
Matius 


1 Manena gena o Yesus Kristus Awi 
1 sihino yalefo la aku ngone panako, 
ena gena Yesus Awi topora gena o Daud 
de o Daud awi topora gena o Abraham. 

2 Ma nonomaka o Abraham ma 
ngopa yanau gena o Ishak, o Ishak ma 
ngopa yanau o Yakub, de o Yakub ma 
ngopa yanau gena o Yehuda de lo awi 
glanongoru. 

3 O Yehuda de ma pegeka ongo Tamar 
manga ngopa yanau ena gena o Peres 
de o Zerah, o Peres ma ngopa yanau O 
Hezron, o Hezron ma ngopa yanau o 
Ram, 

40 Ram ma ngopa yanau o Abinadab, o 
Abinadab ma ngopa yanau o Nahason, 
de o Nahason ma ngopa yanau o Salmon. 


MATIUS 1 2 


> O Salmon de ma pegeka ongo Rahab 
manga ngopa yanau o Boas, o Boas 
de ma peqeka ongo Rut manga ngopa 
yanau o Obed, o Obed ma ngopa yanau 
o Isai, 

6 de o Isai ma ngopa yanau ma Kolano 
Daud. So kagena de o Daud ma ngopa 
yanau o Salomo (o Salomo ma awa ena 
gena o Uria ma balo), 

70 Salomo ma ngopa yanau gena o 
Rehabeam, o Rehabeam ma ngopa 
yanau o Abia, de o Abia ma ngopa yanau 
o Asa. 

8 De o Asa ma ngopa yanau o Yosafat, o 
Yosafat ma ngopa yanau o Yoram, de o 
Yoram ma ngopa yanau o Uzia. 

9 De o Uzia ma ngopa yanau o Yotam, o 
Yotam ma ngopa yanau o Ahas, o Ahas 
ma ngopa yanau o Hizkia, 

10 o Hizkia ma ngopa yanau o Manasye, 
o Manasye ma ngopa yanau o Amon, o 
Amon ma ngopa yanau o Yosia, 

11 de o Yosia ma ngopa yanau o 
Yekhonya de kanaga lo awi gianongoru 
yamuruo naga, ena gena ma orasi o 
Yahudika ma nyawa yatago de yaumo o 
Babel ma tonaka. 

12 So o Babel ma tonaka yaumoka, de 
kagena o Yekhonya ma ngopa yanau o 
Sealtiel, o Sealtiel ma ngopa yanau o 
Zerubabel, 

13 o Zerubabel ma ngopa yanau o 
Abihud, o Abihud ma ngopa yanau o 
Elyakim, de o Elyakim ma ngopa yanau o 
Azor, 

14 de o Azor ma ngopa yanau o Zadok, 
de o Zadok ma ngopa yanau o Akhim, de 
o Akhim ma ngopa yanau o Eliud, 

15 de o Eliud ma ngopa yanau o Eleazar, 
de o Eleazar ma ngopa yanau o Matan, 
de o Matan ma ngopa yanau o Yakub. 

16 Kagena de o Yakub ma ngopa yanau 
o Yusuf, de o Yusuf gena ongo Maria 
ma roka, muna magena mowisibubuo 

o Yesus, Una magena o Salamati ma 
Kolano. 

17 So paeto o Abrahamka de ma bati 
o Daudka gena, kanaga o baba de o 
ete manga dala yamogiowo de yaruha. 
Komagena lo o Daudka sidago lo o Babel 
ma tonaka yaumo gena, kanaga o baba 
de o ete manga dala yamogiowo de 
yaruha. De lo ma orasi o Babel ma tonaka 
yaumoka, paeto sidago lo o Salamati 
ma Kolano iwisibuo gena, kanaga lo o 
baba de o ete manga dala yamogiowo 
de yaruha. 

18 O Yesus Kristus Awi sibuo ma jarita 
gena komanena: Ma awa muna magena 
ami ronga ongo Maria, muna de o 
Yusuf gena imabobaika. Duma ona 
yasinoto ikawi waasi so ona imakiidu 
waasi, de ongo Maria he moroheka. 
Ngaroko komagena imaaka, o Yusuf 
gena igogou-gogou wanakowa ma bobai 


MATIUS 1 5 


ongo Maria moroheka gena de o Gurumi 
Qatetebi ma kuasa. 

19 Ma bobai o Yusuf una magena o 
gohiduuru moi awi sigogise qaloha 
o Jou Awi bobitaka de wacoho itiai. 
Komagena so awi sininga ma edekati 
gena wosipongoka, de wositatapu bilasu 
ma bobai womiholu de upa womikawi 
gena o nyawa moi lo upa yanako, ma 
ngale muna upa womisimaqe o kawasa 
manga simaka. 

20 Ma orasi o Yusuf ka watagapisi awi 
sininga ma rabaka womidolomu eko 
hiwa, de una wokioloka de wotoguruga. 
Awi doguruga ma rabaka una wakelelo o 
Jou Awi malaikat moi yahino de itemo 
unaka, "Yusuf, ngona gena o Daud awi 
ngopa de awi dano moi. Upa nimodo 
ongo Maria nomiqgehe, sababu o ngopa 
ami poko ma rabaka idadi gena ka cawali 
o Gikimoi Awi Gurumi Qatetebi ma 
kuasa so imasibolote munaka. 


MATIUS 1 6 


21 So muna done asa o ngopa yanau 
moi mowisibuo. De o ngopa Una magena 
ngona bilasu nowisironga o Yesus, 
sababu o ngopa Una magena asa Awi 
nyawa masirete o Israelka ma nyawa 
to ona manga dorou wapiki de aku 
wasisalamati. Komagena." 

22 Q bi moi-moi gangodu magena bilasu 
idadi de imaaka la isiganapuka, imatero 
maro o kia igomaka o Gikimoi Awi demo 
ma nabi Yesaya wosilefo qaboloka, ena 
gena, 

23 "Done asa o jojaru ma boro moi, 
ngaroko de yanau imakiidu waasi, duma 
modami sidago lo mosibuo o ngopa 
yanau moi. De o ngopa Una magena 
done asa iwisironga Imanuel." (Imanuel 
gena o Ibranika manga demo moi ma 
ngale gena, "O Gikimoi wogoge dede 
ngone".) 

24 Kagena de o Yusuf womomi de 
gila-gila waaka imatero maro o Jou Awi 

malaikat o kia itemo unaka. So ma jojaru 
ongo Maria womigehe so womikawika. 

25 Duma una woholusi womingaho la 
imasikiidu dede muna. Awi ngale gena 
womiqohaka sidago lo muna mopuo 
kasi. Komagena so ma bati muna o ngopa 
Una magena mowisibuoka. Qabolo de o 
Yusuf o ngopa Una magena wisironga o 
Yesus. 

1 [dadi de imaaka komagena, so 

2 o Yesus wisibuo gena o Betlehem 
ma dokuka o Yudea ma daeraka, ma 
dongoho magena o Herodes wopareta 
maro ka o kolano moi. De kanaga lo 
o orasi magena o bi nyawa icocawaro 
nodoka o Yudea ma daera ma wange 
ma nyonyieka de ona magena ma soa 
ikukuruka, de itagi yakahino o Yerusalem 
ma kotano. 

2So kagena o Yerusalemka 
imasidiadoka, de ona o bi nyawaka 
yosano hika de hino itemo, "Ngomi 

manena miakelelo o dipaka o ngoma 
moi ibao o wange ma nyonyieka, de o 
ngoma magena misinonako kanaga o 
ngopa moi wisibuo la done asa wodadi 
o Yahudika manga kolano. De o ngoma 
magena itagi yakahisa so miamote la 
ma ngale miwisari de miwisuba Unaka. 
So Una magena Awi riho kiaka, tanu 
nimisidumu ngomika." 

3 So de ma Kolano Herodes wogiise o 
habari magena, de una wimodo de awi 
sininga isusa, de lo ma ngale manga 
kolano gena nagala done wadoosa so 
o Yerusalemka ma bi nyawa lo yadala 
yamodo de manga sininga isusa. 

4So una wosulo la o Yahudika manga 
imamka ma bi sahe de manga guru 
agama yangodu yahino imatolomu 
awi kadatoka, de una wosano onaka 
wotemo, "O Gikimoi Awi Jaji ma Buku ma 
rabaka wotemo o Salamati ma Kolano 
wihihirika done asa wisibuo, gena togolo 

nginika, tanu ma riho aku nisingangasu 
ngohino." 

> De ona unaka itemo, "O Betlehem 
ma kotaka kanena o Yudea ma daeraka, 
sababu o kia iqomaka o Jou wotemo 
maro ma nabi Mikha wosilelefo 
gaboloka, ena gena, 

6 'He! Ngini o Betlehemka ma nyawa, 
ngini nigoge gena o Yehuda ma daera 
ma rabaka gena, o Yehudaka manga 
roriri manga goginano ma rabaka upa 
lo itemo to ngini nia doku gaceke de 
o kota gangodu o daera magena ma 
sigilolika. Sababu nogena nginino done 
asa o roriri moi wisibuo la aku watuda 
de wapalihara to Ngohi Ai nyawa gena o 
Israelka ma bi nyawa."" 

7 Qabolo de o Herodes awi nyawa 
wapomaka de wasulo so itagi 
imapongoka, la yaaso o nyawa icocawaro 
ona magena so awi simaka yahino de 

wasano wotemo onaka, "Kapuruosi de o 
ngoma magena niakelelo o dipaka." 

8 Qabolo de una wasulo ona itagi 
yakahika o Betlehemka de wasihaga 
wotemo onaka, "Hika nitagi, la 
niwisari o ngopa Una magena, la 
nakoso niwimakeka, tanu ngohi bilasu 
nisingangasu ma ngale ngohi lo tahika 
towisuba Unaka." 

9 (2:8) 

10 Awi beseso magena yoiseka, de ona 
imajobo so itagi wisari. Imatodoka o 
ngoma o dipaka, iqomaka o wange ma 
nyonyieka de yakokelelo, gena yakelelo 
kali. Ma orasi o ngoma magena yakelelo 
kali gena, igogou-gogou manga sininga 
ganali icarawa! So kanaga manga dodagi 
ma rabaka gena, o ngoma magena 
iqogoma manga simaka idadi maro o 
siminiko moi ma bati yaado o ngopa Una 
magena Awi rihoka, de asa imatogu o 
dipaka o tahu magena ma qokuka. 

11 Gila-gila o nyawa icocawaro ona 
magena iwosa o tahu ma rabaka, de 
wikelelo o ngopa Una magena ma awa 
mowitotino. Kagena de ona ibukuku de 
manga suba yatide Unaka. Qabolo de 
manga borua yapelenga so o guraci, 

o manyanyi, de o bi gososo gabobou 
gena iwihike maro idadi manga suba ma 
nonako moi Unaka. 

1? Magena gabolo, de to ona manga 
doguruga ma rabaka o Jou wasingangasu 
ma ngale ona upa he itagi kali o 
Herodeska. Komagena imaaka so o 
Herodeska ona he itagi kawa, de iliho 
gena o ngeko ma somoa yamote sidago 
imasidiado kali manga dokuka. 

13 O nyawa icocawaro gena imajobo 
so ipasaka, de o Jou Awi malaikat 
imasimane kali o Yusuf awi doguruga 
ma rabaka. De o malaikat magena itemo 
o Yusufka, "O Herodes awi edekati o 
ngopa Una magena wisari ma ngale 

iwitooma. Ma sababu magegena, so 
hika nomomi la o ngopa Una magena de 
ma awa nangaho la niloqa nimatuluru 
de nikahika o Mesirka nigoge. Kagena 
nigogesi, de nitamaha sidago Ngohi asa 
tonisingangasu kali ngonaka." 

14 O Yusuf awi gogiolo ma rabaka de 
womomi, so o putu magena bato o 
ngopa una magena de ma awa asa 
wangaho so itagi imatuluru o Mesirka. 

15 Ona yangodu kagena igoge sidago 
lo o Herodes wosone. Ma dodagi 
komagena, so igogou maro o kia o Jou 
wotemo lo qabolo Awi nabika, ena gena, 
"Ai ngopa done asa Ngohi towiaso o 
Mesirno." 

16 Ma orasi o nyawa icocawaro ona 
magena ilihoka, de o Herodes asa 
wogiise so una wanako itiai, igogou O 
nyawa icocawaro gena iwisihagaka. So 
foloisi witoosa, sababu awi edekati o 
ngopa Una magena bilasu witooma. So 


MATIUS 2 13 


kagena de o Herodes awi prajurit wasulo 
bilasu itagi o Betlehemka de magena ma 
sigilolika, la o bi ngopa yanau manga 
umuru o taungu sinotoka de isikahuku 
gena bilasu yatooma. Sababu una 
wositero de o nyawa icocawaro manga 
singangasu unaka o ngoma magena 
yakelelo ma nonoma o dipaka, gena he o 
taungu sinoto gabolo ipasaka. 

17So o bi ngopa yanau yatotooma 
gena isiganapuka o Jou Awi demo o 
kia igomaka ma nabi Yeremia wosilefo 
gaboloka, ena gena, 

18 "O Rama ma dokuka gena bai kanaga 
o gari isitoore gaili poli, manga sininga 
ipeleso de lo gasiri. Kanaga ongo Rahel 
mododora de moari de lo misiduduga 
lo moholu bai, sababu ami ngopa 
yatoomaka." 

19 So ipasaka de o Herodes wosoneka, 
de ma dongoho magena o Yusuf de awi 
tahu ma raba moi gena ka o Mesir kasi 

de o Jou Awi malaikat moi womasimane 
o Yusuf awi doguruga ma rabaka. 

20 De wotemo, "Yusuf! O nyawa manga 
edekati qatotorou ma ngale o ngopa 
magena witooma, gena wosoneka. 
Sababu komagena so hika nomomi la o 
ngopa Una magena de ma awa nasigiliho 
o Israel ma nyawa manga dokuka." 

21 Qabolo de una gila-gila womomi, 
so o ngopa Una magena de ma awa 
wasigiliho o Israel ma nyawa manga 
dokuka, maro o kia o malaikat magena 
widedemo unaka. 

22 Duma o Yudea ma daeraka gena o 
Herodes ma ngopa moi awi ronga O 
Arkhelaus gena wokolanoka ma baba 
witagali. Magena igogou so o Yusuf gena 
wogiise de wanakoka, so wimodo upa 
sidago o Arkhelaus o ngopa magena 
witooma. Ma sababu magegena so o Jou 
Awi malaikat moili yahino o Yusuf awi 
doguruga ma rabaka wisingangasu la 

ona o tahu ma raba moi imasirese kali, 
so itagi yakahika o Galilea ma tonaka, 

23 9 doku moi ma ronga o Nazaretka 
igoge. Kagena igoge gena isiganapuka, 
maro o kia iqomaka o Jou Awi demo o bi 
nabi yalefo gaboloka ma ngale o ngopa 
Una magena, "Done asa o nyawa ¡temo 
Una magena o Nazaretka ma nyawa." 

10 orasi magena o Yesus kanagasi o 

Galilea ma tonaka wogoge so he o 
taungu muruo naga ipasaka, kagena de o 
Yohanes una o bi nyawa waoosi magena 
wahino de o Yudea ma tona ibobeleuka 
wogoge womatingaka. 

2 So awi ino gena ka o galasosoko 
de o hopu ifofufuru ma madu, de awi 
baju lo ka o unta ma gogo, de awi doi 
ma bobiliku lo ka o haiwani ma kahi. 
Kanaga o Yerusalemno ma bi nyawa, 

o Yudea ma bi doku de ma bi kotano 
ma nyawa, de o Yordan ma Selera ma 
sigilolino ma bi doku-dokuno ma nyawa 


MATIUS 3 16 


gena he yangodu o tona ibobeleuka 
yahino o Yohanes Wooosika. So kagena 
o nyawa yadadala manga simaka de una 
wadoto de wasingangasu, de womatoore 
wotemo, "He! Ngini bilasu nimatoba de 
nimatoduba la nia dorou niodongosa, 
sababu ma orasi he imasidiado ma 
ngale o Gikimoi asa wopareta maro 
o kolano moi." O Yohanes gena una 
manena qabolo maro o kia igomaka o 
Jou Awi demo ma nabi Yesaya wosilelefo 
gaboloka, ena gena, "Kanaga o nyawa 
moi o tona ibobeleuka womatotoore, 
'He! Ma ngale nanga Jou Awi hino gena 
ngini nimasidailako. La o ngeko gena 
bilasu nisibolowo de nisitiai.'" 

3 (3:2) 

4 (3:2) 

> (3:2) 

60 riho magenaka o nyawa yadala 
yoise de yamote o Yohanes awi dodoto 
so to ona manga dorou imamangaku o 

Gikimoi Awi simaka, qabolo de asa O 
Yohanes waosi o Yordan ma Seleraka. 

7So kanaga lo o Farisika ma nyawa de o 
Sadukika ma nyawa lo yahino ma ngale 
ona lo yaosi. Duma ma orasi o Yohanes 
wakelelo ona yahino de una wotemo 
onaka, "Icala! Ngini manena o nyawa 
nikokulai, maro o ngihia gena o nyawaka 
yagoli. Ngini nia fikiri gena ka cawali 
tiniosi so aku niloqa o Gikimoi Awi doosa 
ma sangisarano, duma nia fikiri maro 
magegena isala. 

8 Hika nia sopo nisimane kasi, imatero 
de nia dorou qangodu niapalako, la aku 
tinipiricaya igogou ngini gena nimatoba 
de nimatodubaka. 

3 De upa lo nia sininga ma rabaka 
niatagapi de nitemo, 'Igogou, ngomi 
manena o Abraham awi ngopa de awi 
danoku so mia dorou ma fanggali gena 
miamakewa.' Komagenawa. Ngohi 
totemo nginika, igogou de o bi teto-teto 

manena bato o Gikimoi gena aku waaka 
o Abraham awi ngopa de awi dano so 
gadoohawa. Nakoso ngini nimatoba de 
nimatodubawa gena, bilasu Una asa 
winifanggali de o dorou. 

10 O orasi manena naga o Gikimoi 
wosidailako qaboloka, la o nyawa 
nagoona imatoba de imatodubawa, ona 
magena asa wasisangisara de o narakaku 
waumo. Gena maro o bi basu kanaga 
isidailako de ihadoku o gota ma hutu ma 
golaka eko ma ngutuka, so o bi gota la 
ma sopo gatotorou gena igogou done 
asa yatoga de yaumo o uku isosora-sora 
ma rabaku. 

11 So ngohi manena gena ngini o 
nyawa tiniosi de o ake la idadi maro o 
nonako moi gena, igogou ngini nimatoba 
de nimatodubaka, duma ma orasika 
kanaga wimoi asa wahino wotuuruno, 
gena Una Awi manara foloi ilamo, so 
ngohi manena to Una Awi simaka gena 

o kia lo waali idahe, ka Awi capato 
taaho maro o nyawa wileleleani moi lo 
idadiwa. De ngini la kanaga nimatoba 
de nimatodubaka, Una magena asa 
wosingosa o Gurumi Qatetebi ma kuasa 
de o uku la nia sininga ma rabaka 
wopareta. 

12 O Gikimoi wosidailako la o bi nyawa 
yangodu wafanggali. O nyawa de manga 
sininga itotiai ona magena wangaho o 
sorogaka, duma o nyawa ma dorou ona 
magena wasisangisara ka sidutu ikakali. 
Maro wotototoro moi awi giaka kanaga 
de awi tatapaka. Wosidailako ma ngale o 
tamo gangodu watago sidago qatebi. O 
tamo galalake gena asa watolomu de o 
polaka wadiahi, duma ma soora gena asa 
watupu so waumo o uku isosora-soraku 
de lo itatatu-tatu kawa." 

13 O orasi magena gabolo de o Yesus o 
Galilea ma tonaka de wotagi o Yohaneska 

o Yordan ma Seleraka. So o Yesus wogolo 
la Una lo aku wiosi. 

14 Duma o Yohanes asa woholu so 
wotemo, "Idadiwa, Baba! Bilasu Ngona 
de asa aku ngohi noiosi. De qadoohaso 
Ngona nahino ngohino. Komagenawa, 
bilasu ngohi tahika Ngonaka." 

15 Ma ngale komagena, so o Yesus 
wosango unaka wotemo, "Qohaka, la o 
moi-moi magegena idadi, sababu ngone 
bilasu pamote komagena la o Gikimoi 
Awi dupa paaka patotiai." Qabolo de 
o Yohanes gena wisimote so o Yesus 
iwiosika. 

16 Ma orasi o Yesus wiosi gabolo so o 
Yordan ma Seleraye asa ka wodolaye, de 
imatodoka o dipa ipelenga de yakelelo o 
Gikimoi Awi Gurumi ¡uti imatero maro o 
namo dara de itangi Unaku. 

17 Ato itangi de o ili moi yoise o 
sorogaku itemo, "Una manena to Ngohi 

Ai Ngopa towidododara. De Una magena 
Ngohi towidupa." 

1 Qaboloku de o Gikimoi Awi Gurumi 
magena o Yesus wingaho o tona 
ibobeleuka la o Iblis iwibaja la ma ngale 

o dorouku wisitura. 

20 orasi magena o Yesus gena ma deka 
o putu moruha de o wange moruha 
woogowa de woudowa, so qabolo Una 
wisapika. 

3 So kagena de o Iblis yahino de iwibaja 
itemo Unaka, "Ngona gena igogou o 
Gikimoi Awi Ngopa. So hika o bi teto 
manena nasulo la imadadi o roti la aku 
naoqo." 

4 Duma Una wosango wotemo, "Kanaga 
o Gikimoi Awi Jaji ma Bukuka isilefoka, 
'Nako o bi nyawa gena upa ka cawali o 
ino so icho, duma ka cawali o Gikimoi 
Awi demo la yasigise de yaaka.'" 

> Kagena gabolo de o Iblis o Yesus 
iwingaholi o Yerusalemka, eko o kota 

gatetebika, de iwihado kadaku o Gikimoi 
Awi Tahu ma ponaka, 

6 de itemo Unaka, "Igogou! Ngona 
o Gikimoi ma Ngopa. Hika kagena de 
kudahu nomatura, sababu o Gikimoi 
Awi Jaji ma Bukuka isilefoka, 'Ma ngale 
Ngona gena Una asa Awi malaikat 
wapareta, la ona magena asa inigubare, 
ma ngale Ani gohu lo o tetoku upa 
yadahe.'" 

7 So o Yesus wosango wotemo, 
"Kanagasi o Bukuka isilefoli komanena, 
'Ani Jou Gikimoi gena upa nowidahake.'" 

8 Kagena de o Iblis iwingaho kali o tala 
moi ikukuru-kuruye, so ma qokuka de 
wisikelelo o dunia ma bi bangsa gangodu 
ma loha de ma kaya Unaka, 

3 de itemo, "O moi-moi qangodu 
manena asa tonihike Ngonaka, hitilahi 
nobukuku de nosuba ngohika." 

10 Magena de o Yesus wotemo, "Hiwa, 
Iblis! Ngosoku ma deda noloqa. Sababu 

kanaga o Bukuka isilefoka, 'Bilasu 
nowisuba nanga Jou Gikimoika de cawali 
Una nowileleani.'" 

11 Gila-gila o Iblis magena iloga so o 
Yesus widongosaku, de imatodoka o bi 
malaikat yahino so asa Una iwileleanika. 

12 Ma orasi magena de o Yesus wogiise 
o Yohanes gena wibuika, so Una o Yudea 
ma daeraka de womasirese wokahika o 
Galilea ma tonaka. 

13 So o Nazaret ma doku wodongosa 
de wokahika o Zebulon de o Naftali ma 
daeraka o Galilea ma talaga ma dateka, 
so wogoge o Kapernaum ma dokuka. 

14 Komagena waaka sidago idadi de 
isiganapu o kia maro iqomaka o Gikimoi 
Awi demo ma nabi Yesaya wosilefo 
qaboloka, ena gena, 

15 "Ona o Yahudika ma nyawa de lo o 
Yahudika ma nyawa yasowo la kanaga 
igogoge o Galilea ma tonaka o talaga ma 
dateka, kagena o Yordan ma Selera ma 

sonongaka, kiaka o Zebulon ma nyawa 
de lo o Naftali ma nyawa to ona manga 
tonaka. 

16 Igomaka ona magena o sakaputu 
ma rabaka ioho de yamodo done ona 
dede o Gikimoi imakitingaka. Duma o 
orasi manena o nita ma siwa ilalamo asa 
yakeleloka, sababu igogou o wange moi 
ibaoka de yadisiwa onaka." 

17 Ma orasi magena de isikahino o Yesus 
wodoto wotemo, "He! Nimatoba de 
nimatoduba la nia dorou niodongosa, 
sababu o Gikimoi wopareta maro o 
kolano moi gena he womasidiado." 

18 So ma moiku o Yesus wotagi-tagi o 
Galilea ma Talaga ma dateka, de Una 
wamake o nyawa yasinoto o nao isasari, 
ona magena o Simon (iwisiaso lo o 
Petrus) de ma nongoru moi awi ronga 
o Andreas. Ona yasinoto o talaga ma 
dateno o nao yosoma. 

13 Kagena de o Yesus waaso de wotemo 
onaka, "He! Hino la nimote Ngohi. Nako 
ngini gena Ngohi aku tinidoto ma ngale 
ngini o bi nyawa asa niadoto la imote 
Ngohika, imatero maro o nao niasoma la 
niatolomu." 

20 Gila-gila ona manga soma 
yodongosaka, so asa itagi Una 
iwimoteka. 

21 So kagena de Una wotagi wogila-gila, 
de wamake kali o nyawa yasinotoli ma 
ria de ma nongoru, ena o Yakobus de o 
Yohanes. Ona magena de manga baba 
o Zebedeus manga soma isidiahi o deru 
ma rabaka. De ona lo o Yesus waaso, 

22 so gila-gila ona manga baba de 
manga deru yodongosa de asa Una 
iwimoteka. 

23 Qabolo de o Yesus o Galilea ma bi 
doku wakiloli so wahika manga puji ma 
bi tahuka wodoto de o habari qaloloha 
wosihabari ma ngale o Gikimoi asa 

wopareta. De lo o nyawa yasisiri de 
yopopanyake gena yangodu wasiloha. 

24 Mutuwade o habari ma ngale o 
Yesus gena o bi nyawa yogiise de yanako 
sidago o bi doku o Siria ma daera ma 
sigilolino, so o nyawa yadadala yahino 
Unano. O nyawa ona magena yangaho o 
nyawa yasisiri yadala moi-moi de manga 
panyake imaketerowa. O nyawa ona 
magena kanaga manga siri isangisara 
poli, yakokitoka, yamumusu de lo manga 
rohe isosone yangodu ona magena Una 
wasilohaka. 

25 Sidago lo o nyawa yadala icarawa 
gena ka ituo-tuo Una wimote-mote. Ona 
magena o Galilea ma tonano, o Doku 
Mogiowo ma daerano, o Yerusalemno, 
o Yudea ma daerano de lo o Yordan ma 
Selera ma sonongano. 

1 Ato o Yesus wakelelo o nyawa 
5 yadadala ona magena iwimoteno, de 
Una wodola o qoku moiye. So gabolo 

de kagena wogogeku, de o nyawa 
iwimomote gena yahino so kagena 
iwisigilolino, 

2 de Una ona magena wadoto wotemo, 

3 "Ngaroko, o nyawa yamalo manga 
sininga ma buturu ihiwa, ka cawali 
o Gikimoi wasiputuru, ona igogou 
yosanangi, sababu ona magena igogou 
o Gikimoi Awi nyawa-nyawa Awi pareta 
ma rabaka. 

4 Ngaroko, o nyawa manga sininga 
ipeleso, ona igogou yosanangi, sababu 
ona magena asa o Gikimoi wasiputuru 
so ona yopeleso kawa. 

>O nyawa manga sininga qamuuqu, 
ona igogou yosanangi, sababu ona 
magenaka igogou o Gikimoi Awi jaji asa 
wosiganapu. 

6 O nyawa igogou de manga dupa so 
manga sininga itiai o Gikimoi Awi simaka, 
ona igogou yosanangi, sababu o kia 

yodudupa gena asa o Gikimoi wahike de 
ma boloika. 

70 nyawa la kanaga o nyawa ma somoa 
yagalusiri, ona igogou yosanangi, sababu 
ona magena lo asa o Gikimoi wagalusiri. 

8 O nyawa manga sininga ibolowo, ona 
igogou yosanangi, sababu ona magena 
done asa o Gikimoi aku iwikelelo de 
iwinako igogou. 

3 O nyawa yodupa yaaka so o nyawa 
imakadame moi de moika, ona igogou 
yosanangi, sababu ona magena asa o 
Gikimoi wagehe maro Awi ngopa-ngopa 
masirete. 

10 Ngaroko, o nyawa o sangisara 
yamake ma sababu manga sininga de 
manga gogoho magena itotiai, ona 
igogou yosanangi. Ona magena igogou 
o Gikimoi Awi nyawa-nyawa Awi pareta 
ma rabaka. 

11 Ngaroko, o nyawa o demo ma dorou 
nigaka, de inisangisara, de lo nisibicara 

gatorou sababu ma ngale Ngohi nimote, 
ngini igogou nisanangi. 

1? Komagena lo igomaka o bi nabi 
yasangisaraka. So hika ninali de 
sininga ifoloi isanangi. Sababu nia 
fanggali qaloha icarawa gena o Gikimoi 
wosidailako qabolo kadaku o sorogaka." 

13 "Ngini manena, nakoso nia gogoho 
foloisi qaloha de itiai gena, asa de ma 
faida o dunia ma bi nyawaka. Maro 
o gasi kanaga nidogo nia inoku la o 
nyawa yodupa yaogo. Nakoso ngini nia 
gogoho gatorou, magena imatero de o 
gasi qamiri kawa so qahaoka, de niaaka 
niadodoohasi la aku qamiri kali. Ma faida 
gena ihiwaka, so bilasu ka niaumo de o 
nyawa isidodipitoku. 

14 Ngini manena o bi moi-moi itotiai 
niasikelelo maro o nita moi yadisiwa o 
dunia ma bi nyawaka. De imatero lo o 
doku moi la yahado o tala ma qokuka, 
gena o nyawa yangodu ka yakelelo. 

15 De nako o poci moi gena kanaga 
lo pamakewa maro o poci o nyawa 
moi watupuka de lo o poci magena o 
kula wositalakeka. Duma bilasu o poci 
magena wahado ma dadamika, ma ngale 
o nyawa o tahu ma rabaka aku ma siwa 
gena yangodu yamake. 

16 Maro o doku moi o tala ma gokuka 
de o poci moi o dadamika o nyawa 
yangodu ka yakelelo, komagena ngini 
lo o loha niaaaka aku o nyawa yangodu 
yakelelo de ona lo nia Baba o sorogaka 
aku wisigiliri." 

17 O Yesus wasibicarasi, o nyawa 
yadadalaka wotemo kali, "Upa lo ngini 
nitemo, Ngohi tahino o duniaka ma 
ngale o Gikimoi Awi bobita o Musa de o 
nabi-nabi yalelefoka gena tasisa duma 
ma ngale tinidoto eko tinisingangasu ma 
meta itotiai nginika. 

18 Ngini tinisingangasu igogou, 
idodooha ma deka nakoso o dipa de o 

tona la ka pakelelosi gena, o Gikimoi Awi 
bobita qangodu ma rabaka kanaga ma 
ceceke moi lo akuwa isisa eko itagali, so 
o moi-moi gangodu magena bilasu idadi 
kasi. 

19 Komagena so o bobita qangodu 
ma rabaka la kanaga o nyawa ¡temo 
manena o bobita ma ceceke moi so 
ngaroko yatilaku, de lo yasigaro o nyawa 
ma somoaka la ona lo yatilaku, de o 
nyawa ona magena, nakoso o Gikimoi 
Awi pareta ma rabaka gena, manga 
horomati asa ikurangi. Duma o nyawa 
la kanaga o bobita qangodu yaaka de o 
nyawa ma somoa lo yasigaro la ona lo 
yaakali, de o nyawa ona magena nakoso 
o Gikimoi Awi pareta ma rabaka de asa 
yahoromati. 

20 Komagena ngini manena akuwa 
niwosa o Gikimoi Awi pareta ma rabaka, 
ka cawali o moi-moi o kia itotiai gena 

niaaka ifoloisi nikaeli de o bi guru agama 
de lo o Farisika ma nyawa ona magena." 

21 "Ngini ningodu nianako gena 
iqoqomaka kanaga nia dodoto manena 
isingangasu qabolo nia ete de nia 
toporaka, ena gena, 'Ngini upa nitooma. 
Nakoso o nyawa la yotooma, ona 
magena bilasu yasisala.' 

22 Duma orasi manena Ngohi totemo 
nginika, o nyawa nagoona la o nyawa ma 
somoa moi de yangamo, ona magena 
lo bilasu yasisala maro yotooma moi. 
De o nyawa la kanaga manga dodiao 
manga ronga yogaka qatorou, o nyawa 
ona magena bilasu yangaho la yasisala 
o Mahkamah Agama manga simaka. De 
lo o nyawa la kanaga manga dodiaoka 
yatemo, 'Nofufuma de o nyawa ma 
dorou!' o nyawa ona magena bilasu o 
naraka ma ukuku yaumo. 

23 Komagena so nakoso ngini la nitagi 
nisumbayang de kagena o suba ma 

rihoka nia gaso nisisuba o Gikimoika, 
de nimasininga kanaga o nyawa ma 
somoa manga sininga niasirika so ngini 
inidoosaka, 

24 foloi qaloha nia gaso magena 
niahado kusi, la nitagi o nyawa 
inidodoosa magenaka la nimakadame 
kasi. Qabolo de asa nitagi nisumbayang 
de nia gaso magena nisisuba o Gikimoika, 
la o Gikimoi gena asa nia gaso waqehe 
galohaka. 

25 Posiade-ade, nakoso o nyawa moi la 
ngona woningaho awi edekati wonikalaki 
o hakimka, de ma orasi ngini niado 
waasi, de hika ngona de o nyawa una 
magena nimakadame kasi. Upa sidago 
o nyawa una magena asa wonitota o 
hakimka, de o hakim lo nitota o polisika, 
de lo o polisi done asa nitota o bui ma 
tahuka. 

26 Ngonaka tonisingangasu igogou, 
ngona gena o bui ma tahu ma rabano 

akuwa nosupu, nakoso nibobangu gena 
nofangu qamata waasi." 

27 "Ngini ningodu nianako gena 
iqoqomaka kanaga nia dodotoka asa 
itemo maro komanena, 'Upa nisundali.' 

28 Duma o orasi manena Ngohi 
totemo nginika, yanau moi la kanaga 
o ngopegeka moi womikelelo de 
awi sininga ma rabaka igogou-gogou 
wominyafusu, de una magena o nyafusu 
ma dorou waaka qabolo de o ngopeqeka 
muna magena awi sininga ma rabaka. 

29 So nakoso ka cawali ani lako ma 
girinaka de ngona o dorouku notura, hika 
la ani lako ma sononga magena napeleu 
la naumoka. Lebelaha ngona o dorou 
naaka kawa de ani lako ma sononga 
ihiwaka, upa sidago ani rohe gaasu-asu 
de o narakaku niumo. 

30 Komagena lo nakoso ani gia ma 
girinaka idadi sababu sidago o dorouku 
notura, hika nabitogu ani gia magena la 

naumoka bai! Lebelaha o dorou naaka 
kawa de ani gia ma sononga ihiwaka, upa 
sidago ani rohe gaasu-asu de o narakaku 
niumo." 

31 "Kanagali o dodoto maro komanena, 
'Yanau moi aku awi pegeka waholu, 
hitilahi ma peqeka gena o surati 
ngongolu womihike.' 

32 Duma orasi manena Ngohi totemo 
nginika, yanau moi la ma peqeka 
womiholuka, de una asa de awi sala, 
ka cawali muna gena mosundali 
mogomaka. Sababu nakoso muna ma 
duuruka mokawi de yanau ma somoali, 
de ma roka ma nonoma gena waaka 
so igogou muna magena mosundali ma 
ngale unaka. De naguuna yanau ma 
somoali o ngopegeka muna magena 
womikawi kali, gena una lo wosundali 
gaboloka." 

33 "Ngini ningodu nianakoli gena 
igogomaka kanaga nia dodoto manena 

isingangasu qabolo nia ete de nia 
toporaka. Ena gena, 'Nia jaji upa 
niatilaku. O kia naga moi ngini nijaji de 
nisasika o Jou Awi simaka bilasu niaaka 
de niaganapu.' 

34 Duma orasi manena Ngohi totemo 
nginika, upa lo nisasi bai! Upa lo nisasi 
de nitemo o sorogaka, sababu o soroga 
gena o Gikimoi Awi pareta ma kursi. 

35 Komagena lo upa nisasi de nitemo 
o duniaka, sababu o dunia gena to Una 
Awi qohu ma nanaho, eko lo nisasi de 
nitemo o Yerusalemka, sababu magena 
o Gikimoi Una o Kolano Wilalamo to Una 
Awi kota. 

36 De upa lo nisasi de nitemo nia 
saheka, sababu ngini masirete gena nia 
hutu ngai moi lo niaakuwa niaaka idadi 
gataro eko qaare. 

37 So hika ngini nitemo bato 'Komagena' 
nakoso nisidailako la niaaka, eko 'Hiwa' 

nakoso niholu niaaka. Nakoso de ma 
boloika, magena ma sihino o Iblisno." 

38 "Ngini ningodu nianako gena 
iqoqomaka kanaga nia dodotoka asa 
itemo maro komanena, 'O lako so ma 
dagali o lako, o ingi so ma dagali o ingi.' 

32 Duma orasi manena Ngohi totemo 
nginika, upa la o nyawa o dorou yaaka 
nginika de niafanggali de o dorou niaka 
onaka. Duma nakoso o nyawa la nia 
ngingiti ma girinaka yangapo, de hika nia 
ngingiti ma gubalika niahike la yangapo 
kali. 

40 De nakoso ngini la o nyawa nikalaki 
ma ngale nia baju yagehe, de foloi 
galoha nia juba lo niahikeka. 

41 Nakoso o prajurit moi winigegego 
awi gina niamoku la niaaho ma gaku o 
kilo moi, de hika ngini niaaho de nitagi 
ma gaku sidago lo o kilo sinotoka. 

42 De lo nakoso kanaga nia arata moi 
la o nyawa ma somoa yagolo, de hika 

niahike onaka. De upa lo nisikusu nia 
moi-moi, nakoso o bi nyawa yodupa 
yabau nginino." 

43 "Ngini ningodu nianako gena 
iqoqomaka kanaga nia dodotoka asa 
itemo maro komanena, 'Nia dodiao gena 
niadodara, duma o nyawa nia saturu 
gena niaduhudu.' 

44 Duma orasi manena Ngohi totemo 
nginika, o nyawa nidodoosa ona magena 
lo niadodara, de lo o nyawa la nisangisara 
gena niasisumbayang. 

45 Nako komagena, de ngini gena niaaka 
imatero de nia Baba o sorogaka Awi 
ngopa-ngopa. Sababu Una o wange 
wosidadi gena ma meta o nyawa ma loha 
de ma meta lo o bi nyawa ma dorou. 
Komagena lo o muura wosiguti ma ngale 
o nyawa o moi-moi o kia itotiai yaaaka 
de ma ngale lo o nyawa o dorou yaaaka. 

46 Nakoso niadodara la ka cawali o 
nyawa nidododara nginika, de nia 

manara magena nakoso o Gikimoi 
wafanggali gena ma loha lo ¡hiwa. 
Ngini lo nianako masirete o bi nyawa 
manga sininga foloisi qatotorou lo ona 
gena o balastengi itotolomu aku yaaka 
komagena. 

47 De nakoso ngini niahoromati de ka 
cawali nia dodiaoka gena, foloisi qaloha 
hiwa bai! Ce! O bi nyawa o Gikimoi 
wipipiricayawa lo aku yaaka maro 
komagena. 

48 Nia Baba kadaku o sorogaka gena 
Awi dodara itotiai o bi nyawa yangoduka, 
so ngini lo bilasu nia dodara itotiai o bi 
nyawa yangoduka." 

1 "Nimasidodiahi, upa sidago ngini 
6 o agama ma dodagi de ma dodoto o 
nyawa manga simaka niaaka la ma ngale 
o nyawa ngini inikelelo. Nako komagena 
niaaka, de ngini asa nia fanggali o 
Gikimoi kadaku o sorogaka winihikewa. 

2 So nakoso ngini o roriwo o pipi niahike 
o nyawa isususaka, upa niasingangasu 
o nyawaka, maro o nyawa ma binuka 
manga sigogise o Gikimoika ikokulai 
gena ona yaaka. Ona magena manga 
sigogise o Gikimoika, kagena o Yahudika 
manga puji ma bi tahu ma rabaka eko o 
ngekoka, la ma ngale o nyawa yakelelo 
asa ona yasigiliri. Ngini tinisingangasu 
igogou, o Gikimoi Awi fanggali gena he 
ihiwa onaka, sababu ona magena manga 
giliri o nyawano yamake qaboloka. 

3 Duma ngini manena nakoso o roriwo 
o pipi niahike o nyawa isususaka, bilasu 
o roriwo niahike gena nisipongoka, upa 
he niasingangasu o nyawaka. 

4Foloi galoha nia manara gena o nyawa 
moi lo upa yanako, ka cawali nia Baba o 
sorogaka wanako. To ngini nia gogoho o 
nyawa yananakowa gena Una wakelelo, 
de asa ngini winifanggali." 

> "De nakoso ngini nisumbayang, 
upa sidago niaaka maro o nyawa de 
manga sigogise o Gikimoika ikokulai ona 
magena yaaka. Sababu o nyawa ona 
magena manga dupa imaoko o puji ma 
bi tahu ma rabaka eko o ngeko ma bi 
sagoka, la ma ngale o nyawa asa ona 
yakelelo. So ngini tinisingangasu igogou, 
sababu ona manga giliri o nyawano 
gena yamake qabolo, so o Gikimoi Awi 
fanggali gena he ihiwa onaka. 

6 Duma ngini gena nakoso nisumbayang,] 
bilasu nia tahuka niwosa so ka 
nimatengoka de nisumbayang nia Baba 
wikokelelowa. Sababu Una gena igogou 
nia manara o nyawa yananakowa gena 
Una wanako, de asa ngini winifanggali. 

7 De lo nakoso ngini nisumbayang 
gena, upa nia demo nisidadu-dadu, 
maro o nyawa ona magena o Gikimoi 
wipipiricayawa. Ona itemo, nakoso 

manga demo ikuru, de asa manga gogolo 
gena isiganapu. 

8 Manga manara maro ona magegena 
upa bai! Sababu ngaroko ngini nia Baba 
o sorogaka niwigolo waasi, de to ngini 
nia gogolo gena Una he wanako qabolo. 

3 So hika nisumbayang komanena, 'Mia 
Baba kadaku o sorogaka, migolo tanu 
to Ngona Ani ronga o nyawa yangodu 
isihoromati. 

10 De Ngona nokolano o duniaka, so o 
nyawa o duniaka yangodu Ani dupa gena 
yaaka, imatero maro de o sorogaka. 

11 O wange manena mia oho ma kurangi 
nomihike. 

1? De to ngomi mia dorou tanu 
nosiapongu, imatero maro ngomi lo o 
nyawa manga dorou gena miasiapongu. 

13 Upa nosimaha la o dorou imibaja 
ngomika, duma nomisirese o dorou 
ma kuasano. ((Sababu Ngona nokolano 

nokuasa de lo nomulia ka sidutu ikakali. 
Amin.))' 

14 Nakoso o nyawa la kanaga manga 
dorou nginika, de ona magena ngini 
niasiapongu, de ngini lo asa nia Baba o 
sorogaka winisiapongu. 

15 Duma nakoso ngini la kanaga o nyawa 
manga dorou nginika, de ona magena 
niholu niasiapongu, de ngini lo o Baba 
asa woholu winisiapongu to ngini nia 
dorou." 

16 "Nakoso ngini nioqowa de niudowa, 
upa nimatuhudu maro o nyawa manga 
sigogise ikokulai o Gikimoika ona 
magena yaaka. Ma orasi ona yooqowa 
de youdowa, de yodupa imatuhudu de 
manga bio yamasauwa de lo manga 
hutu yawusiwa, la ma ngale o nyawa 
yanako ona yoogowa de youdowa. 

So tinisingangasu igogou, sababu ona 
manga giliri o nyawano gena yamake 

gaboloka, so o Gikimoi Awi fanggali gena 
he ihiwa onaka. 

17 Duma ngini gena nakoso nioqowa de 
niudowa, bilasu nia bio niamasau de lo 
nia hutu niawusika, 

18 la ma ngale ngini niogowa de 
niudowa gena ka o nyawa lo yanakowa. 
Ka cawali nia Baba wikokelelowa o 
sorogaka wanako. To ngini nia gogoho o 
nyawa yananakowa gena Una wakelelo, 
de asa ngini winifanggali." 

19 "Upa o kaya o duniaka nimadolomu, 
sababu o duniaka ma kaya de ma arata 
gena aku gakeho de lo o lupu yaoqgo so 
ibaka, de lo kiaka nia arata niadodiahika 
done o nyawa itotosi iwosa de magena 
yatosika. 

20 Ngini bilasu ka o soroga ma kaya asa 
niadiahi. Magena asa qakehowa de o 
lupu lo yaoqowa, de itotosi yaakuwa 
yaqehe, so nia kaya o sorogaka magena 
akuwa isisa. 

21 Sababu kiaka bato to ngini nia kaya 
niadiahi, done kagena lo to ngini nia 
sininga yogapala." 

22 "Ngini nia lako gena aku isitero de o 
poci. Nakoso ngini nia lako galoloha, de 
nia ginano gena asa gatebi. 

23 Duma nakoso ngini nia lako qatorou, 
de ngini nia ginano lo qafaja de gatorou. 
So nakoso o Jou la kanaga nia sininga 
wosidisiwaka, de ngini niaaka so nia 
sininga qapuputu kali, so nia sininga 
gena maro o sakaputu yasaoka. 

24 Igogou, o nyawa moi lo yaakuwa 
yomanara o tuangi yasinotoka. Sababu 
ona asa o tuangi moi iwisininga 
eko iwisigise ifoloi, de o tuangi 
moili iwisikurangi eko iwisidoohawa. 
Komagena lo ngini. Idadiwa bai o Gikimoi 
Awi dupa niaaka de lo o duniaka ma kaya 
de ma arata gena salalu nimadolomu." 

25 "Kanaga de ma sababu so Ngohi 
totemo nginika, upa nihawateri eko 

nitemo, 'O kia asa poogo de poudo.' Upa 
he nihawateri eko nitemo, 'O baju kia 
asa pomasipake.' Sababu ngini nia oho 
ma ngale ilamo gena upa o ino de o baju. 

26 Hika niosininga o bi namo gena 
kanaga isoso hika de hino. Maena gena 
idatowa, iutuwa, de lo ma pola ihiwa. 
Ngaroko komagena, nia Baba o sorogaka 
gena kanaga so o ino lo wahike onaka. 
Duma ngini nia oho to Una Awi simaka 
gena ifoloi nigoku de o bi namo ma oho, 
de Una lo asa ngini winipalihara ifoloi 
galoha de o bi namo wapalihara. 

27 Ngaroko ngini nia sininga iruwahe so 
niamalo isusa gena, qadoohawa. Sababu 
ngini nia siningaka salalu ka o bi moi-moi 
idadala nisosininga, duma to ngini nia 
umuru gena ka o putu moi lo nidogo 
niaakuwa. 

28 Qadoohaso ngini ka baju de nia 
sininga ihawateri. Niakelelo o dumule 

de ma leruka. Maena imanarawa de lo o 
baju iakawa. 

23 Duma o orasi manena Ngohi totemo 
nginika, ma Kolano o Salomo igomaka 
una lo de awi kaya idala, de to una awi 
baju imaterowa de o dumule ma leru 
magena ma loha. 

30 So nakoso ka o dumule, kiaka kanaga 
o wange manenaka ioho de ilangika asa 
yatupu so qaukuka, gena o Gikimoi ma 
loha wagaka de ngini manena lo kanaga 
de nia boloika. Una ngini winipalihara 
ifoloi qaloha bai! De gadoohaso ngini 
Awi palihara gena niopiricayawa. 

31 Komagena so Ngohi totemo nginika, 
upa he nihawateri de nitemo, 'O kia 
asa poogo de poudo. O baju kia asa 
pomasipake.' 

32 Qangodu magena o bi moi-moi o kia 
naga o nyawa O Gikimoi wipipiricayawa 
ona magena yososininga. Ma ngale ngini 
gena o bi moi-moi gangodu hika upa he 

nihawateri, sababu nia Baba o sorogaka 
to ngini nia kurangi magena qangodu 
wanako. 

33 So o kia naga ngini bilasu niodupa 
niamote, ena gena: o Gikimoi Awi pareta 
ma rabaka nigoge de lo o moi-moi o kia 
itotiai gena niaaaka. Nakoso magena 
igoma niamote, de o bi moi-moi nia 
kurangi gangodu asa Una winihike 
nginika. 

34 So ma ngale ilangika gena o kia 
naga moi lo upa o wange manena de 
nisihawateri. O wange manena maena 
ma susa masirete gena yaadoka, so 
upa sidago o kia naga ilangi ma susa 
niosininga gena he niodogoli." 

1"Upa o nyawa niasisala, la ma ngale 
7 ngini masirete lo o Gikimoi lo asa 
upa winisisala kali. 

2 Sababu o duduga kiaka ngini o nyawa 
niasituga, maro komagena lo asa o 
Gikimoi winituga nginika. Gena ma ngale 

ma lamo ngini niasisala o nyawaka, done 
asa ma lamo maro komagena o Gikimoi 
lo ngini winisisala kali. 

3 Ce! To ngini nia dodiao manga sala 
gaceke maro o gaapo manga lakoka 
magena aku niakelelo, duma niakelelowa 
kanaga nia sala ilalamo maro o ifa moi 
yodebesu nia lako masireteka. 

4Idodooha so ngini nitemo nia 
dodiaoka, 'Nahino la ngohi o gaapo ani 
lakono tosisupu,' duma kanaga lo maro 
o ifa moi yodebesu to ngini nia lako 
masireteka. 

> He! Ngini manena nikokulai! Ma 
nonomaka ngini bilasu o ifa moi 
yodebesu to ngini nia lako masireteka 
nisisupu kasi. Qabolo la nia lako 
gatebika, de asa idadi so o gaapo nia 
dodiao manga lakoka gena aku niakelelo 
so nisisupu kali." 

6 "O kia naga to Gikimoi gena upa ngini 
nionghike o kasoka, upa sidago maena 


MATIUS 7 50 


imakiliho de ka ngini nigoli. De lo o kia 
naga ma ija ihahali gena upa nisitopo 
o titika, sababu done maena asa ka 
isidodipitoku de yagohaka." 

7 "Hika ngini nigolo o Gikimoika, de 
Una asa winihike nginika. Ma ngale nia 
kurangi gena o Gikimoika niasari bai! 
Niasari de ngini asa niamake. De lo 
o ngora ma duduno nioaso-aso, de o 
Gikimoi asa o ngora magena wapelenga 
de winisimaha so ngini niwosa. 

8 Sababu nagoona yogolo, igogou ona 
magena asa wahike. Nagoona yasari, 
igogou ona magena asa yamake. De lo 
nagoona o ngora ma duduno yoaso, 
igogou asa o ngora gena wapelenga de 
wasimaha ona magena yowosa. 

2 Ngini o dodihimo, nakoso nia ngopa 
kanaga o ino yogolo, de idadiwa ka o 
teto niahike onaka. 

10 Eko lo nakoso kanaga o nao 
yogolo, de idadiwa ka o ngihia niahike. 
Komagenawa bai! 

11 So ngini o nyawa, ngaroko nia sininga 
itiai waasi, duma kanaga o kia naga 
galoha niahike nia ngopaka. Nako 
komagena niaaka, de ka igogou o loha lo 
nia Baba o sorogaka asa wahike nakoso 
o nyawa nagoona igolo Unaka." 

12 "Komagena lo o gogoho kia ngini 
niodupa la o nyawa yaaka nginika, maro 
komagena lo ngini bilasu niaaka onaka. 
Gena naga maro o Gikimoi Awi bobita 
gangodu iqomaka o Musa de o bi nabi 
isilelefo manga bukuka. 

13 Nitagi niakahika o ngora ipopenetoka 
niwosa, sababu o ngora de o ngeko 
ikokahika o narakaka magena ingoha, de 
kanaga yadadala lo o ngeko magenaka 
yakahika. 

14 Duma o ngora de o ngeko ikokahika o 
oho ikokakalika magena qaceke de isusa 

niakahika, de kanaga yadalawa o ngeko 
magena yamake." 

15 "Nimasidodiahi, sababu o bi nabi 
ikokulai. Ona magena imatero maro 
kanaga o nyawa o Gikimoi iwipipiricaya 
duma ona ikokulai, so manga edekati 
gatorou la o nyawa manga piricaya gena 
yasisa. 

16 Ngini asa nianako ona manga gulai, 
hitilahi to ona manga manara ma sopo 
gena nianano. Idadiwa o ngangaru 
qatotopoka ma sopo o anggur, eko 
pamake ma sopo o ara. 

17 Komagena lo o bi gota galoloha 
gena ma sopo lo qaloha. De lo o bi gota 
gatotorou gena ma sopo lo qatorou. 

18 So idadiwa o gota galoloha gena ma 
sopo gatorou, de lo o gota qatotorou 
gena ma sopo qaloha. 

19 O bi gota la ma sopo gatotorou gena 
igogou done asa yatoga de yaumo o uku 
isosora-sora ma rabaku. So komagena lo 

igogou o Gikimoi asa o bi nabi ikokulai 
gena wasangisara. 

20 So nakoso ngini nianako to ona 
manga gulai hitilahi to ona manga 
manara ma sopo gena nianano. 

21Q bi nyawa yadala Ngohi iaso 'Jou! 
Jou!' duma yangoduwa idadi Ai Baba 
o sorogaka Awi nyawa Awi pareta ma 
rabaka. Cawali o bi nyawa la kanaga o bi 
moi-moi Una wodudupa gena yaaka, ka 
ona magena asa idadi to Una Awi nyawa. 

22 Ma wange Una wositatapuka, de 
done o bi nyawa yadala asa ¡temo 
Ngohika, 'Jou! Jou! Ngona nanako 
igogou ngomi gena o Gikimoi Awi 
demo misingangasu de Ani ronga. De 
yakokitoka manga toka miodusu de Ani 
rongali. De lo o bi nonako ihahairani 
gena idala miaaka de Ani rongali.' 

23 So Ngohi asa tosango totemo onaka, 
'Ngini gena Ngohi tinidodoohawa. Nitagi 

kasi, ngini de nia gogoho ma dorou 
imatero maro o ngosoku ma deda.'" 

24 "So o nyawa la kanaga Ai demo 
manena yoise de lo yaaka, ona magena 
imatero maro o nyawa wococawaro moi 
la kanaga awi tahu wosigoko o teto ma 
gokuka. 

25 Ma orasi imuura, de o nguuhi, de lo 
o paro qasosihilo asa o tahu magena 
yadahe, duma maena irubawa, sababu 
isigoko o sosoge o teto qapoputuru ma 
gokuka. 

26 De o nyawa la kanaga Ai demo 
manena yoise duma yamotewa de 
yaakawa, ona magena imatero maro o 
nyawa wofufuma moi la kanaga awi tahu 
wosigoko o dowongi ma qokuka. 

27 Ma orasi o muura, de o nguuhi, de 
lo o paro gasosihilo asa o tahu magena 
yadahe, de maena ka iruba de ibiau 
gangoduka." 

28 So o bi demo moi-moi gena o Yesus 
wadoto qabolo, de o bi nyawa yadadala 
kiaka yosigogigise Awi dodoto magena 
ona yohairani. 

23 Sababu Una wodoto de o Gikimoi Awi 
kuasa, de imaketerowa de o Yahudika 
ma bi guru agama manga dodoto. 

10 Yesus o talaka de wouti de 
8 o nyawa yadala icarawa Una 
iwisiduuruno. 

2 Una iwisiduuruno, de imatodoka o 
nyawa moi wipapado wakahika Unaka. 
De wobukuku wosuba, de wotemo, 
"Baba, nako nomode, de igogou aku 
noisiloha." 

3 Magena de o Yesus Awi gia watoa de 
una magena, ngaroko wipapado, duma 
awi roheka wapaga de wotemo, "Ngohi 
tomode, so nilohaka bato." So o orasi 
magena qabolo de una wilohaka so he 
wipado kawa. 

4 Magena de o Yesus wotemo, "Ngona 
bilasu nosininga, upa sidago nodedemo 
o nyawaka. Cawali nogila-gila o imamka 
la ani rohe yatailako. So naaka maro 
o Musa awi bobita wotetemoka, de 
ani gaso natota o Gikimoika, maro o 
sinako moi o bi nyawaka igogou ngona 
nilohaka." 

> Qabolo de o Yesus womasidiado o 
Kapernaum ma dokuka, de o Roma 
manga kapita moi wahino so wibaja, de 
wogolo Unaka 

6 wotemo, "Baba, ngohi ai leleani 
moi kadoka ai tahuka wopanyake. Una 
wolugaka so ka woidusa, de waakuwa 
wotagi so foloisi wisiri." 

7 Magena de o Yesus wotemo, "Ngohi 
asa totagi towisiloha." 

8 Ma kapita gena wosango, "Baba, 
ngaroko upa bai! Ngohi manena o 
Yahudika ma nyawa isowo, de Ani simaka 
gena O kia lo waali idahe so idadiwa ali 

tahuka toningaho. Nakoso galoha, tanu 
hitilahi Ngona nopareta ka o demo o 
dola moi de ai leleani gena asa wilohaka. 

3 Sababu ngohi lo tamote ai bobareta 
manga pareta, de kiaka kanaga ai 
prajurit-prajurit lo ai pareta lo yamoteka. 
Nako ngohi tosulo o prajurit moika, 
'Notagi!' de igogou una wotagi. Nako 
ngohi tosulo ai prajurit ma somoaka, 
'Nahino nonena!' de igogou una 
wahino. De lo nako ngohi tosulo ai 
gilalo woleleleanika, 'Naaka manena!' 
de igogou una waaka. So komagena lo 
Ngona, Baba, so upa he ai tahuka notagi. 
Cawali Ani demo o dola moi kanena 
nodedemo, de igogou kadoka ai tahuka 
asa isiganapu." 

10 Kagena de o Yesus ma kapita awi 
demo gena woise, de Una wohairani 
icarawa. Komagena so watemo o bi 
nyawa iwimomoteka, "Awalele! Nginika 
tinisingangasu igogou, o bi Yahudika ma 

nyawa kagena o Israel awi ngopa de 
awi dano manga sidongirabaka, maro 
O nyawa una manena awi piricaya ma 
lamo komanena, gena o nyawa moi lo 
tamake waasi. 

11 So Ngohi tinisingangasu ma ngale 
ngini aku nianako gena, done o orasi ma 
simaka o Gikimoi asa wodadi wokolano, 
de yadala o bi Yahudika ma nyawa 
yasowo ona magena asa yodadi Awi 
nyawa to Una Awi pareta ma rabaka. 
Ona magena manga sihino o wange 
ma siwano de lo o wange ma dumuno, 
de ona asa imatamiye irarame dede o 
Abraham, o Ishak, de lo o Yakub, ona 
gena o Yahudika manga ete de manga 
topora iqoqomaka. 

12 |gogou, bilasu o bi Yahudika ma 
nyawa asa idadi o Gikimoi Awi nyawa 
la Awi pareta ma rabaka iwosa. Duma 
yadala asa yasidoperesu ma duduka de 

yaumo o bubutu ma rabaka eko o naraka, 
kiaka ona asa yoari de lo yasangisara." 

13 Qabolo de ma kapitaka o Yesus 
wotemo, "Notagi noliho bato! Sababu 
maro o kia ngona nopipiricaya magena 
asa igogou idadi." De o orasi magena 
bato awi leleani gena wilohaka. 

14 O Yesus wotagi o Petrus awi tahuka. 
Kagena o Petrus ma toroa womimake, 
muna magena misiri de o sosahu mitubu. 

15 Kagena de o Yesus ami giaka wapaga 
so milohaka. Gila-gila miputuruka, so 
muna aku Una mowileleani. 

16 Ma orasi he gaputu de o nyawa 
yadala yabisisiri de yabikokitoka yatotota 
Unaka. De o Yesus yasisiri wasilohaka 
de yakokitoka manga toka wodusu so 
imahoika. 

17 Komagena waaka sidago idadi de 
isiganapu o kia maro iqomaka o Gikimoi 
Awi demo ma nabi Yesaya wosilefo 
gaboloka, ena gena, "Una magena bato 

nanga sangisara wamoku de lo nanga 
panyake wosiloha." 

18 Ma moika o talaga Galilea ma 
dateka, de o nyawa yadadala o Yesus 
iwisigilolino, so Una Awi muri-muri 
wasigaro, "Hino la ngone pomasisihito o 
talaga ma sonongaka." 

19 Kagena de o guru agama moi wahino 
Unano, de wotemo, "Baba Guru, ngohi 
todupa kekiaka bato notagi Ngona 
tonimote bai!" 

20 Duma o Yesus wosango wotemo, "O 
boulamo o pongaka de ma aru de lo o 
namo de ma igu, duma Ngohi o Nyawa 
ma Duhutu Ai ngihi ihiwa la ma ngale 
tomasidodogu." 

21 Qabolo de kanaga Awi nyawa 
wimomote ma somoa moili wotemo 
Unaka, "Baba, tanu noisimaha toliho kasi 
ma ngale ai baba wosone so towipoosu 
kasi, de ngohi asa Ngona tonimote." 


MATIUS 8 61 


22 Duma o Yesus wosangoli de ka 
woade-ade wotemo, "Noimote Ngohi 
bai! Qohaka, la o nyawa isosoneka ona 
masirete manga dodiao isosone gena 
asa yapoosu." 

23 So o Yesus Awi muri-muri wasigaro 
imasisihito o talaga ma sonongaka, 
kagena de ona yopane o deruku de 
imajobo yoside kadoka o talaga ma 
sonongaka. 

24 So asa yahika o talaga ma 
dongirabaka, de imatodoka o paro 
de o rato qasosihilo imasidiado so 
manga deruku o ake yobane sidago 
manga deru he ikiloro. Kagena de Awi 
muri-muri ihawateri duma Una womaidu 
so wikioloka. 

25 So yotagi iwisimomi de ona 
imasigaso, "Ya Baba, nomiriwo! Done 
ngone inasigiloro!" 

26 So Una womomi de wotemo onaka, 
"Ngini niamodo ilamo! He! To ngini nia 

piricaya ka ma cunu." Magena de Una 
womaokoye so wotemo o paro de o 
moku-mokuka, "Niogo!" De gila-gila o 
talaga magena irihika. 

27 Komagena so Awi muri-muri 
yohairani de yotemo, "Wewe! O 
nyawa Una manena paramoi bai! O bi 
moi-moi gangodu sidago lo o paro de o 
moku-moku lo ka wisigise." 

28 O Yesus de Awi muri-muri o Galilea 
ma talaga ma dongirabaka de yakahisa 
o talaga ma sonongaka so imasidiado o 
Garada ma daeraka. Kagena de Una o 
deruku wouti de imakamake o nyawa 
yakokitoka yasinoto yotagi yokahoko o 
sone ma diaruno yosupu. Ona manga 
dogosa foloi sidago moiwa yobarani 
nogena yakahino. 

23 Kagena de manga toka imatoore 
de itemo, "He! O Gikimoi ma Ngopa, 
nomidooha ngomika! Migolo, kodo, upa 

nomisangisara! Ma orasi gena yaado 
waasi." 

30 O orasi magena de o titi idadala 
kadoke naga itagi o ino imasari. 

31 De ma bi toka imagolo Unaka, "Nako 
Ngona nodupa nomisisupu, de o titika 
nomidusulo la asa miwosa o titika." 

32 Magena de wotemo, "Nitagi bato!" 
So o toka magena isupu o nyawano, 
de yadongosaka de yowosa o titika. 
Imatodoka de o titi ma duduo magena 
iloga de kugena o dirasuku itura, so 
gangodu o talagaku qalutu de isoneka. 

33 Imaaka komagena, de o titi 
yasosowohi gena yologa de itagi o 
dokuka, kanaga o bi moi-moi idadadi o bi 
titika de lo o nyawa yasinoto yakokitoka 
gangodu magena isihabari. 

34 Komagena so gila-gila o nyawa o 
dokuka magena yangodu yahino de o 
Yesus imakamake. Ona magena iwikelelo 

de yamodo so Una iwisulo, Una wosupu 
manga daerano. 
1 Kagena de o Yesus o deruku 
wopaneka, de wokahino kali o 
talaga ma sonongano Awi doku o 
Kapernaumka. 

2 De kagena o nyawa wolulugu moi o 
dangiku iwisitide iwingaho o Yesuska. 
So o Yesus wakelelo manga piricaya ma 
lamo komagena, de wotemo woluluguka, 
"Ai ngopa, ani sininga nosiputuru. To 
ngona ani dorou tosiaponguka." 

3 Kagena de o bi guru agama yamuruo 
naga manga sininga ma rabaka itemo, 
"Wobarani bolo! Ka cawali o Gikimoi aku 
o dorou wahohoi, so Una de Awi demo 
magenena o Gikimoi wisiceke." 

4 Kagena de manga sininga ma takasiri o 
Yesus wanako so wotemo, "Upa niafikiri 
gatorou to ngini nia sininga ma rabaka. 

> Nako Ngohi totemo, 'Ani dorou 
tosiapongu,' de nakoso imahoi eko hiwa 

ngini niakelelowa so nianakowa. Duma 
nako totemo, 'Nomaoko la notagi,' de 
ngini aku niakelelo de nianakoka Ai 
buturu iwisilohaka. 

6 So Ngohi asa towisiloha la asa ninako 
Ngohi, o Nyawa ma Duhutu manena, 

o duniaka tahino de Ai kuasaka la 
nia dorou tasiapongu." So wotemo 
woluluguka, "Nomaoko, de ani dangi 
naaho la noliho." 

7 De o nyawa magena womaoko awi 
dangi waaho de womajobo woliho. 

8 Ma orasi o nyawa yadadala o kia 
idadadika gena yakelelo, de ona magena 
yamodo de o Gikimoi wisigiliri itemo, 
"Igogou! O Gikimoi Awi kuasa komagena 
ma lamo wahike o nyawaka." 

3 So ma orasi o Yesus kagena de 
wokahika de wikelelo una o balastengi 
wototolomu awi ronga o Matius (iwisiaso 
lo o Lewi) o kantorka wogogeku. Kagena 
de o Yesus wotemo unaka, "Nahino 

noimote Ngohi." Gila-gila o Matius 
womaoko de wotagi o Yesus iwimoteka. 

10 Ma orasi magena ipasaka, o Yesus 
de Awi muri-muri o Matius awi tahuka 
imatamiye yooqo. De o balastengi 
itotolomu yadala de o bi nyawa yadala 
manga sininga qatotorou, o bi kawasa 
yahoholu, ona magena lo imatamiye 
yoogo de o Yesus. 

11 Kagena de o bi Farisika ma nyawa o 
Yesus wikelelo womatamiye woogo de o 
bi nyawa ma dorou magena. So o Yesus 
Awi muri-murika yotemo, "Qadoohaso 
Una woogo de o balastengi itotolomu de 
o bi nyawa ma dorou ona magena." 

12 Duma o Yesus wogiise manga 
demo-demo magena de Una wosango 
wotemo, "O nyawa yapoputuru upa he 
ma dokterka yahino, cawali ka o nyawa 
yasisiri. 

13 Magena imatero maro Ngohi tahino 
gena taasowa o nyawa la kanaga itemo 

manga sininga itotiai, duma ma ngale 
taaso o nyawa de manga dorouka, la 
ma ngale manga dorouno gena ona aku 
imatoba de imatoduba. So niatailako ma 
ngale o kia o Gikimoi Awi Jaji ma Buku 
ma rabaka isilelefoka, gena komanena, 
'Ngohi Ai dupa ma lamo gena upa nia 
gaso de nisisuba, duma ka niagalusiri.'" 

14 Qabolo de o Yohanes Wooosi awi 
nyawa wimomote yahino o Yesuska, 
yosano itemo, "Baba, ngomi de o Farisika 
ma nyawa mioqowa de miudowa, duma 
gadoohaso to Ngona Ani muri-muri gena 
ka ioqo de lo iudosi." 

15 Kagena de o Yesus wosango de 
wosiade-ade wotemo, "Ma orasi o kawi 
ma rarame ma rabaka, de igogou o 
nyawa yakokoro ona magena idodorawa. 
Nakoso wokakawi una magena de 
o nyawa yakokoro yahino kagena so 
imatamiye, de imatekedodiao so o 
nali de o more ma dongirabaka bilasu 

ona irarame. Duma done ma orasi 
imasidiado la wokakawi una magena 
wituda wisisupuka to ona manga 
sidongirabano. Done ma orasi magenaka 
asa ona iogowa de iudowa." 

16 Qabolo de o Yesus wotemo o ade-ade 
ngai sinotoli, "O nyawa moi lo pamakewa 
o baju gamomanalo de asa isitapa de o 
baro gamomuane. Sababu ma dadapa 
gamomuane magena isilia sidago o baju 
gamomanalo magena itola so yaraca 
foloi ilamo. 

17 Komagenali o nyawa moi lo asa 
pamakewa o anggur gamomuane de 
yoguse ma ngihi igoqgomaku, upa sidago 
o anggur qamomuane done asa iwaka 
so ma ngihi igogoma magena yapolote. 
Ma dodoguku ma anggur de ma ngihi 
sinoto lo sona podahewa. So o anggur 
qamomuane gena bilasu poguse ma 
ngihi lo qamomuaneku, la qangodu idadi 
ka galoha." 

18 O Yesus gena o Yohanes wooosi 
awi nyawa wimomote wabobicara de 
wadoto gabolo waasi, de o nyawa 
moi asa wahino, una magena o puji 
ma tahu wapopareta. So o Yesus Awi 
simaka wosuba wobukuku, de wotemo, 
"Baba, ai ngopa o ngopegeka moi asa ka 
mosoneku. Tanu nahino noimote la hiti 
nomipaga, de asa mooho kali." 

19 Magena de o Yesus de Awi muri-muri 
yomaoko de yotagi, iwimote o nyawa 
una magena. 

20 (9:19) 

21 So yahika o ngeko ma soaka, de 
kanaga o ngopegeka moi mopanyake 
o au mosidagi de itekaka, duma itogu 
waasi ma deka o taungu mogiowo 
de sinoto qabolo. De ami sininga ma 
rabaka motemo, "Hitilahi Awi jubaka 
tomasimaho bato, la ngohi asa isiloha." 
Muna mahino la Una mowidalate de 

Awi duduno mototuuru, de gila-gila 
momasimaho Awi juba ma pigika. 

22 De Una womakiliho Awi duduka, so 
womikelelo o ngopegeka muna magena. 
De wotemo munaka, "He! Ai ngopa, 
sababu ngona noipiricaya so ngona 
nilohaka, so ani sininga naputuruno!" So 
o orasi magena bato igogou o ngopeqeka 
muna magena milohaka. 

23 So komagena qabolo, de Una wotagili 
so womasidiado de wowosa o puji ma 
tahu wapopareta gena awi tahuka. 
Kagena wowosa de wadaheno o suling 
yawuwu, o sone ma guule, de lo o nyawa 
yadadala yahika yahino so ikalala. 

24 Duma Una wotemo onaka, "Ce! O 
ngopa muna manena mosonewa duma 
mikioloka. So nisupu kasi!" Duma o 
nyawa yadadala magena yanako o ngopa 
muna magena mosoneka, so yangodu 
Una wisiihe. 


MATIUS 9 71 


25 So o tahuka de o nyawa yangodu 
magena yasulo so isupuka, de Una 
wowosa o ngihi ma rabaka. Kagena de 
Una wacoho ami giaka, de womisimomi 
so mooho kali. 

26 La o habari magegena ¡ise de yanako 
sidago yaado kagena o soa de o doku ma 
sigilolika. 

27 Kagena de o Yesus womajobo so 
wahika o ngeko ma soaka, o nyawa 
manga lako ipipilo yasinoto iwinihi, 
de ona imatoore, "Ya Yesus, o Daud 
awi ngopa de awi dano moiku, kodo! 
Nomigalusiri ngomi." 

28 De Una womawoma o tahuka, de 
manga lako ipipilo yasinoto ona magena 
yahino Unano. De Una wosano wotemo 
onaka, "So, idodooha Ngohi de Ai kuasa 
la tinisiloloha gena ngini nipiricaya." 
Ona itemo, "Iya, Jou! Miagogou Ngona 
minipiricaya." 

23 Kagena de Una manga lako wapaga 
de wotemo, "Ma ngale to ngini nia 
piricaya Ngohika so nisilohaka." 

30 So o orasi magena gabolo ipipilo asa 
yomasigeleloka. Kagena de Una wapoma 
wotemo, "Upa niodedemo o nyawaka." 

31 Duma ona ka yotagi ma ngale 
isinabari kagena o soa de o doku ma 
sigilolika. 

32 Yopipilo yasinoto ona magena iliho, 
de o nyawa moili la kanaga wikokitoka 
so womomou una magena witota o 
Yesuska. 

33 So o Yesus wikokitoka awi toka 
wodusu so imahoika, de o orasi magena 
qabolo o nyawa una magena waaku 
wobicaraka. O nyawa yadadala gena 
asa yohairani de itemo, "Wokuasa 
bai! Ngomi ma moi waasi o Israel ma 
tonaka o nyawa maro Una magegena 
miwimake." 

34 Duma o Farisika ma nyawa o Yesus 
Awi kuasa gena yopiricayawa, de 
yotemo, "Icala! O Iblis, una magena o bi 
toka wakokolano, Unaka wihike o buturu 
la ma ngale o toka wodusu." 

35 Magena de o Yesus o bi doku wakiloli 
so wahika manga puji ma bi tahuka, 
wodoto de o habari galoloha wosihabari 
ma ngale o Gikimoi asa wopareta. De lo 
o nyawa yasisiri de yopopanyake gena 
yangodu wasiloha. 

36 Ma orasi Una o nyawa yadadala 
wamamake gena, wasayangi onaka 
wotemo, "Kodo! Ona manena manga 
sangisara idala de nagoonawa yariwo, 
koloko o duba ma sowohi ihihiwa." 

37 Magena de Una Awi muri-murika 
wotemo, "O nyawa yadadala la yodupa 
o habari galoloha yoise, ona magena 
imatero maro o tamo gaoosaka gena 
bilasu yautu, duma kanaga youutu ma 
nyawa yadalawa. 

38 Komagena so ngini bilasu nimasigaso 
o doro ma duhutuka, de nigolo la ma 
ngale yobiuutu una wasulo la ona itagi 
awi doroka youtu." 

1 So o Yesus asa Awi muri-muri 
10 yamogiowo de sinoto waaso 
imatolomu Unano, de kagena de 
wotemo onaka, "Ngini ningoduka asa o 
kuasa tinihike la aku o toka niodusu, de 
lo o nyawa yasisiri de yopopanyake gena 
yangodu niasiloha." 

2 So o sosulo eko o rasul yamogiowo 
de sinoto manena to ona manga ronga 
gena: Ma nonomaka, o Simon (eko 
wisironga lo o Petrus); de o Andreas, 

o Simon awi nongoru; o Yakobus, o 
Zebedeus awi ngopa; o Yohanes, o 
Yakobus awi nongoru; 

3 o Filipus; o Bartolomeus; o Tomas; o 
Matius, una o balastengi wototolomu; o 
Yakobus, o Alfeus awi ngopa; o Tadeus; 

4 9 Simon, gena o Zelot ma nyawa; de o 
Yudas Iskariot, o nyawa una magena O 

> Ona yamogiowo de sinoto gena 
o Yesus wasulo so itagi de o siminiko 
wadedemo kasi wotemo komanena, "Nia 
dodagi ma rabaka upa lo o bi Yahudika 
ma nyawa yasowo to ona manga daeraka 
nitagi. De lo upa nitagi o Samaria ma 
nyawa manga bi dokuka. 

6 Duma ma nonomaka bilasu nitagi 
nanga dodiao o bi Yahudika ma nyawa 
kagena o Israel awi ngopa de awi danoka. 
Ona magena maro o bi duba isisisa. 

7 Hika niasihabari de nitemo onaka, 'Ma 
orasi he imasidiado ma ngale o Gikimoi 
asa wopareta maro o kolano moi.' 

8 De lo ibipopanyake niasiloha, 
ibisosone niasioho kali, de yapapado 
niasilohali de lo yabikokitoka manga 
toka niodusu. De maro o bi moi-moi 
niamamake o Gikimoino de nia bangu lo 

ihiwa, komagena lo ngini bilasu niahike o 
nyawaka de manga bangu lo ihiwa. 

3 Nia dodagi ma rabaka upa lo o kia 
naga nimagaho. Upa nimagaho o pipi o 
guracino eko lo o tembagano. 

10 Upali nimagaho o karong, eko upa lo 
o baju, eko o tarupa, eko o didiki sidago 
ngai sinoto gena yaakuwa. Sababu o 
nyawa imomanara gena bilasu manga 
oho ma kurangi yafangu. 

11 Nakoso niwosa o doku moika, de hika 
o nyawa la kanaga yodupa iniqeqehe 
galoha gena ngini niasari. La kagena 
nimasidodogu, ma bati o doku magena 
niodongosa. 

12 Nakoso o tahu moika nimasidodogu, 
de o tahu ma duhutuka nitemo, 'Tanu o 
Jou Awi laha winisidumu nginika.' 

13 De nakoso o tahu ma nyawa gena 
inigehe qaloha, de igogou o Jou Gikimoi 
asa Awi laha wasidumu onaka. Duma 
nakoso ona ngini iniholu, de qohaka, 

done asa o Jou Awi laha gena ona he 
yamakewa. 

14 De lo nakoso o riho moika la nitulu, 
de iniholu sidago nia demo magena lo 
yoise iholu, o riho magena niodongosa. 
Duma nia gohu ma gaapo niapari kasi la 
imaaka o nonako moi onaka, igogou ona 
magena de manga fajaka o Gikimoi Awi 
simaka. 

15 Ngini tinisingangasu igogou, ma 
wangeka done manga dorou ma sopo 
o Gikimoi wafanggali de o dorou, de 
o doku magenaka asa yafanggali de 
o dorou ifoloisi gatorou de o dorou 
iqoqomaka o Sodom de o Gomora ma bi 
nyawa ma dorou manga fanggali." 

16 "Nimasidodiahi, sababu Ngohi 
tinisulo nginika la nitagi niakahika o bi 
nyawa ma dorou manga sidongirabaka. 
Ngini nimatero maro de o bi duba so 
kanaga o bi kaso labara ma dongirabaka. 
Mutuwade ngini gena bilasu nicawaro 

maro o ngihia, de lo nia sininga qamuuqu 
de nia edekati ma dorou ihiwa maro o 
namo dara. 

17 Nimajaga igogou, sababu ngini done 
nitago de ningaho o bi agama ma bobita 
yacocohoka. De ngini asa ningapo o puji 
ma bi tahu ma rabaka. 

18 De lo ngini asa ningaho o bobaretaka 
eko o kolanoka ma sababu ngini to Ngohi 
Ai muri-muri. So magena to ngini nia 
orasi qaloloha moi la ma ngale Ngohi de 
o habari galoloha gena niasingangasu 
onaka de lo o nyawa ma somoasi, ena 
gena o Yahudika ma nyawa yasowo. 

13 So nakoso ngini nitago la ningaho o 
bobaretaka, upa lo nimodo ma ngale o 
kia bilasu ngini nisango. Sababu ma orasi 
magena de o kia naga itiai la nidedemo 
gena o Gikimoi masirete asa winihike. 

20 So ma orasika gena nia dedemo 
ma sihino ngini nowa, duma nia demo 
magena nia Baba Awi Gurumi asa 


MATIUS 10 79 


inisingangasu nginika, de asa ngini 
niodedemo. 

21 (10:20) 

22 Ma orasi he imasidiado, de ngini 
manena o nyawa yangodu asa niduhudu 
sababu ngini to Ngohi Ai muri-muri. 
Done asa idadi o bi nyawa manga 
gianongoru yasidoa o nyawa ma 
somoaka la yatooma. Komagena idadi 
de imaaka o baba de o ngopa. De lo 
o bi ngopa asa yalawangi manga baba 
de manga awa, so yasidoa o nyawa ma 
somoaka la yatooma. Duma nagoona 
manga piricaya Ngohika gaputuru sidago 
o dunia ma dodogu imasidiado, ona 
magena done asa isalamati. 

23 Nakoso o doku moika ngini 
inisangisara, de hika niloga o doku ma 
somoa kali. Ngini tinisingangasu igogou, 
ngini o habari qaloloha nisihabari o Israel 
ma bi dokuka qangodu waasi, de Ngohi 
o Nyawa ma Duhutu asa tahino kali. 

24 Isogou o muri ona gena idadiwa 
itemo, 'Nako ngohi de ai guru, ngohi foloi 
tolamo.' Komagena lo o nyawa la idadi 
ileleleani, igogou ona idadiwa itemo, 
'Nako ngohi de ai tuangi woipopareta, 
ngohi foloi tolamo.' Idadiwa yotemo 
komagena. 

25 Ka galoha nakoso idadi o muri moi 
womaaka maro awi guru, de lo nakoso 
woleleleani moi womaaka maro awi 
tuangi. So nimajaga igogou, sababu 
Ngohi gena to ngini nia Jou, de ngini 
gena to Ngohi Ai nyawa imomote. 
Nakoso Ngohi isiaso o Beelzebul, o Iblis 
la kanaga o bi toka qangodu wakokolano, 
de ma boboloili ngini Ngohi nimomote 
done asa o ronga inigaka foloi qatorou." 

26 "Ngaroko komagena, duma o nyawa 
la kanaga ngini inisinoholuka ona 
magena upa niamodo. Sababu igogou, 
o kia naga yaiihu, magena gangodu 
o nyawa manga simaka done asa ka 

isikelelo, de lo o kia naga itotalake, 
magena gangodu done asa ka ipelenga 
la o nyawa yanako. 

27 So o kia naga Ngohi tosingangasuka, 
de ngini la nimatengo niiseka, magena 
ngini lo o bi nyawa moi de moika 
niasingangasu. De lo o kia naga Ngohi ka 
tinigogurubu nginika, magena ngini asa 
niasihabari o bi nyawa yangoduka. 

28 Upa sidago ngini nimodo o nyawa 
la kanaga yodupa nia rohe yatooma, 
sababu ma ngale to ngini nia jiwa 
yatotooma gena ona manga kuasa 
ihiwa. Duma ka o Gikimoi Una magena 
niwimodo, sababu Una kanaga de Awi 
kuasa ma ngale nia rohe de lo nia jiwa 
gena o narakaka wasisa. 

23 O namo gereja ngai sinoto isiija 
ma ragani ka ma cunu. Duma ngaroko 
komagena, kanaga moiwa isone nako o 
Gikimoi nia Baba Awi dupawa. 

30 De nako ngini gena o Gikimoi 
winisininga ifoloi. Una ngini wininako 
galoha, so nia hutu ma dala lo Una 
waeto de wanako gangodu. 

31 So upa nimodo. Ngini winisininga de 
nia ija gena ifoloi de o bi namo totodialiki 
bai! 

32 Nagoona kanaga o nyawaka 
isingangasu igogou ona Ngohi 
imomoteka, de Ngohi lo asa tasingangasu 
ona Ai Baba o sorogaka totemo, 'O 
nyawa ona manena to Ngohi Ai nyawa 
imomoteka.' 

33 Duma nagoona la kanaga yomanosu, 
yotemo Ngohi inakowa, de ona lo Ai 
Baba o sorogaka Ngohi asa tomanosu de 
totemo, 'O nyawa ona manena to Ngohi 
Ai nyawa imomote yasowo.'" 

34 "Upa nitagapi de nitemo Ngohi tahino 
gena ma ngale o bi nyawa tasikadame 
moi de moika. Komagenawa! Ngohi 

tahino la ma ngale o bi nyawa tasikitinga 
moi de moika. 

35 (10:34) 

36 Sababu ma ngale Ngohi tahinoka, so 
o tahu moi ma raba asa imateketinga 
moi de moika, gena ma binuka asa 
Ngohi imote, de ma binukali asa yoholu 
Ngohi imote. O ngopa yanau awi baba 
wiholu, de o ngopa o ngopegeka ami 
awa momiholu, de lo ma mogoka ami 
dunu momiholu. 

37 Q nyawa nagoona manga baba eko 
manga awa yasiboso ifoloi dede Ngohi 
isiboso, ona magena idadiwa to Ngohi Ai 
nyawa imomote. Komagena lo nagoona 
manga ngopa yasiboso ifoloi de Ngohi 
isiboso, ona magena idadiwa to Ngohi Ai 
nyawa imomote. 

38 De lo o nyawa nagoona la imote 
Ngohi, ona magena imatero maro o 
nyawa moi la kanaga waqehe galoha la 
ma ngale Ngohi woimote, so igogou o 

sangisara wamoku eko lo nagala wosone. 
So nagoona imasidailakowa yasangisara 
komagena, de yaakuwa ona magena 
yodadi to Ngohi Ai nyawa imomote. 

32 Sababu o nyawa nagoona la manga 
oho o dunia manenaka foloi yosininga 
sidago iholu isangisara, done ona dede 
o Gikimoi asa imakitingaka. Duma o 
nyawa nagoona ma ngale Ngohi imote 
gena manga oho o duniaka isidoohawa, 
la ngaroko isone, duma o oho ka sidutu 
ikakali done asa yamake. 

40 O nyawa nagoona ngini inigehe 
galoha, magena imatero de ona lo Ngohi 
iqehe galoha. So o nyawa nagoona la 
Ngohi iqehe qaloha, ona manga qehe ma 
manara magena lo ma meta Ai Babaka, 
sababu Ngohi Una woisulo so tahino. 

41 De lo nagoona o nabi moi iwigehe 
galoha sababu una magena igogou o 
Gikimoi Awi nabi, ona magena asa o 
fanggali yamake maro o kia yafanggali 

o nabi magenaka. De nagoona lo o 
nyawa moi la kanaga awi sininga itiai 
una magena iwigehe qgaloha sababu una 
magena igogou awi sininga itotiaika, ona 
magena asa o fanggali yamake maro o 
kia yafanggali o nyawa de awi sininga 
itotiai una magenaka. 

42 Nagoona yodupa o nyawa imomote 
Ngohi magena yariwo sababu igogou ona 
Ngohi Ai nyawa imomote, ngaroko ka o 
ake yasiudo, duma igogou ona magena 
done asa yamake manga fanggali o 
Gikimoino." 

10 Yesus Awi muri yamogiowo 

1 1 de sinoto o siminiko wahike 
gaboloka, kagena de womajobo so 
wotagi wodoto de o habari galoloha 
wosihabari, to ona manga doku 
imakokadateku wageto. 

2 O orasi magena de o Yohanes Wooosi 
kanaga o bui ma raba kasi, de una woise 
ma ngale o kia ma Kristus wamomanara. 

So kagena de una awi nyawa wimomote 
yamuruo naga wasulo la ona itagi o 
Yesuska, ma ngale Una magena wisano. 

3 So Una wimakeka, de ona o Yohanes 
awi sano gena widedemo Unaka 
itemo, "Baba, idodooha Ngona gena 
igogou o Salamati ma Kolano ngomi 
miwidodamaha, kiaka o Gikimoi 
womijajajika, eko ngomi bilasu o nyawa 
ma somoa moili miwidamaha." 

4 Magena de o Yesus wosango wotemo 
onaka, "Nilihoka de niododedemo unaka 
o kia niakokelelo de lo o kia niiise: 

> Ena gena o nyawa ibipipilo 
imasigeleloka, ibilulugu itagika, 
yabipapado yalohaka, de yabitotopongo 
imasigiseka, de isosone yasioho kali de 
lo o habari qaloloha isihabari o bi nyawa 
isususaka. 

6 O nyawa la kanaga ma ngale Ngohi 
gena idodatowa de ipiricaya qaputuru, 
ona igogou yosanangi." 

7 De o Yohanes awi nyawa wimomote 
magena itagi iliho, de ma ngale o 
Yohanes gena o Yesus wobicara o nyawa 
yadadalaka wotemo, "Ngini nitagi o tona 
ibobeleuka la o Yohanes niwimake, de 
ngini gena upa ma ngale niwimake o 
nyawa moi la kanaga wadodato so awi 
piricaya ma ngutu ihiwa, imatero maro o 
dumule o paro yawuwu so ikole hika de 
hino. 

8 De ngini nitagi upa lo ma ngale o 
nyawa o baju qaloloha womasitibaku 
la niwikelelo bai! O nyawa la kanaga de 
manga baju galoloha, ona magena bilasu 
o kolano manga bi kadato ma rabaka. 

3 So ngini nitagi o tona ibobeleuka la 
niadupa igogou o nabi moi niwikelelo. 
De ma boboloi, o Yohanes gena foloili 
wolamo de o nabi moi. 

10 Sababu una magena wosingangasuka, 
bilasu o bi nyawa imasidailako ma ngale 
Ngohi tahino tadoto onaka, maro o 

kia o Gikimoi Awi Jaji ma Buku ma 
rabaka isilelefoka. O Gikimoi wotemo 
Awi Ngopaka, 'Una to Ngohi Ai sosulo, 
Ngohi towisulo una asa woqomano, 
una magena wosidailako to Ngona Ani 
ngeko.'" 

11 La o Yesus wotemoli onaka, "Ngini 
tinisingangasu igogou, nako o nyawa 
yangodu isibubuo o dunia manenaka 
gena, o nyawa moiwa kanaga ifoloi 
yolamo de o Yohanes Wooosi. Ngaroko 
komagena, o orasi manena de isikahika, 
o nyawa la kanaga yodadi o Gikimoi 
Awi nyawa Awi pareta ma rabaka, 
ona magena igogou asa yosanangi. 
Komagena lo ona nagoona imahadoku 
o Gikimoi Awi simaka, ona magena lo 
ifoloi yosanangi de o Yohanes. 

12 Ma solano o Yohanes Wooosi awi 
manara sidago o orasi manena, o nyawa 
asa o dodoto ma ngale o Gikimoi Awi 

pareta gena yalawangi qaputuru de lo 
yodupa yakuasa. 

13 O bi nabi de komagena lo o Yohanes 
ona yangodu manga dodoto de lo o bi 
bobita o Gikimoino o Musa walelefo, 
gangodu gena isingangasu igomaka o kia 
done bilasu idadi. 

14 Igoqomaka ona itemo o nyawa 
imatero koloko ma nabi Elia gena done 
asa wahino kali. So nakoso ngini nimode 
niopiricaya o demo magena itero, de o 
Yohanes manena igogou o Elia, kiaka awi 
hino isingangasu igomaka. 

15 He! Ngini de nia ngauka tanu niise la 
nianako. 

16 Awa kodo! O nyawa o orasi manena 
gena Ngohi tasitero de o ade-ade 
manena. Ona magena imatero maro 
o ngopa-ngopa la kanaga o ngeko 
ma dateka imatami de manga dodiao 
yasigaro, 

17 de itemo, 'Ngomi misuling ma ngale 
nginika, duma ngini niholu niselo. Ngomi 
minyanyi o sone ma guule nginika, duma 
ngini niholu niari.' 

18 Komagena lo ma ngale o Yohanes 
Wooosi ona iwidupawa de Ngohi lo 
idupawa. Ma orasi o Yohanes wahino, 
de una mamoi-mamoi wooqowa de lo 
ma moi lo waali widalu. Ona gena una 
iwiholuka, so itemo, 'Una wikokitoka 
bai! 

13 De ma orasi Ngohi o Nyawa ma 
Duhutu tahinoka, de asa ka toogo de 
toudo. Ona magena lo Ngohi iholu, 
so itemo, 'Hika Una niwinano bai! 
Cedeke! Una witesere, witobadalu, 
de imatekedodiao de o balastengi 
itotolomu de lo o bi nyawa ma dorou o bi 
kawasa yahoholu.' Ngaroko komagena, 
duma nakoso nianano o Gikimoi Awi 
nyawa wimomote manga manara, de 

ngini asa nianako Awi ngale gena itiai de 
wocawaro." 

20 Qabolo de o Yesus asa wasidapano 
o Yahudika ma nyawa o bi doku o 
Galilea ma tonaka, kiaka Una o nonako 
ihahairani idala waakaka, sababu ona 
magena iholu manga dorouno imatoba 
de imatoduba. 

21 Una wotemo, "O bodito! Kodo! O 
bodito asa inidahe ngini o Khorazimka de 
o Betsaidaka ma bi nyawa. To ngini nia 
dokuka o nonako ihahairani igogou idala 
taakaka, duma ngini niholusi nia dorouno 
nimatoba de nimatoduba. So tosiade 
nakoso o nonako ihahairani magena 
taaka o Tirus ma dokuka de o Sidon ma 
dokuka, de igogou igomaka ona magena, 
ngaroko o Yahudika ma nyawa yasowo, 
duma asa manga dorouno imatoba de 
imatodubaka, sidago lo o baju koloko o 
karong imasitibaku de o gaapo isihaja 


MATIUS 11 92 


manga saheku, maro o beleso ma 
nonako moi. 

22 Ngini tinisingangasu igogou, ma 
wangeka done o bi nyawa manga dorou 
ma sopo o Gikimoi wafanggali de o 
dorou, de ngini gena asa inifanggali de o 
dorou ifoloi ilamo de o dorou o Tirus de 
o Sidon ma bi nyawa yasifafanggali. 

23 De lo nako ngini o Kapernaumka ma 
nyawa, gena idodooha. Ngini nitemo o 
Gikimoi asa ngini winitide de winisihie. 
We! Komagenawa bai! Duma ngini asa 
winiumo o narakaku. So tosiade nakoso o 
nonako ihahairani, kiaka taaaka to ngini 
nia dokuka, magena taakali o Sodom 
ma doku igogomaka, de igogou o doku 
magena o Gikimoi asa upa wabodito, 
so o doku magenena kanagasi sidago o 
orasi manena. 

24 Ngini tinisingangasu igogou, ma 
wangeka done manga dorou ma sopo o 
Gikimoi wafanggali de o dorou, de ngini 

gena asa inifanggali de o dorou ifoloi 
qatubuso de o dorou o Sodom ma bi 
nyawaka manga fanggali iqoqomaka." 

25 O orasi magena de o Yesus 
wosumbayang wotemo, "Baba, o Jou 
o dipa de lo o dunia nakokuasa! Ngohi 
Ai sukuru tatide Ngonaka, sababu o bi 
moi-moi magena o bi nyawa icocawaro 
lo kanaga itemo yanakoka, ona magena 
Ngona nagiihu. Duma o bi moi-moi 
magena o bi nyawa kiaka yananakowa 
Ngona gena nasikelelo. 

26 |sogou, Ani manara komagena Ngona 
masirete nodudupa. 

270 bi moi-moi qangodu Ai Baba 
woihike Ngohika. O nyawa moi lo Ngohi 
o Gikimoi ma Ngopa gena inakowa, 
ka cawali Ai Baba Una magena Ngohi 
woinakoka. Komagena lo o nyawa moi 
lo Ai Baba winakowa, ka cawali Ngohi 
Awi Ngopa manena Una towinakoka, 
de lo o nyawa nagoona la kanaga Ngohi 

masirete tadudupa ona magena Ngohi 
tasinako Unaka. 

28 So niahino Ngohino, ngini ningodu la 
kanaga nia gina qatotubuso niamoku so 
nisimomoqgoka. Hino la Ngohi masirete 
asa nia gina magena tapalako. 

23 Hika niamoku o gina kiaka Ngohi 
tinisimomokuka, de lo o dodoto Ngohino 
nigolo, de ngini asa nimarimoi galoha 
de o Gikimoi. Sababu Ngohi manena Ai 
sininga qamuuqu de lo Ai duhudu ¡hiwa 
nginika. 

30 Ngohi Ai sulo moi-moi gena 
gatubusowa de lo o gina la tinisimomoku 
gena ka qaguui." 

12 1 Ma moiku o Sabat ma wangeka, 

de o Yesus de Awi muri-muri o 
ngekoka itagi de yakahino o gandum ma 
doro moi ma dateno, de Awi muri-muri 
o gandum ma sopo magena yautu de 
yaogo, sababu ona yasapi. 

20 Farisika ma nyawa kanaga yakelelo 
de yodupawa so itemo Unaka, "Ce! Ani 
muri-muri gena, igogou o agama ma 
bobita yatilakuka, sababu o Sabat ma 
wange de pomanara gena to ngone 
nanga boboso." 

3 Kagena de Una wosango wotemo, 
"He! Ngini manena ningodu niabacaka, 
duma niawosaka ma ngale o kia ma 
Kolano Daud asa waaka gaboloka. So 
ma orasi o Daud de awi nyawa imomote 
manga ino ihiwa so yasapika, 

40 Gikimoi Awi Tahuka una wowosa 
so o roti o Gikimoika isisusuba gena 
wagehe de waogoka. Ena momongo, 
idadiwa nako pamote to ngone nanga 
agama ma bobita, cawali o bi imam aku 
O roti magena yaogo. Duma o Daud 
waoqoka de to una awi nyawa lo wahike 
so yaoqoka. 

> Niosininga lo o kia naga isilelefo o 
Gikimoi Awi Jaji ma Buku ma rabaka, 

gena o Sabat ma wange isigeto de o bi 
imam o Gikimoi Awi Tahuka yomanara 
duma ona yasisalawa. 

6 Ngohi totemo, kanena naga moi ifoloi 
ilamo de o Gikimoi Awi Tahu. 

7(12:6) 

8 |gogou, Ngohi, o Nyawa ma Duhutu 
manena, tapareta o Sabat ma wange so 
magena lo Ai kuasa ma rabaka. O Gikimoi 
Awi Jaji ma Buku ma rabaka kanaga 
isilelefoka wotemo, 'Ngohi togolo upa o 
gaso o haiwani kiaka nisisusuba Ngohika, 
duma togolo la ngini o nyawa niagalusiri.' 
So nakoso ngini o demo magena ma 
ngale nianakoka, de ngini asa o nyawa de 
manga sala ihihiwa gena upa niasisala." 
Qabolo de o Yesus womajobo. 

3 O Yesus kagena womajobo, de wotagi 
wowosa o Yahudika manga puji ma 
tahuka. 

10 De kagena o nyawa moi awi gia ma 
sononga isoneka. So kagena de o Farisika 

yosano de yotemo Unaka, "Idodooha 

o Sabat ma wangeka ka qaloha nako o 
nyawa yasisiri pasiloha." Manga edekati 
o Yesus iwitailako de Awi sala yasari la 
iwikalaki. 

1150 o Yesus wotemo onaka, "Tosiade, 
maro o Sabat ma wangeka de nia duba 
moi itura o busuneku, done asa ngini 
niatide o busune ma rabaye de nisidola, 
ngaroko o Sabat ma wangeka? 

1? Duma o nyawa manga oho o Gikimoi 
Awi simaka gena foloi ilamo de o duba 
magena! Ma ngale komagena aku o loha 
niaaka ngaroko o Sabat ma wangeka." 

13 De o Yesus wotemo o nyawa awi gia 
ma sononga isosoneka gena, "Ani gia 
natoano." De una awi gia watoa, de o 
orasi magena qabolo awi gia gena lo 
galohaka, maro awi gia ma sonongali. 

14 Kagena de o bi Farisika o puji ma 
tahuno isupu de itagi la imatekesikagaro 

de imatekefakati, la ma ngale o Yesus 
witooma. 

15 O Yesus o Farisika ma nyawa manga 
edekati ma dorou Unaka gena wanako. 
So kagena de Una womajobo de o nyawa 
yadadala iwimote. De ibipopanyake 
manga sidongirabaka gena yangodu Una 
wasilohaka. 

16 Duma Una wapoma, upa isingangasu 
Una gena naguuna. 

17 La o bi moi-moi gangodu magena 
idadi de imaaka la isiganapuka, imatero 
maro o kia iqomaka o Gikimoi Awi demo 
ma nabi Yesaya wosilefo qaboloka, ena 
gena, 

18 "Una manena to Ngohi Ai Leleani 
towihihirika, Una magena Ngohi 
towidodara de lo towidupa. Ngohi Ai 
Gurumi gena towihike Unaka. Ngohi Ai 
pareta itotiai gena Una wosihabari o 
bangsa yangoduka. 

19 Una asa wosiholuwa de 
womatoorewa, eko lo o bi ngekoka 
Awi ili wosilamo lo yoisewa. 

20 O nyawa de manga piricaya qaceceke 
Una upa wosidipito la itepi. Ona la 
kanaga manga piricaya ikurangi, gena 
Una lo wasiputuru. Una womomanara 
sidago o Gikimoi Awi pareta itotiai gena 
imasidiado o duniaka. 

210 bi bangsa yangodu asa 
imasingongano Unaka." 

22 Qaboloka, de o nyawa moi kanaga 
wikokitoka gena wopilo de lo womou 
una magena witota o Yesuska. So o 
Yesus wikokitoka una magena awi toka 
wodusu so imahoika, so o orasi magena 
qabolo de o nyawa una magena waaku 
wobicara de womasigeleloka. 

23 O nyawa yadadala gena asa yohairani 
de itemo, "Wokuasa bai! Nagala Una o 
Daud awi ngopa de awi dano moiku." 

24 Kagena de o Farisika ma nyawa o 
demo magena yoise, de ona itemo, 
"Igogou, Una magena waakuwa o toka 
wodusu, ka cawali o Beelzebul, gena o 
Iblis o bi toka wakokolano, gena wihike o 
buturu." 

25 Kagena de manga sininga ma 
edekati o Yesus wanako so wotemo, 
"Tosiade, nakoso o kolano moi de awi 
doku-doku, eko lo o tahu ma raba moi 
eko o doku moi la ona magena kanaga 
imakitinga, cawali o putu de o wange 
imatekekokangamo, de ma ngale ona 
manga rimoi gena asa ibiau so isisa. 

26 De kanagali nakoso o Iblis, o bi toka 
wakokolano, una gena awi toka wodusu 
so ma pareta ma rabaka imakitinga, o 
pareta magena bilasu isisa de galutu. 

27 Ngini nitemo, Ngohi o bi toka todusu 
de o Beelzebul ma kuasa. Duma kanaga 
lo nia dodiao masirete ona lo o bi toka 
yadusu. So idodooha, ona gena de o 

kuasa kiano so asa aku o bi toka yodusu. 
Igogou, de o kuasa o Gikimoino. So de 
nia dodiao manga manara gena isinako 
itiai to ngini nia galaki ikokulai magena 
de ma sala. 

28 Ma ngale Ngohi o bi toka todusu de o 
Gikimoi Awi Gurumi ma kuasa so isinako 
itiai nginika, la o orasi manena qabolo 
ma orasi o Gikimoi wodadi kolano to 
ngini nia sidongirabaka. 

23 O Iblis gena aku positero maro 
wipoputuru moi. De paakuwa o nyawa 
moi wipoputuru awi tahu ma rabaka 
powosa de awi arata pakoora, nakoso 
o tahu ma duhutu magena wipiliku 
waasi. So bilasu una o tahu ma duhutu 
wipoputuru magena powipiliku kasi, 
de asa potagi la awi arata pakoora. 
Komagena lo Ngohi nakoso o bi toka 
todusu, gena ma ngale ngaroko o Iblis 
wipoputuru, duma Ngohi masirete 
wisitura qaboloka. 

30 O nyawa nagoona la kanaga to Ngohi 
Ai dodiao yasowo, gena itiai ona magena 
Ngohi ilawangi. De lo nagoona la kanaga 
Ai dodiao imomanara yasowo, gena itiai 
ona magena Ai manara ma sopo gena 
yabiau. 

31 (12:30) 

32 |sogou, to nyawa manga dorou, 
kiaka o dorou yaaaka gangodu de lo 
manga demo gatotorou nagoonaka 
bato gena, o Gikimoi aku wasiapongu. 
Nakoso o nyawa la kanaga de manga 
demo qatotorou Ngohika, itemo Ngohi o 
Nyawa ma Duhutu isowo, gena manga 
dorou lo aku isiapongu. Duma nakoso o 
demo qatotorou so yosiceke o Gurumi 
Qatetebi, de ona magegena o apongu he 
yamake kawa ma bati sidutu ikakali. 

33 Nako o bi gota qaloloha gena ma 
sopo lo galoha. De lo nako o bi gota 
gatotorou gena ma sopo lo gatorou. 
Ngini asa nianako o gota galoloha de o 

gota gatorou nako ma sopo gena ninano. 
Komagena lo ngini asa nianako Ngohi 
manena qaloha eko gatorou, nakoso to 
Ngohi Ai manara ma sopo gena nianano. 

34 Icala! Ngini manena o nyawa ma 
dorou, maro o ngihia gena o nyawaka 
yagoli. Ma ngale ka o dorou niososininga, 
so ngini o demo galoloha moi lo akuwa 
nia uruno isupu. Sababu o kia naga 
nanga sininga ma rabaka asa nanga 
uruno isupu. 

35 O nyawa la kanaga de manga sininga 
galoha, manga siningano asa o loha 
isupu, sababu manga siningaka o loha 
yadiahika. De o nyawa la kanaga de 
manga sininga gatorou, manga siningano 
asa o dorou isupu, sababu manga 
siningaka o dorou yadiahika. 

36 Komagena so ngini tinisingangasu 
igogou, ma wangeka done o nyawa 
manga dorou ma sopo o Gikimoi 
wafanggali de o dorou, de o bi nyawa 

la kanaga manga demo moi-moi ma 
faida ihihiwa magena, done ona bilasu 
yasango o Gikimoi Awi simaka bai! 

37 Sababu ma ngale ngini nia demo 
masirete, so Una asa wahiri nia demo 
isala eko itiai la ngini de nia sala eko 
hiwa." 

38 Qaboloka, de o bi guru agama de lo o 
bi Farisika ma nyawa ona yamuruo naga 
itemo o Yesuska, "Baba Guru, ngomi 
miadupa la o nonako moi o dipaka naaka 
la miakelelo igogou Ngona Ani sihino o 
Gikimoino." 

33 O Yesus wosango, "Ce! Ngini o bi 
nyawa o orasi manena gena o nyawa ma 
dorou ningodu de o Gikimoi niwiholu. 
Ngini nigolo Ngohi taaka o nonako 
nginika? Toholu! Ngaroko nigolo lo Ngohi 
taakawa o nonako maro komagena ma 
meta o nyawa ngini manenaka, ka cawali 
o nonako moi maro iqoqomaka o kia 
idadadi ma nabi Yunuska. 

40 Maro ma nabi Yunus kanaga o wange 
saange de o putu saange wogoge o 
nao ilalamo moi ma poko ma rabaka, 
komagena lo Ngohi o Nyawa ma Duhutu 
done o wange saange de o putu saange 
asa togoge o boosu ma rabaka. 

41 Done ma wangeka o nyawa yangodu 
manga loha de manga dorou ma sopo o 
Gikimoi wafanggali itotiai, de o Niniweka 
ma bi nyawa yasioho kali dede ngini o bi 
nyawa o orasi manena, de ona magena 
lo asa ngini inisisala. Sababu igomaka, 
ma orasi ma nabi Yunus awi demo yoise, 
de ona magena manga dorouno imatoba 
de imatodubaka. Duma kanaga nia 
sidongirabaka o orasi manena wimoi 
foloi wolamo de ma nabi Yunus. 

42 So komagena lo done ma wangeka 
o nyawa yangodu o Gikimoi wafanggali 
itotiai, de muna o Koresarano ma 
kolano done misioho kali dede ngini 
o bi nyawa o orasi manena, de muna 

magena lo asa ngini minisisala. Sababu 
igomaka muna gena modupa ma Kolano 
Salomo wococawaro awi dodoto moise, 
so muna ami dokuka de asa motagi 
momakuru-kuruka. Duma kanena naga 
nia sidongirabaka o orasi manena, 
ngaroko kanaga wimoi foloi wolamo de o 
Salomo, ce, Awi demo gena igogou ngini 
ka niopiricaya waasi." 

43 O Yesus wotemo, "O toka magena 
nakoso o nyawa magenano isupu, de 
yahika de yahino o tona ibobeleuka o 
tahu imasisari la igoge. Duma o tahu 
imasimakewa, 

44 so maena itemo, 'Lebelaha ngohi ka 
toliho totagi o nyawa kiaka towititingaka.' 
So ilihoka, ce, o tahu magena ma rabaka 
o nyawa moi lo yahiwa. O nyawa magena 
maro o tahu moi la kanaga ma rabaka 
igogoge o kia naga moi lo ihiwa, isesaka, 
de ma raba isidiahika so qatebi bai! 

45 Kagena de maena itagili, de o toka 
tumudingili kiaka ifoloi qatotorou 
gena maena yaaso, la yahino o nyawa 
iwititinga una magenaku iwosa, de 
kagena ona igoge. Ma duuruka o 
nyawa una magena ifoloi witorou de 
ma nonomaka. So o bi nyawa o orasi 
manena to ona manga dorou gena idadi 
de imaaka maro komagena. Ona manga 
bodito asa foloisi ilamo, sababu iholu 
Ngohi iqehe qaloha." 

46 0 Yesus wabicarasi o nyawa 
yadadalaka, de ma awa de Awi 
gianongoru yahino. So yahika kagena 
o tahu ma dudu kasi, de o nyawa moi 
iwisulo o Yesus wiaso. 

47 De o nyawa moi yadadalano 
wosibicara Unaka wotemo, "Ai tabea, 
Baba. Ani awa de Ani gianongoru ona 
inisari Ngona, ona kadoke naga ma 
duduka itamaha bai!" 

48 Kagena de Yesus wosango, "Nakoso 
to Ngohi Ai awa de to Ngohi Ai 
gianongoru, gena komanena." 

49 So Una wasidumu Awi muri-murika 
de wotemo, "Hika niakelelo ona manena 
to Ngohi Ai awa de Ai gianongoru. 

50 Sababu o nyawa nagoona Ai Baba o 
sorogaka Awi dupa yamomanara, ona 
magena to Ngohi Ai gianongoru, de 
muna magena to Ngohi Ai awabira, de lo 
muna magena to Ngohi Ai awa." 

13 10 wange magena qabolo de o 

Yesus o tahu magenano wosupu 
wotagi kagena o talaga Galilea ma 
dalateka wogogeku. 

2 Sababu o nyawa yahino yadala poli 
de o deru moi kagena o akeka, so Una 
wopane de womatamiye. De o nyawa 
yadadala magena imaooko o talaga ma 
dateka. 

3 Kagena Una wobicara de to Una Awi 
ade-ade ma ngale o dodoto idala gena 


MATIUS 13 109 


wadoto. So komagena de Una o ade-ade 
moi wasibicara onaka, "Kanaga wototoro 
moi wotagi awi gisisi wosihaja. 

4So de una wosihaja gena ma sononga 
itura o ngekoku, so o namo yahino de 
yaogoka. 

> Ma sonongali itura o tona gatetetoku 
de ma tona ka ma cunu. So o gisisi 
magena ma goho isupu qatai, sababu 
ma tona ilamowa so imasingutu qatai. 

6 Duma ma ngutu ka ma cunu, so de 
o wange yodisiwa de o goho magena 
gamalai so isoneka. 

7 De ma sonongali itura o tona 
gatototopoku. La o gisisi magena ioho 
imatekekangaho de o totopo so o totopo 
magena yalalo so isoneka. 

8 O gisisi ma sonongali asa itura o 
tona galolohaku. So ioho ma goho ifero 
galoha de ma hutu ilamo so isopo. Ma 
sopo kanaga qaloha sidago ma para 
ratu moi, de ma binuka galoha sidago 

ma para moributanga, de ma binukali 
galoha sidago lo ma para moruwange. 

3 He! Ngini de nia ngauka tanu niise la 
nianako. Sidago kanena." 

10 O Yesus wodoto gabolo de Awi 
muri-muri yahino de imasano Unaka, 
"Baba, nakoso o nyawa yadadalaka 
nabicara gena, qadoohaso bilasu de to 
Ngona Ani ade-ade." 

11 So Una wotemo onaka, "O kia ngini 
niananakowa sidago o orasi manena 
upa o nyawa yadadalaka, duma ka ngini 
manena o Gikimoi winihiri la winihike 
o ade-ade ma ngale, so qangodu 
aku nianako ma ngale idodooha Una 
wokolano de wopareta. 

12 Sababu nagoona o Gikimoi Awi 
demo yoise la manga siningaka imadiahi, 
done Awi demo magena de ma boloika 
ifoloi asa wasidogo manga siningaka la 
yosihoda itiai. Duma nagoona Awi demo 
gena yoholu, ngaroko Awi demo kanaga 

manga siningaka la ka ma cunu, done 
asa ka wagehe kali. 

13 Komagena so nako yadadala gena 
Ngohi tabicara de Ai ade-ade, sababu 
ona magena kanaga de manga lakoka, 
duma o ade-ade ma ngale gena 
yasahewa de lo cawali de manga ngauka, 
duma imasigisewa eko isidodoguwa. 

14 (13:13) 

15 Komagena idadi de imaaka la 
isiganapuka, imatero maro o kia igomaka 
o Gikimoi Awi demo ma nabi Yesaya 
wosilefo qaboloka, ena gena, 'Nakoso 
O nyawa ona magena de manga lakoka 
tanu imasigelelo, de nakoso de manga 
ngauka tanu imasigise, la manga sininga 
ipelenga de tanu isihoda, de asa manga 
dorou yodongosa de imatoba, de Ngohi 
manga Jou asa tasisalamati manga dorou 
ma rabano. Duma ona manga sininga 
gatogoi so de manga lakoka duma 
imasigelelowa de manga ngauka duma 

imasigisewa. So ona asa ka iise, duma 
moiwa yanako, de asa ka yakelelo, duma 
moiwa yanako ma diai.'" 

16 La o Yesus wotemoli onaka, "Igogou, 
ngini asa nisanangi, sababu ngini gena o 
kia naga taaaka magena niakeleloka, de 
lo to Ngohi Ai dodoto gena nioiseka. 

17 Ngini tinisingangasu igogou, kanaga 
igogomaka o bi nabi yadala de lo o 
nyawa de manga sininga itotiai la yodupa 
yokelelo o kia o orasi manena ngini 
niakokelelo, duma ona yakelelowa. Ona 
lo yodupa yoise o kia o orasi manena 
ngini nioiise, duma ona yoisewa." 

18 "O ade-ade o nyawa moi o gisisi 
wosihahaja ma ngale gena komanena, 
so niise la nianako. 

19 O gisisi ma binuka o ngekoka o 
namo yaogo gena, imatero bato o 
nyawa yoiseka o Gikimoi Awi habari, 
duma yosihodawa, so o Iblis wahino 

de wakoora to ona manga sininga ma 
rabano so isisaka. 

20 O gisisi ma binuka itutura o tona 
gatetetoka icho duma qamalaika, gena 
imatero bato o nyawa yoise o habari 
galoloha de gila-gila yagehe de manga 
sininga isosanangi. 

21 Duma koloko ma ngutu ilukukuwa, 
so ona yopiricaya itekawa. So de o susa 
yamake de ma ngale o habari qaloloha 
so yasisangisara, de gila-gila ona ma Jou 
wipalako so imakiliho de ikafirika. 

22 O gisisi ma binuka itutura o tona 
gatototopoku so o totopo yalalo so 
isoneka, gena imatero bato o nyawa o 
habari galoloha magena yoiseka. Duma 
ona magena isihawateri ma ngale manga 
oho, de lo yodupa yokaya. Komagena o 
Gikimoi Awi demo yosingou kawa, de o 
manara qaloloha lo yodupa kawa. 

23 De o gisisi itutura o tona galolohaku 
icho galoha, gena imatero bato o nyawa 

o Gikimoi Awi demo magena yoiseka, 
de yosihoda de manga sininga ma 
rabaka imadiahi, so igogou o manara 
galoloha yaaka. Kanaga manga manara 
galoha sidago ma sopo ma para ratu 
moi, kanaga manga manara galoloha 
sidago ma sopo ma para moributanga, 
de kanaga lo manga manara gqaloloha 
sidago ma sopo ma para moruwange. 
Sidago kanena." 

24 O Yesus wosijaritali o ade-ade moi o 
nyawa yadadalaka wotemo, "O Gikimoi 
wopareta gena, posiade-ade imatero 
maro o nyawa wototoro moi o gisisi O 
tamo qaloloha wosihaja awi doroka. 

25 O putu moiku o nyawa yangodu 
imaiduka, de una awi saturu gena wahino 
de o doro ma dongirabaka o nguusu ma 
gisisi wosihaja de womajoboka. 

26 So awi doroka gena ma tamo ma 
goho isupu sidago ifero, duma o nguusu 
lo icho imarimote. 

27 O nyawa wasesewa ona magena 
yahino wototoroka itemo, 'Baba, igogou 
o gisisi galoloha posihahajaka gena, 
gadoohaso sidago o nguusu lo kagena 
ioho.' 

28 Una wosango wotemo, 'Magena 
ai saturu awi manara.' Kagena de ona 
itemoli, 'Nako nomode, de o nguusu 
gena ngomi mitagi miarapuka.' 

23 Magena de wotemo, 'Ngaroko upa. 
Sababu nako o nguusu magena niarapu, 
de tamo o doro ma goho lo imasidarapu. 

30 Hika niodamaha kasi o nguusu 
magena lo ioho sidago o gugutu ma 
orasi yaado. Kagena de ngohi asa 
youutu tasulo la o nguusu gena yarapu 
iqoma kasi, la yatolomu de yapiliku, la 
yatupuka. Qabolo de asa o tamo yautu 
de yatolomu, la yadiahi o polaka." 

31 Qabolo de o Yesus o ade-ade moi 
wosijaritali o nyawa yadadalaka wotemo, 
"O Gikimoi wopareta maro o kolano moi 

gena, posiade-ade koloko o sasawi ma 
sopo ngai moi gena o nyawa moi awi 
doroku wodato. 

32 Ngaroko o sasawi ma sopo magena 
ifoloi gaceke de o sopo ma somoa o 
dunia manena ma qokuka, duma nako o 
sopo magena icho, ma goho asa ilamo 
ifoloi de o ngangaru ma somoa, de 
imadadi maro o gota ¡uuma-uma, so 
kagena ma umaka o bi namo asa yahino 
imaigu." 

33 Kanaga o ade-ade moili Una 
wosijarita onaka wotemo, "O Gikimoi 
wopareta gena, posiade-ade koloko 
o ragi ka ma cunu o ngopegeka moi 
mongado mosicapu de o terigu sutu 
ilamo. So kagena de o ragi magena o 
terigu gangodu isidola so ifero de idadi 
foloisi ilamo." 

34 Ka cawali o ade-ade maro komanena 
o Yesus wadoto o nyawa ona magenaka. 

35 Komagena waaka sidago idadi de 
isiganapu o kia maro iqomaka o Gikimoi 
Awi demo o nabi moi wosilefo qaboloka, 
ena gena, "Ngohi ona tadoto tapake o 
ade-ade. Ma dongoho o dunia isidadi 
kusi de o dodoto, kiaka isimamane waasi, 
gena Ngohi asa tosingangasu onaka." 

36 Qabolo de o Yesus yadadala ona 
magena wadongosa de wowosa o 
tahuka. So Awi muri-muri yahino de 
yotemo, "Baba, tanu o ade-ade o nguusu 
o doro ma dongirabaka ma ngale gena 
nomisingangasu nositotiai ngomika." 

37 Una wotemo, "O nyawa o gisisi 
galoloha wosihahaja gena, positero de 
Ngohi, o Nyawa ma Duhutu. 

38 O doro gena positero de o dunia 
manena. O gisisi galoloha gena, positero 
de o bi nyawa la idadi o Gikimoi Awi 
pareta ma rabaka. De o nguusu gena 
positero de o bi nyawa la kanaga o Iblis 
wimomote. 

39 Ai saturu o nguusu wodadato gena, 
positero de o Iblis. O gugutu gena 
positero de o dunia ma dodogu. De 
youutu gena, positero de o bi malaikat. 

40 Maro o nguusu gena yarapu de lo 
yatupu o ukuka, komagena lo imadadi 
ma orasi o dunia ma dodoguka. 

41 Ngohi o Nyawa ma Duhutu manena 
asa Ai malaikat tasulo, la yatolomu 
nagoona bato o nyawa o dorouku 
yasitutura ona yangodu de lo o bi nyawa 
ma dorou yangodu. 

42 Ona yangodu asa yaumo o uku 
isosora-sora ma rabaku, kiaka ona asa 
yoari de lo yosangisara. 

43 Duma o orasi magena o nyawa la 
kanaga o moi-moi o kia itotiai yaaaka, 
igogou ona manga mulia o Gikimoi 
manga Baba to Una Awi pareta ma 
rabaka asa foloi wosimane, maro o 
wange ma lako isora. He! Ngini de nia 
ngauka tanu niise la nianako." 

44 O Yesus wotemo, "Nakoso ngini 
nidadi o Gikimoi Awi nyawa Awi pareta 
ma rabaka, magena foloisi qaloha. 
Magena idadi de imatero maro o 
ade-ade manena: O nyawa moi kanaga 
wamake o guraci o tona ma rabaka, 
maena gena foloi ihali, de gila-gila 
watalake kali. Kagena de una awi 
sininga ma nali, so una asa wotagi awi 
tahuka, de awi arata qangodu wosiija 
de womakiliho so o tona, kiaka o guraci 
wamamake gena, waija. 

45 Komagena lo nakoso ngone podadi 
o Gikimoi Awi nyawa Awi pareta ma 
rabaka, magena imadadi imatero maro 
o ade-ade manena: Kanaga woiija moi o 
mutiara ma ija ihahali gena wosari. 

46 Ma orasi una o mutiara moi ihahali 
wamakeka, de una wotagi awi arata 
gangodu wosiija, de asa wotagi o 
mutiara magena waija." 

47 "Ma orasi idadi o Gikimoi wopareta o 
duniaka, magena imadadi imatero maro 
o ade-ade manena: O soma ilalamo moi 
yaumo o talagaku, de yamake o bi nao 
galoloha de lo o bi nao gatotorou. 

48 Ma orasi o soma magena iwedoka, 
de yososoma manga soma magena yalia 
de yatide o dowongisa. Qabolo de ona 
igogeku, de o bi nao gena yahiri-hirika. O 
bi nao galoloha o karajaku yongado de lo 
o bi nao ma dorou gena yaumoka. 

43 Komagena lo o dunia ma dodoguka 
o bi malaikat asa yotagi, la o bi nyawa 
kiaka kanaga o moi-moi itotiai yodupa 
yaaka de lo o bi nyawa ma dorou gena 
asa ona yahiri. 

50 Qabolo de o bi nyawa ma dorou 
ona magena yaumo o uku isosora-sora 
ma rabaku, kiaka ona asa yoari de lo 
yosangisara." 

31 Qabolo de o Yesus Awi muri-muri 
wasano wotemo, "Idodooha Ai ade-ade 

gangodu magena ngini nisihodaka." Ona 
itemo, "Miosihodaka bolo." 

52 Kagena de Una lo wotemo onaka, 
"Nako komagena, de kanaga o ade-ade 
moili komanena: Nakoso o guru agama 
moi kanaga wogolo la o dodoto ma ngale 
o Gikimoi Awi pareta gena widoto, de o 
guru agama magena aku wisitero maro 
o tahu ma duhutu moi, ena gena awi 
kaya eko awi arata magena ma ngihino 
wosisupu de wasikelelo awi arata 
gamomuane de lo awi arata igogoma." 

53 O Yesus o ade-ade magena wosijarita 
gaboloka, de womajobo 

34 so wotagi to Una Awi soa de Awi 
dokuka. Kagena de Una wotagi wodoto o 
puji ma tahuka, de o Nazaret ma nyawa 
magena yohairani so itemo, "Nagoona 
widoto so to Una Awi pade de Awi 
cawaro maro komagena. De to Una Awi 
kuasa kiano wamake, so aku waaka o 
nonako ihahairani. 

>> Igogou! Una manena cawali o tahu 
woaaka moi awi ngopa, ma awa gena 
ongo Maria, de Awi nongoru o Yakobus, 
o Yusuf, o Simon de o Yudas. 

56 De Awi bira lo kanena igoge so 
pomasihie moi. Kiano Una o kuasa 
wamake la o bi moi-moi magena aku 
waaka." 

37 So ona yodupa kawa yoise maro o 
kia Una wotetemo gena. Kagena de 
Una wotemo onaka, "O nabi moi asa 
iwisihoromati gena o bi doku de o bi soa 
ma somoaka, duma ka cawali awi doku 
de awi soaka de awi gianongoru de awi 
awabira gena iwihoromatiwa." 

38 Komagena so o riho magenaka o 
nonako ihahairani idalawa waaka sababu 
ona manga piricaya ihiwa. 

1 Ma orasi magena o Galilea ma 

14 kolano gena o Herodes Antipas 
de una magena woise ma ngale o Yesus 
de Awi nonako ihahairani. 

2So kagena de una wotemo awi nyawa 
ileleleani o tahu ma rabaka, "O Yesus 
gena o Yohanes Wooosi de Una asa 
wooho kali! Ma sababu magegena Una 
wamake o buturu la waaka o nonako 
¡ihahairani." 

3 (14:2) 

4 Ma sababu komagena ma Kolano 
Herodes womasininga, ena gena ma 
orasi iqomaka de una womasipeqeka 
ongo Herodias, muna magena o Herodes 
ma nongoru masirete, awi ronga O 
Filipus, ma peqeka. De o Yohanes he ma 
para ma dala wisidapano de wingamo 
o Herodeska, "Ce! Qalohawa, nako 
ngona nomikawi ani nongoru ma peqeka 
sababu muna magena ani moqoka." So o 
Herodes wasulo awi prajuritka o Yohanes 
iwitago, so ona witagoka de lo wipiliku 
de o bui ma rabaka wisingosaka. 

> Igogou, o Herodes wodupa o Yohanes 
gena witooma, duma o nyawa yadadala 

gena wamodo, sababu ona itemo o 
Yohanes gena o nabi moi. 

6 Qabolo de ma Kolano Herodes awi 
sibuo ma wangeka, o rarame magena ma 
rabaka ongo Herodias ami ngopa moselo 
so una magena womidupa icarawa. 

7 So kagena de una wojaji o jojaru muna 
magenaka, ma bati wosasi de wotemo, 
"Ngona o kia nodupa. Nogolo bato! 
Ngohi asa tonihike ngonaka." 

8 Magena de ma awa momigegego ami 
ngopaka la magolo o Yohanes Wooosi 
awi sahe, so o jojaru muna magena 
motemo ma Kolano Herodeska, "Ngohi 
tomagolo o Yohanes Wooosi awi sahe 
so o orasi manena qabolo o pigaku 
nongado la noihike ngohika!" 

9 Ma Kolano Herodes woise ami gogolo 
magena de to una awi sininga ipeleso. 
Ngaroko komagena, sababu wosasika 
awi nyawa wakokoro manga simaka, so 
wosulo bilasu ami gogolo gena isimote. 

10 So wosulo de o prajurit moi wotagi o 
bui ma tahuka, la o Yohanes Wooosi asa 
witolaka. 

11 So de witola gabolo de o sahe 
magena o pigaku wongado de wotagi 
wahike o jojaru magenaka. De o jojaru 
magena mahike kali ma awaka. 

12 O hali magena o Yohanes Wooosi awi 
muri-muri yogiise de yanako, gila-gila 
ona itagi o Yohanes Wooosi awi sone ma 
bake yagehe so yapoosuka. Qabolo de 
ona yotagi isihabari o Yesuska. 

13 Ma orasi o Yesus o habari magena 
woise, de womajobo o deruku wopane 
so wahika o riho moi imatitingano ma 
ngale Una ka womatengoka. Duma 
O nyawa yadadala gena yoise Una 
womajoboka, de ona o bi doku ma 
sigilolino magena itagi itowongi so Una 
iwisiduuru. 

14 Ma orasi o deruku wouti, Una 
wamake o nyawa yadala icarawa. De Una 

wasayangi onaka, so ipopanyake gena 
Una wasilohaka. 

15 So de gamaga-magaka, de Awi 
muri-muri yahino itemo Unaka, "Baba! 
Upa sidago gaputu sababu o riho 
manena imatingano. Nakoso qgaloha, 
lebelaha o nyawa yadadala manena 
nasulo itagi la ona o ino imaija kadoke o 
bi dokuka." 

16 Duma Una wotemo, "Ngaroko ona 
upa he yotagi, la ngini bato niasiogo." 

17 Ona yotemo, "Ngomi gena ka cawali 
kanaga o roti ngai motoha de lo o nao 
ngai sinoto." 

18 Kagena de wotemo, "O ino eko nia 
maru magena niaahono kanena." 

19 Qabolo de o nyawa yadadala gena 
wasulo la igogeku o dumule ma qokuka. 
So ona yadadala o dumuleka imagogeku, 
kagena de Una o roti ngai motoha de 
o nao ngai sinoto magena waqehe de 
womamataga o dipaye, de Awi sukuru 

watide o Gikimoiye. Qabolo de Una o roti 
magena watepi-tepi de Awi muri-murika 
wahike la ona yasitoku o nyawa yadadala 
ona magenaka. 

20 La o nyawa yadadala magena yaogo 
sidago yapunu. So kagena ona iogo 
gabolo de Awi muri-muri o ino ma soohu 
yatolomu so ma boloi yamake o karaja 
mogiowo de sinoto. 

21 O ino yaooqo magena ka yanau gena 
yacala motoha, o ngopeqeka de o ngopa 
gena yaeto waasi. 

22 La magena gabolo de o Yesus 
wotemo Awi muri-murika, "Nitagi o 
deruku nipane la niside kadoka o talaga 
ma sonongaka. Ngohi asa o nyawa 
yadadala ona magena tasulo iliho kasi." 

23 So de o nyawa yadadala magena 
ilihoka, de Una womatengoka o pido 
moika wakahika la wosumbayang. So 
gapuputuka gena, Una ka kagenasi. 

24 O orasi magena o deru Awi muri- 
muri yopapane gena he o talaga ma 
dongirabaka yahika ma soa he ikuruka. 
De o deru magena o moku-moku 
isipapaka, sababu o orasi magena o paro 
manga simano so yatomo. 

25 So he qaginita Una asa wakahika 
onaka, de ka o ake ma qokuko wotagi. 

26 So de Awi muri-muri wikelelo Una o 
ake ma qokuko watagi, de ona isawangi 
so imatoore, "Wewe! O toka! O toka!" 
So yamodo imasidotirineku. 

27 Duma gila-gila Una waaso de 
wotemo, "Eh, hika nia sininga 
niapoputuru! Ngohi manena o Yesus so 
upa nimodo!" 

28 Kagena de o Petrus wotemo, "Ya Jou! 
Nako igogou Ngona o Yesus, noisisulo la 
ngohi lo o ake ma qokuko totagi takahika 
Ngonaka." 

29 De o Yesus wosango de wiaso, 
"Nahino!” De o Petrus o deruku wouti, 

so o ake ma qokuko wotagi wakahika o 
Yesuska. 

30 Duma ma orasi una o moku-moku 
ilalago wakelelo, de una wimodo so he 
wilutu, de woore womasigaso, "Jou, 
noiriwo!" 

31 Kagena de o Yesus Awi gia watoa 
so wicoho o Petrus, de wotemo unaka, 
"Ngona ani piricaya ikurangi. Qadoohaso 
ani sininga qaceke." 

32 La ona yasinoto o deruku yopane de 
O paro magena lo itogu de ¡ogoka. 

33 So kagena o deruka Awi muri-muri 
manga suba yatide Unaka de lo itemo, 
"Igogou, Ngona manena o Gikimoi Awi 
Ngopa!" 

34 Ma orasi o Yesus de Awi muri-muri 
imasidiado o talaga ma sonongaka, de o 
Genesaret ma bobanesa itahu. 

35 Kagena de o nyawa Una wikelelo, de 
gila-gila winako, so isihabari o bi doku o 

daera magena ma sigilolino. So o nyawa 
yasisiri asa yangaho Unaka 

36 de lo igolo, "Baba, nako nomisimaha, 
hitilahi Ani juba ma ngoguka sutu 
miacoho!" La o nyawa nagoona 
yacocoho gena yangodu manga siri 
itoguka. 

10 wange moiku de o Farisika 
15 ma nyawa o bolu moi de o guru 
agama yamuruo naga o Yerusalemka 
yahino o Yesuska. Ona wisano Unaka, 

2 "Qadoohaso Ani muri-muri yatilaku 
to ngone nanga ete de nanga topora 
manga jojoho. Ce! Ona iogo de manga 
gia yatiodowa." 

3 La Una wotemoli onaka, "Igogou, ngini 
o Gikimoi Awi bobita nitilaku ma ngale 
nisilaku to ngini nia adati de nia galepu 
masirete. 

40 Gikimoi Awi bobita ma demo gena, 
'Niahoromati to ngini nia baba de nia 
awa,' de lo 'Nagoona manga awa de 

manga baba la yatemo qatorou, ona 
magena manga fanggali bilasu yatooma.' 

> (15:4) 

6 Duma ngini niasidoto o nyawaka: 
Ngone nanga baba de nanga awa upa 
he pahoromati de pariwo, hitilahi nanga 
dodihimoka potemo, 'Ai baba de ai 
awa, ngaroko o pipi ngohi bilasu tinihike 
nginika, magena ka to ngohi ai suba o 
Gikimoika.' Ma ngale de to ngini nia 
dodoto masirete aku ngini gena niacoho 
nia adati de nia galepu, duma o Gikimoi 
Awi demo de Awi bobita ngini niapalako 
de nisidoohawa. 

7 lgogou, ngini manena nikokulai! So 
itero maro ma nabi Yesaya wotemo 
iqomaka de wosilefoka ma ngale ngini 
manena 

8 0 Gikimoi wotemo komanena, 'O bi 
nyawa ona magena ihoromati Ngohi, 
duma ka cawali manga uru ma kahika, so 
manga siningaka gena ihiwa. 

9 Ma faida ihiwa ona isuba Ngohika, 
sababu ka to nyawa manga adati de 
manga galepu gena yadoto, itemo 
magena koloko to Ngohi Ai bobita!'" 

10 La o Yesus waaso kali o nyawa 
yadadala magena, de wotemo onaka, 
"Hika niise, la ngini asa niasahe de 
nianako. 

11 0 ino kia ngone paogo la iwosa nanga 
uruko, gena akuwa inasitorou bai! Cawali 
o kia nanga uruno isusupu magena 
inasitorou o Gikimoi Awi simaka." 

12 Qabolo de o Yesus Awi muri-muri 
yahino de yotemo Unaka, "Idodooha 
Ngona nanako o bi Farisika ma nyawa 
ma ngale yoise notemo komagena, so 
ona manga sininga asa ikurangi." 

13 (15:12) 

14 Una wotemo, "Qohaka o Farisika 
ma nyawa gena! Sababu o kia naga 
idadato la kanaga Ai Baba o sorogaka 
Awi dato qasowo, moi-moi magena 

gangodu igogou done asa irapu. O 
Farisika ma nyawa ona magena imatero 
maro o nyawa ipipilo de imakutuda 
ipipilo, sababu ona yanakowa o ngeko 
itotiai ikahika o Gikimoika. So nakoso o 
nyawa moi wopipilo de watuda o nyawa 
ipipiloli, de igogou yasinoto asa itura o 
busuneku." 

15 Kagena de o Petrus wotemo, "Baba, 
tanu Ngona o ade-ade ma ngale magena 
nomisingangasu nositotiai ngomika." 

16So o Yesus wotemo onaka, "Ce! So 
niiseka de ka niasahe waasi bai! 

17 Qadoohaso ngini niasahewa, ena 
gena o kia naga iwosa nia pokoku so ma 
duuru de nisihoho so isupu kali. Magena 
upa nitemo inisitorou o Gikimoi Awi 
simaka. 

18 Duma o kia bato nia siningano 
isusupu de nia uruno itemo, magena 
inisitorou o Gikimoi Awi simaka. 

19 Sababu o nyawa manga rabano, 
ena gena, manga siningano asa o bi 
dorou moi-moi ibao so manga manara 
itotooma, isusundali, o nyafusu ma 
dorou yaaaka, itotosi, yatotodamato de 
o ronga ma dorou iaaka. 

20 O bi dorou gangodu gena o nyawa 
ona magena yasitorou o Gikimoi 
Awi simaka. Duma niogo de nia gia 
niatiodowa gena, idadiwa o Gikimoi Awi 
simaka inisitorou." 

21 Kagena de o Yesus wodongosa o riho 
magena. So de o Yesus wotagi o doku 
Tirus de lo o doku Sidon ma sigilolika. 

22 De kanaga o ngopegeka moi muna 
magena o Kanaan ma daerano, so 
ngaroko o Yahudika ma nyawa misowo. 
Muna magena mahika Unaka, de 
momatoore, "Ya Jou, o Daud awi ngopa 
de awi dano moiku, kodo! Noigalusiri 
ngohi. To ngohi ai ngopa moi o toka 
mingosa so mitogosaka." 

23 Una he womisangowa. So Awi muri- 
muri gena yahino Unano de yotemo, 
"Baba, tanu nomisulo o ngopegeka 
magena motagika, sababu mototuuru 
nanga duduno de momatotoore." 

24 So Una wotemo o ngopegeka muna 
magenaka, "Ngohi isisulo ma ngale ka o 
Israel awi ngopa de awi danoka, igogou 
ona magena o Gikimoi Awi dupa yamote 
kawa, maro o bi duba isisisa." 

25 Kagena de muna mahino de Awi 
simaka mobukuku de ami suba matide, 
de motemo, "Jou, kodo, noiriwo." 

26 Una wotemo, "Bilasu ngona 
notamaha la o bi ngopa o ino pahike 
igoma, la iogo de yapunuka. Sababu 
galohawa o bi ngopa ma ino de pagehe 
so O kasoka pongike." 

27 De muna magena mosango motemo, 
"Kodo, Baba! O bi kaso o meja ma 
litimika lo yodamaha o ino ma reremo, 

la nako itura, de o kaso magena lo aku 
yaoqo." 

28 De Una womitemo, "We! Igogou, ani 
piricaya qaputuru. Mahasi la asa idadi 
maro o kia ngona nodudupa." De o orasi 
magena bato igogou ami ngopa magena 
ami toka imahoika. 

23 Qabolo de o Yesus womajobo 
wotowongi o Galilea ma Talaga ma 
dateka. Kagena wahika, de Una wodola 
o pido moi ma qokuye, so wogogeku. 

30 O nyawa yadala icarawa yahino 
Unaka, o nyawa ibipopanyake lo yatotota 
Unaka, kanaga manga qohu isosoneka, 
ibipipilo, ibilulugu, de ibimomou de lo 
ma binukasi o panyake ma somoa. O bi 
nyawa ibipopanyake gena yasiidusa to 
Una Awi simaka de Una ona wasiloha. 

31 Pei! Ona yadadala gena yohairani 
yakelelo o nyawa yadala de Una 
wasilohaka: o nyawa ibimomou lo aku 
ibicaraka, o nyawa ibilulugu lo aku 

itagika, o nyawa manga qohu isosoneka 
lo aku yotagi itiaika, o nyawa ibipipilo 
lo aku imasigeleloka. Komagena so o 
Gikimoi o Israelka ma nyawa wisusuba 
Una ona magena iwisigiliri. 

32 Qabolo de o Yesus Awi muri-muri 
waaso de wotemo onaka, "Kodo! 
Ngohi tasayangi o nyawa yadadala ona 
manena. Kanaga he o wange saange 
gabolo ona dede Ngohi, de o orasi 
manena ona manga maru ¡hiwaka. 
Ngohi todupawa tosulo ona iliho de 
manga poko ma raba ihiwa, done ona 
yalumo-lumo so o ngeko ma soaka de 
iruba." 

33 Una Awi muri-muri isango itemo, 
"Baba, o riho manena imatinga-tingano. 
De o ino kiano pamake la o nyawa 
yangodu manena pasiogo." 

34 De Una wosano onaka, "Kanena naga 
ngini ningodu de nia maru?" De Awi 
muri-muri itemo, "Manena naga ka o 

roti ngai tumudingi de lo o nao ibiuuqu 
ngai muruo naga." 

35 Kagena de Una wasulo o nyawa 
yadadala magena, yangodu o tonaka 
imagogeku. 

36 De o roti ngai tumudingi magena 
de lo o bi nao magena waqehe so Awi 
sukuru watide o Gikimoiye. Qabolo de 
watepi-tepi de to Una Awi gia, so wahike 
Awi muri-murika la ona isitoku o nyawa 
yadadala magenaka. So Awi muri-muri 
ona yaaka maro o kia Una wasulo. 

37 (15:36) 

38 Kagena de o nyawa ona magena 
yaogo sidago yangodu yapunuka, gena 
yanau manga dala nagala yacala iha, o 
ngopegeka de o ngopa gena yaeto waasi. 
Qabolo Awi muri-muri wasulo so o ino 
ma soohu yatolomu so yamake sidago o 
karaja tumudingi lo iwedo. 

39 Qabolo de Una wasulo so o nyawa 
yadadala magena moi-moi iliho manga 

dokuka. So Una de Awi muri-muri 

gila-gila o deruku ipane so imajobo itagi 

o Magadan ma tonaka. 

16 10 Farisika de lo o Sadukika 
yamuruo naga yahino o Yesuska, 

de manga edekati Una Awi sala yasari. 

Ona igolo Unaka itemo, "Hika naaka 

o manara maro o nonako moi o 

dipaka gena igogou Ngona nisihino o 

Gikimoino." 

2 Una wosango, (("Nako o wange he 
itumu de ma dipa kanaga gasosawala, de 
ngini nitemo, 'O rato de o muura iogoka.' 

3 De lo nako o goginitano, de ngini 
nitemo, 'O wange manena asa imuura, 
niakelelo o lobi kogena idolaka de lo 
ma dipa qasosawalaka.' Ngini nianako 
galoha idodooha de o dipa niatailako. 
Duma nianakowa idodooha nianano 
o kia naga o orasi manena o Gikimoi 
waaaka.)) 

4 Ce! Ngini o bi nyawa o orasi manena 
nia dorou ningodu gena o Gikimoi 
niwiholu. Ngini nigolo Ngohi taaka o 
nonako nginika? Toholu! Ngaroko nigolo 
nigegego lo Ngohi taakawa o nonako 
maro komagena ma meta o nyawa ngini 
manenaka, ka cawali o nonako moi 
maro iqoqoma ma nabi Yunuska gena 
idadadika." Qabolo de Una womajoboka. 

> O Yesus Awi muri-muri imasidiado o 
talaga ma sonongaka, duma imariwosa 
so o maru imagahowa. 

6 Una wotemo onaka, "Nimasitiari, ma 
ngale o Farisika de o Sadukika manga 
ragi bai!" 

7 Kagena de o muri-muri imatekebicara 
moi de moika, de itemo, "Una wotemo 
komagena sababu to ngone nanga roti 
ihiwa." 

8 Una ka wanako Awi muri-muri manga 
sininga de o kia ona isibicara. So Una 
wotemo onaka, "Ce! Ngini nia sininga 

isusa ma ngale to ngini nia roti ihiwa. 
Kodo! Kiaso nia piricaya ikurangi maro 
komagena. 

3 Qadodooha so ngini niasihoda waasi 
de niosininga waasi sidago o orasi 
manena. Ma orasi o roti ngai motoha 
tatepi-tepi, de o nyawa yacala motoha 
tahike so yaogoka. Sababu ngini masirete 
niatolomu so ma soohu o karaja muruo. 

10 De ma orasi moili Ngohi o roti ngai 
tumudingi tatepi-tepi de tasiogoka o 
nyawa yacala iha. De kanaga ma soohu 
o karaja tumudingi, magena lo ngini 
masirete niatolomu. 

11 Ngohi ngini tinisitiari gena ma ngale 
o roti qasowo. So, idodooha nianakowa 
eko niasihoda waasi. Nimasitiari ma 
ngale o Farisika de o Sadukika manga 
ragi bai!" 

12 Asa ka yanako Una o sitiari wahike 
ma ngale o roti ma ragi gasowo, duma 

o Farisika de lo o Sadukika manga 
dodotoka. 

13 O Yesus de Awi muri-muri itagi o 
Kaisarea Filipi ma soa de ma dokuka. 
Itagi so manga dodagi ma rabaka Una 
wasano onaka, "Nako o nyawa gena 
ona itemo, Ngohi o Nyawa ma Duhutu 
manena naguuna." 

14 De ona isango itemo, "Kanaga ma 
binuka itemo o Yohanes Wooosi, de 
ma binukali itemo ma nabi Elia, de o 
nyawa ma somoali itemo Ngona ma nabi 
Yeremia eko lo o nabi moili." 

15 So kagena de o Yesus wosano onaka, 
"Duma nako ngini masirete, Ngohi 
manena naguuna." 

16 O Petrus wotemo, "Baba, Ngona 
manena o Salamati ma Kolano, o Gikimoi 
woooho Awi Ngopa." 

17 La komagena de o Yesus wosibobita 
unaka, "Ngona, Simon o Yunus awi ngopa 
gena, igogou asa nosanangi, sababu 

magena o nyawa yasowo inisingangasu 
ngonaka, ka ka Ai Baba o sorogaka. 

18 Komagena so ngona gena igogou 
Petrus, gena ma ngale o teto. De o teto 
o sosoge gena ma gokuka Ngohi asa 
Ai tahu tosigoko, gena ma ngale o bi 
nyawa Ngohi ipipiricaya gena yangodu 
asa tatolomu. Ngaroko o Sone ma Riho 
ma buturu, ona gena yatura yaakuwa. 

19 Ngohi asa tonihike ngonaka o Gikimoi 
Awi pareta ma kukuci, ena gena o kuasa 
la o Gikimoi Awi nyawa napareta. La o kia 
ngona o dunia ma qokuka nositatapuka, 
imatero de o sorogaka lo o Gikimoi 
wositatapu igomaka. De lo o kia o dunia 
ma qokuka notemo nosimahaka, imatero 
de lo o sorogaka o Gikimoi wotemo 
wosimaha iqomaka." 

20 La komagena de Una wapoma onaka, 
"Ma ngale Ngohi o Salamati ma Kolano 
gena upa lo nisingangasu o bi nyawaka." 

21 Ma solano o orasi magena de o 
Yesus Awi muri-murika womadedemo 
wositotiaika, ena gena wotemo 
onaka, "Ngohi manena bilasu totagi o 
Yerusalemka. De done o Yahudika manga 
roriri, o imamka ma bi sahe, de o bi 
guru agama ona Ngohi iholu, so ona 
asa isangisara qasiri ma bati itooma de 
isosone. Ngaroko iaka komagena, duma 
o wange saangeka de Ngohi tooho kali." 

22 La o Petrus woise de o Yesus Awi giaka 
walia la imatingaka, gila-gila wisidapano 
wotemo, "Jou, tanu o Gikimoi wonisiraro 
la upa idadi komagena." 

23 Duma womatodoka o Yesus 
womakiliho de o Petruska wisidapano 
wotemo, "He! Iblis, nologa! Ngona gena 
asa Ngohi noisifafati. Ani sininga magena 
imaterowa de o Gikimoi Awi sininga, 
duma ani sininga gena ka o nyawa ma 
sininga." 

24 Qabolo de Una Awi muri-muri 
wasibicaraka wotemo, "O nyawa 
nagoona la imote Ngohi, bilasu 
imahadoku so manga dupa moi-moi 
manga sininga ma rabaka yapalako 
la imote-mote Ngohi, de qadoohawa 
nakoso o sangisara yamoku ma bati 
yosone. 

25 Sababu o nyawa nagoona la manga 
oho o dunia manenaka foloi yosininga 
sidago iholu isangisara, done ona dede 
o Gikimoi asa imakitingaka. Duma o 
nyawa nagoona ma ngale Ngohi imote 
de manga rohe ma salamati isidoohawa, 
la ngaroko isone, duma o oho ka sidutu 
ikakali done asa yamake. 

26 Ngaroko o nyawa moi o dunia de 
ma raba manena he gangodu ka to una, 
duma qangodu magena ma faida ¡hiwa, 
nakoso ma duuru una wamakewa o oho 
ka sidutu ikakali. Sababu o oho ka sidutu 
ikakali gena niamakewa de o guraci de o 

salaka nisitagali, eko lo akuwa niaija de o 
pipi. 

27 Sababu igogou ma orasi isitatapuka, 
Ngohi o Nyawa ma Duhutu done asa 
tahino kali o duniaku de Ai kuasa, kiaka 
isikokelelo maro Ai Baba Awi kuasa, de 
Awi malaikat yadadala. O orasi magenaka 
de igogou o nyawamoi-nyawamoi manga 
manara ma sopo Ngohi asa tafanggali de 
O loha eko o dorou. 

28 Ngini tinisingangasu igogou, yamuruo 
naga to ngini nia sidongirabano done 
isone waasi, nakoso yakelelo waasi 
Ngohi, o Nyawa ma Duhutu, tahino maro 
o Kolano moi." 

10 wange butanga ipasaka, 
17 de o Yesus wangaho Awi muri 
yaruwange, ena gena o Petrus, de o 
Yakobus, de awi nongoru o Yohanes itagi 
imatinga o tala ikukuruye moika. 

2 To ona manga goginano ma rabaka 
Una Awi jamani ingali. Awi bio magena 

isiwa-siwa maro o wange ma sora de Awi 
baju idadi qaare de isiru. 

3 |matodoka de Awi muri yaruwange 
iwimomote gena yakelelo kanaga o nabi 
yasinoto imatekebobicara de Una. O 
nabi yasinoto gena o Musa de o Elia. 

4 Kagena de o Petrus wotemo o Yesuska, 
"Jou, galoha bai nakoso ngone lo ngo 
kanena. So nako nodupa, de ngohi asa o 
dadaru ngai saange taaka, ngai moi to 
Ngona, ngai moi to Musa, de ngai moili 
to Elia." 

> O Petrus ka wobicarasi, de imatodoka 
o lobi-lobi isisiru o bolu moi ¡uti so 
yasaoka, de o lobi-lobi ma rabano o ili 
moi ¡ise itemo, "Una manena to Ngohi 
Ai Ngopa towidododara. Una Ai sininga 
yadahe de ka Unaka bilasu niwisigise!" 

6 Ato Awi muri-muri ona magena 
yoise, de ona asa yatodoka de yomodo 
imasidotirineku, sidago lo imaruba o 
tonaku. 

7 Duma o Yesus wahino, de lo wapaga 
de wotemo onaka, "Nimomi, upa 
nimodo!" 

8 So manga lako yatawi, so ato 
imatodoka so yanano o nyawa yasinoto 
magena lo yahiwaka, ka cawali o Yesus 
womatengoka. 

3 So ma orasi ona ¡uti o talaku, de 
wasibobita onaka wotemo, "Upa lo 
ngini nisingangasu o nyawaka o kia ngini 
niakokeleloka, ma bati Ngohi, o Nyawa 
ma Duhutu, tomomi Ai sone ma rabano." 

10 Mutuwade ona Unaka yosano itemo, 
"Qadoohaso o bi guru agama yodedemo 
gena o Salamati ma Kolano iwihiwasi de 
bilasu ma nabi Elia wahino woqomano." 

11 So Una wasango wotemo, "Magena 
itero, o Elia gena igogou wahino 
woqomano, ma ngale wosidailako de o 
bi moi-moi wosidiahi. 

1? Duma Ngohi totemo nginika, 

o nyawa imatero koloko o Elia 

gena womasidiadoka to ngini nia 
sidongirabaka, duma o Yahudika manga 
roriri gena ka winakowa. De ka to ona 
manga sininga ma dupa yamote so 
wisisangisara. So komagena lo done 
asa ona isimoku Ngohika, la Ngohi o 
Nyawa ma Duhutu manena Ai sangisara 
gatubuso." 

13 Magena de Awi muri-muri asa yanako 
itiai o Yesus Awi demo, ma ngale ma nabi 
Elia gena, wisitero de o Yohanes Wooosi. 

14 Ma orasi o Yesus de Awi muri 
yaruwange ikahino kali, de o nyawa 
yadadala yamake. De kanaga o nyawa 
moi wahino wobukuku o Yesus Awi 
simaka wosuba 

15 de lo wotemo, "Ya Jou, kodo! 
Nowigalusiri ai ngopa. Una manena 
wimusu. Ma para idala o toka iwingosa 
de awi rohe wosipapaka foloi qaputuru, 
sidago o uku ma rabaku wiuumo 
komagena lo o ake ma rabaku. 

16 So ngohi towingaho Ani muri-murika 
la yodusu o toka magena, duma ona 
yaakuwa." 

17So kagena de Una wotemo onaka, 
"Idodooha ngini o bi nyawa o orasi 
manena! Igogou-gogou ngini manena o 
nyawa O Gikimoi Awi dupa niaholu de 
lo nia piricaya ihihiwa. Sidago o orasi 
muruosi Ngohi togoge dede ngini la 
tinisisabari nginika. Ce! O ngopa magena 
niwingahono kanena." So ona o ngopa 
magena iwingaho Unaka. 

18 De Una wodusu o toka magenaka. De 
gila-gila o toka magena isupu o ngopa 
magenano, de orasi magena gabolo o 
ngopa una magena wisilohaka. 

13 Qabolo de o Yesus de Awi muri-muri 
yahika imatingaka, so imasano itemo 
Unaka, "Kiaso ngomi manena o toka 
gena miodusu miaakuwa." 

20 De Una wosango wotemo, 
"Qadoohaso niaakuwa, sababu ngini nia 

piricaya ikurangi. Nginika tinisingangasu 
igogou, nakoso ngini de nia piricaya 
hitilahi ma cunu, koloko o sasawi ma 
sopo ngai moi, de o kia bato bilasu idadi. 
Ngini aku lo nitemo, 'He, tala! Nomatide 
de nomatuluru kadoke!' lgogou, done 
asa imatuluru.(( 

21 Duma o toka maro komagena, 
maena niodusu niaakuwa ka cawali 
nisumbayang o Gikimoika de lo nioqowa 
de niudowa. O ngeko ma somoali gena 
ihiwa.))" 

22 So o Galilea ma tonaka o Yesus de 
Awi muri-muri imatolomuka, de Una 
watemo onaka, "Ngohi o Nyawa ma 
Duhutu manena done asa isidoa Ai 
saturu manga gia ma sohaka, 

23 so Ngohi asa itooma, duma o wange 
saangeka de asa Ngohi tooho kali." De 
Awi demo magena Awi muri-muri yoise, 
de ona manga sininga isusa de foloi 
ipeleso. 

24 Ma orasi o Yesus de Awi muri-muri 
imasidiado o Kapernaum ma dokuka, 
o Gikimoi Awi Tahu ma balastengi 
itotolomu yahino o Petruska de itemo, 
"Ani Guru gena o Gikimoi Awi Tahu ma 
balastengi magena wofangu, eko hiwa." 

25 O Petrus wotemo, "Wofangu." 
Kagena de o Simon Petrus una magena 
woliho o tahu kiaka ona imasidodogu, 
de o Yesus woqoma wotemo, "Simon, 
to ngona ani dakolo idodooha. Nako 
o kolano moi o doku ma somoa 
wakokuasa gena ma balastengi eko ma 
suba gena bilasu nagoona ifangu. Awi 
nyawa masirete, eko o doku ma somoa 
wakokuasaka gena ma nyawa." 

26 O Petrus wosango wotemo, "Igogou, 
o doku ma somoa wakokuasaka ma 
nyawa ona magena bilasu iwifangu." 

O Yesus wotemo, "Nako komagena, 
de awi nyawa masirete gena upa he 
yofangu. Komagena lo ngone o Gikimoi 

Awi nyawa, ngone lo upa he o Gikimoi 
Awi Tahu ma balastengi gena pofangu. 

27 Ngaroko komagena, duma lebelaha 
ngone pofangu, la ma ngale o balastengi 
itotolomu ona magena manga sininga 
upa ikurangi ngoneka. So notagi o 
talagaka, la nototobe kasi. De o nao ma 
nonoma la naliaka gena naqehe. Kagena 
naga ma uru ma rabaka, kiaka to ngone 
nasinoto nanga balastengi ma fangu 
yaaadoka. O pipi magena nagehe la 
notagi de nosifangu o Gikimoi Awi Tahu 
ma balastengi." 

10 orasi magena de o Yesus 

18 Awi muri-muri yahino Unaka, 
de yotemo, "Jou, nakoso o Gikimoi Awi 
pareta ma rabaka, de nagoona foloi 
ilamo." 

20 Yesus o ngopa ma ceceke moi waaso 
so isigokono to ona manga simaka, 

3 de wotemo Awi muri-murika, "Nginika 
so tinisingangasu igogou, ngini gena 

niaaku waasi o Gikimoi Awi pareta ma 
rabaka niwosa, ka cawali ngini nia sininga 
niaaka kasi, la imadadi maro o ngopa ma 
ceceke manena. 

4So o Gikimoi Awi pareta ma rabaka 
nagoona la kanaga imahadoku imatero 
maro o ngopa ma ceceke manena, de 
ona magena foloi yolamo. 

> De lo o nyawa nagoona la o ngopa 
manenaka iwigehe galoha sababu imote 
Ngohi, magena imatero de ona lo Ngohi 
iqehe galoha. 

6 Nagoona o sababu moi yaaka 
so o nyawa ma ceceke to ngini nia 
sidongirabaka Ngohi he ipiricaya kawa, 
ona magena o Gikimoi asa wafanggali 
de o dorou foloi ilamo. Lebelaha o 
teto ilalamo-lamo moi manga toloka 
isidopilikuka de o teoku yolutuka. 

70 bodito! Kodo! O bodito asa 
yadahe o dunia ma bi nyawa o Gikimoi 
wihoholuka, sababu o bi moi-moi 

la kanaga ma ngale ona o dorouku 
yasitutura. Ma ngeko maro komagena 
igogou de itiai, duma ibodito nakoso o 
nyawa o sababu yaaka so o nyawa ma 
duuru o dorouku itura bai! 

8 Nakoso de ani gia eko ani qohu 
la ngona o dorouku notura, hika la 
nabitoguka! Lebelaha ngona nooho 
dede o Gikimoi de ani gia eko ani qohu 
ka ma sononga, upa sidago de ani gia 
eko ani qohu ngai sinoto de ngona o 
narakaku asa niumo, ena gena o uku ma 
sora ikokakalika. 

3 Nakoso ka cawali ani lako ma sononga 
de ngona o dorouku notura, lebelaha ani 
lako magena napeleu la naumoka. Foloisi 
galoha ngona nooho dede o Gikimoi 
Awi pareta ma rabaka de ani lako ka ma 
sononga, upa sidago de ani lako ngai 
sinoto de ngona o naraka ma ukuku asa 
niumo. 

10 So nimasidodiahi! Upa o ngopa ma 
ceceke moi lo maro o ngopa manena 
niasidoohawa. Sababu igogou-gogou 
to ona manga bi malaikat yajajaga o 
sorogaka, ona gena salalu kanaga Ali 
Baba Awi simaka.(( 

11 Sababu Ngohi o Nyawa ma Duhutu 
manena Ai edekati tahino o duniaka, 
la ma ngale o nyawa dede o Gikimoi 
imakitingaka ona magena tasari la 
manga dorouno tasisalamati.))" 

12 "Tosiade-ade, kanaga o nyawa moi 
de awi duba o ratu moi. Nakoso o duba 
ma sidongirabano moi isisa, done o kia 
asa waaka. Ngini nia sininga ma dakolo o 
kia. Igogou, una asa o duba morisiwo de 
siwo o talaka gena wagohaka, de wotagi 
o duba isisisa moi wasari. 

13 De nakoso maena wamakeli, ngini 
tinisingangasu igogou, una asa ifoloi 
winali de o duba ngai moi isisisa magena, 

ifoloi de o duba ngai morisiwo de siwo 
kiaka isisisawa. 

14 Komagena lo nia Baba o sorogaka, 
Una magena wodupawa nakoso o ngopa 
ma ceceke moi maro manena dede Una 
imakitingaka." 

15 "Ngohi todoto nginika, nako ngini 
o nyawa moi kanaga de ani dodiao 
wopipiricaya moi o dorou waaka 
ngonaka, de notagi bato unaka de ngini 
ka nisinoto nimatingaka, de awi sala 
nosidumu la nowisitiai. De nakoso ani 
demo wamote de wagehe, aku nia rimoi 
gena galoha kali. 

16 Duma nako wagehe woholu, hika 
womatengo eko yasinotosi nangaho 
la unaka niwidemo. Sababu o Gikimoi 
Awi Jaji ma Buku ma rabaka igomaka 
isilelefo itemo, 'Nakoso o nyawa moi 
kanaga wikalaki, de bilasu kanaga o saksi 
yasinoto eko yaruwange isingangasu 

la ma ngale o galaki unaka gena yaaku 
isinako itiai.' 

17 De nakoso ona manga demo gena 
wamotewa de waqehewa, ma ngale una 
gena nisingangasu o dodiao ipipiricaya 
manga dolomu yangoduka. De lo 
nakoso o dodiao ipipiricaya yangodu lo 
manga demo gena una wamotewa de 
wagehewa, bilasu niwisidapano de ka 
niwigohaka, ngini niwisieto una ka o 
nyawa o Gikimoi wipipiricayawa de lo 
maro o balastengi itotolomu de o nyawa 
ma dorou ma binukali." 

18 "Ngini tinisingangasu igogou, o kia 
ngini o dunia ma gokuka nisitatapuka, 
imatero de o sorogaka lo o Gikimoi 
wositatapu igomaka. De lo o kia o dunia 
ma qokuka niatemo isimahaka, imatero 
de o sorogaka lo o Gikimoi wotemo 
isimaha igomaka. 

19 De lo ngini tinisingangasu igogouli, 
nako ngini nia sidongirabaka nisinoto 

bato o kia o dunia manenaka nimafakati 
de nigolo o Gikimoika, Ai Baba o 
sorogaka, gena ma ngale nia gogolo 
igogou Una asa womanara. 

20 Sababu o nyawa nakoso kekiaka bato 
ma ngale Ngohi so imatolomu, ngaroko 
ka yasinoto eko yaruwange gena, Ngohi 
kanaga dede onaka." 

21 Qabolo de o Petrus wahino o 
Yesusno de lo wotemo, "Jou, nakoso 
ai dodiao wopipiricaya moi o dorou 
waaka ngohika, de bilasu ngohi una 
towisiapongu sidago tosipara ma muruo. 
Nagala sidago ma para tumudingi?" 

22 De o Yesus wotemo, "Hiwa! Upa 
ka ma para tumudingi. Ngaroko una o 
dorou waaka ngonaka wosipara de ma 
ratu-ratu, duma una gena ngona bilasu 
nowisiapongu. 

23 Sababu o Gikimoi wisitero maro o 
ade-ade o kolano moi la wodupa awi 
gilalo manga nagi watailako. 

24 Ma nonomaka o gilalo moi awi nagi 
O pipi gena idala icarawa una magena 
wisirisima ma kolanoka. 

25 |gogou waakuwa o nagi magena 
wafangu. So ma kolano gena wosipareta 
wotemo, 'O gilalo magena wisiija ka ma 
moi de awi pegeka, de awi ngopa, de lo 
awi arata qangodu la awi nagi isifangu.' 

26 Kagena de o gilalo una magena 
womabukuku wosuba ma kolano 
awi simaka wibaja, 'Ya tuangi, kodo! 
Noisisabari ngohi. Igogou ngohi asa ai 
nagi qangodu tafangu.' 

27 So ma kolano awi galusiri asa ibaoka, 
wamalo o gilalo una magena wigalusiri 
sidago lo wipalako, de wotemo unaka, 
'Ani nagi gena qangodu ngohi tapikika.' 

28 Qaboloka, de o gilalo magena 
wosupu de una imakamake de awi 
dodiao moi ka wogogilaloli, awi nagi 
unaka cawali o pipi o cala muruo naga. 
De una awi dodiao gena witago de 

wigohore, de lo witemo, 'Ce! Ani nagi 
gangodu bilasu nofangu!' 

23 De awi dodiao gena to una awi 
simaka wobukuku, wibaja de wotemo, 
Ya ai dodiao, kodo! Noisisabarisi. Igogou, 
ngohi asa ai nagi tafangu.' 

30 Duma o gilalo una magena 
wisidoohawa. Sidago una awi dodiao asa 
wisingosa O buika, sidago done to una 
awi nagi qangodu lo wofangu. 

31Ma orasi o kia imaakaka gena o 
gilalo ma somoa yokelelo, de ona manga 
sininga isusa. De o gilalo awi manara 
maro komagena ona itagi isingangasu 
ma kolanoka. 

32 59 ma kolano woise, de una asa 
witoosa. So o nyawa wasulo itagi o gilalo 
ma dorou magena wiaso la una wahino 
de wisitemo unaka, 'Gilalo ma dorou! 
Ngona ani nagi qangodu tapikika, sababu 
ngona noibajaka. 

33 Asitagala! Igogou, ngona bilasu 
ani dodiao wogogilalo una magena 
nowigalusiri la imatero de ngohi 
tonigalusiri ngonaka.' 

34 Ma kolano gena foloi wingamo. So 
o gilalo ma dorou gena iwisingosa o 
buika, sidago una wofangu awi nagi 
gangodu-ngodu. Sidago kagena." 

35 O Yesus o ade-ade gena wosiboloka, 
de wotemo,"So komagena lo Ai Baba o 
sorogaka asa waaka ngini moi-moika, ka 
cawali ngini lo nia dodiao niasiapongu 
igogou de itiai." 

19 1 Qangodu magena o Yesus 

wodoto qaboloka, de o Galilea 
ma tonaka de Una wotagi wakahika o 
Yudea ma daeraka o Yordan ma Selera 
ma sonongaka. 

20 bi nyawa yadadala Una iwimote, de 
kagena ibipopanyake gena Una wasiloha. 

30 Farisika ma nyawa yamuruo naga 
yahino kali, de manga edekati Una 

Awi sala yasari so itemo, "Mote nanga 
agama ma bobita, aku o nyawa manga 
peqeka yaholu, ngaroko ma sababu ka 
ma cunu?" 

4 De Una wasitemo onaka, "Bilasu 
niabacaka o Gikimoi Awi Jaji ma Buku 
ma rabaka, ma solano ma orasi Una o 
nyawa waaka gena itemo, 'O Gikimoi o 
nyawa waaka yanau de o ngopegeka.' 

> Qabolo de wotemoli, 'Ma sababu 
magegena yanau moi bilasu ma baba 
de ma awa wadongosa la una de awi 
pegekaka, so ona asa idadi ka ka moi, 

6 so ona magena yasinoto kawa, duma 
ka ka moi.' Ma ngale magegena so o kia 
igogou o Gikimoi wasirimoika, upa lo o 
nyawa pasiritinga." 

7 De ona yosano, "Nako komagena, 
gadoohaso o Musa womisimaha ngomi 
aku to ngomi mia pegeka miaholu, 
hitilahi ngomi o ngongolu ma surati 
migaka kasi." 

8 De Una wasitemo onaka, "Sababu to 
ngini nia sininga qatogoi sidago o Musa 
winisimaha nia pegeka niaholu. Duma 
igogou, ma nonoma kasi de isidadi maro 
komagenawa. 

3 Naguuna ma pegeka womiholuka de 
wokawi de o ngopegeka ma somoali, 
una magena he wosundali ma ngale ma 
peqeka ma nonomaka. Ka cawali muna 
gena mosundali mogomaka, gena aku 
idadi una muna womiholu." 

10 Kagena de o Yesus Awi muri-muri 
yotemo Unaka, "Nako komagena, o kawi 
ma adati isusa poli, so ifoloi galoha, 
ngaroko, ngone upa pokawi." 

11 So Una wotemo, "O bi nyawa kanaga 
yangoduwa la yaaku o demo magena 
yagehe. Duma kanaga o nyawa kiaka o 
Gikimoi wasitatapuka la ona upa ikawi. 

12 Komagena kanaga o nyawa la 
yaakuwa ikawi, sababu ona yasibuo kusi 
de ona idadi komagena. Kanaga lo ona 

la yaakuwa ikawi, sababu o nyawa ma 
somoa isidadi komagena. De lo kanagali 
ona la ikawiwa, sababu to ona manga 
dupa masirete ma ngale yaaku o Gikimoi 
Awi manara yaaka. O nyawa nagoona la 
aku o dodoto manena yamote, ka qaloha 
la yamote bato." 

13 So o bi nyawa manga ngopa o Yesuska 
yaaho la wapaga de wogolo tanu o 
Gikimoi Awi laha wasicatu onaka, duma 
Awi muri-muri yatoosa so yadogore ona 
magenaka, "Upa niahika!" 

14 Kagena de o Yesus wotemo onaka, 
"Niaqohaka, la o bi ngopa ona magena 
yahino Ngohino. Upa lo niafati de 
lo niasimahawa. Sababu o bi nyawa 
imatero maro o ngopa ona manena asa 
yaaku iwosa o Gikimoi Awi paretaka." 

15 So Una de Awi gia o bi ngopa magena 
wasipaga manga sabiku, so wogolo tanu 
o Gikimoi Awi laha wasicatu onaka. 

Qabolo de Una kagena de wotagi so 
womajoboka. 

16 O wange moiku o nyawa moi wahino 
o Yesusno, de womasano wotemo, "Baba 
Guru, ngohi bilasu o loha o kia taaka la 
tamake o oho ikokakali." 

17 "Qadoohaso ngona noisano Ngohino 
o gogoho o kia gena galoha. Kanena 
moiwa manga sininga qaloloha, cawali o 
Gikimoi masirete. Nakoso nomode o oho 
ikokakali la namake, de o Gikimoi Awi 
bobita gena bilasu naaka." 

18 De o nyawa magena wosano kali, "O 
bobita maro o kia gena." Una wotemo, 
"Upa ngona notooma, upa ngona 
nosundali, upa ngona notosi, upa de o 
galaki ani dodiaoka gena ikokulai, 

19 de nahoromati ani baba de ani awa 
de lo nadodara ani dodiao maro ka to 
ngona ani rohe masirete." 

20 De o nyawa una magena wosango 
wotemo, "Baba Guru, o bobita qangodu 

magena tamoteka. So o kiasi bilasu 
taaka." 

21 O Yesus witemo unaka, "Nakoso 
nomode la o Gikimoi Awi dodara ma 
manara gena naaka itiai, de ngona gena 
notagi kasi la ani kia bato nosiija de 
ma pipi o nyawa isususaka nasitoku, la 
ngona asa namake o arata ma duhutu 
o sorogaka. Qaboloka, de nahino la 
noimote Ngohi." 

22 Woise o Yesus wotemo komagena, 
so kagena de o nyawa una magena 
wotagi o riho magena wodongosa de 
awi sininga ipeleso, sababu una magena 
foloi wokaya. 

23 La o Yesus Awi muri-murika wotemo, 
"Ngini tinisingangasu igogou! Isusa 
icarawa o nyawa ikakaya o Gikimoi 
iwisigise la iwosa Awi pareta ma rabaka. 

24 Ngohi tosidadu totemo nginika, 
lebelaha o unta moi asa iwosa o yaiti 
ma kupeka, nako positero de o nyawa 

wokakaya moi wowosa o Gikimoi Awi 
pareta ma rabaka." 

25 Una Awi demo magena Awi muri- 
muri yoise, de ona foloi yohairani sidago 
itemo, "We! Nako igogou komagena, 
done nagoona asa aku isalamati la 
yamake o oho ka sidutu ikakali." 

26 Kagena de Una wakeri-keri de 
wotemo, "Nakoso maha de o nyawa 
manga manara o duniaka, gena idadiwa. 
Duma nakoso maha de o Gikimoi Awi 
manara, de gangodu magena aku Una 
waaka." 

27 De o Petrus wotemo, "He! Ngomi 
manena mia moi-moi lo qangodu 
miodongosaka so Ngona minimoteka, so 
o kia asa miamake." 

28 O Yesus wotemo, "Nginika 
tinisingangasu igogou, o orasi ma 
simaka o bi moi-moi qangodu o Gikimoi 
wamuaneka, de Ngohi o Nyawa ma 
Duhutu manena asa tomatamiye Ai 

pareta ikokuasa ma kursika. O orasi 
magenaka de ngini Ngohi nimomoteka, 
ngini lo asa nimatamiye o bi pareta ma 
kursika ma ngale o Israelka manga soa 
mogiowo de sinoto gena niapareta. 

29 De o nyawa nagoona manga tahu 
yodongosaka, eko manga gianongoru 
de manga awabira, eko manga awa de 
manga baba, eko manga ngopa-ngopa 
eko lo manga doro sababu ma ngale 
Ngohi, ona magena asa yamake ma 
giliho sidago ma para o ratu moi de lo 
yamake o oho galoloha de ikokakali. 

30 Igogou, done o nyawa yadala o orasi 
manena igogoma gena done asa ka 
itotuuru, so o orasi manena o nyawa 
yadala ibitototuuru gena done asa 
igogoma kali." 

10 Yesus wotemoli onaka, "O 
20 Gikimoi Awi pareta posiade-ade 
koloko wimoi o anggur ma doro ma 
duhutu kanaga ilangi-langisi de wosupu 

o nyawa wosari la yomanara awi anggur 
ma doroka. De o nyawa wamake, 

2 de wotemo onaka, 'Nitagi la ai doroka 
nimanara, de ngohi asa tofangu nginika o 
pipi o salaka moi, gena nia sewa o wange 
moi ngini ningoduka.' So awi demo gena 
ona yamote so yotagi. 

3 Qabolo so ma orasi o cako siwo una lo 
wotagi wasari kali, de o nyawa yamuruo 
naga wamake o pasarka imatatamiye de 
yodooha lo waali. 

4Wotemo onaka, 'Nitagi la ai doroka 
nimanara, de ngohi asa nia sewa tofangu 
itiai nginika.' 

> So ona lo yotagika. So o wange he 
itiai de wotagi kali, o nyawa wosarili. 

De wamake so wotemo onaka, 'Nitagi 
la ai doroka nimanara.' Komagena lo 
imaqa-maga o cako saange. 

60 wange he itumu, nagala o cako 
motoha, de wotagi wosupu kali o nyawa 
imarihika wamake. So wotemo onaka, 

'Qadoohaso o wange moi nisailobiku de 
ngini ka o kia niaaka.' 

7 Ona yosango yotemo, 'Ngomi o 
manara mimasimake waasi.' So ma doro 
ma duhutu magena wotemo, 'Nako 
komagena, nitagi la ai doroka nimanara.' 
So ona lo yotagi imanaraka. 

8 Kagena de o wange itumuka, de 
ma doro ma duhutu magena wotemo 
awi nyawa wosisasahe moika, 'Naaso 
yomomanara ona magena la ma ngale 
manga sewa moi-moi nafangu. Ma 
nonomaka sidago ona ibitototuuruno 
o cako motoha de asa yowowosa 
lo nafangu, gabolo de nafangu ona 
imomanara ibiqogomano o goginita nosi 
de yowosaka.' 

3 Kagena de o cako motoha de asa 
yowosa yomomanara, ona magena 
yahino de ona moi-moi gena o pipi o 
salaka moi yamake. 

10 Imaaka komagena sidago ona o 
goginita nosa de yowosa yomomanara 
gena, ona yahino. Ona gena manga 
sininga ma rabaka itemo, 'Igogou, 
ngone manena asa pamake ifoloi.' Ena 
momongo, ona yangodu o nyawa moi ka 
o pipi o salaka moi yamake. 

11 O pipi manga fangu gena ato yanano, 
de ona imaridemo o doro ma duhutuka 
yotemo, 

12 'We! Ona ituuruno yowosa de ona 
magena yomanara cawali ka o orasi 
moi. Duma ngomi manena o wange moi 
miapasiku mimanara, o wange ma sahu 
miatamaha. De qadooha sidago nafangu 
manga sewa o pipi ka imaketero de 
ngomi.' 

13 Kagena de ma doro ma duhutu 
magena wotemo, 'Dede! Ngohi 
tinisalawa ngini ai dodiaoka. Igogou, 
ngini nisimote qabolo nia sewa o wange 

moi ma manara gena tofangu o pipi o 
salaka moi. 

14 So nia sewa o pipi manena hino 
niagehe de niliho. Igogou, ngohi ai dupa 
o nyawa ibitototuuruno yowosa imanara 
ona magena manga sewa tafangu ka 
imaketero de ngini. 

15 Ka itiai ma ngale gena ai pipi 
masirete, so o kia naga taaka imote 
ngohi ai dupa. So qadoohaso sidago 
ngini gena ona niadoosa, sababu ngohi 
ai sininga ma loha de onaka.'" 

1650 o Yesus o ade-ade magena 
wosijarita qabolo de wotemo, 
"Komagena lo o orasi ma simaka de o 
nyawa yadala ibitototuuruno done asa 
ibigoqgomaka, so o orasi manena o nyawa 
yadala o orasi manena iqoqomaka done 
asa itotuuru kali." 

17 O Yesus de Awi muri-muri manga 
dodagi yadofa kali so ikahie o doku 


MATIUS 20 174 


Yerusalemye. Kagena de ona imatingaka 
so wotemo onaka, 

18 "Niise la nianako. Ngone manena 
pokahie nanga meta o Yerusalem ma 
dokuka. So kagena pahika de o Nyawa 
ma Duhutu Ngohi manena asa isidoa 
to Ngohi Ai saturuka, ena gena o imam 
ma bi saheka de o bi guru agamaka, la 
isitatapu Ngohi manena bilasu isosone. 

19 Qabolo de Ngohi asa isidoa kali 
O nyawa ona magena o Yahudika ma 
nyawa yasowo, la ona magena igagaka 
isiihe, de ingangapo, de lo isangahadi. 
Duma o wange saangeka de Ngohi asa 
tooho kali." 

20 Qabolo de o Zebedeus ma peqeka de 
ami ngopa yasinoto yahino o Yesuska. 
Muna magena momabukuku mosuba 
Unaka, ma ngale o kia naga moi mogolo. 

21 De Una womitemo, "Awa, o kia 
nodupa." O awa muna magena motemo, 
"Ngohi ai dupa nakoso done ma orasi 

Ani pareta ma rabaka, tanu ai ngopa 
yasinoto manena moi womatami Ani 
girinaka de moi Ani gubalika la Ani 
horomati yamake." 

22 Kagena de Una wotemo onaka, 
"Igogou! Ngini nianakowa o kia naga 
nigolo. Sababu nako nimode komagena, 
bilasu nimode lo niaudo o sangisara de 
o sone ma udo-udo maro Ngohi tauudo 
gena. So tinisano nginika, ka niaaku?" De 
ona yosango itemo, "Ngomi ka miaaku." 

23 Mutuwade Una wotemo kali onaka, 
"Igogou! Ngini lo done asa niaudo o 
sangisara de o sone ma udo-udo, maro 
o kia Ngohi asa tauudo gena. Duma ma 
ngale nagoona asa imatami Ai girinaka 
eko Ai gubalika, magena Ngohi Ai 
hakuwa so tositatapuwa. Magena maha 
de Ai Baba, sababu Una ka wanako de 
wositatapuka nagoona asa imatami o 
rino magegenaka." 

24 Ma orasi Awi muri yamogiowo yoise 
ma dodiao yasinoto magena manga 
gogolo komagena, de ona yatoosa so 
yangamo onaka. 

25 So Una watolomu yangodu so yahino 
Unaka, de wotemo, "Ngini ningodu 
nianako o Yahudika ma nyawa yasowo 
manga bobareta to ona manga kawasa 
yasidipito so manga oho isangisara. De 
o bobareta yalalago lo asa yapoloso so 
manga oho itibalangu. 

26 Duma ngini upa komagena. So bilasu 
komanena: nagoona yodupa yolamo to 
ngini nia sidongirabano, ona magena 
bilasu yodadi lo yoleleani nginika. 

27 De nagoona yodupa yogogoma to 
ngini nia sidongirabano, ona magena 
bilasu yogilalo ma ngale ngini ningoduka. 

28 lsogou, maro Ngohi o Nyawa ma 
Duhutu taaka, komagena ngini lo bilasu 
niaaka. Ngohi tahino la ma ngale Ngohi 
ileleani gena hiwa, duma Ngohi tahino 

ma ngale o nyawa taleleani. Komagena 
lo Ai oho tahike ma ngale o nyawa 
yadadala manga dorou ma ija, so manga 
dorou aku tatupu." 

23 Ma orasi o Yesus de Awi muri-muri o 
Yerikho ma doku magena yodongosa so 
itagi, de o nyawa yadadala Una wimote. 

30 O doku ma ngoguka de kagena 
o ngeko ma dateka o nyawa ipipilo 
yasinoto igogeku. De ona yogiise Una 
nogena wakahino, de yomatoore, "Ya, 
Jou! O Daud awi ngopa de awi dano 
moiku, kodo! Nomigalusiri ngomi!" 

31 So o nyawa yadadala ona magena 
yangamo de itemo, "He! Nimapopongo!" 
Duma ona lo ka foloisi imatotoore, 
"Suba, Jou! O Daud awi ngopa de awi 
dano moiku, kodo! Nomigalusiri ngomi!" 

32 Kagena de Una womatogu de waaso 
wotemo, "O kia niodupa Ngohi taaka 
nginika." 

33 De ona magena yosango, "Ya, Jou! 
Ngomi miodupa mimasigelelo." 

34 Kagena de Una ona magena 
wagalusiri de manga lako wapaga. 

De o orasi magena gabolo ipipilo asa 
imasigeleloka, de ona lo Una iwimoteka. 
1 Ma orasi o Yesus de Awi 
2 1 muri-muri o Yerusalem yadumuka 
so ona imasidiado o doku Betfage o Tala 
Zaitunka, kagena de o muri yasinoto 

wasulo itagi igoma. 

2 De Una wotemo onaka, "Nitagi o 
doku magenaka. La kagena o dokuka 
niwosa, de ngini asa niakelelo o keledai 
ma begeka moi yapilikuka de lo ma goho 
moi. Ngai sinoto magena ma bobiliku 
niasose de niaahono kanena. 

3 Nakoso o nyawa nisano nginika, de 
nitemo onaka, 'O Jou wodupa wapake 
bai!' Qabolo de ona magena jai-jai bato 
nisimaha la aku niaaho." 

40 bi moi-moi qangodu magena bilasu 
idadi de imaaka la isiganapuka, imatero 
maro o kia igomaka o Gikimoi Awi demo 
ma nabi Yesaya wosilefo qaboloka, ena 
gena, 

> "Bilasu nasingangasu o Yerusalemka 
yangodu, 'Niwinano, nia kolano he 
womasidiado. Una womahadoku de o 
keledai ma ngopaku wopane, gena o 
keledai ma gohoku.'" 

6 Qabolo de Una Awi muri yasinoto 
magena itagi, de ona asa yaaka maro o 
kia Una wobeseso onaka. 

7 So ona o keledai magena de ma ngopa 
yaahoka, de manga juba yahoi so isinaho 
o keledai ma duduku. Kagena de Una 
wodola so womatamiye ma qokuka. 

8 So ona itagi ikahika o Yerusalemka. 
Una asa wogila-gila, de kogena o 
ngekoko o nyawa yadadala manga juba 
isinaho de ma binukali o gota ma daara 
de ma sosokaka, kiaka manga doroka 

yageheka, so isihaja ma ngale Una 
iwisihoromati. 

3 O bi nyawa yadadala igogoma de 
ma binukali itotuuru Una wimote-mote 
gena, yangodu imasagaga itemo, 
"Powigiliri Una o Daud awi ngopa de awi 
dano moiku! Igogou! Una wahino de o 
Jou Awi ronga. So tanu Una magenaka o 
Gikimoi Awi laha wisicatu. Hino powigiliri 
o Gikimoi Wikukuruye!" 

10 Komagena imaaka sidago o Yesus 
womasidiado o Yerusalemka, de o kota 
ma nyawa yadadala foloi lo ikalala gena, 
ona imatekekasano itemo, "Una magena 
naguuna." 

11 De o nyawa wimomote gena yosango, 
"Una o Yesus, o nabi moi o Nazaretno o 
Galilea ma tonaka." 

12 Qabolo de o Yesus wotagili o 
Gikimoi Awi Tahu ma lolohaka, de 
wasitodadaheno o nyawa yadala 
kagenadahu imasiiija de imatekekokiija. 

Ona ma binuka o nyawa o doku ma 
somoano manga pipi imatekesitagali 

de ma binukali o namo dara imasiiija 
yaaka manga gaso. So o Yesus witoosa, 
de gila-gila Una wadusu, de manga meja 
waeha, de lo manga bako wosipapaka. 

13 Qabolo de wotemo, "O Gikimoi Awi 
Jaji ma Buku ma rabaka isilelefo Una 
wotemo komanena, 'To Ngohi Ai tahu 
manena idadi o bi nyawa manga riho 
moi la kanena isuba de isumbayang.' 
De gadoohaso ngini niaaka ikokokoora 
manga dodutulu ma riho. Ce!" 

14 Kagena o Gikimoi Awi Tahuka de 
ibipipilo de lo ibilulugu yahino Unano, de 
Una ona wasiloha. 

15 Duma o imamka ma bi sahe de 
o bi guru agama yakelelo o nonako 
ihahairani, kiaka waaaka, so ona 
yongamo. De lo ona yotoosa gena, yoise 
o ngopa-ngopa imanere o Gikimoi Awi 

Tahuka itemo, "Powigiliri Una o Daud 
awi ngopa de awi dano moiku!" 

16 So kagena de ona yotemo Unaka, 
"Ngona noise o kia naga yapeto 
gena." Una wotemo, "Iya, toise. Icala! 
Ngini ningodu lo niabaca gabolo de 
niawosaka, o kia naga o Gikimoi Awi 
Jaji ma Buku ma rabaka isilelefo itemo, 
'Ngona nadoto o ngopa-ngopaka de lo o 
ngopa yosusususi, la imasagaga inigiliri 
Ngonaka.'" 

17 Kagena de Una gena ona wadongosa 
de o kota magenano womasihoika, de 
wotagi womasidodogu o Betaniaka. 

18 Ma goginitano ma orasi o Yesus de 
Awi muri-muri iliho kali o Yerusalemka, 
so yahika ma soaka de Una wamalo 
wisapi. 

19 Kagena o ngeko ma dateka de Una 
wakeleloka o ara hutu moi. De Una 
wotagi so watailako o ara ma hutu 
magena nagala de ma sopoka. Duma 

waado de wanano ma sopo ka o ngai 
moi lo ihiwa, so ka cawali ma soka 
irubu. So kagena de Una wabicara o 
ara ma hutu magenaka wotemo, "O 
orasi manena bato done ngona nosopo 
kawa!" Gila-gila o ara ma hutu magena 
isoneka. 

20 La o kia naga idadadika magena 
Awi muri-muri yakeleloka, de ona asa 
yohairani yotemo, "O kiaso ka o demo 
moi de o ara ma hutu magena asa jai-jai 
isone." 

21 Una wosango, "Ngini tinisingangasu 
igogou, nakoso niododatowa de 
niopiricaya, igogou o kia nitetemo asa 
idadi. Ngini asa aku niaaka imatero maro 
Ngohi taaka o ara ma hutuka, de lo ngini 
aku nitemo, 'He, tala! Nomatide de 
nomatuluru la o teoku nilutuka!' Igogou, 
done asa o Gikimoi watuluru. 

22 |sogou, o kia bato nisumbayang de 
nimagolo, nakoso niopiricaya, de igogou 
ngini asa niamake." 

23 So o Yesus womasidiado kali o 
Gikimoi Awi Tahu ma lolohaka, de 
kagena wodoto. Wodoto de o imamka 
ma bi sahe de lo o Yahudika manga roriri 
yahino Unaka. De ona wisano itemo 
Unaka, "Naguuna wonisulo de naguuna 
o haku wonihike Ngonaka, so kagunugo 
o Gikimoi Awi Tahu ma rabaka naaka 
komagena." 

24 De Una wosango wotemo, "Ngohi lo 
tinisano kasi, la nako ngini niasangoka, 
de asa Ngohi tinidedemo nginika de 
naguuna o haku woihike so taaka o 
moi-moi manena. 

25 So hika ngini niasango, o Yohanes 
o nyawa waosi gena naguuna o haku 
wihike, o nyawano eko o Gikimoino." 
Kagena de ona manga sidongirabaka 
imatekebicara moi de moika itemo, 

"Nakoso ngone potemo o haku o 
Gikimoino, done Una wonasitemo, 'Nako 
komagena, de qadoohaso o Yohanes 
Wooosi niwipiricayawa.' 

26 Duma isusali nako potemo de o 
haku o nyawano, ngone pamodo poli 
upa sidago o nyawa yadadala yatoosa, 
sababu ona itemo o Yohanes una 
magena o nabi moi." 

27 So cawali isango itemo, "Ngomi 
mianakowa o haku magena kiano una 
wamake." So kagena de o Yesus wotemo 
onaka, "Nako komagena, Ngohi lo toholu 
todedemo nginika de naguuna awi haku 
so Ngohi taaka o moi-moi qangodu 
manena." 

28 O Yesus wotemo o Yahudi manga 
roririka, "Ngini nia dakolo idodooha. 
Tosiade-ade, kanaga o baba moi de awi 
ngopa yanau yasinoto. O baba gena 
wotagi awi ngopa woririaka, de witemo, 

'Ai ngopa, o wange manena notagi o 
anggur ma doroka nomanara.' 

23 Ma ngopa magena wosango, 'Ngohi 
toholu.' Duma ma dodoguka de awi 
sininga itagali, so una ka wotagi o anggur 
ma doroka womanara. 

30 Kagena de ma baba gena wotagi 
awi ngopa wononongoruka, de witemo, 
'Ai ngopa, notagi o anggur ma doroka 
nomanara.' Ma ngopa wononongoru 
wosango, 'Ka qaloha asa totagi.' Duma 
una he wotagiwa. 

31 So de Ai jarita magena nako o ngopa 
yasinoto gena, naguuna ma baba awi 
dupa igogou waakaka." De o Yahudika 
manga roriri ona magena yotemo, 
"Woriria." So Una wotemo onaka, "Ngini 
tinisingangasu igogou, o balastengi 
itotolomu de lo o ngopegeka isusundali 
de manga rohe imasiiija, ona magena 
o Gikimoi asa waqehe galoha la Awi 
pareta ma rabaka yowosa, upa ngini. 

32 Sababu o Yohanes Wooosi una 
magena o ngeko ibobolowo gena 
winidoto nginika, duma ngini una 
niwipiricayawa. Ngaroko komagena, o 
balastengi itotolomu de lo isusundali 
de manga rohe imasiiija, ona magena 
una iwipiricaya. De ngaroko ma ngale 
ona manga piricaya gena ngini nianako 
gaboloka, duma ngini gena kanaga 
niholu nia sininga niatagali de lo niholu 
una niwipiricaya." 

33 O Yesus wotemo kali o Yahudi manga 
roririka, "Niise o ade-ade moili manena. 
Kanaga o nyawa moi awi anggur 
raki wosidato de ma batino o pagari 
wosigilolika. Qabolo de una waaka o 
anggur ma dedeho. Kagena lo o falagaku 
ikukuruye moi wosigoko idadi o doro ma 
jojaga ma riho. Qabolo qangoduka, de o 
anggur ma raki magena wosisewaka o 
nyawa yamuruo naga yamomanaraka, 

kagena de una womajoboka o doku ma 
somoaka. 

34 Ma orasi yaadoka o anggur ma sopo 
yautu, o nyawa una magena wasidingo 
awi nyawa igogilalo yamuruo naga la itagi 
kadoka to una awi raki yamomanaraka 
de ma ngale yaqehe to una awi raki ma 
gimina. 

35 Duma ona yatago igogilalo ona 
magena. Qabolo de ona magena ka 
wimoi wingangapo, wimoi witooma, de 
lo wimoi ka o teto wipapaka. 

36 O raki ma duhutu una magena 
wasidingo kali o nyawa igogilalo ma 
somoali, ma nyawa foloisi yadala de 
ma nonomaka. Duma yogogilalo ona 
magena kali yaaka imaketeroli maro de 
yoqoqomano. 

37 So ma dodoguka de una wisidingo 
awi ngopa masirete magena wotagi 
kadoka yomomanara ona magenaka. De 

awi sininga ma rabaka itemo, 'lgogou, 
done ai ngopa masirete so iwihoromati.' 

38 Duma imomanara ona magena 
wikelelo de itemo moi de moika, 'Una 
magena bai! Una o warisi ma jojoho. 
Hino la ngone una powitoomaka, ma 
ngale ngone pamake to una awi warisi.' 

39 Kagena de o ngopa magena witago 
de iwisoroma so o raki ma duduka, de 
kagena asa ona iwitoomaka." 

40 So kagena de o Yesus o ade-ade 
magena wosijarita gabolo de wasano 
wotemo, "So ma orasi o raki ma 
duhutu una magena woliho, de o kia 
asa una waaka ona magena awi raki 
yamomanaraka." 

41 Ona yosango, "Bilasu una o bi nyawa 
ma dorou magena watooma, de gila-gila 
o raki magena wosisewa kali o nyawa 
imomanara ma somoaka, kiaka manga 
dupa, nako ma orasi yaado la yautuka 

gena, to una awi raki ma gimina bilasu 
iwihike." 

42 De Una watemo onaka, "Icala! Ngini 
ningodu lo niabaca qabolo de niawosaka 
o gimina manena o Gikimoi Awi Jaji 
ma Buku ma rabaka, 'O teto o tukang 
yahoholu de yapapakewa magena done 
asa isiaka de idadi o tahu ma sosoge ma 
teto ma nonoma. Magena o Jou Gikimoi 
Awi manara igogou de ka galoha poli.'" 

43 De lo o Yesus wotemo, "So ma 
ngale ngini niholu nigehe Ngohi maro 
nia Salamati ma Kolano, so o Gikimoi 
Awi pareta ma gimina nginika magena 
asa warapuka de wahike o nyawaka, 
kiaka manga manara ma sopo itotiai so 
imatero de Awi nyawa masirete manga 
manara.(( 

44 O bi nyawa la kanaga Ngohi iholuka, 
ona magena imatero maro o rube moi 
kanaga o tetoku itura so ipoloteka, eko 

lo o rube moiku kanaga o teto moi 
yodutura so o rube gena imeremoka.))" 

45 Ma orasi o imamka ma bi sahe de lo 
O Farisika ma nyawa to Una Awi ade-ade 
gena yoise, de ona yanako Una wasimeta 
onaka. 

26 So kagena de o Yahudika manga 
roriri imasikadailako la tanu Una iwitago. 
Duma ma ngale ona yamodo o bi 
nyawa yadadala, so ona idadi kawa 
yaaka, sababu yadadala gena itemo Una 
magena o nabi moi. 

10 Yesus o ade-ade wosijarita kali 
22 o Yahudi manga roririka wotemo, 

2 "O Gikimoi wopareta gena, posiade- 
ade imatero maro o kolano moi kanaga 
waaka awi ngopa yanau moi awi kawi 
ma rarame. 

3 Ma kolano gena wasulo awi nyawa 
wileleleanika, la ona yotagi o nyawa 
yakokoro de yangoso o rarame 

magenaka. Duma yakokoro ona magena 
yangodu yoholu yahino. 

4 Kagena de una wasulo kali awi nyawa 
wileleleani ma somoaka wotemo, 
'Niasingangasu yokokoroka, o rarame 
ma ino de lo ma sihode gena qangodu 
isidailakoka. Ai sapi qasasaki de lo ai sapi 
ma ngopa-ngopa magena yatolaka, so 
gangodu isidailako qaboloka. Hino la 
potagi o kawi ma rarameka!' 

> Duma yakokoro ona magena yangodu 
yosidoohawa. Ona yotagi moi-moi 
manga manaraka. Kanaga ma binuka 
yotagi manga doroka, de ma binukali 
yotagi manga manara ma somoaka. 

6 De lo ma binukali wileleleani magena 
yatago, de lo yangangapo de ona 
yatooma. 

7 Ma orasi ma kolano gena o kia naga 
idadadika magena woise, de una asa 
foloi wongamo. So una awi prajurit 

wasulo la ona itagi de itotooma magena 
yatooma de lo manga doku yatupu. 

8 Qabolo de una lo awi nyawa 
wileleleanika wotemo, 'O kawi ma 
rarame isidailakoka gabolo duma itiaiwa 
o nyawa takokoroka ona magena iholu 
so yahino. 

3 So nitagi bato o bi ngeko ilalamoka, 
de o nyawa niamamake kiano bato de 
nagoona bato niakoro ona yahino o kawi 
ma rarame manenaka.' 

10 Magena de wileleleani ona magena 
yotagi o bi ngekoka, la o nyawa 
yamamake yangodu yatolomu, ngaroko 
o nyawa ma loha eko o nyawa ma dorou 
gena, gadoohawa. So ma duduuruka de 
ma rarame ma tahu magena asa iwedoka 
de o nyawa yakokoro. 

11 So kagena de ma kolano magena 
wowosa o rarame ma koro gena wanano 
de wamakeka. Kanaga yakokoro manga 
sidongirabaka, pei, wimoi o kawi ma 

rarame ma baju womasitibawa. Ma 
kolano o nyawa una magena wikelelo, 

12 de wotemo unaka, 'Ai dodiao, 
gadoohaso ngona ngaroko o kawi ma 
rarame ma baju nomasitibawa, de 
naaku o rarame manenaka nowosa.' Una 
magena waakuwa o kia naga wosango. 

13 Kagena de ma kolano wasulo 
wileleleanika wotemo, 'Una awi qohu de 
awi gia niapiliku de niwiumo ma duduka 
o bubutu ma rabaka eko o narakaka, 
kiaka o nyawa yoari de lo yosangisara.'" 

14So o Yesus o ade-ade magena 
wosijarita qabolo de wotemo, "O nyawa 
yadala o Gikimoi wakoroka, duma 
kanaga yadalawa wahiri la idadi to Una 
Awi nyawa." 

15 Kagena de o Farisika ma nyawa o 
Gikimoi Awi Tahuno isupu de itagi gila- 
gila la imatekesikagaro de imatekefakati 
de ma ngale o Yesus iwisabatolo de o 
sosano moi. 

16 So ona manga nyawa yamomote 
de o Herodes awi nyawa ona magena 
yasulo itagi o Yesuska. So ona itemo 
Unaka, "Baba Guru, ngomi mininako 
Ngona o nyawa nototiai moi, de Ngona 
namodowa nagoona bato. Ngaroko ona 
magena o nyawa yalalago, Ngona de Ani 
sininga igogou nasidoto maro o kia o 
Gikimoi Awi dupa bilasu paaka. 

17 Komagena so hika nomisingangasu, 
to Ngona Ani sininga ma rabaka gena o 
kia. Ka galoha o balastengi pofangu ma 
Kolano Wilalamo ma Kaisarka, eko upa." 

18 Duma o Yesus wanako to ona manga 
edekati ma dorou so wotemo ona 
magenaka, "Awadede, ngini nikokulai! 
Qadoohaso Ngohi nisabatolo. 

19 Hika niaahono la tanano o pipi o 
balastengi ma fangu ngai moi la Ngohi 
tanano." Kagena de o pipi ngai moi 
yaaho so yahike Unaka. 

20 Bolo, de Una wasano onaka, "Ma 
dulada de ma lefo to naguuna manena." 

21 De ona yosango itemo, "To ma Kaisar 
awi dulada de awi lefo." Kagena de Una 
wotemo, "So o kia naga la igogou to ma 
Kaisar gena bilasu niahike ma Kaisarka, 
de o kia naga la igogou to Gikimoi 
magena bilasu niahike o Gikimoika." 

22 Magena de to Una Awi demo magena 
yoise qabolo de ona yangodu yosawangi. 
So Una gena ona ka wiqohaka de itagi 
bato. 

230 wange magenaka o Sadukika ma 
nyawa yamuruo naga yahino o Yesuska, 
ma ngale manga edekati Una wisabatolo. 
Ona magena yopiricayawa o dodoto 
maro o nyawa isoneka de asa ioho kali, 
de manga edekati o dodoto magena 
isiceke 

24 so wisano Unaka, de itemo 
komanena, "Baba Guru, o Musa awi 
dodoto gena, nakoso yanau moi la 

wosone de o ngopa wamake waasi, 
bilasu ma nongoruku asa womikawi kali 
ma ria ma balo muna magena, la o ngopa 
yamake de o ngopa magena wisikagena 
imatero de ka ma ria wososone awi buo. 

25 Kanaga idadika ona magena o 
gianongoru yatumudingika. Woriria 
wokawi qabolo duma awi ngopa ihiwasi 
de wosoneka. So ma ria ma balo 
muna magena asa mowikawi kali ma 
nongoruku una magena. 

26 Duma o ngopa yamake waasi, de 
ma nongoruku magena wosone kali. 
Komagena idadi de imaaka imakoketero 
sidago ma nongoru yaruwange, de itagi 
gila-gila sidago ma bati awi gianongoru 
yatumudingi ma kawi ma mata-mataka. 

27 De ma dodoguku o ngopeqeka muna 
magena lo mosoneka. 

28 So ma orasi imasidiado o nyawa 
isosone ioho kali, done naguuna 
womasipeqeka. Ena momongo, 

yatumudingi magena yangodu 
makawika." 

29 Kagena de Una wosango wotemo, 
"Igogou, ngini ka nisosomoa! Ma sababu 
gena ngini niasahewa o Gikimoi Awi 
Jaji ma Buku ma rabaka ma demo de lo 
niasahewa Awi kuasa. 

30 Sababu o nyawa isosoneka la ioho 
kali, maro o malaikat o soroga ma rabaka 
gena ikakawiwa, komagena lo ona 
magena asa ikawi kawa. 

31 De ma ngale lo igogou o nyawa 
isosoneka yasioho kali, ce, nagala 
magena ngini niawosaka o Gikimoi Awi 
demo nginika, kiaka Awi buku ma rabaka 
ngini niabaca de nimadotoka. Ena gena, 

32 'Ngohi manena gabolo o Abraham 
awi Gikimoi, o Ishak awi Gikimoi, de o 
Yakub awi Gikimoi.' So bilasu o demo 
magena niasahe o Abrahan,, o Ishak, de 
lo o Yakub ngaroko igoqomaka yosone, 
duma ona ka yooho. Sababu upa o nyawa 

isosone la o Gikimoi wisuba, duma o 
nyawa iooho gena ka wisuba-subasi." 

33 So o bi demo moi-moi gena Una 
wadoto gabolo de o bi nyawa yadadala 
yosigogigise Awi dodoto magena 
yohairani. 

34 Kagena de o Farisika ma nyawa yoise 
o Yesus wosisango o Sadukika ma nyawa 
ona magena sidago o kia naga moi lo 
yosango yaakuwa, de ona asa imatolomu 
la imatekefakati. 

35 Manga sidongirabano o guru agama 
moi wahino o Yesuska, de ma ngale 
Una iwisabatolo de o sosano moili, de 
wotemo, 

36 "Baba Guru, o bobita kiaka foloi 
ilamo de o Gikimoi Awi bobita gangodu 
manena." 

37 De o Yesus wosango wotemo," 'Bilasu 
nowidodara o Gikimoi, to ngona ani Jou, 
dede ani sininga ma buturu de ani pade 
ma buturu gangodu nosikomote.' 

38 O bobita magena gena ma nonomaka 
de asa foloisi ilamo. 

39 De o bobita ma sinotoka gena, 'Bilasu 
nadodara ani dodiao maro ka to ngona 
ani rohe masirete.' 

40 Sababu o bobita ngai sinoto magena 
kanaga idadi o bobita ma somoa, 
iqomaka o Musa de o bi nabi isilelefoka, 
gena ma sosoge." 

41Ma dongoho o Farisika ma nyawa 
kagenadahu ka imatolomu nosi, de o 
Yesus womasano onaka, 

42 "Nako o Salamati ma Kolano Una 
magena, to ngini nia dakolo idodooha. 
To Una Awi aheli naguunano." Ona 
yosango, "Una magena Awi sihino o 
Daud awi ahelino." 

43 Una wotemo, "Nako komagena, de o 
kiaso o Daud masirete lo de o Gurumi 
Qatetebi ma kuasa sidago wipeto Unaka 
'Ai Jou'. Sababu o Daud wotemo, 

44:0 Jou Gikimoi wotemo ai Jouka: 
Nomatamiye to Ngohi Ai girinaka la Ai 
horomati namake sidago Ani saturu 
taaka la yahino inisuba Ngonaka.' 

45 So nakoso igogou o Daud wiaso Una 
awi Jou, done imaaka idodooha so ona 
itemo, o Salamati ma Kolano Awi aheli 
ma sihino o Daudno." 

26 So gabolo de o nyawa moi lo yaakuwa 
Unaka wisango, de o orasi magena de 
isikahika o nyawa moi lo yobarani kawa 
O kia naga de wisano Unaka. 

1 Qabolo de o Yesus Awi muri- 
23 muri de lo o nyawa yadadalaka 
watemo, 

2 "O bi guru agama de lo o bi Farisika 
ma nyawa ona magena kanaga o Musa 
awi kursika imatamiye, sababu ona gena 
asa o bobita o Musa walelefo magena 
inidoto. 

3 Komagena so ngini bilasu manga 
dodoto moi-moi gena gangodu niamote. 

Duma ona manga gogoho gena upa ngini 
nimadoto, sababu manga dodoto nginika 
gena ona yamotewa. 

4 Ona magena o nyawa yasimoku 
o adati de o galepu ma bio idala de 
qatotubuso, duma ona masirete lo o 
nyawa yariwowa la o adati de o galepu 
magena yamote. 

> Ona o bi moi-moi gangodu la yaaaka 
o nyawa yakelelo bai! We! Ona yodupa 
manga sumbayang ma kukudu, kiaka 
manga saheka imasilalono gena, ikaku 
de ingoha de lo manga juba ma rerede 
yaaka lo ikukuruku la isikelelo o nyawaka, 
o bobita o Musa walelefoka gena 
yamote. 

6 Ona magena lo yodupa imatami o puji 
ma tahu ma simaka de lo o rarame ma 
rabaka, la ma ngale o nyawa yakelelo 
bai! 

7 De lo ona yodupa itagi yakahika o 
pasarka, la o nyawa yahoromati de yaaso 
"Baba Guru". 

8 Duma ngini gena upa nimode 
inihoromati de iniaso 'Baba Guru', 
sababu nia Guru kagena naga ka 
womatengo, de ngini ningodu gena 
nimatekedodiao de Ngohi imomote. 

3 De upa lo o nyawa moi o dunia 
manenaka ngini niasihie de niaaso 
'Baba', sababu nia Baba gena kanaga ka 
womatengo, Una magena nia Baba o 
sorogaka. 

10 De upa sidago lo ngini iniaso 'Guru', 
sababu nia Guru gena kanaga ka 
womatengo, Una magena ma Kristus. 

11 Nagoona yodupa yolamo to ngini 
nia sidongirabano, ona magena bilasu 
yoleleani nginika. 

12 O nyawa la kanaga imasihie, ona 
magena o Gikimoi asa wasiceke, de lo o 

nyawa la kanaga imasiceke, ona magena 
o Gikimoi asa wasilamo. 

13 O bodito! Kodo! O bodito asa inidahe 
ngini o bi guru agama de lo o bi Farisi 
ma nyawaka. Ngini nikokulai! Ngini 
niasimahawa o nyawa, nakoso kanaga 
yodupa yodadi o Gikimoi Awi nyawa. 
Ngini masirete lo niholu nidadi o Gikimoi 
Awi nyawa, so o nyawa la yomode yodadi 
Awi nyawa, ona magena igogou ngini ka 
niafati. 

14 (O bodito! Kodo! O bodito asa 
inidahe ngini o bi guru agama de lo o bi 
Farisi ma nyawaka. Ngini nikokulai! Ngini 
gena o ngopegeka ibabalo niasihaga de 
o damato niasiosi so ma duuru de manga 
tahu lo niakooraka. Ma ngale nia sala de 
nia dorou niodidu, so ngini nisumbayang 
de ma demo niakuru-kuru la o nyawa 
nisigiliri. Igogou totemo nginika! Done 
to ngini nia manara magena o Gikimoi 
wafanggali qatubuso icarawa.)) 

15 O bodito! Kodo! O bodito asa inidahe 
ngini o bi guru agama de lo o bi Farisi 
ma nyawaka. Ngini nikokulai! Ngini gena 
nitagi nikahika nikahino o teo niatola de 
lo o dududu niodagi, la ma ngale o nyawa 
moi niwimake la winimote nginika. De 
nakoso o nyawa kanaga so nimoteka, de 
ngini niadoto la ona gena asa nia gulai 
yamote de yaaka, sidago ona manga 
manara lo ifoloi gatorou de nia manara 
masirete, so ona magena foloi itiai bilasu 
o naraka ma ukuku yaumo dede ngini 
masirete bai! 

16 O bodito! Kodo! O bodito asa inidahe 
nginika! Ngini niadupa o nyawa niadoto, 
duma ngini masirete nianakowa o ngeko 
itotiai ikahika o Gikimoika, maro nipipilo 
la nidupa niatuda o nyawa ipipiloli. Ngini 
niadoto komanena: Nakoso o nyawa 
kanaga yojaji de o Gikimoi Awi Tahu 
ma ronga gena isisasi, ngini nitemo ona 
magena manga sasi gena yadahewa. 

Duma nakoso ona isasi de o guraci kiaka 
o Gikimoi Awi Tahuka, de ona manga sasi 
gena ka yadahe. 

17 Ce! Ngini ka nifuma poli, maro o 
nyawa ipipilo! Idodooha ngini nitemo o 
guraci foloi ilamo de o Gikimoi Awi Tahu. 
Awadede! Igogou, o Gikimoi Awi Tahu 
gena isitebi ma guraci kiaka ma rabaka. 

18 Ngini niadotoli komanena: Nakoso o 
nyawa kanaga yojaji de o suba yatutupu 
ma riho ma ronga gena isisasi, ngini 
nitemo ona magena manga sasi gena 
yadahewa. Duma nakoso ona isasi de o 
gaso o haiwani eko o manyanyi kiaka o 
suba yatutupu ma riho ma qokuka, de 
ona manga sasi magena ka yadahe. 

19 Ce! Ngini igogou maro o nyawa 
ipipilo! Idodooha ngini nitemo o gaso 
foloi ilamo de o suba yatutupu ma riho. 
Awadede! Igogou, o suba yatutupu 
ma riho gena isitebi o gaso kagena ma 
gokuka. 

20 So nakoso o nyawa kanaga yojaji de o 
suba yatutupu ma riho yapeto magena 
itemo isasi, gena ma ngale isisasi de 
yapeto ma riho de lo o gaso kagena ma 
gokuka. 

21 De nakoso o nyawa kanaga yojaji de o 
Gikimoi Awi Tahu yapeto magena ¡temo 
isasi, gena ma ngale isisasi de yapeto o 
Gikimoi Awi Tahu de lo o Gikimoi lo kiaka 
kanaga wogogoge ma rabaka. 

22 De lo nakoso o nyawa kanaga yojaji 
de o soroga yapeto magena ¡temo isasi, 
gena ma ngale isisasi de yapeto o Gikimoi 
Awi pareta ma kursi de lo o Gikimoi lo 
kiaka kanaga ma qokuka womatatamiye. 

23 O bodito! Kodo! O bodito asa inidahe 
ngini o bi guru agama de lo o bi Farisi ma 
nyawaka. Ngini nikokulai! Ngini gena o 
goho ma ceceke, gena koloko o rapa o 
gota qamumuti, o balakama, de o jintan 
so magena lo o regu mogiowoka de o 
regu moi nisisuba o Gikimoika. Duma 

nisidoohawa o Gikimoi Awi bobita kiaka 
foloisi ilalamo, maro koloko o gogoho 
itotiai, o galusiri o nyawaka, de lo o jaji 
pacoho galoha. Ngaroko, igogou bilasu 
o bobita ma eece gena niaaka, upa 
sidago lo o bobita foloisi ilalamo magena 
niawosa. 

24 Ngini maro nipipilo de niadupa ka o 
nyawa nituda. De ngini lo nimatero maro 
o nyawa la kanaga manga udo ma rabano 
o guupu ma eece de yatafi yabitebi-tebi, 
duma kanaga o unta moi ilalamo de 
magena ka yagasi eko ka yalowola. 

25 O bodito! Kodo! O bodito asa inidahe 
ngini o bi guru agama de lo o bi Farisi 
ma nyawaka. Ngini nikokulai! Ngini gena 
maro o nyawa la kanaga o udo-udo de 
O lelenga gena ma duduno yatiodo, 
duma ma rabaku ka gafajasi. O adati 
de o galepu kiaka cawali ma duduno 
pakokelelo gena igogou niaaka. Duma 
kanaga to ngini nia sininga ma rabaka 

gena ka o dodesere de lo nyafusu ma 
dorou nipareta. 

26 Ngini o Farisika igogou nipilo! Bilasu 
o udo-udo de o lelenga gena ma rabaku 
niatiodo kasi igoma, la ma dudu lo idadi 
gatebi de galoha. 

27 O bodito! Kodo! O bodito asa inidahe 
ngini o bi guru agama de lo o bi Farisi 
ma nyawaka. Ngini nikokulai! Ngini gena 
ka nia duduno galoha bai! Ngini gena 
maro boosu de yacetka, so gaaare so 
ma duduno, we, panano galoha, duma, 
icala, ma rabaku iwedo-wedo de ka 
o sone ma kobo de lo o bi moi-moi 
qgamemela. 

28 Komagena lo ngini, nako o manara ma 
duduno, kiaka o nyawa aku yakokelelo 
gena, ngini maro nitiai. Duma nia sininga 
ma rabaka kanaga iwedo-wedo de o 
gulai de lo o dorou. 

23 O bodito! Kodo! O bodito asa inidahe 
ngini o bi guru agama de lo o bi Farisi ma 

nyawaka. Ngini nikokulai! Ngini gena o bi 
nabi de lo o bi nyawa de manga sininga 
itotiai to ona manga boosu gena niaaka 
galoloha-loha. 

30 Ngini nimasihie nitemo, 'Posiade- 
ade, nakoso ngone nanga ete de 
nanga topora iqoqoma manga orasika 
pooho, de ngone manena ngaroko upa 
he pamote maro ona so o nabi-nabi 
yatooma.' 

31 So igogou ngini nimangaku ngini gena 
o nabi-nabi yatotooma to ona manga 
ngopa de manga danoku, de lo igogou 
ngini lo to ngini nia ete de nia topora 
magena manga gogoho gena niamote. 

32 Cel Komagena so hika la nisigila-gila 
niaaka o dorou kiaka imakoketero de nia 
ete de nia topora manga dorou. 

33 Icala! Ngini manena o nyawa 
nikokulai, maro o ngihia gena o nyawaka 
yagoli. Idodooha sidago ngini aku 
nimasirese o naraka ma sangisarano. 


MATIUS 23 211 


34 (23:33) 

35 Ngini nia ete de nia topora igogoma 
kanaga o bi nyawa itotiai yadadala gena 
yatoomaka, ma nonoma magena o 
Habel, una o nyawa moi iqoqomaka 
gena o moi-moi o kia itotiai gena 
waaaka, sidago ma duduuru o Zakharia, 
o Berekhya awi ngopa, una gena 
niwitooma o Gikimoi Awi Tahu ma 
lolohaka, kiaka o tahu o gaso yatutupu 
ma riho gena ma soaka. So ngini o bi 
nyawa o orasi manena o bi nabi gena 
Ngohi lo asa tasulo bilasu itagi nginika, 
ona magena icocawaro de Ai dodoto 
gena aku inidoto. Ma binuka ngini asa 
niatooma, ma binukali asa niasangahadi, 
de lo ma binuka asa nia puji ma bi tahuka 
niangangapo de ma binukali asa niaginihi 
so o bi doku nisigeto kiaka ona iloqaka. 
Ma dodoguka ngini o bi nyawa o orasi 
manena nia ete de nia topora, kiaka 

igogoma o nyawa itotiai yatotoomaka, 
to ona manga sala asa niamoku. 

36 Ngini tinisingangasu igogou, ngini 
o bi nyawa o orasi manena ma ngale 
nia ete de nia topora manga sala gena 
gangodu done asa ngini lo nisangisara." 

37 "Awa kodo! O Yerusalemka ma bi 
nyawa, kodo! Ngini gena o nabi-nabi 
niatoomaka de lo o bi nyawa o Gikimoi 
wasusulo nginika gena de o teto 
niapapakaka. Ma para idala de Ngohi 
Ai gia tatoa la ngini tinikololo, maro o 
toko ma awa de ma ngopa kanaga ma 
golupupu ma litimika yatolomu, duma 
ngini ka niholu. 

38 La bilasu nianako, ngini nia suba 
ma tahu manena done o Gikimoi asa 
wodongosa. 

39 Ngini tinisingangasu igogou, ngini 
done asa Ngohi nikelelo kawa, sidago 
ma orasi yaadoka de ngini nitemo, 
'Una wahino de o Jou Awi ronga, so 

tanu o Gikimoi Awi laha wisidumu Una 
magenaka.'" 

1 Ma orasi o Yesus o Gikimoi Awi 
24 Tahu ilalamo wodongosa de Awi 
muri-muri yahino Unaka, de iwisidumu o 
bi tahu-tahu magena galoha icarawa. 

2 Una wasango onaka wotemo, "Iteroka, 
ngini nianano gena o tahu magena ilamo 
de galoha. Duma ngini tinisingangasu 
igogou, done o tahu-tahu magena ma 
teto o ngai moi lo asa imalapangawa 
de o teto ma somoa, sababu qangodu 
magena asa iruba de ituraba." 

3 Kagena de o Yesus wotagi o Zaitun 
ma Talaka so ma qokuka wogogeku. 

De Una ka womatengoka, de Awi 
muri-muri yahino ma ngale imasano. 
Ona wisano Unaka itemo, "Baba, 

hika nomisingangasu muruoka asa O 
hali notetemo magena idadi. De lo 
nomisidumu o nonako o kia idadi nakoso 

Ngona asa nahino de lo ma orasi ma 
dodogu imasidiado." 

4 Una wasango onaka wotemo, 
"Nimasitiari qaloha, upa sidago ngini 
inisihaga. 

> Sababu o nyawa yadadala asa yahino 
de itemo, 'Ngohi manena gabolo o 
Salamati ma Kolano,' so asa o nyawa 
yadadala yasihaga de yasisa. 

6 So nakoso niise kadoke o dupuru ma 
ili de kadoka o kudoti ma habari, upa 
lo nia rohe qatora. O moi-moi magena 
bilasu idadi igoma, duma upa nitemo 
magena o dunia ma dodogu ma orasi 
imasidiadoka. 

70 bangsa moi yasaturu o bangsa ma 
somoa, o kolano moi asa yakudoti o 
kolano ma somoa. Kiaka o dunia ma 
gokuka asa idadi kiaka bato o bare so o 
ino asa ihiwa, de lo o osu de o diwotu. 

8 Qangodu magena asa ka o bi sangisara 
ma nonomaka bato, koloko o ngopeqeka 

moi mitotilibu de ami siri ma nonomaka 
so matamaha ma orasi muna he mopuo. 

3 Mutuwade ngini done nitago la 
nisangisara de nitooma. De ngini 
manena o bi bangsa yangodu asa 
niduhudu sababu ngini Ngohi nimomote. 

10 O nyawa yadadala done asa manga 
piricaya Ngohika gena yodongosa. 

Ma binuka asa manga dodiao yasidoa 
manga saturuka, de yadadala asa 
imatekeduhudu moi de moika. 

11 De o guru ikokulai yadala asa yahino 
la o nyawa yadadala yakulai. 

12 Kagena de o bi nyawa manga dorou 
asa foloi idogo, sidago lo yadala yaaku 
kawa imatekedodara. 

13 Duma nagoona manga piricaya 
Ngohika qaputuru sidago o dunia ma 
dodogu imasidiado, igogou ona magena 
done asa manga dorouno isalamati. 

14 Duma o dunia ma dodogu yaado 
waasi, de o habari galoloha o Gikimoino 

gena bilasu isihabari kasi sidago o dunia 
ma pupuku ihaka, la o bi doku yangodu 
lo aku yoiseka. Qabolo de o dunia ma 
dodogu asa imasidiado." 

15 "| gogomaka ma nabi Daniel 
wosingangasu done o orasi ma simaka o 
kia naga moi isironga 'O Dorou Ilalamo' 
gena asa niakelelo isituraba o Gikimoi 
Awi Tahu. (Nako niabaca gena bilasu 
niatailako nisidodiahi o demo manena 
ma ngale.) 

16 So nakoso niakelelo, de nagoona o 
Yudea ma daeraka bilasu yologa o talaye. 

17 So nagoona la kanaga manga tahu ma 
ngihi igogokuka lo upa iwosa la manga 
kia naga moi yagehe, duma ka youti de 
yodologa. 

18 De nagoona kanaga manga doroka lo 
upa yoliho la manga baju yaqehe, duma 
ka yodologa. 

19 De yasibodito ilamo o bi ngopeqeka 
yatotilibuka de o bi awa la manga ngopa 
ka yasusususi. Kodo! Isusa ona yologa. 

20 Hika nigolo o Gikimoika, la nilologa 
ma orasi magena upa idadi o alo ma 
orasika eko o Sabat ma wangeka so isusa 
ngini niloga. 

21 Sababu igogou ma orasi magena 
asa idadi de imaaka o sangisara gena 
pakokelelo waasi, ka ma solano o dunia 
isidadi sidago o orasi manena de lo o 
orasi ma simaka asa idadi-dadi kawa. 

22 Duma o Gikimoi ma orasi magena 
watimisi, sababu nakoso ma orasi 
watimisiwa, igogou o nyawa moi lo 
¡ohowa. So ma ngale o Gikimoi Awi 
nyawa wahihirika, sidago o sangisara ma 
orasi magena gena ka watimisi. 

23 So o orasi magegena nako o bi nyawa 
itemo nginika, 'Niakelelo, o Salamati 
ma Kolano kanena naga!' de ma somoa 

itemo 'Hiwa, kadoke naga!' upa lo 
niapiricaya o nyawa ona magena. 

24 Sababu o bi Salamati ma Kolano 
ikokulai de o bi nabi ikokulai asa yahino 
de yaaka o nonako ihahairani la o nyawa 
yadala gena yakulai. Nako yaaku, o 
nyawa la o Gikimoi Awi nyawa wahihiri 
ona magena lo yakulai. 

25 So bilasu nimasitiari galoha! 
Sababu o moi-moi qangodu manena 
Ngohi tinisingangasu igomaka la ngini 
nianakoka, ngaroko idadi waasi. 

26 So nakoso o nyawa itemo nginika, 
'Niwikelelo, o Salamati ma Kolano 
kagena naga o tona ibobeleuka!' upa lo 
nitagi. Eko nakoso itemo, 'Niwikelelo, 
Una kagena o tahu ma rabaka!' upa lo 
niapiricaya. 

27 Sababu ma orasi igogou Ngohi o 
Nyawa ma Duhutu tahino kali, de Ai 
hino gena asa o dunia ma pupuku 
ihaka yakelelo, maro o tatawi la kanaga 

yodisiwa o wange ma siwako sidago o 
wange ma dumusa. 

28 Nakoso kanaga o sone ma bake, gena 
yanakoka sababu o bi namo idala asa 
imatolomu iogo. Komagena lo Ai hinoli 
o duniaka, upa tahino tomasipongoka, 
duma asa ka nianako." 

29 "Ma orasi o susa de o sangisara 
magena ipasaka, de o wange de o 
ngoosa isiwa kawa so gapuputuka. So 
o dipa lo ihiti so o moi-moi gangodu o 
dipaka ma dodagi he yamote kawa, de o 
bi ngoma lo asa o dipaku itura. 

30 O orasi magenaka de o dipaka o 
nonako moi asa yasikelelo gena ma ngale 
Ngohi, o Nyawa ma Duhutu, tahino kali. 
De o bi nyawa yangodu o duniaka asa 
yododora, sababu ona asa ikelelo Ngohi 
tahino o lobi-lobi ma rabaku touti de to 
Ngohi Ai mulia ma siwa tomasisaoka de 
Ai kuasa ma buturu. 

310 trompet ma ili ilamo asa yawuwu, 
de to Ngohi Ai malaikat tasulo la itagi 
yatolomu to Ngohi Ai nyawa yangodu o 
Gikimoi wahihirika, o dunia ma pupuku 
ihaka sidago o dunia de o dipa ma 
batika." 

32 "Ngini bilasu o simodoto nimagese, 
ena gena o ara ma hutuka. Nakoso o ara 
ma hutu ma umaka la niakelelo itoori de 
lo iboboko, magena inisinonako o ogo 
ilalamo idumuka. 

33 Komagena lo nakoso o susa de o 
sangisara qangodu Ngohi tododedemoka 
la idadi gena, nianako Ai hino ma orasi 
he idumuka. 

34 So igogou tinisingangasu nginika, o 
nyawa yangodu iooho manena isone 
waasi, de o bi sangisara ma hali moi-moi 
manena done asa idadi de imaaka. 

33 So o dipa de o tona asa isisa de 
qalutu, duma Ai demo de Ai dodoto asa 
itagi gila-gila de ma dodogu ihiwa." 

36 "Ngaroko komagena, o nyawa moi 
lo asa yanakowa to Ngohi o Nyawa 
ma Duhutu Ai hino ma orasi de ma 
wange. Salanta o malaikat o sorogaka lo 
yanakowa de Ngohi Awi Ngopa masirete 
lo tanakowa, ka cawali Ai Baba masirete 
wanakoka. 

37 Maro o kia naga done asa idadi ma 
orasi Ngohi o Nyawa ma Duhutu tahino 
kali, imatero maro o kia naga idadadi 
iqomaka ma nabi Nuh awi orasika. 

38 |gomaka ma nabi Nuh awi orasika, 
de o nguuhi ilamo sidago idadi o taufani 
magena imasidiado waasi, de o nyawa 
yanakowa o kia naga done asa yadahe 
onaka. Ona salalu ka yoogo de youdo, 
de lo yokawi, gena gila-gila sidago ma 
nabi Nuh magena o deru ilalamoku 
wopaneka. 

39 Ma orasi o taufani magena 
imasidiadoka, so o ake idola sidago 
ona yangodu yalutu, de ka o orasi 

magenaka o kia naga idadadi gena ona 
asa yosihodaka. Komagena lo ma dodagi 
ma orasi Ngohi o Nyawa ma Duhutu 
tahino kali kanena o duniaka. 

40 O orasi magena o nyawa yasinoto o 
doro ma rabaka imatekemanara moi, 
de wimoi asa iwingaho de moili asa 
iwigohaka. 

410 ngopegeka yasinoto o tamo yotutu 
ma rabaka, de mimoi asa imingaho de 
moili asa imigohaka. 

42 Komagena so Ngohi totemo bilasu 
ngini nimajaga de nia dailakoka, sababu 
ngini nisidodoguwa muruoka de nia Jou 
asa wahino." 

43 "Nimasosininga to Ngohi Ai ade-ade 
komanena: Nakoso o tahu ma duhutu 
yanakoka o putu itongirabaka de manga 
tahu ma rabaka itotosi iwosa, de igogou 
ona asa yojaga isidodiahi ma ngale 
itotosi gena upa iwosa. 

44 Komagena lo ngini bilasu nimajaga 
nisidodiahi la Ngohi nidamaha, sababu 
ngini nianakowa ma orasi muruoka 
de Ngohi o Nyawa ma Duhutu asa 
tomasidiado." 

45 "Tosiade-ade kali, kanaga woleleleani 
moi wococawaro de lo awi tuangi awi 
manara waaka wokaeli. Woleleleani 
una magena ma tuangi witideka, la 
wodadi yoleleleani ma binuka manga 
sahe moi ma ngale manga ino o wange 
isigeto-geto wositoku. 

46 Igogou una asa wosanangi, nakoso 
ma tuangi awi dodagino woliho de 
wimake una awi manara gena ka 
waakasi. 

47 Ngini tinisingangasu igogou, ma 
tuangi gena asa una witide la wodadi to 
una awi arata gangodu ma jojaga. 

48 Duma nakoso woleleleani magena 
awi sininga qatorou, una magena asa awi 


MATIUS 24-25 224 


siningaka wotemo, 'Ai tuangi ma deka lo 
woliho waasi.' 

43 Kagena de una asa yoleleleani 
ma binuka gena wangangapoka de 
wotagika, wooqo de woudo de o nyawa 
yatotobadalu. 

50 Duma ma orasi una waaka maro 
komagena, de imatodoka awi tuangi asa 
womasidiado ma orasi eko ma wange 
una wananakowa. 

51 Done woleleleani magena awi 
tuangi asa wingangapo wisangisara 
de wiumo ma duduka, wiaka maro 
wokokulai moi. Kagena una asa woari de 
lo wosangisara." 

1 "Ma orasi Ngohi tahino kali ma 
25 ngale todadi maro ma Kolanoka, 
de ma dodagi gena imatero maro o 
ade-ade manena: Kanaga o jojaru 
yamogiowo imatekefakati yotagi de 
yomote, la wokakawi moi iwibubusu 

de o nyawamoi-nyawamoi manga silo 
yaaho. 

2 Ona yamotoha kanaga yofufuma de lo 
yamotohali kanaga yococawaro. 

3 Yofufuma gena manga silo yaaho 
duma o gososo ma dogo imagahowa. 

4Yococawaro ona magena manga silo 
yaaho de o gososo ma dogo lo imagaho. 

> Ma ngale wokakawi gena iteka wahino 
so ona ikakadu de yakiolo, so ona 
imaiduka. 

50 putu he itongirabaka de yoise o 
ili moi imatoore, 'Niakelelo, wokakawi 
nogena nagaka! Niahino la una 
niwibubusu.' 

70 jojaru yamogiowo gena asa ka 
yomomi, de moi-moi manga silo magena 
isidailako. 

8 Ona yofufuma gena yogolo 
yococawaroka, 'Mia dodiao, tanu 
nia gososo sutu nimihike ngomika, mia 
silo gena he isone.' 

3 Yococawaro gena yosango, 

'We! Idadiwa! Done mia gososo 
pomakaadowa, kodo! Nitagi kasi de o 
tokoka nimaija.' 

10 So yofufuma magena yotagi o gososo 
imaija. So ona yotagi de wokakawi 
womasidiadoka. Yococawaro yamotoha 
ona magena, ma ngale manga silo 
yosidailakoka, so jai-jai ona de wokakawi 
yowosa imakomote o rarame ma tahuka, 
de ma ngora he yaperesuka. 

11 Qaboloka, de yofufuma yamotoha 
ona magena lo imasidiado. Kagena ma 
duduka ona imatoore itemo, 'Jou! Jou! 
Tanu ma ngora napelenga la ngomi lo 
miwosa.' 

1? Wokakawi gena wotemo, 'lgogou, ma 
ngale ngini ngohi tininakowa.'" 

13 So o Yesus o ade-ade magena 
wosijarita gabolo de wotemo, 
"Komagena so bilasu ngini nimajaga 
de nimasidailakoka, sababu ngini 

nisidodoguwa muruoka de Ngohi asa 
tahino." 

14 "Ma orasi Ngohi tahino kali maro o 
Kolano moi gena, ma dodagi imatero 
maro o ade-ade manena: Kanaga 
o nyawa ma tuangi moi awi tahu 
wodongosa de wotagi o doku ma soa 
ikukuruka. Una magena womajobo 
waasi, de wileleleani waaso de wasulo 
de awi arata wosidodogu onaka, ma 
ngale una wihiwa de tanu ona gena 
yosiaka so ma dogo sutu yamake. 

15 Una awi arata gena wasitoku onaka, 
wamote de to ona moi-moi manga aku. 
Wimoi wihike o pipi o guraci gena o cala 
motoha, moili wihike o cala sinoto, de 
ma somoa moili wihike o cala moi. De 
una womajoboka. 

16 Woleleleani moi kanaga o pipi o 
guraci o cala motoha wamake, una 
magena jai-jai womasiiija hika de hino, 

so una aku o pipi ma dogo wamakeli o 
cala motoha. 

17 Komagenali woleleleani moi kanaga 
o cala sinoto wamake, una magena lo 
waaka so o pipi ma dogo wamakeli o cala 
sinoto. 

18 Duma woleleleani moi kanaga cawali 
ka o cala moi wamake, una magena 
wotagi o tonaku wosibuaweka, de 
kagena ma tuangi awi pipi magena 
waihuka. 

19 |tekaka, de ma tuangi magena woliho 
de wileleleani ona magena waaso la 
waeto awi pipi ma dogo ona gena 
yamake ma dala ngai muruo. 

20 Woleleleani moi kanaga o pipi o 
guraci o cala motoha wamake, una 
magena wahino de o cala mogiowo 
wosigiliho ma tuangika wotemo, 'Tuangi, 
iqomaka o cala motoha noisidodogu 
ngohika. Nanano, maena ma dogo ena 
gena o cala motohali.' 

21 Ma tuangi gena wotemo, 'lgogou 
galoha! Ngona manena noleleani nokaeli 
de galoha. Ma ngale ngona o kia naga 
ma cunu gena aku naaturu nokaeli, so 
ngohi lo asa tonitide la o kia naga foloi 
ilamo ngona najaga. Nahino la o nali ma 
rabaka nogoge dede ngohi.' 

22 De lo woleleleani moi kanaga o cala 
sinoto wamake, una magena lo wahino 
de wotemo, 'Tuangi, igomaka o cala 
sinoto noisidodogu ngohika. Nanano, 
maena ma dogo ena gena o cala sinotoli.' 

23 Ma tuangi gena wotemo, 'Ka galoha! 
Ngona manena noleleani nokaeli de 
galoha. Ma ngale ngona o kia naga 
ma cunu gena aku naaturu nokaeli, so 
ngohi lo asa tonitide la o kia naga ilamo 
tosidodogu ngonaka. Nahino la o nali ma 
rabaka nogoge dede ngohi.' 

24 Qabolo de woleleleani la kanaga 
o cala moi wamake, una magena lo 
wahino de wotemo, 'Tuangi, ngohi 

tanakoka ngona gena o nyawa moi 

nitobangamo. Komagena o sopo kiaka 
nadadatowa aku ka nautu, de lo o kia 
naga namomanarawa aku ka namake. 

25 So ngohi tonimodoka, so totagi 
ani pipi gena o tonaku tosibuaweka. 
Manena ani pipi asa tosigiliho.' 

26 Kagena de ma tuangi gena wotemo, 
'Ngona gena o leleani ma dorou de 
nobobusengi bai! So nakoso ngona 
nanakoka, o sopo kiaka todadatowa aku 
ka tautu de lo o kia naga tamomanarawa 
aku ka tamake, 

27 de gadoohaso sidago ngona lo ai pipi 
gena he nadiahiwa o bankka, la ma ngale 
ipuo la ngohi tolihono de ma dogo gena 
aku tamakeli.' 

28 Ma tuangi awi leleani ma somoaka 
wotemoli, 'O pipi magena niagehe 
unano de niwihike woleleleani moika, 
kiaka una magenaka o pipi ma dogo o 
cala mogiowoka. 

29 Sababu nagoona to ona manga dogo 
yamamake gena de maenaka, done asa 
yadogo ifoloi onaka, la ona asa de ma 
boloika. Duma nagoona manga dogo la 
yamakewa, done ka ma cunu onaka gena 
asa ngohi tagehe kali. 

30 De woleleleani awi faida ihiwa, una 
gena niwiumo ma duduka o bubutu 
ma rabaka, kiaka dede o Gikimoi 
imakitingaka. Kagena una asa woari de 
lo wosangisara.'" 

31 "Ngohi o Nyawa ma Duhutu manena 
done ma orasi Ngohi tahino kali, de 
Ai kuasa ma buturu asa ifoloi de lo Ai 
malaikat yangodu-ngodu imoteno. Ngohi 
asa tomatamiye Ai pareta ikokuasa ma 
kursika. 

32 Kagena Ai simaka o bi bangsa 
yangodu asa imatolomu, de ona magena 
Ngohi asa tahiri la yodadi o dolomu 
sinotoka, maro o sowohi moi la kanaga 
awi duba de awi kabi wahiri wosiritinga. 


MATIUS 25 232 


33 O nyawa de manga sininga itiai o 
Gikimoi Awi simaka ona magena Ngohi 
asa tatolomu Ai girinaka, de o nyawa 
wihoholu gena asa Ai gubalika. 

34 De ma kolano Ngohi gena asa totemo 
o bi nyawa Ai girinaka, 'Niahinosi, ngini 
gena Ai Baba Awi laha winisidudumuka. 
Niahino Ai pareta ma rabaka niwosa, 
kiaka ma dongoho ka o dunia isidadi kusi 
de tosidodailako qabolo nginika. 

35 Sababu ma orasi Ngohi isapi, de o 
ino ngini nihike Ngohika. Ngohi ai kiri 
gadudu, de o ake ngini lo nihikeka. 

De Ngohi nia dokuka maro totatagino, 
de nia tahuka Ngohi niqehe galoha so 
tomasidodoguka. 

36 Komagena lo Ngohi, nakoso Ai baju 
ihiwa, de o baju ngini nisihike Ngohika. 
Ngohi topanyake, de ngini nisisou de 
nipalihara. De Ngohi isibuika, de ngini lo 
nikurumi Ngohi o buika.' 

37 De ona magena la kanaga Ai girinaka 
asa yotemo, 'Jou, kapuruo de ngomi 
minimake ma orasi Ngona inisapi de 
o ino ngomi minihikeka, eko Ani kiri 
gadudu de o ake ngomi lo minihike 
Ngonaka. 

38 Kapuruo de ngomi minimake, ma 
orasi Ngona maro o nyawa yotatagino, 
de minibubusu so Ngona nomasidodogu 
mia tahuka. Kapuruoli de ngomi 
minimake, ma orasi Ngona Ani baju 
ihiwa, so o baju minihike. 

39 De lo kapuruo de ngomi minimake, 
ma orasi Ngona nopanyake eko nobuika, 
de ngomi Ngona minikurumi so 
miniriwo.' 

40 De ma kolano Ngohi gena asa tasango 
onaka, 'Ngini tinisingangasu igogou, O 
kia bato niaaaka to Ngohi Ai dodiao 
imomote ona manenaka, ngaroko ona 
yacecekeka, duma de magena ma ngale 
lo ngini niaaka Ngohika bai!' 

41 Qabolo de Ngohi asa tatemo o bi 
nyawa Ai gubalika, 'Nitagi kasi, ngini 
gena Ai Baba winikukutuku. Niahika 
bato nia riho o uku ma sora ikokakali 
kagena ma rabaka, kiaka wosidodailako 
gabolo ma ngale o Ibliska de lo awi 
malaikat-malaikat wimomote. 

42 Sababu ma orasi Ngohi isapi, de o 
ino ngini Ngohi nihikewa. Ngohi ai kiri 
gadudu, de o ake lo ngini nihikewa. 

43 De ma orasi Ngohi nia dokuka 
maro totatagino, de nia tahuka ngini 
Ngohi nigehewa so tomasidodoguwa. 
Komagena lo Ngohi, nakoso Ai baju 
ihiwa, de o baju ngini Ngohi nihikewa. 
Ma orasi Ngohi topanyake de lo isibuika, 
de ngini Ngohi nikurumiwa de lo 
niriwowa.' 

44 De ona magena lo asa yotemo, 'Jou, 
kapuruo de ngomi minimake Ngona 
inisapi, eko Ani kiri gadudu, eko Ngona 
maro o nyawa yotatagino, eko Ani baju 

ihiwa, eko nopanyake eko lo nobuika, de 
ngomi lo Ngona miniriwowa.' 

45 De ma kolano Ngohi gena asa tasango 
onaka, 'Ngini tinisingangasu igogou, 
ma ngale o kia bato niholu niaaka ona 
yacecekeka, so de magena ma ngale 
ngini lo niholu niaaka Ngohika bai!" 

26 So o Yesus Awi demo magena wadoto 
gabolo de wotemo, "O bi nyawa ma 
dorou ona magena yangodu asa yaumo 
o narakaku kiaka yasangisara de o sone 
ikokakali, de o bi nyawa de manga 
sininga itotiai o Gikimoi Awi simaka ona 
magena asa yamake o oho ka sidutu 
ikakali." 

10 Yesus o bi moi-moi magena 
26 wadoto qabolo de Awi muri-muri 
watemo, 

2 "Ngini nianakoka midirika de o Paskah 
ma Wange ma Rarame imasidiado. 

O orasi magena de Ngohi o Nyawa 

ma Duhutu manena asa isidoa la 
isangahadi." 

3 So o wange magegenaka o imamka 
ma bi sahe de o bi Yahudika manga roriri 
imatolomu o Kayafas ma Imam Wilalamo 
awi kadatoka. 

4 Ona imatekefakati la de manga 
edekati ma ngeko gena isipongoka, ma 
ngale o Yesus witago de witooma. 

> Duma ona magena itemo, "Upa lo 
paaka ma orasi o rarame ma rabaka, 
sababu done o gangamo posigoko." 

6 Ma orasi o Yesus o Betania ma dokuka, 
de Una wotagi o Simon awi tahuka, una 
magena igogoma wipapado. 

7 Kagena asa o ngopegeka moi mahino 
o Yesusno, de o gososo gabobou de 
ihahali o rube moi o teto ihahalino 
maaho. So de Una wogogeku woogo de 
o ngopegeka muna magena o gososo 
qabobou gena moguse Awi saheku de 
mowisiqahu. 

8 (26:7) 

3 Magegena de Awi muri-muri yakelelo 
o kia naga o ngopeqeka muna magena 
maaka, de ona asa yatoosa de itemo, 
"Ce! Nakoso o gososo qabobou magena 
posiija de ma ija pahali-haliku, la ma 
pipi de asa o nyawa isususaka pahike. 
Duma muna mapoosa. We, ma ngale ka 
maumo!" 

10 So de Una wanako manga sininga 
magegena, de wotemo onaka, "He! 
Muna maakaka o manara qaloloha-loha 
moi Ngohika. Duma ngini ka nimisisusa. 
Boloka! 

11 0 bi nyawa isususa salalu kanaga 
igoge to ngini nia sidongirabaka. Duma 
Ngohi de ngini asa pomakangaho iteka 
kawa. 

12 De o gososo qabobou magena 
mosiqahu Ai saheku, so muna asa Ai 
rohe mosidailako qabolo ma ngale Ngohi 
done bilasu tosone de ipoosu. 

13 Ngini tinisingangasu igogou, o 
ngopeqeka ami manara manena lo done 
asa ka yapetoka, maro o sosininga moi 
munaka, kekiaka bato o Gikimoi Awi 
habari qgaloloha asa isihabari o dunia 
manena ma rabaka." 

14 La o Yudas Iskariot o muri moi, o 
Yesus Awi muri yamogiowo de sinoto 
manga dongirabano, awi edekati 
gatorou. So wotagi o imam ma bi saheka, 

15 de wotemo onaka, "Nakoso ngohi 
o Yesus towisidoa nginika, de o kia 
asa nihike ngohika." So ona magena 
asa yaeto de wihike o pipi o salaka 
moruwange unaka. 

16 So de kagena de una wosolano o 
ngeko wosisari la o Yesus wisiija. 

17 O wange ma nonomaka o Roti ma 
Ragi Ihihiwa ma Rarameka, de o Yesus 
Awi muri-muri yahino Unaka de yosano, 
"Baba, ngomi kiaka misidailako to ngone 
nanga Paskah ma ino." 

18 So Una wosulo, "Nitagi kadoka o 
dokuka done o nyawa moi niwimake de 
nitemo unaka, 'Baba Guru wotemo: Ai 
orasi yaadoka. Ngohi todupa tosilamo o 
Paskah ma Wange to ngona ani tahuka 
dede Ai muri-muri mingodu bai!'" 

19 Kagena de Awi muri-muri yotagi de 
yaaka maro o kia Una wotetemo, so ona 
asa isidailako o Paskah ma ino magena. 

20 La qaputuku Una de Awi muri 
yamogiowo de sinoto yogogeku yoogo. 

21 So kagena ona imatamiye ¡ogo, 
de Una wotemo onaka, "Ngini 
tinisingangasu igogou, o orasi manena 
o nyawa moi to ngini nia sidongirabano 
asa Ngohi woisiija." 

220 demo magena yoise, so Awi 
muri-muri manga sininga isusa de 
foloi ipeleso, so ona moi-moi imasano 
Unaka, "Baba, ngaroko lo ngohiwa o kia 
notetemo gena!" 

23 So kagena de Una wosango, 
"Naguuna awi roti o lelengaku asa 
wotono dede Ngohi, una magenena asa 
Ngohi woisiija. 

24 lgogou, Ngohi o Nyawa ma Duhutu 
manena asa tosone maro o kia isilelefo 
o Gikimoi Awi Jaji ma Buku ma rabaka. 
ma Duhutu manena, kodo, o nyawa una 
magena awi bodito qatubuso! Lebelaha 
o nyawa una magena upa lo wisibuo." 

25 Kagena de o Yudas done wisiiija 
una magena lo wotemo, "Baba Guru, 
ngaroko lo ngohiwa o kia notetemo 
gena!" O Yesus wotemo, "Komagena 
maro ani demoka bai!" 

26 De ma orasi ona imatamiye yoogo, 
o Yesus o roti waqehe so Awi sukuru 
watide o Gikimoiye. Qabolo de o roti 
magena watepi-tepi de to Una Awi gia, 
de gila-gila Awi muri-murika wasitoku de 

wotemo, "Niagehe de niaoqo. Manena 
to Ngohi Ai rohe." 

27 Kagena de Una o anggur ma udo-udo 
waqehe de Awi sukuru idola o Gikimoiye. 
De o udo-udo magena wahike Awi muri- 
murika, de wotemo, "Ningodu niudo 
kasi. 

28 Manena to Ngohi Ai au, inisinako 
igogou O Gikimoi Awi jaji la Ai au 
ikokopola manena ma meta o nyawa 
yadadalaka ma ngale o dorou ma 
apongu. 

23 Duma o orasi manena Ngohi 
totemo nginika, Ngohi done o anggur 
manena taudo kawa, sidago ma orasi 
imasidiadoka la Ai Baba wodadi o kolano 
o dunia gamomuane ma rabaka, de asa 
Ngohi o anggur gamomuane taudo dede 
ngini." 

30 Qabolo de ona yangodu yonyanyi 
wigiliri o Gikimoika. So gabolo de ona 
isupu de itagi o Zaitun ma Talaka. 

31 Kagena yahika de o Yesus wotemo 
Awi muri-murika, "Ngini ningodu 
manena done niloga so Ngohi 
nidongosaka, sababu kanaga o Gikimoi 
Awi Jaji ma Buku ma rabaka asa 
isilefoka wotemo, 'Ngohi asa ma 
sowohi towitooma so ma duba iloga 
imakokitingaka.' 

32 Duma ma orasi Ngohi manena tooho 
kali isosone manga sidongirabano, de 
Ngohi asa totagi togoma de ngini o 
Galilea ma tonaka." 

33 De o Petrus wotemo, "Hiwa, 

Baba! Ngaroko ai dodiao ona Ngona 
nidologaka, duma ma bati tosone ngohi 
tonidongosawa, Baba." 

34 So kagena de o Yesus wotemo o 
Petruska, "Ngona tonisingangasu igogou, 
o putu manena o toko isore waasi gena, 
ngona he ma para ma saange nomanosu 
notemo Ngohi noinakowa." 

35 O Petrus wosango de wotemo, 
"Hiwa, Baba! Ngaroko ngohi tosone 
dede Ngona, duma igogou ngohi 
tomanosuwa." De Awi muri-muri ma 
binuka lo manga demo komagena. 

36 Qabolo de ona imasidiado o doro 
moika ma ronga Getsemani, de o Yesus 
wotemo Awi muri-murika, "Kanena 
nigogeku la totagi tosumbayang." 

37 De Una wasigaro o Petrus de o 
Zebedeus awi ngopa yasinoto so ona 
itagi dede Una. O orasi magena de Awi 
sininga asa ipeleso de isusa. 

38 Kagena de Una wotemo onaka, "Ai 
sininga ma sangisara qatubuso, tamalo 
gena maro he tosone. Ngini kanena 
nigogoge la nimajaga dede Ngohi." 

39 La Una womatinga sutu ikuruka, de o 
tonaku wobukuku de wosumbayang, de 
wotemo, "Ya Baba, gangodu aku naaka 
de idadi, so tanu natide la noisitilaku 
o sangisara ma ngeko manena. Duma 

upa namote to Ngohi Ai sininga ma dupa 
manena, la tanu idadi de imaaka ka to 
Ngona Ani sininga ma dupa." 

40 Qabolo de Una wokahino de wamake 
Awi muri yaruwange yakioloka. De Una 
wotemo, "Petrus, o kiaso nikioloka, 
orasi moi bato dede Ngohi nomajaga 
naakuwa." 

41 De Una wotemo onaka, "Nimajaga de 
nisumbayang la upa o babajaku nitura. 
Ngaroko nia siningaka igogou imode, 
duma nia rohe gamomoqoka." 

42 Ma moili Una wotagi wosumbayang 
de wotemo, "Baba, nakoso o sangisara 
ma ngeko manena yaakuwa Ngohi 
isitilaku, maha de Ngona la Ani sininga 
ma dupa idadi." 

43 Qabolo de Una wokahino Awi 
muri-murino, de wamake ona yakiolo 
kali, sababu ona ikakadu poli. 

24 Ma moili Una wotagi ma para ma 
saangeka wosumbayang, de Awi demo 
imatero de ma sinotoka. 

45 So kagena de Una wakahino kali Awi 
muri-murika, de wotemo onaka, "He! So 
ngini nimasiwomasi de nikiolosi? Boloka! 
Ma orasi imasidiadoka, Ngohi o Nyawa 
ma Duhutu manena isidoa o nyawa ma 
dorou manga gia ma sohaka. 

26 Nimomi! Niakelelo, o nyawa Ngohi 
potagi pomakamake!" 

47 Ma orasi o Yesus wobobicarasi, de o 
Yudas, o Yesus Awi muri moi yamogiowo 
de sinoto manga dongirabano, 
womasidiado. Una magena wahino 
de o nyawa yadadala manga giaka o 
sumarangi de o gogipongo ilalamo. Ona 
magena o imamka ma bi sahe de lo o bi 
Yahudika ma roriri gena to ona manga 
nyawa yasusulo. 

48 Ma nonomasi una gena o nonako moi 
wahikeka, wotemo komanena, "O nyawa 
naguuna ngohi towihahame gena, Una 
magena gabolo. Una niwitago!" 

49 Ma orasi o Yudas womasidiado, 
gila-gila o Yesuska wotagi de wotemo, 
"Tabea, Baba Guru!" De gila-gila wikololo 
de wihame. 

50 So o Yesus wotemo, "Ai dodiao, hika 
ani ngale, o kia naga so nahino nonena 
gena, ka naaka bai!" Kagena de o nyawa 
yadadala, de o Yudas imakokangaho 
magena, iwidagi de o Yesus iwitago de 
wipiliku. 

51 Ato iwitago, de kagena o nyawa moi 
lo kanaga dede o Yesus awi sumarangi 
walia de wisioto ma Imam Wilalamo awi 
gilalo moika, so awi ngau lo waturaka. 

52 De o Yesus wotemo unaka, "Ce! Ani 
sumarangi magena nadiahi kasi. Sababu 
nagoona kanaga de o sumarangi o nyawa 

yatooma, igogou ona magena lo asa de 
o sumarangi yasitooma. 

53 Qadodooha so ngini nianako waasi, 
nakoso Ngohi togolo Ai Babaka, de 
igogou Una magena asa jai-jai bato 
wasulo o malaikat kanaga yadala icarawa 
la yahino Ngohi iriwo. 

54 Duma nakoso ona Ngohi itatago 
magena ngone palawangi, de o kia naga 
iqomaka o Gikimoi Awi Jaji ma Buku ma 
rabaka isilelefo gena asa isiganapuwa, 
kiaka itetemo o bi moi-moi qangodu 
magena o orasi manena bilasu idadi de 
imaaka Ngohika." 

>> De o Yesus wotemo yadadalaka, 
"Qadoohaso ngini niaka maro Ngohi 
o nyawa ma dorou, sidago niahino o 
gogipongo de o sumarangi nigaho la 
Ngohi nitago. O wange isigeto-geto 
Ngohi todoto o Gikimoi Awi Tahuka, de 
gadoohaso Ngohi nitagowa. 

56 Duma igogou bilasu komagena, 
sidago idadi de imaaka maro o kia 
iqomaka o bi nabi-nabi isilelefo o Gikimoi 
Awi Jaji ma Buku ma rabaka." Kagena 
de Awi muri-muri yamodo so yologa de 
Una widongosaka. 

37 So o nyawa o Yesus witatago gena 
iwingaho o Kayafas ma Imam Wilalamo 
awi tahuka. Kagena de o imamka ma 
bi sahe de lo o Yahudika manga roriri 
yangodu imatolomu. 

58 O Petrus manga duduno wototuuru o 
Yesus iwimote sidago wowosa ma Imam 
Wilalamo awi tahu ma lolohaka. Kadoke 
una wogogeku de o bi nyawa yojajaga, 
sababu wodupa wanako o kia asa idadi o 
Yesuska. 

>? Kagena ma Imam Wilalamo awi 
tahuka, o imamka ma bi sahe de o 
Mahkamah Agama yangodu o Yesus 
iwitailako de isisari ma ngeko la wisisala, 
sidago Una bilasu wisosone. 

60 Ngaroko o saksi yadala yahino 
yodedemo to ona manga gulai de manga 
damato ma ngale Unaka, duma o sala 
moi lo yamakewa. Ma dodoguka de o 
saksi yasinoto imaoko de isibicara to ona 
manga damato, 

61 komanena yotemo, "O nyawa Una 
magena wotemo, 'Ngohi done o Gikimoi 
Awi Tahu manena asa taruba de tabiau, 
de o wange saangeka Ngohi asa tosigoko 
kali qamomuane."" 

62 So ma Imam Wilalamo womaokoye 
de Unaka wisano, "To ona manga demo 
de manga sosano ma dala komagena 
Ngonaka, qadoohaso nasangowa." 

63 Duma Una womarihika bato. La 
ma Imam Wilalamo wisano kali Unaka, 
"De o Gikimoi woooho Awi ronga, 
nosingangasu ngomino! Igogou, Ngona 
o Salamati ma Kolano de o Gikimoi ma 
Ngopa?" 

64 Kagena de Una wosango wotemo, 
"Iya! Komagena maro kia notetemo. De 
Ngohi lo totemo, o orasi asa imasidiado 
de ngini asa nikelelo Ngohi o Nyawa 
ma Duhutu tomatamiye o Gikimoi 
Wokokuasa Awi girinaka, de lo asa 
nikelelo o sorogaka de tokahino touti o 
lobi-lobi ma rabaku." 

65 So magena yoise, de ma Imam 
Wilalamo awi juba waraca de wotemo, 
"Cel Una de Awi demo magenena 
womasitero de o Gikimoi. Upa he o saksi 
posari kali. Ngini ningodu niise masirete 
Awi demo-demo qangodu o Gikimoi 
wisikudahu! 

66 Orasi manena o kia niahiri la ngone 
paaka Unaka." De yangodu itemo, "O 
Yesus de wisala!" De imatoore, "Bilasu 
Una wisosone!" 

67 Gila-gila ona yamuruo naga Una 
wihobi de wingapo. De kanagali Una 
iwipopoka, 

68 de yotemo, "Ce! Notemo Ngona 
gena O Salamati ma Kolano! Hika, 
nomisingangasu naguuna woningapo!" 

69 Ma orasi magena de o Petrus 
ka womagoge kusi o lolohaka. Una 
womagogogeka, de kanaga o ngopegeka 
moi moleleleani ma Imam Wilalamoka 
mahino kagena, de motemo, "He! Ngona 
manena lo igogou o Yesus o Galilea ma 
nyawa Una magena nowimomote." 

70 Duma una womanosu de wotemo 
moleleleanika, "Ngohi tanakowa o kia 
ngona notetemo gena!" 

71 Gila-gila una wotagi o loloha 
ma ngora ma dateka. Kagena de o 
ngopeqeka moili una mowikelelo de 
masingangasu o bi nyawa kagenadahu 
motemo, "Cedeke! O nyawa una magena 
lo o Yesus, o Galilea ma nyawa gena, 
wimomote." 

72 Duma una womanosu kali, de gila-gila 
wosasi, "Ngohi towinakowa o nyawa Una 
magena!" 

73 |tekawa, de o orasi magena o bi 
nyawa kagena itemo kali unaka, "We! 
Ngona upa nomanosu! Igogou, ngona 
manena to ona manga dodiao moi, 
sababu ngona ani lugono so panako itiai 
ngona o Galilea ma nyawa." 

74 Kagena de una gila-gila wosasi 
wotemo, "Ngaroko tosone, duma igogou 
ngohi towinakowa o nyawa Una magena 
maro o kia ngini nitetemo gena!" O orasi 
magena qabolo o toko isore. 

73 De o Petrus gena womasininga 
igogou ma nonomasi O Yesus asa 
wisitemo unaka, "O toko isore waasi, 
de ngona he nomanosu nosipara ma 
saange." La una wosupu de woari 
wosodu-sodu. 

1 Ma orasi o goginita nosi, o 
27 imamka ma bi sahe de o Yahudika 

manga roriri ona yangodu imatolomu 
de jai-jai imatekefakati la o Yesus bilasu 
iwitooma. 

2 So Una wipopilikuka, de gila-gila 
wingaho de witota ma Gubernur 
Pilatuska. 

3 Ma orasi o Yudas, una o Yesus 
bilasu o Yesus wisangisara, de una asa 
womatoduba. Gila-gila una wotagi o 
imamka ma bi sahe de o Yahudika manga 
roriri, de o pipi o salaka ngai moruwange 
magena wosigiliho onaka. 

4Una wotemo, "Awadede! Ngohi 
o dorou taakaka. O nyawa moi Awi 
sala ihihiwa gena towisiija sidago 
Una bilasu wisangisara de iwitooma!" 
Duma ona iwisango, "Ngomi gena 
miomaha-mahawa bai! Magena ani sala 
masirete!" 

> Kagena de o Gikimoi Awi Tahu ma 
rabaka una o pipi magena woumo 

so wosihajaka, de wotagi wokahika 
womaliko so wosoneka. 

6 So o imamka ma bi sahe ona magena 
O pipi magena yakobu de yaqehe, de 
lo yotemo, "O pipi manena o au ma 
bobangu. Imamote de nanga bobita 
gena o pipi maro komagena yaakuwa 
niongado o suba ma boruaku o Gikimoi 
Awi Tahuka." 

7So ona isitatapu la o pipi magena 
isiija o tona moi isironga o Boso laaka 
ma Tona, la idadi o Yahudika ma nyawa 
yasowo manga boosu ma riho. 

8 Komagena so sidago o wange manena 
o tona magena isirongali "O Au Ikokopola 
ma Tona". 

3 So magena isiganapuka o Gikimoi Awi 
demo o kia iqomaka ma nabi Yeremia 
wosilefo qaboloka, ena gena, "O pipi 
o salaka moruwange, nako yamote o 
Israelka ma nyawa manga bobita gena, o 
gilalo moi awi ija, so magena yaqehe, 

10 de isiija o boso iaaaka manga tona 
moi. Magena idadi yamote o Jou Gikimoi 
Awi bobita ngohika." 

11So o Yesus witota ma Gubernur 
Pilatuska, de o Pilatus wisano Unaka, 
"So igogou Ngona manena o Yahudika 
manga kolano?" De Una wotemo, 
"Iteroka, maro o kia ngona notetemoka.' 

12 O imamka ma bi sahe de o Yahudika 
manga roriri imarimoi iwikalaki Unaka, 
duma Una womarihika bato. 

13 So o Pilatus wisano kali Unaka, 
"Idodooha Ngona noise o galaki ma dala 
magena inisitemo Ngonaka. Qadoohaso 
nosango noholu." 

14 Duma Una ka o demo moi lo 
wosangowa, sidago o Pilatus foloi 
wohairani. 

15 O Paskah ma Rarame isigeto-geto 
ma biasa ma gubernur o nyawa moi o 
bui ma rabano wisisupu de wipalako, 
yamote yadadala to ona manga ngongiri. 

16 O orasi magena wimoi o bui ma 
rabaka o nyawa yadala winanakoka awi 
ronga o Barabas. 

17 O nyawa yadadala imatolomuno 
o Pilatuska, de o Pilatus wasisano 
onaka, "Ngini nimode ngohi naguuna 
towipalako nginika. O Barabas, eko o 
Yesus iwiaso lo ma Kristus." 

18 O Pilatus wotemo komagena, sababu 
wosihoda o Yesus Awi sala ihiwa, ena 
momongo ma ngale manga sininga ma 
siri Unaka, so o Yahudika manga roriri 
Una iwitota. 

19 So o Pilatus ka wogoge kusi kagena 
o hakim ma kursika, de ma peqeka 
ami sosulo imasidiado la mowidedemo 
unaka, "O nyawa Una Awi sala ihiwa, so 
upa nowisangisara bai! Sababu ma ngale 
Una magena so ka putuka o gogiolo ma 
rabaka de togoruga de ngohi ai sininga 
foloi isangisara." 

20 Duma o imamka ma bi sahe ona 
magena o nyawa yadadala yagegeo la 
igolo o Pilatuska, ma ngale o Barabas 
wipalako de wihike onaka de lo o Yesus 
gena bilasu iwitooma. 

21 So ma Gubernur Pilatus wasano kali 
yadadala ona magenaka, "Nako yasinoto 
manena, ngini nimode naguuna ngohi 
towipalako nginika." Ona yosango, "O 
Barabas!" 

22 O Pilatus wosano kali, "Nako 
komagena, de ngini niodupa ngohi o kia 
taaka kiaka ngini niwiaaso Una manena 
ma Kristus." De ona yangodu imatoore 
itemo, "Una bilasu iwisidasangahadi!" 

23 Duma o Pilatus wotemo onaka, 
"Asitagala! Awi dorou o kia." 

Duma ona ifoloi imatotoore, "Bilasu 
iwisidasangahadi!" 

24 Ma dodoguka o Pilatus womanako 
una waaku kawa de ma ngeko lo he 
wosimake kawa, sababu yadadala gena 

manga galala idogo-dogo de o gangamo 
he isigoko. So una o ake waqehe de 
yadadala manga simaka awi gia watiodo 
de wotemo, "Ai gia tatiodo! La ngini 
nikelelo ngohi ai sala ihiwa ma ngale o 
nyawa Una manena niwitooma bai! So 
ka to ngini nia sala." 

25 O nyawa yadadala gena yangodu 
yosango, "lya, maha ka ngomi bato de 
lo mia ngopa de mia danoku Awi sone 
miamoku." 

26 So kagena de una o nyawa yadadala 
manga sininga wosimote so o Barabas 
wisisupu de wihike onaka. De una 
wasulo awi prajurit-prajuritka ma ngale 
o Yesus wingangapo, gabolo de gila-gila 
Una wisidoa onaka la iwisidasangahadi. 

27 So o bi prajurit o Yesus wingaho 
ma gubernur awi mahkamah ma riho 
o kadato ma rabaka, de awi baru-baru 
gangodu imatolomu o Yesus iwisigilolino. 

28 Kagena de ona Awi juba yahoi de o 
juba gauungu maro o bi kolano manga 
juba wisitibaku, 

23 de ona lo o bi gota ma daara 
gatototopo yaaka koloko to Una Awi 
mahkota moi so Awi saheku isitalake. 
Qabolo de o didiki koloko to Una Awi 
kolano ma didikimoi iwisicoho Awi giaka, 
de kagena Awi simaka asa yobukuku 
isuba Unaka, iwisimaqe itemo, "Suba, 
Jou! O Yahudika manga kolano!" 

30 De gila-gila Una Awi bioko yahohobi, 
de lo o didiki magena yaqehe de Awi 
saheko isingangapo. 

31 So wisimamage gabolo, de Awi 
juba qauungu yahoi de wisitiba kali to 
Una Awi juba masirete. De asa wituda 
wisisupu so itagi la iwisidasangahadi. 

32 Kagena de ona itagi so yahika o ngeko 
ma soaka, de o Kirene ma nyawa moi, 
awi ronga o Simon, wimake de wigegego 
o Yesus Awi sangahadi wamoku. 

33 |tekawa, de ona imasidiado o riho 
moi ma ronga o Golgota, ma ngale "O 
Sahe ma Papala ma Riho". 

34 So kagena yahika de ona wihike 
Unaka o anggur de o sou gamamali 
isicapuka, la Awi siri isikurangi, duma 
Una wahame de woholu waudo. 

33 So kagena de gila-gila ona 
wisidasangahadi de Awi baju 
imatekesikotoku yaaka moi-moi de 
manga gimina yamote o undi ma rabaka. 

36 Qabolo de kagena ona yogogeku Una 
iwijajaga. 

37 Awi sangahadika Awi sahe ma gokuye 
yalefo o galaki ma demo itemo: UNA 
MANENA O YESUS O YAHUDIKA MANGA 
KOLANO. 

38 O orasi magena Una de ikokoora 
yasinoto yasidasangahadi ka o wange 
moi, so moi Una Awi girinaka de moili 
Awi gubalika. 

33 O bi nyawa nogena yakokahino la 
wikelelo de ona manga sahe yagiwi de 
wisimaqe 

40 itemo, "Cedekele! Temo Ngona 
gena o Gikimoi Awi Tahu aku naruba 
de nabiau, duma o wange saangeka de 
naoko kali. Nako igogou Ngona o Gikimoi 
ma Ngopa, de hika o sangahadiku nouti 
la Ani rohe nosisalamati." 

41 Komagena lo o imamka ma bi sahe, 
de o bi guru agama, de lo o Yahudika 
manga roriri Una wisimage de itemo moi 
de moika, 

42 "Cedeke! O nyawa ma somoa 
wasisalamati, de Una Awi rohe masirete 
duma wosisalamati waakuwa. Nakoso 
igogou Una o Israel ma Kolano, 
galoha ilaku de o orasi manena Una o 
sangahadiku wouti la ngomi miwingaku 
de miwipiricaya ka cawali Una! 

43 Una wopiricaya o Gikimoika de 
womaeto Una o Gikimoi ma Ngopa, 

so hino la pakelelo idodooha o orasi 
manena o Gikimoi gena wodupa Una 
wisisalamati." 

44 De o nyawa yasinoto yasisasangahadi 
ona lo imasimote Una wisimage. 

45 La o wange itotiai, de o doku ma 
sigilolino magegena gapuputuku ma 
deka o orasi saange. 

46 Sidago o cako saangeka de o Yesus 
womatoore, Awi ili wapoputuru, "Eli, 
Eli, lama sabakhtani!" Gena o Yahudika 
manga demo ma ngale gena, "Ai 
Gikimoi, Ai Gikimoi, qadoohaso Ngona 
noidongosa Ngohi!" 

47 O bi nyawa ngo kagena yogiise o gore 
magena de itemo, "Una ma nabi Elia 
wiaso!" 

48 O nyawa moi to ona manga 
sidongirabano womatai-tai so o bunga 
moi koloko o kaka waqehe, so o anggur 
qakokiopiku watonoka, de o gota ma 

ideka wosisuruka, de watubo la ma ngale 
o Yesus wapipi. 

43 Duma ona yamuruo nagali itemo, 
"Mahasi! La hika ngone pakelelo nakoso 
o Elia igogou wahino de wisiguti o 
sangahadiku." 

50 Ma dodoguka o Yesus womatoore de 
wosoneka. 

51 Ato imatodoka o baro isifafati o 
Gikimoi Awi Tahu ma rabaka iraca de 
ileta sinotoka kadaku ma bati kudahu. 
O tona ihiti de o osu qapoputuru moi 
yahino, sidago lo o bi teto ilalago lo 
ileta-letaka. 

52 O bi boosu ma diaru ipelenga de o 
Gikimoi Awi nyawa isosone imomi so 
icho kali. 

533 De ona magena manga boosuno 
yosupu de done o Yesus o sone ma 
rabano wisioho kali qabolo, de yotagi 
yowosa o Yerusalem ma dokuka, eko o 

kota qatetebika. De kagena asa o nyawa 
yadala ona yamake. 

54 Ma kapita moi dede awi prajurit- 
prajurit o Yesus wijojajaga gena o osu de 
lo o kia naga idadadi magena yakelelo, 
de ona yamodo imasidotirineku, de 
yotemo, "We! O nyawa Una manena 
igogou o Gikimoi ma Ngopa!" 

>> Kagenadahu lo o bi ngopeqeka 
yadadala yakelelo ma soa sutu ikuruka. 
Ona magena iqomaka ma orasi o Yesus O 
Galilea ma bi dokuka so Una wimomote 
de wiriwoka. 

56 Manga sidongirabaka kanaga ongo 
Maria Magdalena, ongo Maria o Yakobus 
de o Yoses manga awa, de lo o Zebedeus 
ma peqeka. 

37 Ma orasi he gamaga-maga, de o 
nyawa wokakaya moi o Arimateano, awi 
ronga o Yusuf, wahino. Una magena lo o 
Yesus wimomote moi. 

58 Una wahika o Pilatuska, de wagolo o 
Yesus Awi sone ma bake. So o Pilatus awi 
prajurit-prajurit wasulo la o Yesus Awi 
sone ma bake magena iwihike unaka. 

52 So kagena de una o sone ma bake 
magena wageheka la de o baro qaaare 
wosisangika, 

60 gabolo de wapoosu o Yusuf to una 
awi boosu masirete gamomuane, kiaka 
yaaaka o teto ma rabaka. Qabolo de una 
o teto ilalamo moi walolo o boosu ma 
ngora magena wosiperesu, qabolo de 
wolihoka. 

61 Orasi magena lo ongo Maria 
Magdalena de ongo Maria ma somoali 
yogogeku kagena yojaga yorisima Awi 
boosuka. 

62 llangino, o Sabat ma wangeka, de o 
imamka ma bi sahe de lo o bi Farisika ma 
nyawa yotagi imakangaho o Pilatuska, 

63 de itemo, "Baba Gubernur, ngomi 
miosininga ma orasi wokokulai magena 

ka woohosi, de Una wotemo, 'O wange 
saangeka de Ngohi tooho kali.' 

64 Komagena so migolo ngona nasulo 
la ani prajurit-prajurit itagi Awi boosu 
gena yojaga sidago o wange saangeka, 
ma ngale upa sidago Awi muri-muri Awi 
sone ma bake gena yatosi de yotemo o 
nyawa yadadalaka Una womomi wisioho 
kali, de asa yadadala yakulaika. So o gulai 
magena o nyawa yakulai ifoloisi yadala 
de o gulai ma nonomaka, kiaka Una ka 
woohosi de wotemo Una o Salamati ma 
Kolano." 

65 Magena de o Pilatus wotemo, "O 
bi prajurit kagena naga, so nitagi la 
ona niangaho de hika Awi boosu gena 
niojaga nisidodiahi." 

66 So ona de o bi prajurit magena 
yotagi o boosuka. De yacapka o teto 
isipoperesuka, la ma ngale idadiwa 
yalolo, de o bi prajurit yasulo la Awi 

boosu yojaga ma ngale o nyawa moi lo 
upa yahoi. 

1 Ma orasi o Sabat ma wange 
28 ipasaka, so o Nahadi ma wangeka 
de goginita nosi o wange asa ibao, de 
ongo Maria Magdalena de lo ongo Maria 
ma somoali itagi o boosuka. 

2 Ato imatodoka o osu qapoputuru 
moi yahino, sababu o Jou Awi malaikat 
moi o sorogaka de wouti de waloloka 
o teto ilalamo magena, kiaka o boosu 
isipoperesu, de wogogeku kagena ma 
gokuka. 

3 O malaikat magena awi jamani isora 
de ileto-leto maro o tatawi, de lo awi 
baju gena qaare maro o namo o gotola 
ma gogo. 

4 So o bi prajurit kagena yojojajaga gena 
yamodo imasidotirineku, sidago yaaku 
kawa imaoko so ona idadi maro ka o 
nyawa isosone. 

> O malaikat magena wotemo o bi 
ngopeqeka magenaka, "Upa nimodo! 
Ngohi tininako ngini niwisari o Yesus, 
kekiaka Una wisisasangahadika gena. 

6 Hika nianano masirete kanena Awi 
riho de kanena Una iwihahado. Duma 
ngo kanena wihiwaka. Una wooho kali, 
maro igomaka wosingangasu nginika! 

7So nimatai-tai nitagi nisingangasu to 
Una Awi muri-murika, Una wooho kali de 
lo wotagi wogomaka o Galileaka. Kadoka 
ngini asa Una niwikelelo. Kamagena 
ngohi tinidedemo nginika." 

8 So kagena o boosuka de ona imatai-tai 
yomajobo. Ona yamodo duma de 
manga more de manga nalika. Ona 
itagi imagogora la isingangasu Awi 
muri-murika. 

9 |matodokano, Una kagena naga 
imakamake de ona, de wotemo, 
"Tabea!" De ona imasidate Unaka, de 
Awi qohu yakololo de iwisuba Una. 

10 Kagena de wotemo, "Upa nimodo! 
Nitagi bato, niasingangasu Ai dodiao 
imomote ona magenaka la ona yotagi 
O Galileaka, de kadoka asa ona Ngohi 
ikelelo." 

11 O ngopeqeka ona magena imajoboka, 
de o bi prajurit o boosu yojajaga ona 
magena itagi yakahika o dokuka, de o kia 
naga o boosuka idadadika gena gangodu 
ona isingangasu o imam ma bi saheka. 

12 De oimamka ma bi sahe ona magena 
de o Yahudika ma roriri imatekefakati. 
Ona isitatapuka, lebelaha o pipi idala 
yasibaja o bi prajurit magenaka la ona 
upa yodedemo o nyawaka, 

13 de yatemo onaka, "Nakoso o nyawa 
nisano, de ngini gena bilasu nitemo, 'O 
putu itongiraba ngomi mikioloka, de o 
Yesus Awi muri-muri ona magena yahino 
de Awi sone ma bake gena yatosika.' 

14 Nakoso manena de ma gubernur 
woise, de maha ka ngomi asa miwibaja 
la o susa o kiawa idadi nginika." 

15 Magena de o bi prajurit o pipi 
magena yagehe de yodedemo maro 
o kia yasibobeseso onaka. Sidago o 
wange manena de o jarita magena ka 
isiade-adesi o bi Yahudika ma nyawa 
manga sidongirabaka. 

16 O Yesus Awi muri-muri yamogiowo 
de moi yotagi o Galilea ma tonaka, o tala 
moika kiaka igomaka Una wadedemo 
gabolo onaka. 

17 Kagena asa idadi ona gena Una 
iwikelelo de ona iwisuba Unaka. Duma 
manga sidongirabaka yamuruo naga 
manga siningaka isitatapu waasi. 

18 So kagena de Una womasidate onaka, 
de watemo, "O kuasa o sorogaka de lo o 
duniaka gena gangodu ihike Ngohika. 

19 So nitagi ma bati o bi bangsa o 
dunia ma ngoguka niaado de o bi nyawa 


MATIUS 28 271 


yangodu niadoto la ona idadi to Ngohi Ai 
nyawa imomote. Niaosi ona de o Baba 
Gikimoi, de ma Ngopa, de lo o Gurumi 
Qatetebi to Ona Manga ronga. 

20 Niadoto onaka o bi moi-moi gangodu 
o kia tinisusulo nginika. De niososininga, 
Ngohi asa togoge dede ngini o orasi 
manena de isikahika, ma bati o dunia ma 
dodoguka." 


Markus 


1 Manena gena o habari galoloha o 
Yesus Kristus, o Gikimoi Awi Ngopa. 
20 Yohanes wahino wogomano, 
de o demo moi wosingangasu la o 
bi nyawa wasidailako so o Yesus asa 
wahino wadoto. Maro ma nabi Yesaya 
awi buku ma rabaka isilefo gena, o 
Gikimoi wotemo Awi Ngopaka, "Una to 
Ngohi Ai sosulo Ngohi towisulo una asa 
woqomano, una magena wosidailako to 
Ngona Ani ngeko. 
3So kanaga o nyawa moi o tona 
ibobeleuka womatotoore, 'He! Ma 
ngale nanga Jou Awi hino gena ngini 
nimasidailako. La o ngeko gena bilasu 
nisibolowo de nisitiai.'" 
4So kagena de o nyawa moi, awi 
ronga o Yohanes, wahino de awi goge 

o tona ibobeleuka, so awi ino gena ka 
o galasosoko de o hopu ifofufuru ma 
madu, de awi baju lo ka o unta ma gogo, 
de awi doi ma bobiliku lo ka o haiwani ma 
kahi. So kagena wahino de wosingangasu 
de womatoore wotemo, "He! O nyawa 
nia manara qatotorou qangodu bilasu 
nimatoba de nimatoduba de niosi kasi, 
la nia dorou o Gikimoi wosiapongu." So 
o Yudea ma daerano de lo o Yerusalem 
ma dokuno ma nyawa yadala yahino 
o Yohanes Wooosika. So ona yangodu 
manga dorou imamangaku o Gikimoi 
Awi simaka, gabolo de asa o Yohanes 
waosi o Yordan ma Seleraka. 

> (1:4) 

6 (1:4) 

7De o Yohanes o habari moili 
wosihabari onaka, "Ma orasika kanaga 
wimoi asa wahino wotuuruno, gena 
Una Awi manara foloi ilamo, so ngohi 
manena to Una Awi simaka gena o kia 

lo waali idahe, ka Awi capato ma gumi 
tasose maro o nyawa wileleleani moi lo 
idadiwa. 

8 Dede o ake ngohi manena tinisiosika, 
duma Una magena asa wahino de ngini 
la kanaga nimatoba de nimatodubaka, 
ngini magenaka wosingosa o Gurumi 
Qatetebi ma kuasa nia sininga ma rabaka 
wopareta." 

9 Ma orasi magena o Yesus wahino 
o Nazaretno o Galilea ma tonaka. De 
o Yohanes o Yesus wiosi o Yordan ma 
Seleraka. 

10 So ma orasi Una o akeye wodola, de 
imatodoka wakelelo o dipa ipelenga de o 
Gikimoi Awi Gurumi ¡uti imatero maro o 
namo dara de itangi Unaku. 

11 Ato itangi de o ili moi yoise o 
sorogaku itemo, "Ngona manena to 
Ngohi Ai Ngopa tonidododara. De Ngona 
gena Ngohi tonidupa." 

12 Komagena qabolo de o Gikimoi Awi 
Gurumi wingaho o tona ibobeleuka. 

13 Kagena o tona ibobeleuka una 
wogoge ma deka o wange moruha, 
de o Iblis yahino iwibaja la ma ngale 
o dorouku wisitura. De o haiwani 
ifofufuruka womasicapuka, duma o bi 
malaikat yahino so asa Una iwileleanika. 

14 So kagena de o Yohanes wibuika, 
qabolo de o Yesus wakahino o Galilea 
ma tonano, de wosihabari o Gikimoi Awi 
habari qaloloha 

15 wotemo, "Ma orasi yaadoka, so 
manena asa o Gikimoi wopareta maro 
o kolano moi. Mutuwade hika niise la 
nimatoba de nimatoduba, de o habari 
galoloha magena niopiricaya bai!" 

16 Ma moiku o Yesus wotagi-tagi o 
Galilea ma Talaga ma dateka, de Una 
wamake o nyawa yasinoto o nao isasari, 
ona magena o Simon de ma nongoru 

moi awi ronga o Andreas. Ona yasinoto 
o talaga ma dateno o nao yosoma. 

17 Kagena de o Yesus waaso de wotemo 
onaka, "He! Hino la nimote Ngohi. Nako 
ngini gena Ngohi aku tinidoto ma ngale 
ngini o bi nyawa asa niadoto la imote 
Ngohika, imatero maro o nao niasoma la 
niatolomu." 

18 Gila-gila ona manga soma 
yodongosaka, so asa itagi Una 
iwimoteka. 

19 So kagena de Una wotagi wogila-gila 
de wamake kali o Yakobus de awi 
nongoru o Yohanes. Ona magena de 
manga baba o Zebedeus manga soma 
isidiahi o deru ma rabaka. 

20 De ona lo o Yesus gila-gila waaso, so 
kagena de ona manga baba de manga 
roriwo o deruka yadongosa de asa Una 
iwimoteka. 

210 Yesus de Awi muri-muri ikahika 
imasidiado o Kapernaum ma dokuka. 

Kagena de o Sabat ma wangeka de Una 
wowosa o Yahudi manga puji ma tahuka 
de wodoto. 

22 O nyawa yosigogigise Awi dodoto 
magena yangodu yohairani, sababu Una 
wodoto de o Gikimoi wikuasaka, de 
imaketerowa de o Yahudika ma bi guru 
agama manga dodoto. 

23 Ma orasi magena o puji ma tahu ma 
rabaka o nyawa wikokitoka moi de una 
womatoore wotemo o Yesuska, 

24 "He, Yesus! Ngona o Nazaretno de 
Ani edekati o kia dede ngomi. Ngona 
nahino la nomimorutu ngomi? Ngohi 
toninakoka, Ngona gena o Sosulo 
Nitetebi moi o Gikimoino." 

25 Kagena de o Yesus wodogore o toka 
magenaka wotemo, "Nomapopongo de 
nosupu o nyawa una manenano!" 

26 Kagena de o toka magena gatoosa 
so O nyawa magena wisiwawako 
yapoputuruka de imatoore imaili-ilika, 

de o nyawa una magenano isupu duma 
iwidoohawa. 

27 Q bi nyawa yangodu yohairani 
poli, sidago ona itemo moi de moika, 
"Wobarani bolo! Una Awi dodoto 
qamomuane! De Awi kuasa Una aku 
wapareta o bi toka isupu, de igogou 
wisigise Unaka." 

28 O orasi magena qabolo o habari ma 
ngale Una qatai yogiise kiaka bato sidago 
o doku o Galilea ma sigilolika. 

23 Qabolo de o Yesus wosupu o puji ma 
tahuno, de o Yakobus de o Yohanes lo 
iwimote wotagi o Simon de o Andreas 
manga tahuka. 

30 De o nyawa isingangasu o Yesuska, 

o Simon ma toroa misiri de o sosahu 
mitubu. 

31 Kagena de o Yesus ami giaka wacoho 
so womisimomi de milohaka. Gila-gila 
miputuruka, so muna aku ona maleleani. 

32 Ma orasi he qaputu de o nyawa 
yadala yabisisiri de yabikokitoka yatotota 
Unaka. 

33 Komagena lo o doku ma nyawa 
yadadala yahino imatolomu manga tahu 
ma lolohaka. 

34 Komagena de Una yasisiri wasilohaka 
de yakokitoka manga toka wodusu so 
imahoika. De wasimaha kawa manga 
toka ibicara, sababu o toka lo iwinako 
Una magena naguuna. 

35 llangi-langi gaginitano, de o 
Yesus womomika, so wosupu o doku 
ma duduka so wahika o riho moi 
imatitingano, la kagena asa Una 
wosumbayang. 

36 Duma o Simon de awi dodiao itagi so 
Una wisari. 

37 Yahika ma soaka, de Una iwimakeka, 
de ona itemo, "Wewe, Baba! O nyawa 
yadala nisari bai!" 

38 Duma Una wosango wotemo, "Bolo 
bato niaqohaka, la ngone pogila-gila 
potagi kadoke o doku ma somoaka, 
de tosihabari de lo tadoto o Gikimoi 
Awi habari galoloha. Sababu ma ngale 
magegena so Ngohi manena tahino o 
dunia ma gokuka." 

39 Kagena de Una wotagi o Galilea ma 
bi doku wakiloli so o habari qaloloha 
wosihabari o bi puji ma tahu ma rabaka, 
komagena lo idala manga toka wodusu 
de wasisaka. 

40 De o nyawa moi wipapado wakahika 
o Yesuska, de wobukuku wosuba. De 
wogolo wotemo, "Baba, nako nomode, 
de igogou aku noisiloha." 

41 Magena de o Yesus foloi wigalusiri so 
Awi gia watoa de una magena, ngaroko 
wipapado, duma awi roheka wapaga de 
wotemo, "Ngohi tomode. So nilohaka 
bato." 

42 So o orasi magena qabolo de una 
wilohaka so he wipado kawa. 

43 Magena de o Yesus wisulo woliho de 
wipoma wotemo, 

44 "Ngona bilasu nosininga, upa sidago 
nodedemo o nyawaka. Cawali nogila-gila 
o imamka, la ani rohe yatailako. So naaka 
maro o Musa awi bobita wotetemoka, 
de ani gaso natota o Gikimoika, maro o 
sinako moi o bi nyawaka igogou ngona 
nilohaka." 

45 Duma una wotagi o nyawa 
yadadalaka wosihabari so o nyawa 
yadadala yogiise. So o Yesus o bi dokuka 
wowosa waakuwa. Ngaroko Una asa ka 
wahika ma soaka, duma o nyawa o kiano 
bato yadala icarawa asa yakahika Unaka. 

10 wange muruo naga ipasa de 
2 o Yesus o Kapernaumka wowosa 
kali, de o nyawa yogiise o tahu moika 
wogoge. 

2So kagena o tahuka o nyawa 
imatolomu yadala poli, sidago o tahu ma 
raba yawedo de o ngora lo yatihiwo. So 
kagena Una wodoto. 

3 So Awi manara ma rabaka, de o nyawa 
wolulugu moi awi nyawa yaruha so o 
dangiku iwisitide iwingaho o Yesuska. 

4Kagena o nyawa yadala poli, so 
idadiwa yahika o Yesuska. Yahika 
idadiwa, so o tahu ma qokuye idola 
de kudaku yapusune, so o jongutuku 
wingado la kugena o Yesus Awi simaku 
iwisiha o nyawa manga sidongirabaku. 

> La o Yesus wakelelo manga piricaya ma 
lamo komagena, de wotemo woluluguka, 
"Ai ngopa, ani sininga nosiputuru. To 
ngona ani dorou tosiaponguka." 

6 Duma kagena de o bi guru agama 
yamuruo naga igogeku, de manga 
sininga ma rabaka itemo, 

7 "Wobarani bolo! Wotemo woluluguka, 
'Ani dorou tahoi.' Ngone panako ka 

cawali o Gikimoi aku o dorou wahohoi, 
so Awi demo magenena ma meta o 
Gikimoi wisiceke." 

8 Kagena de manga sininga ma takasiri 
o Yesus wosihoda, so wotemo, "Upa 
niapikiri koloko to ngini nia sininga ma 
rabaka. 

3 Nako Ngohi o nyawa woluluguka 
totemo, 'Ani dorou tosiapongu,' 
de nakoso imahoi, eko hiwa, ngini 
niakelelowa so nianakowa. Duma nako 
totemo, 'Nomaoko, de ani jongutu 
natide, la notagi,' de ngini aku niakelelo 
de nianakoka Ai buturu iwisilohaka. 

10 So Ngohi asa towisiloha la asa 
ninako, Ngohi o Nyawa ma Duhutu 
manena o duniaka tahino de Ai kuasaka 
la nia dorou tasiapongu." So wotemo 
woluluguka, 

11 "Nomaoko! De ani jongutu nalolo la 
natoti de noliho." 

12 De igogou o nyawa magena 
womaoko, qabolo de gila-gila awi 
jongutu watoti de womajobo. Magena 
de o nyawa yadadala ona magena 
yohairani de o Gikimoi wisigiliri itemo, 
"Ma moi waasi pakelelo maro idadi 
komagenena bai!" 

13 O Yesus de Awi muri-muri ikahino 
kali o Galilea ma talagaka. O nyawa 
yadadala yahino Unaka, so Una wadoto 
ona magena. 

14 So ma orasi Una kagena wokahika, 
Una wikelelo o nyawa moi o balastengi 
wototolomu awi ronga o Lewi, o Alfeus 
ma ngopa, o kantorka wogogeku. 
Kagena de o Yesus wotemo unaka, 
"Nahino noimote Ngohi." Gila-gila o Lewi 
womaoko de wotagi o Yesus iwimoteka. 

15 Ma orasi magena ipasaka, o Yesus 
de Awi muri-muri o Lewi awi tahuka 
imatamiye yooqo. De o balastengi 
itotolomu yadala de o bi nyawa yadala 

manga sininga qatotorou o bi kawasa 
yahoholu, ona magena lo imatamiye 
yoogo de o Yesus. 

16 Kagena de o bi guru agama yamuruo 
naga, ona magena o Farisika, Una 
wikelelo womatamiye woogo de o 
balastengi itotolomu de o bi nyawa ma 
dorou ona magena. So Una Awi muri- 
murika yotemo, "Aistagala! Qadoohaso 
Una woogo de o balastengi itotolomu de 
o bi nyawa ma dorou ona magena." 

17 Una wogiise manga demo-demo 
magena de Una wosango wotemo, "O 
nyawa yapoputuru upa he ma dokterka 
yahino, cawali ka o nyawa yasisiri. 
Magena imatero maro Ngohi tahino 
gena, taasowa o nyawa la kanaga itemo 
manga sininga itotiai, duma ma ngale 
taaso o nyawa de manga dorouka, la 
ma ngale manga dorouno gena ona aku 
imatoba de imatoduba." 

18 Ma moili yooqowa de youdowa ma 
orasi, so o Yohanes Wooosi awi nyawa 
wimomote de o Farisika ma nyawa ona 
lo yooqowa de youdowa. Mutuwade o 
nyawa yahino o Yesuska, yosano itemo, 
"Baba, o Yohanes Wooosi awi nyawa 
wimomote de o Farisika ma nyawa 
yooqowa de youdowa, duma gadoohaso 
to Ngona Ani muri-muri gena ka iogo de 
lo iudosi." 

19 Kagena de o Yesus wosango de 
wosiade-ade wotemo, "Ma orasi o kawi 
ma rarame ma rabaka, de wokakawi una 
magena de o nyawa yakokoro yahino 
kagena so imatamiye, de imatekedodiao 
de o nali de o more ma dongirabaka, 
igogou itiaiwa nakoso ona yoogowa de 
youdowa. 

20 Duma done ma orasi imasidiado 
la wokakawi una magena wituda 
wisisupuka to ona manga sidongirabano. 

Done ma orasi magena asa ona ¡oqowa 
de iudowa." 

21 Qabolo de o Yesus wotemo o ade-ade 
ngai sinotoli, "O nyawa moi lo pamakewa 
o baju gamomanalo de asa isitapa de o 
baro gamomuane. Sababu ma dadapa 
qamomuane magena isilia sidago o baju 
qamomanalo magena itola so yaraca 
foloi ilamo. 

22 Komagenali o nyawa moi lo asa 
pamakewa, o anggur gamomuane 
de yoguse ma ngihi igogomaku, upa 
sidago o anggur gamomuane done asa 
ma ngihi iqoqoma magena yapolote. 
Ma dodoguku ma anggur de ma ngihi 
sinoto lo sona podahewa. So o anggur 
qamomuane gena bilasu poguse ma 
ngihi lo gamomuaneku." 

23 O Sabat ma wange moiku o Yesus 
de Awi muri-muri o ngekoka itagi de 
yakahino o gandum ma doro moi ma 

dateno, de Awi muri-muri o gandum ma 
sopo magena yautu. 

24 O Farisika ma nyawa kanaga yakelelo 
de yodupawa, so itemo o Unaka, "Ce! 
Ani muri-muri gena igogou o agama 
ma bobita yatilakuka, sababu o Sabat 
ma wange de pomanara gena to ngone 
nanga boboso." 

25 (2:24) 

26 Kagena de Una wosango wotemo, 
"He! Ngini manena ningodu niabacaka 
duma niawosaka, ma ngale o kia ma 
Kolano Daud asa waaka gaboloka, o 
orasi magena o Abyatar wodadi ma 
Imam Wilalamo. So ma orasi o Daud de 
awi nyawa imomote manga ino ihiwa 
so yasapika, o Gikimoi Awi Tahuka una 
wowosa so o roti o Gikimoika isisusuba 
gena waogoka. Ena momongo, idadiwa 
nako pamote to ngone nanga agama 
ma bobita, cawali o bi imam aku o roti 
magena yaoqo. Duma o Daud waoqoka, 

de to una awi nyawa lo wahike so 
yaogoka. 

27 So ma moisi totemo nginika, o Sabat 
ma wange o Gikimoi wosidadi gena ma 
metawa ma ngale o nyawa wasangisara, 
duma ma meta ma ngale o nyawa 
wariwo. 

28 So igogou Ngohi, o Nyawa ma Duhutu 
manena, tapareta o Sabat ma wange so 
magena lo Ai kuasa ma rabaka." 

10 Yesus wokahino kali o puji ma 
tahuno, de kagena o nyawa moi awi 
gia ma sononga isoneka. 

20 wange magegena o Sabat ma 
wange, so kagena de o bi Farisika 
iwinanano nakoso o Yesus asa o nyawa 
magena wisiloha, eko hiwa. Manga 
edekati Una iwitailako de Awi sala yasari 
la iwikalaki. 

3 So Una wotemo o nyawa awi gia 
isosoneka gena, "Nahino kanena manga 
simaka." So igogou una magena wahino. 

4De o Yesus kagena onaka wosano, 
"Nakoso o Sabat ma wangeka ngini gena 
idodooha. To ngini nia agama ma bobita 
itemo o kia. Aku o loha niaaka, eko o 
dorou niaaka. O nyawa niasisalamati, 
eko o nyawa niatooma." Duma ona 
magegena imapopongoka. 

> Ma ngale manga sininga qatogoi gena 
Una Awi sininga isusa. So kagena de Una 
womaginano ona de Awi doosaka, de 
wotemo o nyawa awi gia ma sononga 
isosoneka gena, "Ani gia natoano." De 
una awi gia watoa, de o orasi magena 
gabolo awi gia gena galohaka. 

6 Kagena de o bi Farisika o puji ma 
tahuno isupu de itagi gila-gila, so de o 
Herodes awi nyawa yamuruo naga de 
imatekesikagaro de imatekefakati, la ma 
ngale o Yesus witooma. 

7 Komagena qabolo o Yesus de Awi 
muri-muri o doku magena yodongosa de 
yakahika o Galilea ma talagaka, duma o 

nyawa yadala icarawa gena ka ituo-tuo 
Una wimote-mote. Ona magena o 
Galilea ma tonano, 

8 de lo o Yudea ma daerano, de o 
Yerusalemno, de o Idumea ma tonano, 
de o Yordan ma Selera ma sonongano, 
komagena lo o doku Tirus de o doku 
Sidonno. Sababu yogiise o kia Una 
waaaka gena, 

9 (3:8) 

10 kiaka o nyawa yasisiri yadala 
wasilohaka. So kagena de Una wasulo 
Awi muri-murika, la o deru moi 
wisidailako, sababu o nyawa yadala poli 
so done wisidehelo. Sababu o nyawa 
yasisiri yadala so imatekekajai-jai yahika 
Unaka, la manga ngale hitilahi iwipaqa. 

11So ma orasi o nyawa yadadala de 
manga tokaka wikelelo Una, gila-gila 
ibukuku de manga suba yatide de 
imatoore, "We! Ngona manena o 
Gikimoi ma Ngopa!" 

12 Duma Una wasibobita de wapoma, 
upa isingangasu Una gena naguuna. 

13 So komagena idadika, de o Yesus o 
tala moiye wodola la waaso o bi nyawa 
nagoona Una Awi sininga yadahe. So 
kagena de o bi nyawa ona magena 
yahino Unaka, 

14 de Una asa wahiri manga 
sidongirabano yamogiowo de sinoto, 
ma ngale idadi to Una Awi sosulo. De 
ngale Ngohi todupa nidodiao, la tinisulo 
ngini nisihabari o habari qaloloha o 
Gikimoino, 

15 de lo ngini ningoduka asa o kuasa 
tinihike la aku o toka niodusu." 

16 So yamogiowo de sinoto to ona 
manena manga ronga gena: o Simon 
(eko wisironga lo o Petrus); 

17 o Yakobus de awi nongoru o Yohanes, 
ena gena o Zebedeus awi ngopa (eko 
ona manena wasironga o Boanerges, 

ma ngale manga demo idala koloko o 
diwotu); 

18 9 Andreas; o Filipus; o Bartolomeus; 
o Matius; o Tomas; o Yakobus, o Alfeus 
awi ngopa; o Tadeus; o Simon, gena o 
Zelot ma nyawa; 

19 de o Yudas Iskariot, o nyawa una 

20 Qabolo de o Yesus woliho o tahuka. 
Duma o nyawa yadadala yahino kali 
imatolomu, sidago Una de Awi muri-muri 
ioqo lo idadiwa. 

21 Komagena awi gianongoru yogiise de 
itemo, "Una magena witogosaka bai!" So 
ona itagi iwingoso la wisigiliho. 

22 Q guru agama yamuruo naga yahino 
o Yerusalemno, de itemo, "Igogou, 

Una magena o Beelzebul imasiuhoka! 
Ka cawali o Iblis magena, o bi toka 
wakokolano gena, wihike o buturu la ma 
ngale o toka wodusu." 

23 So kagena de Una waaso o bi nyawa 
yadadala magena, la wadedemo o 
ade-ade ngai muruo naga, la wasango to 
ona manga demo magena itemo o Iblis 
wihike o buturu. De o Yesus wotemo, "O 
Iblis o toka wodusu waakuwa sababu o 
bolu moi. 

24 Nakoso o kolano moi de awi 
doku-doku la ona magena kanaga 
imakitinga, cawali o putu de o wange 
imatekekokangamo, de ma ngale ona 
manga rimoi gena asa ibiau so isisa. 

25 Komagena lo nakoso o tahu ma raba 
moi la imakitinga, cawali o wange de o 
putu imatekekokangamo, de ma ngale 
ona manga rimoi gena asa ibiau so isisa. 

26 De kanagali nakoso o Iblis ma 
pareta ma rabaka la imakitinga de 
imatekekokudoti, o pareta magena 
bilasu isisa de galutu. 

27 Q Iblis gena aku positero maro 
wipoputuru moi. De paakuwa o nyawa 

moi wipoputuru awi tahu ma rabaka 
powosa de awi arata pakoora, nakoso 
o tahu ma duhutu magena wipiliku 
waasi. So bilasu una o tahu ma duhutu 
wipoputuru magena powipiliku kasi, 
de asa potagi la awi arata pakoora. 
Komagena lo Ngohi, nakoso o bi toka 
todusu gena, ma ngale ngaroko o Iblis 
wipoputuru, duma Ngohi masirete 
wisitura qaboloka. 

28 Ngini tinisingangasu igogou, to ngone 
nanga dorou paaaka gangodu de nanga 
demo qatotorou nagoonaka bato gena, 
o Gikimoi aku wonasiapongu. 

23 Duma nakoso o demo ma dorou so 
posiceke o Gurumi Qatetebi, de ngone 
magegena o apongu he pamake kawa 
ma bati sidutu ikakali. Potetemo gena 
paaka o dorou ikokakali." 

30 O Yesus wotemo komagena sababu 
ona magena iwitemo Una o toka 

wingosaka, de magena imatero de o 
Gurumi Qatetebi patemo qatorou. 

31 Magena qabolo de o Yesus ma awa 
de Awi gianongoru yahino. So yaado 
o tahu ma dudu kasi, de o nyawa moi 
iwisulo Una wiaso. 

32 O orasi magena o nyawa yadala 
imatamiye de o Yesus Una ma 
dongirabaka, so yotemo, "Tabea, Baba, 
Ani awa de Ani gianongoru ona inisari 
Ngona, ona kadoke naga ma duduka 
itamaha bai!" 

33 Kagena de Una wosango, "Nakoso to 
Ngohi Ai awa de to Ngohi Ai gianongoru, 
gena komanena." 

34 Qabolo de Una womaginano o nyawa 
imatatamiye magena de wotemo, "Hika 
niakelelo ona manena to Ngohi Ai awa 
de Ai gianongoru. 

33 O nyawa nagoona o Gikimoi Awi 
dupa yamomanara, ona magena to 
Ngohi Ai gianongoru, de muna magena 


MARKUS 4 26 


to Ngohi Ai awabira, de lo muna magena 
to Ngohi Ai awa." 

10 talaga Galilea ma dateka o Yesus 
4 o nyawa yadadala wadoto kali. 
Sababu o nyawa yahino yadala poli de 
o deru moi kagena o akeka, so Una 
wopane de womatamiye. De o nyawa 
yadadala magena imaooko o talaga ma 
dateka. 

2 Kagena Una wobicara de to Una Awi 
ade-ade, ma ngale o dodoto idala gena 
wadoto. So komagena de Una o ade-ade 
moi wasibicara onaka, 

3 "He! Ngini ningodu niise! Kanaga 
wototoro moi wotagi awi gisisi wosihaja. 

4So de una wosihaja gena ma sononga 
itura o ngekoku, so o namo yahino de 
yaoqoka. 

> Ma sonongali itura o tona qatetetoku 
de ma tona ka ma cunu. So o gisisi 
magena ma goho isupu qatai, sababu 
ma tona ilamowa so imasingutu qatai. 

6 Duma ma ngutu ka ma cunu, so de 
o wange yodisiwa de o goho magena 
gamalai so isoneka. 

7 De ma sonongali itura o tona 
gatototopoku. La o gisisi magena ioho 
imatekekangaho de o totopo so o totopo 
magena yalalo so isoneka de isopowa. 

8 O gisisi ma sonongali asa itura o 
tona galolohaku. So ioho ma goho ifero 
galoha de ma hutu ilamo so isopo. Ma 
sopo kanaga galoha sidago ma dala ma 
para moruwange, de ma binuka galoha 
sidago ma para moributanga, de ma 
binukali qaloha sidago lo ma para ratu 
moi." 

3 So wajarita qaboloka, de wotemo, 
"He! Ngini de nia ngauka tanu niise la 
nianako. Sidago kanena." 

10 Ma dongoho o Yesus wodoto qabolo 
so ka womatengoka, de Awi muri-muri 
yamogiowo de sinoto de o nyawa 
wimomote yamuruo naga imasano 

Unaka, tanu Awi ade-ade ma ngale gena 
wasingangasu onaka. 

11 So Una wotemo onaka, "O kia ngini 
niananakowa sidago o orasi manena, O 
Gikimoi winihiri la winihike o ade-ade ma 
ngale, so gangodu aku nianako ma ngale 
idodooha Una wokolano de wopareta. 
Duma nakoso o nyawa Ngohi imomote 
waasi la tadoto bilasu de Ai ade-ade. 

12 La asa idadi maro o kia isilelefo o 
Gikimoi Awi Jaji ma Buku ma rabaka, 
'Ona magena kanaga de manga 
lakoka, duma o ade-ade ma ngale gena 
yasahewa, de lo cawali de manga ngauka, 
duma imasigisewa eko isidodoguwa. 
Sababu nakoso yanako asa manga dorou 
yodongosa de imatoba, de o Gikimoi asa 
wahike o apongu onaka, duma ona asa 
yanakowa.'" 

13 So qabolo de o Yesus wotemo kali 
onaka, "We! Ngini nisidodoguwa o 
ade-ade magena. Nako komagena, 

de ngini nisidodoguwa o ade-ade ma 
somoali. So o ade-ade magena ma ngale 
komanena: 

140 nyawa wototoro o gisisi 
wosihahaja, ena gena o nyawa O 
Gikimoi Awi demo wosihohabari. 

15 O gisisi ma binuka itutura o ngekoka 
o namo yaoqo, gena imatero bato o 
nyawa yoiseka o Gikimoi Awi demo, 
duma gila-gila o Iblis yahino de wakoora 
to ona manga sininga ma rabano so 
isisaka. 

16 O gisisi ma binuka itutura o tona 
gatetetoka icho duma qamalaika, gena 
imatero bato o nyawa yoise o habari 
galoloha de gila-gila yagehe de manga 
sininga isosanangi. 

17 Duma koloko ma ngutu iluku kuwa, 
so ona yopiricaya itekawa. So de o susa 
yamake de ma ngale o habari galoloha so 
yasisangisara, de gila-gila ona o Gikimoi 
wipalako so imakiliho de ikafirika. 

18 O gisisi ma binuka itutura o tona 
gatototopoku so o totopo yalalo so 
isoneka, gena imatero bato o nyawa O 
habari galoloha magena yoiseka. 

19 Duma ona magena isihawateri ma 
ngale manga oho, de lo yodupa yokaya, 
de lo o bi moi-moi qangodu yonyafusu. 
Komagena o Gikimoi Awi demo yosingou 
kawa, de o manara galoloha lo yodupa 
kawa. 

20 De o gisisi itutura o tona qalolohaku 
icho galoha, gena imatero bato o nyawa 
o Gikimoi Awi demo magena yoiseka, 
de imagese de manga sininga ma rabaka 
imadiahi, so igogou o manara qaloloha 
yaaka. Kanaga manga manara qaloha 
sidago ma sopo ma para moruwange, 
kanaga manga manara qaloloha sidago 
ma sopo ma para moributanga, de 
kanaga lo manga manara gqaloloha 
sidago ma sopo ma para ratu moi. Sidago 
kanena." 

21 Kagena de o Yesus woade-ade ma 
ngale o poci imatero de o Gikimoi Awi 
habari galoloha, de wotemo onaka, 
"Ngini o poci niatupuka de niaaho 
gena, upa O kula nisitalakeka, eko upa o 
dangi ma litimika niahado, duma bilasu 
niahado o poci ma dadamika la ma nita 
yakelelo. 

22 Sababu igogou o kia naga yaiihu, 
magena gangodu o nyawa manga simaka 
done asa ka isikelelo, de lo o kia naga 
itotalake, magena gangodu done asa ka 
ipelenga. 

23 Q nyawa nagoona de manga ngauka 
tanu iise la yanako." 

24 Kagena de una wotemo kali, "Ma 
ngale o kia ngini niiiseka bilasu ngini 
nimasitiari. Sababu o duduga kiaka ngini 
o nyawa niasituga, maro komagena lo 
asa o Gikimoi winituga nginika de ma 
boloika. 

25 Sababu nagoona o Gikimoi Awi 
demo yoise la imadiahi manga siningaka, 
done Awi demo magena asa wasidogo 
manga siningaka la yosihoda itiai. 
Duma nagoona Awi demo gena yoholu, 
ngaroko Awi demo kanaga manga 
siningaka la ka ma cunu, done asa ka 
wagehe kali." 

26 Kagena de o Yesus Awi bicara wadofa 
kali, de wotemo, "O Gikimoi wopareta 
maro o kolano moi gena, posiade-ade 
imatero maro o nyawa moi o gisisi 
wosihaja awi doroka. 

27 O puputu womaiduka, so qaginita 
una womomi. De o orasi magena o gisisi 
magena ioho so idadi ilamo de ikuruka. 
Duma una wosidodoguwa idodooha o 
gisisi magena ioho sidago ilamo. 

28 O tonaka maena ioho masirete so 
isisupu ma noma-noma ma uma, bolo 
de ileru, de lo isopo. 

29 So de o tamo magena gaosaka, 
gila-gila o nyawa una magena wautu 
sababu o gugutu ma orasi yaadoka." 

30 Qabolo de o Yesus wotemo kali, "O 
Gikimoi wopareta maro o kolano moi 
gena, posiade-ade 

31 koloko o sasawi ma sopo ngai moi 
o tonaku podato. Ngaroko o sasawi ma 
sopo magena ifoloi qaceke de o sopo ma 
somoa o dunia manena ma qokuka, 

32 duma nako o sopo magena posihaja 
la icho, ma goho asa ilamo ifoloi de o 
ngangaru ma somoa, de iuma-uma so 
kagena ma umaka o bi namo asa yahino 
imaigu de imataru ma litimika." 

33 O ade-ade idala ma rabaka maro 
komanena isingangasu o Gikimoi Awi 
habari qaloloha o nyawaka, imamote 
de to ona manga sininga ma buturu la 
yasahe de yanako. 

34 Ka cawali o ade-ade maro komanena 
o Yesus wadoto o nyawa ona magenaka, 

duma o ade-ade ma ngale magena to 
Una Awi muri-murika wasingangasu 
wasitotiaika. 

35 O ade-ade wosibicara gabolo o deru 
ma rabaka so imaga-maqa, de o Yesus 
wasigaro Awi muri-muri, "Hino la ngone 
pomasisihito o talaga ma sonongaka." 

36 Kagena de Awi muri-muri lo yopane 
o deruku. De o nyawa yadadala 
yadongosaku o talaga ma dateka. De o 
deru ma somoa lo kagenasi. Duma Una 
de Awi muri-muri imajoboka. 

37 So asa yahika o talaga ma 
dongirabaka, de o paro de o rato 
gasosihilo de o moku-moku imasidiado 
so manga deruku o ake yobane sidago 
manga deru he ikiloro. 

38 Kagena de Awi muri-muri ihawateri, 
duma Una asa womaidu womagerenaye 
o deru ma doduuruka so wikioloka. 

So yotagi iwisimomi de ona imasigaso, 

"Ya, Baba! Ya, Guru! Qadoohaso 
nomigohaka. Done ngone inasigiloro!" 

39 So Una womomi so wotemo o 
paroka, "Noogo!" De o moku-mokuka 
wotemo, "Norihi!" De gila-gila o paro 
magena ¡ogoka, de o talaga magena lo 
irihika. 

40 De wotemo onaka, "Ngini nimodo 
ilamo! He! To ngini nia piricaya ka ma 
cunu." 

41 Komagena so Awi muri-muri de 
manga modo ma raba kasi, de ona 
imatekebicara moi de moika de yotemo, 
"Wewe! O nyawa Una manena naguuna, 
so o bi moi-moi qangodu sidago lo o 
paro de o moku-moku lo ka wisigise." 

10 Yesus de Awi muri-muri o Galilea 

ma talaga ma dongirabaka de 
yakahisa o talaga ma sonongaka, so 
imasidiado o Gerasa ma daeraka. 

? Kagena de Una o deruku wouti de 
imakamake o nyawa wikokitoka moi, 

wotagi wokahoko o sone ma diaruno 
wosupu. 

3 (5:2) 

40 wange isigeto-geto de wikokitoka 
magena awi goge o diaruka. Ma para 
idala nako o bobiliku de o rate wisipiliku 
de ka watola. Iwipiliku yaaku kawa de 
wirateka lo idadiwa. Iwisirihi lo yaakuwa, 
sababu una foloi wiputuru. 

> O wange eko o putu lo o talaka de o 
diaruka womatotoore de o teto wacoho 
de womasisisika la womagabo. 

650 o deruku youti waasi, de 
wikokitoka una wakelelo ona magena 
so womagogora wahoko o Yesusko, de 
wosuba wobukuku. 

7 (5:6) 

8 Duma o Yesus wosulo wikokitoka 
una magenaka, de wotemo, "He, toka! 
O nyawa una manenano nisupu." 
Kagena de o nyawa una magena 
asa womatoore de wotemo, "Yesus, 

o Gikimoi Wikukuruye ma Ngopa, 
noidooha ngohika! Togolo o Gikimoika 
nojaji, kodo, upa noisangisara!" 

3 De wosano, "Ani ronga naguuna." 
Wikokitoka una magena wosango, "Ai 
ronga Dala, sababu ngomi manena o 
toka midadalaka." 

10 De awi toka gena igolo o Yesuska, la 
upa o daera magenenano wasisupu. 

11 O orasi magena de o titi o cala sinoto 
o tala ma ngunu magenaka o ino imasari. 

12 De o toka imagolo Unaka, "Nako 
galoha, de o titika nomidusulo la asa o 
titika miwosa." 

13 Magena de wasimaha so o toka 
idadala gena isupu o nyawano de 
widongosaka, de yowosa o titika. O titi 
ma duduo magena iloqa de kugena o 
dirasuku itura, so gangodu o talagaku 
galutu de isoneka. 

14 |maaka komagena, de o titi 
yasosowohi gena yologa de itagi o 

doku de o soaka isihabari. So o nyawa 
yokokisupu yahino la o kia idadadika 
gena yatailako. 

15 Kagena de ona yaado o Yesuska, de o 
nyawa iqomaka wikokitoka una magena 
witogosa kawa, so womarihi-rihi de 
womabajuka, de lo awi sininga itiaika. 
O bi nyawa ona magena iwikelelo de 
yamodo. 

16 De ona o Yesus Awi manara 
yakokelelo gena yacarita idodooha so o 
nyawa wikokitoka magena wisilohaka, 
de lo ma ngale o bi titi magegena. 

17 Komagena so o Yesus iwisimahawa 
kagena wogogoge so iwisulo Una 
wosupu manga daerano. 

18 Kagena de o Yesus manga deruku 
wopaneka, de o nyawa wisilolohaka una 
magena igogou-gogou wogolo o Yesuska, 
la tanu iwimote. 

19 Duma wisimahawa, so wisulo de 
wotemo, "Noliho kasi, de nodedemo 

ani nyawaka o Jou Gikimoi Awi manara 
ilalamo waaka ngonaka." 

20 So o nyawa magena womajobo 
de wotagi o Dekapolis ma daeraka 
wosihabari ma ngale o Yesus Awi manara 
galoloha unaka, de o nyawa yangodu 
vogogiise gena yohairani icarawa. 

21 O Yesus wokahino kali o talaga ma 
sonongano. Kagena de o nyawa yadadala 
yahino imatolomu Una o talaga ma 
dateka wisigiloli. 

22 De o nyawa moi o puji ma tahu 
wapopareta o doku magenaka, awi 
ronga o Yairus, una magena o Yesus 
wikelelo de wahino Awi simaka, wosuba 
wobukuku, 

23 de wogolo ifoloi Unaka, "Baba, ai 
ngopa o ngopegeka moi tomisiboboso 
ami siri qatubuso poli. Tanu nahino 
noimote de hiti nomipaga, la ami siri 
gatotubuso magenena itogu la upa 
mosone." 

24 Magena de o Yesus wotagi o Yairus 
wimote. De o nyawa yadadala lo imote 
de o Yesus iwisidehelo. 

25 Kagena manga sidongirabano, 

o ngopeqeka moi mopanyake o au 
mosidagi de itekaka, duma itogu waasi 
ma deka o taungu mogiowo de sinoto 
gabolo. 

26 O dokterka gena yadalaka motagi 
momasou de ami sangisara yodogo, so 
ka o sou momasibangu sidago lo ami pipi 
gamata. Duma kodo milohawa, salanta 
mipanyake gena foloi idogo. 

27 (5:26) 

28 De o ngopeqeka magena mogiise o 
Yesus wakahino. De muna ami sininga 
ma rabaka motemo, "Hitilahi Awi jubaka 
tomasimaho bato, la ngohi asa isiloha." 
So muna o nyawa yadadala manga 
sidongirabano Una mowidalate de Awi 
duduno mototuuru de momasimaho 
Awi juba ma pigika. 

23 De o orasi magena qabolo de o 
au mosidagi kawa. Kagena de muna 
momamalo ami siri magena qalohaka. 

30 Komagena de o orasi magena gabolo 
Una wamalo Awi buturu isupu to Una 
Awi roheno. De womakiliho de wasano 
o nyawa yadadalaka, "Nagoona Ai juba 
yatigi.” 

31 De Una Awi muri-muri itemo, "We! 
Baba, ngona nakelelo masirete. O nyawa 
ma dala magena imatekesidehelo, de 
Ngona he nosano nagoona Ani jubaka 
yatigi." 

32 Duma Una womaginano hika de hino 
wasari nagoona Awi jubaka yatigi. 

33 Kagena de o ngopegeka muna 
magena momanako ami siri magena 
galohaka. So mohawateri de mitirine, 
so Awi simaka mosuba mobukuku, de 
momasingangasu ma gogou, "Ngohi Ani 
jubaka tomasimaho de gila-gila ai siri 
galohaka." 

34 Kagena de Una wotemo o ngopegeka 
muna magenaka, "He, Ai ngopa! Sababu 
ngona noipiricaya, so ngona nilohaka. 
Notagi de upa nohawateri, sababu to 
ngona ani dubuso de ani siri lo ihiwaka." 

35 So de Una ka wobobicarasi, de o 
Yairus awi tahuno o sosulo yamuruo 
naga yahino. De ona magena wisibubusu 
o Yairuska, de itemo, "Upa ngona ma 
Baba Guru nowigolo kali, sababu ani 
ngopa mosoneka." 

36 La de o Yesus woise, de ka wotemo 
o Yairuska, "Upa ani sininga itura, de 
nopiricaya bato." 

37 De o nyawa ma somoa wasimahawa, 
ka cawali o Petrus, de lo o Yakobus de 
o Yohanes ona yasinoto ria de nongoru, 
ona magena wasimaha iwimote o Yairus 
awi tahuka. 

38 So de ona imasidiado de o Yesus 
wadaheno, o nyawa yadadala yahika 

yahino so ikalala de lo yododora manga 
ili yapoputuruka, sababu mosoneka. 

39 Kagena de Una wowosa de wotemo 
onaka, "O ngopa muna manena 
mosonewa, duma mikioloka, so upa 
niari." 

40 Duma o nyawa yadadala magena 
iminako o ngopa muna magena 
mosoneka, so yangodu Una wisiihe. 

De o nyawa yangodu magena wasulo 
so isupuka, de Una wangaho o ngopa 
magena ma awa de ma baba de Awi muri 
yaruwange, so o ngihi kiaka o ngopa 
magena ami bake yahado kagena iwosa. 

41 Qabolo de Una wacoho o ngopa 
magena ami giaka, de wotemo munaka, 
"Talita kumi!" O Yahudika manga demo 
magena ma ngale, "He, Ai ngopa! 
Nomomi!" 

42 O ngopa ami umuru o taungu 
mogiowo de sinoto magena gila-gila 
momomi de motagi. Yangodu mikelelo 

momomi de motagi gena ka yohairani 
icarawa. 

43 Duma Una wapoma, la ona upa lo 
isihabari o hali magegena bai nagoonaka 
bato. De wosulo onaka, la muna o ino 
imihike la moogo. 

10 Yesus de Awi muri-muri imajobo 
6 so itagi to Una Awi soa de Awi 
dokuka. 

20 Sabat ma wangeka de Una wodoto 
o puji ma tahuka. Kagena o Nazaret ma 
nyawa yadala yoise to Una Awi dodoto 
de ona yohairani so itemo, "Nagoona 
widoto so to Una Awi pade de Awi 
cawaro maro komagena. De to Una Awi 
kuasa kiano wamake so aku waaka o 
nonako ihahairani. 

3 lgogou! Una manena cawali o tahu 
woaaka moi, ma awa gena ongo Maria, 
de Awi nongoru o Yakobus, o Yoses, o 
Yudas de o Simon. De Awi bira lo kanena 
igoge so pomasihie moi.” So ona yodupa 

kawa yoise maro o kia Una wotetemo 
gena. 

4 Kagena de Una wotemo onaka, "O 
nabi moi asa iwisihoromati gena o bi 
doku de o bi soa ma somoaka, duma 
ka cawali awi doku de awi soaka de 
awi gianongoru de awi awabira gena 
iwipiricayawa." 

> Komagena so o riho magenaka o 
nonako ihahairani idalawa waaka, so ka 
cawali o nyawa yamuruo naga yasisiri de 
ka Awi gia wasipaga de yalohaka. 

6 So Una wohairani gadoohaso ona 
manga piricaya ihiwa. Magena de o 
Yesus wotagi o bi doku wakiloli so Una 
wodoto. 

7 Una Awi muri yamogiowo de sinoto 
waaso imatolomu Unano la o kuasa 
wahikeka, la aku o toka yodusu de 
wasulo la itagi yasosinoto. 

8 Duma Una o siminiko wadedemo 
kasi, wotemo komanena, "Nia dodagi 

ma rabaka upa lo o kia naga nimagaho, 
cawali ka o didiki. Upa o maru nimagaho, 
o karong, eko lo o pipi. 

9 Nia tarupa nimasitibaku de nia baju 
gena ka nia roheka. 

10 Nakoso o doku moika niwosa de ka 
o tahu moika nimasidodogu, de upa 
nimatotuluru ma bati o doku magena 
niodongosa. 

11 De lo nakoso o riho moika la nitulu, 
de ona ngini iniholu sidago nia demo o 
habari qaloloha magena lo yoise iholu, 
o riho magena niodongosa. Duma nia 
gohu ma gaapo niapari kasi la imaaka o 
nonako moi onaka, igogou ona magena 
de manga fajaka o Gikimoi Awi simaka." 

12 Kagena de ona itagi isihabari, ena 
gena o nyawa yangodu bilasu itoba de 
imatoduba to ona manga dorouno. 

13 |sogou, Una Awi muri-muri o toka 
idala yodusuka, de o nyawa yasisiri 

manga saheku o gososo isiese so manga 
siri lo galohaka. 

14 Ma orasi magena ma Kolano Herodes 
Antipas woise ma ngale o Yesus de Awi 
nonako ihahairani, sababu kagena o 
nyawa yadadala yaaka idadi manga uru 
ma beto. Sidago yaado o doku de o soaka 
so o bi nyawa itemo, "O Yesus gena o 
Yohanes Wooosi de Una asa wooho kali! 
Ma sababu magegena Una wamake o 
buturu la waaka o nonako ihahairani." 

15 Duma o bi nyawa ma somoa itemo, 
"Una magena iqoqoma ma nabi Elia de 
wooho kali." De ma binukali itemo, "Una 
manena o nabi wimomuane moili koloko 
o nabi o orasi iqoqomaka." 

16 So kagena de ma Kolano Herodes 
wogiise komagena, de una wotemo, "Ka 
o Yesus Una manena o Yohanes Wooosi 
bai! Kiaka igomaka tasulo so awi sahe 
yatolaka, de orasi manena wooho kali!" 

17 (6:16) 

18 Ma sababu komagena ma Kolano 
Herodes womasininga, ena gena ma 
orasi iqomaka de una womikawi ongo 
Herodias, muna magena o Herodes ma 
nongoru masirete, awi ronga o Filipus, 
ma pegeka. De o Yohanes he ma para 
ma dala wisidapano de wingamo o 
Herodeska, "Ce! Qalohawa, nako ngona 
nomikawi ani nongoru ma pegeka 
sababu muna magena ani moqoka." So o 
Herodes wasulo awi prajuritka o Yohanes 
iwitago, so ona witagoka de lo wipiliku 
de o bui ma rabaka wisingosaka. 

19 Sababu ma ngale o Yohanes awi 
sidapano de awi ngamo magegena ongo 
Herodias mitoosa, so o ngeko mosisari 
la ami edekati o Yohanes mowitooma, 
duma o Herodes iwijaga so o ngeko 
ihiwa. 

20 Ma Kolano Herodes wosulo o buika 
o Yohanes iwijaga iwisidodiahi, sababu 
iwinako o Yohanes una magena awi 

sininga iloa de ibanari, de lo una magena 
o Gikimoi Awi sosulo so wisubaka. De o 
Herodes lo o Yohanes awi bicara gena 
wodupa woise, ngaroko wisigamamuka. 

21 Qabolo de ma Kolano Herodes awi 
sibuo ma wangeka, so una waaka o 
rarame de wakoro o bobareta yangodu, 
de awi kapita-kapita, de o bi kawasa ma 
roriri to una awi pareta ma rabaka o 
Galilea ma dokuka. 

22 O rarame magena ma rabaka ongo 
Herodias ami ngopa moselo, so una 
de o nyawa wakokoro ona magena 
lo midupa icarawa. So kagena de una 
wotemo ma jojaru magenaka, "Ngona 
o kia nodupa. Nagolo bato! Ngohi asa 
tonihike ngonaka." 

23 So kagena de una wojaji o jojaru 
muna magenaka ma bati wosasi, de 
wotemo, "O kia bato ngona nagolo 
ngohi asa tonihike, ngaroko ai arata 

ma sononga moi ai tahu ma rabaka 
tonisitodihikeka!" 

24 Qabolo de o jojaru magena mosupu 
de mosano ma awaka, "Ai awa, qaloha 
gena bilasu o kia tomagolo." Ma awa 
mosango, "Hika nagolo o Yohanes 
Wooosi awi sahe." 

25 O jojaru muna magena momatai-tai 
mokahika ma Kolano Herodeska, de 
motemo, "Ngohi tomagolo o Yohanes 
Wooosi awi sahe, so o orasi manena 
qabolo o pigaku nongado la noihike 
ngohika!" 

26 Ma Kolano Herodes woise ami gogolo 
magena de to una awi sininga foloi 
ipeleso. Ngaroko komagena, ami gogolo 
magena watolabutu idadi kawa, sababu 
wosasika awi nyawa wakokoro manga 
simaka. 

27 So una gila-gila wisulo ma kapita 
moi wotagi o Yohanes Wooosi awi sahe 
waqgehe. So kagena de o prajurit moi 

wotagi o bui ma tahuka, la o Yohanes 
Wooosi asa witolaka. 

28 So de witola qabolo de o sahe 
magena o pigaku wongado de wotagi 
wahike o jojaru magenaka. De o jojaru 
magena mahike kali ma awaka. 

23 O hali magena o Yohanes Wooosi Awi 
muri-muri yogiise de yanako, gila-gila 
ona itagi o Yohanes Wooosi awi sone ma 
bake yagehe so yapoosuka. 

30 La o Yesus Awi sosulo yamogiowo de 
sinoto asa iliho ikahino kali, so Unaka 
imatolomu de ona o manara yaaaka de 
yadodotoka gangodu isingangasu Unaka. 

31 Kagena o nyawa idala icarawa yahino 
de binuka iliho, duma yadadala yahinoli 
sidago Una de Awi sosulo ioqo lo 
imadodoohawa. So Una wotemo onaka, 
"Niahino potagi la pomatinga o riho 
moika, la ngini nimasiwoma kasi." 

32 Magena de imajobo o deruku ipane 
so imatinga o riho moi imatitingano. 

33 So de o nyawa yadadala yakelelo 
imatuluru o riho moika, de yanako ona 
magena nagoona. So o nyawa o bi doku 
ma sigilolino magena itagi itowongi so 
iqomaka o riho kiaka Una de Awi sosulo 
yamemetaka gena. 

34 Ma orasi o deruku wouti, Una 
wamake o nyawa yadala icarawa. De 
Una wasayangi onaka wotemo, "Kodo! 
Ona manena koloko o duba ma sowohi 
ihihiwa." Magena de Una o moi-moi 
wasidoto idala o nyawa ona magenaka. 

35 So de gamaga-magaka, de Awi 
muri-muri yahino itemo Unaka, "Baba! 
Upa sidago gaputu sababu o riho 
manena imatingano. 

36 Nakoso galoha, lebelaha o nyawa 
yadadala manena nasulo itagi la ona o 
ino imaija kadoke o doku de o soaka 
imakokadateka." 

37 Duma Una wotemo, "Ngaroko 
he upa! La ngini bato niasioqgo." De 

ona itemo, "Nakoso o nyawa manga 
dala manena de miasiogo gena, ma 
pipi o kiaka poqehe de o roti miija la 
miasioqo!" 

38 Kagena de Una wosano, "Kagena 
naga de nia maru. Hika nitagili o 
nyawa yadadalaka niatailako.” So ona 
yatailakoka de yotemo, "De maena, 
duma cawali o roti ngai motoha de lo o 
nao ngai sinoto." 

33 Qabolo de wasulo Awi muri-murika, 
“Hika o nyawa yadadala magena 
niasigogeku o dumule ma qokuka 
imatotolomu." 

40 So o nyawa yadadala magena 
imagoge imarihi-rihi. Kanaga o dolomu 
ma nuka yararatu moi de lo o dolomu 
ma nukali yamomoritoha. 

41 So kagena de Una o roti ngai 
motoha de o nao ngai sinoto waqehe de 
womamataga o dipaye, de Awi sukuru 
watide o Gikimoiye. Qabolo de Una o roti 

magena watepi-tepi de Awi muri-murika 
wahike la ona yasitoku o nyawa yadadala 
ona magenaka. Komagena lo o nao 
ngai sinoto waaka so yasitoku o nyawa 
yadadalaka magena. 

42 La o nyawa yadadala magena yaogo 
sidago yapunu. 

43 So kagena ona ¡ogo gabolo de Awi 
muri-muri o ino ma soohu yatolomu so 
ma boloi yamake o karaja mogiowo de 
sinoto. 

44 O ino yaoogo magena ka yanau gena 
yacala motoha (o ngopeqeka de o ngopa 
gena yaeto waasi). 

45 La magena gabolo de o Yesus 
wotemo Awi muri-murika, "Nitagi o 
deruku nipane la niside kadoka o doku 
Betsaida o talaga ma sonongaka. Ngohi 
asa o nyawa yadadala ona magena 
tasulo iliho kasi." 

26 So de o nyawa yadadala magena 
ilinoka, de Una o pido moika wakahika la 
wosumbayang. 

47 So de gaputuka, Una o dududuka 
womatengoka, duma Awi muri-muri o 
deru ma rabaka gena ka wakelelo. O 
deru magegena o talaga ma dongirabaka 
yahika 

48 de yohoru isangisara, sababu o 
orasi magena o paro manga simano 
so yatomo. So he gaginita Una asa 
wakahika onaka, de ka o ake ma qokuko 
wotagi. Duma Una asa wahika manga 
deru ma dateka, 

43 (6:48) 

50 de Awi muri-muri wikelelo o ake 
ma qokuko wotagi, de ona isawangi so 
imatotoore, "We! O toka! O toka!" So 
yamodo imasidotirineku. Duma gila-gila 
Una woaso de wotemo, "Eh, hika nia 
sininga niapoputuru! Ngohi manena o 
Yesus so upa nimodo!" 

31 La Una wahika so manga deruku 
wopane, de o paro magena lo itoguka de 
iogoka. So Una Awi muri-muri magena 
yosawangi de yamodo, 

52 sababu kagunugo asa o nonako 
ihahairani wasikeleloku ma ngale o 
roti ngai motoha duma manga sininga 
gatogoi icarawa. So isusa ona isihoda de 
yasahe to Una Awi buturu komagena ma 
lamo. 

53 Ma orasi o Yesus de Awi muri-muri 
imasidiado o talaga ma sonongaka, de o 
Genesaret ma bobanesa itahu so kagena 
manga deru yatapuku. 

54 Kagena de ona o deruno isupu so o 
nyawa Una wikelelo, de gila-gila winako. 

>> So imagogora moi-moi manga 
dokuka itagi so o nyawa yasisiri manga 
jongutuku yasitide de Unaka yangaho 
kiaka yogiise Una kagena naga. 

56 Komagena lo kiaka bato Una wotagi, 
o bi soaka eko o bi dokuka, ona o 

nyawa yasisiri o pasar ma dateka 
yahahadoku de igolo Unaka, "Baba, 
nako nomisimaha, hitilahi Ani juba ma 
ngoguka sutu miacoho!" La o nyawa 
nagoona yacocoho gena yangodu manga 
siri itoguka. 

10 wange moiku de o Farisika ma 
7 nyawa o bolu moi de o guru agama 
yamuruo naga o Yerusalemno yahino de 
itagi imatolomu o Yesuska. 

20 Yahudika ma nyawa yangodu 

ma boboloi o Farisika ma nyawa, ona 
magena o adati de o galepu yacocoho, 
ka o ete de o toporasi. O galepu ma 
dodagi magena yamote so ona magena 
ioqo waasi, nakoso manga gia yatiodo 
waasi. Kamagena lo o pasarka itagi la 
ilihono, bilasu manga gia yatiodo kasi 
de asa iogo. De kanaga idalasi o ete de 
o topora manga adati de manga galepu 
yacocoho ma bati orasi manena, maro o 
lelenga, de o boso, eko o hito ma leleani 

patiodo lo de ma galepu. So ma orasi 
ona itagi imatolomu gena ona yakelelo 
Una Awi muri-muri iogo de manga gia 
yatiodowa de yamotewa manga adati de 
manga galepu, ena gena bilasu manga 
gia yatiodo kasi imamote maro o kia o 
Farisika yotetemo gena. 

3 (7:2) 

4(7:2) 

> Ma sababu magegena o bi Farisika 
ma nyawa de o bi guru agama Unaka 
wisano, "Qadoohaso Ani muri-muri 
yatilaku to ngone nanga ete de nanga 
topora manga jojoho. Ce! Ona iogo de 
manga gia yatiodowa." 

6 Kagena de Una watemo, "Igogou, 
ngini manena nikokulai! So itero maro 
ma nabi Yesaya wotemo igomaka de 
wosilefoka ma ngale ngini manena o 
Gikimoi wotemo komanena, 'O bi nyawa 
ona magena ihoromati Ngohi, duma 

cawali manga uru ma kahika, duma 
manga siningaka gena ihiwa. 

7 Ma faida ihiwa ona isuba Ngohika, 
sababu ka to nyawa manga adati de 
manga galepu gena yadoto, itemo 
magena koloko to Ngohi Ai bobita!' 

8 O Gikimoi Awi bobita ngini niapalako, 
duma o bobita o nyawano ngini niacoho 
niaamo-amo." 

9 La o Yesus wotemoli onaka, "Igogou, 
ngini nicawaro so o Gikimoi Awi bobita 
nitilaku ma ngale nisilaku to ngini nia 
adati de nia galepu masirete. 

10 O Gikimoi Awi bobita ma demo 
gena o Musa wosingangasu wotemo, 
'Niahoromati to ngini nia baba de nia 
awa,' de lo 'Nagoona manga awa de 
manga baba la yatemo qatorou, ona 
magena manga fanggali bilasu yatooma.' 

11 (7:10) 

1? Duma ngini niasidoto o nyawaka: 
Ngone nanga baba de nanga awa upa 

he pahoromati de pariwo, hitilahi nanga 
dodihimoka potemo, 'Ai baba de ai 
awa, ngaroko o pipi ngohi bilasu tinihike 
nginika, magena ka to ngohi ai suba moi 
o Gikimoika.' 

13 Ma ngale de to ngini nia dodoto 
masirete aku ngini gena niacoho nia 
adati de nia galepu, duma o Gikimoi Awi 
demo de Awi bobita ngini niapalako de 
nisidoohawa. Kanaga idalasi o damato 
de o gulai ngini asa niaaaka imatero 
komagenena." 

14 La o Yesus waaso kali o nyawa 
yadadala magena, de wotemo onaka, 
"Hika ningodu niise to Ngohi Ai ade-ade 
manena, la ngini asa niasahe de nianako. 

15 O kia iwosa ngone nanga rabaku 
akuwa inasitorou bai! Cawali o kia nanga 
rabano isusupu magena inasitorou o 
Gikimoi Awi simaka. (( 

16So o nyawa nagoona de manga 
ngauka tanu ¡ise la yanako.))" 

17 Ma orasi o Yesus o nyawa yadadala 
wadongosaku so wotagi o tahuka 
wowosa de Awi muri-muri yosano 
Unaka, ma ngale idodooha to Una Awi 
ade-ade magegena. 

18 Kagena de Una wotemo onaka, 
"Cel So niiseka de ka niasahe waasi! 
Qadoohaso ngini niasahewa, ena gena 
o kia naga una waoqoka una magena o 
dorouka wingahowa, so upa nitemo una 
witorou o Gikimoi Awi simaka. 

19 Sababu o kia waoogo magena to 
una awi siningaku iwosawa, duma iwosa 
awi pokoku, so ma duuru de wosihoho 
so isupu kali." (De o Yesus Awi demo 
manena Una wasingangasu, so o ino 
gangodu gena aku ngone paogo.) 

20 So kagena de Una wotemo kali, "O 
kia bato nanga rabano isusupu magena 
inasitorou o Gikimoi Awi simaka. 

21 Sababu o nyawa manga rabano, 
ena gena, manga siningano asa o bi 

dorou moi-moi ibao so manga manara 
o nyafusu ma dorou iaaaka, itotosi, 
itotooma, 

22 isusundali, yatotesere, de lo o dorou 
moi-moi iaaka, yatotodamato, de manga 
adati ihiwa, yatotodoosa, o ronga ma 
dorou iaaka, imacaralamo de isusa 
padoto sababu manga sahe qatogoi. 

23 O bi dorou gangodu kiaka ibabao to 
ona manga sininga ma rabano, magena 
idadi o nyawa ona magena yasitorou o 
Gikimoi Awi simaka." 

24 Kagena de o Yesus wodongosa o riho 
magena. So de o Yesus wotagi o doku 
Tirus de lo o doku Sidon ma sigilolika, de 
wowosa o tahu moika womamingihu la 
o nyawa upa winako Una kagena naga. 
Duma Awi habari igomaka so o nyawa 
winakoka. 

25 (7:24) 

26 De lo o ngopeqeka moi mogiiseka, 
muna magena o Siria ma dokuno o 

Fenisia ma tonaka so o Yahudika ma 
nyawa misowo. To muna ami ngopa moi 
o toka mingosa so mitogosaka, so muna 
motagi Unaka, de mobukuku de ami 
suba matide de mogolo la Una aku o 
toka wodusu ami ngopa magenano. 

27 Kagena de Una wotemo munaka, 
"Bilasu ngona notamaha la o bi ngopa o 
ino pahike igoma la iogo de yapunuka. 
Sababu qalohawa o bi ngopa ma ino de 
pagehe so o kasoka pongike." 

28 De muna magena mosango motemo, 
"Kodo, Baba! O bi kaso o meja ma 
litimika lo yodamaha o bi ngopa manga 
ino ma reremo, la nako itura, de o kaso 
magena lo aku yaogo." 

23 De Una womitemo, "Sababu ani 
sosango itero de nagogou ma loha, o 
orasi manena gabolo ani ngopa ami toka 
asa imahoi de mitogosa kawa. So notagi 
la noliho ani dokuka." 

30 O awa muna magena moliho ami 
tahuka, de momimake ami ngopa 
mitotogosa magena momaiduka sababu 
milohaka, de igogou ami dogosa lo 
isisaka. 

310 Tirus ma dokuka o Yesus womajobo 
o doku Sidon watilaku de asa wotagi 
o Galilea ma talagaka. Womasidiado o 
Dekapolis ma daera ma rabaka, 

32 de o nyawa moi witotopongo de awi 
lage itimisi o Yesuska witota. O nyawa 
una magena awi dodiao moi o Yesus 
iwibaja la tanu wipaga. 

33 So kagena de Una iwitinga o nyawa 
yadadalano, de Awi raraga o nyawa una 
magena awi ngauka wosiguruto de Awi 
kibi wosipalasa o nyawa gena awi lageka. 

34 O dipaye womamataga so Awi woma 
walia de wotemo, "Efata!" ma ngale 
"Ipelenga!" 

35 Kagena de o nyawa una magena awi 
ngau ipelenga so womasigiseka, de awi 
lage ipalata so aku wobicaraka. 

36 De ona yangoduka o Yesus 
wasibobita, "Upa lo nisingangasu." 
Ngaroko wapoma komagena, duma ona 
foloika isibicara. 

37 So o nyawa ona magena ka 
yohairani icarawa de yotemo, "Igogou! 
Yatotopongo lo imasigise de imomou 
lo ibicaraka. Qangodu waaaka gena ka 
idadi qaloha." 

1 Ma orasi magena de o nyawa 
8 yadadala o bolu moi yahino 
imatolomu kali. To ona manga ino 
ihiwaka, so o Yesus Awi muri-muri waaso 
de wotemo onaka, 

? "Kodo! Ngohi tasayangi o nyawa 
yadadala ona manena. Kanaga he o 
wange saange gabolo ona dede Ngohi, 
de o orasi manena ona manga maru 
ihiwaka. 

3 Nakoso Ngohi tosulo ona iliho de 
manga poko ma raba ihiwa, done ona 
yalumo-lumo so o ngeko ma soaka 
de iruba. Foloisi o nyawa ma binuka 
manena ma soa ikukuruno." 

4 Una Awi muri-muri isango itemo, 
"Baba, o riho manena imatinga-tingano. 
De o ino kiano pamake la o nyawa 
yangodu manena pasiogo." 

> De Una wosano onaka, "Kagena naga 
to ngini ningodu de nia maru?" De Awi 
muri-muri itemo, "Manena naga ka o 
roti ngai tumudingi." 

6 Kagena de Una wasulo o nyawa 
yadadala magena, yangodu o tonaka 
imagogeku. De o roti ngai tumudingi 
magena wagehe so Awi sukuru watide 
o Gikimoiye. Qabolo de watepi-tepi 
de to Una Awi gia, so wahike Awi 
muri-murika la ona isitoku o nyawa 
yadadala magenaka. So Awi muri-muri 
ona yaaka maro o kia Una wasulo. 

7 Kagena lo to ona de manga nao 
ibiuugu ngai muruo naga. O Yesus 
wagehe o bi nao magena de Awi sukuru 
idola o Gikimoika, de wasulo Awi 
muri-murika so yasitoku kali o bi nao 
magena. 

8(8:7) 

9 Kagena de o nyawa ona magena 
yaoqo sidago yangodu yapunuka, gena 
yanau manga dala nagala yacala iha 
(o ngopeqeka de o ngopa gena yaeto 
waasi). Qabolo Awi muri-muri wasulo 
so o ino ma soohu yatolomu so yamake 
sidago o karaja tumudingi lo iwedo. 
Qabolo de Una wasulo so o nyawa 
yadadala magena moi-moi iliho manga 
dokuka. 

10So Una de Awi muri-muri gila-gila 
o deruku ipane so imajobo itagi o 
Dalmanuta ma tonaka. 

11 0 Farisika yamuruo naga yahino kali 
o Yesuska, so imatekekasango de Una 

ma ngale o dorouku wisitura, so yogolo 
Una o nonako ihahairani wosikelelo la 
ona aku yanako igogou Una o Gikimoi 
wisulo so wahino. 

12 Una Awi woma walia so wosango, 
"Cel Qadoohaso ngini o bi nyawa o orasi 
manena de nigolo Ngohi taaka o nonako 
nginika. Toholu! Ngini tinisingangasu 
igogou, ngaroko nigolo lo Ngohi taakawa 
o nonako maro komagena ma meta o 
nyawa ngini manenaka." 

13 Qabolo de Una ona magena 
wadongosa de o deruku wopane kali, 
so womajobo kadoke o talaga ma 
sonongaka. 

14 O Yesus Awi muri-muri imariwosa so 
o maru imagahowa. So ona ¡hawateri 
sababu manga deruka cawali o roti ngai 
mol. 

15 Una wotemo onaka, "Nimasitiari, ma 
ngale o Farisika manga ragi de o Herodes 
awi ragi bai!" 

16 Kagena de o muri-muri imatekebicara 
moi de moika, de itemo, "Una wotemo 
komagena sababu to ngone nanga roti 
ihiwa." 

17 Una ka wanako Awi muri-muri manga 
sininga de o kia ona isibicara. So Una 
wotemo onaka, "Ce! Ngini nia sininga 
isusa ma ngale to ngini nia roti ihiwa. 
Qadodooha so ngini niasihoda waasi de 
niasahe waasi sidago o orasi manena. 
Kodo! Kiaso nia piricaya ikurangi maro 
komagena. 

18 To ngini de nia lakoka duma 
niakelelowa, de to ngini de nia ngauka 
duma niisewa! Ngini niosiningawa Ai 
nonako ihahairani. 

19 Ma orasi o roti ngai motoha tatepi- 
tepi, de o nyawa yacala motoha tahike 
so yaoqoka. Sababu ngini masirete 
niatolomu so ma soohu o karaja muruo.' 
So ona itemo, "O karaja mogiowo de 
sinoto." 

20 "De ma orasi moili Ngohi o roti ngai 
tumudingi tatepi-tepi de tasioqoka o 
nyawa yacala iha. De kanaga ma soohu 
o karaja tumudingi, magena lo ngini 
masirete niatolomu. 

21 So, idodooha nianakowa eko niasahe 
waasi." 

22 O Yesus de Awi muri-muri imasidiado 
o Betsaidaka, de o nyawa moi wopipilo 
iwingaho o Yesuska. De o Yesus iwibaja 
la tanu o nyawa wopipilo una magena 
iwipaqa la womasigelelo. 

23 Magena de o Yesus o nyawa wopipilo 
una magena iwituda so wisisupu o doku 
ma duduka. La o Yesus to Una Awi kibi 
wisipurai awi lakoko de Awi gia wosipaqa 
de wisano, "Nomasigeleloka?" 

24 Kagena de o nyawa magena 
womaginano awi simaka de wotemo, 
"Iya, ngohi o nyawa takelelo, duma maro 
ka o gota ma hutu itagi-tagi." 

25 So o Yesus Awi gia wosipaga kali awi 
lakoka. So orasi magena gabolo de awi 
lako qaloha kali so womasigeleloka, de 
wanako itiaika. 

26 Komagena de o Yesus wosulo unaka, 
"Tagi noliho! De upa lo nokahika kali o 
doku magenaka." 

27 O Yesus de Awi muri-muri itagi o 
Kaisarea Filipi ma soa de ma dokuka. 
Itagi so manga dodagi ma rabaka Una 
wasano onaka, "Nako o nyawa gena ona 
itemo, Ngohi manena naguuna." 

28 De ona isango itemo, "Kanaga ma 
binuka itemo o Yohanes Wooosi, de ma 
binukali itemo ma nabi Elia, de o nyawa 
ma somoali itemo Ngona o nabi moili." 

23 So kagena de o Yesus wosano onaka, 
"Duma nako ngini masirete, Ngohi 
manena naguuna." O Petrus wotemo, 
"Baba, Ngona manena o Salamati ma 
Kolano." 

30 La komagena de Una wapoma 
onaka, "Ma ngale Ngohi gena upa lo 
nisingangasu o bi nyawaka." 

31 Qabolo de o Yesus Awi muri-murika 
womadedemo, ena gena wotemo onaka, 
"Ngohi manena, o Nyawa ma Duhutu, 
done o Yahudika manga roriri, o imamka 
ma bi sahe, de o bi guru agama ona 
Ngohi iholu, so ona asa isisangisara qasiri 
ma bati itooma de isosone. Ngaroko iaka 
komagena, duma o wange saangeka de 
Ngohi tooho kali." 

32 Awi sangisara de Awi sone ma 
ngeko gena Una Awi muri-murika 
wosingangasu wositotiaika. La o Petrus 
woise de o Yesus Awi giaka walia 
la imatingaka, gila-gila wisidapano 
wotemo, "Baba Guru, tanu o Gikimoi 
wonisiraro la upa idadi komagena." 

33 Duma womatodoka o Yesus 
womakiliho de wakeri-keri Awi muri- 
murika de o Petruska wisidapano 

wotemo, "He! Iblis, nologa! Ani sininga 
magena imaterowa de o Gikimoi Awi 
sininga, duma ani sininga gena ka o 
nyawa ma sininga." 

34 De asa o Yesus o nyawa yadadala 
dede Awi muri-muri watolomuno so 
wasibicara onaka, "O nyawa nagoona 
la imote Ngohi, bilasu imahadoku so 
manga dupa moi-moi manga sininga ma 
rabaka yapalako la imote-mote Ngohi, de 
qgadoohawa nakoso o sangisara yamoku 
ma bati yosone. 

35 Sababu o nyawa nagoona la manga 
oho o dunia manenaka foloi yosininga 
sidago iholu isangisara, done ona dede o 
Gikimoi asa imakitingaka. Duma o nyawa 
nagoona ma ngale Ngohi de o Gikimoi 
Awi habari galoloha gena manga rohe 
ma salamati isidoohawa, la ngaroko 
isone, duma o oho ka sidutu ikakali done 
asa yamake. 

36 Ngaroko o nyawa moi o dunia de 
ma raba manena he gangodu ka to una, 
duma gangodu magena ma faida ihiwa, 
nakoso ma duuru una wamakewa o oho 
ka sidutu ikakali. 

37 Sababu o oho ka sidutu ikakali gena 
niamakewa de o guraci de o salaka 
nisitagali, eko lo akuwa niaija de o pipi. 

38 Ma orasi manena o dunia iwedoka 
de o dorou so o Gikimoi iwiholuka. So 
upa o nyawa yamage isihabari ma ngale 
Ngohi de lo Ai dodoto. Sababu nagoona 
yamage isihabari, done Ngohi o Nyawa 
ma Duhutu lo asa ona toholu tanako, ma 
orasi Ngohi tahino kali o duniaku dede 
to Ngohi Ai kuasa, kiaka isikokelelo maro 
Ai Baba Awi kuasa, de Awi malaikat 
yadadala." 

1 De o Yesus wotemoli, "Ngini 
tinisingangasu igogou, yamuruo naga 
to ngini nia sidongirabano done isone 


MARKUS 9 75 


waasi, nakoso yakelelo waasi o Gikimoi 
Awi pareta gapoputuru." 

20 wange butanga ipasaka, de o Yesus 
wangaho Awi muri yaruwange, ena gena 
o Petrus, de o Yakobus, de o Yohanes 
itagi imatinga o tala ikukuruye moika. To 
ona manga goginano ma rabaka Una Awi 
jamani ingali. 

3 Awi baju idadi qaare de isiru. 
Pamakewa papoka de qatebi maro 
komagena. 

4 Kagena de Awi muri yaruwange 
iwimomote gena yakelelo kanaga o nabi 
yasinoto imatekebobicara de Una. O 
nabi yasinoto gena o Elia de o Musa. 

? Kagena de o Petrus wotemo o Yesuska, 
"Baba Guru, qaloha bai nakoso ngone 
lo ngo kanena, so o dadaru ngai saange 
miaaka, ngai moi to Ngona, ngai moi to 
Musa, de ngai moi to Elia." 

6 Patotiai gena o Petrus wanakowa o 
kia bilasu una wosibicara, sababu una de 
awi dodiao yasinoto o modo ma rabaka. 

7 Kagena de o lobi-lobi o bolu moi ¡uti 
so yasaoka, de o lobi-lobi ma rabano o ili 
moi iise itemo, "Una manena to Ngohi Ai 
Ngopa towidododara. Ka Unaka bilasu 
niwisigise!" 

8 Manga lako yatawi, so ato imatodoka 
so yanano o nyawa yasinoto magena 
lo yahiwaka, ka cawali o Yesus 
womatengoka. 

3 So ma orasi ona ¡uti o talaku, de 
wasibobita onaka wotemo, "Upa lo 
ngini nisingangasu o nyawaka o kia ngini 
niakokeleloka, ma bati Ngohi, o Nyawa 
ma Duhutu, tomomi Ai sone ma rabano." 

10 La Una Awi muri-muri yacoho to Una 
Awi beseso magena, duma ona masirete 
manga sidongirabaka isibicara itemo, "To 
Una Awi demo 'wosoneka so wipoosuka 
de wooho kali' ena gena ma ngale o kia." 

11 Mutuwade ona Unaka yosano itemo, 
"Qadoohaso o bi guru agama yodedemo 
gena o Salamati ma Kolano iwihiwasi de 
bilasu ma nabi Elia wahino wogomano." 

1? So Una wasango wotemo, "Magena 
itero, o Elia gena igogou wahino 
woqomano, ma ngale wosidailako de 
o bi moi-moi wosidiahi. Duma o kiali 
o Gikimoi Awi Jaji ma Buku ma rabaka 
isilefo gena done Ngohi, o Nyawa ma 
Duhutu, magena Ai sangisara qgatubuso 
de lo o nyawa yadadala asa iholu. 

13 Duma Ngohi totemo nginika, 

o nyawa imatero koloko o Elia 

gena womasidiadoka to ngini nia 
sidongirabaka, de o nyawa ka to ona 
manga sininga ma dupa yamote so 
wisisangisara. Magena itero de itiaika, 
maro o kia isilelefo o Gikimoi Awi Jaji ma 
Buku ma rabaka, idodooha o Yohanes 
Wooosi to una awi oho ma ngeko." 

14 Ma orasi o Yesus de Awi muri 
yaruwange ikahino kali, de yakelelo 
o nyawa yadadala yasigilolino, Awi 
muri-muri ma somoali de o guru agama 
yamuruo naga imatekeributu. 

15 So o nyawa yadadala Una wikelelo, 
de ona yatodoka de imagogora Una 
wisibubusu. 

16 Kagena de Una wosano o bi 
guru agama magenaka, "O kiali ngini 
nioributu." 

17 Magena de o nyawa yadadala manga 
sidongirabano o nyawa moi wahino 
wosango, "Baba Guru, ngohi ai ngopa 
towingaho Ngonaka. Una manena 
toka wingosaka. 

18 Nakoso o toka iwingosa de awi rohe 
wosipapaka o tonaku, de awi uruno lo o 
geko isupu, awi ingi irita, de awi rohe lo 
liraka. So ngohi togolo Ani muri-murika 

la yodusu o toka magena, duma ona 
yaakuwa." 

19 So kagena de Una wotemo onaka, 
"Idodooha ngini o bi nyawa o orasi 
manena! Igogou-gogou ngini manena 
o nyawa nia piricaya ihihiwa. Sidago o 
orasi muruosi Ngohi togoge dede ngini la 
tinisisabari nginika. Ce! O ngopa magena 
niwingaho Ngohino." 

20 De ona o ngopa magena iwingaho 
Unaka. La o toka magena Una wikelelo, 
de o ngopa una magena wiaka so 
awi rohe wosipapaka o tonaku, de 
womalololo, de awi rohe lo iira-iraka, de 
awi uru lo igekoka. 

21 La Una wosano ma babaka, "So he 
itekaka to una awi siri manena?" De ma 
baba wosango, "Ka wicecekesi. 

22 So ma para idala rabaku wiuumo 
komagena lo o ake ma rabaku. So nakoso 
galoha, Baba, de tanu nowiriwo. Kodo, 

Baba! Nomigalusiri la nako Ngona ka aku 
de nomiriwo ngomi!" 

23 Kagena de o Yesus wosango 
wotemo, "lya, nako ngona masirete 
aku nopiricaya! Qangodu asa o Gikimoi 
waaka, hitilahi ngona nowipiricaya." 

24 Gila-gila ma baba una womatoore, 
"Ngohi topiricaya bai! Duma, kodo, ai 
piricaya ka ma cunu. So tanu noiriwo la 
ai piricaya nodogo la idadi gaputuru!" 

25 Orasi magena de o Yesus wakelelo 
o nyawa yadadala yahino iwisidolomu, 
de Una wodusu o toka magenaka 
wotemo, "He, toka wisitotopongo de 
wisimumusu! Ngohi tonisulo nosupu o 
ngopa manenano, de upa lo nokahinoli." 

26 O toka magena imatoore de o ngopa 
awi rohe magena iira de ifoloi witirine 
kali, de gila-gila o toka magena isupu 
o ngopa magenano. So o ngopa una 
magena koloko wosoneka, sidago o 

nyawa yangodu itemo, "Una magena 
wosoneka bai!" 

27 Duma o Yesus wotagi Awi giaka 
wacoho de wilia wisimomi, de gila-gila o 
ngopa magena una womaokoka. 

28 Qabolo de o Yesus o tahu moika 
womatingaka, de Awi muri-muri yahika 
so imasano, "Kiaso ngomi manena o toka 
gena miodusu miaakuwa." 

29 De Una wosango wotemo, "O 
toka maro komagena, maena nidusu 
niaakuwa ka cawali nisumbayang o 
Gikimoika. O ngeko ma somoali gena 
ihiwa." 

30 Kagena de Una de Awi muri-muri 
imajobo kali. So itagi o Galilea ma 
tonaka, duma o Yesus woholu la upa lo o 
nyawa winako kiaka wogoge, 

31 sababu to Una Awi muri-muri 
wadotosi. De una wotemo gena 
komanena, "Ngohi o Nyawa ma Duhutu 
manena done asa isidoa Ai saturu manga 

gia ma sohaka, so Ngohi asa itooma, 
duma o wange saangeka de asa Ngohi 
tooho kali." 

32 Magena de Una Awi demo de Awi 
simodoto ma ngale gena ona yanakowa, 
duma ona yamodo so yododato imasano 
Unaka. 

33 O Yesus de Awi muri-muri 
imasidiado o Kapernaum ma dokuka 
so imasidodogu o tahu moika, de 
wasano Awi muri-murika, "Kangano o kia 
nimatekesikokoholu ma orasi o dodagi 
ma rabaka." 

34 Duma ona yamage so imapopongoka, 
sababu o dodagi ma rabaka ona 
imatekesikokoholu ma ngale nagoona 
foloi ilamo to ona manga sidongirabaka. 

35 So de Una womatamiye de watolomu 
so wisigilolino, de wotemo onaka, "O 
nyawa naguuna wodupa wolamo de o 
nyawa ma somoa, una magena bilasu 

womahadoku de wodupa wariwo o 
nyawa yangoduka." 

36 Qabolo de Una o ngopa wiceceke 
moi wingahono de wisigokono to ona 
manga simaka. Gila-gila o ngopa magena 
witide de witoti, de wotemo onaka, 

37"0 nyawa nagoona la o ngopa 
manenaka iwigehe qaloha sababu ona 
imote Ngohi, magena imatero de ona 
lo Ngohi igehe galoha. So o nyawa 
nagoona la Ngohi igehe qaloha, ona 
manga manara magena lo ma meta Ai 
Babaka, sababu Ngohi Una woisulo so 
tahino." 

38 De o Yohanes wotemo o Yesuska, 
"Baba Guru, ngomi miwikelelo o nyawa 
moi o toka wodusu de to Ngona Ani 
ronga bai! So ngomi miwisimahawa, 
sababu una gena to ngomi mia 
dodiaowa." 

32 Duma o Yesus wotemo, "Upa 
niwisimahawa una magena, sababu o 

nyawa moi lo yahiwa o nonako ihahairani 
waaka de to Ngohi Ai ronga, gila-gila 
womabulutu de Ai ronga ma dorou 
wogaka. 

40 Sababu o nyawa la inalalawangiwa, 
ona magena to ngone nanga dodiao. 

41 Ngini tinisingangasu igogou, nagoona 
yodupa ngini iniriwo, sababu igogou 
ngini Ngohi o Salamati ma Kolano Ai 
nyawa nimomote, ngaroko ka o ake 
yasiudo, duma igogou ona magena 
done asa yamake manga fanggali o 
Gikimoino." 

42 "Nagoona o sababu moi yaaka 
so O nyawa ma ceceke to ngini nia 
sidongirabaka Ngohi he ipiricaya kawa, 
ona magena o Gikimoi asa wafanggali 
de o dorou foloi ilamo. Lebelaha o 
teto ilalamo-lamo moi manga toloka 
isidopilikuka de o teoku yolutuka. 

43 Nakoso de ani gia la ngona o dorouku 
notura, hika la nabitoguka! Lebelaha 

ngona nooho dede o Gikimoi de ani 
gia ka ma sononga, upa sidago de ani 
gia ngai sinoto de ngona o narakaku 
asa niumo, ena gena o uku ma sora 
ikokakalika. ( ( 

44 Kagena o uku itatatuwa, de o gai lo 
asa isonewa.)) 

45 Nakoso de ani qohu la ngona o 
dorouku notura, hika la nabitoguka! 
Lebelaha ngona nooho dede o Gikimoi 
de ani gohu ka ma sononga, upa sidago 
de ani qohu ngai sinoto de ngona o 
narakaku asa niumo.(( 

46 Kagena o uku itatatuwa, de o gai lo 
asa isonewa.)) 

47 Nakoso ka cawali ani lako ma sononga 
de ngona o dorouku notura, lebelaha ani 
lako magena napeleuka. Foloisi qaloha 
ngona nooho dede o Gikimoi Awi pareta 
ma rabaka de ani lako ka ma sononga, 
upa sidago de ani lako ngai sinoto de 
ngona o narakaku asa niumo. 

48 Kagena o uku itatatuwa, de o gai lo 
asa isonewa. 

43 O nyawa isigeto manga dorou asa 
isitebi de o uku ma sahu, imatero koloko 
o gaso o duba ma lake isitebi de o gasi la 
o Gikimoi wodupa. 

50 To ngini nia gogoho imatero de o 
gasi, sababu de ma faida. So nakoso o 
gasi magena qamiri kawa so gahaoka, 
de niaaka niadodoohasi la aku qamiri 
kali. Komagena lo ngini Ngohi nimomote 
gena upa nimatekesikokoholu, duma 
nidadi maro o gasi qaloloha la nia oho 
ma rabaka gena ka cawali o rimoi de o 
sohi." 

1 Qabolo de o Yesus o riho 
10 magena wodongosa so wotagi 
o Yudea ma daeraka o Yordan ma 
sonongaka. O bi nyawa yadadala yahino 
Una widolomu noli. Kagena de maro Awi 
biasa moi Una wadoto kali. 

20 Farisika ma nyawa yamuruo naga 
yahino kali, de manga edekati Una Awi 
sala yasari so itemo, "Mote nanga agama 
ma bobita, aku o nyawa manga pegeka 
yaholu?" 

3 Kagena de Una wosango, "O Musa o 
bobita winihike nginika gena idodooha." 

4De ona yosango, "O Musa 
womisimaha ngomi aku to ngomi 
mia peqeka miaholu, hitilahi ngomi o 
surati ngongolu ma surati migaka kasi." 

> De Una wasitemo onaka, "Sababu to 
ngini nia sininga qatogoi sidago o Musa 
o bobitaka wosilefo. 

6 Duma ma solano ma orasi Una o 
nyawa waaka, gena Una Awi Jaji ma 
Buku ma rabaka itemo, 'O Gikimoi o 
nyawa waaka yanau de o ngopeqeka. 

7 Ma sababu magegena yanau moi 
bilasu ma baba de ma awa wadongosa la 
una de awi pegekaka, so ona asa idadi 
ka ka moi, 

8 so ona magena yasinoto kawa, duma 
ka ka moi.' 

9 Ma ngale magegena so o kia igogou 
o Gikimoi wasirimoika, upa lo o nyawa 
pasiritinga." 

10 Qaboloka de Una o tahuka wowosa 
de Awi muri-muri wimote la yosano o 
kia Una wosibobicaraka gena. 

11 Una wotemo onaka, "Naguuna ma 
peqeka womiholuka de wokawi de o 
ngopeqeka ma somoali, una magena 
he wosundali ma ngale ma pegeka ma 
nonomaka. 

12 Komagena lo o ngopeqeka moi ma 
roka mowiholuka de mokawi de yanau 
ma somoali, muna magena he mosundali 
ma ngale ma roka ma nonomaka." 

13 So o bi nyawa manga ngopa o Yesuska 
yaaho la wapaga de wogolo tanu o 
Gikimoi Awi laha wasicatu onaka, duma 
Awi muri-muri yatoosa so yadogore ona 
magenaka, "Upa niahika!" 

14 Ma orasi o Yesus wakelelo o hali 
magena, Una wongamo de wotemo 
onaka, "Niaqohaka, la o bi ngopa ona 
magena yahino Ngohino. Upa lo niafati 
de lo niasimahawa. Sababu o bi nyawa 
imatero maro o ngopa ona manena asa 
yaaku iwosa o Gikimoi Awi paretaka. 

15 So ngini tinisingangasu igogou, 
nakoso ngini niholu o Gikimoi ngini 
winipareta maro ka o ngopa, ngini 
magena akuwa niamake o Gikimoi Awi 
pareta." 

16 Kagena de Una o bi ngopa magena 
watoti de Awi gia wasipaqa manga 
sabiku, so wogolo tanu o Gikimoi Awi 
laha wasicatu onaka. 

17 Ma orasi o Yesus Awi dodagi wadofa 
kali, de o nyawa moi widogogora Unaka. 
De o nyawa una magena wobukuku de 
wosuba Unaka, de womasano, "Baba 
Guru, Ani sininga galoloha, ngohi bilasu 
o kia taaka la tamake o oho ikokakali." 

18 "Qadoohaso ngona notemo Ngohi Ai 
sininga qaloha. Kanena moiwa manga 
sininga qaloloha, cawali o Gikimoi 
masirete. 

19 Ngona nanakoka o Gikimoi Awi 
bobita, 'Upa ngona notooma, upa ngona 
nosundali, upa ngona notosi, upa de O 
galaki ani dodiaoka gena ikokulai, upa 
nosidarafa de lo nahoromati ani baba de 
ani awa." 

20 De una wosango wotemo, 

"Baba Guru, o bobita qangodu 
magena tamoteka ma orasi ngohi ka 
togogohiduuru kasi." 

21 O Yesus iwitailako o nyawa una 
magena, de wigalusiri so wotemo, 
"Cawali o ngai moisi naaka waasi. Notagi 
kasi la ani kia bato nosiija de ma pipi o 
nyawa isususaka nasitoku, la ngona asa 
namake o arata ma duhutu o sorogaka. 
Qaboloka, de nahino la noimote Ngohi." 

22 Woise o Yesus wotemo komagena, 
so kagena de o nyawa una magena 
wituhudu, so wotagi o riho magena 
wodongosa de awi sininga ipeleso, 
sababu una magena foloi wokaya. 

23 La o Yesus womaginano Awi muri- 
murika, de wotemo onaka, "Igogou! 
Isusa icarawa o nyawa ikakaya o Gikimoi 
iwisigise la iwosa Awi pareta ma rabaka." 

24 Awi muri-muri asa yohairani Una Awi 
demo magena. Duma Una wosidadu 
wotemo onaka, "Ai ngopa-ngopa, igogou 
isusa O nyawa asa iwosa O Gikimoi Awi 
paretaka! 

25 Lebelaha o unta moi asa iwosa O 
yaiti ma kupeka, nako positero o nyawa 
wokakaya moi wowosa o Gikimoi Awi 
pareta ma rabaka." 

26 O Yesus Awi demo magena Awi 
muri-muri foloi yohairani, sidago 
imatekebicara moi de moika, "We! Nako 
igogou komagena, done nagoona asa 

aku isalamati la yamake o oho ka sidutu 
ikakali." 

27 Kagena de Una wakeri-keri de 
wotemo, "Nakoso maha de o nyawa 
manga manara o duniaka, gena idadiwa. 
Duma nakoso maha de o Gikimoi Awi 
manara, de gangodu magena aku Una 
waaka." 

28 De o Petrus wotemo, "He! Ngomi 
manena mia moi-moi lo gangodu 
miodongosaka so Ngona minimoteka, so 
o kia asa miamake." 

23 O Yesus wotemo, "Nginika 
tinisingangasu igogou, o nyawa 
nagoona manga tahu yodongosaka, eko 
manga gianongoru de manga awabira, 
eko manga awa de manga baba, eko 
manga ngopa-ngopa eko lo manga doro 
sababu ma ngale Ngohi de o habari 
galoloha o Gikimoino, 

300 orasi manena ona magena asa 
yamake foloi idala. Ona asa yamake 

ma giliho sidago ma para o ratu moi to 
ona manga tahu, manga gianongoru, 
manga awabira, manga awa, manga 
ngopa-ngopa, manga doro, de o moi-moi 
o duniaka de komagena lo o sangisara. 
De ma orasi ma simaka asa o nyawa 
ona magena yamake ma fanggali o oho 
galoloha de ikokakali. 

31 lgogou, done o nyawa yadala o orasi 
manena igogoma gena done asa ka 
itotuuru, so o orasi manena o nyawa 
yadala ibitototuuru gena done asa 
igogoma kali." 

32 Qabolo de o Yesus de Awi muri-muri 
manga dodagi yadofa kali so ikahie 
o doku Yerusalemye. Una wotagi 
woqoqoma, de Awi muri-muri yototuuru 
de yamalo manga rohe qatora. De o 
nyawa yadadala imomote gena yamalo 
yamodo. Kagena de Una de Awi muri- 
muri imatingaka so womasingangasu 

onaka done o kia asa idadi Una 
masireteka. 

33 So Una wotemo onaka, "Niise la 
nianako. Ngone manena pokahie nanga 
meta o Yerusalem ma dokuka. So kagena 
pahika de o Nyawa ma Duhutu Ngohi 
manena asa isidoa to Ngohi Ai saturuka, 
ena gena o imam ma bi saheka de o 
bi guru agamaka, la isitatapu Ngohi 
manena bilasu isosone. Qabolo de Ngohi 
asa isidoa kali o nyawa ona magena o 
Yahudika ma nyawa yasowo, 

34 la ona magena igagaka isiihe, de 
ihobi, de ingangapo de lo itooma. Duma 
o wange saangeka de Ngohi asa tooho 
kali." 

35 Qabolo de o Zebedeus awi ngopa 
yasinoto, o Yakobus de o Yohanes, yahino 
o Yesuska, de itemo, "Baba Guru, nako 
yaaku de o kia naga moi miodudupa 
mimagolo Ngonaka la tanu nomihike 
ngomika." 

36 De Una wosano, "Awa, o kia nodupa 
Ngohi taaka nginika." 

37 De ona yosango, "Ngomi mia dupa 
nakoso done ma orasi nopareta nimulia 
ma rabaka, tanu moi mimatami Ani 
girinaka de moi Ani gubalika la Ani 
horomati miamake." 

38 Kagena de Una wotemo onaka, 
"Igogou! Ngini nianakowa o kia naga 
nigolo. Sababu nako nimode komagena, 
bilasu nimode niaudo o sangisara de o 
sone ma udo-udo maro Ngohi tauudo de 
lo nisimomoku o sangisara de o sone ma 
sasaru maro Ngohi isimomoku gena. So 
tinisano nginika, ka niaaku?" 

39 De ona yosango itemo, "Ngomi ka 
miaaku." Mutuwade Una wotemo kali 
onaka, "Igogou! Ngini lo done asa niaudo 
o sangisara de o sone ma udo-udo, 
maro o kia Ngohi asa tauudo gena, de 
lo nimomoku maro o kia Ngohi asa 
tamomoku gena. 

40 Duma ma ngale nagoona asa imatami 
Ai girinaka eko Ai gubalika, magena 
Ngohi Ai hakuwa so tositatapuwa. 
Magena maha de o Gikimoi, sababu Una 
ka wanako de wositatapuka nagoona asa 
imatami o riho magegenaka." 

41 Ma orasi Awi muri yamogiowo yoise 
ma dodiao yasinoto magena manga 
gogolo komagena, de ona yatoosa so o 
Yakobus de o Yohanes yangamo. 

42 So Una watolomu yangodu so yahino 
Unaka, de wotemo, "Ngini ningodu 
nianako o bobareta o Gikimoi wihoholu 
ona manga kawasa yasidipito so manga 
oho isangisara. De o bobareta yalalago lo 
asa yapoloso so manga oho itibalangu. 

43 Duma ngini upa komagena. So bilasu 
komanena: nagoona yodupa yolamo to 
ngini nia sidongirabano, ona magena 
bilasu yodadi lo yoleleani nginika. 

44 De nagoona yodupa yogogoma to 
ngini nia sidongirabano, ona magena 
bilasu yogilalo ma ngale ngini ningoduka. 

45 lgogou, maro Ngohi o Nyawa ma 
Duhutu taaka, komagena ngini lo bilasu 
niaaka. Ngohi tahino la ma ngale Ngohi 
ileleani gena hiwa, duma Ngohi tahino 
ma ngale o nyawa taleleani. Komagena 
lo Ai oho tahike ma ngale o nyawa 
yadadala manga dorou ma ija, so manga 
dorou aku tatupu." 

46 De o Yesus o Yerikhoka womasidiado. 
So o orasi magena gabolo de Una de 
Awi muri-muri de o nyawa yadadala 
o doku magena yodongosa so itagi 
yahika o doku ma ngoguka, de kagena 
naga o nyawa moi wopipilo awi ronga o 
Bartimeus, gena o Timeus ma ngopa, una 
magena o ngeko ma dateka wogogeku 
de wogogolo. 

47 De una wogiise o Yesus o Nazaret 
ma nyawa nogena wakahino, de una 

womatoore, "Ya, Yesus! O Daud awi 
ngopa de awi dano moiku, kodo! 
Noigalusiri ngohi!" 

48 So o nyawa yadadala ona 
magena iwingamo unaka itemo, 

"He! Nomapopongo!" Duma una lo ka 
foloisi womatotoore, "O Daud awi ngopa 
de awi dano moiku, kodo! Noigalusiri 
ngohi!" 

49 Kagena de o Yesus womatogu de 
wotemo, "Tagi la niwiaso una magena." 
So ona iwiaso o nyawa wopipilo de 
itemo, "Nomarihi-rihi! To ngona ani 
ukuru ma loha sidago o Yesus woniaso, 
so nomaoko la notagi!" 

50 Kagena de o nyawa wopipilo magena 
awi baju wosipaka de tai-tai womaoko 
so wotagi o Yesuska. 

510 Yesus wisano una wopipiloka, "O 
kia nodupa Ngohi taaka ngonaka." De 
una wopipilo gena wosango wotemo, 
"Baba Guru, ngohi todupa tomasigelelo." 

52 Kagena de o Yesus wotemo, "Notagi, 
sababu de to ngona ani piricaya Ngohika 
asa nisilohaka." De o orasi magena 
gabolo wopipilo asa womasigeleloka, de 
una lo wotagi o Yesus iwimoteka. 

1 Ma orasi o Yesus de Awi muri- 
1 1 muri o Yerusalem yadumuka, so 
ona imasidiado o doku Betfage de o 
doku Betania o Tala Zaitunka, kagena de 
o muri yasinoto wasulo itagi igoma. 

2 De Una wotemo onaka, "Nitagi o doku 
magenaka. La kagena o dokuka niwosa, 
de ngini asa niakelelo o keledai ma goho 
moi yapilikuka. De o nyawa moi lo waasi 
o keledai magena yobane. Ma bobiliku 
niasose de niaahono kanena. 

3 Nakoso o nyawa nisano nginika, 
'Qadoohaso o keledai magena niaqgehe,' 
de nitemo onaka, 'O Jou wodupa 
wapake, so gabolo de asa wosikahino 
kali.'" 

4 Qabolo de Una Awi muri yasinoto 
magena itagi, de ona asa yamake o 
keledai ma ngopa yapilikuka manga tahu 
ma simaka de o ngeko ma dateka. So ona 
yasose o keledai ma bobiliku magena. 

> La o nyawa yamuruo naga imaooko 
yakelelo de yasano onaka, "He! Ngini 
magena nidooha. Qadoohaso o keledai 
ma bobiliku niasose de niaqehe." 

6 De o muri yasinoto yasango, maro o 
kia Una wotetemo onaka. La o nyawa 
ona magena yagohaka, so o keledai 
magena yaahoka. 

7 So ona o keledai ma ngopa magena 
yaaho Unaka, de manga juba yahoi so 
isinaho o keledai ma duduku. Kagena de 
Una wodola so womatamiye ma qokuka. 

8 So ona itagi yokahika o Yerusalemka. 
Una asa wogila-gila, de kogena o 
ngekoko o nyawa yadadala manga juba 
isinaho de ma binukali o gota ma daara 
de ma sosokaka, kiaka manga doroka 

yageheka, so isihaja ma ngale Una 
iwisihoromati. 

3 O bi nyawa yadadala igogoma de 
ma binukali itotuuru Una wimote-mote 
gena, yangodu imasagaga itemo, 
"Gikimoi powigiliri! lgogou! Una wahino 
de o Jou Awi ronga. So tanu Una 
magenaka o Gikimoi Awi laha wisicatu. 

10 Awi pareta imasidiadoka, de ifero 
imatero maro to ngone nanga ete ma 
Kolano Daud! Hino powigiliri o Gikimoi 
Wikukuruye!" 

11 Komagena imaaka sidago o Yesus 
womasidiado o Yerusalemka, gila-gila 
wowosa o Gikimoi Awi Tahu ma 
lolohaka. Kagena Una watailako ma 
moi-moi ma rabaka qangodu, duma he 
gamaga-maga so o orasi magena Una 
de Awi muri yamogiowo de sinoto itagi 
imakangaho o Betania ma dokuka. 

12 Ma goginitano ma orasi o Yesus de 
Awi muri-muri o Betania ma dokuno 

isupu so yahika ma soaka, de Una 
wamalo wisapi. 

13 Kagena ma soa ma gurusi de Una 
wakeleloka o ara hutu moi de ma soka 
irubu. De Una wotagi so watailako o ara 
ma hutu magena nagala de ma sopoka. 
Duma waado de wanano ma sopo ka o 
ngai moi lo ihiwa, so ka cawali ma soka 
irubu, sababu o bi ara ma hutu ma orasi 
isopo waasi. 

14 So kagena de Una wabicara o ara 
ma hutu magenaka wotemo, "O orasi 
manena bato done o nyawa moi lo 
yaoqo kawa to ngona ani sopo!" De Awi 
muri-muri lo yoise o kia wotetemo gena. 

15 Bolo, de ona imasidiado o 
Yerusalemka, so o Yesus wotagili o 
Gikimoi Awi Tahu ma lolohaka, de 
wasitodadaheno o nyawa yadala 
kagenadahu imasiiija de imatekekokiija. 
Ona ma binuka o nyawa o doku ma 
somoano manga pipi imatekesitagali 

de ma binukali o namo dara imasiiija 
yaaka manga gaso. So o Yesus witoosa, 
de gila-gila Una wadusu, de manga meja 
waeha, de lo manga bako wosipapaka. 
Qabolo de wosibobita wotemo, 

16 "Ma solano o orasi kangano manena 
de ikahika o nyawa manga manara maro 
komagegena yaaku kawa yaaho nonena 
o Gikimoi Awi Tahu ma lolohano." 

17 Qabolo de o Yesus o nyawa 
kagenadahu wadoto, so wotemo onaka, 
"O Gikimoi Awi Jaji ma Buku ma rabaka 
isilelefo Una wotemo komanena, 'To 
Ngohi Ai tahu manena idadi o bi bangsa 
manga riho moi la kanena isuba de 
isumbayang.' De qadoohaso ngini niaaka 
ikokokoora manga dodutulu ma riho. 
Cel" 

18 O imamka ma bi sahe de o bi guru 
agama yoise Awi demo magena, so O 
ngeko isisari la Una witago de witooma. 
Ona magena wimodo Unaka sababu o 

nyawa yadadala foloi yodupa to Una Awi 
dodoto yoise. 

19 So ma orasi he gaputu Una de Awi 
muri-muri imasihoika o kota magenano. 

20 Ma goginitano de ona yotagi yakahika 
yatilaku o ara ma hutu magenaka, de ona 
yakelelo o ara ma hutu magena isoneka 
sidago ma ngutuku. 

21 La o Petrus womasininga o wange 
ipapasaka o hali magena asa idadika. So 
o Petrus wotemo o Yesuska, "Baba Guru, 
hika nanano. O ara ma hutu nosilalahi 
gena isoneka!" 

22 Una wosango, "O Gikimoika 
niwipiricaya bai! 

23 Ngini tinisingangasu igogou, nakoso 
niododatowa de niopiricaya, igogou 
o kia nitetemo asa idadi. De lo ngini 
aku nitemo, 'He, tala! Nomatide de 
nomatuluru la o teoku nilutuka!' Igogou, 
done asa o Gikimoi watuluru. 

24 So tinidedemo nginika, o kia bato 
nisumbayang de nimagolo bilasu 
niopiricaya igogou o Gikimoi winihike 
qaboloka, de asa niamake maro o kia 
nigolo Unaka. 

25 De lo nakoso ngini nisumbayang 
duma nia sininga isanangiwa de o nyawa 
ma somoa, nitagi la niasiapongu kasi. 

La ma ngale to ngini lo nia dorou de nia 
sala moi-moi asa nia Baba o sorogaka 
winisiapongu.(( 

26 Duma nakoso ngini niholu 
niasiapongu o nyawa ma somoaka, 
de ngini lo nia Baba o sorogaka asa 
woholu winisiapongu to ngini nia 
dorou.))" 

27 O Yesus de Awi muri-muri imasidiado 
kali o Yerusalemka. So o Gikimoi Awi 
Tahu ma lolohaka wotagi wakokiloli de o 
imamka ma bi sahe, de o bi guru agama, 
de lo o Yahudika manga roriri yahino 
Unaka. 

28 De ona wisano itemo Unaka, 
"Naguuna wonisulo de naguuna o 
haku wonihike Ngonaka, so kagunugo 
o Gikimoi Awi Tahu ma rabaka naaka 
komagena." 

29 De Una wosango wotemo, "Ngohi lo 
tinisano kasi, la nako ngini niasangoka, 
de asa Ngohi tinidedemo nginika de 
naguuna o haku woihike so taaka o 
moi-moi manena. 

30 So hika ngini niasango, o Yohanes 
o nyawa waosi gena naguuna o haku 
wihike, o nyawano eko o Gikimoino." 

31 Kagena de ona manga sidongirabaka 
imatekebicara moi de moika itemo, 
"Nakoso ngone potemo o haku o 
Gikimoino, done Una wonasitemo, 'Nako 
komagena, de qadoohaso o Yohanes 
Wooosi niwipiricayawa.' 

32 Duma isusali nako potemo de o 
haku o nyawano." Ona yamodo poli 
upa sidago o nyawa yadadala yatoosa, 

sababu ona itemo o Yohanes una 
magena o nabi moi. 

33 So cawali isango itemo, "Ngomi 
mianakowa o haku magena kiano una 
wamake." So kagena de Una wotemo 
onaka, "Nako komagena, Ngohi lo toholu 
todedemo nginika de naguuna awi haku 
so Ngohi taaka o moi-moi gangodu 
manena." 

1So komagena gabolo de o 
12 Yesus wobicara kali de to Una 
Awi ade-ade, o Yahudi manga roririka 
wotemo, "Kanaga o nyawa moi awi 
anggur raki wosidato de ma batino o 
pagari wosigilolika. Qabolo de una o 
busune wopuawe waaka o anggur ma 
dedeho. Kagena lo o falagaku ikukuruye 
moi wosigoko idadi o doro ma jojaga 
ma riho. Qabolo gangoduka, de o 
anggur ma raki magena wosisewaka o 
nyawa yamuruo naga yamomanaraka, 

kagena de una womajoboka o doku ma 
somoaka. 

2 Ma orasi yaadoka o anggur ma sopo 
yautu, o nyawa una magena wisidingo 
awi nyawa wogogilalo moi la wotagi 
kadoka to una awi raki yamomanaraka 
de ma ngale waqehe to una awi raki ma 
gimina. 

3 Duma wogogilalo gena awi rakika 
imomanara ona magena wingangapoka, 
de wisulo una woliho ka womamuruoye. 

4La o raki ma duhutu una magena 
wisidingo kali o nyawa wogogilalo 
moili. Duma yomomanara ona magena 
wingangapo kali wogogilalo una magena 
awi saheku, gila-gila witotadi de 
widodoa. 

> O raki ma duhutu una magena 
wosidingo kali o nyawa wogogilalo ma 
somoali, duma ona wogogilalo magena 
witoomaka. So komagena ona yaaka 
igogilalo ma somoali de ka yadala, ma 

binuka yangangapo de ma binukali 
yatoomaka. 

6 Kagena de o raki ma duhutu magena 
nagoonali asa wasidingo kali awi rakika 
itagi. Cawali womatengo kasi, ena gena 
awi ngopa masirete widododara. So 
ma dodoguka de una wisidingo awi 
ngopa masirete magena wotagi kadoka 
yomomanara ona magenaka. De awi 
sininga ma rabaka itemo, 'Igogou, done 
ai ngopa masirete so iwihoromati.' 

7 Duma imomanara ona magena 
wikelelo de itemo moi de moika, 'Una 
magena bai! Una o warisi ma jojoho. 
Hino la ngone una powitoomaka, ma 
ngale ngone pamake to una awi warisi.' 

8 Kagena de o ngopa magena witago so 
witoomaka. De lo awi bake magena ona 
yaumo o raki ma duduka." 

3 So kagena de o Yesus o ade-ade 
magena wosijarita gabolo de wasano 
wotemo, "So o raki ma duhutu una 

magena asa O kia una waaka. Bilasu 

una wahino de watooma o bi nyawa 

imomanara ona magena, de gila-gila 
o raki magena wosisewa kali o nyawa 
imomanara ma somoaka. 

10 Ngini ningodu lo niabaca qabolo de 
niawosaka o gimina manena o Gikimoi 
Awi Jaji ma Buku ma rabaka, 'O teto 
o tukang yahoholu de yapapakewa 
magena done asa isiaka de idadi o tahu 
ma sosoqe ma teto ma nonoma. 

11 Magena o Jou Gikimoi Awi manara 
igogou de ka qaloha poli.'" 

12 O Yahudika manga roriri to Una Awi 
ade-ade gena yoise, de ona yanako 
Una wasimeta onaka. So kagena de 
ona imasikadailako la tanu Una iwitago. 
Duma ma ngale ona yamodo o bi 
nyawa yadadala, so ona itagi de Una ka 
wigohaka. 

13 Kagena de o Yahudika manga roriri 
ona magena o Farisika de o Herodes awi 

nyawa yamuruo naga yasulo itagi la o 
Yesus iwisabatolo de o sosano mol. 

14 So ona magena yahino de itemo 
Unaka, "Baba Guru, ngomi mininako 
Ngona o nyawa nototiai moi, de Ngona 
namodowa nagoona bato. Ngaroko 
ona magena o nyawa yalalago, Ngona 
de Ani sininga igogou nasidoto maro o 
kia o Gikimoi Awi dupa bilasu paaka. 
Komagena so hika nomisingangasu, ka 
galoha o balastengi pofangu ma Kolano 
Wilalamo ma Kaisarka, eko upa. Bilasu 
ngomi mifangu eko upa." 

15 Duma o Yesus wanako to ona 
manga sihaga so wotemo ona 
magenaka, "Awadede! Qadoohaso 
Ngohi nisabatolo. Hika niaahono o pipi 
ngai moi la Ngohi tanano." 

16 Kagena de o pipi ngai moi yaaho 
so yahike Unaka. Bolo, de Una wasano 
onaka, "Ma dulada de ma lefo to 
naguuna manena." De ona yosango 

itemo, "To ma Kaisar awi dulada de awi 
lefo." 

17 Kagena de Una wotemo, "So o kia 
naga la igogou to ma Kaisar gena bilasu 
niahike ma Kaisarka, de o kia naga la 
igogou to Gikimoi magena bilasu niahike 
o Gikimoika." Magena de to Una Awi 
demo magena yoise qabolo de ona 
yangodu yohairani. 

18 So o Sadukika ma nyawa yamuruo 
naga yahino o Yesuska, ma ngale manga 
edekati Una wisabatolo. Ona magena 
yopiricayawa o dodoto maro o nyawa 
isoneka de asa ioho kali, de manga 
edekati o dodoto magena isiceke so 
wisano Unaka, de itemo komanena, 

19 "Baba Guru, o bobita o Musa 
walelefo ma ngale ngone inangoduka, 
nakoso yanau moi la wosone de o ngopa 
wamake waasi, bilasu ma nongoruku 
asa womikawi kali ma ria ma balo muna 
magena, la o ngopa yamake de o ngopa 

magena wisikagena imatero de ka ma ria 
wososone awi buo. 

20 Kanaga idadika ona magena o 
gianongoru yatumudingika. Woriria 
wokawi qabolo duma awi ngopa ihiwasi 
de wosoneka. 

21 Bolo, de ma nongoruku womikawi 
kali ma ria ma balo magena, duma o 
ngopa yamake waasi, de ma nongoruku 
magena wosone kali. Komagena idadi de 
imaaka imakoketero sidago ma nongoru 
yaruwange, 

22 de itagi gila-gila sidago ma bati awi 
gianongoru yatumudingi ma kawi ma 
mata-mataka, duma o ngopa yamake 
waasi. De ma dodoguku o ngopeqeka 
muna magena lo mosoneka. 

23 So ma orasi imasidiado o nyawa 
isosone ioho kali, done naguuna 
womasipeqeka. Ena momongo, 
yatumudingi magena yangodu 
makawika." 

24 Kagena de Una wosango wotemo, 
"Igogou, ngini ka nisosomoa! Ma sababu 
gena ngini niasahewa o Gikimoi Awi 
Jaji ma Buku ma rabaka ma demo de lo 
niasahewa Awi kuasa. 

25 Sababu o nyawa isosoneka la ioho 
kali, maro o malaikat o soroga ma rabaka 
gena ikakawiwa, komagena lo ona 
magena asa ikawi kawa. 

26 De ma ngale lo igogou o nyawa 
isosoneka yasioho kali, ce, nagala 
magena ngini niawosaka o buku ma 
rabaka o Musa wosilelefoka o kia ngini 
niabaca de nimadotoka. Ena gena, o 
jarita ma ngale o ngangaru de o uku 
ma sora duma o ngangaru magena 
qaukuwa. Ma orasi magegena o Gikimoi 
wotemo o Musaka, 'Ngohi manena 
gabolo o Abraham awi Gikimoi, o Ishak 
awi Gikimoi, de o Yakub awi Gikimoi.' 
So bilasu o demo magena niasahe o 
Abraham, o Ishak, de lo o Yakub ngaroko 

iqoqomaka yosoneka, duma ona ka 
yooho. 

27 Sababu upa o nyawa isosone la o 
Gikimoi wisuba, duma o nyawa iooho 
gena ka wisuba-subasi. So nakoso 
nitemo o nyawa isosone manga Gikimoi, 
ngini magena ka nisosomoa bai!" 

28 Kagena de o guru agama moi 
wosigigise o Yesus de o Sadukika 
ma nyawa imatekebobicara de 
imatekekokasango. Ma guru agama 
magena wanano o Sadukika manga 
bicara qangodu Una gena wasango 
galoha icarawa, so una wahino la o Yesus 
wisano, "O bobita kiaka foloi ilamo de o 
Gikimoi Awi bobita qangodu manena." 

29 De o Yesus wosango wotemo, "O 
bobita ma nonomaka, ena gena, 'He, o 
Israel ma nyawa! Tanu niise! O Gikimoi, 
to ngone nanga Jou, Una magena ka o 
Gikimoi womatetengoka. 

30 Bilasu nowidodara o Gikimoi, to 
ngona ani Jou, dede ani sininga ma 
buturu de ani pade ma buturu gangodu 
nosikomote.' 

31 De o bobita ma sinotoka gena, 'Bilasu 
nadodara ani dodiao maro ka to ngona 
ani rohe masirete.' O bobita ma somoa 
asa ihiwa de foloisi ilamo de o bobita 
ngai sinoto magena." 

32 Kagena de ma guru agama magena 
wotemo o Yesuska, "Igogou de itero, 
Baba Guru! Sababu o kia ngona 
notetemo o Gikimoi Una magena ka 
womatengo so o giki ma somoa gena 
ihiwa. 

33 De lo o nyawa bilasu o Gikimoi 
widodara dede manga sininga ma buturu 
de manga pade ma buturu gangodu 
isikomote, de ona lo yadodara manga 
dodiao maro ka to ona manga rohe 
masirete. Magena foloi galoha de o 

gaso yatutupu eko o bi gaso ma somoa 
isimeta o Gikimoika." 

34 O Yesus iwitailako ma guru agama 
magena awi sango galoha icarawa, so 
wotemo unaka, "Ngona manena lo he 
nadumu o Gikimoi Awi paretaka." So 
gabolo de o nyawa moi lo yobarani kawa 
o kia naga de wisano Unaka. 

35 Ma orasi o Yesus wodoto o Gikimoi 
Awi Tahu ma lolohaka, de Una 
womasano, "Qadoohaso o bi guru 
agama magena aku itemo o Salamati ma 
Kolano Una magena Awi sihino o Daud 
awi ahelino. 

36 (12:35) 

37 Salanta o Daud masirete lo de o 
Gurumi Qatetebi ma kuasa sidago wiaso 
Una ma Jou, wotemo komanena, 'O Jou 
Gikimoi wotemo ai Jouka: Nomatamiye 
to Ngohi Ai girinaka la Ai horomati 
namake sidago Ani saturu taaka la 
yahino inisuba Ngonaka.' So nakoso 

igogou o Daud wiaso Una awi Jou, 
done imaaka idodooha so ona itemo, o 
Salamati ma Kolano Awi aheli ma sihino 
o Daudno." O nyawa yadala kagena 

de ona magena yodupa yoise o Yesus 
wodoto. 

38 So Una wotemo onaka, "Nimasisitiari 
de o bi guru agama ona magena. 

Ona yodupa manga juba ikukuruku 
imasitibaka, de itagi yakahika o pasarka 
la o nyawa yahoromati. 

39 Ona magena lo yodupa imatami ma 
simaka o puji ma tahuka de lo o rarame 
ma rabaka, la ma ngale o nyawa yakelelo 
bai! 

40 Ona magena o ngopegeka ibabalo 
yasihaga de o damato yasiosi so ma 
duuru de manga tahu lo yakooraka. 

Ma ngale manga sala de manga dorou 
yodidu, so ona isumbayang de ma demo 
yakuru-kuru la o nyawa yasigiliri. Igogou, 

done to ona manga manara magena o 
Gikimoi wafanggali gatubuso icarawa." 

41 Ma orasi magena o Yesus o Gikimoi 
Awi Tahu ma rabaka womatamiye so o 
suba ma borua worisimaka, de watailako 
o bi nyawamoi-nyawamoi manga suba 
yongado ma boruaku. O nyawa ikakaya 
yadala manga suba o pipi yongado o 
boruaku, 

42 de kagena o ngopegeka mobabalo 
moi de mosususa lo mahino. Muna lo 
ami suba matota, kodo, cawali o pipi o 
tembaga o sengi sinoto de ma ragani lo 
ka ma cunu. 

43 Kagena de Una Awi muri-muri 
watolomu de wotemo onaka, "Niakelelo! 
Nginika tinisingangasu igogou, mobabalo 
mosususa magena mongado foloi ilamo, 
nako positetero de o nyawa yangodu 
manga suba o boruaku yongangado 
gena. 

44 Sababu ona magena yahike ma sihino 
to ona manga arata eko manga pipi 
yadodiahi ma soohuka. Duma mobabalo 
muna magena ami arata ihiwa, so cawali 
kamagena de ma ngale ami oho so 
magena lo mahikeka." 

1 Ma orasi o Yesus o Gikimoi Awi 

13 Tahu ilalamo wodongosa, de Awi 
muri moi manga sidongirabano wotemo, 
"Baba Guru, hika nanano o bi tahu-tahu 
manena. De natailako nosidodiahi o bi 
teto magegena. Pei! Qaloha icarawa!" 

2 Una wosango wotemo, "Iteroka, 
ngona nanano gena o tahu magena 
ilamo de qaloha. Duma done o tahu- 
tahu magena ma teto o ngai moi lo asa 
imalapangawa de o teto ma somoa, 
sababu qangodu magena asa iruba de 
ituraba." 

3 Kagena de o Yesus wotagi o Zaitun 
ma Talaka so ma qokuka wogogeku, de 
o Gikimoi Awi Tahu magena worisimaka. 

De Una ka womatengoka, de o Petrus, o 
Yakobus, o Yohanes de o Andreas yahino 
ma ngale imasano. 

4 Ona wisano Unaka itemo, "Baba, 
hika nomisingangasu muruoka asa O 
hali notetemo magena idadi. De lo 
nomisidumu o nonako o kia nakoso ma 
orasi imasidiado." 

> Una wasango onaka wotemo, 
"Nimasitiari qaloha, upa sidago o nyawa 
inisihaga. 

6 Sababu o nyawa yadadala asa yahino 
de itemo, 'Ngohi manena gabolo o 
Salamati ma Kolano,' so asa o nyawa 
yadadala yasihaga de yasisa. 

7So nakoso niise kadoke o dupuru ma 
ili de kadoka o kudoti ma habari, upa 
lo nia rohe gatora. O moi-moi magena 
bilasu idadi igoma, duma upa nitemo 
magena o dunia ma dodogu ma orasi 
imasidiadoka. 

8 O bangsa moi yasaturu o bangsa ma 
somoa, o kolano moi asa yakudoti o 
kolano ma somoa. Kiaka o dunia ma 
gokuka asa idadi kiaka bato o osu de o 
diwotu, de lo o bare so o ino asa ihiwa. 
Qangodu magena asa ka o bi sangisara 
ma nonomaka bato, koloko o ngopeqeka 
moi mitotilibu de ami siri ma nonomaka 
so matamaha ma orasi muna he mopuo. 

3 Duma ngini bilasu nimasitiari ifoloi, 
sababu ngini done nitago de ningaho o bi 
agama ma bobita yacocohoka. De ngini 
asa ningapo o puji ma bi tahu ma rabaka. 
De lo ngini asa ningaho o bobaretaka eko 
o kolanoka ma sababu ngini to Ngohi Ai 
nyawa nimomote. So magena to ngini 
nia orasi qaloloha moi la ma ngale Ngohi 
de o habari galoloha gena niasingangasu 
onaka. 

10 Duma o dunia ma dodogu yaado 
waasi, de o habari galoloha o Gikimoino 

gena bilasu isihabari kasi sidago o dunia 
ma pupuku ihaka. 

11 So nakoso ngini nitago la ningaho o 
bobaretaka, upa lo nimodo ma ngale o 
kia bilasu ngini nisango. Sababu ma orasi 
magena de o kia naga itiai la nidedemo 
gena, o Gikimoi masirete asa winihike. 

12 (13:11) 

13 Ma orasi asa imasidiado, de ngini 
manena o nyawa yangodu asa niduhudu 
sababu ngini Ngohi nimomote. Done 
asa idadi o bi nyawa manga gianongoru 
yasidoa o nyawa ma somoaka la 
yatooma. Komagena idadi de imaaka 
o baba de o ngopa. De lo o bi ngopa 
asa yalawangi manga baba de manga 
awa, so yasidoa o nyawa ma somoaka la 
yatooma. Duma nagoona manga piricaya 
Ngohika qaputuru sidago o dunia ma 
dodogu imasidiado, igogou ona magena 
done asa manga dorouno isalamati." 

14 "Ma orasika asa niakelelo o kia 
naga moi isironga 'O Dorou llalamo' 
gena isituraba o Gikimoi Awi Tahu. 
(Nako niabaca gena bilasu niatailako 
nisidodiahi o demo manena ma ngale.) 
So nakoso niakelelo, de nagoona o Yudea 
ma daeraka bilasu yologa o talaye. 

15 So nagoona la kanaga manga tahu ma 
ngihi igogokuka lo upa iwosa la manga 
kia naga moi yagehe, duma ka youti de 
yodologa. 

16 De nagoona kanaga manga doroka lo 
upa yoliho la manga baju yaqehe, duma 
ka yodologa. 

17 De yasibodito ilamo o bi ngopeqeka 
yatotilibuka de o bi awa la manga ngopa 
ka yasusususi. Kodo! Isusa ona yologa. 

18 Hika nigolo o Gikimoika, la o moi-moi 
magena upa idadi o alo ma orasika so 
isusa ngini niloga. 

19 Sababu igogou ma orasi magena 
asa idadi de imaaka o sangisara gena 

pakokelelo waasi, ka ma solano o Gikimoi 
o dunia wosidadi sidago o orasi manena 
de lo o orasi ma simaka asa idadi-dadi 
kawa. 

20 Duma o Gikimoi ma orasi magena 
watimisi, sababu nakoso ma orasi 
watimisiwa, igogou o nyawa moi lo 
iohowa. So ma ngale o Gikimoi Awi 
nyawa wahihirika, sidago o sangisara ma 
orasi magena gena ka watimisi. 

21 So o orasi magegena nako o bi nyawa 
itemo nginika, 'Niakelelo, o Salamati 
ma Kolano kanena naga!' de ma somoa 
itemo, 'Hiwa, kadoke naga!' upa lo 
niapiricaya o nyawa ona magena. 

22 Sababu o bi Salamati ma Kolano 
ikokulai de o bi nabi ikokulai asa yahino 
de yaaka o nonako ihahairani la o nyawa 
yadala gena yakulai. Nako yaaku, o 
nyawa la o Gikimoi Awi nyawa wahihiri 
ona magena lo yakulai. 

23 So bilasu nimasitiari galoha! 
Sababu o moi-moi qangodu manena 
Ngohi tinisingangasu iqomaka la ngini 
nianakoka ngaroko idadi waasi." 

24 "La ma orasi o susa de o sangisara 
magena ipasaka, de o wange de o 
ngoosa isiwa kawa so gapuputuka. 

25 So o dipa lo ihiti so o moi-moi 
gangodu o dipaka ma dodagi he yamote 
kawa, de o bi ngoma lo asa o dipaku 
itura. 

26 O orasi magenaka de asa o bi nyawa 
yangodu ikelelo Ngohi, o Nyawa ma 
Duhutu, tahino o lobi-lobi ma rabaku 
touti de to Ngohi Ai mulia ma siwa he 
tomasisaoka de Ai kuasa ma buturu. 

27 To Ngohi Ai malaikat tasulo la itagi 
yatolomu to Ngohi Ai nyawa yangodu o 
Gikimoi wahihirika, o dunia ma pupuku 
ihaka sidago o dunia de o dipa ma 
batika." 

28 "Ngini bilasu o simodoto nimagese, 
ena gena o ara ma hutuka. Nakoso o ara 
ma hutu ma umaka la niakelelo itoori de 
lo iboboko, magena inisinonako o ogo 
ilalamo idumuka. 

29 Komagena lo nakoso o susa de o 
sangisara gangodu Ngohi tododedemoka 
la idadi gena, nianako Ai hino ma orasi 
he idumuka. 

30 So igogou tinisingangasu nginika, o 
nyawa yangodu iooho manena isone 
waasi, de o bi sangisara ma hali moi-moi 
manena done asa idadi de imaaka. 

31 So o dipa de o tona asa isisa de 
galutu, duma Ai demo de Ai dodoto asa 
itagi gila-gila de ma dodogu ihiwa." 

32 "Ngaroko komagena, o nyawa moi 
lo asa yanakowa to Ngohi o Nyawa 
ma Duhutu Ai hino ma orasi eko ma 
wange. Salanta o malaikat o sorogaka lo 
yanakowa de Ngohi Awi Ngopa masirete 

lo tanakowa, ka cawali Ai Baba masirete 
wanakoka. 

33 So ngini bilasu nimajaga de 
nimasidailakoka, sababu ngini 
nisidodoguwa muruoka de Ngohi 
asa tahino. 

34 Magena posiade imatero maro 
o nyawa ma tuangi moi awi tahu 
wodongosa de wotagi o doku ma soa 
ikukuruka. Una magena womajobo 
waasi, de wileleleani wasulo awi tahu 
yojajaga so moi-moi de to ona manga 
manara awi tahu ma rabaka. O tahu ma 
ngora wojajagaka wobeseso wotemo, 
'Nojaga nosidodiahi.' 

35 Komagena so bilasu nimajaga de nia 
dailakoka, sababu ngini nisidodoguwa 
muruoka de o tahu ma duhutu magena 
wakahino kali awi tahuno, so nagala 
gamaga-maga, nagala o putu itongiraba, 
nagala he qaginita eko nagala o 
goginitano. 

36 La upa sidago Ngohi tahino 
tinisitodokano de tinisitodadaheno ngini 
o gogiolo ma rabaka. 

37 So o kia bato Ngohi asa tinidodedemo 
nginika, magena lo todedemo o 
nyawa yangoduka: La bilasu imajaga 
imasidodiahi!" 

14 1 Midirika de o Paskah ma Wange 

ma Rarame imasidiado komagena 
lo o Roti ma Ragi Ihihiwa ma Rarame 
gena isitodaaka. O imamka ma bi sahe 
de o bi guru agama manga edekati ma 
ngeko gena isipongoka, ma ngale o Yesus 
witago de witooma. 

2 Duma ona magena itemo, "Upa lo 
paaka ma orasi o rarame ma rabaka, 
sababu done o gangamo posigoko." 

3 Ma moiku o Yesus woogo o Betania 
ma dokuka, kagena o Simon awi tahuka, 
una magena iqoqoma wipapado. Kagena 
asa o ngopegeka moi mahino o Yesusno, 
de o gososo qabobou de ihahali o rube 

moi o teto ihahalino maaho, o gososo 
magena yaaka o bi ngutu qabobouno. 
Gila-gila o rube ma tolo magena 
mapolote so o gososo gabobou gena 
moguse Awi saheku de mowisigahu. 

4(14:3) 

> Magegena de o nyawa yamuruo 
naga kagenadahu asa yatoosa so itemo 
moi de moika, "Ce! O gososo qabobou 
magena gapoosa!" O nyawa ona magena 
mingamo, "Kiaso nofuma komagena!" 
De itemo kali moi de moika, "Ce! 
Qadoohaso muna mapoosa. We, ma 
ngale ka maumo! Nakoso o gososo 
qabobou magena posiija, de ma ija 
pahali-haliku la ma pipi de asa o nyawa 
isususaka pahike." 

6 Duma Una wotemo, "He! Nimigohaka. 
Muna maakaka o manara qaloloha-loha 
moi Ngohika. Duma ngini ka nimisisusa. 
Boloka! 

7 0 bi nyawa isususa, o wange isigeto- 
geto nako niadupa de ngini aku niariwo 
isususa ona magena, sababu ona salalu 
kanaga igoge to ngini nia sidongirabaka. 
Duma Ngohi de ngini asa pomakangaho 
iteka kawa. 

8 O manara ilalamo moi o ngopeqeka 
muna magena aku maaka, o gososo 
qabobou magena mosigahu Ai saheku, 
so muna asa Ai rohe mosidailako qabolo 
ma ngale Ngohi done bilasu tosone de 
ipoosu. 

3 Ngini tinisingangasu igogou, o 
ngopegeka ami manara manena lo done 
asa ka yapetoka maro o sosininga moi 
munaka, kekiaka bato o Gikimoi Awi 
habari galoloha asa isihabari o dunia 
manena ma rabaka." 

10 La o Yudas Iskariot o muri moi, o 
Yesus Awi muri yamogiowo de sinoto 
manga dongirabano, awi edekati 

gatorou. So wotagi o imam ma bi saheka 
la wasibicara ma ngale o Yesus iwisiija. 

11 So ona magena manga sininga imore 
de ganali de witolabutu, de wisijaji asa o 
pipi wihike unaka. So de kagena de una 
wosolano o ngeko wosisari la o Yesus 
wisiija. 

12 O wange ma nonomaka o Roti ma 
Ragi Ihihiwa ma Rarameka, orasi magena 
o Paskah ma duba-duba ma goho yatola. 
O Yesus Awi muri-muri yosano Unaka, 
"Baba, kiaka mitagi la ngomi misidailako 
to ngone nanga Paskah ma ino." 

13 So Una wosulo o muri yasinotoka, 
"Nitagi kadoka o dokuka done o nyawa 
moi niwimake o rube de ma akeka 
waaho. Una magena niwimote, 

14 o tahu kiaka wowosa de nitemo 
o tahu ma duhutu magenaka, 'Baba 
Guru wosano, o ngihi kiaka Una de Awi 
muri-muri asa iogo o Paskah ma ino.' 

15 So o nyawa una magena asa 
wasidumu kadaku ma qokuka o ngihi 
moi ilalamo. Nako ma ngihi magena 
isidiahi de isidailako qaboloka, ma meja 
de ma bako lo isifatoka. Kagena o ino 
nisidailako ma ngale ngone inangodu." 

16 Kagena de Awi muri yasinoto yotagi 
o dokuka, de kadoka ona yamake maro o 
kia Una wotetemo. So ona asa isidailako 
o Paskah ma ino magena. 

17 La qaputuku Una de Awi muri 
yamogiowo de sinoto yahino. 

18 So kagena ona imatamiye ¡ogo, 
de Una wotemo onaka, "Ngini 
tinisingangasu igogou, o orasi manena o 
nyawa moi to ngini nia sidongirabano, Ai 
dateka de woogo dede Ngohi, done asa 
Ngohi woisiija.” 

19 O demo magena yoise, so Awi 
muri-muri manga sininga isusa so ona 
moi-moi imasano Unaka, "Baba, ngaroko 
lo ngohiwa o kia notetemo gena!" 

20 So kagena de Una wosango, "Una 
magenena nimogiowo de sinoto nia 
sidongirabano, naguuna awi roti 0 
lelengaku asa wotono dede Ngohi, una 
magenena asa Ngohi woisiija. 

21 lgogou, Ngohi o Nyawa ma Duhutu 
manena asa tosone maro o kia isilelefo 
o Gikimoi Awi Jaji ma Buku ma rabaka. 
ma Duhutu manena, kodo, o nyawa una 
magena awi bodito qatubuso! Lebelaha 
o nyawa una magena upa lo wisibuo." 

22 De ma orasi ona imatamiye yoogo, 

o Yesus o roti waqehe so Awi sukuru 
watide o Gikimoiye. Qabolo de o roti 
magena watepi-tepi de to Una Awi gia, 
de gila-gila Awi muri-murika wasitoku de 
wotemo, "Niagehe. Manena to Ngohi Ai 
rohe." 

23 Kagena de Una o anggur ma udo-udo 
wagehe de Awi sukuru idola o Gikimoiye. 
De o udo-udo magena wahike Awi muri- 

murika, de ona magena moi-moi o 
anggur magena yaudo. 

24 Yaudo qabolo de Una wotemo, 
"Manena to Ngohi Ai au, inisinako 
igogou O Gikimoi Awi jaji la Ai au 
ikokopola manena ma meta o nyawa 
yadadalaka ma ngale o dorou ma 
apongu. 

25 Duma o orasi manena ngini 
tinisingangasu igogou, Ngohi done o 
anggur manena taudo kawa, sidago ma 
orasi imasidiadoka o Gikimoi wodadi o 
kolano o dunia qamomuane ma rabaka, 
de asa Ngohi o anggur qamomuane 
taudo kali." 

26 Qabolo de ona yangodu yonyanyi 
wigiliri o Gikimoika. So qabolo de ona 
isupu de itagi o Zaitun ma Talaka. 

27 Kagena yahika de o Yesus wotemo 
Awi muri-murika, "Ngini ningodu 
manena done niloga so Ngohi 
nidongosaka, sababu kanaga o Gikimoi 

Awi Jaji ma Buku ma rabaka asa 
isilefoka wotemo, 'Ngohi asa ma 
sowohi towitooma so ma duba iloga 
imakokitingaka.' 

28 Duma ma orasi Ngohi manena tooho 
kali isosone manga sidongirabano, de 
Ngohi asa totagi togoma o Galilea ma 
tonaka." 

23 De o Petrus wotemo, "Hiwa, 

Baba! Ngaroko ai dodiao ona Ngona 
nidologaka, duma ma bati tosone ngohi 
tonidongosawa, Baba." 

30 So kagena de o Yesus wotemo 
o Petruska, "Ngona tonisingangasu 
igogou, o putu manena o toko isore ma 
sinoto waasi gena, ngona he ma para 
ma saange nomanosu notemo Ngohi 
noinakowa." 

31 O Petrus wosango de wotemo, 
“Hiwa, Baba! Ngaroko ngohi tosone 
dede Ngona, duma igogou ngohi 

tomanosuwa." De Awi muri-muri ma 
binuka lo manga demo komagena. 

32 Ona imasidiado o doro moika ma 
ronga Getsemani, de o Yesus wotemo 
Awi muri-murika, "Kanena nigogeku la 
totagi tosumbayang." 

33 De Una wasigaro ona yaruwange 
o Petrus, o Yakobus, de o Yohanes so 
ona itagi dede Una. O orasi magena de 
wamalo Awi raba itonga. 

34 Kagena de Una wotemo onaka, "Ai 
sininga ma sangisara gatubuso, tamalo 
gena maro he tosone. Ngini kanena 
nigogoge la nimajaga." 

35 La Una womatinga sutu ikuruka, de 
o tonaku wobukuku de wosumbayang. 
Awi gogolo ma rabaka tanu witide la 
iwisitilaku o sone ma ngeko manena. 

36 De wotemo, "Ya Baba, gangodu 
aku naaka de idadi, so tanu natide 
la noisitilaku o sangisara ma ngeko 
manena. Duma upa namote to Ngohi Ai 

sininga ma dupa manena, la tanu idadi 
de imaaka ka to Ngona Ani sininga ma 
dupa." 

37 Qabolo de Una wokahino de wamake 
ona yaruwange yakioloka. De Una 
wotemo, "Petrus, o kiaso nikioloka, orasi 
moi bato de nomajaga naakuwa." 

38 De Una wotemo onaka, "Nimajaga de 
nisumbayang la upa o babajaku nitura. 
Ngaroko nia siningaka igogou imode, 
duma nia rohe gamomoqoka." 

39 Ma moili Una wotagi wosumbayang 
de Awi demo ka imatero de ma nonoma. 

40 Qabolo de Una wokahino Awi 
muri-murino, de wamake ona yakiolo 
kali, sababu ona ikakadu poli. So ona 
isimakewa itemo o kia Unaka. 

41 So kagena de Una wakahino kali ma 
para ma saangeka, de wotemo onaka, 
"He! So ngini nimasiwomasi de nikiolosi? 
Boloka! Ma orasi imasidiadoka, Ngohi 


MARKUS 14 139 


o Nyawa ma Duhutu manena isidoa o 
nyawa ma dorou manga gia ma sohaka. 
42 Nimomi! Niakelelo, o nyawa Ngohi 

potagi pomakamake!" 

43 Ma orasi o Yesus wobobicarasi, de o 
Yudas, o Yesus Awi muri moi yamogiowo 
de sinoto manga dongirabano, 
womasidiado. Una magena wahino 
de o nyawa yadadala manga giaka o 
sumarangi de o gogipongo ilalamo. Ona 
magena o imamka ma bi sahe, de o bi 
guru agama, de lo o Yahudika ma roriri 
gena to ona manga nyawa yasusulo. 

24 Ma nonomasi una gena o nonako 
moi wahikeka, wotemo komanena, "O 
nyawa naguuna ngohi towihahame gena, 
Una magena gabolo. Una niwitago de 
niwingaho, de lo niwijaga nisidodiahi." 

45 Ma orasi o Yudas womasidiado, 
gila-gila o Yesuska wotagi de wotemo, 

"Baba Guru!" De gila-gila wikololo de 
wihame. 

26 So kagena de o nyawa yadadala, de 
o Yudas imakokangaho magena, o Yesus 
iwitago de wipiliku. 

47 Duma o nyawa moi kagena manga 
sidongirabano awi sumarangi walia de 
wisioto ma Imam Wilalamo awi gilalo 
moika, so awi ngau lo waturaka. 

48 De o Yesus wotemo onaka, 
"Qadoohaso ngini niaka maro Ngohi 
o nyawa ma dorou, sidago niahino o 
gogipongo de o sumarangi nigaho la 
Ngohi nitago. 

43 O wange isigeto-geto Ngohi todoto 
o Gikimoi Awi Tahuka de to ngini nia 
simaka, de gadoohaso Ngohi nitagowa. 
Duma igogou bilasu komagena, sidago 
idadi de imaaka maro o kia isilelefo o 
Gikimoi Awi Jaji ma Buku ma rabaka." 

50 Kagena de Awi muri-muri yamodo so 
yologa de Una widongosaka. 

51 Cawali kanaga o gohiduuru 
moi o Yesus wimomote de o baro 
womasikolorono. So una lo o nyawa 
yadadala yodupa witago, 

52 duma to una awi baro waumo de 
woloqa awi rohe ka imawatoka. 

53 O Yesus iwingaho ma Imam Wilalamo 
awi tahuka. Kagena de o imamka ma bi 
sahe, de o Yahudika manga roriri, de lo o 
bi guru agama yangodu imatolomu. 

54 O Petrus manga duduno wototuuru o 
Yesus iwimote sidago wowosa ma Imam 
Wilalamo awi tahu ma lolohaka. Kadoke 
una wogogeku, de wialo so womarahu 
womasicapuka de o bi jojaga. 

>> Kagena ma Imam Wilalamo awi 
tahuka, o imamka ma bi sahe de o 
Mahkamah Agama yangodu o Yesus 
iwitailako de isisari ma ngeko la wisisala, 
sidago Una bilasu wisosone. Duma o sala 
moi lo yamakewa. 

56 O saksi yadala yahino yodedemo to 
ona manga gulai de manga damato, so 
moi-moi manga bicara imaketerowa. 

27 De o saksi yamuruo naga imaoko de 
isibicara to ona manga damato ma ngale 
Unaka, 

58 komanena yotemo, "Ngomi miiseka 
o nyawa Una magena wotemo, 'Ngohi 
done o Gikimoi Awi Tahu manena de 
o nyawa manga gia isiaaka asa taruba 
de tabiau, de o wange saangeka Ngohi 
asa tosigoko kali gamomuane, duma o 
nyawa manga gia isiaakawa.'" 

39 Duma o nyawa isasaksi magena 
manga demo moi-moi imaketerowa. 

60 So ma Imam Wilalamo manga simaka 
womaokoye de Unaka wisano, "To ona 
manga demo de manga sosano ma 
dala komagena Ngonaka, gadoohaso 
nasangowa." 

61 Duma Una womarihika bato, 
gangodu wabisangowa. La ma Imam 

Wilalamo wisano kali Unaka, "Igogou, 
Ngona o Salamati ma Kolano de o 
Gikimoi Wilalamo ma Ngopa?" 

62 Kagena de Una wosango wotemo, 
"Igogou, Ngohi manena Una. De ngini 
asa nikelelo Ngohi o Nyawa ma Duhutu 
tomatamiye o Gikimoi Wokokuasa Awi 
girinaka, de lo asa nikelelo o sorogaka de 
tokahino touti o lobi-lobi ma rabaku." 

63 (14:62) 

64 So magena yoise, de ma Imam 
Wilalamo awi juba waraca de wotemo, 
"Cel Ngini ningodu niise masirete, 

Awi demo-demo qangodu o Gikimoi 
wisikudahu! Upa he o saksi posari kali. 
Orasi manena o kia niodupa la ngone 
paaka Unaka." De yangodu itemo, "O 
Yesus de wisala!" De imatoore, "Bilasu 
Una wisosone!" 

6> Gila-gila ona yamuruo naga Una 
wihobi, de Awi lako yapoku de wingapo, 
de yotemo, "Hika nomisingangasu 

naguuna woningapo!" De o bi jojaga 
imasimote Una wipopoka. 

66 Ma orasi magena de o Petrus ka 
O loloha kasi, de o ngopegeka moi 
moleleleani ma Imam Wilalamoka 
mahino kagena. 

67 De mowikelelo o Petrus o uku ma 
dateka womarahu. Muna mowikelelo de 
mowisibilatu awi jamani, de motemo, 
"He! Ngona manena lo igogou o Yesus, o 
Nazaret ma nyawa gena, nowimomote." 

68 Duma una womanosu de wotemo 
moleleleanika, "Ngohi tanakowa de 
tasahewa o kia ngona notetemo gena!" 
Gila-gila una wotagi o loloha ma ngora 
ma dateka. 

69 Kagena de muna una mowikelelo de 
mosingangasu o bi nyawa kagenadahu 
motemoli, "Cedeke! O nyawa una 
magena lo to ona manga sidongirabano.' 

70 Duma una womanosu kali. Itekawa, 
de o orasi magena o bi nyawa kagena 

itemo o unaka, "We! Ngona upa 
nomanosu! Igogou, ngona manena to 
ona manga dodiao moi, sababu ngona o 
Galilea ma nyawa." 

71 Kagena de una gila-gila wosasi 
wotemo, "Ngaroko tosone, duma igogou 
ngohi towinakowa o nyawa Una magena 
maro o kia ngini nitetemo gena!" 

72 O orasi magena gabolo o toko isore 
kali ma para ma sinotoka. De o Petrus 
gena womasininga igogou ma nonomasi 
o Yesus asa wisitemo unaka, "O toko 
isore ma sinoto waasi, de ngona he 
nomanosu nosipara ma saange." La una 
woari wosodu-sodu. 

1 Ma orasi o goginita nosi, ona o 

15 Mahkamah Agama yangodu de 
o imamka ma bi sahe, de o Yahudika 
manga roriri, de lo o bi guru agama 
imatolomu de jai-jai imatekefakati. So o 
Yesus wipipilikuka, de gila-gila wingaho 
de witota ma Gubernur Pilatuska. 

2 So kagena de o Pilatus wisano Unaka, 
"So igogou Ngona manena o Yahudika 
manga kolano?" De Una wotemo, 
"Iteroka, maro o kia ngona notetemoka." 

3 O imamka ma bi sahe manga galaki 
idala ma ngale Una. 

4So o Pilatus wisano kali Unaka, 
"Qadoohaso nosango noholu. Hika 
nakelelo o galaki ma dala magena 
inisitemo Ngonaka." 

> Duma Una ka o demo moi lo 
wosangowa, sidago o Pilatus ka 
wohairani. 

6 O Paskah ma Rarame isigeto-geto ma 
biasa o Pilatus o nyawa moi o bui ma 
rabano wisisupu de wipalako, yamote 
yadadala to ona manga ngongiri. 

7 Kagena o bui ma rabaka yasingosaka, 
ma orasi ona icanga gabolo o Roma 
ma bobaretaka, ena gena o nyawa 
itotooma yamuruo naga kanaga manga 

sidongirabano wimoi awi ronga o 
Barabas. 

8 O nyawa yadadala imatolomuno de 
imagolo o Pilatuska, wamote awi biasa 
ma ngale o nyawa moi wipalako o bui 
ma tahuno. 

9 Kagena de o Pilatus wasisano onaka, 
"Niodupa la ngohi towipalako Una 
niwisiaaso 'O Yahudika manga Kolano' la 
ma ngale tinihike nginika?" 

10 O Pilatus wotemo komagena, sababu 
wosihoda o Yesus Awi sala ihiwa, ena 
momongo ma ngale manga sininga ma 
siri Unaka, so o imamka ma bi sahe Una 
iwitota. 

11 Duma o imamka ma bi sahe ona 
magena o nyawa yadadala yasigaro la 
igolo o Pilatuska, ma ngale o Barabas 
wipalako de wahike onaka. 

12 De o Pilatus wotemo o nyawa 
yadadalaka magena, "Nako komagena, 
de ngini niodupa ngohi o kia taaka kiaka 

ngini niwiaaso Una manena o Yahudika 
manga kolano." 

13 De ona yangodu imatoore itemo, 
"Una bilasu iwisidasangahadi!" 

14 Duma o Pilatus wotemo onaka, 
"Asitagala! Awi dorou o kia." 

Duma ona ifoloi imatotoore, "Bilasu 
iwisidasangahadi!" 

15 So kagena de una o nyawa yadadala 
manga sininga wosimote so o Barabas 
wisisupu de wihike onaka. De una 
wasulo awi prajurit-prajuritka ma ngale 
o Yesus wingangapo, qabolo de gila-gila 
Una wisidoa onaka la iwisidasangahadi. 

1650 o bi prajurit o Yesus wingaho 
ma gubernur awi mahkamah ma riho 
o kadato ma rabaka, de awi baru-baru 
gangodu imatolomu o Yesus iwisigilolino. 

17 Kagena de ona o juba gauungu maro 
o bi kolano manga juba wisitibaku, de 
ona lo o bi gota ma daara qatototopo 

yaaka koloko to Una Awi mahkota moi 
so Awi saheku isitalake. 

18 Qabolo de ona itemo Unaka, "Suba, 
Jou! O Yahudika manga kolano!" 

19 De gila-gila Una Awi saheko o didiki 
isingangapo, de lo Awi bioko yahohobi 
de yobukuku isuba Unaka. 

20 So wisimamage gabolo, de Awi 
juba gauungu yahoi de wisitiba kali to 
Una Awi juba masirete. De asa wituda 
wisisupu so itagi la iwisidasangahadi. 

21 Kagena de ona itagi so yahika o ngeko 
ma soaka, de o Kirene ma nyawa moi, 
o Aleksander de o Rufus manga baba, 
awi ronga o Simon wimake. O nyawa 
una magena asa o soano wokahino de 
wokahika o kotaka, de wigegego o Yesus 
Awi sangahadi wamoku. 

22 |tekawa, de o Yesus wingaho o riho 
moi ma ronga o Golgota, ma ngale "O 
Sahe ma Papala ma Riho". 

23 So kagena yahika, de ona wihike 
Unaka o anggur de o sou o gososo 
gabobou isicapuka la Awi siri isikurangi, 
duma Una woholu waudo. 

24 So kagena de gila-gila ona 
wisidasangahadi de Awi baju 
imatekesikotoku yaaka moi-moi de 
manga gimina yamote o undi ma rabaka. 

25 Ma orasi wisidasangahadi gena o 
goginitano o cako siwo. 

26 Awi sangahadi ma gokuka yalefo o 
galaki ma demo itemo: UNA MANENA O 
YAHUDIKA MANGA KOLANO. 

27 O orasi magena Una de ikokoora 
yasinoto yasidasangahadi ka o wange 
moi, so moi Una Awi girinaka de moili 
Awi gubalika. 

28 [La komagena imaaka so itero de 
itiaika maro o kia isilelefo o Gikimoi Awi 
Jaji ma Buku ma rabaka, ena gena, "Una 
wisitero koloko o bi nyawa ma dorou."] 

23 O bi nyawa nogena yakokahino la 
wikelelo de ona manga sahe yagiwi 
de wisimaqe itemo, "Cedekele! Temo 
Ngona gena o Gikimoi Awi Tahu aku 
naruba de nabiau, duma o wange 
saangeka de naoko kali. 

30 Nako igogou, de hika o sangahadiku 
nouti la Ani rohe nasisalamati." 

31 Komagena lo o imamka ma bi sahe de 
o bi guru agama Una wisimage de itemo 
moi de moika, "Cedeke! O nyawa ma 
somoa wasisalamati, de Una Awi rohe 
masirete duma wosisalamati waakuwa. 

32 Nakoso igogou Una o Israel ma 
Kolano de lo o Salamati ma Kolano, 
galoha ilaku de o orasi manena Una o 
sangahadiku wouti la ngomi miwingaku 
de miwipiricaya ka cawali Una!" De o 
nyawa yasinoto yasisasangahadi ona lo 
imasimote Una wisimage. 

33 La o wange itotiai, de o doku ma 
sigilolino magegena gapuputuku ma 
deka o orasi saange. 

34 Sidago o cako saangeka de o Yesus 
womatoore, Awi ili wapoputuru, "Eli, 
Eli, lama sabakhtani!" Gena o Yahudika 
manga demo ma ngale gena, "Ai 
Gikimoi, Ai Gikimoi, gadoohaso Ngona 
noidongosa Ngohi!" 

35 O bi nyawa ngo kagena yogiise o gore 
magena, de itemo, "Niisesi! Una ma nabi 
Elia wiaso." 

36 O nyawa moi to ona manga 
sidongirabano womatai-tai so o bunga 
moi koloko o kaka waqehe, so o anggur 
qakokiopiku watonoka, de o gota ma 
ideka wosisuruka, de watubo la ma ngale 
o Yesus wapipi, de wotemo, "Mahasi! La 
hika ngone pakelelo nakoso o Elia igogou 
wahino de wisiguti o sangahadiku." 

37 Ma dodoguka, o Yesus womatoore 
de wosoneka. 

38 Ato imatodoka o baro isifafati o 
Gikimoi Awi Tahu ma rabaka iraca de 
ileta sinotoka kadaku ma bati kudahu. 

39 Ma kapita moi, womaokoye o 
sangahadi woririsima gena, wakelelo 
idodooha o Yesus Awi sone ma ngeko 
de ma kapita magena wotemo, "We! O 
nyawa Una manena igogou o Gikimoi ma 
Ngopa!" 

40 Kagenadahu lo o bi ngopegeka 
yamuruo naga yakelelo ma soa sutu 
ikuruka. Manga sidongirabaka kanaga 
ongo Salome, ongo Maria Magdalena, 
de lo ongo Maria, o Yakobus o gohiduuru 
magena de lo o Yoses to ona manga awa. 

41 Ma orasi igomaka o Yesus o Galilea 
ma bi dokuka de o bi ngopeqeka ona 
manena Una wimomote de wiriwoka. 
De kanagasi o ngopeqeka ma somoa o 
Yerusalemno yahihino imakangaho de o 
Yesus. 

42 (15:41) 

43 Orasi magena he gamaga-maga, 
so ilangi o Sabat ma wange, o nyawa 
moi awi ronga o Yusuf o Arimateama 
ma dokuno wahino. Una magena o 
Mahkamah Agama moi wihohoromati, 
una lo wododamaha o Gikimoi Awi 
orasi wopareta maro o kolano moi. O 
Sabat ma wange idumuka, so ma ngale 
magegena o Yusuf womabarani wahika 
o Pilatuska, de wagolo o Yesus Awi sone 
ma bake. 

44 O Pilatus wogiise o Yesus wosoneka, 
de una wohairani so una o nyawa wasulo 
itagi ma kapita wiaso la wisano, "Igogou, 
o Yesus Awi woma itola itekaka?" 

45 La ma kapita wodedemo o Pilatuska, 
"Igogou," de o Pilatus o Yusuf wisimaha o 
Yesus Awi sone ma bake magena waaho. 

26 So kagena de o Yusuf o baro qaaare 
woija so o Yesus Awi sone ma bake 
magena wosiguti o sangahadiku, la 
wosisangi de o baro qaaare magena. 

Qabolo de o sone ma bake magena 
wapoosu, kiaka o boosu magena yaaaka 
o teto ma rabaka. Qabolo de una o teto 
ilalamo moi walolo o boosu ma ngora 
magena wosiperesu. 

47 Orasi magena lo ongo Maria 
Magdalena de ongo Maria o Yoses ma 
awa ona lo yananano o riho kiaka o Yesus 
wipoosu. 

1 Ma orasi o Sabat ma wange 

16 ipasaka, de ongo Maria 
Magdalena, ongo Maria o Yakobus ma 
awa, de lo ongo Salome itagi o bi rapa 
lija ma ngale o Yesus Awi sone ma bake 
isimuja. 

20 Nahadi ma wangeka o goginita 
nosi o wange asa ibao, de ona itagi o 
boosuka. 

3 Yahika o ngeko ma soaka, de itemo 
moi de moika, "O boosu ma boberesu 
o teto magena nagoona asa inariwo 
yatinga." 

4Duma ma orasi kagena imasidiado 
o teto ilalamo magena ona yakelelo 
iloloka. 

> So kagena de ona gila-gila iwosa 
o boosu ma aru ma rabaka, de ona 
imaginano o girinaka, de yakelelo 
o gohiduuru moi awi juba gaaare 
womatamiye, so ona isawangi de 
yamodo. 

6 O gohiduuru magena wotemo, "Upa 
nimodo! Ngohi tininako ngini niwisari o 
Yesus, O Nazaret ma nyawa, kekiaka Una 
wisisasangahadika gena. Hika nianano 
masirete kanena Awi riho de kanena Una 
iwihahado. Duma ngo kanena wihiwaka. 
Una wooho kali! 

7So nimatai-tai nitagi nisingangasu 
to Una Awi muri-murika, komagena lo 
o Petruska. Nisingangasu Una wotagi 
woqomaka o Galileaka. Kadoka ngini asa 
Una niwikelelo, maro o kia ma nonoma 
ngini winidedemoka." 

8 So kagena de ona isupu o boosuno, 
gila-gila iloga imagogora sababu 
imasidotirineku de yosawangi icarawa. 
Sababu yamodo poli so o nyawa moika 
lo ona isingangasuwa. 

9 La o Nahadi ma goginitano, o Yesus 
wooho kali o nyawa isosone manga 
sidongirabano, de Una womasimane ma 
noma-noma ongo Maria Magdalenaka, 
muna iqoqoma Una asa wodusu to muna 
manena ami toka ngai tumudingi. 

10 So muna magena motagi mosihabari 
Una Awi dodiaoka, mamake ona idodora 
de iari isodu-sodu. 

11 La o orasi magena ona yogiise ongo 
Maria motemo mowikeleloka o Yesus 
wooho kali, duma ona yopiricayawa. 

12 Komagena gabolo de o Yesus 
womasimane kali wimomote yasinotoka, 
ma ngeko Awi jamani watagali. Magena 
idadi ma orasi wimomote yasinoto 
magena manga dodagi ma rabaka o 

Yerusalemno isupu yakahika o doku 
moika. 

13 Kagena de ona iliho gila-gila isihabari 
o hali magena manga dodiaoka, duma 
ona yopiricayawa. 

14 Ma dodoguka, o Yesus womasimane 
kali Awi muri yamogiowo de moika, ma 
orasi magena imatamiye yooqo. Una 
wasidapano ona magena, sababu manga 
piricaya ka ma cunu de manga sahe 
gatogoi so ona yapiricayawa, kiaka o 
nyawa isingangasu o Yesus ona wikelelo 
masirete Una wooho kali. 

15 So kagena de Una wasulo onaka, 
"Nitagi ma bati o bi doku o dunia ma 
ngoguka, de nisihabari o habari qaloloha 
o Gikimoino ma meta o dunia ma 
nyawaka. 

16 La o nyawa nagoona yopiricayawa 
o Gikimoi Awi habari qaloloha, done 
wafanggali de o dorou. Duma o nyawa 
nagoona yopiricaya o Gikimoi Awi habari 

galoloha de yaoosika, done o salamati 
yamake. 

17 La o nyawa yopipiricaya ona magena 
tahike Ai kuasa la o nonako ihahairani 
aku yaaka. Komagena lo de to Ngohi Ai 
ronga aku o toka yodusu, de ona lo asa 
isibicara o bi bahasa ma somoa, 

18 de nakoso ona o ngihia yacoho eko 
o raci yaudo, asa ona isiboditowa, de 
lo nakoso to ona manga gia yasipaga o 
nyawa yasisirika, o nyawa ona magena 
asa yaloha kali." 

19 So de o Jou Yesus wobicara qabolo, 
gila-gila Una asa witide o sorogaye, 
so kadaku womatamiye o Gikimoi Awi 
girinaka la Awi horomati wamake. 

20 Kagena de Awi muri-muri itagi 
isihabari o Gikimoi Awi habari galoloha 
sidago ma bati o bi doku o dunia ma 
ngoguka. De o Jou lo womote to ona 
manga manara ma rabaka sidago aku 
yaaka o nonako ihahairani, la nagoona 

isigogigise to ona manga dodoto magena 
asa yanako itero de igogou. 


Lukas 


1 Ai dodiao o Teofilus 

tonihohoromati, O nyawa yadala 
isidailako o Yesus Awi oho ma jarita 
magena yalefo, imatero maro o bi 
moi-moi kia naga idadadi igomaka to 
ngone nanga sidongirabaka. 

20 kia naga yalelefoka, gena imatero 
maro o jarita kanaga inadedemo 
ngoneka, gena igogou ka ma nonomasi 
o kia naga idadadi magena gangodu 
o nyawa de manga lako masirete 
yosikeleloka, so o Jou Awi demo gena 
yosihabarika. 

3 Mutuwade kanaga o bi moi-moi 
gangodu idadadika, ma gola kiano gena, 
ngohi tatailako tosidodiahika, qabolo de 
ngohi ai sininga ma rabaka asa tositatapu 
bilasu o jarita magena, ma fato de ma 


LUKAS 1 2 


fara itotiai magena, talefo de tonihike 
ngonaka. 

4 La ma ngale ngona asa aku nanako 
itiai o bi moi-moi gangodu, inidodoto 
ngonaka gena, igogou de itero. 

> Ma orasi o Herodes wopareta maro 
ka o kolano moi o Yudea ma daeraka, 
de kanaga o imam moi awi ronga o 
Zakharia. Una magena o imam moi o 
bi imam o bolu moi manga topora o 
Abia gena manga sidongirabano. Una 
awi peqeka ami ronga ongo Elisabet, de 
muna ami topora lo gena manga sihino o 
imam moili. 

6 Yasinoto magena o Gikimoi Awi 
simaka manga sigogise qaloha Awi 
bobita qgangoduka, de yacoho itiai so 
manga sala o nyawa moi lo akuwa 
yamake. 

7 Duma manga ngopa ihiwasi, sababu 
ma pegeka magena morohewa de lo 
yasinoto gena yaperekika. 

8 Ma moiku, de o imam o bolu moi 
manga topora o Abia gena manga orasi 
imanara so kagena o Gikimoi Awi Tahuka 
o Zakharia o imam manga manara 
waaka, 

2 de ma dongoho magena yaundi, maro 
manga biasa, la de magena iwisidumu 
una asa wodahe o Gikimoi Awi Tahu ma 
rabaka wowosa la o manyanyi watupu. 

10So done ma orasi imasidiadoka ma 
ngale o manyanyi gena watupu, so una 
wowosa o Gikimoi Awi Tahu ma rabaka, 
de ma duduka kanaga o nyawa yadadala 
imatolomu isumbayang. 

11 Kagena de o Jou Awi malaikat moi 
yahino de imaokoye o suba o manyanyi 
yatutupu ma riho ma girinaka. 

1? Ato o malaikat magena wakelelo, de 
una wosawangi de foloi wimodo. 

13 Duma o malaikat magena iwitemo, 
"Zakharia, upa nimodo! Sababu ani 
gogolo gena o Jou woiseka. Ani peqeka 

ongo Elisabet magena done asa o ngopa 
yanau moi mowisibuo. Ngona bilasu o 
ngopa magena nowisironga o Yohanes. 

14 |sogou! De ani ngopa una magena 
asa ngona nomasagaga de ani nali de ani 
moreka. Ma ngale ani ngopa wisibuo, so 
o nyawa yadadala lo asa imasagaga de 
manga nalika. 

15 Sababu una done asa wodadi o 
nyawa wilalamo moi o Jou Awi simaka. 
Una womasimahawa o anggur eko o 
dalu woudo, de ka wisibuo kusi una gena 
o Gurumi Qatetebi ma kuasa qaasu-asu 
wiparetaka. 

16 O Israel awi ngopa de awi danoku 
ona yadadala una asa wadoto so ona 
imakiliho la manga Jou Gikimoi, kiaka 
iqomaka manga topora wisusuba, Una 
magena wipiricaya kali. 

17 Ani ngopa una magena asa wodadi o 
sosulo moi la kanaga woqomano, o Jou 
Awi hino wosidailako, so una asa kanaga 

de o Gikimoi Awi Gurumi ma kuasa, 
maro iqoqomaka ma nabi Elia, ma ngale 
done o baba awi sininga ma loha asa 
iuti ma ngopaku. De o bi nyawa o Jou 
wisigisewa, ona magena asa una watuda 
la aku imakiliho de manga siningaka 
yodupa o ngeko ibobolowo yanonu. 
Waaka komagena, so wosidailako la o bi 
nyawa yadadala magena asa iwisigise ka 
o Jouka. Done idadi komagena." 

18 Kagena de o Zakharia wotemo o 
malaikat magenaka, "Pei! Idodooha 
sidago ngohi topiricaya ani demo 
magena igogou de itiai. Sababu ngohi 
iperekika, de ai peqeka lo miperekika." 

19 So o malaikat magena wotemo, 
"Ngohi manena Gabriel, o Gikimoi Awi 
sosulo o sorogano. Una ngohi woisulo 
la tahino kanena de o habari magena 
todedemo de tonisingangasu ngonaka. 

20 O kia ngohi tonidedemo ngonaka, 
igogou magena asa idadi de imaaka ma 

orasi kiaka isitatapu gaboloka. Duma 
nako ngona gena, ma ngale ai demo 
magena ngona nopiricayawa, so maha 
la o orasi manena qabolo de ngona 
he naaku kawa nobicara, sidago o kia 
tonidedemoka magena igogou idadi 
kasi." 

210 Zakharia widahe o Gikimoi Awi 
Tahu ma rabaka, de o nyawa yadadala 
ona magena ma duduka iwidamahasi, 
de ona yohairani qadoohaso maro o 
Gikimoi Awi Tahu ma rabaka de una awi 
deka komagena. 

22 Ma orasi una wosupuno, de waaku 
kawa wobicara onaka. Una ka cawali de 
awi gia wositumu-tumu koloko imomou 
de wobicara he waakuwa. So o nyawa 
magena yanako o Gikimoi Awi Tahu 
ma rabaka de o gogelelo o Gikimoino 
wamakeka. 

23 (pasaka, so ma orasi una awi manara 
o Gikimoi Awi Tahuka gena wosiboloka, 
de una woliho awi tahuka. 

24 Itekawa, de igogou ma peqeka gena 
asa moroheka. So ma deka he o ngoosa 
motoha gena o tahu ma rabano lo 
mosupuwa, de motemo, 

25 "We! Manena o Jou Awi laha ngohika. 
Una ngohi woiriwo la o ngopa tamake, 
so ma ngale ngohi gena o nyawa isimage 
kawa." 

26 Ongo Elisabet gena morohe ma 
deka he o ngoosa butanga gabolo, de 
o Gikimoi wosulo so o malaikat Gabriel 
gena una wotagi o Nazaretka, o doku 
moi o Galilea ma tonaka, 

27 ma ngale o jojaru moi ami ronga 
ongo Maria gena imarimake. Muna 
magena mobobaika de o gohiduuru moi, 
awi ronga o Yusuf, gena ma Kolano Daud 
awi ngopa de awi dano moiku. 

28 O malaikat magena wahika munaka, 
de womitemo, "Tabea! Igogou, ngona 
manena o Jou Awi laha wonisicatu ifoloi, 
de Una kanaga dede ngona." 

29 Moise awi demo magena de muna 
ami sininga isusa, de ma rabaka awi 
salam ma demo gena momasipongoka 
de ka matagapisi ma ngale o kia. 

30 De una wotemo kali, "Upa nimodo, 
Maria, sababu ngona manenaka asa o 
Gikimoi Awi laha wonisicatu. 

31 Ngona asa norohe so done asa O 
ngopa yanau moi nowisibuo. De o ngopa 
Una magena ngona bilasu nowisironga o 
Yesus. 

32 Una asa wodadi wolamo o nyawa 
manga simaka de lo Una wisiaso o 
Gikimoi Wikukuruye ma Ngopa. De Una 
magena o Jou Gikimoi asa witide la Una 
wodadi o kolano moi maro ma Kolano 
Daud, Awi topora igoqomaka. 

33 Una asa wokolano o Yakub awi ngopa 
de awi danoku wapareta ka ikakali, de 
Awi pareta gena ma bati lo ihiwa." 

34 De muna motemo, "We! Idodooha 
so o hali magena idadi, salanta ngohi 
tokawi waasi de tomaidu waasi dede 
yanau." 

35 O malaikat gena wotemo, "O Gurumi 
Qatetebi asa wouti de wahino ngonaka, 
so O Gikimoi Wikukuruye Awi kuasa ma 
buturu lo asa igoge ngonaka. Komagena 
so o ngopa moi asa nowisibuo Una 
magena witebi, de wisiaso o Gikimoi ma 
Ngopa. 

36 He! Nanako ani ria ongo Elisabet 
muna magena, ngaroko miperekika de o 
nyawa miaso ami ngopa ihiwaka, duma 
morohe he o ngoosa butanga qabolo. 
Igogou, muna lo done asa o ngopa yanau 
moi mowisibuo. 

37 Sababu o kia bato o Gikimoi wotemo, 
magena bilasu idadi." 

38 So muna motemo, "Ngohi manena 
tosidailako o Jou towileleani, ma 
ngale Awi edekati ngohika maro o 
kia noidedemoka, tanu asa idadi 
komagena." Qabolo de o malaikat gena 
wotagika so muna womidongosaku. 

32 Kagena de ongo Maria momajobo 
mokahika o doku moi o Yudea ma daera 
ma bi talaka. 

40 Motagi momasidiado o Zakharia 
awi tahuka, de mowosa de ami salam 
momisidiado ongo Elisabetka. 

41 De komagena ami salam gena ongo 
Elisabet moise, de to muna ami ngopa 
ami roheka magena imahiti, de o Gurumi 
Qatetebi Awi kuasa qaasu-asu asa iwosa 
munaku de wopareta. 

42 So muna momatoore, ami 
ili mapoputuru, motemo ongo 
Mariaka, "Igogou, o ngopegeka manga 
sidongirabaka cawali ngona manena o 
Gikimoi Awi laha wonisicatu ifoloi, de ani 

pokoka o ngopa Una magena lo Awi laha 
wisicatuka bai! 

43 We! Ngohi manena nagoona sidago 
ngona gena, ai Jou ma awa, de nahino 
kanena ngohi noikurumi. 

44 Ato ani salam toise, de o ngopa ai 
poko ma rabaka gena imahiti de ma 
nalika. 

45 Ngona nososanangi, sababu o Jou 
Awi demo gena nopiricayaka, de Awi 
demo ngonaka magena igogou asa 
idadi." 

46 De ongo Maria magena motemo, 
"Ngohi ai sininga ma rabaka o Jou 
towigiliri. 

47 Ai sininga imore de qanali o 
Gikimoika, sababu Una ai dorouno 
woisisalamati. 

48 Una ngohi woisiningaka, ngohi gena 
Awi gilalo so tomahadoku. O orasi 
manena de isikahika, o bi nyawa ona 
yangodu asa itemo, ngohi manena o 

ngopeqeka moi o Gikimoi Awi laha 
woisicatu. 

43 Sababu o Gikimoi Wokokuasa to Una 
Awi kuasa gena woisikelelo ngohika. Una 
Awi ronga magena qatebi bai! 

50 Una Awi galusiri gena kanaga o 
nyawa yangodu hitilahi ona wisusuba, 
gena sidago manga ngopa de manga 
danoka. 

51 Una de Awi kuasa so awi manara 
moi-moi ikokuasa aku waaka, ena gena o 
nyawa imasihie ona magena wasikitinga 
la manga edekati gena upa idadi. 

52 Una aku o bi kolano ona magena 
manga kuasa wasisa. Una aku o bi nyawa 
imahadoku ona magena watide. 

53 Una aku o nyawa yasasapi ona 
magena wasipunu de o kia naga 
galoloha. Una aku o nyawa ikakaya 
wadusu de ona itagi ka manga kia-kia lo 
waali. 

54 (1:53) 

>> Una wawosawa o kia naga igoqomaka 
wojaji nanga ete de nanga toporaka 
gena o Abraham de lo awi ngopa de 
awi danoka. Maro komagena so Una 
wonariwo ngone nanga ete de nanga 
topora igoqomaka, ena gena wileleani 
o Israel de lo to una awi ngopa de awi 
danoku. De ngone manena o Abraham 
awi ngopa de awi dano inangodu asa 
Una wonagalusiri ka sidutu ikakali. 
Sidago kagena." 

56 So ongo Maria kagena mogogogesi 
de ongo Elisabet ma deka o ngoosa 
saange, qabolo de asa moliho ami 
tahuka. 

37 Ongo Elisabet ami orasi yaadoka, de 
muna ami ngopa yanau moi mowisibuo. 

38 O nyawa imakokadateku de ami 
gianongoru ona magena lo asa yanali 
dede muna, sababu yoise igogou o 
ngopa una magena kanaga lo o Jou Awi 
galusiri ilalamo wosikelelo munaka. 

39 Ma orasi o ngopa magena awi 
umuru o wange tupaangeka, de o nyawa 
imakokadate de o gianongoru ona 
magena yahino imatolomu ma ngale 
una iwisuna, mote de o Yahudika manga 
adati de manga galepu. Manga edekati 
la yodupa iwisironga o Zakharia, maro 
awi baba masirete awi ronga. 

60 Duma ma awa motemo onaka, 
"Hiwa! Awi ronga magenawa! Una gena 
bilasu wisironga o Yohanes." 

61 De ona itemo munaka, "Moiwa ani 
gianongoruno manga ronga komagena 
bai!" 

62 Kagena de ona iwipoma ma babaka, 
la una iwisano o ronga o kia wodupa ma 
ngale awi ngopaka. 

63 Magena de ma baba una magena 
o kia naga moi wogolo la wosilefo, de 
kagena ma qokuka asa walefo, "Awi 
ronga gena o Yohanes." Ona yangodu 
yohairani. 

64 De imatodoka o orasi magena 
gabolo awi uru ipelenga de aku una 
wobicara kali, de asa o Gikimoi Awi 
ronga wosilamo. 

6> So o nyawa ona imakokadateku 
yangodu asa yohairani, de o habari 
magena yosihabari o Yudea ma daera 
ma bi talaka de ma sigilolino. 

66 O nyawa o habari magena yoiise, 
ona yangodu manga siningaka itemo, 
"O ngopa manena asa wodadi idodooha 
orasi ma simaka." Sababu o Jou Awi 
kuasa kanaga dede unaka. 

67 O Yohanes ma baba, o Zakharia, 
una magenaku o Gurumi Qatetebi Awi 
kuasa gaasu-asu iwosa de wipareta, so O 
Gikimoi Awi demo wosingangasu gena 
wotemo, 

68 "Powigiliri o Jou, Una o Israel awi 
ngopa de awi danoku gena nanga 
Gikimoi. Sababu Una magena wahino 

ma ngale ngone Awi nyawa la nanga 
saturu yangoduno gena wonapalako. 

62 Una witide ma ngale ngoneka gena o 
Salamati wokokuasa moi, Awi gilalo ma 
Kolano Daud to una awi ngopa de awi 
danoku moi. 

70 O Jou Una magena kanaga Awi nabi o 
orasi igogomaka Awi jaji isingangasuka, 
ena gena, 

71 ngone nanga saturu de lo o nyawa 
ngone inadoduhudu manga gia ma 
sohano aku Una wonapalako. 

72|g0gou, nanga ete de nanga topora 
iqoqomaka Una wagalusiri. so Awi jaji 
qatebi magena Una wasiganapu. 

73 (1:72) 

74 Una wojaji de wosasi o Abrahamka 
gena nanga topora iqoqomaka, la ma 
ngale ngone nanga saturu to ona manga 
gia ma sohano asa Una wonapalako, so 
ngone aku powigiliri Unaka gena nanga 
saturu he pamodo kawa, 

73 la Awi simaka de ma bati ka sidago- 
dago igogou aku podadi Awi nyawa de 
nanga sininga itiai Unaka. 

76 Duma nako ngona ai ngopa gena, 
ngona done asa niaso o Gikimoi 
Wikukuruye Awi nabi moi. Sababu ngona 
gena nogomano, la nosidailako o Jou 
Awi ngeko. 

77 Ngona asa nasingangasu o nyawaka 
la o Gikimoi asa wasisalamati de manga 
dorou wosiapongu. 

78 Sababu o Gikimoi Una magena igogou 
ngone wonagalusiri. Komagena so Una 
wahino kanena la ngone wonariwo. Una 
o sorogaka de wahino kanena maro o 
wange ibaoka. 

79 Una wahino la o bubutu ma 
rabaka wodisiwa, gena o nyawa 
manga siningaka, la o sone gena 
ona foloi yomodo. Una wonasidumu 
ngoneka o ngeko, kiaka isikahika o oho 
isosanangika. Sidago kagena." 

80 O Zakharia awi ngopa una magena 
foloika wilamo, awi sininga de awi rohe 
ma buturu lo asa idogoli. Wilamoka, de 
una wogoge o tona ibobeleuka, sidago 
ma orasi yaado done asa una o Jou Awi 
demo gena wotagi wosihabari o Israel 
awi ngopa de awi danoka. 


1 (1:80) 

2 2 Ma orasi magena kanaga o 
Kirenius wodadi gubernur o Siria ma 
daeraka, de lo ma Kaisar Agustus 
wopareta o Roma ma doku idadalaka, so 
kagena o gegeto ma nonoma idadi. De 
una wosulo o nyawa yangodu awi pareta 
ma rabaka bilasu o nyawa manga ronga 
isilefo de yaeto. 

3So o nyawa yangodu magegena 
bilasu to ona manga soa de manga doku 
masireteka yakahika, la yasilefo de yaeto. 

4 (2:3) 

> Kagena o Nazaret ma dokuka o Galilea 
ma tonaka de o Yusuf bilasu womajobo. 

De ma bobai ongo Maria, gena 
moroheka, muna lo bilasu mowimote, so 
ona yasinoto imajobo de yotagi ikahie o 
Yudea ma daeraka, yameta o Betlehem 
ma dokuka, kiaka ma Kolano Daud 
iqoqomaka o doku magenaka wisibubuo. 
O Yusuf kagena wakahika la manga ronga 
isilefo de yaeto, sababu una magena awi 
sihino o Daud awi ngopa de awi danoku. 

6 La ona yasinoto kagena yaado o 
Betlehemka, de ongo Maria ami orasi 
imasidiado, 

7so mowisibuoka o ngopa yanau moi 
gena ami ngopa ma domo. Una magena 
mowisisao de o baro ma leleta, de ka 
o haiwani ma ino ma rihosa mowiidu 
kagena o haiwani ma tahu moi ma 
rabaka, sababu o tahu ma somoa 
ihiwaka so yamakewa to ona manga 
dodogu. 

8 Ma orasi o Yesus wisibuo, de kanaga 
o pidoka o putu magena lo o sowohi o 
duba yojajaga. 

3 So imatodoka de o Jou Awi malaikat 
moi yahino onaka, de Jou Awi kuasa ma 
nita isisiru-siru yadisiwi onaka, so ona 
yosawangi imasidotirineku. 

10 Duma o malaikat magena itemo, 
"Upa nimodo! Sababu ngohi tahino 
tinisingangasu o habari qaloloha moi 
nginika, kiaka o more de o nali ma ngale 
o nyawa yangodu o duniaka. 

11 O putu manena kagena ma kolano 
Daud awi doku o Betlehemka o ngopa 
yanau moi wisibuo. Una magena wodadi 
o kolano la ma ngale ngini o dunia ma 
nyawa nia dorouno bilasu winisisalamati, 
ena gena ma Kristus, nanga Jou. 

12 O nonako kiaka nianako ai demo itiai 
gena komanena: Ngini asa niwimake o 
ngopa yanau moi wisisao de o baro ma 

leleta de iwisiidu o haiwani ma ino ma 
rihoka." 

13 Imatodokali o malaikat magena 
dede kanaga o malaikat ma somoali o 
sorogano idala icarawa imasimane, de 
ona o Gikimoi wigiliri itemo, 

14 "Hie! O giliri o Gikimoi kadaku o 
sorogaka, de lo o duniaka o nyawa O 
Gikimoi wasosanangi gena o sanangi 
yamake." 

15 Kagena de o bi malaikat magena 
o sorogaye ilihoka, de o sowohi ona 
magena imatekebicara moi de moika, 
"Hino la ngone potagi o dokuka la 
o hali idadadika, maro o kia o Jou 
wonasingongangasu ngoneka, gena 
panano." 

16 So de ona imasikagaro itagi so yahika 
kagena de yamake o Yusuf de ongo 
Maria, de o ngopa Una magena iwiidusa 
o haiwani ma ino ma rihoka. 

17So de o ngopa Una magena wikelelo, 
de ona isihabari maro kia yododedemo 
o ngopa Una magena igogou o malaikat 
yasingangasuka. 

18 De o nyawa yoiise gena yangodu 
yohairani o sowohi manga jarita 
magegena. 

13 Duma ongo Maria ami siningaka 
madiahi de mosifikiri. 

20 O sowohi ona magena iliho, de ma 
ngale o ngopa wisibubuo Una magena o 
Gikimoi iwigiliri de iwihoromati, sababu 
gangodu ona yoise de yakokelelo, gena 
itero de igogou maro kia o malaikat 
itetemo onaka. 

210 ngopa Una magena Awi umuru o 
wange tupaange yaadoka, de asa Una 
wisuna, yamote maro o Yahudika manga 
adati de manga galepu, de lo wisironga 
o Yesus, o ronga kiaka igomaka Una 
wihiwasi so ka ma awa ami rohe kasi de 
o malaikat gena wihikeka. 

22 Qabolo de ma orasi yaado o Yusuf 
de ongo Maria bilasu yaaka o adati de 
o galepu, so ona aku manga sininga 
gatebi, maro o Jou Awi bobita o Musa 
wosilelefoka. O orasi magena de ona 
manga ngopa gena iwingaho yotagi 
ikahika o Yerusalemka la iwisidoa o 
Jouka, 

23 maro o Jou Awi bobita isilelefoka 
itemo, "O ngopa yanau ma domo gena 
bilasu yasidoa o Jouka la yodadi to Una 
Awi ngopa." 

24 Ona magena lo manga suba yatide o 
Jouka, maro Awi bobita isilelefoka, ena 
gena o namo darafuru eko lo o namo 
dara ma goho gena o sabi moi. 

25 O orasi magena o Yerusalemka, 
kanaga o nyawa moi awi ronga o Simeon, 
una magena awi sininga itiai de awi 
sigogise galoha o Gikimoika. O Gurumi 
Qatetebi kanaga unaka, de lo una 
wongongano ma orasi he idumuka o 

Gikimoi asa o Israel awi ngopa de awi 
danoku magena wariwo. 

26 Ma moiku, o Gurumi Qatetebi 
magena wotemo unaka komanena, 
"Ngona nosone waasi, de asa nowikelelo 
o Salamati ma Kolano gena o Jou Gikimoi 
wasijajajika." 

27 So de ma orasi o Yusuf de ongo Maria 
manga ngopa o Yesus wingaho o Gikimoi 
Awi Tahuka la wisidoa o Gikimoika, maro 
o Jou Awi bobita o Musa wosilelefoka, 

o Gurumi Qatetebi magena o Simeon 
wingaho o Gikimoi Awi Tahuka wowosa. 

28 Kagena de una asa o ngopa magena 
wigehe de witoti, de o Gikimoi wigiliri 
wotemo, 

29 "Jou, ngaroko lo tosone, duma 
gadoohawa. Ngohi ai sininga asa 
isanangi, sababu Ngona Ani jaji gena 
isiganapuka. 

30 De ai lako masirete ngohi 
towikeleloka o Salamati moi Ngonano, 

31 Una magena nowisidailako o bi 
nyawa yangoduka. 

32 O Salamati Una magena maro o nita 
moi yadisiwa o nyawa manga siningaka 
kiaka o Israel awi ngopa de awi danoka 
yasowo. De Una lo womisihoromati 
ngomi Ani nyawa o Israel to una magena 
awi ngopa de awi danoku." 

33 Magena de o ngopa ma baba de ma 
awa ona magena yohairani icarawa yoise 
o Simeon awi demo ma ngale manga 
ngopaka. 

34 So o Simeon wogolo o Gikimoi Awi 
laha foloi wodogo onaka. Qabolo de 
wotemo ma awa ongo Mariaka, "De 
ngona ani ngopa manena o Gikimoi 
Awi edekati gena o Israel awi ngopa de 
awi danoku yadala done asa yotura de 
yobodito, duma yadalali asa yatide la 
o loha yamake. Una magena o Gikimoi 
wihirika de wisulo la Una wahino 

nonena, duma o nyawa yadala asa Una 
wiholu, 

35 de o bi moi-moi manga sininga ma 
rabaka gena isimaneka. Duma ngona, 
Maria, gena asa o beleso inidahe, maro 
mimoi ami siningaka kanaga o sumarangi 
ma doto imiogu." 

36 (2:35) 

37 Ma orasi o Yusuf de ongo Maria 
imasidiado o Gikimoi Awi Tahuka, de 
kanaga lo ma nabi o ngopeqeka moi 
miperekika, ami ronga ongo Hana. Muna 
magena o Fanuel awi ngopa o Asyer 
manga soano. O orasi magenaka, de 
ami umuru o taungu moritupaange de 
iha. Muna igomaka mokawi cawali o 
taungu tumudingi, kagena de mobaloka 
so mokawi kawa. Muna magena asa ma 
moi waasi o Gikimoi Awi Tahu matinga, 
O putu de o wange mosumbayang de 
lo mooqowa de moudowa mosisuba o 
Gikimoika. 

38 So ma orasi o Yusuf de ongo Maria 
o Gikimoi Awi Tahu ma rabaka, de 
ongo Hana lo mahino ami sukuru 
matide o Gikimoika, ma ngale o ngopa 
Una magena so moade-ade o nyawa 
yangoduka, kiaka yodamaha ma orasi 
o Gikimoi done o Yerusalemka ma bi 
nyawa manga lawangino wapalako. 

33 O Yusuf de ongo Maria ona magena 
manga manara o Jou Awi bobita moi-moi 
isilelefo gena gangodu yaaka qaboloka, 
de ona iliho o Nazaret ma dokuka o 
Galilea ma tonaka. 

40 Ona manga ngopa Una magena 
wofero so wilamo idogo de wiputuru, de 
awi sininga lo idadi foloi icawaro, de lo o 
Gikimoi Awi laha igoge Unaka. 

410 musung isigeto o Yesus Awi 
dodihimo o Yusuf de ongo Maria bilasu 
o Yerusalemka itagi la isirarame o Paskah 
ma Wange ma Rarame. 

42 So ma orasi o Yesus Awi umuru o 
taungu mogiowo de sinoto yaadoka, ona 
imajobo itagi o rarame magena yamote, 
maro manga adati de manga galepu. 

43 So de o Paskah magena isirarame 
gabolo ona bilasu iliho kali manga 
doku o Nazaretka, duma Awi dodihimo 
yanakowa Una wamotewa. 

44 Kagena de Awi dodihimo itemo 
nagala Una womasicapuka yadadala 
manga bolu ma sidongirabaka. So ona ka 
itagi igila-gila sidago manga dodagi he 
o wange moi qabolo. De ona yahika o 
ngeko ma soaka, de asa Una iwitailako, 

45 duma Una wihiwa sababu 
wamotewa. So ona imakiliho o 
Yerusalemka yakahika kali Una iwisari. 

46 So wisari o Yerusalem ma doku 
yakiloli yahika de yahino o wange saange 
gabolo, de asa Una wimake o Gikimoi 
Awi Tahu ma rabaka. Una de o guru-guru 

agama so manga demo wosigise de lo 
onaka wasasano. 

47 De o nyawa yangodu asa ¡ise gena 
yohairani ma ngale Una Awi sosango de 
Awi cawaro magena. 

48 La ma baba de ma awa wikelelo Una, 
de ona yohairani, de ma awa motemo 
Unaka, "Ce! Ai ngopa, gadoohaso 
nomiaka komanena! O wange saange 
qabolo ngomi mia sininga isusa minisari 
Ngona." 

49 Kagena de Una wotemo onaka, 
"Qadoohaso ngini nisari Ngohi. Kiaso 
ngini asa nianakowa Ngohi bilasu togoge 
Ai Baba Awi tahuka." 

30 So Una wotemo komagena ma baba 
de ma awaka, duma ona asa yanakowa 
ma ngale o kia Una wotetemo gena. 

31 Qabolo de ona iliho imakangaho 
manga doku o Nazaretka, de igogou 
Una wasigise galoha ma awa de ma 
babaka. O moi-moi idadadika gangodu 

magena ma awa ami sininga ma rabaka 
madiahika. 

52 Magena de o Yesus Awi cawaro ka 
idogo-dogo de lo Awi rohe ifero de 
ilamo. So o Gikimoi de o nyawa yangodu 
foloi iwidupa Unaka. 

1 Ma taungu mogiowo de motohaka 

ma Kaisar Tiberius awi pareta O 
Roma ma kotaka, de o Pontius Pilatus 
wodadi gubernur o Yudea ma daeraka, 
de lo o Herodes wopareta o Galilea ma 
tonaka. O Filipus o Herodes awi nongoru 
gena wopareta o Iturea ma daeraka de 
lo o Trakhonitis ma daeraka, o Lisanias 
wopareta o Abilene ma daeraka. 

2 Yodadi ma Imam Wilalamo o orasi 
magena, gena o Hanas dede o Kayafas. 
O taungu magena ma rabaka o Gikimoi 
kanaga Awi demo wosidingo o Zakharia 
awi ngopa o Yohaneska, una gena o tona 
ibobeleuka. 

3 Una wotagi o Yordan ma Selera ma 
bi doku ma sigilolika, de wosingangasu 
de womatoore wotemo, "He! O nyawa 
nia manara gatotorou gangodu bilasu 
nimatoba de nimatoduba de niosi kasi, 
la nia dorou o Gikimoi wosiapongu." 

40 Yohanes wahino wogomano, de o 
demo moi wosingangasu la o bi nyawa 
wasidailako so o Yesus asa wahino 
wadoto. Maro ma nabi Yesaya awi 
buku ma rabaka isilefo gena, o Gikimoi 
wotemo Awi Ngopaka, "Kanaga o nyawa 
moi o tona ibobeleuka womatotoore, 
'He! Ma ngale nanga Jou Awi hino gena 
ngini nimasidailako. La o ngeko gena 
bilasu nisibolowo de nisitiai. 

>O busune moi-moi gena bilasu 
niodidu, kiaka itotopulowo gena bilasu 
nisirata. O ngeko ipelu-pelu de idadi 
o sosepele gena bilasu nisibolowo de 
niodidu. 

6 Qabolo de o bi nyawa yangodu asa 
yakelelo o Gikimoi Awi nyawa manga 
dorouno wasisalamati.'" 

7 Kanaga o bi nyawa yadadala yahino 
o Yohaneska, manga dupa iwigolo la 
ona waosi. Kagena de una wotemo 
onaka, "Icala! Ngini manena o nyawa 
nikokulai, maro o ngihia gena o nyawaka 
yagoli. Ngini nia fikiri gena ka cawali 
tiniosi so aku niloqa o Gikimoi Awi doosa 
ma sangisarano, duma nia fikiri maro 
magegena isala. 

8 Hika nia sopo nisimane kasi, imatero 
de nia dorou qangodu niapalako, la aku 
tinipiricaya igogou ngini gena nimatoba 
de nimatodubaka. De upa lo nia sininga 
ma rabaka niatagapi de nitemo, 'Igogou, 
ngomi manena o Abraham awi ngopa de 
awi danoku so mia dorou ma fanggali 
gena miamakewa.' Komagenawa. Ngohi 
totemo nginika, igogou de o bi teto-teto 
manena bato o Gikimoi gena aku waaka 

o Abraham awi ngopa de awi dano so 
qadoohawa. Nakoso ngini nimatoba de 
nimatodubawa gena, bilasu Una asa 
winifanggali de o dorou. 

2 0 orasi manena naga o Gikimoi 
wosidailako qaboloka, la o nyawa 
nagoona imatoba de imatodubawa, ona 
magena asa wasisangisara de o narakaku 
waumo. Gena maro o bi basu kanaga 
isidailako de ihadoku o gota ma hutu ma 
golaka eko ma ngutuka, so o bi gota la 
ma sopo gatotorou gena igogou done 
asa yatoga de yaumo o uku isosora-sora 
ma rabaku." 

10 So yadadala iwisano unaka, "Nako 
komagena, de o kia bilasu miaaka." 

11 De una wosango, "Ngini la kanaga 
nagoona de nia baju la ngai sinoto, gena 
ngai moi niahike o nyawa kiaka manga 
baju ihihiwaka. De lo ngini la kanaga de 
nia ino, hika nisitoku kiaka ona manga 
ino ihihiwaka." 

12 Komagena lo o balastengi ibitotolomu 
yahino o Yohaneska, la igolo ona waosi. 
De ona iwisano unaka, "Baba Guru, o kia 
bilasu miaaka." 

13 De una wosango, "Ngini upa 
niagehe ifoloi ilamo de o kia o bobareta 
isitatapuka." 

14 Kanaga lo o bi prajurit yahino iwisano 
unaka, "Nako ngomi gena o kia bilasu 
miaaka." De una wotemo, "Upa o nyawa 
niagegego la manga arata inisidoa, de lo 
upa nia galaki itiaiwa ma ngale o nyawa 
manga pipi inihike. Idodooha nia gaji 
ma lamo gena ka niaqehe de nia sininga 
isosanangi." 

15 Nako o nyawa o orasi magena, de 
ona yangodu gena o Salamati ma Kolano 
Una magena iwidamaha. Ona manga 
siningaka imasano itemo, "Nagala o 
Yohanes manena igogou o Salamati ma 
Kolano powidodamaha." 

16So o Yohanes wotemo ona 
yangoduka, "Ngohi manena gena ngini o 
nyawa tiniosi de o ake, duma ma orasika 
kanaga wimoi asa wahino wotuuruno, 
gena Una Awi manara foloi ilamo, so 
ngohi manena to Una Awi simaka gena 
o kia lo waali idahe, ka Awi capato ma 
gumi tasose maro o nyawa ileleleani moi 
lo idadiwa. De ngini la kanaga nimatoba 
de nimatodubaka, Una magena asa 
wosingosa o Gurumi Qatetebi ma kuasa 
de o uku la nia sininga ma rabaka 
wopareta. 

17 O Gikimoi wosidailako la o bi nyawa 
yangodu wafanggali. O nyawa de manga 
sininga itotiai ona magena wangaho o 
sorogaka, duma o nyawa ma dorou ona 
magena wasisangisara ka sidutu ikakali. 
Maro wotototoro moi awi giaka kanaga 
de awi tatapaka. Wosidailako ma ngale o 
tamo qangodu watago sidago qatebi. O 
tamo qalalake gena asa watolomu de o 

polaka wadiahi, duma ma soora gena asa 
watupu so waumo o uku isosora-soraku 
de lo itatatu-tatu kawa." 

18 Komagena o Yohanes una magena 
o habari qaloloha gena wasihabari o 
nyawaka, de wabaja de wogolo onaka de 
o demo ma para idala la ona isigise. 

13 De una wisidapano de wingamo 
ma Kolano Herodeska, una magena o 
Galilea ma tona wapopareta, sababu o 
Herodes igomaka de una womasipeqeka 
ongo Herodias, muna magena awi 
nongoru masirete ma pegeka. Ma ngale 
awi manara magena so o Yohanes 
wisidapano unaka, de lo ma ngale awi 
manara gatotorou ma binukasi. 

20 So ma kolano gena o Yohanes awi 
sidapano magena woholu woise de una 
awi manara gatotorou gena watagaliwa, 
duma ka wodogo, ena gena o Yohanes 
wisingosa o bui ma rabaka. 

21 Ma orasi o Yohanes wibui waasi so 
kanaga o nyawa waosisi, de o Yesus lo 
asa wahino la wiosi. Una wiosika qabolo 
so wosumbayang, de imatodoka o dipa 
ipelenga, 

22 de yakelelo o Gurumi Qatetebi wouti 
imatero maro o namo dara de itangi 
Unaku. Ato itangi de o ili moi yoise o 
sorogaku itemo, "Ngona manena to 
Ngohi Ai Ngopa tonidododara. De Ngona 
gena Ngohi tonidupa." 

23 Ma orasi o Yesus Awi umuru he o 
taungu moruwange, de Una Awi manara 
wasolano. Imamote o nyawa manga 
tagapi, Una magena ma baba o Yusuf, o 
Yusuf ma baba gena o Eli. 

24 O Eli ma baba gena o Matat, o Matat 
ma baba gena o Lewi, o Lewi ma baba 
gena o Malkhi, o Malkhi ma baba gena o 
Yanai, de o Yanai ma baba gena o Yusuf. 

2> O Yusuf ma baba gena o Matica, o 
Matica ma baba gena o Amos, o Amos 

ma baba gena o Nahum, o Nahum ma 
baba gena o Hesli, o Hesli ma baba gena 
O Nagai, 

26 o Nagai ma baba gena o Maat, o 
Maat ma baba gena o Matica, o Matica 
ma baba gena o Simei, o Simei ma baba 
gena o Yosekh, de o Yosekh ma baba 
gena o Yoda. 

27 O Yoda ma baba gena o Yohanan, o 
Yohanan ma baba gena o Resa, o Resa 
ma baba gena o Zerubabel, o Zerubabel 
ma baba gena o Sealtiel, o Sealtiel ma 
baba gena o Neri, 

28 o Neri ma baba gena o Malkhi, o 
Malkhi ma baba gena o Adi, o Adi ma 
baba gena o Kosam, o Kosam ma baba 
gena o Elmadam, de o Elmadam ma 
baba gena o Er. 

23 O Er ma baba gena o Yesua, O Yesua 
ma baba gena o Eliezer, o Eliezer ma 
baba gena o Yorim, o Yorim ma baba 

gena o Matat, de o Matat ma baba gena 
o Lewi. 

30 O Lewi ma baba gena o Simeon, 

o Simeon ma baba gena o Yehuda, o 
Yehuda ma baba gena o Yusuf, o Yusuf 
ma baba gena o Yonam, de o Yonam ma 
baba gena o Elyakim. 

31 De o Elyakim ma baba gena o Melea, 
o Melea ma baba gena o Mina, o Mina 
ma baba gena o Matata, o Matata ma 
baba gena o Natan, de o Natan ma baba 
gena o Daud. 

32 De o Daud ma baba gena o Isai, o 
Isai ma baba gena o Obed, o Obed ma 
baba gena o Boas, o Boas ma baba gena 
o Salmon, o Salmon ma baba gena o 
Nahason, 

33 9 Nahason ma baba gena o 
Aminadab, o Aminadab ma baba gena o 
Admin, o Admin ma baba gena o Arni, o 
Arni ma baba gena o Hezron, o Hezron 

ma baba gena o Peres, de o Peres ma 
baba gena o Yehuda. 

34 De o Yehuda ma baba gena o Yakub, 
o Yakub ma baba gena o Ishak, o Ishak 
ma baba gena o Abraham, o Abraham 
ma baba gena o Terah, de o Terah ma 
baba gena o Nahor. 

35 De o Nahor ma baba gena o Serug, 
o Serug ma baba gena o Rehu, o Rehu 
ma baba gena o Peleg, o Peleg ma baba 
gena o Eber, de o Eber ma baba gena o 
Salmon. 

36 De o Salmon ma baba gena o Kenan, 
o Kenan ma baba gena o Arpakhsad, o 
Arpakhsad ma baba gena o Sem, o Sem 
ma baba gena o Nuh, de o Nuh ma baba 
gena o Lamekh, 

37 de o Lamekh ma baba gena o 
Metusalah, de o Metusalah ma baba 
gena o Henokh, o Henokh ma baba gena 
o Yared, de o Yared ma baba gena o 

Mahalaleel, o Mahalaleel ma baba gena 
o Kenan, 

38 de o Kenan ma baba gena o Enos, o 
Enos ma baba gena o Set, de o Set ma 
baba gena o Adam, de o Adam gena o 
Gikimoi Awi ngopa. 

1 Qaboloku, o Yesus o Yordan ma 

Seleraka so he womajobo de o 
Gurumi Qatetebi ma kuasa qaasu-asu 
wipareta so wingaho o tona ibobeleuka. 

20 orasi magena ma deka o putu 
moruha de o wange moruha o Yesus 
kagena wogogeku, de o Iblis iwibaja la 
ma ngale o dorouku wisitura. O orasi 
magena ma deka o putu moruha de o 
wange moruha wooqowa de woudowa, 
so qabolo Una wisapika. 

3 So kagena de o Iblis iwibaja de itemo 
Unaka, "Ngona gena igogou o Gikimoi 
Awi Ngopa. So hika o bi teto manena 
nasulo la imadadi o roti la aku naogo." 

4 Duma Una wosango wotemo, "Kanaga 
o Gikimoi Awi Jaji ma Bukuka isilefoka, 
'Nako o bi nyawa gena upa ka cawali o 
ino so ioho.'" 

> Kagena de o Iblis iwingaho kali o riho 
moi ikukuru-kuruye, so ma qokuka de 
imatodoka wisikelelo o dunia ma bi 
bangsa qangodu Unaka, 

6 de itemo, "O kuasa ma ngale o bi 
bangsa de manga kaya manena gangodu 
ngohi tapareta, de magena asa tonihike 
Ngonaka, sababu ngohi aku tahike 
nagoonaka o kia bato todudupa. 

7So o orasi manena bato ngohi asa 
gangodu magena tonihike Ngonaka, 
hitilahi nobukuku de nosuba ngohika." 

8 Magena de o Yesus wotemo, "Kanaga 
o Bukuka isilefoka, 'Bilasu nowisuba 
nanga Jou Gikimoika de cawali ka Una 
nowileleani.'" 

3 Qabolo de o Iblis o Yesus iwingaholi 
o Yerusalemka, de iwihado kadaku 

o Gikimoi Awi Tahu ma ponaka, de 
itemo Unaka, "Igogou! Ngona o Gikimoi 
ma Ngopa. Hika kanena de kudahu 
nomatura. 

10 Ngona nidoohawa, sababu o 
Gikimoi Awi Jaji ma Bukuka isilefoka, 
'Ma ngale Ngona gena Una asa Awi 
malaikat wapareta, la ona inijaga Ngona 
isidodiahi, 

11 so ona magena asa inigubare, ma 
ngale Ani gohu lo o tetoku upa yadahe."" 

1250 o Yesus wosango wotemo, 
"Kanagasi o Bukuka isilefoli komanena, 
'Ani Jou Gikimoi gena upa nowidahake.'" 

13 O Iblis magena de o baja gangodu 
magena o Yesus iwibaja qabolo, de 
gila-gila wologa de wotamaha done o 
orasi galoloha moili. 

14 Qabolo de o Yesus de o Gurumi 
Qatetebi magena ma kuasa wipareta so 
woliho wahika o Galilea ma tonaka. O 

Galilea ma sigilolino o habari ma ngale 
Una gena o bi nyawa yogiise de yanako. 

15 Una wahika manga puji ma bi tahuka 
wodoto, de o nyawa yangodu iwigiliri 
Unaka. 

16 O Yesus wotagi to Una Awi soa de 
Awi doku o Nazaretka. Kagena de, maro 
ma biasa to Una Awi manara ma rabaka, 
so o Sabat ma wangeka Una wotagi 
wowosa o puji ma tahuka. Kagena de 
Una womaokoye la o Gikimoi Awi Jaji ma 
Buku wabaca, 

17 de iwihike ma nabi Yesaya awi buku. 
O buku magena waqehe de wapelenga 
sidago wamake o demo manena, 

18 "O Jou Gikimoi Awi Gurumi kanaga 
Ngohika, sababu Una Ngohi woisitatapu 
la Ngohi o habari galoloha tosihabari 
o bi nyawa isususaka. Una woisulo la 
tasingangasu yatatagoka, 'Nogena ngini 
nipalakoka!' Una woisulo la tasingangasu 
ipipiloka, 'Orasi manena qabolo ngini 

nimasigeleloka!' De Una woisulo la 
yasidodipito gena tapalako. 

13 De Una woisulo la tosihabari o habari 
ma loha, gena ma orasi yaadoka la o Jou 
Awi laha asa wosidumu Awi nyawaka." 

20 O Yesus wabaca qaboloka, de o 
buku magena walolo kali de wosigiliho 
woleleleanika, so womatamiye la 
wodoto. O bi nyawa o puji ma tahuka 
yangodu Una iwinano gena, yodupa Awi 
dodoto yoise. 

21 Kagena de Una wotemo onaka, "O 
wange manenaka o Gikimoi Awi Jaji 
ma Buku ma gimina, kiaka tababacaka 
gena, kangano ma orasi nioise gena asa 
isiganapu." 

22 Ona isigigise gena yangodu yohairani, 
de yotemo, "lgogou, Awi demo gena 
foloi itiai de qaloha bai! Duma Una gena 
ka o Yusuf awi ngopa." 

23 Magena de Una wotemo onaka, 
"Igogou, done asa ngini ma binuka 

nisitemo o ade-ade manena Ngohika, 
"He, dokter! Hika Ani rohe masirete gena 
nosiloha kasi. Nakoso igogou Ngona o 
nabi moi, de Ngona lo kanena Ani doku 
masireteka naaka o nonako ihahairani, 
kiaka miiiseka naaka qaboloka o 
Kapernaumka.' 

24 Duma ngini gena tinisingangasuli 
igogou, nakoso o nabi moi kanaga to una 
awi doku masireteka wogoge gena asa 
iwihoromatiwa. 

25 |gogou, o kia naga asa idadadi o 
orasi manena, gena imatero de o kia 
naga idadadika ma orasi igogoma ma 
nabi Eliaka. O orasi magenaka, de idadi 
imuurawa ma deka o taungu saange 
de o ngoosa butanga, sidago o bare 
imasidiado o bi doku qangoduka so o ino 
ihiwa. O orasi magena o Israel ma tonaka 
kanaga ibabalo yadala manga oho isusa. 

26 Duma o Jou o Elia wisulowa la una 
ibabalo gena moi lo waali wariwo, ka 

cawali wisulo la wotagi mobabalo moi o 
Sarfat ma dokuka, ma ngale womiriwo 
muna o Sidonka ma nyawa, gena o 
Israelka ma nyawa misowo. 

27 Komagena lo ma orasi o Elisa 
iqoqgomaka, kanaga yapapado yadala o 
Israel ma tonaka. Duma yapapado gena 
moi lo o Elisa wasilohawa, ka cawali o 
Naaman, una o Siriaka ma nyawa." 

28 O Yesus Awi demo magena yoiseka, 
de yangodu o puji ma tahu ma rabaka 
gena asa foloi yongamo. 

23 So ona imaoko de Una manga dokuno 
iwisisupu, de manga doku gena o tala 
ma qokuka, so iwingaho ma dirasuka. 
Manga edekati la o dirasuku wisipaka la 
wosone. 

30 Duma Una womabulutu ka wotagi, 
de yadadala gena manga sidongirabaka 
watola so womajoboka. 

31 Qabolo de o Yesus wokahika o 
Kapernaum ma dokuka o Galilea ma 

tonaka. Kagena womasidiado gena o 
Sabat ma wangeka Una o puji ma tahuka 
wodoto. 

32 O nyawa yosigogigise Awi dodoto 
magena yangodu yohairani, sababu Una 
wodoto de wikuasaka. 

33 Ma orasi magena o puji ma tahu ma 
rabaka o nyawa wikokitoka moi de una 
womatoore wotemo o Yesuska, 

34 "He, Yesus! Ngona o Nazaretno 
Ani edekati o kia dede ngomi. Ngona 
nahino la nomimorutu ngomi? Ngohi 
toninakoka, Ngona gena o Sosulo 
Nitetebi moi o Gikimoino." 

35 Kagena de o Yesus wodogore o toka 
magenaka wotemo, "Nomapopongo 
de nosupu o nyawa una manenano!" 
Kagena de o toka magena qatoosa so 
o nyawa magena iwisipaka yadadala 
manga sidongirabaku, de o nyawa una 
magenano isupu duma iwidoohawa. 

36 O bi nyawa yangodu yohairani 
poli, sidago ona itemo moi de moika, 
"Wobarani bolo! Una Awi kuasa so aku 
wapareta o bi toka isupu, de igogou 
isupuka." 

37 Magena de o habari ma ngale Una 
yogiise sidago o bi doku magena ma 
sigilolika. 

38 Qabolo de o Yesus wosupu o puji ma 
tahuno, de wotagi o Simon awi tahuka. 
Kagena o Simon ma toroa womimake, 
muna magena misiri gatubuso de o 
sosahu mitubu. So o Yesus iwigolo la 
tanu womiriwo munaka. 

39 Kagena de Una wahika womaoko 
ami dangi ma dateka, de wotemo, "Siri, 
nomahoi!" Gila-gila miputuruka, so 
muna aku ona maleleani. 

40 O wange he itumuka, de o nyawa 
yadala kiaka yabisisiri de o panyake ma 
bio idala gena yatotota Unaka, de Awi 

gia wasipaqa ona moi-moiku de asa 
yalohaka. 

41 De yakokitoka yadala manga toka 
wodusu so imahoika. De manga toka 
wodudusu gena imatoore itemo, "We! 
Ngona manena o Gikimoi ma Ngopa!" 
Duma Una wasimaha kawa manga toka 
ibicara, sababu o toka lo iwinako Una 
magena o Salamati ma Kolano. 

42 llangi-langi qaginitano, de o Yesus o 
doku magenaka de wosupu so wahika o 
riho moi imatitingano. O nyawa yadala 
iwisari sidago Una iwimakeka. Ona 
iwigolo la Una upa ona wadongosa. 

43 Duma Una wosango wotemo, "Ngohi 
lo bilasu togila-gila totagi kadoke o 
doku ma somoaka, de o habari qaloloha 
tosihabari ma ngale o Gikimoi asa 
wopareta maro o kolano moi. Sababu 
ma ngale magegena so Ngohi isulo la 
tahino o dunia manena ma gokuka." 

44 Kagena de Una wotagi so o habari 
galoloha wosihabari o bi puji ma tahu ma 
rabaka o Yudea ma daera ma sigilolika. 

1So ma moiku o Yesus kanaga 

womaokoye o Genesaret ma talaga 
ma dateka, de o nyawa yadadala 
iwisidehelo Unaka, yodupa o Gikimoi 
Awi demo yoise. 

2 Kagena o talaga ma dateka de Una 
wakelelo o deru ngai sinoto. O orasi 
magena o nao isasari ona magena 
youtika, de manga soma yatiodo. 

3 So Una o deru moiku wopane, gena 
o Simon awi deru, de wogolo la o 
Simon awi deru magena o dowongika 
de wasihito wosikahoko sutu ikuruka. 
Qabolo de Una o deruka wogogeku de o 
nyawa wadoto. 

4 Una wadoto gaboloka, de asa wotemo 
o Simonka, "Nosihoru iluku-lukuko de o 
nao nasoma." 

> De o Simon wotemo, "Baba Guru, o 
putu moi ngomi mimanara duma o nao 
moi lo miamakewa. Ngaroko komagena, 
sababu Ngona ngomi nomisuloka, so 
ngohi asa ai soma taumoli." 

6 Kagena de manga soma yaumoka, de 
ato yanano, pei, o nao gena ka idala poli 
iwosa sidago manga soma yaliaye gena 
he iracaka. 

7So manga dodiao o deru ma somoaka 
gena, ona imagaso la ona magena 
yahino imakiriwo. So igogou ona yahino 
de o deru sinoto gena o nao isingado 
iwedo-wedo sidago o deru magena he 
dangade galutu. 

8 Magena o Simon Petrus wakelelo, 
de gila-gila una wobukuku o Yesus Awi 
simaka de wotemo, "Jou, noidongosa 
ngohi! Sababu ngohi o nyawa ma 
dorou!" 

3 Awi demo komagena, sababu una de 
lo awi dodiao ona yangodu yosawangi 

yakelelo o nao ma dala komagena de 
yamake. 

10 Komagena lo o Yakobus de o Yohanes 
yosawangi, ona yasinoto magena o 
Zebedeus awi ngopa, o Simon awi 
dodiao imomanara. Kagena de o Yesus 
wotemo o Simonka, "Upa nosawangi. O 
orasi manena asa o manara gamomuane 
tonihike la ngona o bi nyawa asa nadoto 
la imote Ngohika, imatero maro o nao 
nasoma la natolomu." 

11 Qabolo de gila-gila ona manga deru 
yalia o dowongisa, de manga moi-moi 
ona yodongosa de ona yaruwange o 
Yesus iwimoteka. 

12 Ma moiku de o Yesus kanaga o doku 
moika, de o nyawa moi wipapado, awi 
rohe yapasiku, una magena iwimakeka, 
de wobukuku wosuba de wotemo, 
"Baba, nako nomode, de igogou aku 
noisiloha." 

13 Magena de o Yesus Awi gia watoa de 
una magena, ngaroko wipapado, duma 
awi roheka wapaga, de wotemo, "Ngohi 
tomode, so nilohaka bato." So o orasi 
magena qabolo de una wilohaka so he 
wipado kawa. 

14 Qabolo de o Yesus wipoma wotemo, 
"Upa nodedemo o nyawaka. Cawali 
nogila-gila o imamka, la ani rohe 
yatailako. So naaka maro o Musa awi 
bobita wotetemoka, de ani gaso natota 
o Gikimoika, maro o sinako moi o bi 
nyawaka igogou ngona nilohaka." 

15 Duma o habari magena isihabari 
kiaka bato, so yogiise de o nyawa yadala 
icarawa asa yakahika Unaka, gena 
yodupa yoise Awi dodoto de yogolo 
manga panyake wosiloha. 

16 So Una bilasu womatinga wahika o 
riho moika de o riho moi kali, la kagena 
asa Una wosumbayang. 

17 O wange moiku o Yesus wodoto, 
de kanaga o Farisika ma nyawa de lo 
O guru agama ona magena yamuruo 
naga kagena yogogeku. Ona magena 
yahino o Galilea ma tona ma sigilolino, 
de komagena lo o Yudea ma daerano 
de lo o Yerusalemno. O Jou Gikimoi Awi 
kuasa kanaga Unaka la o bi nyawa manga 
panyake aku wasiloha. 

18 So Awi manara ma rabaka, de 
o nyawa wolulugu moi awi nyawa 
yamuruo naga so o dangiku iwisitide. 
Ona o ngeko isisari o tahuka yowosa, 
yodupa iwingaho o Yesuska. 

19 Kagena o nyawa yadala poli, so 
idadiwa yahika Unaka. Yahika idadiwa, 
so o tahu ma qokuye idola de o katu 
kudaku yahoi, so o dangiku wingado la 
kugena o Yesus Awi simaku iwisiha o 
nyawa manga sidongirabaka. 

20 La o Yesus wakelelo manga piricaya 
ma lamo komagena, de wotemo 

woluluguka, "Ai ngopa, to ngona ani 
dorou tosiaponguka." 

21 Duma ona gena o Farisika de o bi 
guru agama kanaga manga sininga ma 
rabaka itemo, "Wobarani bolo! Wotemo 
woluluguka, 'Ani dorou tahoi.' Ngone 
panako ka cawali o Gikimoi aku o dorou 
wahohoi, so Awi demo magenena ma 
meta o Gikimoi wisiceke." 

22 Kagena de manga sininga ma takasiri 
o Yesus wosihoda, so wotemo, "Upa 
niafikiri koloko to ngini nia sininga ma 
rabaka. 

23 Nako Ngohi totemo, 'Ani dorou 
tosiapongu,' de nakoso imahoi, eko 
hiwa, ngini niakelelowa so nianakowa. 
Duma nako totemo, 'Nomaoko la notagi,' 
de ngini aku niakelelo de nianakoka Ai 
buturu iwisilohaka. 

24 So Ngohi asa towisiloha la asa 
ninako, Ngohi o Nyawa ma Duhutu 
manena o duniaka tahino de Ai kuasaka 

la nia dorou tosiapongu." So wotemo 
woluluguka, "Nomaoko! De ani dangi 
naaho la noliho." 

25 Ato wobicara gabolo, de una 
magena gila-gila o nyawa manga simaka 
womaoko awi dangi watoti de womajobo 
woliho, de o ngeko ma soaka una o 
Gikimoi iwisigiliri. 

26 Ma orasi o kia idadadika gena 
yakelelo, de o nyawa magena yangodu 
yamodo de yohairani icarawa, de o 
Gikimoi wisigiliri itemo, "Igogou! O kia 
naga ihahairani moi o wange manena 
pakeleloka." 

27 Qabolo de o Yesus kagena wokahika, 
de wikelelo o nyawa moi o balastengi 
wototolomu, awi ronga o Lewi (iwisiaso 
lo o Matius), o kantorka wogogeku. 
Kagena de o Yesus wotemo unaka, 
"Nahino noimote Ngohi." 

28 Gila-gila o Lewi womaoko, de awi 
moi-moi gangodu wodongosa de wotagi 
o Yesus iwimoteka. 

23 Ma orasi magena ipasaka, o Lewi o 
rarame waaka awi tahuka, de o Yesus 
womatamiye woogo. De o balastengi 
itotolomu yadala de o bi nyawa yadala 
manga sininga qatotorou o bi kawasa 
yahoholu, ona magena lo imatamiye 
yoogo de o Yesus. 

30 Kagena de o bi guru agama yamuruo 
naga, ona magena o Farisika, Una 
wikelelo womatamiye woogo de o bi 
nyawa ma dorou magena, so ona asa 
imaridemo de Una Awi muri-murika 
yotemo, "Aistagala! Qadoohaso Una 
woogo de o balastengi itotolomu de o bi 
nyawa ma dorou ona magena." 

31 Duma Una wogiise manga demo- 
demo magena de Una wosango wotemo, 
"O nyawa yapoputuru upa he ma 

dokterka yahino, cawali ka o nyawa 
yasisiri. 

32 Magena imatero maro Ngohi tahino 
gena, taasowa o nyawa la kanaga itemo 
manga sininga itotiai, duma ma ngale 
taaso o nyawa de manga dorouka, la 
ma ngale manga dorouno gena ona aku 
imatoba de imatoduba." 

33 O orasi magena o nyawa yahino o 
Yesuska, yosano itemo, "Baba, o Yohanes 
Wooosi awi nyawa wimomote de o 
Farisika ma nyawa masoa-masoa gena 
ioqowa de iudowa, duma gadoohaso to 
Ngona Ani muri-muri gena ka ¡ogo de lo 
iudosi." 

34 Kagena de o Yesus wosango de 
wosiade-ade wotemo, "Ma orasi o kawi 
ma rarame ma rabaka, de wokakawi una 
magena de o nyawa yakokoro yahino 
kagena so imatamiye, de imatekedodiao 
de o nali de o more ma dongirabaka, 

igogou itiaiwa nakoso ona yoogowa de 
youdowa. 

35 Duma done ma orasi imasidiado 
la wokakawi una magena wituda 
wisisupuka to ona manga sidongirabano. 
Done ma orasi magenaka asa ona 
¡oqowa de iudowa." 

36 Qabolo de o Yesus wotemo o ade-ade 
ngai sinotoli, "O nyawa moi lo pamakewa 
o baju gamomanalo de asa isitapa de o 
baro gamomuane. Sababu ma dadapa 
gamomuane magena isilia sidago o 
baju gamomanalo magena itola so 
yaraca, de lo ma dadapa gena o baju 
gamomanaloka asa panano gatorou. 

37 Komagenali o nyawa moi lo asa 
pamakewa, o anggur gamomuane de 
yoguse ma ngihi igogomaku, upa sidago 
o anggur gamomuane done asa iwaka so 
ma ngihi iqoqoma magena yapolote. Ma 
dodoguku ma anggur de ma ngihi sinoto 
lo sona podahewa. 

38 So o anggur gamomuane gena bilasu 
poguse ma ngihi lo qamomuaneku. 

33 O nyawa moi lo asa pamakewa, 
nakoso o anggur igoqgoma yaudo kasi de 
yodupa o anggur gamomuane yaudo. 
Komagenawa, sababu itemo, 'O anggur 
igogoma gena ifoloi qamonge.'" 

10 Sabat ma wange moiku o Yesus 
de Awi muri-muri o ngekoka itagi 
de yakahino o gandum ma doro moi ma 
dateno, de Awi muri-muri o gandum ma 
sopo magena yautu, de manga giaka 
yasosilihi so ma kahi ¡hoi de yaoqoka. 

2 O Farisika ma nyawa kanaga yakelelo 
de yodupawa, so itemo Unaka, "Ce! 
Ani muri-muri gena igogou o agama 
ma bobita yatilakuka, sababu o Sabat 
ma wange de pomanara gena to ngone 
nanga boboso." 

3 Kagena de Una wosango wotemo, 
"He! Ngini manena ningodu niabacaka 
duma niawosaka, ma ngale o kia ma 

Kolano Daud asa waaka gaboloka. So 
ma orasi o Daud de awi nyawa imomote 
manga ino ihiwa so yasapika, 

40 Gikimoi Awi Tahuka una wowosa 
so o roti o Gikimoika isisusuba gena 
wagehe de waogoka. Ena momongo, 
idadiwa nako pamote to ngone nanga 
agama ma bobita, cawali o bi imam aku 
o roti magena yaogo. Duma o Daud 
waoqoka, de to una awi nyawa lo wahike 
so yaoqoka. 

> So ma moisi totemo nginika, igogou 
Ngohi, o Nyawa ma Duhutu manena, 
tapareta o Sabat ma wange so magena 
lo Ai kuasa ma rabaka." 

6 O wange moiku o Sabat ma wangeli, 
de o Yesus wotagi wowosa o Yahudika 
manga puji ma tahuka de wodoto. De 
kagena o nyawa moi awi gia ma girina 
isoneka. 

7So kagena de o bi Farisika de lo o bi 
guru agama iwinanano nakoso o Sabat 

ma wange de Una asa o nyawa magena 
wisiloha, eko hiwa. Manga edekati Una 
iwitailako de Awi sala yasari la iwikalaki. 

8 Duma manga sininga ma takasiri o 
Yesus wanako, so wotemo o nyawa 
awi gia isosoneka gena, "Nahino 
kanena manga simaka nomaokoye." 

So igogou una magena wahino kagena 
womaokoye. 

3 De o Yesus kagena onaka wosano, 
"Nakoso o Sabat ma wangeka ngini gena 
idodooha. To ngini nia agama ma bobita 
itemo o kia. Aku o loha niaaka, eko o 
dorou niaaka. O nyawa niasisalamati, 
eko o nyawa niatooma." 

10So kagena de Una womaginano ona 
yangoduka, de wotemo o nyawa awi 
gia ma sononga isosoneka gena, "Ani 
gia natoano." De una awi gia watoa, 
de o orasi magena qabolo awi gia gena 
galohaka. 

11 Kagena de o bi Farisika de lo o bi guru 
agama ona magena igogou yatoosa bai! 
So ona itagi imatekefakati, la ma ngale o 
kia bato aku yaaka o Yesuska. 

12 O orasi magena o Yesus o tala moiye 
wodola la ma ngale wosumbayang, 
so kagena o putu moi wapasiku 
wosumbayang o Gikimoika. 

13 So ma goginitano, de Una asa o bi 
nyawa wimomote waaso de manga 
sidongirabano wahiri yamogiowo de 
sinoto, ma ngale idadi to Una Awi sosulo, 
eko ona magena lo isironga to Una Awi 
rasul. 

14 To ona manga ronga, ena gena: 

o Simon (eko wisironga lo o Petrus); 
de o Andreas, o Simon awi nongoru; 
o Yakobus; o Yohanes; o Filipus; o 
Bartolomeus; 

156 Matius; o Tomas; o Yakobus, o 
Alfeus awi ngopa; o Simon, una o Zelot 
ma nyawa; 

16 o Yudas, o Yakobus ma ngopa; de o 
Yudas Iskariot, o nyawa una magena O 

17 Qabolo de o Yesus o talaka de 
wouti imakomote dede Awi muri-muri 
de kagena yaado o pidoka. Kagena 
Awi nyawa yadadala wimomote Una 
widamahasi, de o nyawa yadala icarawa 
iwidolomu o Yudea ma daera ma 
sigilolino, de o Yerusalemno, komagena 
lo o doku Tirus de o doku Sidon o teo ma 
dateno. 

18 Manga edekati gena yodupa yoise 
Una Awi dodoto de lo wigolo la manga 
panyake wosiloha. O nyawa ikokitokaka 
lo yahino Unaka, de manga toka gena 
wadusu so imahoika. 

19 Yadadala yahika Unaka, la manga 
ngale hitilahi iwipaga, sababu kanaga 
Awi roheno o kuasa isupu de isiloha to 
ona manga panyake gangodu manga 
roheka. 

20 De o Yesus wanano ona wimomoteka 
de wotemo, "Ngaroko nisususa, ngini 
igogou nisanangi, sababu ngini manena 
igogou o Gikimoi Awi nyawa-nyawa Awi 
pareta ma rabaka. 

21 Ngaroko o orasi manena nisapi, ngini 
igogou nisanangi, sababu ngini manena 
asa O Gikimoi o ino winihike la nipunu. 
Ngaroko o orasi manena niari, ngini 
igogou nisanangi, sababu ngini manena 
asa igogou de nia nali de nia moreka. 

22 Ngaroko o nyawa iniduhudu, ona de 
ngini iniholu, de nisibicara qatorou de 
lo nia ronga ma dorou yogaka sababu 
ma ngale Ngohi o Nyawa ma Duhutu 
nimoteka, ngini igogou nisanangi. 

23 Komagena lo iqomaka to ona 
manga ete de manga topora o bi nabi 
yasangisaraka. So hika ninali de nia 
more ilamo. Sababu nia fanggali qaloha 
icarawa gena o Gikimoi wosidailako 
qabolo kadaku o sorogaka. 

24 Duma nibodito ngini nikakaya o orasi 
manena, sababu ngini nia sanangi gena 
niamake gaboloka. 

25 Nibodito ngini o ino nimamake de 
ma boloi so nipunuka o orasi manena, 
sababu orasi ma simaka ngini asa nisapi. 
Nibodito ngini de nia nali de nia moreka 
o orasi manena, sababu orasi ma simaka 
ngini asa niari de nia sininga ipeleso. 

26 Nibodito to ngini nia giliri o nyawa 
yangodu isimane, sababu maro 
komagena lo igomaka nia ete de nia 
topora lo o bi nabi ikokulai ona manga 
giliri isimaneka." 

27 "Duma ngini la Ai demo niiiseka orasi 
manena gena Ngohi totemo nginika, o 
nyawa nidodoosa de nidoduhudu, ona 
magena lo bilasu niadodara de lo niaaka 
galoha. 

28 O nyawa la kanaga inisilalahi, ma 
ngale ona magenaka bilasu o Gikimoika 
nigolo la Awi laha wasidumu, de lo 

o nyawa la manga sininga qgatotorou 
nginika, gena niasisumbayang. 

23 Nakoso o nyawa la nia ngingiti ma 
sonongaka yangapo, de hika nia ngingiti 
ma sonongali niahike la yangapo kali. De 
nakoso ngini la o nyawa nia baju yagehe, 
de foloi galoha nia kameja lo niahikeka. 

30 De lo nakoso kanaga nia arata moi 
la o nyawa ma somoa yagolo, de hika 
niahike bato onaka. De upa lo niagolo la 
isigilinoli nia moi-moi, nakoso o bi nyawa 
yodupa so yaqeheka nginino. 

310 gogoho kia naga ngini niodupa la o 
nyawa yaaka nginika, maro komagena lo 
ngini bilasu niaaka onaka. 

32 Nakoso niadodara la ka cawali o 
nyawa nidododara nginika, de nia 
manara magena nakoso o Gikimoi 
wafanggali gena ma loha lo ihiwa. O bi 
nyawa manga sininga foloisi gatotorou 
lo, ona gena aku o nyawa yadodara la ma 

ngale o nyawa magena lo yadododara 
onaka. 

33 De nakoso o loha niaaka la ka cawali 
o nyawa o loha yaaaka nginika, de 
nia manara magena nakoso o Gikimoi 
wafanggali gena ma ngale lo ihiwa. Ce! O 
bi nyawa manga sininga foloisi qatotorou 
lo aku yaaka maro komagena. 

34 De lo nakoso o pipi niasibau la ka 
cawali o nyawa yaaakuka nia pipi isigiliho 
nginika, de nia manara magena nakoso 
o Gikimoi wafanggali gena ma ngale lo 
ihiwa. Ce! O bi nyawa manga sininga 
foloisi qatotorou, ona gena yodupa o pipi 
yasibau manga dodiao manga sininga 
gatotorouka, sababu done aku yagololi 
isigiliho onaka. 

35 Ngaroko he upa komagena! Duma 
o nyawa nidodoosa ona gena lo 
bilasu niadodara de lo niaaka qaloha. 
Nagoonaka bato o kia naga niasibau, 
de upa he niongongano done aku 

isigiliho kali nginika, de nia manara 
magena o Gikimoi wafanggali gena foloi 
ilamo. Nako komagena, de ngini gena 
niaaka imatero de nia Baba o sorogaka 
Awi ngopa-ngopa. Sababu Una Awi 
sininga ma loha gena ma meta o nyawa 
yananakowa manga sukuru yatide de 
ma meta lo o bi nyawa manga sininga 
gatotorouka. 

36 Nia Baba kadaku o sorogaka gena 
wagalusiri o bi nyawa yangoduka, so 
ngini lo bilasu niagalusiri o bi nyawa 
yangoduka." 

37 "Upa o nyawa niasisala, la ma ngale 
ngini masirete lo o Gikimoi asa upa 
winisisala kali. Upa lo nitemo o nyawa 
o sala yaaaka, so ona magena bilasu 
yasangisara, la ma ngale ngini masirete 
lo o Gikimoi asa upa winisangisara 
kali. O nyawa manga sala gena bilasu 
niasiapongu, la ma ngale ngini masirete 
lo o Gikimoi asa winisiapongu kali. 

38 Ngini bilasu niahike o nyawa ma 
somoaka, la ma ngale ngini masirete lo 
done o Gikimoi asa winihike kali. Una 
magena winihike o ngongike galoloha 
gena de ma boloika de iwedo-wedo 
wosituga nginika, sababu o duduga kiaka 
ngini o nyawa niasituga, maro komagena 
lo asa o Gikimoi winituga ngini kali." 

33 Qabolo de o Yesus lo woade-ade 
onaka maro komanena, "Nakoso o 
nyawa moi wopipilo watuda o nyawa 
ipipiloli, de igogou yasinoto asa itura o 
busuneku. 

40 Nako o muri ona gena, igogou 
idadiwa itemo, 'Nako ngohi de ai guru, 
ngohi foloi tolamo.' Ka galoha nakoso 
idadi o muri moi womaaka maro awi 
guru, hitilahi awi sakola wasiboloka. 

41 Ce! To ngini nia dodiao manga sala 
gaceke maro o gaapo manga lakoka de 
magena aku niakelelo, duma niakelelowa 

kanaga nia sala ilalamo maro o ifa moi 
yodebesu nia lako masireteka. 

42 Idodooha so ngini nitemo nia 
dodiaoka, 'Nahino la ngohi o gaapo ani 
lakono tosisupu,' duma kanaga lo maro 
o ifa moi yodebesu to ngini nia lako 
masireteka. He! Ngini manena nikokulai! 
Ma nonomaka ngini bilasu o ifa moi 
yodebesu to ngini nia lako masireteka 
nisisupu kasi. Qabolo la nia lako asa 
gatebika, de asa idadi so o gaapo nia 
dodiao manga lakoka gena aku niakelelo 
so nisisupu kali." 

43 "Kanaga idadiwa o gota galoloha 
gena ma sopo qatorou, de lo o gota 
gatotorou gena ma sopo qaloha. 

44 Ngone asa panako o gota qaloloha de 
o gota qatorou nako ma sopoka ponano. 
Idadiwa o ngangaru gatotopoka ma sopo 
o ara, eko pamake ma sopo o anggur. 

45 Komagena lo o nyawa o duniaka. O 
bi nyawa ma loha gena igogou o demo 

galoloha yobicara, sababu manga sininga 
ma rabaka o bi moi-moi galoloha yadiahi. 
O bi nyawa ma dorou gena manga bicara 
lo gatorou, sababu manga sininga ma 
rabaka o bi moi-moi gatotorou yadiahi. 
Sababu o kia bato manga sininga ma 
rabaka, magena asa isupu so yosibicara." 

26 "Qadoohaso ngini Ngohi niaso 'Jou! 
Jou!' duma niaakawa o bi moi-moi o kia 
tinisusulo nginika. 

47 O nyawa la kanaga yahino Ngohika, 
Ai demo manena yoise de lo yaaka, o 
nyawa ona magena pasitero maro o 
ade-ade manena: 

48 O nyawa moi la kanaga o tona 
wapuawe walukuku so awi tahu ma 
sosoqe wosigoko o teto ma qokuka. 

La ma orasi imuura, de o nguuhi so o 
selera ma ake gasosihilo idola asa o tahu 
magena yatusa, duma maena irubawa, 
sababu isigoko o sosoge qapoputuruka. 

49 De o nyawa la kanaga Ai demo 
manena yoise duma yamotewa de 
yaakawa, ona magena imatero maro o 
nyawa moi la kanaga awi tahu wosigoko 
ka o tonaka de ma sosoge o teto lo ihiwa. 
Ma orasi o selera ma ake gasosihilo asa 
o tahu magena yatusa, so imatodoka o 
tahu magena iruba de ibiau gangodu." 

1 Ma orasi o Yesus o bi nyawa 
7 yadadala wadoto gaboloka, de Una 
wotagi so womasidiado o Kapernaum 
ma dokuka. 

2 De odoku magenaka kanaga o Romaka 
manga kapita kanaga awi leleani moi 
foloi wisayangi. O leleani una magena 
wopanyake so awi siri he qatubusoka, so 
he yadangade wosone. 

3 Kagena de ma kapita wogiise gena o 
Yesus asa womasidiadoka, de una wasulo 
la o Yahudika manga roriri yamuruo 
naga yotagi yogolo o Yesuska, tanu Una 

wahino cai-cai la awi leleani una magena 
iwisiloha. 

4 Ma orasi imasidiado o Yesuska, de 
ona iwibaja yagogou yotemo, "Baba, 
mia kapita una magena wotiai so Ngona 
nowiriwo, 

3 sababu una ngomi o Yahudika 
ma nyawa womidodara, de lo o pipi 
womihike ngomika la ma ngale mia puji 
ma tahu isigoko." 

6 So kagena de o Yesus wotagi 
imakomote dede ona. Ma orasi o Yesus 
ka wotagi-tagisi so ma kapita awi tahu he 
wadumu, de ma kapita una magena awi 
nyawa yamuruo naga wasulo la itagi o 
Yesuska, la Unaka itemo, "Baba, ngaroko 
upa bai! Ngohi manena o Yahudika ma 
nyawa isowo, de Ani simaka gena o 
kia lo waali idahe so idadiwa ai tahuka 
toningaho, 

7 so ngohi tobaraniwa tahino Ngonaka. 
Nakoso qaloha, tanu hitilahi Ngona 

nopareta ka o demo o dola moi de ai 
leleani gena asa wilohaka. 

8 Sababu ngohi lo tamote ai bobareta 
manga pareta, de kiaka kanaga lo ai 
prajurit-prajurit ai pareta lo yamoteka. 
Nako ngohi tosulo o prajurit moika, 
'Notagi!' de igogou una wotagi. Nako 
ngohi tosulo ai prajurit ma somoaka, 
'Nahino nonena!' de igogou una 
wahino. De lo nako ngohi tosulo ai 
gilalo woleleleanika, 'Naaka manena!' 
de igogou una waaka. So komagena lo 
Ngona, Baba, so upa he ai tahuka notagi. 
Cawali Ani demo o dola moi kanena 
nodedemo, de igogou kadoka ai tahuka 
asa isiganapu." 

3 Kagena de o Yesus ma kapita awi 
demo gena woise, de Una wohairani 
icarawa. Komagena so womakiliho 
o bi nyawa yadadala iwimomoteka 
de watemo onaka, "Awalele! Ngohi 
totemo, igogou o bi Yahudika ma nyawa 

kagena o Israel awi ngopa de awi dano 
manga sidongirabaka, maro o nyawa 
una manena awi piricaya ma lamo 
komanena, gena o nyawa moi lo tamake 
waasi." 

10 Qabolo de o kapita awi sosulo 
ona magena yoliho awi tahuka. Ona 
imasidiadoka, de awi leleani una magena 
asa wilohaka. 

11 |tekawa, de o Yesus wotagi o doku o 
Nainka, de lo Awi muri-muri de o nyawa 
yadadala ipolu-polu itagi imakangaho 
dede Una. 

12 Kagena o doku ma ngora he idumu, 
de imakamake de o nyawa yadadala, ena 
momongo wososone iwitota la wipoosu. 
Wososone una magena mobabalo moi 
ma ngopa ka womatetengo, so yadadala 
imimote o pandangaku wisitide de 
wisisupu yodupa iwipoosu. 

13 Kagena de o Jou Yesus ma awa 
womikelelo so Awi galusiri ibao 

mobabaloka, de wotemo, "Kodo! Ai awa, 
upa noari bai!" 

14 So Una ka wogila-gila wososone 
awi pandangaka wapaga, so o nyawa 
yomomoku magegena imatogu kasi. De 
Una o gohiduuru magenaka wotemo, 
"He! Ngohi tonisulo nomomi!" 

15 So wososone gila-gila womomi so 
womatamiye de wobicara. De o Yesus 
wosisaraha o gohiduuru magena ma 
awaka. 

16 Kagena de o nyawa yangodu 
yohairani so iwisigiliri o Gikimoi, de 
yotemo, "Wewe! O nabi wilalamo 
moi womasinako to ngone nanga 
sidongirabaka. Igogou, o Gikimoi wahino 
o loha waaka Awi nyawaka." 

17 La o habari ma ngale o Yesus 
magegena yaado sidago o Yudea 
ma daeraka de ma bi doku-doku ma 
sigilolika. 

18 O Yohanes Wooosi awi nyawa 
wimomote kanaga wisingangasu unaka 
ma ngale o kia qangodu o Yesus 
waaakaka. So kagena de ona yasinoto 
waaso, 

19 de wasulo la ona itagi o Jou Yesuska, 
la kagena de iwisano Unaka, "Baba, 
idodooha Ngona gena igogou o Salamati 
ma Kolano ngomi miwidodamaha, kiaka 
o Gikimoi womijajajika, eko ngomi bilasu 
o nyawa ma somoa moili miwidamaha." 

20 La ona yasinoto igogou yotagi o 
Yesuska, de widedemo Unaka itemo, 
"Baba, o Yohanes womisuloka la 
minisano Ngonaka, idodooha Ngona 
gena igogou o Salamati ma Kolano 
ngomi miwidodamaha, kiaka o Gikimoi 
womijajajika, eko ngomi bilasu o nyawa 
ma somoa moili miwidamaha." 

210 orasi magena lo o Yesus o 
nyawa ipopanyake yadala wasilohaka, 
yakokitoka yadala manga toka wadusu la 

imahoi, de lo ipipilo yadala wasiloha so 
imasigeleloka. 

22 Magena de o Yesus wosango wotemo 
o Yohanes awi nyawa yasinoto ona 
magenaka, "Nilihoka de niododedemo 
unaka o kia niakokelelo de lo o kia 
niiise: o nyawa ibipipilo imasigeleloka, 
ibilulugu itagika, yabipapado yalohaka, 
de yabitotopongo imasigiseka, de 
isosone yasioho kali de lo o habari 
galoloha isihabari o bi nyawa isususaka. 

23 O nyawa la kanaga ma ngale Ngohi 
gena idodatowa de ipiricaya qaputuru, 
ona igogou yosanangi." 

24 De o Yohanes awi nyawa wimomote 
magena itagi iliho, de ma ngale o 
Yohanes gena o Yesus wobicara o nyawa 
yadadalaka wotemo, "Ngini nitagi o tona 
ibobeleuka la o Yohanes niwimake, de 
ngini gena upa ma ngale niwimake o 
nyawa moi la kanaga wadodato so awi 
piricaya ma ngutu ihiwa, imatero maro o 

dumule o paro yawuwu so ikole hika de 
hino. 

25 De ngini nitagi upa lo ma ngale o 
nyawa o baju qaloloha womasitibaku 
la niwikelelo bai! O nyawa la kanaga de 
manga baju galoloha de lo manga oho 
ikakaya, ona magena bilasu o kolano 
manga bi kadato ma rabaka. 

26 So ngini nitagi o tona ibobeleuka la 
niadupa igogou o nabi moi niwikelelo. 
De ma boboloi, o Yohanes gena foloili 
wolamo de o nabi moi. 

27 Sababu una magena wosingangasuka, 
bilasu o bi nyawa imasidailako ma ngale 
Ngohi tahino tadoto onaka, maro o 
kia o Gikimoi Awi Jaji ma Buku ma 
rabaka isilelefoka. O Gikimoi wotemo 
Awi Ngopaka, 'Una to Ngohi Ai sosulo, 
Ngohi towisulo una asa woqomano, 
una magena wosidailako to Ngona Ani 
ngeko.'" 

28 La o Yesus wotemoli onaka, "Ngohi 
totemo, igogou nako o nyawa yangodu 
isibubuo o dunia manenaka gena, o 
nyawa moiwa kanaga ifoloi yolamo de 
o Yohanes Wooosi. Ngaroko komagena, 
o orasi manena de isikahika, o nyawa 
la kanaga yodadi o Gikimoi Awi nyawa 
Awi pareta ma rabaka, ona magena 
igogou asa yosanangi. Komagena lo 
ona nagoona imahadoku o Gikimoi Awi 
simaka, ona magena lo ifoloi yosanangi 
de o Yohanes." 

230 bi nyawa yangodu, dede o 
balastengi itotolomu lo gena, yoise o 
Yesus Awi demo ma ngale o Yohanes. 
Yoiseka, de o Gikimoi Awi demo yagehe 
galoha, sababu igomaka ona gena o 
Yohanes waosika. 

30 Duma nakoso o bi Farisika de o bi 
guru agama, ona magena o Gikimoi 
Awi ngale ma ngale manga ohoka gena 

yoholu yaqehe, sababu igomaka gena o 
Yohanes ona waosi lo yoholu. 

31 La o Yesus wotemoli, "Awa kodo! 

O nyawa o orasi manena gena Ngohi 
tasitero de o ade-ade manena. 

32 Ona magena imatero maro o ngopa- 
ngopa la kanaga o ngeko ma dateka 
imatami de manga dodiao yasigaro, 
de itemo, 'Ngomi misuling ma ngale 
nginika, duma ngini niholu niselo. Ngomi 
minyanyi o sone ma guule nginika, duma 
ngini niholu niari.' 

33 Komagena lo ma ngale o Yohanes 
Wooosi ngini niwidupawa de Ngohi lo 
nidupawa. Ma orasi o Yohanes wahino, 
de una mamoi-mamoi wooqowa de ma 
moi lo waali widalu. Ngini gena una 
niwiholuka, so nitemo, 'Una wikokitoka 
bai! 

34 De ma orasi Ngohi o Nyawa ma 
Duhutu tahinoka, de asa ka toogo de 
toudo. Ngini gena lo Ngohi niholuka, 

so nitemo, 'Hika Una niwinano bai! 
Cedeke! Una witesere, witobadalu, 

de imatekedodiao de o balastengi 
itotolomu de lo o bi nyawa ma dorou o 
bi kawasa yahoholu.' 

35 Ngaroko komagena, duma nakoso 
nianano o Gikimoi Awi nyawa wimomote 
manga manara, de ngini asa nianako Awi 
ngale gena itiai de wocawaro." 

36 Kanaga o Farisika ma nyawa moi, 
awi ronga o Simon, o Yesus wiaso la 
awi tahuka woogo. So o Yesus wotagi 
awi tahuka, de wogogeku la kagena ona 
yoogo. 

37 Kagena o doku magenaka kanaga lo o 
ngopegeka ma dorou moi, ami manara 
itotiaiwa. Ma orasi muna moise o Yesus 
kagena o Farisi ma nyawa awi tahuka 
woogo, de muna magena mahino de o 
gososo gabobou de ihahali o rube moi o 
teto ihahalino maaho. 

38 Maaho de mogogeku o Yesus Awi 
gohuka, de asa moari. Una Awi gohu 
magena de ami kongo mosipesaka. 
Qabolo de ami hutu lo asa Awi qohu 
maese la qadudu, de mahame, de lo 
o gososo gabobou gena moguse de 
mosigahu. 

39 Magegena de o Farisi ma nyawa 
wakelelo o kia naga o ngopegeka muna 
magena maaka, de una awi sininga ma 
rabaka asa wotemo, "Nakoso o nyawa 
Una magena igogou o nabi moi, de 
Una aku wominako o ngopegeka muna 
magena de ami manara gatotorou de 
womasimahawa Awi rohe mapaga." 

40 Kagena de o Yesus wotemo o Farisi 
ma nyawa una magenaka, "Simon, 
kanaga o kia naga moi todupa totemo 
ngonaka." O Simon wotemo, "lya, Baba 
Guru, ka notemo bato." 

41 De Una wotemo, "Kanaga o nyawa 
yasinoto de manga nagi o pipi o nyawa 

moi wasibabauka. Wimoi awi nagi unaka 
o pipi o salaka ma ngai ratu motoha de 
lo wimoi awi nagi unaka cawali o pipi o 
salaka ngai moritoha. 

42 Ona magena yaakuwa o nagi magena 
yafangu, de una wasibabauka gena 
wotemo, 'Nia nagi gena qangodu ngohi 
tapikika.' So yasinoto gena naguuna 
asa ifoloi iwidodara una wasibabau 
magenaka." 

43 O Simon wosango, "Nagala o nyawa 
awi nagi foloi ilalamo yapiki." De Una 
wotemo, "Ani sango gena itiai." 

44 Qabolo de womakiliho so womikelelo 
o ngopeqeka muna magenaka, de 
wotemo o Simonka, "Ngona nomisininga 
o ngopegeka manena. Kangano Ngohi 
totulu ani tahuka, de ngaroko nanga 
biasa, duma ngona o ake nosidailakowa 
la Ai gohu tatiodo. Duma muna manena 
Ai qohu matiodo de to muna ami kongo 
de ami hutu lo mosiese la mosidudu. 

45 Ngona gena de noihamewa de 
noidodokawa, duma Ngohi kanena 
tomasidiadoka, de muna manena 
momatoguwa Ai qohu mahame-hame. 

46 Ngona gena ngaroko nanga biasa, 
duma Ai saheku o gososo nosiesewa, 
duma muna manena o gososo qabobou 
de ihahali mosiqahuka Ai qohuku. 

47 So ma ngale ami dodara ilalamo 
magena, so igogou-gogou ami dorou 
idadala gena isiaponguka. Duma o nyawa 
la kanaga manga dorou isiapongu de ka 
ma cunu, de ona magena lo yadodara ka 
ma cunu." 

48 Qabolo de Una wotemo o ngopegeka 
muna magenaka, "To ngona ani dorou 
tosiaponguka." 

43 Magena yoise, de o nyawa kagena 
yogogeku yooqo dede Una imatekebicara 
itemo, "Wobarani bolo! Wotemo aku o 
dorou wahoi." 

50 De Una o ngopegeka muna 
magenaka wotemoli, "He, Ai awa! 
Sababu ngona noipiricaya so ngona 
ani dorou nisalamatika. Notagi de upa 
nohawateri sababu to ngona ani dorou 
ihiwaka." 

1 Qabolo de o Yesus wotagi o bi doku 
ma sigilolika wageto de o habari 
galoloha wosihabari ma ngale o Gikimoi 
asa wopareta maro o kolano moi. Una 
Awi muri yamogiowo de sinoto lo Una 

iwimote. 

2 Kanaga lo o ngopegeka yamuruo naga 
iwimote. Ona magena iqomaka manga 
panyake wasilohaka eko yakokitoka 
manga toka gena wodusu so imahoika. 
Mimoi ongo Maria, misiaso lo ongo 
Magdalena. O orasi moiku o Yesus 
wodusu to muna magena ami toka ngai 
tumudingi. 

3 Mimoi ongo Yohana o Khuza ma 
pegeka, una woleleleani moi o Kolano 

Herodes awi kadatoka. Kanaga lo ongo 
Susana de lo o bi ngopegeka ma somoali 
yadadala. O ngopegeka ona magena de 
manga pipi masirete aku yariwo o Yesus 
de lo Awi muri-muri. 

40 nyawa yadadala ka yahinosi 
o Yesuska, o doku kiano bato ona 
yahino. So ma orasi nyawa yadadala 
imatolomuka, de Una wajarita onaka o 
ade-ade moi, wotemo komanena, 

> "Kanaga wototoro moi wotagi awi 
gisisi wosihaja. So de una wosihaja gena 
ma sononga itura o ngekoku. So ma 
binuka o nyawa isidodipitoka de ma 
binuka o namo yaoqoka. 

6 Ma sonongali itura o tona qgatetetoku. 
So ma orasi ma goho isisupu de ma goho 
gqamalai sababu ma tona gagaapoka. 

7 De ma sonongali itura o tona 
gatototopoku. La o gisisi magena ioho 
imatekekangaho de o totopo so o totopo 
magena yalalo so isoneka. 

8 O gisisi ma sonongali asa itura o 
tona galolohaku. So ioho ma goho ifero 
galoha de ma hutu ilamo so isopo. Ma 
sopo kanaga gqaloha sidago ma para 
ratu moi." So Una wajarita qabolo de 
wotemo, "He! Ngini de nia ngauka tanu 
niise la nianako. Sidago kanena." 

3 Ma dongoho o Yesus wodoto qabolo 
de Awi muri-muri imasano Unaka, 
tanu Awi ade-ade ma ngale gena 
wasingangasu onaka. 

10 So Una wotemo onaka, "O kia ngini 
niananakowa sidago o orasi manena, 
gena o Gikimoi winihiri la winihike 
o ade-ade ma ngale, so qangodu 
aku nianako ma ngale idodooha Una 
wokolano de wopareta. Duma nakoso o 
nyawa Ngohi imomote waasi gena bilasu 
de Ai ade-ade tadoto, ma ngale o demo 
o kia naga isilelefo o Gikimoi Awi Jaji ma 
Buku ma rabaka magena asa isiganapu, 
ena gena, 'ona magena ka de manga 

lakoka, duma ma ngale gena yasahewa, 
de lo cawali de manga ngauka, duma 
imasihodawa.'" 

1170) ade-ade ma ngale gena 
komanena: O gisisi gena Gikimoi Awi 
demo. 

12 O gisisi itutura o ngekoku gena 
imatero bato o nyawa yoiseka o Gikimoi 
Awi demo, duma o Iblis wahino de 
wakoora to ona manga sininga ma 
rabano so isisaka, la upa yopiricaya de 
upa lo yosisalamati. 

13 Q gisisi ma binuka itutura o tona 
gatetetoka icho duma qamalaika, gena 
imatero bato o nyawa yoise o habari 
galoloha de yaqehe de manga sininga 
isosanangi. Duma koloko ma ngutu 
ilukukuwa, so ona yopiricaya itekawa. 
So de ma ngale o habari galoloha so 
yasisangisara, de gila-gila ona ma Jou 
wipalako so imakiliho de ikafirika. 

14 O gisisi ma binuka itutura o tona 
gatototopoku so o totopo yalalo so 
isoneka, gena imatero bato o nyawa 
o habari galoloha magena yoiseka. 
Duma manga sininga ihawateri ma 
ngale manga oho duniaka ma rabaka, de 
yodupa yokaya, de lo yodupa o sanangi 
ma rabaka igoge. Komagena o Gikimoi 
Awi demo yosingou kawa, de o manara 
galoloha lo yodupa kawa. 

15 O gisisi o tona qalolohaku ¡oho 
galoha, gena imatero bato o nyawa 
de manga sininga igogou galoha so o 
Gikimoi Awi demo magena yoiseka, 
de imadiahi manga sininga marabaka. 
Ona magena o Gikimoi Awi demo gena 
yopiricaya qaputuru sidago lo de ma 
sopo.” 

16 "Kanaga o nyawa moi lo yahiwa la 
o poci watupuka, de lo o poci magena 
o kula wositalakeka, eko o dangi ma 
litimika wahadoku. Duma bilasu o poci 

magena wahado ma dadamika, ma ngale 
o nyawa lo yowosa de aku ma siwa gena 
yangodu yakelelo. 

17 Sababu igogou o kia naga yaiihu, 
magena gangodu o nyawa manga simaka 
done asa ka isikelelo, de lo o kia naga 
itotalake, magena gangodu done asa ka 
ipelenga la o nyawa yanako. 

18 Komagena so niatagapi nia siningaka 
de nimadiahi o kia ngini niiiseka. 
Sababu nagoona o Gikimoi Awi demo 
yoise la imadiahi manga siningaka, 
done Awi demo magena asa wasidogo 
manga siningaka la yosihoda itiai. 
Duma nagoona Awi demo gena yoholu, 
ngaroko Awi demo kanaga manga 
siningaka la ka ma cunu, done asa ka 
wagehe kali." 

19 Ma moiku de o Yesus ma awa de Awi 
gianongoru yahino manga dupa Una 
wimake, duma yaakuwa iwiado Unaka, 
sababu o nyawa yadala poli. 

20 De o nyawa moi yadadalano 
wosibicara Unaka wotemo, "Ai tabea, 
Baba. Ani awa de Ani gianongoru ona 
yodupa nimakamake de Ngona, ona 
kadoke naga ma duduka itamaha bai!" 

21 Duma Una wotemo onaka, "Nakoso 
to Ngohi Ai awa de to Ngohi Ai 
gianongoru, gena o nyawa nagoona 
o Gikimoi Awi demo yoise de lo 
yamomanara." 

22 O wange moiku o Yesus de Awi 
muri-muri o deruku yopane, de wotemo 
onaka, "Hino la ngone pomasisihito 
kadoka o talaga ma sonongaka." So ona 
o deruku so yoside de imajoboka. 

23 So ona o deruka, de Una womaidu so 
iwikioloka. Imatodoka o paro de o rato 
gasosihilo de o moku-moku imasidiado 
so manga deruku o ake yobane sidago 
manga deru he ikiloro. 

24 Kagena de Awi muri-muri yotagi 
Una iwisimomi de imasigaso, "Guru! 

Guru! Done ngone inasigiloro!" So Una 
womomi de o paro gasosihilo de o 
moku-moku magenaka wotemo, "Hika 
niogo kasi!" De gila-gila o paro magena 
iogoka de o talaga magena lo irihika. 

25 So Una wotemo onaka, "He! To 
ngini nia piricaya gena ihiwa!" Magena 
de asa Awi muri-muri yohairani de 
manga modo lo ka manga raba kasi, de 
imatekebicara moi de moika yotemo, 
"Wewe! O nyawa Una manena naguuna, 
so o bi moi-moi qangodu sidago lo o 
paro de o moku-moku lo ka wisigise." 

26 O Yesus de Awi muri-muri o deru ma 
rabaka de o talaga yatola so imasidiado 
o Gerasa ma daeraka, gena imarisima de 
o Galilea ma tona. 

27 Kagena de Una o deruku wouti de 
imakamake o doku ma nyawa wikokitoka 
moi wotagi wokahoko gena, o sone 
ma diaruno wosupu. Itekaka, una 
womabajuwa de lo woholu wogoge o 

tahuka. Una ka wodupa wogoge o bi 
diaruka. 

28 (8:27) 

23 Masoa-masoa o toka magena una 
iwikuasa de ngaroko awi gia de awi 
gohu yarateka de salalu wijajaga, duma 
una awi bobiliku lo watola-tolaka, de 
wologa o riho moika womatingaka, 
sababu de awi toka ma buturu so una 
iwingaho. Kagena o sone ma diaruno 
de una wikokitoka wosupu de o Yesus 
wikelelo, de una wobukuku o Yesus Awi 
simaka. So o Yesus wosulo la to una awi 
toka magena isupu unano. Magena de o 
nyawa una magena asa womatoore de 
wotemo, "Yesus, o Gikimoi Wikukuruye 
ma Ngopa, noidooha ngohika! Togolo, 
kodo, upa noisangisara!" 

30 De wosano, "Ani ronga naguuna." 
Wikokitoka una magena wosango, 

"Ai ronga Dala." (Wosango komagena 

sababu wikokitoka una magena awi toka 
idala.) 

31 Wosangoka, de awi toka gena igolo 
o Yesuska, la upa wadusu la ikahuku o 
sone ma riho iluluku-lukuku. 

32 O orasi magena de o titi idadala o tala 
ma ngunu magenaka o ino imasari. De o 
toka imagolo Unaka, "Nako qaloha, de o 
titika nomidusulo la asa o titika miwosa." 
Magena de wasimaha 

33 so o toka idadala gena isupu o 
nyawano de widongosaka, de yowosa O 
titika. O titi ma duduo magena iloga de 
kugena o dirasuku itura, so qangodu O 
talagaku qalutu de isoneka. 

34 O kia idadadi magena o titi 
yasosowohi lo yakelelo, de ona yologa 
de itagi o doku de o soaka isihabari. 

33 So o nyawa yokokisupu yahino 
la yatailako. Kagena de ona yaado o 
Yesuska, de o nyawa iqomaka wikokitoka 
una magena witogosa kawa, so O 

Yesus Awi dateka womarihi-rihi, de 
womabajuka, de lo awi sininga itiaika. 
O bi nyawa ona magena iwikelelo de 
yamodo. 

36 De ona o Yesus Awi manara 
yakokelelo gena yacarita idodooha so o 
nyawa wikokitoka magena iwilohaka. 

37 Komagena so o Gerasa ma daera ma 
nyawa gena asa o Yesus iwigolo wosupu 
manga dokuno, sababu ona magena foloi 
yomodo. So Una o deruku wopaneka, de 
o talaga ma sonongano woliho kali. 

38 Nako una wisilolohaka, una magena 
igogou-gogou wogolo o Yesuska la tanu 
iwimote. Duma wisimahawa, so wisulo 
de wotemo, 

39 "Noliho kasi, de nodedemo ani 
nyawaka o Gikimoi Awi manara ilalamo 
waaka ngonaka." So o nyawa magena 
womajobo de wotagi o doku ma rabaka 
wosihabari ma ngale o Yesus Awi manara 
galoloha unaka. 

40 So de o Yesus o talaga ma 
sonongano woliho de o nyawa yadadala 
widodamaha, ona magena yanali de 
imore. 

41 Kagena de o nyawa moi o puji ma 
tahu wapopareta o doku magenaka, awi 
ronga o Yairus, una magena wahino o 
Yesus Awi simaka, wosuba wobukuku, 
de iwibaja de wogolo Unaka la tanu Una 
wahika awi tahuka, 

42 sababu awi ngopa o ngopeqeka 
momatetengo, ami umuru taungu 
mogiowo de sinoto, o siri ma rabaka 
he yadangade mosone. So kagena de o 
Yesus wotagi wokahika o Yairus wimote, 
deo nyawa yadadala o Yesus iwisidehelo. 

43 Kagena manga sidongirabano, 

o ngopeqeka moi mopanyake o au 
mosidagi de itekaka, duma itogu waasi 
ma deka o taungu mogiowo de sinoto 
gabolo. De moiwa aku imisou la miloha. 

44 Ngopegeka magegena o Yesus 
mowidalate de Awi duduno mototuuru 
de momasimaho Awi juba ma pigika. De 
orasi magena gabolo de o au mosidagi 
kawa. 

45 Una wosano, "Nagoona Ai juba 
vatigi." Ona yangodu imapongoka. 

De o Petrus wotemo, "Baba, o 
nyawa ka yadala poli inisigilolino de 
imatekesidehelo." 

46 De o Yesus wobicara, "Duma kanaga 
o nyawa moi Ngohi itigi. Ngohi tanako, 
sababu Ai buturu isupu to Ngohi Ai 
roheno." 

47 Kagena de o ngopegeka muna 
magena momanako ami manara Una 
wanakoka, so muna mahino de mitirine 
so Awi simaka mosuba mobukuku. De 
muna masingangasu o nyawa yadadala 
manga simaka, "Ngohi ai siri qatubuso 
so Ani jubaka tomasimaho de gila-gila ai 
siri galohaka." 

48 Kagena de Una wotemo o ngopegeka 
muna magenaka, "He, Ai ngopa! Sababu 
ngona noipiricaya, so ngona nilohaka. 
Notagi de upa nohawateri." 

49 So de Una ka wobobicarasi, de o 
Yairus awi tahuno o sosulo moi wahino. 
De una magena wisibubusu o Yairuska, 
de wotemo, "Upa ngona ma Baba 
Guru nowigolo kali, sababu ani ngopa 
mosoneka." 

50 La de o Yesus woise, de ka wotemo 
o Yairuska, "Upa ani sininga itura, de 
nopiricaya bato done ani ngopa asa 
miloha kali." 

51 Kagena de itagi o Yairus awi tahuka 
so imasidiado, de o Yesus o nyawa ma 
somoa wasimahawa. Ka cawali o Petrus, 
de o Yohanes, de o Yakobus de lo o 
ngopa magena ma awa de ma baba 
wasimaha iwimote so iwosa. 

52 |wosa de o nyawa yangodu magena 
yododora manga ili yapoputuruka 

sababu mosoneka. Duma Una wobicara, 
"O ngopa manena mosonewa, duma 
mikioloka, so upa niari." 

53 De o nyawa yadadala magena 
iminako o ngopa muna magena 
mosoneka, so yangodu Una wisiihe. 

54 Qabolo de Una wacoho o ngopa 
magena ami giaka, de wotemo munaka, 
"He, Ai ngopa! Nomomi!" 

>> So o ngopa magena mooho kali, 
de gila-gila muna momomika. So de 
magena qabolo de Una wosulo onaka, 
"Hika o ino nimihike la muna moogo." 

56 O ngopa ami dodihimo gena 
yohairani icarawa, duma Una wapoma la 
ona upa lo isihabari o hali magegena bai 
nagoonaka bato. 

10 Yesus Awi muri yamogiowo 

de sinoto watolomuno, la o kuasa 
wahikeka, ma ngale o toka gangodu 
yodusu de lo ibipopanyake yasiloha. 

2 So Una wasulo la itagi o nyawa manga 
panyake yasiloha de lo yosihabari itemo, 
"Ma orasi yaadoka ma ngale o Gikimoi 
asa wopareta maro o kolano moi." 

3 De ona imajobo waasi, de wotemo 
onaka, "Nia dodagi ma rabaka upa lo 
o kia naga nimagaho. Upa nimagaho o 
didiki, o karong, o maru eko lo o pipi, de 
nia baju gena ka nia roheka. 

4 Nakoso o doku moika niwosa de ka 
o tahu moika nimasidodogu, de upa 
nimatotuluru ma bati o doku magena 
niodongosa. 

> De lo nakoso o riho moika la nitulu, 
de ona ngini iniholu sidago o habari 
galoloha magena lo yoise iholu, o riho 
magena niodongosa. Duma nia gohu ma 
gaapo niapari kasi la imaaka o nonako 
moi onaka, igogou ona magena de 
manga fajaka o Gikimoi Awi simaka." 

6 Kagena de ona imajoboka, itagi o bi 
dokuka yageto de isihabari o habari 
galoloha de lo ibipopanyake yasiloha. 

7 Ma orasi magena o Galilea ma kolano 
gena o Herodes Antipas de una magena 
woise ma ngale o Yesus Awi manara 
qangodu de asa wogamamu, sababu 
kanaga o nyawa itemo, "O Yesus gena 
o Yohanes Wooosi de Una asa wooho 
kali!" 

8 Kanaga lo o bi nyawa ma somoa itemo, 
"Una magena igogoma ma nabi Elia 
de womasimane kali." De ma binukali 
itemo, "Una manena o nabi moi o orasi 
iqoqomaka de kanaga wooho kali." 

?So kagena de ma Kolano Herodes 
woglise komagena, de una wotemo, 
"Nako o Yohanes Wooosi gena igomaka 
tasulo so awi sahe yatolaka, duma o 
Yesus Una manena igogou naguuna. 
Kanaga o habari ma ngale Una gena 
idala toiseka." So o Herodes o ngeko 

wosidailako la tanu o Yesus gena 
iwimake. 

10 La o Yesus Awi sosulo yamogiowo de 
sinoto asa iliho ikahino kali, so Unaka 
imatolomu de ona o manara yaaaka 
gangodu isingangasu Unaka. Qabolo de 
Una ona wangaho la itagi imatinga o 
tona ibobeleu moika o Betsaida ma doku 
gena he idumuka. 

11 Ngaroko komagena, o nyawa 
yadadala gena yoise Una womajoboka, 
so ona itagi Una iwisiduuru. So ona 
yaado Unaka, de Una asa ona waqehe 
galoha, qabolo de wadoto onaka ma 
ngale o Gikimoi asa wopareta maro o 
kolano moi, de lo ibipopanyake nagoona 
bato wasiloha. 

120) wange he itumu de Awi muri 
yamogiowo de sinoto yahino itemo 
Unaka, "Baba! Sababu o riho manena 
imatingano, so nakoso qaloha, lebelaha 
o nyawa yadadala manena nasulo itagi o 

doku de o soa imakokadateka, la ona o 
ino imasari de lo o tahu la imasidodogu." 

13 Duma Una wotemo, "Ngaroko he 
upa! La ngini bato niasioqo." De ona 
yotemo, "Ngomi gena ka cawali kanaga 
o roti ngai motoha de lo o nao ngai 
sinoto. Nagala ngomi bilasu mitagi o ino 
miaija ma ngale o nyawa yadadala ona 
manenaka." 

14 Manga dala kanaga ka yanau gena 
yacala motoha (o ngopegeka de o ngopa 
gena yaeto waasi). So Una wosulo Awi 
muri-murika, "Hika o nyawa yadadala 
magena niatotolomuno de niasigogeku, 
so kanaga o dolomu moi-moi gena 
yamomoritoha." 

15 De Awi muri-muri gena yaaka maro 
o kia Una wasulo onaka, de o nyawa 
yadadala gena yangodu imagoge. 

16 So kagena de Una o roti ngai 
motoha de o nao ngai sinoto wagehe de 
womamataga o dipaye de Awi sukuru 

watide o Gikimoiye. Qabolo de Una o roti 
magena watepi-tepi de Awi muri-murika 
wahike la ona yasitoku o nyawa yadadala 
ona magenaka. 

17 La o nyawa yadadala magena yaogo 
sidago yapunu. So kagena ona iogo 
qabolo de Awi muri-muri o ino ma soohu 
yatolomu so ma boloi yamake o karaja 
mogiowo de sinoto. 

18 Ma moiku o Yesus kanaga 
wosumbayang womatengoka, de 
Awi muri-muri yahino Unaka, de Una 
wasano onaka, "Nako o nyawa gena ona 
itemo, Ngohi manena naguuna." 

19 De ona isango itemo, "Kanaga ma 
binuka itemo o Yohanes Wooosi, de 
ma binukali itemo o ma nabi Elia, de o 
nyawa ma somoali itemo Ngona o nabi 
iqoqoma moi so kanaga wooho kali." 

20 So kagena de o Yesus wosano onaka, 
"Duma nako ngini masirete, Ngohi 
manena naguuna." O Petrus wotemo, 

"Baba, Ngona manena o Salamati ma 
Kolano, kiaka o Gikimoi wojajika." 

21 La komagena de Una wapoma onaka, 
"Ma ngale Ngohi o Salamati ma Kolano 
gena upa lo nisingangasu o bi nyawaka." 

22 De lo wotemo, "Ngohi manena, o 
Nyawa ma Duhutu, done o Yahudika 
manga roriri, o imamka ma bi sahe, de o 
bi guru agama ona Ngohi iholu, so ona 
asa isangisara qasiri ma bati itooma de 
isosone. Ngaroko iaka komagena, duma 
o wange saangeka de Ngohi tooho kali." 

23 Kagena de Una wasibicara o nyawa 
yangoduka wotemo, "O nyawa nagoona 
la imote Ngohi, bilasu imahadoku so 
manga dupa moi-moi manga sininga ma 
rabaka yapalako la imote-mote Ngohi, de 
gadoohawa nakoso o sangisara yamoku 
ma bati yosone. 

24 Sababu o nyawa nagoona la manga 
oho o dunia manenaka foloi yosininga 
sidago iholu isangisara, done ona dede 

o Gikimoi asa imakitingaka. Duma o 
nyawa nagoona ma ngale Ngohi imote 
de manga rohe ma salamati isidoohawa, 
la ngaroko isone, duma o oho ka sidutu 
ikakali done asa yamake. 

25 Ngaroko o nyawa moi o dunia de 
ma raba manena he gangodu ka to una, 
duma qangodu magena ma faida ihiwa, 
nakoso ma duuru una wisisa sababu 
wamakewa o oho ka sidutu ikakali. 

26 Upa o nyawa yamage isihabari ma 
ngale Ngohi de lo Ai dodoto. Sababu 
nagoona yamage isihabari, done Ngohi 
o Nyawa ma Duhutu lo asa ona toholu 
tanako, ma orasi Ngohi tahino kali o 
duniaku dede to Ngohi Ai kuasa, kiaka 
isikokelelo maro Ai Baba Awi kuasa, de 
Awi malaikat yadadala. 

27 Ngini tinisingangasu igogou, yamuruo 
naga to ngini nia sidongirabano 
done isone waasi, nakoso yanako 

waasi o Gikimoi Awi pareta igogou 
imasidiadoka." 

28 O Yesus wodoto komagena so o 
nahadi moi ipasaka, de wangaho Awi 
muri yaruwange, ena gena o Petrus, 
de o Yohanes, de o Yakobus itagi 
imatinga o tala moi ikukuruye, la kagena 
wosumbayang. 

29 To Una Awi sumbayang ma rabaka 
Una Awi jamani ingali, de Awi baju idadi 
gaare de isiru. 

30 Imatodoka kanaga o nyawa yasinoto 
imatekebobicara de Una. Ona magena o 
nabi yasinoto o Musa de o Elia. 

31 Ona yasinoto lo manga jamani isiru. 
De yobicara gena ma ngale o Yesus Awi 
sone kiaka itekawa asa wosiganapu O 
Yerusalem ma kotaka. 

32 O orasi magena o Petrus de awi 
dodiao magena ona yakioloka. Ato 
yomomi, de asa yakelelo o Yesus Awi 

mulia isiru de ileto komagena lo o nyawa 
yasinoto Awi dateka. 

33 Ma orasi o nyawa yasinoto magena 
imasidailako imajobo, de o Petrus 
wotemo o Yesuska, "Baba Guru, galoha 
bai nakoso ngone lo ngo kanena, so O 
dadaru ngai saange miaaka, ngai moi 
to Ngona, ngai moi to Musa, de ngai 
moi lo to Elia." (Patotiai gena o Petrus 
wanakowa o kia bilasu una wosibicara.) 

34 O Petrus ka wobicarasi, de o lobi-lobi 
o bolu moi ¡uti so yasaoka, sidago una de 
awi dodiao kagena lo yamodo. 

3> De o lobi-lobi ma rabano o ili moi iise 
itemo, "Una manena to Ngohi Ai Ngopa 
towihihirika. Ka Unaka bilasu niwisigise!" 

36 O ili magena imatogu, so ato 
imatodoka so yanano cawali o Yesus 
womatengoka. So ma orasi done 
iuti o talaku de ona yaruwange 
asa imasipongoka, o nyawa moi lo 

yasingangasuwa maro o kia ona 
yakokeleloka. 

37 Ma langika, ona ¡uti o talaku, de o 
nyawa yadadala yahino la iwimake o 
Yesus. 

38 Magena de o nyawa yadadala 
manga sidongirabano o nyawa moi 
womatoore wotemo, "Ya Baba Guru, 
kodo! Nowitailako ai ngopa. Una manena 
ai ngopa womatetengoka. 

39 Nakoso o toka wingosa iwisitodokano 
imatoore imaili-ilika, de iwisiwawako 
yapoputuruka, sidago awi uruno lo 
o geko isupu. O toka magena kanaga 
iwisangisara de lo iholu isupu unano. 

40 So ngohi togolo Ani muri-murika 
la yodusu o toka magena, duma ona 
yaakuwa." 

41 So kagena de Una wotemo onaka, 
"Idodooha ngini o bi nyawa o orasi 
manena! Igogou-gogou ngini manena o 
nyawa O Gikimoi Awi dupa niaholu de 

lo nia piricaya ihihiwa. Sidago o orasi 
muruosi Ngohi togoge dede ngini la 
tinisisabari nginika. Ce! Nako komagena 
o ngopa magena niwingahono kanena." 
So ona o ngopa magena iwingaho Unaka. 

42 Ma orasi o ngopa magena wotagi 
wimeta O Yesuska, de una wikokitoka 
magena awi rohe wosipapaka o tonaku, 
so awi rohe lo iira-iraka. De Una wodusu 
o toka magena de o ngopa magena 
wisilohaka. Qabolo de wotemo awi 
babaka, "Ani ngopa manena nowiqehe. 
Una wilohaka." 

43 So o nyawa yangodu yakelelo de 
yohairani o Gikimoi Awi kuasa ilalamo 
magena. Ma orasi o nyawa ka yohairanisi 
o moi-moi qangodu waaaka gena 
yakelelo de o Gikimoi Awi kuasa, de Una 
watemo Awi muri-murika, 

44 "Niosininga de nimadiahi to Ngohi 
Ai demo manena: Ngohi o Nyawa ma 

Duhutu manena done asa isidoa Ai 
saturu manga gia ma sohaka." 

45 Magena de Una Awi demo de 
Awi simodoto ma ngale gena kanaga 
isingangasu waasi so ona yanakowa, 
duma ona yamodo so yododato imasano 
Unaka. 

26 O Yesus Awi muri-muri 
imatekesikokoholu ma ngale nagoona 
foloi ilamo to ona manga sidongirabaka. 

47 Kagena de manga sininga ma takasiri 
Una wanako, so o ngopa wiceceke moi 
wingahono de wisigokono to Una Awi 
dateka, 

48 de wotemo onaka, "O nyawa 
nagoona la o ngopa manenaka iwigehe 
galoha sababu ona imote Ngohi, magena 
imatero de ona lo Ngohi iqehe galoha. 
So o nyawa nagoona la Ngohi iqehe 
galoha, ona manga manara magena lo 
ma meta Ai Babaka, sababu Ngohi Una 
woisulo so tahino. Nagoona so yasiceke 

to ngini nia sidongirabaka, ona magena 
foloi yolamo." 

43 De o Yohanes wotemo o Yesuska, 
"Baba Guru, ngomi miwikelelo o nyawa 
moi o toka wodusu de to Ngona Ani 
ronga bai! So ngomi miwisimahawa, 
sababu una gena to ngomi mia 
dodiaowa." 

50 Duma o Yesus wotemo, "Upa 
niwisimahawa una magena, sababu o 
nyawa la inalalawangiwa, ona magena to 
ngone nanga dodiao." 

51 Ma orasi he idumu o Yesus wodola 
witide o sorogaye, de Una wositatapu 
bilasu wokahika o Yerusalemka. 

32 So Una Awi nyawa wimomote 
yamuruo naga wasulo la ona itagi 
igoma, de Una wotuuru. So igogoma 
ona magena o doku moi o Samaria ma 
daeraka iwosa la Awi sidailako yaaka 
kasi. 

>3 Duma o doku magena asa yoholu 
Una iwigehe, sababu ona yanakoka Una 
Awi memeta o Yerusalemka. 

54 Ma orasi o Yakobus de o Yohanes 
yoise o doku magena ka iwiholu, so ona 
yotemo o Yesuska, "Jou, nako galoha de 
ngomi migolo o dipaka de o uku ¡uti la o 
doku magena yatupu bai!" 

>> Duma o Yesus womabulutu de ona 
wangamoka. 

26 Qabolo de ona yogila-gila yakahika o 
doku ma somoaka. 

>/ Kagena manga dodagi ma rabaka, de 
o nyawa moi wahino Unano de wotemo, 
"Baba, ngohi todupa kekiaka bato notagi 
Ngona tonimote bai!" 

38 Duma o Yesus wosango wotemo, "O 
boulamo o pongaka de ma aru de lo o 
namo de ma igu, duma Ngohi o Nyawa 
ma Duhutu Ai ngihi ihiwa la ma ngale 
tomasidodogu." 

>? Qabolo de Una witemo o nyawa 
moili, "Noimote Ngohi." Duma una 
magena wotemo, "Baba, tanu noisimaha 
toliho kasi ma ngale ai baba wosone 
so towipoosu kasi, de ngohi asa Ngona 
tonimote." 

60 Duma o Yesus wosangoli de ka 
woade-ade wotemo, "Qohaka, la o 
nyawa isosoneka ona masirete manga 
dodiao isosone gena asa yapoosu. Duma 
ngona gena notagi o habari, ma ngale 
o Gikimoi asa wopareta maro o kolano 
moi gena, nosihabari." 

61 Komagena lo kanaga o nyawa 
moili wotemo o Yesuska, "Baba, ngohi 
todupa tonimote, duma tanu noisimaha 
toliho kasi la ai tahu ma raba moika 
tomasingangasu kasi." 

62 O Yesus wotemo o nyawa una 
magenaka, "O nyawa la kanaga ipajeko 
gena, qalohawa nakoso imaginano 
manga duduka isidadu-dadu. O nyawa 

maro komagena manga manara asa 
itiaiwa, so idadiwa yomomanara O 
Gikimoi Awi pareta ma rabaka." 

1 Qabolo de o Jou Yesus 
10 wimomote manga sidongirabano 
wahiri yamoritumudingi, de wasulo 
la ona yasosinoto asa itagi yoqoqoma 
o doku yageto, kiaka done Una lo 
wototuuru de asa watulu. 

2 Una wotemo onaka, "O nyawa 
yadadala la yodupa o habari galoloha 
yoise, ona magena imatero maro o 
tamo qaoosaka gena bilasu yautu, duma 
kanaga youutu ma nyawa yadalawa. 
Komagena so ngini bilasu nimasigaso o 
doro ma duhutuka, de nigolo la ma ngale 
yobiuutu una wasulo la ona itagi awi 
doroka youtu. 

3 Nitagi bato, duma nimasidodiahi, 
sababu Ngohi tinisulo nginika la nitagi 
niakahika o bi nyawa ma dorou manga 
sidongirabaka. Ngini nimatero maro de 

o bi duba so kanaga o bi kaso labara ma 
dongirabaka. 

4 Upa lo o kia naga idala nimagaho. Upa 
nimagaho o pipi, eko lo o karong, eko 
o tarupa ngai sinoto gena yaakuwa. O 
ngeko ma soaka upa lo iteka de o nyawa 
nimatekejarita. 

> Nako ngini o tahu moika niwosa, de 
gila-gila nitemo, "Tanu o Jou Awi laha 
kanaga ngini o tahu manena ma rabaka.' 

6 De nakoso o tahu ma nyawa gena 
inigehe galoha, de igogou o Jou Gikimoi 
asa Awi laha wasidumu onaka. Duma 
nakoso ona ngini iniholu, de gohaka, 
done asa o Jou Awi laha gena ona he 
yamakewa. 

7 Ka o tahu moika nimasidodogu, de 
upa nimatotuluru o tahu ma somoaka, 
ma bati o doku magenaka o habari 
galoloha nisihabari kasi. O ino o kia bato 
inihike, ka magena niaoqo. Sababu o 

nyawa imomanara gena bilasu manga 
oho ma kurangi yafangu. 

8 Nakoso o doku moika niwosa de ngini 
inigehe galoha, de o ino inihike gena ka 
niaoqo. 

20 doku magena ma nyawa 
ibipopanyake niasiloha de lo 
niasingangasu o doku magenaka, 

'Ma orasi yaadoka ma ngale o Gikimoi 
asa wopareta maro o kolano moi nia 
sidongirabaka.' 

10 De lo nakoso o doku moika la niwosa, 
de nigehe galohawa, de o ngekoka asa 
nitemo, 

11 'Nia doku ma gaapo, kiaka to ngomi 
mia qohuka gena, miapari kasi la 
imaaka o nonako moi nginika, igogou 
ngini magena de nia fajaka o Gikimoi 
Awi simaka. Duma niosininga, ma 
orasi yaadoka ma ngale o Gikimoi asa 
wopareta maro o kolano moi." 

12 O Yesus lo wotemo wimomoteka, 
"Ngohi totemo, igogou ma wangeka 
done manga dorou ma sopo o Gikimoi 
wafanggali de o dorou, de o doku 
magenaka asa yafanggali de o dorou 
ifoloisi qatorou de o dorou iqoqomaka o 
Sodom ma bi nyawa ma dorou manga 
fanggali." 

13 "O bodito! Kodo! O bodito asa 
inidahe ngini o Khorazimka de o 
Betsaidaka ma bi nyawa. To ngini nia 
dokuka o nonako ihahairani igogou idala 
taakaka, duma ngini niholusi nia dorouno 
nimatoba de nimatoduba. So tosiade 
nakoso o nonako ihahairani magena 
taaka o Tirus ma dokuka de o Sidon ma 
dokuka, de igogou igomaka ona magena 
ngaroko o Yahudika ma nyawa yasowo, 
duma asa manga dorouno imatoba de 
imatodubaka, sidago lo o baju koloko o 
karong imasitibaku de o gaapo isihaja 

manga saheku, maro o beleso ma 
nonako moi. 

14 So ma wangeka done o bi nyawa 
manga dorou ma sopo o Gikimoi 
wafanggali de o dorou, de ngini gena asa 
inifanggali de o dorou ifoloi ilamo de o 
dorou o Tirus de o Sidon ma bi nyawa 
yasifafanggali. 

15 De lo nako ngini o Kapernaumka ma 
nyawa, gena idodooha. Ngini nitemo o 
Gikimoi asa ngini winitide de winisihie. 
We! Komagenawa bai! Duma ngini asa 
winiumo o narakaku." 

16 Qabolo de o Yesus wotemoli 
wimomote ona magenaka, "O nyawa 
nagoona ngini nia demo yagehe galoha, 
magena imatero de ona lo Ngohi Ai 
demo yaqehe galoha. O nyawa nagoona 
ngini iniholu, magena imatero de ona 
lo Ngohi iholu. So o nyawa nagoona la 
Ngohi iholu, ona manga holu ma manara 

magena lo ma meta Ai Babaka, sababu 
Ngohi Una woisulo so tahino." 

17 pasaka, de o Yesus wimomote 
yamoritumudingi ona magena ikahino 
kali de manga nalika, de ona itemo 
Unaka, "Jou, o bi toka lo imisigise 
ngomika de iloqa, nako de to Ngona Ani 
ronga so miodusu bai!" 

18 Magena de Una wotemo, "Ngohi 
takelelo o Iblis o dipaka de wotura maro 
o tatawi bai! 

19 |gogou, Ngohi o kuasa tinihike 
nginika, la ngini aku niapito o ngihia eko 
o hai sosolota, de lo nanga saturu manga 
buturu gangodu-ngodu. O nyawa moi lo 
asa upa nigabo. 

20 Ngaroko komagena, upa sidago ma 
ngale o bi toka inisigise nginika gena 
ngini ninali. Duma ifoloi qaloha ngini 
ninali ma ngale nia ronga kanaga yalefo 
o sorogaka." 

21 0 orasi magena o Yesus gena o 
Gurumi Qatetebi iwipareta so Una winali 
de wotemo, "Baba, o Jou o dipa de lo 
o dunia nakokuasa! Ngohi Ai sukuru 
tatide Ngonaka, sababu o bi moi-moi 
magena o bi nyawa icocawaro lo kanaga 
itemo yanakoka, ona magena Ngona 
nagiihu. Duma o bi moi-moi magena 
o bi nyawa kiaka yananakowa Ngona 
gena nasikelelo. Igogou, Ani manara 
komagena Ngona masirete nodudupa. 

220 bi moi-moi qangodu Ai Baba 
woihike Ngohika. O nyawa moi lo Ngohi 
o Gikimoi ma Ngopa inakowa, ka cawali 
Ai Baba Una magena Ngohi woinakoka. 
Komagena lo o nyawa moi lo Ai Baba 
winakowa, ka cawali Ngohi Awi Ngopa 
manena Una towinakoka, de lo o nyawa 
nagoona la kanaga Ngohi masirete 
tadudupa ona magena Ngohi tasinako 
Unaka." 

23 Kagena de womabulutu 
wimomoteka, de wotemo ona 
imatetengoka, "lgogou, ngini asa 
nisanangi, sababu ngini gena o kia naga 
taaaka magena niakeleloka. 

24 Sababu kanaga igogomaka o bi nabi 
de o bi kolano yadala lo yodupa yakelelo 
o kia o orasi manena ngini niakokelelo, 
duma ona yakelelowa. Ona lo yodupa 
yoise o kia o orasi manena ngini nioiise, 
duma ona yoisewa." 

25 Kanaga manga sidongirabaka o guru 
agama moi awi edekati ma ngale o Yesus 
iwisisala de o sosano moili, de wotemo, 
"Baba Guru, ngohi bilasu o kia taaka la 
tamake o oho ikokakali." 

26 De o Yesus wotemo, "O Jou Awi 
Bobita ma buku ma rabaka gena o kia 
isilelefo." 

27 De o nyawa magena wosango 
wotemo, " 'Bilasu nowidodara o Gikimoi, 
to ngona ani Jou, dede ani sininga ma 

buturu de ani pade ma buturu gangodu 
nosikomote.' De lo 'Nadodara ani dodiao 
maro ka to ngona ani rohe masirete.'" 

28 O Yesus wotemo, "Ani sasango gena 
itiai. Naaka komagena, la ngona asa o 
oho ka sidutu ikakali namake." 

29 Duma o guru agama una magena 
wodupawa wisisala de awi siningaka 
wotemo awi gogoho ibolowoka. 
Komagena so wotemo, "Duma o nyawa 
maro nagoona ai dodiao la bilasu 
tadodara." 

30 So o Yesus wosango, "O nyawa moi 
kanaga o Yerusalemka de wotagi wouti 
o Yerikho ma dokuku. O ngeko ma soaka 
de una o bi nyawa ma dorou iwitago, so 
awi baju yahoi, de awi kia naga gangodu 
yakoora, de lo iwingangapo he dangade 
wosone, qabolo de widongosaku o 
ngekoka. 

31 |tekawa, de kanaga lo o imam moi o 
ngeko magenano wakahino. Ma orasi o 

nyawa winanabo magena wimake, de 
una ka wisirese o ngeko ma sonongaka 
de ka wogila-gilaka. 

32 Komagena lo o Gikimoi Awi Tahuka 
womomanara o Lewi ma nyawa moi 
wahinoli nogena, de ma orasi o nyawa 
winanabo magena wimake, de una lo ka 
wisirese o ngeko ma sonongaka de ka 
wogila-gila. 

33 Kagena de iteka lo waali o Samariaka 
ma nyawa moi awi dodagi ma rabaka 
nogena wakahinoli. Ma orasi o nyawa 
winanabo magena wimake, de una awi 
galusiri ibao. 

34 So una awi dateka wahika, de 
una magena awi nabo-nabo wasou 
de o gososo de o anggur, qabolo de 
wapiliku. Kagena de o nyawa magena 
awi keledaiye iwisidola so iwingaho, de 
wisidodogu o tahu moika, de kagena 
wipalihara. 

35 Ma langika, de una o pipi o salaka 
ngai sinoto waqehe de wihike o tahu ma 
duhutuka, de wotemo, 'Una manena 
nowipalihara. Done ngohi nonena asa 
tahinoli, de nakoso o sou de o ino ma ija 
la ma pipi ifoloi gena, qangodu asa ngohi 
tofangu eko ani pipi tatagali.'” 

36 O Yesus o ade-ade magena wosijarita 
gabolo, de Una wisano o guru agama 
magenaka wotemo, "To ngona ani 
dakolo idodooha. Nakoso yaruwange 
ona magena, naguuna igogou waaka 
o nyawa wikokooraka gena, ngaroko 
winako waasi, duma wiriwo maro ka awi 
dodiao moi." 

37 O guru agama una magena wosango, 
"O nyawa una magena iwiririwoka." O 
Yesus wotemo, "Notagi bato, de naaka 
maro komagena!" 

38 O Yesus de Awi muri-muri manga 
dodagi ma rabaka, de ona imasidiado o 
doku moika. O doku magenaka kanaga o 

ngopeqeka moi, ami ronga ongo Marta, 
mowiaso Una ami tahuka wotulu. 

39 Kanaga lo ma nongoru moi ami ronga 
ongo Maria. Ongo Maria muna magena 
mowidateku, de Una Awi gohuku 
mogoge ma ngale Awi dodoto mosigise. 

40 Duma ongo Marta muna magena 
mokahika mokahino, ma ngale o 
moi-moi manga tahuka gena bilasu 
mosidailako. De muna mahino Unaka, de 
motemo, "Jou, idodooha Ngona nodupa 
ai nongoru muna magena moigohaka 
la ngohi tomanara ka tomatengoka. 
Nomisulo la muna lo moiriwo." 

410 Jou Yesus wotemo, "We, Marta! 
Ngona gena ma ngale o moi-moi idala 
nosihawateri de ani sininga iruwahe. 

42 Duma kanaga ma lamo ka ngai moi 
kiaka bilasu ngona naaka, ena gena 
o Gikimoi Awi demo nosigise. Nako 
ani nongoru muna manena galoloha 

mahirika, de asa yaakuwa o loha magena 
yagehe munano." 
1 Ma moiku o Yesus kanaga 

1 1 wosumbayang. Wosumbayang 
gaboloka, de Awi muri moi wotemo 
Unaka, "Jou, togolo tanu Ngona 
nomidoto ngomika la misumbayang, 
maro o Yohanes Wooosi wadoto 
wimomoteka la isumbayang." 

2De o Yesus watemo onaka, "Nako 
nisumbayang, nitemo komanena, 'Mia 
Baba, migolo tanu to Ngona Ani ronga o 
nyawa yangodu isihoromati, de Ngona 
nokolano o duniaka, 

3 O wange isigeto mia oho ma kurangi 
nomihike. 

4De to ngomi mia dorou tanu 
nosiapongu, sababu ngomi lo o nyawa 
manga dorou gena miasiapongu. Upa 
nosimaha la o dorou imibaja ngomika.'" 

> So o Yesus lo wotemo Awi muri- 
murika, "Tosiade-ade, nia sidongirabaka 

moi o putu itongirabaka wotagi awi 
dodiao awi tahuka, de wotemo, 'Ai 
dodiao, togolo ani maru ngai saange, 

6 sababu kanaga ai dodiao moili awi 
dodagi ma rabaka asa wotulu ai tahuno, 
duma ai ino ihiwa so o kiawa towihike 
unaka.' 

7 De awi dodiao awi tahu ma rabaka 
gena wosango, 'Ce! Upa noisisusa 
ngohi. O ngora ikucika de lo ngohi 
de ai ngopa-ngopa mimaiduka. Ngohi 
taakuwa tomomi la o kia naga tonihike 
ngonaka.' 

8 Una gena, ngaroko he awi dodiao 
gabolo, duma wodupawa womomi. 
Ngaroko komagena, Ngohi totemo, 
sababu o nyawa magena wimaqewa 
wogolo wosidadu-dadu awi dodiaoka, so 
igogou bilasu awi dodiao una magena 
asa womomi, de o kia awi kurangi gena 
iwihike unaka. 

3 So Ngohi tinidedemo nginika, hika 
ngini nigolo o Gikimoika, de Una asa 
winihike nginika. Ma ngale nia kurangi 
gena o Gikimoika niasari bai! Niasari de 
ngini asa niamake. De lo o ngora ma 
duduno nioaso-aso, de o Gikimoi asa o 
ngora magena wapelenga de winisimaha 
so ngini niwosa. 

10 Sababu nagoona yogolo, igogou ona 
magena asa wahike. Nagoona yasari, 
igogou ona magena asa yamake. De lo 
nagoona o ngora ma duduno yoaso, 
igogou asa o ngora gena wapelenga de 
wasimaha ona magena yowosa. 

11 Ngini o dodihimo, nakoso nia ngopa 
kanaga o nao yogolo, de idadiwa ka o 
ngihia niahike onaka. 

12 Eko lo nakoso kanaga o boro yogolo, 
de idadiwa ka o hai sosolota niahike. 
Komagenawa bai! 

13 So ngini o nyawa, ngaroko nia 
sininga itiai waasi, duma kanaga o kia 

naga qaloha niahike nia ngopaka. Nako 
komagena niaaka, de ka igogou o Gurumi 
Qatetebi lo nia Baba o sorogaka asa 
wahike nakoso o nyawa nagoona igolo 
Unaka." 

14 Ma moiku o Yesus wikokitoka 
so womomou awi toka wodusu so 
imahoika, de o orasi magena qabolo o 
nyawa una magena waaku wobicara. O 
nyawa yadadala gena asa yohairani. 

15 Duma kanaga lo ma binuka itemo, 
"Icala! O Beelzebul, una magena o Iblis 
o bi toka wakokolano, Unaka wihike o 
buturu la ma ngale o toka wodusu." 

16 De lo kanaga ma binukali yodupa o 
Yesus iwidahake de ma ngale o dorouku 
wisitura, so yogolo Una o nonako 
ihahairani wasikelelo la ona aku yanako 
igogou Una o Gikimoi wisulo so wahino. 

17 Duma igogou manga sininga ma 
edekati o Yesus wanako so wotemo, 
"Tosiade, nakoso o kolano moi de awi 

doku-doku, eko lo o tahu ma raba moi la 
ona magena kanaga imakitinga, cawali 
o putu de o wange imatekekokangamo, 
de ma ngale ona manga rimoi gena asa 
ibiau so isisa. 

18 De kanagali nakoso o Iblis, o bi toka 
wakokolano, una gena awi pareta ma 
rabaka imakitinga, o pareta magena 
bilasu isisa de qalutu. Duma ngini gena 
nitemo, o Beelzebul Ngohika woihike o 
buturu la ma ngale o toka todusu. 

19 Ngini nitemo, Ngohi o bi toka todusu 
de o Beelzebul ma kuasa. Duma kanaga 
lo nia dodiao masirete ona lo o bi toka 
yadusu. So idodooha, ona gena de o 
kuasa kiano so asa aku o bi toka yodusu. 
Igogou, de o kuasa o Gikimoino. So de 
nia dodiao manga manara gena isinako 
itiai to ngini nia galaki ikokulai magena 
de ma sala. 

20 Ma ngale Ngohi o bi toka todusu 
de o Gikimoi Awi kuasa so isinako itiai 

nginika, la o orasi manena gabolo ma 
orasi o Gikimoi wodadi kolano to ngini 
nia sidongirabaka. 

210 Iblis gena aku positero maro 
wipoputuru moi. Nakoso o nyawa moi 
wipoputuru awi tahu wojaga gena de 
awi dahe gangodu, de awi arata o tahu 
ma rabaka gena yakoorawa. 

22 Duma nakoso moi ifoloi wipoputuru 
wahino de o tahu ma duhutu magena 
witura, de o tahu ma duhutu awi 
dahe qangodu kiaka wapipiricaya gena 
wakoora, de o nyawa ifoloi wipoputuru 
magena o tahu ma alamu moi-moi gena 
qangodu wasitoku-tokuka. Komagena 
lo Ngohi nakoso o bi toka todusu, gena 
ma ngale ngaroko o Iblis wiputuru, duma 
Ngohi towisitura qaboloka. 

23 O nyawa nagoona la kanaga to Ngohi 
Ai dodiao yasowo, gena itiai ona magena 
Ngohi ilawangi. De lo nagoona la kanaga 
Ai dodiao imomanara yasowo, gena itiai 

ona magena Ai manara ma sopo gena 
yabiau." 

24 O Yesus wotemo, "O toka magena 
nakoso o nyawa magenano isupu, de 
yahika de yahino o tona ibobeleuka o 
tahu imasisari la igoge. Sababu o tahu 
imasimakewa, 

25 so maena itemo, 'Lebelaha ngohi ka 
toliho totagi o nyawa kiaka towititingaka.' 
So ilihoka, ce, o tahu magena ma rabaka 
o nyawa moi lo yahiwa. O nyawa magena 
maro o tahu moi la kanaga ma rabaka 
igogoge o kia naga moi lo ihiwa, isesaka, 
de ma raba isidiahika so gatebi bai! 

26 Kagena de maena itagili, de o toka 
tumudingili kiaka ifoloi qatotorou 
gena maena yaaso, la yahino o nyawa 
iwititinga una magenaku iwosa, de 
kagena ona igoge. Ma duuruka o nyawa 
una magena ifoloi witorou de ma 
nonomaka." 

27 O Yesus wotemo maro komagena, de 
kanaga o nyawa manga sidongirabano 
o ngopeqeka moi momaili-ili motemo, 
"Igogou, o ngopeqeka la kanaga Ngona 
monisibuoka de lo monisusuka, muna 
magena igogou mosanangi bai!" 

28 De Una wotemo, "Ena momongo, 
ona ifoloili yososanangi gena, o nyawa la 
kanaga o Gikimoi Awi demo yoise de lo 
yaaka." 

23 Ma orasi o nyawa manga dala ifoloi 
idogo imatolomu o Yesuska, de Una 
wosidofa wotemo, "Ce! Ngini o bi nyawa 
o orasi manena gena o nyawa ma 
dorou ningodu. Ngini nigolo Ngohi taaka 
o nonako nginika? Toholu! Ngaroko 
nigolo lo Ngohi taakawa o nonako maro 
komagena ma meta o nyawa ngini 
manenaka, ka cawali o nonako moi 
maro iqogomaka o kia idadadi ma nabi 
Yunuska. 

30 Maro ma nabi Yunus kanaga o 
nonako moi kiaka o Niniweka ma nyawa 
yasihahairani, komagena lo Ngohi o 
Nyawa ma Duhutu manena kanaga o 
nonako moi ngini o bi nyawa o orasi 
manena asa niohairanika. 

31 Done ma wangeka o nyawa yangodu 
manga loha de manga dorou ma sopo 
o Gikimoi wafanggali itotiai, de muna o 
Koresarano ma kolano done misioho kali 
dede ngini o bi nyawa o orasi manena, 
de muna magena lo asa ngini minisisala. 
Sababu igomaka muna gena modupa 
ma Kolano Salomo wococawaro awi 
dodoto moise, so muna ami dokuka de 
asa motagi momakuru-kuruka. Duma 
kanena naga nia sidongirabaka o orasi 
manena, ngaroko kanaga wimoi foloi 
wolamo de o Salomo. 

32 So komagena lo done ma wangeka 
o nyawa yangodu o Gikimoi wafanggali 
itotiai, de o Niniweka ma bi nyawa 

yasioho kali dede ngini o bi nyawa o 
orasi manena, de ona magena lo asa 
ngini nisisala. Sababu iqomaka, ma 
orasi ma nabi Yunus awi demo yoise, de 
ona magena manga dorouno imatoba 
de imatodubaka. Duma kanaga nia 
sidongirabaka o orasi manena wimoi 
foloi wolamo de ma nabi Yunus, ce, 
Awi demo gena igogou ngini niopiricaya 
waasi." 

33 "Kanaga o nyawa moi lo yahiwa la o 
poci watupuka, de lo o poci magena o 
kula wositalakeka eko waihuka. Duma 
bilasu o poci magena wahado ma 
dadamika ma ngale o nyawa lo yowosa 
de aku ma siwa gena yangodu yakelelo. 

34 Ngini nia lako gena aku isitero de o 
poci. Nakoso ngini nia lako qaloloha, 
de nia ginano gena asa qatebi. Duma 
nakoso ngini nia lako qatorou, de ngini 
nia ginano lo gafaja de qatorou. 

35 Komagena lo nia sininga. So bilasu 
nimasidodiahi! Nakoso o Jou Awi nita 
kanaga nia sininga yosidisiwaka, de 
upa sidago ngini masirete niaaka so nia 
sininga gapuputu kali. 

36 So nakoso o Jou Awi nita kanaga 
nia sininga yosidisiwaka sidago lo nia 
sininga gapuputu kawa, de ka o nita ma 
rabaka aku nigoge, maro o nita kanaga 
yasidisiwa o tahu moika." 

37 O Yesus wosiade-ade gaboloka, de 
o Farisika ma nyawa moi Una wiaso la 
woogo awi tahuka. So Una wotagi de 
kagena ona yooqo. 

38 Q Farisi una magena asa wohairani 
wikelelo o Yesus wooqo gena Awi gia 
watiodo waasi, maro o agama ma 
galepu. 

33 So o Jou Yesus wotemo unaka, "Ngini 
o Farisika ma nyawa gena maro o nyawa 
la kanaga o udo-udo de o lelenga gena 
ma duduno yatiodo, duma ma rabaku ka 

gafajasi. O adati de o galepu kiaka cawali 
ma duduno pakokelelo gena igogou 
niaaka. Duma kanaga to ngini nia sininga 
ma rabaka ka o dodesere de lo nyafusu 
ma dorou nipareta. 

40 Ngini o Farisika igogou nifuma! O 
Gikimoi lo kanaga nia rohe wosidadika, 
Una magena lo nia sininga wosidadili. 
Komagena so igogou wanako nakoso nia 
sininga lo qatebi de galoha, eko hiwa. 

41 Bilasu o kia naga nia udo-udo de nia 
lelenga ma rabaka gena niahike igoma 
kasi o bi nyawa isususaka, la nia sininga 
ma rabaka gangodu lo idadi qatebi de 
galoha. 

42 O bodito! Kodo! Ka o bodito asa 
inidahe ngini o bi Farisi ma nyawaka. 
Ngini gena o goho ma ceceke, gena 
koloko o rapa balakama, de o goraka 
magena o regu mogiowoka de o regu moi 
nisisuba o Gikimoika. Duma nisidoohawa 
o Gikimoi Awi bobita kiaka foloisi 

ilalamo, maro koloko o gogoho itotiai 
de lo o dodara o Gikimoika. Ngaroko, 
igogou bilasu o bobita ma eece gena 
niaaka, upa sidago lo o bobita foloisi 
ilalamo magena niawosa. 

43 O bodito! Kodo! O bodito asa inidahe 
ngini o bi Farisi ma nyawaka. Ngini 
gena niodupa nimatami o puji ma tahu 
ma simaka la o nyawa inikelelo, de lo 
niodupa nitagi so niahika o pasarka la o 
nyawa inihoromati. 

44 O bodito! Kodo! O bodito asa inidahe 
nginika, sababu ngini gena maro o boosu 
kiaka ma riho pananakowa, so o boosu 
magena o nyawa yapito, duma yanakowa 
kagena ma rabaka o kia naga qamemela. 
Ngini gena ma duduka galoha, duma nia 
sininga ma rabaka qatorou." 

45 Magena de o guru agama moi 
wotemo o Yesuska, "Baba Guru, de o 
demo magena, ngomi lo mia ronga ma 
dorou nogaka bai!" 

26 O Yesus wosango, "O bodito! Kodo! 
O bodito asa inidahe ngini lo o bi guru 
agamaka. Ngini gena o nyawa niasimoku 
o adati de o galepu ma bio idala de 
gatotubuso, duma ngini masirete lo 
niariwowa la ona o adati de o galepu 
magena yamote. 

470 bodito! Kodo! O bodito asa inidahe 
nginika. Ngini gena niaaka so o bi nabi 
iqoqoma to ona manga boosu gena 
galoloha-loha, ena momongo ona gena 
kiaka nia ete de nia topora masirete 
yatoomaka. 

48 So ngini de nia manara masirete 
nimangaku igogou kiaka to ngini nia 
ete de nia topora manga gogoho gena 
niamote. Ona gena o bi nabi igogomaka 
yatooma, de ngini manena asa niaaka so 
manga boosu magena galoha. 

43 Komagena so o Gikimoi de Awi demo 
icocawaro wotemo, 'O bi nabi de lo o bi 
sosulo Ngohi asa tasulo bilasu itagi ona 

magenaka, de Ai dodoto la aku inidoto. 
Ma binuka ngini asa nitooma, de ma 
binukali asa nisangisara.' 

50 (11:49) 

51 Ngini o bi nyawa o orasi manena, 
ngini nia ete de nia topora igogoma 
kanaga o bi nyawa itotiai yadadala gena 
yatoomaka, ma nonoma magena o Habel 
sidago ma doduuru o Zakharia, una gena 
niwitotooma o Gikimoi Awi Tahu ma 
lolohaka, kiaka o tahu o gaso yatutupu 
ma riho gena ma soaka. Ma dodoguka, 
ngini o bi nyawa o orasi manena nia ete 
de nia topora, kiaka igogoma o dunia 
isidadi kusi de o nabi yatotoomaka, to 
ona manga sala asa niamoku. 

220 bodito! Kodo! O bodito asa inidahe 
ngini o bi guru agamaka. O ngeko kiaka la 
o nyawa aku iwinako o Gikimoi, magena 
ngini niafati. Ngini masirete niwidupawa 
o Gikimoi niwinako, so o nyawa la 

yomode iwinako, ona magena igogou ka 
niafati." 

53 Qabolo de o Yesus womajoboka, de o 
orasi magena de isikahika o bi Farisi ma 
nyawa de lo o bi guru agama asa foloi 
iwilawangi de lo iwisano-sano Unaka, 

54 iwinanano la Una iwisabatolo de 
manga sano idala, ma ngale ona aku 
iwisisala. 

1 Kagena de o bi nyawa 

12 yadadala icarawa imatolomu 
yodupa o Yesus iwimake, sidago ona 
imatekesidehelo so imatekekipito. 

O orasi magena Una wabicara Awi 
muri-murika wotemo, "Nimasitiari, ma 
ngale o Farisika manga ragi bai! Upa 
manga gogoho magena niamote, sababu 
ona magena ikulai. 

2 |gogou, o kia naga yaiihu, magena 
gangodu o nyawa manga simaka done 
asa ka isikelelo, de lo o kia naga itotalake, 

magena gangodu done asa ka ipelenga 
la o nyawa yanako. 

3So o kia naga ngini nisingangasuka, 
magena o bi nyawa moi de moika lo 
yasingangasuka. De lo o kia naga ngini 
ka nisigogurubu de nisipongoka, magena 
asa yasihabari o bi nyawa yangoduka." 

4"Ai dodiao, Ngohi totemo nginika, upa 
sidago ngini nimodo o nyawa la kanaga 
yodupa ka nia rohe yatooma, sababu 
ona manga kuasa ma bati ka kagena. 

> Duma ka o Gikimoi Una magena 
niwimodo, sababu Una kanaga de Awi 
kuasa nia rohe watooma, de lo nia jiwa o 
narakaka waumo. Tagogou nginika, Una 
magena bato bilasu niwimodo. 

6 O namo gereja ngai motoha isiija 
ma ragani ka ma cunu. Duma ngaroko 
komagena, kanaga moiwa o Gikimoi 
wawosa. 

7 De nako ngini gena o Gikimoi 
winisininga ifoloi. Una ngini wininako 

galoha, so nia hutu ma dala lo Una 
waeto de wanako gangodu. So upa 
nimodo. Ngini winisininga de nia ija gena 
ifoloi de o bi namo totodialiki bai!" 

8 "Ngohi totemo, nagoona kanaga 
o nyawaka isingangasu igogou ona 
Ngohi imomoteka, de Ngohi o Nyawa 
ma Duhutu lo asa tasingangasu ona o 
Gikimoi Awi malaikat-malaikat manga 
simaka totemo, 'O nyawa ona manena 
to Ngohi Ai nyawa imomoteka.' 

3 Duma nagoona la kanaga yomanosu, 
yotemo Ngohi inakowa, de ona lo o 
Gikimoi Awi malaikat-malaikat manga 
simaka Ngohi asa tomanosu de totemo, 
'O nyawa ona manena to Ngohi Ai nyawa 
imomote yasowo.' 

10 Nakoso o nyawa la kanaga de nanga 
demo qatotorou Ngohika, itemo Ngohi o 
Nyawa ma Duhutu isowo, gena manga 
dorou lo aku isiapongu. Duma nakoso o 
demo qatotorou so yosiceke o Gurumi 

Qatetebi, de ona magegena o apongu he 
yamake kawa. 

11 Nakoso ngini iningaho o puji ma bi 
tahuka, de inikalaki nagoona ipopareta 
manga simaka, upa lo nimodo ma ngale 
o kia bilasu ngini nisango. 

1? Sababu o orasi magena de o Gurumi 
Qatetebi asa winisingangasu nginika, o 
kia bilasu ngini nitemo." 

13 Kanaga yadadala manga 
sidongirabaka moi wotemo o Yesuska, 
"Baba Guru, hika nosulo ai gianongoru 
moi tanu o warisi mia dodihimono 
woihike ngohika." 

14 De o Yesus wotemo, "We! Magena 
Ai manarawa, sababu itide la o warisi 
tosiaturu ngonaka gena, Ngohi isowo." 

15 Qabolo de wotemo yadadalaka, 
"Nimasidodiahi de nimajaga, la o dunia 
ma arata gena upa niodesere. Sababu 
ngaroko ngone nanga arata idala, duma 


LUKAS 12 149 


O arata magenano nanga oho ma sanangi 
asa pamakewa." 

16 Kagena de o ade-ade wosijarita 
onaka wotemo, "Kanaga wokakaya moi, 
de awi tonaka awi doro ma sopo qaloha. 

17 Una awi sininga ma rabaka 
wotemo, Awalele! Ngohi gena o kiasi 
taaka. Ai pola gena ilamowa, so ka 
gaceke poli la ai tona ma hasil magena 
tadiahi. 

18 Eh! Hika taaka komanena! Ai pola 
gena tabiau de o pola ifoloi ilamo 
tosigoko, la kagena ma rabaka asa ai 
tamo de lo ai doro ma sopo gangodu 
tadiahi. 

19 Qabolo de ngohi he tomanara kawa, 
sababu tadodiahika magena asa foloisi 
idala, de o taungu muruo naga ma 
simaka gena ngohi ka toogosi. So ngohi 
manena aku tobusengi, de ka toogo de 
toudo, de lo ka torarame bai!' 

20 Duma o kia imaaka igogou gena o 
Gikimoi wotemo unaka, 'He, nofufuma! 
O putu manena bato asa nosone. So o 
bi moi-moi qangodu natolomuka gena, 
idadi to nagoona.' 

21 So komagena imadadi de o 
nyawamoi-nyawamoi kiaka o kaya o 
duniaka imadolomu de yadiahi, duma o 
kaya kanaga o Gikimoi Awi simaka asa 
imasidailakowa de imadiahiwa." 

22 O Yesus wotemo Awi muri-murika, 
"Kanaga de ma sababu so Ngohi totemo 
nginika, upa nihawateri eko nitemo, 'O 
kia asa poogo.' Upa he nihawateri eko 
nitemo, 'O baju kia asa pomasipake.' 

23 Sababu ngini nia oho ma ngale ilamo 
gena upa o ino de o baju. 

24 Hika niosininga o bi namo wogo gena. 
Maena gena idatowa, iutuwa, de lo ma 
pola eko ma tahu lo ihiwa. Ngaroko 
komagena, o Gikimoi gena kanaga so o 
ino lo wahike onaka. Duma ngini nia oho 

to Una Awi simaka gena ifoloi nigoku de 
o bi namo ma oho, de Una lo asa ngini 
winipalihara ifoloi qaloha de o bi namo 
wapalihara. 

25 Ngaroko ngini nia sininga iruwahe so 
niamalo isusa gena, qadoohawa. Sababu 
ngini nia siningaka salalu ka o bi moi-moi 
idadala nisosininga, duma to ngini nia 
umuru gena ka o putu moi lo nidogo 
niaakuwa. 

26 So nakoso idadiwa ngini o kia ma 
ceceke gena niaaka, de qadoohaso ngini 
o kia naga ilalamoka de nia sininga 
ihawateri. 

27 Niakelelo o dumule de ma leruka. 
Maena imanarawa de lo o baju iakawa. 
Duma o orasi manena Ngohi totemo 
nginika, ma Kolano o Salomo igomaka 
una lo de awi kaya idala, de to una awi 
baju imaterowa de o dumule ma leru 
magena ma loha. 

28 So nakoso ka o dumule, kiaka kanaga 
o wange manenaka ioho de ilangika asa 
yatupu so gaukuka, gena o Gikimoi ma 
loha wogaka de ngini manena lo kanaga 
de nia boloika. Una ngini winipalihara 
ifoloi qaloha bai! De gadoohaso ngini 
Awi palihara gena niopiricayawa. 

23 Komagena so upa ka cawali o kia 
asa niogo de niudo magena bato 
niososininga. Upa he nihawateri. 

30 Qangodu magena o bi moi-moi 
o kia naga o bi bangsa o Gikimoi 
wipipiricayawa ona magena yososininga. 
Ma ngale ngini gena o bi moi-moi 
gangodu hika upa he nihawateri, sababu 
nia Baba o sorogaka to ngini nia kurangi 
magena gangodu wanako. 

3150 o kia naga ngini bilasu niodupa 
niamote, ena gena: o Gikimoi Awi pareta 
ma rabaka nigoge. Nakoso magena 
niamote, de o bi moi-moi nia kurangi ma 
somoasi asa Una winihike nginika. 

32 Ngini kanaga Ngohi imomote, gena 
ka nimuruo naga. Ngaroko komagena, 
upa nimodo. Sababu nia Baba o sorogaka 
wodupa so ngini winihirika la nidadi Awi 
nyawa-nyawa to Una Awi pareta ma 
rabaka. 

33 Komagena so Ngohi totemo, nitagi 
kasi la nia arata nia tahu ma rabaka 
gangodu nisiija de ma pipi o nyawa 
isususaka niasitoku. Bilasu o pipi ma 
ngihi nimagaka la done yaraca lo 
yaakuwa. Sababu magena idadi isitero 
de o soroga ma kaya, kiaka niadodiahi 
de done isisawa, sababu o nyawa moi 
lo akuwa yatosi de lo o lupu yaakuwa 
yaogo so ibakawa. 

34 Sababu kiaka bato ngini nia kaya 
niadiahi, done kagena lo to ngini nia 
sininga yogapala." 

35 (12:34) 

36 "Upa nibobusengi, duma o orasi 
isigeto-geto bilasu ngini nimajaga 

nidamaha Ngohi tahino kali. Ifoloi galoha 
ngini niaaka imatero maro o bi leleani 

la kanaga iwidamaha manga tuangi awi 
hino, gena woliho o kawi ma rarameno. 
lleleleani ona magena manga baju 
isidailakoka, de lo manga silo isosora, la 
nakoso manga tuangi womasidiado de 

o ngora ma duduno watote, de ona asa 
capati o ngora yapelenga la una wowosa. 

37 lleleleani asa yosanangi nakoso 
ma tuangi woliho de wamake ona 
magena yojaga de iwidamaha. Sababu o 
tuangi una magena asa womasidailako 
womaaka maro o leleani moi, so 
wasitamiye la ona waleleani. 

38 O leleani asa yosanangi nakoso ma 
tuangi woliho de wamake ona magena 
kanaga imasidailako la iwidamaha, 
ngaroko o putu itongirabaka eko o putu 
iteka. 

39 Nimasosininga to Ngohi Ai ade-ade 
komanena: Nakoso o tahu ma duhutu 

yanakoka o putu itongirabaka de manga 
tahu ma rabaka itotosi iwosa, de igogou 
ona asa yojaga isidodiahi ma ngale 
itotosi gena upa iwosa. 

40 Komagena lo ngini bilasu nimajaga 
nisidodiahi la Ngohi nidamaha, sababu 
ngini nianakowa ma orasi muruoka 
de Ngohi o Nyawa ma Duhutu asa 
tomasidiado." 

41 Kagena de o Petrus wosano o 
Yesuska, "Jou, o ade-ade magena 
nomisimeta ka ngomika, eko lo o nyawa 
yangoduka." 

42 De o Yesus wotemo, "Tosiade-ade 
kali, kanaga woleleleani moi wococawaro 
de lo awi tuangi awi manara waaka 
wokaeli. Woleleleani una magena ma 
tuangi witideka, la wodadi yoleleleani ma 
binuka manga sahe moi ma ngale manga 
ino o wange isigeto-geto wositoku. 

43 Igogou una asa wosanangi, nakoso 
ma tuangi awi dodagino woliho de 

wimake una awi manara gena ka 
waakasi. 

44 Ngini tinisingangasu igogou, ma 
tuangi gena asa una witide la wodadi to 
una awi arata gangodu ma jojaga. 

45 Duma nakoso woleleleani magena 
awi sininga qatorou, una magena asa 
awi siningaka wotemo, 'Ai tuangi ma 
deka lo woliho waasi.' Kagena de una 
asa yoleleani ma binuka, bai yanau de 
lo o ngopegeka, gena wangangapoka de 
wotagika, woogo de woudo de o nyawa 
yatotobadalu. 

46 Duma ma orasi una waaka maro 
komagena, de imatodoka awi tuangi asa 
womasidiado ma orasi eko ma wange 
una wananakowa. Done woleleleani 
magena awi tuangi asa wingangapo 
wisangisara de wiumo ma duduka, wiaka 
maro wisigogigisewa moi. 

47 Yoleleani la kanaga yanako manga 
tuangi awi dupa, duma imasidailakowa 

de lo o tuangi awi dupa gena yaakawa, 
igogou ona magena yangangapo qasiri. 

48 Duma yoleleani la kanaga yanakowa 
manga tuangi awi dupa, de done yaaka o 
kia naga isasala sidago bilasu yasifanggali 
de o dorou, ona magena asa yangapo 
ka ma cunuka. Sababu nagoona aku 
yapiricaya so yahike de ma boloika, 
komagena lo bilasu aku yagolo de 
yagegego onaka." 

49 "Ngohi manena tahino o duniaka la 
o uku togago. De Ai dupa la ma ngale o 
uku magena isora qgacapati. 

50 Kanagasi o susa de o sangisara kiaka 
bilasu Ngohi isimoku, de nakoso o 
sangisara magena idadi waasi, de Ngohi 
Ai sininga asa irihiwa so isusa. 

51 Upa nitagapi de nitemo Ngohi tahino 
gena ma ngale o bi nyawa tasikadame 
moi de moika. Komagenawa! Ngohi 
tahino la ma ngale o bi nyawa tasikitinga 
moi de moika. 

52 O orasi manena de isikahika, o tahu 
moi de ma raba nagala yamotoha ona 
magena asa imateketinga moi de moika, 
koloko ona yaruwange yalawangi ona 
yasinoto, eko komagena lo yasinoto 
yalawangi yaruwange. 

>3 Ma baba awi ngopa yanau wiholu, 
de o ngopa yanau awi baba wiholu. 

De ma awa ami ngopa o ngopegeka 
momiholu, de o ngopa o ngopeqeka 
ami awa momiholu. De lo ma tunu ami 
mogoka momiholu, de ma mogoka ami 
tunu momiholu." 

34 O Yesus wotemoli o nyawa 
yadadalaka, "Nako niakelelo o lobi-lobi 
kanaga idola o wange ma dumuka, de 
ngini nitemo, 'Asa imuura.' Qabolo de 
igogou imuura. 

>> De lo nako o paro iwuwu o 
koresarano, de ngini nitemo, 'Asa o ogo 
so gasahu.' Qabolo de igogou komagena. 

26 Ngini nikokulai! Ngini nianako galoha 
idodooha de o dipa de o dunia niatailako. 
Duma nianakowa idodooha nianano 
o kia naga o orasi manena o Gikimoi 
waaaka." 

>7 "Bilasu ngini nianako idodooha 
nisitatapu o kia itotiai o Gikimoi Awi 
simaka. 

58 Posiade-ade, nakoso o nyawa moi 
la ngona woningaho, awi edekati 
wonikalaki o hakimka, ifoloi galoha 
ma orasi ngini niado waasi, de hika 
ngona de una magena nimakadame kasi. 
Upa sidago o nyawa una magena asa 
wonitota o hakimka, de o hakim lo nitota 
o polisika, de lo o polisi done asa nitota 
o bui ma tahuka. 

39 Ngohi totemo, igogou ngona gena o 
bui ma tahu ma rabano akuwa nosupu, 
nakoso nibobangu gena nofangu qamata 
waasi." 

13 10 orasi magena de o nyawa 
kagena iwidedemo o Yesuska, 


kanaga o Galileaka ma nyawa yamuruo 
naga ma orasi manga suba yatide o 
Gikimoika, de o Pilatus wasulo so ona 
magena yatoomaka. 

2 Manga demo magena o Yesus 
wasango wotemo, "Nagala nia sininga 
ma rabaka nia fikiri isala so nitemo, o 
Galileaka ma nyawa ona magena manga 
dorou gena foloi ilamo de manga dodiao 
o Galileaka ma nyawa ma binuka, sidago 
lo o Gikimoi wasimaha la ona yatooma. 

3 Komagenawa bai! Ngohi totemo, 
nakoso ngini nia dorou nimatobawa de 
nimatodubawa, de igogou ningodu lo 
asa nisone, ka imatero maro de ona 
magena. 

4 Komagena lo yamogiowo de tupaange 
yosoneka, ma orasi o Siloamka o tahu 
o falagaku moi ikukuruye yaduruba 
onaku so ona yosone, de nagala magena 

nia sininga ma rabaka nia fikiri isala so 
nitemo, to ona manga dorou magena 
foloi ilamo de o Yerusalemka ma bi 
nyawa yangodu. 

> Komagenawa bai! Ngohi totemo, 
nakoso ngini nia dorou nimatobawa de 
nimatodubawa, de igogou ningodu lo asa 
nisone, ka imatero maro ona magena." 

6 Qabolo de o Yesus wajarita onaka o 
ade-ade moi, wotemo komanena, "O 
nyawa moi awi doro ma rabaka gena 
kanaga o ara o hutu moi. Ma moiku 
una wahika la o ara magena ma sopo 
wanano, duma ma sopo moi lo ihiwa so 
wamakewa. 

7 So wotemo awi doro ma nyawa 
wapapaliharaka, 'Nananosi bai! Ma deka 
o taungu saange ngohi tahino tasari o 
ara ma hutu ma sopo, duma ma sopo 
ihiwa so moi lo tamakewa. Lebelaha 
natoqaka bato! Ilaha! O ara magena 
hitilahi o tona ma sasaki yamata.' 

8 Duma awi nyawa wopapalihara una 
magena wotemo, 'Baba, gohaka bato la 
icho o taungu moisi. Ma ngale ngohi asa 
ma tona tapacolu de o bobero tongado 
la ifero. 

3 Nagala o taungu ma simaka 
pongongano done asa isopo. Nako isopo 
iholu, de asa patoga.'" 

10 O Sabat ma wange moiku o Yesus 
wodoto o puji ma tahu moika, 

11 de kanaga o ngopegeka moi o 
taungu mogiowo de tupaange qabolo 
mopanyake, sababu o toka mingosaka. 
Muna magena mopugu so momaoko 
momatiai lo maakuwa. 

12 Una wodoto, de muna magena 
womikelelo, so womiaso de wotemo 
munaka, "Awa, ngona nilohaka de ani 
panyake nipopiliku magena ihiwaka." 

13 Magena de Awi gia womisipaga 
munaku, de o orasi magena qabolo asa 

muna momaoko motiaika, so o Gikimoi 
mowigiliri. 

14 Kagena de ma ngale o Yesus o Sabat 
ma wange de asa o nyawa wasiloha, so 
o puji ma tahu wapopareta una magena 
witoosa de wotemo o nyawa o puji ma 
tahuka, "Kanaga o wange butanga ngone 
pomanara. So o wange ma somoa moika 
de ngini niahino la nigolo winisiloha, upa 
o Sabat ma wangeka bai!" 

15 So o Jou Yesus wotemo, "He! Ngini 
manena nikokulai! Ngini ningodu, 
nakoso nia sapi eko nia jara gena, ka 
galoha o Sabat ma wangeka niasose de 
niaaho nisisupu la o ake nisiudo. 

16 Duma kanena naga o ngopeqeka, o 
Abraham awi ngopa de awi dano moi, 
muna magena he o taungu mogiowo de 
tupaange qabolo o Iblis womipilikuka, de 
awa kodo, ngini gena nisimahawa la ami 
bobiliku yasose o Sabat ma wangeka." 

17 De Awi demo magena Una Awi saturu 
wasimaqe. Duma o nyawa yadadala 
ona gena yangodu asa de manga nalika 
ma ngale o nonako ihahairani magena, 
gangodu kiaka waaaka so magena ona 
yakelelo. 

18 So kagena de o Yesus wotemo kali, 
"O Gikimoi wopareta maro o kolano moi 
gena, posiade-ade 

19 koloko o sasawi ma sopo ngai moi 
gena o nyawa moi awi doroku wodato. O 
sopo magena ioho, de imadadi maro o 
gota ¡uuma-uma, so kagena ma umaka o 
bi namo asa yahino imaigu." 

20 Qabolo de wotemo kali, "O Gikimoi 
wopareta gena, posiade-ade, 

21 koloko o ragi ka ma cunu o ngopegeka 
moi mongado mosicapu o terigu sutu 
ilamo. So kagena de o ragi magena o 
terigu qangodu isidola so ifero de idadi 
foloisi ilamo." 

22 O Yesus awi dodagi ma rabaka wotagi 
o Yerusalemka gena, o bi doku wakiloli o 
nyawa wadoto. 

23 De kanaga o nyawa iwisano Unaka, 
"Baba, o oho ka sidutu ikakali gena ka 
yodalawa yamake?" De Una wotemo o 
nyawa ona magenaka, 

24 "O oho ka sidutu ikakali pamake 
gena imatero bato o nyawa o ngora 
ipopenetoka yowosa. Hika ngini manena 
nianonu o ngora ipopenetoka niwosa, 
sababu kanaga yadadala lo yasari o 
ngora magenaka yowosa, duma he yaaku 
kawa. 

25 Done ma orasi o tahu ma duhutu 
womomi de wahika o ngoraka de 
magena waperesu, de nakoso ngini 
kanaga o ngora ma duduka nimaokoye, 
de asa ngini niaso-aso, 'Jou, kodo! O 
ngora nomibelenga ngomika.' Duma 
una magena asa winisango wotemo, 

'Igogou, ma ngale ngini gena kiano ngohi 
tininakowa.' 

26 De ngini asa nitemo unaka, 'We! 
Ngomi igomaka miogo de miudo dede 
ngona, de lo ngona gena mia dokuka 
nodotoka bai!' 

27 De una magena asa wotemoli 
nginika, 'Igogou, ma ngale ngini kiano 
ngohi tininakowa. Ngini gena ngohi 
tinidodoohawa. Ningodu gena kanaga 
de nia gogoho ma dorou bai!' 

28 O orasi magena de ngini asa niari de 
lo nisangisara, sababu ngini asa niakelelo 
o Abraham, o Ishak, de o Yakub, de 
lo o bi nabi yangodu ona magena 
kanaga yogoge o Gikimoi Awi pareta ma 
rabaka, salanta ngini masirete o ngora 
nisidoperesu so nigoge ka ma duduka. 

29 Done o orasi magena lo de o bi 
Yahudika ma nyawa yasowo, ona 
magena lo yadala asa yodadika o Gikimoi 
Awi nyawa gena yogoge Awi pareta ma 

rabaka. Ona gena manga sihino o wange 
ma siwano, de lo o wange ma dumuno, 
de lo o dunia ma sigilolino, de kagena 
ona asa imatamiye irarame. 

30 Igogou, o orasi ma simaka de o nyawa 
yadala ibitotuuruno done asa ibigoqoma 
kali, so o orasi manena o nyawa yadala 
o orasi manena igogomaka done asa 
itotuuru kali." 

31 O orasi magenaka kanaga o Farisi ma 
nyawa yamuruo naga yahino o Yesuska, 
de yotemo, "O riho manenano notagi 
kasi, sababu ma Kolano Herodes wodupa 
Ngona wonitooma bai!" 

32 O Yesus wotemo onaka, "Nitagi bato, 
de una wosihahaga magenaka nitemo 
komanena, 'O wange manena de lo 
ilangi Ngohi kanaga tomanarasi, o nyawa 
manga toka todusu de ibipopanyake 
tasiloha. De o wange ma saangeka Ai 
manara magena asa tosibolo.' 

33 Duma o wange manena, ilangi, de 
lo midiri, igogou Ngohi bilasu tokahika 
o Yerusalemka. Sababu o nabi moi 
witooma gena, idadiwa o doku ma 
somoaka, duma bilasu o Yerusalem ma 
dokuka. 

34 Awa kodo! O Yerusalem ma bi 
nyawaka, kodo! Ngini gena o nabi-nabi 
niatoomaka de lo o bi nyawa o Gikimoi 
wasusulo nginika gena de o teto 
niasipapakaka. Ma para ma dala lo Ngohi 
Ai gia tatoa la ngini tinikololo, maro o 
toko ma awa de ma ngopa kanaga ma 
golupupu ma litimika yatolomu, duma 
ngini ka niholu. 

35 La ngini bilasu nianako, ngini nia suba 
ma tahu manena done o Gikimoi asa 
wodongosa. Igogou Ngohi totemo, ngini 
done asa Ngohi nikelelo kawa, sidago 
ma orasi yaadoka de ngini nitemo, 
'Una wahino de o Jou Awi ronga, so 

tanu o Gikimoi Awi laha wisidumu Una 
magenaka.'" 

10 wange moiku, o Sabat ma 
14 wange, de o Yesus wotagi wooqo 
o Farisi ma nyawa manga roriri moi 
awi tahuka. Kagena iwinanano gena 
isidodiahi la Awi sala yasari. 

2 De imatodoka kagena o nyawa moi 
wahino awi gia de lo awi qohu iqobo 
sababu wipusu. 

3 So kagenadahu o bi guru agama de lo 
o bi Farisika ma nyawa, ona magenaka 
o Yesus wasano wotemo, "Idodooha. 

O Sabat ma wangeka ka qaloha nako o 
nyawa yasisiri pasiloha, eko hiwa." 

4 Duma ona magegena imapopongoka. 
Kagena de wopopanyake magena Una 
wicoho de wisiloha, gabolo de wisulo 
una wotagi woliho. 

> So o Yesus wotemo onaka, "Tosiade, 
maro o Sabat ma wangeka de nia ngopa 
eko nia sapi moi itura o sumuku, done 

asa ngini niatide o sumu ma rabaye de 
nisidola, ngaroko o Sabat ma wangeka?" 

6 Duma ka o nyawa moi lo yaakuwa Una 
iwisango. 

70 tahu magenaka de o Yesus 
wakelelo o bi nyawa yakokoro manga 
sidongirabaka kanaga yodupa imatami o 
riho foloi qalolohaka. Komagena so ona 
gena wadoto o ade-ade komanena, 

8 "Nakoso ngini inikoro o kawi ma 
rarameka, de upa sidago kagena ma 
simaka nimatami. Nagala yakokoro ma 
somoa kanaga ifoloi yahoromati de ngini. 

3 Nako komagena, de o tahu ma duhutu 
asa wahino de wotemo nginika, 'Upa 
ani sininga ikurangi, o riho manena 
isidailakoka ma ngale pahike yakokoro 
ona magena.' So de nia mageka asa ngini 
nituluru ma duduka. 

10 So nakoso ngini nikoro la nitagi 
o rarameka, lebelaha nimatami ma 
duduka, ma ngale o tahu ma duhutu 

done asa wotemo nginika, 'Ai dodiao, 
hino la ngona nomatami kagena ma 
simaka.' Nako komagena, de ngini asa 
foloi nisilamo yakokoro ma somoa 
manga simaka. 

11 Sababu o nyawa la kanaga imasihie, 
ona magena o Gikimoi asa wasiceke, 
de lo o nyawa la kanaga imasiceke, ona 
magena o Gikimoi asa wasilamo." 

12 Qabolo de o Yesus lo wotemo o 
tahu ma duhutu una magenaka, "Ma 
orasi ngona o nyawa nakoro ani oqo 
ma rarameka, ngaroko o wangeka ma 
oqo eko o putuka ma oqo, upa sidago 
nakoro ani dodiao, ani gianongoru, eko 
ani awabira eko lo ikakaya o kotano. 
Sababu igogou ona magena done asa 
ngona inikoroli, so komagena ngona 
inifanggalika. 

13 So nakoso ngona o oqo ma rarame 
naaka, de hika naaso o bi nyawa isususa, 

o nyawa manga qohu isosoneka, 
ibilulugu, de lo ibipipilo. 

14 Nako komagena, de o Gikimoi 
asa Awi laha wonisidumu ngonaka, 
sababu o nyawa maro ona magena ani 
manara yaakuwa yafanggali. So ma orasi 
imasidiado o nyawa manga sininga itotiai 
done wasioho kali, de ngona ani manara 
ma sopo magena asa wafanggali." 

15 Ona yoogo, kagena de wikokoro moi 
ma orasi o Yesus Awi demo magena 
woise, de una magena wotemo, "Nakoso 
o nyawa yakoro la yoogo dede o Gikimoi 
kagena Awi pareta ma rabaka, done ona 
magena asa yosanangi bai!" 

16 De o Yesus woade-ade wotemo una 
magenaka, "Ma moiku o nyawa moi 
kanaga o oqo ilalamo moi waaka, de o 
nyawa yadadala wakoro. 

17 Wosidailako qaboloka, de una 
magena wasulo awi nyawa wileleleani 
moika la una wotagi wadedemo o nyawa 

yakokoro ona magenaka, 'Hino, la potagi 
o oqo ma rarameka, sababu qangodu 
isidailako gaboloka.' 

18 Duma yakokoro ona magena yangodu 
yoholu yahika. Ma nonoma wotemo, 
'Ngohi kangano manena o tona taijaka, 
so bilasu totagi tatailako kasi. Upa lo ani 
sininga ikurangi.' 

19 Moili wotemo, 'Ngohi kangano 
manena o sapi sabi motoha taijaka, so 
todupa totagi kasi tadahake ai doro 
tapajeko. Upa lo ani sininga ikurangi.' 

20 De moili wotemo, 'Ngohi kangano 
manena asa tokawi, so idadiwa tahika.' 

21 So awi nyawa wileleleani una magena 
woliho awi tuangika wodedemo. lgogou, 
o tuangi una magena wongamo de 
wotemo woleleleanika, 'Notagi bato o bi 
ngeko ilalamoka de lo ipopenetoka, de o 
nyawa kia bato namamake ona isususa, 
ona manga gohu isosoneka, ibilulugu 
de lo ibipipilo yangodu nangaho la ona 

yahino nonena.' Magena de woleleleani 
una magena wotagi awi tuangi awi sulo 
gena waaka. 

22 Waaka qabolo, de woliho de wotemo 
awi tuangika, 'Baba, ani sulo qangodu 
gena taaka gaboloka, duma ani tahu ma 
rabaka iwedo waasi.' 

23 So o tuangi magena wotemo, 'Notagi 
bato o ngeko ilalamo o kota ma duduka 
de lo o bi soa-soaka, de o nyawa 
nagegego la ona yahino, la ai rarame ma 
tahu magena aku iwedo. 

24 Ngohi totemo igogou, takokoroka 
ona manga sidongirabano o nyawa moi 
lo ai rarame manena ma ino asa upa lo 
yaogo.'" 

25 De o Yesus Awi dodagi ma rabaka 
kanaga o nyawa yadadala wimote. So 
womakiliho Awi duduka, de wotemo 
onaka, 

26 "O nyawa nagoona la Ngohi imote, 
duma manga siboso Ngohika gena 

ifoloiwa de manga siboso manga 
babaka, eko manga awaka, de manga 
peqeka, manga ngopa-ngopa, manga 
gianongoru, manga awabira eko lo 
manga rohe masireteka ona magena 
idadiwa to Ngohi Ai nyawa imomote. 

27 De lo o nyawa nagoona la imote 
Ngohi, ona magena imatero maro o 
nyawa moi la kanaga waqehe galoha la 
ma ngale Ngohi woimote, so igogou o 
sangisara wamoku eko lo nagala wosone. 
So nagoona imasidailakowa yasangisara 
komagena, de yaakuwa ona magena 
yodadi to Ngohi Ai nyawa imomote." 

28 "Nakoso o nyawa moi nia 
sidongirabaka wodupa o tahu moi 
o falagaku ikukuruye wosigoko, una 
magena bilasu wogogeku la igoma 
waeto kasi o tahu maro komagena ma 
ija o kiamoi, la aku wanako awi pipi gena 
igogou yaado eko hiwa. 

29 Sababu nakoso o tahu ma sosoqe 
la waakaka de awi pipi qamataka, so 
idadiwa o tahu magena wosibolo, de o bi 
nyawa yangodu la yakelelo, ona magena 
asa wisiihe unaka. 

30 Ona asa itemo, 'Gena bai! Una 
gena wodupa o tahu o falagaku moi 
ikukuruye wosigoko duma igogou awi 
pipi yaadowa.' 

31 Komagena lo nakoso o kolano moi 
kanaga de awi prajurit yacala mogiowo 
yotagi yokudoti de o kolano moili, kiaka 
de awi prajurit yacala monahalo, de una 
magena bilasu wiprajurit waeto kasi, 
la aku wanako awi saturu walawangi 
manga dala igogou yaado, eko hiwa. 

32 Nakoso wanako igogou done 
yaadowa, de ma orasi awi saturu 
magena yahino waasi, de una asa awi 
nyawa wasulo la itagi yogolo imakadame. 

33 So komagena lo ngini, nakoso o bi 
moi-moi nginika gena qangodu niapalako 

waasi, de yaakuwa ngini magena nidadi 
to Ngohi Ai nyawa imomote." 

34 "Ngini Ngohi nimomote gena imatero 
de o gasi, sababu de ma faida. So nakoso 
o gasi magena qamiri kawa so gahaoka, 
de niaaka niadodoohasi la aku qamiri 
kali. 

35 Ma faida gena ihiwaka, bai nanga 
tonaka bai lo niaaka nia pupuk. Lebelaha 
ka niaumo. He! Ngini de nia ngauka tanu 
niise la nianako." 

1 5 10 wange moiku de o balastengi 

itotolomu yadala de o bi nyawa 
yadala manga sininga qatotorou o bi 
kawasa yahoholu, ona magena lo yahino 
la o Yesus Awi dodoto gena yoise. 

? Kagena de o Farisi ma nyawa de lo o bi 
guru agama ona magena asa imaridemo 
onaka, de yotemo, "Asitagala! Una gena 
wadodiao de woogo dede o bi nyawa 
ma dorou ona magena." 

3 So Una waade-ade onaka, wotemo 
komanena, 

4 "Tosiade-ade, kanaga nanga dodiao 
moi de awi duba o ratu moi. Nakoso 
o duba ma sidongirabano moi isisa, 
done o kia asa waaka. Igogou, una asa O 
duba morisiwo de siwo o doroka gena 
wagohaka, de wotagi o duba isisisa moi 
wasari sidago wamake. 

> De nakoso o duba magena wamakeli, 
igogou una asa ifoloi winali. Winali so o 
duba ngai moi magena wamoku 

6 de waaho awi tahuka. Qabolo de awi 
dodiao de awi nyawa imakokadateku, 
ona magena waaso de wotemo, 'Hino la 
ninali dede ngohi. Sababu ai duba moi 
isisisa magena tamake kali.' 

7 Ngohi totemo, nakoso o nyawa moi la 
kanaga de awi dorou eko de ami dorou 
so una eko muna magena imatoba de 
imatoduba, de o sorogaka asa o nali 
ilamo, de lo o nali magena asa foloi ilamo 

de o nali ma ngale o nyawa yamorisiwo 
de siwo, kiaka manga sininga itotiai so 
upa he imatoba de imatoduba." 

8 "Tosiade-ade kali, o ngopeqeka 
moi kanaga de ami pipi o salaka ngai 
mogiowo, de done ngai moi isisaka. O kia 
asa maaka. Muna asa ami tahu masesa 
de ami poci matupu, mosisari kiaka 
isisisa sidago o pipi magena mamake. 

3 Ma orasi muna o pipi magena 
mamakeka, de asa maaso ami dodiao 
de lo ami nyawa imakokadateka, de 
motemo onaka, 'Hino la ninali dede 
ngohi. Sababu ai pipi moi isisisa magena 
tamake kali." 

10 Komagena lo o Gikimoi Awi malaikat- 
malaikat yanali sababu o nyawa moi, 
nakoso awi dorou eko ami dorou 
imatoba de imatoduba." 

1150 o Yesus wotemo kali, "Kanaga o 
nyawa moi de awi ngopa yanau yasinoto. 

12 Ma nongoru wotemo awi babaka, 
"Baba, to ngona ani pusaka gena togolo, 
o orasi manena bato ai gimina magena 
noihike ngohika.' So ma baba awi pusaka 
magena wositoku awi ngopa yasinotoka. 

13 O wange muruo naga ipasaka, de 
ma nongoru una magena awi gimina 
gena wosiija, gabolo de wotagi o doku 
ikukuruka. Kadoka una awi oho ka 
worarame moi so awi pipi wosigoguule 
sidago wamataka. 

14 Ma orasi awi pipi gamata-mataka, 
de o bare ilalamo idadi so o ino ihiwa 
o doku magenaka, sidago awi oho foloi 
isusa. 

15 So una wotagi o doku ma nyawa 
moika, wodupa womanara la o gaji 
wamake. O doku ma nyawa una magena 
wisulo unaka la awi titi o kurungaka gena 
una wojaga. 


LUKAS 15 181 


16 Una gena wisapi sidago wodupa o titi 
ma ino gena wooqo. Ngaroko komagena, 
o nyawa moi lo ihiwa o ino iwihike unaka. 

17 So kagena awi susa ma rabaka, una 
asa wamamalo wotemo, 'O bi nyawa 
imomanara ai babaka to ona magena 
manga ino ka de ma boloi, duma nako 
ngohi kanena isapi gena he dangade 
tosone bai! 

18 So ngohi asa toliho ai babaka, de 
totemo unaka: Baba, ngohi kanaga de ai 
sala o Gikimoika de lo ngonaka. 

19 Idadi kawa ngohi manena noieto 
ani ngopa. Lebelaha noieto maro ka ani 
gilalo moi.' 

20 Magena de una womajoboka 
wokahika awi babaka. O tahuka de ma 
gaku kasi, de awi baba asa wikeleloka. 
De awi galusiri ibao so womagogora 
wisibubusu awi ngopa, de wimake una 
so wikololo de lo wihame. 

21 So o ngopa magena wotemo, 'Baba, 
ngohi kanaga de ai sala o Gikimoika de 
lo ngonaka. Idadi kawa ngohi manena 
noieto ani ngopa.' 

22 Duma ma baba ileleleani waaso 
de wotemo onaka, 'Taika! O baju foloi 
galoloha niaqehe, gabolo de niwisitiba 
unaka. Awi raragako o ali-ali nisitiba, de 
komagena lo awi qohu lo niacapatoka. 

23 Qabolo de o sapi ma ngopa qasasaki 
moi niatago de niatola. Hino la pooqo 
porarame de nanga nali ilamo. 

24 Sababu ai ngopa manena maro 
wosoneka, duma o orasi manena asa 
wooho kali. Una wisisaka, duma o orasi 
manena asa towimake kali.' So ona asa 
yorarame. 

25 O orasi magena o ngopa woriria una 
magena kanaga o doroka. Ma orasi una 
woliho de o tahu wadumuka, eh, woise o 
lipa de o gosoma ma ili de lo yoselo-selo. 

26 So una gena woleleleani moi wiaso 
de wosano, 'O kia idadi kagena o tahuka.' 

27 Woleleleani una magena wotemo, 
'Tuangi, ani nongoru wolihoka! Ani 
baba wasulo o sapi ma ngopa qasasaki 
moi miatola, sababu awi ngopa 
wisisisa magena asa wimake kali de 
wososanangi.' 

28 Woriria una magena asa witoosa 
sidago woholu o tahuka wowosa. So ma 
baba wosupu de iwibaja la una wowosa. 

23 Duma una wotemo, 'Igogou, ma deka 
manena ka ma ngale ngona, baba, ngohi 
tomanara tokaeli. De ma moiwa kanaga 
ani pareta taholu. Ngaroko komagena, 
ngona o kabi lo noihikewa, la ngohi aku 
o rarame taaka de ai dodiao. 

30 De ani ngopa gena de o ngopegeka 
isusundali so ani kaya wamataka, duma 
awadede, ma orasi woliho de ngona asa 
o sapi ma ngopa qasasaki moi natola 
unaka.' 


LUKAS 15-16 184 


31 Ma baba wotemo, 'Ai ngopa, ngona 
salalu kanaga dede ngohi. Ngohi ai arata 
moi-moi gena qangodu lo ka to ngona. 

32 Duma ka idadi porarame la imanali 
de pomore, sababu ani nongoru una 
magena maro wosoneka, duma o orasi 
manena asa wooho kali. Una wisisaka, 
duma o orasi manena asa powimake 
kali.'" 

10 Yesus watemoli Awi muri- 
16 murika, "Kanaga o nyawa 
wokakaya moi de lo awi nyawa moi awi 
arata ma jojaga. Awi arata ma jojaga una 
magena wikalaki, wokakaya awi arata 
ma pipi gena una wosigoguule. 

2 So wokakaya una magena awi arata 
ma jojaga gena wiaso, de wotemo unaka, 
'Ngohi toise kanaga o galaki moi ma 
ngale ngona. O orasi manena bato o nagi 
ma bi buku gangodu gena nosikelelo 
ngohika. O wange manena de ai arata 
ngona masirete asa naaturu kawa bai!' 

3 0 arata ma jojaga una magena asa 
awi siningaka wotemo, 'O kia asa taaka. 
Ai tuangi wodupa woidusu ngohi. Ngohi 
iputuruwa totoro, de tomanara, de 
togogolo-golo o nyawaka gena ka image. 

4Eh! Ngohi ai akali kanaga ibaoka! 
Ngohi he dangade idusu so bilasu tasari 
kasi ai dodiao yadala-dala tamake, la 
tomanara kawa de ona ngohi igehe 
galoha manga tahuka.' 

> So kagena de una waaso o bi 
nyawa moi-moi yohahagi awi tuangika. 
Woqoqomaka witemo, 'Ani nagi ai 
tuangika gena o kiamoi.' 

6 De o nyawa una magena wosango, 'O 
gososo o liter cala saange.' So o arata ma 
jojaga una magena wotemo, 'Manena 
ani nagi ma surati. Nogogeku de taika 
nalefo, ka liter 1,500. 

7 Qabolo de wotemo o nyawa ma 
sinotoka, 'De ngona ani nagi gena o 
kiamoi.' O nyawa gena wosango, 'O igo o 

karung cala moi.' O arata ma jojaga una 
magena wotemo, 'Manena ani nagi ma 
surati, nalefo ka o karung ratu tupaange.' 

8 Una awi arata ma jojaga, awi sininga 
itotiaiwa gena, o bi moi-moi kiaka 
waaakaka magena, wokakaya woise de 
una ka wisigiliri, sababu igogou una 
magena wocawaro wosidailako ma ngale 
awi oho o orasi ma simaka. Sababu o bi 
nyawa o Gikimoi wihoholu de manga oho 
yaaturu de manga dodiao, ona magena 
yocawaro ifoloi de o bi nyawa kiaka o 
Gikimoi Awi nitaka yogogoge, duma 
yocawarowa, sababu imasidodiahiwa 
yaaturu ma ngale manga oho o orasi ma 
simaka kagena o sorogaka. 

3 Komagena so Ngohi totemo nginika, 
o kaya o dunia manenaka ngini bilasu 
niapake la o nyawa niariwo, ma ngale 
ma orasi done o kaya magena isisaka, de 
ngini manena asa nigehe galoha o riho 
ikokakalika kagena o sorogaka. 

10 O nyawa la o kia naga ka ma cunu 
gena aku yaaturu yokaeli so yosidailako 
ma ngale manga oho o orasi ma simaka, 
ona magena lo asa o kia naga ilalamo lo 
yaaturu ka yokaeli. De ma ngale o nyawa 
o kia naga ka ma cunu lo ka yasihaga, 
ona magena lo asa o kia naga ilalamo lo 
ka yasihaga. 

11 So nakoso ngini kanaga o kaya o 
dunia manenaka ka nisigoguule so ngini 
nipiricayawa, o Gikimoi done asa o 
kaya ma duhutu o sorogaka magena 
winihikewa. 

12 Nakoso ngini niaaturu nikaeliwa o 
arata, kiaka inihike o dunia manenaka, 
de done o sorogaka asa idadiwa o kia 
naga moi-moi to ngini masirete gena 
inihike nginika. 

13 lsogou, o nyawa moi lo yaakuwa 
yomanara o tuangi yasinotoka. Sababu 
ona asa o tuangi moi iwisininga 
eko iwisigise ifoloi, de o tuangi 

moili iwisikurangi eko iwisidoohawa. 
Komagena lo ngini. Idadiwa bai o Gikimoi 
Awi dupa niaaka de lo o duniaka ma kaya 
de ma arata gena salalu nimadolomu." 

14 O Yesus Awi dodoto gangodu magena 
o Farisika ma nyawa yoise, de sababu 
ona magena o pipi yododesere, so ka 
iwisiihe. 

15 Kagena de Una wotemo onaka, 
"Ngini nia manara itiaika o nyawa manga 
simaka, duma o Gikimoi nia sininga 
gena ka wanako. O kia naga o nyawa 
isihohoromati, magena o Gikimoi ka 
woleki. 

16 O Gikimoi Awi bobita kiaka o Musa 
de o nabi-nabi yalelefoka gena, igogou 
kanaga o nyawa yosigisesi sidago o 
Yohanes Wooosi awi hino. O orasi 
magena de o habari qaloloha ma ngale o 
Gikimoi asa wopareta maro o kolano moi 
gena isihabari. De o bi nyawa yadadala 

gena ikaeli igogou la yodadi Awi nyawa 
to Una Awi pareta ma rabaka. 

17 Duma o Gikimoi Awi bobita moi-moi 
gangodu magena bilasu idadi kasi, so ma 
ceceke moi lo akuwa isisa eko itagali. 
Lebelaha o dipa de o tona pakelelosi 
gena isisa. 

18 Naguuna ma peqeka womiholuka de 
wokawi de o ngopeqeka ma somoali, 
una magena he wosundali ma ngale 
ma peqeka ma nonomaka. De lo 
naguuna yanau ma somoali o ngopeqeka 
mihoholuka muna magena womikawi 
kali, gena una lo wosundali qaboloka." 

19 "Kanaga o nyawa wokakaya moi, una 
awi baju maro o kolano manga baju, 
so gangodu foloi ihahali. De awi oho o 
wange isigeto gena ka irarame. 

20 To una awi ngora ma duduka 
kanaga o nyawa wosususa moi, kagena 
wisigogeku, una magena awi ronga o 
Lazarus. Awi rohe ipasiku de o nabo, 

21 de awi ngongano gena ka waogo o 
ino ma reremo, kiaka itutura wokakaya 
awi mejaku. So awi susa komagena, de o 
bi kaso lo yahino awi nabo yalaqge-laqe. 

22 O wange ma moiku de wosususa 
una magena wosone de o bi malaikat 
iwingaho o Abraham awi dateka, 
ena gena o riho galoloha moika. De 
wokakaya una magena lo wosone de 
wipoosuka. 

23 O nyawa isosone manga rihoka una 
kanaga wosangisara. De ma orasi una 
womagelelo kadaku ikuruye, pei, o riho 
moi una wakelelo o Abraham de lo awi 
dateka o Lazarus wogogeku. 

24 So wokakaya una magena womatoore 
de wogolo, 'He! Baba Abraham, kodo! 
Tanu noigalusiri ngohi. Nowisulo o 
Lazarus awi raraga o akeku watono, 
de tanu wahino ai lageka wapesa. O 
uku manena ma sahu so ngohi foloi 
tosangisara bai!' 

25 Duma o Abraham wosango, 'Ai 
ngopa, nomasininga: Ma orasi igomaka 
ka noohosi o duniaka, de o loha gangodu 
namake, salanta o Lazarus gena ka o 
dorou wamake. O orasi manena una 
kanena wosanangi, de nako ngona gena 
ka nosangisara. 

26 De lo ngona de ngomi nanga 
sidongiraba kanaga yaaka o dipopa 
ilalamo moi. So kagena ma nyawa 
yaakuwa yahino kanena, de lo kanena 
ma nyawa yaakuwa kagena yahika.' 

27 Kagena de wokakaya una magena 
wotemoli, 'Nako komagena, baba, ngohi 
togolo tanu ngona o Lazarus nowisulo la 
una wotagi ai baba awi tahuka, 

28 sababu kanaga ai gianongoru 
yamotohasi. Nowisulo o Lazarus, la ma 
ngale ona magena wasisitiari la upa 
sidago ona lo yahino o sangisara ma riho 
manenano.' 

23 De o Abraham wotemo, 'Onaka de 
maena o Gikimoi Awi bobita, kiaka o 
Musa de o nabi-nabi yalelefoka, so maha 
dede ona yosigise o bi bobita magegena, 
eko hiwa.' 

30 De wokakaya magena wotemo, 
'Awa kodo! Nako ka komagena, de ona 
yaadowa. Hitilahi wososone moi de 
kanaga wooho kali la wotagi wasibicara 
onaka, de ona asa manga dorouno 
imatoba de imatoduba bai!' 

31 So o Abraham wotemo, 'Nakoso o 
Musa de o nabi-nabi ma binuka manga 
demo magena ona yosigisewa, de ona 
magena lo asa yosigise lo waali, ngaroko 
kanaga wososone moi de wooho kali.'" 

10 Yesus wotemo Awi muri- 
17 murika, "Igogou, o bi moi-moi 
kanaga idadala gena ma ngale o nyawa 
o dorouku yasitutura. Duma ibodito, 
nakoso o nyawa o sababu yaaka so o 
nyawa ma duuru o dorouku itura bai! 

2 Nagoona o sababu moi yaaka 
so o nyawa ma ceceke to ngini nia 
sidongirabaka Ngohi he ipiricaya kawa, 
ona magena o Gikimoi asa wafanggali 
de o dorou foloi ilamo. Lebelaha o 
teto ilalamo-lamo moi manga toloka 
isidopilikuka de o teoku yolutuka. 

3 Komagena so ngini bilasu 
nimasidodiahi bai! Nako ngini o nyawa 
moi kanaga de ani dodiao wopipiricaya 
moi o dorou waaka ngonaka, de 
nowisidapano bato unaka. De nakoso 
womatoba de womatodubaka, de ka 
nowisiapongu. 

4Nakoso o wange moi una lo o dorou 
waaka ngonaka, nagala sidago wosipara 
ma tumudingi, de o orasi magena 
moi-moi una wamalo so wahino wogolo 
upa ani sininga ikurangi, gena ngona 
bilasu una nowisiapongu." 

> O Jou Yesus Awi muri-muri itemo 
Unaka, "Jou, mia piricaya gena 
nosiputuru ngomika bai!" 

6 De o Jou wotemo, "Nakoso ngini de 
nia piricaya hitilahi ka ma cunu, koloko o 
sasawi ma sopo ngai moi, de ngini aku 
ka nitemo, 'He, gota ilalago! Norapu de 
nomatuluru la o teoku nilutuka!' Igogou, 
done asa imatuluru yamote maro o kia 
ngini nitemo." 

/"Tosiade-ade, kanaga ngini nia 
gilalo moi wopopajeko eko o duba 
wososowohi. Ma orasi una womanara 
gaboloka so wolihono, de potemo unaka 
idodooha. Akuwa nitemo, 'Nahino, 
noogo kasi.' 

8 Duma bilasu ngone asa potemo 
unaka komanena, 'O baju qatetebi 
nomasitibaku, la ai ino nosidailako. De 
notamahasi la ngohi toogo de toudo 
togoma kasi, qabolo de asa ngona 
nooqoli.' 

3 Upa de ngone powigiliri nanga 
gilaloka, sababu una wamoteka to ngone 
nanga pareta. 

10 Komagena lo ngini. Nakoso o Gikimoi 
Awi pareta moi-moi qangodu gena ngini 
niaakaka, bilasu nitemo, 'Nakoso ngomi 
manena cawali ka o bi gilalo. So o kia 
naga ngomi miaaka gena ka cawali to 
ngomi mia momoku.'" 

110 Yesus wokahika o Yerusalemka, so 
kagena wakahino o Samaria ma tona de 
o Galilea ma tona ma batino. 

1? Ato o doku moi wowosa, de yapapado 
yamogiowo yahino Unaka. Ona magena 
ka ma gaku kasi de imatooreka 

13 itemo, "Yesus! Baba Guru! Tanu 
nomigalusiri." 

14 Ma orasi Una wakelelo, de Una 
wotemo onaka, "Nitagi nigila-gila o bi 
imamka, la nia rohe nisitailako kasi." So 
ona imajoboka. So o ngeko ma soaka de 
o orasi magena bato de ona he yalohaka. 

15 Kagena de wipapado moi manga 
sidongirabano wamalo wilohaka, de 
una magena asa womakiliho wakahika 
o Yesuska, de womatoore womaili-ili o 
Gikimoi wisigiliri. 

16 De o Yesus iwimake, de una magena 
he o Samaria ma nyawa moi duma 
wobukuku wosuba, de awi sukuru 
watide Unaka. 

17 Qaboloka, de o Yesus wotemo, 
"Idodooha kanaga ona yamogiowo 
yalohaka. De kiaka yasiwo. 

18 Qadoohaso sidago ka una 
womatengo gena womakiliho awi 
sukuru watide o Gikimoika. Pei! Una 
manena o Yahudika ma nyawa wisowo 
bai!" 

13 Kagena de Una lo wotemo o nyawa 
una magenaka, "Nomaoko, la notagi 
bato. Ngona gena noipiricaya Ngohi so 
ngona nilohaka." 

20 O Farisi ma nyawa yamuruo naga 
yosano o Yesuska, muruoka de o Gikimoi 
wahino la o duniaka wopareta maro 
o kolano moi. De o Yesus wotemo, "O 
Gikimoi Awi pareta gena isolanowa de o 
bi nonako, kiaka o nyawa yakokelelo. 

21 |dadiwa o bi nyawa itemo, 'Niakelelo, 
o Gikimoi Awi pareta kagena naga!' 
eko ma somoa itemo, 'Hiwa, kadoke 
naga!' Sababu o Gikimoi kanaga o orasi 
manena to ngini nia sininga ma rabaka 
wopareta." 

22 Qaboloka de o Yesus watemo Awi 
muri-murika, "Done ma orasi asa 
imasidiado, de ngaroko ka o wange moi 
lo ngini foloi niodupa Ngohi, o Nyawa 
ma Duhutu, nikelelo kali, duma ngini asa 
Ngohi nikelelo kawa. 

23 De o orasi magena o nyawa asa 
initemo nginika, 'Niwikelelo, o Salamati 
ma Kolano kagena naga!' eko lo initemo, 

'Niwikelelo, Una kadoke naga!' Duma 
upa lo nitagi niamote onaka. 

24 Sababu igogou ma orasi Ngohi o 
Nyawa ma Duhutu tahino kali, de Ai 
hino gena asa o dunia ma pupuku 
ihaka yakelelo, maro o tatawi la kanaga 
yodisiwa o dipaka gena ma bati moika 
sidago ma bati moi kali. 

25 Duma igomaka, bilasu Ngohi isisusa, 
de isisangisara, de lo o bi nyawa o orasi 
manena ona gena Ngohi iholu. 

26 Duma o kia naga done asa idadi ma 
orasi Ngohi o Nyawa ma Duhutu tahino 
kali, imatero maro o kia naga idadadi 
iqomaka ma nabi Nuh awi orasika. 

27 |gomaka ma nabi Nuh awi orasika, 
de o nguuhi ilamo sidago idadi o taufani 
magena imasidiado waasi, de o nyawa 
yanakowa o kia naga done asa yadahe 
onaka. Ona salalu ka yoogo de youdo, 
de lo yokawi, gena gila-gila sidago ma 
nabi Nuh magena o deru ilalamoku 

wopaneka. So o taufani magena 
imasidiado, de o ake idola sidago ona 
yangodu yalutuka. 

28 Komagena lo o Lot awi orasika, de 
o Sodom ma dokuka o nyawa cawali 
yobusengi kali. Ona salalu ka yoogo de 
youdo, yoija de yomasiija, de lo o raki 
yodato de o bi tahu yosigoko. 

23 Duma igogou ma orasi o Sodomka 
de o Lot una magena wosupuka, de o 
wange magena asa o uku de lo o walira 
o dipaku itura de yangodu ibodito. 

30 Komagena lo o nyawa asa yobusengi 
ma wange Ngohi o Nyawa ma Duhutu 
tahino kali kanena o duniaka la Ai kuasa 
tasikelelo. 

310 wange magenaka nagoona la 
kanaga nia tahu ma ngihi igogokuka lo 
upa niwosa la nia kia naga moi niaqehe, 
duma ka niuti de nidologa. De komagena 
lo nagoona kanaga nia doroka upa niliho 

la nia kia naga moi niagehe, duma ka 
niodologa. 

32 Nimasosininga o kia idadadi o Lot ma 
peqekaka, ma orasi muna momakiliho. 

33 O nyawa nagoona la manga oho o 
dunia manenaka foloi yosininga sidago 
isangisara iholu, done ona dede o 
Gikimoi asa imakitingaka. Duma o nyawa 
nagoona ma ngale Ngohi imote gena 
manga oho o duniaka isidoohawa, la 
ngaroko isone, duma o oho ka sidutu 
ikakali done asa yamake. 

34 Ngohi totemo igogou, o orasi magena 
gaputuku done o nyawa yasinoto imaidu 
o dangi moika, de wimoi asa iwingaho 
de moili asa iwiqohaka. 

35 O ngopeqeka yasinoto o tamo yotutu 
ma rabaka, de mimoi asa imingaho de 
moili asa imigohaka.(( 

36 O nyawa yasinoto o doro ma rabaka 
imatekemanara moi, de wimoi asa 
iwingaho de moili asa iwiqohaka.))" 

37 O Yesus Awi demo sidago kagena, de 
Awi muri-muri gena yosano Unaka, "Jou, 
kekiaka done asa idadi." Una wasango 
wosiade-ade onaka, "Nakoso kanaga o 
sone ma bake, gena yanakoka sababu 
o bi namo idala asa imatolomu ¡ogo. 
Komagena lo Ai hinoli o duniaka, upa 
tahino tomasipongoka, duma asa ka 
nianako." 

1 Qabolo de o Yesus o ade-ade 
18 moi wadoto Awi muri-murika, la 
ona magena bilasu yosumbayang ikaeli 
de upa manga sininga gaceke. 

2 Una wotemo, "O doku moika kanaga 
o hakim moi o Gikimoi wimodowa de lo 
nagoona bato wasidoohawa. 

3 Kanagali o doku magenaka mobabalo 
moi mosidadu-dadu mowirisima o hakim 
una magenaka, mogolo motemo, 'Kodo, 
noiriwo la to ngohi ai lawangi towisiholu 
itiai.' 

4 Ma nonomaka, o hakim magena 
munaka gena womiriwo woholu. Duma 
ma duuruka, awi sininga ma rabaka 
wotemo, 'Ngaroko ngohi o Gikimoi 
towimodowa de lo nagoona bato 
tasidoohawa, 

> duma muna gena foloi mokaeli 
mahino, so lebelaha mobabalo muna 
magena ka tomiriwo so o sala munaka 
gena tositiai, la o susa upa moihike 
ngohika.'" 

6 Qabolo de o Jou Yesus wotemo, "Niise 
o kia ma hakim magena wotetemo. 
Ngaroko awi sininga gena itiaiwa, 
duma wodupa womiriwo mobabalo 
muna magena, sababu mogolo 
mosidadu-dadu. 

7 De ma boboloika, o Gikimoi lo wodupa 
winiriwo itiai nginika de lo o nyawa 
ma somoali ningodu winihihirika, kiaka 
nagoona o putu de o wange igolo 

ikaeli Unaka. Igogou, Una ma orasi asa 
wodamahawa, 

8 duma Una womacapati la ona wariwo 
bai! Ngaroko komagena, done o orasi 
ma simaka Ngohi tahino kali, de Ngohi 
o Nyawa ma Duhutu manena asa o 
duniaka tamake o bi nyawa nagala 
yadalawa, kiaka ipipiricaya Ngohika." 

3 Qabolo de o Yesus o ade-ade moili 
wadoto so wosijarita kiaka o nyawa 
kanaga yadoduhudu o nyawaka de ¡temo 
ka ona masirete gena manga sininga itiai. 

10 Una wotemo, "Kanaga o nyawa 
yasinoto yotagi o Gikimoi Awi Tahuka 
la kagena yosumbayang. Wimoi o 
Farisi ma nyawa de wimoi o balastengi 
wototolomu. 

11 0 Farisi ma nyawa una magena 
womaokoye de wosumbayang, awi 
sininga ma rabaka wotemo, 'Ya Gikimoi, 
ngohi ai sukuru tatide Ngonaka, sababu 
ngohi manena maro o nyawa ma 

somoawa, ena gena yototosi, o nyawa 
o dorou yaaaka, eko lo yosusundali de 
komagena lo ngohi imaterowa maro o 
balastengi wototolomu una magena. 

12 Ngohi manena o nahadi moi o wange 
sinoto tooqowa de toudowa, de lo ai 
moi-moi kanaga ngohika magena taregu 
mogiowoka so o regu moi gena tosisuba 
Ngonaka.' 

13 Duma o balastengi wototolomu una 
magena ka ikuruka womaokoye, de una 
woholu o dipaye womamataga de lo 
ma ngale awi beleso so awi mamata 
masirete wangangapoka, de wotemo, 
'Ya Gikimoi, tanu ngohi noigalusiri, ngohi 
manena o nyawa ma dorou.'" 

14 O Yesus Awi demo sidago kagena 
de wotemoli, "Ngohi totemo, igogou 
o Farisi ma nyawa wisowo, duma o 
balastengi wototolomu una magena ma 
orasi woliho awi tahuka, de awi sininga 
asa idadi itiai o Gikimoi Awi simaka. 

Sababu o nyawa la kanaga imasihie, ona 
magena o Gikimoi asa wasiceke, duma o 
nyawa la kanaga imasiceke, ona magena 
O Gikimoi asa wasilamo." 

15 O wange moiku o bi nyawa manga 
ngopa yacecekesi o Yesuska yaaho la 
wapaga de wogolo tanu o Gikimoi 
Awi laha wasicatu onaka, duma Awi 
muri-muri yakelelo, de yatoosa so 
yadogore ona magenaka, "Upa niahika!" 

16 Kagena de o Yesus o ngopa-ngopa 
magena waaso de wotemo Awi muri- 
murika, "Niagohaka, la o bi ngopa ona 
magena yahino Ngohino. Upa lo niafati 
de lo niasimahawa. Sababu o bi nyawa 
imatero maro o ngopa ona manena asa 
yaaku iwosa o Gikimoi Awi paretaka. 

17 So ngini tinisingangasu igogou, 
nakoso ngini niholu o Gikimoi ngini 
winipareta maro ka o ngopa, ngini 
magena akuwa niamake o Gikimoi Awi 
pareta." 

18 O wange moiku o puji ma tahu 
wapopareta moi womasano o Yesuska, 
"Baba Guru, Ani sininga qaloloha, ngohi 
bilasu o kia taaka la tamake o oho 
ikokakali.” 

19 "Qadoohaso ngona notemo Ngohi Ai 
sininga qaloha. Kanena moiwa manga 
sininga qaloloha, cawali o Gikimoi 
masirete. 

20 Ngona nanakoka o Gikimoi Awi 
bobita, 'Upa ngona nosundali, upa ngona 
notooma, upa ngona notosi, upa de o 
galaki ani dodiaoka gena ikokulai de lo 
nahoromati ani baba de ani awa." 

21 De una wosango wotemo, 

"Baba Guru, o bobita qangodu 
magena tamoteka ma orasi ngohi ka 
togogohiduuru kasi." 

22 O Yesus woise komagena, de 
wotemo, "Cawali o ngai moisi naaka 
waasi. Notagi kasi la ani ronga moi ani 
tahu ma rabaka nosiija de ma pipi o 

nyawa isususaka nasitoku, la ngona asa 
namake o arata ma duhutu o sorogaka. 
Qaboloka, de nahino la noimote Ngohi." 

23 Woise o Yesus wotemo komagena, 
so kagena de o nyawa una magena awi 
sininga ipeleso, sababu una magena foloi 
wokaya. 

24 La o Yesus winano una awi sininga 
ipeleso, so wotemo, "Igogou! Isusa 
icarawa o nyawa ikakaya o Gikimoi 
iwisigise la iwosa Awi pareta ma rabaka. 

25 Lebelaha o unta moi asa iwosa o yaiti 
ma kupeka, nako positero de o nyawa 
wokakaya moi wowosa o Gikimoi Awi 
pareta ma rabaka." 

26 O nyawa o Yesus Awi demo gena 
yoise, de ona itemo, "We! Nako igogou 
komagena, done nagoona asa aku 
isalamati la yamake o oho ka sidutu 
ikakali." 

27 Kagena de Una wotemo, "Nakoso 
maha de o nyawa manga manara o 

duniaka, gena idadiwa. Duma nakoso 
maha de o Gikimoi Awi manara, de ka 
idadi." 

28 De o Petrus wotemo, "He! Ngomi 
manena mia moi-moi lo gangodu 
miodongosaka so Ngona minimoteka, so 
o kia asa miamake." 

23 O Yesus wotemo, "Nginika 
tinisingangasu igogou, o nyawa 
nagoona manga tahu de manga pegeka 
yodongosaka, eko manga gianongoru de 
manga awa de lo manga baba, eko lo 
manga ngopa-ngopa sababu ma ngale 
o Gikimoi ona wapareta maro o kolano 
mol, 

30 o orasi manena ona magena asa 
yamake foloi idala. De o orasi ma simaka 
asa ona yamake ma fanggali o oho 
galoloha de ikokakali." 

31 O Yesus Awi muri-muri watolomu so 
imatingaka, de wotemo onaka, "Niise la 
nianako. Ngone manena pokahie nanga 

meta o Yerusalem ma dokuka. So kagena 
o bi moi-moi ma ngale o Nyawa ma 
Duhutu Ngohi manena iqomaka o bi nabi 
isilelefo gena, qangodu bilasu idadi. 

32 Ngohi asa isidoa o nyawa ona magena 
o Yahudika ma nyawa yasowo, la ona 
magena igagaka isiihe, isimage, ihobi, 

33 de ingangapo de lo itooma. Duma 
o wange saangeka de Ngohi asa tooho 
kali." 

34 Duma ma ngale o kia Una wotetemo 
gena, qangodu igogou Awi muri-muri 
asa yanakowa, sababu Awi demo ma 
ngale gena kanaga isingangasu waasi, so 
idadiwa ona yanako. 

35 De o Yesus he wadumu o Yerikhoka, 
de kagena o nyawa moi wopipilo o ngeko 
ma dateka wogogeku de wogogolo. 

36 Orasi magena una wogiise o nyawa 
yadadala yakahino, de una wasano, "O 
kia naga." 

37 De ona itemo unaka, "O Yesus o 
Nazaret ma nyawa nonena wokahino." 

38 Una woise komagena, de una 
womatoore, "Ya Yesus! O Daud awi 
ngopa de awi dano moiku, kodo! 
Noigalusiri ngohi!" 

32 De o nyawa o Yesus Awi simaka itagi 
ona magena iwingamo unaka itemo, 
"He! Nomapopongo!" Duma una gena ka 
foloisi womatotoore, "O Daud awi ngopa 
de awi dano moiku, kodo! Noigalusiri 
ngohi!" 

40 Kagena de o Yesus womatogu 
de wosulo wotemo, "Wopipilo una 
magena niwingaho nonena Ngohika!" So 
iwingahoka, de kagena womasidiado de 
o Yesus wisano una wopipiloka, 

41"0 kia nodupa Ngohi taaka ngonaka." 
De una wopipilo gena wosango wotemo, 
"Ya, Jou! Ngohi todupa tomasigelelo." 

42 Kagena de o Yesus wotemo, "Nako 
komagena, hika nomasigelelo! Sababu 

de to ngona ani piricaya Ngohika asa 
nisilohaka." 

43 De o orasi magena gabolo wopipilo 
asa womasigeleloka. Kagena de wotagi 
o Yesus iwimote-mote, de lo o Gikimoi 
wisigiliri de wihoromati. De ma orasi 
o kia naga idadadi magena o nyawa 
yakelelo, de ona yangodu lo iwisigiliri o 
Gikimoika. 

1 Ma orasi o Yesus womasidiado o 

19 Yerikhoka, de Una wotagi gila-gila 
o doku magena wakiloli. 

2 O doku magenaka kanaga wokakaya 
moi, O balastengi itotolomu manga sahe, 
una magena awi ronga o Zakheus. 

3 Una wodupa wikelelo o Yesus Una 
magena naguuna, duma idadiwa 
iwikelelo, sababu o nyawa yadala poli de 
una ka witimisi. 

4So kagena de una womagogora 
o nyawa manga sima watola de 
wogomaka, de o gota o hutu moiye 

wadola, la ma orasi o Yesus done 
nogena wakahino, de idadi Una magena 
iwikelelo. 

> So ma orasi o Yesus wakahino nogena, 
de Una magena womamataga de 
wotemo, "Zakheus, taika nouti! Sababu 
o wange manena ani tahuka bilasu Ngohi 
totulu." 

650 o Zakheus una magena womatai-tai 
wouti de awi tahuka o Yesus wigehe 
galoha de awi nali de awi more ilamo. 

7Ma orasi o nyawa yangodu yakelelo 
igogou o Yesus wotagi o Zakheus awi 
tahuka, de ona magena imaridemo 
yotemo, "Awadede! Una wotagi 
wikurumi o nyawa ma dorou moi awi 
tahuka." 

8 Kagena de o Jou Yesus waado o 
Zakheus awi tahuka, de o Zakheus una 
magena womaokoye de wotemo Unaka, 
"Jou, to ngohi ai arata ma sononga asa 
ngohi tahike o bi nyawa isususaka, de 

lo nagoona tasihaga, so manga pipi 
taqeheka, asa ngohi tatagali de tosigiliho 
onaka sidago ma para iha." 

3 De o Yesus wotemo, "O wange 
manena gabolo ngona de ani tahu 
ma rabaka lo ningodu o Gikimoi asa 
winisisalamati, sababu igogou ngona 
manena lo o Abraham awi ngopa de awi 
dano moiku. 

10 Ma sababu magena, so Ngohi o 
Nyawa ma Duhutu manena tahino. 
Ngohi tahino la o nyawa dede o Gikimoi 
imakitingaka, ona magena tasari de o 
dorou ma rabano tapalako, maro o duba 
isisisa tasari sidago tosisalamati." 

110 orasi magena o Yesus Awi dodagi 
ma rabaka so o Yerusalem he wadumuka, 
de o bi nyawa Awi demo yoiise ona 
magena kanaga manga sininga ma 
rabaka itemo, nagala ma orasi he 
yaadoka o Gikimoi asa wopareta maro o 
kolano moi o duniaka. So Una Awi demo 

magena wosidofa de o ade-ade moili 
wadoto onaka. 

12 Una wotemo, "Kanaga o tuangi moi 
awi doku wodongosa de wotagi o doku 
ma soa ikukuruka, la kagena aku iwitide 
wodadi o kolano moi, qabolo de asa 
woliho kali. 

13 So una magena womajobo waasi, 
de ileleleani unaka yamogiowo waaso 
la wasulo, de o pipi o guraci wahike 
moi-moi pipi ngai moi. O tuangi una 
magena wotemo, 'Ngohi totagisi de o 
pipi manena aku nimasiiija hika de hino.' 

14 Duma ma tuangi awi doku ma rabaka 
kanaga lo o nyawa iwiduhudu unaka. Ato 
womajoboka, ona iwidoduhudu magena 
manga nyawa yasulo la itagi ituuruno 
de isingangasu itemo, 'Ngomi manena 
miwiholu o tuangi una magena wodadi 
mia kolano.' 

15 Ngaroko manga demo komagena, 
duma una magena iwitideka wodadi 

manga kolano, gabolo de woliho awi 
dokuka. Womasidiadoka, de una asa 
womatai-tai ileleleani yamogiowo ona 
magena waaso la wirisima, ma ngale o 
pipi ma utungu ma lamo o kiamoi ona 
yamamakeka magena aku wanako. 

16 Woleleleani ma nonomaka, una 
magena wahino wirisima de wotemo, 
'Tuangi, igomaka o pipi o guraci moi 
noihihike ngohika, magena ma dogo 
gena ngai mogiowoli.' 

17 Ma tuangi gena wotemo, 'lgogou 
galoha! Ngona ani leleani manena 
galoha. Ma ngale ngona o kia naga ma 
cunu gena aku naaturu nokaeli, so ngohi 
lo asa tonitide la nodadi o kota mogiowo 
manga bobareta.' 

18 De woleleleani ma sinotoka, una 
magena wahino de wotemo, 'Tuangi, 
igomaka o pipi o guraci moi noihihike 
ngohika, magena ma dogo gena ngai 
motohali.' 

19 Ma tuangi gena wotemoli, 'Ngona asa 
nodadi o kota motoha manga bobareta.' 
20 Qabolo de woleleleani moili wahino 

de wotemo, 'Tuangi, manena ani pipi. 
Ngohi tadiahi galoha ai lenso ma rabaka 
tosisaoka. 

21 Ngohi tonimodoka, sababu ngohi 
tanakoka ngona gena o nyawa moi 
nimatobangamo. Komagena o sopo 
kiaka nadadatowa aku ka nautu, de 
lo o kia naga namomanarawa aku ka 
namake.' 

22 Kagena de ma tuangi gena wotemo, 
'Ngona gena o leleani ma dorou 
bai! So nakoso ngona nanakoka, 
ngohi gena itobangamo o sopo kiaka 
todadatowa aku ka tautu de lo o kia naga 
tamomanarawa aku ka tamake, 

23 de gadoohaso sidago ngona lo ai pipi 
gena he nadiahiwa o bankka, la ma ngale 
ipuo la ngohi tolihono de ma dogo gena 
aku tamakeli.' 


LUKAS 19 217 


24 Ma tuangi o nyawa kagena 
imakokadateka wotemoli, 'O pipi ngai 
moi magena niagehe unano de niwihike 
woleleleani moika, kiaka una magenaka 
o pipi ma dogo mogiowoka.' 

25 Duma o nyawa ona magena yotemo, 
'Awalele! Tuangi, una o pipi ngai 
mogiowo qabolo wamakeka.' 

26 Ma tuangi wotemoli, 'Ngohi totemo, 
igogou nagoona to ona manga dogo 
yamamake gena de maenaka, done asa 
yadogo ifoloi onaka. Duma nagoona 
manga dogo la yamakewa, done ka ma 
cunu onaka gena asa ngohi tagehe kali. 

27 De o orasi manena ai saturu kiaka 
ihoholu ngohi todadi to ona manga 
kolano, ona magena niangaho nonena. 
La ona yangodu niatooma ai simaka.'" 

28 So o Yesus Awi ade-ade wadedemoka, 
de Una wogogoma manga simaka wotagi 
wokahika o Yerusalemka. 

23 Ma orasi ona yadumuka o doku 
Betfage de o doku Betania o Tala 
Zaitunka, kagena de o muri yasinoto 
wasulo itagi igoma. 

30 De Una wotemo onaka, "Nitagi o 
doku magenaka. La kagena o dokuka 
niwosa, de ngini asa niakelelo o keledai 
ma goho moi yapilikuka. De o nyawa moi 
lo waasi o keledai magena yobane. Ma 
bobiliku niasose de niaahono kanena. 

31 Nakoso o nyawa nisano nginika, 
'Qadoohaso o keledai magena niagehe,' 
de nitemo onaka, 'O Jou wodupa 
wapake.'" 

32 Qabolo de Una Awi muri yasinoto 
magena itagi, de ona asa yamake maro o 
kia Una wotetemo onaka. 

33 La o keledai ma bobiliku yasose de ma 
duhutu wakelelo de wasano onaka, "He! 
Ngini magena nidooha. Qadoohaso o 
keledai ma bobiliku niasose de niaqgehe." 

34 De o muri yasinoto yosango, "O Jou 
wodupa wapake bai!" 

35 So ona o keledai magena yaaho 
Unaka, de manga juba yahoi so isinaho 
o keledai ma duduku. Kagena de Una 
wisidola so womatamiye ma gokuka. 

36 So ona ka itatagi yokahika o 
Yerusalemka. Una asa wogila-gila, de 
kogena o ngekoko o nyawa yadadala 
manga juba isinaho, ma ngale Una 
iwisihoromati. 

37 Ma orasi Una he dangade 
womasidiado o Yerusalemka, o 
Tala Zaitun ma ngunuku wokahuku, o 
bi nyawa yadadala Una wimote-mote 
gena yangodu asa o Gikimoi iwisigiliri. 
Ona de manga nali imasagaga ma ngale 
o bi nonako ihahairani qangodu gena 
yakeleloka. 

38 So itemo, "lgogou! Ma Kolano 
wahino de o Jou Awi ronga. So tanu 
Una magenaka o Gikimoi Awi laha 

Wikukuruye, sababu Una Awi sininga 
galoha ngoneka!" 

39 Kagena de o Farisi ma nyawa yamuruo 
naga yadadala manga sidongirabaka 
iwitemo o Yesuska, "He, Baba Guru! 
Ani nyawa nimomote gena nasulo 
imapopongoka." 

40 De Una wotemo, "Hiwa! Sababu 
nakoso Ai nyawa imomote gena 
imapopongoka, de o bi teto magena lo 
asa imasagaga so Ngohi isigiliri bai!" 

41 Ma orasi o Yesus he womasidiado 
o Yerusalemka, so o doku magena aku 
wakelelo, de Una asa wogari. 

42 Una wotemo, "Kodo! Ngini o 
Yerusalemka, kodo! Ka qaloha nakoso o 
wange manena ngini nianako o kia aku 
o dame inigaho nginika. Duma gangodu 
magena nisikelelowa. 

43 Ma orasi done asa imasidiado, de 
nia saturu asa ngini inilawangi, de nifati 

inisigilolika kiano bato, sidago o ngeko 
moi lo ihiwa la ngini aku niloga. 

44 Ona magena asa nia doku de ma 
raba gangodu yabodito, sidago lo 
iruba de ituraba so ma teto ngai moi 
lo asa imalapangawa de o teto ma 
somoa. Sababu ngini niwimaha-mahawa 
o Gikimoi Awi hino nginika la ngini 
winiriwo." 

45 Qabolo de o Yesus wotagili o 
Gikimoi Awi Tahu ma lolohaka, de 
wasitodadaheno o nyawa yadala 
kagenadahu imasiiija, so Una wadusu, 

46 de wotemo, "O Gikimoi Awi Jaji ma 
Buku ma rabaka isilelefo Una wotemo 
komanena, 'To Ngohi Ai tahu manena 
idadi o bi nyawa manga riho moi la 
kanena isuba de isumbayang Ngohika.' 
De gadoohaso ngini niaaka ikokokoora 
manga dodutulu ma riho. Ce!" 

47 Kagena o wange isigeto-geto o 
Gikimoi Awi Tahuka Una wodoto. O 

imamka ma bi sahe, de o bi guru agama, 
de lo o Yahudika manga roriri magena 

o ngeko isisari la o Yesus witago de 
witooma, 

48 duma o ngeko moi lo yamakewa ma 
ngale manga edekati magena yaaka, 
sababu o nyawa yadadala foloi yodupa 
to Una Awi dodoto yoise. 

10 wange moiku o Yesus wodoto 
20 de o habari qaloloha wasihabari 
o nyawa yadadala kagena o Gikimoi 
Awi Tahu ma lolohaka. De imatodoka o 
imamka ma bi sahe, de o bi guru agama, 
de lo o Yahudika manga roriri yahino 
Unaka. 

2 De ona wisano itemo Unaka, "Hika 
nomisingangasu ngomika, naguuna 
wonisulo de naguuna o haku wonihike 
Ngonaka, so kagunugo o Gikimoi Awi 
Tahu ma rabaka naaka komagena." 

3 De Una wosango wotemo, "Ngohi lo 
tinisano kasi. Hika ngini niasango, 

40 Yohanes o nyawa waosi gena 
naguuna o haku wihike, o nyawano eko 
o Gikimoino." 

> Kagena de ona manga sidongirabaka 
imatekebicara moi de moika itemo, 
"Nakoso ngone potemo o haku o 
Gikimoino, done Una wonasitemo, 'Nako 
komagena, de qadoohaso o Yohanes 
Wooosi niwipiricayawa.' 

6 Duma isusali nako potemo de o haku o 
nyawano, upa sidago o nyawa yadadala 
de o bi teto gena ngone inasipapaka, 
sababu ona itemo o Yohanes una 
magena o nabi moi." 

7 So cawali isango itemo, "Ngomi 
mianakowa o haku magena kiano una 
wamake." 

8 So kagena de Una wotemo onaka, 
"Nako komagena, Ngohi lo toholu 
todedemo nginika de naguuna awi haku 
so Ngohi taaka o moi-moi gangodu 
manena." 

?So komagena gabolo de o Yesus 
wadoto o bi nyawa yadadalaka, de 
wotemo onaka to Una Awi ade-ade 
komanena, "Kanaga o nyawa moi awi 
anggur raki wosidato. Qabolo de o 
anggur ma raki magena wosisewaka o 
nyawa yamuruo naga yamomanaraka, 
kagena de una womajoboka o doku 
ma somoaka, de ka iteka poli kagena 
wogoge. 

10 Ma orasi yaadoka o anggur ma sopo 
yautu, o nyawa una magena wisidingo 
awi nyawa wogogilalo moi la wotagi 
kadoka to una awi raki yamomanaraka 
de ma ngale waqgehe to una awi raki 
ma gimina. Duma wogogilalo gena 
awi rakika imomanara ona magena 
wingangapoka, de wisulo una woliho ka 
womamuruoye. 

11 La o raki ma duhutu una magena 
wisidingo kali o nyawa wogogilalo moili. 
Duma una magena lo yomomanara 

ona magena wingangapo kali, gila-gila 
witotadi de widodoa so wisulo una lo 
woliho ka womamuruoye. 

12 O raki ma duhutu una magena 
wisidingo kali o nyawa wogogilalo ma 
saangeka, duma una wogogilalo magena 
iwingangapoli de lo iwiumo o raki ma 
nokika. 

13 Kagena de o raki ma duhutu magena 
wotemo, 'Ngohi o kiali taaka. Ngohi 
asa tasidingo kali ai ngopa masirete 
towidododara. Igogou, done ai ngopa 
masirete so iwihoromati.' 

14 Duma imomanara ona magena 
wikelelo de itemo moi de moika, 'Una 
magena bai! Una o warisi ma jojoho. 
Hino la ngone una powitoomaka, ma 
ngale ngone pamake to una awi warisi.' 

15 Kagena de o ngopa magena 
iwisoroma so o raki ma duduka de 
kagena asa ona iwitoomaka." So kagena 
de o Yesus o ade-ade magena wosijarita 

qabolo de wasano wotemo, "So o raki 
ma duhutu una magena asa o kia una 
waaka. 

16 Bilasu una wahino de watooma o 
bi nyawa imomanara ona magena, de 
gila-gila o raki magena wosisewa kali 
o nyawa imomanara ma somoaka." 
Ma orasi o nyawa magena o ade-ade 
manena yoise, de ona itemo, "Upa 
sidago ka idadi komagena bai!" 

17 Magena de o Yesus wakeri-keri 
onaka de wotemo, "Nako komagena, de 
niawosaka o gimina manena o Gikimoi 
Awi Jaji ma Buku ma rabaka, 'O teto 
o tukang yahoholu de yapapakewa 
magena done asa isiaka de idadi o tahu 
ma sosoqe ma teto ma nonoma.' 

18 O bi nyawa la kanaga Ngohi iholuka, 
ona magena imatero maro o rube moi 
kanaga o tetoku itura so ipoloteka, eko 
lo o rube moiku kanaga o teto moi 
yodutura so o rube gena imeremoka." 

19 O bi guru agama de lo o imamka ma 
bi sahe to Una Awi ade-ade gena yoise, 
de ona yanako Una wasimeta onaka. So 
kagena de ona imasikadailako la o orasi 
magenaka tanu Una iwitago. Duma ma 
ngale ona yamodo o bi nyawa yadadala, 
so ona idadi kawa yaaka. 

20 So ona magena o ngeko moi yosari la 
aku Una witago. Ona asa o nyawa yabaja 
de yasulo la ona magena itagi imaaka 
maro o nyawa manga sininga ibolowo, 
duma de manga edekati Una iwisabatolo 
de o sosano moi, ma ngale Una iwisisala 
de iwikalaki ma gubernurka. 

21 So ona yababaja magena yahino 
de itemo Unaka, "Baba Guru, ngomi 
mianako igogou Ngona nadedemo de 
nasidoto itiai nagoonaka bato maro o kia 
O Gikimoi Awi dupa bilasu paaka. 

22 Komagena so hika nomisingangasu, 
ka galoha o balastengi pofangu ma 
Kolano Wilalamo ma Kaisarka, eko upa." 

23 Duma o Yesus wanako to ona manga 
sihaga so wotemo ona magenaka, 

24 "Hika niaahono la tanano o pipi ngai 
moi. Ma dulada de ma lefo to naguuna 
manena." De ona yosango itemo, "To ma 
Kaisar awi dulada de awi lefo." 

25 Kagena de Una wotemo, "So o kia 
naga la igogou to ma Kaisar gena bilasu 
niahike ma Kaisarka, de o kia naga la 
igogou to Gikimoi magena bilasu niahike 
o Gikimoika." 

26 Kagena o bi nyawa manga simaka de 
ona Awi saturu magena ka Awi demo 
moi lo yaakuwa iwisabatolo. Awi demo 
magena yoise qabolo de ona yangodu 
yosawangi, so ona ka imapopongoka. 

27 O Sadukika ma nyawa yamuruo 
naga yahino o Yesuska, ma ngale manga 
edekati Una wisabatolo. Ona magena 
yopiricayawa o dodoto maro o nyawa 
isoneka de asa ioho kali, so wisano 
Unaka, de itemo komanena, 

28 "Baba Guru, o bobita o Musa 
walelefo ma ngale ngone inangoduka, 
nakoso yanau moi la wosone de o ngopa 
wamake waasi, bilasu ma nongoruku 
asa womikawi kali ma ria ma balo muna 
magena, la o ngopa yamake de o ngopa 
magena wisikagena imatero de ka ma ria 
wososone awi buo. 

23 Kanaga idadika ona magena o 
gianongoru yatumudingika. Woriria 
wokawi qabolo duma awi ngopa ihiwasi 
de wosoneka. 

30 Bolo, de ma nongoruku womikawi 
kali ma ria ma balo magena, duma o 
ngopa yamake waasi de wosone kali. 

31 Komagena idadi de imaaka 
imakoketero sidago ma nongoru 
yaruwange, de itagi gila-gila sidago ma 
bati awi gianongoru yatumudingi ma 
kawi ma mata-mataka, duma o ngopa 
yamake waasi de wosone kali. 

32 De ma dodoguku o ngopeqeka muna 
magena lo mosoneka. 

33 So ma orasi imasidiado o nyawa 
isosone ioho kali done naguuna 
womasipeqeka. Ena momongo, 
yatumudingi magena yangodu 
makawika." 

34 Kagena de Una wosango wotemo, "O 
bi nyawa o dunia manenaka imasipeqeka 
de lo imasiroka. 

33 Duma o nyawa isosoneka la o Gikimoi 
wahiri itiaika bilasu o orasi ma simaka o 
dunia gamomuaneka de ioho kali, ona 
magena he ikawi kawa. 

36 Sababu ona magena ioho maro 
o malaikat, so komagena ona lo asa 
isone kawa. Ona magena o Gikimoi Awi 
ngopa-ngopa, sababu Una wasioho kali. 

37 De lo ma ngale o nyawa isosoneka 
yasioho kali, o Musa awi lefo ma rabaka 
wosikelelo itiai o nyawa asa ioho kali. Ena 
gena, o jarita ma ngale o ngangaru de o 

uku ma sora duma o ngangaru magena 
qaukuwa. Ma orasi magegena o Jou 
Gikimoi Una magena wipeto 'o Abraham 
awi Gikimoi, o Ishak awi Gikimoi, de lo o 
Yakub awi Gikimoi.' 

38 So bilasu o demo magena niasahe o 
Abraham, o Ishak, de lo o Yakub ngaroko 
iqoqomaka yosoneka, duma ona ka 
yooho. Sababu upa o nyawa isosone la 
o Gikimoi wisuba, duma o nyawa iooho 
gena ka wisuba-subasi. To Una Awi 
simaka o bi nyawa yangodu ka yoooho." 

32 So qabolo de o guru agama yamuruo 
naga yotemo Unaka, "Baba Guru, Ani 
sango gena foloi qaloha bai!" 

40 Kagena de o nyawa moi lo yobarani 
kawa wisano Unaka. 

41 So o Yesus wotemo o bi guru agama 
ona magenaka, "Qadoohaso aku nitemo 
o Salamati ma Kolano Una magena Awi 
sihino o Daud awi ahelino. 

42 Salanta o Daud masirete lo de o 
Gurumi Qatetebi ma kuasa sidago lo 
wipeto Unaka 'Ai Jou". Kanaga isilefo o 
Mazmur ma Bukuka o Daud wotemo, 
'O Jou Gikimoi wotemo ai Jouka: 
Nomatamiye to Ngohi Ai girinaka la Ai 
horomati namake sidago Ani saturu 
taaka la yahino inisuba Ngonaka.' So 
nakoso igogou o Daud wiaso Una awi 
Jou, done imaaka idodooha so ona 
itemo, o Salamati ma Kolano Awi aheli 
ma sihino o Daudno." 

43 (20:42) 

44 (20:42) 

45 Ma orasi o bi nyawa ona magena 
kanaga o Yesus Awi demo yoise, de Una 
watemo wimomote ona magenaka, 

46 "Nimasisitiari o bi guru agama ona 
magena. Ona yodupa manga juba 
ikukuruku imasitibaka de itagi yakahika 
o pasarka la o nyawa yahoromati. Ona 
magena lo yodupa imatami ma simaka 

o puji ma tahuka de lo o rarame ma 
rabaka, la ma ngale o nyawa yakelelo 
bai! 

47 Ona magena o ngopeqeka ibabalo 
yasihaga de o damato yasiosi so ma 
duuru de manga tahu lo yakooraka. 

Ma ngale manga sala de manga dorou 
yodidu, so ona isumbayang de ma demo 
yakuru-kuru la o nyawa yasigiliri. Igogou, 
totemo nginika! Done to ona manga 
manara magena o Gikimoi wafanggali 
gatubuso icarawa." 

10 Gikimoi Awi Tahu ma rabaka o 
2 1 Yesus watailako o nyawa ikakaya 
manga suba yongado o boruaku. 

2 De lo womikelelo kagena o ngopegeka 
mobabalo moi de mosususa lo mahino. 
Muna lo ami suba matota, kodo, cawali 
O pipi o tembaga o sengi sinoto. 

3 De Una wotemo, "Niakelelo! Nginika 
tinisingangasu igogou, mobabalo 
mosususa magena mongado foloi ilamo, 

nako positetero de o nyawa yangodu 
manga suba o boruaku yongangado 
gena. 

4 Sababu ona magena yahike ma sihino 
to ona manga arata eko manga pipi 
yadodiahi ma soohuka. Duma mobabalo 
muna magena ami arata ihiwa, so cawali 
kamagena de ma ngale ami oho so 
magena lo mahikeka." 

> O orasi magena kanaga o nyawa itemo 
o Yesuska, "Pei! O Gikimoi Awi Tahu 
ilalamo manena qaloha icarawa! O bi 
teto galoha idadi ma paramata de lo 
yadiahi qaloha o bi kia naga isisusuba o 
Gikimoika." Komagena so Una wotemo, 

6 "Done ma orasi asa imasidiado, de o 
bi moi-moi kagena niakokelelo qangodu 
magena asa iruba de ituraba, so o 
tahu-tahu magena ma teto o ngai moi lo 
asa imalapangawa de o teto ma somoa." 

7 Kagena de o Yesus Awi muri-muri 
wisano Unaka itemo, "Baba Guru, 

hika nomisingangasu muruoka asa O 
hali notetemo magena idadi. De lo 
nomisidumu o nonako o kia idadi nakoso 
ma orasi imasidiado." 

8 Una wasango onaka wotemo, 
"Nimasitiari galoha, upa sidago ngini 
inisihaga. Sababu o nyawa yadadala asa 
yahino de itemo, 'Ngohi manena gabolo 
o Salamati ma Kolano,' de lo 'Ma orasi 
he idumuka.' Ngaroko komagena, duma 
upa ona niamote. 

?So nakoso niise o habari ma ngale o 
kudoti de lo o gangamo isigoko gena, 
upa lo nimodo. O moi-moi magena 
bilasu idadi igoma, duma upa nitemo 
magena o dunia ma dodogu ma orasi 
imasidiadoka." 

10 Kagena de Una wosingangasu 
wotemo, "O bangsa moi yasaturu o 
bangsa ma somoa, o kolano moi asa 
yakudoti o kolano ma somoa. 

11 Kiaka o dunia ma gokuka asa idadi 
o osu de o diwotu de lo kiaka bato o 
bare so o ino asa ihiwa de lo o panyake 
gatotubuso. De o dipaka lo asa idadi o bi 
nonako pomomodo ma bio idala. 

12 Duma qangodu magena idadi waasi, 
de ngini asa nitago, de nisangisara, de 
lo ningaho o bi puji ma tahuka de o bi 
buika. De lo ngini asa ningaho o kolanoka 
eko o bobaretaka ma sababu ngini to 
Ngohi Ai nyawa nimomote. 

13 Gena ka orasi moi la ma ngale to ngini 
nia piricaya Ngohika gena niasingangasu 
onaka. 

14 De nia sininga nisiputuru kasi, la ma 
ngale ngini masirete o kia bato nisinako 
itiai gena upa he nia sininga isusa. 

15 Sababu Ngohi masirete asa o demo 
ma buturu de lo o cawaro gena tinihike 
itiai nginika, sidago nia saturu moi lo 
yaakuwa o kia naga nitetemo gena 
yasango eko isiholu. 

16 (21:15) 

17 O orasi magena de ngini manena o 
nyawa yangodu asa niduhudu sababu 
ngini Ngohi nimomote. Done asa idadi 
to ngini nia baba de nia awa, nia 
gianongoru, de lo nia dodiao inisidoa nia 
saturuka, de nimuruo naga asa initooma. 

18 Duma igogou o kia naga moi lo upa 
idadi nginika, nia hutu nia saheka ngai 
moi lo done asa isisawa. 

13 Duma nakoso ngini nia piricaya 
Ngohika qaputuru sidago o dunia ma 
dodogu imasidiado, igogou ngini magena 
done asa o oho ikokakali niamake." 

20 "Ma orasika asa niakelelo o 
Yerusalem isigilolino gena o saturu ma 
prajurit, de ngini asa nianako, igogou 
iteka kawa de o doku manena asa 
isituraba. 

21 So nakoso niakelelo, de nagoona 
o Yudea ma daeraka bilasu yoloqa o 
talaye. Nagoona kanaga kota ma rabaka 

lo bilasu ka yodoloqa, de lo nagoona 
kanaga o kota ma duduka upa he iwosa 
o kota ma rabaka. 

22 Sababu o orasi magena o Gikimoi Awi 
saturu wasangisara, ena gena ma orasi 
yaadoka, la o bi moi-moi isilelefo to Una 
Awi Jaji ma Buku ma rabaka qangodu asa 
isiganapu. 

23 De yasibodito ilamo o bi ngopeqeka 
yatotilibuka de o bi awa la manga ngopa 
ka yasusususi. Kodo! Isusa ona yoloqa. 
Sababu igogou asa idadi o sangisara 
ilalamo o Gikimoino o doku gangodu de 
lo ma nyawaka. 

24 Ona ma binuka asa yatooma de o 
sumarangi. Ma binukali asa yatago de 
yangaho o bi bangsa ma somoaka, ena 
gena o Yahudi ma bi nyawa yasowo. De 
o Yerusalem ma doku magena done asa 
yasidipito de lo yabidoto, sidago ma 
orasi o Gikimoi wasitatapu onaka, gena 
yaado so isiganapuka." 

25 "O orasi magenaka asa o wange, de 
o ngoosa, de lo o bi ngoma o dipaka 
kanaga o nonako pakelelo. O bi bangsa 
yangodu asa manga sininga isusa de 
lo igamamu icarawa yoise o teoka o 
moku-moku de o bao imakataga ma 
kuguru. 

26 Sidago o nyawa asa yatodoka de 
yomodo so yosone, yakelelo o kia naga 
idadadi o dunia ma sigilolika. Sababu 
o dipa lo ihiti so o moi-moi gangodu o 
dipaka ma dodagi he yamote kawa. 

27 Ma orasi magena de asa o bi nyawa 
yangodu Ngohi, o Nyawa ma Duhutu, 
ikelelo tahino touti o lobi-lobi ma 
rabaku de to Ngohi Ai mulia ma siwa 
tomasisaoka de Ai kuasa ma buturu. 

28 Nakoso o orasi magena isolano o bi 
moi-moi qangodu idadi, de ngini nia 
sininga nisiputuru de lo nimamataga, 
sababu ma orasi he imasidiado to ngini 
nia sangisarano asa inipalako." 

23 Qabolo de o Yesus wosiade-ade 
wotemo onaka, "Niatailako o ara ma 
hutu de lo o gota ma hutu ma somoaka. 

30 Nakoso niakelelo itoori de lo iboboko, 
magena inisinonako o ogo ilalamo 
idumuka. 

31 Komagena lo nakoso o susa de o 
sangisara gangodu Ngohi tododedemoka 
la idadi gena, nianako ma orasi he 
idumuka o Gikimoi asa wopareta maro o 
kolano moi o duniaka. 

32 So ngini tinisingangasu igogou, o 
nyawa yangodu iooho manena isone 
waasi, de o bi sangisara ma hali moi-moi 
manena done asa idadi de imaaka. 

33 So o dipa de o tona asa isisa de 
qalutu, duma Ai demo de Ai dodoto asa 
itagi gila-gila de ma dodogu ihiwa." 

34 "Nimajaga qaloha, upa sidago ngini 
nirame-rame ifoloi de nidalu, eko o 
orasi isigeto-geto niosininga ka nia oho 
o duniaka, sidago done Ai wange Ngohi 

tahino kali gena inisitodokano de ngini 
nimasidailako waasi. 

35 Sababu Ai wangeka magena asa o 
bi nyawa yangoduka yatodoka, maro o 
haiwani moi gatodoka de o sabatolo. 

36 So bilasu ngini salalu nimajaga de nia 
dailakoka, de lo niwigolo o Gikimoika la 
ngini asa niamoku niputuru o sangisara 
gangodu kiaka asa idadadi gena, sidago 
aku Ngohi o Nyawa ma Duhutuka 
nirisima." 

37 O orasi magena o wangeka gena o 
Yesus wodoto o Gikimoi Awi Tahuka, 
de gaputuku Una womasihoika o kota 
magenano, de wotagi womasidodogu o 
Zaitun ma Talaka. 

38 De o goginita isigeto-geto o bi nyawa 
yadadala yotagi o Gikimoi Awi Tahuka 
imatolomu yodupa yoise to Una Awi 
dodoto. 

10 Roti ma Ragi Ihihiwa ma 
22 Rarame he idumu, gena isironga 
lo o Paskah ma Wange ma Rarame. 

20 imamka ma bi sahe de o bi guru 
agama, sababu yamodo o nyawa 
yadadalaka, so ona manga edekati o 
ngeko isisari ma ngale o Yesus witago de 
witooma. 

3 Kagena de o Yudas wisironga lo 
o Iskariot, o muri moi o Yesus Awi 
muri yamogiowo de sinoto manga 
dongirabano, una magenaka o Iblis asa 
wingosa de iwipareta. 

4So wotagi de imatekebicara de o 
imamka ma bi sahe de lo o Gikimoi Awi 
Tahu yojojajaga ma ngale ma ngeko 
idodooha o Yesus iwisiija. 

> So ona magena manga sininga imore 
de ganali de wisijaji asa o pipi wihike 
unaka. 

6 Una wosimote so kagena de wosolano 
o ngeko wosisari la o Yesus wisiija, de 

o nyawa yadadala ona magena moiwa 
yanako. 

70 orasi o Roti ma Ragi Ihihiwa ma 
Rarame imasidiadoka, de o wange 
ma nonomaka magena o Paskah ma 
duba-duba ma goho yatola. 

8 O Yesus waaso o Petrus de o Yohanes, 
de wasulo onaka, "Nitagi la to ngone 
nanga Paskah ma ino nisidailako." 

9 De ona yosano Unaka, "Baba, kiaka 
nodupa ngomi misidailako." 

10So wotemo onaka, "Ma orasi ngini 
kadoka niwosa o dokuka, done o nyawa 
moi niwimake o rube de ma akeka 
waaho. Una magena niwimote-mote 
sidago o tahu kiaka wowosa, 

11 de nitemo o tahu ma duhutu 
magenaka, 'Baba Guru wosano, o ngihi 
kiaka Una de Awi muri-muri asa iogo o 
Paskah ma ino.' 

12 So o nyawa una magena asa 
wasidumu kadaku ma qokuka o ngihi 

moi ilalamo. Nako ma ngihi magena 
isidiahi de isidailako qaboloka, ma meja 
de ma bako lo isifatoka. Kagena o ino 
nisidailako ma ngale ngone inangodu." 

13 Kagena de ona yotagi de kadoka 
ona yamake maro o kia Una wotetemo. 
So ona asa isidailako o Paskah ma ino 
magena. 

14 La gaputuku o tahu magenaka o 
Yesus de Awi muri yamogiowo de sinoto 
yogogeku yoogo. 

15 De Una wotemo onaka, "O susa de o 
sangisara tamake waasi de Ngohi foloi 
todupa toogo o Paskah ma ino manena 
dede ngini. 

16 Sababu Ngohi totemo, igogou Ngohi 
asa toogo kawa o Paskah ma ino manena 
sidago idadi la pooqoli done o orasi 
ma simaka, nakoso o Gikimoi wopareta 
maro o kolano moi o duniaka." 

17 Kagena de Una o anggur ma udo-udo 
waqehe de Awi sukuru idola o Gikimoiye, 

de wotemo Awi muri-murika, "Manena 
niagehe de nisitoku, 

18 sababu o orasi manena Ngohi totemo 
nginika, o orasi manena bato Ngohi done 
o anggur manena taudo kawa, sidago 
ma orasi imasidiadoka o Gikimoi wodadi 
o kolano o dunia qamomuane ma raba 
kasi." 

19 Qabolo de Una magena kanaga o 
roti wagehe so Awi sukuru watide o 
Gikimoiye. Qabolo de o roti magena 
watepi-tepi de to Una Awi gia, de 
gila-gila Awi muri-murika wasitoku de 
wotemo, "Manena to Ngohi Ai rohe ((ma 
ngale ngini gena tinihikeka. Magena 
niaaka maro o sosininga moi Ngohika." 

20 De komagena lo yoogo qabolo, 
de Una magena kanaga o anggur 
ma udo-udo wagehe de wotemo, "O 
udo-udo manena ma ngale to Ngohi 
Ai au ikokopola gena ma meta nginika, 

inisinako igogou o Gikimoi Awi jaji 
gamomuane.)) 

21 Duma nianano! Naguuna done asa 
dateka de woogo dede Ngohi bai! 

22 lgogou, Ngohi o Nyawa ma Duhutu 
manena asa tosone maro o kia o Gikimoi 
Ngohi, kodo, o nyawa una magena awi 
bodito qatubuso!" 

23 O demo magena yoise, so Awi muri- 
muri imakokasano manga sidongirabano 
naguuna sidago asa waaka komagena. 

24 Kagena de o Yesus Awi muri-muri 
imatekesikoholu moi de moika, ma ngale 
to ona manga sidongirabaka naguuna 
wieto ifoloi wolamo. 

25 So Una wotemo onaka, "Ngini 
ningodu nianako o Yahudika ma nyawa 
yasowo manga bobareta to ona manga 
kawasa yasidipito so manga oho 
isangisara. De o bobareta ngaroko 

yosidipito, duma ona magena yodupa ka 
yaaso 'ona la kanaga de manga sininga 
ma loha o kawasaka'. 

26 Duma ngini upa komagena. Kanaga 
o ngeko moili, nagoona yodupa 
yolamo to ngini nia sidongirabaka ona 
magena bilasu imahadoku. De nagoona 
yopopareta ona magena bilasu ileleleani 
nginika. 

27 Upa ngini nitemo o nyawa nagoona 
ifoloi yolamo gena, ona magena la 
kanaga o nyawa yaleleani, duma igogou 
ona la yogogogeku o mejaka de yooqo. 
Ngaroko komagena, duma Ngohi kanaga 
to ngini nia sidongirabaka maro ka o 
nyawa ileleleani moi nginika. 

28 Ngini manena, to Ngohi Ai susa 
gangodu ma rabaka ngini salalu dede 
Ngohi. 

23 So maro Ai Baba Awi kuasa woihike 
Ngohika la Ngohi topareta, komagena 

lo Ngohi Ai kuasa asa tinihike nginika la 
ngini lo aku nipareta. 

30 Komagena so done ma orasi Ngohi 
todadi o Kolano to Ngohi Ai pareta ma 
rabaka, de ngini lo asa nikoro la niogo 
de porarame dede Ngohi, de lo asa 
nimatamiye o bi pareta ma kursika ma 
ngale o Israelka manga soa yamogiowo 
de sinoto gena niapareta." 

31 Qabolo de o Jou Yesus wobicara 
o Simon Petruska wotemo, "Simon, 
Ngohi tonisingangasu, o Iblis wogolo 
de o Gikimoi iwisimaha unaka la ngini 
ningodu winibaja, maro wotototoro moi 
o tamo watago de o tamo ma soora gena 
asa waumo. 

32 Duma Ngohi manena tosumbayang 
ma ngale ngona, la ani piricaya asa upa 
isisa. So done ani piricaya gena qgaputuru 
kali, de ngona bilasu ani dodiao manga 
sininga gena nosiputuru." 

33 De o Petrus wotemo, "Jou, ngaroko 
ngohi bilasu ibui eko lo itooma, duma 
ngohi igogou ka tonimote Ngona bai!" 

34 So kagena de o Yesus wotemo, 
"Petrus, Ngohi tonisingangasu ngonaka, 
sutusi qaputuka o toko isore waasi, de 
igogou ngona asa o nyawa manga simaka 
nomanosu notemo Ngohi noinakowa 
sidago lo ma para ma saange." 

35 Qabolo de o Yesus watemo onaka, 
"Kangano ma orasi Ngohi tinisulo ngini 
la nitagi o habari galoloha nisihabari, de 
Ngohi asa tinisimahawa ngini nimagaho 
o pipi, eko lo o baro, eko o tarupa o 
sabi sinoto. Idodooha ngini kanaga 
niakurangi." Ona yosango, "Hiwa!" 

36 Kagena de Una wotemo, "Ngaroko 
komagena, o orasi manena la nagoona 
kanaga de nia pipi, eko lo o baro de o 
maru bilasu nimagaho. De lo nagoona 
la kanaga nia sumarangi ihiwa, hika nia 
baju nisiija la o sumarangi moi nimaija. 

37 Sababu kanaga isilelefo o Gikimoi Awi 
Jaji ma Buku ma rabaka itemo, 'Asa o 
Salamati ma Kolano wieto maro o nyawa 
ma dorou moi.' De o kia naga isilelefo 
gena bilasu idadi Ngohika, sababu 
o kia naga ma ngale Ngohi manena 
isingangasu igomaka isilelefo o Gikimoi 
Awi Jaji ma Buku ma rabaka, magena o 
orasi manena he idadi." 

38 De ona itemo, "Jou, nonano kanena 
naga ngomika o sumarangi ngai sinoto." 
Una wotemo, "Qalohaka!" 

32 So gabolo de o Yesus o dokuka 
womahoika, de maro Awi biasa moi so 
wotagi kali o Zaitun ma Talaka, de lo Awi 
muri-muri wimote. 

40 So kagena imasidiadoka, de Una 
wotemo onaka, "Nisumbayang la nigolo 
upa sidago o babajaku nitura." 

41 La Una womatinga sutu ikuruka, de o 
tonaku wobukuku de wosumbayang, 

42 de wotemo, "Ya Baba, nako yaaku, 
tanu natide la noisitilaku o sangisara ma 
ngeko manena. Duma upa namote to 
Ngohi Ai sininga ma dupa manena, la 
tanu idadi de imaaka ka to Ngona Ani 
sininga ma dupa." (( 

43 Kagena de o malaikat moi o sorogano 
wahino Unaka de iwisiputuru. 

44 Una Awi siningaka wamalo qatubuso 
de isangisara sidago lo Una bilasu 
wosumbayang. Una Awi galasahu 
imatero maro o au itutu-tutu o tonaku.)) 

45 Wosumbayang qaboloka, de Una 
womaokoye de wokahino Awi muri- 
murino, de wamake ona yakioloka, 
sababu ma ngale manga sininga foloi 
ipeleso so ona ikakadu poli. 

26 So kagena de Una wotemo onaka, 
"He! Kiaso ngini nikiolo. Boloka! Nimomi, 
la nisumbayang de nigolo upa sidago o 
babajaku nitura." 

47 Ma orasi o Yesus wobobicarasi, 
de imatodoka o nyawa yadadala 
imasidiado. De lo o Yudas, Awi muri 
moi yamogiowo de sinoto manga 
sidongirabano, una magena ona 
wangaho. Ona imasidiadoka, de o Yudas 
wotagi o Yesuska, wodupa witabea de 
wihame. 

48 Duma o Yesus wotemo unaka, "He, 
Yudas! So de ani hame gena ngona 
nodupa noisiija Ngohi, o Nyawa ma 
Duhutu!" 

43 Ma orasi Awi muri-muri ona magena 
yakelelo o kia naga asa idadi, de ona 
itemo, "Jou, to ngomi kanaga de mia 
sumarangi!" 

50 Ato iwitago, de kagena o nyawa 
moi wisioto ma Imam Wilalamo awi 
gilalo moika, so awi ngau ma girinaka lo 
waturaka. 

51 De o Yesus wotemo, "Boloka!" So 
Una wapaqa o nyawa una magena awi 
ngauka so wosiloha kali. 

52 Qabolo de o imamka ma bi sahe 
de lo o Gikimoi Awi Tahu yojajagaka 
nonena yahino la o Yesus iwitago, de Una 
wotemo onaka, "Qadoohaso ngini niaka 
maro Ngohi o nyawa ma dorou, sidago 
niahino o gogipongo de o sumarangi 
nigaho la Ngohi nitago. 

33 O wange isigeto-geto Ngohi todoto 
o Gikimoi Awi Tahuka de to ngini nia 
simaka, de gadoohaso Ngohi nitagowa. 
Duma o orasi manena idadi nginika de o 
bubutu ma kuasa so o dorou niaaka." 

34 So o nyawa ona magena o Yesus 
iwitago de iwingaho ma Imam Wilalamo 
awi tahuka. O Petrus manga duduno 
wototuuru o Yesus iwimote. 

>> O loloha magena ma sidongirabaka 
o uku itatahu la ma dateka imarahu 

isigilolino, de o Petrus lo kagena 
wogogeku dede ona. 

56 Kanaga o ngopegeka moi moleleleani 
ma Imam Wilalamoka mowikelelo 
o Petrus kagena womararahu, de 
mowinako so motemo, "O nyawa una 
magena o Yesus wimomote moi!" 

77 Duma una womanosu de wotemo 
moleleleanika, "Ngohi towinakowa o 
nyawa Una magena!" 

38 |tekawa, de o nyawa moili wikelelo 
de itemo, "He! Nagala ngona manena 
lo Una nowimomote." Duma o Petrus 
wotemo kali, "Hiwa!" 

>? Done nagala o orasi moi ipasaka, 
de o nyawa moili wotemo, "Igogou, 
una manena to Yesus Awi dodiao moi, 
sababu una lo o Galilea ma nyawa." 

60 Kagena de o Petrus wotemo, "Ngohi 
tanakowa o kia ngona notetemo 
gena!" O orasi magena qabolo una ka 
wobicarasi, de o toko isore, 

61 de o Jou womabulutu de winano o 
Petruska. De o Petrus gena womasininga 
igogou ma nonomasi o Jou asa wisitemo 
gabolo unaka, "O toko isore waasi, 
de ngona he nomanosu nosipara ma 
saange." 

62 La una wosupu de woari wosodu- 
sodu. 

63 O bi nyawa o Yesus witatago ona 
magena iwisiihe de iwingangapo, 

64 de to Una Awi lako yapokuka, de 
yotemo, "Hika, nakoso Ngona o nabi moi, 
nomisingangasu naguuna woningapo!" 

65 De kanagali o bi demo ma dorou idala 
wisiceke Unaka. 

66 Ma orasi o goginita nosi, o Mahkamah 
Agama ena gena o imamka ma bi sahe, 
de o bi guru agama, de lo o Yahudika 
manga roriri ma binukasi, ona yangodu 
imatolomuno de o Yesus iwingaho 
kagena ona manga simaka. 

67 Ona magena wisano Unaka, 
"Nomisingangasu ngomika, igogou 
Ngona manena o Salamati ma Kolano?" 
Una wosango, "Ngaroko lo Ngohi 
tinisingangasu nginika, duma ngini asa 
nipiricayawa. 

68 De lo nakoso Ngohi tinisano nginika, 
de igogou ngini asa nisangowa. 

62 Duma ma orasi magena yaadoka, 
Ngohi o Nyawa ma Duhutu asa 
tomatamiye o Gikimoi Wokokuasa Awi 
girinaka." 

70 De ona yangodu yotemo kali, "Nako 
komagena, de Ngona manena igogou 
o Gikimoi ma Ngopa?" Kagena de Una 
wosango wotemo, "Iya! Komagena maro 
kia ngini nitetemo." 

71 De ona yotemo, "Upa he o saksi 
posari kali bai! Ngone inangodu poise 
Awi sala Awi uruno masirete isupu." 

1 Qabolo de o Mahkamah Agama 
23 ona yangodu imaokoye, de o 

Yesus wingaho de witota ma Gubernur 
Pilatuska. 

2 Kagena imasidiadoka, de ona iwikalaki 
Unaka yotemo, "O nyawa Una manena 
ngomi miwimake o kawasa wasigaro la o 
ngeko qasosowo yamote. Wotemo upa o 
balastengi pofangu ma Kolano Wilalamo 
ma Kaisarka, de lo wotemo Una masirete 
gena ma Kristus, ena gena o kolano moi." 

3So o Pilatus wisano Unaka, "So igogou 
Ngona manena o Yahudika manga 
kolano?" De Una wotemo, "Iteroka, 
maro o kia ngona notetemoka." 

4So kagena de o Pilatus o imamka 
ma bi sahe de lo o bi nyawa yadadala 
magenaka wotemo, "O nyawa manena 
Awi sala ka moi lo tamakewa la bilasu 
wifanggali de o sangisara." 

> Duma ona ifoloi wigegegoli yotemo, 
"De Awi dodoto Una o kawasa wasigaro 
o Yahudika ma nyawa manga tona ma 
sigilolika. Ma nonomaka Una kanaga o 

Galileaka, duma o orasi manena Una 
wahino kanena." 

6 Magena o Pilatus woise, de una 
wosano, "O nyawa Una manena o Galilea 
ma nyawa?" 

7 Ona itemo, "Iya, Una magena o 
Galilea ma nyawa." O Pilatus woise 
komagena, de una awi nyawa wasulo la 
o Yesus wingaho de witota ma Kolano 
Herodeska, sababu o Herodes una 
magena o Galilea ma tona wapopareta, 
de lo o orasi magena una lo kanaga o 
Yerusalemka. 

8 O Herodes una magena wosanangi 
o Yesus wikelelo, sababu ma dekaka 
ma ngale o Yesus gena una woise de 
lo wodupa wimake. Una wongongano 
o Yesus o nonako ihahairani waaka la 
magena aku wakelelo. 

3 Komagena so o sano idala wisano o 
Yesuska, duma o Yesus ka o demo moi lo 
wosangowa. 

10 O imamka ma bi sahe de lo o bi guru 
agama kagenadahu lo yongamo manga 
demo gatubuso ona iwikalaki Una. 

11 Qabolo de o Herodes de awi prajurit- 
prajurit wikalekono de wisiihe o Yesuska. 
Ona o bi kolano manga juba iwisitibaku, 
gabolo de iwisitotali o Pilatuska. 

12 O wange magenaka idadi o Herodes 
de o Pilatus ona imatekelolohaka, 
ngaroko igogoma ona imakasaturu. 

13 Kagena de o Pilatus watolomu o 
imamka ma bi sahe de o Yahudika ma 
roriri de lo ma kawasa, 

14 so wotemo onaka, "Ngini o nyawa 
Una manena niwingaho ngohika, de 
nitemo Una o kawasa wasigaro la 
o ngeko qasosowo yamote. O orasi 
manena to ngini nia simaka ngohi Una 
towitailako, duma ngohi gena Awi 
sala moi lo tamakewa maro kia ngini 
niwikokalakika. 

15 Komagena lo o Herodes awi gamake, 
sababu magegena o Yesus gena 
wisidingo kali ngomino. Igogou, o nyawa 
Una manena o kia naga moi lo waakawa 
de ma ngale wisisala sidago bilasu 
witooma. 

16 So ngohi asa tosulo la Una ka 
wingangapo, qabolo de bilasu Una 
towipalako." 

17 ((Sababu o Paskah ma Rarame 
imasidiado so bilasu o nyawa moi 
wipalako o bui ma tahuno, so o Pilatus 
wotemo asa o Yesus wipalako gena 
komagena.)) 

18 Duma awi demo komagena yoise de 
yadadala ona magena imatoore, "Una 
nowitooma! O Barabas nowipalako de 
nomihike ngomika!" 

19 O Barabas una magena o bui ma 
rabaka wisingosaka, sababu igomaka 
o kotaka o nyawa icanga o Roma ma 
bobaretaka de ma orasi magena una 

kanaga manga sidongirabaka de lo una 
wototooma moi. 

20 So o Pilatus wodupa o Yesus wipalako 
so wasano kali yadadala ona magenaka. 

21 Duma ona imatoore 
itemo, "Powisidasangahadi! 
Powisidasangahadi!" 

22 Duma ma saangeka una wotemo 
onaka, "Asitagala! Awi dorou o kia. 
Nakoso maro ngohi to Una Awi sala moi 
lo tamakewa de ma ngale wisisala sidago 
bilasu witooma. So ngohi asa tosulo la 
Una ka wingangapo, qabolo de bilasu 
Una towipalako." 

23 Duma ona ifoloi wigegego bilasu 
o Yesus iwisidasangahadi, sidago ma 
duuruka de ma ngale imatotoore so ma 
sopo magena ona aku yamake. 

24 So manga sininga magena una 
wosimote o Yesus iwisidasangahadi. 

25 De lo o Barabas ona wigogolo gena 
wisisupu de wihike onaka, una magena o 

bui ma rabaka sababu igomaka wocanga 
o Roma ma bobaretaka de lo wototooma 
moi. De o Yesus ka wisidoa o bi prajuritka 
la iwisidasangahadi, yamote to Yahudi 
ma nyawa manga dupa. 

20 Kagena de o Yesus gena o bi prajurit 
iwingoso so itagi iwingahoka, so yahika o 
ngeko ma soaka, de o Kirene ma nyawa 
moi, awi ronga o Simon wimake. O nyawa 
una magena asa o soano wokahino de 
wokahika o kotaka, de wigegego o Yesus 
Awi sangahadi wamoku de o Yesus Awi 
duduno wototuuru. 

27 Kanaga manga duduno o bi nyawa 
yadadala gena itotuuru, de komagena 
lo manga sidongirabaka o bi ngopeqeka 
yamuruo naga. O ngopeqeka ona 
magena ¡ari de lo idodora ma ngale Una. 

28 Kagena de Una womakiliho 
de watemo onaka, "Awa-awa o 
Yerusalemno, kodo! Upa Ngohi nisigari. 

Lebelaha nigari nia rohe masirete de lo 
nia ngopa-ngopa. 

29 Sababu done asa ma orasi yaado de o 
nyawa itemo, 'Igogou, o bi ngopeqeka la 
kanaga ma moi waasi yatilibu, so ma moi 
waasi ipuo, de lo onaka ma moi waasi o 
ngopa isusu, ona magena asa yosanangi 
bai!' 

30 O orasi magenaka o nyawa asa o tala 
de o tetoka igolo de itemo, 'Hika nitura 
la nimitalake ngomiku!' 

3150 o orasi manena ngaroko Ai sala 
moi lo ihiwa de ona ¡aka komanena 
Ngohika, duma done asa iniaka nginika 
foloisi qatubuso bai!" 

32 Ma orasi o Yesus wingaho la 
wisidasangahadi, de kanagali o nyawa 
yasinoto ma somoa yangaho la yatooma 
ka ma moi dede Una. Ona yasinoto gena 
O nyawa ma dorou. 

33 |tekawa, de ona imasidiado o 
riho moi ma ronga o Sahe ma Papala 

ma Riho, so kagena de gila-gila ona 
wisidasangahadi. De o orasi magena 
kanagali o nyawa ma dorou yasinoto 
gena yasidasangahadi ka o wange moi, 
so moi Una Awi girinaka de moili Awi 
gubalika. 

34 De Una wosumbayang wotemo, 
"Baba, tanu ona nasiapongu! O kia 
ona yaaaka gena ona yanakowa." O bi 
prajurit o Yesus wisidodasangahadika, 
ona magena Awi baju imatekesikotoku 
yaaka moi-moi de manga gimina yamote 
o undi ma rabaka. 

35 O bi nyawa yadadala yahino 
imaokono kagena de yotomina. 
Komagena lo o Yahudika manga roriri 
wisimage, de yotemo, "Cedeke! O 
nyawa ma somoa wasisalamati, hika o 
orasi manena Una Awi rohe masirete 
de wosisalamati, nakoso igogou Una 
o Salamati ma Kolano o Gikimoi 
wihihirika." 

36 O bi prajurit lo Una wisimaqe. Ona 
iwidateka de iwihike Unaka o anggur 
gakokiopi, 

37 de yotemo, "Nakoso igogou Ngona o 
Yahudika manga Kolano, hika Ani rohe 
masirete so nosisalamati!" 

38 Awi sangahadika Awi sahe ma qokuye 
yalefo ma demo itemo: UNA MANENA O 
YAHUDIKA MANGA KOLANO. 

39 De o nyawa ma dorou moi 
wisisasangahadi kagena womasimote 
Una wisibicara qatorou, de wotemo, 
"Cedeke! Ka igogou Ngona o Salamati ma 
Kolano? Nako komagena, hika Ani rohe 
masirete nosisalamati de komagena lo 
ngomi!" 

40 Duma o nyawa ma dorou moili una 
magena awi dodiao gena wisidapano, 
wotemo unaka, "Awadede! Bilasu ngona 
nowimodo o Gikimoika. Ngona lo nisisala 
so nitooma maro Una. 

410 sangisara ngone inasinoto gena, 
igogou kanaga inadahe de to ngone 
nanga manara. Duma Una gena Awi sala 
lo ihiwa." 

42 Qabolo de una wotemo, "Yesus, 
tanu noisininga ngohi, ma orasi Ngona 
nokolano!" 

43 So o Yesus wotemo unaka, "Ngonaka 
igogou tonisingangasu, o wange manena 
gabolo ngona dede Ngohi o Firdaus ma 
rabaka." 

44 La o wange itotiai, de o doku ma 
sigilolino magegena qapuputuka ma 
deka o orasi saange, 

45 sababu o wange lo idadi qapuputuka. 
Ato imatodoka o baro isifafati o Gikimoi 
Awi Tahu ma rabaka gena iraca de ileta 
sinotoka. 

46 Qabolo de o Yesus womatoore de 
wotemo, "Baba! Ai gurumi tosisaraha 
Ani gia ma sohaka!" Wotemo komagena, 
de wosoneka. 

470 prajurit-prajurit manga kapita moi 
o kia naga idadadi magena wakelelo, de 
una o Gikimoi wigiliri, de wotemo, "We! 
O nyawa Una manena igogou Awi sala 
ihiwa!" 

48 Ona yahino yototomina gena o kia 
naga idadadi magena yakelelo, de ona 
yangodu asa yoliho de manga mamata 
masireteka yangangapo, ma ngale 
manga sininga foloi ipeleso. 

49 Nako o nyawa Una winanako de lo 
o bi ngopegeka ma orasi Una o Galilea 
ma dokuka so wimomote de wiriwoka, 
ona yangodu kagenadahu lo o kia naga 
idadadi magena qangodu yakelelo, gena 
ma soa sutu ikuruka. 

50 (23:49) 

51 Kanaga o nyawa moi awi ronga o 
Yusuf o Arimatea ma dokuno o Yudea 
ma daeraka. Una magena o nyawa ma 
loha moi de lo wododamaha o Gikimoi 
Awi orasi wopareta maro o kolano 

moi. Ngaroko una lo o Mahkamah 
Agama ma nyawa moi, duma una 
wosimotewa manga edekati de manga 
manara magena ma ngale o Yesus bilasu 
witooma. 

52 O Yusuf una magena wahika o 
Pilatuska, de wagolo o Yesus Awi sone 
ma bake. 

33 So una o sone ma bake magena 
wageheka la de o baro gaaare 
wosisangika, qabolo de wapoosu o 
boosu moika, kiaka gamomuanesi yaaka 
o teto ma rabaka de o sone ma bake moi 
lo waasi yapoosu. 

54 Orasi magena he gamaga-maga, so 
ilangi o Sabat ma wange ma solanoka, so 
asa isimaha kawa o manara yaaka duma 
bilasu o nyawa imawoma. 

>> Komagena so o bi ngopegeka, o Yesus 
O Galileano wimomote, ona magena o 
Yusuf wisiduuru yahika o boosuka, de 

kagena ma rabaka yananano idodooha o 
Yesus Wipoosu. 

26 Qabolo ona imajobo so yoliho 
o dokuka, de o bi rapa yosidailako 
ma ngale o Yesus Awi sone ma bake 
isimuja. Qaboloka, de o Sabat ma 
wange yaadoka, so ona manga manara 
imawoma, yamote o bobita o Musa 
wosilelefoka. 

10 Nahadi ma wangeka so ka o 
24 goginita nosi o wange asa ibao, 
de o bi ngopeqeka ona magena itagi o 
boosuka, o bi rapa isidadailakoka gena 
yaaho. 

2 Duma kagena imasidiado de yakelelo 
o teto ilalamo gena he iloloka. 

3 So ona yowosa o boosu ma rabaka, 
we, yamakewa o Jou Yesus Awi sone ma 
bake. 

4 Ona imaoko manga gamamu ma 
rabaka, de imatodoka kanaga manga 

dateka o nyawa yasinoto de manga baju 
ileleto-leto imasitibaku de imaokoye. 

> So ona yosawangi de foloi yomodo 
de yobukuku o tonaku, duma yasinoto 
magena yotemo onaka, "Awa, o kiaso 
ngini niwisari o nyawa woooho moi 
isosone manga sidongirabaka. 

6 Kanena wihiwaka. Una wooho kali! 
Niososininga o kia Una winisingangasu 
qabolo nginika, ipapasaka ma orasi Una 
O Galileaka 

7 wotemo, 'O Nyawa ma Duhutu 
bilasu wisidoa o nyawa ma dorouka, 
so wisidasangahadika, de o wange 
saangeka Una asa wooho kali.'" 

8 Kagena ona imasininga de igogou o 
Yesus Awi demo-demo magena. 

3 So kagena o boosuka de ona yoliho 
so O kia naga idadadi qangodu magena 
isingangasu Awi muri-muri yamogiowo 
de moika de lo wimomote ma binukali. 

10 O ngopegeka, kiaka isingongangasu, 
ona magena ongo Maria Magdalena, 
ongo Yohana, ongo Maria o Yakobus ma 
awa de lo o bi ngopegeka ma somoasi 
imakokomote dede ona. 

11 Ona isingangasuka, duma manga 
demo gena Awi muri-muri ona magena 
asa yopiricayawa, ¡temo manga demo 
gena cawali manga ade-ade masirete so 
itiaiwa. 

1? Duma nako o Petrus una magena 
woise de womagogora o boosuka. 

So kagena de una ka o boosu ma 
ngoraka, de womarukuku so ma rabaka 
womaginano. Eh? Kagena ka cawali o 
baro gaaare ihadoku. Qabolo de una 
woliho awi tahuka de awi gamamuka, de 
womasosininga o kia idadadika. 

13 O wange magena o Yesus wimomote 
yasinoto o Yerusalemno isupu yotagi 
yakahika o Emaus ma dokuka, ma gaku 
gena nagala o kilo mogiowo de moi. 

14 Ona manga dodagi ma rabaka ma 
ngale o kia naga idadadika qangodu 
magena ona isibobicara. 

15 Imabobicara de imakokasano moi de 
moika, de imatodoka o Yesus masirete 
wahino manga dateka de wotagi 
imakokomote dede ona. 

16 Ona gena Una iwikelelo, duma 
kanaga o kia naga moi idadi onaka sidago 
yaakuwa Una iwinako. 

17 Kagena de Una watemo, "O ngeko 
ma soaka kangano o kia ngini nisibicara." 
De ona imatoguka, de manga sininga asa 
ipeleso. 

18 Wimoi awi ronga o Kleopas wosano 
o Yesuska, "We! Ngona manena nagala 
o Yerusalemka asa nomasidiado, so o 
wange ipapasaka kanaga o kia idadadika 
gena ka nomatengo nanako waasi." 

19 O Yesus wotemo, "O kia idadadi." 

So ona itemo, "Awadede! O kia idadadi 
gena o Yesus, O Nazaret ma nyawaka. 

Una o nabi moi de Awi demo de lo Awi 
manara gena ma rabaka kanaga de ma 
kuasa, bai o Gikimoi Awi simaka de lo o 
nyawa yangodu manga simaka. 

20 Duma o imamka ma bi sahe de lo 
nanga roriri Una wisidoa o bobaretaka la 
wisisala, so bilasu witooma. Qabolo de 
igogou ona Una iwisidasangahadika. 

21 Ena momongo, ngomi miwingongano 
Una asa ngone o Israelka ma nyawa 
nanga saturuno wonapalako. O wange 
manena he o wange saange gabolo Una 
witoomaka. 

22 O kiali, mia ngopegeka yamuruo naga 
imiaka so ngomi migamamuka, sababu 
kangano o goginita nosi de ona yotagi 
Awi boosuka, 

23 duma Awi sone ma bake yamake 
kawa. De ona imakiliho de imisingangasu 
ngomika, o malaikat yakelelo de lo o 
malaikat magena isingangasu o Yesus 
wooho kali. 

24 Kagena de mia dodiao yamuruo naga 
yahika o boosuka, de kagena yakelelo 
igogou imatero maro o kia o ngopegeka 
ona magena yodedemoka. Duma ona o 
Yesus wimakewa." 

25 Qabolo de Una wotemo onaka, 
"Ngini igogou nifuma! Ngini nia sininga 
isidailako qatemehe so niopiricayawa 
kiaka o bi nabi isingangasu iqomaka. 

26 O Salamati ma Kolano Una 
magena bilasu igoma wingangapo de 
wisangisara, so qabolo asa wisioho kali 
de lo wisimulia so o bi moi-moi qangodu 
wapareta." 

27 Kagena de o Yesus wadoto onaka o 
bi moi-moi o kia isilelefo o Gikimoi Awi 
Jaji ma Buku ma rabaka ma ngale Awi 
oho ma singangasu, ma solano o Musa 
awi lefoka de sidago o bi nabi manga lefo 
gangodu. 

28 So o doku kiaka ona ikokahikaka 
magena yadumu, de Una wodupa 
womaaka la wotagi wogila-gila, 

23 Juma ona asa iwisimahawa, de 
yotemo Unaka, "Hino la kanena Ngona 
nomasidodogu kasi dede ngomi. Imaga- 
magaka, so he qaputu so." So Una 
igogou womasidodogu kagena onaka. 

30 Ma orasi ona imatamiye la yoogo, de 
Una o roti waqehe Awi sukuru watide 
o Gikimoiye, de watepi-tepi, qabolo de 
wasitoku onaka. 

31 Ato wasitokuka, de ona yanako 
Una gena o Yesus. De imatodoka Una 
wisisaka so ona iwikelelo kawa. 

32 So ona imatekebicara yotemo, "We! 
So kangano o ngeko ma soaka de ngone 
nanga sininga maro isora, ma orasi Una 
wonabicara de lo o Gikimoi Awi Jaji ma 
Buku ma raba gena wonadoto itotiai 
ngoneka." 

33 So o orasi magena qabolo de ona 
lo imajobo yoliho o Yerusalemka, de 
yamakeka o Yesus Awi muri yamogiowo 
de moi imatolomuno de o nyawa ma 
somoasi. 

34 Ona imatotolomu gena yotemo, 
"Igogou! Ma Jou wooho kali bai! Una 
womasimane o Simonka!" 

35 Kagena de ona yasinoto lo isihabari 
itotolomuka, kangano o ngeko ma soaka 
de o kia naga idadadi, ma orasi o roti 
watepi-tepi de ona yanako Una gena o 
Yesus. 

36 Ona ka imatekebobicarasi, de 
imatodokano o Yesus masirete lo asa 
womaoko to ona manga sidongirabaka, 
de wotemo, "Ai salam nginika! Tanu nia 
sininga ma rabaka igogou isosanangi." 

37 Ona gena yatodoka de lo yamodo, 
sababu ona itemo nagala o toka yakelelo. 

38 De Una wotemo onaka, "Qadoohaso 
ngini nimodo de lo nidodato. 

39 Nianano kasi to Ngohi Ai gia de lo Ai 
gohu, sababu manena Ngohi masirete 
bai! Nisipaga de nisitailako, sababu o 
toka ma lake de ma kobo gena ihiwa 
maro kanaga niakelelo Ngohika." 

40 Qabolo de Una Awi gia de Awi gohu 
ma bi nabo wosikelelo onaka. 

41 De ona gena maro yopiricaya 
waasi, ona yohairani icarawa so yanali. 
Komagena so Una wasano onaka 
wotemo, "Kanaga de nia ino?" 

42 So o nao isosinanga o leta moi gena 
ona iwihike Unaka. 

43 De Una wagehe de waog,, la ona 
aku yakelelo igogou Una o toka wisowo. 

44 Qabolo de Una wotemo onaka, 
"Manena o kia naga tinisingangasu 
nginika, ma orasi iqomaka de Ngohi 
kanaga dede nginisi. O bi moi-moi ma 
ngale Ngohi, kiaka o Jou Awi bobita o 
Musa de lo o bi nabi ma somoa isilelefo 

ma Buku ma rabaka de lo o Mazmur ma 
Bukuka gena, gangodu bilasu isiganapu." 

45 Qabolo Una wasinako itiai, la ma 
ngale ona aku o Gikimoi Awi Jaji ma Buku 
ma ngale gena yosihoda qaloha. 

46 So Una wotemo onaka, "O Gikimoi 
Awi Jaji ma Buku ma rabaka isilefo itemo, 
Ngohi o Salamati ma Kolano manena 
bilasu isususa de isangisara sidago 
itooma, qabolo de o wange saangeka 
asa tooho kali. 

47 De o habari galoloha gena bilasu de 
to Ngohi Ai ronga isihabari ma meta o 
bi nyawa yangoduka, la ma ngale ona 
manga dorouno imatoba de imatoduba 
de lo o Gikimoi waapongu. O habari 
magena bilasu isihabari ma meta o 
bi bangsa ma nyawa yangoduka, ma 
nonomaka o Yerusalemka. 

48 Ma ngale gangodu magegena ngini 
manena nidadi o saksi. 

49 Nimasosininga galoha, done Ngohi 
asa tosulo la o Gurumi Qatetebi wouti 
kanena nginiku, maro Ai Baba wojajajika. 
Duma ngini bilasu niodamaha igoma 
o kota manenaka, sidago o Gikimoi 
winihike o kuasa nginika la ngini aku 
niputuru." 

50 So de o Yesus wobicara qabolo de 
Una wangaho ona so wasisupu o kota 
ma duduka, sidago o Betania ma dateka. 
Kagena Awi gia watide la Awi laha 
wosidumu onaka. 

51 Ato Awi laha wosidumuka asa Una 
witide de imakitinga so wakahika o 
sorogaye. 

52 Kagena de ona yobukuku yosuba 
Unaka, qabolo de manga sininga gena 
foloi ganali ona yoliho o Yerusalemka. 

53 De o wange isigeto-geto ona asa o 
Gikimoi Awi Tahuka igogeku de iwisigiliri 
Unaka. 


Yohanes 


1 Ka ma nonomasi, o bi moi-moi 

1 iooho o duniaka gena idadi waasi, 
de Una Awi ronga o Demo gena he 
kanagaka. O Demo magena kanaga dede 
o Gikimoi de o Demo magena ka imatero 
dede o Gikimoi. 

2 De o orasi ma nonomaka gena Una 
asa dede o Gikimoi. 

3 De o Demo so o bi moi-moi gangodu 
aku wosidadika. Ena gena, nako Una 
wihiwa de o kia naga idadadika moi lo 
asa idadiwa. 

40 Demo gena Una o oho ma hutu so 
o moi-moi qangodu wosioho. Komagena 
lo o nita ma duhutu so aku yaado o bi 
nyawaka. 

> De o nita ma duhutu magena o bubutu 
ma rabaka isiwaka, de o bubutu gena 

akuwa o nita magena yakoora eko o 
bubutu gena o nita yanakowa. 

6 Kanaga o nyawa moi awi ronga o 
Yohanes. Una magena o Gikimoi wisulo 
so wahino. 

7 Una magena wahino ma ngale o nita 
ma duhutu magegena wosingangasu o 
bi nyawaka, la ma ngale ona yangodu o 
demo magena aku yoise de lo yopiricaya. 

8 O Yohanes una magena o nita wisowo, 
duma una wahino ka ma ngale o nita 
magena wosingangasu o bi nyawaka 
wotemo, 

3 "O nita ma duhutu he yadisiwa o bi 
nyawa yangoduka, de o nita magena 
asa imasidiado o dunia ma bi dokuka." 
Komagena o Yohanes wotemo. 

10 O Demo magena kanaga o duniaka, 
de ngaroko Una wosidadika o bi moi-moi 
gangodu o dunia ma rabaka, duma 
o dunia ma bi nyawa winakowa Una 
magena naguuna. 

11 So Una asa wahino to Una Awi 
doku masireteka, duma Awi doku ma bi 
nyawa, ena gena o Yahudika ma nyawa, 
ona iwiholu. 

12 Ngaroko komagena, duma kanaga o 
nyawa ma somoa ona magena asa Una 
iwigehe galoha sidago lo iwipiricaya 
Unaka. De ona magena lo asa Una 
waaka so aku ona imadadi o Gikimoi Awi 
ngopa-ngopa masirete. 

13 Ona imadadi o Gikimoi Awi ngopa- 
ngopaka gena, imaterowa de o nyawa 
o duniaka la manga bi ngopa-ngopa 
yasibuo, mote ma baba awi dupa 
masirete. Duma o Gikimoi masirete Awi 
dupa so ona idadi maro to Una Awi 
ngopa-ngopaka. 

14 O Demo magena womadadi de 
womasitero maro ka o nyawa moi, so 
Una wooho de wogoge to ngone nanga 
sidongirabaka. De Awi kuasa gena ma 
sihino ka ma Baba Gikimoino, sababu 

ma ngale ma Ngopa womatetengo, 

so igogou ma Baba Awi kuasa ilalamo 
gena ngomi lo miakeleloka. De ngomi 
miwimomote gena igogou to Una Awi 
laha womisidumuka de o dodoto itotiai 
gena womidotoka. 

15 Ma ngale Una magena so o Yohanes 
igogou wasingangasu o bi nyawaka, de 
wotemo womaili-ilika, "Ma ngale Una 
magena ngohi totemo iqomaka, 'Done 
wimoi asa wahino wotuuruno, gena Awi 
manara foloi ilamo, sababu ngohi isibuo 
waasi de Una he kanaga woohoka.'" 

16 O Gikimoi ma Ngopa Awi siningaka 
kanaga Awi laha de ma boloika, so o 
bi loha moi-moi ngone wonagopola 
itogu-toguwa. 

17 Kanaga o Gikimoi Awi bobita gena 
o Musa walefoka, duma o Yesus Kristus 
wosidumuka o Gikimoi Awi laha, de lo o 
Gikimoi Awi dodoto itotiai wonadotoka. 

18 De o Gikimoi Una magena kanaga 
o nyawa moi lo waasi ona iwikelelo. 

Ka cawali o Gikimoi ma Ngopa 
womatetengo, kanaga ma Baba Awi 
dateka, Una gena wonasinako o Gikimoi 
ngoneka. 

19 O orasi moi de kanaga o Yahudika 
manga roriri o Yerusalem ma kotaka 
gena, 0 imam de lo manga sidongirabaka 
o Lewi awi ngopa de awi danoku 
ona magena yamuruo naga yasulo la 
itagi o Yohanes wikurumi. O bolu moi 
magena asa yahino manga sosano yaaho 
so unaka itemo, "Baba, ngona gena 
naguuna sidago o moi-moi manena 
naaka." 

20 De o Yohanes gena wosipongowa 
ma ngale una masirete, so wosango de 
wotemo, "Ngohi manena o Salamati ma 
Kolano isowo." 

21 So ona wisano kali itemo, "Nakoso 
komagena, nagala ngona gena ma nabi 

Elia?" "Hiwa! O Elia gena ngohiwa." De 
ona itemo kali, "So ngona naguuna. 
Nagala ngona o nabi moi kiaka una 
magena o Gikimoi wojaji igomaka done 
asa wahino?" So una wosango kali 
wotemo, "Hiwa! Ngohi una magena 
isowo." 

22 Kagena de ona wisano kali, itemo 
unaka, "Baba, mia tabea, duma ngomi 
manena bilasu mininako kasi ngona 
gena naguuna, la kanaga o demo, o 
kia ngona nomisingangasuka gena, 
ngomi aku miaaho to ngone nanga 
roririka. So ngomi minisano kali ngona 
naguuna, la ma ngale ngona masirete 
tanu nomisingangasu ngomika." 

23 De ma ngeko komagena so o Yohanes 
una masirete asa wadedemo onaka 
wotemo, "Ngohi manena gena imatero 
de o nyawa una magena iqomaka ma 
nabi Yesaya awi buku ma rabaka isilefo 
de itemo, 'Kanaga o nyawa moi o tona 

ibobeleuka womatotoore: Hika! Ma 
ngale nanga Jou Awi hino gena o ngeko 
bilasu nisibolowo de nisitiai.' O Yesaya 
awi demo ma meta gena ka ngohi 
manena qabolo." Komagena o Yohanes 
una masirete womasingangasu onaka. 

24 De kagena manga sidongirabaka lo 
o Farisika ma nyawa yamuruo naga lo 
yasusulo o Yohaneska. 

25 So ona lo iwisano unaka itemo, "Ce! 
Baba, nako ngona gena o Salamati ma 
Kolano nisowo, de o Elia eko o nabi 
moi o Gikimoi wojajajika una magena 
lo nisowo, de gadoohaso aku ngona o 
nyawa naosi." 

26 So kagena de o Yohanes wosango de 
wotemo kali onaka, "Ngohi manena o 
nyawa taosi de o ake, duma wimoi he 
kanaga to ngini nia sidongirabaka duma 
igogou ngini niwinako waasi. 

27 Ma orasika kanaga wimoi Una 
magena asa wahino wotuuruno, gena 

Awi manara foloi ilamo, so ngohi manena 
to Una Awi simaka gena o kia lo waali 
idahe, ka Awi capato ma gumi tasose 
maro o nyawa ileleleani moi lo idadiwa." 
Ma ngeko komagena la ma ngale una 
masirete wasingangasu onaka. 

28 O bi moi-moi magena imadadi o 
Betania ma dokuka o Yordan ma Selera 
ma sonongaka, kiaka kagena o Yohanes 
O nyawa waosi. 

29 Ma goginitano, de o Yohanes una 
magena o Yesus wikelelo, Una wahino 
de o Yohanes wobicara wotemo, "He! 
Nianano! O Gikimoi Awi Duba ma 
Goho, kiaka Una magena o dunia ma bi 
nyawa manga dorou qangodu done asa 
wositagali de to Una Awi rohe masirete. 

30 Ma ngale Una gena ngohi 
tinisingangasu qabolo nginika, de 
totemo, done wimoi asa wahino 
wotuuruno gena Awi manara foloi ilamo, 

sababu ngohi isibuo waasi de Una gena 
he kanaga woohoka. 

31 Ma nonomaka, ngohi lo towinako 
waasi Una magena igogou o Salamati ma 
Kolano, duma ngohi tahino kanaga o bi 
nyawa tasiosi de o ake la ma ngale ngini 
o Israelka ma nyawa aku Una niwinako. 

32 (1:31) 

33 |gogou, igogomaka Una o Salamati 
ma Kolano ngohi lo towinako waasi, 
duma o Gikimoi ngohi woisulo tahino 
la o nyawa aku taosi de o ake, de lo 
Una magena woisingangasu ngohika 
wotemo, 'Kanaga naguuna nowikelelo 
la Ai Gurumi Unaku ¡uti de itangi gena, 
igogou Una magena asa o nyawaka 
wosingosa o Gurumi Qatetebi ma kuasa 
la manga sininga ma rabaka wopareta.' 
So ngohi asa igogou takeleloka Awi 
Gurumi o sorogaku ¡uti maro o namo 
dara moi de itangi Unaku la ona ¡oho 
imarimoi. 

34 De ngohi tanako igogou de ngohi 
towikeleloka, so tinisingangasu tagogou 
nginika, Una magena o Gikimoi ma 
Ngopa." 

35 Ma goginitano, o riho magenaka 
kanaga o Yohanes de awi dodiao 
yasinoto, ona magena o nyawa una 
wimomote manga sidongirabaka. 

36 So ma orasika o Yohanes una wikelelo 
o Yesus wotagi wokahino onano, de 
wobicara awi dodiao yasinoto magenaka 
wotemo, "He! Una magenaka niwinano. 
Una magena o Gikimoi Awi Duba ma 
Goho." 

37 So yoise komagena, de ona imajobo 
o Yohanes iwidongosaku de o Yesus 
wimoteka. 

38 So o Yesus womakiliho de wakelelo 
ona magena Una wimote, de wasano 
wotemo onaka, "Baba-baba, nidooha 
eko o kia niasari." De ona itemo, "Baba 
Rabi, ngomi ka miadupa Ngona minisano 

kasi, Ngona gena kiaka nogoge." (O 
Ibrani ma demo 'Rabi' gena ma ngale 
Guru.) 

39 Kagena de Una wotemo onaka, "Hino 
la o orasi manena ngini aku nimote 
Ngohi la asa nianako." So ona yasinoto 
magena Una wimote de imasidiado to 
Una Awi riho kiaka kagena wogogogeka. 
Ma orasi kagena imasidiado he o cako 
iha gamaga-maga. De o wange magena 
ona kagena igoge dede Una. 

40 Ona yasinoto o Yohanes awi demo 
yoiiseka so o Yesus wimote gena, moi 
awi ronga o Andreas, una magena o 
Simon eko o Petrus awi nongoru. 

41De o Simon wihiwa so o Yesus 
wikurumi qabolo, de o Andreas una 
cai-cai awi ria wisari. So wimakeka, de 
gila-gila awi ria o Simonka wotemo, "He! 
To ngone nanga Salamati ma Kolano 
gena ngomi miwikeleloka." (Gena o 
bahasa Ibrani itemo o Mesias, imatero 

de o bahasa Yunani itemo o Kristus, gena 
ma ngale Una o Gikimoi wijajajika so asa 
wonasisalamati.) 

42 Qabolo de o Andreas ma ria o Simon 
wingaho itagi o Yesuska. So kagena ona 
de o Yesus imakamake, de Una wotemo 
o Simonka, "Ngohi ngona toninakoka, 
ngona gena o Simon o Yohanes awi 
ngopa. De o orasi manena Ngohi asa o 
ronga moili tonihike so tonisironga lo o 
Kefas." (O Kefas gena ma ngale o teto 
ilalamo de nakoso isiyoyunanika gena, o 
Petrus.) 

43 De ma goginita noli, de o Yesus 
wositatapuka asa o Galilea ma tonaka 
wotagi. So womajoboka, de kanaga o 
nyawa moi awi ronga o Filipus wikelelo 
so wiaso, de witemo unaka, "Hino la 
tanu ngona lo noimote Ngohi." So una lo 
o Yesus iwimote. 

44 O Filipus una magena wogoge o doku 
moika, kiaka imatero de o Andreas de 

lo o Petrus manga doku, ena gena o 
Betsaida ma dokuka. 

45 De o Filipus asa to ona manga dodiao 
moi o Natanael wimake de wotemo 
unaka, "He! Ngomi gena miwimakeka 
Una magena o Salamati ma Kolano, kiaka 
o Musa de lo o bi nabi-nabi igogomaka 
gena O Gikimoi Awi Buku ma rabaka 
isilefoka. Una magena miwikeleloka bai! 
Una magena o Nazaret ma nyawa moi o 
Yusuf awi ngopa." 

46 O Natanael woise de wotemo, 

"Cel Idodooha so o loha de ma sihino 
o Nazaretno." Qabolo de o Filipus 
wotemo, "Hino, potagi la ngona lo aku 
nowinano." So ona imajobo. 

47 De ona itagi so o Yesus he widumuka, 
de Una asa wotemo o Natanaelka, 
"Kanaga o nyawa moi una o Israelka ma 
nyawa, una magena ka wotiai de lo awi 
siningaka o gulai moi lo ihiwa." 

48 So o Natanael wosano wotemo 
o Yesuska, "Baba, iqomaka kiaka 
pomakamake so Ngona aku notemo 
ngohi noinakoka." So o Yesus wotemo 
unaka, "Baba, iqomaka o Filipus ngona 
woniaso waasi, de Ngohi tonikelelo 
ngona nomataru o ara ma hutu ma 
litimika nomatamiku." 

49 Kagena de o Natanael wotemo, 
"Wewe! Baba Guru, so Ngona ka noinako 
bai! lgogou-gogou, Ngona gena o 
Gikimoi ma Ngopa. Ngona manena o 
Israelka ma nyawa manga Kolano." 

50 Qabolo de o Yesus wotemo unaka, 
"Ce! Samaloha so Ngohi tonisingangasu, 
so ngona asa Ngohi noipiricayaka, 
sababu tonikeleloka ma orasi ngona 
kagena o ara ma hutu ma golaka. 
Ngaroko komagena, ngona done asa 
nakelelo o bi moi-moi ma somoali idadi 
so done ngona foloisi nohairani. 

51 De lo ngona tonisingangasu igogou, 
ngona done asa nakelelo o soroga 
ipelenga de o Gikimoi Awi malaikat- 
malaikat kanaga maro Ngohi o Nyawa 
ma Duhutu Ai simaka ona magena asa 
iuti de idola." 

10 Yesus womasidiado o Kana ma 

dokuka o Galilea ma tonaka, de ma 
goginitano kanaga o kawi ma rarame moi 
yaaka, so Una ma awa lo kagena naga. 

2 Mutuwade Una de Awi muri-muri lo 
yakoro so yotagi o rarame magenaka. 

3 De kagena o anggur yaudo duma pasa 
de qamataka. So o Yesus ma awa motagi 
mowisingangasu Unaka, "Kodo! Manga 
anggur gena qamataka." 

4 De Una wotemo, "Ai awa, nako ngona 
eko Ngohi gena, upasi pocapu, sababu 
to Ngohi Ai orasi gena yaado waasi." 

> Ngaroko komagena, duma ma awa 
motemo o rarame ma bi leleanika, "O kia 

bato Una wosulo nginika, magena ngini 
bilasu niaaka." 

6 Kagena naga o ake ma rube ngai 
butanga. O rube ilalamo so ma raba 
gena nagala o ake o liter ratu moiku de 
iwedo, de magena isidailako ma ngale 
o Yahudika ma nyawa bilasu imatiodo, 
mote to ona manga adati de manga 
galepu. 

7 Kagena de asa Una wotemo 
ileleleanika, "O ake ma bi rube gangodu 
magena hika ngini o ake nioguse sidago 
iwedo." Gila-gila ileleleani ona magena 
o bi rube magenaku o ake yoguse sidago 
gangodu iwedoka. 

8 Yoguse qaboloka, de Una onaka 
wotemo kali, "O bi rube iwewedo- 
wedoka magena ma ake niaui de 
niwihike o rame ma duhutuka." De maro 
o kia Una wosulo onaka, magena ona 
yaaka. 

? Duma o rube ma ake yatotota 
magena Una waaka so o ake de 
imadadi o anggurka. So o rarame ma 
duhutu una magena asa wadahake, 
de una awi siningaka wotemo, "We! 

O anggur magena kiano ikahino." 
Ngaroko wanakowa, duma igogou ona 
ileleleani magena yanako itiai. So una 
wadahakeka, de wokakawi una magena 
wiaso 

10 de wotemo unaka, "We! O nyawa 
manga biasa gena manga anggur 
qamomonge magena yasiudo igoma 
sidago manga nyawa yakokoro ona 
yaduga. Qabolo de ona manga anggur 
qamamali gena yasiudo ituuru. 

Duma ngona ani anggur ma nonoma 
qamomonge gena nadiahi sidago o orasi 
manena de asa nosisupu so nasiudo 
ituuru." 

110 nonako ihahairani manena o Yesus 
waaka o Kana ma dokuka o Galilea ma 


YOHANES 2 18 


tonaka. O riho magenaka de asa to Una 
Awi nonako-nonako ihahairani gena 
wosolano waaka. Komagena Una Awi 
kuasa masirete asa wasimane onaka. So 
Awi muri-muri magena manga piricaya 
Unaka gena foloi idogo. 

12 So gaboloka, de Una wotagi 
wokahoko o Kapernaum ma dokuko. 
Ona itagi imakangaho gena ma awa, de 
Awi nonongoru, de lo Awi muri-muri. So 
o wange muruo naga ona igoge o doku 
magenaka. 

13 So kagena o Yesus wogoge 
wodamaha sidago o Paskah ma Wange 
ma Rarame ma orasi he idumuka, de 
Una wotagi wokahie o Yerusalemye. 

14 Kagena womasidiadoka, de Una 
wotagi de wowosa o Gikimoi Awi 
Tahu ma lolohaka. De kagena asa Una 
wasitodadaheno o nyawa yadadala o riho 
magegenaka imasiiija de imatekekokiija. 
Ma binuka o sapi, o duba, de lo o namo 

dara imasiiija gena yaaka manga suba 
ma gaso, de ma binukali o nyawa o doku 
ma somoano manga pipi imatekesitagali. 

15 Magena wakeleloka, de Una asa o 
ngangapo moi waaka o iwino la idadi 
maro o cambuk moi. De Awi cambuk 
magena, Una gila-gila o Gikimoi Awi 
Tahu ma lolohaka o nyawa ona magena 
wadusu de wasisupu. Wadusu ona maro 
o bolumoi-bolumoi, ona de manga sapi 
de lo manga duba. De lo ma binuka o 
pipi imatekesitagali ona manga meja 
waeha sidago lo manga pipi gena ihaja 
imakokitingaka. 

16 De ma binukali o namo dara 
imasiiijaka Una wotemo, "Asitagala! 
Ngini gena nia namo niaaho de nisupu. 
Awadede! Upa lo Ai Baba Awi Tahuka de 
niaaka o riho imasiiija." 

17 Komagena imaakaka, de Awi muri- 
muri magena asa yosiningali kanaga 
igogoma o Gikimoi Awi Jaji ma Buku ma 

rabaka isilefo itemo, "Ai Baba, Ngohi Ai 
sininga ma dupa foloisi ilamo gena Ani 
Tahu bilasu o nyawa yahoromati sidago 
he dangade tosone." 

18 Qaboloka, de kanaga o Yahudika 
manga roriri ona magena yahino Unaka, 
de itemo, "Ce! Idodooha so Ngona naaka 
komagena. Ngomi mitemo Ngonaka 
bilasu o nonako moi nomisimane 
ngomika. La ma ngale ngomi aku 
mininako, igogou Ngona gena Ani kuasa 
ma sihino o Gikimoino." 

19 De Una wosango wotemo, "Nakoso 
ngini o Gikimoi Awi Tahu manena 
niaruba, de ma deka ka o wange 
saangeka de Ngohi asa tosigoko kali." 

20 De ona itemo, "Ilaha! Kanaga ma 
deka o taungu moruha de butanga 
o nyawa imanara asa o Gikimoi Awi 
Tahu manena isigoko. De Ngona gena 
nobicara de notemo, ngaroko o tahu 
magena yabiauka, duma ma deka ka 

cawali o wange saange de Ngona aku 
nosigoko kali." 

21 Duma Una Awi ngale gena Awi rohe 
masirete wositero maro o Gikimoi Awi 
Tahu. 

22 Cawali ma orasika done Una o sone 
ma rabano wisioho kali, de asa Awi 
muri-muri yosininga kiaka iqomaka to 
Una Awi demo komagena gena wotemo, 
o Gikimoi Awi Tahu wositero de Awi 
rohe. Yosiningaka, de asa ona yopiricaya 
igogou o Gikimoi Awi demo ma ngale o 
Yesus o sone ma rabano wisioho kali de 
lo o bi moi-moi gangodu magena Una 
wasingangasu qabolo onaka. 

23 Ma orasi Una kanaga o Paskah ma 
Wange ma Rarame o Yerusalemka, de o 
nyawa yadadala asa ipiricaya igogou Una 
o Salamati ma Kolano gena, ka cawali o 
nonako ihahairani waaka. 

24 Duma Una woholu wapiricaya onaka, 
sababu o nyawa yangodu manga sininga 
ipepelu gena ka wanako. 

25 Komagena lo ma ngale o nyawa 
manga sininga gena upa he o nyawa 
asa iwisingangasu, sababu igogou Una 
wanako gaboloka. 

1 Kanaga o Farisi ma nyawa moi 
3 awi ronga o Nikodemus, de una 
magena lo o Yahudika manga roriri 
moi o Mahkamah Agama manga 
sidongirabano. 

2 Qaputuku de una wahino o Yesuska, 
de wobicara wotemo, "Baba Guru, 
ngomi mininako igogou Ngona o guru 
moi o Gikimoi masirete wonisulo nahino 
ngomino, sababu Ngona de to Ngona 
Ani nonako ihahairani. O nyawa moi lo 
o nonako ihahairani yaaka yaakuwa, 
ka cawali manga buturu ma sihino o 
Gikimoino." 

3 Kagena de o Yesus wotemo unaka, 
"Baba, nakoso kanaga o Gikimoi la 
igogou o nyawa waparetaka maro o 
kolano moi, de ona bilasu yasibuo kali." 

4 Duma o roriri una magena wosano 
wotemo, "Ce! Ma ngeko idodooha so 
ona yalamoka de aku yasibuo kali. De 
ma ngeko idodooha aku ona iliho kali to 
ona manga awa ami poko ma rabaka la 
yasibuo kali." 

> So kagena de o Yesus asa wosango 
unaka wotemo, "Igogou! O nyawa yaaku 
waasi o Gikimoi Awi pareta ma rabaka 
iwosa, ka cawali ona nagoona de o ake 
de lo o Gikimoi Awi Gurumi yasibuo kasi. 

6 Sababu o nyawa gena manga 
dodihimo yasibuo, duma o Gikimoi Awi 
Gurumi wahike o oho qamomuane so 
imatero de yasibuo kali. 

7 So upa sidago ngona gena nohairani 
nakoso Ngohi totemo bilasu ngona 
nisibuo kali. 

8 O nyawa nagoona nakoso ona o 
Gikimoi Awi Gurumi wasibuo kali ma 
ngale wahike onaka o oho qamomuane 
gena, imatero maro de ka o paro ¡wuwu. 
Sababu ngona gena akuwa de ani lako o 
paro nakelelo, de lo ngaroko o paro ma 
kuguru gena aku noise, duma naakuwa 
nanako magena kiano ikahino de kiaka 
ikahika." 

3 Woise komagena de o roriri una 
magena wotemo, "We! Nagala ngohi 
manena Ani demo ma ngale gena 
tosidodoguwa." 

10So o Yesus wotemo, "Ngona gena 
ngaroko o Israel ma nyawa manga guru 
moi nikukuruye, duma gadoohaso sidago 
o bi moi-moi ngona tonidodedemoka de 
ma ngale gena naakuwa nanako. 

11 Ngona tonisingangasu igogou, o kia 
naga Ngohi takokeleloka de tanakoka 
gena igogou nginika tinidedemo de lo 

tinisingangasu qaboloka, duma ngini 
ningodu gena asa niaholu. 

12 De o kia Ngohi tinidodedemoka ma 
ngale gena o kia naga moi done asa 
idadi o duniaka. So nakoso ma ngale 
gena ngini niopiricayawa, de idodooha 
aku niopiricaya ma ngale o kia naga 
idadadi o sorogaka, nakoso magena lo 
tinidedemoli. 

13 lsogou, o nyawa moi lo yahiwa o 
duniaka de ikahika o sorogaka yaado la o 
kia idadadika yakelelo. Ka cawali Ngohi 
masirete, Ai ronga o Nyawa ma Duhutu 
gena, o sorogano so o moi-moi magena 
takeleloka. 

14 Maro ka igoqoma o Musa o tona 
ibobeleuka de kanaga o didiki moi maro 
o ngihia gena o tabagano isitulada 
watide la nagoona yakokelelo gena 
isonewa, de komagena lo Ngohi o Nyawa 
ma Duhutu bilasu o sangahadiye isidola. 

15 La ma ngale o nyawa, nakoso Ngohi 
manena ipiricaya, de ona magena asa 
yamake o oho ka sidutu ikakali. 

16 Sababu igogou-gogou o Gikimoi foloi 
wadodara o bi nyawa o dunia ma rabaka, 
so Una asa Awi Ngopa masirete wihike, 
ngaroko Awi Ngopa magena to Una 
Awi Ngopa yanau womatetengo. La o 
nyawa nagoona Awi Ngopaka magena 
iwipiricaya, de ona magena upa yasisa, 
duma yamake o oho ka sidutu ikakali. 

17 Komagena o Gikimoi Awi Ngopa 
wisulo o duniaku, Una wouti, de upa o 
bi nyawa o duniaka wasisala so bilasu o 
Gikimoi wafanggali de o dorou, duma 
ma ngale manga dorou ma rabano gena 
wasisalamati. 

18 De o nyawa nagoona nakoso to Una 
Awi Ngopa magena iwipiricayaka, de 
ona magena asa upa yasisala. Duma 
nakoso o nyawa la kanaga iwipiricayawa, 
ona magena yasisala so igogou bilasu o 

Gikimoi wafanggali de o dorou, sababu 
ona wipiricayawa Una magena o Gikimoi 
Awi Ngopa yanau womatetengo, so 

ona manga dorou ma rabano Una upa 
wasisalamati. 

19 Ona yasisala so bilasu dede o Gikimoi 
imakitingaka, sababu o nita ma duhutu 
moi o Gikimoino yahino gabolo o 
duniaka, ma ngale o Gikimoi wasimane 
o nyawaka. Duma nakoso o nita de o 
bubutu, la kanaga o bubutu gena O 
nyawa asa foloi yodupa, sababu ona 
magena yodupa o dorou yaaka. 

20 O nyawa nagoona yodupa o dorou 
yaaka, ona magena asa o nita ma duhutu 
gena ka yoduhudu de o bubutu gena 
yodongosa iholu, so yaakuwa yahino o 
nitano, ma ngale upa manga dorou ma 
rabano yasisalamati. Yoholu yahino o 
nitano, magena ma sababu ona ¡temo 
idodooha nakoso manga dorou isikelelo. 
So ona magena de manga salaka. 

21 Duma nakoso kanaga ona yodupa 
yamote o dodoto itotiai gena ma sihino 
o Gikimoino, ona magena o nita ma 
rabano yahino. Ona magena yaaka la 
ma ngale o nyawa yangodu aku yanako, 
igogou to ona manga manara magena 
yaaka sababu ona imarimoika dede o 
Gikimoi." 

22 Ipapasaka, de o Yesus de Awi 
muri-muri itagi ikahika o Yudea ma 
tonaka. De kagena o orasi muruo naga 
Una wogoge dede ona, de lo wosulo o 
nyawa yaosi, gena maro o nonako moi 
igogou Una wimomote. 

23 De kanagasi o Yohanes lo o nyawa 
waosi o ake ma jobubu isironga o 
Ainon, o Salim ma doku ma dateka, 
sababu kagena o ake ilamo de o wange 
isigeto-geto o nyawa yahino unaka ma 
ngale una aku ona waosi. 

24 O orasi magena una o buika wisingosa 
waasi. 

25 O wange moika, de o Yohanes 
wooosi awi nyawa wimomote yamuruo 
naga de lo o Yahudika ma nyawa moi 
imatekesikoholu ma ngale o Yahudika ma 
nyawa manga adati de manga galepu, 
gena idodooha bilasu yatiodo kasi de 
asa manga sininga gatebi o Gikimoi Awi 
simaka. 

26 Komagena so o Yohanes awi nyawa 
wimomote yahino unaka, de itemo, 
"Baba Guru, o nyawa Una magena 
iqoqomaka, kanaga o Yordan ma Selera 
ma sonongaka de ngona nowitideka ma 
ngale nomisingangasu ngomika, Una 
gena o orasi manena asa o nyawa waosi. 
Ce! O nyawa yadadala ngona inidongosa 
de asa yangodu ikahikaka Unaka." 

27 Kagena de o Yohanes wosango 
wotemo onaka, "Magena qadoohawa. 
O nyawa ngone gena nakoso o kia naga 
ngone kanaga pamake magena, ka 

cawali o Gikimoi wonahike. So ma ngale 
magegena gena ngohi itoosawa. 

28 Ngini gena niise qaboloka, ngohi 
tinisingangasuka totemo ngohi manena 
o Salamati ma Kolano isowo, duma 
o Gikimoi woisulo ngohi la ngohi asa 
togomano. 

29 (3:28) 

30 |gogou, o Yesus Awi manara dede 
to ngohi ai manara gena, to Una Awi 
manara foloi ilamo. Ma orasi o kawi 
ma rarame ma rabaka de ngohi maro 
wokakawi awi dodiao moi. Ngaroko 
una kanaga o bi moi-moi qangodu gena 
waaturu, duma muna mokakawi gena 
de una magena wisowo. Wokakawi awi 
dodiao gena wisulo woqomano, ma 
ngale ka waaka to muna mokakawi ami 
dailako. Wosidailako qaboloka, de ma 
orasi wokakawi wahino so muna gena 
womingoso de awi nali de awi more 
gena, awi dodiao magena woise so una 

lo foloisi winali. Maro wokakawi awi 
dodiao awi more, komagena ngohi lo 
aku ai more de lo ai nali ifoloi. 

31 Una o sorogaka de wouti, Una 
magena foloisi wolamo de o bi nyawa 
yangodu o duniaka. Duma nakoso o 
nyawa la ka o duniaka yasibuo, ona 
magena manga sininga ma kanako ka o 
dunia ma kanako. So ka magena aku ona 
isibicara. Duma Una foloi wolamo gena 
Una asa o sorogaka de wouti. 

32 So o bi moi-moi gangodu o 
sorogaka wakokelelo de woiise magena 
wosingangasu o nyawa o duniaka. 
Duma Awi demo gena o nyawa moi lo 
yopiricayawa. 

33 Duma nakoso o nyawa la kanaga 
yopiricaya Awi demo magena, gena ona 
lo isitatapu o Gikimoi Awi demo gena 
igogou de itiai. 

34 Sababu Una magena o Gikimoi 
wisulo la wahino, so Una Awi demo gena 

ka imatero de o Gikimoi Awi demo. O 
Gikimoi Awi Gurumi ma kuasa gena Una 
wihike qaasu-asu. 

35 Ma Baba Gikimoi widodara igogou 
ma Ngopaka de lo wisiputuru sidago o bi 
moi-moi gangodu lo aku wapareta. 

36 So nakoso o nyawa la kanaga o 
Gikimoi ma Ngopa iwipiricayaka, ona 
magena asa yamake o oho ka sidutu 
ikakali. Duma kanaga o nyawa nakoso 
Una wihoholu, ona magena asa o oho ka 
sidutu ikakali gena yamakewa. Sababu 
ona wihoholu o Gikimoi asa wafanggali 
so dede o Gikimoi imakitinga ka sidutu 
ikakali." 

4 10 Yesus o nyawa wadotosi kagena 
o Yudea ma tonaka, de o Farisika 
ma nyawa ona yogiise idodooha Una 
magena o nyawa yadadala waosi. 
Ngaroko yogiise komagena, duma Una 
he o nyawa waosi kawa, duma ka Awi 
muri-muri bato ona magena asa o nyawa 

yaosi. De ona Una wimomote magena 
manga dala idogo-dogo sidago nakoso 
isitetero Una de o Yohanes gena, Una 
wadoto de waosi foloisi yadala. So 

ma orasi ma Jou Una wanako gena o 
Farisika yogiise de nagala ona magena 
yodupawa, so wotemo, "Hino la potagi 
poliho o Galileaka." 

2 (4:1) 

3 (4:1) 

4So o Yudeaka de Una womajobo 
wotagi o Galileaka, de o Gikimoi wodupa 
so upa o ngeko ma somoa wamote, 
duma bilasu wakahika o Samaria ma 
tonaka watola, ena gena o Israel ma tona 
mol. 

> (4:4) 

6 O wange itiaika, nagala o cako 
mogiowo de sinoto, de ona imasidiado 
o doku moi o Samaria ma tonaka, ena 
gena isironga o Sikhar. O doku magena 
he yadumuka, de ona imasiwoma 

kekiaka o riho magenaka kanaga de o 
sumu moi. O Sikhar gena imakabati de o 
tona kekiaka igoqomaka ona manga ete 
de manga topora o Yakub gena wihike 
awi ngopa o Yusufka. De kagena o riho 
magenaka kanaga o sumu moi isironga 
lo o Yakub awi sumu. Ma sababu to 
ona manga dodagi ikuru so o Yesus asa 
wimomoqoka, so Una womawoma de 
womatamiku kagena o Yakub awi sumu 
ma dateka. 

7 (4:6) 

8 De Awi muri-muri itagi o dokuka, 
o ino imaija, so Una widongosaka o 
sumu magenaka. So ona imajoboka de 
itekawa, de o Samariaka ma ngopegeka 
moi mahino kagena o sumuka o ake 
momasiui. So kagena de Una asa 
womagolo munaka wotemo, "Awa, nako 
galoha, de tanu ani ake sutu noiguse la 
Ngohi aku taudo." 

9 Kagena de muna magena motemo, 
"Awa kodo, Baba! Ngona gena o 
Yahudika ma nyawa moi de ngohi 
manena o Samaria ma nyawa moi, 
de gadoohaso sidago Ngona de o ake 
nogolo ngohika." (Muna ami sango 
komagena, sababu o Yahudika ma nyawa 
de o Samariaka ma nyawa gena ona 
imatekedodiaowa, sidago manga bobita 
lo itemo upa manga lelenga eko manga 
udo-udo imakabau de imakacapu.) 

10 Duma Una asa wotemo munaka, 
"Nakoso ngona gena nanako o kia naga 
o Gikimoi Awi ngongike o nyawaka, de 
lo nakoso ngona Ngohi noinakoka o ake 
togogolo Ngohi manena gena naguuna, 
ngona lo asa o ake nogolo kali Ngohino, 
kekiaka de o ake magena o nyawa aku o 
oho ma duhutu yamake." 

11 De muna motemo, "Baba, o sumu 
manena duruhe iluku de Ngona gena 
Ani ember ihiwa, so kekiano done asa 

Ngona o ake noqehe la ngohi aku o oho 
ma duhutu magena tamake. 

12 Cedeke! Cawali to ngomi mia topora 
o Yakub o sumu manena waaka so 
kanena o ake mimasiui. lqoqomaka una 
de awi ngopa-ngopa lo yaudo. De awi 
haiwani lo gangodu wapapalihara awi 
sapi, awi duba, de lo awi kabi lo wosiudo. 
Duma ngohi tatagapi to Ngona Ani demo 
kanaga de ma ngale, nako Ngona de 
o Yakub gena, notemo Ngona foloisi 
nolamo. Gena ma ngeko idodooha." 

13 Kagena de o Yesus Una wotemo 
munaka, "O nyawa nagoona nakoso 
o ake o sumu manenano yaudo, 
ona magena done manga kiri asa ka 
gadudusi. 

14 Duma nakoso o nyawa la kanaga o 
ake Ngohi tahihike gena yaudo, ka ma 
moi yaudoka de isidadu kawa. Sababu o 
ake magegena imadadi maro o jobubu 
moi ona manga rohe ma rabaka, de 

nogena asa isupu la yamake o oho ka 
sidutu ikakali." 

15 So motemo, "Wewe, Baba! Tanu 
Ngona o ake magegena ngohi lo noihike 
taudo, la ai kiri upa he gadudu kali de 
ngohi lo upa he tahino kali kanena o ake 
tomasiui." 

16 Kagena de wotemo kali munaka, 
"Awa! Hika ngona notagi ani roka 
nowingoso la ngini nikahino kali 
Ngohino." 

17 De muna mosango motemo, "Ngohi 
ai roka ihiwa." De wotemo munaka, 
"Ngona ani demo gena itero. Gena 
igogou ngona ani roka ¡hiwa. 

18 Sababu ngona ani roka gena 
nomatagali he ma motoha qabolo, de o 
orasi manena naga ngona de yanau moi 
nimasikokogoge gena ani roka wisowo. 
So, Awa, ngona notemo ani roka ihiwa 
gena itiai de itero." 

19 "Wewe, Baba! Nagala Ngona manena 
o nabi moi, sababu ma ngale to ngohi ai 
moi-moi gena gangodu aku nanako itiai. 

20 Duma igogomaka to ngomi mia ete 
de mia topora bilasu o tala manenaka 
itagi de kagena asa manga suba o 
Gikimoika yatide. Ngaroko komagena, 
ngini o Yahudika nitemo, ngone bilasu o 
Gikimoi powisuba ka o Yerusalemka." 

21 So kagena de o Yesus wotemo kali 
munaka, "Awa, tanu ngona gena bilasu 
nopiricaya Ai demo manena, de ma orasi 
lo he idumuka ngini done asa Ai Babaka 
nisuba gena, upa o talaka de lo upa o 
Yerusalemka, duma o riho kiaka bato lo 
aku o Gikimoi ka powisuba. 

22 De ngini o Samariaka ma nyawa 
ngaroko Una niwisuba, duma Una 
magena niwinako waasi. Duma ngomi 
o Yahudika ma nyawa, Una miwisusuba 
gena, ngomi miwinakoka. Sababu o 

Salamati ma Kolano gena Awi sihino o 
Yahudi ma nyawano. 

23 Ngaroko komagena, ma orasi done 
asa yaado, de igogou ma orasi magena 
yaadoka, de Ai Baba Awi Gurumi asa 
O nyawa yariwo so ona aku ¡suba Ai 
Babaka. O nyawa kanaga la manga suba 
ma gola Unaka gena, ona magegena 
igogou winako. O suba ma ngeko 
komagena Ai Baba wodupa. 

24 Sababu o Gikimoi Una gena ka o 
Gurumi, so nakoso o nyawa la iwisuba 
Unaka, to ona manga suba ma rabaka 
bilasu Awi Gurumi ona magenaka 
wariwo sidago kanaga manga sininga ma 
rabaka aku igogou winako." 

25 So o ngopegeka muna magena 
mobicara kali motemo, "Ngohi tanako 
o Salamati ma Kolano, Una magena 
wisiaso ma Kristus, done asa wahino, la 
ma orasi womasidiado, de Una masirete 

o bi moi-moi gangodu magena asa 
womidoto ngomika." 

26 De o Yesus wotemo munaka, "Nako 
Una magena, ka ka Ngohi qgabolo." 

27 Kagena de to Una Awi muri-muri 
iliho so yaado o sumuka, de to ona 
manga sininga ma rabaka ibao itemo, 
"Ilaha! O kiaso Ngona dede o ngopeqeka 
momatengo nimatekebicara." Ngaroko 
manga siningaka ibao komagena, duma 
ona he wisano kawa. 

28 So o ngopegeka magena ami ake 
ma ember he matotota kawa, de ka 
modongosaka de moliho mokahika o 
dokuka, de o bi nyawa kagena masigaro 

23 de motemo, "Niahinosi! La potagi 
nanga sumuka de kagena o nyawa moi 
niwikelelo. Ngaroko ngohi woinako 
waasi, duma Una aku ka wanako to ngohi 
ai manara moi-moi igogoma taaakaka, 
so magena gangodu woisingangasu 

ngohika. lgogou, Una magena o Salamati 
ma Kolano, eko idodooha." 

30 So ona manga doku yodongosa de 
itagi yakahika Unaka. 

31 Ona imasidiado waasi, kagena o 
sumuka so Awi muri-muri iwigolo de 
wigegego Unaka itemo, "Baba Guru, 
noogo kasi." 

32 Duma Una asa wosango onaka 
wotemo, "Ngohi kanaga de Ai ino, 
duma ngini ningodu moi lo magena 
nianakowa." 

33 Magena de Awi muri-muri ona 
imatekekasano moi de moika itemo, 
"Nagala kanaga o nyawa o ino sutu Una 
wigahoka, eko idodooha." 

34 So Una asa wasingangasu onaka 
wotemo, "O kia naga to Ngohi Ai ino 
gena, nakoso towisigise Una woisusuloka 
so tahino kanena, de lo nakoso Awi 
manara magena taaka gabolo. 

35 Ma biasa ma orasi nia doro niodato 
gaboloka, de ngini nitemo, 'O ngoosa iha 
ma simaka gena ma orasi poutu.' Duma 
Ngohi tinidedemo nginika, hika ngini nia 
lako niapelenga de nia doro nianano 
kasi. Sababu o sopo magena qaomuka so 
aku niautu, ena gena o nyawa la kanaga 
Ai demo yodupa yosigise. 

36 De kanaga ona yautu manga manara 
magena ma fanggali yamake gabolo, 
sababu to ona manga dato ma sopo 
gena yamake o oho ka sidutu ikakali. So 
bai ona o doroka yodadato lo bai ona o 
doroka youutu, ona yangodu manga nali 
gena ka imaketero. 

37 De magena igogou de itero maro o 
kia o orasi isigeto-geto o nyawa itemo, 
'Ma binuka yodato de ma binukali 
youtu.' 

38 Nako ngini gena, Ngohi tinisulo la 
tanu ngini asa nitagi o nyawaka kiaka 
yasihabari gabolo so niadotoka de ona 

lo aku yopiricaya. Maro nitagi niautu 
nia doro niamomanarawa de kanaga O 
nyawa ma somoali imanara iqomaka, 
sidago ngini lo o fanggali niamake to ona 
manga manarano." So o Yesus wotemo 
komagena onaka. 

39 De kanaga o Samariaka ma nyawa o 
doku magegenaka igogoge gena, ona 
yadala asa Unaka wipiricaya, sababu to 
muna ami demo ma orasi mosingangasu 
motemo, "Una aku wanako de ngohi 
woisingangasu idodooha to ngohi ai 
manara moi-moi igogoma taaakaka." 

40 So ona imasidiado Unaka, de 
ona asa iwigolo de wigegego itemo, 
"Baba, Ngona bilasu nogoge to ngomi 
mia dokuka. Ngona Ani dodagi upasi 
nosidofa." So Una de Awi muri-muri lo 
yogogogesi dede ona ma deka o wange 
sinoto. 

41 De o orasi magena o nyawa 
wipipiricaya Unaka asa foloisi yadala, 
sababu ona yoiseka to Una Awi dodoto. 

42 De ona asa o ngopegeka magena 
imidedemo itemo, "Ma sababu ma 
nonoma gena ngona nomisingangasu so 
Una miwipiricaya, duma o orasi manena 
ngomi Una miwipiricaya sababu ngomi 
masirete lo asa miwikelelo de miise ka 
Unano. So ngomi aku mianako igogou 
Una asa o bi nyawa o dunia manena ma 
dokuka manga dorouno wasisalamati." 

43 O wange sinoto magena ipasaka, de o 
Yesus womajobo kali wotagi o Galileaka. 

44 Una wotagi kagena to Una Awi doku 
masireteka, ngaroko ipapasaka wotemo, 
"Nakoso o nabi moi kanaga to una 
awi doku masireteka wogoge gena asa 
iwihoromatiwa." 

45 Ma orasi Una womasidiado o 
Galileaka gena o nyawa kagena iwigehe 
galohaka, gena ma gola ipapasaka ma 

orasi o Paskah ma Wange ma Rarame 
o Yerusalemka, de Una o bi moi-moi 
waakaka gena ona lo kagena, so magena 
gangodu yakeleloka. 

46 (4:45) 

47 De Una woliho o doku o Kanaka o 
Galilea ma tonaka, ipapasaka kagena 
o ake de Una waaka so imadadi o 
anggurka. Kagena lo o kadato ma 
bobaretaka womomanara moi wogiise 
o Yesus asa o Yudeano wolihoka de o 
Galilea ma dokuka womasidiadoka. Una 
magena awi ngopa yanau moi o doku 
Kapernaumka wopanyake so awi siri he 
foloi qatubuso de una wotagi wogolo o 
Yesuska, so wotemo, "Baba, ai ngopa awi 
siri foloi gatotubuso so he yadangade 
wosone, so tanu Ngona notagi cai-cai o 
Kapernaumka la una nowisiloha." 

48 Duma o Yesus wotemo una o 
kadato ma bobaretaka, "Nakoso Ngohi 

tinisikelelowa o nonako ihahairani, ngini 
asa Ngohi nipiricayawa." 

49 Duma una wosango o Yesuska 
wotemo, "Jou, nahinoka bai! Done ai 
ngopa wosone so." 

50 Kagena de o Yesus wotemo, "Notagi 
noliho bato, ani ngopa asa wilohaka." O 
nyawa una magena wopiricaya o kia o 
Yesus wotetemo gena, so wotagi woliho. 

51 Kagena de woliho so o ngeko ma 
soaka, de awi nyawa asa wisibubusu so 
wisingangasu itemo, "Igogou, ani ngopa 
wilohaka." 

52 De una wasano onaka, "O cako 
muruoka de ai ngopa wiloha." De ona 
yosango, "Kagunugo o cako moi o wange 
itotiai de awi sosahu isisaka." 

53 De ma baba una womasininga 
de wanako igogou, sababu o orasi 
magena de o Yesus wotemo unaka, 
"Ani ngopa wilohaka." So kagena de o 
ngopa magena ma baba de ma awa de 

awi tahu ma raba yangodu lo o Yesus 
iwipiricayaka. 

54 So o orasi magegena o Yesus 
kanaga o Yudea ma tonaka de woliho 
womasidiado o Galileaka gena, he ma 
para ma sinotoka o nonako ihahairani 
waaka. 

1So magena ipasaka, de o Yahudika 

manga rarame moi ma orasi yaadoka, 
de o Yesus wotagi kali o Yerusalemka o 
rarame magena wamote. 

2 De kagena o kota ma boberesu 
isigogilolino kanaga ma ngora moi 
isironga o Duba ma Ngora kagena 
yowosa de ma rabaka kanaga o ake ma 
lepa moi, magena isironga de o Ibrani 
ma bahasa itemo o Betesda. O Betesda 
ma lepa magena isigilolino de o kia naga 
maro o bi dadaru ngai motoha, duma 
ma golingasu yagogarade de ma katu 
galoloha gena o tetono. 

3 De kagena naga o bi nyawa yadadala 
igogoge ona o siri ma rabaka, ena gena 
moi-moi de manga panyake so ma 
binuka ipipilo, ma binuka ilulugu, de ma 
binukali manga rohe isosone. ((De ona 
yodamaha o ake magena iluaki. 

4 Sababu mamoi-mamoi kanaga o 
Gikimoi Awi malaikat moi yahino iutiku 
de o ake magena yaluaki. De o orasi 
magena nakoso nagoona yopopanyake la 
yahika yogoma o akeku youti yomatono, 
ona magena ngaroko manga panyake o 
kia bato lo done aku galoha kali.)) 

> De o ake magena ma dateka kanaga o 
nyawa wopopanyake moi, una magena 
kagena wogogoge awi orasi ma deka o 
taungu moruwange de tupaangeka. 

6 Ato o Yesus wikelelo una magena de 
awi sangisara ma deka lo aku ka wanako, 
so O Yesus wotemo unaka, "Baba, 
idodooha nodupa Ngona nisiloha." 

7 De o nyawa una magena wotemo o 
Yesuska, "Baba, nagala idadiwa, sababu 
ngaroko ngohi todupa iloha, duma ma 
orasi o ake manena iluaki, ngohi ai 
dodiao moi lo yahiwa iriwo la ngohi 
isiguti o akeku. So ngaroko tomariwo 
totase la o akeku touti, duma o nyawa 
ma somoa gena kanaga o akeku youti 
yoqomaka." 

8 Woiseka komagena, de wolulugu una 
magenaka wotemo, "Nomaoko, de ani 
jongutu nalolo la natoti de notagi." 

3 Ato wobicara qabolo de una magena 
wilohaka, so gila-gila womaoko so awi 
jongutu watoti so wotagi. Magena o 
Yesus waaka o Sabat ma wangeka. 

10 So kanaga o Yahudika manga roriri 
yamuruo naga gena iwikelelo una 
wisiloloha awi jongutu watoti, de ona 
iwisidapano itemo, "Qadoohaso ngona o 
Sabat ma wangeka de ani jongutu natoti. 
Sababu nanga adati de nanga galepu 

gena itemo upa paaka komagena o Sabat 
ma wangeka." 

11 Duma una wotemo onaka, "Ngaroko 
komagena, duma kanaga o nyawa moi 
woisulo ngohika, so ai jongutu talolo la 
tatoti de totagi sidago tahino kanena. 
Una magena ngohi woisilohaka de 
woisulo, 'Hika nomaokoye! De ngona ani 
jongutu nalolo la natoti de notagi.'" 

12 So ona magena ¡temo unaka, "Una 
magena naguuna so wonisulo ngona 
hika ani jongutu natoti de notagi." 

13 Duma una asa he winako kawa, 
sababu ma orasi o Yesus wisiloha gena, 
to Una Awi ronga wodedemo waasi de 
wotagi womasicapu o nyawa yadadala 
manga sidongirabaka. 

14 Qaboloka, de ona asa imakamake 
kali o Gikimoi Awi Tahuka, so o Yesus 
wisingangasu una wisilolohaka magena 
de wotemo, "Igogou, ani buturu iliho 
kali. So ngona gena nosanangika. So tanu 

Ai beseso manena nosigise la ngona 
gena upa o dorou naaka kali. Ngaroko 
ani sangisara igogomaka gena ilamo, 
duma o dorou ma sopo gena ma fanggali 
lo asa o sangisara foloisi ilamo." 

15 So una magena womajobo wokahika 
o Yahudi ma nyawa manga roririka, de 
wosingangasu wotemo, "O nyawa kiaka 
ngohi woisilohaka gena Una magena Awi 
ronga o Yesus." 

16 Komagena o Sabat ma wangeka de 
o Yesus una wisilohaka, so ma ngale 
magegena o Yahudika manga roriri asa o 
Yesus wisitobio. 

17 De Una wasingangasu onaka 
wotemo, "O wange isigeto-geto gena Ai 
Baba womanara sidago lo o Sabat ma 
wangeka. So Ngohi lo bilasu o wange 
isigeto-geto Ai manara taaka de akuwa 
tomatogu." 

18 De ma sababu komagena so asa o 
Yahudika manga roriri to ona manga 

duhudu Unaka gena foloisi idogo, sidago 
manga edekati gena igogou Una bilasu 
iwitooma. Ma sababu gena manga 
bobita o Sabat ma wange magena Una 
watilakuka de lo maro womasitero Una 
dede o Gikimoi ka imaketero, so Una o 
Gikimoi wiaso lo Awi Baba. Komagena so 
ona itemo magena o dorou waakaka, so 
bilasu iwitooma. 

19 So o Yesus asa wasango ona 
magenaka, de wotemo, "Ngohi gena 
maro o Gikimoi Awi Ngopa, so kanaga to 
Ngohi Ai sininga ma rabaka moi lo ihiwa 
to Ngohi Ai dupa masirete de taaka, 
duma manena taaaka gena igogou maro 
Ai Baba waaaka. Nakoso magena la ka 
to Ngohi Ai dupa masirete gena, Ngohi 
taaka toholu, sababu o bi moi-moi o kia 
bato Ai Baba waaaka done magena lo 
asa Ngohi taaka. 

20 (5:19) 

21 Ai Baba Una magena igogou de Awi 
siboso Ngohika, de asa Awi manara 
masirete qangodu gena woisidumu 
Ngohika. De o manara ma somoali gena 
kanaga ma ngale foloisi ilalamo done asa 
Ngohi woisidumu la Ngohi taaka, gena 
ngaroko o nyawa ona isoneka de Ai Baba 
aku wasioho kali. Komagena imatero 
maro Ngohi lo to Una Awi Ngopa so aku 
tasioho kali kiaka o nyawa nagoona la 
Ngohi tadudupa. De ma orasi magena 
ngini asa foloisi niohairani de moi lo he 
nibicara kawa. 

22 De lo Ai Baba Awi kuasa woihike 
Ngohika, la Ngohi Una Awi Ngopa gena 
aku o nyawa tasisala so bilasu ona dede o 
Gikimoi imakitinga. O manara komagena 
Una upa he waaka, 

23 duma Ngohi taaka la ma ngale o 
nyawa yangodu asa Ngohi ihoromati, 
imatero de wihoromati Ai Babaka. So 
o nyawa nagoona la kanaga Ngohi 

¡ihoromatiwa, magena imatero de ona lo 
manga horomati ihiwa Ai Babaka, kiaka 
Una woisuloka la Ngohi tahino. 

24 O nyawa nagoona la kanaga yosigise 
to Ngohi Ai demo de lo Ai Baba 
iwipiricaya kekiaka Una woisulo so Ngohi 
tahino, ona magena kanaga o oho ka 
sidutu ikakali gena yamake de yasisala 
kawa. Ena gena, ona dede o Gikimoi 
imakitinga kawa de yamake o oho ka 
sidutu ikakali bai! 

25 Igogou-gogou iteka kawa, de ma 
orasi asa imasidiado, ena gena o nyawa 
isosoneka ona yangodu asa Ngohi o 
Gikimoi ma Ngopa Ai ili yoise. De nakoso 
Ngohi isigise gena, ona asa yamake o 
oho ka sidutu ikakali. 

26 Ngohi aku taaka komagena, sababu 
imatero maro o oho ma hutu gena ma 
sihino Ai Babano, komagena so Una lo 
waaka so asa o oho ma hutu magena lo 
ma sihino Ngohika. 

27 De lo o kuasa woihike Ngohika, la 
ma ngale Ngohi aku o nyawa tasisala so 
bilasu ona dede o Gikimoi imakitinga, 
de magena igogou Ngohi de Ai kuasaka 
sababu Ngohi manena o Nyawa ma 
Duhutu. 

28 Ma ngale Ai demo magegena upa 
ngini niohairani. Sababu iteka kawa, de 
ma orasi asa imasidiado de o nyawa 
isosoneka igogou ona yangodu asa Ai ili 
yoise. 

23 So ona asa o sone ma rabano yatide, 
de ona manga manara qaloloha asa 
yasimomi ma ngale yasioho kali de 
yamake o oho ka sidutu ikakali, duma 
ona manga manara qatotorou asa 
yasimomi ma ngale yasisala de ona dede 
o Gikimoi imakitinga ikokakali. 

30 Kanaga to Ngohi Ai sininga ma rabaka 
moiwa tacoho de taaka. Duma nakoso 
o nyawa manga loha de manga dorou 
tahiri, magena tamote ka imatero de o 

kia naga Ai Baba wododedemo Ngohika. 
Mutuwade Ngohi gena tatailako itiai, 
sababu upa to Ngohi Ai dupa tamote, 
duma tamote ka Ai Baba masirete Awi 
dupa, Una woisulo so Ngohi tahino." 

31 0 Yesus wasibicarasi o Yahudi manga 
roririka, so wotemo kali, "So nakoso to 
Ngohi masirete Ai demo de ma ngale 
Ngohi gena tosingangasu o nyawaka, 
nagala ona asa Ai demo magena 
yopiricayawa. 

32 Duma kanaga moi lo ma ngale Ngohi 
gena Una lo wosingangasu o nyawaka, 
de magena ma Baba Gikimoi de to Una 
Awi demo gena igogou de itetero. 

33 De kanaga moili una magena o 
Yohanes. Igogou, ngini gena nia nyawa 
niasulo la itagi unaka, de ma ngale Ngohi 
manena gena ngini winisingangasuka de 
awi demo magena ka igogou de itero. 

34 De magena Ngohi ngini tinisidapano, 
upa ma sababu o nyawa manga demo 

so bilasu ngini aku Ngohi nipiricaya, 
duma ma ngale o Yohanes awi demo 
gena tinisidapano nginika la ngini gena o 
Gikimoi aku winisisalamati. 

35 O Yohanes una magena aku 
powisitero maro o poci moi, sababu una 
awi demo gena inisidumu nginika ma 
ngeko idodooha la aku nisalamati, maro 
o poci patupu so isora. De ngaroko ngini 
niadupa, ma orasi ka ma cunu de o nita 
unano magena inidisiwa nginika so asa 
ninalika. 

36 Ngaroko o kia naga o Yohanes 
wosingongangasu ma ngale Ngohi gena 
itero, duma kanaga ma boboloi moili 
o kia naga isingangasu igogou. Gena o 
bi nonako ihahairani moi-moi Ai Baba 
woigolo Ngohika la bilasu taaka. De o 
bi moi-moi Ngohi taaaka magena ma 
ngale Ngohi manena isingangasu, igogou 
Ngohi asa Ai Baba woisulo so aku tahino. 

37 (5:36) 

38 De lo Ai Baba Una Ngohi woisuloka 
so tahino, Una masirete lo o bi moi-moi 
ma ngale Ngohi gena wosingangasu 
gaboloka. Duma ma ngale Ngohi 
woisusuloka la tahino gena ngini 
manena nipiricayawa, so ngini lo ma moi 
waasi Ai Baba Awi ili niise de Awi jamani 
lo niakelelowa, eko Awi demo ma ngale 
lo nia sininga ma rabaku gena iwosawa. 

33 Ngini gena o Gikimoi Awi Jaji ma 
Buku magena nimadoto nikaeli, sababu 
nitemo Awi demo ma rabano asa o oho 
ka sidutu ikakali niamake. Ngaroko, Awi 
demo magegena igogou ma ngale Ngohi 
manena so asa inisingangasu nginika, 

40 duma ngini gena niahino niholu 
Ngohika ma ngale o oho magena aku 
niamake. 

41 Nako Ngohi manena Ai ronga 
de o nyawa isigiliri, eko hiwa gena, 
qadoohawa. 

42 Duma Ngohi gena igogou tanako, 
to ngini nia dodara o Gikimoika gena 
igogou ihiwa nia sininga ma rabaka. 

43 So o orasi manena Ngohi tahinoka 
de Ai Baba Awi kuasa, duma ngini gena 
Ngohi niholu. De o nyawa ma somoa 
nakoso ona yahino, ngaroko de ka 
manga kuasa masirete, duma ngini gena 
niagehe galoha. 

44 Ngini gena niodupa nimatekesigiliri 
moi de moika, so niodupa niasari lo 
o nyawa inisigiliri nginika. Duma ngini 
niodupawa niasari la niamake o giliri 
Una womatetengo gena o Gikimoino. So 
done idodooha la sidago ngini aku Ngohi 
nipiricaya, igogou Ngohi Ai sihino gena o 
Gikimoino. 

45 Ngaroko komagena, upa ngini nia 
siningaka nitemo Ngohi asa totagi Ai 
Babaka, la ma ngale nia dorou gena 
todedemo. Hiwa! So upa he ngini nitemo 
Ngohi tinikalaki, duma o Musa una 

magena done asa Ai Babaka wokalaki 
gena igogou winisisala. Komagena, 
ngaroko ngini de nia ngongano o bi 
moi-moi o Musa walelefoka gena niaaka 
so ngini nitemo nagala winisisala kawa. 

46 Duma nakoso ngini gena o Musa 
niwipiricaya, igogou ngini lo bilasu 
nipiricaya Ngohi, sababu o bi moi-moi o 
Musa walelefoka ma ngale Ngohi gena 
komagena. 

47 So nakoso o bi moi-moi isilelefoka 
gena niopiricayawa, de idodooha 
sidago ngini aku niopiricaya to Ngohi Ai 
demo." Ma ngeko komagena ma ngale o 
Yahudika manga roriri manga sininga ma 
dupa gena Una wasikeleloka. 

1So qaboloka, de o Yesus de Awi 

muri-muri yokahika o Galilea ma 
Talaga ma sonongaka, o talaga magena 
isironga lo o Tiberias ma Talaga. 

2 De kanaga o nyawa manga dala 
icarawa Una iwimote, sababu ona 

yakeleloka o nonako ihahairani waaka 
kekiaka o nyawa ipopanyake wasiloha. 

3 So Una de Awi muri-muri itagi idola o 
tala moiye, so kagena ma ngunu moi ma 
pidoka de ona kagena igogeku. 

40 orasi magegena o Yahudika manga 
Paskah ma Wange ma Rarame gena he 
iteka kawa. 

> So kagena Una de Awi muri-muri 
igogeku de Una womaginano Awi 
simaka, kanaga o nyawa manga dala 
icarawa yahino Unaka, so Una wobicara 
o Filipuska wotemo, "Awalele! Hika 
nanano o nyawa manga dala manena, so 
kekiaka aku o roti poija la ona yangodu 
pasioqo." 

6 Ngaroko wanakoka o kia asa waaka, 
duma Una wobicara de wasano 
komagena ma ngale o Filipus gena 
witailako. 

7 De o Filipus wotemo Unaka, "Baba, 
ngaroko o nyawa manga gaji ilamo 

de o pipi magena o roti posiija, duma 
imakaadowa. Ngaroko o roti ma cunu 
pahike, duma imakaadowa, sababu ona 
magena yadala poli bai!" 

8 De lo Awi muri moili, una o Simon 
Petrus ma nongoru awi ronga o Andreas, 
una magena wotemo, 

3 "Kanaga o ngopa yanau moi kagena 
de awi roti, duma ka ngai motoha de 
awi nao lo ka ngai sinoto. So igogou 
ma ngale lo ihiwa de o kia naga moi 
paakuwa paaka dede o nyawa manga 
dala komanena." 

10 Kagena de Una wotemo Awi 
muri-murika, "Hika o nyawa yadadala 
magena niasulo igogeku." Kagena naga 
o ngangaru idala so o nyawa yadadala 
magena yasulo igogeku imarihi-rihi. 
Nako ka yanau yalalago gena ona manga 
dala nagala yacala motoha. 

11 So kagena de Una Awi sukuru watide 
o Gikimoiye, de asa o roti ngai motoha 

magena wahike Awi muri-murika la ona 
yasitoku o nyawa yadadalaka magena. 
Komagena lo o nao ngai sinoto waaka so 
yasitoku o nyawa yadadalaka magena. 
De o nyawa yadadala magena yoogo 
sidago yapunu. 

12 So yapunuka, de Una Awi muri- 
murika wotemo kali, "Nanga ino ma 
soohu magena upa paumo, duma 
niatolomuka." 

13 Ngaroko o ino ka ma cunu, duma ma 
soohu ona yatolomuno gena sidago o 
karaja mogiowo de sinoto iwedo-wedo. 

14 So o nonako magegena Una waakaka 
to ona manga simaka, de o nyawa ona 
magena asa yotemo moi de moika, 
"Awalele! O nyawa Una manena igogou 
o nabi moi o Gikimoi wojajaji iqomaka 
wotemo igogou Una asa wahino o 
duniaka." 

15 O Yesus wanako o nyawa yadadala 
manga sininga ma raba, ena gena ona 

magena yodupa yahino, manga edekati 
gena wigegego la Una wodadi to ona 
manga kolano. So wanako komagena, 
de Una womasirese o tala moika, so 
womatingaka de ka womatengoka. 

16 (6:15) 

17 De o wange he gamaga-maga de 
o Yesus wokahika waasi onaka, so Awi 
muri-muri o talagaku youti. De o deruku 
yopane itemo o talaga ma sonongaka 
yoside, o Kapernaum ma dokuka itagi. 
O wange itumuka so qgaputuka, de ona 
imajoboka. 

18 Imajoboka, de o paro gasosihilo 
imasidiado sidago o moku-moku ilalago 
manga deru yapoka. 

19 Ona imapoputuru yohoru bai! Ona 
yohoru nagala manga gaku o kilo motoha 
eko butangaka. Ato wikelelo, eh, o 
Yesus wahino o ake ma gokuko wotagi, 
wameta manga deruno he wadumu de 
ona yamodo so imasidotirineku. 

20 Duma Una wotemo, "He! Ngohi o 
Yesus bai! Upa nimodo." 

21 So ona de manga sininga imore 
iwigehe so Una wopane manga deru 
ma rabaku, de imatodoka gena manga 
deru he imasidiado to ona manga riho 
yamemetaka. 

22 Ma goginitano, de o nyawa yadadala 
kekiaka kagunugo Una ma Jou gena o 
roti wasioogoka gena, ona ka igogogesi 
o riho magenaka. De kanaga o deru 
muruo naga o Tiberias ma dokuka de 
yakahino gena asa imasidiado o riho 
magenaka. De ona o nyawa yadadala 
magena imatekebicara itemo, "He! Hino 
la ngone lo o deru magena papake ma 
ngale ngone aku o Yesus Awi muri-muri 
pasibubusu. Sababu kagunugo gena, 
ngaroko kanaga de o deru moi, duma 
ngone powikelelowa Una wopane de 
lo o orasi manena Una wihiwa o riho 
manenaka. Kanena o deru gena de 

maena so hino ngone popane o deruku, 
la ngone aku Awi muri-muri pasiduuru 
la aku Una powisari, nagala Una gena 
kadoka ma sonongaka." 

23 (6:22) 

24 (6:22) 

25 So ona o deru magenaku ipaneka de 
iside so imasidiado o Kapernaumka o 
talaga ma sonongaka, de kagena o Yesus 
iwimake de itemo Unaka, "Baba Guru, 
nodoohaso sidago nahino kanena." 

26 De Una wotemo onaka, "Ngini 
gena upa ka o nonako ihahairani Ngohi 
taakaka so ngini manena nisari, duma 
magena igogou ma ngale ka o roti 
tinisiogo sidago nipunuka, ma sababu 
kamagena so ngini asa Ngohi nisari. 

27 Upa ngini nimanara ma ngale o 
ino done asa ibaka, duma ngini bilasu 
nimanara ma ngale o ino kanaga 
ibabakawa gena niamake o oho ka 
sidutu ikakali. O oho gena Ngohi o 

Nyawa ma Duhutu asa tinihike nginika, 
sababu Ngohi manena Ai Baba Gikimoi 
woisitatapu la ma ngale to Una Awi 
manara taaka." 

28 So ona itemo, "Nakoso ngomi 
o manara o Gikimoi wodudupa 
gena miaaka, de ngomi bilasu o kia 
miamanara." 

23 De ona magenaka wotemo, "Kanaga 
o kia naga moi la o Gikimoi wodudupa 
de niaaka, magena ngini bilasu nipiricaya 
igogou gena Ngohi Una woisulo so 
tahino." 

30 Ona itemo, "So tanu o nonako 
ihahairani moisi bilasu Ngona naaka 
kali la ngomi miakeleloka, de asa ngomi 
minipiricaya Ngonaka. So hika Ngona 
naaka. 

31 Maro igoqomaka o Musa waaka so 
nanga ete de nanga topora ona yaoqgo o 
ino manna o tona ibobeleuka, imatero 
deo kia isilelefo o Gikimoi Awi Jaji ma 

Buku ma rabaka itemo, 'Una wahike 
onaka o roti o sorogano la ona aku 
yaogo.'" 

32 De kagena de o Yesus wosibicara 
onaka wotemo, "Awalele! O roti 
magena o sorogano so upa nitemo o 
Musano, duma magena igogou o Gikimoi 
iqoqomaka o Musaka wihike o roti itotiai 
o sorogano, Una magena wotemo asa 
winihike nginika. 

33 De o roti o Gikimoino kanaga Una 
asa winihike nginika, magena ka ka 
Ngohi masirete, ena gena Ngohi tahino 
o sorogano la ma ngale o bi nyawa o 
duniaka Ngohi aku tahike o oho ma 
duhutu." 

34 "Baba, nakoso kamagena de tanu 
Ngona nomihike o roti magegena." 

35 Wotemo, "Ngohi gena tomasitero 
maro to ngini nia roti, sababu nakoso 
o roti la o nyawa yaogo gena, ona aku 
icho. Komagena lo o nyawa nagoona 

la yahino Ngohika de kanaga Ngohi 
ipiricaya, ona magena asa he yasapi 
kawa de lo manga kiri qadudu kawa. 

36 Duma done asa idadi maro o kia 
Ngohi tinidodedemoka, ena gena igogou 
ngaroko ngini Ngohi nikeleloka, duma 
ngini asa Ngohi nipiricayawa. 

37 Ngaroko komagena, o bi nyawa la 
kanaga Ai Baba woihike Ngohika, ona 
yangodu done asa yahino Ngohika de 
ona magena nagoona lo yaakuwa Ngohi 
taholu. 

38 Sababu Ngohi o sorogano tahino 
gena upa lo totemo ma sababu todupa 
to Ngohi Ai dupa masirete taaka, duma 
Ngohi tahino la ma ngale o Gikimoi 
Awi dupa taaka sababu Una magegena 
woisulo so Ngohi tahino. 

39 De Ai Baba Awi dupa gena o nyawa 
nagoona bato woihihike Ngohika la 
ipiricayaka, moi lo yaakuwa yasisa, duma 

ma orasi o dunia ma dodoguka ona 
yangodu asa tasimomi de tasioho kali. 

40 Sababu Ai Baba Awi dupa gena o 
nyawa yangodu nakoso ipiricaya Ngohi, 
ona magena asa yamake o oho ka 
sidutu ikakali. De ma orasi o dunia ma 
dodoguka asa Ngohi manena tasimomi 
de tasioho kali." 

41 De ona magena yoiseka to Yesus Awi 
demo de Awi demo magena ma ngale, 
so ona imaridemo sababu Una wotemo 
igomaka, "O roti o Gikimoino magena 
ka ka Ngohi masirete, ena gena Ngohi o 
sorogano tokahino." 

42 De ona imatekekasano itemo, "Una 
magena igogou ka o Yusuf awi ngopa, 
eko idodooha. Ngone ka panako to Una 
Awi baba de Awi awa. Ce! De qadoohaso 
Una aku wobarani sidago lo wotemo, 
'Ngohi gena o sorogano tokahino.'" 

43 Kagena de Una wotemo, "Ce! Upa 
nimaridemo bai! 

44 Ai Baba Ngohi woisulo la tahino 
kanena, de o nyawa yaakuwa yahino 
Ngohika, cawali ka Ai Baba masirete Una 
asa ona waaso de watuda la ipiricaya 
Ngohika. De ma orasi o dunia ma 
dodoguka ona yahihino Ngohika done 
asa Ngohi tasimomi de tasioho kali. 

45 O nyawa nagoona la Ai Baba Awi 
dodoto yoiseka de imadotoka, ona 
magena asa yahino Ngohika. Maro 
isilelefo o bi nabi manga buku ma rabaka 
itemo, 'O Gikimoi masirete asa o nyawa 
yangodu wadoto.' 

46 Ngaroko komagena, o nyawa moi lo 
waasi Ai Baba iwikelelo. Cawali ka Una 
womatetengo asa wikeleloka de Una 
magena ka Ngohi masirete, ena gena 
iqoqomasi Ngohi dede Ai Baba masirete 
so tahino kanena. 

47 O nyawa nakoso kanaga Ngohika 
ipiricaya, de ona magena igogou o oho 
ka sidutu ikakali yamake qaboloka. 

48 Mutuwade Ngohi manena tomasitero 
maro o roti gena o oho ma hutu de 
magena tahike o nyawaka. 

43 Igogomaka to ngini nia ete de nia 
topora, ngaroko o ino manna gena o 
tona ibobeleuka yaogoka, duma ona 
yangodu gena isoneka so o oho ka sidutu 
ikakali yamakewa. 

50 Duma o roti o sorogaka de yahino 
gena o paramoili, sababu o roti manena 
nakoso o nyawa yaoqo gena ona he 
isone kawa. 

51 Ngohi manena, o oho ma hutu 
magena, o roti o sorogaka de tahino so 
o nyawa ona nagoona la o roti manena 
yaogo, gena to ona manga oho ka sidutu 
ikakali. O roti magena to Ngohi Ai rohe 
masirete, de magena Ngohi tahike ma 
ngale ona o nyawa o duniaka la ona asa 
yamake o oho ma duhutu." 

52 Qaboloka, de ma ngale to Una 
Awi demo gena o Yahudika ma nyawa 

magena imatekesikoholu moi de 
moika itemo, "llaha! O nyawa manena 
wodooha wahino kanena so Una 
wotemo Awi rohe gena wonahike de 
ngone bilasu paogo." 

>3 So kagena de Una wotemo onaka, 
"Ngohi manena igogou o Nyawa ma 
Duhutu de ngini gena o oho ma duhutu 
magena asa niamakewa, ka cawali 
nagoona la to Ngohi Ai rohe de ngini asa 
niaoqo. 

54 O nyawa nagoona la kanaga to Ngohi 
Ai rohe yaogo de to Ngohi Ai au lo yaudo, 
ona magena asa yamake o oho ka sidutu 
ikakali, so ma orasi o dunia ma dodoguka 
Ngohi done asa ona tasimomi de tasioho 
kali. 

33 Sababu to Ngohi Ai rohe gena o ino 
ma duhutu de Ai au lo o ake ma duhutu. 

56 O nyawa nagoona kanaga to Ngohi Ai 
rohe yaogo de Ai au lo yaudo, ona dede 
Ngohi gena mimatekerimoika. 

27 Magena ka imatero de Ai Baba Una 
o oho ma hutu, so o oho magena lo 
Ngohi Ai rabaka de Una magena Ngohi 
woisuloka la tahino. So komagena la 
nakoso ona Ai rohe yaogo, de ona 
magena asa Ngohi tasioho kali. 

58 So kanaga ma ngale foloi ilamo 
gena o roti o sorogano yahihino. La 
komagena, ngaroko o ino manna 
magena iqoqomaka nia ete de nia 
topora yaoqoka lo ona bilasu ka isone, 
duma nakoso ona o roti manena yaogo, 
ona magena asa ioho ka sidutu ikakali. 
Igogou, magena Ai demo ma ngale." 

>? Komagena so o Yesus o Kapernaum 
ma dokuka de Awi dodoto ma ngale 
magegena Una wadoto o Yahudi ma 
nyawa manga puji ma tahuka. 

60 Duma o Yesus Awi dodoto yoiseka, 
de o nyawa Una wimomote yadadala 
imatekebicaraka itemo, "Icala! Awi 
dodoto manena ma ngale gena foloisi 

qatubuso. Nagoona moi o dodoto 
gatotubuso maro komagena yaaku 
yosigise. lgogou, o nyawa nagoona bato 
yaakuwa yosigise bai!" 

61 Ngaroko Una gena to ona manga 
bicara woisewa, duma Una Awi 
nyawa wimomote manga ridemo gena 
wanakoka, so onaka wotemo, "Nagala Ai 
demo kanena naga niiseka so nia sininga 
gena asa isusa, so he nidupa kawa Ngohi 
nimote? 

62 Idodooha, nakoso ma moi de ngini 
nikelelo Ngohi o Nyawa ma Duhutu done 
asa idaku toliho la togoge o sorogaka. 
Nako komagena, done ngini gena 
idodooha. 

63 O nyawa lo yaakuwa o oho ka sidutu 
ikakali inihike, ka cawali o Gikimoi 
Awi Gurumi gena o oho magena aku 
o nyawaka wahike. So Ai demo ngini 
tinisingangasu igomaka gena, inisidumu 

o Gikimoi Awi Gurumi magena winihike 
o oho nginika. 

64 Ngaroko komagena, duma kanaga 
ngini nimuruo naga niholu niopiricaya." 
Komagena o Yesus wobicara, sababu ma 
nonomasi Una womanara de wanako, 
igogou done nagoona Awi demo iholu 
yopiricaya de lo kanaga wimoi done Una 
Awi lawangika wisiija. 

65 So Una Awi demo wosidofa wotemo, 
"Maro Ngohi tinisingangasu qabolo 
nginika, totemo o nyawa moi lo yaakuwa 
yahino Ngohika, ka cawali Ai Baba ona 
magena asa wasiputuru." 

66 Idadi komagena, so ona wimomote 
yadadala asa Una widongosaka so iliho 
de Una he wimote kawa. 

67 So kagena asa Una Awi muri-muri 
gena ona yamogiowo de sinoto 
magenaka wotemo, "So idodooha asa 
ngini lo nia sininga ma rabaka nitemo 
nilino. Done ngini Ngohi nimote kawa?" 

68 De o Simon Petrus wosango wotemo 
Unaka, "Hiwa, Jou! Nakoso ngomi 
minidongosa, de naguunaka aku mitagi. 
Sababu o demo imisidudumu o oho ka 
sidutu ikakali gena, o demo ma sihino 
magena cawali ka Ngonano. 

62 Ngomi manena minipiricaya 
Ngonaka, ena gena ngomi mianako 
igogou Ngona gena o Sosulo Nitetebi 
moi o Gikimoino." 

70De Una wotemo, "Magena 
igogou, duma kanaga o nyawa moili, 
ngaroko Ngohi masirete tinihiri ngini 
nimogiowo de sinoto, duma kanaga nia 
sidongirabaka moi igogou wodadi o Iblis 
ma sosulo moi." 

71 Komagena Una Awi muri-murika 
wasingangasu gena ma ngale o Yudas, 
una magena awi baba o Simon Iskariot, 
sababu una magegena asa o Yesus 
wisiija, ngaroko una o Yesus Awi 
muri-muri manga sidongirabano. 

10 Yesus o Yudea ma tonaka 

wogoge kawa, sababu kanaga o 
Yahudika manga roriri yamuruo naga 
manga edekati itemo Una iwitooma. So 
gaboloka, Una asa wotagi wahika de 
wahino o Galilea ma tonaka wakokiloli. 

2 Duma o Yahudika manga rarame moi 
isironga o Dadaru ma Rarame magena 
he idumuka. 

3 So Una Awi nonongoruku wigegego 
itemo Unaka, "Ria, Ngona gena bilasu 
O Galileaka de nomajobo la nomimote. 
Notagi nokahika kali o Yudeaka, de 
kagena asa o nyawa yadalaka de to 
Ngona Ani nonako ihahairani naaka la 
aku yakelelo kali de ka Ngona nimote. 

40 nyawa nakoso yodupa o nyawa 
yadadala ona yanako gena, ona manga 
manara gena upa yosipopongoka. So 
bilasu naaka komagena, nako igogou 
nodupa Ani manara nosigila-gila gena, 

ma ngale Ngona bilasu nomasikelelo o 
nyawa yangodu o duniaka." 

> Manga demo komagena, sababu Awi 
nonongoruku ona magena yopiricaya 
waasi Una gena o Salamati ma Kolano. 

6 Komagena so Una wotemo onaka, 
"Ma ngale Ngohi manena tomasikelelo 
gena, ma orasi yaado waasi. Nako ngini 
gena, o orasi isigeto-geto ka galoha de 
aku nitagi o Yerusalemka, 

7 sababu kagena o nyawa ngini 
niduhuduwa. Duma Ngohi gena igogou 
iduhudu, sababu Ngohi manena Ai ngale 
gena igogou o nyawa manga manara 
gatotorou gena tasitobio. 

8 So ngini o rarame magenaka nitagi 
nigoma. Ngohi totagi waasi, sababu ma 
ngale Ngohi tomasikelelo gena ma orasi 
yaado waasi." 

3 Komagena Una wadedemo Awi 
nonongoruka, so ka wogogogesi o 
Galileaka. 

10 Ngaroko komagena, o Yesus 
Awi nonongoru imajoboka, de Una 
lo done asa womajoboli o rarame 
magena ka wotagi. Duma Una koloko 
womapopongoka, la o nyawa upa 
iwinako. 

11 Una wotagi wahika ka ma soa kasi 
so womasidiado waasi, de o rarame ma 
sidongirabaka gena kanaga o Yahudika 
manga roriri ona magena igogou Una 
asa wisari so imatekekasano itemo, "Una 
kanaga, eko wihiwa." 

1? Kagena o nyawa yadadala manga 
sidongirabaka kanaga lo ma ngale Una 
iwisibicara gena ka imatekegogurubu 
moi de moika, duma ma binuka itemo, 
"Una Awi sininga qaloha." Ma binukali 
itemo, "Hiwa! Igogou, Una o nyawa 
wokokulai, wodupa o nyawa wasihaga." 

13 Duma kanaga o Yahudika ma nyawa 
moi lo waali ibarani wisibicara isitotiai 

ma ngale Una magena, sababu ona ifoloi 
yamodo manga roririka. 

14 O rarame magegena isolanoka, de 
Una asa womasidiado, ena gena irarame 
he o wange muruo nagaka, so o rarame 
ma dongirabaka de asa Una wahino 
o Gikimoi Awi Tahu ma lolohaka de o 
nyawa wadoto. 

15 De ma ngale Awi dodoto gena o 
Yahudika manga roriri magena foloisi 
yohairani sidago lo imatekekasano moi 
de moika itemo, "Wewe! Nagoona 
iwidoto Unaka sidago lo Awi cawaro 
komagena. Sababu Una ma moi lo waasi 
kanena womadoto de to ngone nanga 
guru agamaka." 

16 So kagena de Una wotemo onaka, 
"O dodoto kekiaka Ngohi tinidodoto 
nginika, manena upa nitemo Ngohi 
masirete tositatapu so tinidoto, duma 
Una Ngohi woisusuloka la Ngohi tahino 

gena Ai dodoto qangodu manena ma 
sihino gena Una woidoto. 

17 De ngini aku nianako igogou to Ngohi 
Ai dodoto gena ma sihino o Gikimoino. 
Sababu nagoona bato, nakoso ona 
magena yodupa o Gikimoi Awi dupa 
yamote, de ona magena aku yoise o kia 
naga Ngohi tadodoto gena asa yanako 
igogou magena o Gikimoino, so upa 
itemo Ngohino. 

18 De o nyawa nakoso kanaga manga 
dodoto de ka to ona manga sininga ma 
rabano de yaaka komagena, magena 
ma sababu ona yodupa o giliri yasari 
la ona manga ronga masirete isilamo. 
Duma nakoso o nyawa kanaga yodupa 
yasari ma ngale ona yasusuloka magena 
manga ronga isilamo, de upa manga 
ronga masirete, de yasusulo ona gena 
manga dodoto itotiai de manga sininga 
ma rabaka gena o dorou moi lo ihiwa. 
Komagena lo Ngohi. 

13 De nako ngini gena o Gikimoi Awi 
demo o Musa winidelefo qaboloka, 
duma nia sidongirabaka gena moi lo 
waali yamote yokaeli. Nakoso ngini 
nia manara komagena, de qadoohaso 
ngini nia edekati gena Ngohi manena 
nitooma." 

20 Kagena de ona itemo, "Ce! Ngona 
gena nagala nikokitoka. Ma nyawa 
nagoona gena ¡temo Ngona asa 
nitooma." 

21 So wotemo, "Ngohi gena o nonako 
ihahairani moi taaka igomaka o Sabat ma 
wangeka, de ngini ningodu ka niohairani 
de magena niodupawa. 

22 llaha! Ngini gena o Musa winisulo 
nia ngopa yanau bilasu niasuna, ma 
sababu magegena so ngaroko o Sabat 
ma wange lo asa nia ngopa ka niasuna. 
Gena ngaroko o suna magena igogou ma 
sihino gena o Musano qasowo, duma 

igomaka nia ete de nia topora gena o 
Abrahamno. 

23 Ngaroko o Gikimoi Awi demo o 
Musa walelefo gena itemo o Sabat ma 
wangeka upa pomanara, duma nitemo 
o suna gena aku niaaka, la o Gikimoi 
Awi demo gena upa lo niatilaku. Ce! 
Qadoohaso Ngohi nidoosa ma sababu ka 
Ngohi tomanara so o Sabat ma wangeka 
de o nyawa moi towisiloha. 

24 Ai manara magena, nitemo nagala 
gatotorou moi gena, upa ma sababu o 
kia naga niakokokeleloka, duma bilasu 
ngini niatailako nisidodiahi la nianako 
itiai." 

25 Magena de o Yerusalemka ma nyawa 
yamuruo naga imatekebicara itemo, 
"Ce! O nyawa Una magegena nagala ona 
yodupa iwitooma bai! 

26 Pei! Una wobarani so ngaroko o 
nyawa yadadala nanga simaka lo Una 
aku ka wobicara. Ngaroko komagena, 

duma nanga roriri moi lo waali la aku 
Una wikalaki. Nagala nanga roriri ona 
lo yanako Una magena o Salamati ma 
Kolano, eko idodooha. 

27 Duma ngone panakoka Una magena 
kiano ma nyawa. Duma nakoso igogou 
Una o Salamati ma Kolano gena ma orasi 
wahino gena, o nyawa moi lo yaakuwa 
yanako Awi doku gena kiano." 

28 Kagena o Yesus o Gikimoi Awi Tahu 
ma lolohaka wodotosi, de womatoore 
wotemo, "Igogou! Ngini nitemo Ngohika 
ninako, de lo nitemo nianakoka Ngohi 
manena o kiano ma nyawa. Ngaroko 
komagena, Ngohi tahino kanena gena 
upa ma sababu de to Ngohi Ai kuasa 
masirete so tahino. Duma igogou-gogou 
Una magegena Ngohi woisuloka so 
tahino. Awadede! Nakoso komagena la 
nipiricayawa, de Una magegena lo ngini 
gena niwinakowa bai! 

29 Duma Ngohi manena Una gena 
towinakoka, sababu Ngohi Ai sihino 
Unano de Una lo woisulo la Ngohi 
tahino." 

30 Awi demo komagena so gila-gila ona 
yadahake Una iwitago, duma o nyawa 
moi lo yaakuwa Una witago, sababu Awi 
orasi Una wosone gena yaado waasi. 

31 Ngaroko komagena, kanaga yadadala 
ma binuka lo asa Una iwipiricayaka, 
de itemo, "We! Ma sababu o nyawa 
moili yahiwa de yaaku o nonako 
ihahairani yaaka komanena ma dala, so 
igogou-gogou Una magena o Salamati 
ma Kolano." 

32 Komagena so ma ngale Una gena ona 
imatekesigurubu moi de moika, duma 
to ona manga bicara magena o Farisika 
ma nyawa ona yoiseka. So o Farisika ma 
nyawa magena imatekebicara dede o 
imamka ma bi sahe. So imatekebicara 
gaboloka, de ona yangodu magena 

itagi imakangaho o Gikimoi Awi Tahu 
yojojajagaka, de itemo onaka, "Nitagi 
la ngini bilasu o Yesus niwitago." So 
yojojajaga ona magena yasulo ma ngale 
o Yesus witago. 

33 De Una wotemo ona yangoduka, 
"Iteka kawa, Ngohi kanena dede nginika 
de Ngohi asa toliho, kekiaka Una 
woisusuloka so Ngohi tahino. 

34 So ngini asa Ngohi nisari la tiniriwo 
duma ngini asa nitemehe poli, sababu 
done ngini asa Ngohi nimake kawa. 
Sababu o riho kekiaka Ngohi kagena 
togoge, ngini niaakuwa niahino de 
niogoge." 

35 So Una Awi demo gena yoiseka, de 
O roriri magena imatekebicara itemo, 
"Wotemo kekiaka wotagi sidago kagena 
de ngone paakuwa powimake. Igogou, 
Una asa wotagi o Yahudi ma nyawa ma 
binukaka, kekiaka ona yodobiau o tona 
ma somoaka, la kagena ona o Yahudika 

ma nyawa yasowo wadoto, eko kiaka 
wotagi. 

36 Eko Una Awi ngale gena idodooha so 
wotemo, ngone asa Una powisari, duma 
ngone asa inatemehe poli. De lo wotemo 
o riho kekiaka Una kagena wogoge gena 
ngone paakuwa pahika de pogoge. Awi 
demo ma ngale igogou gena nagala 
ngone posihodawa." Manga demo gena 
komagena. 

37 So kagena de ma orasi o wange 
ma dodoguka so ma rarame ilalamoka, 
de o Yesus Una asa womaokoye de 
womatoore wotemo, "O nyawa nagoona 
la kanaga manga kiri qadudu, ona 
magena bilasu yahino Ngohika la Ngohi 
asa ona tasiudo. 

38 De onaka done asa idadi maro o kia 
isilelefo o Gikimoi Awi Jaji ma Buku ma 
rabaka. Ena gena, o nyawa nagoona la 
kanaga Ngohi ipiricaya, ona magena 
kanaga manga sininga ma rabaka lo de o 

ake ma jobubu. So nogena o jobubuno 
asa o ake iuhi imatotoguwa de aku o oho 
ka sidutu ikakali yamake." 

39 To Una Awi demo ma ngale gena o 
Gurumi Qatetebi done asa o nyawa O 
Yesus wipipiricaya manga sininga ma 
rabaka wogoge. Duma o orasi magena o 
Gikimoi Awi Gurumi gena ona yamake 
waasi, sababu o Yesus wodola waasi so 
ma Baba Awi simaka wisimulia waasi. 

40 Awi demo magena yoiseka, de o 
nyawa yadadala kanaga ma binuka ona 
itemo, "Igogou, Una manena o nabi moi 
kekiaka o Gikimoi wojajajika done asa 
wahino." 

41 Kanaga ma binukali itemo, "Nagala 
Una gena o Salamati ma Kolano." Duma 
ma binukali kanaga itemo, "Qadoohaso 
o Salamati ma Kolano de o Galileano ma 
nyawa mol. 

42 Kanaga ngini nianakowa o Gikimoi 
Awi Jaji ma Buku ma rabaka isilefo o 

Salamati ma Kolano gena ma kolano 
Daud awi ngopa de awi danoku moi. De 
lo he niawosaka o Daud awi doku gena 
o Betlehemno. Mutuwade o Salamati 
ma Kolano gena bilasu o Betlehemka ma 
nyawa." 

43 Komagena so o nyawa yadadala 
ka ma ngale Una magena so asa ona 
imatekesikoholu. 

44 Yamuruo naga ona yodupa Una 
witago, duma o nyawa moi lo yaakuwa 
Una witago. 

45 Ma dodoguka, de ona o Gikimoi 
Awi Tahu yojojajaga magena yahika kali 
manga roririka, ena gena o Farisika ma 
nyawa de o imamka ma bi sahe, de ona 
magena yatoosa so asa o jojajagaka 
itemo, "Ce! Qadoohaso Una magena 
ngini niwitagowa." 

46 De manga roririka ona itemo, "We! 
Una magena Awi demo gena galoha 
poli kanaga o nyawa moi lo waali manga 

demo imatero maro to Una Awi demo. 
O nyawa moi lo waali kanaga yobicara 
gena maro Una wobicara." 

47 Kagena de o Farisika ma nyawa 
itemo, "Awadede! Ngini lo asa Una 
winikulaika. 

48 Hika niminano, ngomi o Farisika 
ma nyawa gena miholu kanaga nanga 
sidongirabaka moi lo upa Una wipiricaya. 
Eko nanga agama ma roriri moi Una upa 
wipiricaya. Moi lo yahiwa bai! 

43 Cel O nyawa yadadala kanaga Una 
iwipiricaya, duma o kia naga moi lo 
yanakowa. De ona magena o nyawa 
biasa bato de imadotowa nanga bobita o 
Gikimoino kanaga o Musa walelefoka. So 
ona magena o Gikimoi asa wakutuku." 

50 Duma o Nikodemus lo kagena manga 
sidongirabaka, una o Farisika ma nyawa 
moi de ipapasaka o putu moiku de o 
Yesuska wahino. So una magena wotemo 
awi dodiao o Farisika, 


YOHANES 7-8 92 


51 "Baba-baba, ngone nanga bobita 
kiaka pacocoho gena ngone inasimahawa 
o nyawa pasisala so bilasu yosone, 
nakoso ona patailako lo waasi. Ena 
gena, Una o kia waaka, o loha waaka 
eko sidago o dorou waaka, de magena 
niatailako waasi. Magena itiaiwa." 

52 Ona iholu so itemo, "Ilaha! So ngona 
gena o Galileaka ma nyawa? Ngaroko 
ngona masirete lo o Gikimoi Awi Jaji 
ma Buku natailakoka, duma ma rabaka 
ngona namakewa ma ngale Awi nabi 
gena O Galileano." 

>3 Qaboloka, de ona yangodu asa iliho 
moi-moi manga tahuka. 

1So ngaroko o nyawa magena iliho 

manga tahu moi-moika, duma o 
Yesus asa wotagi o Zaitun ma Talaka 
womasidodogu. 

2 Ma goginitano eko he qaginita, de Una 
asa wotagi kali o Gikimoi Awi Tahu ma 
lolohaka, de kagena o nyawa yadadala 

kanaga Una widolomuno. So Una 
womatamiye de ona iwisidodolomuno 
gena asa wadoto. 

3 Kagena de o bi guru agama de lo 
O bi Farisika ma nyawa ona yamuruo 
naga yahino kagena. De ona imingaho 
o ngopegeka moi, ona imitago ma orasi 
muna dede yanau moi imasikiidu kekiaka 
una magena ami roka wisowo. So ona 
imingaho o Yesuska, de imisulo, "Hika 
ngona gena nomaoko mia simaka." 

4 So ona asa itemo Unaka, "Baba Guru, 
ngomi muna mimitagoka, ma orasi 
imasikiidu de yanau moi, kekiaka una 
magena ami roka wisowo. 

> Duma kanaga to ngone nanga adati 
de nanga galepu gena o Gikimoi Awi 
bobita o Musa wosilelefo ma rabaka, 
magena itemo o ngopegeka la ami dorou 
komagena bilasu pomitooma de o teto 
pomisipapaka. So maro Ngona gena 
idodooha. Ngona Ani sininga ma rabaka 

ma ngale muna manena gena bilasu 
pomiaka padodooha." 

6 Komagena ona de manga gulai yahino 
Unaka, sababu ona manga edekati gena 
asa Una iwisabatolo, la ma ngale ona 
aku iwikalaki Una o Gikimoi Awi bobita o 
Musa wosilelefo gena walawangi. Duma 
Una asa wobicarawa de ka womapuguku 
de Awi raraga o tonaku wosilelefo. 

7 Ngaroko komagena, ona ka wisano- 
sanosi, so Una asa womatogu de 
womaokoye de wotemo onaka, 

"O nyawa nagoona to ngini nia 
sidongirabaka la nakoso kanaga moi 
wamalo awi dorou moi lo ihiwa, de una 
magena aku o orasi manena munaka o 
teto womisipapaka woqoma." 

8 Wobicara komagena gaboloka, de 
womapuguku so wolelefo kali o tonaku. 

3 Duma Una Awi demo gena yoiseka, de 
ona moi-moi isolano itagi de ka imajobo. 
Ona yapopereki yogoma de ona ma 

binukali yotuuru, sidago ona yangodu 
he yahiwa-hiwaka. Sosoohu ka o Yesus 
womatengo de o ngopegeka muna 
magena kasi. 

10 Kagena de Una womaoko de wotemo 
munaka, "Kangano manena o roriri 
kanena yahino ngona inikokalaki gena 
ona kiaka. Kanaga o nyawa moi lo 
pamakewa gena wotemo bilasu ngona 
nitooma." 

11 "Hiwa, Baba. Wewe! Yangodu gena 
imajoboka." So Una wotemo, "Nakoso 
komagena, de Ngohi lo asa upa tonisisala 
so bilasu nosone. So ngona ka noliho, de 
o dorou magena upa he naaka kali." 

1? De kagena o Yesus wobicara kali 
o nyawa yadadalaka wotemo, "Ngohi 
manena maro o nita moi o dunia ma bi 
nyawaka. So nakoso o nyawa la imote 
Ngohi, de ona magena asa o bubutu ma 
rabaka igoge kawa, duma asa yamake o 
oho ma duhutu de o nita magena foloisi 

yadisiwa so igogou aku o Gikimoi winako 
itiai." 

13 Magena de kanaga ona o Farisika ma 
nyawa yamuruo naga ibicara itemo, "Ce! 
Magena ka ka Ngona Ani demo masirete. 
So Ani demo gena iterowa bai!" 

14 So kagena de Una wasango onaka 
wotemo, "Ngaroko Ngohi de ka Ai demo 
masirete o nyawa tasingangasu de Ngohi 
tomasinako, duma magena igogou de 
itiai, sababu Ngohi gena ka tanako Ngohi 
kiano tokahino de kiaka tokahika. De 
magena ngini gena nianakowa. 

15 Ngini nia biasa gena o nyawa 
niasisala de magena ka nia sininga 
masirete niomote, duma Ngohi manena 
o nyawa nagoona bato tasisala toholu. 

16 Nakoso Ngohi sidago o nyawa 
tasisala, magena taaka itotiai, sababu 
upa ka ka Ngohi tomatengo tasisala. 
Duma magena Ai Baba Awi manara, Una 
gena Ngohi woisusuloka so tahino. 

17 Kanaga to ngini nia adati de nia 
galepu moi isilefoka itemo, nakoso o 
nyawa niatailako de ona manga sala 
eko hiwa gena, bilasu kanaga o saksi 
yasinotoka de ma ngale ona gena manga 
singangasu bilasu imaketero. 

18 Komagena lo o saksi ma singangasu 
ma ngale Ngohi kanaga ngai sinoto. Ma 
nonoma gena to Ngohi Ai singangasu 
de ma sinotoka gena Ai Baba Awi 
singangasu, Una magena Ngohi 
woisuloka so tahino." 

19 De ona itemo, "So Ani Baba gena Una 
kekiaka." So Una wotemo kali, "Ngini 
kanena Ngohi ninako waasi so Ai Baba 
lo ngini niwinako waasi. Sababu nakoso 
ngini manena Ngohi ninakoka gena, ngini 
lo asa Ai Baba niwinakoka." 

20 Una Awi demo gena gangodu ona 
wasingangasuka, gena o Gikimoi Awi 
Tahuka, kiaka o nyawa manga suba o 
pipi ma boruaku yongangado kagena ma 

dateka. O orasi magena imaaka gena, 
ngaroko o nyawa itemo done asa Una 
iwitago, duma to Una Awi sone ma orasi 
gena yaado waasi so magena yaaku 
waasi yaaka. 

21 Ma moili Una wotemo onaka, "Ngohi 
done totagi de ngini tinidongosa so 
topasaka, de ngini asa Ngohi nisari 
nikaeli, duma ngini de nia dorou kasi so 
Ngohi nimakewa de asa nisone. Sababu 
o riho kekiaka Ngohi kagena naga gena 
ngini akuwa niahika." 

22 Una Awi demo komagena, so 
ona o Yahudika manga roriri magena 
imatekekasano itemo, "Wotemo o 
kia magena. Nagala wotemo Una asa 
womatooma so wotemo komagena, eko 
idodooha. Nagala ma sababu komagena, 
so asa wotemo ngomi lo miaakuwa 
miakahika kagena, eko idodooha." 

23 Duma wotemo kali, "Ngini gena 
o dunia ma bi nyawa, duma Ngohi o 

sorogano. Ena gena, ngini nia sihino 
gena o bi moi-moi o dunia manena ma 
rabaka o Gikimoi wahoholu, duma Ngohi 
Ai sihino gena o paramoi. 

24 Ma sababu magena, so Ngohi 
tinisingangasu nginika totemo, ngini asa 
nisone to ngini nia dorou ma rabaka, 
sababu nakoso ngini niopiricayawa O 
kia naga itototiai Ngohi tinidodedemo 
nginika, gena Ngohi manena o Salamati 
ma Kolano, nakoso magena ngini 
niopiricayawa, de igogou ngini done asa 
nisone de nia dorouka." 

25 "So Ngona gena naguuna." So 
Una wasango onaka wotemo, "Ngohi 
tatagapi, igogou ma nonomasi de ma 
ngale Ngohi gena tinisingangasu nginika 
de sidago o orasi manena lo Ngohi ka 
tinisingangasusi tosidadu-dadu. 

26 Kanaga ngini nia dorou gena idala 
de magena tanakoka so aku tinisisala, 
so bilasu ngini dede o Gikimoi gena 

nimakitingaka. Ngaroko upa komagena, 
duma Una Ngohi woisusulo so tahinoka, 
o kia naga Una wotetemo magena asa 
Ngohi tosingangasu ngini o dunia ma bi 
nyawaka, de Una magena Awi demo itiai 
so bilasu popiricaya." 

27 To Una Awi demo ma meta gena ma 
Baba Gikimoi, duma ma ngale gena ona 
yanakowa. 

28 So kagena de Una wotemo, "Ma 
orasi done ngini o Nyawa ma Duhutu 
o sangahadiye niwisidola, de o orasi 
magegena ngini asa nianako igogou- 
gogou Ngohi manena o Salamati ma 
Kolano. De lo asa nianako to Ngohi Ai 
dodoto masirete qasowo, duma Ngohi 
tosibicara maro o kia kanaga Ai Baba 
woidodoto Ngohika, so to Ngohi Ai demo 
kamagena. 

29 Una Ngohi woisusulo so tahino, o 
orasi isigeto-geto Una magena kanaga 
dede Ngohi. De sababu Ngohi lo 

taaka tomatotoguwa o kia naga Una 
wodudupa, so Una lo ma moi lo waasi 
Ngohi woidongosa." 

30 Ma orasi Una Awi demo magena 
wosingangasuka, de kanaga o nyawa ma 
binukali asa iwipiricaya Unaka. 

31 So o Yahudika ma nyawa Una 
wipipiricayaka kanaga o Yesus 
wadedemo kali, onaka wotemo, "Nakoso 
ngini niagogou nimasigocoho Ngohi Ai 
dodotoka gena, ngini asa nidadi Ngohi Ai 
nyawa imomote. 

32 De komagena ngini aku nianako o 
Gikimoi Awi dodoto itototiai. De nakoso 
o dodoto magena nianakoka, de ngini lo 
asa o nyawa moi lo niparetawa." 

33 De ona itemo, "Asitagala! Ngomi 
gena o Abraham awi ngopa de awi 
danoku. O nyawa moi lo waasi ngomi 
imiaka maro to ona manga gilalo 
yapopareta. So ma sababu o kia, so 

Ngona notemo, ngaroko, idodooha naga 
done asa ngomi imipalako." 

34 Kagena de Una onaka wotemo, 

"O nyawa nagoona o dorou yaaka, 
igogou ona magena asa idadi o dorou 
yapopareta eko yagogilalo moi, ena gena 
ona magena asa o dorou yapilikuka. 

35 He! Ngohi tosiade-ade ma ngale 
o nyawa moi kanaga de awi gilalo 
wapopareta moi de lo awi ngopa yanau 
moi. So manga gilalo una magena awi 
rimoi o tahu magena ma rabaka aku 
itola, ena gena nakoso manga sininga ma 
rabaka kanaga itemo awi rimoi yatola de 
ona aku awi rimoi yatola. Duma manga 
ngopa ma duhutu awi rimoi onaka gena 
ona yaakuwa yatola de o rimoi magena 
ka sidutu ikakali. 

36 So nakoso o Gikimoi ma Ngopa 
wodupa ngini nia dorou ma rabano 
winipalako magena, igogou ngini asa 
winipalakoka. 

37 Ngohi gena ngini tininakoka igogou 
o Abraham awi ngopa de awi danoku. 
Duma ngaroko komagena, ma sababu 
ngini o bi moi-moi Ngohi tinidodotoka 
gena niamote niholu, so ma ngale Ngohi 
gena to ngini nia edekati nitemo asa 
Ngohi nitooma. 

38 O bi moi-moi Ai Baba woisidudumu 
Ngohika, magena Ngohi tinisingangasu 
nginika, duma ngini niaaka ka o kia o bi 
moi-moi nia baba winidodotoka." 

39 De ona asa Una wisango, "O Abraham 
gena mia baba." So Una wotemo onaka, 
"Nako igogou ngini gena o Abraham awi 
ngopa-ngopa, ngini nia manara gena 
bilasu itiai maro o Abraham awi manara. 

40 Ngaroko komagena, o orasi manena 
ngini de nia edekati gatotorou nitemo 
gena Ngohi asa nitooma, ngaroko Ngohi 
todupa tinisingangasu nginika o bi moi- 
moi itototiai o Gikimoi woidodedemo 

Ngohika. O manara maro komagena 
kanaga o Abraham waakawa. 

41 Ngini niaaka ka o kia maro nia baba 
masirete waaka." De o Yahudika ma 
nyawa ona magena itemo kali, "Hiwa! 
Mia baba gena ka womatengo magena o 
Gikimoi. Ngomi manena Awi ngopa ma 
duhutu, upa notemo mia baba gena ma 
somoa moili." 

42 Kagena de Una wotemo, "Nakoso 
igogou ngini nitemo nia baba gena 
o Gikimoi, de igogou ngini asa Ngohi 
nidodara, sababu Ngohi Ai sihino o 
Gikimoino sidago o orasi manena lo 
Ngohi kanena nagasi. Sababu Ngohi 
tahino, gena to Ngohi Ai edekati masirete 
qasowo, duma o Baba Gikimoi Una 
wositatapu de woisulo so Ngohi tahino 
kanena. 

43 hi demo magena ngini nisihodawa, 
sababu Ai demo gena ngini lo nisigise 
niholu. 

24 So igogou, o Iblis asa wodadi to 
ngini nia baba. Komagena so ngini 
niodupa nisigise de niaaka una awi 
nyafusu ma dorou. O Iblis ma sininga 
gena komanena. Ma nonomaka, kanaga 
una magena wototooma moi. Kanaga 
awi rabaka o diai moi lo ihiwa, so una 
woholu o kia naga itototiai wamote. O 
Iblis gena o damato wodupa so una gena 
o damato ma baba. So una awi damato 
gena itoguwa, sababu o damato ma 
demo gena ka o Iblis ma demo. 

45 Duma Ngohi Ai demo gena itotiai. De 
komagena so igogou, Ai demo gena ngini 
asa niaholu so Ngohi lo niholu nipiricaya. 

46 Nakoso komagena, hika ngini 
nisitotiaino la nisidumu to Ngohi Ai 
dorou. Mutuwade kanaga Ngohi Ai 
demo gena ka itiai de o kiaso ngini gena 
Ngohi nipiricaya niholu. 

47 O nyawa ona magena la kanaga 
o Gikimoino yahino, ona magena lo 

Awi demo yosigise. Duma ngini gena 
niahinowa o Gikimoika, komagena so 
ngini niholu niwisigise o Gikimoika." 

48 Duma ona asa wisango Unaka itemo, 
"Icala! Ngona nikokitoka moi, eko hiwa. 
Ngomi mitero nakoso minisironga Ngona 
ka o Samariano, o Yahudika ma duhutu 
nisowo. Ngomi mitero bai!" 

43 De Una wosango, "Hiwa bai! Upa 
nitemo Ngohi manena ikokitoka. Ai 
demo magena towisihoromati Ai Baba, 
duma ngini nia demo gena Ngohi 
nisiceke. 

50 Ngaroko komagena, Ngohi 
tongonganowa Ngohi masirete o 
nyawa isinoromati. Hiwa, komagenawa. 
Duma kanaga moi Una magena igogou 
wodupa Ngohi Ai ronga isilamo de lo 
Ngohi de Ai lawangi gena watailako itiai, 
Una magena Ai Baba. 

210 nyawa nagoona la kanaga Ai 
dodoto yosigise, ona magena igogou 
isonewa." 

52 Kagena de o Yahudika ma nyawa 
magena itemo Unaka, "Ilaha! Nakoso 
komagena, de igogou Ngona magena 
nikokitoka. O Abraham una wosone de 
o Gikimoi Awi nabi-nabi yangodu lo 
isone. De idodooha so Ngona kanena 
nomisingangasu notemo, nakoso o 
nyawa nisigise Ngona de ona asa 
isonewa. 

53 Nako Ani demo komagena, de ngomi 
miatagapi Ngona notemo, ma ngale 
Ngona de o Abraham gena, Ngona foloisi 
nolamo. Sababu o Abraham wosoneka 
de komagena lo o Gikimoi Awi nabi-nabi 
lo isoneka." 

54 Kagena de Una wotemo, "Nakoso 
Ngohi masirete Ai giliri tosimane gena, 
Ai giliri ma faida ihiwa. Una nitemo 
gena nia Gikimoi, duma Una Ai Baba ma 

duhutu magena Ngohi woitide de Awi 
giliri isikahino Ngohino. 

>> So ngaroko Una magena ngini 
niwinakowa, duma Ngohi igogou 
towinako. Nako totemo Ngohi Una 
towinakowa, de Ngohi itodamatoko 
maro ngini lo nitodamato, duma Ngohi 
igogou towinako o Gikimoi de Awi demo 
gangodu lo toise de taakaka. 

56 Komagena lo kanaga ipapasaka 
nia ete de nia topora o Abraham, una 
magena wanakoka Ngohi done tahino, 
de ma ngale magena una igogou winali 
de itero nakoso una aku woikelelo Ngohi 
tahino gabolo." 

27 Ona itemo, "Ilaha! Ngona Ani 
umuru o taungu moritoha lo yaado 
waasi, de Ngona notemo o Abraham 
nowikeleloka." 

38 De o Yesus Una magena asa wotemo 
onaka, "O Abraham wisibuo waasi, 

de igogou Ngohi he kanaga dede o 
Gikimoika." 

39 Kagena de gila-gila ona o teto itolomu 
ma ngale Una wisipaka la witooma, 
duma itolomusi, de ato imatodoka gena 
Una he wimake kawa, sababu Una asa 
womajoboka o Gikimoi Awi Tahuno de 
wadongosaku. 

10 Sabat ma wange moili de o Yesus 
wotagi wokahika, de wikelelo o 
nyawa moi ka wisibuo kusi de awi lako 

ipiloka. 

2 De o Yesus Awi muri-muri itemo 
Unaka, "Baba Guru, kanaga o hali moi 
ngomi mimasano Ngonaka. Kanaga o 
nyawa moi wisibuo kusi de awi lako 
ipiloka, magena ma sababu una awi 
dorou masirete, eko awi dodihimo 
manga dorou masirete sidago una 
womaaka komagena." 

3 So kagena de Una wasango onaka 
wotemo, "Una ka wisibuo kusi de awi 

lako ipiloka gena, ma sababu o nyawa 
manga dorou qasowo. Duma imadadi 
komagena ma ngale de ma ngeko una de 
o Gikimoi Awi buturu asa wosimane o bi 
nyawaka. 

4Ma orasi ngone ka poohosi gena, 
imatero maro o wange itumu waasi. 

So Una Ngohi woisusuloka la tahino, to 
Una Awi manara magena bilasu paaka. 
Sababu done posone gena, imatero 
maro o bubutu ma orasi yahino ituuruno, 
so O nyawa nagoona bato yaaku kawa 
yomanara. 

> Ma orasi Ngohi kanagasi o dunia ma 
dokuka, de Ngohi manena todadi maro 
o nita moi o dunia ma bi nyawaka." 

6 Komagena wobicara qaboloka, de Una 
o tonaku wahobi de to Una Awi kibi o 
tonaka sutu waqehe asa wosicapuka, de 
wosipalasa wopipilo awi lakoka. 

7Wosipalasa qaboloka, de wopipilo 
magenaka wotemo, "Hika notagi o 

Siloam ma ake ma lepaka, de o ake 
magena ani bio nosimasau kasi." 
(Manga demo o Siloam gena ma ngale 
'o ake isiuhi o taboko'.) So wopipilo 

una magena wotagi wokahika o ake 
magenaka. Ato awi bio de o ake 
wosimasauka, de aku womasigeleloka so 
woliho de awi lako ipilo kawa. 

8 So o nyawa ona kanaga wopipilo awi 
tahu ma dateka igogoge, ona magena de 
lo o nyawa ona ma nonomasi iwikeleloka 
una gena o ngeko ma dateka wogogolo, 
ona magena lo imatekekasano itemo, 
"Una magena ma nonomasi de wopiloka, 
eh? Komagena lo igomaka ngone 
powikelelo una o ngeko ma dateka de 
wogogolo." 

3 Kanaga ma binuka itemo, "Iya, igogou 
magena una bai!" Duma kanaga ma 
binukali itemo, "Wewe! Magena una 
wisowo. Nagala manga bio imaketero, 
duma magena una wisowo." So wopipilo 

una masirete womasingangasu onaka 
wotemo, "Ngohi manena gabolo." 

10 So ona unaka yotemo, "Wewe! Hika 
ngona nomisingangasu ngomika, maro 
idodooha so ani lako qalohaka sidago 
ngona aku nomasigelelo kali." 

11 So kagena de una wotemo onaka, 
"Kangano o nyawa moi kanaga Awi ronga 
gena o Yesus, Una magena waaka. Ena 
gena, Una o tona waqehe de wosicapu, 
qaboloka de Una wosipalasa ai lakoka. So 
qaboloka, de woisulo ngohika wotemo, 
'Hika notagi o Siloam ma ke ma lepaka, 
la de o ake magena ani bio nosimasau 
kasi.' So ngohi totagi de ngohi taaka 
maro Una wobobeseso ngohika, ai bio 
de o ake magena tosomasau, kagena de 
asa aku tomasigeleloka." 

12 So ona asa itemo unaka, "So o nyawa 
Una magena kekiaka." De una wotemo, 
"Asoko! Ngohi tanakowa Una magena 
kekiaka wokahika." 

13 So ona asa igogomaka una wopipilo 
magena iwingaho itagi o Farisi ma 
nyawaka. 

1450 o bi moi-moi gangodu magena 
imaaka o Sabat ma wangeka, gena o 
Yesus Awi kibi wosicapu de o tona ma 
ngale wopipilo awi lako ipelengaka. 

15So ma orasi o Farisika ma nyawa 
iwisano unaka, de una lo wotemo kali 
onaka, "Una gena o tona waqehe so 
wosipalasa ai lakoka. So qaboloka, de 
ngohi ai bio de o ake tosimasauka, de 
asa aku tomasigeleloka. Komagena Awi 
manara ngohika." 

16 So o Farisika ma binuka itemo, 
"Nako o Sabat ma wangeka de waaka 
komagena, de upa wotemo Una o 
Gikimoino, sababu Una nanga adati 
de nanga galepu magena watilakuka." 
Duma kanaga ma binukali itemo, "He! 
Nako Una witotorou gena, waakuwa 
waaka komagena." Ibicara komagena 

sidago lo o Farisika ma nyawa gena 
imatekesikoholu. 

17 So qabolo de ona asa itemo kali una 
iqoqoma wopipiloka, "So ngona gena 
idodooha. Sababu ma ngale to ngona 
ani lako, so ani sininga ma gaalu Unaka 
gena idodooha." So iqoqomaka wopipilo 
magena wotemo, “Nako to ngohi ai 
siningaka gena, totemo Una magena o 
Gikimoi Awi nabi moi." 

18 Duma o Yahudika manga bi roriri o 
Farisika ma nyawa, ona magena nakoso 
iqoqomaka una magena wopipilo gena 
yopiricayawa, ona imafikiri ma nonomasi 
una gena wopilowa. So ona yaaso to una 
awi baba de awi awa la yasirisima onaka. 

19 So kagena de ona asa awi dodihimoka 
itemo, "Una manena to ngini nia ngopa 
yanau? De nakoso una gena nia ngopa, 
igogou wisibuo kusi de una wopiloka? 
De nako komagena, ma ngeko idodooha 
so una o orasi manena de asa aku 

womasigeleloka.” Komagena so manga 
sano gena itogu-toguwa. 

20 So una awi dodihimo yosango 
yotemo, "Ngaroko, igogou, una manena 
to ngomi mia ngopa, de igogou ka 
wisibuo kusi de una wopipilo moi. 

21 Duma igogou ngomi mianakowa o kia 
idadi unaka sidago aku womasigeleloka, 
de ma nyawa kekiaka una awi 
lako wosilohaka, magena ngomi lo 
miwinakowa. Duma una wilamoka, so 
ngini gena bilasu una ka niwisano so una 
masirete asa winisingangasu nginika de 
ma dodagi gena idodooha sidago lo awi 
lako ipelenga de womasigeleloka." 

22 Awi dodihimo yosango komagena, 
sababu ona yamodo manga roririka. 
Onaka yamodo sababu ona yanakoka 
o Yahudika manga roriri magena 
Isitatapuka, o nyawa nagoona 
imamangaku o Yesus gena o Salamati ma 

Kolano, ona magena asa yasimahawa O 
puji ma tahuka iwosa. 

23 Komagena so igogomaka wopipilo 
awi dodihimo magena manga sango 
itemo, "Una wilamoka, so ngini bilasu 
una ka niwisano." 

24 So awi baba de awi awa isango 
gaboloka, de ona wopipilo iwiaso kali so 
una warisima onaka. So ona ma sinotoka 
una wisano kali itemo, "Ngona bilasu 
o Gikimoi Awi simaka nosingangasu 
itotiai, de upa naihu, sababu ngomi Una 
miwinakoka. Una ani lako wosilohaka, 
Una magena o nyawa ma dorou moi." 

25 So wopipilo wotemo onaka, "Ngohi 
tanakowa nakoso Una o nyawa ma dorou 
moi, eko hiwa. Duma o orasi manena 
igogou ngohi tanakoka, ngaroko ma 
nonomasi ngohi topipilo moi, duma o 
orasi manena tomasigeleloka." 

26 So ona ¡temo kali unaka, "So Una 
magena kiaka de ani lako waaka. 

Wadodooha so ani lako wosiloha sidago 
lo ngona aku nomasigelelo." 

27 De wotemo, "llaha! Kangano manena 
ngohi tinisingangasu gaboloka. Duma 
ngini ngohi nipiricayawa, de kiaso ngini 
nisano kali ngohika, nakoso ngini niise 
niholu ngohi ai singangasu. Eko nagala 
ngini lo nimode la Una niwimote?" 

28 So una wosango qaboloka, de ona 
asa wopipilo magena iwisimamaqe 
itemo, "Ce! Nagala ngona nodadi maro 
Una magena wimomote moi. Duma 
nako ngomi ani roriri gena, hiwa bai! 
Ngomi miamote gena ka o Musa kanaga 
o Gikimoi Awi bobita wosilelefoka. 

23 Sababu nakoso o Musa gena, igogou 
o Gikimoi masirete wobicara unaka, 
magena mianako. Duma o nyawa 
Una magena, ce, Una o nyawa eko o 
nyanyawa sidago Awi sihino lo ngomi 
mianakowa bai!" 

30 So kagena de una wopipilo asa 
wasango kali, wotemo onaka, "Icala! 
Ngohi ai hairani ifoloika sidago kangano 
igogou tobicara, duma tohairani ifoloi 
so taakuwa tobicara. Una waaka so 
ngohi taaku tomasigeleloka duma, ce, 
ngini nitemo Una magena Awi sihino 
nianakowa. 

31 Duma ngone kanena panakoka, ma 
ngale o nyawa ma dorou gena ngaroko 
ona isumbayang, duma manga gogolo 
o Gikimoi wosigisewa. Mutuwade ona 
nagoona la kanaga yodupa o Gikimoika 
isumbayang de Awi dupa yamomote, 
ona magena asa Una wasigise. So ngohi 
totemo Una gena Awi sihino gena o 
Gikimoino. 

32 Hel Ma moi lo waasi kanaga o nyawa 
yoise o jarita komanena, gena o nyawa 
wisibuo kusi de wopiloka maro ngohi, so 
de o nyawa moi awi manara sidago aku 
una womasigeleloka. 

33 Cawali ka Una ngohi woisilolohaka 
gena wahino o Gikimoino. Nakoso hiwa, 
de o kia naga moi lo akuwa waaka." 

34 De ona itemo unaka, "Gena bai! 
Ngona nisibuoku gena igogou nopiloka. 
Ce! Ngona gena nomafikiri de nanako, 
ngomi nagoona sidago asa notemo 
ngomi nomidoto komagena." Ona 
iwitoosa komagena sidago ona lo 
asa wopipilo magena wisisupu de 
lo iwisimaha kawa o puji ma tahuka 
wowosa kali. 

35 Ma orasi o Yesus wogiise igogomaka 
una wopipilo kanaga ona iwisimaha 
kawa o puji ma tahuka wowosa kali, 
de Una wotagi wopipilo kawa gena 
wisari. So wimakeka, de Una wotemo, 
"Idodooha ngona gena nowipiricaya o 
Nyawa ma Duhutuka." 

36 Wopipilo kawa gena wotemo, "Baba, 
o Nyawa ma Duhutu Una magena 
naguuna. Igogou qaloha, nakoso 

noisingangasu ngohika ma ngale ngohi 
aku Una towipiricaya." 

37 De Una asa womasingangasu 
wotemo, "Igogou, ngona nowikeleloka. 
Ngohi manenena gabolo tonibicara 
ngonaka." 

38 De wopipilo kawa magena foloisi 
winali de wotemo, "Awalele, Jou! 
Igogou, de tagogou tonipiricaya Ngonaka 
gena Una magena." So womabukuku de 
wisuba Unaka. 

39 Kagena de Una wotemo wopipilo 
kawa, "Ngohi manena tahino kanena o 
duniaka, la ma ngale Ngohi aku o nyawa 
tahiri, so ona kanaga de manga dupa 
yopipiricaya gena asa tatinga de o nyawa 
ihoholu ipiricaya manga sidongirabano. 
Komagena la ona yananakowa asa aku 
yanako imatero maro ona yopipilo asa 
aku imasigelelo kali, de ona ifufuma 
de itemo yanakoka ona magena asa ka 
imaketero de yopipilo." 

40 Duma kagena de o Farisika ma nyawa 
yamuruo naga Awi demo yoiseka, de 
itemo, "So o demo magena ma ngale o 
kia. De kiaso notemo ngomi lo koloko 
mipipilo." 

41 De Una asa wotemo onaka, "Nakoso 
ngini koloko ona yopipilo de o Gikimoi 
niwinakowa, ngini gena asa inisisalawa. 
Duma ngini nitemo Una niwinakoka 
koloko ona imasigogelelo. Mutuwade 
ngini kanaga de nia dorouka." 

1So kagena ona o Farisi ma 

10 nyawaka Una woade-ade 
wotemo, "O nyawa moi la kanaga o 
duba ma kurunga ma rabaka wowosa 
duma ma ngoraka woholu wamote so 
ka ma kurungaye wadola de wowosa, 
kanaga una magegena igogou wototosi 
de wokokoora moi. 

2 Duma una la kanaga wowosa de 
wamote ma ngoraka, una magena 
igogou o duba ma sowohi. 


YOHANES 10 122 


3 De ma ngale una magenaka o ngora 
wojojajaga done asa o ngora wibelenga, 
de lo una awi ili gena asa o bi duba 
ka yanako de wisigise. Una awi duba 
waaso moi-moi de ma rongaka gena 
wabicara, de ona wisigise so yahino 
de lo mamoi-mamoi una asa watuda 
wosisupu ma kurungano. 

4So kagena o moi-moi una wasisupuka, 
de asa una watuda so wotagi wogoqgoma, 
de awi duba qangodu gena asa awi 
duduno itotuuru, sababu awi ili gena o 
duba magena ka yanako. 

> Duma nakoso kanaga o nyawa 
yasosomoa, awi duba magena asa 
wimote yoholu. Sababu o nyawa magena 
awi ili o bi duba yanakowa so iwimotewa 
de lo ka iloqa." 

6 O Yesus wosiade-ade komagena, 
duma o ade-ade ma ngale gena ona asa 
isihodawa. 


YOHANES 10 123 


7 Mutuwade Una wobicara kali onaka 
wotemo, "Nako o ngora ma boberesu, 
la kanaga yapelenga so o bi duba aku 
iwosa, magena igogou Ngohi manena. 

8 Ma nonomasi Ngohi tahino waasi de 
kanaga ona yahinoka gena, ona magena 
o guru ikokokulai de itemo o bi duba 
gena asa yatuda, ona magena yangodu 
gena o nyawa itotosi de ikokoora. 
Ngaroko komagena, o bi duba magena 
asa manga ili gena yosigisewa. 

3 Ngohi manena gena o ngora, so o 
nyawa nakoso Ngohika yahino la aku 
yowosa, ona magena asa yosalamati. 
So ona aku iwosa de lo isupu la o ino 
yamake. 

10 Yototosi ona magena yahino ka 
yatosi, yatooma, de lo o nyawa yasisa, 
komagegena to ona manga sininga ma 
ngale de ma edekati. Duma Ngohi asa 
tahino la ma ngale Ai duba-duba aku 
o oho ma duhutu yamake de o oho 

magena foloisi galoha de igogou, de ma 
kurangi moi lo ihiwa. 

11 Ngohi manena o sowohi moi 
Ai duba tojaga galoha. De Ngohi o 
jojaga qaloloha magegena kanaga 
tomasidailako la tosone ma ngale Ai 
duba-duba aku ioho. 

1? Duma nakoso o nyawa moi la ka 
wisewa so o bi duba wojaga, ma orasi 
o kaso labara yahino, una magena 
done asa ka woloqa so o bi duba lo 
wadongosaka. Sababu una gena o 
bi duba ma duhutu wisowo, una ka 
wisesewa moi. So o kaso labara yahino 
de o bi duba ma binuka yagoli de o duba 
ma binukali iloga de ipiringaka. 

13 O nyawa una magena ka wologa de 
o bi duba wadongosa sababu una asa ka 
wisewa, mutuwade una o bi duba gena 
he wosidooha kawa. 

14 Ngohi manena o sowohi moi Ai 
duba tojaga galoha. Sababu Ngohi Ai 

duba masirete gena moi-moi asa igogou 
tanako de Ai duba moi-moi lo Ngohi ka 
inako. 

15 Ngohi de Ai duba-duba ngomi 
mimakanakoka, imatero maro Ai Baba de 
Ngohi igogou mimakanakoka, ena gena 
Una igogou woinako Ngohi de Ngohi lo 
igogou towinako Ai Baba. De lo Ngohi o 
sowohi moi tojaga qaloha, sababu Ngohi 
masirete asa tomasidailako la tosone ma 
ngale Ai duba-duba aku ioho. 

16 De kanaga de maenasi to Ngohi Ai 
duba-duba ma binuka, kekiaka o bolu 
manena ma rabaka iwosa waasi. De 
ona lo bilasu Ngohi taaso la ma ngale 
to Ngohi Ai ili masirete gena ona asa 
isigise. So Ai duba Ngohi imomote gena, 
gangodu idadi o bolu moi de manga 
jojaga, Ngohi tomatengo gena, o sowohi 
ka ka moi. 

17 Mutuwade Ai Baba igogou Ngohi 
woidodara, sababu Ngohi gena 

tomasidailako la done tosone ma ngale 
aku woisioho kali. 

18 Kanaga o nyawa moi lo yahiwa to 
Ngohi Ai oho yakoora, duma Ngohi 
tomatengo de Ai dupa masirete Ai rohe 
tahike isone. Sababu Ngohi de Ai pareta 
masirete sidago Ngohi taaku Ai rohe 
tahike la isone de lo Ai pareta masirete 
sidago done asa tooho kali. Sababu 
komagena Ai Baba Una woisusulo, gena 
wotemo Ngohika, 'Bilasu Ngona naaka 
komanena.'" 

19 Ka ma orasi o Yesus Awi demo 
komagena, so o Yahudika ma nyawa 
magena asa igogou imatekesikoholu moi 
de moika. 

20 Kanaga yadadala ma binuka lo itemo, 
"llaha! Nagala Una gena wikokitoka. He! 
Witogosaka, so lebelaha ngone gena 
posigise pomatogu." 

21 De ma binukali itemo, "Komagenawa. 
Awi demo gena imaterowa de yakokitoka 

manga demo. De gadoohaso o toka de 
aku imanara sidago wopipilo moi gena 
womasigeleloka. Hiwa! O toka gena 
yaakuwa imanara komagena." 

22 So o alo ma orasi imasidiado, de o 
Yerusalemka o rarame moili isironga o 
Gikimoi Awi Tahu Yatebi kali ma Rarame 
gena yaadoka. 

23 De o Yesus kagena naga ma rabaka, o 
riho moi isironga o Salomo awi Sorabika, 
kagena Una wotagi. O Salomo awi Sorabi 
gena maro o dadaru ikakaku, duma 
ma golingasu yagogarade de ma katu 
galoloha gena o tetono. 

24 Ka wotagi-tagisi, de o Yahudika 
manga roriri yamuruo naga Una 
widolomu de wisigilolino de manga 
edekati ma dorou, so itemo Unaka, 
"Idodooha so itekaka Ngona gena 
nomapopongoka. Nako Ngona gena 
igogou o Salamati ma Kolano, eko hiwa, 
magena bilasu nomisingangasu de Ani 

demo itotiai ngomika, ma ngale ngomi 
aku misihoda ma diai." 

25 So kagena de Una wotemo onaka, 
"Ngohi ngini tinisingangasu gaboloka, 
duma Ai demo gena ngini niholu 
niopiricaya. O nonako ihahairani taaaka 
gena de ma kuasa Ai Babano so ma meta 
ka Ngohi isingangasu nginika. 

26 Duma ngini niholu Ngohi nipiricaya 
sababu ngini gena to Ngohi Ai duba-duba 
nisowo. 

27 Nakoso moi-moi to Ngohi Ai duba 
masirete, ona magena igogou Ngohi 
tanako de ona lo Ai ili isigise so Ngohi 
imote. 

28 De moi-moi ona magenaka Ngohi asa 
tahike o oho ka sidutu ikakali, so ona 
gena akuwa yasisa. Sababu ona magena 
Ngohi tajajaga, so o nyawa nagoona bato 
yaakuwa Ngohi ikoora. 

29 Sababu kanaga Una lo, ona magena 
woihike Ngohika, Ai Baba Una magegena 

Awi buturu foloisi ilamo, so o nyawa 
nagoona bato ona magena yaakuwa Ai 
Baba wikoora. 

30 Ngohi de Ai Baba gena mimarimoika 
so midadi ka ka moi." 

31 Kagena Una Awi demo magena 
yoiseka, de o Yahudika manga roriri ona 
magegena o teto yatolomu ma ngale 
Una wisipapaka, ma ngale iwitooma. 

32 Duma Una wotemo onaka, "Ngohi 
manena ma dalaka o nonako ¡hahairani 
Ai Babano tinisikelelo. Ma ngale o 
nonako ihahairani o kia, sidago ngini asa 
Ngohi nipaka." 

33 De itemo, "Hiwa de! Upa ma sababu 
Ani nonako ihahairani, duma ma ngale 
Ngona o Gikimoi Awi ronga ma dorou 
nogaka, sababu Ngona igogou ka o 
nyawa, duma ka Ani demo bato gena 
Ngona nomadadi maro o Gikimoi. 
Komagena so Ngona bilasu nosone." 

34 Duma Una wasano de wotemo kali 
onaka, "Idodooha ngini niosiningawa o 
gimina moi o Gikimoi Awi Jaji ma Buku 
ma rabaka kanaga iqomaka wotemo o 
Israel ma nyawaka. Kagena ngaroko ona 
ka o nyawa, duma isilefoka, 'Ngini gena 
maro o bi giki qaloloha.' 

35 O kia naga Awi Buku ma rabaka gena 
itiai de akuwa patagali. Ona igomaka Awi 
demo wasibobicaraka magegena Una 
waaso o bi giki qaloloha'. 

36 De Ngohi tinisingangasu, Ngohi gena 
o Gikimoi Awi Ngopa. Duma Ngohi 
manena gena nikalaki de nitemo, 'Ngona 
o Gikimoi Awi ronga ma dorou nogaka.' 
Ngini nia demo komagena itiaiwa, 
sababu ma ngale Ngohi gena o Gikimoi 
wositatapuka maro Awi sosulo masirete, 
Awi demo gena taaaho o duniaku. 

37 Ce! Upa he Ngohi nipiricaya, nako 
igogou Ai Baba Awi manara gena woisulo 
taaka, de magena Ngohi taakawa. 

38 Duma nakoso magena taakaka, 
de ngini bilasu Ngohi nipiricaya. 
Ngaroko nidupawa so Ngohi Ai demo 
niopiricayawa, duma bilasu niopiricaya, 
sababu to Ngohi Ai manara taaka gena 
o nonako ihahairani. Nako komagena, 
de ngini asa nisihoda sidago lo nianako 
igogou Ai Baba Una gena to Ngohi Ai 
rabaka, de Ngohi lo to Una Awi rabaka." 

39 Magena yoiseka, de ma moili ona 
gila-gila widahake iwitago Una, duma 
imatodoka gena wihiwaka, manga 
sidongirabano Una womasisa de 
womajoboka. 

40 Womajoboka, de Una asa woliho 
o Yordan ma Selera ma sonongano 
wokahino kali o riho kiaka igoma o 
Yohanes wogogogeka so o nyawa waosi. 
So womasidiado o riho magenaka, de 
kagena Una wogogeli. 

41 Kagena de o nyawa yadadala yahino 
Unaka, de ona imatekebicara itemo, 

"Ngaroko o Yohanes waakawa o nonako 
ihahairani, duma awi demo moi-moi 
qangodu gena ma ngale Una manena 
igogou de itero." 

42 De manga sidongirabano o riho 
magegenaka o nyawa yadala igogou 
wipiricaya Unaka. 

1 Kanaga o nyawa moi asa 

1 1 wopanyake, una magena awi 
ronga o Lazarus. Una o Betaniaka ma 
nyawa de awi bira yasinoto ona lo 
yogoge o Betania ma dokuka. De awi 
bira moriria ami ronga ongo Marta de 
mononongoru ami ronga ongo Maria. 

2 Awi bira ongo Maria muna gena done 
o gososo qabobou mosiqahu o Jou Yesus 
Awi gohuku de ami hutu masirete Awi 
gohu mosiese. 

3 De manga hira o Lazarus wopanyake 
so awi bira ona magena asa o nyawa 
yasulo la itagi o Yesuska iwidedemo, 

"Jou, to Ngona Ani dodiao nowisosininga 
gena una wopanyake." 

4So komagena Una woise de onaka 
wotemo, "Ngaroko una wopanyake, 
duma upa sidago de awi panyake 
magena una wosone. Hiwa! Komagena 
idadi ma ngale o Gikimoi Awi mulia 
wosimane o nyawaka, so de magena asa 
yanako Ngohi manena to Una Awi Ngopa 
lo aku de Ai muliaka." 

> Kanaga ongo Marta, de ongo Maria, 
de lo manga hira o Lazarus ona magena 
igogou Una wadodara. 

6 Ngaroko komagena, ma orasi Una 
woise o Lazarus gena wopanyake, Una 
wotagi waasi de kagena wogogoge ma 
deka o wange sinotosi. 

7 Kagena de Awi muri-murika wotemo, 
"Hino la ngone gena potagi kali o 
Yudeaka." 

8 De ona asa itemo Unaka, "Asitagala! 
Baba Guru, o Yahudika ma nyawa O 

Yudeaka igogoge gena asa ka itemo, ma 
ngale Ngona done asa o teto inisipapaka, 
de Ngona o orasi manena nodupa la 
ngone asa kagena pokahikali?" 

2 Una gena wanakoka Awi orasi wosone 
magena yaado waasi, so wasango de 
wotemo onaka, "Qadoohawa, manena 
ka o wangesi. Nakoso o nyawa la itagi 
o wawange gena, ngaroko o kia moi 
kagena naga, onaka asa upa lo idadi o 
fafati moi, sababu o dunia manena gena 
o nita yodisiwaka so ona yakeleloka. 

10 Duma nakoso o nyawa la imadagi o 
bubutu ma rabaka, ona gena o bubutu 
yafatika, sababu manga rabaka gena o 
nita ihiwa. 

11 So hino Ai muri-muri, kanaga nanga 
dodiao o Lazarus gena wikioloka so 
Ngohi kagena totagi unaka, ma ngale 
una magena Ngohi towisimomi." 

1? Kagena asa Awi muri-muri magena 
itemo Unaka, "Jou, nakoso igogou 

wikiolo, de sutusi una asa womamalo de 
womomi kali." 

13 Duma de Awi demo magegena asa 
Una Awi ngale gena o Lazarus wosoneka, 
de Awi muri-muri ka yatagapi yotemo 
una wikioloka. 

14 Ona yosihodawa, so wadedemo 
onaka wotemo, "O Lazarus gena 
wosoneka. 

15 De ngaroko ma wange una wosone 
gena Ngohi kagena ¡hiwa, duma Ngohi 
asa inali. Komagena imadadi ma ngale 
ngini gena aku Ngohi nipiricaya. So hino 
la ngone potagi unaka." 

16 Qabolo de o Tomas, wisironga lo 
Wosasago, una magena wotemo awi 
dodiao ma binukaka, "Hino la ngone 
powimomote lo aku posone dede Una." 

17 O Yesus womasidiado o Betaniaka, 
de kanaga o nyawa wisingangasu Unaka 
itemo, o Lazarus wipoosu ma deka he o 
wange iha qabolo. 

18 De sababu o Betania ma doku de o 
Yerusalem ma kota ma soa gena ikuruwa, 
ma gaku gena nagala o kilo saangeka, 

19 so kanaga o Yahudika yadadala o 
Yerusalemka de yahino, la ma ngale 
manga hira wososone gena aku ma bira 
moriria ongo Marta de mononongoru 
ongo Maria ona magena manga sininga 
isiputuru. 

20 De o Yesus womasidiado gena 
moriria mogiise, de muna magena 
motagi mowisibubusu so Una asa 
mowimakeka. Duma mononongoru gena 
ka motamaha manga tahuka. 

21 So moriria Una mowimakeka, de asa 
motemo Unaka, "Jou, nakoso Ngona 
la kanena, igogou nagala ai hira gena 
wosonewa. 

22 Ngaroko komagena, duma ngohi 
topiricaya nakoso o Gikimoika gena, o 
kia bato Ngona nogolo Una asa wonihike 
Ngonaka." 

23 Kagena de Una wotemo munaka, 
"Ani hira asa wisioho kali." 

24 De muna motemo, "Igogou! Magena 
ngohi tanakoka gena una wisimomi ma 
ngale wisioho kali done ma orasi o dunia 
ma dodoguka, de o nyawa done o sone 
ma rabano asa yasioho kali." 

25 Magena de wotemo, "Ngohi manena 
o nyawa o sone ma rabano asa tasiooho 
kali de lo o cho ma hutu. O nyawa 
nagoona la kanaga ipiricaya Ngohi, 
ngaroko ona isoneka, duma ona magena 
asa ioho kali. 

26 De o nyawa nagoona la kanaga 
Ngohi ipiricaya de o oho ka sidutu ikakali 
yamake, de ona magegena asa upa dede 
o Gikimoi imakitinga. So ngona o orasi 
manena, idodooha Ai demo gena ngona 
nopiricaya." 

27 "Iya, Jou! Tagogou ngohi ifoloi 
tonipiricaya, Ngona gena o Salamati ma 
Kolano o Gikimoi Awi Ngopa, gena o 

Gikimoi wojajajika wotemo Una done 
asa wouti o duniaku." 

28 Qabolo de moriria muna magena 
moliho mokahika ma nongoruka, de 
imatingaka yahika o nyawa itotolomuno 
de momigurubu munaka motemo, 
"Nanga Baba Guru womasidiadoka, so 
ngona woniaso." 

23 So mononongoru moiseka, de 
muna gila-gila momaoko de motagi 
momatai-tai Unaka. 

30 Duma Una o dokuka waado 
waasi, so kiaka kangano moriria 
mowimamakeka, Una kagena wogoge 
kusi. So mononongoru kagena makahika 
Unaka. 

31 De o Yahudika ma nyawa ona magena 
o tahu ma rabaka la mononongoru 
ami sininga yasiputuru, ma orasi ona 
imikelelo muna momacocapati mosupu 
de momajobo, so ona asa imisiduuru. 

Sababu ona muna mitahe nagala muna 
motagi o boosuka la kagena mododora. 

32 Ma orasi mononongoru momasidiado 
kagena o Yesuska, de muna mogila-gila 
to Una Awi simaka momabukuku de 
motemo, "Jou, nakoso Ngona lo kanena, 
nagala mia hira gena wosonewa." 

33 Kagena de muna mododora de lo 
o Yahudika ma nyawa imisidoduuru lo 
yododora gena, Una wakelelo de asa Awi 
sininga ipeleso de lo foloi gasiri. 

34 De Una wosano wotemo, "Una kiaka 
ngini niwihado." De ona itemo, "Jou, 
nahino kanena la una nowinanosi." 

35 Ato o Yesus woise, de Una woari 
wosodu-sodu. 

36 So kagena o Yahudika ona lo iwikelelo 
Una woari de itemo, "Kodo! Una lo 
wisininga bai!" 

37 De kanaga ma binukali 
imatekededemo itemo, "Duma 
nakoso o orasi magena de qataika 

womasidiado gena, aku una wisilohaka 
la upa de wosone, imatero maro 
wopipilo wisilohaka so womasigeleloka, 
eko idodooha." 

38 Kagena de Una asa wokahika o 
Lazarus awi boosuka, de Awi raba lo 
itonga kali. De o boosu magena ka o teto 
ma rabaka yaaaka so ma ngora gena de o 
teto ilalamo moi yodololo so isiperesuka. 

39 De Una asa wosulo onaka wotemo, 
"O teto magena ngini nialolo la o boosu 
ma ngora ipelenga kasi." De o Lazarus 
ma bira moriria gena mowisidapano 
Unaka motemo, "We! Jou, upa bai! 

Una asa wimelaka so idadiwa. Awi 
wange iha gabolo una wosone so igogou 
wobakaka." 

40 De Una wotemo munaka, "So 
ngona nawosaka, kangano magena asa 
Ngohi totetemo, nakoso ngona Ngohi 
noipiricaya gena, idodooha o Gikimoi 

Awi kuasa ilalamo magena done asa 
nakelelo bai!" 

41 Komagena Una wotemo, so kanaga 
o teto o ngoraka magena ona yalolo 
la o boosu ma ngora ipelenga. De o 
Yesus Una asa womamataga o dipaye, 
de wotemo, "Ai Baba, Ngona to Ngohi 
Ai gogolo noiseka, so Ai sukuru Ngonaka 
tatide kasi. 

42 De tanakoka Ngona o orasi isigeto- 
geto noisigise Ngohika, duma Ngohi asa 
tosidumu komanena, ma ngale o nyawa 
Ngohi idodolomu ona manena aku 
yoise de aku lo yopiricaya gena, igogou 
Ngona noisulo Ngohi la tahino kanena o 
duniaka." 

43 Kagena de Una woaso womatoore 
Awi ili wolamo-lamo unaka wotemo, 
"He, Lazarus! Ngona nahinosi kanena!" 

44 So una awi rohe asa isupuno. Duma 
awi gia de awi gohu qangodu lo o 
baro qaaare isisasao ka yasangisi, de 

awi bio lo ka yatalakesi de o baro. So 
o Yesus wasulo onaka wotemo, "Hika 
to una awi sasangi magena niasose la 
awi baro niapalako." So komagena ona 
iwibalakoka. 

45 So ma ngale ona o Yahudika ma 
nyawa muna mononongoru ami sininga 
yosiputuru sidago yahihino kagena, ma 
orasi ona magegena yakelelo o kia o 
Yesus waakaka, de kanaga ona yadadala 
gena Una iwipiricayaka. 

46 Duma kanaga lo ma binuka ona 
itagi o Farisi ma nyawaka, de o kia Una 
waaakaka magena isingangasu onaka. 

47 So o Farisika ma nyawa magena ona 
yoise, de ona de o imamka ma bi sahe 
imakaaso la imatolomu o Mahkamah 
Agama yaaka. So ona yangodu 
imatolomuno de imatekekaaturu itemo, 
"Powidodooha. O nyawa Una magena o 
nonako ihahairani he idala waakaka. 

48 So nakoso ngone powidoohawa, 
de igogou o nyawa he yangodu asa 
Una wipiricayaka. De nako imadadi 
komagena, de done o Romaka ma nyawa 
yahino kanena de nanga riho o Gikimoi 
Awi Tahu de nanga bangsa magena lo 
yabiau." 

43 De manga aturu komagena so manga 
Imam Wilalamo, o orasi magena o 
Kayafas, una wadedemo ona yangoduka 
wotemo, "Ce! Ngini o kia naga moi lo 
nianakowa. 

50 Ngini gena niatahewa de nianakowa o 
ngeko kia foloisi qaloha nginika. Igogou, 
Una magena ka o nyawa womatengo 
de lebelaha ka o nyawa moi wosone la 
ngone o Yahudika ma nyawa inangodu 
upa he inasisa." 

51 Duma o demo magena upa to una 
awi sininga masirete ma rabano isupu. 
Ka cawali o orasi magena una ma Imam 
Wilalamo gena o Gikimoi Awi demo 

wasingangasu, ma ngale o Yahudika ma 
nyawa o orasi ma simaka asa o Yesus 
wisosone. 

52 De upa ka ma ngale o Yahudika, duma 
Una asa wosone ma ngale o Gikimoi 
Awi ngopa-ngopa yangodu, ngaroko ona 
yodobiau o bi tona ma somoaka, la ma 
ngale ona moi-moi aku Una watolomu 
de waaka so ona imatekerimoi kali. 

53 Ma wange magegenaka de ma 
simaka, ona lo asa imatekefakati ma 
ngeko idodooha la o Yesus gena aku 
iwitooma. 

34 Komagena so o Yesus Una magena 
waaku kawa wotagi Awi ngeko 
wanononuka, kiaka o Yahudika ma 
nyawa manga sidongirabaka, upa 
sidago o nyawa ona yanako Una kiaka. 
Mutuwade o Yerusalem ma daeraka de 
womajobo wokahika o riho moi o tona 
ibobeleu ma dateka, la kagena Una de 

Awi muri-muri igoge o doku moi isironga 
o Efraimka. 

>> O orasi magena o Yahudika manga 
Paskah ma Wange ma Rarame he 
idumuka. So kanaga o nyawa he yadala 
manga bi doku yodongosa, imajobo 
de ikahika o Yerusalemka, ma ngale 
imatolomu la o adati de o galepu yamote 
so itemo manga sininga yatebi. 

26 De ona yadadala o Yerusalemka, 
ona magena iwisasari Una gena, 
imatotolomu o Gikimoi Awi Tahuka de 
imatekededemo, "Idodooha niafikiri. O 
Yesus gena asa Una wahino, eko hiwa. 
Nagala Una asa woholu nanga rarame 
wamote." 

7 De kanaga lo o Farisika ma nyawa de 
lo o imamka ma bi sahe asa isibeseso 
itemo, "Nakoso ngini o Yesus niwikelelo, 
de bilasu ngini jai-jai nimidedemo 
ngomika, la Una aku ngomi miwitago." 

10 Yesus wotagi kali o Betania ma 
12 dokuka, gena o Lazarus awi doku 
kiaka iqomaka una o Yesus wisiohoka. De 
kagena womasidiadoka gena o Paskah 
ma Wange ma Rarame he idumuka, so 
asa o wange butangasi de yaado. 

2 De kagena o Betaniaka ma nyawa ma 
ngale Una o rarame moi yaakaka, so Una 
wikoro de kanaga lo o Lazarus de o nyawa 
¡kokoro ma binuka lo ona imatamika, de 
ongo Marta ona maleleani. 

3 So mononongoru ongo Maria magena 
o gososo gabobou de ma ija ihahali 
maaho. O gososo magena o bi ngutu 
qabobouno. So kagena mahino, de 
gila-gila o gososo magena mosigahu o 
Yesus Awi gohuku de ami hutu masirete 
Awi qohu mosiese, ma ngale Una 
mowihoromati. So o tahu ma raba 
magena ipasiku de o bou galoloha. 

4 Duma Awi muri moi, una done asa 
o Yesus wisiija awi ronga gena o Yudas 

Iskariot, una magena womaridemo 
wotemo, 

> "Ce! Qadoohaso posiijawa o gososo 
gabobou magena, la ma ngale ma pipi 
gena aku o nyawa isususaka pahike. Ma 
ija gena nagala pahali-haliku." 

6 Una awi demo ma ngale gena, 
ngaroko, wosidoohawa o nyawa 
isususaka, so cawali ma ngale una 
masireteka, sababu una wodupa watosi. 
Una magenaka o Yesus Awi muri-muri 
manga manara ma pipi gena una 
wisicoho de ma nonoma kasi masoa- 
masoa kanaga o pipi yatotolomuno gena 
una watosi. 

7So kagena de o Yesus asa wotemo 
una magenaka, "Ce! Nomigohaka, la 
muna maaka komagenena. Sababu 
o gososo madodiahi magena Ai rohe 
mosidailakoka, ma meta done ma 
orasika Ngohi asa ipoosu. 

8 O nyawa isususa kanaga o wange 
isigeto-geto igoge to ngini nia 
sidongirabaka, duma iteka kawa de 
Ngohi manena asa ihiwaka." 

3 Ma orasi magena kanagali o Yahudika 
ma nyawa yadadala yoise Una kanaga 
o Betaniaka wotululi, so ona yahino o 
doku magenaka itemo, "Ngomi miadupa 
Una miwimake de lo miwikelelo kiaka o 
Lazarus wosoneka de una wisiooho kali." 

10 (12:9) 

11  Yahudika ma nyawa yadala kanaga 
manga roriri yadongosaka, ma ngale 
manga piricaya itagali de ikahika o 
Yesuska, sababu o Lazarus wisioho 
kali. So o roriri o imamka ma bi sahe 
magena isitatapuka itemo, "O Lazarus 
una lo bilasu powitooma." Mutuwade 
ona imatekefakati gena maro o Yesus, 
komagena lo o Lazarus, una lo bilasu 
iwitooma. 

12 Ma goginitano, de ma ngale o Paskah 
ma rarame gena o nyawa igogou yadala 
kanaga o Yerusalemka, de ona yangodu 
yoise o Yesus o kota he wadumu so done 
womasidiado. 

13 De ona o gota ma daara de ma 
sosokaka, kiaka manga doroka yageheka, 
so yaaho de yangodu itagi Una 
wisibubusu, de asa ona imasagaga de 
imatoore itemo, "O Gikimoi powigiliri! 
Igogou! Una wahino de o Jou Awi ronga. 
Una ngone o Israelka ma nyawa nanga 
Kolano. So tanu Una magenaka o Gikimoi 
Awi laha wisidumu." 

14 So Una o keledai ma ngopa wamake 
so wodola de ma qokuka womatamiye, 
so igogou idadi maro igogoma kiaka o 
Gikimoi Awi Jaji ma Bukuka isilelefoka 
itemo, 

15 "Ngini o Yerusalemka ningodu upa 
he nimodo. Niwinano, nia kolano he 

womasidiado. O keledai ma ngopaku 
wapane." 

16 Komagena yadadala Una 
iwihoromati, duma o orasi magenaka 
o Yerusalemka womasidiado, de o bi 
moi-moi gangodu idadadi Unaka ma 
ngale Awi muri-muri asa isihodawa. 
Done ma orasi Una Awi boosuno wisioho 
kali, de wodola ma Baba Awi simaka 
wisimulia, qaboloka de asa ona isihoda o 
nyawa yadadala manga horomati Unaka 
gena ka isiganapu o kia iqomaka isilelefo 
o Gikimoi Awi Jaji ma Buku ma rabaka. 

17 O nyawa yadadala kanaga ma binuka 
lo ma orasi ipapasaka o Yesus o Lazarus 
o soneno wisioho kali, ona o jarita 
magegena yosingangasu isidadu-dadu. 

18 Komagena o nyawa yadadalali o 
Yerusalemka ma ngale o Yesus Awi 
nonako ihahairani magena yogiiseka, 
so ona yadadala magena asa itagi o 
ngekoka la de o Yesus imakamake. 

19 So ma ngale magegena o Farisika ma 
nyawa imatekebobicara itemo, "llaha! 
Nianano! O nyawa yadalaka o dunia 
ma bi ngoguno lo yangodu he Una 
iwimoteka. Cel" 

20 De o rarame o Yerusalemka o nyawa 
yadadala yahino la ma ngale o Gikimoi 
wisuba, de to ona manga sidongirabaka 
gena kanaga yamuruo naga lo o Yunanika 
ma nyawa. 

21 De ona magena itagi o Filipuska, 
una magena o Galileaka ma nyawa moi 
de awi doku gena o Betsaida, so itemo 
unaka, "Baba, nako qaloha, de ngomi 
miadupa mimakamake de o Yesus." 

22 Manga gogolo magena so una wotagi 
o Andreaska widedemo, qabolo de ona 
yasinoto itagi la isingangasu o Yesuska. 

23 Kagena de Una asa wotemo ona 
yangoduka, "Ma orasi he yaadoka, de 
Ngohi o Nyawa ma Duhutu gena asa Ai 
Baba Awi simaka isimulia. 

24 Ma ngale Ai sone gena Ngohi tosiade- 
ade totemo koloko o gisisi moi. Nakoso 
idadiwa o tonaku padato so ibaka, de 
igogou o gisisi magena yaakuwa ioho de 
isopo, so ka imatengoka. Duma o gisisi 
magena asa ioho de isopo so aku idadi 
foloi idala, hitilahi padato so ibaka o 
tonaka. 

25 Magena ka imatero de manena. O 
nyawa nagoona la manga oho o dunia 
manenaka foloi yosininga sidago iholu 
isangisara, done ona dede o Gikimoi asa 
imakitingaka. Duma o nyawa nagoona 
manga oho o duniaka gena yaholuka, 
magena imatero de ona yodatoka sidago 
lo yamake o oho ka sidutu ikakali. 

26 O nyawa nagoona la to Ngohi Ai 
manara yaaka, ona magena bilasu 
yodupa Ngohi imote, so kekiaka Ngohi 
kanaga ona lo kagena. Nagoona bato Ai 
manara yaaka, de igogou manga manara 

magena Ai Baba asa wafanggali so ona 
wasihoromati. 

27 To Ngohi Ai rohe gatoraka, so o 
kia asa Ai Babaka togolo. Upa sidago 
totemo, 'Baba, tanu Ngona noisirese to 
Ngohi Ai sangisara manena.' Magena 
togolowa, sababu igogou Ngohi tahino 
o orasi manena ma ngale Ngohi aku Ai 
sangisara manena tamoku." 

28 Qabolo de Awi Babaka wotemo, 
"Baba, tanu to Ngona Ani mulia 
nasikelelo o nyawaka." De kanaga o ili 
moi yoise o sorogano isibicara itemo, "To 
Ngohi Ai mulia gena tasikelelo qabolo o 
nyawaka, de lo Ngohi asa tasikelelo kali 
Ai mulia ma buturu." 

23 De kagena o nyawa yadadala o ili 
magena yoise, de ona yamuruo naga 
itemo, "Wewe! O ili magena nagala o 
diwotu." De ma binukali itemo, "Hiwa! 
Magena nagala o malaikat ibicara 
Unaka." 

30 So kagena de Una asa wotemo kali, 
"O ili magena ma ngale Ngohi upa 
isiputuru, duma ka ngini inisiputuru. 

31 Ma orasi gena he yaadoka ma ngale 
o dunia ma bi nyawa Ngohi ihoholu, 
ona magena o Gikimoi wasisala so 
bilasu ona dede o Gikimoi imakitingaka, 
komagena lo kiaka una o nyawa 
magena wapopareta, ena gena o Iblis lo 
wisituraka. 

32 De ma orasi Ngohi o duniaka de 
itideka o sangahadiye, de Ngohi asa 
o nyawa yangodu taaso de tatuda la 
ipiricaya Ngohika." 

33 Awi demo magena kanaga ma ngale 
gena wasingangasu o nyawaka idodooha 
Una done wosone. 

34 De ona yadadala magena iwisango 
itemo Unaka, "We! Ngona notemo done 
asa nosone? Duma ngomi miise kanaga 
isilelefo o Gikimoi Awi Jaji ma Buku ma 
rabaka itemo, nako o Salamati ma Kolano 

asa upa wosone, duma Una kanena 
wooho ka sidutu ikakali. So o kiaso 
notemo, o Nyawa ma Duhutu magena 
o duniaka de witide o sangahadiye. 
Mutuwade Ngona bilasu nomidoto kali 
ma ngale o Nyawa ma Duhutu Una 
magena naguuna." 

35 So Una asa wotemo onaka, "O nita 
manena asa igoge iteka kawa dede ngini. 
So o orasi manena naga bilasu ngini 
nigoge o nita ma rabaka, nakoso kanena 
nagasi nginika. Upa sidago o bubutu 
ngini inisitura, sababu o nyawa nakoso 
o bubutu ma rabaka igoge gena ona 
yanakowa kiaka asa ikahika. 

36 So nakoso Ngohi kanena nagasi gena 
maro o nita nginika, so bilasu ngini 
nipiricaya Ngohika la ma ngale ngini asa 
nidadi maro Ngohi, ena gena aku nianako 
ma ngale o bi moi-moi itotiai gena o 
Gikimoika." Una wobicara qabolo de 

wotagi womajobo de womamingihuka, 
so Una ona he wikelelo kawa. 

37 De ngaroko o Yesus Una Awi nonako 
ihahairani waaka kagena o nyawa manga 
simaka, duma ona asa iholu iwipiricaya 
Unaka. 

38 Komagena imaaka la ma ngale maro 
o kia naga igomaka ma nabi Yesaya 
wosilelefoka gena isiganapuka, de 
kanaga wotemo, "Jou, nagoona asa 
yopiricayaka o bi moi-moi o kia naga 
miasihohabari onaka, de lo nagoonaka 
asa Ani kuasa nasikelelo." 

39 Komagena sidago ona yaakuwa 
yopiricaya Una magena igogou o 
Salamati ma Kolano, sababu o Yesaya 
wosilefo wotemo kali, 

40 "O Gikimoi Una waaka to ona manga 
lako ipilo de manga sininga wositogoi, la 
upa de manga lako sidago imasigelelo, 
eko de manga sininga so isihoda, eko lo 
manga dorou yodongosa de imatoba, 

so upa manga dorou ma rabano Una 
wasisalamati bai!" 

410 Yesaya wotemo komagena, sababu 
ma orasi igogoma gena una awi gogelelo 
ma rabaka wakelelo done o Yesus asa 
wisimulia, de magena wosingangasu. 

42 Ngaroko, igogou, o Yahudika ma roriri 
manga sidongirabaka lo kanaga yadala 
o Yesuska wipiricaya, duma manga 
piricaya magena ona asa isipongo de 
imangakuwa o nyawa manga simaka. 
Ona gena yamodo sababu manga dodiao 
o Farisika ma nyawa. Idodooha ma ngale 
onaka, nakoso Una wipiricayaka so ona 
gena yasimaha kawa manga puji ma bi 
tahuka yowosa. 

43 Manga piricaya magena ona isipongo, 
sababu ona magena ngaroko manga giliri 
o Gikimoino yodupa yamake, duma ona 
ifoloisi yodupa manga giliri gena aku 
yamake o nyawano. 

24 So kagena de o Yesus asa womatoore 
wotemo, "O nyawa nagoona la kanaga 
Ngohi gena ipiricayaka, upa nitemo 
ipiricaya cawali Ngohi, duma nakoso 
ipiricayaka magena Una woisusuloka 
so Ngohi tahino, Una magena lo asa 
wipiricaya. 

45 Ena gena, nakoso o nyawa ikelelo 
Ngohi, magena imatero de iwikeleloka 
Una woisusuloka so Ngohi tahino. 

46 Ngohi manena o nita o dunia ma 
bi nyawaka, la ma ngale ona magena 
nakoso Ngohi ipiricayaka, de upa he o 
bubutu ma rabaka igoge. 

47 De nakoso o nyawa la kanaga Ai 
demo yoise de ipiricayawa Ngohi, ona 
magena asa Ngohi upa tasisala. Sababu 
Ngohi tahino kanena ma ngale upa o 
bi nyawa o duniaka tasisala so bilasu 
ona dede o Gikimoi imakitingaka, duma 
ma ngale ilalamo gena todupa o nyawa 
isalamati. 

48 Duma nagoona Ngohi ihoholu de 
Ai demo yosigogogisewa, ona magena 
igogou de manga salaka. Ena gena, ma 
orasi o dunia ma dodoguka de Ai demo 
iqoqomaka la tosibicaraka, magena 
asa ona yasisala so bilasu ona dede o 
Gikimoi imakitingaka. 

49 Sababu Ai demo magena, Ngohi 
de Ai sininga ma dupa masirete gena 
komagenawa. Duma Ai Baba Ngohi 
woisuloka la tahino, so Ai demo ka 
imatero maro o kia Una magena woisulo 
Ngohika. 

50 De Ngohi igogou tanako Ai Baba 
woisulo Ngohi la nakoso magena 
yopiricaya, de o nyawa aku ioho ka 
sidutu ikakali. So o bi moi-moi gangodu 
kanaga Ngohi totetemo gena, ka imatero 
de o kia naga Ai Baba woidodedemoka." 
13 10 Paskah ma Wange ma 

Rarame gena he yaadoka, so 
ma langino de o rarame ma ino yaogo, 

de o Yesus gena wanakoka Awi orasi 
imasidiadoka, ma ngale Una o dunia 
manena bilasu wodongosa de woliho 
wokahie ma Babaye. Una Awi muri-muri 
masirete igogoge o duniaka, ona magena 
wadodaraka so kanaga Una Awi edekati 
wasikelelo Awi muri-murika to Una Awi 
dodara gena foloisi ilamo onaka. 

2 So gaputuku de kanaga ona yoogo 
de o Iblis iqomaka o Yudaska, ena 
gena o Simon Iskariot ma ngopa, gena 
wiaka qabolo so wisigurubuka, o aturu 
qatotorou moi kanaga awi sininga 
ma rabaka itemo, "Ngohi aku o Yesus 
towisiija." 

3 Duma o Yesus wanakoka kanaga ma 
Baba Gikimoi wihike qabolo Unaka o 
kuasa so aku o bi moi-moi qangodu 
wapareta, de Una lo wanakoka Awi 
sihino o Gikimoino so kanaga asa woliho 
Unaka. 

4So kagena ona yangodu ka yoogosi, 
de Una womaoko de Awi baju wahoi so 
wahadoku, de o handok waqehe so Awi 
doino wosipilikuka. 

> Wosipilikuka, de o ake waqehe de 
woguse o bokolku de womaaka maro 
o gogilalo moi, so Una Awi muri-muri 
manga qohu watiodo de Awi handok lo 
wosieseka. 

6 So wahino o Simon Petruska, de 
Awi muri una magena wotemo, "Jou, 
gadoohaso Ngona notemo maro to 
ngohi ai qohu de Ngona natiodo." 

7 De Una wotemo, "O kia taaaka kanaga 
de ma ngale, de ngaroko magena ngona 
nanako waasi, duma done ma duuruka 
ngona asa nanako." 

8 Kagena de Awi muri wotemo, 
"Idadiwa! Ka o orasi moi lo 
tonisimahawa, so upa Ngona de to 
ngohi ai qohu natiodo." Kagena de 
Una wotemo, "Nakoso ngona la Ngohi 

tonitiodowa, de ngona magena ngaroko 
to Ngohi Ai nyawa imomote, duma ma 
duhutu kawa." 

3 So Awi muri una magena wotemo kali, 
"We, Jou! Nako komagena, de upa ka to 
ngohi ai qohu duma bilasu de ai sahe de 
ai gia lo natiodo." 

10 Komagena de Una wotemo Awi 
murika, "Nakoso o nyawa la kanaga 
imaosi qabolo, manga rohe gatebi so 
o ngekoka itagi-tagi de ilihono de ka 
cawali manga gohu bilasu yatiodo. De 
ngini kanena nia sidongirabaka, nako 
nia sininga ma dorou gena ningodu 
niatebika, ka cawali una womatengo 
watebi waasi." 

11 Komagena wotemo onaka, sababu 
magena, naguuna gena Una he 
wanakoka. 

1? Watiodo qaboloka, de Awi baju gena 
wagehe so womasitibaka, de Awi rihoka 

womatami kali. So womatamika, de 
wotemo onaka, "Idodooha o kia Ngohi 
taaaka nginika gena ma ngale tanu 
nisihodaka. 

13 Ngini kanena niaso Ngohika nia Guru, 
eko nia Jou, de nako Ngohi komagena, 
gena itiai so nibicara lo ka galoha 
Ngohika. 

14 Ma sababu Ngohi ngaroko to ngini 
nia Guru de nia Jou, duma nia qohu gena 
tatiodoka, so ngini lo bilasu nia qohu 
nimateketiodo so nimahadoku bai! 

15 Sababu Ngohi taaka komagena, 
ma ngale aku ngini tinisikelelo, maro 
idodooha Ngohi tiniaka nginika, 
komagena ngini lo bilasu nimahadoku 
nimatekeleleani moi de moika. 

16 O nyawa la idadi ileleleani, ona 
igogou yaakuwa itemo, 'Nako ngohi 
de ai tuangi woipopareta, ngohi foloi 
ilamo,' magena yaakuwa isibicara. De 
komagena lo nakoso o nyawa moi de 

kanaga wisulo awi dodiaoka wotemo, 
'Notagi ai demo naaho de nadedemo 
onaka,' so una wotagi wadedemo gena, 
waakuwa womasihie wotemo, 'Nakoso 
ngohi de kanaga woisusulo gena, ngohi 
masirete foloi tolamo.' 

17 De magena o dodoto manena 
ngini kanaga nianako itiaika, so ngini 
asa igogou nisanangi, nakoso ngini 
nimahadoku de nimatekeleleani moi de 
moika. 

18 O kia naga Ngohi tinidedemo nginika 
gena nia sininga ma dorou yatiodoka, 
kanaga tinisidumu duma ningoduwa. 
Kanaga moi una o nyawa ma dorou, 
una towisidumuwa, sababu o nyawa 
nagoona Ngohi tahihirika, ona magena 
igogou Ngohi tanako. Duma Ngohi 
tinidedemo komagena, la ma ngale 
isiganapu maro o kia isilelefo iqomaka 
o Gikimoi Awi Jaji ma Buku ma rabaka 
itemo, 'Kanaga o nyawa moi woogo dede 

Ngohi, una magena done asa womadadi 
to Ngohi Ai lawangi.' 

13 De magena idadi waasi de kanaga 
Ngohi tinisingangasu igoma nginika, 
la o orasi magena yaadoka, de ngini 
asa nipiricaya igogou, Ngohi manena o 
Salamati ma Kolano. 

20 O nyawa Ngohi tasusulo so itagi o 
nyawaka, la nakoso ona magena yaqehe 
galoha, magena imatero de ona lo Ngohi 
igehe galoha. So o nyawa nagoona la 
Ngohi iqehe qaloha, ona manga qehe ma 
manara magena lo ma meta Ai Babaka, 
sababu Ngohi Una woisulo so tahino." 

2150 o Yesus wasitemo gaboloka, de 
Una Awi sininga asa foloisi ipeleso, de 
asa wotemo wosingangasu kali onaka, 
"Igogou-gogou o nyawa moi kanaga 
to ngini nia sidongirabano asa Ngohi 
woisiija Ai lawangika." 

22 Ato yoise Awi demo magegena, 
de Awi muri-muri imatatamiye gena 

yogamamu icarawa. So kanaga manga 
sininga ma rabaka itemo, "Ma ngale 
o nyawa naguuna sidago Awi demo 
komagena." 

23 De kanaga o muri moi, una o 
Yesus Awi dodiao widododara gena, 
womatamiye o Yesus Awi dateka, 

24 so una magenaka o Simon Petrus 
wisidoginano de wotemo, "Hika ngona 
nosano una magena naguuna." 

25 So una o Yesus Awi dateka, de 
wotemo Unaka, "Jou, naguuna done asa 
Ngona wonisiija Ani lawangika." 

26 Kagena de Una wotemo, "Nakoso o 
roti manena la tongadoka de towihike 
unaka gena, he una magena qabolo." So 
wotemo komagena qabolo de Una o roti 
moi waqehe de wongado o lelengaku de 
wihike o Yudaska, una o Simon Iskariot 
ma ngopa. 

27 O Yudas wageheka, de kagena asa o 
Iblis unaka wingosa de iwipareta. De o 

Yesus wotemo unaka, "O kia naga ngona 
notetemo la naaka gena, taika la naaka 
kasi." 

28 Awi demo komagena, duma ona o 
meja yosigogilolino moi lo yanakowa Awi 
demo ma ngale ma diai o Yudaska. 

29 De ma sababu to ona manga manara 
ma pipi wisicoho unaka, so yamuruo 
naga imafikiri manga siningaka itemo, 
"Nagala una wotagi la ma ngale ngone 
nanga rarame ma ino woija," de ma 
binuka manga siningaka itemo, "Igogou, 
wisulo la wotagi ma ngale o pipi o nyawa 
isususaka wahike." 

30 So o roti wagehe de o Iblis wingosaka 
so una womajoboka, o orasi magena he 
gaputuka. 

31 So o Yudas womajoboka, de o Yesus 
Awi muri-murika wotemo, "Kanaga o 
orasi manena de Ngohi o Nyawa ma 
Duhutu gena Ai Baba Awi simaka, de asa 
isimulia. De ma sababu Ngohi o Gikimoi 

towisigise itiai, so asa tosone, so Una 
magegena lo asa wisimuliaka. 

32 Nakoso magena taaka so o Gikimoi 
wisimuliaka, de lo Ngohi masirete 
gena dede o Gikimoi so asa Ngohi 
woisimuliaka, so ma cunusi de igogou 
magena asa waaka. 

33 Ngini maro Ai ngopa-ngopa 
tinisosininga, bilasu ngini nianako ma 
cunusi Ngohi dede ngini he kanena kawa. 
De done asa ngini Ngohi nisari duma 
imatero maro o kia Ngohi totetemo o 
Yahudi manga roririka gena, komagena 
lo Ngohi tinidedemo nginika, gena 
ngini lo niaaku waasi niakahika o riho 
magegenaka, kiaka Ngohi asa kagena 
tokahika. 

34 De kanaga o sulo ma demo 
qgamomuane moi tinihike nginika, ena 
gena ngini bilasu nimatekedodara 
moi de moika. La imatero maro Ngohi 

tinidodara nginika, komagena lo ngini 
bilasu nimatekedodara moi de moika. 

35 Mutuwade de ma ngale ngini 
nimatekedodara moi de moika, so o bi 
nyawa yangodu asa yanako ngini nidadi 
to Ngohi Ai nyawa tinisusulo.” Komagena 
to Una Awi gogolo onaka. 

36 Magena de o Simon Petrus wotemo, 
"Jou, kiaka notagi." So Una wotemo, 

"O riho kiaka kagena Ngohi totagi gena 
ngona naaku waasi noimote, duma 
done ma orasika de kagena lo ngona asa 
noimote kiaka Ngohi tokahika." 

37 "Jou, o kiaso Ngona notemo ngohi 
taakuwa Ngona tonimote o orasi 
manena. Qohaka, ma ngale Ngona 
toniriwo la ngohi bilasu ai oho tahike de 
ngohi lo tosanangi tomaaka komagena." 

38 De Una wosango wotemo unaka, 
"Nakoso igogou ngona notemo 
nosanangi nosone ma ngale Ngohi 
noiriwo, ce, Ngohi tonisingangasu 

ngonaka, sutusi o toko isore waasi, de 
igogou ngona asa o nyawa manga simaka 
nomanosu, notemo Ngohi noinakowa 
sidago lo ma para ma saange." 
14 1 De Awi muri-murika o Yesus 
wotemo, "Upa sidago ngini nia 
sininga isusa. Ka imatero de o Gikimoika 
ngini niwipiricaya, tanu ngini lo nipiricaya 
Ngohika. 
2 Kadaku Ai Baba Awi tahuka kanaga 
o riho pogogoge ka idala bai! De 
nako magena ihiwa, igogou Ngohi 
tinisingangasu nginika. So o orasi 
manena Ngohi totagi tokahie idaku Ai 
Baba Awi tahuye la aku tosidailako to 
ngini nia riho ma ngale kagena nigogoge. 
3 De nakoso Ngohi totagi de nia riho 
masirete gena tosidailako qabolo, de 
Ngohi done asa tahino kali, de ngini 
tiningoso la Ngohi asa tiningaho ma 
ngale ngini dede Ngohi kagena pogoge. 

4 De igogou, kiaka asa Ngohi tokokahika 
o riho magena ma ngeko ngini 
nianakoka." 

> So o Tomas wotemo o Yesuska, "Jou, 
ngomi manena mianakowa kiaka Ngona 
notagi, so idodooha ngomi o ngeko 
magena aku mianako." 

6 So Una wasingangasu wotemo, "Ngohi 
manena tomadadi o ngeko o Gikimoika, 
de o dodoto itotiai gena tadoto la o 
nyawa aku iwinako itiai, de Ngohi lo 
o oho ma hutu. Mutuwade kanaga 
o nyawa nagoona lo yaakuwa yotagi 
Ai Babaka nakoso ona yoholu Ngohi 
tangaho, sababu Ngohi gena o ngeko 
ikokahika Unaka. 

7 Nakoso ngini igogou ninako Ngohi 
manena naguuna, de magena imatero 
maro ngini lo igogou Ai Baba niwinako. 
So o orasi manena de isikahika, ma ngale 
Una gena ngini igogou niwinanako de lo 
niwikokeleloka." 

8 De o Filipus wosano o Yesuska 
wotemo, "Jou, tanu Ngona nomisikelelo 
o Baba Gikimoi ngomika, de mia sininga 
asa igogou qanali." 

3 Kagena de Una wotemo, "Awalele! 
Filipus, kanaga itekaka potagi 
pomakokomote, gadoohaso ngona 
Ngohi noinako waasi. Sababu o nyawa 
nakoso Ngohi ikeleloka, de ona asa ma 
Baba lo iwikeleloka. So o kiaso ngona 
notemo komagena, 'Ngona nomisikelelo 
o Baba Gikimoi ngomika.' 

10 Ngohi gena Ai Baba Awi rabaka, 
de Una lo kanaga to Ngohi Ai rabaka, 
nagala magegena ngona nopiricaya 
waasi. Wewe! Duma to Ngohi Ai demo 
ma ngale gena upa nitemo ma sihino 
gena Ai sininga ma dupa masirete de 
tinidedemo. Duma ma sababu Ai Baba 
gena Ngohi Ai rabaka, so o bi moi-moi 
gangodu taaaka gena ma sihino Una Ai 
Baba waaka. 

11 Ngini bilasu niopiricaya to Ngohi 
Ai demo totemo, 'Ngohi gena Ai Baba 
Awi rabaka, de Una lo kanaga to Ngohi 
Ai rabaka.' Kanaga ngini nitekaka 
Ngohi nimote so niakeleloka o nonako 
ihahairani Ai Babano taakaka. So ngaroko 
niaakuwa Ai demo niopiricaya, duma 
ngini aku Ngohi nipiricayasi, sababu o 
nonako niakokeleloka magena lo to Una 
Awi nonako. 

12 Ngini nagoona la nidupa nipiricaya 
Ngohi, ngini magena lo kanaga maro 
Ngohi taaka, komagena ngini igogou asa 
aku niaaka. De igogou ngini lo asa niaaka 
foloisi ilalamo, sababu Ngohi done asa 
totagi tokahika Ai Babaka, qabolo de aku 
lo o Gurumi Qatetebi wahino nginika. 

13 Komagena ngini aku niaaka sababu 
ngini niopipiricaya to Ngohi Ai kuasa 
ma rabaka, so komagena de to Ngohi Ai 
ronga o kia naga ngini nigolo de magena 
tinijaji asa Ngohi taaka. La ma ngale 

Ngohi, Ai Baba Awi Ngopa gena, Ai kuasa 
ilalamo tasikelelo o nyawaka, so asa Una 
magegena lo wisimulia. 

14 So o kia naga moi ngini nigolo de to 
Ngohi Ai ronga magena igogou Ngohi asa 
taaka." 

15 "Nakoso ngini gena Ngohi nidodara, 
de igogou ngini gena o kia bato Ngohi 
tinisusulo done asa niodupa niaaka. 

16 Nakoso ma ngale Ngohi manena, 
Ngohi asa togolo Ai Babaka, la ma ngale 
ngini Una asa winihike o Dagali moili, la 
wogoge dede ngini so winisiputuru ka 
sidutu ikakali. 

17 O Dagali magena o Gurumi Qatetebi, 
la o dodoto itotiai ma ngale Ai Baba 
Gikimoi gena wasingangasu o nyawaka. 
O nyawa o duniaka Ai Baba wihoholu, 
ona yaakuwa Awi Gurumi magena 
yamake, sababu Awi Gurumi gena ona 
iwinakowa de Awi Gurumi ma manara lo 
yakelelowa. Duma nako ngini magenena 

igogou Una niwinakoka, sababu Una 
wogoge dede nginika de lo asa wooho to 
ngini nia sininga ma rabaka. 

18 Ai orasi ka ma cunu kasi de asa ngini 
tinidongosaka, duma igogou Ngohi done 
asa tahino kali nginika, upa sidago ngini 
koloko o ngopa imagogoosika. 

19 Sutusi de o bi nyawa o duniaka 
done Ngohi he ikelelo kawa, duma ngini 
manena gena Ngohi ka nikelelosi. Sababu 
Ngohi asa tooho kali, so komagena ngini 
lo asa nioho ka sidutu ikakali. 

20 Ma orasi Ngohi isioho kali gena, done 
ngini asa nianako, Ngohi Ai Baba Awi 
rabaka, de komagena ngini to Ngohi Ai 
rabaka, de Ngohi lo to ngini nia rabaka. 

21 Ena gena, nakoso ngini la kanaga o 
kia naga Ngohi tinisusulo gena niodupa 
niaaka, de ngini magegena igogou 
Ngohi nidodara. De Ai Baba lo asa ngini 
winidodara, de Ngohi lo tinidodara de 

asa tomasimane nginika." Komagena 
Una wadedemo onaka. 

22 Kagena de o muri moili awi ronga o 
Yudas, duma o Yudas Iskariot wisowo, 
una magena wobicara wotemo, "Jou, 
ngohi tosihodawa. O kiaso Ngona 
nomasimane de ka ngomika, de 
nomasimane noholu o bi nyawa yangodu 
ipipiricaya waasi o duniaka." 

23 So Una wotemo, "Nakoso o nyawa la 
kanaga idodara Ngohi, de ona magena 
asa o kia naga Ngohi tasusulo gena 
yodupa yaaka. So ona magena Ai Baba 
lo asa igogou wadodara, so Una dede 
Ngohi asa miahino onaka de migoge 
manga sininga ma rabaka. 

24 O nyawa nagoona Ngohi idodarawa, 
ona magena o kia naga Ngohi tasusuloka 
asa iholu yaaka. De to Ngohi Ai demo 
niiise magena ka to Ngohi Ai demo gena 
komagenawa, duma magena lo Ai Baba 

Awi demo, Una gena Ngohi woisulo so 
tahino. 

25 De to Ngohi Ai demo gangodu 
manena tinisingangasu nginika ma orasi 
Ngohi dede ngini kanenasi. 

26 Duma kanaga Ai Baba Awi Dagali 
moili magena done asa winidoto 
nginika. Awi Dagali o Gurumi Qatetebi 
gena Ai Babaka togolo so Una wosulo 
la done asa wahino nginika, ma 
ngale o bi moi-moi gangodu ngini 
niamomanara gena winidoto, de lo o bi 
moi-moi tinidodedemoka gena qangodu 
winisisininga kali. 

27 Kanaga o sanangi gena ma sihino ka 
cawali Ngohino, de magena asa tinihike 
nginika, ena gena asa taaka to ngini nia 
sininga ma rabaka la aku isanangi. Ai 
manara taaaka magena imaterowa maro 
o bi nyawa o duniaka yaaaka. Upa sidago 
ngini nia sininga isusa de nimodo. 

28 Mutuwade upa niawosa o 
kia naga kangano manena ngini 
tinisingongangasuka, Ngohi gena ma 
cunusi de ngini tinidongosa de asa tahino 
kali nginika. Nakoso ngini igogou Ngohi 
nidodaraka, gena ngini bilasu ninali 
Ngohi totagi toliho Ai Babaka, sababu 
igogou nakoso Ngohi de Ai Baba gena, 
Una foloisi wolamo. 

23 Kanaga Ngohi tosone waasi de o 
Gurumi Qatetebi lo wahino waasi, duma 
Ngohi tinisingangasu iqomaka, la ma 
ngale ma orasi idadi gena ngini asa 
niosininga Ngohi gena tinisingangasuka, 
so magena asa niopiricaya igogou de 
itial. 

30 So iteka kawa, Ngohi aku o bi moi-moi 
ngini tinidoto de tinisingangasu kali. 
Sababu nako o dunia ma bi nyawa o 
Gikimoi wihoholu ona gena, ma orasi he 
yaadoka la kanaga una ona wapopareta, 

ena gena o Iblis, he womasidiadoka. De 
una magena waakuwa Ngohi woipareta. 

31 Duma bilasu Ngohi Ai sone ma ngeko 
gena tamote la o bi nyawa o duniaka, 
ona asa yanako igogou Ngohi Ai Baba 
towidodara so taaka imatero maro o kia 
bato Una woisulo Ngohika. Komagena so 
hino la potagi." 

10 Yesus woade-ade so wotemo 

15 Awi muri-murika, "Ngohi manena 
maro o anggur ma duhutu ma hutu moi, 
de Ai Baba Una maro wototoro moi so o 
anggur magena wodato Awi doroka. 

2 De Una wototoro magena kanaga 
Ngohika, nakoso o anggur ma hutu 
de ma uma gena isopowa, Una done 
asa walora o uma magena. De nakoso 
kanaga ma umaka la igogou de ma sopo, 
ma uma magena done asa Una wodebi 
ma ngale ma sopo foloisi idala. 

3 Nako to Ngohi Ai demo nginika gena 
niopiricaya, magena ngini nitebika maro 

o uma magena, kiaka Una wototoro 
gena wodebika. 

4Bilasu ngini nigoge o rimoi ma 
rabaka dede Ngohi la Ngohi lo togoge 
o rimoi ma rabaka dede ngini. Maro 
panako nakoso o anggur ma uma moi 
la imatingaka, gena isopowa. Ka cawali 
igogou isopo, nakoso kanaga o anggur 
ma hutuka imasigapalaka. Komagena lo 
ngini niaakuwa nisopo, ka cawali igogou 
kanaga nigoge o rimoi ma rabaka dede 
Ngohi. 

3 So Ngohi manena maro o anggur ma 
hutu de ngini maro ma bi uma-uma. 
So nakoso o nyawa la kanaga yogoge o 
rimoi ma rabaka dede Ngohi de Ngohi lo 
togoge o rimoi ma rabaka dede ona, de 
ona magegena igogou done asa manga 
sopo gena idala. Sababu ngini nako 
Ngohi nitingaka gena, ngini o loha moi lo 
niaakuwa niaaka. 

6 De nakoso o nyawa la kanaga 
yomakitingaka dede Ngohi, de yogogewa 
o rimoi ma rabaka dede Ngohi, ona 
magena manga sopo ihiwa de ona 
magegena maro o uma yaotoka, de 
yaumo so asa qamalai. O uma maro 
komagena yatolomu so o ukuka yaumo 
de yatupuka. 

7So nakoso ngini kanaga nigoge o rimoi 
ma rabaka dede Ngohi de to Ngohi Ai 
demo lo igoge nia siningaka gena, o kia 
bato ngini o Gikimoika nigolo, magena 
asa winihike nginika. 

8 Nako komagena, de kanaga Ai Baba 
lo wisimulia, sababu ngini nia sopo idala 
de komagena lo o nyawaka niasikelelo 
igogou ngini gena to Ngohi Ai nyawa 
nimomote. 

3 Maro Ai Baba woidodara Ngohi, 
komagena lo Ngohi tinidodara nginika. 
Komagena so to Ngohi Ai dodara nginika 

gena tongongano ngini magena asa upa 
niodongosa duma niacoho niaamo-amo. 

10 Nakoso ngini la o kia naga Ngohi 
tinisusuloka gena niodupa niaaka, ngini 
asa niacoho niaamo-amo to Ngohi Ai 
dodara nginika, imatero maro Ngohi lo 
Ai Baba o kia naga woisusuloka gena 
todupa taaka, so Awi dodara Ngohika lo 
tacoho taamo-amo. 

11 Komagena ngini tinisingangasu la 
maro Ngohi aku inali, de komagena ngini 
lo aku ninali, de nia nali gena asa foloi 
ilamo. 

12 So Ngohi tinisulo nginika, 
ena gena maro Ngohi tinidodara 
nginika, de komagena ngini lo bilasu 
nimatekedodara moi de moika. 

13 O dodara foloisi ilalamo gena, nakoso 
ma ngale ngini nia dodiao de ngini 
nimaaka to ngini nia dagali sidago 
nisone, magena nia dodara igogou. 

14 De ngini manena nidadi to Ngohi 
Ai dodiaoka, nakoso igogou o kia naga 
tinisusuloka gena niodupa niaaka. 

15 Ngohi totemo, igogou ngini maro to 
Ngohi Ai dodiaoka, sababu o bi moi-moi 
Ai Baba Awi ngale woidedemo Ngohika 
gena he qangodu tinisingangasu qabolo 
nginika. So o orasi manena Ngohi akuwa 
totemo ngini gena maro o gilalo ma 
manara qatubuso niaaaka, so nia tuangi 
manga edekati magena nianakowa. 

16 Komagenawa, sababu ngini gena 
nihiriwa Ngohi, duma Ngohi masirete 
nitagi Ai manara niaaka la isopo, de ma 
sopo magena isisawa. So komagena de 
to Ngohi Ai ronga o bi kia bato ngini 
nigogolo o Gikimoika, magena Una asa 
winihike nginika. 

17 So Ngohi tinisulo kali nginika, la 
bilasu nimatekedodara moi de moika." 

18 "Ai muri-muri, nakoso o bi nyawa 
o duniaka o Gikimoi wihoholu gena 
kanaga nginika iniduhudu, magena upa 
he niohairani, sababu ona magena Ngohi 
iduhudu igomaka. 

19 Nakoso ngini nimasitero maro o 
bi nyawa ona magena o duniaka, de 
ngini lo ona nisiboso sababu to ona 
manga nyawa masirete. Duma ngini 
manena asa upa nimatero de o bi nyawa 
de tinitingaka, so ngini de o nyawa O 
duniaka he nimaketero kawa. Komagena 
imaaka so o nyawa o duniaka kanaga 
ngini iniduhudu. 

20 Niososininga to Ngohi Ai demo 
tinisingangasu igoma nginika gena, 
'O nyawa la ibileleleani, ona yaakuwa 
itemo ona dede una wapopareta gena, 
ona foloisi yolamo. Yaakuwa yotemo 
komagena.' Komagena so, nakoso o 
nyawa o duniaka ona Ngohi isangisaraka, 

done ona asa ngini lo inisangisara. De 
lo nakoso ona la kanaga to Ngohi Ai 
dodoto yosigise, de komagena to ngini 
nia dodoto lo asa ona yosigise. 

21 Kanaga ona yaaka komagena nginika, 
sababu ngini gena to Ngohi Ai nyawa de 
lo iwinako itiaiwa Una woisusuloka so 
Ngohi tahino. 

22 Nako Ngohi kanena tahino waasi 
de Ai Baba Awi demo tasingangasu 
waasi onaka, de magena manga dorou 
ihiwa, ena gena Ngohi iholu magena 
kanaga to ona manga salawa. Duma o 
orasi manena kanaga Ngohi tahinoka, 
so igogou-gogou ona de manga sala so 
yaakuwa itemo, 'Ngomi de mia manara 
gatotorou gena mianakowa.' 

23 Ona la kanaga Ngohi iduhudu, de ona 
magena koloko Ai Baba lo iwiduhudu. 

24 Nakoso Ngohi taakawa o nonako 
ihahairani, kiaka kanaga o nyawa moi 
lo waaka waasi, de magena ona manga 

dorou ihiwa so pasisalawa. Duma o orasi 
manena, ngaroko kanaga ona o nonako 
ihahairani magena yakeleloka, duma ona 
imiduhudu bai Ngohi de lo Ai Baba, so 
ona igogou de manga salaka. 

25 Duma ona yaaaka magena ka imatero 
maro o kia o Musa wosilelefoka o 
Gikimoi Awi Jaji ma Buku ma rabaka 
gena, kanaga to ona masirete manga 
bobita o Gikimoino itemo, 'Ona Ngohi 
iduhudu, ngaroko Ai sala ihiwa, sidago 
Ngohi iaka komagena.' 

26 Ngaroko komagena, ma orasi o Baba 
Awi Dagali moili Ngohi tasusulo magena 
yahino, de magena asa ma ngale Ngohi 
gena inisingangasu nginika. Maena gena 
o Gurumi Qatetebi o Baba Gikimoino, 
so o dodoto itotiai ma ngale Una gena 
qangodu aku inisingangasu. 

27 De ngini lo bilasu o nyawaka 
niasingangasu, sababu ma nonoma 

Ngohi tomanara gena, kanaga ngini dede 
Ngohi. 

1 Ai muri-muri, o bi moi-moi 
16 gangodu magegena Ngohi 
tinisingangasu nginika, la ma ngale ngini 
ma orasi inisangisara de upa lo nitura de 
Ngohi nipiricaya kawa. 

2 lgogou, done ma orasi asa imasidiado 
de ona ngini he nisimaha kawa nanga 
puji ma bi tahuka niwosa, sidago lo o 
nyawa nakoso ngini initoomaka, de ona 
asa yotemo manga dooma ma manara 
magena o Gikimoi wihoromati. 

3 Komagena imaaka sababu ona 
iminako itiai waasi, bai Ai Baba bai lo 
Ngohi. 

4 Ngohi tinisingangasu komagena, la ma 
ngale done ma orasi o bi moi-moi maro 
komagena imaaka nginika, de ngini aku 
Ai demo magena niososininga so foloi 
nisiputuru." "O bi moi-moi magena ma 
nonomaka Ngohi ngini tinisingangasu 

waasi, sababu Ngohi kanagasi dede 
ngini. 

> Duma ma orasi yaadoka, de ngaroko 
Ngohi he totagi tahika Unaka magena 
Ngohi woisulo so tahino, duma, kodo, 
Ngohi gena moi lo nisanowa, 'Jou, Ngona 
gena kiaka notagi.' 

6 O orasi manena gena ngini nipeleso, 
sababu kangano tinidedemoka Ngohi 
bilasu tinidongosa. 

7 Ngaroko komagena, duma ma ngale 
ngini manena tagogou, foloisi qaloha 
nakoso Ngohi tinidongosaka. Sababu o 
Baba Awi Dagali moili gena o Gurumi 
Qatetebi done wahino, hitilahi Ngohi 
tinidongosa kasi. So nakoso Ngohi igogou 
tinidongosaka, ma ngale aku o Baba Awi 
Dagali moili magena tasulo la wahino 
nginika. 

8 Ma orasi done wahino womasidiado, 
de Una magena asa wasinako itiai o bi 
nyawa o duniaka, ma diai gena idodooha 

ma ngale manga dorou, de manga 
sininga itiai o Gikimoi Awi simaka, de lo 
manga sopo gena Una wafanggali. 

3 Wasinako igogou, nakoso ona Ngohi 
ipiricayawa gena, ma ngale manga 
dorou. 

10 De wasinako kali igogou, manga 
sininga aku idadi itiai, sababu Ngohi asa 
totagi Ai Babaka de kanena ikelelo kawa. 

11 Ma ngale moili gena wasinako 
igogou, Una asa wafanggali de o loha 
eko de o dorou, sababu o dunia ma 
bi nyawa o Gikimoi wihoholu gena 
una wopopareta, o Iblis gena, igogou 
wisisalaka. 

12 Kanagali foloisi idadala gena aku 
Ngohi tinidedemo nginika, duma ngini 
niamoku niaaku waasi. 

13 Ngaroko komagena, done ma orasika 
Awi Gurumi magegena wahino, o dodoto 
itotiai ma ngale o Gikimoi gena asa 
winisingangasu de winisidumu nginika. 

Upa Awi Gurumi ma demo masirete 

de magena winidedemo, duma o kia 
naga Ai Baba wodedemo de Awi Gurumi 
woiiseka, magena winidedemoli de lo 
winisingangasu nginika o kia naga done 
o orasi ma simaka asa idadi. 

14 De lo Awi Gurumi magena asa Ngohi 
woisimulia, sababu o bi moi-moi o kia 
naga Ngohi tododedemo magegena, ma 
ngale asa winisingangasu nginika. 

15 Komagena asa Awi Gurumi magena 
waaka de wamanara, sababu Ai Baba to 
Una Awi moi-moi gangodu magena lo to 
Ngohi. 

16 Ma cunusi de Ngohi manena asa 
ngini nikelelo kawa, qabolo de iteka lo 
waali de ngini asa Ngohi nikelelo kali." 

17 Kagena de o Yesus Awi muri-muri 
yamuruo naga imatekebobicara itemo, 
"Awalele! Una Awi demo ma ngale gena 
o kiaso wotemo, 'Ma cunusi de Ngohi 
manena ngini asa nikelelo kawa, qabolo 


YOHANES 16 191 


de iteka lo waali de ngini asa Ngohi 
nikelelo kali,' de lo wotemo, 'Ngohi 
manena asa ngini nikelelo kawa, sababu 
Ngohi totagi tokahika Ai Babaka.'" 

18 De ona lo itemo kali, "Una Awi demo 
'ma cunusi' gena ma ngale o kiaso 
wotemo komagena. Sababu Awi demo 
ma ngale magena nagala igogou ngone 
posihodawa." 

19 Una wanakoka manga gamamu 
magena tanu yodupa Una iwisano kali, 
so wotemo onaka, "Kangano manena 
totemo, 'Ma cunusi de Ngohi manena 
asa ngini he nikelelo kawa, gabolo de 
iteka lo waali de ngini asa Ngohi nikelelo 
kali.' Ai demo ma ngale gena komagena 
de gadoohaso nimatekekasano. 

20 O kia naga asa idadi Ngohika gena, 
igogou ma cunusi de o bi nyawa o 
duniaka yanali de imasagaga, duma ngini 
asa nidodora de niari. Ngaroko to ngini 

nia sininga ipeleso komagena, duma asa 
itagali de o more de o nali. 

21 Magena positero maro o ngopegeka 
moi ma orasi mopuo gena ami siri de 
mosangisara, duma nakoso mopuo 
gaboloka, de ami siri ma sangisara lo 
mawosaka, sababu ma ngale o ngopa 
moi mosibuo o duniaka so muna foloi 
minali. 

22 Komagena lo ngini. O orasi manena 
asa nipeleso, duma Ngohi asa dede ngini 
pomakamake kali so asa ninali kali. De 
nia nali magena o nyawa moi lo yaakuwa 
yakoora, so nia nali gena isisawa nia 
sininga ma rabaka. 

23 Ma orasi ka ma cunu done Ngohi 
isioho kali de totagi toliho Ai Babaka so 
ihiwaka, de ngini he idadi kawa o kia 
naga nigolo Ngohika. So nakoso nigolo Ai 
Babaka, de o kia bato nigolo de Ngohi 
Ai ronga, igogou magena asa Ai Baba 
waaka. 

24 Sidago o orasi manena gena ngini 
nigolo waasi de to Ngohi Ai ronga. Duma 
o orasi ka ma cunu kasi manena, de ngini 
bilasu nigolo komagena la asa niamake, 
so aku to ngini nia more de nia nali lo 
foloi ilamo. 

25 Ngaroko to Ngohi Ai demo 
tinisingangasu gena de o ade-ade, 
duma ma orasi he idumuka de tinisiade- 
ade kawa. Duma ma ngale Ai Baba 
tinidodedemo Ai demo gena maro ngini 
aku nisihoda foloi qaloha. 

26 O orasi magegena de asa ngini 
masirete nigolo Ai Babaka de to Ngohi 
Ai ronga. Upa he o kia naga moi lo ma 
ngale ngini gena Ngohi Ai Babaka togolo. 

27 Hiwaka! Ngini masirete gena aku 
Unaka nimagolo, sababu Una magegena 
ngini he winisibosoka. Ngini gena 
Ngohi nisibosoka, de Ngohi lo igogou 
nipiricayaka Ngohi o Gikimoino tahino, 
so Una asa ngini winisiboso. 

28 La komagena Ngohi Ai Babaka de 
tahuku o dunia ma rabaku towosa, 
sidago o orasi manena de asa o dunia 
gena he todongosa de toliho Ai Babaka." 

29 (16:28) 

30 Magena de ona itemo, "Eh! Nako 
komagena, de ngomi asa mipiricaya 
igogou Ngona manena o Gikimoino 
nahino. Sababu to Ngona Ani demo gena 
o ade-ade napake kawa, so ngomi lo aku 
Ani demo ma ngale magena misihoda 
galohaka. Igogou, Ngona manena asa o 
bi moi-moi qangodu ka nanako, so upa 
he o nyawa inisano Ngonaka." 

31 Wotemoli, "Pei! So igogou Ngohi 
nipiricayaka? 

32 Ma orasi he idumuka de igogou 
yaadoka, de ngini asa nimodo so 
nipiringaka moi-moi to ngini nia tahuka. 
Ngini asa niloga so Ngohi nidongosaka. 
Qadoohawa, Ngohi tomatengo kawa, 
sababu Ai Baba Una asa dede Ngohi. 

33 O bi moi-moi gangodu magegena 
Ngohi tinisingangasu nginika, la to ngini 
nia sininga ma rabaka asa nisanangi. 
Sababu o dunia manenaka ngini kanaga 
de nia sangisara de lo nia susa. Duma 
tanu ngini nimaputuru, sababu o bi kia 
bato o duniaka o Gikimoi wihoholu gena 
gangodu Ngohi tasitura gaboloka." 
17 1 Qaboloka, de o Yesus 

womamataga o sorogaye de 
wosumbayang wotemo, "Baba, igogou 
ma orasi he yaadoka gena Ngohi bilasu 
isangisara sidago lo tosone. So togolo 
tanu Ani Ngopa Ngohi manena Ai kuasa 
ilalamo asa o nyawaka nasikelelo, la 
ma ngale Ngohi lo aku Ngona Ani kuasa 
ilalamo tasikelelo onaka. 

2 Sababu ma ngale o bi nyawa yangodu 
Ngona o kuasa noihike Ngohika, la o bi 
nyawa Ngohi noihihikeka, ona magenaka 
aku Ngohi tahike o oho ka sidutu ikakali. 

3 De o oho ka sidutu ikakali magena 
ma ngale ona gena aku ininako igogou 
Ngona o Gikimoi nomatetengo, de lo 
inako Ngohi gena o Yesus Kristus Ngona 
noisusuloka so tahino. 

4 Ngohi to Ngona Ani manara masirete 
noihike Ngohika, de ma ngale gangodu 
magena asa tosiboloka, so Ani mulia 
magena tasikelelo o bi nyawa o duniaka. 

> Komagena so tanu Ani simaka 
asa Ngohi noisimulia kali, maro ma 
nonomaka, ma orasi o bi moi-moi iooho 
o duniaka magena idadi waasi gena 
Ngohi dede Ngona kanaga nanga mulia 
ma rabaka." 

6 "Kanaga o duniaka ma bi nyawa Ngona 
noihihike Ngohika, so ma ngale Ngona 
gena ona tasingangasu qaboloka. Ona 
magegena to Ngona Ani ronga moi de 
noihike Ngohika, so Ani demo magegena 
igogou yosigiseka. 

7 De kanaga ona lo yanakoka, to Ngohi 
Ai moi-moi qangodu gena igogou ma 
sihino Ngonano. 

8 Sababu o bi demo moi-moi noidedemo 
Ngohika magena tadedemo onaka, de 
ona yaqehe galoha. Ona yanako igogou 
Ngohi gena tahino Ngonano de lo 
yopiricaya Ngona gena Ngohi noisuloka 
so tahino. 

9 (17:8) 

10 Ma ngale o nyawa Ngona noihihike 
Ngohika, ona magegena Ngohi 
tosumbayang. De ma ngale o bi nyawa 
yangodu o duniaka gena hiwa, duma 
Ngohi asa tosumbayang ma ngale ona 
magegena Ngona noihihike Ngohika. 
Sababu o moi-moi qangodu kanaga 
Ngohika magena to Ngona masirete, de 
lo o moi-moi gangodu kanaga Ngonaka 
magena lo to Ngohi masirete, komagena 
so ona magena lo igogou to Ngona Ani 
nyawa masirete. De ona magegena lo 

manga gogoho de manga manara gena 
aku isikelelo to Ngohi Ai mulia. 

11 Ngohi ma cunusi asa toliho Ngonaka 
so togoge kawa o dunia ma rabaka, duma 
ona magegena ka igogogesi o duniaka. 
Baba, Ngona nitetebi bai! Ngona gena 
kanaga de Ani kuasa masirete, ena gena 
o kuasa noihihike Ngohika, de togolo 
tanu de Ani kuasa magegena Ngona 
ona najaga. La imatero maro Ngona de 
Ngohi pomarimoi, komagena ona lo 
imatekerimoika so idadi ka ka moi. 

1? Ma orasi Ngohi kanaga dede onasi 
gena, de Ani kuasa noihihike Ngohika 
aku ona tajaga. Ona yangodu gena 
igogou tajaga qaloha, so upa sidago 
ona magena yasisa. Ka cawali una moi 
kanaga o dorou ma sopo wamamake, la 
ma ngale o kia iqomaka isilelefo Ani Jaji 
ma Bukuka gena isiganapuka. 

13 Baba, Ngohi o orasi manena tahino 
Ngonaka so o bi moi-moi manena 

todedemo kasi, kiaka Ngohi kanenasi o 
dunia ma raba kasi, la ma ngale maro 
Ngohi lo inali, komagena ona lo aku de 
manga nali foloisi ilamo. 

14 To Ngona Ani demo gena Ngohi ona 
tasingangasuka, de o bi nyawa o duniaka 
Ngona inihoholu gena asa ona magena 
yaduhuduka. Sababu maro Ngohi upa 
mimarimoi dede o dunia ma nyawa 
Ngona inihoholu gena, komagena lo ona. 

15 Ngohi togolowa ona o dunia ma 
rabano Ngona nangoso de nasisupu. 
Duma togolo tanu ona magena Ngona 
najaga, ma ngale upa lo o Iblis gena ona 
wasitura. 

16 Maro Ngohi, komagena lo ona upa 
imarimoi dede o dunia ma nyawa Ngona 
nihoholu. 

17 Togololi tanu ona magenaka lo asa 
Ani dodoto itotiai gena nasingangasu, so 
ona magena asa natinga la idadi ka to 
Ngona Ani nyawa masirete. 

18 Ona magena Ngohi tasulo la asa itagi 
o bi nyawa o dunia ma rabaka, imatero 
maro Ngona noisulo Ngohi so tahino o 
dunia ma rabaka. 

13 De Ngohi asa tomasidailakoka la ka 
cawali to Ngona Ani manara taaka, de 
ma ngale ona magegena taaka so aku 
igogou ona yatingaka, ena gena ona Ani 
dodoto itotiai gena yosigise so idadi ka 
to Ngona Ani nyawa masirete." 

20 "Baba, Ngohi togolo upa ma ngale ka 
ona Ai muri-muri bato, duma togolo ma 
ngale nagoona la o orasi ma simaka de 
Ai muri-muri ma ngale Ngohi yasihabari 
onaka, de ona yoise so aku Ngohi 
ipipiricaya. 

21 Ngohi togololi, ma ngale ona lo asa 
imatekerimoi imatero maro Ngona, 
Baba, to Ngohi Ai rabaka de Ngohi lo to 
Ngona Ani rabaka. Komagena tanu ona 
lo to Ngone Nanga rabaka, ma ngale o bi 
nyawa yangodu o duniaka aku yopiricaya 

igogou Ngona gena Ngohi noisulo so 
tahinoka. 

22 Komagena lo maro Ngona gena 
noisimulia Ngohi, komagena lo asa Ngohi 
tasimulia ona ipipiricayaka, la ma ngale 
maro Ngona de Ngohi pomarimoika, 
komagena ona lo aku imatekerimoili. 

23 Ena gena, Ngohi to ona manga rabaka 
de Ngona to Ngohi Ai rabaka, la ona asa 
imatekerimoi itotiai, ma ngale o bi nyawa 
yangodu o duniaka aku yanako igogou 
Ngona gena Ngohi noisulo so tahino, de 
lo igogou maro Ngona noidodara Ngohi 
komagena lo nadodara onaka. 

24 Baba, todupa tanu ona magena 
Ngona noihihike Ngohika, gena asa dede 
Ngohi o sorogaka, la to Ngohi Ai mulia 
gena aku yakelelo. Ai mulia gena Ngona 
noihihikeka, sababu ma orasi o dunia 
Ngona nosidadi waasi de Ngona igomaka 
Ngohi noidodara. 

25 Baba, Ngona naaka itotiai bai! Ngona 
gena o bi nyawa o duniaka ininako 
itiaiwa. Ngaroko komagena, Ngona gena 
Ngohi toninakoka, de ona to Ngohi Ai 
muri-muri manena lo yanako igogou 
Ngona noisuloka so Ngohi tahino. 

26 Ma ngale Ngona gena Ngohi 
tonisinako onaka, de magena asa taaka 
tomatoguwa, la ma ngale maro Ngona 
noidodara Ngohika, komagena aku 
ona lo yadodara o nyawaka, de Ngohi 
masirete lo aku to ona manga rabaka." 

1 O Yesus wosumbayang wosibolo 
18 de Una de Awi muri-muri gena 
imajobo yakahika o Kidron ma Selera 
yatola. De kagena o selera ma sonongano 
kanaga o doro moi so ona o doro magena 
ka yowosa. 

20 doro magegenaka masoa-masoa 
Una de Awi muri-muri gena imatolomu, 
so o riho magegenaka o Yudas, una 

wanakoka. 

3 O Yahudika manga imam ma bi sahe 
de o Farisika ma nyawa kanaga yasulo o 
Gikimoi Awi Tahu yojojajaga yamuruo 
naga la o Yudas wimote. Kanaga lo o 
Roma manga prajurit o bolu moi de una 
wangaho so kagena asa ona yahino de 
o dahe imagaho, o obor, de lo manga 
lentera. 

4 Kagena de o Yesus o kia bilasu idadi 
Unaka gena gangodu he wanakoka, so 
Una asa wotagi wasibubusu ona magena 
de wotemo, "He! So ngini manena 
niahino kanena gena naguuna niwisari." 

> De ona itemo, "O Yesus, Una magena 
o Nazaretka ma nyawa." So Una wotemo, 
"Nako o Yesus, Una magena ka ka Ngohi 
gabolo.” O Yudas womumukili gena una 
lo kanaga manga sidongirabaka. 

6 Wotemo komagena, de ona magena 
asa yatodoka de yomadosu o tonaku 
imarubaka. 

7 Komagena so wotemo kali onaka, 
"So ngini niahino kanena gena niwisari 
naguuna." "O Yesus, Una o Nazaretka ma 
nyawa." 

8 De wotemo, "Ngohi tinidedemo 
nginika, o Yesus Una magena ka ka Ngohi 
gabolo. So nakoso ngini igogou nisari 
Ngohi manena, de bilasu to Ngohi Ai 
dodiao manena niagohaka, ona upa 
niatago." 

3 Una wotemo komagena ma ngale 
wosiganapu Awi demo iqoqomaka 
wotemo, "O nyawa nagoona bato 
noihihike Ngohika la ipiricayaka, moi lo 
upa isisa." 

10 Onaka wotemo komagena, de o 
Simon Petrus awi sumarangi walia de 
wisioto ma Imam Wilalamo awi gilalo 
moika, so awi ngau ma girinaku lo 

waturaka. O gilalo una magena awi 
ronga o Malkhus. 

11So kagena de o Yesus wosulo o 
Petruska wotemo, "Ce! Ani sumarangi 
magena nadiahi kasi. O sone ma ngeko 
bilasu upa Ngohi tatilaku. Upa sidago Ai 
Baba o manara woihihike gena Ngohi 
taaka toholu." 

12 Qabolo de o prajurit, de ma kapita, 
de lo ona yojojajaga magena asa o Yesus 
iwitago de iwipiliku. 

13 Wipilikuka, de Una wingaho so itagi 
wisirisima ma nonoma o Hanaska, una 
magena o Kayafas ma toroa. O Kayafas 
una gena o taungu magena wodadi 
manga Imam Wilalamo, 

14 de igomaka o Yahudika manga roriri 
wasisitiari gena, lebelaha o nyawa moi 
wosone la tanu o Yahudika ma nyawa 
yangodu gena upa he yasisa. 

15 Wingaho itagi o Hanaska, de o 
Simon Petrus de lo Awi muri moili ona 

itagi o Yesus wisiduuru. Awi muri moili 
una magena ma Imam Wilalamo gena 
ka winako. So o ngora ma jojaga lo 
wisimaha una wowosa o Yesus wisiduuru 
ma Imam Wilalamo awi tahu ma loloha 
ma rabaka. 

16 Duma o Petrus wisimahawa, so 
ka wotamaha o ngora ma duduka. 
Wotamaha de o muri moili una 
magegena wosupuli, de kagena o 
ngoraka o ngopeqeka moleleleani 
moi womibicarasi so o Petrus lo asa 
wisimahaka so wisingosa ma rabaka. 

17 De o ngopegeka moleleleani moi 
magena motemo o Petruska, "So ngona 
kanena nodooha. Nagala ngona manena 
lo Una witatago gena Awi nyawa 
wimomote moi?" De una womisango, 
"Hiwa!" 

18 O putu magena o alo poli, so ona 
ijojajaga de lo o nyawa ileleleani gena 
imaokoye o uku ma dateka imarahu 

isigilolino. Komagena o Petrus una lo 
wahika so kagena womarahu. 

19 So o orasi magenaka, de kanaga ma 
Imam Wilalamo o Yesus witailako so 
wisano wotemo, "Ani muri-muri gena 
nagoona de Ani dodoto nadodotoka 
gena O kia." 

20 So kagena de o Yesus wosango 
wotemo, "Ngohi tobicara gena kanaga 
o doku, de o soa, de lo o bi duniaka ma 
nyawa he yangodu gena manga simaka. 
De Ngohi lo todoto salalu o puji ma 
bi tahuka eko o Gikimoi Awi Tahuka, 
sidago lo o kiaka bato o Yahudika ma 
nyawa manga dodolomu ma rihoka. 
Ngohi manena o kia naga tobicara gena 
taihuwa de lo tosipongowa. 

21 De gadoohaso Ngohi noitailako. 
Lebelaha o nyawa, kiaka ona magena 
Ai dodoto yoiiseka, hika ona magenaka 
nasano. O kia naga Ngohi tadodotoka 
ona magena igogou yanako." 

22 Magena de o jojaga moi Awi dateka 
gena Una Awi bioko wosidopoka 
de wotemo, "Ce! Nobarani sidago 
lo nosango komagena ma Imam 
Wilalamoka." 

23 So Una wotemo, "Nakoso Ngohi 
tobicara isala, de hika nosingangasu o 
bi nyawa ona manenaka Ai sala gena 
o kia. Duma nakoso tobicara itiai, de 
gadoohaso Ngohi noisidopoka." 

24 Kagena de o Hanas wasulo la Una 
wipopilikuka, de wingaho o Kayafaska, 
una o taungu magena wodadi manga 
Imam Wilalamo, la witailako kali. 

25 Wingaho de o Petrus kagena nagasi 
womaokoye womarahu o uku ma 
dateka, de o nyawa ma binuka itemo 
unaka, "He! Nagala ngona manena lo 
Una nowimomote, eko?" Duma una 
womanosu de wotemo onaka, "Hiwa!" 

26 De kagena ma Imam Wilalamo awi 
gilalo moi, una awi ngau o Petrus waooto 

awi gianongoru moi gena, witemo, 
"Qadoohaso kangano ngohi tonikelelo 
o doroka nagala ngona bai gena dede 
Una." 

27 Kagena de una womanosu kali, de o 
orasi magena qabolo de o toko isoreka. 
28 Ma goginitano de o Yesus wingaho 

o Kayafaska, so witailako qabolo de 
Una wisisala so lebelaha wingaho kali 
o Romaka manga gubernur moi, awi 
ronga o Pilatus, awi kadatoka. Duma 
awi kadato gena imatero de o Yahudika 
yasowo manga tahu, so o Yahudika 
manga roriri magena yoholu o kadato 
ma rabaka yowosa. Upa sidago manga 
adati de manga galepu gena yatilaku de 
yatebi kawa, so o Paskah ma rarameka 
gena aku kawa yamote de yoogo. 

23 So ma gubernur o Pilatus una magena 
o kadato ma duduka wosupu de ona 
magenaka wotemo, "So ngini nitemo o 
nyawa Una manena gena Awi sala o kia." 

30 De ona itemo, "Pei! Baba, nakoso 
Una Awi sala ihiwa, de upa lo miwingaho 
ngonaka." 

31 Kagena de wotemo, "Asitagala! 
Niwingaho la ngini masirete Una 
niwitailako, niamote nia bobita 
niacocoho masirete." Duma o bi Yahudi 
manga roriri magena yotemo, "Kodo! 
Ngomi imisimahawa o nyawa miasisala 
sidago lo miatooma." 

32 |maaka komagena, la ma ngale idadi 
de ka imatero maro o kia iqomaka o 
Yesus gena wosingangasu qaboloka, 
done asa idodooha Awi sone ma ngeko. 

33 Qabolo de ma gubernur una magena 
o kadatoka wowosa de woaso ma ngale 
o Yesus wingaho de wisirisima unaka, de 
wotemo, "So igogou Ngona manena o 
Yahudika manga kolano?" 

34 So Una wotemo, "Idodooha magena 
ani sano masirete, eko kanaga o nyawa 

ma somoa ma ngale Ngohi gena 
inisingangasu ngonaka." 

35 Ma gubernur wotemo, "llaha! Ngohi 
manena o Yahudika ma nyawa isowo. 
Ona inisidodoa ngohika magena to 
Ngona masirete Ani nyawa de lo Ani 
imam ma bi sahe. So Ngona gena O kia 
naakaka sidago ona gena Ngona iniholu." 

36 De magena o Yesus wotemo unaka, 
"Ngohi manena upa nisitetero maro o 
kolano ipopareta o dunia manenaka. 
Nakoso igogou komagena, de to Ngohi 
Ai nyawa imomote asa ikudoti la upa 
sidago ngomi o Yahudika mia roriri asa 
Ngohi itago. Duma upa sidago noitahe 
Ngohi tokolano o dunia manenaka." 

37 So una wotemo, "Ce! So Ngona 
gena igogou o kolano moi." De o Yesus 
wosango unaka wotemo, "ltero. Maro 
ngona notetemo, Ngohi gena igogou o 
kolano moi. Ngohi gena isibuoka, so o 
dunia ma rabaka tahino gena, kanaga 

de Ai ngale moi ena gena aku Ngohi o 
dodoto itotiai o nyawaka tasingangasu. 
De nakoso o nyawa la o dodoto itotiai 
gena yodupa yaqehe, ona magena asa 
Ngohi isigise qalohaka." 

38 De ma gubernur wotemo, "Kanaga 
itotiai gena o kia." Qabolo de wosupu so 
wahika kali o bi Yahudi manga roririka, 
de wotemo onaka, "Igogou de itero, ma 
ngale Una magena Awi sala moi lo ngohi 
tamakewa. 

39 Ngohi tanakoka ma orasi nia Paskah 
ma Wange ma Rarameka, kanaga to 
ngini nia biasa gena o nyawa witatago 
moi o buino ngohi towipalako. So 
idodooha. Niodupa la ngohi towipalako 
Una niwisiaaso 'O Yahudika manga 
Kolano' la ma ngale tinihike nginika?" 

40 Duma ona magena imatoore itemo, 
"Hiwa! Upa Una, duma o Barabas 
nowipalako de nomihike ngomika." O 
Barabas una gena ma orasi igoqomaka 

de itagi icacanga de lo ikudoti o Romaka 
yalawangi de una magena ikokoora 
wamote so wokoora. 
19 1So kagena de ma gubernur 

o Pilatus una magena wasulo 
awi prajurit la o Yesus iwingaho de 
wingangapo. 

2 Wingangapo qgaboloka, de awi prajurit 
ona magena wisimaqe Unaka gena, 

o bi gota ma daara qatototopo gena 
yaaka koloko to Una Awi mahkota moi 
so Awi saheku isitalakeka. De lo o juba 
qauungu maro o bi kolanoka manga juba 
iwisitibaku. 

3 Qabolo de ona wisimaqe isidadu-dadu 
de itemo, "Suba! O Yahudika manga 
kolano!" De gila-gila Awi bioko yapopoka. 

4 Ma moili ma gubernur wosupu o 
Yahudika manga roririka wotemo kali, 
"He! Nianano! Nakoso Una magegena, 
ngohi towisisupu ma ngale gena 

tinidedemo nginika, igogou Una manena 
Awi sala moi lo ngohi tamakewa." 

> So o Yesus wisisupu de wisitalakeku 
de o mahkota qatototopo de lo o 
juba qauungu, de ma gubernur una 
magena wotemo onaka, "Kodo! Hika 
Una manena niwinano." 

6 Ato o imamka ma bi sahe de 
manga nyawa yojojajaga iwikelelo, de 
ona yangodu ka moiye imatoore 
itemo, "Powisidasangahadi! 
Powisidasangahadi!" Duma ma 
gubernur wotemo, "Asitagala! Nako 
komagena, de ngini Awi nyawa masirete 
gena niwingaho la niwisidasangahadi. 
Nakoso maro ngohi to Una Awi sala moi 
lo tamakewa." 

7 De o Yahudika manga roriri magena 
asa ka isigegego itemo, "Nako to ngomi 
mia bobita miacocoho gena pamote, 
igogou Una magena bilasu ka wosone, 

sababu Una lo wotemo qaboloka Una o 
Gikimoi ma Ngopa." 

8 Kagena de o Yesus Awi demo 
magegena ma gubernur woise, so una 
asa he ifoloisi wimodo. 

2 So awi kadato ma rabaka wowosa kali, 
de wosulo la o Yesus lo wisingosa kali, so 
wotemo o Yesuska, "So Ngona igogou o 
kiano." Duma o Yesus ka o demo moi lo 
wosangowa. 

10 Wotemo kali, "Qadoohaso ngohi 
noisango noholu. Nagala Ngona 
noinakowa ngohi de ai kuasa, so 
aku tosulo Ngona nipalako eko lo 
nisidasangahadi." 

1150 o Yesus wosango wotemo, "Nako 
Ngohi ngona gena igogou de ani kuasa, 
duma o kuasa magena ka cawali o 
Gikimoi asa aku wonihihike ngonaka. 
Mutuwade nako ngona de una ma Imam 
Wilalamo Ngohi woisidodoa ngonaka 

la ma ngale Ngohi isidasangahadi, una 
gena de awi dorou ifoloi ilamo." 

12 O Yesus Awi demo komagena, so 
ma gubernur magena asa awi siningaka 
wotemo, "Bilasu Una towipalako." 

So wosupu kali, duma o Yahudika 
manga roriri magena ka iwidotoore 
isidadu-dadu itemo, "Igogou! Nakoso o 
nyawa manena nowipalako, ngona gena 
nisowo ma Kolano Wilalamo ma Kaisar 
awi dodiao. Sababu ngona nanakoka, 
nakoso o nyawa moi kanaga wotemo una 
gena o kolano moi, de awi demo magena 
igogou una ma Kaisar iwilawangi." 

13 So kagena de ma gubernur una 
magena wosulo o Yesus wisisupuka, de 
asa awi kuasa ma kursika womatamiye 
ma ngale wositatapu bilasu o Yesus 
wosone. Gena awi riho moi isironga Ma 
Nanaho o Tetono, de nako o Ibrani ma 
demo gena isironga o Gabata. 

14 O orasi magena o Paskah ma Rarame 
ma wange gena maro ilangika, so ma 
ngale magena yosidailako kasi, gena o 
wange he itiaika nagala o cako mogiowo 
de sinotoka. De ma gubernur kagena o 
Yahudi manga roririka wotemo, "Gena! 
Una manena nagala nia kolano." 

15 Duma ona asa imatoore, 

"Hika powisidasangahadi! Hika 
powisidasangahadi!" De wotemo, 
"Awadede! Qadoohaso bilasu 
towisidasangahadi to ngini nia 
kolano." De o imamka ma bi sahe ¡temo 
unaka, "To ngomi mia kolano ma somoa 
gena wihiwa, cawali ka ma Kaisar gena 
kanaga." 

16 So imaaka komagena, so ma 
dodoguka de una, ma gubernur o Pilatus 
gena, o Yesus ka wisidoa la bilasu awi 
prajurit iwisidasangahadi. So o Yesus 
gena o bi prajurit iwingoso so itagi 
iwingahoka. 

17 |wingahoka, de Awi sangahadi gena 
Una masirete wamoku so o kotaka de 
isupu itagi o riho moika isironga o Sahe 
ma Papala ma Riho, gena nakoso o 
bahasa Ibrani isironga o Golgota. 

18 So kagena yaadoka de gila-gila 
Una magena ona wisidasangahadika. 

De o orasi magena kanaga yasinotoli 
yasidasangahadi, ona magena o nyawa 
itotooma, ona yasinoto manga risoaka, 
so moi Awi girinaka de moili Awi 
gubalika. 

19 De ma gubernur wosulo isilefo to Una 
Awi sangahadi ma qokuka o galaki ma 
demo itemo: O YESUS O NAZARETKA MA 
NYAWA O YAHUDIKA MANGA KOLANO. 

20 So o Yahudika ma nyawa kanaga 
yadala o galaki ma demo magena 
yakelelo de yabaca, sababu o riho 
kekiaka Una wisidasangahadi magena o 
kota ma dateka, de ma demo gena isilefo 
o bahasa saange, ena gena o bahasa 

Ibrani, o bahasa Latin, de lo o bahasa 
Yunani. 

21 Duma o imamka ma bi sahe magena 
ma gubernurka itemo, "Kiaso nagohaka 
so ona isilefo de o demo 'O Yahudika 
manga kolano,' duma bilasu isilefo, 'O 
nyawa Una manena wotemo masirete: 
Ngohi manena o Yahudika manga 
kolano.'" 

22 Ma gubernur woholu de wotemo, "O 
kia naga tosilelefoka gena, komagena 
bato de yaakuwa niatagali." 

23 De o bi prajurit o Yesus 
wisisasangahadika, ona magena to 
Una Awi baju moi-moi ona yaregu idadi 
o gimina iha so kanaga moi-moi de 
manga gimina, de ma soohu gena ka Awi 
juba. Magena yauriwa duma isidaaka 
kadaku sidago lo kadahu so isidodaasu. 

24 De ona itemo moi de moika, "Hika 
upa paraca, duma ngone asa paundi 
la de magena inasidumu naguuna asa 

wamake de wodahe." Komagena ma 
ngale idadi de imaaka imatero maro 

o kia iqomaka isilelefo o Gikimoi Awi 
Jaji ma Buku ma rabaka itemo, "To 
Ngohi Ai baju ona imatekesikotoku la 
yaaka moi-moi de manga gimina de ma 
ngale manga sidongirabaka la yaaka o 
undi naguuna Ai juba wodahe." So o bi 
prajurit ona magena yaaka imatero maro 
o kia isilelefo iqomaka. 

25 De kanaga o Yesus Awi sangahadi ma 
dateka imaokoye gena Una Awi awa, de 
ma awa ma nongoru, de o Klopas ma 
peqeka ami ronga ongo Maria de lo ongo 
Maria Magdalena. 

26 So o Yesus o sangahadika de wakelelo 
ma awa de ami dateka o muri moi foloi 
wisiboboso, de ma awaka Una wotemo, 
"Ai awa, kanena naga nowinano maro to 
ngona ani ngopa yanau moili." 

27 De komagena o muri moi una 
magenaka wotemo kali, "Ai dodiao, 

kanena naga nominano maro ka to 
ngona ani awa masireteli." So ka o orasi 
magenasi, de o muri moi magegena una 
ma awa gena womijaga galoha so igoge 
lo ka o tahu moi. 

28 |tekawa, de o Yesus wanako o bi moi- 
moi gangodu isiboloka, so womasigaso 
ma ngale idadi de imaaka imatero maro 
o kia iqomaka isilelefo o Gikimoi Awi 
Jaji ma Buku ma rabaka. Una wotemo, 
"Kodo! Ai kiri gaduduka." 

23 Kagena naga o udo-udo moi ma 
rabaka gena o anggur gakokiopi, so ona 
o bunga moi koloko o kaka yaqehe so 
yatono. Qabolo de o bunga magena o 
gota ma uma, ma ronga o hisop gena, 
ma ideka isisuruka, de yatubo to Una 
Awi uruka la ma ngale Una wapipi. 

30 Una wapipi gabolo de wotemo, "Ai 
manara tosiboloka." Ato Awi sahe iruku 
gena wosoneka. 

31 O wange magegena isidailako ma 
ngale ma langino o Sabat ma wange de 
ma boboloi o wange magena o Paskah 
ma Wange ma rarame ilalamo moi. 
Ma ngale magegena so o Yahudika 
manga roriri yodupawa, nakoso o 
Sabat ma wangeka, de o bi sone ma 
bake o sangahadika gena kanagasi, 
so ma gubernur o Pilatuska iwigolo 
la ibisisangahadika manga gohu 
gena yatepi, ma ngale ona isiguti o 
sangahadiku de gila-gila yapoosu. 

32 So o bi prajurit yasulo la itagi 
so yahino de ma nonoma gena 
yasisasangahadi yasinoto o Yesus Awi 
dateka, ona magena manga qohu yatepi. 

33 Qabolo de yahino o Yesus Awi sone 
ma bakeka, de asa yanako igogou Una 
wosoneka, so Awi qohu gena ona he 
yatepi kawa. 

34 Ngaroko komagena, duma to Una 
Awi alu ma ngunu gena o nyawa moi o 

prajurit manga sidongirabaka de o tuba 
wasuru, sidago imatodoka o au de lo o 
ake imakacapu isupu de iuhi. 

35 O nyawa moi kanaga o bi moi-moi 
magegena igogou wakeleloka, so una 
wosingangasu qaboloka, de ma ngale 
o Yesus Kristus gena winisingangasu 
nginika, la ngini lo aku niwipiricaya O 
Yesuska. O kia naga wosingongangasu 
magena ka itero, de una masirete ka 
wanako awi demo magena itotiai de 
itetero. 

36 O bi moi-moi magena imadadi ma 
ngale asa isiganapu o kia igomaka 
isilelefo o Gikimoi Awi Jaji ma Buku ma 
rabaka itemo, "Awi kobo moi lo asa upa 
yatepi." 

37 De lo isilelefo kali itemo, "Ona asa 
iwinanano Una iwisusuruka." 

38 |tekawa, de o Yusuf o Arimateaka ma 
nyawa moi wahino. Ma ngale una o Yesus 
wimote-mote de o Yahudika manga 

roriri wamodo, so ka womasidodutulu. 
Ngaroko komagena, duma una asa 
womabobarani so wahika o Pilatuska, de 
wagolo o Yesus Awi sone ma bake. De o 
Pilatus o Yusuf wisimaha so una wotagi 
de o Yesus Awi sone ma bake magena 
waaho. 

39 De o Nikodemus, una magena o 
putu moi ipapasaka o Yesus wikurumi, 
una magena lo o Yusuf wimote. So una 
waaho lo o gososo gabobou gena o gota 
gaharuno isicacapuka de o sou, gena ma 
lamo nagala o kilo moruwange, ma ngale 
o Yesus Awi sone ma bake isisou. 

40 So kagena de ona Una Awi sone ma 
bake magena yaaaho waasi de yarapa 
kasi, gabolo de asa isisangi de o baro 
gaaare, mote de o Yahudika manga adati 
de manga galepu nakoso o sone ma bake 
yapoosu. 

41De o riho kiaka Una 
wisisasangahadika kanaga o doro 

moi, de kagena lo o boosu moi o teto ma 
rabaka, de magena ka gamomuanesi, so 
ma rabaka o sone ma bake moi lo waasi 
yapoosu. 

42 Sababu ilangi o Sabat ma wange gena 
he yadangade yaado, de kagena de o 
boosuka gena ma soa ikuru kawa, so o 
boosu magena ma rabaka asa Una Awi 
sone ma bake yapoosu. Qabolo de ona 
o teto ilalamo moi yodololo la o boosu 
magena ma ngora isiperesu. 

10 Nahadi ma wangeka o goginita 
20 nosi o wange asa ibao, de ongo 
Maria Magdalena motagi o boosuka, 
duma kagena momasidiado, de makelelo 
o teto ilalamo gena he ilolo imatingaka. 

2 So muna gila-gila mologa 
momagogora o Simon Petruska de 
o muri moili o Yesus wisibobosoka, de 
onaka motemo, "Awadede! Nanga Jou 
Awi sone ma bake nagala o nyawa yatosi 

de isilogaka bai! So ngomi lo mianakowa 
iwisiloga gena kiaka yakahika." 

3 So kagena de o Petrus de o muri moili 
magena imajobo yotagi o boosuka. 

4 Ona yasinoto imagogora, duma o muri 
moili una magena foloi wicapati so o 
boosuka womasidiado woqomaka. 

> So kagena de una ka o boosu 
ma ngoraka, de wowosa waasi so 
womarukuku so ma rabaka womaginano. 
Eh? Kagena ka o baro qaaare ihadoku. 

6 (20:5) 

7So o Petrus waado wotuuruno, de 
o boosu ma rabaka wowosa de o baro 
magena, o orasi ipapasaka isisasangi o 
Yesus Awi sone ma bakeka, de lo Awi 
sahe isisasaoka wakelelo kagena ka 
ihadoku. Awi sahe ma baro masirete 
gena itupuko so yatingaka. 

8 De Awi muri moili una o boosuka 
womasidiado woqomaka gena, una 
magena lo wotuuru wowosa ma rabaka. 

Ato wakelelo o sone ma bake magena 
ihiwaka, de asa una ka wopiricaya igogou 
o Yesus wisioho kali. 

9 (Awi piricaya ma gola gena o kia 
naga wakokelelo o boosuka, sababu o 
orasi ipapasaka gena ona isihoda waasi 
kanaga o Gikimoi Awi Jaji ma Buku ma 
rabaka lo isilelefoka, ma ngale o Yesus 
bilasu o sone ma rabano wisioho kali.) 

10 Qabolo de Awi muri yasinoto magena 
ilinoka. 

11 Ona ilihoka, duma kanaga o boosu ma 
dateka ongo Maria moari mosodu-sodu. 
Moari momarukuku de o boosu ma 
rabaka momaginano. 

12 Eh? Kanaga o malaikat yasinoto o 
baju gaaare imasitibaku de imatamiye 
o riho, kiaka kanaga ipapasaka o Yesus 
Awi sone ma bake yahahadoka, so moi 
kanaga Awi sahe ma rihoka de moili 
kanaga Awi gohu ma rihoka. 

13 So yasinoto magena ¡temo munaka, 
"Awa, o kiaso ngona noari." De muna 
mosango motemo, "Kodo! Ai Jou 
Awi rohe ma bake gena asa o nyawa 
isiloqaka bai! De ngohi tanakowa kekiaka 
iwisiloga." 

14 Ato momakiliho, de asa o Yesus 
mowikelelo kagena womaokoye duma, 
kodo, mowisidodogu waasi Una gena 
igogou o Yesus. 

15 Una ongo Maria muna magenaka 
wotemo, "Awa, o kiaso ngona noari. 
Naguuna ngona nowisari." Muna ami 
sininga ma rabaka motemo nagala Una 
gena o doro womomanara, so motemo, 
"Baba, nakoso Una magena Awi sone 
ma bake natuluruka, tanu noisingangasu 
ngohika, kiaka nowihado la ngohi aku 
towiqehe." 

16 Kagena de Una wotemoli, "Maria!" 
Ato momabulutu so momaginano 
Unaka, de momatoore de motemo, "We! 

Rabuni!" (Magena o Ibrani manga demo 
ma ngale gena o Guru.) 

17 De wotemo kali, "Ngohi gena Ai 
Babaka toliho waasi, so upa Ngohi 
noicoho. De notagi bato la nasingangasu 
Ai dodiao imomote ona magena 
yangoduka nadedemo, 'Ngohi asa toliho 
Ai Babaka eko o Gikimoi towisusubaka, 
Una magena lo to ngini nia Baba eko o 
Gikimoi niwisusuba."" 

18 Imaaka komagena, so ongo Maria 
motagi Awi muri-murika, mosihabari 
motemo, "We! Kangano manena gena 
ngohi towikelelo o Jou, Una gena wooho 
kali." De lo madedemo ona magenaka o 
bi moi-moi o kia Una womidodedemo 
munaka. 

19 O Nahadi ma wange imaqa-magaka, 
de o Yesus Awi muri-muri imatolomuno 
de o ngora-ngora isidodukucika, sababu 
o Yahudika manga roriri gena yamodo, 
de Una asa aku wowosa de wahino to 

ona manga sidongirabaka, de wotemo, 
"Ai salam nginika! Tanu nia sininga ma 
rabaka igogou isosanangi." 

20 Qabolo de Una Awi gia de Awi alu ma 
ngunu ma bi nabo wosikelelo onaka. De 
ona asa yanali ifoloi poli, sababu igogou 
Una ma Jou gena ona asa iwikeleloka. 

21 De Una wotemo kali onaka, "Ai salam 
nginika! Tanu nia sininga ma rabaka 
igogou isosanangi. Maro Ai Baba woisulo 
Ngohika so tahino, komagena so ngini lo 
Ngohi asa tinisulo la nitagi o bi nyawa o 
dunia ma rabaka." 

22 De kagena de Una asa wasiwuwu 
onaka, de wotemo, "O Gurumi Qatetebi 
manena hika ngini niaqehe qaloha to 
ngini nia sininga ma rabaka. 

23 Nakoso ngini kanaga o nyawa manga 
dorou niasiapongu, de ona magenaka 
asa O Gikimoi lo wasiapongu. De nakoso 
ngini la o nyawa niasiaponguwa, de ona 

lo kanaga de manga dorou o Gikimoi Awi 
simaka so ona magena wasiaponguwa." 

24 O Tomas (wisironga lo Wosasago) 
una o Yesus Awi muri yamogiowo 
de sinoto manga dongirabano, una 
magena wihiwa ma orasi o Yesus wahino 
womasimane Awi muri ma somoaka. 

25 Komagena so ona ma binuka gena 
wisingangasu unaka itemo, "We! Ngomi 
gena igogou o Jou miwikeleloka bai!" 
Duma una wotemo, "Nako magena, 
ngohi topiricaya toholu bai! Ka cawali 
nakoso ngohi masirete towikelelo to Una 
Awi gia ma Nabo, kiaka yapapaku, de 
kagena ai raraga tosipaga de lo ai gia 
masirete tosipaqa Awi alu ma ngunu ma 
naboka." 

26 O Nahadi moi ipasaka, de Awi 
muri-muri kanaga o tahu magena ma 
rabaka imatolomu kali de o Tomas 
lo kagena. Ngaroko ma ngora-ngora 
yakucika, duma imatodokano de o 

Yesus asa wahino wowosa so manga 
dongirabaka womaokoye, de wotemo, 
"Ai salam nginika! Tanu nia sininga ma 
rabaka igogou isosanangi." 

27 Kagena de o Tomaska asa wotemo, 
"Hika ani raraga kanena nosipaqa. 
Nanano kasi to Ngohi Ai gia. De lo 
Ai alu ma ngunu ma naboka de ani 
gia nosipaga. Bilasu ngona gena ka 
nopiricaya de lo nododato kawa." 

28 So o Tomas wotemo, "We! Ngona 
gena igogou ai Jou de lo ai Gikimoi 
tonisusuba." 

29 De o Yesus wotemo unaka, "Ngona 
manena gena, nakoso Ngohi noikeleloka, 
de asa nopiricaya. Duma o nyawa 
nagoona la ngaroko ona gena Ngohi 
ikelelo waasi, duma igogou yopiricaya, 
ona magena igogou asa yosanangi." 

30 |gogou, igogomaka o Yesus Awi 
muri-muri manga simaka waaka o 
nonako ihahairani ma somoali de foloisi 

idala, de magena igogou o buku manena 
ma rabaka isilefowa. 

3150 o nonako ihahairani waaaka 
magena, ngaroko qangoduwa, duma 
asa isilefoka, la ma ngale ngini aku 
niopiricaya igogou o Yesus Una magena 
o Salamati ma Kolano de lo Gikimoi ma 
Ngopa. De nakoso ngini asa niwipiricaya 
Unaka, de ma sababu ma ngale Una 
magegena so aku niamake o oho ma 
duhutu. 

1 Ma duuruka, de o Yesus 
2 1 womasimane kali Awi muri- 
murika kagena o Tiberias ma Talaga ma 
dateka. Ma jarita gena komanena. 

2 Kanaga Awi muri yamuruo naga 
imatolomuno, ona magena o Simon 
Petrus, o Tomas wisironga lo Wosasago, 
o Natanael o Kana ma dokuno o Galilea 
ma tonaka, o Zebedeus awi ngopa 
yasinoto de lo Awi muri yasinotoli. 

3 De o Simon Petrus wotemo, "Ngohi 
totagi o nao tosoma." De ona ma binuka 
itemo, "Nako komagena, de ngomi 
lo minimote o nao posoma." So ona 
yangodu itagi yopane o deruku. Duma o 
putu magena o nao yamakewa. 

4 Ma goginitano, de kanaga o Yesus 
womaokoye o talaga ma dateka, duma 
Awi muri-muri Una magena o Yesus gena 
ona iwinakowa. 

> De kagena de Una woaso onaka 
wotemo, "Dodiao, nidooha kagena. O 
nao niamake, eko hiwa." Gila-gila ona 
wisango, "Hiwa!" 

6 So Una wotemo, "Hika niasoma 
nia deru ma girinaku niaumo. Kugena 
asa o nao gena niamake." Ona yoise 
komagena, so kagena de manga deru ma 
girinaku manga soma yaumoka, de ato 
yanano, pei, o nao gena ka idala poli, 
sidago manga soma yalia de yatide lo 
yaaku kawa. 

7So Awi muri moi, una o Yesus 
wisiboboso, una magena asa wotemo 
o Petruska, "We! Una madoke gena 
nanga Jou." Magena woise, de gila-gila 
o Petrus awi baju gena womasitiba kali, 
de womaumo o talagaku wakahika o 
dududuka. 

8 De o muri ma binuka ona magena o 
deruka wisiduuru. Onaka de o dududuka 
gena ma soa ikuruwa, nagala cawali ka 
o meter o ratu moisa, de o nao manga 
soma gena iwedoka so yalia kasi. 

3 So ona yaadoka, de o deruku youti de 
ona yakelelo, eh, kagena de o nao o uku 
ma ngabo ma qokuka de lo o roti. 

10 De o Yesus wotemo onaka, "O nao 
niasosomaka gena hitilahi ngai muruo 
naga hika niaqehe de niaahono kanena." 

11 So o Petrus wotagi o deruku wopane 
kali, de manga soma magena o dududusa 
wosidirifaka. Manga soma gena iwedoka 
de o nao ilalago ma dala gena 153, de 

ngaroko komagena manga soma gena 
iracawa. 

12 So kagena de o Yesus wotemo, 
"Hino la poogo." De kanaga o muri moi 
lo yobaraniwa wisano, "Ngona gena 
naguuna," sababu ona asa winakoka, 
Una magena igogou ma Jou. 

13 So o Yesus wahika, o roti wagehe de 
wasitoku onaka, komagena lo o nao so 
ona yaoqoka. 

14Ma orasi Una o Yesus o sone 
ma rabano wisioho kali, de magena 
he ma para ma saange qabolo Una 
womasimane Awi muri-murika. 

15 So ona yaogo qgaboloka, de o Yesus 
wotemo o Simon Petruska, "Simon, o 
Yohanes ma ngopa, idodooha nakoso 
ngona ani sininga de ona manena 
ma binukali manga sininga gena, 
ngona ifoloi noidodara Ngohika." De o 
Petrus wotemo, "lya, Jou, komagena. 
Ngona masirete ka noinako igogou 

ngohi manena tonidodara de tonisininga 
Ngonaka." So wotemo, "Nako komagena, 
de ngona bilasu najaga de nasiputuru 
galoha o nyawa Ngohi imomote, 
imatero maro to Ngohi Ai duba-duba 
manga gogoho o sowohi moi wojaga de 
watuda." 

16 De o Yesus wotemo wosidadu kali, 
"Simon, o Yohanes ma ngopa, ngona 
gena igogou Ngohi noidodarasi?" De o 
Petrus wotemo, "lya, Jou, komagena. 
Ngona masirete ka noinako igogou ngohi 
manena tonidodara de tonisiningasi 
Ngonaka." So wotemo kali unaka, "Nako 
komagena, de ngona bilasu najaga de 
nasiputuru qaloha o nyawa to Ngohi Ai 
duba-duba ona magena." 

17 De kanaga ma para saangeka Una 
wotemo kali, "Simon, o Yohanes ma 
ngopa, ngona gena igogou Ngohi 
noisiningasi?" De kanaga ma para 
saangeka to Una Awi sano komagenali, 

so o Petrus awi sininga ipeleso so 
wagogou-gogou wotemo, "lya, Jou, 
komagena. Ngona masirete lo o bi 
moi-moi gangodu kanaga ka nanako, 
so ka nanako igogou ngohi manena 
tonisosiningasi Ngonaka." So o Yesus 
asa wotemo kali, "Nako komagena, 

de ngona bilasu najaga de nasiputuru 
galoha o nyawa to Ngohi Ai duba-duba 
ona magena. 

18 Ngona ma orasi nomagohiduurusi 
gena, ngona masirete aku nomasidailako 
masirete la kiaka bato ngona nodudupa 
kagena ngona notagi. Duma igogou, 
done o orasi ma simaka de ngona 
asa niperekika, de ngona ani gia asa 
nosidoaka, ma ngale ani gia gena asa o 
nyawa yapilikuka de inituda, so ningaho 
o riho kiaka ngona nodudupa kawa." 

19 Igogou, o Yesus Awi demo komagena 
ma ngale wosinonako, o Petrus done asa 
wosone o sangisara ma rabaka, la de o 

ngeko magegena o Gikimoi lo wisimulia. 
Qabolo de wotemo unaka, "Ngaroko 
komagena, bilasu ngona noimote Ngohi 
gena upa nomatogu bai!" 

20 De kagena o Petrus womakiliho 
manga duduno de wikelelo o muri moi 
kanaga wototuuru. Una magegena o 
Yesus wisiboboso, de ipapasaka ma 
orasi o oqo ma rabaka, de wotamiye 
o Yesus Awi dateka de wotemo, "Jou, 
naguuna done asa Ngona wonisidoa Ani 
lawangika." 

21 O Petrus wikelelo una magenaka, 
de wotemo o Yesuska, "Jou, nakoso 
una magena idodooha, o kia asa idadi 
unaka." 

22 So o Yesus wotemo unaka, "Ma ngale 
una magegena upa he tonisingangasu, 
sababu nako todupa una kanaga woohosi 
sidago ma orasi tahino kali gena, ngona 
upa he nanako. Sababu ma ngale ihiwa 

ngonaka. Duma ngona manena bilasu 
Ngohi noimote qaputuru." 

23 Ma ngale Awi demo magegena o 
nyawa ka isihabari o Yesus wimomoteka, 
sidago yadadala imafikiri nagala o muri 
moi una magena asa upa he wosone. 
Duma Una Awi demo ma ngale gena 
komagenawa. Una wotemowa done 
wosonewa, duma ka wotemo, "Nako 
todupa una kanagasi wooho sidago ma 
orasi tahino kali gena, ngona upa he 
nanako." 

24 Nako o muri moi magena ka ka 
ngohi qabolo, de ngohi masirete o bi 
moi-moi idadadika qangodu manena 
tosingangasu tagogou de lo tosilefoka. 
Ngone panako to ngohi ai demo 
magenena igogou de itetero. 

25 O Yesus waakaka lo o bi moi-moi 
foloisi idala. De nako o bi moi-moi 
magena gangodu palefo, de ngohi 
tamalo magena idala poli, so nagala 


YOHANES 21 241 


o dunia ma rabaka ma ngale o buku 
palelefo gena ma riho he pamataka. 


Kisah Para Rasul 


1 Ai dodiao o Teofilus 

tonihohoromati, Ai buku ma 
nonomaka talefo idodooha o Yesus Awi 
manara moi-moi, de ma ngale to Una 
Awi dodoto gangodu 

2 sidago ma wange yaado o sorogaye 
iwitide. Ma orasi Una iwitide waasi, de O 
Gurumi Qatetebi Awi kuasa wobeseso 
kasi Awi rasul-rasul wahihirika. 

3 De wosone qaboloka, ma deka o 
wange moruha Una masoa-masoa 
womasimane de womasibicara onaka, 
igogou o Gikimoi wapareta maro o 
kolano moi, so de ma sababu magena 
asa womasinako igogou Una wooho kali. 

4Ma orasi Una dede ona 
imatekesikogogesi, de Una wobeseso 
onaka komanena, "Ngini nitagi o 

Yerusalem ma kotaka, de o riho magena 
upa lo niodongosa, duma niodamaha 

ai Baba Awi jaji maro o kia igogoma 
winisijajika de Ngohi lo tinisingangasu 
gaboloka. 

> Sababu dede o ake gena o Yohanes 
winisiosi, duma o wange muruo nagasi 
done to ngini nia siningaku asa wowosa 
o Gurumi Qatetebi." 

6 Ma ngale magegena so o bi rasul dede 
o Yesus imatolomuno, de ona imasano 
Unaka, "Jou, nagala o orasi manena 
Ngona asa nodupa ngoneka o bobareta 
moili nosigoko la ngone o Israel ma 
nyawa o bangsa ma somoa asa papareta 
kali?" 

7 De o Yesus wosango wotemo, "Bilasu 
upa ngini nianako muruoka ma orasi eko 
lo ma wange, magena ai Baba Awi haku 
so Una masirete asa wositatapu. 

8 Duma bilasu ngini nianako ma orasika 
done asa o Gurumi Qatetebi wouti de 

wowosa nginiku de o Gikimoi winihike o 
kuasa, la ngini nidadi Ai saksi ma ngale 
Ngohi o Yerusalemka, o Yudea ma daera 
ma sigilolika, de o Samaria ma daeraka 
de sidago lo o dunia ma pupuku ihaka." 

?So Una wasibicara komagena qabolo, 
de Una o sorogaye witide Awi rasul-rasul 
manga goginano ma rabaka, gena o 
lobi-lobi wisaoka so ona he wikelelo 
kawa. 

10 Ma orasi o Yesus wodola o dipaye de 
ona ka imagoginanosi, ato imatodoka 
o nyawa yasinoto manga baju gaare 
yahino so imaokoye to ona manga 
dateka, 

11 de itemo, "He, ngini o Galileaka 
ma nyawa! Qadoohaso ngini kanena 
nimaokoye de o dipaye niokeri-keri. O 
Yesus Una manena nia sidongirabaka de 
o sorogaye witideka gena, done asa Una 
wokahino kali ma ngeko maro o kia ngini 
niwikelelo Una o sorogaka wokahika." 

12 Kagena o Zaitun ma Talaka, qabolo 
de o bi rasul ona magena iliho o 
Yerusalemka, so o talaka de o kotaka ma 
gaku nagala o kilo moika. 

13 Ona imasidiado o Yerusalemka, de 
ona yakahika kiaka o tahu ona kagena 
imasidododoguka, so idola o ngihi 
moi kadaku iqoqokuka. O bi rasul ona 
magena, o Petrus, o Yohanes, o Yakobus 
de o Andreas, o Filipus de o Tomas, O 
Bartolomeus de o Matius, o Yakobus 
gena o Alfeus ma ngopa, o Simon o Zelot 
ma nyawa de lo o Yudas gena o Yakobus 
ma ngopa. 

14 Kagena ona dede ongo Maria, o Yesus 
ma awa, de o Yesus Awi nonongoru, de 
lo o bingopegeka yangodu imatolomuno 
de manga sininga ka ka moi la o wange 
isigeto-geto isumbayang. 

15 O wange ma moiku ma orasi o nyawa 
ipipiricaya magena imatolomuno, manga 
dala nagala yaratu moi de monahalo, 

kagena de o Petrus womaokoye de 
wobicara onaka wotemo, 

16 "Ai dodiao nipipiricaya ningodu! 

O kia isilelefo igomaka o Gikimoi Awi 
Jaji ma Buku ma rabaka, ena gena 
kiaka o Gurumi Qatetebi wosingangasu 
o Daudka, ma ngale o Yudas gena 
womadadika o bi nyawa o Yesus 
witatago manga roriri la wangaho, 
magena bilasu idadi. 

17 O Yudas una magena to ngone nanga 
dodiao moi, sababu una lo iwihirika la 
wonamote pomanara dede ngone." 

18 (O Yudas una magena de to una 
awi kulai qatotorou ma fanggali o tona 
moi waijaka, so kugena una wotura 
womotuku de awi poko ipolote sidago 
awi toto lo isupu gangoduka. 

19 Kagena de o Yerusalemka ma nyawa 
yangodu gena yogiiseka idodooha o 
Yudas awi sone ma ngeko, so o tona 

magena ona isironga o Hakal-Dama, ma 
ngale 'O Au Ikokopola ma Tona'.) 

20 De o Petrus wobicara kali wotemo, 
"O Yudas wodadi manga roriri gena 
sababu kanaga isilefo o Mazmur ma 
Bukuka, itemo komanena, 'Awi tahu 
magena bilasu yodongosaka, de bilasu 
o nyawa moi lo upa yogoge.' Kanagali 
isilefo komanena, 'Bilasu o nyawa ma 
somoa awi manara yatagali.' 

21(1:20) 

22 hi dodiao, ma sababu komagena 
bilasu o nyawa moi wonamote dede 
ngone maro o Yudas awi dagali moi, la 
wodadi o saksi so una lo wosingangasu 
igogou o Jou Yesus wooho kali o sone 
ma rabano. O nyawa una magena 
bilasu o nyawa wonamomote moi, 
una dede ngone pomakokangaho, o 
wange isigeto-geto ma orasi o Yesus ka 
woohosi to ngone nanga sidongirabaka, 
wonamote-mote ma solano o osi ma 

habari o Yohanes wosihabari de sidago 
lo ma bati o Yesus witide o sorogaye to 
ngone nanga sidongirabano." 

23 La o bi nyawa ipipiricaya ona magena 
igolo de yatumu yasinoto, ena gena O 
Matias de lo o Yusuf, iwiaso lo o Barsabas 
(de awi ronga moili o Yustus). 

24 De ma orasi magena ona isumbayang 
itemo, "Ya Jou, igogou Ngona nanako 
o bi nyawa yangodu manga sininga, so 
migolo nomisidumu ngomika o nyawa 
yasinoto, ona manena naguuna Ngona 
masirete nowihiri gaboloka, 

25 so bilasu o Yudas witagali la waaka 
o rasul ma manara magena. Sababu o 
manara magena o Yudas wodongosaka, 
so ma ngale magegena asa ma fanggali 
wamake, ena gena o sangisara ikokakali 
ma rihoka." 

26 Qaboloka, de o ronga sinoto ona 
magena o undi yaaka de o undi magena 
o Matiasku iwidahe. So de o bi rasul 

yamogiowo de moi una wodadi o rasul 
manga gegeto mogiowo de sinotoka. 

1 Ma orasi o Pentakosta ma Wange 
2 ilalamo imasidiadoka, de o bi 
nyawa ipipiricaya ona magena yangodu 
imatolomu o tahu moika. 

2|matodoka o kuguru qaiili-ili moi 
maro o rato qapoputuru ¡uti o sorogaku 
ikahuku. De o bi nyawa o tahu ma 
rabaka, kiaka ona imatatamiye, kagena 
lo yoise o kuguru ma ili magena. 

3 Qabolo de yakelelo o kia naga koloko 
o uku ma sora ilage-laqe de ihaja so 
itangi de igoge moi-moi ona magenaku. 

4De o Gurumi Qatetebi Awi kuasa 
wowosa ona yangoduku, de manga 
sininga ma rabaka wopareta so de o 
kuasa magena ona isolano isibicara de o 
bi bahasa ma somoa. 

> Ma dongoho magena o Yahudika 
ma nyawa o Gikimoika wisusuba, ona 

magena o bi doku o dunia ma ngoguno 
kagena o Yerusalemka imasidodogu. 

6 De ma orasi ona yogiise o bi nyawa 
o Yesus wipipiricaya magena isibicara 
moi-moi to ona manga bahasa, de ona 
magena yohairani so yadadala yahino 
imatotolomuno. 

7 De ona yangodu yohairani icarawa, 
so itemo, "We! O nyawa ibobicara ona 
yangodu ka o Galileano ma nyawa! 

8 Idodooha aku ngone poise ona 
isibicara moi-moi to ngone nanga doku 
ma demo. 

3 Ngone manena o Partia ma nyawa, o 
Media ma nyawa, o Elam ma nyawa, o 
Mesopotamia ma nyawa, o Yudea ma 
nyawa, o Kapadokia ma nyawa, o Pontus 
ma nyawa de o Asia ma nyawa, 

10 o Frigia ma nyawa, o Pamfilia ma 
nyawa, o Mesir ma nyawa, o Libia ma 
bi daera o Kirene ma dateka ma nyawa, 

de namuruo naga o Roma ma kotano 
pahino, 

116 Yahudika ma nyawa de lo o 
Yahudika ma nyawa yasowo duma O 
Yahudika manga agama pamoteka, 
de asa ma binukali o Kreta de o Arab 
ma nyawa. Ngaroko komagena, duma 
ngone inangodu poise ona aku ibicara de 
moi-moi to ngone nanga doku ma demo, 
de ona inasingangasu ngoneka ma ngale 
o Gikimoi Awi manara ilalamo-lamo moi 
waakaka bai!" 

12 De ona yangodu ka yohairani poli so 
itemo moi de moika, "We! Idodooha so 
sidago ona aku isibicara nanga bahasa 
moi-moi." 

13 Duma kanaga o nyawa ma binuka 
yagagaka itemo, "We! O nyawa ona 
magena yadaluka!" 

14 So kagena o Petrus de o rasul ma 
somoa yamogiowo de moi imaokoye, de 
una wobicara o bi nyawa yadadalaka, 

awi ili walamo-lamo wotemo, "O 
gianongoru de lo o nyawa ningodu o 
Yerusalemka nigogoge! Hino la bilasu o 
hali manena tinisingangasu nginika, so 
niise nisidodiahi. 

15 Upa lo nitemo ngomi manena midalu, 
maro o kia ngini nimitahe ngomika. 
Sababu o orasi manena o goginita nosi 
de asa o cako siwo. 

19 Duma o kia naga idadadi 
ngomika gena, igomaka ma nabi 
Yoel wosingangasu qaboloka, gena 
wotemo: 

17 O Gikimoi wotemo, 'O dunia ma 
dodogu ma orasi he yaadoka, de 
Ngohi asa o bi nyawa yangoduku Ai 
Gurumi tahike la wowosa de wopareta. 
Mutuwade to ngini nia ngopa-ngopa 
yanau de o ngopegeka asa to Ngohi 
Ai demo yoise de isingangasu, de nia 
gohiduuru asa yakelelo o gogelelo 

Ngohino, de nia dodihimo asa yamake o 
doguruga Ngohino. 

18 O orasi magena lo Ai leleani-leleani, 
yanau de o ngopegeka, onaku asa to 
Ngohi Ai Gurumi tahike la wowosa de 
manga siningaka wopareta so ona lo Ai 
demo isingangasu. 

19 (2:18) 

20 Ngohi manena o Jou tomomulia 
so ma wangeka o bi nyawa yangodu 
asa tafanggali, duma o orasi magena 
yaado waasi, de Ngohi asa o nonako 
ihahairani taaka. Ena gena, Ngohi asa 
taaka o dunia ma gokuka o au, de o uku, 
de lo o qopo de o marasa la Ai kuasa 
o bi nyawaka tasikelelo. Komagena lo 
asa taaka kadaku o dipaka o wange he 
isiwa kawa so qapuputuka, de o ngoosa 
gasawala koloko o au sidago o bi nyawa 
yohairani icarawa. 

21 La o orasi magena nagoona imasigaso 
de golo Ngohika done asa isalamati.' 

22 O gianongoru! Tanu niise o kia ngohi 
totetemo magenena: O Yesus o Nazaret 
ma nyawa, Una o Gikimoi wisulo la 
wahino nginino. Magena igogou de itiai, 
sababu o Yesus waaka nginika o nonako 
ihahairani, gena winisikelelo o Gikimoi 
Awi kuasa to ngini nia sidongirabaka. 
So gangodu magena ngini masirete lo 
nianakoka. 

23 Imamote de o Gikimoi Awi edekati 
so wositatapu qaboloka, o Yesus bilasu 
wisidoa nginika, so o Gikimoi wanako 
done asa isiganapu. De ngini Una 
niwisidoa o nyawa yatotorouka, de 
ona niasulo la iwisidasangahadi sidago 
wosone. 

24 Duma koloko o nyawa o buino 
iwisisupu de iwipilikuwa, komagena o 
Gikimoi o Yesus iwisisupuka o sone ma 
rabano de wosone kawa, sababu o sone 
ma kuasa lo yaakuwa Una wipareta. 

25 Ma ngale o Yesus wosone kawa gena 
o Daud lo wotemo qaboloka, 'Ngohi o 
orasi isigeto-geto towikelelo o Jou ngohi 
ai simaka, Una kanaga ai dateka, la o 
susa moi upa lo idahe. 

26 (2:25) 

27 So ai siningaka cawali o nali de o 
more, de ai uru ma beto ka cawali o 
giliri. Ngona ngohi noiqoha kawa togoge 
isosone manga boosuka, de Ngona 
noholu ngohi Ani leleani tokokaeli ai 
rohe iwaro de ibaka o boosuka. Ma 
sababu magena, ngaroko ngohi done 
tosone, duma ai sininga qamomagawe 
sababu o Gikimoika tomasingongano. 

28 Ngona noisidumu gaboloka, igogou 
asa Ngona noisioho kali, de ngohi inali 
icarawa, sababu Ngona asa kanaga dede 
ngohi.' 

23 O gianongoru, hika nisimaha la ngohi 
tinisibicara tatotiai ma ngale o Daud 
gena to ngone nanga topora wilalamo. 

Igogou una wosoneka de wipoosuka, de 
awi boosu lo kanagasi to ngone nanga 
sidongirabaka ma bati o orasi manena. 

30 Mutuwade ma orasi o Daud ka 
woohosi, una magena o nabi moi de 
wanako o Gikimoi wojaji sidago lo 
wosasi o Daudka gena, igogou una awi 
ngopa de awi dano moiku asa o Gikimoi 
witide la Una wokolano maro ka o Daud 
wokolano. 

31 So ma orasi o Daud wotemo, 'Una 
wigoha kawa wogoge isosone manga 
boosuka, de Awi rohe upa lo iwaro de 
ibaka o boosuka,' o Daud lo wotemo ma 
ngale una masirete gena wisowo, de lo 
wanako done o kia o Gikimoi asa waaka, 
so igogou wotemo ma ngale o Salamati 
ma Kolano done asa wooho kali. 

32 lsogou, o Yesus gena wosoneka, 
duma o Gikimoi wisioho kali, de magena 
ngomi mingodu de mia lako masirete lo 
misikeleloka. 


KISAH PARA RASUL 2 16 


33 O orasi manena qabolo Una o 
Gikimoi wisidola de wisitami o Gikimoi 
Awi girinaka la Awi horomati wamake, de 
lo ma Baba Gikimoi Awi jaji wosiganapu 
so o Yesus wahike o Gurumi Qatetebi 
la wouti wowosa ngomiku, de mia 
sininga wapareta, de to ngini nia bahasa 
moi-moi lo misibicara. 

34 Ngaroko o Daud gena o Gikimoi 
witidewa o sorogaye, duma ma ngale o 
Yesuska gena o Daud wotemo, 'O Gikimoi 
wotemo ai Jouka: Nomatamiye to Ngohi 
Ai girinaka la Ai horomati namake 

35 sidago Ani saturu taaka la yahino de 
nisigise ka ka Ngona.' 

36 So o gianongoru de o baba-baba 
ningodu, bilasu komagena la ngone o 
Israelka ma nyawa inangodu panako 
igogou de itiai, ma ngale o Yesus ngini 
niwisidodasangahadika, Una magena o 
Gikimoi wisidadi to ngone nanga Jou de 
nanga Salamati ma Kolano." 

37 Ma orasi o nyawa ona magena yoise 
o demo magegena, ona manga sininga 
yaruwaheka. So ona imasano o Petruska 
de o bi rasul ma somoaka itemo, "O 
gianongoru, so ngomi manena bilasu 
o kia miaaka ma ngale mia manara 
gatotorou magena." 

38 De o Petrus wosango wotemo, 
"Bilasu nitoba de niodongosa moi-moi 
to ngini nia manara qatotorou, de 
nimabolutu o Yesuska, de ngini moi-moi 
bilasu nisiosi dede o Yesus Kristus Awi 
ronga de niwipiricaya, la o Gikimoi asa to 
ngini nia dorou de nia sala wosiapongu, 
de winihike to Una Awi Gurumi Qatetebi 
la wowosa to ngini nia siningaku. 

33 Sababu o Gikimoi Awi jaji done asa o 
Gurumi Qatetebi wahike gena, ma meta 
nginika sidago nia ngopa de nia danoku 
de lo ma meta o bi nyawa yangodu 
kanaga manga riho ikukuruka, ena 

gena nagoona bato nanga Jou Gikimoi 
wodupa waaso so ona yahino Unaka." 

40 De o Petrus wabaja de wogolo, so 
wotemoli onaka, "Hika niwisimaha la o 
Gikimoi winisisalamati, la upa sidago o 
bi nyawa ma dorou manga sangisara ma 
fanggali inidahe nginika bai!" 

41 So kagena de o bi nyawa o Petrus awi 
demo yopipiricaya, ona magena yaosika, 
so O wange magena o nyawa ipipiricaya 
manga dala idogo kali yacala saange. 

42 De o bi nyawa ona magena ifoloi 
ikaeli imatolomu o bi rasul manga 
dodoto yamote de o nyawa ipipiricayaka, 
so imarimoika gena ¡ogo de iudo lo o 
Gikimoika isumbayang. 

43 De o Gikimoi Awi kuasa o bi rasulka, 
o orasi isigeto-geto asa o nonako 
ihahairani yaaka foloi idala so o nyawa 
yangodu yohairani ka icarawa poli. 

44 De o bi nyawa ipipiricaya yangodu 
magena ona imatekerimoi, so moi-moi 

kanaga onaka magena asa yapake maro 
ka to ona masirete. 

45 Komagena so ona ma binuka de 
manga arata de manga alamu asa 
isiija, la ma pipi de yasitoku o nyawa 
yangodu manga sidongirabaka, imamote 
o nyawamoi-nyawamoi manga oho ma 
kurangi. 

46 0 wange isigeto ona imatekerimoi 
imatolomuno o Gikimoi Awi Tahuka. De 
manga nali de manga sininga qaloha 
so yodupa manga tahu moi-moika 
imatolomuno asa yoogo, 

47 de ka cawali o Gikimoi wigiliri so 
o Yerusalemka ma nyawa lo yadupa 
onaka. O wange isigeto-geto o bi nyawa 
wasisosalamatika o Jou wodogo so 
o nyawa wipipiricaya magena foloisi 
yadala. 

10 wange moiku o cako saange so 
ma orasi yaadoka o Yahudika yodupa 

isumbayang, de o Petrus de o Yohanes 
itagi o Gikimoi Awi Tahuka. 

2 Kanaga o nyawa wolulugu moi ma 
orasi ka wisibuo kusi o wange isigeto 
una magena iwingaho de iwihadoku 
kagena o ngoraka, kiaka isironga o 
Ngora Qaloloha, la o pipi wogogolo o 
nyawa nagoona bato itagi isumbayang o 
Gikimoi Awi Tahu ma lolohaka. 

3 So de o Petrus de o Yohanes iwosa de 
wakelelo, so una magena wogolo onaka 
la hitilahi o pipi sutu iwihike unaka. 

4So kagena de ona imaginano unaka, 
de o Petrus wotemo, "Nominano 
ngomino!" 

> La o nyawa wolulugu una wakeri-keri 
onaka, de wongongano done asa o pipi 
iwihike unaka. 

6 Duma o Petrus wotemo unaka, "To 
ngohi ai pipi moi lo ihiwa, duma o kia 
naga ngohika magena tonihike ngonaka. 
So de ka o Yesus Kristus o Nazaretno 

ma nyawa Awi kuasa ngohi tonisulo, hie 
nomaoko la notagi!" 

7 So kagena de o Petrus wolulugu awi 
gia ma girinaka wacoho de wiriwo so 
iwisioko. O orasi magena qabolo de 
awi gohu ma bobolo de awi pupuku 
gaputuruka, 

8so womasitudu womaoko de 
wosolano wositagika. Komagena gabolo 
una wowosa dede ona o Gikimoi Awi 
Tahuka, so wotagi womasitutudu de awi 
nali de awi more o Gikimoi iwigiliri. 

9 La o bi nyawa kagena yangodu 
iwikokelelo una wotagika de lo una o 
Gikimoi iwigilirika, 

10 de ona magena iwinako igogou itero 
una magena o nyawa wogogolo moi o 
Gikimoi Awi Tahu ma Ngora Qalolohaka, 
so ona yangodu yatodoka de yohairani 
icarawa ma ngale o kia idadika o nyawa 
una magenaka. 

11 De kagena o Gikimoi Awi Tahu 
ma rabaka o riho moi maro o 
dadaru ikakakuka duma ma golingasu 
yagogarade de ma katu qaloloha o 
tetono, gena isironga o Salomo awi 
Sorabi. Kagena o nyawa wolulugu kawa 
magena womasigocoho o Petrus de 
o Yohaneska, de o nyawa yangodu 
yatodoka de imagogora yadolomu 
onaka. 

12 Ma orasi o Petrus wakelelo o bi 
nyawa ona magena, de una wotemo 
onaka, "He, ai gianongoru de ai awabira! 
Upa lo niohairani ma ngale o hali idadadi 
manena. Upa lo nimaginano ngomino. 
Qadoohaso ngini nia sininga ma rabaka 
itemo, o nyawa una magena aku wotagi 
sababu de to ngomi mia kuasa masirete, 
eko nagala de to ngomi miaaka o bi 
moi-moi o Gikimoi wodudupa. 

13 Ngini bilasu nianako o Abraham, o 
Ishak, de o Yakub de to ngone nanga 

ete de nanga topora ma somoali ona 
magena manga Gikimoi wisusuba, 

Una manena Awi leleani o Yesus gena 
wisimuliaka, duma Una magena ngini 
niwisidoa o Pilatuska, de niwisiholu to 
una awi simaka, ngaroko o orasi magena 
o Pilatus wihirika Una iwipalako. 

14 Duma Una o Gikimoi Awi leleani 
wokokaeli de Awi sininga itotiai, ngaroko 
Una magena ngini niwiholu de o Pilatus 
niwigegego, la wipalako o nyawa 
wototooma moi de una iwisidoa nginika, 

15 sidago Una niwitoomaka, Una 
magena o bi nyawa inangodu nanga oho 
ma duhutu ma gola. Duma o Gikimoi 
iwisioho kali o sone ma rabano, de 
magena ngomi masirete miwikeleloka so 
minisingangasu nginika. 

16 So ngomi lo miopiricaya o Yesus Awi 
kuasa magena, so o nyawa wolulugu 
niwinanakoka de niwikokeleloka, una 
manena wiputuruka. Sababu miapiricaya 

o Yesuska, so una manena iwisilohaka to 
ngini ningodu nia simaka. 

17 Ai gianongoru! Nako ngini gena, 
ngohi tanako itiaika to ngini nia 
roriri de ngini masirete nia manara 
gatotorou o Yesuska, ma ngale gena 
ngini niwinakowa, ena gena Una magena 
o Salamati ma Kolano. 

18 Duma komagena o Gikimoi 
wosiganapu maro o kia wasulo igomaka 
to Una Awi nabi-nabi, la inasingangasu 
ngoneka, ena gena bilasu o Salamati ma 
Kolano gena wamake o sangisara. 

19 Sababu nia manara o Yesuska 
komagena, so bilasu nimatoba de 
nia dorou moi-moi niodongosa de 
nimabolutu niwimote o Gikimoika, 
la Una asa wapiki to ngini nia dorou 
magena. 

20 La o orasi o kia bato de o Jou 
asa wahino nginika, so nia sininga 
wosiputuru de lo asa iwisulo o Yesus 

o Salamati ma Kolano wahino nginika, 
Una magena o Gikimoi wihirika ma ngale 
ngini. 

21 Una bilasu o sorogaka wogoge sidago 
o Gikimoi Awi orasi imasidiado ma ngale 
o moi-moi o sorogaka de o duniaka 
wamuane, maro o Gikimoi wasulo 
igomaka de Awi nabi-nabi inasingangasu 
ngoneka. 

22 Ena gena, o Musa wotemo 
komanena, 'Done nia Jou Gikimoi asa 
witide to ngini nia nyawano de Una 
iwisulo la wahino nginika o nabi moi, 
koloko Una woisulo ngohi. So bilasu Awi 
demo qangodu nisigise, maro o kia ma 
nabi wotetemo nginika, la nimatoba de 
nimatoduba. 

23 Nakoso o nyawa nagoona la 
yamotewa maro o kia ma nabi wotetemo 
magena, ona magena o Gikimoi asa Awi 
nyawa ma dongirabano wasisupu de 
wasisa.' 

24 Sababu ma nabi Samuel de o bi nabi 
ma duuruno, ona yangodu igomaka o 
Gikimoi Awi demo isingangasu ma ngale 
o moi-moi o kia idadadi o orasi manena. 

25 De Awi jaji o nabi-nabi 
isingongangasu magena ma meta 
nginika, de kiaka nanga ete de nanga 
topora yodupa yacoho o Gikimoi Awi 
jaji wotetemo o Abrahamka, 'ma ngale 
ngona, de ani ngopa, de lo ani danoku so 
o bi bangsa gangodu o duniaka done asa 
Ai laha yamake,' de o jaji magena lo ma 
meta nginika. 

26 Ma ngale komagena o Gikimoi o 
Yesus wihiri maro Awi Leleani moi, so 
wahino wogomano ma ngale ngini o 
Yahudika, la komagena o Gikimoi Awi 
laha winisidumu nginika la ngini ningodu 
aku nimatoba de niodongosa nia manara 
moi-moi gatotorou magena." 

1 Ma orasi o Petrus de o Yohanes o bi 
4 nyawa magena ka yabobicarasi, de o 

Yahudika manga bi imam, de o Gikimoi 
Awi Tahu ma jojaga manga sahe moi 
una magena, de lo o Sadukika ma nyawa 
yahino onaka. 

2 De ona ingamo sababu o Petrus de 
o Yohanes yodoto o bi nyawaka ¡temo 
o Yesus wisioho kali o nyawa isosone 
manga sidongirabano, so igogou o nyawa 
isosoneka done aku ioho kali. 

3 Mutuwade magegena so ona yahino 
o Petrus de o Yohanes yatago de o buika 
yasingosaka, de sababu qaputuka, so 
kagena yasidodogusi o putu moi ma bati 
ma goginitano. 

4Duma o bi nyawa o Petrus de o 
Yohanes manga dodoto yoiiseka gena, 
yadadala o Yesus iwipiricayaka. So o 
orasi magena o nyawa ipipiricaya manga 
dala yodogo kali so yangodu he yacala 
motoha. 

> Ma langino o Mahkamah Agama 
ma nyawa ona yangodu o Yahudika 

imatolomuno, ena gena o Yahudika 
manga roriri de lo o bi guru agama. 

6 Ona imatolomuno de ma Imam 
Wilalamo o Hanas, de ona yaruwange 
yadahe to una awi gianongoru, ena gena 
o Kayafas, de o Yohanes, de o Aleksander 
de lo awi gianongoru ma binukali. 

7 De o Petrus de o Yohanes yangaho 
manga simaka, so yasano, "De o kuasa 
kiano, eko naguuna winisulo, so aku 
ngini niaaka o nyawa wolulugu una 
magena niwisiloha." 

8 O Petrus de o Gurumi Qatetebi Awi 
kuasa qaasu-asu wipareta, de wosango 
wotemo, "Baba-baba, o Mahkamah 
Agama ningodu de lo o Israelka manga 
roriri. 

20 wange manena nimisasano 
ngomika, sababu o loha miaaka o 
nyawa wolulugu moika de ma sababu 
lo idodooha o nyawa una magena 
miwisilohaka, 

10 hika la ngini bilasu nianako, de ngone 
o Israelka ma nyawa inangodu lo bilasu 
panako, ma ngale o Salamati ma Kolano, 
o Yesus O Nazaretno ma nyawa, to Una 
Awi kuasa so o nyawa una manena 
womaookoye to ngini nia simaka una 
wilohaka. O Yesus Una magena ngini 
niwisidasangahadika, duma o Gikimoi 
wisioho kali o sone ma rabano. 

11 Ma ngale o Yesus niwihoholu gena 
o Gikimoi Awi Jaji ma Buku ma gimina 
moika asa itemo komanena, 'O teto 
o tukang yahoholu de yapapakewa 
magena done asa isiaka de idadi o tahu 
ma sosoqe ma teto ma nonoma.' 

12 So cawali o Yesus bato aku ngone 
wonasisalamati. Sababu o dunia ma 
gokuka o nyawa ma somoa moi lo 
yahiwa o Gikimoi Awi kuasa wihike la 
aku ngone wonasisalamati." 

13 O Mahkamah Agama yohairani 
icarawa sababu ona yakelelo o Petrus 

de o Yohanes manga modo lo ihiwa, de 
kiali ona yanako igogou ona yasinoto 
magena o nyawa yauuqu de manga 
sakola ihiwa. So kagena de asa ona 
yanako ona yasinoto magena igomaka o 
Yesus Awi dodiao. 

14 Duma ona magena yasango yaakuwa, 
sababu yakelelo o nyawa wisilolohaka 
una womaokoye kagena o Petrus de o 
Yohanes manga dateka. 

15 So kagena de ona yasulo o Petrus de 
o Yohanes isupu o Mahkamah Agama ma 
rihono, la ma ngale ona imatekefakati. 

16 So ona itemo, "O kia bilasu ngone 
paaka o nyawa yasinoto magenaka. O bi 
nyawa O Yerusalemka igogoge yangodu 
yanakoka ona yaaka o nonako ihahairani 
manena foloisi ilamo. So ngone lo akuwa 
potemo magena ikulai. 

17 Duma hino la bilasu ngone pangamo 
ona magena ma ngale o Yesus gabolosi 
isihabari o bi nyawaka, la upa sidago o 

nyawa foloisi yadala yoise de yanako o 
nyawa wolulugu una wisilohaka." 

18 Mutuwade ona yaaso yasinoto 
magena la iwosa kali, de yangamo itemo, 
"Qabolosi o Yesus niwisihabari eko ma 
ngale o Yesus gena upa he o nyawaka 
niadoto." 

19 Duma o Petrus de o Yohanes isango 
itemo, "Ngini masirete niahiri kasi 
o kia itero o Gikimoi Awi simaka: 
Pinisigise nginika eko bilasu powisigise o 
Gikimoika. 

20 Ngomi miholu mimatogu, sababu 
misibicara maro o kia ngomi masirete 
miakeleloka Una waaaka de miiseka Una 
wotetemo gena." 

21 (4:20) 

22 So o Mahkamah Agama ka yangamo 
ifoloi onaka, sababu o nonako ihahairani 
idadika de o nyawa moi awi umuru he 
o taungu moruha ifoloi una magena 
wisilohaka, sidago o bi nyawa yangodu 

ona lo o Gikimoi wigilirika, so ma ngeko 
ihiwa ma ngale yasisala de yasisangisara 
ona magena. So kagena de yasinoto ona 
magena asa yapalakoka. 

23 La o Petrus de o Yohanes yapalakoka, 
de ona iliho kali to ona manga dodiao 
ipipiricayaka, so isingangasu o kia maro o 
imamka ma bi sahe de o Yahudika manga 
roriri manga gangamo yasitetemoka 
gena. 

24 So ma orasi ona iise, de ona 
manga sininga ka ka moi isumbayang o 
Gikimoika itemo, "Ya, Jou Nokokuasa! 

O dunia, de o dipa, de lo o teo moi-moi 
gangodu de ma raba gena to Ngona Ani 
gia ma goguto. 

25 To Ngona Ani Gurumi Qatetebi 
wipareta to ngomi mia topora o Daud, 
sidago ma orasi magena Ani leleani una 
masirete wotemo, 'Qadoohaso igogoma 
o Yahudika ma nyawa yasowo yatoosa 

ifoloi, de gadoohaso o Yahudika manga 
fakati ma faida ihiwa. 

26 Sidago o bi kolano o dunia ma rabaka 
deo bi roriri imatolomu de imatekefakati 
la yakudoti o Jou de lo Una wisitatapu 
maro o Salamati ma Kolano gena.' 

27 Ya Gikimoi, maro o Daud wotetemoka 
so ona imatolomu o kota manenaka, 
ena gena ma Kolano Herodes, de o 
Pontius Pilatus, de o Yahudika ma nyawa 
yasowo de lo o Israelka ma bi nyawa 
imatekefakati la iwidanggutu o Yesus Ani 
Leleani witetebi, de nowitideka wodadi 
o Salamati ma Kolano. 

28 Ona o kota manenaka imatolomuno 
ma ngale iwidanggutu o Yesus, maro 
iqomaka to Ngona Ani dupa so 
nositatapu gaboloka bilasu idadi de 
imaaka. 

29 Ya, Jou! O orasi manena Ngona 
masirete nakelelo ona imisimahawa 
ngomi mitagi misihabarili, so tanu 

ngomi, to Ngona Ani leleani manena, 
nomiriwo la mitagi misihabari Ani habari 
galoloha, de upa lo mimodo. 

30 Komagena lo Ani kuasa nosikelelo la 
o nyawa yasisiri nasiloha de o bi nonako 
ihahairani ifoloisi nosidadi dede o Yesus 
Awi kuasa, Ani Leleani witetebi gena." 

31 Ma orasi isumbayang qgabolo o 
riho imatotolomuka magena ihiti. De o 
Gurumi Qatetebi Awi kuasa qaasu-asu 
iwosa ona yangoduku, so wopareta 
sidago o habari galoloha o Gikimoino 
isihabari de manga modo lo ihiwa. 

32 O orasi magena o nyawa ipipiricaya 
yangodu imatekerimoi so to ona manga 
sininga ka ka moi. So o nyawa moi lo 
yahiwa to una awi arata masirete de 
womadengoka, duma o nyawa moi la 
kanaga awi arata moi-moi qangodu de 
maena unaka, magena imatero ka to ona 
yangodu. 

33 De o kuasa ilalamo o rasul ona 
magena yosingangasu igogou o Jou 
Yesus wooho kali o sone ma rabano, so 
o Gikimoi Awi laha foloisi wasidumu 
onaka. 

34 De kanaga o nyawa yangodu manga 
oho ma rabaka ka moi lo waali ikurangi. 
Sababu nagoona de manga tonaka de lo 
manga tahuka gena, itagi isiija la ma ija 
magena yaaho, 

35 so yahike de kagena yasicoho o 
bi rasulka. De o pipi magena asa O 
bi rasul yasitoku onaka, yamote o 
nyawamoi-nyawamoi manga kurangi ma 
lamo. 

36 Komagena imaaka so o Yusuf, una 
o Lewi ma nyawa moi awi sihino o 
Siprusno, de o bi rasulka iwisiaso lo o 
Barnabas (ma ngale una o orasi isigeto- 
geto o nyawa ipopeleso wasiduduga), 

37 una magena wotagi to una awi tona 
masirete wosiija so ma ija magena 
wahike wasicoho o bi rasulka. 

1 Duma kanaga lo o nyawa moi awi 
5 ronga o Ananias. Una de ma pegeka 
ami ronga ongo Safira ona yasinoto lo 
manga arata to ona moi isiijaka. 

2 De o arata magena ma ija ma sononga 
una dede ma pegeka imakanako so 
wadiahika, awi ngale to una awi gimina 
masirete, de ka cawali ma sononga 
una wotagi so o bi rasulka wasicoho 
de wosingangasu ma ija ma lamo gena 
kamagena. 

3 Kagena de o Petrus wotemo, "Ce, 
Ananias! Qadoohaso nomasimaha o 
Iblis ani sininga yapareta la o Gurumi 
Qatetebi nowikulai so ani tona ma ija ma 
pipi ma sononga nadiahika. 

4|gogou, ani tona magena nosiija waasi 
gena to ngona, so nako nodupawa, upa 
he nosiija. De igogou ani tona magena 

lo nosiijaka ma pipi lo to ngona, so nako 
nodupa ka ma sononga nahike, upa he 
nokulai de notemo ma ija ma lamo cawali 
kamagena. De imaaka idodooha so ani 
sininga ma rabano nosimaha o dorou 
ibao sidago naaka maro komanena. So, 
igogou, ngona o nyawa nakulaiwa, duma 
o Gikimoi nowikulaika bai!" 

> O Ananias o demo qgangodu magena 
woise, de ka awi sone irubaku. Sababu 
komagena o Gikimoi wifanggali unaka, 
so o bi nyawa kiaka bato yogiise o 
hali idadadi magena, ona yangodu ka 
yamodo poli. 

6 So kagena de o bi gohiduuru yahino, 
so una awi rohe magena yasao, de yatide 
isisupu la itagi yapoosu. 

7 Nagala o orasi saange ipasa de ma 
peqeka mowosa, duma muna magena 
manakowa o kia idadadika. 

8 So o Petrus wosano munaka, "Hika 
nodedemo ngohika, igogou to ngini nia 

tona ma ija cawali ma lamo manena?" 
De muna mosango motemo, "Iteroka, 
ma ija cawali ma lamo magena." 

3 So kagena de o Petrus wotemo 
munaka, "Qadoohaso ngona de ani 
roka nimafakati so o Jou Awi Gurumi 
niwidahake niwikulai, la upa o fanggali 
niamake. Hika ani ngau naleo de noisesi! 
O bi nyawa ani roka wipopoosu gena 
he ilihoka, so ngona lo done nimoku de 
nisisupu." 

10 O orasi magena qabolo muna 
masoneka, de o Petrus awi gohuku 
moduruba. So ma orasi o bi gohiduuru 
magena iwosa, ona imikelelo muna 
mosoneka, so ami rohe magena yaaho la 
itagi yapoosu de ma roka yasikadateku. 

11 Sababu komagena o Gikimoi 
womifanggali ongo Safira, so o bi gogobu 
yangodu kagenadahu de o bi nyawa ma 
somoa o hali magena yogogiise, ona 
yangodu lo foloisi yamodo. 

12 0 bi rasul o kawasa manga 
sidongirabaka o nonako ihahairani 
yaaka idala. De o bi nyawa ipipiricaya 
yangodu imatekerimoi so o Gikimoi Awi 
Tahu o Salomo awi Serambi ma rabaka 
imatolomuno. 

13 De ngaroko o bi nyawa ipipiricaya 
waasi moi lo waali ibarani yahino 
imatolomu de ona magena, duma o 
kawasa ona yangodu yagiliri. 

14 De o bi nyawa iwipipiricaya o 
Jou Yesuska foloisi idogo-dogo de 
yahino imatolomu, bai yanau bai lo 
o ngopeqeka, so ona magena foloisi 
yadala. 

15 Ma ngale o nonako ihahairani o 
bi rasul yaakaka, so o nyawa manga 
jongutu eko manga dangi yatota o 
ngekoka yahado, de yasisiri asa yatide de 
yatota so kagena yahadoku, la hitilahi o 
Petrus nogena wakahino de awi gurumi 
yadahe onaka. 


KISAH PARA RASUL 5 40 


16 De o Yerusalem ma kota ma sigilolino 
ma bi nyawa itutuo yahino, manga 
nyawa yasisiri de yakokitoka yangaho, de 
ona yangodu yasilohaka. 

17 Kagena ma Imam Wilalamo de to 
una awi nyawa wiririwo, ona magena 
o Sadukika ma nyawa, yahino manga 
sininga ma danggutu ma ngale o kawasa 
yadupa kawa onaka, so yadoosa o bi 
rasulka. 

18 So o bi rasul ona magena yatagoka 
de buika yasingosaka. 

19 Duma qaputuku de o Jou Awi 
malaikat moi yahino o bui ma ngora 
yapelenga de yangaho so yasisupu O 
buino. So kagena de o malaikat magena 
yasulo onaka, 

20 "Hika nitagi o Gikimoi Awi Tahuka, 
de niasingangasu o bi nyawaka o demo 
gangodu ma ngale o oho ikokakali 
manena." 

21 Mutuwade o bi rasul magena yamote 
so ma goginitano ona itagi iwosa O 
Gikimoi Awi Tahu ma lolohaka la idoto 
kali. Ma orasi magena lo ma Imam 
Wilalamo de to una awi nyawa wiririwo 
yahino de o Yahudika manga roriri, so 
ona yangodu o Mahkamah Agama ma 
nyawa imatolomu, de yojajaga yasulo 
itagi o buika, la o bi rasul yangoso de 
yangaho onano. 

22 Duma ma orasi yojajaga yasusulo 
magena imasidiado, o bi rasul o bui ma 
rabaka he yahiwaka. So ona iliho de 
isingangasu onaka, 

23 "O baba-baba, ngomi miakelelo o 
bui ma ngora iperesuka de yakucika, de 
yojajaga lo kagena o ngoraka yojagaka, 
duma ma orasi ngomi o ngora magena 
miapelenga, kadoka o bui ma rabaka o 
rasul ka moi lo miwimakewa bai!" 

24 So o Gikimoi Awi Tahu ma jojaga 
manga sahe moi de o imamka ma bi sahe 

o habari magena iise, de ona igamamu O 
kia idadi de o bi rasul ona magena. 

25 Kagena de o nyawa moi wahino de o 
habari woaho so wodedemo, "We! Hika 
nitagi nianano! O bi nyawa ngini o buika 
niasingongosaka gena o orasi manena 
ona kadoke naga o Gikimoi Awi Tahuka, 
de o nyawa yadoto kali." 

26 So kagena de o Gikimoi Awi Tahu ma 
jojaga ona de moili to ona manga sahe 
o bi rasul magena yangosoka, duma o 
bi jojaga he yangangapo kawa, sababu 
yamodo nako yangangapo done o nyawa 
yadadala yatoosa de o teto yasipaka. 

27 So o bi rasul ona magena yatota 
de yasingosa o Mahkamah Agama 
ma nyawaka yasirisima. La ma Imam 
Wilalamo gena ona wakalaki 

28 wotemo, "Ngomi gena he minisimaha 
kawa de minisulo gaboloka, upa lo ngini 
o bi nyawa niadoto kali de o nyawa 
Una magena Awi dodoto. Duma o orasi 

manena ngini masirete niaaka kali. Ce! 
So ngini o dodoto magena nisihabari 

o Yerusalem ma sigilolika, de ngini o 
ronga ma dorou nimigaka sidago nitemo 
o nyawaka, igogou de o sababu ngomi 
miaka sidago o nyawa Una magena 
wosone." 

23 So kagena de o Petrus de o rasul ma 
somoa isango itemo, "Ngomi gena o 
nyawa miamotewa, so bilasu o Gikimoika 
miwimote. 

30 Sababu to ngone nanga ete de 
nanga topora manga Gikimoi o Yesus 
iwisiohoka o sone ma rabano, ena gena 
o Yesus niwisidodasangahadika. 

31 Komagena lo o Gikimoi wisidola de 
Awi girinaka wisitami la Una Wokolano 
de Wasisalamati, la Una magena aku 
womadadi o ngeko so ngone o Israelka 
ma nyawa nanga dorouno pomatoba de 
pomatoduba la o Gikimoi wonasiapongu. 

32 De ngomi manena o moi-moi o 
Yesuska idadadi gena miakeleloka de 
mianakoka, so bilasu misingangasu, de 
o Gurumi Qatetebi lo wosingangasuka, 
kiaka o Gurumi magena o Gikimoi wahike 
o nyawa nagoona iwisigise Unaka." 

33 Ma orasi o Mahkamah Agama ma 
nyawa iise to ona manga demo magena, 
de ona ifoloi yatoosa so imatekefakati la 
tanu o bi rasulka magena yatooma. 

34 Duma kanaga o Mahkamah Agama 
ma nyawa moi o Farisika awi ronga o 
Gamaliel, una magena o Yahudika manga 
guru agama moi de o nyawa yangodu 
iwihoromati. Una magena womaoko de 
wosulo la o bi rasul magena yasisupu 
kasi ma duduka o orasi ma cunu. 

35 Qabolo de o Mahkamah Agama 
ma nyawa onaka magena o sitiari una 
wahike, de wotemo, "Ai dodiao de o 
ria de o gianongoru! Nimasosiningasi 

nakoso o kia naga niaaka o bi nyawa ona 
manenaka. 

36 Sababu igogoma idadika o Teudas 
womasihie de awi nonau wosidumu, 
sidago o nyawa yaratu iha kanaga 
iwimote-mote una. Duma ma duuru una 
witoomaka, so awi nonau magena lo 
isisaka sidago lo awi nyawa wimomote 
iloga ipiringaka. 

37 Magena gabolo, de o nyawa ma 
gegeto ma orasika, kanaga o Galileano 
ma nyawa moi, awi ronga o Yudas, 
una wononau sidago o nyawa yadala 
imatinga de iwisigise cawali una. Duma 
una lo witoomaka, de awi nyawa 
wimomote lo iloqa ipiringaka. 

38 So o bi gianongoru, o orasi manena 
tosidadu tinisibicara nginika, upa lo o 
kia naga moi niaaka o bi nyawa ona 
magenaka, duma niaqohaka bato. 
Nakoso to ona manga dodoto magena 

ma sihino la o nyawano, done asa 
gasisaka so he isihabari kawa. 

39 Duma nakoso magena ma sihino o 
Gikimoino, done asa niatogu niaakuwa. 
So done ma duuru asa niakelelo igogou 
o Gikimoi niwilawangi." O Gamaliel awi 
sitiari magena o Mahkamah Agama ma 
nyawa ona magena isigise de yaqehe 
galoha, so imatekefakati upa ona 
yatooma. 

40 So kagena de o bi rasul magena yaaso 
iwosa kali, de yasulo la yangangapo, de 
yasibobita ma ngale o Yesus gena yaaku 
kawa o bi nyawaka isihabari. Qaboloka 
asa O bi rasul magena yapalako. 

41 So o bi rasul ona magena o 
Mahkamah Agamano isupu de manga 
nali de manga more, sababu o Gikimoi 
wasitatapu so ma ngale o Yesus bilasu o 
sangisara de o totadi yamake. 

42 De o wange isigeto ona itola-tolawa, 
o Gikimoi Awi Tahuka de o bi nyawa 

manga tahuka, yahika la yadoto de 
isihabari o habari qaloloha ma ngale 
o Yesus Una magena o Salamati ma 
Kolano. 

10 orasi magena o Yahudika ma 
6 nyawa o Yesus wipipiricaya foloisi 
idogo-dogo, de kagena de o Yahudika ma 
nyawa iyoyunanika imatekesikoholu de o 
Yahudika, so ona iyoyunanika itemo, "O 
wange isigeto o oho ma roriwo yasitoku 
de mia ngopegeka ibabaloka manga 
gimina ikurangi." 

2 Ma sababu magegena, so manga 
rasul yamogiowo de sinoto o bi nyawa 
ipipiricaya yangodu yatolomuno, de 
itemo onaka, "Qalohawa, nakoso ngomi 
mimatogu o habari qaloloha misihabari 
la ka o oqo de o udo misidailako. 

3 So, ai dodiao nipipiricaya, nakoso 
galoha, de hika niahiri o nyawa 
yatumudingi to ngini nia sidongirabano 
nianako icocawaro de o Gurumi Qatetebi 

Awi kuasa gaasu-asu manga sininga 
wapareta, de asa ngomi ona magenaka 
miahike o oho ma roriwo ma manara. 

4 De ngomi manena o orasi isigeto-geto 
ka misumbayang de ka o habari qgaloloha 
misihabari bato." 

> O bi rasul manga duga de manga 
sidailako magena ona yangodu isimote 
galoha. So kagena de ona o nyawa 
yatumudingi yahiri, ena gena moi awi 
ronga o Stefanus, una magena awi 
piricaya qaputuru de lo awi sininga 
gaasu-asu o Gurumi Qatetebi wapareta, 
komagena lo yahihirika o Filipus, o 
Prokhorus, o Nikanor, o Timon, o 
Parmenas de lo o Nikolaus,una magena 
awi sihino o Antiokhia ma kotano de 
una o Yahudika ma nyawa wisowo duma 
igogomasi o Yahudika manga agama asa 
wamoteka. 

6 De o nyawa yatumudingi magena 
yatota o bi rasulka, la manga gia yahado 

yatumudingiku de isumbayang ma ngale 
o gogobu manga oho ma manara gena 
yaaka. 

7 La imaaka komagena, so o bi nyawa o 
habari galoloha isigogigise de ipipiricaya 
foloisi yadala. De o Yerusalemka o bi 
nyawa ipipiricaya foloisi idogo-dogo de o 
bi imamka lo yadala imote de ipiricayaka. 

8 O Stefanus una magena o Gikimoi 
Awi laha de Awi kuasa iwisidumuka, 
sidago una o nonako ihahairani ifoloisi 
ilamo waaka o Yahudi ma kawasa manga 
simaka. 

3 Duma manga roriri yamuruo naga o 
Stefanus wisiholu. Ona magena o nyawa 
o bolu moi yogogilalo kawa, manga 
puji ma tahu ma ronga o Libertini de 
manga sihino o Kirene ma kotano de 
o Aleksandria ma kotano, ona de lo o 
nyawa ma binuka o Kilikia ma daerano 
de lo o Asia ma daerano yahika la de o 
Stefanus imatekesikoholu. 

10 Duma o nyawa moi lo iwisango 
yaakuwa, sababu o Stefanus wobicara de 
o Gurumi Qatetebi ma cawaro. 

11 So kagena de ona yabaja de o pipi 
yahike o nyawa yamuruo nagaka, ma 
ngale ona bilasu itemo komanena, 
"Ngomi miiseka o nyawa una manena 
wisiceke o Gikimoi de lo Awi bobita o 
Musa walelefo." 

12 Komagena so ona yasigaro o bi 
Yahudika ma nyawa, de manga roriri, de 
lo o bi guru agama la yahika o Stefanus 
iwitago de wingaho o Mahkamah 
Agamaka. 

13 Kagena de ona yangaho o saksi 
yamuruo naga yatotodamatoko o 
Stefanuska, so ona itemo, "O nyawa 
manena o orasi isigeto-geto o Gikimoi 
Awi Tahu gatetebika, de o dorou 
wosibicara de lo o bobita o Gikimoino o 
Musa walelefo gena wosiceke. 

14 Ena gena, ngomi miiseka una wotemo 
o Yesus, o Nazaret ma nyawa magena, 
done o Gikimoi Awi Tahu manena 
waruba, de asa watagali o bobita o Musa 
walelefoka gena ma ngale nanga adati 
de nanga galepu." 

15 De o orasi magena o nyawa yangodu 
o Mahkamah Agama ma rabaka iwidekeri 
o Stefanuska, de asa iwikelelo to una awi 
jamani koloko ka o malaikat. 

1 Ma Imam Wilalamo wosano o 
Stefanuska, "Manga galaki qangodu 
magena igogou?" 

2 Kagena de ma ngale manga 
sahe ma dogoi magena o Stefanus 
wasidapano wotemo, "Ai baba-baba 
de ai gianongoru! Hika ningodu gena 
ai demo nisigise! Ma orasi igogoma to 
ngone nanga ete de topora o Abraham 
o doku Haranka womatuluru waasi, 
so o Mesopotamia ma tona kasi, de o 

Gikimoi de Awi mulia isiru-siru gena 
womasimaneka, 

3 de wotemo, 'Abram, hika la notagi 
kasi. Ani tona de lo ani ria de ani 
gianongoru yangodu nadongosa de 
nokahika o tona ma somoa moika, 
kanaga Ngohi asa tonisidumu ngonaka.' 

4 Mutuwade o Abraham awi doku 
Kasdim wodongosa so womatuluru 
wokahika o Haranka. So kagena de 
awi baba wosoneka, de magena o 
Abraham una o Gikimoi wituluru kali 
o tona magenenano, kekiaka ngini lo 
niododogogeka o orasi manena. 

> Ngaroko, o tona magenena ka ma 
leta sutu lo o Gikimoi iwihikewa o 
Abrahamka, de ka o sanga moi lo 
iwihikewa la idadi to una awi tona, ma 
orasi awi ngopa ihiwasi, de o Gikimoi 
iwijaji o Abrahamka done asa o tona 
magenena iwihike o Abrahamka la 

wapusaka, ma bati awi ngopa, de awi 
dano, de lo awi galaweweku. 

6 De manena lo o Gikimoi Awi demo 
unaka, 'Ani ngopa de ani dano done asa 
igoge maro o nyawa itatagino o doku ma 
somoaka, de o doku ma duhutu magena 
asa yaduhudu so yasidipito qasiri ma 
deka o taungu o ratu iha. 

7 Duma Ngohi asa tafanggali qasiri 
o bangsa nagoona yasidodipito ona 
magenaka, gabolo de ona asa o doku 
magena yodongosa so yakahino o riho 
manenano de isuba Ngohika.' 

8 So kagena de o Gikimoi wojaji o 
Abrahamka, de wotemo nako o Abraham 
awi nyawa la imasunaka, magena o 
nonako moi yaakaka ma ngale o jaji 
magena ona lo yodupa. So o Abraham 
awi ngopa o Ishak wisibuoka, de asa 
wisuna ma orasi awi umuru o wange 
tupaangeka. So komagena lo awi ngopa 
de awi dano o nonako magegena yacoho, 

ena gena o Ishak wisuna awi ngopa o 
Yakub de lo o Yakub wasuna awi ngopa 
yamogiowo de sinoto, ona magena to 
ngone nanga ete de nanga topora. 

9 Ma orasi o Yakub awi ngopa 
yamogiowo de moi manga nongoru o 
Yusuf widoosa, de wisiija so wodadi o 
gilalo moi o Mesir ma tonaka. Ngaroko 
komagena, o Gikimoi kanaga dede o 
Yusuf, 

10 so wisisupu o sangisara ma gia ma 
sohano. De ma orasi o Yusuf wahika ma 
Firaun o Mesir manga kolano wirisima, 
de wamake o Gikimoino o loa de o 
cawaro, sidago ma Firaun o Yusuf witide 
la wopareta o Mesir ma tonaka de lo 
ma Firaun awi kadato ma raba qangodu 
wapareta. 

11 Qabolo de o Mesir ma dokuka o bare 
imasidiado, so o nyawa manga sangisara 
gatubuso, sidago nanga ete de nanga 
topora o Kanaanka lo manga ino ihiwa. 

12 Ma orasi o Yakub wogiise o Mesir 
ma dokuka o gandum de maena, so ma 
nonomaka wasulo awi ngopa-ngopa, ena 
gena nanga ete de nanga topora, itagi 
imaija. 

13 Ma orasi itagi imaija ma sinotoka, de 
o Yusuf womasinako awi ria-ria de awi 
nongoruka, de kagena asa wangaho ona 
o Mesir manga kolanoka, la una wanako 
itiai ona magena o Yusuf awi gianongoru. 

1450 o Yusuf o habari wosidingo awi 
baba o Yakubka, wogolo una de awi 
gianongoru yamoritumudingi de motoha 
imatuluru yakahino o Mesir ma dokuka. 

15 Komagena so idadi o Yakub 
womatuluru wakahuku wouti o Mesir 
ma dokuku. So una de awi ngopa-ngopa, 
gena to ngone nanga ete de nanga 
topora lo kagena igoge sidago lo kagena 
isone. 

16 Duma manga rohe asa yaaho so 
isigiliho o doku Sikhem o Kanaan ma 

tonaka, la yapoosu o boosu moi o 
Abraham wafanguka de o pipi o Hemor 
awi ngopa-ngopaka o Sikhem ma 
dokuka. 

17 Ma orasi he idumuka o Gikimoi asa o 
Abraham awi ngopa wasigiliho kali, maro 
iqogoma wojaji, de kagena o Mesirka to 
ngone nanga nyawa he yadalaka. 

18 Ma duuruka, o kolano wisosomoa 
moi wopareta kali o Mesirka, de una 
magena o Yusuf winakowa. 

19 O kolano una magena awi edekati 
wasidipito to ngone nanga nyawa, sidago 
wapareta manga ngopa asa isibubuoku 
yaumo de yagohaka, la ma ngale o ngopa 
magena isoneka. 

20 Ma dongoho magena lo o Musa 
asa wisibuo, una o ngopa moi wiloha 
icarawa. O ngoosa saange una wipalihara 
ma baba awi tahu ma rabaka, 

21 de asa wiumo qgaboloku, de ma 
Firaun ma ngopa o jojaru moi mowitide 

so mowipalihara to muna ami kadato ma 
rabaka koloko ami ngopa masirete. 

22 O Mesirka manga cawaro moi-moi 
wisidotoka, de una magena o nyawa 
moi awi bicara galoha komagena lo awi 
manara galoha. 

23 Ma orasi o Musa awi umuru he o 
taungu moruhaka, de o wange moiku 
awi sininga ma dupa awi rabano ibao so 
wotagi awi nyawa o Israelka, watailako 
idodooha to ona manga oho. 

24 Ma orasi magena una wakelelo 
awi nyawa moi o Mesirka ma nyawa 
wingangapo, so o Musa wahika o Israelka 
ma nyawa una magena iwiriwo, de 
wafanggali sidago o Mesirka ma nyawa 
una magena o Musa witooma. 

25 Waaka komagena, sababu o Musa 
awi sininga ma dakolo to una awi nyawa 
o Israelka done asa yasahe, o Gikimoi 
Awi edekati asa wipake una la wasisupu 

ona o sangisara ma rabano. Duma ona 
yasahewa. 

26 Kagena de ma goginitano una 
wamake o Israelka ma nyawa yasinoto 
imakudubu, de una wotagi wangoho 
ona magena, de wotemo, 'Ai baba, ngini 
manena o bolu moi, gadoohaso ngini 
nimakudubu.' 

27 Duma o nyawa moi wodudubu 
magena o Musa wisihitoka, de wotemo 
unaka, 'Nagoona nitide la ngona manena 
nomipareta de nomisidodapano ngomi 
manenaka. 

28 Nagala ani edekati ma ngale ngohi lo 
asa noitooma, la imatero de kagunugo 
ma wange o Mesirka ma nyawa moi lo 
ngona nowitoomaka?' 

23 O demo magena woise, de o Musa 
wologa o Mesirno, so o Midian ma 
dokuka wogoge maro o nyawa itatagino. 
De kagena asa wokawi so wamake o 
ngopa yanau yasinoto. 

30 O taungu moruha ipasaka, de o 
malaikat moi imasimane o Musaka o 
tona ibobeleuka, gena o Sinai ma tala 
ma dateka, o ngangaru qatototopo ma 
rabano o uku isora. 

31 O hali magegena wakelelo, de o Musa 
wohairani icarawa. So wahika ma dateka 
la watailako kiaso idadi komagena, de 
una woise o Jou wotemo unaka, 

32 'Ngohi manena qabolo to ngona ani 
ete de ani topora manga Gikimoi, ena 
gena o Abraham, o Ishak, de o Yakub 
manga Gikimoi.' Mutuwade o Musa 
witirine de wimodo, so he wanano kawa. 

33 Kagena de o Jou wotemo kali, 

'Ani capato nohoi, sababu Ai simaka 
nomaokoye. 

34 Ngohi takelelo igogou idodooha 
Ai nyawa o Israelka manga sangisara 
gatubuso poli o Mesir ma tonaka. De 
lo toiseka to ona manga ridemo, so 
Ngohi tahuku la o Mesirno ona tasisupu. 

Nahino, la o orasi manena Ngohi tonisulo 
ngona notagi noliho o Mesir ma dokuka.' 

35 O Musa una manena qabolo o 
Israelka ma nyawa wihoholu, de ona 
wisitemo komanena, 'Nagoona nitide 
la ngona manena nomipareta de 
nomisidodapano ngomi manenaka.' 
Duma ka cawali una o Gikimoi asa 
wisuloka, so wapareta la wasisupu 
dede o malaikat ma roriwo, magena 
imasimane de o ngangaru ma rabano o 
uku isora. 

36 O Musa una magena gabolo 
wangahoka o Israelka ma nyawa o 
Mesir ma tonano de o nonako ihahairani 
waaaka la o Gikimoi Awi kuasa wasikelelo 
o Mesir ma dokuka, de o Laut Merahka, 
komagena lo o taungu moruha o tona 
ibobeleuka. 

37 O Musa una magena lo wotemo o 
Israel ma nyawaka, 'Done o Gikimoi 
asa wihiri to ngini nia sidongirabano de 

winihike nginika o nabi moi, imatero de 
ngohi.' 

38 Ma orasi ona to ngone nanga ete 
de nanga topora o tona ibobeleuka, 
de ka cawali o Musa una magena 
imatekebicara de o malaikat o Sinai ma 
talaka, de wisingangasu o oho ikokakali o 
Gikimoino, la awi ngopa de awi danoku 
aku isingangasu ngoneka. 

39 Ngaroko komagena, nanga ete de 
nanga topora yoholu wisigise o Musaka, 
so ona lo una wiholu de yosininga o 
Mesirka, la tanu iliho kali. 

40 So ona itemo ma ria o Harunka, 
'Hika ngona nomigaka ngomika o giki 
ma dodulada ngai muruo naga, la o giki 
magena aku imingaho de mia simaka 
iqoqoma, sababu ma ngale o Musa 
magena ngaroko womingahoka de 
womisisupuka o Mesir ma tonano duma, 
ce, miwinako kawa de miwisidooha 
kawa.' 

41 La o orasi magena de ona o giki 
imagaka imatero maro o sapi ma ngopa, 
so manga gaso o haiwani moi-moi 
imadota de imatolomuno la isirarame, 
de yangodu manga suba yatide to ona 
manga giki kiaka manga gia isiaakaka 
gena. 

42 Mutuwade o Gikimoi ona 
wadologaka de wagohaka la ona o 
bi ngoma o dipaka yasuba. Magena 
imatero de o kia isilelefo o bi nabi manga 
buku ma rabaka: O Gikimoi wotemo, 'He, 
o Israelka ma nyawa! O tona ibobeleuka 
nia deka o taungu moruha ngini nia 
haiwani niatola la nia gaso niaaka 
magena nisimeta Ngohi kawa. 

43 Duma nia giki ma ronga Molokh 
magena ma dadaru de lo o kia 
niatotulada, ena gena o ngoma Refan 
niaaho nisikangaho, de nia tulada 
niaaka komagena la magenaka niasuba 
duma Ngohika nisubawa. Ma sababu 

magegena, so Ngohi asa ngini tiniumo 
ma soa ikuru sidago o doku Babel ma 
sonongaka.' 

44 So, ai gianongoru, o tona ibobeleuka 
to ngone nanga ete de nanga topora 
yaaho o Gikimoi Awi Suba ma Dadaru, 
kiaka o Gikimoi womasinonako Una dede 
ona. O dadaru magena yaaka imamote 
maro o Gikimoi wosulo o Musaka, 
imatero maro o Gikimoi iwisidumu 
unaka. 

45 De lo o dadaru magena yaaho 
nonena, ma orasi ona de o Yosua o bi 
doku manena yageheka, o bi bangsa o 
Gikimoi wadudusu manga simano. O 
dadaru magena ka igogesi sidago ma 
orasi o Daud wokolano. 

46 O Daud una magenaka o Gikimoi 
Awi laha wosidumu so una wogolo o 
Gikimoika, la tanu iwisimaha o tahu moi 
wosigoko ma meta o Yakub awi Gikimoi. 

47 Duma ka ma Kolano Salomo asa o 
Gikimoi Awi Tahu magena wosigoko. 

48 Duma o Gikimoi Wikukuruye 
wogogewa o tahu o nyawa manga gia 
isiaaka, sababu o bi nabi manga buku ma 
rabaka isilefo komanena: O Jou wotemo, 

49 'Ngohi tokolano o soroga de ma 
rabaka, komagena lo o dunia ma qoku de 
ma raba gangodu. So o tahu imadodooha 
done asa nisigoko la tomasitongohi. De 
o tahu kiaka Ngohi aku togoge. 

50 Sababu o moi-moi qangodu manena 
Ngohi masirete tosidadika.' 

3150, ai gianongoru, ka cawali ngini 
manena gena igogou nia sahe qatogoi 
de nia ngau gatopongo, de nia sininga 
ma rabaka o Gikimoi niwiholu bai! Ngini 
manena koloko to ngini nia ete de nia 
topora o orasi isigeto-geto o Gurumi 
Qatetebi iwisigise iholu, komagena lo 
ngini. 

52 To ngini nia ete de nia topora o 
bi nabi yangodu yasisangisara. De 
yatoomaka ona magena isingangasu 
iqomaka Woleleani moi Awi sininga 
itotiai, Una done asa wahino. De Una 
magena wahinoka, duma ngini manena 
gabolo niwilawangi de niwitoomaka. 

53 O bi malaikat lo nisingangasu 
gaboloka o Gikimoi Awi bobita nginika, 
duma igogou ngini manena nisigisewa." 

54 La komagena o Mahkamah Agama 
o Stefanus awi bicara magena yoise, de 
ona foloi yatoosa. 

>> Duma de o Gurumi Qatetebi Awi 
kuasa o Stefanus womamataga o 
sorogaye, de una wakelelo o Gikimoi Awi 
mulia isiru-siru ma rabaka de o Yesus 
womaokoye Awi girinaka. 

56 So o Stefanus wotemo, "He! Nianano! 
Ngohi takelelo o soroga ipelengaka, 
de o Nyawa ma Duhutu wopopareta 
womaokoye o Gikimoi Awi girinaka." 

37 Kagena de o Mahkamah Agama 
ona magena imanere de manga ngau 
yapoku la iise kawa, de gila-gila ona 
imatekerimoi iwidogogora unaka, 

538 de ona wisisosihito una la wisisupu 
o kota ma duduka, so kagena de o teto 
wisipapaka. De o saksi yamuruo naga 
magena manga juba yahoi de yahike o 
Farisika ma nyawa o gohiduuru moika, 
awi ronga o Saulus, la wojaga. 

39 So ona o Stefanus iwipaka ma 
repo-repoka de una womasigaso, "Ya Jou 
Yesus, ai gurumi nodatai!" 

60 De lo wobukuku de womatoore awi 
ili walamo-lamo, "Jou, upa lo o dorou 
manena nasimoku onaka!" Wotemo 
komagena, gabolo de wosoneka. 

1 De o Saulus lo awi sininga yadahe 

ma ngale o dooma ma manara 
magena. So o wange magena o Stefanus 
witoomaka, de isolano o Yerusalem ma 
gogobu yasangisara qatubuso, sidago 

ona ipipiricaya magena he yangodu itagi 
yodobiau o Yudea ma daeraka de o 
Samaria ma daeraka, de o Yerusalemka 
yomatolomu kawa, ka cawali o bi rasul 
ona ka igogogesi. 

2 0 bi nyawa manga sigogise qaloha 
o Gikimoika yamuruo naga itagi so o 
Stefanus wipoosu de idodora yaili-ilika. 

3 Duma o Saulus una magena awi 
edekati waaka ma ngale o gogobu 
wasisa, so wotagi o tahu wageto, 

o nyawa ipipiricaya yanau eko lo o 
ngopegeka walilia la o bui ma tahuka 
wasingosa. 

4 Mutuwade o bi nyawa ipipiricaya 
yododobiauka o orasi magena ona itagi 
o habari galoloha isihabari kiaka bato. 

> O Filipus una wotagi kagena o Samaria 
ma doku ilalamoka de wosihabari ma 
ngale o Salamati ma Kolano. 

6 Ma orasi o bi nyawa yadadala yoiiseka 
o Filipus wobicara de ona yakokeleloka 

o nonako ihahairani waaaka, de o nyawa 
yadadala magena manga sininga yadahe 
o kia o Filipus wotetemo gena. 

7 Sababu o bi nyawa yabikokitokano o 
toka idala wosisupu so ¡ore-ore, de o 
bi nyawa ilulugu de lo ibicucuga-cuga 
yadala wasilohaka. 

8So o bi Samariaka ma nyawa ona 
magena imore de yanali. 

3 Duma kanaga o nyawa moi, awi ronga 
o Simon, o doku magenaka he itekaka 
o Samaria ma nyawa magena iwihairani 
icarawa, sababu una wasihaga onaka de 
to una awi gomahate. So una womasihie 
de wotemo o bi nyawa yangoduka una 
gena o nyawa wilalamo moi, 

10 sidago o kawasa o doku magenaka 
ma nyawa yangodu yodupa wisigise 
unaka. Mutuwade ona itemo, "O 
nyawa una manena awi kuasa ma 
buturu o Gikimoino isironga lo o Kuasa 
Qapoputuru." 

11 Komagena ma deka una wasihaga 
onaka de to una awi gomahate, so O 
nyawa ona magena wisigise unaka. 

12 Duma ona magena yopiricaya ma 
orasi o Filipus wasihabari o habari 
galoloha ma ngale o Gikimoi asa 
wopareta maro o kolano moi de lo o 
Yesus Kristus Una magena to ona manga 
Salamati ma Kolano, so yanau de lo o 
ngopegeka ona yangodu yaosika. 

13 De o Simon una masirete lo 
wopiricaya. So wiosi qabolo, de gila-gila 
una o Filipus wimoteka. De ma orasi o 
Filipus o nonako ihahairani waaka so o 
Gikimoi Awi kuasa o Simon wakelelo, de 
una wohairani icarawa. 

14 O bi rasul o Yerusalemka yogiise, ena 
gena o Samariaka ma nyawa o Gikimoi 
Awi habari qaloloha yopiricayaka. So 
kagena de ona yasulo la o Petrus de o 
Yohanes itagi yakahika onaka. 

15 Ma orasi o Petrus de o Yohanes 
imasidiadoka, de ona isumbayang igolo o 
Gikimoika ma ngale o Samaria ma nyawa 
ipipiricayaka o Gurumi Qatetebi wouti 
ona magenaku, 

16 sababu ona asa ka yasiosi de o Yesus 
Awi ronga la asa o Yesus wimote, duma o 
Gurumi Qatetebi ona ka o nyawa moiku 
lo wowosa waasi. 

17 So gabolo o Petrus de lo o Yohanes 
manga gia yahado ona magenaku, de o 
Gurumi Qatetebi wowosa to ona manga 
siningaku. 

18 Ma orasi o Simon wakelelo o rasul 
ona magena manga gia yahado so o 
Gurumi Qatetebi wowosa onaku, de una 
O pipi wasibaja o Petrus de o Yohaneska, 

19 de wotemo, "Nihike ngohika o 
buturu magena, la ngohi lo aku ai gia 
tahado nagoonaka bato, so o nyawa ona 
magenaku o Gurumi Qatetebi wowosa." 


KISAH PARA RASUL 8 71 


20 Duma o Petrus wongamo so wosango 
wotemo, "Ce! De ani pipi magena ngona 
o narakaka nisingosa! Notemo nagala o 
Gikimoi Awi cocatu o Gurumi Qatetebi 
gena aku nosifangu de o pipi. 

21 Sababu ani sininga itiaiwa o Gikimoi 
Awi simaka, so ngohi toholu tosimote ani 
sininga ma dorou magena so tonihikewa. 

22 Mutuwade ani edekati qatotorou 
magena bilasu nomatoba de 
nomatoduba de nomagolo o Jouka, 
la Una asa wonisiapongu ani sininga 
gatotorou magena. 

23 Sababu ngohi toninako ani sininga 
ma rabaka iwedo de o doosa ngomika, 
so naakuwa o dorou magena naqoha, 
koloko o gumi nipilikuka so nomasose lo 
naakuwa." 

24 Kagena de o Simon wotemo o Petrus 
de o Yohaneska, "Nako qaloha, niriwo 
ngohi de nigolo o Jouka, la tanu upa 

ngohi o narakaka isingosa, eko o kia 
nitetemo gena moi lo upa idadi ngohika." 

25 So o Petrus de o Yohanes yadoto 
idodooha to ona manga piricaya 
o Yesuska de o Jou Awi habari lo 
isihabarika, gabolo de ona iliho o 
Yerusalemka, de ikahika itulu-tulu so o 
habari galoloha isihabari kali o Samaria 
ma bi doku idadalaka. 

26 So kagena ma moiku de o Jou Awi 
malaikat moi itemo o Filipuska, "He! 
Hika nomasidailako de nomajobo o 
koresaraye nokahie de notagi o ngeko 
magena, kiaka o Gazaka de ikahika o 
Yerusalemka." Nako o ngeko magena, o 
nyawa he yanonu kawa. 

27 So o Filipus womasidailako de 
womajoboka. Kanaga o Etiopiaka ma 
nyawa moi, una magena awi manara O 
Kandake o Etiopia ma kolanoka gena o 
Etiopiaka ma nyawa manga balastengi 
gangodu wacocoho. De ma dongoho 

magena una o Yerusalemka wosuba 
de wosumbayang o Gikimoika asa 
gaboloku, 

28 so kagena de awi jara ma padatiku 
wopane de woliho. Kanaga awi dodagi 
ma rabaka de una ma nabi o Yesaya awi 
buku ma demo wababaca. 

29 So kagena de o Gurumi Qatetebi 
wotemo o Filipuska, "Nahika awi padati 
ma dateka, de notagi nowimote-mote." 

30 So o Filipus wotagi de wimote-mote 
awi padati magena, de woise o Yesaya 
awi buku ma demo wabaca. So o Filipus 
wisano, "Baba, o kia ngona nababaca 
gena, ma ngale ka nasahe, eko hiwa." 

31 De o Etiopia ma nyawa magena 
wosango, "Hiwa! Nakoso o nyawa moi 
lo isidotowa ngohika o demo ma ngale 
magena, idodooha ngohi aku tasahe." 
So kagena de una o Filipus iwiaso awi 
padatiku wopane so wisitami awi dateku. 

32 O Gikimoi Awi demo wababaca gena 
o gimina o Gikimoi Awi Jaji ma Buku ma 
rabaka komanena, "Una magena wituda 
koloko o duba yatola, koloko o duba ma 
ngopa ngaroko ma gogo yaguti lo iorewa. 
Komagena so ka o demo o dola moi lo 
wobicarawa. 

33 Una wigagaka wisimage, de ngaroko 
Awi dorou ihiwa, de wiaka maro ka o 
nyawa ma dorou. Una witoomaka so 
Awi ngopa de Awi dano lo ihiwa, so ka o 
nyawa moi lo yaakuwa isijarita ma ngale 
to Una Awi ngopa de Awi danoku." 

34 De o Etiopia ma nyawa magena 
wotemo o Filipuska, "Hika noisingangasu 
ngohika, so ma nabi Yesaya awi demo 
manena ma ngale naguuna so wisitero 
maro o duba. Una masirete, eko o nyawa 
moili." 

35 Kagena de o Filipus wobicara ma 
nonomaka o buku ma nabi Yesaya ma 

demo magegena de wosihabari unaka o 
habari qaloloha ma ngale o Yesus. 

36 Ona itagi yamote o ngeko magena, 
de imasidiado o riho moika de ma akeka. 
La o Etiopia ma nyawa una magena 
wotemo, "He! O ake lo madahe! Hino 
pouti, la kagena de noiosi." 

37 ((De o Filipus wotemo unaka, "Ka 
galoha baba, nako nopiricaya de ani 
sininga igogou, ngohi aku toniosi." De o 
Etiopia ma nyawa una magena wotemo, 
"Ngohi topiricaya o Yesus Kristus Una 
magena o Gikimoi ma Ngopa.")) 

38 Qabolo de wosulo awi padati magena 
imatogu, de ona yasinoto ¡uti itagi, la o 
Filipus o nyawa una magena iwiosi o ake 
magenaka. 

39 Ma orasi ona o akeye idola, de 
imatodoka o riho magenano o Jou Awi 
Gurumi o Filipus iwingahoka. De ngaroko 
o Etiopia ma nyawa una magena o Filipus 

wikelelo kawa, una asa awi dodagi 
wadofa kali de awi nali de awi moreka. 

40 De o Filipus womatodoka una he 
wahika kagena o Asdod ma kotaka, 
so to una awi dodagi wadofa kali, de 
wosihabari o habari qaloloha o bi doku 
wageto-geto sidago waado o Kaisarea 
ma kotaka. 

1 Ma dongoho magena o Saulus 
9 una awi edekati ka waakasi la o bi 
nyawa o Jou Yesus wipipiricayaka gena 
watooma. Kagena de una wotagi ma 
Imam Wilalamoka, 

2 de o surati kuasa womagolo ma 
meta o bi puji ma tahu ma bi sahe o 
Damsyik ma kotaka, la tanu wisimaha 
kagena wahika de wamake o bi nyawa 
ona magena o Jou Yesus iwipipiricaya, 
bai yanau de lo o ngopeqeka, gena aku 
watago de wangaho o Yerusalemka. 

3 Ma orasi ka wotagi-tagisi so o Damsyik 
he wadumu, de o nita moi iwisitodoka o 
dipaku widisiwa de ma siwa wigilolino. 

4 De una awi jaraka de wotura o tonaku 
de o ili moi woise itemo unaka, "Saulus, 
Saulus! Qadoohaso Ngohi noisangisara." 

> De o Saulus wosanoli, "Ya, Jou! So 
Ngona naguuna." So kagena de o ili 
magena itemo, "Ngohi manena o Yesus, 
kiaka ngona noisasangisara gena. 

6 Duma o orasi manena nomomi la 
notagi nowosa o kotaka, de kagena asa 
nisingangasu o kia bilasu ngona naaka." 

70 bi nyawa o Saulus wimomote ona 
magena isawangi itogo-togoka de manga 
ili lo ihiwa, sababu ona iise o ili magena 
duma ma nyawa lo yakelelowa. 

8 Kagena de o Saulus womaoko de awi 
lako wapelenga, duma womasigelelo 
kawa. So awi nyawa ona magena awi 
giaka yacoho la wituda wisingosa O 
Damsyik ma kotaka. 


KISAH PARA RASUL 9 78 


9 De kagena o wange saange ma raba 
una womasigelelowa, de lo wooqowa de 
woudowa. 

10 Kanaga o Damsyikka o nyawa moi 
o Yesus wipipiricayaka awi ronga O 
Ananias. De o Ananias awi gogelelo moi 
o Gikimoino wakelelo gena o Jou Yesus 
wotemo unaka, "Ananias!" De o Ananias 
wopalu, "Ya Jou, ngohi kanena de Ani 
bicara o kia ngohi toise." 

11 De o Jou Yesus wisulo o Ananiaska, 
"Hika, nomasidailako la nomajobo notagi 
o ngeko magenaka kiaka isironga o Jalan 
Lurus. De kagena o Yudas awi tahuka 
nosano o Tarsus ma nyawa moi awi 
ronga o Saulus. O orasi manena naga 
una wosumbayang, 

12 de awi gogelelo o Gikimoino o nyawa 
moi awi ronga o Ananias wahino wowosa 
de awi gia wahado unaku, la una magena 
asa womasigelelo kali." 


KISAH PARA RASUL 9 79 


13 De o Ananias wosango wotemo, "Ya 
Jou, duma o nyawa yadala yosingangasu 
ngohika ma ngale o nyawa una manena, 
gena idalaka to Ngona Ani nyawa 
ipipiricaya o Yerusalemka wasisangisara. 

14 De ma boboloi una wahino nonena 
sababu o imamka ma bi sahe iwisimaha 
la o bi nyawa yangodu ipipiricaya 
Ngonaka gena watago." 

15 Duma o Jou Yesus wotemo unaka, 
"Notagi bato! Sababu Ngohi towihiri una 
ma ngale to Ngohi Ai manara wamoku, 
ena gena una wosihabari ma ngale Ngohi 
kiaka o Israel ma nyawaka, de o nyawa 
o bi bangsa ma somoaka, de lo manga 
kolanoka. 

16 De lo Ngohi masirete asa towisikelelo 
unaka, done to una awi sangisara idala 
de qatubuso sababu ma ngale Ngohi una 
wosihabarika." 

17 Mutuwade o Ananias wotagi de 
wowosa o tahu magenaka. So kagena 

de awi gia wahado o Saulusku, de 
wotemo, "Ai nongoru Saulus, o Jou Yesus 
nowikokelelo o ngeko ma soaka ma 
orasi ngona nokahino nonena gena, Una 
masirete woisulo ngohi tahino ngonaka 
la nomasigelelo kali de o Gurumi 
Qatetebi Awi kuasa ¡uti ngonaku." 

18 O orasi magena qabolo de koloko o 
nao ma dungi ngai sinoto awi lakono 
asa itura so o Saulus womasigelelo kali. 
Gila-gila una womaoko so wiosika, 

19 de lo wooqo gaboloka, so wiputuru 
kali maro iqoqomali. Ma deka o wange 
muruo naga o Saulus wogoge o bi nyawa 
o Yesus wipipiricaya o kota magenaka, 

20 de gila-gila wotagi o Yahudika manga 
puji ma bi tahuka wosihabari o Yesus 
Una magena o Gikimoi ma Ngopa. 

21 O nyawa yangodu iiise ona yohairani 
icarawa, de itemo, "Una magena gabolo 
o Yerusalemka de o bi nyawa o Yesus 
wipipiricaya wasisangisara bai! Igogou, 

kanena wahino awi edekati ona magena 
watago de wangaho o imam ma bi 
saheka la wakalaki." 

22 Duma o Saulus awi kuasa ma buturu 
idogo so ma orasi wasihabari manga 
siningaka ifoloi yadahe, de lo una 
wosinako itiai o Yesus Una magena o 
Salamati ma Kolano sidago o Yahudika 
ma nyawa o Damsyikka igogogoge gena 
ka isango lo waali. 

23 O orasi muruo naga ipasa gabolo, 
de o Yahudika ma nyawa imatotolomu 
de imatekefakati ma ngale o Saulus 
witooma. 

24 O putu de o wange ona widamaha o 
kota ma ngoraka la ma ngale witooma. 
Duma manga edekati magena o nyawa 
asa o Saulus wisingangasuka. 

25 So kagena o putu ma moiku de o 
Saulus wimomote ona magena iwingoso 
so iwingado o karajaku, la o kota 

ma boberesu ma duduku iwisiha de 
wisigutika. 

26 So o Saulus wotagi o Yerusalemka, la 
wahika o bi nyawa ipipiricaya magena 
wadodiao. Ngaroko, igogou, o Saulus 
o Yesus wipipiricayaka moi, duma ona 
iwingaku waasi so ka iwimodosi. 

27 So kagena de o Barnabas wiriwo 
de wingaho o bi rasulka. La una 
wosingangasu onaka idodooha o ngeko 
ma soaka o Saulus o Jou wikelelo de o Jou 
wibicara unaka. De una wosingangasuli 
idodooha o Damsyikka wobarani wadoto 
de o Yesus Awi kuasa. 

28 Mutuwade o Saulus imatekerimoi de 
ona ipipiricaya yangodu o Yerusalem ma 
sigilolino, de una wobanari wadoto ma 
ngale o Jou. 

23 De lo o Saulus wosibicara igogou 
o Yesus Una magena o Salamati ma 
Kolano, so ma ngale magegena asa una 
imatekeributu de o bi Yahudi ma nyawa 


KISAH PARA RASUL 9 83 


iyoyunanika, duma manga sininga ma 
rabaka ona o ngeko isisari la o Saulus 
witooma. 

30 Ma orasi o nyawa ipipiricaya ona 
yanako manga edekati komagena, ona o 
Saulus iwingaho o Kaisarea ma kotaka, 
gabolo de iwisidingo o Tarsus ma kotaka. 

31 Komagena so o bi gogobu qangodu o 
Israel ma tonaka, ena gena o Yudeaka, 
o Galileaka, de lo o Samariaka, ona 
gena isangisara kawa so isohika. De o 
bi gogobu magena foloi yadala, sababu 
de o Gurumi Qatetebi ma roriwo ona 
magena foloi yasiputuru, de manga oho 
ma rabaka gena ka o Jou iwihoromati. 

32 Ma wange moiku o Petrus wotagi 
o bi doku wakiloli de wahika wotulu o 
Gikimoi Awi nyawa o Lida ma dokuka. 

33 Kagena una wimake o nyawa moi awi 
ronga Eneas, una magena wolulugu moi 
so he o taungu tupaange awi dangiku 
wouti kawa. 

34 O Petrus wotemo unaka, "Eneas, 

o Yesus Kristus ngona wonisilohaka. 
Nomomi de nouti la ani jongutu nalolo." 
Orasi magena gabolo o Eneas woutika. 

35 O Lidaka de o Saron ma soaka ma 
kawasa yadala iwikelelo o Eneas, so 
yangodu o Jou iwipiricayaka. 

36 Kagena o Yope ma dokuka o 
ngopegeka mopipiricaya moi ami ronga 
ongo Tabita. (To muna ami ronga de o 
Yunanika manga demo ongo Dorkas, 
ma ngale o maijanga.) Muna o wange 
isigeto o loha maaka de o nyawa isususa 
mariwo. 

37 O orasi magena muna mopanyake 
qatubuso so mosoneka. So miosi 
qaboloka, de imisidola so mihado 
kadaku o ngihi igoqokuka. 

38 Sababu o Yope de o Lida ma soa gena 
ikuruwa, de o bi nyawa ipipiricaya O 
Yopeka yogiise o Petrus kadoka o Lidaka, 
kagena de ona o nyawa yasinoto yasulo 

itagi o Petruska, de o beseso yaaho 
komanena, "Capatika nonena nahinosi." 

39 O Petrus gila-gila womasidailako 
so wotagi wamote o nyawa yasinoto 
magena. So imasidiadoka, de o Petrus 
wingaho o ngihi magenaka. Kagena 
ibabalo yangodu iwisigilolino, idodora 
de iwisimane unaka kiaka muna mosone 
waasi de o bi baju maguri so mahike 
onaka. 

40 So kagena de o Petrus wosulo o 
nyawa yangodu isupu kasi, de wobukuku 
so wosumbayang o Gikimoika. Qabolo 
de una womabulutu ami rohe worisima, 
de wotemo, "Tabita, nomomi!" Ato ami 
lako mapelenga o Petrus mowikelelo, de 
momomi so momatamiye. 

41 Gila-gila o Petrus awi gia watoa la 
womiriwo momaoko. Qabolo de o Petrus 
waaso o nyawa ipipiricaya kagenadahu, 
komagena lo o ngopeqeka ibabalo, la 
wasikelelo onaka muna mooho kali. 

42 De o nonako ihahairani magena o 
Yope ma nyawa yangodu yogiise de 
yanako, so o bi nyawa yadala o Jou 
iwipiricayaka. 

43 Ma dekano o Petrus kagena 
wogogoge o Simon awi tahuka, una 
magena o haiwani ma kahi woiija moi. 

1 Kanaga o Kaisarea ma kotaka o 
10 nyawa moi awi ronga o Kornelius, 
una o Yahudika ma nyawa wisowo de o 
Roma o Italiaka manga prajurit o bolu 
moino gena yaratu butanga ma kapita. 

2 Una magena de to una awi tahu 
ma raba moi manga sigogise qaloha o 
Gikimoika de Unaka wodupa wisusuba. 
Una awi roriwo idala wahike o Yahudi 
ma nyawa isususaka de lo wodupa 
wosumbayang o Gikimoika. 

3 So kagena de o wange ma moiku, 
nagala o cako saange, awi gogelelo moi 
o Gikimoino gena, igogou una wakelelo 

o Gikimoi Awi malaikat moi yahino de 
una wiaso, "Kornelius!" 

40 Kornelius womaginano o malaikat 
magenaka de wimodo so wotemo, 
"Baba, o kia naga." O malaikat magena 
isango itemo, "To ngona ani sumbayang 
o Gikimoi woiseka de ani roriwo o nyawa 
isususaka gena wakeleloka, so wodupa 
wafanggali ngonaka. 

> So o orasi manena o nyawa nasulo o 
Yopeka itagi wiaso la wingaho o nyawa 
moi awi ronga o Simon wisiaso lo o 
Simon Petrus. 

6 Una womasidodogu o nyawa moi o 
haiwani ma kahi woiija awi tahu o teo 
ma dateka, awi ronga lo ka o Simon." 

7 So o malaikat o Kornelius wibicara 
qabolo so itagika, de o Kornelius waaso 
awi nyawa o tahu ma rabaka ileleleani 
yasinoto de lo awi nyawa ileleleani 
moisi una magena o prajurit moi de awi 
sigogise qaloha o Gikimoika. 

8 Una wosingangasu onaka maro o kia o 
malaikat itetemoka, de wasulo la itagi o 
Yopeka. 

3 Ma langino ona yaruwange itagi so 
manga dodagi ma rabaka gena o Yope 
ma doku he yadumuka, de o wange 
itiaika so o Petrus o tahu ma nguteye 
wodola la ma gokuka wosumbayang. 

10 Kagena de una wamalo iwisapi poli so 
wodupa wooqo. Duma o bi ino isidailako 
gabolo waasi, de una o gogelelo moi o 
Gikimoino wamake. 

11 Gena una wakelelo o dipa ipelenga 
de o kia naga koloko o baro ingongoha 
moi de ma pupuku ihaka o duniaku 
yasiha, 

12 de ma rabaka wakelelo o bi namo 
ifofufuru de o bi haiwani ma jamani 
idala. 

13 De kanaga o ili moi woise ¡temo 
unaka, "Petrus, notagi! La natola de 
naoqo." 

14 Duma o Petrus wosango wotemo, 
"Hiwa, Jou! Ngohi taakuwa taoqo o 
bi namo de o bi haiwani mote ngomi 
o Yahudika mia adati de mia galepu 
magena misibobosoka." 

15 Kagena de o ili magena itemo kali 
unaka, "O kia o Gikimoi wotemo magena 
aku ka paogo, upa ani sininga ma rabaka 
itemo yaakuwa." 

16 O gogelelo magena sidago isipara 
lo ma saange, gabolo de asa o baro 
magena itide o sorogaye. 

17 So ma orasi o Petrus ka wogamamusi, 
de awi gogelelo magena so ka 
womasosiningasi o kia o Gikimoi Awi 
dupa o unaka la bilasu una waaka, de o 
nyawa yaruwange o Kornelius wasusulo 
ona magena o Simon awi tahu yasari so 
yamake de ma ngoraka imaokoye. 

18 Kagena de ona ma nyawa yaaso 
de imasano, "Igogou, kanena naga nia 

tahuka gena, o nyawa moi awi ronga o 
Simon Petrus womasidodoguno?" 

19 De o Petrus awi gogelelo ma gamamu 
ka watohosi, de o Gurumi Qatetebi 
wotemo, "He, Petrus! Kagenadahu o 
nyawa yaruwange gena ngona nisari. 

20 Hika nomataika kudahu nouti, de upa 
naroraka la notagi nomote ona, sababu 
Ngohi manena qabolo asa tasuloka ona 
yahino." 

21 Mutuwade o Petrus kudahu wouti de 
wotemo ona magenaka, "O nyawa moi 
niwisasari gena ngohi manena gabolo. 
So kanena niahino gena nidooha." 

22 De ona yasango itemo, "Ma kapita o 
Kornelius womisulo ngomi so miahino 
miniaso. Una magena o nyawa awi 
sininga itotiai moi de o Gikimoika 
wodupa wisusuba, de lo una o Yahudika 
ma nyawa yangodu iwihoromati ifoloi. 
Una magena qabolo o Gikimoi Awi 
malaikat moi iwisulo la wogolo ngona 

nahinosi awi tahuno, ma ngale wosigise 
o kia ngona notetemo unaka." 

23 So kagena de o Petrus waaso la 
kagena imasidodogu. Ma ginitano 
de o Petrus womasidailako so itagi 
imakangaho de o nyawa yaruwange 
magena. De kagena lo o Yope ma nyawa 
ipipiricaya yamuruo naga una iwimote. 

24 O wange ma sinotoka de asa ona 
imasidiado o Kaisarea ma kotaka. So 
kagena o Kornelius wakoro qaboloka to 
una awi gianongoru de lo awi dodiao 
imatolomuno, so yadamahaka o nyawa 
ona magena. 

25 Ma orasi o Petrus asa womasidiado, 
o Kornelius wotagi wisibubusu so O 
Petrus awi simaka wobukuku de awi 
suba watide. 

26 Duma o Petrus wisioko de wotemo, 
"Nomaokoye! Ngohi masirete lo ka o 
nyawa." 

27 So ka imabobicarasi, de o Petrus 
o tahu ma rabaka wowosa de kagena 
wamake o nyawa yadala imatolomuka. 

28 So una wotemo onaka, "Baba-baba, 
ngini masirete nianakoka ngomi o 
Yahudika ma nyawa mia agama ma 
bobita gena misimahawa mimakanako 
de o nyawa o bi bangsa ma somoa. 
Ngaroko komagena, o Gikimoi ngohi 
woisikeleloka akuwa potemo o ino 
magena to ngohi ai boboso moi de lo 
pooqo dede o nyawa o bi bangsa ma 
somoa magena lo to ngohi ai boboso. 

22 So, baba, ma orasi ngona noigolo 
ngohi la ma ngale tahino gena, bilasu 
ka tahino. So o orasi manena, baba, 
bilasu tanako qadoohaso ngohi noigolo 
tahino." 

30 De o Kornelius wosango wotemo, 
"Kapagange nagala o cako saange ma 
orasi komanena, de ai tahu ma rabaka 


KISAH PARA RASUL 10 93 


tosumbayang. Tomatodoka o nyawa moi 
awi baju isisiru ai simaka womaokoye. 

31 Una wotemo ngohika, 'Kornelius! To 
ngona ani sumbayang o Gikimoi woiseka 
de ani roriwo o nyawa isususaka gena 
wakeleloka. 

32 So o orasi manena o nyawa nasulo 
o Yopeka itagi la wiaso o nyawa moi 
awi ronga o Simon wisiaso lo o Simon 
Petrus. Una womasidodogu o nyawa moi 
o haiwani ma kahi woiija awi tahu o teo 
ma dateka, awi ronga lo ka o Simon.' 

33 So ngohi jai-jai o nyawa tasulo itagi 
la niaso ngona, de igogou ngona ani 
sininga galoha sidago ngona nonena 
nahinoka. O orasi manena ngomi 
mingodu mimatolomuka o Gikimoi Awi 
simaka, la miise o kia o Jou wonisulo 
ngona nodedemo ngomika." 

34 So kagena de o Petrus wotemo, "O 
orasi manena de asa ngohi tosihoda 

gena, igogou kiaka o Gikimoi Awi dodara 
o bi nyawa yangoduka gena itero, 

35 duma o bi nyawa o dunia ma rabaka 
gangodu nagoona Una wihohoromati de 
manga manara o moi-moi o kia itotiai 
to Una Awi simaka, ona magena Una 
wadupa. 

36 Baba-baba, ngini nianako o habari 
galoloha magegena Una wosingangasu 
o Israel ma nyawaka, so o habari 
magena itemo o bi nyawa de o Gikimoi 
imakadame ma orasi o Yesus Kristus 
iwipiricaya, igogou Una magena o 
Salamati ma Kolano de lo o bi nyawa o 
duniaka manga Jou. 

37 Ngini nianakoka ma orasi o Yohanes 
una o osi ma habari wosihabari qabolo, 
de isolano o Galilea ma daeraka sidago o 
Yudea ma bi doku ma sigilolika o Yesus o 
nonako ihahairani waaka. 

38 Ena gena, idodooha o Yesus o Nazaret 
ma nyawa o Gikimoi Una iwihirika, so 

wihike o Gurumi Qatetebi de lo o kuasa. 
De wotagi o doku wakokiloli o nonako 
ihahairani waaka o bi nyawa manga 
simaka, de o bi nyawa o Iblis yapopareta 
ona magena lo yadala wasilohaka, 
sababu o Gikimoi dede Una. 

39 Ngomi manena de mia lako masirete 
misikeleloka o bi moi-moi o Yesus waaaka 
o Yerusalem ma kotaka de ma binukali 
o Yahudi ma nyawa manga dokuka. 
Igogou, ona magena iwisidasangahadi 
de witoomaka. 

40 Duma o wange saangeka de Una 
magena o Gikimoi wisioho kali, de 
iwisimaneka la powikelelo. 

41 Ena gena, ma orasi wooho kali de 
iwisimane o nyawa yangodu kawa, ka 
cawali ngomi manenaka, de ma orasi 
Una wooho kali o sone ma rabano ngomi 
mioqo de miudo dede Una. De ngomi 
manena o Gikimoi womihirika la midadi 
saksi ma ngale Una. 

42 De Una womisuloka la mitagi 
misihabari o bi nyawaka. Ena gena, 
ngomi misingangasu onaka ma ngale 
Una magena igogou o Gikimoi witide 
la Una asa wodadi o nyawa yangodu 
iooho de o nyawa isosone to ona manga 
manara ma sopo wahiri. 

43 De ma ngale Una magena o bi 
nabi yangodu lo isingangasuka, la o 
bi nyawa nagoona Una wipipiricayaka 
gena, igogou sababu dede Una magena 
done asa o Gikimoi manga dorou 
wosiapongu." 

24 O demo magegena o Petrus ka 
wosibicarasi, de o Gurumi Qatetebi 
wowosa o bi Yahudika ma nyawa yasowo 
o habari qaloloha isigogigise to ona 
yangodu manga siningaku. 

45 So o Yahudika ma nyawa ipipiricaya 
o Yopeno o Petrus wimomote, ona 
yangodu yohairani icarawa, sababu 
igogou o Gikimoi Awi Gurumi Qatetebi 

lo wahike ngaroko ona o Yahudika ma 
nyawa yasowo. 

46 Sababu ona ¡ise o bi nyawa ona 
magena aku isibicara o bi bahasa 
irupa-rupa o Gurumi Qatetebino de o 
Gikimoi wigiliri de wisilamo. Kagena de o 
Petrus wotemo, 

47 “Hika nianano, igogou o bi nyawa 
ona magena o Gurumi Qatetebi manga 
siningaku wowosaka, imatero bato de 
ngone. So nako qaloha, hino la ngone 
paosi ona magena dede o ake bai!" 

48 Qabolo de o Petrus wosulo bilasu ona 
magena yaosi dede o Yesus Kristus Awi 
ronga. So yaosi qaboloka, de ona igolo o 
Petruska la bilasu wogogogesi dede ona 
hitilahi o wange muruo nagasi. 

LO bi rasul de o nyawa ipipiricaya 

1 1 o Yudea ma bi doku ma sigilolino 
lo yogiiseka o Yahudika ma nyawa 
yasowo lo o Gikimoi Awi habari galoloha 
yopiricayaka. 

2So ma orasi o Petrus wotagi o 
Yerusalemka, de o Yahudika ma 
nyawa ipipiricaya o bolu moi, yoholu 
imakododiao de o nyawa ma somoa 
so o Yahudika ma nyawa yasowo de 
yasusunawa, ona magena o Petrus 
iwikalekono, 

3 so itemo, "Qadoohaso ngona o nyawa 
imasusunawa manga tahuka notagi, de 
foloili kagena nooqo dede ona." 

4Ma sababu magegena o Petrus 
gila-gila wasingangasu de wadedemo 
onaka o moi-moi ma ngale o Yahudika 
ma nyawa yasowo, ona magena lo o 
Gurumi Qatetebi wowosa de manga 
sininga waparetaka. Magena ma solano 
de lo ma sihino so o Petrus wodedemo 
onaka, 

3 "Ma orasi ngohi tosumbayang o 
Yope ma dokuka, de o gogelelo moi 
o Gikimoino tamake. Ena gena, ngohi 
takelelo o dipa ipelenga de o kia naga 

moi koloko o baro ingongoha de ma 
pupuku ihaka o duniaku yasiha, qabolo 
de imatogu ai simaka. 

6 Kagena de ma rabaka ngohi takelelo 
o bi namo ifofufuru de o bi haiwani ma 
jamani idala. 

7 De kanaga toise o ili moi itemo 
ngohika, "Petrus, notagi! La natola de 
naogo.' 

8 Duma ngohi tosango totemo, 'Hiwa, 
Jou! Ngohi taakuwa taogo o bi moi-moi 
kiaka ngomi o Yahudika mia adati gena 
mia galepu misibobosoka.' 

3 Kagena de o ili magena ¡temo kali 
o sorogaku, 'O kia o Gikimoi wotemo 
magena aku ka paogo, upa ani sininga 
ma rabaka ¡temo yaakuwa.' 

10 O gogelelo magena sidago isipara 
lo ma saange, gabolo de asa o baro 
magena itide o sorogaye. 

11 De o orasi magena gabolo o nyawa 
yaruwange, o Kaisareano yasusulo ma 

ngale ngohi iaaso gena, imasidiado o 
tahu kiaka ngohi kagena togogogeka. 

12 Mutuwade o Gurumi Qatetebi 
wosulo ngohika bilasu totagi dede o 
nyawa ona magena, de upa lo taroraka. 
So ngohi de ai dodiao ipipiricaya 
yabutanga ona magena lo mitagi 
mimakangaho mikahika o Kaisarea ma 
kotaka, sidago miwosa o Kornelius awi 
tahu ma rabaka. 

13 So kagena de o Kornelius 
womisingangasu ngomika, idodooha 
iqomaka una o malaikat moi wakelelo 
imaokoye awi tahu ma rabaka de itemo, 
'O nyawa nasulo o Yopeka itagi la wiaso 
O nyawa moi awi ronga o Simon wisiaso 
lo o Simon Petrus. 

14 Una asa o habari galoloha 
wonidedemo ngonaka, la ngona de ani 
tahu ma raba moi nisalamati.' 

15 So ma orasi ngohi tosolano tobicara, 
we, o Gurumi Qatetebi manga siningaku 

wowosa imatero igogoma idadadi ma 
nonoma ngoneka. 

16 Magena de ngohi tosininga o Jou 
Awi demo itemo, 'Dede o ake o Yohanes 
winisiosi, duma to ngini nia siningaka 
asa O Gikimoi wosingosa Awi Gurumi 
Qatetebi.' 

17 So ngohi tosininga itiai de igogou, 

o Gikimoi wahike onaka o cocatu 
imaketero de wonahike ngoneka ma 
orasi o Jou Yesus Kristus powipiricaya. So 
maro ngohi manena de o Gikimoi aku 
towifati, la Una upa wahike Awi Gurumi 
Qatetebi, sababu ona o Yahudika ma 
nyawa yasowo?" 

18 Komagena ona iise qabolo, de ona 
he ikalekono kawa, so gila-gila o Gikimoi 
wigilirika, de itemo, "Nakoso komagena, 
o Yahudika ma bi nyawa yasowo lo 
o Gikimoi wasimaha ona itoba de 
imatoduba la manga oho ikakali bai!" 

19 So ma orasi o Stefanus witoomaka, 
de o bi nyawa ipipiricaya yaginihi so itagi 
yodobiau so ona ma binuka yakahika 
sidago o Fenisia ma daeraka, de o 
Siprus ma guraka, de lo o Antiokhia 
ma kotaka, so yahika kagena o habari 
galoloha isihabari gena ka o Yahudi ma 
bi nyawaka. 

20 Duma kanaga o nyawa ipipiricaya o 
Siprusno de o Kireneno ma nyawa, to 
ona manga sidongirabano yamuruo naga 
itagi o Antiokhia ma kotaka, de o habari 
galoloha ma ngale o Jou Yesus isihabari 
o nyawa ma somoa kali, gena o Yahudika 
ma nyawa yasowo. 

21 0 Jou Awi kuasa igoge dede onaka, 
sidago o bi nyawa yadala yopiricaya de 
manga sininga yahike la o Jou wapareta. 

22 Q hali gangodu idadadi o Antiokhiaka 
ma habari magena o Yerusalem ma 
gogobu yogiiseka, so ona yasulo 
la Barnabas wotagi wakahika o 

Antiokhiaka. Una magena o nyawa moi 
awi sininga galoloha, de awi sininga 
gaasu-asu o Gurumi Qatetebi wapareta, 
de lo awi piricaya qaputuru o Jouka. So 
o Barnabas womasidiado de wakelelo 
igogou O Gikimoi Awi laha wasidumu o 
bi nyawa ona magenaka, so una winali 
icarawa. Kagena de una wasiduduga la 
tanu ona yangodu de manga sininga 
igogou iwipiricaya o Jouka. So o orasi 
magena o bi nyawa o Jou iwipiricaya 
gena ka yodogoli so foloisi yadala. 

23 (11:22) 

24 (11:22) 

25 Qabolo de o Barnabas wotagi o 
Saulus iwisari o Tarsus ma kotaka. 

26 So ma orasi o Saulus iwimakeka, de 
una o Saulus iwingaho o Antiokhiaka. 
So kagena ma deka o taungu moi 
yogoge de o gogobu imatolomuno so o 
nyawa yadadala yadotoka. De o orasi 
magena kagena o Antiokhia ma kotaka 

ma nonomaka o bi nyawa ipipiricaya 
yasironga o Kristenka ma nyawa. 

27 O orasi magena o nabi yamuruo 
naga o Yerusalemka de yakahino o 
Antiokhiaka. 

28 To ona manga sidongirabano o nyawa 
moi awi ronga o Agabus womaokoye, 
dede o Gurumi Qatetebi Awi kuasa una 
wosingangasu wotemo, ma orasi he 
idumuka done o dunia ma qokuka o 
bare asa imasidiado so o ino ihiwa. (O 
bare magena lo idadi ma orasi o Kladius 
wokolano.) 

29 Mutuwade o bi nyawa ipipiricaya 
gena imatekerimoi la manga roriwo o 
pipi yosidingo manga dodiao ipipiricaya O 
Yudeaka igogoge, manga roriwo moi-moi 
ma lamo yamote de to ona manga aku 
masirete. 

30 Manga rimoi ma edekati magena 
yaakaka, de ona yasulo o Barnabas de 
o Saulus la yatota to ona manga pipi 

magena kadoka o gogobu Yudea manga 
roririka. 

1 Ma dongoho magena lo ma 
12 Kolano Herodes Agripa o gogobu 
yamuruo naga wasidipito de watagoka. 

2 De awi prajurit wasulo itagi de o 
sumarangi la o Yakobus, una magena o 
Yohanes ma nongoru gena, witooma. 

3 Sababu o Herodes wanako o dooma 
gena o Yahudika manga roriri yodupa, 
so ma orasi o Roti ma Ragi Ihihiwa ma 
Rarame de una wasulo kali la o Petrus 
iwitago. 

4Iwitago qabolo de o Petrus o bui 
ma tahuka iwisingosaka, so kagena 
o prajurit o bolu iha yasulo iwijaga 
imateketotagali, so o bolu moi o prajurit 
yaruruha. Sababu awi edekati o Paskah 
ma Rarame gabolo de o Petrus iwingaho 
o hakimka, la o nyawa yadadala manga 
simaka kagena awi demo wahiri, nakoso 
isala de asa isulo iwitooma. 

> Komagena imaaka, so o Petrus o bui 
ma tahuka wijajagasi, duma o bi gogobu 
ona magena isumbayang de manga 
sininga qaputuru igolo o Gikimoika ma 
ngale o Petrus awi oho. 

6 O putu magena wijajaga la ma ginitano 
de o Petrus bilasu iwingaho la wisirisima 
o kawasa yadadalaka, una wisipiliku de 
o rate ngai sinoto de wikioloka o prajurit 
yasinoto manga risoaka, de kanaga lo o 
prajurit ma somoali yojajaga o bui ma 
ngoraka. 

7 Imatodoka o Jou Awi malaikat moi 
imaokoye de o nita yodisiwa o bui ma 
ngihi ma rabaka. Kagena de o malaikat 
o Petrus iwisosihito sidago womomi, 
de itemo unaka, "He! Taika nomaoko!" 
Gila-gila awi rate awi giaka ipalako so 
ituraka. 

8 Qabolo de o malaikat magena itemo 
unaka, "Ani baju nomasitiba de ani 
capato ma gumi napiliku." Gila-gila o 

Petrus waaka, so qabolo de o malaikat 
magena itemo kali, "Ani juba nomasitiba 
la nahino ngohi noimote." 

3 So kagena de o Petrus o malaikat 
magena wamote so isupuka o bui ma 
tahuno. Duma una womanakowa o kia o 
malaikat yaaaka gena igogou qangodu 
idadika, de wotemo awi sininga ma 
rabaka, "Nagala manena ka o gogelelo o 
Gikimoino takelelo." 

10 Ma orasi ona yatiho o prajurit manga 
riho ma nonoma de ma sinotoka, so 
imasidiado o ngora o besika la yakahika 
o kotaka. O ngora magena ka maena 
ipelenga masirete, so ona isupu de itagi 
o ngeko moi yamoteka. De o Petrus 
womatodoka o malaikat magena ihiwaka 
so widongosaku. 

11 Magena de asa o Petrus womanako 
o kia idadi unaka, so wotemo, "O orasi 
manena asa ngohi tanako igogou o Jou 
Awi malaikat wasulo la ngohi woisiraro 

o Herodes awi pareta ma rabano de o 
Yahudika manga roriri manga edekati 
gatotorou ma ngale ngohi tanu itooma." 

1? So wanako gangoduka magena, 
de o Petrus wotagi ongo Mariaka o 
Yohanes, iwisiaso lo o Markus, ma awa 
ami tahuka. Kagena o nyawa yadala 
imatolomuno so isumbayang. 

13 O Petrus manga ngora ma duduno 
waaso de watote, de o ngopeqeka 
moleleleani moi ami ronga ongo Rode 
mosupu la o ngora mapelenga. 

14 De gila-gila awi ili magena manako 
igogou o Petrus, duma minali poli so 
muna o ngora mapelenga waasi, de 
momatai-tai ma rabaka mokahika kali 
masingangasu motemo, "He! O Petrus 
gena kadoke naga ma duduka!" 

15 De ona itemo, "Nitogosa nagala!" 
Duma ongo Rode mosigegego motemo, 
"Hiwa! Kadoke naga!" So ona itemo, 
"Magena ka awi malaikat!" 

16 Duma o Petrus o ngora watote 
watoguwa. So kagena de ona o ngora 
yapelenga, de wikelelo igogou o Petrus 
so ona yohairani icarawa. 

17 O Petrus wapoma de una 
wasingangasu onaka ma ngeko 
idodooha o Gikimoi wisisupuka o bui ma 
tahu ma rabano. So una wotemo, "Nitagi 
o Yakobuska la niwidedemo komagena 
lo to ngone nanga dodiao ipipiricaya ma 
somoaka." So qabolo de o Petrus o tahu 
magena wodongosa de wotagi o riho ma 
somoaka. 

18 So gaginitano o bi prajurit iruwahe de 
ikalala, sababu yogamamu gadoohaso o 
Petrus o bui ma tahuka he wihiwaka. 

19 So kagena de o Herodes wasulo 
una wisari, duma ona wimakewa. De o 
Herodes awi prajurit magena wasasano 
gaboloka, de wasulo la o prajurit ona 
magena yatoomaka. Qabolo de o 
Herodes o Yudea ma kota wodongosa de 

wotagi wakahika o Kaisarea ma kotaka la 
kagena wogoge o wange muruo naga. 

20 Ma orasi ipapasaka gena ma Kolano 
Herodes wadoosa poli ma ngale o doku 
Sidon de o doku Tirus ma nyawaka. 
Duma o kota sinoto magena manga 
ino cawali ma sihino o Herodes awi 
dokuno, so ona itagi o Herodes awi 
kadato wapopareta o Blastuska, la una 
magena iwibaja ma ngale una wamote 
itagi o Herodeska idame. So kagena de o 
Blastus wangaho o nyawa ona magena 
itagi o Herodeska, de igolo la imakadame 
kasi. 

21 Qabolo so o wange imatekekokajaji 
yaadoka, de o Herodes awi pareta ma 
juba womasipakeka, de awi pareta ma 
kursika womatamiye so wabobicara o 
kawasaka. 

22 Ona awi demo yoise de ona iwigiliri, 
"Manena o nyawa qasowo, duma igogou 
o giki ma loha ibicara!" 

23 Gila-gila o Jou Awi malaikat o 
Herodes awi siri isitubuso, sababu una o 
Gikimoi iwisigiliriwa. So o orasi magena 
qabolo o Herodes o kulubati wioqo so 
wosoneka. 

24 So komagena o bi nyawa foloisi 
yadala yodupa isigise o Gikimoi Awi 
habari qaloloha so yopiricayaka. 

25 Ma orasi o Barnabas de o Saulus 
O roriwo o pipi magena yatota qabolo 
o gogobu manga roriri o Yerusalemka, 
de ona iwiaso o Yohanes, iwisironga 
lo o Markus, so iliho imakangaho o 
Antiokhiaka. 

1 Kanaga o Antiokhiaka o gogobu 
13 manga sidongirabano o nabi o 
habari galoloha isihohabari de lo o guru 
o nyawa ipipiricayaka yododoto, ena 
gena o Barnabas, o Simeon iwisironga lo 
O Niger, o Lukius o Kireneno ma nyawa, 
de o Menahem ma Kolano Herodes ma 
dodiao de lo o Saulus. 

2 Ma orasi moi o gogobu yoogowa de 
youdowa so isumbayang o Jouka, de 
o Gurumi Qatetebi asa wosingangasu 
o gogobu magenaka, "Hika ngini o 
Barnabas de o Saulus niahiri la ma ngale 
itagi yaaka o manara kiaka tositotatapu 
gabolo onaka." 

3 So o gogobu yoogowa de isumbayang 
gabolo, de manga gia yahado o Barnabas 
de o Saulusku ma ngale yasitatapu o 
manara magena yaaka, qabolo de yasulo 
la ona yasinoto magena yotagi. 

40 Gurumi Qatetebi wosulo so o 
Barnabas de o Saulus bilasu imajobo 
o Siprus ma guraka. So o Antiokhiaka 
de itatagi yakahoko o Seleukia ma 
bobaneko, so kagena de asa o deruku 
ipane so iside yakahika o Siprus ma 
guraka. 

> Ma orasi kagena o Salamis ma kotaka 
yaado, de ona itagi o Gikimoi Awi demo 
isihabari o Yahudi manga puji ma bi 

tahuka. De o Yohanes Markus lo womote 
la to ona manga manara magena wariwo. 

6 O gura magena ma ngoguka de itagi 
sidago imasidiado ma ngoguka so kagena 
o Pafos ma kotaka, de imakamake o 
nyawa womagogomahate moi awi ronga 
o Bar-Yesus de una magena o Yahudika 
manga nabi wokokulai moi. 

70 nabi una magena imadodiao galoha 
de o Sergius Paulus o gura magenaka 
manga gubernur de una wococawaro 
moi. So kagena de ma gubernur una 
magena o Barnabas de o Saulus waaso 
la yahino awi simaka, sababu wodupa 
woise o Gikimoi Awi demo. 

8 Duma o Elimas (o Bar-Yesus to una awi 
ronga isiyoyunanika) womagogomahate, 
una gena walawangi ona, so wahino ma 
dodiao ma gubernurno, la wigegego upa 
sidago o Yesus iwipiricaya. 

9 So kagena de o Saulus, una iwisironga 
lo o Paulus, o Gurumi Qatetebi Awi kuasa 
unaka, so winano o gogomahateka, 

10 de wotemo, "He! Ngona 
nitotodamatoko de o nyawa ma 
dorou, ngona nalawangi o Gikimoi 
Awi manara so ngona maro ka o Iblis! 
Qadoohaso nitodamatoko o Jou Gikimoi 
Awi manara itotiaika. 

11 0 orasi manena gabolo asa o Jou 
wonisisangisara ngonaka, so ani lako 
ipilo sidago o orasi muruo naga so o 
wange ma siwa lo nakelelo kawa." O 
orasi magena gabolo o Elimas wamalo 
gena koloko awi lako o marasa yasaoka, 
so wotagi lo ka wopaqa-paqa de o nyawa 
womasari la wituda. 

12 De ma gubernur asa wakelelo o 
kia idadadi gena. So kagena de una 
wohairani icarawa ma ngale o Jou Awi 
dodoto de Awi kuasa, de gila-gila una o 
Yesus iwipiricayaka. 

13 O Paulus de awi dodiao o Pafos ma 
dokuka de ona iside kali yakahika o 
Perga ma kota o Pamfilia ma daeraka. 
Kagena yahika de o Yohanes Markus ona 
wadongosaka, so una woliho wogoma o 
Yerusalemka. 

14 Duma ona o Perga ma kotaka de 
manga dodagi yadofa kali yakahika so 
imasidiado o Antiokhia ma kota o Pisidia 
ma daeraka. Qabolo so o Sabat ma 
wangeka de ona o puji ma tahuka iwosa 
so imatamiye. 

15 Kagena o Gikimoi Awi bobita ma 
buku o Musa wosilelefoka de o nabi 
manga buku yabaca gaboloka, de o 
puji ma tahu ma roriri isulo so o nyawa 
yagolo o Paulus de o Barnabaska itemo, 
"O gianongoru o Israelka ma nyawa, 
nakoso kanaga de nia dupaka o bi nyawa 
manena niasiduduga, de hino la ngini 
ona manena niadoto." 

16 Gila-gila o Paulus womaoko so 
wapomaka, de wotemo, "Ai gianongoru 
o Israelka ma nyawa de o bi nyawa ma 
somoasi nisusuba o Gikimoika! Hika 
ningodu gena ai demo nisigise! 

17 O Gikimoi o Israelka yodupa wisusuba 
gena Una wahirika to ona manga ete 
de manga topora la idadi o bangsa 
ilalamo moi, ma orasi ona igogogesi 
o Mesir ma dokuka maro ka o nyawa 
imasidododoguno. So de o Gikimoi 
Awi kuasa ona o Mesir ma dokuno 
wasisupuka, 

18 de lo ma deka o taungu moruha ona 
aku yapoha ioho o tona ibobeleuka, 
sababu o Gikimoi wapalihara onaka. 

19 De o Kanaan ma tonaka ma dala 
o bangsa tumudingi Una wasisaka 
ma ngale o tona magena o Israel ma 
nyawaka wahike la idadi to ona manga 
tona masirete. 

20 Qangodu idadadika magena nagala 
ma deka o taungu 450. Magena 
qaboloka, de o Gikimoi watide o kapita 
so imateketotagali sidago ma orasi ma 
nabi Samuel ona wapareta. 

21 De ma orasi ona o kolano moi 
imagolo o Gikimoika, so witide o Saul o 
Kis ma ngopa, o Benyamin awi nyawano, 
so wokolano ma deka o taungu moruha. 

22 So ma orasi awi pareta o Gikimoi 
wahoika. de o Daud witide kali la una 
wodadi to ona manga kolano. De ma 
ngale una magena o Gikimoi wotemo 
komanena, 'Ngohi towinakoka o Daud 
o Isai ma ngopa una igogou Ngohi 
towidupa, una magena Ai sininga ma 
dupa gena gangodu asa waaka.' 

23 De maro o kia o Gikimoi wojajika, 

o Daud una manena awi ngopa de 
awi danoku asa o Gikimoi witide kali 
o Yesus la ma ngale o Israel ma nyawa 
wasisalamati. 

24 Ma orasi he idumuka o Yesus Awi 
manara waaka, de o Yohanes asa 
woqomano wasihabari o Israel ma bi 
nyawa yangoduka nagoona imatoba de 
imatodubaka, de ona magena asa una 
waosi. 

25 De awi manara he wosibolo de 
o Yohanes wotemo onaka, 'Nakoso 
ngini, naguuna ngohi manena. O nyawa 
niwidodamaha gena ngohi manena 
isowo. Ngohi qabolo de Una magena asa 
wahino, duma ngohi manena to Una Awi 
simaka gena o kia lo waali idahe, ka awi 
capato ma gumi tasose maro Awi nyawa 
ileleleani moi lo idadiwa.' 

26 Ai gianongoru de ai awabira ningodu, 
o Abraham awi ngopa de awi dano, de 
o bi gianongoru ma somoasi nidupa 
niwisusuba o Gikimoika, o Gikimoi 
Awi salamati ma habari gena inasiado 
ngoneka. 

27 O bi Yerusalemka ma nyawa de 
manga roriri gena yosihodawa, ngaroko 
o bi nabi manga buku ma demo o Sabat 
ma wange isigeto yabaca, so iwinakowa 
o Yesus Una magena o Salamati ma 
Kolano. Ma sababu magegena ona o 
Yesus asa iwitoomaka. Duma de manga 
manara ona iwitooma gena ona yaakaka 
maro o kia o nabi manga bukuka isilelefo 
magena asa idadika. 

28 So ngaroko to Una awi sala moi 
lo yamakewa la isitatapu bilasu Una 
witooma, duma ona igolo o Pilatuska la 
witooma. 

23 So qangodu magena yaakaka maro 
o kia o bi nabi isilelefo manga buku ma 
rabaka ma ngale Una, de Awi rohe o 
sangahadiku isiguti de yapoosu kiaka o 
boosu magena yaaaka o teto ma rabaka. 

30 Duma o Gikimoi wisioho kali o sone 
ma rabano, 

31 de ma deka o wange muruo naga 
Una womasimane wosidadu-dadu kiaka 
o bi nyawa igoqoma Una wimomoteka 
o Galilea ma daeraka de yakahika o 
Yerusalemka, de ona o orasi manena 
naga idadi to Una Awi saksi o Israel ma 
nyawaka. 

32 (13:31) 

33 So ma ngale magegena o orasi 
manena ngomi minisingangasu O 
habari qaloloha nginika: Kiaka o Yesus 
wisiohoka o sone ma rabano gena, 

o Gikimoi waaka gabolo maro o kia 
wojajika to ngone nanga ete de nanga 
topora o Israel ma nyawaka. Komagena 
lo o Mazmur ma fasali sinotoka isilefo 
gena o Gikimoi wotemo, 'Ngona gena 
Ai Ngopa. O wange manena Ngohi 
tadedemo yangoduka, igogou Ngohi 
gena to Ngona Ani Baba." 

34 So o Gikimoi wisioho kali o sone 
ma rabano, so o orasi manena de 


KISAH PARA RASUL 13 121 


ikahika Una he wosone kawa, ma 
ngale magegena so o Gikimoi wotemo 
komanena, 'Ngohi asa tinihike nginika o 
Salamati ma Kolano maro Ngohi o Daud 
towijajajika.' 

35 Komagena lo o gimina ma somoaka 
asa itemo, 'Ngona nowiqoha kawa Ani 
leleani wokokaeli Awi rohe o boosuka 
iwaro de ibaka.' 

36 Ai gianongoru o Israelka ma nyawa 
de o bi nyawa ma somoasi nidupa 
niwisusuba o Gikimoika, sababu o 
Gikimoi Awi sininga ma dupa o Daud 
waaka qaboloka, o Daud wosone de to 
una awi ete de awi topora manga dateka 
wisipoosuka, de to una awi rohe lo asa 
ibaka de iwaro so ihiwaka. 

37 Duma o Yesus o Gikimoi wisiooho kali 
o sone ma rabano gena, to Una Awi rohe 
ibakawa de iwarowa. 

38 Mutuwade o bi gianongoru, bilasu 
minisihabari nginika la aku nianako ma 


KISAH PARA RASUL 13 122 


ngale o Yesus Una magena o ngeko 
so kanaga nia dorou lo aku o Gikimoi 
wosiapongu. 

39 De bilasu ngini lo nianako, ngaroko 
de o Gikimoi Awi bobita o Musano gena 
yaakuwa nia sininga itotiai yaaka, duma 
nagoona o Yesus wipiricayaka gena 
to ona manga sininga itotiai aku Una 
waaka. 

40 Ma sababu magena, so nimasitiari 
de ai demo niamote de upa niholu, la o 
kia o bi nabi manga bukuka isilelefo upa 
sidago nidahe nginika, ena gena, 

41 'He! Ngini o bi nyawa nagoona 
Ai demo yodupa isimaqe. Hika niise 
Ai demo manena. O orasi manena o 
manara moi Ngohi asa taaka de ngaroko 
o nyawa nisidoto nginika lo, ngini asa 
niopiricayawa. De Ai manara magena asa 
nisitodoka sidago niohairani de nisone 
bai!" 

42 Magena de o Paulus de o Barnabas 
o puji ma tahu magenaka yodongosa 
waasi, de o bi nyawa kagenadahu yagolo 
kali la tanu o Sabat ma simaka, de 
ona yasinoto yahino la o habari maro 
komagena yasingangasu kali. 

43 Qabolo de o bi nyawa o puji ma 
tahuno isupuka, de ona magena 
yadadala o Yahudika ma nyawa de ma 
binuka o bi nyawa o Yahudika ma nyawa 
yasowo lo, yodupa o Yahudika manga 
agama yamoteka, ona magena o Paulus 
de o Barnabas manga duduno itotuuru 
de yamote-mote. So ona yasinoto 
yagegego la tanu imasigocoho qaputuru 
o Gikimoi Awi dodaraka, sababu Una 
wodupa wasidumu ona yangoduka la 
aku ona wariwo. 

44 Kagena de o Sabat ma wange ma 
simaka o kota ma nyawa magena he 
yangodu yahino imatolomu o puji ma 
tahuka la isigise o Jou Awi demo. 

45 Duma ma orasi o Yahudika yakelelo 
o bi nyawa gena yadadala yahino 
imatolomu o Yahudika ma nyawa 
yasosowo, de ona foloi yatoosa sidago 
ona o Pauluska iwitemo una magena 
witotodamatoko de ona iwisimaqe. 

46 Kagena de o Paulus de o Barnabas 
foloi yobarani so ibicara itemo, "O 
Gikimoi Awi demo bilasu igoma kasi 
minidedemo ngini o Yahudika. Duma 
ngini niopiricaya niholu so komagena 
isikelelo, ngaroko itiaiwa ma ngale 
niamake o oho ikokakali. Mutuwade 
o orasi manena ngomi minigohaka la 
ma ngale mitagi o Yahudika ma nyawa 
yasowoka. 

47 Sababu o Gikimoi womisulo ngomi 
gena komanena, 'Ngohi tonisitatapu 
ngona la nodadi maro o nita moi o 
bi nyawa ma somoaka ngaroko ona 
magena o Yahudika yasowo, la ma ngale 

ngona o nyawa yangodu o dunia ma 
gokuka aku isisalamati.'" 

48 Ma orasi o Yahudika ma nyawa 
yasowo o demo magena yogiise, ona 
yanali de imore ma ngale o Gikimoi 
Awi demo magena yogiliri, de o nyawa 
nagoona o Gikimoi wahirika la yamake 
o oho ikokakali, ona magegena asa 
iwipiricayaka. 

43 De ona ipipiricaya magena itagi o 
habari ma ngale o Jou Yesus isihabari 
sidago o bi doku ma sigilolika, so o nyawa 
ifoloi yadala yoise. 

50 Duma kagena o kotaka ma roriri 
o nyawa yalalago de o bi ngopeqeka 
yahohoromati, o Gikimoika yodupa 
isusuba, ona magena o Yahudika ma 
nyawa yasigaro la o Paulus de o Barnabas 
yasaturu. So kagena de ona yotagi o 
Paulus de o Barnabas yasangisara sidago 
yadusu o daera magenano. 

5150 kagena de o rasul yasinoto 
magena o nonako yahike so manga 
gaapo manga qohu ma sohaka yapari 
gena ma ngale yasisitiari manga manara 
yaaka gabolo onaka, sababu o Yahudika 
ma nyawa kagena ipiricaya iholu. Qabolo 
de ona itagi o Ikonium ma kotaka. 

52 De o bi nyawa ipipiricaya kadoka o 
Antiokhiaka orasi isigeto-geto yanali de 
manga more ifoloi, de o Gurumi Qatetebi 
Awi kuasa gaasu-asu manga sininga 
yapareta. 

14 1 Komagena lo idadi imakadahe o 

Ikonium ma kotaka. O Paulus de 
o Barnabas itagi yowosa kali o Yahudi 
manga puji ma tahuka, de yosibicara 
sidago lo o nyawa yadala, bai o Yahudika 
ma nyawa de o nyawa o Yahudika 
yasowo, o Yesus iwipiricayaka. 

2 Duma ma binukali o Yahudika ma 
nyawa ipipiricayawa ona yasigaro 
o Yahudika ma nyawa yasowo ma 

binukali ma ngale manga siningaka de 
manga edekati qatotorou o bi nyawa 
ipipiricayaka. 

3 So kagena o Paulus de o Barnabas 
yogoge yateka, de yobarani idoto ma 
ngale o Jou Yesus. De o Jou Awi kuasa 
wahike la ona aku yaaka o nonako ifoloisi 
ihahairani, la komagena wasinako to ona 
manga dodoto ma ngale to Una Awi 
dodara magena igogou. 

4Ma orasi o Paulus de o Barnabas 
yaaka kali qangodu magena o Ikonium 
ma kotaka, de ma kawasa magena 
imakitinga idadi o bolu sinotoka, so o 
bolu moi yasimote o Yahudika ma nyawa 
ipipiricayawa de o bolu moi yasimote o 
bi rasulka. 

> So o Yahudika ma nyawa de yamuruo 
naga o Yahudika ma nyawa yasowo 
de to ona manga roriri manga sininga 
ma rabaka de manga edekati gena, 

o bi rasulka yasisangisara de o teto 
yasipapaka. 

6 So kagena de o bi rasul imanako, so 
jai-jai o kota magena yodologa de manga 
dodagi yadofa kali so itagi o Listra ma 
kota de o Derbe ma kota ma sigilolino o 
Likaonia ma daera ma rabaka. 

7 Yahika o daera magenaka, de o habari 
galoloha magena ona isihabari kali. 

8 Kanaga o Listra ma kotaka o nyawa 
wolulugu moi ka wisibuo kusi sidago o 
orasi manena wotagi lo waakuwa. 

20 wange moiku ma orasi o Paulus 
wobicara, de o nyawa una magena 
kagena womatamiye de awi demo 
gena wosigigise. So kagena de o Paulus 
wikeri-keri una magenaka, de wimalo 
igogou una o Gikimoi wipiricaya so aku 
wisiloha, 

10 so wiaso womaili-ili wotemo, 
"Nomaoko nomabobolowoye!" De o 

nyawa una magena womasitudu de 
gila-gila wotagika. 

11 De o orasi magena o nyawa yadala 
wikelelo o kia o Paulus waaaka, de ona 
imanere de o Likaoniaka manga demo 
itemo, "Wewe! Nagala nanga giki o Zeus 
de o Hermes ¡uti o duniaku so imasirohe 
maro o nyawa." 

12 De o Barnabas ona iwisironga o Zeus, 
de o Paulus ona iwisironga o Hermes 
sababu una wobicara idala. 

13 So o giki Zeus ma imam gena ma 
seri ma tahu o kota ma dateka de ma 
ngoraka so kagena watota o bi sapi ma 
nau de o bi bunga. La una de o nyawa 
yadadala magena yosidailako manga 
gaso o haiwani magegena yatota, la asa 
manga suba yatide o bi rasulka. 

14 So kagena de o Barnabas de o Paulus 
yogiise o bi nyawa yadadala manga 
edekati o rasul yasinoto magenaka, de 
ona manga manara komagena yaholu so 

manga baju yaraca-racaka, de imagogora 
o nyawa yadadala manga sidongirabaka, 
de imatoore itemo, 

15 "Wewe! Qadoohaso niaaka 
komagena. Ngomi manena lo ka 
o nyawa bato koloko ngini! Ngomi 
miahino kanena gena o habari galoloha 
minisingangasu nginika, la nia giki moi- 
moi isosone magena bilasu niodongosa 
de nimakiliho la nisuba o Gikimoi 
wooohoka, o Gikimoi Una magena o dipa 
de o dunia wosidadi, de o teo de lo o 
moi-moi gangodu kanaga de ma rabaka. 

16 Ma dongoho ipapasaka gena o 
Gikimoi ka wagohaka, ngaroko o bi 
bangsa ma nyawa yangodu o gikika 
yasuba yamote to ona manga dupa 
moi-mol. 

17 Duma igogou Una winiwosawa, 
so winihike o muura o dipaku de o 
sopo o tonaye wosioho o musung ma 
orasika, ma ngale o ino winihike so nia 

sininga gamagawe, de komagena o loha 
moi-moi waaka ma ngale winisimane 
nginika igogou Una kanaga dede ngini." 

18 De to ona manga demo komagena, 
ngaroko o nyawa yadadala magena isusa 
icarawa ona yafati, duma manga gaso 
yatide la isisuba o bi rasulka gena ona he 
yaaka kawa. 

13 Magena qabolo de o Yahudika ma 
nyawa yamuruo naga o Antiokhia ma 
kotano o Pisidia ma daerano de lo o 
Ikoniumno yahino de itagi yakahika 
o Listraka. Kagena de ona o nyawa 
yadadala magena yasigaro sidago o 
Paulus o teto wisipapaka. Qabolo de ona 
witahe nagala una wosoneka, so awi 
rohe yalilia isisupu o kota ma duduka. 

20 Duma ma orasi o nyawa ipipiricaya 
kagena imatolomu wisigilolino de, pei, 
o Paulus una magena asa womomi 
so wotagi de wowosa kali o kota ma 
rabaka bai! Ma ginitano de wotagi kali 

imakangaho de o Barnabas o Derbe ma 
kotaka. 

21 Kagena o Derbe ma kotaka de o 
Paulus de o Barnabas o habari qaloloha 
isihabari sidago o nyawa yadala o 
Yesus wipiricayaka. Qabolo de ona 
imabulutu so yakahino kali o Listraka de 
lo o Ikoniumka, de asa itagi gila-gila o 
Antiokhia o Pisidia ma daeraka. 

22 O bi doku magegenaka de ona o bi 
nyawa ipipiricaya yasiduduga la manga 
piricaya isitatapu o Yesuska, so itemo, 
"Bilasu ngone inasisangisara idala kasi, 
de asa powosa o Gikimoi Awi pareta ma 
rabaka." Komagena ona manga piricaya 
isiputuru o bi doku magegenaka. 

23 Kagena o doku saange moi de moika 
lo o Paulus de o Barnabas iogowa de 
isumbayang la iwisano kasi o Jou Awi 
dupa, ma ngale yahiri manga roriri to 
ona manga gogobu ma rabaka. Qabolo 

de ona magena yasisaraha to ona manga 
Jou iwipipiricayaka. 

24 So o Paulus de o Barnabas o Pisidia 
ma daera yatilaku qabolo, kagena de ona 
imasidiado o Pamfilia ma daeraka. 

25 So kagena o Perga ma kotaka o habari 
ma ngale o Yesus isihabari gabolo, de 
itagi yakahoko o Atalia ma kotako, 

26 de o deruku so iside yakahino kali 
o Antiokhia ma kotano o Siria ma 
daerano, kiaka igoma o riho magenaka 
manga dodagi isisolano waasi, de ona 
yasisaraha kasi o Gikimoika la Awi laha 
wasidumu onaka, ma ngale aku ona 
manga manara yaaka, kiaka o orasi 
manena asa ona isiboloka. 

27 De kagena o Antiokhiaka imasidiado, 
de o gogobu yatolomuno la isingangasu, 
dede o Gikimoi Awi kuasa kanaga onaka, 
so o moi-moi idadadi gena aku ona 
yaakaka de idodooha Una o ngeko 

wahike sidago o bi nyawa o Yahudika 
yasowo lo aku o Yesus iwipiricayaka. 

28 Q Paulus de o Barnabas ona kagena 
igoge yatekasi de o bi nyawa ipipiricaya 
ona magena. 

1 Duma ma orasi magena o 
15 Yahudika ma nyawa, o Yesus 
iwipipiricaya, yamuruo naga o Yudea 
ma daerakaka de ikahika o Antiokhiaka 
imasidiado, de o bi dodiao o Yahudika ma 
nyawa yasowo de ipipiricayaka kagena 
yadoto, so itemo, "O dodiao nipipiricaya, 
bilasu ngini manena nimasuna kasi, 
imamote de o Gikimoi Awi bobita o Musa 
wosilelefoka, la ngini aku nisalamati." 

2 Ma ngale magegena o Paulus de 
o Barnabas ona de o nyawa magena 
imatekeributu de imatekesikoholu, 
sidago o gogobu o Antiokhiaka isitatapu 
bilasu yasulo o Paulus, de o Barnabas, de 
lo o nyawa ipipiricaya yamuruo naga itagi 
o Yerusalemka, la ma ngale o sikoholu 

magena isibicara kagena o bi rasul de o 
bi roririka. 

3So o gogobu o Antiokhiaka yasuloka 
gabolo, de o Paulus, de o Barnabas, de lo 
ona yamuruo naga magena imajobo itagi 
o Yerusalemka. So ma orasi o Fenisia 
ma daeraka de o Samaria ma daeraka 
yakiloli de o dokuka itulu-tulu, de ona 
isingangasu idodooha o Gikimoi Awi 
manara so o Yahudika ma nyawa yasowo 
lo o Yesus iwipiricayaka, sidago o bi 
nyawa ipipiricaya o bi doku magenaka 
ona yangodu yanali de imore. 

4De ma orasi ona imasidiado o 
Yerusalemka gena, o bi rasul, de o 
roriri, de lo ma gogobu ona yangodu 
imatolomu so imatekesikomore dede 
ona. Qabolo de o Paulus de o Barnabas 
yasingangasu ona yangoduka idodooha 
manga manara ma rabaka o Gikimoi 
waaka so o bi nyawa o Yahudika yasowo 
lo o Yesus iwipiricayaka. 


KISAH PARA RASUL 15 136 


> Duma kanaga o nyawa ipipiricaya o 
Yesuska o bolu moi o Farisika ma nyawa, 
de ona yamuruo naga imaoko de itemo, 
"He! Bilasu o Yahudika ma nyawa yasowo 
de o Yesus iwipipiricayaka, ona magena 
lo imasuna kasi de bilasu pasulo yamote 
o bobita o Musa wosilelefoka." 

6 So kagena de o bi rasul de o roriri 
imatolomuno la ma ngale o Farisika 
manga demo magegena yabicara. 

/ De ona iteka isibicara de 
imatekesikadailako, so gabolo o 
Petrus womaoko de wotemo, "O 
gianongoru nipipiricaya! Ngini ningodu 
nianakoka igogoma nia sidongirabano 
o Gikimoi ngohi woihirika, ma ngale o 
habari galoloha tosihabari o bi nyawa, 
ngaroko o Yahudika yasowo, la ona lo 
aku yoise de iwipiricaya o Yesuska. 

8 De o Gikimoi asa wanako o nyawa 
yangodu manga sininga moi-moi, 
de Awi Gurumi Qatetebi wahike o 

nyawa o Yahudika yasowo imatero 
maro wonahike ngone o Yahudika, de 
komagena wonasingangasu ngoneka ona 
lo wadupa. 

3 De sababu ona ipiricaya o Yesuska, 
so o Gikimoi manga dorou wasiapongu 
qabolo, so bai o Yahudika ma nyawa 
yasowo de ngone o Yahudika ma nyawa 
gena o Gikimoi wonahihiriwa. 

10 (15:9) 

11 Upa lo nitemo de o Gikimoi Awi 
bobita o Musa wosilelefoka paaka gena 
aku inasisalamati. Hiwa! Sababu ngone 
panako igogou cawali de o Jou Yesus Awi 
dodara ngoneka so aku wasisalamati, 
maro ka ona o Yahudika ma nyawa 
yasowo wasisalamati. Nako o nyawa 
o Yahudika yasowo pasulo ona yaaka 
o bi bobita magena, kiaka nanga ete 
de nanga topora de ngone masirete lo 
paaka paakuwa, o Gikimoi Awi edekati 
ma ngale ona o Yesus iwipiricaya la aku 

wasisalamati gena. ngone pasisangisara. 
So upa pasulo komagena bai!" 

12 So o Petrus awi bicara komagena 
qaboloka, de o nyawa yangodu 
imatotolomuno magena ona asa 
imapopongoka. Kagena de ona isigiise 
kali o Barnabas de o Paulus isibicara, ma 
ngale de o Gikimoi Awi buturu wahike 
onaka, so Awi kuasa wasimane sidago 
idala yaaka o nonako ihahairani o bi 
nyawa o Yahudi yasowo manga simaka. 

13 De ona isibicara qaboloka, de o 
Yakobus una o Yerusalemka ma gogobu 
manga sahe wosingangasu wotemo, "O 
gianongoru nipipiricaya, hika nisigise! 

14 O Simon Petrus winisidoto qaboloka 
idodooha o bi nyawa o Yahudika yasowo 
manga sidongirabano de o Gikimoi 
wahiri o nyawa magena la idadi to Una 
Awi nyawa masirete. So komagena ma 
nonomaka o Gikimoi womasinako igogou 

Una o Yahudika ma nyawa yasowo lo 
wasininga. 

15 Magena imatero de o Jou Gikimoi 
Awi demo o nabi moi wosilelefoka, gena 
komanena, 

16 'Ngohi o Jou! Ai demo tosingangasu 
iqomaka so done asa taaka, de to Ngohi 
Ai demo gena komanena: Ma Kolano 
Daud awi pareta isisaka, so Ngohi asa 
tahino kali la awi ngopa de awi danoku 
moi tatide kali, maro o tahu irurubaka 
asa yaaka la isigoko kali. La komagena 
o Yahudika ma nyawa yasowo de ona 
yangodu Ngohi asa isari de ipiricaya, ena 
gena nagoona Ngohi taasoka la idadi 
maro to Ngohi Ai nyawa masirete.' 

17 (15:16) 

18 (15:16) 

13 O gianongoru nipipiricaya, ngohi 
tositatapuka ma ngale o Yahudika ma 
nyawa yasowo lo manga sininga isisaraha 
o Gikimoika, so upa lo pasulo o bi bobita 

moi-moi qangodu magena yamote, 
duma bilasu pagohaka. 

20 Duma o surati moi polefo onaka 
o bobita ngai muruo naga ma demo, 
gena komanena: bilasu upa o lake o bi 
goma isisusuba gena yaogo, de upa o 
bi haiwani yagogohore la isoneka de 
yaogo, de upa lo ma au yaudo. 

21 Sababu iqoqomasi de o Sabat ma 
wange isigeto-geto nanga bi doku ma 
puji ma tahu ma rabaka o bi bobita 
o Musa wosilelefoka gena yabaca de 
isihakawaro, so ona o Yahudika ma 
nyawa yasowo asa yanakoka, nakoso o 
bobita ngai muruo naga magena la ona 
yaaka, ngone o Yahudika ma nyawa ona 
inasangisara." 

22 So kagena o bi rasul de o Yerusalem 
ma gogobu de lo manga roriri manga 
sininga ka ngai moi isitatapuka, 
bilasu to ona manga sidongirabano o 
nyawa yahirika la ona, de o Paulus, 

de o Barnabas yasulo ma ngale itagi 
imakangaho o Antiokhiaka manga demo 
magena isingangasu. So ona o gogobu 
ma roriri yasinoto yahiri, ena gena o Silas 
de o Yudas wisironga lo o Barsabas. 

23 Komagena lo o gogobu magena 
isitatapuka bilasu manga surati isidingo 
o Antiokhia ma gogobuka, so manga 
surati ma demo gena itemo komanena: 
Salamati pomakamake o Yesus Kristus 
Awi dodara ma rabaka! O baba-baba 
de o awabira, o dodiao nipipiricaya 
o Yahudika ma nyawa nisowo, de nia 
soa ikukuruka o Antiokhia ma kotaka, 
de o Siria ma daeraka, de o Kilikia ma 
daeraka. 

24 Ngomi mipipiricaya to ngini nia 
dodiao, o bi rasul de o roriri, miogiiseka 
o nyawa ma binuka kanaga to ngomi 
mia sidongirabano itagi nginika, ngaroko 
miasulowa, duma ona masirete itagi 

inidoto nginika, de nisigamamu so 
niruwahe. 

25 (15:24) 

26 So ngomi de mia sininga ka ka moi 
misitatapuka, bilasu o Paulus de o 
Barnabas ona, ma ngale o Jou Yesus 
Kristus widodara so ngaroko yatooma 
asa Awi manara yaaka, ona magena de o 
sosulo yasinotoli miasulo la itagi nginika. 

27 So o Yudas de o Silas ngomi miahiri la 
miasulo itagi nginika, ma ngale isidiado 
to ngomi mia surati de to ngomi mia 
beseso. 

28 Ngomi miasulo ona sababu o Gurumi 
Qatetebi wositatapuka, so komagena 
ngomi lo minisulo o bobita moi-moi upa 
niaaka so cawali kamanena bato: 

23 Bilasu upa o lake o bi gomaka 
isisusuba gena niaogo, upa lo o bi 
haiwani ma au niaudo, upa lo o bi 
haiwani yagogohore la isoneka de 
niaogo de lo upa o bi nyafusu ma dorou 

niaaka. Nakoso ngini nimasitiari la o 
dorou ma manara magena niaaka niholu, 
magena asa niamanara itiai de galoha. 
Sidago kagena. De o Yesus Kristus Awi 
ronga Ngomi o gogobu, de o bi rasul, de 
o roriri o Yerusalemka 

30 Qabolo de ona yasusulo itagi imajobo 
o Antiokhiaka. Kadoka yahika de o 
gogobu yangodu yatolomuno so o surati 
magena yahikeka. 

31 So kagena de ona o surati magena 
yabaca so iise, de o surati ma demo 
magena yasiputuru to ona manga sininga 
ipopeleso ma ngale o bobita gangodu 
upa he yaaka, komagena so ona yangodu 
yanali de imore. 

32 De o Yudas de o Silas, ona lo o 
nabi maro o Paulus de o Barnabas, so 
idala yasibicara o nyawa ipipiricaya O 
Antiokhiaka de lo yasiputuru sidago 
manga sininga ipeleso kawa. 

33 So o wange muruo nagasi o Yudas de 
o Silas kagena igoge. Qabolo de o nyawa 
ipipiricaya imasiloloa ona yasinotoka de 
yasimote qaloha, so yasimaha ona itagi 
iliho sidago imasidiado o gogobu manga 
roriri yasusulo o Yerusalemka.(( 

34 Duma o Silas wodupa kagena 
wogoge.)) 

35 De o wange muruo naga o Paulus de o 
Barnabas ona lo o Antiokhiaka igogogesi. 
Kagena ona de o bi nyawa yadadala ma 
somoali yadoto de yasihabari o habari 
ma ngale o Jou Yesus. 

36 Duma o ngoosa muruo naga o Paulus 
wotemo o Barnabaska, "Hino la ngone 
potagi kali palega nanga dodiao o Yesus 
wipipiricayaka, kiaka o bi doku magena 
o Jou Yesus Awi habari posihohabarika, 
la patailako idodooha moi-moi to ona 
manga piricaya ka qaputurusi." 

37 De o Barnabas awi dupa o Yohanes 
Markus una magena lo iwingaho. 

38 Duma o Paulus wosingangasu o 
Barnabaska awi sininga ma rabaka itemo 
galohawa nakoso o Markus iwingaho. 
Sababu una woholu imakangaho dede 
ona ma bati manga manara isibolo, 
sababu igomaka o Pamfilia ma daeraka 
de ona yasinoto wadongosaka. 

39 Mutuwade ona yasinoto 
imakangamoka sidago ma dodogu 
ona lo asa imakitingaka. So o Barnabas 
o Markus iwingaho de ona yasinoto 
imajobo yoside o Siprus ma guraka. 

40 De o Paulus asa o Silas wihiri la 
iwingaho, so o bi dodiao ipipiricaya o 
Antiokhiaka ona yasinoto yasisaraha 
o Gikimoi Awi dodara ma rabaka la 
ona wariwo, qabolo de ona yasinoto 
imajoboka. 

41 So ona yasinoto o Siria ma daeraka 
de o Kilikia ma daeraka itagi o bi doku 
yageto-geto, ma ngale o Paulus o bi 
gogobu manga piricaya wosiputuru. 

1 De o Paulus de o Silas o Siria 
16 de o Kilikia yakilolika, de manga 
dodagi yadofa kali yakahika o Derbe ma 
kotaka, gabolo de yokahikali o Listra 
ma kotaka, kiaka kagena wimoi o Yesus 
wipipiricayaka awi ronga o Timotius. Ma 
awa muna magena o Yahudika ma nyawa 
de o Yesus mowipiricayaka, duma ma 
baba una magena o Yunanika ma nyawa. 

2 O Listra de o Ikoniumka ma bi nyawa 
ipipiricaya ona iwinako o Timotius 
una magena o nyawa moi awi sininga 
galoloha. 

3 O Paulus awi dupa ena gena bilasu o 
Timotius iwingaho, so wosulo o Timotius 
bilasu womasuna ma ngale o Yahudi 
ma bi dokuka de una wiqehe qaloha, 
sababu o Yahudika ma nyawa igogoge o 
daera magenaka ona yangodu iwinako 
o Timotius ma baba una magena o 
Yunanika ma nyawa. 

4So kagena de ona yaruwange itagi o bi 
kota yakurumi, de asa kagena o bi nyawa 
ipipiricayaka yasingangasu o surati ma 
demo ma ngale o boboso, kiaka o bi rasul 
de o roriri o Yerusalemka isitotatapuka 
magena bilasu ona yamote. 

> La komagena o gogobu o bi dokumoi- 
dokumoika magena manga piricaya 
asa o Gikimoi foloisi wosiputuru de o 
wange isigeto-geto manga dala foloi ka 
idogo-dogo. 

6 De o Paulus, de o Silas, de o Timotius 
manga dodagi yadofa kali la tanu o 
habari galoloha isihabari o Asia ma 
daeraka, duma o orasi magena o Gurumi 
Qatetebi ona wasimaha waasi, so ona 
itagi yakahika o Frigia ma daeraka de o 
Galatia ma daeraka. 

7So kagena imasidiado o Misia ma 
daera ma batika, de to ona manga 
edekati asa itagi yakahika o Bitinia ma 

daeraka, duma o Yesus Awi Gurumi 
wasimahawa ona kagena yakahika. 

8 So ona gila-gila itagi o Misiaka 
yakahika de itagi yakahoko o Troas ma 
kotako o teo ma dateka. 

? De kagena so gaputuku de o Paulus 
o gogelelo moi o Gikimoino wamake. 
O Makedonia ma nyawa moi asa 
womaokoye awi simaka, de wogolo 
wagegego de wotemo, "Hino la niatola 
o teo ma sonongaka, de ngomi o 
Makedoniaka nimiriwo kasi!" 

10So o Paulus o gogelelo magena 
wamakeka, de gila-gila ngomi 
mimasidailako la mitagi o Makedoniaka. 
Sababu miamalo igogou o Gikimoi 
womisulo so bilasu mitagi o habari 
galoloha misihabari o bi nyawa o daera 
magegenaka. 

11 So kagena o Troaska de mimajobo 
o deruku mipane so miside miakahika 
kadoke o Samotrake ma guraka, de ma 

langino miakahika kali o Neapolis ma 
bobaneka, 

1250 de o Neapoliska miutika, 
de mimajobo kali mitatagi kagena 
mimasidiado o Filipi ma kotaka. O kota 
magena o kota ilalamo o daera moi o 
Makedonia ma kuasa ma rabaka, de 
lo ma nyawa o kota magenaka manga 
sihino o Romano. De o wange muruo 
naga ngomi kagena migoge. 

13 So o Sabat ma wangeka ngomi 
o kotaka de misupu mitagi o selera 
ma dateka, kiaka mitemo nagala o 
Yahudika isosumbayang ma riho kagena 
naga. Kagena de ngomi migogeku de 
o bi ngopeqeka imatolomu o riho 
magegenaka so mimatekebobicara. 

14 Kanaga manga sidongirabaka moi 
momisigigise, muna magena o Yahudika 
misowo o Tiatira ma nyawa moi ami 
ronga ongo Lidia, o baro qauungu de ma 
ija ihali gena momasiiija, de lo modupa 

mosusuba o Gikimoika. Ma orasi magena 
o Jou ami sininga wapelenga sidago o 
Paulus awi demo moi-moi muna masahe 
de modupa mosigise. 

15 So ongo Lidia de ami tahu ma raba 
moi ona lo yaosi qaboloka, de muna 
asa momikoro de momiaso motemo, "O 
dodiao, ngini ninako igogou ngohi o Jou 
Yesus towipiricayaka, nako galoha de 
tanu niahino la ai tahuka nimasidodogu." 
So komagena muna momigegego 
sidago ngomi to muna ami tahuka 
mimasidodogu. 

16 O wange ma moiku ngomi o Yahudika 
isosumbayang ma riho magenaka 
mitagili de o jojaru moi, o nyawa miijaka 
so muna magena mogogilalo moi, 
mimakamake de ngomi. Muna magena 
o toka mipopareta so aku o nyawaka 
mosingangasu o kia asa idadi o orasi ma 
simaka. De ami manara magena o nyawa 
imiiijaka gena asa ifangu ilamo. 

17 Muna de ngomi mimakamakeka, de 
ka momimote-mote de momatoore o 
bi nyawaka, "He! O nyawa ona manena 
o Gikimoi Wikukuruye Awi leleani! Ona 
yahino inisihabari o ngeko idodooha la 
ngini aku o salamati niamake!" 

18 Komagena o wange isigeto-geto 
muna momatotoore. So o Paulus 
witoosa so wongamo de womakiliho 
munaka, de wotemo o toka magenaka, 
"Dede o Yesus Kristus Awi kuasa ngohi 
tonisulo ngona nosupu o ngopegeka 
magenano." De o orasi magena qabolo 
o toka magena isupu de miqgohaka o 
ngopegeka magena. 

19 Ma orasi o nyawa imiiijaka magena 
asa yanako manga ngongano ma ngale 
O pipi yamake ma ngeko o jojaru 
magenano ihiwaka, de ona yangamo 
o Paulus de o Silaska, so yatago de o 
kota ma dolomuka yalia sidago yaado o 
bobaretaka. 

20 Kagena de o Paulus de o Silas 
yasirisima o Roma ma bobaretaka, de 
itemo, "Ce! O nyawa ona manena o 
Yahudika ma nyawa de ona o gangamo 
isigoko to ngone nanga kota ma rabaka. 

21 Ona manena yadoto o bi nyawaka o 
adati de o galepu, kiaka ngone o Romaka 
ma nyawa de o Roma ma bobareta 
inasimahawa paaka." 

22 So kagena lo o bi nyawa yadadala 
lo imasimote so o Paulus de o Silas 
yangangapo, kagena de o bobareta 
magena o rasul yasinoto manga baju 
lo yaracaka de yahoika, de isulo la ona 
yangangapo. 

23 So yangangapo yasiri-siri gaboloka, 
de gila-gila ona yasinoto yasingosa 
o buika, de o bobareta yasulo o bui 
ma jojaga manga saheka la yajaga 
yasidodiahi. 

24 Isulo komagena, so o bui ma sahe 
gena o bui ma rabaka o ngihi moi 

iluluku-lukuku kagena wasipakaka, 
de manga gohu o balak ngai sinoto 
isipilatuka. 

25 So o wange magena nagala o 
putu itongiraba o Paulus de o Silas 
isumbayang de inyanyi wigiliri o Gikimoi, 
de to ona manga nyanyi magena o bi 
nyawa o bui ma rabaka lo yoise. 

26 Imatodoka de o osu gapoputuru moi 
yahino so o bui ma tahu sidago lo o 
ngihi ilolitimika lo ihiti, de gila-gila o bui 
ma ngora gangodu ipelengaka, de o bi 
nyawa yabipopiliku yangodu manga rate 
lo asa ipalakoka. 

27 Kagena de o bui ma jojaga manga 
sahe womomi, de wakelelo o bui ma 
ngora ipelenga gangoduka, so awi 
sininga ma rabaka wotemo nagala 
o bi nyawa yapopilikuka gena iloqa 
yangoduka, so awi sumarangi walia la 
tanu womatooma. 

28 Duma o Paulus womatoore womaili- 
ilika, "Upa nomatola! Ngomi mingodu 
kanena nagasi!" 

23 La o bui ma sahe magena o poci 
wogolo, de gila-gila womagogora 
wowosa ma rabaka, so ka witotirinesi 
de wobukuku o Paulus de o Silas manga 
simaka wosuba. 

30 So kagena de una wangaho ona so 
wasisupuno, de wotemo, "Baba-baba, o 
kia bilasu ngohi taaka la o Gikimoi asa 
woisisalamati." 

31 So o Paulus de o Silas isango itemo, 
"Nowipiricaya o Jou Yesuska la ngona 
asa nosalamati, bai ngona de to ngona 
ani tahu ma raba lo." 

32 De ona iwisingangasu unaka de lo 
to una awi tahu ma raba yangoduka o 
habari qaloloha o Jou Yesusno, so una 
de awi tahu ma raba yangodu o Jou 
iwipiricayaka. 

33 So ka o putu magena de o bui 
ma sahe magena o Paulus de o Silas 
wangaho wasidola o ngihi iluluku ma 
rabaye, so manga nabo-nabo watiodo 
watebi-tebika, de gila-gila una de awi 
tahu ma raba yangodu o Paulus de o 
Silas yaosika. 

34 Qabolo de o Paulus de o Silas 
wangaholi awi tahuka, de o ino wahike 
so kagena ona ¡oqo. De una de lo awi 
nyawa o tahu ma raba moi o Gikimoi 
iwipiricayaka, so ona yangodu yanali de 
imamore icarawa. 

35 Ma goginitano, o Roma ma bobareta 
o bi polisi yasulo itagi o buika, la yasulo, 
"O nyawa ona magena niasisupuka." 

36 So o bui ma sahe wosingangasu o 
Pauluska wotemo, "Baba-baba, o Roma 
ma bobareta isulo ngohika la tinisisupu. 
So nitagi niliho bato, de nimapopongo 
de upa lo nitoosa." 

37 Duma o polisika magena o Paulus 
wasango wotemo, "Ngomi manena o 
Romaka ma nyawa, de o kiaso imitailako 
de imihakim lo waasi, de gila-gila o 
kawasa yadadala manga simaka de 
mingangapo de o buika misingosaka. 
De o orasi manena qadoohaso ona asa 
misulo mitagi de ngomi mimapongo- 
pongo! Ngomi gena miholu! So gohaka, 
la bilasu o Roma ma bobareta ona 
masirete yahino la ngomi misisupu." 

38 So kagena de o polisika magena 
itagi so o kia ona yotetemoka gena 
isingangasu o Roma ma bobaretaka. 
Ma orasi ona yanako igogou o Paulus 
de o Silas gena o Romaka ma nyawa, 
de o Roma ma bobareta magena lo 
yamodoka, sababu yahakim waasi de asa 
yasulo yangangapoka. 

32 So ona itagi o Paulus de o Silaska, 
de igolo la upa manga sininga ikurangi, 
gabolo de ona yasinoto yangaho o 

buino yasisupuka, de yagegego la o kota 
magena yodongosa. 

40 So komagena o Paulus de o Silas o 
buino isupu qaboloka, de itagi itulu ongo 
Lidia ami tahuka. So kagena yamake o 
bi nyawa ipipiricaya, so manga sininga 
isiputuru qaboloka, de o Paulus de o 
Silas imajobo kali. 

17 1 So o Paulus de o Silas imajobo 
kali de itagi o Tesalonika ma 
kotaka. De ona o Amfipolis ma kota de 
o Apolonia ma kota yatilaku, de asa 
imasidiado o Tesalonikaka, kiaka kanaga 
o Yahudika manga puji ma tahu moika. 

2 O Paulus maro awi biasa moi awi 
dodagi ma rabaka gena o puji ma tahuka 
wotagi wowosa, so o dongoho magena 
ma deka o Sabat saange ma raba o 
Tesalonika manga puji ma tahuka wotagi. 
Kagena de una o Gikimoi Awi Jaji ma 
Buku ma rabaka wabibaca kasi ma ngale 

wadoto, la o bi nyawa kagenadahu bilasu 
iwipiricaya o Yesuska. 

3 Ena gena, una wadoto o Gikimoi 
Awi buku ma demo, de igogou o demo 
magena ma ngale o Salamati ma Kolano 
Una magena bilasu wosangisara de 
wosone, duma asa wooho kali, de 
o Paulus wotemoli, "O Yesus ngohi 
tinisihohabari gena, Una magena o 
Salamati ma Kolano." 

4So o nyawa yamuruo naga kagena 
o Paulus awi demo magena yageheka, 
sidago imatekedodiaoka de o Paulus de o 
Silas, komagena lo o Yunanika ma nyawa 
o bolu ilalamo moi o Gikimoika yodupa 
isusuba de lo o bi ngopegeka yadadala o 
Tesalonika ma nyawa yahohoromati. 

> Ma ngale o nyawa yadala o Paulus 
iwidodiao, so o Yahudika ma nyawa 
yamuruo naga yatoosa. So kagena de 
ona o bi nyawa ma dorou de ibobusengi, 
yomomanarawa so yogogeku o dolomu 

ma riho kagena, yaaso de yasigaro, 

so yatolomu sidago ona yangodu 
imatekerimoi la o ruwahe yaaka o kota 
ma rabaka. De o nyawa moi, awi ronga 
o Yason, to una awi tahu ma ngoraka 
yodolomu la ma ngale o Paulus de o 
Silas yasari de yasisupu o kawasa manga 
simaka. 

6 Duma ona o Paulus de o Silas 
yamakewa, so ka o Yason de o bi nyawa 
ma somoa ipipiricaya yalia so yangaho 
o kota ma bobareta manga simaka. De 
ona imanere de itemo, "O nyawa ona 
manena kiaka bato o ruwahe isigoko! 
Sidago o orasi manena lo ona yahino to 
ngone nanga kotaka, 

7de o Yason awi tahuka ona 
wasidodogu. De ona yangodu ma 
Kaisar Roma awi bobita yotilaku de ona 
itemo kanaga o kolano wilalamo moisi, 
Una magena Awi ronga o Yesus." 

8 De to ona manga demo magegena o 
bobareta de o bi nyawa yadadala asa 
iruwahe. 

3 So kagena de o bobareta isulo o Yason 
de awi dodiao ipipiricaya ona bilasu 
manga sala magena ifangu kasi de o pipi, 
gabolo de asa ona yapalako. 

10 De o dodiao ipipiricaya o Tesalonikaka 
yohawateri ma ngale o Paulus de o 
Silas asa yatooma, so o putu magena 
gabolo yariwo so o Paulus de o Silas 
aku itagi iloga o Berea ma kotaka. So 
ona imasidiado o Bereaka, de kagena o 
Paulus de o Silas itagi so iwosa manga 
puji ma tahuka. 

11 O Bereaka ma nyawa gena manga 
sininga foloi qaloha so imaketerowa 
de o Tesalonika ma bi nyawa. De ona 
manga sininga ma rabaka yodupa isigise 
o habari ma ngale o Yesus. De o wange 
isigeto ona o Gikimoi Awi Jaji ma Buku 

ma raba yatailako ma ngale isiketero de 
o Paulus awi dodoto igogou, eko hiwa. 

12 So kagena o Yahudika ma nyawa de 
lo o Yunanika ma nyawa yahohoromati, 
bai yanau de lo o ngopegeka, yadadala o 
Yesus iwipiricayaka. 

13 Ma orasi o Yahudika ma nyawa o 
Tesalonikaka yogiise o Berea ma dokuka 
o Paulus wosihabarili o Gikimoi Awi 
habari, de ona yahino nogena de o 
kawasa yasigaro ma ngale iwingamo. 

14 So kagena de o Berea ma nyawa 
ipipiricaya yasulo la imatai-tai itagi o 
Paulus iwitota o teo ma dateko, duma 
o Silas de o Timotius igogogesi o doku 
magenaka. 

15 De o Paulus iwisitota o deruku so 
yoside sidago o Atena ma kotaka. Qabolo 
de ona witotota iliho kali o Bereano, de 
awi beseso yaaho o Silas de o Timotiuska 
ona bilasu capatika iwisiduuru. 

16 Ma orasi o Paulus wadamaha o 
Silas de o Timotius o Atenaka, de una 
wakelelo o kota magenaka ma nyawa 
yasuba o bi seri ma tahu idala poli so awi 
sininga ipeleso. 

17So kagena o Paulus, de o Yahudika 
ma nyawa, de o Yahudika ma nyawa 
yasowo, o Gikimoika yodupa isusuba, 
imatekebobicara o puji ma tahuka, 
komagena lo o wange isigeto-geto o 
pasarka o nyawa ma dolomuka lo una 
wasibicara. 

18 So kagena de o Epikuroska ma bi guru 
de o Stoaka ma bi guru imatekeributu 
de o Paulus, sidago ona yamuruo 
naga itemo, "Awi bicara ma ngale 
gena o kia-kiawa." De sababu o Paulus 
wosibicara ma ngale o Yesus de ma ngale 
posoneka de pooho kali, o nyawa ma 
somoali itemo, "Nagala wonasingangasu 
ma ngale o bangsa ma somoa manga 
seri ma duhutu." 

19 So kagena de o Paulus iwingaho o 
mahkamah moi isironga o Areopagus 
ma rihoka, so kagena o nyawa yadala 
asa imatolomuno, de ona itemo 
unaka, "Nako qaloha de hika o dodoto 
qgamomuane magena nomisingangasu 
ngomika. 

20 Ngona ani dodoto de to ngomi gena 
ipaparamoi de miise waasi, so miodupa 
o dodoto magena ma ngale mianako." 

21 (Manga dupa komagena sababu 
o Atena ma nyawa de o bi nyawa ma 
somoa igogoge o orasi isigeto-geto 
kagena foloi yodupa isigise de isibicara o 
kia naga moi nakoso gamomuane.) 

22 So kagena o Areopagus ma nyawa 
manga simaka o Paulus womaokoye, de 
onaka wotemo, "He, o Atena ma nyawa! 
Ngohi tininano nia oho ma rabaka gena 
igogou ngini o bi nyawa o agama ma 
dodagi de ma dodoto niacoho galoha. 

23 Sababu ma orasi ngohi nia kota 
manenaka totagi-tagi de tininano gena 
ningodu de nia seri ma tahuka la kagena 
niasuba, de ngohi takelelo o riho moika 
kagena isilefo, 'Kanena powisuba o Giki 
Moi Powinanakowa.' Mutuwade ngaroko 
ngini niwisubaka, duma niwinakowa. So 
ma ngale magegena ngohi tinisingangasu 
nginika. 

24 Ai baba-baba o Atena ma nyawa, O 
Gikimoi o dunia de ma raba moi-moi 
wosidadadika de o dipa de o dunia 
wapopareta gena, Una o bi puji ma tahu 
de o bi nyawa manga gia isiaaka gena ma 
rabaka wogogewa. 

25 De ma boboloi Una o nyawa 
powiriwo paakuwa, sababu ka cawali 
Una waaka so ngone o nyawa aku pooho 
de lo powoma, de Una lo o bi moi-moi 
gangodu wonahike ngoneka. 

26 De ma sihino o nyawa ma nonoma 
womatengo wisidadika asa o Gikimoi lo 

wosidadi o bi bangsa moi-moi o duniaka, 
de wasulo yodogoge o dunia manena ma 
gokuka, kiaka Una masirete wosidailako 
igomaka o orasi o kia de o riho kiaka 
bato ona aku ioho. 

27 Una lo ngone wonasidadika la ngone 
O nyawa gena podupa powinako sidago 
lo powisari la tanu Una powimake. Duma 
Una dede ngone o nyawamoi-nyawamoi 
gena ma soa ikuruwa, 

28 maro itemoka, 'Sababu de o Gikimoi 
so kanena o duniaka ngone aku pooho 
de pomanara.' Imatero lo de to ngini 
nia nyawa ikokabata manga kabata ma 
demo itemo, 'Ngone gena igogou to Una 
Awi ngopa-ngopa.' 

23 Hino o Atena ma nyawa, sababu 
ngone o Gikimoi Awi ngopa-ngopa, upa 
nanga sininga ma rabaka itemo Una 
gena powisitero dede o seri ma duhutu 
o guraci, eko o salaka, eko o teto de o 
nyawa manga gia ma cawaro isitotulada. 

30 Ngaroko iqoqoma o Gikimoi Awi 
dodara gena o nyawa yanakowa, duma 
qangodu magena Una waeli kawa. So 
ma orasi yaadoka Una wasulo bilasu o 
bi nyawa yangodu o dunia ma rabaka 
imatogu isuba o bi seri ma duhutuka, de 
bilasu isuba cawali o Gikimoika. 

31 Wosulo komagena, sababu 
wositatapu o orasi ma simaka o dunia 
ma raba manena asa Una wosifanggali 
itiai, ma ngale magegena Awi nyawa moi 
wihirika la asa Awi hakim ma manara 
waaka. De ma ngale ngone o nyawa 
inangodu wonasinako itiai o nyawa Una 
magena wosoneka de o Gikimoi iwisioho 
kali bai!" 

32 La ma orasi ona ¡ise o Paulus wotemo 
o nyawa moi wosoneka de wooho kali, 
so o nyawa ma binuka o Paulus wisiihe, 
duma ma binukali itemo, "Ngomi ka 
miodupasi so ma ngale o moi-moi 
magena nosibicarali.” 

33 Bolo, de o Paulus wotagi de 
wadongosaku o mahkamah ma nyawa 
magena, 

34 duma kanaga lo o nyawa ma binuka 
o Paulus iwimote de gila-gila o Yesus 
iwipiricayaka. Ena gena, ona yamuruo 
naga o mahkamah Areopagus ma nyawa 
moi, una awi ronga o Dionisius, de o 
ngopeqeka moi ami ronga ongo Damaris, 
de lo o bi nyawa ma somoali. 

1 Magena qabolo de o Paulus o 

18 Atenaka de womajobo wotagi kali 
so wakahika o Korintus ma kotaka. 

2 De kagena o kota magenaka una 
wamake o Yahudika ma nyawa moi o 
Pontusno, awi ronga o Akwila. Sababu 
ma Kaisar Klaudius wosulo qaboloka 
o Yahudika ma nyawa bilasu o Roma 
yodongosa, so una de ma peqeka 
ongo Priskila o Italiano yakahino so asa 
imasidiado o Korintuska. De o Paulus 
wotagi ona yasinoto walega. 

3 O Paulus awi ohoka ma manara, ena 
gena o dadaru ma dodalake o barono 
(eko lo o kemah) woaka la womasiija de 
awi manara gena, imatero de ona. So 
kagena wogoge awi ngale una de ona 
imatekemanara moi. 

4 De kagena o Sabat ma wange isigeto 
de o Paulus o puji ma tahuka wabobicara, 
la tanu o Yahudika ma nyawa de o bi 
Yahudika ma nyawa yasowo lo manga 
sininga wagehe la o Yesus iwipiricaya. 

>So kagena de ma orasi o Silas de o 
Timotius o Makedoniaka so yakahino 
o Korintuska, de o Paulus awi manara 
iqogoma magena wagoha so awi orasi 
qangodu o habari ma ngale o Yesus 
wosihabari o Yahudi ma nyawaka, ena 
gena wosihabari igogou o Yesus Una 
magena o Salamati ma Kolano. 

6 Duma o Yahudika ona ka isiholu, so o 
ronga ma dorou wigaka. So kagena de 
o Paulus o gaapo awi bajuno wapari, 

maro o nonako moi gena, ma ngale ona 
isalaka de wadupa kawa, so wotemo, 
"Cel Ngini manena nisiholu o habari 
ma ngale o Yesus, so o Gikimoi done 
asa winisangisara. De sababu ngohi 
tinisihabari gaboloka, ma ngale o Yesus 
akuwa nisisala ngohika. So lebelaha 
ngohi totagi o bi nyawa o Yahudika 
yasowo la kagena onaka tosihabari." 

7So una o puji ma tahu magenano 
wosupu de kadoke ma dateka wotagi o 
Titius Yustus awi tahuka, una o Yahudika 
ma nyawa wisowo duma wodupa 
wosusuba o Gikimoika. 

8 So o puji ma tahu ma sahe moi, awi 
ronga o Krispus, una magena de awi 
tahu ma raba yangodu o Jou Yesus 
iwipiricayaka, de lo o Korintuska ma 
nyawa yadadala o Yahudika yasowo 
ona o Paulus wisigise so o Jou Yesus 
iwipiricaya de yaosika. 

9 (18:8) 


KISAH PARA RASUL 18 170 


10 O putu ma moiku o Paulus o gogelelo 
moili o Gikimoino wakelelo de o Jou 
Yesus wotemo unaka, "Paulus! Ngohi 
kanaga dede ngona, de kanaga o nyawa 
yadala o kota manena ma rabaka asa 
ipiricaya Ngohika, so o nyawa moi lo 
waakuwa woniaka qatorou ngonaka. 

So upa nimodo de upa lo nomatogu 
nosihabari o bi nyawaka ma ngale 
Ngohi." 

11 Magena de ma deka o taungu moi 
de ma sononga o Paulus o Korintuska 
wogoge de wadoto onaka o Gikimoi Awi 
habari ma ngale o Yesus. 

12 Kagena de ma orasi o Galio wodadi 
gubernur o Akhaya ma daeraka, de o 
Yahudika ma nyawa o Korintuska itagi o 
Paulus iwitago de iwingaho o hakimka la 
ona iwikalaki. 

13 So ona iwikalaki itemo, "O nyawa 
una manena wabaja de wasigaro la 
o nyawa yadadala isuba o Gikimoika 

de upa yamote o Gikimoi Awi bobita 
o Musa wosilelefoka, so de to ngone 
nanga ngeko gena imakasala bai!" 

14 So kagena de o Paulus tanu wasango, 
duma iqomaka o Galio wotemo o Yahudi 
ma nyawaka magena, "Ce, ngini o 
Yahudika ma nyawa! Nakoso niwikalaki 
la una magena wotosi eko wotooma 
gena, nia galaki magena ngohi bilasu 
tosigise. 

15 Duma ngini manena ningamo ma 
ngale o demo, de o ronga, de nia Yahudi 
ma bobita, kiaka gangodu magena ngini 
bilasu niaaka de nisidiahi masirete. 
Mutuwade ngohi toholu o moi-moi 
magena tahakim." 

16 De o Galio wosulo la o Yahudika 
magena yadusu de yasisupu o hakim ma 
rabano. 

17 Nogena yosupuka, de o nyawa moi 
awi ronga o Sostenes, o puji ma tahu ma 
sahe, una magena iwitago de iwingaho 

o hakim ma tahu ma simaka so ona 
iwingangapo, duma o manara komagena 
o Galio womaha-mahawa. 

18 Kagena de o Paulus wogoge o ngoosa 
muruo naga o Korintuska, so qabolo de 
asa una o dodiao ipipiricaya ona magena 
wadongosa so wotagi womajobo o 
Galatia ma daeraka de o Frigia ma 
daeraka. So una, de ongo Priskila, de 
lo o Akwila itagi yakahoko o Kengkrea 
ma bobaneko, de ma sababu awi sasi 
moi o Gikimoika so kagena de o nonako 
moi waaka, ena gena o Paulus awi hutu 
wakuluka. Qabolo de o deruku yopane 
so ona ikahika iside o Siriaka. 

19 So ona imasidiado o Efesus ma kotaka 
o Asia ma daeraka, de ongo Priskila 
de lo o Akwila kagena wadongosaka. 

So kagena o Efesuska de womajobo 
waasi, de una o puji ma tahuka wowosa 
de o Yahudika ma nyawa kagenadahu 
wabobicara kasi. 

20 De ona igolo o Pauluska la tanu una 
wogoge o wange muruo nagasi, duma 
una woholu. 

21 Ngaroko woholu, duma ma orasi 
una he womajobo, de wotemo onaka, 
"Nakoso o Gikimoi wodupa, done ngohi 
tokahino kali." Qabolo de o deruku 
wopane kali, so o Efesuska de woside 
wokahika o Siriaka. 

22 So kagena de o Kaisareaka 
womasidiado, de wotagi o Yerusalem ma 
gogobuka womasiloloa kasi, de gila-gila 
wokahika o Antiokhia ma kotaka o Siria 
ma daeraka. 

23 De o wange muruo naga kagena 
wogoge qabolo, de o Paulus womajobo 
kali wotagi wotulu-tulu o Galatia ma 
daera de o Frigia ma daera ma sigilolika, 
de kagena o bi nyawa ipipiricaya manga 
piricaya wosiputuru. 

24 Ma dongoho magena o Yahudika ma 
nyawa moi o Aleksandriano, awi ronga 

o Apolos, una o Efesuska de wahino. 
Una wocawaro de ma ngale o kia naga 
isilelefo o Gikimoi Awi Jaji ma Buku ma 
rabaka gena wopade wosibicara, 

25 de lo una iwidoto gaboloka ma ngale 
o kia o Jou wodupa paaka so wanakoka. 
Mutuwade de awi sininga ma gawene 
ilalamo so wosibicara de wodoto itiai ma 
ngale o Yesus. Duma ma ngale o Yesus 
gena winako ifoloi waasi, sababu una 
asa ka wanako o Yohanes Wooosi awi 
dodoto. 

26 Ma orasi o Efesuska wahino de 
wowosa o puji ma tahuka, de una lo 
wobarani wodoto. So kagena ongo 
Priskila de o Akwila asa awi dodoto 
yoiseka, de una iwingoso de iwingaho 
manga tahuka la iwidoto foloi itiai o kia 
o Gikimoi wodupa paaka. 

27So kagena de o Apolos wodupa 
wotagi o Akhaya ma daeraka, de awi 
dodiao ipipiricaya ona lo yodupa so 

iwiriwo o surati ilefo o nyawa ipipiricaya 
o Akhayaka, la bilasu o Apolos iwingaho 
qaloha. So o Akhayaka womasidiado, 
de kagena o nyawa o Gikimoi Awi 

laha wasidumu onaka so ona ipiricaya 
qaboloka, ona magena lo o Apolos foloi 
wariwo qaloha. 

28 Sababu de o Gikimoi Awi Jaji ma 
Buku ma rabaka isilelefo gena aku una 
wosinako itiai o Yesus Una magena o 
Salamati ma Kolano, so de awi kuasa 
foloi ilamo una imatekeributu dede o 
Yahudika ma roriri kagena o kawasa 
manga simaka. 

1 So kagena de ma orasi o Apolos 
19 ka o Korintus kasi, de o Paulus 
o Galatia ma daera de o Frigia ma 
daera wakilolika de wotagi wakahoko so 
womasidiado o Efesus ma kotaka. De 
kagena una wamake o nyawa o Yohanes 
awi dodoto yapipiricaya yamogiowo de 
sinoto. 

2So una wasano ona magenaka, 

"O dodiao nipipiricaya, ma orasi o 
Gikimoi Awi habari niopiricaya gena 

o Gurumi Qatetebi nginiku wowosaka 
de winiparetaka, eko hiwasi." De ona 
isango itemo, "Hiwasi. De mianako waasi 
o Gurumi Qatetebi gena kanaga de 
maena." 

3 "Nako komagena, de o kia ngini 
nisiosi." De ona yosango itemo, "O 
Yohanes awi osi." 

4 So kagena de o Paulus wotemo onaka, 
"O Yohanes waosi o nyawa nagoona 
iwigolo una hitilahi igogou ona manga 
dorouno imatoba de imatodubaka. 

De o Israel ma nyawaka o Yohanes 
wasingangasu bilasu ona lo iwipiricaya o 
nyawa moi asa wahino wotuuruno, Una 
magena o Yesus." 

> Ma orasi ona yanako komagena, ona 
asa O Jou Yesus iwipiricayaka de gila-gila 
ona yaosika. 


KISAH PARA RASUL 19 177 


6 (19:5) 

7 De lo o Paulus awi gia wahado onaku 
la o Gurumi Qatetebi wowosa onaku de 
waparetaka, sidago ona aku o Gikimoi 
Awi habari isibicara de o bi bahasa 
irupa-rupa Awi Gurumino. 

8 So ma deka o ngoosa saange o Sabat 
ma wange isigeto o Paulus o puji ma 
tahuka wowosa de wobarani wodoto 
o bi nyawaka. Una wodoto wagogou la 
tanu ona iwidupa o Gikimoika la Una 
wapareta to ona manga sininga. 

3 Duma o ngoosa o saange ma duduka 
o nyawa ma binuka asa manga sininga 
gatogoika sidago iholu ipiricaya. Ena 
gena, o kawasa manga simaka de ona o 
Paulus awi dodoto, ma ngale idodooha 
o Jou wotetemoka gena bilasu paaka, 
ona yogogagaka. So kagena de o Paulus 
o nyawa ipipiricaya wangaho de o nyawa 
ma somoa magena wadongosaku la 
wotagi kiaka o Tiranus awi tahu moili 

o riho magenaka imatotolomu de 
imadodotoka. Kagena o wange isigeto 
una imatekebobicara dede ona. 

10 So kagena ma deka o taungu sinoto o 
Paulus o manara magena waaka sidago 
o nyawa igogoge o Asia ma daeraka 
yangodu-ngodu, bai o Yahudika ma 
nyawa de lo o Yahudika ma nyawa 
yasowo lo, yoise o habari ma ngale o Jou 
Yesuska. 

11 Sababu de o Gikimoi Awi kuasa ma 
roriwo so o Paulus aku waaka o nonako 
ilalamo de ifoloi igoku so yohairani. 

12 Ena gena, o Gikimoi wiriwo sidago o 
tuwala moi eko o manara ma baju moi la 
o Paulus wapapakeka magena ona yaaho 
o bi nyawa yasisirika, so manga siri lo 
itoguka de manga toka lo isupuka. 

13 (19:12) 

14 So kanaga lo o Yahudika manga 
imam ma sahe moi, awi ronga o Skewa, 
to una awi ngopa yatumudingi ona o 

doku de o soaka itagi ma ngale o bi toka 
yodusu. Kagena de ona lo asa yodusu de 
itemo de o Jou Yesus Awi ronga, gena 
komanena, "O Yesus Awi ronga maro 

o Paulus wosibobicara gena so ngohi 
totemo de tonisulo nosupu." 

15 Duma o toka magena ¡temo onaka, 
"Ngohi o Yesus ka towinako de o Paulus 
lo ka towinako, duma ngini manena 
nagoona sidago ngini niaaka komanena. 
Ngohi toholu tosupu." 

16 Kagena de o nyawa wikokitoka 
magena womasitudu onaka, de 
wangangapo sidago manga baju 
lo waraca-racaka de manga rohe 
lo waqabo-qaboka, qabolo de ona 
yatumudingi ilogaka o tahu magena ma 
rabano. 

17 Ma ngale magegena o Yahudika 
ma nyawa de lo o Yahudika ma nyawa 
yasowo yangodu o Efesuska igogoge 
lo yogiise, so ona yangodu yohairani 

icarawa so o Jou Yesus gena foloi 
iwisinoromati, sababu Una Awi kuasa 
foloisi qaputuru. 

18 De lo o nyawa ipipiricaya yadala 
yahino ma ngale to ona manga manara 
ma dorou, kiaka yaaakaka gena, 
imamangaku o gogobu manga simaka. 

19 Komagena lo o nyawa ipipiricaya 
duma imagogomahatesi, ona magena 
manga gomahate ma buku yatolomu de 
yatupu o kawasa manga simaka. O bi 
buku yatotolomu magena nakoso isiija la 
ma ija yaeto gena, o pipi salaka ihahali o 
cala moritoha. 

20 De o Gikimoi Awi kuasa onaka 
komagena, so o habari qaloloha ma 
ngale o Jou Yesus foloi isihabari de o 
nyawa nagoona asa iise ona magena 
yangodu foloisi yongaku. 

21 Qangodu magena qaboloka, de 
o Gurumi Qatetebi iwisingangasu o 
Pauluska, so o Paulus wasitatapuka asa 

wotagi kasi o Makedonia ma daeraka 
de o Akhaya ma daeraka, gabolo de asa 
woliho wokahino kali o Yerusalemka, so 
wotemo, "Kadoka la taado qaboloka, de 
ngohi bilasu o Romaka totagi kasi." 

22 So kagena de wasulo awi roriwo 
yasinoto, ena gena o Timotius de o 
Erastus, la itagi igoma o Makedoniaka, 
so una kagena o Asiaka wogogoge o 
wange muruo nagasi. 

23 So ma dongoho magena de o Efesus 
ma nyawa yamuruo naga o habari ma 
ngale o bi nyawa o Yesus wasisalamati 
gena yoise iholu, so ona asa isigoko o 
gangamo ilalamo moi. 

24 Ma ngale magegena kanaga o kota 
magenaka o nyawa moi, o salaka wouuhi, 
awi ronga o Demetrius. De una o seri ma 
ronga o Artemis ma tahu ma bi dulada 
ma ceceke-ceke wosiaka de o salaka ma 
ngale o nyawa yasuba, so una de awi 

nyawa o salaka imomanara gena o pipi 
yamake idala. 

25 So una awi nyawa imomanara de lo o 
nyawa o salaka imomanara ma somoali 
yangodu watolomuno, de wotemo, "Ai 
dodiao! Ngini masirete nianako de o 
salaka ngone pamomanara so ngone 
inangodu gena aku o pipi pamake ifoloisi 
idala. 

26 Duma ngini lo niise de niakelelo 
masirete o Efesus ma nyawaka de sidago 
lo o Asia ma daera ma sigilolino o Paulus 
gena wasibicara qaboloka, de wotemo o 
bi seri o nyawa manga gia isiaaka gena o 
giki qasowo. Kodo! O Paulus awi demo 
gena ona yangodu yopiricayaka. 

27 So komagena to ngone nanga manara 
asa o nyawa yaholuka, de to ngone 
nanga ronga qangodu gatorouka. De 
foloili nanga seri ma duhutu o Artemis 
ma tahu ilalamo lo ma ronga gatorouka, 
so o nyawa asa yapake kawa, de lo o bi 

nyawa yadadala o Asiaka de o bi nyawa 
o dunia ma pupuku ihaka gena isuba 
nanga giki milalamo muna magenaka de 
o Paulus ami ronga watorouka, sidago 
mihoromati kawa de miholuka." 

28 De ma orasi ona yoise komagena, 
de ona yatoosa poli so imanere ka ma 
moiye de imatoore isidadu-dadu itemo, 
"Cel Artemis foloisi milamo, o Efesuska 
nanga giki!" 

29 Kagena de ona de o nyawa o kota 
magena ma sigilolino asa iruwahe 
de imakangamo sidago o Gayus de o 
Aristarkhus, ona o Makedonia ma nyawa 
o Paulus awi dodiao, yatago so yalia de 
yasigogora o kawasa ma dolomu ma 
rihoka. 

30 De o Paulus lo wodupa wotagi o 
nyawa yadadala magena manga simaka 
la ma ngale ona wasisohi, duma o nyawa 
ipipiricaya kagena wisimahawa. 

31 De lo o Asiaka ma bobareta, o Paulus 
awi dodiao yamuruo naga, ona lo yosulo 
o Pauluska iwisingangasu de wigegego 
ma ngale upa lo o riho ma dolomuka 
magena wowosa de womasimane. So he 
wotagiwa. 

32 So o kota ma bi nyawa itotolomu 
magena yogamamuka, de ona lo 
yangodu yanakowa ma sababu o kia 
ona kagena imatolomuno, so ma binuka 
imatoore itemo nagala komanena, de 
ma binukali imatoore itemo nagala 
komagena. 

33 So kanaga o Yahudika ma nyawa 
wihiri o nyawa moi awi ronga o 
Aleksander la ma ngale una wotagali 
wabicara ona yadadala manga simaka. So 
o Aleksander o nyawa yadadala magena 
wapomaka, de tanu una masirete asa 
wasinako itiai onaka. 

34 Duma ma orasi ona wikelelo una 
magena o Yahudika ma nyawa moi, so 

nagala o orasi sinotoka de ona yangodu 
ka ma moiye imanere isidadu-dadu, 
“Artemis foloisi milamo, o Efesuska 
nanga giki!" 

35 Ma dodoguka, cawali o kota magena 
manga sekretaris aku wasisohi o bi 
nyawa yadadala magena, de wobicara 
wotemo, "He, ngini ai gianongoru o 
Efesus ma nyawa! O nyawa yangodu 
yanakoka cawali o Efesus ma kotaka 
manena pojaga o giki o Artemis ma tahu 
ilalamo de o teto o giki mitotulada moi 
itutura o dipaku. 

36 Mutuwade o nyawa moi lo akuwa 
wosango moi-moi gangodu magena 
itiaiwa, so bilasu upa niaaka o kia naga 
moi nia siningaka yadadahewa, so hika 
nimarihika de nimapopongoka bato. 

37 Bilasu komagena sababu o nyawa 
yasinoto manena ngini niangaho gabolo, 
ngaroko ona yakoorawa nanga giki 
ma tahu manena eko lo nanga giki 

ma duhutu muna magena ona imiaka 
gatorouwa. 

38 So nakoso o Demetrius de awi nyawa 
imomanara manga dupa so o nyawa 
moili ona wikalaki, de o hakim ma riho lo 
de maena de o bobareta lo de maena, so 
bilasu ona kagena yangaho la yakalaki. 

39 (19:38) 

40 Duma o wange manena gena nagala 
ngone asa inakalaki, sababu ngone 
masirete poruwahe de o gangamo 
posigoko, de nakoso inasano, ma sababu 
o kia gena ngone pobicara paakuwa. 

So nakoso ngini nimode positiai, bilasu 
niagohaka la o hakim de o kawasa 
manga simaka, de kagena asa ma diai 
pasari igogou eko hiwa." 

41 Kagena de yangodu wabicara 
qaboloka, de o kota ma sekretaris una 
wasulo la o nyawa yadadala imatotolomu 
magena imabiau de iliho moi-moi to ona 
manga tahuka. 


KISAH PARA RASUL 20 187 


20 1So o Efesuska ma nyawa 
imakangamo qaboloka, de o 


Paulus o nyawa ipipiricaya kagena 
watolomuno, de awi siduduga ma demo 
wahikeka de womasiloloa onaka, so 
qabolo de una wotagi womajoboli o 
Makedoniaka. 

2 Wakiloli so o bi doku-doku lo 
wakurumi wagetoka, de awi demo 
moi-moi gena idala wasiduduga o nyawa 
ipipiricaya kagena igogoge. Qabolo de 
wotagi so womasidiado o Akhayaka, 
isironga lo o Yunanika. 

3 De kagena ma deka o ngoosa saange 
una wogoge, qabolo so womasidailako 
la tanu o deruku wopane de woside o 
Siriaka, de wanako o Yahudika ma nyawa 
manga edekati asa witooma so una he 
idadi kawa woside. So wositatapuka asa 
woliho kali o Makedoniano, so wotagi 
kagena o Filipi ma kotaka. 


KISAH PARA RASUL 20 188 


4 De o nyawa yamuruo naga wimomote, 
ena gena o Pirus awi ngopa o Sopater o 
Berea ma kotaka wogogoge, komagena 
lo o Aristarkhus de o Sekundus o 
Tesalonika ma kotaka yogogoge, de o 
Gayus o Derbe ma kotaka wogogoge, de 
o Timotius, de lo o Tikhikus de o Trofimus 
ona yasinoto o Asiaka yogogoge. 

> Duma mia dodiao ona magena asa 
o Akhayaka de iside igoma yakahika o 
Troas ma kotaka, so kagena imidamaha. 

6 De o Roti ma Ragi Ihihiwa ma Rarame 
o Yahudika yaaaka gena ipasaka, de 
ngomi kagena o Filipika so o deruku 
mipane de miside ma deka sidago o 
wange motoha de asa mimasidiado o 
Troaska, kiaka kagena ngomi migoge o 
wange tumudingi. 

70 Nahadi ma wangeka ngomi 
o Yesus miwipipiricayaka mingodu 
mimatolomuno ma ngale o oqo 
qatetebi miaaka, duma o Paulus 

womibobicara kasi sababu ma langino 
de asa womajobo, so mia dodolomu 
gena sidago o putu itongiraba. 

8 (20:7) 

3 Kagena o ngihi igogokuka, kiaka 
mimatotolomuka, kanaga o gohiduuru 
moi awi ronga o Eutikhus una 
womatamiye o jangela ma dateka. De o 
Paulus iteka wobicara de womatoguwa 
de kagena lo ma poci idala yatupu, so 
komagena o gohiduuru una magena 
wokakadu ma bati lo wikioloka. So awi 
giolo ma rabaka kagena o tahu ma lape 
saangeka, de gila-gila wotura kudahu o 
tonaku, de ato ona witide una wosoneka. 

10 So kagena de o Paulus kudahu wouti 
de o gohiduuru magena awi rohe ma 
gokusa widomotuku so iwikololono, de 
wotemo onaka, "Una ka wooho kali, so 
upa he nihawateri bai!" 

11 Qabolo de o Paulus idaku wodola 
kali, so una de ngomi o Jou Yesus 

miwipipiricaya mimatolomuno, o oqo 
qatetebi gena miaaka so mioqoka, de 
una dede ngomi mimatekesibobicara 
sidago misidoginitaku gabolo de asa una 
womajobo. 

12 So kagena de o gohiduuru woooho 
kali una magena o Troas ma nyawa 
ipipiricaya iwingaho, de manga sininga lo 
ipeleso kawa de ka yanali. 

13 So o Paulus wositatapu asa mitagi 
o Miletuska. Sababu una wodupa 
wotatagi wokahika o Asoska, so una 
womisidailako o deruku mipane de o 
Asos ma kotaka miside migomaka, so 
kadoka miahika de una asa wopane o 
deruku. 

14 So kadoka o Asoska asa o Paulus 
womimake, de una wopane so ngomi 
miside miakahika o Metilene ma kota o 
Lesbos ma guraka. 

15 (20:14) 

16 Ngo kagena de ngomi miside kali, 
duma o Paulus awi dupa o Pentakosta 
ma Rarame ma wange yaado gena 
bilasu una he kagena o Yerusalemka. 
So ma ngale magegena o Efesuska he 
wotulu kawa, la upa sidago miteka o 
Asiaka migoge. So ka migila-gila de ma 
langino asa miakahika o Khios ma gura 
ma simano, so o wange sinotoka de asa 
o Samos ma guraka miakahikali, so ma 
langino de asa mimasidiado o Miletus 
ma bobaneka. 

17 Duma kagena o Miletuska, o Paulus 
o nyawa wasulo o Efesus ma gogobuka 
itagi la yaaso manga roriri, ma ngale 
yahino la bilasu imatekekamake kasi de 
una. 

18 So ma orasi ona yahino imasidiado, 
de o Paulus wotemo onaka, "Ai dodiao 
nipipiricaya, ngini ningodu nianako 
o orasi ma nonoma ngohi o Asia ma 
daeraka tomasidiado sidago lo ma orasi 


KISAH PARA RASUL 20 192 


ngohi tinidongosaku gena, idodooha 
ai oho de ai manara to ngini nia 
sidongirabaka. 

13 Ena gena, o Jou Awi manara taaka de 
ngohi ai ronga masirete tomasihiewa, 
de ma orasi o Jou Awi manara taaka 
masoa-masoa ngohi toari ma ngale ngini 
tinigalusiri, de lo ngohi ai sininga isusa 
sababu o Yahudika manga fakati ngohi 
asa itooma. 

20 De lo nianako ngohi tokaeli tosihabari 
nginika ma ngale de magena aku tiniriwo, 
de ngohi lo tinidotoka nia dodolomu ma 
rabaka de lo nia tahu moi-moika. 

21 Komagena lo bai o Yahudika ma 
nyawa bai lo o bi nyawa o Yahudika 
yasowo igogou ngohi tagegego bilasu 
ona manga dorou moi-moi yodongosa 
de o Jou Yesus Kristus iwipiricaya la 
wimote o Gikimoika. 

22 Ai dodiao, o orasi manena o 
Gurumi Qatetebi bilasu towisimote so 

tomajobo tokahika o Yerusalemka. De 
asa tanakowa kadoka o kia idadi de 
imaaka to ngohi ai oho ma rabaka. 

23 Duma o Gurumi Qatetebi asa 
wosingangasu, so ngohi ka tanako o bi 
doku-doku kiaka ngohi totutuluka gena 
igogou ngohi done itago de o buika 
isingosa de isangisara. 

24 Ngaroko komagena, ngohi bilasu 
totagi o Yerusalemka, sababu ngohi 
tamaloka bai tooho bai tosone 
gadoohawa, hitilahi ngohi ai manara 
bilasu taaka ma bati tosibolo, de nakoso 
maro o gogitina moi so tomagogora 
sidago lo ma bati taado. Ena gena, 
aku o Jou Yesus Awi manara taaka so 
tosingangasu o habari ma ngale Una, la 
de o Gikimoi Awi dodara so o bi nyawa 
aku wasisalamati, so o manara magena 
asa tosibolo, maro o kia bato woisulo 
bilasu ngohi taaka. 

25 De o orasi manena ngohi tanakoka 
ngohi ngini tinikurumi de tosihabari 
gaboloka, idodooha o Gikimoi wopareta 
maro o kolano moi o nyawaka, so 
ningodu manena done asa ngohi he 
nikelelo kawa. 

26 (20:25) 

27 Mutuwade o wange manena 
tinisingangasu nginika, igogou ngohi 
tokaeli o Gikimoi Awi dupa gangodu 
tinisihabari nginika. So nakoso nia 
sidongirabano o nyawa moi wosoneka 
de wiumo o sangisara ma gokuka, 
ena gena ma uku itatatuwa, una gena 
waakuwa woisisala. 

28 So, ai dodiao, o Gurumi Qatetebi 
ngini winihirika la ngini nidadi o roriri, 
so nimajaga nia piricaya masirete la 
niamote igogou o Gikimoi Awi dodoto, 
komagena lo o bi gogobu yangodu bilasu 
niajaga, maro o sowohi moi wojaga de 
wapalihara to una awi duba. La Una 

Awi gogobu gena ngini bilasu niojaga, 
sababu ma ngale Awi dodara so wihike 
ma Ngopa womatetengo wosone, la ma 
ngale o nyawa ona magena o Gikimoi 
aku waaka to Una Awi nyawa masirete. 

29 Ngohi tanako done ngohi totagi la 
ihiwaka, de o bi nyawa manga sininga 
gatotorou de manga galusiri ¡hihiwa 
done asa yahino nia sidongirabaka gena, 
maro o bi duba o boulamo ifofufuruka 
so kagena yoduumo la idadi ma goli. 

30 De lo tanako asa to ngini nia 
sidongirabano o bi nyawamoi-nyawamoi 
manga damatoko isibicara, la ma ngale 
o bi nyawa ipipiricaya yagegego la bilasu 
yapiricaya onaka. 

31 Mutuwade bilasu nimasitiari qaloha! 
De niososininga ma deka o taungu 
saange, o putu de o wange, ngohi de 
ai kongo de ai sirangu lo tomatoguwa 
tinisisitiari so tinijaga ngini ningodu. 

32 So ngini ningodu o orasi manena 
ngohi tinisisaraha o Gikimoika, la Una asa 
winijaga de lo nia piricaya wosiputuru, de 
aku o oho ikokakali winijajika, maro o kia 
o nyawa Una wahihirika asa wahikeka. 
Magena asa Una waaka, nakoso Awi 
dodara ma habari nimasigocoho nia 
siningaka. 

33 Ngini nianako ma moi waasi ngohi 
o fanggali tasari so tonyafusu o nyawa 
moi awi baju eko awi pipi gena woihike 
ngohika. 

34 Duma ngini masirete nianakoka 
cawali de to ngohi ai galasahu masirete 
so ngohi de ai dodiao imomote gena 
asa mia oho de mia ino moi-moi aku 
tosimake. 

35 De ma orasi ngohi nia sidongiraba 
kasi o moi-moi taaaka gena, ma ngale 
tinisikelelo nginika, so bilasu ngini 
lo nimadoto de nimanara niputuru 
la ma ngale aku niariwo o nyawa 

yapoputuruwa so isusa, de bilasu 
niososininga o Jou Yesus Awi demo, 
kiaka ngone wonasitemoka, 'Upa sidago 
o nyawa inahike ngoneka, duma nanga 
siningaka foloi isanangi nakoso ngone o 
nyawaka pahike.'" 

36 So kagena de o Paulus wobicara 
gabolo, de una dede ona yangodu 
ibukuku so wosumbayang kasi. 

37 De yangodu de manga kongo de 
manga sirangu ona iwikololo una so 
wihame kasi, 

38 sababu manga sininga ipeleso poli 
ma ngale wasitemo onaka done ona he 
wikelelo kawa. Qabolo de ona yangodu 
o Paulus iwisitota sidago lo o deruko 
wisibane. 

1So mimasiloloa qabolo, de 
2 1 ngomi ma binuka de o Paulus 
mimajobo mitagi o Yerusalemka. So 
ngomi miside miakahika de mimasidiado 
o Kos ma guraka. So ma langino misideli 

miakahika o Rodos ma guraka, kagena 
de miside kali so mimasidiado o Patara 
ma bobaneka. 

2 Kagena o Pataraka de o deru moili 
miamake he imajobo iside o Fenisia ma 
daeraka ikahika, so ngomi mimatuluru 
o deru magenaku mipane so mimajobo 
kali. 

3 So miside kali de mia dodagi kagena 
sutu itekaka, de asa o Siprus ma gura 
miakelelo gena mia gubalika, de gila-gila 
miside so o Siria ma daeraka miameta. 
So kagena o doku Tirus ma bobaneka 
miaado, de mimatapu kasi so o deru ma 
gina isiguti kasi. 

4 So ngomi miuti o kota magegenaka, so 
mitagi de miamake o nyawa ipipiricaya 
de kagena onaka mimasidodogu ma 
deka o wange tumudingi. De lo o Gurumi 
Qatetebi onaka wasingangasuka, so 
wisingangasu o Pauluska la ma ngale upa 
wotagi o Yerusalemka. 

> Duma o riho magenaka mia orasi 
qamataka, de bilasu mimajobo o 
Yerusalemka. So mia dodagi asa 
miadofali, de ona ipipiricaya yanau, 
de o ngopegeka, de lo o ngopa-ngopa 
ona yangodu imisitota sidago o kotano 
misisupu. So kadai o teo ma dateka 
ngomi mibukuku de misumbayang kasi. 

6 So kagena de ngomi moi-moi 
mimatekesiloloaka, de gila-gila ngomi 
mipane o deruku so ona lo iliho moi-moi 
manga tahuka. 

7So o Tiruska ngomi migila-gila miside 
miakahika o Ptolemais ma bobaneka 
miuti. Kagena ngomi miamake kali o 
dodiao ipipiricaya la mimatekesikomore 
de mimasidodogu kagena onaka o 
wange moi. 

8 (21:7) 

? Ma langino ngomi mimajobo 
miside kali so miuti o Kaisarea ma 
kotaka. So kagena de ngomi mitagi 

o nyawa moika o Gikimoi Awi habari 
galoloha wosihohabari, igogoma una 
o Yerusalemka o nyawa ipipiricayaka 
yahihiri manga roriwo yatumudingi 
manga sidongirabano, awi ronga O 
Filipus. Una magena awi ngopa o 
jojaru yaruha o Gikimoi Awi demo 
isingongangasu, kagena awi tahuka 
mimasidodogu. 

10 Kagena o wange muruo nagaka, de 
o nabi moi una lo o Gikimoi Awi demo 
wosingongangasu, awi ronga o Agabus, 
o Yudea ma daerano de wahino. 

11 So ngomino wahino, de o Paulus 
awi doi ma bobiliku wagehe so awi 
gohu de lo awi gia wapiliku. Qabolo 
de wotemo, "O Gurumi Qatetebi 
wosingangasuka wotemo komanena, 'O 
Yahudika manga roriri o Yerusalemka 
de awi doi ma bobiliku done asa ma 
duhutuka wisipiliku gena komanena. 
Qabolo de o bi nyawa o Yahudika yasowo 

manga bobaretaka asa una iwisidoa la 
iwitailako.'" 

12 Ma orasi ngomi miise komagena, de 
ngomi dede o nyawa ipipiricaya igogoge 
o kota magenaka o Paulus miwigegego 
de migolo upa he wotagi o Yerusalemka. 

13 Duma una wosango wotemo, "Ai 
dodiao ningodu, upa niari sidago lo ai 
sininga itura. Sababu ngohi tomabolo- 
boloka upa ka cawali itago de ipiliku, 
duma ngaroko lo itooma o Yerusalemka 
sababu ma ngale o Jou Yesus gena 
towisihabari." 

14 Sababu o Paulus woholu womimote 
ngomi, so ngomi ka mitemo, "Hika 
powiqohaka, la o Jou Yesus Awi dupa ma 
ngale unaka asa idadi de imaaka." 

15 So idadi komagena, gabolo de ngomi 
mimasidailako so mimajobo mitagi 
miakahika kadoka o Yerusalemka. 

16 Komagena o bi dodiao ipipiricaya 
yamuruo naga o Kaisareaka ma nyawa 

de o Manason o Siprus ma nyawa moi, 
itekaka o Yesus iwipiricayaka, una de ona 
lo yomote so mimakangaho dede ngomi, 
ma ngale kadoka o Yerusalemka de o 
Manason awi tahuka mimasidodogu. 

17 Ma orasi ngomi de o Paulus kadoka o 
Yerusalemka mimasidiado, de o dodiao 
ipipiricaya kagena mimakamake de 
minali de mimatekesikomore. 

18 Ma langino o Paulus de ngomi 
mitagili o Yakobuska, de kanaga lo o 
gogobu o Yerusalemka manga roriri ma 
binukali. 

19 So mimatekesikomore qaboloka, 
de o Paulus wosingangasu o manara 
moi-moi o Gikimoi wiriwo la una waaka 
o Yahudika ma nyawa yasowo manga 
sidongirabaka. 

20 So komagena ona yoiseka, de ona 
yangodu iwisigiliri o Gikimoiye. Qabolo 
de ona itemo o Pauluska, "Mia dodiao 
Paulus, ngona masirete nanakoka o 

Yahudika ma nyawa kanaga o bolu moi 
de ma cala-cala o Yesus iwipiricayaka, 
duma ma ngale ona magena o Yahudika 
manga bobita o Musa wosilelefo gena 
moi-moi gangodu yacocohosi. 

21 Duma ona yoiseka o habari moi 
itotiaiwa ma ngale ngona naaka sidago 
notagi o Yahudika ma nyawa de igogoge 
o Yahudika ma nyawa yasowo manga 
sidongirabaka, de nadoto bilasu o bobita 
o Musa wosilelefoka gena yapalako de 
upa yamote, ena gena ngona nasuloka 
upa he manga ngopa yasuna de upa lo o 
Yahudika manga adati de manga galepu 
yamote. 

22 So ma ngale o habari itotiaiwa 
ngonaka gena bilasu o kia naga moi 
naaka la ona magena yanako itiai de 
itero. Ma ngale magegena bilasu ngone 
paaka, sababu ona yoise qaboloka 
igogou ngona o Yerusalemka de nahino, 
so ona asa nitago de nikalaki. 

23 Mutuwade bilasu namote mia demo 
manena: Kanaga o nyawa yaruha ona 
isasi lo qabolo o Gikimoika. 

24 So hika ngona dede ona nimakomote 
la niaaka o adati de o galepu, so ngini 
ningodu aku nia sininga qatebi. Ena gena, 
bilasu nofangu la ona aku manga hutu 
yakulu ma ngale manga sasi gena yaaka 
gaboloka. Nakoso naaka qaboloka, de o 
habari itotiaiwa ona yoiiseka ma ngale 
ngona gena ka ikulai, sababu igogou 
ngona masirete lo naaka de nomote o 
Yahudika manga bobita maro o Musa 
wosilelefoka. 

25 De ma ngale o Yahudika ma nyawa 
yasowo lo o Jou Yesus iwipiricayaka, so 
ngomi o surati milefoka de misidingo 
lo gabolo onaka, ma ngale ngone o 
Yahudika nanga bobita moi-moi gangodu 
maro o Musa wosilelefoka upa he yaaka. 
So ka cawali upa o lake o bi gomaka 
isisusuba gena yaogo, de upa lo o bi 

haiwani ma au yaudo, de upa o bi 
haiwani yagogohore la isoneka de yaoqo 
de upa lo o bi nyafusu ma dorou yaaka." 

26 Komagena so o Paulus o nyawa 
yaruha magena waaso so itagi 
imakangaho, de ma langino una de ona 
o adati de o galepu ma dodagi magena 
yamote so itemo ona manga sininga 
gatebi. Qaboloku de o Paulus wotagi 
o Gikimoi Awi Tahuka, de ma imamka 
wosingangasu muruoka de manga 
adati de manga galepu ma debi isibolo, 
ma ngale asa o Paulus de ona yaruha 
moi-moi manga gaso o haiwani magena 
yatota de isisuba. 

27 O adati ma debi yaaka so itagi ma 
deka he yadangade o wange tumudingi 
so isibolo waasi, de kanaga o Yahudika 
ma nyawa yamuruo naga o Asiano 
imasidiado de o Paulus wikelelo gena o 
Gikimoi Awi Tahu ma rabaka. Kagena de 

ona itagi o nyawa yadadala yasigaro so 
yahino o Paulus iwitago, 

28 de ona imatoore de itemo, "He, o 
Israelka ma nyawa ningodu! Niahino 
la pomakiriwo! Sababu o nyawa una 
manena wotagi o bi doku wageto de o 
nyawa yangodu wadoto, la bilasu ngone 
o Yahudika ma nyawa nanga ronga ma 
dorou ona yaaka, la upa yahoromati 
nanga bobita o Musa walelefoka de lo 
o Gikimoi Awi Tahu manenaka o dorou 
waaka. De o orasi manena una lo kanaga 
o Yahudika ma nyawa yasowo de ona 
wangaho so iwosa o Gikimoi Awi Tahu 
ma rabaka, so o riho qatetebi manena 
gena he gatebi kawa." 

23 (Manga demo komagena, sababu 
iqoqoma o kota magenaka de o nyawa 
moi o Yahudika wisowo, awi ronga O 
Trofimus o Efesusno, ona wikelelo una 
de o Paulus imakokangaho, so itemo 

nagala o Paulus iwisingosa o Gikimoi Awi 
Tahu ma lolohano.) 

30 So kagena de ma orasi o nyawa 
yangodu o kota marabaka yogiise 
o demo magena, de ona ikalala de 
imagogora hika de hino iwidolomu, so 
o Paulus iwisoroma de iwililia o Gikimoi 
Awi Tahu ma lolohano wisisupu, de 
gila-gila ma ngora yaperesuka, la upa 
sidago o nyawa yadadala o gangamo 
isigoko o Gikimoi Awi Tahu ma lolohaka. 

31 Ma orasi magena manga edekati o 
Paulus iwisidailako tanu he witooma, 
de ma ngale o Yerusalem ma rabaku o 
nyawa imakangamo ifoloi so o nyawa 
itagi iwidedemo o prajurit manga 
kapitaka. 

32 So orasi magena qabolo ma 
kapita magena wotagi o bi prajurit de 
manga bi sahe wangoso de ona itagi 
imagogora yakahino o nyawa yadadala 
imatotolomuno. De ma orasi o nyawa 

yadadala wikelelo una dede to una awi 
prajurit, de ona imatoguka so o Paulus 
he wingapo kawa. 

33 De ma kapita una magena wotagi 
o Pauluska, so witago de awi prajurit 
wasulo so o rate ngai sinoto wisipilikuka. 
Kagena de una wasano o bi nyawa 
yadadalaka, o Paulus una magena 
naguuna de o kia asa una waakaka. 

34 Kagena de o nyawa yadadala manga 
sidongirabano ma binuka imatoore 
itemo komanena, de ma binukali 
imatoore itemo hiwa komagenawa, 
sidago lo ma kapita gena wosidodogu ma 
ngalewa gadoohaso imaaka komagena. 
Ma sababu magegena so una wosulo la 
o Paulus iwingaho wisikahika o prajurit 
ma tahuka ma ngale wijaga, la kagena 
asa wisasano. 

35 De kagena ona iwingaho wisikahika 
o tahu magenaka, duma yaado ma 
ngute-nguteka, de kagena bilasu o 

Paulus o prajuritka witide, sababu o 
nyawa iroruwahe ona yodupa gena ka 
witooma. 

36 Ona magena o nyawa yadadala o 
Paulus awi duduno itotuuru de imanere 
isidadu-dadu itemo, "Una magena bilasu 
niwitoomaka!" 

37 Ma orasi o Paulus o prajurit ma tahu 
ma rabaka he wisingosa, de una wosano 
ma kapitaka wotemo, "Baba, nako yaaku, 
de ngohi sutu tobicara ngonaka." De ma 
kapita wotemo, "He! Ngona o bahasa 
Yunani ka nanako! 

38 Ngohi totemo nagala ngona manena 
o Mesirka ma nyawa moi, iqoqomaka 
o ruwahe ilalamo moi isidadi sidago 
o nyawa yacala iha una wangaho o 
tona ibobeleuka, la ona o Roma ma 
bobaretaka yakudoti." 

39 De o Paulus wotemo, "Hiwa, ngohi 
manena ai sihino o Yahudika ma nyawa o 
Tarsusno gena o Kilikia ma daera ma kota 

ilalamoka. Nako qaloha, de noiriwo la 
noisimaha ngohi sutu tobicara o nyawa 
yadadala ona magenaka." 

40 Awi gogolo komagena so ma kapita 
wisimaha qaloha o Paulus aku wobicara. 
So o ngute-nguteka o Paulus womaokoye 
de awi gia wasipoma o nyawa yadadalaka 
la ona magena imapopongo. So kagena 
de ona imapopongoka, de o Yahudika 
manga bahasa Ibrani o Paulus wobicara 
onaka wotemo, 

1 "Ai gianongoru de ai roriri! Orasi 
22 manena ngohi todupa todedemo 
maro ai sango moi ngini ningodu nia 
simaka, so hika nisigise nisidodiahi!" 
2So de ma orasi ona yoise o Paulus 
wobicara onaka de o bahasa Ibrani, ona 
foloi imapopongoka. 

3 So gila-gila o Paulus womasinako 
itiai de wotemo onaka, "Ngohi manena 
lo o Yahudika ma nyawa moi. Ngohi o 
Tarsus ma kotano o Kilikia ma daeraka, 

duma ngohi manena isilamo gena o 
Yerusalemka. O Gamaliel una magena 
ngohi ai guru so igogou ngohi lo 
tomadoto tamote o Yahudika nanga 
bobita, kiaka to ngone nanga ete de 
nanga topora yacocoho so inahike 
ngoneka. De ngohi ai edekati ai manara 
moi-moi ma rabaka gena o Gikimoi 
towisihoromati, so imatero de o wange 
manena ngini kanena ningodu. 
4Igomaka ngohi lo o bi nyawa 
yopipiricaya o Yesus Awi dodotoka, bai 
yanau de lo o ngopeqeka, ngohi tapiliku 
de tarate de o buika tasingosaka, so ona 
magena ngohi tasangisara qatubuso 
sidago lo yamuruo naga ngohi tatooma. 
3 Ai manara maro komagena ma Imam 
Wilalamo de o Mahkamah Agama ma 
nyawa ona yangodu lo yanako, so aku 
ngohi totemo gena ngohi tokulaiwa. 
Sababu ona masirete o surati igaka 
de isimeta o bi Yahudika manga roriri 

igogoge o Damsyik ma kotaka, gena 
ngohi ihike totagi, la tahika kagena ma 
ngale o nyawa ipipiricaya o Yesuska 
asa tatago, de o rate tasipilikuka ona 
magena tangaho o Yerusalemno ma 
ngale yasangisara." 

6 "Ma orasi ka o dodagi ma raba kasi 
so o Damsyikka he taado, gena o wange 
itotiai, de o nita moi isitodoka o dipaku 
idisiwa de ma siwa isigilolino. 

7 De ngohi ai jaraka de totura o tonaku 
de o ili moi toise itemo ngohika, 'Saulus, 
Saulus! Qadoohaso Ngohi noisangisara.' 

8 De ngohi tosango totemo, 'Ya, Jou! 
So Ngona naguuna.' Kagena de o ili 
magenali itemo, 'Ngohi manena o 
Yesus o Nazaret ma nyawa, kiaka ngona 
noisasangisara gena.' 

3 O nyawa ngohi imomote ona lo o nita 
magena yakelelo, duma o ili ibobicara 
magena ona isidodoguwa. 

10So kagena de ngohi tosano kali 
totemo, 'Ya, Jou, o kia bilasu ngohi 
taaka.' De o Jou Yesus wosango ngohika 
wotemo, 'Nomomi! De notagi o 
Damsyik ma kotaka nowosa. Kagena 
asa isingangasu o moi-moi qangodu 
o Gikimoi wositatapuka bilasu ngona 
naaka.' 

11 De o nita ma siwa ma buturu magena 
sidago ngohi tomasigelelo kawa, so o 
nyawa imomote gena bilasu ai giaka 
yacoho de ituda ma bati mimasidiado o 
Damsyikka. 

1? De ngo kagena o nyawa moi awi 
ronga o Ananias. Una awi sigogise galoha 
o bobita moi-moi o Musa wosilelefoka, 
so o Yahudika ma nyawa yangodu o 
Damsyikka foloi iwihoromati una. 

13 So una magena wahino ai dateka 
womaokoye de wotemo, 'Ai dodiao 
Saulus nopipiricaya, tanu nomasigelelo 

kali!" Orasi magena qabolo de ngohi aku 
tomasigelelo kali. 

14 Qabolo de una wotemo, 'O Gikimoi 
to ngone nanga ete de nanga topora 
wisusuba, Una magena asa wonihirika 
ma ngale Awi leleani moi Awi sininga 
itotiai gena ngona wonisikelelo de noise 
Awi ili ma orasi Una wonibicara, la ma 
ngeko komagena to Una Awi dupa bilasu 
wonisinako ngonaka ma ngale naaka. 

15 Wonihirika, ma ngale Una ngona 
nowikeleloka de ma ngale Awi ili ngona 
noiliseka magena bilasu nodadi Awi saksi, 
de nosihabari o bi nyawa yangoduka. 

16 Mutuwade o orasi manena upa he 
notamaha. Nomomi la ngona ngohi 
toniosi, de o Jouka nogolo la tanu ani 
sala de ani dorou qangodu o Gikimoi 
wonisiapongu.' 

17 So ma orasi woiosi qabolo, so toliho 
o Yerusalemka de o Gikimoi Awi Tahu ma 

rabaka tosumbayang, de o gogelelo moi 
o Gikimoino tamakeli. 

18 De o Jou Yesus towikelelo de Una 
wotemo ngohika, 'Saulus! Nomataika o 
Yerusalem nodongosa! Sababu o nyawa 
ngo kagenadahu o kia ngona nosihabari 
ma ngale Ngohi gena ona yoise ¡holu.' 

19 Duma ngohi totemo, 'Jou, ona 
magena inako ngohi, o orasi isigeto-geto 
o puji ma tahuka towosa so o bi nyawa 
ipipiricaya Ngonaka gena tatago de 
tangangapoka, de asa o buika tasingosa. 

20 Komagena lo yanakoka ma orasi o 
Stefanus wosihabari ma ngale Ngona de 
ona iwitooma gena, ngohi lo tomote so 
manga dooma ma manara magena ai 
sininga yadahe, sababu ngohi masirete 
lo kagena o bi nyawa itotooma manga 
juba tojajaga. So nakoso ngohi kanena 
togoge gena, ona asa isigise galoha.' 

21 Kagena de o Jou wotemo kali 
ngohika, 'Saulus! Notagi bato! Sababu 

Ngohi asa tonisulo notagi o bi nyawa o 
Yahudika yasowo de o doku ikukuruka.'" 

22 So o bi Yahudika ma nyawa ona 
magena o Paulus awi bicara isigise, 
sidago wotemo asa una wotagi o bi 
nyawa o Yahudika yasowo. Qabolo de 
ona imatoore itemo, "O nyawa maro 
una manena gena bilasu upa wooho, so 
powitoomaka bato!" 

23 (Ma ngale to ona manga doosa ifoloi 
poli o Pauluska, so ona yangodu imanere 
so manga baju yaraca de lo o gaapo 
isihaja.) 

24 Kagena de ma kapita wosulo o Paulus 
iwingaho la iwisingosa o prajurit manga 
tahu ma rabaka. Qabolo de wasulo o 
Paulus iwingangapo la iwisano ma ngale 
wosingangasu igogou o dorou o kia 
una waakaka, ma ngale ma kapita aku 
wanako ma sababu o kiaso o Yahudika 
ma nyawa imatotoore de o Paulus 
widoosa komagena. 

25 Qabolo de o Paulus awi gia de 
o haiwani ma kahi isipiliku de yatau 
so imongohoka. Kagena awi dateka 
womaokoye o prajurit manga sahe moi, 
de o Paulus wotemo unaka, "Nakoso o 
nyawa moi ma baba o Romaka ma nyawa 
maro ngohi manena so nitailako waasi 
de ningangapoka gena, kanaga nanga 
bobitaka inasimaha, eko hiwa." 

26 So o prajurit manga sahe magena 
woise, de una wotagi de ma kapitaka 
wodedemo, "Baba, o nyawa una magena 
o Romano ma nyawa. De qadoohaso 
ngona nosulo so ona wiaka komagena." 

27 So kagena de ma kapita wotagi o 
Pauluska, de wisano, "Hika noisingangasu 
nositotiai, ngona manena igogou o 
Romano ma nyawa?" De o Paulus 
wotemo, "Tagogou, ngohi manena o 
Romano ma nyawa." 

28 So kagena ma kapita wotemoli o 
Pauluska, "Ngohi lo tofangu ilamo sidago 

tomadadika o Roma ma nyawa." De o 
Paulus wotemo, "Duma ngohi manena 
ka isibuo kusi gena o Romano ma nyawa 
gabolo." 

23 So de gabolo o prajurit manga dupa 
o Paulus iwingongangapo gena ona 
imasidosuka. De manga kapita asa 
iwinako igogou o Paulus gena o Romaka 
ma nyawa moi duma una wasulo o rate 
iwisipilikuka, so una lo wimodoka. 

30 Ma langino o prajurit manga kapita 
gena wodupa wanako ma diai ma sababu 
o kia, so o Yahudika ma nyawa o Paulus 
wisisala de wingangapo. So kagena de 
wosulo o Paulus awi rate yapalako de 
wapareta so o imamka ma bi sahe de o 
Mahkamah Agama ma nyawa yangodu 
imatolomuno, qabolo de o Paulus 
iwingaho ona yangodu manga simaka, la 
asa iwitailako. 

1 So kagena de o Paulus wakeri- 
23 keri o Mahkamah Agama 

ma nyawaka, de una wotemo, "Ai 
gianongoru, ma dekaka sidago o wange 
manena gena tamalo o Gikimoi Awi 
simaka ai sininga de ai manara ma 
rabaka ai sala ihiwa." 

2 Ma orasi una wobicara komagena, de 
ma Imam Wilalamo o Ananias wosulo o 
nyawa moi o Paulus awi dateka so awi 
uruko wosidopoka. 

3 Komagena so o Paulus wotemo o 
Ananiaska, "Sutusi asa done ngona lo 
o Gikimoi wonipoka. Ce! Ngona maro 
o boberesu qapoputuruwa, duma 
yagahuka so qaare la o nyawa itemo 
magena qgaputuru icarawa. So ngona 
orasi manena nomatamiye nohakim 
ma ngale namote o bobita o Musa 
wosilelefoka, duma o bobita magena 
ngona masirete lo namotewa de sidago 
nobarani o nyawa nasulo so ngohi 
woipoka." 

4De o nyawa kagena o Paulus awi 
dateka itemo unaka, "Cedekele! 

Maro ngona de ma Imam Wilalamo 
nowisimaqe!" 

> De o Paulus wotemo, "Ai gianongoru, 
ngohi towinakowa una magena ma 
Imam Wilalamo. Igogou, o Gikimoi 
Awi Jaji ma Buku ma rabaka lo isilefo 
gaboloka, 'Upa lo ngona ani roriri moi 
wonipopareta gena nowisimaqe.'" 

6 De o Paulus una wanako ona o 
mahkamah ma nyawa lo ma binuka o 
Sadukika de o Farisika ma nyawa, so 
una womatoore de awi ili walamo-lamo 
wotemoli onaka, "Ai baba-baba, ngohi 
manena ai baba o Farisika ma nyawa 
so ngohi lo o Farisika. Sababu ngomi 
o Farisika gena miopiricaya o nyawa 
isosoneka done asa ioho kali, so ma ngale 
magegena ngohi ingaho o hakimno!" 

7 Ma orasi o Paulus wotemo komagena, 
de o Sadukika de o Farisika ma nyawa 

imakangamo so o mahkamah ma nyawa 
kagena imakitinga idadi o bolu sinotoka. 

8 Imaaka komagena, sababu o Sadukika 
yongakuwa kanaga o nyawa isoneka de 
icho kali eko kanaga lo o malaikat de o 
gurumi qaloloha ma somoa moi, duma o 
Farisika ma nyawa ona yongaku igogou 
o moi-moi qangodu magena idadi de 
imaaka. 

3 Komagena so o Mahkamah Agama o 
bolu sinoto magena imatekedotoore moi 
de moi de manga ili foloi ilamo, sidago 
O guru agama yamuruo naga o Farisika 
ma nyawa ona lo imaoko de isiholu 
yagogou, so itemo, "We! Ngomi gena 
igogou mianako una magena awi sala 
ihiwa! Sababu nagala kanaga o malaikat 
eko o gurumi galoloha moi iwisibicara 
gabolo unaka." 

10So kagena de foloisi ona 
imatekekangamo sidago ma kapita 
una lo wohawateri upa sidago o nyawa 

yadadala o Paulus iwiritau. Ma sababu 
komagena ma kapita wosulo awi 
prajurit la itagi o Paulus iwigehe de 
wisisupu o mahkamah ma nyawa manga 
sidongirabano, la iwingaho wisigiliho o 
prajurit manga tahuka. 

1150 o putu magena de o Jou Yesus 
wahino womaokoye o Paulus awi dateka, 
de wotemo, "Ai ngopa, ani sininga 
naputuru de upa lo nimodo, sababu 
o kia ngona nosingangasu qabolo o 
Yerusalemka ma ngale Ngohi, komagena 
lo igogou asa ngona nosingangasu kali o 
Romaka." 

12 (23:11) 

13 Ma goginitano, o Yahudika ma nyawa 
nagala yamoruha imatekefakati ma 
ngale o Paulus gena, ona yangodu isasika 
bilasu o Paulus witago ma bati witooma 
kasi, de asa ona yoogo de youdo kali. 

14 Kagena de ona itagi o imam ma 
bi saheka de o Yahudi ma roririka, so 

imasingangasu itemo, "Ngomi manena 
misasi lo gabolo gena bilasu o Paulus 
miwitago de miwitooma kasi, de asa 
ngomi miogo de miudo kali. 

15 Mutuwade ngini bilasu de o 
mahkamah ma nyawa ningodu nigolo 
o prajurit manga kapitaka la o Paulus 
iwingaho wisikahino nginino, koloko nia 
edekati la niwitailako foloi itiai ma ngale 
to una awi manara magena. La ma ngale 
nonena waado waasi so ka o ngeko ma 
soa kasi, de ngomi miwitoomaka." 

16 Duma kanaga o Paulus ma bira ma 
ngopa o gohiduuru moi woise ma ngale 
kanaga o nyawa o bolu moi manga 
edekati qatorou o Pauluska. So una 
wotagi kagena o prajurit ma tahuka, de 
wowosa wosingangasu o Pauluska. 

17 So kagena de o Paulus wiaso o 
prajuritka manga sahe moi, de wotemo 
unaka, "Hika notagi o gohiduuru manena 

nowitota ma kapitaka, sababu o habari 
kia naga moi asa wodedemo unaka." 

18 Kagena de o prajuritka manga sahe 
una magena wotagi so o gohiduuru 
magena witota ma kapitaka, de wotemo, 
"O Paulus o bui ma rabaka gena woiaso 
de wogolo ngohika ma ngale o gohiduuru 
manena bilasu towingaho ngonaka, 
sababu una o habari kia naga moi 
wosingangasu ngonaka." 

19 De gila-gila ma kapita o gohiduuru 
magena awi giaka wacoho de iwingaho 
so kadoke imatingaka, de iwisano 
wotemo, "O habari o kia ngona nodupa 
noisingangasu ngohika." 

2050 o gohiduuru magena wosango 
wotemo, "Ai baba, o Yahudika manga 
roriri imatekefakati gaboloka, manga 
edekati o Paulus iwitailako foloi itiai ma 
ngale to una awi manara magena. So asa 
igolo ngonaka, la tanu ilangi ma wangeka 

de o Paulus nowingaho nowisikahika 
onaka. 

21 Duma kanaga o nyawa yamoruha 
ifoloi gena imamingihuka, de widamaha 
la ona witooma. Ona yangodu isasi 
gaboloka gena bilasu o Paulus iwitago de 
iwitooma kasi de asa ona iogo de iudo 
kali. De o orasi manena ona imasidailako 
gaboloka, so itamaha la tanu manga 
gogolo magena ngona nosimote de 
naaka. So, baba, togolo tanu manga 
gogolo magena upa lo nosimote de 
naaka." 

22 So ma kapita wotemo unaka, "O 
habari manena upa lo o nyawa ma 
somoaka nosingangasu." Qabolo de 
o gohiduuru una magena wisulo so 
wolihoka. 

23 So kagena de ma kapita waaso o 
prajuritka manga sahe yasinoto, de 
wotemo onaka, "Hika nisidailako o 
prajurit manga dala yaratu sinoto, de 

o prajurit o jaraku ipapane manga dala 
yamoritumudingi, de lo o prajurit de 
manga tubaka manga dala yaratu sinoto, 
la o putu manena o cako siwo de ngini 
nimajobo nitagi o Kaisareaka. 

24 De lo o jara moi nisidailako ma 
ngale kugena o Paulus wopane la una 
niwingaho de niwijaga niwisidodiahi ma 
bati niwisidiado ma Gubernur Felikska." 

25 De ma kapita o surati moi wolefo ma 
gubernurka, ma demo gena komanena: 

26 Baba Gubernur minihohoromati, 
Salamati pomakamake. 

27 Ngohi tonisihabari ngonaka o nyawa 
moi towisidingo ngonaka. Baba, una 
manena o Yahudika ma nyawa witagoka 
de tanu witooma. Duma ngohi de ai 
prajurit miahino miwiqeheka, de ngohi 
towinako igogou una manena o Romano 
ma nyawa so una towisisalamati o 
Yahudika manga gia ma sohano. 

28 De ngohi lo todupa tanako ma diai 
gadoohaso una iwikalaki, so ma ngale 
magegena ngohi towingaho to ona 
manga Mahkamah Agamaka. 

23 De kagena asa ngohi tanako una 
iwikalaki gena sababu yodupa iwisano 
ma ngale o Yahudika manga bobita, 
duma ona iwikalakiwa ma ngale o dorou 
moi waaka so bilasu o buika wisingosa 
eko witooma. 

30 Qaboloka asa o nyawa isingangasu 
ngohika, kanaga o Yahudika o bolu 
moi manga edekati ma dorou so 
imatekefakati la una iwitooma. 
Mutuwade o orasi magegena gabolo de 
o nyawa una manena ngohi towitota 
ngonaka. De ona iwikokalaki magena 
ngohi tasuloka bilasu manga galaki 
magena isidiado ngonaka. Ngohi o 
prajurit manga kapita Klaudius Lisias O 
Yerusalemka 

31 Qabolo de o prajuritka manga dala 
magena imasidailakoka, so o putu ma 
rabaka de ona o Paulus iwingaho de 
itagi sidago imasidiado o Antipatris ma 
kotaka. 

32 Ma langino de o prajurit o jaraku 
yopapane de o Paulus manga dodagi 
yadofa kali, duma o bi prajuritka ma 
binuka iliho ikahino kali o prajurit ma 
tahuno. 

33 Ona o prajurit o jaraku ipapane 
itagi yakahika so kagena o Kaisareaka 
imasidiado, de gila-gila o surati magena 
yahike ma gubernurka de o Paulus lo 
iwisidoa unaka. 

34 Ma orasi ma gubernur o surati 
magena wabacaka, de o Paulus iwisano 
wotemo unaka, "Ngona manena o daera 
kiano ma nyawa." De o Paulus wosango 
wotemo, "Ngohi manena o Kilikiano 
ma nyawa." Magena asa ma gubernur 
winako una o Kilikia ma nyawa, 

35 de ma gubernur wotemo unaka, "Ka 
idadi, so notamahasi la nakoso o nyawa 
inikokalaki imasidiadoka, de ngohi asa 
tonisulo to ngona ani demo moi-moi 
nosibicara la aku ngohi toise." Qabolo de 
o prajuritka wasulo o Paulus iwisidodogu 
de wijaga ma Kolano Herodes awi 
kadatoka. 

10 wange motohaka de ma 
24 Imam Wilalamo o Ananias de o 
Yahudika manga roriri yamuruo naga 
ona imasidiado o Kaisareaka, de ma 
Gubernur Felikska yahino la o Paulus 
iwikalaki kali. De kanagali o nyawa 
moi, awi ronga o Tertulus, una magena 
wococawaro o hakim ma bobita, so 
una iwingaho la ona wariwo o Paulus 
iwikalaki. 

2 So kagena de ma gubernur o Paulus 
iwiaso la wahino awi simaka, de o 
Tertulus o Paulus iwikalaki de awi galaki 
ma demo gena komanena, "Mia baba 

ma Gubernur minihohoromati! Kanaga 
ngona nopareta galoha sidago nanga 
doku manena o dame de o sohi ma 
rabaka igoge. Ngona de to ngona ani 
cawaro de lo ani dailako galoha so o 
bangsa o Yahudika manena foloisi ifero. 

3 Mutuwade, mia baba Gubernur 
minihohoromati, o bi moi-moi gangodu 
ngona naakaka magena maro ani pahala 
ilalamo moi ngomika, de gangodu 
magenena done o kiawa minisifanggali. 

4 Duma upa sidago ani orasi miaumo 
eko kanena miteka, so migolo tanu o 
orasi ma cunu nomihike la de ani sininga 
gamuuqu nosigise to ngomi mia gogolo 
manena. 

> Mia baba Gubernur, ngomi masirete 
mianako o nyawa una manena he ma 
para ma dala o ruwahe waaka. Ena 
gena, de ka to una awi manara so O 
Yahudika ma nyawa o bi bangsa o dunia 
ma sigilolika una manena o gangamo 

wosigogoko, de foloisi lo kanaga o 
nyawa moi o Nazaretka ma bi nyawa 
iwipipiricaya de una manena lo to ona 
manga sahe. 

6 De kanaga lo awi edekati ma dorou 
moi tanu waaka o Gikimoi Awi Tahuka. 
Duma una waaka waasi, de ngomi 
miwitagoka. ((To ngomi mia dupa 
miamote to ngomi mia bobita masirete 
la una asa miwihakim. 

7 Duma ma kapita Lisias mia gia ma 
sohano wikooraka. 

8 De wasulo nakoso o nyawa nagoona 
la wikalaki, bilasu ona itagi kadoka 
o Felikska.)) La tanu ngona masirete 
nowisasano, de asa ngona nanako kiaso 
o moi-moi qangodu magena waaka so 
sidago ngomi una miwikalaki." 

9 Komagena lo o Yahudika ma nyawa 
imatotolomu kagenadahu o Paulus 
iwikalaki, itemo magena igogou maro 

o kia o Tertulus wotetemoka gena 
komagena. 

10So ona manga bicara qabolo de ma 
Gubernur Feliks wosulo la o Paulus aku 
wobicara, so wotemo, "Ai baba! Ngohi 
masirete lo tanako ngona itekaka ngomi 
manena o Yahudika nomipareta de 
nodadi o hakim. Mutuwade ani simaka 
de ai sininga isosanangi so tobarani 
to ona manga galaki moi-moi magena 
ngohi tasango la tosinako itiai. 

11 Ai baba! Ngona masirete aku 
natailako nagala o wange mogiowo de 
sinoto ipasaka eko yaado waasi, de ngohi 
totagi o Yerusalemka ma ngale ai suba 
tatota o Gikimoi Awi Tahuka. 

12 So bai o Yerusalem ma kota ma 
rabaka, eko o Yerusalem ma bi puji ma 
tahuka, eko lo o Gikimoi Awi Tahuka gena 
ma moi waasi o Yahudika ikelelo ngohi 
de o nyawa moi mimatekekangamo eko 
ngohi o gangamo tosigoko. 

13 So ma ngale to ona manga galaki 
moi-moi ngohika magena iterowa, so 
patotiai ona yaakuwa isidiado ngonaka. 

14 Duma ngohi tomasingangasu itotiai 
ngonaka, igogou ngohi gena tosuba to 
ngomi mia ete de mia topora manga 
Gikimoika maro o nyawa o Yesus 
wipipiricaya. Ngaroko ona o Yahudika 
manga roriri itemo magena iterowa, 
duma ngohi lo topiricaya o bi moi-moi o 
bobita o Musa wosilelefoka de o bi nabi 
manga bukuka. 

15 De ngohi tongongano, maro o nyawa 
ona manena ani simaka lo, igogou o 
Gikimoi asa waaka bai o nyawa ma dorou 
de o nyawa manga sininga itotiai ona 
yangodu asa isoneka duma asa ioho kali. 

16 Ma sababu komagena to ngohi ai 
sininga ma rabaka o orasi isigeto-geto 
de tosidailako ai oho de ai manara 
ma rabaka ai sala ihiwa o nyawaka 
komagena lo o Gikimoika. 

17 Kanaga ma deka o taungu muruo 
naga ipasaka, de ngohi toliho kali o 
Yerusalemka ma ngale o roriwo o pipi 
ma cunu tatota o nyawa isususaka de 
lo ai gaso o haiwani tatota tosisuba o 
Gikimoika. 

18 So o orasi magegena ngohi kagena 
o Gikimoi Awi Tahuka so o adati de o 
galepu taaka ma ngale ai sininga aku 
gatebi, de ona lo ikelelo ngohi. So o 
nyawa yadadala yahiwa imatolomu 
ngohika, de o gangamo kagena ngohi lo 
tosigokowa. 

19 Duma cawali kanaga o Yahudika ma 
nyawa o Asiano ona yamuruo naga. So 
igogou bilasu ona magena naaso kanena 
ani simaka la ona ikalaki. 

20 Duma qohaka bato la o Yahudika 
ma nyawa kanena ona masirete asa 
isingangasu, nakoso o Mahkamah Agama 
manga simaka, ona ikelelo igogou kanaga 
o dorou moi ngohi ikalakika. 

21 Sababu kanaga yamake gena cawali 
ai demo moi onaka, ngohi tomatoore de 
totemo, 'Igogou, sababu ngohi topiricaya 
o nyawa isosoneka done asa ioho kali, so 
de ma ngale magegena o wange manena 
ngohi ingaho o hakimno bai!"" 

22 Ma Gubernur Feliks, una lo wanako 
idalaka ma ngale o Yesus Awi dodoto, so 
wosigila-gila waasi duma wojaji onaka, 
de wotemo, "Done ma kapita o Lisias 
wahino, de awi demo toiseka asa ngohi 
nia hali manena tatailako de tositatapu." 

23 Qabolo de una wipareta o prajuritka 
manga sahe moi magena o Paulus 
iwijaga, duma upa he wibui de wisimaha 
sidago to una awi dodiao lo aku yahino 
ma ngale awi oho ma kurangi moi-moi 
wihike unaka. 

24 O wange muruo naga ipasaka o Feliks 
de ma peqeka ongo Drusila yahino kali 
o Kaisareaka, ongo Drusila muna lo o 
Yahudika ma nyawa moi. So o Feliks 

wosulo itagi o Paulus iwiaso la wahino 
ona manga simaka, ma ngale ona 
yosigise o Paulus awi demo ma ngeko 
idodooha nakoso o bi nyawa iwipiricaya 
o Salamati ma Kolanoka. 

25 De o Paulus wobicara o Felikska 
idodooha o Gikimoi asa waaka so o 
nyawa nanga sininga itotiai, de idodooha 
ma ngale nanga sininga masirete 
papareta gaputuru, de lo ma ngale o 
orasi ma simaka o Gikimoi o nyawa 
yangodu manga dorou de manga loha 
ma sopo asa wafanggali itotiai. O Feliks 
woise komagena, de una wimodo poli 
so una o Pauluska wotemo, "Boloka! So 
ngona aku notagi duma o orasi ma moi 
done toniaso kali." 

26 Ma dongoho magena o Feliks awi 
sininga ma rabaka wongongano done 
asa O Paulus o pipi wisibaja de wihike 
la una wisisupu o bui ma rabano, so o 

Feliks o Paulus iwiaso wisidadu-dadu la 
wahino awi simaka so imabobicara. 

27 Kanaga ma deka o taungu sinoto 
ipasaka, de ma Gubernur Feliks asa wihoi 
so o Perkius Festus witagali wodadi 
gubernur, duma o Feliks ka wodupasi 
o Yahudika manga roriri manga sininga 
waqehe la ona widupa unaka, so o 
Paulus gena ka wiqohaka o bui ma 
rabaka. 

1 Ma orasi o Festus womasidiado 
25 o daera magenaka la wopareta so 
kagena o Kaisarea ma dokuka o wange 
saangeka, de una wotagi o Yerusalemka. 

2(25:1) 

3 Kagena de o imamka ma bi sahe de 
o bi Yahudika manga roriri isingangasu 
kali ma ngale igogoma ona o Paulus 
iwikalakika. Sababu manga edekati asa o 
ngeko ma soaka de o Paulus widamaha 
la kagena de witooma, so ona igolo de 
wibaja o Festuska, la tanu de awi sininga 

ma loha onaka, so wosulo o Paulus bilasu 
wingaho o Yerusalemka wisikahika. 

4 Duma o Festus wasango onaka 
wotemo, "O Paulus gena kadoka o 
Kaisareaka o prajurit ona wijaga de ngohi 
masirete lo kanena itekawa, so sutusi de 
toliho kali. 

> So foloi galoha nakoso kanaga de nia 
roriri yamuruo naga toliho de ona lo 
imote la mimakangaho dede ngohi, de 
nakoso igogou o dorou moi una waakaka, 
de gohaka la ona asa iwikalaki." 

650 o Festus kagena o Yerusalemka 
wogoge nagala o wange tupaange eko 
mogiowo qabolo, de una woliho kali 
o Kaisareaka. Ma langino gila-gila una 
waaka o sidang so wapareta o Paulus 
iwingoso de iwingaho awi simaka ma 
ngale iwihakim. 

7 So ma orasi o Paulus womasidiado o 
Festus awi simaka, de o Yahudika manga 
roriri o Yerusalemno yahihino gena ona 

iwisigilolika, de iwikalaki una ma ngale 
o dorou moi-moi idalaka waaaka, duma 
gangodu magena ka ikulai. 

8So o Paulus una masirete ona 
wasango de wotemo, "Nakoso ma ngale 
o Yahudika manga bobita eko lo ma 
Kaisar Roma awi bobita gena, ma moi 
waasi ngohi tatilaku eko o dorou moi lo 
taaka waasi o Gikimoi Awi Tahuka." 

3 Duma o Festus wodupa o Yahudika 
manga roriri wasisanangi, so una O 
Paulus iwisano wotemo, "Ngona ka 
nomote notagi o Yerusalemka, la to ona 
manga galaki moi-moi magena kadoka 
asa ngohi tatailako la tonihakim?" 

10 De o Paulus wotemoli unaka, "Ma 
Kaisar Roma wonisitatapu gena ngona 
nodadi hakim de o orasi manena ngohi 
ani simaka, so o riho manenaka bilasu 
ngona noitailako. De ngona masirete lo 
foloi nanako ma ngale o Yahudi manga 
roririka gena igogou ngohi ai sala ihiwa. 

11 De nakoso ngohi la o dorou moi 
taakaka sidago ngohi bilasu itooma, 
ngaroko ngohi tosone lo qadoohawa. 
Duma de manga galaki ikokulai magena 
moi lo yaakuwa ngohi isidoa o Yahudi 
manga roririka. Ma sababu moi-moi 
magena ngohi togoloka la ngohi asa 
itailako de ihakim ma Kaisar Romaka." 

1250 kagena de o Festus de 
awi mahkamah ma nyawa 
imatekesikadailako, gabolo de wotemo 
o Pauluska, "Sababu ngona masirete 
nagolo la ma Kaisar Roma wonitailako de 
wonihakim, so o orasi manena asa ngona 
tonisitota kadoka ma Kaisarka bato." 

13 So kagena o wange muruo naga ma 
Kolano Agripa de ma bira ongo Bernike 
imasidiado o Kaisareaka, ma ngale o 
Festus maro o gubernur wimomuane 
moi so yahika iwisimore. 

14 So ona kagena yahino o wange muruo 
naga ipasaka, de ma Gubernur Festus 

wasingangasu ma Kolano Agripaka o 
Paulus awi hali, so wotemo, "Kanaga 

o nyawa moi, awi ronga o Paulus, una 
magena o Feliks wisitodongosaku o bui 
ma rabaka. 

15So ma orasi ngohi o Yerusalemka 
totagi, de o imamka ma bi sahe de o 
Yahudika manga roriri yahino isingangasu 
ngohika, de yogolo ma ngale o Paulus 
una magena bilasu towisisala la bilasu 
wisifanggali de o sangisara. 

16 Duma ngohi totemo onaka idadiwa, 
sababu ngomi o Kaisar Roma ma 
bobareta gena mia biasa bilasu o nyawa 
moi de kiaka o nyawa yokokalaki ona 
magena imatekerisima kasi la ma ngale 
manga galaki magena una wasinako itiai, 
gaboloka de asa aku wifanggali. 

17 Mutuwade ma orasi o Yahudika ma 
bi roriri magena imasidiado o Kaisareaka 
la o Paulus iwikalaki, de ma langino 

gila-gila ngohi o sidang hakim taaka de 
tapareta so o Paulus wingoso. 

18 Ma orasi ona ikokalaki imaokoye, 
de ngohi ai siningaka tamalo nagala 
asa una wikalaki koloko o dorou moi 
waakaka, duma to ona manga galaki ma 
rabaka pamakewa ma ngale wikokalaki 
una magena bilasu powisifanggali de o 
sangisara. 

13 Kanaga manga galaki ma rabaka gena 
cawali imatekesikoholu ma ngale ma 
ngeko idodooha bilasu to ona manga 
nyawa masirete o Gikimoika wisuba de 
lo ma ngale o nyawa moi wosoneka, de o 
Paulus wotemo igogou Una wooho kali, 
Una magena Awi ronga o Yesus. 

20 So ngohi gena foloi togamamu 
idodooha la aku o moi-moi magena 
tatailako, so ngohi lo o Paulus towisano 
totemo, 'Nakoso ka nomode de kadoka 
toningaho o Yerusalemka, la kagena 
pahika de asa tonitailako la tahakim.' 

21 Duma o Paulus woholu de wogolo 
wotemo, 'Nakoso yaaku, de ngohi 
kanena o bui ma raba kasi sidago lo 
ai hali manena bilasu ma Kaisar Roma 
asa watailako la wahakim.' Ma sababu 
magena so ngohi tapareta la wijajaga 
kasi, sidago o orasi qaloloha moi tamake 
de asa una magena towisidingo kadoka 
ma Kaisar Romaka." 

22 Kagena de ma Kolano Agripa wotemo 
o Festuska, "Ngohi masirete lo todupa o 
nyawa una magena awi demo toise." So 
o Festus wotemo, "llangi ma wangeka de 
asa towingaho la ngona lo noise to una 
awi demo." 

23 So ma langino ma Kolano Agripa awi 
kolano ma juba womasitibaku de una de 
ma bira ongo Bernike itagi de to una awi 
prajurit ma bi kapita de lo o dodihimo 
o kota ma nyawa yahohoromati, de 
gila-gila ona iwosa ma gubernur awi 
mahkamah ma rihoka. Qabolo de o 

Festus wapareta la o Paulus iwingahono 
manga simaka. 

24 So o orasi magena de o Festus 
wotemo, "Ai baba ma Kolano Agripa de 
o roriri ningodu mia simaka! O nyawa 
una manena gena o Yahudika ma nyawa 
he yangodu, bai o Yerusalemka de lo 
kanena o Kaisareaka, ona iwikalaki de 
igolo imatoore ngohika la una bilasu 
witooma. 

25 Duma ngohi tamakewa una manena 
o dorou moi lo waaka sidago una bilasu 
iwitooma. Sababu una masirete wogolo 
ngohika la towisidingo ma Kaisar Romaka 
la una asa iwitailako, so komagena ngohi 
tositatapuka asa una wotagi. 

26 (25:25) 

27 De ma ngale una ngohi tanako waasi 
idodooha bilasu ai surati ma rabaka 
tosilefo de ma Kaisar Romaka tosidingo. 
Sababu ai sininga ma rabaka ¡temo 
nakoso o nyawa moi la towisidingo ma 

Kaisarka de ai surati ma rabaka o galaki 
ma demo moi-moi todedemowa, ai 
manara magena itiaiwa. Mutuwade ai 
baba ma Kolano Agripa, o orasi manena 
ngohi towingaho ani simaka la ma ngale 
ngone powitailako kasi, de asa ngohi aku 
tanako ma ngeko idodooha so ngohi asa 
o surati tolefo de ma Kaisarka tosidingo." 
1So kagena de ma Kolano 
26 Agripa o Pauluska wotemo, 
"Ngohi todupa ani sosango ma demo ai 
simaka nosibicara la toise." So o Paulus 
wosubaka, de wapoma la ma ngale 
wobicara o bi nyawa ona magenaka de 
awi demo komanena, 

2 "Ma Kolano Agripa tonihohoromati. 
O wange manena ngohi ai sininga ma 
rabaka isanangi icarawa ma ngale ka 
to ngona ani simaka asa o bi moi-moi 
gangodu, o Yahudika manga roriri 
ikokalaki ngohika gena, ngohi tasango. 

3 Sababu ngona lo nanako itotiai o 
bi moi-moi qangodu o Yahudika mia 
adati, de mia galepu, de lo mia sikoholu. 
Mutuwade ngohi togolo tanu de nisabari 
ilamo la nodupa noise. 

40 bi Yahudika ma nyawa inako 
yangodu, ma orasi ai dokuka togoge 
de lo o Yerusalemka gena, idodooha to 
ngohi ai cho iqoqomaka ma orasi ngohi 
ka tomagohiduurusi. 

> Sababu he ma dekaka ma ngale ngohi 
gena ona inakoka, de ma ngale ngohi 
ona lo aku isingangasu gena, igogou 
ngohi o Farisika ma nyawa moi, so mia 
agama ma bi bobita lo tamote de tacoho 
gaputuru. 

6 De o orasi manena ngohi tongongano 
de topiricaya gena igogou o Gikimoi asa 
o nyawa wasioho kali maro o kia wojajika 
to ngomi mia ete de mia toporaka, 
sababu magegena so ngohi tomaokoye 

kanena ani simaka ma ngale ngohi 
ihakim. 

7 Kanaga o Yahudika ma bi nyawa o 
bolu mogiowo de sinoto manga dala 
magena ona yangodu o putu de o wange 
yodupa o Gikimoika isuba de ona lo 
Awi jaji magena yongongano. Duma, ai 
baba ma Kolano Agripa, sababu ngohi lo 
tongongano maro ona komagena, so o 
Yahudika ma nyawa ona ngohi ikalaki. 

8 So, baba-baba, upa sidago ngini 
ningodu kanena lo niapiricaya o Gikimoi 
gena waakuwa o bi nyawa isosoneka 
wasioho kali bai! 

3 Ngohi totemo komagena, sababu 
iqoqoma ngohi masirete lo ai edekati ma 
rabaka o bi nyawa la o Yesus o Nazaretno 
iwipipiricaya ona magena bilasu ngohi 
tasiholu gaputuru. 

10 So kagena de o Yerusalemka ngohi 
totagi de taakaka. Ena gena, de o imam 
ma bi saheka o surati kuasa togolo so 


KISAH PARA RASUL 26 248 


ona ihike ma rabaka ma demo gena 

o nyawa ipipiricaya tatago la o buika 
tasingosa. Komagena lo ma orasi o bi 
nyawa ipipiricaya yatooma de ngohi lo 
todupa tomasimote. 

11 De lo kanaga o bi puji ma tahuka o 
bi nyawa ipipiricaya ngohi tasisangisara. 
Taaka komagena ma ngale ona imadosu 
la o Yesus iwipiricaya kawa. De ngohi 
ifoloisi talawangi ona, sidago lo totagi 
tasangisara o bi nyawa o Yahudika 
yasowo manga dokuka. 

1? Ma ngale de o bi imamka ma bi sahe 
manga surati kuasa magegena so ngohi 
totagi o Damsyikka. 

13 Ai baba ma Kolano Agripa, ngohi 
totagi nagala o wange itotiai so tahika o 
ngeko ma soaka, de o nita moi ma siwa 
foloisi iqoku de o wange o dipaku idisiwa 
so idahe ngohiku de o nyawa imomote 
gena misigilolino. 


KISAH PARA RASUL 26 249 


14 Sidago ngomi mia jaraka de mitura 
o tonaku, de o ili moi toise de mia 
bahasa Ibrani itemo ngohika, 'Saulus, 
Saulus! Qadoohaso Ngohi noisangisara. 
Ma ngale ngona Ngohi noiholu de 
noisangisara, so ngona masirete nisiri 
bato, so koloko o sapi ma nau moi ma 
duhutu wosipasi iholu de ma gorobaka 
yapito so gasiri.' 

15 De ngohi tosango totemo, 'Ya, Jou! 
So Ngona naguuna.' So kagena de o Jou 
wotemo, 'Ngohi manena o Yesus, kiaka 
ngona noisasangisara gena. 

16 Ngaroko o Gikimoika ani manara 
komagena, duma nomomi, sababu Ngohi 
todupa tomasimane ngonaka ma ngale 
tonisitatapu ngona asa Ai manara naaka 
de lo asa nosihabari o nyawa yangoduka, 
maro o kia ngohi tomasimane ngonaka 
o orasi manena de lo maro o kia o orasi 
ma simaka Ngohi asa tonisingangasu 
ngonaka. 

17 De bai o Yahudika ma nyawa bai lo 
o Yahudika ma nyawa yasowo manga 
edekati qatotorou ngonaka gena Ngohi 
asa tonisirese. Komagena lo tonisulo 
ngona bilasu notagi o Yahudika ma 
nyawa yasowo 

18 ma ngale onaka nadoto sidago manga 
sininga ma rabaka yanako igogou de itiai, 
so o Iblis he yapareta kawa la o Gikimoi 
manga sininga wapareta, imatero maro 
o nyawa o bubutu ma rabano isupu de 
iwosa o nita ma rabaka. De ma ngale 
manga piricaya Ngohika so manga dorou 
lo asa Una wosiapongu so ona yatebika, 
de asa wasingosa o bi nyawa wahihiri 
manga sidongirabaka.' 

19 So, ai baba ma Kolano Agripa, 
ma orasi o Yesus towikelelo o dipaku 
womasimaneka, de igogou ngohi 
Una towimoteka so ai manara gena 
komanena: 


KISAH PARA RASUL 26 251 


20 ngohi tosihabari togoma o Yahudi ma 
nyawa o Damsyikka igogoge, gabolo de o 
Yahudi ma nyawa o Yerusalemka igogoge 
sidago o Yudea ma daera ma sigilolika, 
de komagena lo o Yahudika ma bi nyawa 
yasowo, la bilasu manga dorou moi-moi 
imatoba de imatoduba de o Gikimoi 
wimote qabolo, de magena asa yatiai to 
ona manga gogoho. 

21 De ma sababu komagena so o 
Yahudika yamuruo naga yahino so ngohi 
itago o Gikimoi Awi Tahu ma lolohaka, 
de tanu ngohi itooma. 

22 Duma kanaga de o Gikimoi Awi 
roriwo so ma bati o orasi manena ngohi 
ka tomaokosi kanena, baba, ani simaka, 
de aku lo tosihabari ma ngale o Yesus o 
nyawa nagoonaka bato. So o kia ngohi 
totetemo gena ka imatero o Musa de o bi 
nabi igogoma isingangasuka de isilefoka 
o kia asa idadi o orasi ma simaka, 

23 ena gena, o Salamati ma Kolano asa 
iwisangisara gena, Una maro o nyawa 
moi ma nonomaka wosone duma wooho 
kali, so komagena o Yahudika ma nyawa 
de lo o bi nyawa o Yahudika yasowo lo 
Una wosihabari gaboloka, la ona aku 
yanako itotiai igogou o Gikimoi asa o 
nyawa wasisalamati." 

24 So o Paulus awi sosango ma demo 
wosibicara komagena, de o Festus 
widotoore, "Pei! Paulus, ani cawaro he 
ifoloi poli, so nositogosaka bai!" 

25 Duma o Paulus wotemo, "Ai baba 
Festus tonihohoromati, ngohi itogosawa, 
duma o demo kia tosibobicaraka gena 
igogou de itiai. 

26 Sababu yaakawa o riho ikukuruka la 
aku imamingihu, so o moi-moi magena 
ma Kolano Agripa ifoloi wanako itiai, 
ma ngale magegena so ngohi tobarani 
tosibicara. 

27 Ma Kolano Agripa tanu noidedemo 
ngohika, maro o bi moi-moi o bi 
nabi isingongangasuka gena ngona 
nopiricaya, eko hiwa. Ngohi lo toninako 
ngona nopiricayaka." 

28 So ma Kolano Agripa wotemo o 
Pauluska, "Kanaga ai mamalo ma rabaka 
cawali o orasi ma cunu bato de ai 
sininga nagehe la tanu ngohi lo todadi o 
Kristenka ma nyawa moi." 

29 So kagena de o Paulus wotemo, 
"Ngaroko o orasi iteka eko idumu, duma 
ngohi tosumbayang o Gikimoika, la 
upa cawali ngona, duma ngini ningodu 
lo o wange manena ai demo niiise lo 
asa nidadi o Kristen ma nyawaka maro 
ngohi manena, duma upa nirate maro 
komanena." 

30 Qabolo de ma kolano, de ma 
gubernur, de ongo Bernike de lo kagena 
yangodu imaoko, 

31 so isupu ma duduka, de ona itemo 
moi de moika, "O nyawa una magena o 
dorou moi lo waakawa de sidago bilasu 
iwitooma eko o buika wisingosa." 

32 De ma Kolano Agripa wotemo o 
Festuska, "Nakoso una upa wagolo ma 
Kaisar Romaka asa witailako la wihakim 
gena, galoha ilaku una nowipalakoka." 

1So ma orasi isitatapu gaboloka 
27 ma ngale o Paulus de ngomi o 
deruku mipane la miside mikahika o 
Romaka gena o Italia ma daeraka, so de 
mimajobo o Paulus de o nyawa yamuruo 
naga o bui ma rabaka yasisaraha o 
Yuliuska, una magena ma Kaisar awi 
prajurit yaratu moi manga sahe. 

2 Kagena o Kaisarea ma bobaneka de 
o deru moi o Adramitium ma kotano 
asa imasidiado. So o deru magenaku 
ngomi mipane de asa miside miakahika o 
Asia ma daera ma bi bobane moi-moika 
mitulu. So ngomi de o Makedonia ma 

nyawa moi, awi ronga o Aristarkhus, una 
magena o Tesalonikano wakahino so una 
de ngomi miside mimakederu moi. 

3 Ma langino ngomi mimasidiado 
o Sidon ma bobaneka. O Yulius una 
magena o Paulus wiriwo so aku wisimaha 
una magena wotagi awi dodiaoka, ma 
ngale ona kagena awi oho ma kurangi 
wihike unaka. 

4So kagena de o deru magenaku ngomi 
misideli, duma o paro mia simano 
ikahino, so ngomi miakahika o Siprus ma 
guraka mimasidutulu ma ngale o paro 
upa midahe. 

> Gila-gila o Kilikia ma daera de 
o Pamfilia ma daera ma simano 
mimasitepa, de asa mitolangolo 
miakahika o Mira ma bobaneka, ena 
gena o Likia ma daeraka. 

650 kagena miutiku, de o Yulius o 
deru moili wosari de wamakeka o 
Aleksandriano ma deru moi manga 

edekati itagi iside o Italia ma daeraka. 
So ngomi mingodu o deru magenaku 
womisibane la mimajobo miside kali. 

7 Duma ngomi miside isusa, sababu o 
paro mia simano so mia deru lo itagi 
mehe-mehe sidago ma bati o wange 
muruo naga de asa ngomi miuti o Knidus 
ma bobaneka. De kagena lo o paro mia 
simanoli so miaakuwa miside o wange 
ma dumusa, so ka miside o koresaraye 
so mitola mikahika o Salmone ma 
dotoka, ma ngale o Kreta ma guraka 
mimasidutulu la o paro upa midahe. 

8 Kagena lo miside isusa, duma 
miagegego sidago mimasidiado o riho 
moili, ena gena isironga o Pelabuhan 
Indah. So kagena de kadoke o Lasea ma 
kota gena he miadumuka. 

3 De kanaga mia dodagi ma rabaka 
miteka poli sidago lo o paro de o rato 
ma orasi gena yaadoka, so nakoso 
ngomi o deruku mipane done ma soaka 

de ngomi asa mibodito. So o Paulus 
womihakasonyinga, de una wotemo, 

10 "Ai baba-baba, ai sininga ma rabaka 
tamalo nakoso o orasi manena de 
posideli gena, ngohi tododato ngone 
pobodito so to ngone nanga deru de 
nanga gina isisa sidago lo ngone ma 
nyawa lo posone." 

11 Duma o prajuritka manga sahe 
magena womaha-mahawa o Paulus awi 
demo magena, duma o deru wapopareta 
de o deru woaahoka to ona manga demo 
foloi womote. 

12 Nakoso o alo, de o paro, de lo o rato 
ma orasi imasidiado, de o riho magenaka 
o bobane gatotorou moi nakoso kagena 
pomatapu, so ona o deru ma nyawa he 
yangodu itemo nakoso yaaku, bilasu 
isideli la ikahika kadoka o Feniks ma 
bobaneka ma ngale o alo de o rato ma 
orasi imasidiado de kagena imatapu. 

O Feniks gena o jiko moi o Kreta ma 

guraka de yorisima kodai, bai o koremia 
o wange ma dumusa de lo o koresara o 
wange ma dumusa. 

13 Ma dongoho magena o paro o 
koresaraku iwuwu imehe-mehe, de ona 
itemo nagala iogoka, so manga edekati 
yaaka la aku isideli. So kagena de manga 
tapu yatide de imajobo iside yameta o 
Feniks, so yakahika o wange ma dumuka 
so ma dateno imasitepa-tepa. 

14 Duma iside ikuru waasi, de o rato 
gasosihilo, isironga o Wange ma Siwa ma 
paro ma dorou, itago o talako ikahoko 
de mia deru yaaho ma dongirabako. 

15 So miaakuwa miatomo, so miagohaka 
mia deru isipapaka sidago lo mia deru lo 
O paro yaaho. 

16 So ngomi mimagohaka miqgasi so 
o Kauda ma gura ma ceceke moika 
mimasidutulu, so kagena de mia 
sangisaraka mia deru ma awa moi 
miatutuda gena bilasu misibane. 

17So o deru ma awa magena 
misibaneka, de o gumi ilalamo mia 
deruka misipiliku misilalo-lalono ma 
ngale mia deru magena gaputuru. Ngomi 
miododato upa sidago mia deru magena 
itorihi o beting Sirtiska, so mia side lo 
misigutika la qohaka mia deru magena o 
paro asa yaaho. 

18 De ma langino o paro de o rato 
gasosihilo itagi kali sidago mia deru 
isipapaka poli, so lebelaha mia deru ma 
gina magena o teoku yaumoka. 

13 De ma goginita noli, de ona o deru 
ma nyawa masirete o deru ma leleani 
moi-moi lo gangodu o teoku yaumoka. 

20 De o wange muruo naga qabolo o 
paro, de o rato, de lo o moku-moku 
mia deru isipapaka ka komagenaka, 
so o ngoma de o wange ma lako lo he 
miakelelo kawa. Ma dodoguka, mia 
ngongano ma ngale ngomi mia rohe aku 
misalamati gena ihiwaka. 

21 So o wange muruo naga gabolo 
ngomi mia dupa miogo lo ihiwaka, 
kagena de o Paulus mia sidongirabano 
womaokoye de wotemo, "Ai baba- 
baba ningodu! Kapuruo nagasi ngohi 
tonasisitiari la upasi ngone poside o 
Kreta podongosa, la upa sidago ngone 
porugi de pobodito, duma magena 
niamotewa. 

22 50 o orasi manena tinibaja de togolo 
nginika la tanu nia sininga foloisi ilamo. 
Sababu ngone manena moi lo asa 
posonewa eko poboditowa, so cawali ka 
to ngone nanga deru bato. 

23 Ngohi tanakoka, sababu kaputuka asa 
o Gikimoi towisusubaka de Awi manara 
taaakaka, gena wasulo o malaikat 
moi so yahino ai dateka imaokoye de 
isingangasu ngohika itemo, 

24 'He, Paulus! Ngona ma Kaisar Roma 
bilasu nowirisima, la ma ngale o Gikimoi 
Awi laha ngonaka so o nyawa ningodu 

nisiside gena upa nibodito, so ngaroko 
upa he nimodoli.' 

25 Ngohi towipiricaya o Gikimoika o 
kia wotetemo ngohika gena asa idadi 
de imaaka. Mutuwade, ai baba-baba, o 
orasi manena nia sininga nisiputuru! 

26 Sababu ngone gena bilasu inasitutu 
duma o gura moi ma goasa." 

27 So ma deka o putu mogiowo de 
ihaka, to ngomi mia deru ka gagasisi 
duma he imisikahika o Laut Adria ma 
gokuka. So nagala o putu itongiraba de o 
deru ma nyawa yamalo gena o dududu 
he miadumuka. 

28 So kagena de o deru ma nyawa o 
gumi de o teto iqehe so o teo ma luku 
yatuga de yamake o meter moruhaku. 
Qabolo de mia deru magena yagohaka 
gagasi sutu ikuruka, de ona yatuga kali so 
yamake ma luku o meter moruwangeku. 

29 Kagena de ona yamodo upa sidago 
mia deru magena itorifa poli de o goa 

ma tetoka itorihi, so lebelaha o tapu ngai 
iha yaumo mia deru ma doduuruku de 
manga sininga ma rabaka yongongano la 
tanu capatika gaginita. 

30 O orasi magena qabolo de o deru ma 
nyawa ona magena imapongo-pongo 
manga deru ma awa isiguti o teoku, de 
manga manara koloko o tapu yasiha 
mia deru ma nomaku, ena momongo 
ona magena manga edekati ¡uti sadina 
o dududusa la mia deru magena 
yodongosa. 

31 So kagena de o Paulus wotemo o 
prajuritka de to ona manga saheka, 
"Nakoso o deru ma nyawa ona magena 
la o deru manena yodongosa, gena ngini 
ningodu manena nibodito." 

32 So o deru ma awa magena yaqehe 
waasi, de o bi prajuritka ona magena 
iqomaka o deru ma awa ma bobiliku 
yaogu so o teoku yaturaka. 

33 So he gaginita, de o Paulus wagegego 
ona bilasu iogo kasi, so wotemo, "De o 
wange manena so ngone nanga deka he 
o wange mogiowo de iha gabolo, de ka 
nia modo ma rabaka nitotamaha so o kia 
naga moi lo niaogo waasi. 

34 Duma ngini ningodu manena asa 
niboditowa de nia kia naga moi lo waali 
asa isisa, so ma ngale nia rohe ma buturu 
ilino ngohi togolo de tinigegego nginika 
la, ngaroko ka ma cunu lo, hitilahi nioqo 
kasi." 

33 So o Paulus wotemo komagena 
gabolo, gila-gila ona yangodu manga 
simaka o roti ngai moi waqehe de awi 
sukuru watide o Gikimoiye asa o roti 
magena watepi-tepi, de una masirete 
waoqo woqoma. 

36 Ma dodagi komagena so ona manga 
sininga asa qaputuru kali de ona lo 
yoogoka. 

37 Ngomi mingodu o deru magena ma 
rabaka gena mia dala ya-276. 

38 Mingodu ngomi miogo so mipunuka, 
gabolo de o deru ma nyawa ona magena 
o gandum o deru ma rabaka isisupu de 
yatide so o teoku youmoka ma ngale 
manga deru gaguui la ibao. 

39 Ma orasi he gaginita itiai, de o deru 
ma nyawa ona yakelelo o gura moi, 
duma yanakowa o gura o kia magena. 
Kagenali yakelelo o jiko moi gena de ma 
dowongika. So manga edekati mia deru 
tanu sagena o dowongisa isikahisa. 

40 Komagena so manga tapu ma 
gumi yaoguka, de yapalako de o 
teoka yaqohaka. De o deru ma sari lo 
yapalakoka, de o side isidola ma ngale o 
paro asa mia deru isidagi. 

41 Duma mimatodoka gena mia deru 
ma noma o goasa yahosa sidago itorihi 
de itagi kawa, duma ma doduurusa 
gena o moku-moku ilalago yapoka 

isidadu-dadu ma bati mia deru lo ipolote 
so ileta-letaka. 

42 So kagena de o bi prajuritka yafakati 
ma ngale o bui ma nyawa magena 
yatooma, upa sidago sadine itobo o 
dududusa de iloga. 

43 Duma o prajuritka manga sahe 
magena awi dupa la o Paulus 
wisisalamati, so una wasimahawa 
manga edekati magena yaaka. So ka 
wapareta nagoona aku itobo imatengo, 
de upa he o ifaka imasigocoho, hika 
imaumo igoma o teoku ma ngale itobo 
sadine o dududusa. 

44 Komagena de ma binukali wasulo 
itobo ituuru, ma ngale o deru ma ifa 
ipopoloteka eko ma ifa ma leletaku 
kagena imasigocoho. Ngomi mingodu 
awi beseso magena miamote de 
miaaka sidago o dududusa miaado de 
misalamati. 

1So ngomi aku misalamati ma 
28 bati o dududusa miaado, de 
o orasi magena asa mianako o gura 
magena isironga o Malta. 

2 So o gura magenaka ma nyawa 
manga galusiri ilamo ngomika. So o orasi 
magena o muura de o alo itagi, so ona 
o uku itahu qabolo de ngomi miaso ma 
ngale kagena mimarahu. 

3 So o Paulus lo o gota kagena 
wotolomu so o uku yatatahu ma qokuku 
wongangado, de sababu o uku ma sahu, 
so ma sora ma rabano o ngihia moi 
isupu, de gila-gila awi giaka yagoli so ka 
ililikoka. 

4 So o orasi magena o gura ma nyawa 
yakelelo o Paulus awi giaka o ngihia moi 
ka ililikoka, de ona itemo moi de moika, 
"Ngaroko o nyawa una manena o teoka 
wisisalamati, duma awi giki ma duhutu 
wisifanggali itiai so wisimahawa wooho, 

sababu o nyawa una manena nagala 
igogoma wototooma." 

> Kagena de o Paulus awi gia wosibiripe 
de o ngihia magena itura kali o ukuku de 
awi gia lo qasiriwa. 

6 Duma ona manga sininga ma rabaka 
itemo qohaka, sutusi de asa awi rohe 
bilasu idobo eko pomatodoka gena 
una woruba de wosoneka. Duma ona 
itamaha ma deka idodooha de kanaga 
o bodito moi lo iwidahewa eko idadi 
unaka, qabolo de ona manga sininga 
imatagali so itemo una magena o giki ma 
duhutu moi. 

70 riho magegena ma soa ikuru 
kawa de kadoke o Publius to una 
awi tona masireteka. O nyawa una 
magena womatengo o gura ma bi 
nyawa magenaka wodadi to ona manga 
sahe moi. Una womiaka qaloha so 
kagena ma deka o wange saange ngomi 
mimasidodogu unaka. 

8 De o orasi magena o Publius ma 
baba wigoga de o au wosihoho, so 
awi siri gena qatubuso. Kagena de o 
Paulus wotagi iwikurumi, so wahika 
wosumbayang, de awi gia wahado unaku 
so ma baba lo iwisilohaka. 

3 O Paulus awi manara magena yanako, 
so o gura ma nyawa ma binuka yasisiri 
yahino o Pauluska, de ona magena lo 
wasilohaka. 

10 Kanaga lo o nyawa ona magena de 
manga ngongike idala imihike ngomika 
ona imihoromati, so ma orasi ngomi 
he mimajobo, de o deru ma rabaku lo 
manga roriwo moi-moi ona isibane ma 
ngale to ngomi mia oho ma kurangi o 
dodagi ma rabaka. 

11 So o gura magenaka ngomi migoge 
he o ngoosa saange sidago ma orasi 
o alo de o rato itoguka, qabolo de 
mimasidailako so mimajoboli mikahika o 
Romaka. So ngomi mipane o deru moili 

nodoka o Aleksandria ma kotano, kagena 
imatapuku ma orasi o alo de o rato itagisi 
de o deru magena isironga o Dioskuri, 
ma ngale o giki ma duhutu isasago. 

1? So kagena de ngomi miside mikahikali 
o Sisilia ma guraka, de kagena o Sirakusa 
ma bobaneka miuti so kagena migoge o 
wange saange. 

13 De nogena miside kali mikahika 
o Italia ma daeraka, so o Regium ma 
bobaneka mimasidiado. Ma langino de 
o paro koresara itagi, so miside sidago 
o wange moili de asa miuti o Putioli ma 
bobaneka. 

14 O orasi magena asa ngomi 
mimakamake de o bi dodiao ipipiricaya 
yamuruo naga. So ona yahino imituumu 
la bilasu migoge onaka ma deka o wange 
tumudingi. So mia dodagi ma ngeko 
komagena sidago aku miaado o Roma 
ma bi dokuka. 

15 So ma orasi o Romaka de mia dodiao 
ipipiricaya yogiise ngomi he miadumuka, 
de ona yahino kagena o Forum Apius ma 
dokuka de ma somoali yahino kagena 
o Tres Taberne ma dokuka ma ngale 
mimakamake de ona. Ma orasi o Paulus 
wakelelo ona magena yahino, de awi 
sukuru watide o Gikimoiye de awi sininga 
ipopeleso lo ihiwaka. 

16 De ma orasi o Roma ma kotaka 
mimasidiado, o Paulus gena o prajuritka 
manga sahe aku wisimaha una wotagi de 
O prajuritka wijajaga moi so ona igoge 
imakatahu moi. 

17 So o Paulus o Roma ma kotaka 
womasidiado o wange saangeka, de 
una o Yahudika ma bi roriri gena 
waaso. So ona yahino imatolomuno, de 
una wotemo, "Ai dodiao nipipiricaya, 
ngaroko to ngohi ai sala ihiwa ma ngale o 
Yahudi manga roririka eko tatilakuwa to 
ngone nanga ete de nanga topora manga 

adati, duma o Yahudika ma nyawa O 
Yerusalemka ona ¡aka sidago ngohi itago 
de o buika isingosaka, gabolo de itotali o 
Kaisar Roma awi bobaretaka. 

18 So kagena ngohi itailako gabolo, de 
ai sala moi lo yamakewa ma ngale ngohi 
bilasu itooma, de mote ona manga dupa 
asa ngohi ipalako. 

19 Duma o Yahudika manga roriri ona 
isiholu yagogou, so ngaroko ngohi ai sala 
moi lo ihiwa ma ngale ai gianongoru 
o Yahudika bilasu takalaki, duma ai 
mamalo ma rabaka ¡temo bilasu tagolo 
la ngohi asa itailako de ihakim kanena 
ma Kaisar Romaka. 

20 Komagena imaaka so ngohi togolo la 
ngini ningodu niahino kanena ma ngale 
pomakamake de pomatekesibicara. 
Sababu ngohi towipiricaya o Salamati 
ma Kolano, imatero de ngone o Israelka 
ma nyawa powipiricaya, so ngohi lo de o 
rate manena isipiliku." 

21 De ona isango itemo unaka, "Ma 
ngale ngona gena o surati moi lo 
isidingo waasi o Yudeano, komagena 
lo o bi nyawa nikokalaki o Yudea ma 
daeraka o nyawa moi lo yahino waasi 
imisingangasu ma ngale to ngona ani 
ronga ma dorou. 

22 Duma ngomi asa mianako gena o riho 
idadalaka o nyawa ipipiricaya o Yesuska 
manga ronga ma dorou, so ngomi 
miodupa miise idodooha to ngona ani 
dupa ma ngale to ona manga piricaya." 

23 So kagena de o Yahudika manga roriri 
isitatapu ma orasi de ma wange la aku 
ona yahino unaka imatolomu kali. So ma 
orasika de ona magena yahino foloisi 
yadala o Paulus awi dodoguka, so ka o 
goginita nosi de o Paulus wosihabari de 
wadoto onaka womatoguwa ma bati 
imaqa-magaka. Una wosihabari ma 
ngale idodooha o Gikimoi wokolano de 
wopareta o bi nyawaka, de lo o bi bobita 

o Musa wosilelefoka bai lo o bi nabi 
manga buku ma demo wadoto la manga 
sininga wageha ma ngale yopiricaya O 
Yesus Una magena igogou o Salamati ma 
Kolano. 

24 Kanaga o nyawa ma binuka o Paulus 
awi demo magena yopiricaya, duma o 
nyawa ma binukali ona yopiricayawa. 

25 So kagena ona imatekesikoholu 
de imasidailako, so tanu imajobo 
iliho, de o Paulus wasitemo o Yahudi 
manga roririka magena de o demo 
moi, gena komanena, "Igogou de 
itemo ma ngale ngini manenaka, kiaka 
o Gurumi Qatetebi ma nabi Yesaya 
iwisingangasu ma ngale nia ete de nia 
topora igoqgomaka, gena komanena, 

26 (28:25) 

27 'Nakoso o nyawa ona magena de 
manga lakoka tanu imasigelelo, de 
nakoso de manga ngauka tanu imasigise, 
la manga sininga ipelenga de tanu 

isinoda, de asa manga dorou yodongosa 
de imatoba, de Ngohi manga Jou asa 
tasisalamati manga dorou ma rabano. 
Duma ona manga sininga gatogoi so de 
manga lakoka duma imasigelelowa de 
manga ngauka duma imasigisewa. So o 
bi nyawa ona manenaka bilasu notagi 
de nasitemo: Ngini asa ka niise, duma 
moiwa nianako de asa ka niakelelo, 
duma moiwa nianako ma diai.' 

28 Ai dodiao nipipiricaya, bilasu nianako 
o habari qaloloha ma ngale o Gikimoi 
o bi nyawa wasisalamati gena Una 
wosuloka, so o Yahudika ma nyawa 
yasowo lo yasihabari qaboloka, de ona 
lo asa yamote de isigise qaloha bai!"(( 

23 O Paulus wotemo komagena, de 
ona o Yahudika yadadala imajobo 
widongosa de imatekesikoholu sidago lo 
imatekekangamo.)) 

30 La komagena o Romaka ma deka o 
taungu sinoto qabolo o Paulus wogoge 

o tahu moi wasesewaka, de o nyawa 
yangodu yahino wilelega unaka, ona 
magena una wasimore de awi nali de 
awi moreka. 

31 So una de awi baranika de lo wifatiwa 
so womatoguwa ona magena wadoto 
ma ngale o Jou Yesus Kristus de lo ma 
ngale idodooha o Gikimoi Awi dupa o bi 
nyawa wapareta maro o kolano moi. 


Roma 


1 1 Ngini ai dodiao nipipiricayaka o 
gogobu nigogoge o Roma ma kotaka. 
Ngohi manena Paulus o Yesus Kristus 
Awi leleani moi, de o Gikimoi woihiri 
de woisulo maro Awi sosulo moi. Ngohi 
woisulo ma ngale Awi habari qaloloha 
magegena tosihabari. 

20 habari galoloha isihabari gena, 
iqomaka o Jou Yesus wahino waasi de 
o Gikimoi asa wojaji qaboloka. Awi jaji 
gena maro kiaka kanaga Awi nabi-nabi 
isilefo o Jaji lgoqoma ma Buku ma 
rabaka. 

3 (1:2) 

40 habari galoloha gena ma ngale to 
Una Awi Ngopa, Una magena o Yesus 
Kristus nanga Jou. De ma ngale Una 
magena wodadi maro o nyawa moi 

de Awi rohe gena, Awi sihino kanaga 
o Daud awi ngopa de awi danoku. 
Duma ma ngale Una Awi siningaka Awi 
gogoho o Gikimoino gena, kanaga o 
Gikimoi wonasinako igogou Una magena 
o Gikimoi ma Ngopa de Awi kuasa 
gapoputuru. Komagena wosinako ma 
orasi Una o sone ma rabano wisioho kali. 

> De kanaga lo ma gola gena to Una 
magena Awi manara, so aku pamake o 
Gikimoi Awi laha de wonasitatapu ngone 
podadi Awi sosulo, la to Una Awi habari 
galoloha magena posihabari o nyawaka. 
La ma ngale ma Kristus wihoromati 
gena, upa ka cawali o Yahudika ma 
nyawa, duma o bi bangsa qangodu 
manga sidongirabaka o bi nyawa aku 
Una iwipiricaya sidago lo iwisigise. 

6 Komagena ngini lo o Gikimoi winihirika 
ma ngale nidadi o Yesus Kristus Awi 
nyawa masirete. 

7 Manena nginika o surati moi ngohi 
tolefo. Igogou, ngini gena o Gikimoi 
winidododaraka de lo winihihirika ma 
ngale nidadi to Una Awi nyawa masirete. 
Ngohi togolo o Gikimoi nanga Baba de 
nanga Jou Yesus Kristus tanu inidogo 
nginika o laha ifoloi, la nia sininga yaaka 
so foloisi isanangi. 

8 Ma nonomaka, sababu ma ngale 
ngone o bi moi-moi o Yesus Kristus 
waaka qaboloka, so ma ngale ngini 
nipipiricaya o Romaka ningodu gena 
ngohi ai sukuru lo aku tatide o Gikimoika. 
Ai sukuru tatideka, sababu ma ngale 
ngini igogou o Jou Yesus niwipiricayaka 
gena o dunia ma bi doku qangodu lo 
yogiiseka. 

9 (1:8) 

10 Ai sumbayang ma rabaka gena ngini 
tiniwosawa. Ngohi togolo o Gikimoika, 
nako wodupa, tanu iteka kawa de o 
ngeko woihike ma ngale ngohi aku 

tinikurumi. O Gikimoi masirete wanako 
de wakelelo o kia ngohi tododedemo 
itiai de itero, gena ngini tiniwosawa ai 
sumbayang ma rabaka. Una gena kanaga 
de ai sininga igogou towileleani, ma 
ngale o habari galoloha, ena gena, Awi 
Ngopa masirete towisihabari. 

11 Ai gogolo komagena sababu ngohi 
tinisininga foloi, so todupa tanu ngini de 
ngohi pomakamake kali la aku o Gikimoi 
Awi Gurumi ma buturu tinihike, ma ngale 
o Jou Yesus niwipiricaya foloisi qaputuru. 

12 Ena gena, ngini dede ngohi nanga 
piricaya imakomoteka, so moi de moi 
aku pomatekesiduduga. 

13 Ai dodiao nipipiricaya, bilasu nianako 
kanaga he ma para ma dalaka ai sininga 
ma dupa totagi tinikurumi nginika, duma 
ma fafati lo ka idala so idadiwa. Ai dupa 
komagena la ma ngale tomanara, so o bi 
bangsa ma binuka manga sidongirabaka 
lo kanaga o bi nyawa foloi yadala aku 

o Jou Yesus wipiricayaka, komagena lo 
tanu kagena to ngini nia sidongirabaka. 

14 Kanaga to ngohi ai momoku moi 
bilasu o habari galoloha tosihabari, upa 
ka o Yahudika ma nyawa, duma o bi 
nyawa yangoduka, komagena bai lo o 
kota ma bi nyawaka de ona manga sakola 
ikukuruye, bai lo o soa de o doku ma bi 
nyawaka de ona manga sakola ikuruye 
waasi. 

15 Komagena so ngohi ai dupa ifoloi 
gena totagi nginika, kiaka nigogoge 
o Roma ma kotaka, la aku o habari 
galoloha manena tosihabari. 

16 La ngohi masirete totemo so 
de ai baranika aku tosihabari o 
habari galoloha. Sababu o habari 
galoloha, ma ngale o bi moi-moi 
ma Kristus waaaka gaboloka, gena 
inasimane ngoneka o Gikimoi Awi 
kuasa gapoputuru, so nakoso o nyawa 
la o Jou Yesus iwipiricayaka gena 

yangodu wasisalamati. Komagena ma 

noma-noma wasisalamati o Yahudika 

ma nyawa, de o bi nyawa ma somoa O 
Yahudika yasowo. 

17 O habari galoloha magena inasimane 
ma ngeko idodooha o Gikimoi aku waaka 
to ngone nanga sininga itiai Unaka. Ma 
ngeko ka cawali ngai moi, ena gena 
bilasu ngone ka o Jou Yesus powipiricaya. 
O hali magena panako igogou, sababu 
kanaga imatero maro o kia o nabi moi 
wosilelefo o Gikimoi Awi Jaji ma Buku 
ma rabaka itemo, "O nyawa nakoso 
Ngohi ipiricaya de manga sininga itotiai 
gena Ngohi taakaka, de ona magena asa 
Ngohi tahike la yooho dede Ngohi ka 
sidutu ikakali." 

18 O Gikimoi Una o sorogaka de ngone 
wonasikeleloka Awi doosa gena, kanaga 
o nyawa manga dorou moi-moi de o bi 
moi-moi Una wodudupawa de yaaka 
gena bilasu wafanggali de o dorou. O 

Yahudika ma nyawa yasowo ona magena 
manga dorou gena, o dodoto itotiai ma 
ngale o Gikimoi magena yafati la o nyawa 
upa yanako. 

19 O nyawa komagena, nakoso o 
Gikimoi manga dorou wafanggali de o 
dorou, magena igogou de itiai, sababu 
o nyawa inangodu ma ngale o Gikimoi 
gena he powinakoka. Magena asa Una 
masirete wonasikelelo gabolo o bi nyawa 
inangoduka. 

20 Ma dongoho o Gikimoi o dunia de o 
moi-moi wosidadi kusi, de ngaroko Una 
magena powikelelo waasi, duma o kia 
Una waaka de wosidadadika, gena aku 
ngone o nyawa pakelelo. De ma ngeko 
magegena ngone o nyawa powinako 
o Gikimoi de Awi kuasa ikokakali de 
lo Awi goko de Awi bane itotiai, so 
maro o nyawa gena wisowo. Ma ngale 
komagena, so upa sidago ngone o nyawa 

moi de potemo, "Kodo! Nako ngohi gena 
o Gikimoi towinako waasi." 

21 Ona o Yahudika yasowo gena, nakoso 
o Gikimoi manga dorou wafanggali de o 
dorou magena igogou de itiai, sababu 
ngaroko igogou ona Una iwinakoka, 
duma ona gena iwisimuliawa de lo 
manga sukuru Unaka yatidewa. Duma 
ona manga sininga ma rabaka he itiai 
kawa so Una gena wisihoda yaakuwa, 
maro o nyawa de itagi o bubutu ma 
rabaka. 

22 Ona gena, ngaroko, manga sininga 
ma rabaka itemo, "Ngohi tocawaro," 
duma igogou ona ka ifuma. 

23 Ona ifuma sidago o Gikimoi 
wokokakali gena wisuba iholu, duma 
kanaga yasuba to ona manga giki manga 
gia masirete isitotulada, ena gena maro 
o moi-moi ikokakaliwa gena o nyawa, 

o namo, o ngihia de lo o haiwani ma 
somoasi. 

24 Ma dodagi komagena so o Gikimoi 
gena wagohaka, la ma ngale ona mage 
imakihike sidago lo manga sininga ma 
nyafusu yamote. 

25 Komagena Una wadohaka, sababu 
ona magegena o dodoto itotiai ma ngale 
o Gikimoi gena yaholu, duma yamote 
o dodoto ikokulai de o bi moi-moi Una 
wosidadadika de ona kagena yasuba. 
Ena momongo, Una magena bai ona de 
o bi moi-moi qangodu wosidadika, ma 
ngale ona bilasu Una Awi ronga isilamo. 
Komagena asa igogou de itero. 

26 Mutuwade magena o Gikimoi 
wagohaka, so ona manga nyafusu ma 
dorou yamote de ona mage imakihike. 
Sidago lo manga ngopegeka gena yanau 
he yadupa kawa maro kiaka o nyawa 
nanga galepu, so lebelaha ka ami sininga 
ma dupa gatotorou so momasikiidu de 
ami dodiao o ngopegeka moi. 

27 De komagena lo yanau gena ka 
imaketeroli de o ngopeqeka, so ona de 
o ngopeqeka imatekesikiidu kawa maro 
kiaka o nyawa nanga galepu, so lebelaha 
ka awi sininga ma dupa qatotorou so 
womasikiidu de awi dodiao yanau moi, 
yaaka komagena so mage imakihike 
sidago lo bilasu yamake manga dorou 
ma fanggali, gena manga sininga ma 
rabaka asa foloisi qatorou. 

28 De lo sababu o nyawa ona magena 
iholu o Gikimoi iwinako itiai, so Una 
wagohaka la manga sininga qatotorou 
yamote, sidago lo o bi moi-moi o kia Una 
wosibobitaka upa yaaka gena, ona asa 
ka yaaka. 

23 De manga sininga ma rabaka asa 
yodupa ifoloi qaputuru yaaka o bi dorou 
moi-moi, ena gena o dupa ma dorou 
maro o nyafusu ma dorou yaaka, de 
yodupa yatotesere de manga edekati 
lo gatotorou. Komagena lo o nyawa 

manga bi moi-moi yonyafusu poli de 
yototooma, de yodupa imakangamo 
de yatodamato so manga dupa ka o 
dorou yaaka, komagena lo manga dupa 
o nyawa yasibicara 

30 sidago lo o nyawa manga ronga ma 
dorou yogaka, de o Gikimoi lo iwiduhudu 
de o nyawa yasiceke, de imacaralamo so 
manga demo masireteka lo ona imasihie 
de itemo gangodu ka yanako, de o 
ngeko gamomuane imasisari ma ngale o 
dorou yaakali de yoholu yasigise manga 
dodihimoka, 

31 komagena lo ona yanakowa o manara 
o kia itotiai sidago lo manga jaji masirete 
isiganapuwa, so o dame de o siboso 
gena ihiwa manga gianongoruka eko 
manga dodiaoka, sidago o nyawaka 
manga galusiri ka ihiwa-hiwa. 

32 lgsogou-gogou, o nyawa de manga 
manara komagena, ona gena ka yanako 
o Gikimoi Awi bobita itemo o nyawa 

nagoona, nakoso kanaga o dorou 
yaakaka, ona dede o Gikimoi bilasu 
imakitinga. Ngaroko yanako komagena, 
duma o dorou moi-moi magena ona 
yodupa yaakasi de lo ona isimote galoha 
nakoso o nyawa ma somoa lo o dorou 
magena yaaka. 
1 Ngini ai dodiao o Yahudika ma 

2 nyawa, upa lo nia siningaka nitemo 
O nyawa ma dorou maro ona magegena 
bilasu yasisala de manga dorou ma 
fanggali yamake. Nako komagena, de 
ngini nitemoli bilasu ngini masirete 
lo nisisala de nia dorou lo o Gikimoi 
wafanggali de o dorou. Sababu maro to 
ona lo de manga sala komagena lo ngini, 
so akuwa niasitemo, "Ngohi ai dorou 
moi lo ihiwa." Maro komagena upa bai! 

2 Ngone igogou panako nakoso Una de 
ona o nyawa manga dorou wafanggali de 
o dorou, de magena waaka itiai. 

3 De ngini magena lo ngaroko nitemo 
ona magena bilasu yasisala de manga 
dorou ma fanggali yamake, duma ngini 
masirete lo o dorou niaaka. Ce! Ngini lo 
Una bilasu winifanggali de o dorou de lo 
niaakuwa nimasirese bai! 

4 Upa sidago Una Awi laha ilamo 
de Awi sabari foloisi ikuru so ngini 
winisisangisara waasi, so magena 
nisidoohawa. Nagala niawosaka Una Awi 
laha gena ma ngale o ngeko winihike, 
tanu ngini gena asa nimatoba de 
nimatoduba. 

> Duma to ngini nia sininga gatogoi so 
ngini niholu nimatoba de nimatoduba, 
de Una Awi doosa asa foloi idogo-dogo, 
sidago ma wangeka done Awi doosa 
wosimane de o nyawa manga dorou 
gangodu wafanggali itotiai. 

6 Ngohi ai demo komagena, sababu 
o nyawa moi-moi maro to ona manga 

manara yaaaka komagena o Gikimoi asa 
wafanggali onaka. 

7 Ena gena, Una done asa wafanggali 
ona magenaka de o oho ka sidutu ikakali, 
nakoso ona manga manara qaloloha 
yaaka o nyawaka de yamoku gena manga 
edekati ma ngale done Una wasigiliri de 
lo o oho ka sidutu ikakali wahike onaka. 

8 De lo Una done asa wadoosa de 
o sangisara ilalamo wasifanggali ona 
magenaka, nakoso manga sininga ma 
dupa gena ka cawali ona masirete 
imasihie de foloisi imasilamo de o nyawa 
ma binuka, de lo nakoso o dodoto itotiai 
yaholu duma ka o dorou yamote. 

3 Una asa wasangisara so manga bodito 
foloisi ilamo, kiaka o nyawa la kanaga 
o dorou yodupa yaaka, gena kanaga o 
Yahudika ma nyawa de lo o Yahudika 
yasowo. 

10 Duma o nyawa la kanaga o loha 
yodupa yaaka, ona magena wasigiliri 

de o sanangi lo wahike manga sininga 
ma rabaka, gena kanaga o Yahudika ma 
nyawa de lo o Yahudika yasowo. 

11 Komagena maro to ona manga 
manara yaaaka gena Una asa wafanggali 
o bi nyawa yangodu, bai o Yahudika eko 
lo o Yahudika yasowo. So Una upa O 
nyawa moi wasiguui de o nyawa moi 
wasitubuso. 

12 (2:11) 

13 De lo nako o Yahudika ma bi nyawa, 
ngaroko o Gikimoi Awi bobita o Musa 
walelefo gena yanakoka, duma ona 
lo kanaga yaakawa de ona magena o 
Gikimoi bilasu wafanggali de o dorou. 
Sababu upa ona o bobita o Gikimoino 
yananako gena manga sininga itiai 
Unaka, duma ona la kanaga Awi bobita 
yaaka to ona manga sininga magegena 
asa Una waaka itiai. De nako o Yahudika 
ma bi nyawa yasowo ona magena, 
ngaroko Awi bobita o Musa walelefo 

gena yanakowa, duma ona o bi moi-moi 
itotiai yanakoka, de ona magena 
yaakawa ona lo bilasu Una wafanggali de 
o dorou. 

14 Ona o Yahudika yasowo gena, 
ngaroko o bobita o Gikimoino yanakowa, 
duma nakoso manga sininga masirete 
yamote so o kia naga moi itotiai gena 
yaaka, de komagena ona isikelelo ona 
gena manga sininga ma rabaka lo igogou 
yanako o bi kia naga itotiai de o bi kia 
naga qatotorou. 

15 Komagena ona isikelelo igogou 
manga sininga ma rabaka kanaga Una 
Awi bobita yanako qaboloka. Sababu 
manga sininga masireteno ibao ma 
moiku itemo o kia naga yaakaka gena 
itotiai de ma moiku itemo o kia naga 
yaakaka gena qatorou, so komagena 
manga sininga ma rabaka aku manga 
manara gena yahiri. 

16 Mutuwade done ma orasi o Gikimoi 
wosulo so o Yesus Kristus o nyawa 
yangodu manga dorou de manga loha, 
bai manga siningaka bai lo yaaakaka, 
ngaroko imamingihuka, duma gangodu 
gena asa wafanggali itotiai. De ai demo 
magegena imatero de ma orasi o habari 
galoloha ngohi tosihabari. 

17 Ngini nako o Yahudika ma nyawa 
gena, ma ngale ngini masirete nitemo, 
"Ngohi manena o Yahudika ma nyawa 
moi, ena gena o Gikimoi Awi nyawa 
wahihiri moi.” De ma ngale ngini Una Awi 
bobita niopiricaya so nia giliri nisimane 
de nitemo, "Ngohi manena o Gikimoi 
Awi nyawa masirete." 

18 De ngini lo Una Awi dupa nianakoka 
de Awi bobita inidotoka, so ngini aku 
niahiri o bi moi-moi o kia naga itotiai. 

19 De nitemo ngini igogou nianako 
idodooha o nyawa Una iwinako waasi 
gena niadoto, maro o nyawa ipipilo 

niatuda. Komagena lo ma ngeko 
idodooha so aku Una iwinako gena 
onaka niasikelelo, maro o nita moi o 
nyawa o bubutu ma rabaka yadisiwa. 

20 De o nyawa ifufuma niadoto de lo o 
nyawa imadoto waasi gena aku niadoto, 
sababu ngini de o bobita o Gikimoino so 
o kanako itotiai gena nianakoka. 

21 Ce! Ngini gena ngaroko komagena o 
nyawa ma somoa niadoto bilasu o bobita 
o Gikimoino isigise, duma qadoohaso 
ngini masirete nisigisewa. Ngini gena 
nidoto nitemo, "Upa nitosi." Duma ngini 
masirete nitosi bai! 

22 De ngini nitemo, "Upa nisundali." 
Duma ngini masirete lo nisundali bai! 
De ngini lo ngaroko o bi seri gena 
nioduhudu, duma o seri ma bi tahu de 
niakoora. 

23 De lo ngini nia giliri nisimane nitemo, 
"Ngohi manena o Gikimoi Awi bobita 
tamake." Duma o bobita magegena ngini 

nisigisewa nakoso komagena niholu Una 
niwihoromati. 

24 Sababu ma ngale ngini nia manara 
komagena, so Una Awi Jaji ma Buku ma 
rabaka isilefo itemo, "Ma ngale o dorou 
ngini o Yahudika ma nyawa niaaka, so 
O nyawa ma somoa asa o Gikimoi Awi 
ronga ma dorou yogaka." 

25 Ai edekati gena komanena: Ma ngale 
ngini o Yahudika ma nyawa o Gikimoi 
Awi nyawa masirete so ngini gena 
nimasunaka. De magena ma faida ilamo 
nakoso Una Awi bobita gena niaaka. 
Ngaroko komagena, duma nakoso ngini 
o bobita gena niaakawa, de ngini gena 
asa nidadi maro Una Awi nyawa gasowo 
so imatero maro o nyawa imasuna waasi. 

26 Komagena, so nakoso o nyawa O 
Yahudika yasowo so imasuna waasi la 
kanaga o bobita o Gikimoino yaaka, 
de ona magena asa idadi maro Una 

Awi nyawa so imatero maro o nyawa 
imasusunaka. 

27 De lo sababu ona gena ngaroko 
imasunawa duma o bobita gena yaaka 
gaputuru, so Una bilasu ngini magegena 
winisisala de winisifanggali de o dorou. 
Sababu ngaroko ngini de o bobita 
yalelefo de lo nimasunaka, duma o 
bobita magegena niaakawa bai! 

28 Komagena igogou, sababu o Yahudika 
ma nyawa ma duhutu eko o Gikimoi Awi 
nyawa ma duhutu gena upa ka cawali 
manga rohe yasuna. 

29 Duma ma ngale o nyawa ona 
magegena la kanaga idadi Una Awi 
nyawa gena manga sininga ma rabaka o 
dorou gangodu Una Awi Gurumi gena 
wapikika. Komagena wapikika, upa 
ka ma sababu o bobita o Gikimoino 
gena ona yamake, duma Awi Gurumi 
womanara manga siningaka. O nyawa 
maro komagena yamake o giliri gena, 

upa nitemo o nyawano, duma ka cawali 
o Gikimoino. 

1 Nagala o nyawa kanaga itemo, 
3 "Awalele! Nako komagena, de ma 
ngale ngomi gena o Yahudika ma nyawa 
de lo ngomi mimasunaka magena nagala 
ma faida ihiwa." 

2 De ngohi tosango, komagenawa. 
Kanaga igogou ma faida ilamo. Ma 
nonoma o Yahudika ma nyawa ona 
magena iqomaka o Gikimoi Awi demo 
wahike de wasingangasuka. 

3 So nagala o nyawa kanaga itemo 
kali, "Igogou, o Yahudika yamuruo naga 
o Gikimoi Awi demo gena yaakawa. 
Ngaroko komagena, ma ngale ihiwa, Una 
Awi jaji upa wosiganapu." 

4 De tosango kali, igogou komagenawa 
bai! Ngaroko o nyawa yangodu-ngodu 
yatodamato, duma o Gikimoi gena salalu 
Awi jaji wosiganapu. Kanaga Una Awi Jaji 
ma Buku ma rabaka isilefoka itemo, "Jou, 

Ani demo moi-moi gena o nyawa ¡temo 
gangodu itiai. Nako Ngona inikalaki, 
salalu nasinako Ngona notiai." 

> De nagala kanaga o nyawa itemoli, 
"Nakoso ngomi o Yahudika ma nyawa 
o dorou miaaka, de mia gogoho maro 
komagena isikelelo foloi itiai o Gikimoi o 
bi moi-moi qangodu waaka igogou itiai. 
Mutuwade nakoso ma ngale mia dorou 
so Una womisangisara, de magena 
waaka itiaiwa." Yatotodamato manga 
demo gena komagena. 

6 Ngone aku posango upa komagena 
bai! Sababu itiaiwa, nakoso o 
Gikimoi ngomi o Yahudika ma nyawa 
womisangisarawa de kanaga o dunia ma 
nyawa moi wasangisarali. 

7 Nagala o nyawa kanaga itemoli, "De 
nakoso ngohi itodamatoko, de ai gogoho 
maro komagena aku isikelelo idodooha 
o dodoto ma ngale o Gikimoi gena 
itotiai sidago lo o nyawa Una wisimulia. 

Mutuwade Una magena bilasu ngohi 
woisisala kawa de woifanggali kawa de o 
dorou." 

8 Ce! Komagena de upa sidago ngohi 
totemo, "Hika la o dorou paaka, ma 
ngale o loha aku idadi, ena gena o 
Gikimoi wisimulia.” Awalele! Komagena 
kanaga o nyawa ikalaki qabolo ngohika. 
Igogou, nakoso ona magena la o Gikimoi 
wafanggali de o dorou gena asa itiai. 

3 La komagena, nako ngomi o Yahudika 
ma nyawa gena o Gikimoi Awi simaka, 
ngomi lo de mia dorou so bilasu 
wafanggali de o dorou, imatero maro 
o Yahudika ma nyawa yasowo. Sababu 
ngohi tasinako qabolo igogou, bai o 
Yahudi bai lo o Yahudi yasowo, o nyawa 
yangodu-ngodu gena manga sininga 
gatotorou yapareta. 

10 Komagena isilelefo o Gikimoi Awi Jaji 
ma Buku ma rabaka itemo, "Kanaga o 

nyawa moi lo yahiwa manga sininga itiai 
o Gikimoika. 

11 O nyawa moi lo yaakuwa ma ngale o 
Gikimoi wisihoda itiai. O nyawa moi lo 
yadupawa igogou iwinako Una. 

12 Yangodu o dorouku itura, ngodu 
manga faida ihiwa, o nyawa moi lo 
yaakawa o loha o dunia ma nyawaka. 

13 Manga bicara qatorou, maro o boosu 
ma bou lo qatorou. De manga demo 
gena yodupa yakulai o nyawa. O dorou 
ilamo yaaka, maro o ngihia moi yabisa. 

14 O galaki de kutuku manga uruno 
isupu. 

15 Salalu imasidailako o nyawa yatooma. 

16 Vasangisara de yabodito o nyawaka 
kiaka bato yahika. 

17 Ma moi lo waasi yanako o dame ma 
rabaka ioho. 

18 Manga sininga ma raba lo ihiwa o 
Gikimoi iwihoromati." 

19 lgogou, ngone panako o Gikimoi Awi 
bobita moi-moi o Musa wosilelefo gena 
ma meta o nyawaka, la kanaga o bobita 
magenaka imasigocoho, so bilasu ona 
yosigise. Ma ngale gena o nyawa moi 
lo yaakuwa yosango yotemo, "To ngohi 
ai sala ihiwa." So o dunia ma bi nyawa, 
bai o Yahudika bai lo o Yahudika yasowo 
gena, yangodu de manga sala de manga 
dorou o Gikimoi Awi simaka. 

20 Sababu o nyawa moi lo yaakuwa 
o bi bobita moi-moi gangodu gena 
yaaka itiai, so komagena akuwa manga 
sininga idadi itiai o Gikimoika. Duma o 
Gikimoi Awi bobita ma ngale gena, nako 
pomadoto, magena ngone lo aku panako 
igogou ngone masirete lo de nanga 
dorouka. 

21 (3:20) 

22 Ngaroko komagena, ma ngeko 
idodooha so o Gikimoi aku wotemo o 
nyawa nanga sininga itiai Unaka gena, 


ROMA 3 26 


wasimane qaboloka. Ma ngeko gena 
upa potemo o bi bobita moi-moi o 
Gikimoino gena ka gangodu paaka itiai, 
duma o nyawa la kanaga o Yesus Kristus 
wipiricayaka, ona magena aku o Gikimoi 
wotemo manga sininga itiai Unaka. 

Ma ngale o ngeko komagena igogou 
iqomaka o Musa de o bi nabi isilefoka, 
de nakoso o Yahudika ma nyawa eko o 
Yahudika ma nyawa yasowo gena, ma 
ngeko magegena ma ngale o bi nyawa 
yangodu he ka imaketero. 

23 Sababu igogou o nyawa ngone 
inangodu o dorou he paakaka, so 
yaakuwa pomatekerimoi dede o Gikimoi 
de Awi nita ma rabaka pomasikogoge. 

24 De ka cawali Awi dupa masirete de 
lo Awi laha wonasidihike ngoneka, so 
asa Una waaka nanga sininga itiai, gena 
ma dodagi o Yesus Kristus ma ngale 
nanga dorou ma ija gena Una wosone, so 
ngone nanga dorouno aku wonapalako. 

25 Una magegena o Gikimoi asa wisulo 
la wosone de Awi au ikopola, ma ngale 
ngone nanga dorou aku yapiki. Nakoso 
o Jou Yesus nanga dagali powipiricaya, 
de o Gikimoi aku ngone wonasiapongu. 
Komagena Una waaka la ma ngale ngone 
wonasikelelo igogou Una womanara itiai, 
ma orasi igomaka ma Kristus wahino 
wosone waasi, de o Gikimoi wosabari so 
ma ngale o nyawa manga dorou gena 
wafanggali waasi. 

26 Una wosabari de wotamaha sidago o 
orasi manena, ma ngale o nyawa manga 
dorou gangodu gena ma Kristus asa 
wahino la wosone. Komagena lo Una 
wonasikelelo igogou womanara itiai, 
sababu o nyawa ngone nanga sininga 
itiai gena Una asa waaka, nakoso o Jou 
Yesus powipiricaya. 

27 Nako komagena o Gikimoi waaka 
nanga sininga itiai, de ngone o nyawa 
paakuwa nanga giliri masirete posimane 


ROMA 3 28 


eko pomasihie, de potemo, "Ngohi 
manena o Gikimoi Awi bobita taaka 
itiai, so Una aku wotemo ai sininga itiai 
gabolo Unaka." Komagenawa! Sababu 
o Jou wositatapuka, nakoso o nyawa la 
kanaga o Jou Yesus wipiricayaka, de ona 
magena Una asa manga sininga waaka 
itotiai. 

28 Komagena so ngone aku potemo Una 
waaka nanga sininga itiai, upa sababu 
Awi bobita paaka itiai, duma nakoso 
ngone o Jou Yesus powipiricaya bai! 

29 De lo o Gikimoi gena upa ka cawali 
o Yahudika ma nyawa manga Gikimoi. 
Hiwa! Una gena igogou o Yahudika ma 
nyawa yasowo lo to ona magena manga 
Gikimoi. 

30 Sababu igogou o Gikimoi gena ka 
womatengo so manga Gikimoi gena 
ka imaketero, de maro o Yahudika ma 
nyawa manga sininga waaka itiai nakoso 
o Jou Yesus wipiricayaka, komagena lo 

o Yahudika yasowo nakoso o Jou Yesus 
wipiricayaka. 

31 So nakoso o nyawa kanaga 
itemo, "Nakoso ngone o Jou Yesus 
powipiricayaka, so o Gikimoi asa 
waaka nanga sininga itiai, de nagala 
ma ngale magena so ngone aku o 
bobita o Gikimoino gena paumoka, 
de upa he paaka." De ngohi tosango, 
komagenawa bai! Nakoso ngone o Jou 
Yesus powipiricayaka gena, bilasu o 
bobita o Gikimoino magena pamote de 
paaka galoha. 

1 Hika pobicara ma ngale o Abraham, 
4 una magena nanga ete de nanga 
topora moi, awi jarita de idodooha o 
Gikimoi waaka to una awi sininga gena 
itiai. 

2 Nakoso una magena awi moi-moi 
waaaka so awi sininga o Gikimoi aku 
waaka itiai, de una lo waaku awi giliri 
masirete wosimane wotemo, "Ma ngale 

ngohi ai manara masirete so ai sininga 
aku itiai o Gikimoika." Duma waakuwa 
womasihie komagena o Gikimoi Awi 
simaka. 

3 Sababu ngini bilasu niosininga ma 
ngale o Abraham una magena kanaga 
o Gikimoi Awi Jaji ma Bukuka isilelefo 
itemo, "O Abraham una magena o 
Gikimoi wipiricayaka, so o Gikimoi 
wotemo o Abraham gena awi sininga 
itiai Unaka." 

4Ngone o nyawa nakoso kanaga 
pomanara so o gaji pamake, de nanga 
siningaka akuwa potemo, "Ai gaji 
manena o ngongike moi." Duma 
potemo, "Manena upa ka o ngongike 
moi, duma ai manara ma gaji so bilasu 
tamake." 

> Duma ma ngeko idodooha o Gikimoi 
waaka to ngone nanga sininga itiai gena 
upa ngone o nyawa nanga manara O 
bobita Unano paaaka so magena ma 

fanggali bilasu pamake. Sababu ngone 

o nyawa de nanga manara O kia Una 
wodudupawa, so o bobita Unano gena 
akuwa paaka itiai. So ka cawali o Jou 
Yesus powipiricayaka, de o Gikimoi aku 
wotemo ngone nanga sininga itiai Unaka, 
de ma ngeko komagena maro o ngongike 
moi so aku pamake. 

6 Magena imatero de igomaka o 
kia o Daud walefoka gena, ma ngale 
nyawa ngaroko kanaga o bobita o 
Gikimoino yaakawa, duma o Gikimoi 
gena waaka ona manga sininga itiai so 
asa yosanangika. O Daud wotemo, 

7 "O nyawa de manga dorou nakoso 
kanaga o Gikimoi waapongu de wapiki, 
ona igogou isanangi. 

8 O nyawa nakoso de manga sala o 
Jou woholu wafanggali de Awi buku ma 
rabaka wapiki, ona igogou isanangi." 

3 De nakoso ngone manena lo 
posanangi gena, upa ma ngale ka 

ngomi o Yahudika ma nyawa, duma ma 
ngale lo o Yahudika ma nyawa yasowo. 
Sababu ngohi igoma totemo qaboloka, 
"O Abraham una magena o Gikimoi 
wipiricayaka, so o Gikimoi wotemo o 
Abraham gena awi sininga itiai Unaka." 

10 Hika ngini niosininga ma ngale ma 
orasi o Gikimoi wotemo o Abraham 
awi sininga gena itiaika. Magena idadi 
upa ma orasi o Abraham womasuna 
qaboloka, duma ma orasi una womasuna 
waasi de o Gikimoi wipiricayaka. 

11 Qabolo de o Gikimoi wisulo unaka la 
womasuna, de magena idadi o nonako 
moi igogou o Gikimoi wiqehe galoha. 
So o Abraham una magegena o nyawa 
ma somoa yaaka maro manga ngeko. 
To una awi piricaya o Gikimoika gena 
yamote so maro o Abraham komagena 
lo ona, ngaroko imasuna waasi, duma o 
Gikimoi iwipiricaya ma ngale o Gikimoi 
aku waaka manga sininga itiai Unaka. 


ROMA 4 33 


12 De komagena lo nakoso o Yahudika 
ma nyawa, ona upa ka cawali imasuna, 
duma kanaga o Gikimoi wipiricayaka, 
imatero maro o Abraham ma orasi 
womasuna waasi de o Gikimoi 
wipiricayaka. 

13 Hika ngini igogomaka niosiningali 
o Gikimoi wojaji o dunia ma bi doku 
gangoduka gena o Abraham wihike de lo 
awi ngopa de awi danoku. Upa sababu o 
Abraham o Gikimoi Awi bobita o Musa 
walelefo gena wamote, duma una O 
Gikimoi wipiricaya so o Gikimoi awi 
sininga waaka itiai Unaka. 

14 Upa sidago to Una Awi jaji magena ka 
cawali o nyawa ona magena Awi bobita 
yaaaka aku yamake. Nakoso komagena, 
kanaga ona manga piricaya Unaka de 
Awi jaji onaka magena ma faida asa 
ihiwa. 

15 De lo igogou nakoso ngone nanga 
manara ma fanggali pamake gena, 

bilasu o Gikimoi Awi doosa pamake, 
sababu ngone inangodu Awi bobita gena 
patilakuka. (Nakoso Awi bobita ihiwa 
gena, ngone lo patilakuwa. Duma kanaga 
de Awi bobita so magena patilaku bai!) 
16 La komagena so Una waaka 
nanga sininga itiai Unaka nakoso Una 
powipiricayaka, la ma ngale komagena 
idadi, upa sababu nanga manara ma 
fanggali, duma Awi dupa so maro 
o ngongike moi ngone wonahike. 
Komagena Una Awi jaji o Abrahamka 
gena isidumu o Abraham awi ngopa de 
awi dano yangoduka. So upa ka cawali o 
Yahudika ma nyawa, duma o nyawa ma 
somoa ngaroko ona o Yahudika yasowo 
lo manga sininga waaka itiai Unaka, 
nakoso ona maro o Abraham so ona 
lo o Gikimoi wipiricayaka. O Abraham 
awi piricaya o Gikimoika gena maro o 
ngeko moi so bilasu ngone inangodu lo 
pamote. 

17 Magena imatero maro o kia iqomaka 
isilelefo o Gikimoi Awi Jaji ma Bukuka 
itemo, "Ngohi tonijaji igogou ngona 
gena asa nodadi o bi bangsa yadadala 
manga ete de manga topora." Magena o 
Gikimoi Awi jaji masirete de o Abraham 
asa Una wipiricayaka. Una wanako o 
Gikimoi waaku o nyawa isosone wasioho 
kali de lo nako ka cawali wosulo de o 
bi moi-moi o kia naga ihihiwa lo aku 
wosidadi. 

18 O Abraham una magena, ngaroko 
o Gikimoi Awi jaji ma ganapu gena 
wakelelo waasi, duma una asa 
wongongano igogou o Gikimoi Awi 
jaji magena done asa wosiganapu. 
Komagena so una magena asa wodadi 
o bi bangsa yadadala manga ete de 
manga topora, ka imatero de igomaka o 
Gikimoi wojaji wotemo, "Done to ngona 
ani ngopa de ani danoku gena yadala 

icarawa imatero maro o bi ngoma o 
dipaka." 

19 De o orasi magegena o Abraham 
gena awi umuru he yadangade o taungu 
o ratu moi de lo wipereki, so waaku 
kawa o ngopa wamake, imatero isosone 
so imanara yaaku kawa. De komagena lo 
ma peqeka ongo Sara lo mopuo kawa. 
Ngaroko he wanakoka komagena, duma 
una o Gikimoi wipiricaya womatoguwa. 

20 Awi sininga ma rabaka o Gikimoika 
widodatowa, duma o Gikimoi wipiricaya 
foloi qaputuru ma ngale Una Awi jaji 
gena igogou done wasiganapu de 
magegena una o Gikimoi Awi ronga 
wosilamo, 

21 de lo wanako igogou-gogou o kia 
naga o Gikimoi wojajaji magena lo waaku 
ka waaka. 

22 Mutuwade o Gikimoi asa wotemo o 
Abraham awi sininga gena itiai Unaka. 

23 O demo ma ngale o Abraham gena, 
"O Gikimoi wotemo o Abraham gena awi 
sininga itiai Unaka," komagena isilefo 
upa ka cawali ma ngale una magegena, 

24 duma ma ngale lo ngone manena. 
Sababu ngone lo nakoso kanaga 
powipiricaya o Gikimoika, o Yesus nanga 
Jou Una o sone ma rabano iwisiooho 
kali, de o Gikimoi gena wotemo ngone lo 
nanga sininga itiai Unaka. 

25 O Jou Yesus gena ma ngale to ngone 
nanga dorou iwitoomaka de lo iwisioho 
Kali, ma ngale o Gikimoi aku waaka la 
ngone nanga sininga itiai Unaka. 

1 Nakoso ngone kanaga o Jou Yesus 
5 powipiricayaka, sidago lo o Gikimoi 
waaka nanga sininga itiai Unaka. De 
lo sababu o Yesus Kristus nanga Jou 
wosone, so ngone asa dede o Gikimoi 
pomatekekadame. 

2 De lo ma ngale ngone o Jou Yesus 
powipiricayaka so Una waaka sidago lo 

ngone aku panako igogou idodooha o 
Gikimoi Awi laha ma lamo ngoneka. De 
ngone gena asa nanga sininga qanali, 
sababu pongongano igogou dede o 
Gikimoi done pogoge Awi nita ma 
rabaka. 

3 De komagena lo ngone inanali, nakoso 
ma ngale o Jou Yesus powipiricayaka, 
so kanaga ngone inasisangisara. Sababu 
ngone panako nakoso inasangisara, so 
nanga piricaya asa foloisi idadi qaputuru 
so o sangisara gena pamoku. 

4 De nakoso kanaga o sangisara gena 
idadi pamoku, de ma ngale ngone gena 
o Gikimoi asa wosanangi. De lo nakoso 
kanaga ma ngale ngone Una wosanangi, 
de ngone asa foloisi pongongano done 
idadi dede Una pomatekesikogoge. 

> De sababu ngone nanga ngongano 
komagena, so ngone lo asa upa he nanga 
sininga itura, ma sababu o Gikimoi Awi 
Gurumi Qatetebi wonahikeka so nanga 

sininga ma rabaka igogou panako Awi 
dodara gena wonahike ifoloi ngoneka. 

6 Ngohi totemo komagena, sababu ma 
orasi o Gikimoi wositatapuka ma Kristus 
asa kanaga wosone ma ngale ngone, 
ma orasi kiaka ngone paakuwa nanga 
dorouno pomapalako de nanga manara 
o kia o Gikimoi wodudupawa. 

7 Nagala mamoi-mamoi aku idadi o 
nyawa kanaga ibarani cawali o nyawa 
awi sininga qaloloha gena sidago una 
womasosone. Nakoso ma ngale o nyawa 
ngaroko manga sininga itotiai gena, 
igogou o nyawa lo isusa pamake kanaga 
ona yodupa yosone. 

8 Duma o Gikimoi gena ma ngeko 
idodooha kanaga wonasikelelo Awi 
dodara ngoneka, ena gena ngaroko 
ngone podupasi o dorou paaka, duma 
ma ngale ngone gena ma Kristus asa ka 
wosone. 

3 So igogou ma Kristus gena wisulo la 
wosone de Awi au ikopola, ma ngale 
ngone nanga dorou aku wapiki de lo 
o Gikimoi aku waaka nanga sininga 
itotiai. Mutuwade ngone panako igogou 
done ma orasi o Gikimoi o nyawa 
manga loha de manga dorou wafanggali, 
de ngone upa lo Una wonadoosa de 
wonasangisara bai! 

10 Sababu ngaroko ngone Una 
powilawangi, duma ma Ngopa wisulo 
la wosone, so o Gikimoi dede ngone 
asa pomarimoi de pomakadame kali. 
Nako komagena, de foloili igogou Awi 
Ngopa gena asa ngone nanga dorouno 
wonasisalamati, sababu Una gena 
wisioho kali. 

11 De upa kamagena, duma ma boboloi 
ma ngale o Gikimoi gena ngone inanali 
kali, sababu o Yesus Kristus nanga Jou 
waaka so ngone gena igogou dede o 

Gikimoi aku pomarimoi de pomakadame 
kali. 

12 O bi moi-moi igomaka talefo gena 
ma ngale komanena: Hika positetero 
nanga ete de nanga topora ma nonoma 
gena, o Adam de ma Kristus. O dunia ma 
bi nyawa yangodu to ona manga dorou 
manga sininga ma rabaka gena ma sihino 
o nyawa womatengo gena o Adamno. 
Komagena so maro una magena de awi 
dorou so wosone, komagena o nyawa 
ma binuka ona yangodu-ngodu lo aku 
yosoneka. 

13 (5:12) 

14 Ma orasi igomaka o Adam wooho, 
duma o Gikimoi Awi bobita wisingangasu 
waasi o Musaka, de kanaga o dunia ma 
bi nyawa yangodu de manga dorouka. 
De ngaroko Awi bobita gena isilefo waasi 
so o nyawa manga dorou magena yaeto 
waasi eko ona yasisala waasi, duma 
ngone panako igogou ona yangodu de 

manga dorou, sababu o orasi magena 
lo yangodu bilasu isone. Maro o sone 
ma pareta ma rabano yaakuwa isupu. 
Komagena ngaroko kanaga yamuruo 
naga o bobita o Gikimoino yatilakuwa 
so imaterowa de o Adam, duma ona 
magena lo yangodu isone. Komagena 
imadadi, sababu maro ma Kristus gena 
wahino de Awi manara de ma sopo o bi 
nyawa yangoduka, komagena lo o Adam. 
15 Hika o nyawa yasinoto manga manara 
ma sopo gena positetero. Nako o Adam 
gena, una o dorou waaka so ma ngale 
magena igogou o bi nyawa yangodu 
isone. De nako o Yesus Kristus gena, Una 
waaka so o Gikimoi Awi laha gena aku 
wonahike ifoloi ngoneka, so magena 
lo ma ngale ifoloisi ilamo de galoha 
o bi nyawa yangoduka. So o Adam 
awi manara ma sopo o nyawaka gena 
imaketerowa de ma Kristus Awi manara 
ma sopo o nyawaka. 

16 De lo ma ngale o Adam o dorou 
waaka, so O Gikimoi bilasu o nyawa 
manga dorou wafanggali sidago lo 
wotemo bilasu o nyawa wasisangisara. 
Ngaroko komagena, ma ngale o 
nyawa o dorou yaaka so Una Awi laha 
bilasu wasitodihike sidago lo wotemo 
bilasu waaka manga sininga itotiai. So 
komagena lo o Adam awi manara ma 
sopo gena imaketero lo waali de ma 
Kristus Awi manara ma sopo. 

17 lgogou, ma ngale o nyawa 
womatengo o orasi moi o dorou 
waaka so o bi nyawa yangodu bilasu 
isone. Ngaroko komagena, duma 
igogouli ma ngale o Gikimoi Awi laha 
wasitodihike o nyawaka de lo waaka 
manga sininga itiai Unaka, so ona aku 
yooho ikokakali, sababu Una magena 
o nyawa womatengo Awi manara ma 
ngale ona yangoduka. 

18 La komagena maro o nyawa 
womatengo kanaga ma moiku o dorou 
waaka so ma ngale una magena o 
Gikimoi wotemo bilasu o nyawa yangodu 
wasangisara, komagena lo o nyawa 
womatengoli kanaga waaka itiai so ma 
ngale una magena o Gikimoi wotemo 
bilasu waaka o nyawa yangodu manga 
sininga itiai sidago lo yaaku yooho ka 
sidutu ikakali. 

19 De lo maro o nyawa womatengo 
kanaga woholu o Gikimoi wisigise so 
yangodu idadi o nyawa ma dorou, 
komagena lo o nyawa womatengoli 
kanaga wodupa o Gikimoi wisigise so 
yangodu idadi o nyawa manga sininga 
itotiai Unaka. 

20 Komagena so o bobita o Gikimoino 
gena ma ngale o nyawa manga dorou 
ma lamo asa aku yanako. De ngaroko 
o nyawa foloisi o dorou yaaka, duma o 
Gikimoi Awi laha ka ifoloisi wahike. 

21 La maro o nyawa o dorou yaaka 
sidago lo bilasu isone, komagena lo Una 
Awi laha wasitodihike so wotemo bilasu 
waaka o nyawa yangodu manga sininga 
itiai sidago lo yaaku yooho ka sidutu 
ikakali, sababu o Yesus Kristus nanga Jou 
Awi manara ma ngale onaka. 

1 Ma ngale o moi-moi igomaka 

talefoka gena nagala o nyawa kanaga 
itemo, "Igogou, ngaroko o nyawa ngone 
manena o dorou paaka, duma o Gikimoi 
Awi laha gena wonasitodihikeka. So 
nagala ka qaloha nakoso ngone lo o 
dorou paakasi la ma ngale Awi laha 
magena lo ifoloisi wonasitodihike." 

2 De ngohi tosango, hiwa! Komagena 
itiaiwa nakoso ngone o dorou paakasi, 
sababu nanga dupa gatotorou gena 
inababaja. So o dorou magena bilasu 
ngone he pomaha-maha kawa, imatero 
maro o sone ma bake so yaaku kawa o 
sulo moi lo isigise. 

3 Hika ngini nimasininga, ma orasi 
ngone de o Yesus Kristus Awi ronga 
inasiosi gena, ma ngale o nonako moi o 
nyawaka ma orasi Una ngo wosone gena 
ngone dede Una pomarimoika. 

4So ma orasi ngone inaosi, de 
komagena maro ngone dede Una 
pomatekesikosone sidago lo inapoosuka. 
La ma ngale ngone o dorou pomaha- 
maha kawa, de maro ma Kristus de ma 
Baba Awi kuasa ilalamo so o sone ma 
rabano wisioho kali, komagena lo o 
ngeko gamomuane ma rabaka pooho. 

> Sababu igogou, nakoso komagena o 
dorou pomaha-maha kawa gena, ngone 
dede Una asa pomarimoika ma orasi Una 
wosone. So igogou maro Una so wisioho 
kali, de komagena lo waaka so ngone o 
ngeko qamomuane ma rabaka pamote. 

6 Tanu ngini niosininga kali, o ngeko 
¡qoqoma pamomote gena nanga sininga 
ma dupa gatotorou magena ma kuasa 

isisaka, sababu Una wisangahadika, la 
ma ngale nanga ngeko qatotorou gena 
inakuasa kawa so upa he pamote kali. 
De lo o dorou gena inapareta kawa, so 
upa he posigise. Maro o gilalo moi bilasu 
ma tuangi awi dupa wosigise gena, he 
komagena kawa. 

7 Upa he nanga dupa qatotorou posigise 
kali, sababu magena yaaku kawa ngone 
inapareta, maro o sone ma bake so 
yaaku kawa o sulo moi isigise. 

8 De lo ngone maro dede ma Kristus 
pomatekesikosone, so ngone lo 
popiricaya igogou done asa kanaga dede 
Una pomatekesikooho. 

3 Ngone panako ma Kristus o sone ma 
rabano wisioho kali gena, igogou Una 
asa wosone kawa. Ena gena, imatero de 
o sone ma buturu gena wipareta kawa. 

10 Una wosone ka ma moi ma ngale o 
nyawa manga dorou. Duma kanaga Una 

wooho kali gena, wooho la ma ngale o 
Gikimoi iwisihoromati. 

11 Komagena tanu ngini lo nimasininga 
la nia dupa gatotorou masirete inibabaja 
gena, he niomaha-maha kawa, maro o 
sone ma bake so o sulo moi lo yaakuwa 
isigise. Duma ngini de o Yesus Kristus 
nimarimoika, so tanu ngini o ngeko 
gamomuane ma rabaka nioho la niadupa 
gena ka o Gikimoi niwisigise. 

1? Komagena so ngini magena bilasu 
o dorou ma pareta gena niaholu de 
niodupa kawa. Upa sidago nia dupa 
moi-moi gatotorou gena niaakali. 

13 De lo ngini bilasu o moi-moi gangodu 
niaaaka gena upa nimote o dorou 
moi-moi igoge nia sininga ma rabaka, 
ma ngale o dorou moi lo upa niaaka. 
Duma nimote la niaaaka gena maro o kia 
o Gikimoi wodudupa, la ngini lo imatero 
de asa ka o sone ma rabano nisioho kali. 
De o moi-moi nia sininga ma rabaka 

la niaaaka gena, gangodu nisimaha de 
nisidailako ma ngale o moi-moi itotiai 
magena niaaka. 

14 O dupa qatotorou nakoso kanaga 
inibajasi la o dorou ngini niaaka kali, 
gena maro ma tuangi moi kanaga 
awi gilalo wapareta. Duma ngini gena 
komagena kawa. Sababu ma ngale ngini 
nia sininga itiai o Gikimoika gena o bobita 
o Gikimoino bilasu he niacoho kawa, 
duma o Gikimoi Awi laha winisidumu 
nginika so niputuruka, sidago aku Awi 
bobita niaaka de o dupa qatotorou gena 
niaaka kawa. 

15 Ma ngale magegena nagala o 
nyawa kanaga itemo, "Ce! Sababu 
ngone o bobita o Gikimoino bilasu he 
pomasigocoho kawa, duma ngoneka 
o Gikimoi Awi laha wonasidumu de 
wonasiputuruka, so nagala ka galoha 
ngone o dorou paakasi." De ngohi 
tosango, hiwa bai! Upa komagena! 

16 Bilasu niosininga kasi nakoso kanaga 
ngini masirete nimahike o nyawa moika 
ma ngale ka una niwisigise, maro o gilalo 
moi bilasu ma tuangi wisigise, de ngini 
gena igogou nidadi o nyawa una magena 
awi gilalo niwisigogigise. Komagena 
ngini lo aku nimasimaha la maro o dorou 
ma gilalo de nisigise, so done ngini de o 
Gikimoi nimakitinga ikakali, eko maro o 
gilalo ma loha la o Gikimoi niwisigise so 
waaka nia sininga itiai Unaka. 

17 Duma ngohi ai sukuru tatide o 
Gikimoika, sababu ngaroko ngini 
iqomaka imatero de o dorou ma gilalo so 
ka o dorou niosigise, duma ngini o orasi 
manena de nia sininga igogou nisigise o 
dodoto o Gikimoino la magena inidoto 
nginika. 

18 De ngini o Gikimoi winisiputuru so 
upa he o dorou niodupa de niaaka kali, 
duma maro lo o gilalo so ngini o bi 
moi-moi o kia itotiai gena ka niaaka. 

13 Komagena so ngohi tosiade-ade 
maro o gilalo, sababu kanaga isusa 
nisihoda. Igomaka ngini o moi-moi nia 
sininga ma rabaka sidago lo o moi-moi 
gangodu niaaaka gena nimasimaha la 
o nyafusu ma dorou niaaka, sidago lo 
niaaka de ma boloika. Komagena lo o 
orasi manena tanu ngini lo nimasimaha 
la o moi-moi itotiai gena niaaka, la ma 
ngale nia manara ma rabaka o kia niaaka 
maro o Gikimoi Awi nyawa masirete. 

20 Sababu bilasu nisihoda igomaka ngini 
nimasimaha maro o gilalo la o dorou 
nisigise, de upa he o moi-moi itotiai 
niaaka. 

21 Duma ngini nia manara gena ma sopo 
galoloha niamakewa, de o orasi manena 
ma ngale magegena ngini ka nimage. 
Nia manara ma sopo ma ngale gena 
ka cawali o oho ka sidutu ikakali gena 
niamake waasi so ngini de o Gikimoi 
nimakitingasi. 


ROMA 6-7 52 


22 Ngaroko komagena niaaka, duma 
ngini o orasi manena o Gikimoi 
winisiputuruka, so upa niodupali o dorou 
niaaka kali de lo nidadi maro to Una Awi 
gilalo masirete winipopareta. So ngini 
gena nia sopo galoloha aku niamake, 
de ma ngale nidadi maro o Gikimoi Awi 
nyawa masirete sidago lo o oho ka sidutu 
ikakali niamake. 

23 So upa sidago ngone potemo, 
"Nagala galoha so ngone o dorou ka 
paakasi." Sababu o dorou ma manara 
ma sopo gena ka cawali o oho ka 
sidutu ikakali niamake waasi so ngini 
de o Gikimoi nimakitingaka. Ngaroko 
komagena, duma o Gikimoi ngone 
wonasitodihike o oho ka sidutu ikakali, 
ka cawali nakoso ngone dede o Yesus 
Kristus nanga Jou pomatekerimoika. 

7 1 Ai dodiao nipipiricaya, ma ngale 
ngini gena o bobita o Gikimoino 
magena igogou nianako qaboloka, so 

tanu niosininga o nyawa la kanaga o 
bobita gena bilasu yaaka ma deka maro 
kiaka ona magena ka yoohosi. 

2 Hika tosiade-ade kali, nako o bobita 
gena o ngopeqeka moi bilasu de ami 
rokaka mogoge, de upa mowiholu ma 
deka una ka woohosi. Duma nakoso 
wosoneka gena, muna o bobita magena 
he mipalakoka, so upa de mamote. 

3 Komagena so o nyawa itemo nakoso 
o ngopegeka moi ngaroko ami roka 
woohosi, duma kanaga mogoge dede 
yanau moili, muna magegena mosundali 
gena o dorou maakaka. Duma nakoso 
kanaga ami roka ma duhutu gena 
wosone, de muna gena maro o bobita 
magenano asa mipalako, de upa he 
mamote. So ngaroko yanau moili 
mowikawi kali, de upa he itemo muna 
magena mosundali eko o dorou maaka. 

4 Ai dodiao nipipiricaya, komagena lo 
ma ngale o Gikimoi waaka to ngini nia 

sininga itiai Unaka. Ngini magegena 
lo o bobita o Gikimoino gena bilasu 
niaaka kawa, sababu ngini maro dede 
ma Kristus nimatekesikosoneka. Gena 
maro o ngopeqeka moi ami roka kanaga 
wosoneka, so muna magena o kawi ma 
bobita gena bilasu mamote kawa, de 
aku yanau moili mowikawi de to una awi 
ngopa mosibuo. Komagena lo ngini maro 
nipalakoka, so aku nidadi ma Kristus Awi 
nyawa. Una gena o soneno wisioho kali 
ma ngale o manara itotiai niaaka so o 
Gikimoi niwisihoromati. 

> Totemo komagena sababu ma orasi 
iqoqomaka ngone o dorou nanga sininga 
ma rabano podupa paaka de o bobita o 
Gikimoino panakoka, so nanga dupa o 
dorou paaaka gena idadi foloisi qaputuru 
sidago lo o moi-moi paaaka magena ma 
sopo qgatotorou so ngone dede o Gikimoi 
pomakitingaka. 

6 Ngaroko igomaka o bobita o 
Gikimoino panakoka de bilasu paaka, 
duma ngone o orasi manena upa he 
magena paaka kali. Sababu nako o bobita 
ngone inapareta kawa, so maro posone 
de o bobita magenano inapalakoka. So 
ngone asa o bobita o Gikimoino paaka 
ma ngale nanga sininga itiai Unaka, o 
ngeko igogoma magena he pamote 
kawa. De nako o Gikimoi powileleani 
gena, o orasi manena aku o ngeko 
gamomuane moi pamote de potemo, "O 
Jou Awi Gurumi ai sininga ma rabaka, 
so Una magegena waaka ai sininga itiai 
Unaka." 

7 Nagala o nyawa kanaga itemo, "Nako 
ani demo magena de ma ngale o 
bobita o Gikimoino gena nanga dupa 
inasikelelo sidago o dupa qatotorou 
isigaro la o dorou paaka, so o bobita 
gena asa qatorouka." De ngohi tosango, 
komagenawa bai! Duma nako ngohi gena 

tanakowa igogou asa o dorou taakaka, 
ka cawali o bobita o Gikimoino ngohi 
idotoka. Ena gena, ngohi asa tanako 
igogou nakoso todesere de magena 

o dorou taaka, ka cawali o bobita o 
Gikimoino o Musa walelefo itemo, "Upa 
ngini nitesere." 

8 Sababu o bobita itemo komagena, so 
ngohi ai dupa gatotorou aku isikelelo 
sidago ai sininga ma rabaka asa gatesere. 
Duma nako o bobita komagena ihiwa, 
de ngone nanga dupa gatotorou akuwa 
inasikelelo. 

3 |qoma gena o bobita o Gikimoino 
tanako waasi, so ngohi masirete ai oho 
ma rabaka imatero maro ai dorou ihiwa. 
Ngaroko komagena, duma ma orasi 
ngohi asa o bobita gena tanako, de ai 
dupa qatotorou aku isikelelo sidago ai 
sininga ma rabaka itemo, "Ce! Ngohi 
gena o Gikimoi Awi simaka igogou 
kanaga de ai dorouka bai! So igogou Una 

ngohi woihike woholu o oho ka sidutu 
ikakali." 

10 So komagena o bobita la kanaga 
totemo, nako taaka, de nagala ai dorou 
moi lo aku ihiwa de o oho ka sidutu 
ikakali gena tamake. Duma o bobita 
magegena asa ai dorou isikelelo ngohika, 
so tanako igogou ngohi de o Gikimoi 
mimakitingaka. 

11 Ena gena, ai dupa qatotorou magena 
kanaga isihaga ngohika, sababu ma 
ngale ai dorou gena ngohi taaku kawa 
tongongano nako o bobita taaka so ai 
sininga idadi itiai o Gikimoika, de nagala 
o oho ka sidutu ikakali tamake. 

12 Mutuwade o bobita o Musa walelefo 
magena lo o bobita itemo upa inatesere 
de o bobita qangodu gena upa potemo 
qatorou, duma magena igogou o 
Gikimoino so qatebi de itiai. 

13 De nagala kanaga o nyawa moili 
wotemo, "O bobita o Gikimoino gena 

ngaroko itiai, duma kanaga ma ngale 
ngohi de o Gikimoi lo mimakitingaka." De 
ngohi totemo, hiwa! Komagenawa bai! 
Duma o bobita itotiai magena so ngohi 
ai dupa gatotorou aku isigaro, sidago 

o dorou taaka de ngohi de o Gikimoi 
mimakitingaka. La komagena isikelelo ai 
dupa o dorouka gena igogou qatorou, 
sababu igogou ngohi foloi todupa Una 
Awi bobita gena tatilaku. 

14 Nako o bobita o Musa walelefo gena, 
ngone panako ma sihino o Gikimoi Awi 
Gurumino. Duma nako ngohi manena 
kanaga ai siningaka o dorou ibao, de 
ngohi isigaro so todupa magena tosigise, 
maro o gilalo moi to una awi tuangi so 
bilasu wisigise. 

15 Sababu o kia ngohi taaaka gena 
igogou ngohi tosihodawa. Ena gena, o 
kia ngohi tamode la taaka gena taakawa, 
de o kia toduhudu la upa taaka gena ka 
taaka. 

16 De lo ngohi ngaroko o kia naga itotiai 
gena akuwa taaka, duma totemo igogou 
o bobita o Gikimoino gena itiai. 

17 So upa to ngohi ai mode masirete 
la o moi-moi gatotorou taaka, duma 
magena taaka sababu o dorou ma dupa 
kanaga igoge ai sininga ma rabaka, so 
ngohi isigaro sidago lo tonyafusu. 

18 Ngohi tanako o dorou ma dupa la 
kanaga ai sininga ma rabaka gena ngohi 
isimahawa la o loha moi asa taaka. 
Sababu ngaroko ngohi tamode, duma 
gadoohaso o loha gena taaka idadiwa. 

19 Ena gena, ngohi upa o loha de 
tomode taaka, duma ka cawali o 
moi-moi gatotorou de tahoholu de 
kanaga magena taaka. 

20 So nakoso o moi-moi gatotorou la 
tahoholu de magena taaka duma upa 
ngohi ai sigaro la taaka, ka cawali o 
dorou ma dupa kanaga igogesi ai sininga 

ma rabaka gena ngohi isigaro sidago 
tonyafusu. 

21 So ma ngeko komagena imaaka 
ngohika, de asa tanako nakoso o loha 
tomode taaka, de kanaga o dorou ma 
dupa lo ai sininga ma rabaka isigaro. 

22 Ngaroko komagena, ma ngale o 
bobita o Gikimoino gena ngohi ai sininga 
ma rabaka ifoloi isanangi, 

23 duma kanaga ai sininga ma rabaka 
lo o ngeko moili igoge gena, o dorou 
ma dupa iholu o kia kanaga tosininga la 
tamode, sidago lo ka o dorou ma dupa 
gena ma pareta tosigise, maro o gilalo 
moi bilasu awi tuangi wisigise. 

24 Awa kodo! Tanu o dorou ma dupa ai 
sininga ma rabaka, tanu ma paretano asa 
ngohi isisupu. llaha! Upa sidago ngohi 
dede o Gikimoi mimakitinga. 

25 Komagena so ngohi manena ai 
sukuru tatide o Gikimoika totemo, "Ya, 
Jou! Ani laha ka ilamo poli.” Sababu 

Una magena o Yesus Kristus nanga Jou 
wisulo la wahino ma ngale ngone nanga 
dorouno aku wonasisupu. So komagena 
ngone manena nanga sininga ma rabaka 
imasikoholu, sababu ma ngale o bobita 
o Gikimoino gena aku pomode posigise, 
duma kanaga lo o dorou ma dupa 
inapareta de magena lo posigiseka. 

1 Ai dodiao nipipiricaya, ngone 

manena nakoso de o Yesus Kristus 
pomarimoika, de o Gikimoi asa upa 
wonafanggali de o dorou, duma wotemo 
nanga sininga itiai Unaka. 

2 Sababu nakoso de o Yesus Kristus 
pomarimoika gena, kanaga ma ngeko o 
Gurumi Qatetebi waaku o oho ka sidutu 
ikakali wonahike ngoneka, so upa he o 
dorou ma dupa gena posigise kali so 
ngone de o Gikimoi pomakitinga kali. 
Maro o gilalo moi de kanaga ma tuangi 
awi paretano wisisupuka, so upa he ma 
tuangi iwisigise kali. 

3 Ena gena, sababu ngone o nyawa 
kanaga nanga siningaka o dorou podupa, 
so o bobita o Gikimoino posigise 
paakuwa. Duma o Gikimoi gena igogou 
waaku bai! To Una Awi Ngopa masirete 
wisulo la wahino womadadi maro ka o 
nyawa moi de Awi siningaka o dorou ma 
dupa lo wosigisewa, so ma ngale ngone 
nanga dorou gena gangodu watupu 
sidago Una masirete iwitooma. 

4 Komagena waaka la ma ngale maro 
o bobita Unano inadotoka, komagena 
ngone paaka itiai, de ma ngale gena 
upa o dorou ma dupa nanga sininga 
ma rabaka posigise, duma podupa 
powisigise o Gurumi Qatetebika. 

> O nyawa la kanaga o dorou ma dupa 
manga sininga masireteka yosigise, de 
ka cawali magena ona yosininga. Duma 
o nyawa la kanaga o Gurumi Qatetebika 
iwisigise, de o kia o Gurumi Qatetebi 

wodupa gena o nyawa ona magena 
yosininga. 

6 Nakoso ona magena o dorou ma dupa 
manga siningaka yososininga, ma ngale 
ona gena de o Gikimoi imakitingaka, 
duma o nyawa ona magena O kia Awi 
Gurumi ma dupa gena yososininga, ma 
ngale ona magena o oho ka sidutu ikakali 
yamake de lo manga sininga ma rabaka 
isanangi. 

7 Sababu o nyawa nakoso o dorou ma 
dupa manga siningaka yososininga, ona 
magena o Gikimoi iwiholu. Awi bobita 
yosigisewa de igogou ona magena 
yaakuwa yosigise. 

8 De lo ona magena lo yaakuwa Una 
Awi dupa yamote. 

3 Ngaroko komagena, nako ngini gena 
komagenawa. Duma ngini asa niwisigise 
o Gurumi Qatetebika, sababu igogou 
kanaga to ngini nia sininga ma rabaka 
wogogeka. De nakoso kanaga o nyawa 

lo manga sininga ma rabaka ma Kristus 
Awi Gurumi ihiwa, de ona magegena ma 
Kristus Awi nyawa yasowo. 

10 Duma nakoso kanaga to ngini nia 
sininga ma rabaka ma Kristus wogoge, 
de ma ngale o dorouka gena ngini nia 
dupa ihiwaka maro isosoneka, so to 
ona manga dupa lo ihiwaka. Duma 
Awi Gurumi asa o oho ka sidutu ikakali 
winihike, so ngini nia dupa gena ka 
cawali o moi-moi o kia itotiai magena 
niaaka. 

11 De lo o Gikimoi wisioho o Yesus 
o sone ma rabano de nakoso Una 
magegena Awi Gurumi kanaga wogoge 
nia sininga ma rabaka, de igogou Una o 
Gikimoi done ngini o sone ma rabano lo 
asa aku winisioho kali. 

1250 ngini de ngohi lo bilasu Awi 
Gurumi ma dupa gena posigise, de bilasu 
upa posigise o dorou ma dupa nanga 
sininga ma rabaka. 

13 Sababu nakoso o dorou ma dupa 
gena ngini nisigise, de igogou ngini o 
oho ka sidutu ikakali asa niamakewa. 
Duma nakoso ngini de Awi Gurumi so 
nia manara ma dorou gena niaholu 
so niaaka kawa, maro o kia naga moi 
patooma so isoneka, de ngini magegena 
asa nioho ka sidutu ikakali. 

14 De o nyawa nakoso kanaga yodupa 
o Gikimoi Awi Gurumi ona wangaho de 
wadoto, de ona magena yangodu igogou 
o Gikimoi Awi ngopa-ngopa masirete. 

15 Sababu nako ngini gena Una Awi 
Gurumi niwimamake gena, ma edekati 
upa o modo ma rabaka nigoge kali, 
maro nigilalo so nia tuangi niwimodo. 
Komagenawa! Duma Awi Gurumi 
magena niwimake de ma edekati, 
la waaka so ngini asa nidadi maro 
Awi ngopa masirete sidago lo niaaku 
nisitoore nitemo Unaka, "Awalele! 
Ngona gena to ngohi ai Baba masirete." 

16 De komagena lo ma ngale ngini 
de ngohi lo Awi Gurumi masirete 
wonasingangasu itemo, "Igogou, ngini 
gena o Gikimoi Awi ngopa masirete." 

17 So nakoso ngone gena Awi ngopa- 
ngopaka, de komagena ngone lo asa 
pamake o kia moi-moi qangodu wotemo 
gena aku wihike Una ma Kristuska. Ka 
cawali maro ma Kristus wisangisaraka, 
komagena lo ngone, la ma ngale maro 
Una wisimulia bilasu ngone lo komagena. 

18 Nako o sangisara o kia bato o orasi 
manena naga inadahe ngoneka, ngohi 
tanako magena pasidoohawa, sababu o 
mulia done o Gikimoi asa wonasimane 
ngoneka magena qaloha icarawa. 

19 Sababu o bi moi-moi Una 
wosidadadika gena qangodu kanaga 
manga ngongano foloi ilamo, de 
yodamaha ma orasi done asa to Una 
Awi ngopa gena wonasimane ngone 
inangoduka. 

20 O Gikimoi wasulo so Awi edekati 
ma ngale o bi moi-moi wosidadadika 
gena qangodu yodamahasi sidago o 
baka ma rabaka igogesi. Duma Awi 
edekati ma ngale o moi-moi magena Una 
wositatapuka igogou asa idadi. Sababu 
¡gogou-gogou, 

21 done o baka ma rabano asa o 
moi-moi magena wosisupu so ibaka 
kawa, la dede Awi ngopa-ngopa gena 
wasimulia. 

22 Ngone panako o bi moi-moi 
wosidadadika gena gangodu-ngodu 
maro o sangisara, de o siri ma rabaka, 
de lo o mulia imasingongano sidago 
imatoore de imuru, "Ayoo!" Koloko 
o ngopeqeka moi ma orasi mopuo, 
ngaroko misiri, duma ami dupa foloi 
ilamo modamaha o ngopa mosibuo. 

23 De upa ka cawali o bi moi-moi o 
Gikimoi wosidadadika, duma ngone 
masirete lo kanaga podamaha de nanga 

sininga foloisi qanali. Sababu ngone 
pamake o Gurumi Qatetebi gena maro 
o Gikimoi Awi ngongike ma nonoma 
ngoneka, so de nanga ngongano foloi 
ilamo asa podamaha done wonasimulia. 
Gena ma orasika done Una wonagehe 
ngone maro Awi ngopa masirete, so 
nanga rohe o dunia manena ma dorouno 
wosisupu. 
24 De ma ngale Una wonasisalamati 
so o mulia magegena ngone asa 
pongongano. Nakoso o kanaga o kia 
naga moi pongongongano magena 
pamake gabolo, de ngone asa upa he 
pongongano kali. Sababu o kia naga o 
nyawa yangongongano gena, nakoso 
yamakeka, de ona asa yangongano kawa. 
25 Duma nakoso o kia naga pamake 
waasi gena ngone ka pongonganosi, 
de ngone o orasi manena asa maro 
o sangisara pamoku komagena lo o 
damaha magena lo o momoku moi. 

26 De nanga ngongano inariwo magena 
lo maro kanaga o Gurumi Qatetebi 
masirete lo ma ngale ngone gena 
wodupa wonariwo. Sababu ngone 
nanga sininga ma rabaka igamamu de 
ngone panakowa o kia bilasu pogolo o 
Gikimoika, la komagena Awi Gurumi 
aku Unaka womagolo, duma de o 
demo o nyawa yananakowa, sababu o 
demo magena ka Awi Gurumi ma demo 
masirete. 

27 De o Gikimoi nanga sininga 
watatailako, Una Awi Gurumi ma dupa 
gena asa wanako. Sababu maro ka cawali 
to Una Awi dupa masirete ma ngale 
Awi nyawa gena Awi Gurumi womagolo 
Unaka. 

28 De ngone panako o nyawa la kanaga 
o Gikimoi iwidodaraka, ena gena to Una 
Awi edekati masirete so kanaga wahirika, 
o moi-moi idadadi ona magenaka gena 
qangodu Una waaka so idadi ka qaloha. 

23 Ngone panako komagena, sababu ma 
ngale ona magena iqomaka o Gikimoi 
wanakoka de lo to Una Awi dupa so 
wositatapu gaboloka, bilasu ona idadi 
imatero maro Awi Ngopa masirete, 
so ona magena maro ma Ngopa Awi 
nonongoru, de nako ona de ma Ngopa 
gena, Una magena foloisi wolamo. 

30 De ma ngale ona iqomaka o Gikimoi 
wasitatapu gaboloka de ona magena 
Una lo waasoka. De lo Una waaka manga 
sininga itiaika, sidago ona magena lo 
Una aku wasimulia imatero de Una. 

31 So ma ngale o bi moi-moi o Gikimoi 
waaaka gangodu magena ngone bilasu 
panako, sababu Una womanara ma 
ngale ngone manena, so nakoso kanaga 
o nyawa la ngone inalawangi gena, 
gadoohawa. 

32 Una gena Awi Ngopa masirete 
magena womasitouna kawa de 
wonasitodihike ngoneka, sidago lo 

bilasu ma Ngopa wosone bai! So 
nakoso wonahike komagena, de igogou 
Una lo asa wonasitodihike ngoneka 

o bi moi-moi gangodu de kanaga ma 
somoasi. 

33 De o nyawa lo yaakuwa o Gikimoi 
Awi simaka ngone inakalaki, nakoso 
o Gikimoi wonahihirika maro to Una 
Awi nyawa masirete. Magena asa 
inadahewa, sababu Una masirete waaka 
nanga sininga itiaika. 

34 So o nyawa lo yaakuwa yotemo 
ngone nanga dorou bilasu inafanggali 
de o dorou. Sababu ma ngale ngone 
gena o Yesus Kristus masirete wogolo 
o Gikimoika. We! Ma ngale ngone 
Una gena wosone, de ma boboloili 
wosoneka de wisioho kali, de lo kanaga 
o Gikimoi Awi girinaka womatamiye la 
Awi horomati wamake. 

35 So o nyawa lo waali ma Kristus Awi 
dodara ngoneka gena yafati. Ngaroko 

o nyawa ngone o susa inagaka eko 
inasisangisara, duma Awi dodara 
ngoneka gena itoguwa. De ngaroko 
ngone nanga ino ihiwa eko nanga baju 
ikurangi, duma Awi dodara ngoneka 
gena itoguwa. De ngaroko ngone lo o 
bodito ma rabaka sidago lo inatoomaka, 
duma igogou-gogou Awi dodara ngoneka 
gena yafatiwa. 

36 Magena imatero maro o kia iqomaka 
isilelefo o Gikimoi Awi Jaji ma Buku ma 
rabaka itemo, "Jou, ngomi Ani nyawa so 
o orasi isigeto o soneku he mitura. Kodo! 
Kanaga lo itemo ngomi maro ka o duba 
manga dupa ka mitola." 

37 Ngaroko o bi bodito maro komagena 
igogou inagaka ngoneka, duma ma ngale 
ma Kristus Awi dodara ngoneka gena 
upa itogu, so aku ifoloisi inasiputuru la 
upa inatura, so kanaga ngoneka maro 
o prajurit moi de awi buturu ilamo so 

imakudubu, sidago lo igogou una gena 
aku waturaka. 

38 (8:37) 

39 Ngohi tanako igogou-gogou, o kia 
naga moi lo yaakuwa o Gikimoi Awi 
dodara ngoneka gena yafati, upa o 
kuasa o sorogaka eko lo o duniaka, upa 
o malaikat eko lo o toka. Qadoohawa 
nakoso o kia naga idadi o orasi manena 
eko lo o orasi ma simaka, ngaroko 
posone eko lo pooho. Igogou, o kia naga 
o Gikimoi wosidadadika moi lo yaakuwa 
yafati to Una Awi dodara wosidumu 
ngoneka, sababu Una magegena o Yesus 
Kristus nanga Jou wisulo la wahino, so 
ngone igogou aku panako Awi dodara 
ngoneka ma bati lo ihiwa. 

10 kia ngohi talelefo manena igogou 

de itodamatowa, sababu ngohi de 
ma Kristus gena mimarimoika. De lo 
ngohi ai sininga ma rabaka o Gurumi 

Qatetebi lo wosingangasu to ngohi ai 
demo gena igogou de itiai. 

2 Ena gena, ma ngale o Israelka 
ma nyawa gena, ona de ngohi gena 
mimakaaheli moi, ona yangodu magena 
ma Kristus iwiholuka. So ngohi ai sininga 
isangisara de ipeleso poli. 

3 Ma ngale ai aheli moi de ona magena 
aku ma Kristus wipiricaya gena, lebelaha 
ngohi masirete o Gikimoi woikutuku de 
lo ngohi de ma Kristus imisikitingaka. 

4 Hika ngini nimasininga o Israel awi 
ngopa de awi danoku, ona magegena o 
Gikimoi wotemo maro to Una Awi ngopa 
masirete, de onaka lo Awi mulia masirete 
wosimaneka o tona ibobeleuka. Ona 
de Una lo imatekekajajika, de kagena 
o Sinai ma Talaka de Awi bobita onaka 
wahikeka. De ona wadotoka ma ngeko 
idodooha ona wisuba Unaka, de wajaji 
Awi laha lo done asa wasidumu onaka. 

> De lo to ona manga ete de manga 
topora gena o nyawa yalalago, ena gena 
o Abraham, o Ishak, de lo o Yakub. De ma 
boboloi lo ma Kristus maro o nyawa moi 
Awi aheli imaketero de ona. Ngaroko 
komagena, ona iwipiricayawa. Una gena 
o bi moi-moi gangodu wakolano, ena 
gena o Gikimoi, so tanu Una magegena 
powigiliri de Awi ronga posilamo ka 
sidutu ikakali. Amin. 

6 Ngaroko o Israelka ma nyawa gena 
he yangodu ma Kristus iwiholuka, duma 
magena upa de ma ngale o Gikimoi Awi 
jaji onaka gena wasiganapuwa. Sababu 
Una Awi nyawa wahihiri gena upa he o 
Israelka ma nyawa yangodu bai! 

7(9:6) 

8 De lo o Abraham awi ngopa de awi 
danoku gena upa he o ngopa-ngopa 
yangodu magena o Gikimoi Awi nyawa 
masirete. Duma ma ngale Una Awi jaji o 
Abrahamka, so kanaga o ngopa-ngopa 

done idadi maro to Una Awi ngopa 
masirete de waeto cawali ona magena 

o Abraham awi ngopa de awi dano ma 
doduhutuku, upa o Abraham awi ngopa 
de awi dano yangodu. Magena maro o 
kia o Gikimoi wotemo, "Ka ani ngopa o 
Ishak, to una awi ngopa de awi danoku, 
ona magena asa taeto maro to ngona ani 
ngopa de ani dano ma duhutu." 

9 Hika ngini nimasininga ma orasi o 
Gikimoi wijaji o Abrahamka, de Una 
wotemo, "O taungu ma simaka de ma 
orasi maro komanena, de igogou done 
Ngohi asa tokahino kali. De o orasi 
magena ani pegeka ongo Sara done o 
ngopa yanau moi mamake." 

10 De lo hika niosininga ma orasi o Ishak 
ma pegeka ongo Ribka, ngaroko ami 
ngopa yanau isago so yasinoto o Esau de 
o Yakub ona gena manga baba moi, 

11 (9:10) 

12 Juma ami orasi mopuo waasi so 
manga manara galoha eko gatorou gena 
ona yaaka waasi, de o Gikimoi wotemo 
munaka, "Nako woriria de wononongoru 
gena, wononongoru foloisi wiputuru, 
so wononongoru awi gilalo ma manara 
gatubuso asa woriria waaka." Una asa 
waaka de wahiri komagena, la ma ngale 
wositatapu ami ngopa wononongoru 
wihiri gena, upa ma sababu to ona 
manga manara. Duma ka cawali to Una 
Awi dupa masirete so wahiri. 

13 Magena imatero maro o kia Una 
wotemo de o nabi isilelefo o Gikimoi 
Awi Jaji ma Buku ma rabaka itemo, "Una 
wononongoru o Yakub gena Ai laha 
towidumu, duma nako woriria o Esau 
gena, Ai laha unaka foloi ikurangi." 

14 Nakoso kanaga o nyawa moi wotemo, 
"Ce! Nagala o Gikimoi Awi manara 
komagena itiaiwa," de ngohi tosango, 
hiwa! 


ROMA 9 78 


15 Sababu o Gikimoi wotemo o Musaka, 
"Nakoso todupa o nyawa tagalusiri, de 
igogou-gogou magena asa ka taaka." 

16So o nyawa la kanaga o Gikimoi 
wahirika gena, upa ma sababu to ona 
manga dupa eko to ona manga manara, 
duma ka cawali to Una Awi dupa 
masirete so ona wagalusiri. 

17 De lo kanaga Una wotemo ma 
Firaunka, de kanaga lo isilelefoka Una 
Awi Jaji ma Buku ma rabaka itemo, 
"Ngohi tonitide ngonaka so nodadi o 
kolano moi, la ma ngale ma dongoho 
ngona tonisitura de Ai kuasa masirete 
tasikelelo o dunia ma bi dokuka, sidago 
lo ma ngale Ngohi manena yangodu to 
Ngohi Ai ronga gena aku yanako." 

18 Komagena so ngone bilasu panako 
igogou, nakoso Una wodupa o nyawa 
moi wigalusiri maro o Yakub, de magena 
asa ka waaka. De nakoso wodupa o 
nyawa moika awi sininga idadi gatogoi 

imatero maro ma Firaun gena, bilasu lo 
ka waaka. 

13 Nagala kanaga to ngini nia 
sidongirabaka o nyawa moi wotemo, 
"Nako komagena, de o nyawa la kanaga 
manga sininga gatogoi upa sidago o 
Gikimoi wodupasi ona magena wasisala. 
Sababu Awi dupa ma ngale ngone o 
nyawa gena moi lo paakuwa paholu bai!" 

20 Magena ngona ngohi tonisango, 
ngona gena ka o nyawa moi, so upa 
nomasihie sidago ani sininga ma rabaka 
itemo o Gikimoi Awi demo gena ngona 
naholu. Nakoso o lelenga la kanaga o 
tonano o nyawa isiaka, de upa sidago 
o nyawa magenaka o lelenga magena 
itemo, "Qadoohaso ngona noiaka ngohi 
komanena." 

21 Duma igogou o nyawa o lelenga 
iaaka gena kanaga o tona ikokasai o riho 
moika yaaka maro kia ona yodudupa, bai 
O lelenga ma binuka yaaka ma ngale o 

bi nyawa yahohoromati isiogo, bai lo o 
lelenga ma binukali yaaka ma ngale ka o 
tahu moi ma rabaka ona isiogo. 

22 Komagena lo o Gikimoi ka aku waaka 
ma ngale o Israelka ma nyawa ona 
magena o kia bato wodudupa. Ma 
ngale manga dorou gena Una wodupa 
wasikelelo igogou Una wadoosa, 
so itekawa de Awi kuasa so bilasu 
wafanggali de o sangisara. Duma Una 
Awi sabari asa foloisi ilamo onaka. 

23 Awi sabari onaka gena, kanaga de 
ma ngale done idodooha Awi mulia 
foloisi ilamo wasikelelo onaka, sababu 
Awi galusiri wasidumu onaka gena Una 
wahirika, la ma ngale ona dede Una 
igoge Awi mulia ma rabaka. 

24 Ona magena ngone masirete de Una 
wonahiri qaboloka, so upa cawali ngone 
o Yahudika ma nyawa bato, duma de 
ngone lo o Yahudika inasowo. 

25 Magena imatero de o kia igoma 
o Gikimoi wotemoka maro ma nabi 
Hosea awi Buku ma rabaka wosilelefoka 
itemo, "O nyawa ngaroko kanaga Ai 
nyawa waasi, duma ona magena lo done 
totemo Ai nyawa. O nyawa nagoona 
Ai dodara tasikelelo waasi, duma ona 
magenaka totemo tinidododara. 

26 Ma riho kekiaka de totemo ngini Ai 
nyawa nisowo, o riho magena kali done 
totemo ngini o Gikimoi woooho Awi 
ngopa-ngopa so Ai ngopa qabolo." 

27 De igomaka ma ngale o Israelka ma 
nyawa gena ma nabi Yesaya awi Buku ma 
rabaka wosilefoka itemo, "O Israel ma 
nyawa ngaroko yadala maro o dowongi, 
duma ka yamuruo naga o Gikimoi aku 
wasisalamati. 

28 Sababu o dunia ma nyawa ma binuka 
bilasu wafanggali de o sangisara, waaka 
itotiai waaka lo gacapati." 

29 De lo o Yesaya wosilelefo kali itemo, 
"O Jou Wokokuasa, nanga ngopa de 
nanga dano nako wagalusiriwa, igogou 
inangodu inasidadi de inaaka maro o 
Sodom de o Gomora." 

30 So nakoso ona magena o Yahudika 
ma nyawa yasowo, ngaroko ma ngeko 
idodooha o Gikimoi aku wotemo manga 
sininga itiai Unaka gena yodupawa 
yamote, duma igogou o ngeko magena 
ona asa yamakeka. Sababu ona o Jou 
Yesus wipiricayaka, so o Gikimoi aku 
wotemo manga sininga itiai Unaka. 

31 (9:30) 

32 Duma nako o Yahudika ma nyawa 
ona magena, ngaroko igogou o ngeko 
yodudupa isisari la o Gikimoi aku 
wotemo manga sininga itotiai, duma o 
ngeko yodudupa gena asa yamakewa. 
Sababu ma ngale ona de o bobita ma 
ngeko o Gikimoino gena tanu yodupa 
yaaka, duma ma ngeko o Jou Yesus 

wipiricaya gena iholu, so Una lo woholu 
wotemo manga sininga itiai Unaka. Ena 
gena, ngaroko ma ngale to ona manga 
dorou o Jou Yesus sidago wosoneka, 
duma Una magena ona iwiholu so manga 
sininga itotiai akuwa yamake, maro o 
nyawa la o ngekoka itagi, de kanaga o 
teto ilalamoka isepele so irubaka. 

33 Magena imatero de o kia iqomaka 
o Gikimoi wotemo ma nabi Yesaya 
awi Buku ma rabaka wosilefo itemo, 
"He! Kagena o Sionka Una towisulo 
wokahuku, duma ona iwiholu. Maro 
kugena o ngekoka o teto ilalamo moi 
tahadoku, so o nyawa isepele de iruba 
itagi lo yaaku kawa. Ngaroko komagena, 
o nyawa nagoona nakoso iwipiricaya 
Unaka, igogou ma moi lo ihiwa manga 
sininga isitura." 

1 Ai dodiao nipipiricaya, ma ngale 

10 ona o Israelka ma nyawa magena 
ka to ngohi ai dupa foloisi ilamo de lo 

ai gogolo o Gikimoika gena tanu ona 
wasisalamati. 

2 Ma ngale ona gena ngohi tanako 
igogou manga manara moi-moi ma 
rabaka gena o Gikimoi iwisihoromati, 
duma manga manara iwisihoromati ma 
ngeko itotiai gena yanako waasi. 

3 O ngeko idodooha o Gikimoi aku 
wotemo manga sininga itiai Unaka 
gena ona ka yaholu de ka manga ngeko 
masirete gena ona yamote, so ma ngale 
manga sininga idadi itiai o Gikimoika 
gena ka cawali Awi bobita gena yaaka. 

4Duma ma ngeko idodooha ngone 
nanga sininga idadi itiai o Gikimoika 
gena, upa o bobita o Gikimoino gena 
pamote itiai, sababu ma Kristus asa 
waaka, so o ngeko igoqgoma gena he 
pamote kawa de ka cawali ma ngeko 
powipiricaya Unaka magena pamote. 

> Nakoso kanaga o bobita o Gikimoino 
so Una wotemo nanga sininga itiai Unaka 

gena, iqomaka o Musa walefoka itemo, 
"O nyawa la kanaga o bobita gena yaaka 
itiai, ona magena asa o oho ka sidutu 
ikakali yamake." 

6 Duma nako o Jou Yesus powipiricaya 
so O Gikimoi wotemo nanga sininga itiai 
Unaka gena, ngone lo aku potemo, "Upa 
sidago nanga sininga ma rabaka itemo, 
bilasu o nyawa moi la kanaga o sorogaye 
wodola." (Gena ma ngale, bilasu o nyawa 
moi o sorogaye wodola ma ngale ma 
Kristus wingoso de wisigutiku.) 

7 Eko upa sidago lo itemo kali, "Bilasu 
o nyawa moi la kanaga o sone ma riho 
iluluku-lukuku wouti." (Eko lo ma ngale, 
bilasu o nyawa moi la kanaga o sone 
ma riho iluluku-lukuku wouti ma ngale 
ma Kristus wingoso de wisidolaye.) Upa 
nanga sininga itemo komagena, sababu 
ma ngale ngone inasalamati gena ma 
Kristus wahino de wouti gaboloka de lo 
o sone ma rabano wisioho gaboloka. 

8 Duma ngone inangodu nakoso ma 
Kristus powipiricayaka gena, bilasu 
potemo imatero de o kia naga o Gikimoi 
Awi Jaji ma Buku ma rabaka gena itemo, 
"O Jou Awi demo kanaga ngonaka, 
gena ani uruka de lo ani sininga ma 
rabaka." Ena gena, o demo la ¡temo 
bilasu o nyawa ipiricaya, magena ngomi 
miasihabari. 

3 So o demo magena itemo nakoso 
ngini nimasingangasu o nyawa yadadala 
manga simaka nitemo, "Igogou, o Yesus 
gena ma Jou,” de lo nia sininga ma 
rabaka nipiricaya igogou Una gena o 
Gikimoi o soneno wisioho kali, de ngini 
magena asa nisisalamati. 

10 Nakoso ngini nia sininga ma rabaka 
nipiricaya igogou de lo nimasingangasu 
o nyawa yadadala manga simaka, de 
o Gikimoi asa wotemo ngini gena nia 
sininga itotiai de lo winisisalamati. 

11 Sababu ma ngale ma Kristus gena 
o Gikimoi Awi Jaji ma Buku ma rabaka 
wotemo, "O nyawa la kanaga Una 
magegena wipiricayaka, ona magena 
manga sininga asa iturawa." 

12 Sababu nakoso o Yahudika ma 
nyawa de o Yahudika ma nyawa yasowo 
gena, yangodu ka imaketero. O nyawa 
ipipiricaya yangodu manga Jou ka 
womatengo, so nakoso o nyawa asa igolo 
Unaka gena, Awi laha moi-moi qangodu 
wahike de ma boloika. 

13 Ma ngale magegena igomaka ma 
nabi Yoel walefo, "O nyawa nakoso 
kanaga igolo o Jou Gikimoika, de ona 
magena asa wasisalamati." 

14 Komagena so ma ngale o Yahudika 
ma nyawa gena nagala kanaga o 
nyawa itemo, "Nakoso ona ma Kristus 
iwipiricaya waasi, de yaakuwa ona lo 
igolo Unaka tanu ona wasisalamati. 
Nakoso ma ngale Una de ona magena 

yoise waasi, de idodooha ona Una 
iwipiricaya. De nakoso onaka o nyawa 
moi lo ma ngale Una gena wisihabari 
waasi, de idodooha ma ngale Una gena 
kiano ona yoise. 

15 De lo nakoso o nyawa la ma ngale 
Awi habari Una wasulo waasi isihabari, 
de idodooha o nyawa itagi isihabari. 
Kanaga Una Awi Jaji ma Buku ma rabaka 
itemo, 'Igogou, o nyawa la kanaga yahino 
o habari qaloloha yosihabari gena, o 
manara moi magena qaloha icarawa.' 
Ngaroko o Gikimoi wojaji komagena, 
duma Awi jaji magena wosiganapu 
waasi." 

16 De ngohi asa tosango igogou kanaga 
o nyawa yasulo gaboloka la ma ngale ma 
Kristus gena wisihabari, duma o Israelka 
ma nyawa gena yangodu waasi yaqehe 
galoha o habari magena. Komagena 
imatero maro ma nabi Yesaya igomaka 
walefo itemo, "Jou, nakoso to ngomi 

mia demo misihohabari gena, o nyawa 
yadala yopiricaya waasi." 

17So nakoso o nyawa la kanaga aku 
ma Kristus wipiricaya, de bilasu igoma 
o nyawa itagi isihabari onaka, so ona 
magena aku o habari ma ngale Una gena 
yoise de yanako. 

18 Duma nagala kanaga o nyawa ¡temo 
kali, "So idodooha nagala o Yahudika 
ma nyawa ona magena o habari ma 
ngale ma Kristus gena yoise waasi." 

De ngohi asa tosango, hiwa! Sababu 
ona igogou kanaga yoise qaboloka. O 
Gikimoi Awi Jaji ma Bukuka isilefo itemo, 
"Ona isihohabari o habari ma demo itagi 
isihabari o dunia isigiloli, sidago lo yaado 
ma pupuku iha lo." 

19 De nagala kanaga o nyawa lo itemo 
kali, "Idodooha, o Yahudika ma nyawa 
ona magena o habari ma ngale ma 
Kristus gena yosihodaka, eko hiwa." De 
ngohi asa tosango igogou yosihodaka, 

duma ona lo yoholu isigise. Sababu ma 
ngale o Yahudika ma nyawa yasowo ona 
lo o habari qaloloha gena yosihodaka, 
magena o Musa wogoma wosingangasu, 
ma orasi o Gikimoi Awi demo o Israelka 
ma nyawa gena walefo kanaga itemo, 
"Ngohi asa taaka niasihomu de niadoosa 
o Yahudika yasowo, ona magenaka lo 
nitemo o nyawa yofufuma o bangsa lo 
yasowo." 

20 De lo igomaka ma nabi Yesaya 
wobarani walelefo ma Gikimoi Awi demo 
gena itemo, "O Yahudika yasowo ngaroko 
idupawa Ngohi isininga, duma Ngohi aku 
iqehe galoha. De ngaroko idupawa Ngohi 
isigolo, duma tomasimane onaka." 

21 Duma ma ngale o Yahudika ma nyawa 
ona magena ma nabi Yesaya walelefo 
gena itemo kali, "Ngaroko iteka taaso Ai 
gia masirete tatoa onaka, duma o nyawa 
ona magena manga sininga gatogoi de 
Ai demo ka yoholu." 

1 1 1 So nagala o nyawa kanaga itemo, 
"Idodooha nako o Yahudika ma 
nyawa gena o Gikimoi nagala waholuka." 

De ngohi asa tosango, komagenawa. 
Sababu ngohi masirete lo nako ai 
sihino gena o Israelka ma nyawa moi, o 
Abraham awi ngopa de awi dano moi, de 
lo ai aheli o Benyaminno. Duma ngohi 
manena o Gikimoi woiholu kawa bai! 

2 Nako o Gikimoi Awi nyawa gena 
igogomasi de Una wahirika maro Awi 
nyawa masirete, ona magena lo Una 
waholuwa. Hika ngini nimasininga o kia 
naga igomaka isilelefo Una Awi Jaji ma 
Buku ma rabaka, idodooha ma ngale o 
Israelka ma nyawa gena o Elia awi galaki 
wosingangasu o Gikimoika, 

3 "Jou, ilaha de! Ona gena to Ngona 
Ani nabi ma soohu gena yatoomaka de 
lo o suba patitide Ngonaka gena ma bi 
riho gangodu yaturabaka. So ka cawali 

ngohi tomatengo toohosi, duma manga 
edekati gena ngohi lo asa itooma bai!" 

4 Duma o Gikimoi asa wotemo, 
"Igogou, upa ka ngona nomatengo, 
duma kanagasi o nyawa yanau yacala 
tumudingili gena tatingaka ma ngale 
Ngohi Ai nyawa masirete. Ona magena o 
giki ikokulai o Baal gena yasuba waasi." 

> So komagena o orasi manena lo 
kanagasi ngomi o Yahudika ma nyawa o 
bolu moi gena o Gikimoi womihirika de 
womitingaka. Ngomi manena womihirika 
la Una miwipiricaya de midadi to Una 
Awi nyawa masirete, sababu ka cawali 
Awi laha womisidumu ngomika. 

6 Sababu Awi laha ilamo o nyawaka, 
so wahirika. Upa potemo o moi-moi 
galoloha yaaka so wahiri. Magena 
iterowa. Nakoso wahiri de ma ngeko 
komagena gena, to Una Awi laha onaka 
asa idadi kawa. 

7 Nako komagena, de ngohi totemo o 
kia naga o Israelka ma nyawa manga 
sininga ma rabaka yodupa ifoloi gena 
igogou akuwa yamake, ena gena ma 
ngeko idodooha aku o Gikimoi wotemo 
ona manga sininga itiai Unaka. Ka cawali 
Una wahihirika kanaga o bolu moi o 
ngeko magena ona yamake, duma ona 
ma binuka asa manga sininga gatogoi so 
yamakewa. 

8 Magena imatero maro o kia igomaka 
isilelefo o Gikimoi Awi Jaji ma Bukuka 
itemo, "O Gikimoi waaka sidago orasi 
manena manga sininga iperesuka 
so yaakuwa isihoda, de manga lako 
imasigelelowa, de manga ngau lo 
imasigisewa." 

3 De imatero lo maro o kia igomaka 
o Daud wogolo o Gikimoika wotemo, 
"Tanu o kia naga yodudupa nasifanggali 
la yobodito. Maro o oha o sabatoloka 

o haiwani yatago. Tanu ona nasitura, 
nafanggali lo de o dorou. 

10 Tanu lo naaka moiwa yanako ma 
diai. Maro de manga lakoka duma 
imasigelelowa. Ona lo nasidipito, maro 
o gilalo moi o wange isigeto awi gina 
gatubuso." 

11 Nagala o nyawa kanaga itemo, 
"Idodooha nako o Yahudika ma nyawa 
gena nagala o Gikimoi iwiholuka so ona 
dede o Gikimoi imakitingaka, maro o 
nyawa la o ngekoka itagi de kanaga o 
tetoka isepele, so irubaka de imomi 
kawa.” De ngohi tosango, komagenawa 
bai! Duma ma ngale o dorou ona 
yaakaka so o Gikimoi asa wasisalamati 
o Yahudika ma nyawa yasowo, la ma 
ngale o Yahudika ma nyawa asa yodoosa 
onaka sidago ona lo yodupa o Gikimoi 
wasisalamati. 

12 O Yahudika ma nyawa, sababu 
manga dorou de manga rugi so o dunia 

ma nyawa ma binuka lo, ena gena o 
Yahudika ma nyawa yasowo lo, o Gikimoi 
Awi laha ifoloi asa ona magena yamake. 
Komagena so ona asa yamake o laha 
moi foloisi ilamo kali, done ma orasi 

o Yahudika ma nyawa manga dala o 
Gikimoi wahihirika gena yangodu ma 
Kristus iwipiricayaka. 

13 O Yahudika ma nyawa nisowo 
ngini magegenaka ngohi totemo, ma 
ngale ngini gena ngohi o sosulo moi 
isitatapuka, so o manara magena 
tosilamo. 

14 Ngohi tongongano tanu de ai manara 
magegena so ai bangsa masirete to 
ona manga sininga ma rabaka asa 
o Yahudika ma nyawa yasowo gena 
yadoosa, la ma ngale ona o Yahudika 
manga sidongirabano o bolu moi lo aku 
o Gikimoi wasisalamati. 

15 Ma orasi o Yahudika ma nyawa gena 
o Gikimoi waholuka, de waaka so O 

dunia ma nyawa ma binuka ona magena 
lo de Una aku imakadame. So nakoso 

o Yahudika ma nyawa la ma Kristus 
wipiricayaka, so ona lo o Gikimoi waqehe 
galoha de magena imatero maro o sone 
ma rabano ona wasioho kali. 

16 De lo o Yahudika ma nyawa yangodu 
lo kanaga idadi maro Una Awi nyawa, 
sababu iqomaka manga ete de manga 
topora ona lo komagena. Koloko o roti o 
bokol moi nakoso kanaga ma nonomaka 
magena idadi o suba moi o Gikimoika 
so qatebika, de kanaga lo o roti o bokol 
gangoduka koloko maro idadi qatebika 
so wanano galoha. De lo nakoso o gota 
ma ngutu kanaga idadi maro o suba moi 
Unaka so gatebika, de kanaga lo o gota 
ma uma maro idadi gatebika so wanano 
galoha. 

17 Nako ngini o Yahudika ma nyawa 
nisowo la kanaga o Gikimoi winiqehe 
galohaka, ngini magena maro o gota 

zaitun yapapaliharawa gena ma bi 
uma-uma. So kagena isigapala de 
isidopiliku o gota zaitun yapapalihara 
ma hutu ma sonongano. Komagena 
isitagali o gota magena ma uma ngai 
muruo naga yabitoguka, ena gena o 
Yahudika ma nyawaka yadala o Gikimoi 
wahoholuka. So maro o orasi iqoqomaka 
de o Yahudika ma nyawa aku o Gikimoi 
Awi laha yamake, komagena ngini 
magena lo o Yahudika ma nyawa nisowo 
aku niamake. 

18 Ngaroko komagena, duma upa sidago 
ngini nia sininga ma rabaka nitemo, 
"Nako o Yahudika ma nyawa o Gikimoi 
wahoholuka gena, ngohi manena foloisi 
tolamo." Sababu bilasu nimasininga kasi, 
upa ma ngale ngini, duma ma ngeko 
Yahudika ma nyawa ona iqomaka so aku 
Una Awi laha gena ngini lo niamake. So 
upa ma umaka de o ngutu isioho, duma 
ma ngutuka asa o uma ioho. 

19 Nagala kanaga ngini nia sidongirabaka 
o nyawa moi wotemo, "O Gikimoi o 
Yahudika ma nyawa ona magena 
waholuka, ma ngale ngomi o Yahudika 
ma nyawa misowo aku Una womiqehe 
galoha, maro o gota ma uma wabitogu 
ma ngale o uma ma somoano aku kagena 
isigapala de isidopiliku la icho." 

20 De ngohi tosango, magena igogou. 
Duma ma ngale o Yahudika ma nyawa 
gena ma Kristus wipiricayawa, so ona 
o Gikimoi waholuka. De ka cawali ma 
Kristus ngini niwipiricayaka so ngini 
o Gikimoi winiqehe galoha. So upa 
sidago ngini nimacaralamo, duma bilasu 
nimasitiari. 

21 Sababu nakoso o Yahudika ma nyawa 
ona o Gikimoi Awi nyawa masirete gena 
aku waholu gena, igogou aku ngini lo, 
nakoso ma duuruka de nia piricaya 
niodongosa, de Una lo done winiholu 
kali maro ona. Maro o gota nakoso ma 

uma ma duhutu aku wabitogu gena, 
igogou komagena lo aku wabitogu o uma 
ma somoali. 
22 Komagena so hika niakelelo o Gikimoi 
Awi manara gena kanaga qaloloha 
de kanaga lo qatotorou. Ena gena, 
Una kanaga wasangisara qatubuso o 
Yahudika ma nyawa Una wihoholuka, 
duma kanaga Awi manara qaloloha 
ngaroko ngini o Yahudika ma nyawa 
nisowo, hitilahi Awi laha nginika gena 
niacoho qaputuru. Duma nakoso 
Una niwipiricayawa, de ngini lo asa ka 
winiholu, maro o gota ma uma wabitogu. 
23 De lo o Yahudika ma nyawa magena 
nakoso kanaga ma Kristus wiholu kawa 
de wipiricayaka, de ona magena lo asa 
idadi maro o Gikimoi Awi nyawa masirete 
kali, maro o uma yabobitotoguka gena 
aku isigapala de isidopiliku la kagena 
ioho kali. Sababu de o Gikimoi Awi kuasa 

so ona magena aku idadi maro to Una 
Awi nyawa masirete kali. 

24 Ngini o Yahudika ma nyawa nisowo 
gena ngaroko igomaka o Gikimoi 
niwinako waasi, duma done Awi 
laha ngini o Yahudi ma nyawaka lo 
aku niamake. Maro o gota zaitun 
yapapaliharawa gena ma uma-uma 
yabitoguka de, pei, isigapala de 
isidopiliku kali o gota zaitun yapapalihara 
gena ma hutu ma sonongano. Nako 
komagena, de foloisi itotiai gena o 
Yahudika ma nyawa iqomaka o Gikimoi 
Awi nyawa masirete ona magena Una 
asa aku waqehe galoha kali. Maro o 
gota zaitun ma uma-uma ma duhutu 
de kanaga iqomaka yabitoguka, duma 
done o gota magegena ma hutu ma 
sonongano isigapala de isidopiliku kali. 

25 Ai dodiao nipipiricaya, ngini o 
Yahudika ma nyawa nisowo, bilasu ngini 
nianako o dodoto moi magena, nako o 

Israelka ma nyawa gena kanaga yadalasi 
asa manga sininga gatogoi, sidago done 
ma orasi o bangsa ma somoa gena o 
Yahudika ma nyawa yasowo o Gikimoi 
wahihiri so wipiricayaka magena manga 
dala yaado. O dodoto moi gena o Gikimoi 
wosimane waasi, la ma ngale ngini upa 
nimacaralamo de nia sininga ma rabaka 
nitemo, "O Gikimoi Awi edekati ma ngale 
o Yahudika ma nyawa gena ka mianako." 

26 Ma orasi manga dala yaadoka 
magena, de o Israelka ma nyawa ona 
magena yangodu asa Una wasisalamati, 
imatero maro o kia igomaka isilefo Awi 
Jaji ma Bukuka itemo, "Ma sihino onano 
O Gikimoi Awi nyawano Una moi wahino 
wasisalamati, ona o Yahudino manga 
dorou wapiki. 

27 Gena isitero lo Awi jaji onaka, ona 
manga dorou lo Una he wasisaka." 

28 So nakoso o Yahudika ma nyawa o 
habari galoloha magena ona asa yaholu, 


ROMA 11 102 


sidago o habari gena aku inisidiado 
nginika de ona idadi maro o Gikimoi Awi 
lawangi. Ngaroko komagena, duma ma 
ngale manga ete de manga topora gena 
Una wajajika de ona wahirika, so kanaga 
asa ona wadodara. 

29 Sababu ma ngale Awi laha onaka de 
lo ona wahirika gena, Una Awi sininga 
ma dupa watagaliwa. 

30 De o orasi ipapasaka gena ngini 
igogou o Gikimoi niwisigisewa, duma O 
orasi manena naga ma ngale o Yahudika 
ma nyawa Una wisigisewa so ngini gena 
Una winigalusirika. 

31 Komagena lo ona magena o orasi 
manena naga Una wisigisewa, so maro 
Una ngini winigalusiri komagena lo Una 
asa wagalusiri onaka. 

32 Sababu Una wamahaka, bai o 
Yahudika ma nyawa bai lo o Yahudika 
ma nyawa yasowo, o bi nyawa yangodu 
igogou Una wisigisewa, so maro ona 

asa yapilikuka, la ma ngale o nyawa 
yangoduka gena bilasu Una wagalusiri. 

33 Igsogou-gogou, o Gikimoi Una Awi 
cawaro de Awi kanako gena foloisi ilamo. 
De Una o moi-moi wositatapu de lo 
wamomanara idodooha ma ngeko gena 
paakuwa posihoda. 

34 "O moi-moi o Jou Awi siningaka o 
nyawa moi lo akuwa yatuga. O Jou Una 
gena o nyawa moi lo akuwa widoto. 

35 O nyawa moi lo yahiwa o kia naga 
wihike o Gikimoika sidago Una gena 
bilasu wafanggali onaka." 

36 Magena igogou, sababu o bi moi-moi 
qangodu gena o Gikimoi Una magena 
wosidadika de lo wapareta, so kanaga 
ka iohosi la ma ngale o moi-moi iooho 
magena asa Una Awi ronga isilamo. 
Tanu Una magegena o nyawa inangodu 
wisigiliri ka sidutu ikakali. Amin. 

12 1 Ai dodiao nipipiricaya, ma ngale 

o Gikimoi Awi galusiri kanaga 

nginika, so ngohi tinibaja de tinigolo 
nginika bilasu nia sininga nisitatapu de to 
ngini nia rohe masirete bilasu niwileleani 
o Gikimoi, la aku Una niwisisanangi. 
Maro iqoqoma ona manga haiwani 
gena yaaho maro o suba moi Unaka ma 
ngale Awi sininga isanangi. Ka cawali nia 
manara komagena asa itiai Unaka. 

2 De lo tanu ona o dunia ma bi nyawa 
Una wihoholu gena manga manara moi- 
moi yaaaka ngini gena upa niadodomote. 
Bilasu Una niwisimaha la waaka so nia 
sininga aku qamomuane sidago lo nia 
gogoho de nia sininga ingalika. La ma 
ngale ngini aku nianako itiai o kia naga 
Una wodudupa, ena gena nianako o kia 
naga galoloha de itotiai la Awi sininga 
isanangi. 

3 Ngohi gena o Gikimoi Awi laha 
woisidumu so woisitatapuka maro Awi 
sosulo moi, so ngohi tinidedemo nginika 
de tobeseso ngini ningodu nia siningaka 

upa nimasihie ifoloi eko nimahado ifoloi, 
duma bilasu nia sininga niatuga itotiai. 
Sababu o Gikimoi Awi Gurumi ma kuasa 
winisitoku ngini moi-moiku, imamote de 
to ngini nia piricaya ma buturu Unano. 

4(12:3) 

> Ma ngale ngone de ma Kristus 
pomarimoika, so ngone ngaroko inadala, 
duma podadi maro ka ka o rohe moi, 
so pomatekekiriwo nanga manara ma 
rabaka. Maro o nyawa manga rohe 
ngaroko ka ngai moi, duma kanaga ma 
bobolo moi-moi ka idala. De o bobolo 
moi-moi magena kanaga maena de ma 
manara masirete so imaketerowa, duma 
imarimoi de imatekekiriwo. 

6 So upa nimasihie, sababu o Gikimoi 
Awi laha so o bi cocatu wonasitoku 
moi-moiku, so de nanga cocatu moi-moi 
ngoneka magena bilasu pomanara 
pokaeli. O nyawa nakoso de manga 
cocatuka ma ngale aku o Gikimoi Awi 

demo yosingangasu, hika yosingangasu 
imatero maro de o kia yopiricaya igogou 
o Gikimoi wasingangasu onaka. 

70 nyawa nagoonali nakoso de 
manga cocatu ma ngale yaaku o nyawa 
yaleleani, hika o manara magena bilasu 
yaaka. O nyawa nagoonali nakoso de 
manga cocatu ma ngale yaaku o nyawa 
yadoto, hika o manara komagena bilasu 
yaaka. 

8 O nyawa nagoonali nakoso de 
manga cocatu ma ngale yaaku o nyawa 
yasiduduga, hika magena bilasu yaaka. 
O nyawa nagoonali nakoso de manga 
cocatu ma ngale o kia naga onaka gena 
yodupa de o nyawa imakeregu, hika 
komagena yahike de manga sininga ma 
loha onaka. O nyawa nagoonali nakoso 
de manga cocatu ma ngale yaaku o 
gogobu yapareta, hika komagena bilasu 
yaaka yokaeli. De lo o nyawa nagoona 
kali nakoso de manga cocatu ma ngale 

aku o nyawa manga oho ma kurangi 
de yodupa yariwo, hika magena bilasu 
yariwo manga sininga de ma nalika. 

3 O dodara ma manara moi-moi niaaka 
o nyawaka gena bilasu ngini niadodara 
de nia sininga igogou. Komagena ngini 
bilasu o kia naga qatotorou nioduhudu 
de o kia naga galoloha gena niacoho 
gaputuru. 

10 De bilasu ngini de nia dodiao 
ipipiricaya nimatekesikoboso imatero 
maro nia kusi-kusi. De bilasu niodupa 
de nigoma nimatekekohoromati moi de 
moika. 

11 De nia manara ma rabaka bilasu 
niakaeli upa nibusengi, duma ngini de 
o Gurumi Qatetebi ma buturu o Jou 
niwileleani. 

12 De bilasu niangongano o Gikimoika 
gena de nia nali de nia moreka. De 
nakoso o sangisara nidahe, de magena 

bilasu niamoku. De nia sumbayang 
Unaka bilasu upa itogu. 

13 De nakoso Una Awi nyawa manga 
oho ikurangi gena, bilasu o kia naga 
nginika magena nimakeregu de ona. 
De bilasu niodupa niaaso o nyawa ma 
somoa imasidodogu nia tahuka. 

14 De o nyawa la kanaga nisangisara ma 
ngale ona magena bilasu o Gikimoika 
nigolo la Awi laha wasidumu. Igogou, 
upa Awi kutuku, duma cawali Awi laha 
gena niagolo. 

15 De nakoso o nyawa kanaga yanali, 
de bilasu ngini lo ninali. De nakoso o 
nyawa kanaga ipeleso, de bilasu ngini lo 
nipeleso. 

16 De bilasu nia sininga ma edekati 
nisirimoi, so upa nimasihie, duma 
nimatekedodiao qaloha de o bi nyawa 
manga gamake sutu ikurangi koloko 
itotoro. De upa nitemo nako ngini de 

o nyawa ma somoa gena, ngini ifoloi 
nicawaro. 

17 De ngaroko o nyawa o dorou inigaka 
nginika, duma upa niafanggali de o 
dorou onaka. De o nyawa manga simaka 
o kia naga itotiai gena bilasu niaaka itiai. 

18 De lo nako yaaku, nimasikadailako 
la nia oho ma rabaka gena ka cawali o 
rimoi de o sohi. 

19 hi dodiao tinidododara, nakoso 
o nyawa o dorou inigaka nginika, 
upa niafanggali de o dorou onaka, 
duma niagohaka la o Gikimoi asa ona 
wasangisara. Sababu igomaka Una 
wotemo de isilefo Awi Jaji ma Bukuka 
itemo, "Ka cawali Ngohi manena o nyawa 
manga dorou tafanggali de o dorou." 

20 De ngini gena bilasu niaaka maro 
isilelefo o Buku ma rabaka itemo, "So 
nakoso nia lawangi kanaga yasapi eko 
manga kiri gadudu, bilasu ona niariwo 
niahike o ino la iogo, de o ake la iudo. 

De nia manara magena ona niasimage 
so manga dorou nginika imatoba de 
imatoduba." 

21 Ena gena, upa lo niamote la o dorou 
inisitura, duma bilasu ngini niafanggali 
de o loha la o dorou gena niatura. 

1 Ngini ningodu bilasu nia 
13 bobareta niasigise. Sababu o 
bobareta kanaga manga kuasa gena ma 
sihino ka cawali o Gikimoino, o kuasa 
ma somoano ihiwa. De lo o bobareta 
ona magena lo ka Una masirete asa 
wositatapu. 

2So nakoso o nyawa la kanaga manga 
bobaretaka iholu yasigise gena, o kia 
naga Una wositatapuka ona lo ¡holu. 
Nako komagena, de ona magena done 
asa yafanggali de o sangisara. 

3 Nako o bobareta yasitatapu gena upa 
ma ngale o nyawa o loha yaaaka, duma 
ma ngale o nyawa ona magena o dorou 
yaaaka la yasimodo. So upa he ngini nia 

bobareta gena niamodo, hitilahi o loha 
asa niaaka. Nako komagena, de ona nia 
bobareta gena done inigiliri, 

4 sababu ona magena o Gikimoi Awi 
leleani wasitotatapuka ma ngale ngini 
so O loha yaaka. Duma nakoso ngini o 
dorou niaaka gena, igogou de itiai ngini 
asa nimodo, sababu igogou ona magena 
de manga kuasa ma ngale o nyawa lo 
yasangisara. Ma ngale ona kanaga gena 
o Gikimoi Awi leleani moi, ena gena 
ona maro Una Awi dagali yasangisara o 
nyawa nakoso kanaga o dorou yaaka. 

> So bilasu ngini nia bobareta niasigise, 
sababu nako o dorou niaaka, de ona 
nisangisara. De ma boboloi lo sababu 
ngini nia sininga ma rabaka igogou 
nianako bilasu niasigise onaka. 

6 Komagena so ngini bilasu o pajak 
niafangu, sababu ma orasi o bobareta 
ma manara magena isidagi, de ona 

magena maro o nyawa o Gikimoi Awi 
leleani moi. 

7So o kia kanaga de nia nagi nia 
bobaretaka gena bilasu onaka niafangu, 
bai o pajak bai lo o horomati magena 
gangodu kanaga nia nagi so bilasu 
niafangu onaka. 

8 Upa sidago o kia naga moi lo 
nimakahagi, ka cawali bilasu ngini 
nimatekedodara moi de moika. O 
nyawa la kanaga o nyawaka yadodara, 
ona magena o Gikimoi Awi bobita o 
Musa walelefoka gena gangodu yaaka 
gaboloka. 

2 O bobita gena kanaga o sulo idala, 
ena gena maro "Upa nisundali. Upa 
nitooma. Upa nitosi. Upa nitesere." Nako 
o bobita moi-moi magena de kanaga 
ma binukali gangodu magena yapoluno, 
imatero de o bobita ka ngai moika, ena 
gena "Maro ngini nia rohe masirete 

niadodara, komagena nia dodiaoka lo 
bilasu niadodara." 

10 Nakoso o nyawa niadodara, de ngini 
asa upa o dorou niaaka onaka. So o 
nyawa la kanaga o nyawa yadodara, de 
ona magena asa o bobita o Gikimoino 
gena qangodu yaaka qaboloka. 

11 Ngini lo nianakoka ma orasi gena 
yaadoka, ma ngale o orasi manena ngini 
bilasu o moi-moi itotiai niaaka. Maro 
o nyawa moi kanaga ma orasi yaadoka 
bilasu womomi. Sababu ma orasi 
ngone o dunia ma dorouno o Gikimoi 
wonasalamati gena foloisi idumu dede 
igogoma ma orasi ngone ma Kristus asa 
ka powipiricaya. 

12 Ma orasi ngone kanaga pogoge o 
dunia qatotorou manena ma rabaka 
gena he ipasaka, de ma orasi o nyawa 
o Gikimoi wasisalamati gena he foloisi 
idumuka. Nakoso komagena, o dorou o 
moi-moi maro o nyawa manga manara o 

bubutu ma rabaka, magena ngone bilasu 
paaka kawa de pomasidailako ma ngale 
pomanara de nanga sininga ibolowo, la 
upa sidago o dorou inasitura. 

13 De lo bilasu ngone paaka komagena, 
la ma ngale ona o Yesus wipipiricaya 
waasi asa ngone inahoromati, so o 
loha moi-moi maro o nyawa manga 
manara o nita ma rabaka magena ngone 
bilasu paaka. Upa inatobadalu sidago lo 
porarame poli. De upa nanga nyafusu 
ma dorou paaka sidago lo posundali. 
De lo upa pomakangamo sidago lo 
pomatekeduhudu. 

14 Duma ngini gena bilasu nidadi maro 
o Jou Yesus Kristus Awi nyawa masirete 
so Una Awi Gurumi wopareta nia sininga 
ma rabaka. So ngini maro o Gikimoi 
Awi nyawa, so o dorou ma dupa nia 
siningaka gena niosininga kawa de upa 
he niamote. 

14 10 nyawa la kanaga manga 
piricaya qaceke, ona magena 


bilasu ngini niaqehe galoha, la upa sidago 
de ma ngale o kia ona yopiricayaka gena 
ona dede ngini nimatekesikoholu. 

20 nyawa ma binuka kanaga manga 
piricaya qaputuru, so itemo o kia bato 
yaoqo gena ka idadi. Duma kanaga o 
nyawa ma binukali gena manga piricaya 
ka ma cunu gena o sihode ¡temo idadiwa, 
so ka cawali o gaahu yaogo. 

3 Nako komagena, de o nyawa la kanaga 
itemo o kia bato yaogo gena ka idadi, 
de upa sidago yaduhudu o nyawa ¡temo 
idadiwa. Komagena lo o nyawa la kanaga 
itemo idadiwa, de upa sidago o nyawa 
itemo ka idadi gena yasisala. Sababu o 
nyawa itemo ka idadi, ona magena o 
Gikimoi masirete asa waqehe galohaka. 

10 nyawa itemo ka idadi gena, ona o 
Gikimoi Awi nyawa so wileleani, upa 
nitemo maro ngini nia nyawa, so itiaiwa 

nakoso ona magena ngini niasisala. 
Sababu o Gikimoi Una magena wahiri 

o nyawa manga loha de manga dorou, 
maro o tuangi moi wahiri awi gilalo 
manga manara itotiai de manga manara 
isasala. De o nyawa itemo ka idadi gena 
o Jou asa wagehe qaloha, sababu aku 
ona wasiputuru so manga piricaya asa 
foloi qaputuru. 

> O nyawa ma binuka lo kanaga yamalo 
ka qaloha nakoso o wange yahiri, so 
o wange moi ifoloi ilamo de o wange 
ma somoa. Duma kanaga o nyawa 
ma binukali yamalo o wange qangodu 
ka imaketero. Qohaka, la ngone o 
nyawamoi-nyawamoi nako pahiri gena 
pamote nanga dupa masirete. 

6 Sababu o nyawa la kanaga o wange 
yahihiri, ona magena yahiri la ma ngale o 
Jou iwihoromati. De o nyawa la kanagali 
o kia bato yaooqo, ona magena lo yaogo 
la ma ngale o Jou iwihoromati, sababu 

ma ngale manga ino gena ona yodupa 
manga sukuru Unaka yatide. De lo o 
nyawa la kanaga ka o gaahu yaoogo, 
ona magena lo yaaka la ma ngale Una 
iwihoromati, de ona lo ma ngale manga 
ino gena yodupa manga sukuru yatide 
Unaka. So o moi-moi yaaaka gena upa 
potemo isala. 

7 Nako ngone pooho eko posone gena, 
upa ma ngale ngone masirete nanga 
sininga ma dupa, 

8 duma ma ngale o Jou Una magegena 
so asa pooho eko posone lo ka podupa 
powisisanangi. Sababu, bai pooho bai lo 
posone, ngone gena to Una Awi nyawa 
masireteka. 

3 Sababu ma Kristus wosone de wisioho 
kali la ma ngale wodadi o nyawa 
inangodu nanga Jou, bai ngone pooohosi 
de lo ona isosoneka. 

10 So ngini magenena nako nia 
dodiao ipipiricaya kanaga o bobita moi 

yamotewa, upa sidago ona gena niahiri 
bilasu niasisala. De lo nakoso ngini o 
bobita gena niamotewa de lo nia dodiao 
ipipiricaya kanaga o bobita yamote gena, 
upa sidago ona magena niaduhudu. 
Igogou-gogou, done ngone inangodu asa 
o Gikimoi Awi simaka pomaokoye la ma 
ngale Una magegena wahiri nanga loha 
de nanga dorou. 

11 Magena panakoka, sababu igomaka 
de isilefo o Gikimoi Awi Jaji ma Bukuka 
itemo o Jou wotemo komanena, 
"Igogou-gogou, to Ngohi Ai simaka o 
nyawa yangodu done imabukuku de 
lo imamangaku igogou Ngohi gena o 
Gikimoi." 

12 Komagena so ma ngale to ngone 
moi-moi nanga manara gena bilasu 
pogohaka, la done asa o Gikimoi wahiri. 

13 O Gikimoi done ngone nanga manara 
wahiri, so hika ngone pomatekesikasala 
kawa. Duma ngini gena bilasu 

nimasidailako la o kia naga moi lo upa 
niaaka, nakoso magena idadi o sababu 
moi sidago nia dodiao ipipiricaya gena o 
dorouku itura. 

14 Ngohi de o Jou Yesus mimarimoika, 
so igogou tanakoka o kia naga ngone 
paoqoka magena moi lo akuwa o 
dorouka inangaho. Ka cawali nakoso 
o nyawa la kanaga yamalo o ino kia 
naga moi gatotorou, de igogou magena 
qatorou onaka. So upa sidago ona 
magena ngini niabaja o ino magena 
yaogo. 

15 Nakoso ngini kanaga o ino kia naga 
moi niaogo so nia dodiao ipipiricaya moi 
lo awi sininga gasirika, de ngini magena 
asa o dodara ma manara gena niaaka 
kawa. So ma ngale o nyawa ma Kristus 
wosoneka de o nyawa nagoona, ngaroko 
manga piricaya gaceke gena, upa sidago 
ngini o kia naga moi niaogo so manga 
piricaya magena isisa. 

16 De upa lo o kia naga moi niaogo, 
ngaroko magena niamalo galoloha, 
nakoso komagena done asa o nyawa O 
dorouku itura de ngini lo nia ronga ma 
dorou yogaka. 

17 Sababu nako o Gikimoi ngone 
wonapopareta gena, o bobita o kia 
naga paogo de paudo gena posigise ma 
ngale magena qasowo. Duma ma ngale 
gena igogou o moi-moi o kia itotiai gena 
paaka, de nanga oho ma rabaka gena ka 
cawali o rimoi de o sohi, de lo o Gurumi 
Qatetebi ma buturu so pomore de nanga 
nalika. 

18 O nyawa nagoona nakoso magena 
yaaka so ma Kristus iwileleani, de ma 
dodagi komagena de ona magena asa o 
Gikimoi iwisisanangi de ona lo o nyawa 
asa yahoromati. 

19 Nakoso komagena, hika ngone o 
kia naga paaka gena ma meta asa 

pomakadame moi de moika, la nanga 
piricaya moi-moi asa qaputuru. 

20 Upa sidago ma ngale ka o ino de 
o Gikimoi Awi manara gena o nyawa 
ipipiricaya moi awi sininga ma rabaka 
pasisa. Ngaroko o ino qangodu gena 
o Gikimoi wonasimaha paogo, duma 
galohawa nakoso o ino o kia naga paogo 
so o nyawa o salaku itura de o kia yamalo 
itotiai gena yamote kawa. 

21 Ifoloi galoha, ngaroko, upa o sihode 
paogo, eko o anggur paudo, eko lo o 
kia nagali paaka, nakoso magena paaka 
so nanga dodiao ipipiricaya o salaku 
itura de o kia ona yamalo itotiai gena he 
yamote kawa. 

22 So ma ngale o moi-moi magena o 
kia naga ngini masirete niopiricaya, 
nakoso kanaga nia dodiao ¡temo isala, 
de hika ngini gena nimapopongoka. So 
niopiricaya gena ka o Gikimoi wanako. 
Upa sidago nia dodiao gena niagegego 

de niabaja ma ngale ona lo yopiricaya. 
Sababu o Gikimoi Awi laha wosidumu o 
nyawaka, nakoso kanaga yaaka o kia ona 
yamalo itiai so manga siningaka lo upa 
itemo isala. 

23 Duma nakoso ona ma ngale o kia 
naga yaoqo gena yododato duma 
magena ka yaogo, de ona magena 
manga siningaka asa itemo ¡sala de o 
Gikimoi lo wasisala. Sababu ona yaakaka 
o kia naga yamalo isasala de itiaiwa. 
Nakoso o moi-moi qangodu igogou 
komagena, de ona o dorou yaakaka. 

1 Ngone gena nakoso kanaga 
15 nanga piricaya qaputuru, 
upa sidago ka ngone masirete 
pomasisanangi. Duma ngone gena ma 
orasi o nyawa manga piricaya qaceke, de 
manga susa gena bilasu pamoku. 

2 Komagena ngone inangodu lo bilasu 
nanga dodiao ipipiricayaka gena paaka 
isanangi de o loha paaka onaka, la ma 

ngale manga piricaya magena foloisi 
gaputuru. 

3 Sababu ma Kristus Una masirete lo 
Awi ngale upa wosanangi. De ngaroko o 
nyawa gena Una wikalekono, duma Una 
Awi ngale gena o Gikimoi iwisisanangi. 
Magena imatero maro o kia igomaka 
o Gikimoi wotemoka de isilefo Awi Jaji 
ma Bukuka itemo, "Ma orasi o nyawa 
inikalekono Ngonaka, de magena lo 
imatero de Ngohi ikalekono." 

40 moi-moi igomaka isilelefo o Gikimoi 
Awi Buku ma rabaka gena, nakoso 
pabaca, de magena ngone inadoto ma 
ngale ngone aku o sangisara pamoku de 
lo ngone inasiduduga so pongongano 
de popiricaya igogou Una Awi jaji gena 
gangodu asa wosiganapu. 

> Ngohi togolo o Gikimoi, Una 
wonasidoduduga so o sangisara gena 
aku pamoku, Una magegena lo tanu 
ngini winisiduduga ma ngale ngini aku 

niamote o kia o Yesus Kristus waaaka, so 
ngini moi-moi nia sininga ma rabaka aku 
imaketero. 

6 La ngini ningodu de nia sininga 
imarimoi ma ngale aku nisilamo o 
Gikimoi Awi ronga, o Yesus Kristus nanga 
Jou Awi Baba. 

7 Mutuwade ngohi tinidedemo ngini 
ningodu kagena o Romaka, maro 
ma Kristus ngini winiqehe qalohaka, 
komagena lo bilasu ngini moi de moika 
lo nimatekekeqehe qaloha, la ma ngale 
ma orasi o nyawa nikelelo, de ona lo asa 
o Gikimoi Awi ronga yogiliri. 

8 Sababu hika nimasininga o kia naga 
ma Kristus waakaka, magena ma 
ngale ngone o Yahudika ma nyawa asa 
wonaleleani la o dodoto itotiai ma ngale 
o Gikimoi gena wonasikelelo. Ena gena, 
wosiganapu o Gikimoi Awi jaji ma ngale 
o Salamati ma Kolano nanga ete de 
nanga toporaka. 

9 De lo ma Kristus waakaka, ma ngale o 
Yahudika ma nyawa yasowo ona magena 
asa o Gikimoi Awi ronga yogiliri, sababu 
wagalusiri onaka. Magena imatero maro 
o kia iqomaka ma ngale o Yahudika ma 
nyawa yasowo gena, o Daud wotemo 
o Gikimoika de isilelefo o Gikimoi 
Awi Jaji ma Bukuka itemo, "Ma ngale 
Ngona gena o bi bangsa qangodu ngohi 
tasingangasu. To Ngona Ani ronga manga 
sidongirabaka tosilamo de ai nyanyi." 

10 De lo ma ngale o Yahudika ma 
nyawa yasowo gena kanaga isilefo kali 
itemo, "He! Ngini o bi bangsa ninali 
nimakomote de o Gikimoi Awi nyawa, 
dede o Yahudika lo nirarame. 

11 Ngini o bi bangsa de o nyawa ningodu 
lo hika nisilamo o Jou Awi ronga." 

1? De kanaga lo ma nabi Yesaya 
walefo gena ma demo, "Done o nyawa 
moi o Isai awi ngopa de awi danoku 
witide la wokolano o Yahudika yasowo, 


ROMA 15 126 


o bi bangsa gena yangodu Unaka 
wingongano." 

13 Ngohi togolo o Gikimoi, Una waaaka 
so ngini niwingongano, Una magegena 
lo winisiputuru, so nakoso niwipiricaya 
gena aku nia siningaka foloisi qanali de 
lo isanangi. La de o Gurumi Qatetebi ma 
buturu ngini niangongano o Gikimoika 
gena foloisi idogo-dogo. 

14 Ai dodiao nipipiricaya, ngohi masirete 
tanako igogou ngini magena o loha ifoloi 
niaaka o nyawaka. Sababu ngini aku o 
Gikimoi Awi dodoto itotiai gena nianako 
ifoloi de magena lo nimatekekodoto moi 
de moika. 

15 Ngaroko komagena, ngohi gena 
ngini tinigoha kawa, duma o moi-moi o 
surati manena ma rabaka tinidelefo gena 
maro o sosininga moi nginika. Sababu 
ngohi manena o Gikimoi Awi laha so 
woisitatapuka, 

16 la ma ngale o Yesus Kristus Awi 
manara taaka o Yahudika ma nyawa 
yasowo manga sidongirabaka. De kanaga 
Una magena ngohi woisitatapuka, la 
o Gikimoi Awi habari qaloloha asa 
tosihabari onaka ma ngale ona aku 
iwipiricaya ma Kristuska, sidago o 
Gikimoi Awi Gurumi asa manga dorou 
wasisa de ona gena wagehe galoha. 
Maro iqoqomaka o bi nyawa manga suba 
gena aku o Gikimoi waqehe qaloha. 

17 Nako to ngohi ai manara ma ngale 
o Gikimoika gena, sababu ngohi de o 
Yesus Kristus mimarimoika, so ngohi asa 
tamalo tolamo. 

18 Ngohi tobarani komagena, ma 
sababu ka cawali ma Kristus asa ngohi 
woisiputuru so taaka, la ma ngale ai 
demo de ai manara so o bi bangsa 
yangodu ona o Yahudika ma nyawa 
yasowo lo aku o Gikimoi wisigise. 

19 Ai manara gena de o Gurumi 
Qatetebi ma kuasa so taaku taaka o 
nonako ihahairani gena lo de ma kuasa. 
So o Yerusalemka de tokahika sidago 
O llirikumka, de o habari galoloha ma 
ngale ma Kristus gena ngohi tosihabari 
gabolo o nyawa yangoduka. 

20 De to ngohi ai edekati o habari 
galoloha magena tosihabari o riho kiaka 
bato ma ngale ma Kristus gena yoise 
waasi. La komagena upa sidago o nyawa 
ma somoa isihabari igomaka so ngohi 
manga manara magena tosigila-gila. 
Maro o nyawa moi kanaga o tahu 
wosigoko, duma upa wosigoko o nyawa 
ma somoa manga tahu ma sosoqeka. 

21 |matero maro o kia igomaka ma 
ngale ma Kristus gena isilelefo o Gikimoi 
Awi Jaji ma Bukuka itemo, "O nyawa la 
kanaga ma ngale Una la Awi habari lo 
yogiise waasi de yasingangasu waasi, so 

done asa wimake de yasahe Una gena 
igogou." 

22 Ma ngale to ngohi ai manara ifati so 
ngohi gena ma para ma dala taaku waasi 
tiniado nginika. 

23 Kanaga o orasi manena de o nyawa 
o riho gangoduka ma ngale ma Kristus 
gena yoise gaboloka, de lo ma dekaka 
so de o taungu muruo nagaka ai dupa 
foloi qaputuru gena ngini tinikurumi de 
tiniado. 

24 So ngohi ai edekati gena asa tahika 
tinikurumi nginika ma orasi ngohi totagi 
o Spanyol ma daeraka. O dodagi manena 
ma rabaka done to ngini nia daeraka 
tokahika de sidago lo tatiho, de ngaroko 
ka jai-jai bato, duma ngohi tongongano 
aku totulu nginika la pomakamake kali 
de nanga nalika. Qabolo de aku lo niriwo 
ma ngale to ngohi ai dodagi tadofa o 
Spanyolka. 

25 Ngaroko ai edekati komagena, 
duma ngohi bilasu totagi igoma kasi o 
Yerusalemka, ma ngale o roriwo o pipi 
tatota kagena o Gikimoi Awi nyawa o 
kota magenaka. 

26 O roriwo o pipi magena o nyawa 
ipipiricaya o Makedonia de o Akhaya ma 
bi daeraka yodupa yatolomu ma ngale 
ona o nyawa ipipiricaya o Yerusalemka, 
manga sidongirabaka kanaga ona 
isususaka gena yahike. 

27 Komagena yodupa sababu ma ngale 
de o Yahudi ma nyawa so o laha o 
Gikimoino gena o bi bangsa yangoduka, 
ena gena o Yahudika ma nyawa yasowo, 
ona magena lo aku yamake, so ka qaloha 
o Yahudika yasowo lo bilasu o Yahudika 
ma nyawa ipipiricaya o Yerusalemka 
gena yafanggali de o roriwo o pipi yahike. 
Igogou, magena lo maro manga nagi moi 
o Yahudika ma nyawa ipipiricaya kagena 
o Yerusalemka. 

28 Komagena so ma orasi o Yerusalemka 
tatota gabolo, eko igogou o ngongike 
magena tasidiadoka, de ngohi asa 
tomajobo takahika nginika, de nia daera 
tatiho ma ngale ai dodagi tadofa o 
Spanyolka. 

23 De lo ngohi tanako ma orasi ngohi 
nginika tinikurumi, de asa kanaga lo ma 
Kristus Awi laha winihike foloisi ilamo. 

30 Ai dodiao nipipiricaya, ngone de o 
Yesus Kristus nanga Jou pomarimoika de 
lo o Gikimoi Awi Gurumi wonasiputuru 
so pomatekedodara moi de moika, so 
ngohi tinibaja de togolo nginika, tanu 
ngini dede ngohi pomakomote pogolo o 
Gikimoika. Ma ngale ngohi gena hika o 
Gikimoika nigolo, 

31 la tanu o roriwo o pipi taaho gena 
o Gikimoi Awi nyawa ngo kagena o 
Yerusalemka asa yaqehe galoha. De lo 
nigolo o Yahudika ma nyawa ipipiricaya 
waasi o Yudea ma daeraka tanu asa 

ngohi woisirese to ona manga gia ma 
sohano. 

32 Komagena lo tanu to ngini nia 
sumbayang o Gikimoika la ma ngale 
ngohi gena, nakoso o Gikimoi wosimote 
galoha, de asa tiniado nginika de ai 
nalika. De lo ma ngale ngohi tinikurumi 
nia sidongirabaka so ai sininga asa foloi 
gaputuru. 

33 Ngohi togolo o Gikimoika, o sanangi 
wonahihike, la tanu Una masirete kanaga 
asa wogogesi dede ngini ningoduka. 
Amin. 

1 Ngohi todupa o ngopegeka moi 

16 ami giliri tinisinako nginika, muna 
magena nanga dodiao mopipiricaya moi 
ami ronga ongo Febe. Muna gena o 
gogobu o Kengkrea ma kotaka manga 
leleani moi. 

2 Ngohi togolo nginika tanu muna 
magena ngini nimigehe foloi qaloha, 
sababu maro ngini komagena lo muna o 

nyawa o Jou mowipipiricaya moi. De lo 

muna gena ami kurangi tanu ngini sutu 

nimiriwo, sababu o nyawa he yadalaka 

de lo ngohika muna masirete lo moriwo 
gaboloka. 

3 Ai salam tosidingo ongo Priskila de ma 
roka o Akwilaka, ai dodiao ma ngale o 
Yesus Kristuska mimomanara. 

4 Ona magena ma ngale ngohi 
isisalamati gena, ona he dangade 
yosone. So ngohi ai sukuru tosidingo 
onaka, de upa ka ngohi tomatengo, 
duma o bi gogobu o Yahudika ma nyawa 
yasowo ona yangodu lo manga sukuru 
isidingo onaka. 

> Ai salam tosidingo o gogobu 
yomatotolomu kagena ona yasinoto 
manga tahuka. Ai salam tosidingo o 
Epenetuska, una towidododara. Una 
gena o nyawa ma nonoma ma Kristus 
wipiricaya O Asia ma daeraka. 

6 Ai salam tosidingo ongo Mariaka, ma 
ngale ngini muna momanara gaputuru 
poli. 

7 Ai salam tosidingo o Andronikus de 
o Yuniaska, ona ai dodiao o Yahudika 
ma nyawa, kanaga ipapasaka ona lo 
yobui dede ngohi. Ona magena o sosulo 
yahohoromati de lo ngohi ma Kristus 
towipiricaya waasi de ona wipiricaya 
iqomaka. 

8 Ai salam tosidingo o Ampliatuska, una 
o Jou Awi nyawa moi so towidododara. 

3 Ai salam tosidingo o Urbanuska, una 
nanga dodiao ma ngale ma Kristus so 
pomomanara, komagena lo o Stakhis 
una towidododara. 

10 Ai salam tosidingo o Apeleska, una 
ngaroko o sangisara wamake, duma awi 
piricaya ma Kristuska gena qaputuru. Ai 
salam tosidingo o nyawa ipipiricaya O 
Aristobuluska de awi tahu ma raba moi. 

11 Ai salam tosidingo o Herodionka, una 
ai dodiao moi o Yahudika ma nyawa. 

Ai salam tosidingo o Narkisuska de awi 
tahu ma raba moi, ona o Jou Awi nyawa. 

12 Ai salam tosidingo ongo Trifena de lo 
ongo Trifosa, ona gena kanaga o Jouka 
yomanara yokaeli. Ai salam tosidingo 
ongo Persiska, muna pomidododara 
gena, muna ma ngale o Jouka momanara 
lo mokaeli. 

13 Aj salam tosidingo o Jou wimomote 
moi gena o Rufuska, una gena ona 
iwigogiliri. Ai salam tosidingo lo ma 
awaka, muna moiaka ngohika gena 
imatero de ai awa masirete. 

14 Ai salam tosidingo o Asinkrituska, 
de o Flegon, o Hermes, o Patrobas, o 
Hermas de lo ona o dodiao ipipiricaya 
gena dede ona imakokangaho 
yangoduka. 

15 Ai salam tosidingo o Filologuska de 
lo ongo Yulia, komagena lo o Nereuska 

de awi bira, de lo o Olimpaska de ona o 
Gikimoi Awi nyawa yangodu gena dede 
ona imakokangaho yangoduka. 

16 De lo nia salam de nia siboso lo 
tanu nimatekesidiado o nyawa moi de 
o nyawa moika. Ma Kristus Awi gogobu 
o daera manenaka ona yangodu manga 
salam isidingo nginika. 

17 Ai dodiao nipipiricaya, ngohi tinigolo 
nginika tanu ngini nimasitiari. Upa sidago 
o nyawa gena ngini inisigaro so ngini 
nimatekekitingaka, de asa inidoto de 
manga dodoto gena imaterowa de ma 
Kristus Awi dodoto, imatero maro o kia 
ngini nimadodotoka. Ona magenano 
bilasu ngini nimasirese qaloha. 

18 Sababu o nyawa maro ona magegena 
igogouwa nakoso itemo ma Kristus nanga 
Jou wileleani, duma ka to ona manga 
dupa masirete gena imasisanangika. De 
manga babaja gena ma demo qamuti la 
yakulai de o nyawa yasihaga. 

19 Ngaroko igogou o nyawa ipipiricaya 
gena yangodu yanako ngini gena o habari 
galoloha nisigiseka so ma ngale ngini 
ngohi lo inalika, duma ngohi todupa 
tanu ngini gena nicawaro so o moi-moi 
galoloha gena niaaka de lo o moi-moi 
gatotorouno nimasirese. 

20 De lo nakoso o nyawa ona magenano 
nimasireseka, itekawa de asa o Gikimoi, 
o sanangi wonahihikeka, Una magena 
lo o Iblis waturaka. Ngohi togolo tanu 
nanga Jou Yesus Una Awi laha asa kanaga 
wosidumusi ngini ningoduka. Amin. 

21 De ai dodiao yamuruo naga kanaga 
dede ngohi, ona magena manga salam 
yosidingo nginika. Ena gena, o Timotius, 
to ngohi ai dodiao womomanara, una 
magena awi salam wosidingo nginika, 
komagena lo o Lukius, o Yason, de lo o 
Sosipater ona magena o Yahudika ma 
nyawa. 


ROMA 16 138 


22 Ngohi, Tertius, o Jou Awi nyawa moi 
lo ai salam tosidingo nginika. O surati 
manena o Paulus awi demo gena ngohi 
talelefo. 

23 (16:22) 

24 O Gayus lo una awi salam wosidingo 
nginika. Una magena awi tahuka ngohi, 
Paulus, kagena tomasidodogu de o 
gogobu lo yangodu kagena imatotolomu. 
O Erastus, una o kota manena ma 
bendahara eko o pipi ma jojoho de 
lo nanga dodiao wopipiricaya moi, o 
Kwartus, ona lo manga salam isidingo 
nginika. 

25 Tosihabari ma ngale o Gikimoi, 

Una gena aku ngini winisiputuru ma 
ngale niapiricaya o Jou Yesuska foloisi 
qaputuru. Komagena aku Una waaka 
ma orasi o habari galoloha asa ngohi 
tosihabarika eko o dodoto itotiai ngomi 
misimaneka. Gena o habari ma ngale 

o Yesus Kristus, eko lo o dodoto itotiai 


ROMA 16 139 


kiaka igogoma o dunia wosidadi waasi 
so O Gikimoi wosimane waasi, 

26 duma o orasi manena asa wosimane 
gaboloka. Magena o Gikimoi wokokakali 
asa wosulo Awi nabi-nabika la yalefo, 
de magena lo misihabari ma ngale o bi 
bangsa o Yahudika ma nyawa yasowo 
gena yangodu-ngodu Una wipiricaya so 
aku wisigise Unaka. 

27 So sababu o Yesus Kristus 
wonasiputuru, so tanu o Gikimoi 
womatetengo de lo igogou wococawaro, 
Una magena Awi ronga posilamo ka 
sidutu ikakali. Amin. Ngohi Paulus 


1 Korintus 


1 Ngini o gogobu kagena o Korintus 
ma kotaka gena ningodu maro o 
Gikimoi Awi nyawa, so idadika la ngini 
nileleani nikaeli Unaka sababu ngini lo 
dede o Yesus Kristus nimarimoika. Ngini 
winisitatapu maro Awi nyawa dede o 
bi nyawa yangodu kiaka bato, nakoso 
yodupa igolo o Yesus Kristuska, Una 
gena to ona manga Jou de lo to ngone 
nanga Jou. Ngohi, Paulus, o Gikimoi Awi 
dupa so wositatapu ngohi maro o Yesus 
Kristus Awi dagali moi la tosihabari o 
nyawaka, de o Sostenes, to ngone nanga 
dodiao wopipiricaya moi, ngomi o surati 
manena minisidingo nginika. 
2 (1:1) 
3 Ngohi togolo nanga Baba Gikimoi de o 
Jou Yesus Kristus tanu inidogo nginika o 

laha ifoloi, la nia sininga yaaka so foloisi 
isanangi. 

4 Ngohi gena ma orasi ai sumbayang 
tatide ma ngale ngini, de ai sumbayang 
gangodu ma rabaka kanaga totemo, "Ya, 
Jou! Ani laha ka ilamo poli.” Sababu ngini 
dede o Yesus Kristus nimatekerimoika, 
so nginika gena o Gikimoi Awi laha asa 
winisidumuka, 

> sidago lo o bi moi-moi gangodu ma 
rabaka gena ngini nidadi nikaya, ena 
gena ngini winisiputuru so aku nidoto 
nicocawaro de lo winihike nginika o 
cawaro moi-moi gena qangodu galoloha. 

6 Komagena isikelelo igogou o 
dodoto ma ngale ma Kristus lo ngomi 
minisihohabari nginika gena, niopiricaya 
gaputuru. 

7 Mutuwade ngini gena o bi moi-moi 
winisicatuka gena, ma kurangi moi lo 
ihiwa bai! O orasi manena niodamaha 
done ma orasika o Gikimoi wisimane 

nginika nanga Jou Yesus Kristus, de Awi 
cocatu de Awi loha moi-moi qangodu 
magena asa kanaga nginika. 

8 So Una asa ngini winijaga de 
winisiputuru, so ngini aku niapiricaya 
gaputuru sidago o orasi ma dodoguka, la 
ma orasi o Jou Yesus Kristus Awi wange 
imasidiado, de o nyawa moi lo yaakuwa 
ngini inikalaki. 

3 O Gikimoi ngini winisitatapu maro Awi 
nyawa la ngini dede nanga Jou Yesus 
Kristus nimatekerimoika, Una gena aku 
niwipiricaya igogou, sababu Una aku 
winijaga ka komagenaka. 

10 Ai dodiao nipipiricaya, ngohi de 
nanga Jou Yesus Kristus Awi kuasa asa 
tinibaja de tinigolo nginika, la bilasu ngini 
ningodu nimatekerimoi. Upa sidago nia 
rimoi gena ibiau de ka nimatekesikoholu, 
duma ngini bilasu nimatekesikomote 
sidago ngini nia sininga ma raba moi-moi 
imaketero. 

11 Komagena to ngohi ai demo nginika, 
sababu o nyawa yamuruo naga ongo 
Kloe ami tahuno de kanena yahino la 
isingangasu ngohika, yotemo kanaga 
ngini nimuruo naga nimatekesikoholu. 

12 De magegena ngohi ai edekati 
gena, kanaga ngini nia sidongirabaka 
ma binuka nitemo, "Ngohi o Paulus 
towimote," de ma binukali nitemo, 
"Ngohi o Apolos towimote," de ma 
binukali nitemo, "Ngohi o Petrus 
towimote," de lo ma binukali nitemo, 
"Ngohi ma Kristus towimote." 

13 Upa bai! Idadiwa, nakoso ngini 
nimatekekitinga komagena, maro ma 
Kristus gena niwitepi-tepika. Asitagala! 
Bilasu nimasininga kasi. Nakoso 
nitemo komagena, de ma ngale ngohi, 
Paulus gena, maro nia dagali moi so 
isidasangahadika eko lo de o ake nisiosi 
la nidadi to ngohi masirete ai nyawa 
imomote. Komagena upa bai! 

14 Ngohi ai sukuru tatide o Gikimoika, 
sababu igomaka to ngini nia 
sidongirabaka nakoso o nyawa de 
o ake tasiosi gena, toholu, ka cawali ona 
yasinoto o Krispus de o Gayus. 

15 Upa sidago o nyawa done itemo 
ngohi la kanaga ngini tiniosika, gena 
maro o nonako moi de ma ngale ngini 
gena nidadika ngohi nimomote, so o 
Yesus he nimote kawa. Upa komagena 
bai! 

16 (Igogou! Mana asa tosiningali o 
Stefanus lo de awi tahu moi gena kanaga 
ngohi taosika. Ka ona yamuruo naga 
magena tosininga, so ma binukali ihiwa.) 

17 Sababu ma Kristus gena ngohi 
woisuloka, upa ka ma ngale o nyawa 
taosi, duma ma ngale gena o habari 
galoloha magena tosihabari o nyawaka. 
De nakoso tosihabari la o nyawa aku 
yopiricaya gena, upa de to ngohi ai 
cawaro ma demo. Upa sidago ona 


1 KORINTUS 1 6 


yanakowa ma ngale ma Kristus to Una 
Awi kuasa so aku ona isalamati, sababu 
ma orasi wosone Una Awi manara o 
sangahadika. 

18 O habari ma ngale ma Kristus 
wisangahadika gena ngomi miasihabari 
o nyawaka, de nakoso o nyawa la 
done dede o Gikimoi imakitingaka de 
ona magena yoise, de ona asa itemo, 
"Cedeke! O habari gena cawali o nyawa 
ifufumano." Ngaroko komagena, nakoso 
ngone o nyawa la kanaga nanga dorouno 
inasisalamati gena, ma orasi o habari 
magena poise, de ngone asa potemo, 
"Igogou! O habari ma ngale ma Kristus 
wisangahadika gena isikelelo o Gikimoi 
Awi kuasa masirete." 

19 Sababu o Gikimoi wosiganapuka to 
Una Awi demo, gena Awi Jaji ma Buku 
ma rabaka itemo, "O nyawa de manga 
cawaro de manga sihoda, ona magena 
done Ngohi tafati de tasisa." 

20 So nakoso o nyawa to ona manga 
cawaro de manga kanako gena, gangodu 
maro ka manga fuma o Gikimoi Awi 
simaka, sababu ma Kristus Awi manara 
so wisidasangahadika. 

21 Magena igogou, sababu o dunia ma 
nyawa O Gikimoi wihoholu, ngaroko 
ona de manga cawaro, duma yaakuwa 
o Gikimoi iwinako. Komagena o Gikimoi 
de Awi cawaro waaka de foloi wodupa 
la o nyawa, nakoso o habari galoloha 
ngomi misihohabari gena yopiricaya, de 
ona magena bilasu wasisalamati. Gena, 
ngaroko o dunia ma bi nyawa itemo o 
habari ma demo gena ka cawali o nyawa 
ifufuma manga demo. 

22 Nako o Yahudika ma nyawa, ona 
magena ¡temo bilasu o nonako ihahairani 
ngomi miasikelelo onaka la ona aku 
yopiricaya. De lo nako o Yunanika ma 
nyawa, ona gena itemo bilasu de o 

cawaro o nyawano ngomi miasingangasu 
onaka la ona aku yopiricaya. 

23 Ngaroko komagena, duma ka 
cawali o habari ma ngale ma Kristus 
wisangahadika gena ngomi asa 
misihabari. De o habari magena nako 
yoise, de o Yahudika ma nyawa ona 
yoholu so yasitura, de lo o Yunanika ma 
nyawa ona itemo o demo magena ka o 
nyawa ifufuma. 

24 Duma o nyawa la kanaga o Gikimoi 
wasitatapu maro Awi nyawa ona 
magena, bai o Yahudika ma nyawa bai 
lo o Yunanika ma nyawa, ona yangodu 
ma orasi yoise, de asa yanako igogou 
o habari ma ngale ma Kristus Awi sone 
gena isikelelo o Gikimoi Awi kuasa de lo 
Awi cawaro. 

25 Sababu o habari ma ngale ma Kristus 
Awi sone gena, ngaroko o dunia ma bi 
nyawa itemo o habari ma demo gena ka 
cawali o nyawa ifufuma manga demo, 

duma magena igogou isikelelo o Gikimoi 
Awi cawaro. Igogou, o Gikimoi Awi 
cawaro gena foloisi ilamo de o dunia 
ma bi nyawa manga cawaro. Komagena 
lo ona itemo ma Kristus Awi sone gena 
ka isikelelo o Gikimoi Awi kuasa gena 
ihiwa, ena momongo o habari magegena 
isikelelo igogou o Gikimoi Awi kuasa 
gena foloisi ilamo de o dunia ma bi 
nyawa manga kuasa. 

26 Ai dodiao nipipiricaya, bilasu ngini 
niososininga ma orasi iqomaka ngini o 
Gikimoi winisitatapu waasi maro Awi 
nyawa, de ngini gena idodooha. Ngini 
gena nidalawa nia sidongirabaka o dunia 
ma bi nyawa ininano koloko maro o 
nyawa nicocawaro, eko nikokuasa, eko lo 
nihohoromati. 

27 Ngaroko komagena, duma o nyawa 
nagoona la kanaga o dunia ma bi nyawa 
itemo ona ifufuma, ona magena o 
Gikimoi asa wahirika la ma ngale o 


1 KORINTUS 1 10 


nyawa icocawaro gena aku wasimage. 
Komagena lo asa wahiri o nyawa la 
kanaga manga kuasa ihiwa, ma ngale o 
nyawa ikokuasa gena aku wasimage kali. 

28 De lo Una wahirika o nyawa 
nagoona la kanaga o dunia ma bi nyawa 
yasidoohawa, de yasiceke, de lo yanano 
manga faida ihiwa, ma ngale isikelelo 
igogou o bi moi-moi o kia naga o dunia 
ma bi nyawa yatuga de ¡temo galoha 
gena, qangodu ma faida ka ihiwa. 

23 O bi nyawa maro komagena Una 
wahirika de Awi ngale, so ngone o nyawa 
paakuwa to Una Awi simaka nanga 
giliri masirete posimane eko pomasihie 
potemo, "Ngohi manena de ai cawaro so 
o Gikimoi woihirika." 

30 Ka o Gikimoi Una masirete waaka 
so ngini magena aku dede o Yesus 
Kristus nimarimoika. De ma Kristus 
Una magenano o Gikimoi Awi cawaro 
aku panako. Ena gena, ma Kristus 

wisangahadika, so o Gikimoi aku waaka 
to ngone nanga sininga itotiai de lo 
qatetebi maro to Una Awi sininga 
masirete, sidago lo o dorou moi-moi 
gangodu ngone inapalakoka. 

31 So imatero de o kia naga isilelefo Awi 
Jaji ma Buku ma rabaka itemo, "O nyawa 
nagoona la kanaga yodupa o giliri o kia 
bato isimane, de lebelaha ona magena 
isigiliri o kia naga o Jou waaakaka." 

1 hi dodiao nipipiricaya, ngohi 

manena ma orasi igomaka de 
taado nginika, o Gikimoi Awi habari 
galoloha tinisihabarika gena, ngohi ngini 
tinisibicara upa de ai demo qaloloha eko 
icocawaro. 

2 Sababu ngohi totemo ai sininga ma 
rabaka, ka cawali ma ngale o Yesus 
Kristus de lo Awi sone o sangahadika la 
o dorouno wonasalamati magena bilasu 
tinisiado. 

3 Ma orasi ngohi kanaga nginika 
tinisihabari, de ngohi ai barani ikurangi 
sidago lo imodo de foloi itirine. 

4 De o demo de o dodoto tosihohabarika 
magena ngohi tosibicara, upa de ai demo 
icocawaro so tinibaja, duma ma orasi o 
habari qaloloha ngohi tinisihabari gena 
itotiai nginika de o Gurumi Qatetebi ma 
kuasa la aku ngini tinisikelelo. 

> Taaka komagena la ma ngale ngini 
gena nia piricaya ma sihino, upa o dunia 
ma nyawa manga cawaro, duma ma 
sihino gena asa o Gikimoi Awi kuasano. 

6 Mutuwade ngohi ngaroko upa de ai 
demo icocawaro, duma kanaga de o 
cawaro moili asa tasihabari o nyawa 
nagoona yodupa o Gurumi Qatetebi 
wimomoteka. O cawaro magegena 
imaterowa de o dunia ma bi nyawa 
manga cawaro, de lo imaterowa de o 
dunia ma bi bobareta manga cawaro, 
sababu ona gena done yasisa. 

7 Duma o cawaro moi tosihohabari gena 
kanaga o Gikimoi Awi cawaro. Magena 
o nyawa o orasi iqoqoma-qomaka o 
Gikimoi wasimane waasi, duma ma 
orasi o dunia wosidadi waasi de Una 
kanaga wositatapu iqomaka done ngone 
wonasimulia. 

8 Awi ngale gena o dunia ma bobareta 
lo yanakowa. Nako yanako, de o Jou Una 
wisimuliaka gena iqomaka ona magena 
upa he wisidasangahadika bai! 

2 Ngaroko komagena, duma ngone gena 
aku panakoka imatero de o kia naga 
isilelefo Awi Jaji ma Buku ma rabaka 
itemo, "O nyawa la kanaga o Gikimoi 
iwidodaraka, ma ngale ona magena Una 
wosidailakoka o loha moi-moi foloisi 
ilamo, gena o kia naga moi-moi o dunia 
ma nyawa yakelelo waasi eko yoise 
waasi, de manga sininga ma rabaka lo 
kagena ibao waasi." 

10 De o Gikimoi Awi ngale gena 
ngone manena aku panako, sababu 
o Gikimoi Awi Gurumi Una magena 
asa wonasimane ngoneka. Igogou, o 
Gikimoi Awi Gurumi Una magena o bi 
moi-moi gangodu watailako, sidago 
lo wanako o Gikimoi Awi ngale gena, 
kiaka o nyawa yananako waasi. Magena 
gangodu-ngodu he wanakoka. 

11 Sababu yahiwa o nyawa la aku 
yanako o bi moi-moi manga sininga ma 
rabaka, ka cawali o nyawa manga gurumi 
masirete yanako. Komagena lo o bi 
moi-moi o Gikimoi Awi siningaka gena, 
ka cawali Awi Gurumi masirete asa aku 
wanako. 

12 So nakoso ngone manena, upa he o 
dunia ma nyawa manga cawaro pamake, 
duma to Una Awi Gurumi magena ngone 
asa pamakeka, la Awi Gurumi gena 
ngoneka wonasimane ma ngale ngone 

aku panako igogou o kia naga o Gikimoi 
wonasitodihike qabolo ngoneka. 

13 De lo nakoso ngone o habari 
galoloha posihabari gena, ngone 
pobicara upa de to ngone o nyawa nanga 
demo icocawaro, duma de o demo o 
Gurumi Qatetebi ngone wonadodotoka. 
Komagena de o Gurumi Qatetebi Awi 
demo masirete o dodoto Unano ngone o 
nyawa padoto. 

14 Nakoso o nyawa la kanaga o Gurumi 
Qatetebi Una magena iwimotewa, de 
ona lo o dodoto o Gurumi Qatetebino 
gena yagehe yoholu, sababu o dodoto 
magena ona yatemo ka o nyawa 
ifufuma manga demo. Ona magegena 
akuwa yanako itiai, ka cawali ona 
kanaga o Gurumi Qatetebi iwimote so 
manga siningaka aku o dodoto magena 
wosingosa. 

15 So nakoso ngone kanaga o Gurumi 
Qatetebi podupa powimote, de o dodoto 

gangodu magena lo aku patuga itiai. 
Duma to ngone nanga sininga ma tagapi 
gena, o dunia ma nyawa ona magena he 
yaakuwa yatuga. 

16 Kanaga imatero maro o kia isilelefo 
o Gikimoi Awi Jaji ma Buku ma rabaka 
itemo, "O moi-moi o Jou Awi siningaka o 
nyawa moi lo akuwa yatuga. O Jou Una 
gena o nyawa moi lo akuwa widoto." Ka 
ka ngone manena, o Gurumi Qatetebi 
powimomote gena, o moi-moi ma 
Kristus Awi siningaka magena kanaga 
ngoneka wonasimane de wonadoto, la 
ngone aku panako. 


1(2:16) 
3 2 Ai dodiao nipipiricaya, iqomaka 
ma orasi ngohi manena kanaga nginika, 
de ngini magena ka nimatero de o dunia 
ma nyawa, la kanaga manga sininga 
ma dupa gatotorou yaaka so o Gurumi 
Qatetebi iwimote iholu bai! So maro o 
nyawa o Gurumi Qatetebi iwimomoteka 

tadoto, komagena ngini lo tinidoto 
idadiwa. Sababu ngini nia piricaya ma 
Kristuska gena niatagapi itiai waasi, so 
ai dodoto kiaka tinidodoto nginika gena 
imaterowa de o ino o nyawa yalalago 
tasitopo, duma bilasu imatero maro o 
ngopa ma ceceke manga ino de tasitopo. 
Igogou, maro igomaka idadiwa o dodoto 
magena niagehe, komagena lo o orasi 
manena niagehe idadi waasi, 

3 sababu ngini gena niaakasi nia sininga 
ma dupa gatotorou, maro o dunia 
ma bi nyawa o Gikimoi wihoholu ona 
magena. Kanaga ngini nimatekedoosa 
de nimatekekangamo moi de moika, so 
komagena isikelelo igogou ngini o orasi 
manena kanagasi nia sininga ma dupa 
gatotorou gena niaaka. 

4 Sababu ngini nia sidongirabaka 
ma binuka nitemo, "Ngohi o Paulus 
towimote," de ma binukali nitemo, 
"Ngohi o Apolos towimote." De to ngini 

nia gogoho komagena nisikelelo igogou 
ngini gena niaakasi imatero maro o 
nyawa ona magena ka cawali manga 
sininga ma dupa gena yamote de yaaka. 
> So nakoso ngohi de lo o Apolos 
ngomi misinoto, ngomi gena cawali o 
Gikimoi Awi nyawa mileleani de igomaka 
ngini miningaho ma ngale ma Kristus 
niwipiricaya. So ngomi gena cawali 
o nyawa mileleani la o manara o Jou 
womisimomoku gena mingodu miaaka. 

6 Hika ma ngale ngohi gena tomasiade- 
ade maro o nyawa moi la kanaga o gisisi 
wodato, de lo o Apolos towisiade-ade 
maro o nyawa moi la kanaga o ake 
wosiguguse. Duma o Gikimoi Una 
masirete asa o gisisi wosioho. 

7 So nakoso una wodadato de una 
woguguse, ona yasinoto magena 
pagohaka. Ma lamo gena cawali 
wosiooho Una magena o Gikimoi. 

8 O kiali, una wodadato de una 
woguguse, ona yasinoto magena ka 
imaketero, de ona moi-moi done asa 
yafanggali imamote de to ona manga 
manara moi-moi ma sopo. 

3 Sababu ngohi de o Apolos gena 
mingodu o dodiao mimomanara o 
Gikimoi Awi manara miaaaka, de ngini 
gena nimatero maro to Una Awi doro 
wamomanara moi de lo to Una Awi 
nyawa o tahu moi ma rabaka. 

10 Ma ngale ngini maro o Gikimoi 
Awi nyawa o tahu moika gena, ngohi 
manena o Gikimoi Awi laha woisidumu 
so woisulo la ngohi toqoma o habari 
galoloha tinisihabari nginika. Gena 
imatero maro o tahu moi o nyawa 
isigoko so kanaga o tahu ma sosoge gena 
waaka wogoma de kagena ma qgokuka 
o nyawa ma somoa aku o tahu isigoko. 
Duma ona yangodu moi-moi bilasu 
isigoko itotiai. 


1 KORINTUS 3 20 


11 Sababu o ngeko ma ngale ngone 
podadi o Gikimoi Awi nyawa gena cawali 
powipiricaya o Yesus Kristuska. So ngone 
aku potemo ka cawali o Yesus Kristus 
Una magena maro o Gikimoi Awi tahu 
ma sosoge la waaka, so o sosoge ma 
somoa gena ihiwa. 

12 Duma nakoso o nyawa la kanaga o 
Gikimoi Awi tahu yosigoko gena, bilasu 
Awi manara magena yaaka itotiai. So 
nakoso ma ngale ona magena o nyawa 
yodoto gena, bilasu yadoto o dodoto 
itotiai, maro o tahu moi ma boberesu 
gena isiaka de o guraci, de o salaka, 
de lo o teto paramata. Upa sidago ona 
gena yodoto o dodoto ikokulai eko de o 
cawaro ka o dunia ma nyawano, maro o 
tahu moi ma boberesu gena isiaka de ka 
o gota, eko o dumule qatotolole, eko lo 
o deremi. 

13 Sababu ona manga manara ma sopo 
gena done asa o nyawa yokelelo itiai 

ma orasi O Yesus Kristus Awi wange 
imasidiado. Sababu manga manara gena 
Una asa watailako de wasikelelo manga 
loha de manga dorou ma sopo, maro 
aku o tahu ma boberesu isiaaka de o 
guraci gena de o uku isitailako la panako 
magena o guraci ma duhutu, eko hiwa. 

14 So nakoso o nyawa manga manara 
gena ma Kristus watailako so wanano 
galoha, de Una asa manga loha ma sopo 
magena wafanggali de o loha. 

15 Duma nakoso o nyawa manga 
manara gena Una wanano gatorou, de 
Una asa manga dorou ma sopo magena 
woholu wafanggali de o loha bai! Duma 
ona manga rohe gena asa wasisalamati, 
maro o nyawa manga tahu la kanaga 
gangodu qaukuka de cawali manga rohe 
asa isalamati. 

16 Aj dodiao nipipiricaya, bilasu ngini 
nianako igogou ngini gena nimatero 
maro o Gikimoi Awi tahu so kagena ma 

rabaka kanaga Una wogoge de kanaga 
Awi Gurumi magena lo wogoge to ngini 
nia sininga ma rabaka. 

17So nakoso o nyawa la kanaga o 
Gikimoi Awi nyawa manga rimoi gena 
yabiauka, maro o tahu magena kiaka Una 
wogogoge gena yabiauka, ona magena 
asa Una wasisa. Sababu o riho kiaka o 
Gikimoi wogogoge gena ka qatebi, de 
o riho gena kanaga to ngini nia rohe 
masirete. 

18 Hika ngini upa nitodamato bai! 
Nakoso ngini nia sidongirabaka kanaga 
o nyawa la itemo o dunia ma bi 
nyawa yanano onaka koloko maro ona 
yacocawaro, ona magena lebelaha 
imahadoku la imadadi yofuma kasi ma 
ngale igogou done asa yodadi icocawaro. 

19 Sababu o kia naga o dunia ma 
bi nyawa yanano koloko icocawaro, 
magena igogou ka ifufuma o Gikimoi 
Awi simaka. So imatero de o kia naga 

isilelefo Awi Jaji ma Buku ma rabaka 
itemo, "Ngaroko o nyawa yocawaro 
gena, qadoohawa, sababu manga sihaga 
ma rabaka o Gikimoi asa ona wasitura." 

20 De kanaga lo isilefo kali itemo, "O 
nyawa yacocawaro manga siningaka 
gena o moi-moi o kia bato ibao, qangodu 
magena o Jou wanako igogou ma faida 
lo ihiwa." 

21 So nako komagena, de o nyawa ma 
ngale manga manara gena bilasu upa 
nanga giliri ngone posimane kali. Sababu 
o bi moi-moi qangodu magena o Gikimoi 
winisitodihike qabolo so ka idadi to ngini 
masireteka. 

22 Ena gena, o Apolos, o Petrus, de 
ngohi lo kanaga o Gikimoi winisitodihike 
gabolo nginika, la ngomi midadi to 
ngini nia nyawa minileleani. De Una 
winisitodihikeka o oho ka sidutu ikakali, 
so o sone ma rabano aku winipalako. De 
lo o kia naga o dunia manenaka idadi, 

bai o orasi manenaka bai lo o orasi ma 
simaka, gena ma rabaka gangodu Una 

wositatapu la o loha nidahe nginika. O 

bi moi-moi qangodu gena idadi to ngini 
masireteka. 

23 De ngini magena to ma Kristus, de lo 
ma Kristus magena to Gikimoi. 

1 Komagena so ma ngale ngohi de 
4 ai dodiao misihohabari gena, ngini 
bilasu nia sininga ma rabaka nitemo 
ngomi cawali ma Kristus Awi leleani, 
sababu o Gikimoi womipiricaya ngomika 
so O habari galoloha gena womihike 
ngomika ma ngale mitagi misihabari. 

2 De nako o nyawa ileleani gena, ma 
lamo bilasu Una Awi manara magena 
ona yaaka yokaeli. 

3 So nakoso ngini nia sidongirabaka, 
nagala kanaga nimuruo naga nitemo 
bilasu mia manara magena ma sopo 
niatailako de niahiri. Duma nako ngohi 
gena kanaga ngini eko nagoona bato 

ngohi nituga, magena qadoohawa. Ai 
manara ma sopo gena he tahiriwa. 

4 Sababu ngohi tomalo igogou ai 
edekati ma dorou moi lo ihiwa, duma 
magena qadoohawa. Ka cawali o Jou 
Una masirete asa ai manara ma sopo 
wahiri. 

> So nako komagena, de ngini bilasu upa 
nimajai-jai o nyawa manga manara ma 
sopo niatailako. Bilasu niwidamaha o Jou 
Yesus wahino kali. Sababu Una magena 
done asa o nyawa manga sininga ma 
raba de lo ma edekati gena moi-moi 
wasikelelo. De o orasi magenaka o 
Gikimoi masirete asa wosimane o 
nyawamoi-nyawamoi manga giliri itotiai. 

6 Mutuwade, ai dodiao nipipiricaya, 
ai ade-ade ma demo igomaka magena 
gangodu kanaga de ma ngaleka ngohi 
masirete de lo o Apolos gena minisimeta 
nginika, la ma ngale ngini gena ngomi 
niminano so aku nimadoto o kia naga 

isilelefo o Gikimoi Awi Jaji ma Buku ma 
rabaka, de upa niatilaku. Upa sidago 
nimasihie so moi niwisiguui de moili 
niwisitubuso. 

7 Igogou! Idadiwa ngini nimasihie ifoloi 
de o nyawa ma somoa. De nakoso 
igogou idadi ngini inisihieka gena, cawali 
maro o kia naga moi o Gikimoi masirete 
winihikeka, sababu to ngini nia moi-moi 
gangodu gena cawali o kia naga Una 
winihihike. So nakoso o kia naga moi 
magena igogou to ngini nia manara 
qasowo, duma winihikeka, de ngini gena 
upa he nimasihie. 

8 Ngaroko, ngini gena niamalo maro nia 
kurangi moi lo ihiwa de o bi moi-moi 
gangodu ma rabaka gena maro nikaya. 
Ce! Nitemo ngini gena maro o bi 
kolano ipopareta, de ngomi hiwa. We! 
Komagenawa. Ka galoha nakoso igogou 
nidadi o bi kolanoka, la ma ngale ngomi 
lo aku mipareta dede ngini. 

3 Ngaroko komagena, ihiwa bai! Sababu 
ngohi tamalo o Gikimoi waaka so ngomi 
Awi sosulo gena iminano, kodo, maro ka 
o bi nyawa itotuuru. Imatero de o nyawa 
la kanaga yaaho ma ngale yatooma o 
nyawa manga simaka, sababu o dunia 
de ma bi raba lo, bai o bi nyawa bai lo o 
bi malaikat, ona yangodu kanaga ngomi 
imidomina. 

10 Ngomi gena iminano koloko mifuma 
sababu ma ngale ma Kristus gena 
minisihabari, duma ngini gena nitemo 
koloko icocawaro sababu nidadi ma 
Kristus Awi nyawa. Ngini lo nitemo 
koloko nipoputuru de nihohoromat, 
duma ngomi gena imisiceke de iminano 
koloko maro mia buturu de mia horomati 
lo ihiwa. 

11 Sidago o orasi manenaka de ngomi 
misangisara gena, mia ino, de mia udo, 
de mia baju lo ikurangi. De komagena lo o 
nyawa imingangapo de lo ngomi maro ka 

o nyawa itatagi so o rihomoi-rihomoika 
mimatuluru. 

12 Ngomi lo de mia gia masirete 
miamanara, la ma ngale mia oho ma 
kurangi aku miamake. De ngaroko o 
nyawa ngomi imisibicara gatorou, duma 
ngomi gena ka migolo o Gikimoi asa 
Awi laha wasidumu onaka. De ngaroko 
lo o nyawa ngomi imisisangisara, duma 
ngomi gena ka miamoku. 

13 De lo ngaroko o nyawa ngomi mia 
ronga ma dorou yogaka, duma ngomi 
gena de mia demo galoha la miagolo de 
miabaja. Komagena o dunia manenaka 
ngomi midadi imatero de o remo, sidago 
lo o orasi manena ngomi iminano koloko 
o sapi ma iho. 

14 Ai dodiao tinidododara, to ngohi 
ai lefo manena upa nitemo ngini 
tinisimage, duma ma ngale tinisitiari 
de tinidoto ngini maro ai ngopa-ngopa 
masirete. 


1 KORINTUS 4 29 


15 Sababu ngini gena ngaroko kanaga 
nia guru de ma cala-cala la inidoto ma 
Kristus niwimote, duma ka cawali ngohi 
tomatengo todadi maro to ngini nia 
baba. Gena ma orasi ngohi toqomaka, 
o habari galoloha tinisihabari so ngini o 
Yesus Kristus niwipiricayaka. Komagena 
so ngohi tinidododara ngini maro ali 
ngopa-ngopa masirete. 

16 So ngohi tinigolo de tinibaja nginika, 
o kia maro ngohi o bi moi-moi taaakaka 
komagena lo bilasu ngini niaaka. 

17 Komagena so ngohi asa o Timotius 
una magena towisulo nginika, la ma 
ngale ngini winisiputuru la aku niaaka. 
Una magena lo towidododara maro ali 
ngopa masirete de aku towipiricaya. Una 
done womasidiado nginika, de asa ngini 
winisingangasu kali o dodoto tamomote 
ma ngale Yesus Kristus gena, imatero 
maro o kia ngohi tadodoto o bi doku kia 

bato o bi nyawa o Jou Yesus wipipiricaya 
yangoduka. 

18 Ngini nimuruo naga kanaga 
nimasihieka, sababu ona itemo nagala 
ngohi asa tiniado kawa nginika. 

19 Duma nako ma Jou wodupa, de iteka 
kawa ngohi asa tomasidiado kali nginika. 
So kagena de ngohi asa tanano o nyawa 
imasihihie gena o kia naga asa ona yaaka, 
la tanako igogou to ona de manga kuasa, 
eko hiwa de cawali ka manga demo bato. 

20 Sababu o Gikimoi Awi pareta gena 
nakoso o nyawa kagena ma rabaka, de 
ona magena asa upa de manga demo 
bato, duma kanaga de manga kuasa o 
Gikimoino. 

21 Ma orasi ngohi tahinoli nginika, de 
igogou ngini foloi niodupa gena ngohi ai 
demo gamuuaqu de tinigaho o dodara 
nginika. Duma nakoso ai lefo de ai demo 
manena done nisigisewa, de ngohi bilasu 
tinigaho nginika o sidapano gapoputuru. 

1 Awadede! O habari moi ngohi 
5 asa togiiseka gena, to ngini nia 
sidongirabaka o nyawa moi kanaga awi 
gogoho eko o nyafusu ma dorou waaka, 
ena gena una magena imasikiidu dede 
ma baba ma peqeka. Maro komagena 
o nyawa o Gikimoi wipipiricayawa ona 
magena lo ma moi waasi yaaka bai! 

2 De ngini gena, ce, ngaroko nia dodiao 
awi gogoho maro komagena, duma 
kanaga nimasihiesi. Duma ngini bilasu 
nia sininga isusa de lo nimage, sidago 
lo ngini o gogobu nia sidongirabano nia 
dodiao una magena niwisisupu. 

3 (5:2) 

40 orasi manenaka ngaroko ngohi 
dede ngini gena ma soa ikuruka, duma 
ngohi foloi tinisininga nginika. De ngohi 
de ai kuasa so aku ngini tinisulo gena, 
ka imatero de ngohi lo kanaga nia 
sidongirabaka. So de nanga Jou Yesus 
Awi kuasa gena ngohi Awi sosulo moi 

manena tositatapuka, la o nyawa O 
dorou waaaka una magena bilasu awi 
dorou ma dagali wamake. So bilasu ngini 
nimatolomuno, de ai sininga asa kanaga 
nginika, so ngohi nginika tinisulo la ngini 
de lo nanga Jou Yesus Awi kuasa gena, 

> una magena niwisisupu de niwisidoa 
kasi o Iblis awi kuasa ma rabaka. Hika 
niaaka komagena, la ma ngale una awi 
rohe asa isangisara la tongongano una 
womatoba de womatoduba, so done ma 
orasi o Jou Yesus Awi wange imasidiado 
de awi jiwa gena aku isalamati. 

6 Ma ngale magegena so itiaiwa 
nakoso kanaga ngini gena nimasihie bai! 
Bilasu niosininga nakoso ka o dorou 
moi la nisimaha ioho o gogobu nia 
sidongirabaka, de ngini gena ma duuruka 
asa iningaho la ngini lo o dorou niaaka. O 
dorou moi magena aku potemo, "Maro 
o ragi ka ma cunu o bokol ma rabaku 

ngona bilasu nongado, de itekawa asa 
ma raba yawedoka." 

7 Hika niaaka imatero maro o Paskah 
ma Wangeka de o bi Yahudika ma 
nyawa o ragi gangodu manga tahu ma 
rabaka yaroku de yaumo, de lo manga 
Paskah ma duba yatola. Komagena 
ngini lo bilasu o nyawa o dorou waaaka 
una magena niwisisupu to ngini nia 
sidongirabano, la nia sidongirabaka gena 
aku o dorou moi lo ihiwaka, sababu 
igogou ngini o Gikimoi Awi nyawa, maro 
o bokol gamomuane moi de o ragi 
yadahe waasi. Bilasu niaaka komagena, 
sababu ma Kristus wosone gaboloka, 
maro o Paskah ma duba yatola so nanga 
dorouno aku wonapalako. 

8 So hika ngone lo porarame de nanga 
nalika. Komagena so ngone bilasu 
o dorou iqoqoma gena paaka kawa 
de lo nanga sininga ibolowo de itiai, 

maro o ragi papake kawa de ka o bokol 
gamomuane de iraragiwa gena paogo. 

9 lgoqomaka ai surati ma rabaka 
ngohi tinidelefo nginika, la upa 
nimatekedodiao de o nyawa ona magena 
yodupa o nyafusu ma dorou yaaka. 

10 Ngohi ngini tinisimahawa gena ai 
edekati qasowo, duma ai edekati gena 
upa nimasicapu de o nyawa o Gikimoi 
wipipiricayawa. We, komagenawa! Nako 
komagena, de bilasu o dunia manena 
ka niodongosa bai! Sababu o dunia 
manenaka yaakuwa nimasirese de o 
bi nyawa ma dorou, koloko maro o 
nyawa o nyafusu ma dorou yaaaka, 
eko o nyawa o arata yododesere, eko o 
nyawa yokokoora eko lo o nyawa o serika 
isusuba. 

11 Duma ai edekati de ai ngale 
itetero gena upa nimatekedodiao de o 
nyawa ona magena itemo o Jou Yesus 
wipiricayaka, duma yodupa o dorou 

yaaka, manga dorou imanara gena 
imatero maro o nyafusu ma dorou 
yaaka, eko o arata yodesere, eko o serika 
yasuba, eko o ronga ma dorou yoaaka, 
eko yatobadalu eko lo yokokoora. Upa 
sidago ngini nimakangaho so niogo dede 
ona. 

12 (5:11) 

13 lgogou, o nyawa o Gikimoi 
wipipiricayawa ona magena manga 
manara ma sopo done yahiri, magena 
upa sidago ngohi taaka bai! Manga 
manara ma sopo gena done ka o 
Gikimoi asa wahiri. Duma ngini gena 
bilasu o nyawa ipipiricaya ona magena 
manga manara ma sopo niahiri kasi. So 
imatero de o kia naga isilelefo o Gikimoi 
Awi Jaji ma Buku ma rabaka itemo, 
"Bilasu o nyawa de manga dorouka, ona 
magena bilasu niasisupu to ngini nia 
sidongirabano." 

1 Ilaha! Ngini nisala. Ngaroko 
6 idodooha ngini o nyawa nipipiricaya, 
duma nimuruo naga nia dodiao niangaho 
la niakalaki o hakim ma somoaka, ena 
gena o nyawa ipipiricayawa to ona 
manga simaka. Ce! Nakoso kanaga ngini 
nimatekekangamo gena, bilasu ka to 
ngini nia dodiao nipipiricaya manga 
simaka de niakalaki. 

2 Hika ngini niosininga igogou-gogou 
done o Gikimoi Awi nyawa asa o dunia 
ma bi nyawa yangodu manga loha de 
manga dorou ma sopo gena yahiri bai! So 
nako komagena done ngini gena niahiri, 
de bilasu ngini lo nianako igogou o orasi 
manena de o gangamo nia sidongirabaka 
gena maro o galaki qatotubusowa de ma 
ngale ihiwa, so aku niatailako de niahiri. 

3 Hika ngini niosiningali, upa ka o nyawa 
yangodu, duma igogou-gogou done 
ngone asa o bi malaikat lo manga galaki 
pahiri. So nako komagena, de igogou o 


1 KORINTUS 6 37 


bi moi-moi o orasi manena de o wange 
isigeto-geto gena aku niahiri bai! 

4So nakoso ngini kanaga de nia 
galaki gena, upa o hakim ma somoaka 
niangaho, sababu itiaiwa maro ona 
ipipiricayawa de o gogobu bilasu 
yaaturu. 

> To ngohi ai demo ma ngale ngini gena 
tinisimage. So, igogou, bilasu kanaga 
nginika o nyawa wococawaro moi, la 
sidago waaku to ngini nipipiricaya nia 
sidongirabaka nia galaki gena wahiri. 

6 Duma komagena ngini niholu niaaka. 
Ce! Ngini de nia dodiao nipipiricaya 
nimatekekalaki kagena o hakim ma 
somoa manga simaka. 

7 To ngini nia galaki magena maro o 
nonako moi la igogou ngini gena, nia 
gogoho gena, imaterowa de o bi nyawa 
o Jou Yesus wimomote. Nakoso o nyawa 
la kanaga nginika o sala moi inigaka eko 
lo inisirugi gena, gadoohawa. Lebelaha 

ngini gena niaqohaka la inisirugika, 
duma upa sidago nia dodiao ipipiricaya 
gena niakalaki o hakim manga simaka. 

8 Ngaroko, ngini komagenawa. Duma 
ngini masirete lo o sala niagaka de lo 
niasirugi nia dodiao ipipiricayaka. 

3 Hika ngini niosininga igogou-gogou 
O nyawa o dorou yodupa yaaaka, ona 
magena done upa he iwosa o Gikimoi 
Awi paretaka. Upa sidago ngini nifuma 
so niamote o ngeko isasalaka. Yaakuwa o 
nyawa ma dorou de iwosa o Gikimoi Awi 
paretaka. O nyawa ona magena koloko 
o nyafusu ma dorou yaaka, de o serika 
yasuba, de yosundali, de yosusundali 
de manga rohe imasiiija de lo una awi 
dorou moi gena imasikiidu de awi dodiao 
yanau mol. 

10 Komagena lo ona yototosi, de o arata 
yodesere, de yatobadalu, de o nyawa 
manga ronga ma dorou yogaka de lo 

yokokoora, ona magena lo yaakuwa 
iwosa O Gikimoi Awi paretaka. 

11 Igoqomaka ngini nimuruo naga lo 
komagena niaakaka. Duma ngini magena 
nia dorou gangodu nanga Gikimoi asa 
wosiapongu de waaka so, maro Una Awi 
sininga, komagena lo to ngini nia sininga 
gatetebi de lo itotiai. Magena gangodu 
idadi de Awi Gurumi ma kuasa sababu o 
Jou Yesus Kristus niwipiricayaka. 

12 Kanaga ngini nimuruo naga nitemo, 
"O kia bato podudupa magena aku 
paaka, sababu nanga dorouno o Gikimoi 
wonapalako, so wonasangisara kawa." 
Duma ngohi gena totemo, "Qangoduwa 
galoha ma ngale ngoneka." Igogou, o 
kia bato podudupa magena aku paaka, 
duma ngohi tomasimahawa ma ngale o 
kia, so ai rohe yapareta. 

13 So kanaga ngini nimuruo naga nitemo 
kali, "O ino gena ma ngale ngone paogo, 
de nanga poko gena ma ngale qapunu 

de o ino.” Duma gangodu magena o 
orasi ma simaka o Gikimoi asa wasisa. 
So ngini de nia ngale gena nitemo o kia 
bato de nanga rohe la paaka magena, 
gadoohawa. De ngohi tosango, hiwa, 
komagenawa bai! To ngone nanga rohe 
gena yaaka, upa ma ngale nanga nyafusu 
ma dorou paaka sidago lo posundali, 
duma ma ngale gena o Jou powileleani. 
Una magena bato nanga rohe ma Jou. 

14 De nanga rohe gena upa he o Gikimoi 
waumo. Sababu maro Una igomaka de 
Awi kuasa ma Jou o soneno wisioho kali, 
komagena lo ngone so asa wonasioho 
kali o soneno. 

15 Hika ngini nimasininga igogou- 
gogou ma ngale ngini de ma Kristus 
nimarimoika, so to ngini nia rohe gena 
imatero de ma Kristus Awi rohe masirete 
ma bi bobolo. So kanaga itiaiwa la ngone 
de nanga rohe gena, koloko maro ma 
Kristus Awi rohe ma bobolo moi-moi 

magena, o nyafusu ma dorou paaka 
de o ngopegeka mosusundali moika. 
Komagenawa bai! 

16 Hika ngini niosininga kali igogou- 
gogou o nyawa moi la kanaga 
wododomote de o ngopeqeka 
mosusundali moi de o nyafusu ma dorou 
waaka, una magena dede muna idadi 
ka o rohe moika. Komagena ngone 
panakoka, sababu nakoso yanau de o 
ngopeqeka imasikiidu gena, o Gikimoi 
Awi Jaji ma Buku ma rabaka isilefoka 
itemo, "ona asa idadi ka ka moi." 

17 Duma o nyawa la kanaga yomomote 
de ma Jou, de ona imadadi ka ka o 
sininga moi dede Una. 

18 So bilasu o nyafusu ma dorouno 
nimasirese bai! Sababu o dorou maro 
komagena igogou asa nanga rohe isirugi 
ifoloi de o bi dorou ma binuka, sidago lo 
nanga rohe de ma Kristus ma rimoi gena 
ibiauka. 

19 Hika ngini niosininga igogou-gogou 
ngini nia rohe gena imatero maro o tahu 
moi, de kanaga ma rabaka o Gikimoi Awi 
Gurumi. Awi Gurumi gena Una masirete 
winihike nginika la wogoge to ngini nia 
sininga ma rabaka, so nia rohe gena to 
nginiwa, duma ka to Una. 

20 Sababu ngini gena Una winiijaka 
de wofangu lo gabolo. Komagena so 
ngini de nia rohe gena bilasu nia gogoho 
galoha la ma ngale o Gikimoi niwisimulia 
de niwihoromati. 

1 Ngini ai dodiao nipipiricaya o 

Korintuska, igomaka de nia sano- 
sano gena o surati ma rabaka nilefo 
ngohika, so o orasi manena ngohi asa 
todupa tinisango. Ma nonomaka, ngini 
nisano idodooha, ka qaloha nakoso o 
nyawa ipipiricaya gena kanaga ikawi, eko 
hiwa. De ngohi tosango, foloi qaloha 
nakoso ikawiwa. 

2 Duma ifoloi qaloha nakoso yanau 
moi-moi de ma pegeka masirete de 
lo o ngopegeka moi-moi de ma roka 
masirete, la upa yabaja o nyafusu ma 
dorou yaaka. 

3 O roka moi bilasu womote ma pegeka 
ami dupa gena ona imasikiidu, de 
komagena lo ma peqeka. 

4 Sababu ma pegeka ami rohe gena upa 
ka muna mapareta, duma kanaga ma 
roka lo wapareta. De komagena lo ma 
roka awi rohe gena upa ka una wapareta, 
duma kanaga ma pegeka lo mapareta. 

> Upa ma roka de ma pegeka imakitinga 
so imasikiidu kawa. Ka cawali ona 
imakomote galoha la imatinga upa iteka, 
ma ngale o orasi yamake la ona yasinoto 
aku isumbayang. Duma isumbayang 
magena qaboloka, de ona bilasu iliho 
imarimoi kali. Sababu ma duuruka upa 
sidago manga nyafusu gena yapareta 

yapohawa, de o Iblis aku wabaja so ona 
o nyafusu ma dorouku yotura. 

6 To ngohi ai demo magenena o sulo 
ma demo gasowo, duma koloko o 
hakasonyinga moi so o simaha ma demo 
gena, qadoohawa, nakoso ma roka de 
ma pegeka imakomote la imatinga, 
hitilahi o orasi ma cunu. 

7 Igogou, lebelaha o nyawa yangodu upa 
he ikawi, imatero maro ngohi. Ngaroko 
ngohi tosanangi komagena, duma tanako 
igogou o nyawamoi-nyawamoi kanaga 
de manga kia naga moi eko manga 
gogaho masirete o Gikimoi wasicatuka. 
So ma binuka yaaku sidago ma orasi 
yosone gena, upa he ikawi, duma ona 
ma binukali yaakuwa so bilasu ikawi. 

8 De nako yanau la ikawi waasi, de lo o 
ngopegeka yobabalo ona magenaka, to 
ngohi ai demo gena komanena: Lebelaha 
upa ona ikawi, imatero maro ngohi. 

? Duma nakoso ona manga nyafusu 
yapareta gena yaakuwa, bilasu ona ka 
ikawi. Sababu de manga nyafusu irama 
gena, ifoloi galoha ona ikawi. 

10 De nako o nyawa ikawi gaboloka, 
ona magenaka ngohi tosulo o kia 
naga moi, ena gena o Jou Yesus Una 
masirete wodedemo igomaka, wotemo 
o ngopegeka bilasu upa ma roka 
mowidongosa. 

11 Duma nakoso kanaga o ngopegeka 
moi ami roka mowidongosaka, de 
muna magena bilasu momasiroka kawa. 
Nako komagenawa, de muna bilasu 
momakiliho ami rokaka. De o roka bilasu 
upa ma peqeka womidongosa. 

12 De nako o nyawa ma binuka ona 
magenaka, upa o Jou Awi demo, duma to 
ngohi ai demo masirete gena komanena: 
Nakoso o nyawa wopipiricaya moi 
kanaga de ma peqeka gena mopipiricaya 
misowo, duma muna modupa de ma 

roka imatekesikogoge o tahu moi, de una 
magena womitinga gena he idadi kawa. 
13 Komagena lo nakoso o ngopegeka 
mopipiricaya moi kanaga de ma roka 
gena wopipiricaya wisowo, duma una 
wodupa de ma peqeka imatekesikogoge 
o tahu moi, de muna magena mowitinga 
gena he idadi kawa. 
14 Sababu ma ngale ma pegeka o 
Jou Yesus mowipiricayaka so ami 
roka, ngaroko wopiricayawa, duma 
una magena o Gikimoi asa winano 
galoha. Komagena lo ma ngale ma 
roka o Jou Yesus wipiricayaka so awi 
pegeka, ngaroko mopiricayawa, duma 
muna magena o Gikimoi asa wominano 
galoha. Nako komagenawa, de igogou 
to ona manga ngopa o Gikimoi asa ka 
wanano gatorou, imatero maro o nyawa 
ipipiricayawa manga ngopa. Duma 
to ngini nia ngopa magena igogou o 
Gikimoi asa wanano qaloha, sababu 

manga dodihimo imatengo kanaga de 
manga piricayaka. 

15 Duma nakoso o nyawa ipipiricayawa 
kanaga de manga edekati la manga 
peqeka eko manga roka ipipiricayaka 
magena yadongosa gena, bilasu ka 
niagohaka. Nako komagena, de ma 
roka eko ma pegeka ipipiricaya manga 
kawi magena he yapalakoka. O Gikimoi 
wodupa la ma ngale ngone pogoge ka o 
dame ma rabaka. 

16 Sababu ngone panakowa, nagala o 
ngopeqeka mopipiricaya done aku ami 
roka mowingaho so una lo wopiricaya 
de wisalamati, eko o roka wopipiricaya 
done aku awi peqeka womingaho so 
muna lo mopiricaya de mosalamati. 

17 Ka cawali maro kiaka bato o Jou 
wositatapu o nyawamoi-nyawamoika, 
ma orasi ipapasaka o Gikimoi o nyawa 
moi-moi waaso so wipiricayaka, ka 
komagena lo bilasu ngone inangodu 

podupa paaka. Ai sulo magena ngohi 
todoto o bi gogobu moi de moika. 

18 Hika tosiade-ade, nakoso o Yahudika 
ma nyawa ma orasi o Gikimoi waaso so 
ma Kristus wipiricayaka, ona magena 
manga Yahudi ma nonako, ena gena 
manga suna, upa he yasisa. Komagena 
lo nakoso o nyawa kanaga imasuna 
waasi ma orasi o Gikimoi waaso so ma 
Kristus wipiricayaka, ona magena upa he 
imasuna. 

19 Sababu o Gikimoi Awi simaka bai 
pomasuna de pomasunawa gena, 
gadoohawa. Duma Una wanako itiai 
cawali nanga sigogise to Una Awi sulo 
moi-moi gena kanaga ngoneka. 

20 So ngini moi-moi bilasu nia oho 
ma rabaka gena maro igomaka, ma 
orasi o Gikimoi winiaso so ma Kristus 
niwipiricayaka, so kagena nigoge de upa 
he niatagali. 

21 Nakoso koloko ngini kanaga 
nigogilalo de o Gikimoi winiaso so ma 
Kristus niwipiricayaka, upa he nia sininga 
isusa. Magena qadoohawa. Duma 
nakoso ma dongoho niamake la aku 
nidadi nipalako, de hika nidadi nipalako 
bai! 

22 Igogou, ona la kanaga yogogilalo 
ma orasi o Jou waaso so ma Kristus 
wipiricayaka, ona magena ngaroko 
yogogilalo, duma manga dorouno o Jou 
Yesus asa wapalako. De lo ona la kanaga 
yogogilalowa ma orasi o Gikimoi waaso 
so ma Kristus wipiricayaka, ona magena 
yodadi maro yogogilaloka sababu ma 
Kristus iwileleani. 

23 Ngini gena o Gikimoi winiijaka so 
wofangu lo gaboloka. Komagena so hika 
o nyawa manga dupa gena upa ngini 
niamote, maro nigogilalo. 

24 So, ai dodiao nipipiricaya, ma orasi 
o Gikimoi ngini winiaso so ma Kristus 

niwipiricayaka, o kia naga moi-moi nia 
oho ma rabaka gena upa he niatagali, 
sababu ngini kanaga nimakangaho dede 
o Gikimoi. 

25 De nako ngini nia sano-sano ma ngale 
o nyawa ikawi waasi gena, igomaka 
o Jou Yesus Awi sulo moi lo ihiwa. 
Duma ngohi ai sitiari masirete gena asa 
tinisingangasu nginika. Ai demo manena 
aku niopiricaya itiai, sababu ngohi gena 
o Jou woigalusiri so woisitatapu maro 
Awi sosulo moi. 

26 So to ngohi ai sitiari gena komanena: 
O orasi manena de ngone popipiricaya 
gena asa o sangisara idala pamake, so 
lebelaha ngone nanga oho ma rabaka 
gena upa he patagali. 

27 Hika tosiade-ade, nakoso ngini 
kanaga nimasipegeka qaboloka, de upa 
o ngeko nisari la nimakitinga. De nakoso 
ngini kanaga nimasipeqeka waasi, de 
upa o ngeko nisari la nikawi. 

28 Duma nakoso yanau wodupa 
womasipeqeka, gena o dorou qasowo. 
De nakoso o jojaru moi de modupa 
momasiroka, ma ngale muna magena 
lo o dorou qasowo. Duma o nyawa la 
kanaga ikawika, ona magena done asa 
o sangisara ka idala yamake. De ngohi 
todupa o sangisara gena tinisirese la upa 
he nidahe. 

23 Ai dodiao nipipiricaya, to ngohi ai 
ngale gena komanena: ngone nanga 
orasi ma deka gena he ikuru kawa. So 
o orasi manena de isikahika gena o 
nyawa ikakawika, ona magena bilasu upa 
yosininga cawali manga pegekaka eko 
manga rokaka. 

30 De o nyawa la kanaga idodora, ona 
magena bilasu upa yosininga cawali 
manga sininga ma belesoka. O nyawa 
la kanaga isanangi, ona magena bilasu 
upa yosininga cawali manga sanangika. 
O nyawa la o kia naga yaija, ona magena 

bilasu upa yosininga cawali manga alamu 
moi-moika. 

31 De o nyawa la kanaga isidogosa 
manga oho o dunia manenaka yasari, 
ona magena bilasu upa yosininga cawali 
manga oho magena. Sababu itekawa de 
o dunia o orasi manena asa isisa. 

32 Ngohi tongongano gena ngini nia 
sininga magena he isusa kawa. O nyawa 
moi la kanaga womogoka waasi, una 
magena wodupa wosininga cawali o Jou 
Awi manara gena idodooha aku o Jou 
iwisisanangi. 

33 Duma o nyawa moi la kanaga 
de wipegekaka, una magena bilasu 
wosininga awi oho o dunia manena ma 
rabaka gena idodooha aku ma peqeka 
womisisanangi, 

34 so awi sininga gena asa ngai 
sinotoka. Komagena lo o ngopegeka moi 
nakoso kanaga momoqoka waasi eko 
mojojojarusi, muna magena modupa 

mosininga cawali o Jou Awi manara gena 
idodooha aku ami rohe de ami sininga lo 
ka ma ngale o Jou Awi dupa gena maaka. 
Duma o ngopeqeka moi la kanaga 
momogokaka, muna magena bilasu 
mosininga ami oho o dunia manena 

ma rabaka gena idodooha aku ma roka 
mowisisanangi. 

35 Magena tolefo nginika, upa de ma 
ngale ngini bilasu niholu nikawi maro 
tinipilikuka, duma ka ma ngale ngini 
gena ngohi tinisitiari. Upa sidago o kia 
naga moi lo inifati so ngini niaakuwa o 
Jou niwileleani itiai de qaputuru. 

36 Duma tosiade-ade, maro kanaga 
yanau moi imabobaika, de una wotemo 
ma ngale muna magena waakuwa awi 
nyafusu wapareta, sidago wamalo ona 
bilasu ikawi. Nako komagena, de igogou 
awi dupa gena bilasu wamote la ona 
ikawi kasi, de magena o dorou qasowo. 

37 Duma nakoso kanaga o nyawa moili 
wobobaika de una wotemo, "Upa he 
ngohi tomasipeqeka," gena upa lo o 
nyawa ma somoa manga demo duma 
ka to una awi demo masirete de lo ka 
waaku awi nyafusu wapareta galoha, de 
ka galoha la una asa upa wokawi. 

38 So una la kanaga o jojaru moi 
womasipeqekaka, de igogou o loha 
moi waaka. Duma una moili la kanaga 
wokawiwa, sababu o orasi manena naga 
o sangisara kanaga idala, so una magena 
asa waaka foloisi qaloha. 

33 O ngopeqeka moi momasirokaka 
de ma roka gena ka woohosi, de muna 
magena momapiliku unaka. Duma 
nakoso ma roka wosone, de muna gena 
mipalakoka so aku momasiroka yanau 
moili naguuna mowidudupa, hitilahi una 
magena o Jou wipipiricaya moi. 

40 Duma nako ngohi gena, muna 
magena nakoso mokawi kawa, de asa 

ami sininga foloi isanangi. Ngaroko 
magena ka to ngohi ai sitiari masirete, 
duma ngohi tamalo magena tositemo 
sababu igogou ngohi lo asa kanaga de o 
Gikimoi Awi Gurumi ma kuasa. 

1 De nako ngini nia sano-sano ma 
8 ngale o ino la kanaga isisuba o serika 
gena, ngohi tosango komanena. Igogou, 
ka idadi ngone potemo panakoka o 
Gikimoi Una magena ka womatengo de 
o bi giki ma somoa moili gena ihiwa. 
Ngaroko komagena, nakoso potemo 
ngone o kia naga moi ka panako qaloha, 
de magena ngone aku pomasihieka. 
Duma nakoso padodara, de nanga 
sininga ma meta cawali de o dodara 
ma ngale o nyawa manga sininga aku 
posiputuru. 

20 nyawa nagoona la kanaga itemo o 

kia naga moi lo ka yanako galoha, ona 
magena igogou itotiai yanako waasi. 


1 KORINTUS 8 56 


3 Duma o nyawa nagoona la kanaga 
igogou O Gikimoi iwidodaraka, ona 
magena manga sininga ma raba gena o 
Gikimoi lo wanako. 

4Mutuwade, nako o ino la kanaga 
isisuba o serika gena, ngone potemo 
igogou aku o ino magena ka pooqgo, 
sababu panakoka o Gikimoi Una gena ka 
womatengo de o dunia ma rabaka o bi 
giki ma somoa gena ihiwa. 

> O nyawa yasusuba gena kanaga o bi 
moi-moi ka idala, gena itemo bai o bi giki 
de lo o bi gurumi, kiaka o dipaka eko lo o 
tonaka. 

6 Duma ngone popipiricaya gena 
ka panako igogou o Gikimoi gena ka 
womatengo. Una magegena nanga Baba 
o bi moi-moi o duniaka gena qangodu 
wosidadadika, de to Una Awi giliri gena 
kanaga ngone nanga oho ma gaalu. De 
igogou lo o Jou ka womatengo, ena gena 
o Yesus Kristus. Una magena o Gikimoi 

asa wisulo la Una waaka so o bi moi-moi 
gangodu aku idadi, de lo sababu Una 
magena, so ngone aku o oho ka sidutu 
ikakali pamake. 

7 Ngaroko komagena, duma o nyawa 
ipipiricaya kiaka magena lo yanako 
itotiai, ona magena yangoduwa. Ma 
binuka gena ma orasi ma Kristus 
wipiricaya waasi, de kanaga ona magena 
yodupa o bi serika yosuba. La sidago o 
orasi manena naga gena nakoso o ino o 
gaso isusuba o bi serika la yamake, ma 
ngale o ino magena ona manga sininga 
ma rabaka itemo, "Magena o seri ma 
ino bai!" So nakoso ona la o ino magena 
yaoqo, ona yamalo manga sininga ma 
rabaka igogou o dorou yaakaka, sababu 
manga siningaka gena manga piricaya he 
gaceke. 

8 |gogou, o ino o kia bato la nako poogo 
gena, idadiwa yaaka ngone dede o 
Gikimoi pomakadame eko pomakitinga. 


1 KORINTUS 8 58 


Nakoso o ino la kanaga poogo eko 
paholu, magena o Gikimoi wanano maro 
ma faida ingaliwa so ka imaketero. 

3 Ngaroko komagena, ngini lo bilasu 
nimasidodiahi. Upa sidago o nyawa ona 
magena manga piricaya qaceke so o 
dorouku yotura, ma sababu ngini gena 
kanaga nia siningaka nianako igogou ka 
galoha so o ino magena paogo. 

10 Nako nimasidodiahi gena, hika 
tosiade-ade. Nakoso o ogo ilalamo o seri 
ma tahuka, de ngini nianako igogou ka 
galoha la o seri ma ino magena paogo, 
so kagena nitagi la niogo. Kagena done 
o nyawa moi, awi piricaya qaceke, una 
magena kanaga winikelelo so una lo 
wobarani o ino magena waogo. 

11 Ma duuruka, de ma ngale o kia naga 
nianakoka so asa to una awi piricaya 
yasisaka, sababu o kia naga wamalo 
gatorou la ngini niaaaka magena una 

wamote, duma una magenaka lo ma 
Kristus wosoneka. 

1? Nakoso de nanga manara komagena 
so nanga dodiao manga piricaya 
gaceceke gena manga sininga paaka so 
gasirika, de ngone lo o dorou paaka ma 
Kristuska. 

13 So nakoso o ino ngohi taogo de 
komagena ngohi ai dodiao ipipiricaya 
kanaga o dorouku tasitura, de upa 
sidago o ino magegena ngohi tooqoli. So 
tasitura gena ngohi toholu bai! 

1 Ngohi gena o Jou Yesus Awi rasul 
9 eko Awi sosulo moi. Ngohi de ai 
kuasa so o kia bato todudupa magena 
aku ka taaka. Ngohi masirete nanga Jou 
Yesus towikeleloka. De ma ngale ngini 
manena to ngohi ai manara o Jouka gena 
ma sopo. 

2 Ngaroko o nyawa ma somoa manga 
simaka ngohi manena o Jou Awi sosulo 
isowo, duma ngini gena niasininga 

igogou ngohi manena maro to Una 
Awi sosulo moi. Sababu ma ngale 
niwipiricaya o Jou Yesuska, so isinako 
itiaika ngohi gena igogou to Una Awi 
sosulo. 

3 Nako o nyawa la kanaga manga 
edekati ngohi gena itailako, sababu 
ngohi maro o Jou Yesus Awi sosulo, so to 
ngohi ai sango gena komanena: 

4 Nako ngomi o Jou Yesus Awi sosulo 
gena, ka galoha de itiai o ino de o nao 
magena o gogobuno miamake. 

> Ka galoha de itiai nakoso ngomi 
mikawi so mia pegeka mopipiricaya 
muna magena lo mia dodagi ma rabaka 
mimingaho, imatero maro o bi sosulo 
ma binuka, de o Jou Yesus Awi nongoru 
masirete, de lo o Petrus. 

6 Upa sidago ngini nitemo nako o 
Barnabas de ngohi la ma ngale o ino de o 
nao o gogobuno miamake gena, idadiwa, 

so cawali ngomi misinoto magena bilasu 
mia oho miasisari. 

7 lgogou, o prajurit moi lo wihiwa, la ma 
orasi una o kudoti ma rabaka, de bilasu 
awi oho gena wosisari. Awi cho gena 
ma kapita kanaga wojaga. De nakoso 
yototoro gena, ka galoha manga manara 
ma sopo gena yaogo. De o sowohi gena, 
ka galoha nakoso o duba de o kabi ma 
susu magena yaudo. 

8 O ade-ade gena de ma ngale nanga 
oho o wange isigeto-geto. Duma magena 
kanaga imaketero lo de o Gikimoi Awi 
bobita moi. 

9 Ena gena, to Una Awi demo o Musa 
walelefoka gena itemo, "Nakoso o 
sapi ma nau moi imanara so kanaga 
o gandum ma dodopusa itagi de 
yapito-pito la yarudu, upa sidago ma uru 
papilikuka so iogo lo yaakuwa." De o 
demo magegena o Gikimoi wososininga 
gena upa ka cawali o sapi ma nauka. 

10 lgogou, Una de Awi demo magena 
wososininga ma ngale ngone masirete 
bai! So ma ngale ngone o nyawa manena 
Awi demo gena iqomaka isilefo. O nyawa 
yototoro bilasu yodato de youtu, so 
manga ngongano done manga joro-joro 
ma sopo magena asa yamake. 

11 Komagena lo ngomi o habari galoloha 
minisihabari nginika, so ka qaloha lo 
miongongano o oho ma riwo sutu ngomi 
nimihike, maro o gisisi kanaga miodatoka 
so done ma sopo gena aku miamake. 

12 Sababu nakoso o nyawa ma somoa 
aku yongongano done asa manga 
oho ma kurangi nginino yamake, de 
foloisi qaloha la ngomi manena lo asa 
miamake. Ngaroko komagena, ngomi 
gena mia oho ma kurangi o kia naga moi 
lo la minigolowa nginika, duma ngomi o 
sangisara moi-moi ma rabaka gangodu 
gena ka miamoku masirete. Upa he ngini 
minisimoku qatubuso maro minifatika, 

sidago o habari galoloha ma ngale ma 
Kristus gena niholu niopiricaya. 

13 |gogou, ngini nianako o bi nyawa la 
kanaga o Gikimoi Awi Tahu ma rabaka 
yomomanara, ona magena manga oho 
ma kurangi gena yamake manga gimina 
ma orasi o nyawa manga suba yaaaho o 
Gikimoika. De lo o bi imamka ma nyawa 
la kanaga o suba ma rihoka yoleleleani, 
ona magena o gaso ma ino isusuba gena 
ma sononga yamake. 

14 Komagena lo iqomaka o Jou Yesus 
wositatapuka o nyawa la kanaga o 
habari galoloha isihohabari, ona magena 
manga oho ma kurangi bilasu o nyawa 
yosigogigiseno yamake. 

15 Ngaroko komagena, ngohi ai edekati 
moi lo ihiwa la o surati manena tolefo ma 
ngale ngini o kia naga nihike ngohika, de 
lo ngohi ma moi waasi tinigolo nginika. 
Magena igogou to ngohi ai giliri, de 
nakoso ai giliri ma sababu gena o nyawa 

yasisaka de lo kanaga ngohi ai oho gena 
isusa sidago lo tosone gena, gadoohawa. 
Ka qaloha la ngohi bilasu tosone. 

16 Sababu nakoso ngohi o habari 
galoloha tosihabari de ma ngale 
magegena ngohi ai giliri tosimane, gena 
he itiaiwa bai! Salanta o manara magena 
ngohi isuloka la bilasu taaka, so nakoso 
toholu o manara magena tamoku, de ma 
ngale ngohi gena idodooha, kodo! De 
igogou ngohi done asa ibodito. 

17 Nakoso tosiade-ade, la ngohi o 
habari qaloloha tosihohabari gena ma 
sihino to ngohi ai dupa masirete, de 
itiaika la ngohi tongongano ai manara 
ma fanggali aku tamake. Duma ngohi o 
habari galoloha tosihohabari magena 
ma sihino to ngohi ai dupa masirete 
qasowo, sababu ai manara magena o 
Gikimoi ngohi woihike la taaka. 

18 So kiano ai manara ma fanggali 
aku tamake gena komanena: ma orasi 

ngohi o habari qaloloha tosihohabari, 
de ma ngale ai fangu gena ma moi 
waasi togolo so ngohi igogou tosanangi. 
Nakoso patotiai, o nyawa yosigogigise 
ona magenaka ai oho ma kurangi aku 
togolo, duma upa sidago ifangu, so ngohi 
togolowa. 

19 De ngaroko ngohi ma moi waasi iaka 
la todadi o nyawa manga gilalo, duma 
kanaga ngohi tomaaka maro o gilalo 
moi o nyawa yangoduka, ma ngale o bi 
nyawa foloisi yadala aku tangaho la o Jou 
Yesus iwipiricaya. 

20 Hika tosiade-ade, ma orasi ngohi o 
habari galoloha tosihabari o Yahudi ma 
bi nyawaka, de ngohi ai gogoho gena asa 
taaka tositero maro o Yahudi ma nyawa 
moi. De ma orasi ngohi kanaga dede 
ona magena o bobita o Gikimoino maro 
o Musa walelefo gena yodupa yaaaka, 
ngaroko ngohi masirete tomasigocoho 
kawa, duma ngohi lo asa o bobita 

magena ka taaka. Ai ngale gena ngohi 
aku o Yahudika ma nyawa ona magena 
tangaho la o Jou Yesus iwipiricaya. 

21 Komagena lo ma orasi ngohi kanaga 
dede o nyawa kiaka o bobita o Gikimoino 
maro o Musa walelefo gena yanakowa, 
de ngohi ai gogoho gena asa taaka 
tositero maro ona so ngohi lo asa o 
bobita magena upa he taaka. Ai ngale 
gena ngohi aku o nyawa ona magena 
lo tangaho la o Jou Yesus iwipiricaya. 

O Gikimoi Awi bobita gena ngohi 
tosiresewa, duma ma Kristus Awi bobita 
magena ngohi taaka. 

22 De ma orasi ngohi kanaga dede o 
nyawa ona magena manga piricaya 
gaceceke, de ngohi ai gogoho gena 
asa taaka tositero maro ona, la 
manga piricaya ma Kristuska gena aku 
tosiputuru. So komagena o nyawa manga 
gogoho de manga galepu moi-moi gena 
gangodu taaka, la de o ngeko kiaka bato 

gena ngohi tongongano ona yamuruo 
naga aku tangaho la Una iwipiricaya. 

23 Qangodu magenena ngohi taaka la 
ma ngale o bi nyawa yadadala asa o 
habari galoloha gena yopiricaya, so O 
Gikimoi Awi laha gena ngohi dede ona 
mingodu lo aku miamake. 

24 Igogou, ngini nianako o goguule ma 
rabaka o bi nyawa imagogogora ona 
magena yangodu kanaga imagogora, 
duma cawali wimoi eko mimoi asa aku 
o hadiah yamake. So ngini lo bilasu 
niaaka imatero maro womagogogora 
moi la kanaga wameta gena ka o hadiah 
wamake, ena gena ngini bilasu nikaeli la 
o Gikimoi niwisigise nisidodiahi, de done 
asa o Gikimoi winifanggali de o loha. 

25 Nako o nyawa la kanaga o goguule 
ma rabaka, ona magena bilasu imadoto 
isidodiahi la manga rohe yapareta 
qaputuru. Komagena ona yaaka la done 
yamake o hadiah, ngaroko o moi-moi 

magena ikakaliwa. Duma ngone manena 
kanaga pomadoto pomasidodiahi nanga 
rohe papareta galoha, la aku pamake 

o hadiah kiaka isisisawa, duma ka 
ikokakali. 

29 Komagena so o kia bato ngohi 
taaka, magena de ma meta. Maro 
womagogogora moi awi meta gena 
o hadiah wamake, sababu una 
womagogora ipelu-peluwa, duma 
ka o ngeko ibobolowo wamote de 
womaputuru. Komagena lo maro o 
nyawa moi la kanaga wodubu, de awi 
dubu gena ka yabolo gangodu. 

27 So nakoso to ngohi ai rohe manena 
gena, ma nyafusu asa tapareta gaputuru. 
Upa sidago o nyawa ma somoa 
tasihabari qaboloka, de ma dodoguka 
ngohi masirete o hadiah o Gikimoi 
wosijajajika magena he tamakewa. 
10 1 Ai dodiao nipipiricaya, hika 

ngini nisosininga iqoqomaka 

gena nanga ete de nanga topora ona 
magena o Musa wimote, de o kia naga 
asa idadi de imaaka. Ona yangodu 
kanaga o lobi-lobi igogolingasu ma bolu 
o ngawa-ngawa magena maro yataru 
gena, isinonako o Gikimoi kanaga lo 
wajaga, de lo asa yakahika o Laut Merah 
yatola lo ona isalamati. 

2 O lobi-lobi ona yataru de ona o Laut 
Merah yatola, gena ma rabaka ona 
yangodu o Musa wimote-mote. Magena 
imatero maro ngone lo nakoso inaosika 
gena, isinonako igogou ngone o Jou 
Yesus Awi nyawa wimomote. 

3 (10:2) 

4 Ona yangodu lo kanaga manga ino 
de manga ake ka imaketero gena, kiaka 
o Gikimoi de Awi kuasa wahike onaka. 
Manga ake gena o Gikimoi wosiuhi o 
tetono, de o teto magena o ade-ade 
imatero bato ma Kristus Una masirete lo 
kanaga dede onaka. 

> Duma ngaroko o Gikimoi Awi laha 
ona wasidumu komagena, ona nanga 
ete de nanga topora yadala ma ngale 
to ona manga gogoho gena o Gikimoi 
wosanangiwa. Mutuwade ona magena 
asa isone kagena o tona ibobeleuka 
manga ngeko ikilolika. 

6 Magena gangodu imadadi de 
imaakaka ma ngale o sitiari moi ngoneka, 
la ngone gena asa upa he o bi moi-moi 
gatotorou magena ponyafusu, imatero 
maro igomaka ona yaaka. 

7 Upa sidago ngone lo o bi serika 
podupa posuba, maro iqomaka o nyawa 
ma binuka lo yaaka. Gena imatero de o 
kia kanaga o seri moi o sapi ma ngopa 
o guracino isilelefo o Gikimoi Awi Jaji 
ma Buku ma rabaka itemo, "O nyawa 
ona magena irarame gena yaaka kasi o 
oqo ilalamo, qabolo de asa o kia naga 
gatotorou magena yaaka." 

8 Upa sidago ngone lo o nyafusu ma 
dorou magena paaka, imatero maro 
iqomaka o nyawa ma binuka lo yaaka. 
Nimasitiari bai! Ma ngale manga manara 
magegena ka o wange moi ma raba de 
kanaga ona ya-23,000 gena isoneka. 

3 De lo upa sidago ngone o Jou gena 
powidahake, imatero maro igomaka 
ona ma binuka lo yaaka, de kanaga o bi 
ngihia ona yagolika. 

10 Komagena lo upa ngone 
pomaridemo, imatero maro igomaka 
ona ma binuka lo yaaka, de kanaga o 
malaikat moi wototooma una magena 
ona watoomaka. 

11 O bi moi-moi magena idadi de imaaka 
onaka gena, gangodu isilelefo o Gikimoi 
Awi Jaji ma Buku ma rabaka ma ngale o 
sitiari moi ngoneka. Sababu ngone gena 
o dunia ma dodogu ma orasika gena, o 
orasi manena naga ngone pooho. 


1 KORINTUS 10 72 


12 So nakoso ngini la kanaga nitemo 
nia piricaya gena gaputuruka, de ngini 
magena bilasu nimasidodiahi bai! Upa 
sidago done ngini gena o dorouku nitura. 

13 O babaja moi-moi inidahe nginika 
gena, gangodu ka imaketero de o kia 
naga yadadahe o dunia ma nyawa 
yangoduka. Duma o Gikimoi Una gena 
aku ngini igogou niwipiricaya, sababu 
Una asa wosimahawa la ngini inibaja 
ifoloi de nia piricaya ma buturu, so aku 
niamoku. So ma orasi kanaga o bi babaja 
ngini inidahe, de Una magena asa O 
ngeko moi waaka la o babaja magena 
aku niamoku qaputuru de lo ma rabano 
aku nisupu. 

14 So, ai dodiao tinidododara, bilasu 
o adati o bi seri yasusuba gena ngini 
nimasirese bai! 

15 Ngini gena o nyawa nicocawaro, so 
hika ngini masirete to ngohi ai demo 

manena niatuga idodooha itiai, eko 
hiwa. 

16 Nakoso ngone o anggur poudo ma 
ngale ma Kristus Awi au ikokopolaka 
gena pososininga, ngone gena nanga 
sukuru patide o Gikimoiye. Magena o 
nonako moi ngone manena ma Kristus 
Awi nyawaka, la kanaga de Awi au gena 
nanga dorou watupuka. De ma orasi 
ngone o roti patepi-tepi ma ngale ma 
Kristus Awi rohe wahihikeka gena lo 
pososininga, magena o nonako moili 
ngone manena ma Kristus Awi nyawaka, 
la kanaga de Awi rohe wositagali ma 
ngale nanga dorou watupuka. 

17 Ma ngale o roti ka ngai moi gena 
ngone pomomote la de magena paogo, 
so ngone, ngaroko inadala, duma 
inangodu-ngodu gena kanaga podadi 
imatero maro ngone ka o rohe moika. 

18 Hika niososininga lo o Yahudika ma 
nyawa manga adati de manga galepu. 

Ona kanaga imatolomu ma ngale o 
ino, kiaka o suba ma riho ma qokuka 

o Gikimoi wisusubaka, magena ma 
sononga yooqo. Ona moi-moi la kanaga 
o ino magena yooqo, ona magena 
yomomote lo o Gikimoi wisuba. 

19 To ngohi ai demo kanaga de ma ngale 
gena, O bi giki ma somoa de lo o ino o bi 
serika isusuba gena gadoohawa. 

20 Igogou, ngohi ai ngale gena, o kia 
bato la kanaga o bi serika isusuba, 
magena isisuba o Gikimoi kawa, duma 
igogou isisuba ka o bi tokaka. So nakoso 
ngini gena niamote o nyawa o bi toka 
yasusuba gena, ngohi tadupawa. 

21 Ngone nakoso o anggur poudo eko 
o roti pooqo ma ngale ma Jou Awi sone 
gena pososininga, de lo poogo eko 
poudo dede o nyawa la kanaga o bi 
toka yasusuba, gena ka ma moi paaka lo 
idadiwa. So komagena lo igogou idadiwa 

ngone o seri ma bi tahuka powosa de 
poogo dede ona o serika isusuba. 

22 Nako igogou paaka komagena, 
de ngone gena o Jou powidahake. 
lgogou-gogou, idadiwa ngone nanga 
siningaka potemo nanga buturu gena 
ifoloi de to Gikimoi. 

23 Ngini nia sidongirabaka ma binuka 
nitemo, "Ka idadi nakoso ngone paaka o 
kia bato podudupa." Magena itiai, duma 
o bi moi-moi ngone podudupa gena 
qangoduwa maro o kia naga galoloha 
ngoneka. Ngaroko igogou o kia bato 
podudupa gena ka idadi ngone paaka, 
duma idadiwa o bi moi-moi paaaka 
gena qangodu o nyawa nanga siningaka 
isiputuru. 

24 Upa sidago cawali o kia naga galoloha 
ka to ngone nanga rohe masireteka aku 
ngone paaka, duma ngone lo bilasu 
paaka o kia naga qaloloha ma meta o 
nyawa ma somoaka. 

25 Ka idadi o bi sihode moi-moi o 
Upasi patuga poqoma de pahiri nagala o 
serika isisubaka eko hiwa. 

26 Sababu o Gikimoi Awi Jaji ma Buku 
ma rabaka isilefoka itemo, "O dunia de 
lo ma raba gangodu gena to ma Jou." 

27 Nakoso kanaga ngini inikoro nioqo 
o nyawa yopipiricayawa manga tahuka, 
de ngini nimode niogo dede ona, de 
o kia bato ona isiaaka nginika magena 
hika niaogo. Upa he ngini nigoma nisano 
de niahiri nagala o serika isisubaka, eko 
hiwa. 

28 Duma nakoso o nyawa kanaga 
itemo nginika, "O ino manena o serika 
isisubaka," upa o ino magena ngini 
niaoqo. Upa sidago ma ngale ona manga 
siningaka itemo o ino magena qatorou 
de ngini niaogo so to ona manga sininga 
asa niasirika. 

23 Ai ngale gena upa to ngini nia sininga 
itemo gadoohawa, duma to ona manga 
sininga nagala niasirika. lgogou, o nyawa 
kanaga yosano itemo, "Qadoohaso to 
ngone nanga dupa gena aku o nyawa 
yabati. 

30 Nakoso ngone la poogo gena 
nanga sukuru o Gikimoika patide kasi, 
de gadoohaso o nyawa gena ngone 
inasibicara qatorou." 

31 Duma ngohi tosango totemo o kia 
bato paaaka, ngaroko pooqo eko poudo 
gena, o bi moi-moi qangodu ma rabaka 
hika paaka la aku o Gikimoi wihoromati 
de wigiliri. 

32 Upa sidago o kia naga moi lo niaaka 
la o nyawa o dorouku niasitura, ngaroko 
ona o Yahudika ma nyawa, eko o 
Yahudika ma nyawa yasowo, eko o 
Gikimoi Awi gogobu. 

33 Koloko ngohi masirete o moi-moi 
taaaka gena, qangodu ma rabaka maro 

o kia naga o nyawa yananano galoha. O 
loha taaaka gena cawali ma ngale ngohi 
masirete gena hiwa, duma ai edekati ma 
ngale gena o nyawa yadadala ona lo o 
Gikimoi aku wasisalamati. 

1So to ngohi ai gogoho gena hika 
1 1 ngini niamote de niaaka, imatero 
maro ngohi masirete lo ma Kristus Awi 
gogoho magena tamote de taaka. 

2 Nako to ngini nia giliri gena, magena 
ngohi asa tosimane, sababu ngini 
nitemo o bi moi-moi ma rabaka o orasi 
isigeto-geto ngohi nisosininga, ena gena 
nimasidodiahi ai dodoto nginika magena 
nimasigocoho gaputuru. 

3 De kanaga o kia naga moili ngohi 
todupa la ngini nianako. Ena gena, ma 
Kristus kanaga o nyawa yanau moi-moi 
wapareta, o roka kanaga ma peqeka 
womipareta, de lo o Gikimoi kanaga ma 
Kristus wipareta. Magena imatero maro 
o rohe o sahe gena o rohe yapareta. 

4 Komagena so yanau la kanaga o 
sumbayang ma rabaka eko o Gikimoi Awi 
demo yosingongangasu gena, nakoso 
ona yaaka maro manga pegeka yaaka 
so manga sahe lo yatalakeka, de ona 
magena manga sahe ma Kristus gena asa 
wisiceke. 

> De o ngopegeka la kanaga o 
sumbayang ma rabaka eko o Gikimoi Awi 
demo yosingongangasu gena, nakoso 
manga sahe lo yatalake yoholuka, de 
ona magena manga sahe gena ma roka 
asa wisiceke. Sababu nanga adati de 
nanga galepu gena ¡temo o ngopegeka la 
kanaga manga sahe yatalake ¡holu, gena 
itiaiwa, koloko maro o ngopegeka moi 
ami sahe ma hutu gena yakuluka. 

6 Sababu nakoso o ngopeqeka la manga 
sahe yatalake iholu, de lebelaha manga 
sahe ma hutu gena yagutika, maro yanau 
manga hutu, eko sidago lo manga hutu 
yakulu. Duma nako komagena, ona done 

de manga mageka, de ona magena 
bilasu manga sahe yatalake kasi. 

7 Yanau gena upa he manga sahe 
yatalake maro manga peqeka, ma orasi 
ona isumbayang eko o Gikimoi Awi demo 
yosingangasu. Sababu ona magena 
manga jamani gena isidadi imatero de 
to Gikimoi, la to Una Awi mulia ma lamo 
gena isimane. Duma o ngopeqeka gena 
idadi ma ngale ka yanau manga ronga 
isilamoka. 

8 Sababu igogomaka yanau o 
ngopeqekano wisidadi gena hiwa, duma 
o ngopeqeka gena yanauno de asa 
imisidadi. 

3 De komagena lo yanau gena o Gikimoi 
wasidadi ma ngale o ngopeqeka ami 
dodiao mimomoteka magena lo ihiwa, 
duma o ngopegeka muna magena 
womisidadi ka ma ngale yanau awi 
dodiao mowimomoteka. 

10 Komagena so, ka itiai nakoso o 
ngopegeka kanaga manga sahe yatalake 
maro o nonako moi ona manga roka 
awi kuasa gena isigise, sababu manga 
sigogise gena kanaga o bi malaikat lo 
yanano de yakelelo. 

11 Duma nimasosininga! Ngone o nyawa 
o Jou powipipiricaya nanga oho ma 
rabaka gena, yanau de o ngopegeka he 
pomatekekomoteka. 

12 Sababu ngaroko igogomaka gena o 
ngopeqeka yanauno imisidadika, duma 
ipasa de kanaga yanau yangodu gena 
o ngopeqekano asa yasibuo. De yanau 
de lo o ngopegeka ona yangodu ka o 
Gikimoi wasidadi. 

13 Bilasu ngini masirete niatuga, nagala 
nakoso nitolomuka gena o ngopeqeka 
la kanaga o sumbayang ma rabaka 
de manga sahe yatalake waasi, de 
idodooha, magena itiai eko hiwa. 

14 Ngone potemo nakoso yanau moi 
la kanaga de awi hutu ikuru, magena 
wimaqe. 

15 Duma nakoso o ngopegeka moi 
la kanaga de ami hutu ikuru, magena 
potemo qalohaka. To muna ami hutu 
ikukuru gena miloha, sababu o hutu 
ikukuru magena o bi ngopeqeka yahikeka 
ma ngale manga sahe ma dodalake. 

16 Nakoso ma ngale o dodoto 
manena o nyawa la kanaga yodupa 
imatekesikoholu, de ona magena 
tadedemo cawali ai demo moi: ena 
gena, to ngone de lo to Gikimoi Awi 
gogobu yangodu lo nanga adati de nanga 
galepu pamomote magena o ngopeqeka 
la kanaga o sumbayang ma rabaka, ona 
magena bilasu manga sahe yatalakeka. 
Nanga adati eko nanga galepu ma somoa 
lo ihiwaka. 

17 Ma ngale o kia naga moili gena, 
kanaga idadiwa ngohi to ngini nia giliri 

magena tosimane. Sababu ma ngale 
nia dolomu la niososininga o Jou Awi 
sone gena ka gatorou, so ngini maro ma 
duuruka manena bilasu tinidoto. 

18 Ma nonomaka, ngohi toise ma orasi 
ngini o gogobu nimatolomu, de nia 
sidongirabaka kanaga nimatekekitingaka 
de nimatekesikoholuka. Igogou, ngohi o 
habari maro magegena topiricayaka. 

19 Awadede! Igogou, qaloha la ngini 
gena nimatekekitingaka komagena, nia 
edekati ma ngale nisinako ngini nagoona 
o Jou Yesus niwipiricaya qaputuruka. 

20 So ma orasi ngini gena nimatolomu 
la o oqo ilalamo niaaka de lo o roti niogo 
de o anggur niudo la niososininga o Jou 
Awi sone, de Una niwisiningawa duma 
nia gogoho kanaga qatotorou. 

21 Sababu nakoso niogo gena, ngini 
nigila-gila cawali nia ino masirete niogo 
kasi de ma ngale nia dodiao magena 
niadamahawa, sidago o nyawa isususa 

kanaga o ino yamakewa de ma binukali 
kanaga yadaluka. 

22 Yaakuwa bai! Ngini gena niaaka 
koloko nia tahu ihiwa so kagena niogo 
waasi, koloko o Gikimoi Awi gogobu 
manga dolomu gena nisidoohawa so 
niahino ka nioqo, de o nyawa isususa 
la o ino iaahowa gena niasiceke. Ce! 
Ma ngale komagena so upa sidago ngini 
nitemo, ngohi bilasu to ngini nia giliri 
gena tosimane. Upa bai! 

23 Ma ngale o dodoto o Jou masirete 
woihike ngohika, so ngohi tinidota 
nginika. Gena o putu ma moi iqomaka, 
kiaka asa o Jou Yesus iwisiija, de Una 
magena kanaga o roti waqehe, 

24 so Awi sukuru watide o Gikimoiye. 
Qabolo de o roti magena watepi-tepi de 
to Una Awi gia, de wotemo, "Manena 
to Ngohi Ai rohe ma ngale ngini gena 
tinihikeka. Magena niaaka maro o 
sosininga moi Ngohika." 

25 De komagena lo yoogo qabolo, 
de Una magena kanaga o anggur 
ma udo-udo wagehe de wotemo, "O 
udo-udo manena ma ngale to Ngohi Ai 
au gena inisinako igogou o Gikimoi Awi 
jaji qamomuane. Magena niaaka maro o 
sosininga moi Ngohika." 

26 Sababu o orasi moi-moi kiaka 
ngini o roti niogo de o anggur niudo 
magena, de nginika lo kanaga o habari 
ma ngale idodooha o Jou Awi sone 
gena nisihabarika, sidago Una o dunia 
manenaka done asa wahino kali. 

27 Komagena so o nyawa nagoona 
la kanaga manga gogoho ma dodagi 
itotiaiwa o Jou Awi roti yoogo eko Awi 
anggur youdo, de igogou ona magegena 
de manga salaka, sababu o Jou Awi rohe 
de Awi au gena ona yosidoohawa. 

28 So o nyawamoi-nyawamoi bilasu 
manga sininga masirete gena yatailako 

igoma. Qaboloka, de ka idadi la o roti 
yoogo de o anggur youdo. 

23 Sababu o nyawa la kanaga o roti 
magena yaogo de o anggur magena 
yaudo de yongakuwa magena imatero 
de o Jou Awi rohe, ona magegena igogou 
done o Jou asa wafanggali de o dorou. 

30 Komagena so ngini kagena nidala 
nilamahang, de nipanyake, de nia dodiao 
yamuruo naga lo isoneka. 

31 Duma nakoso ngone nanga sininga 
masirete gena patailako igomaka, de 
ngone gena o Jou asa wonafanggaliwa 
de o dorou. 

32 Duma nakoso o Jou ngone nanga 
dorou wafanggali de o dorou komagena, 
gena de ma ngale la Una kanaga ngone 
wonadoto. Upa sidago ngone inasisa so 
pamote o dunia ma nyawa o Jou Yesus 
wipipiricayawa. 

33 Komagena so, ai dodiao nipipiricaya, 
ma orasi ngini nimatolomu o roti nioqo 

de o anggur niudo la niososininga o 
Jou Awi sone, de ngini magena bilasu 
nimatekedamaha la ningodu niogo 
nirimol. 

34 Nakoso kanaga o nyawa yasasapi, 
foloisi qaloha la ona magena manga 
tahu masireteka yoogo iqomaka. Upa 
sidago ngini nimatolomuka, de o Jou 
winifanggali de o dorou. De nakoso 
o sitiari ma binuka gena, ngohi done 
tahino nginika de asa tosidailako de 
tosiaturu. 

1 Ai dodiao nipipiricaya, nako o 

12 Gikimoi Awi Gurumi ma kuasa 
gena o bi cocatu moi-moi, magena ngohi 
todupa la igogou ngini nianako itiai. 

2 Ngini masirete nianakoka ma orasi 
iqomaka de ngini o Jou Yesus niwipiricaya 
waasi, de kanaga ngini inisitura gena 
nidupa iningaho la o bi seri imomou ka 
niasuba. 


1 KORINTUS 12 88 


3 Komagena so ngohi tinisingangasu 
nginika, nakoso ka o Gikimoi Awi Gurumi 
kanaga o nyawa wangaho, de idadiwa o 
nyawa ona magena yotemo, "O Yesus 
wikutuku.” De komagena lo nakoso 
o Gurumi Qatetebi gena o nyawa 
wangahowa, de idadiwa ona magena 
yotemo, "O Yesus Una magena ma Jou." 

40 bi cocatu gena kanaga ma bio idala, 
duma gangodu magena ma sihino ka 
womatengo o Gurumi Qatetebino. 

> Kanaga o bi manara lo ma bio idala ma 
ngale o Jou Yesus gena paaaka, duma O 
Jou powileleleani gena ka womatengo. 

6 De lo kanaga to ngone nanga oho ma 
rabaka gena o Gikimoi Awi manara gena 
ma bio idala, duma qangodu gena Una o 
nyawa yangoduka waaaka, Una magena 
o Gikimoi womatetengo. 

7 Ngone moi-moi inangodu gena 
o Gikimoi Awi Gurumi wodupa 

wonasicocatu la aku ngone inangoduka 
o loha pamake. 

8 O nyawa moika kanaga o Gurumi gena 
o cawaro wasicatu, la una eko muna 
magena aku yodedemo de o cawaro. 

O nyawa moi kali kanaga o Gurumi 
magena lo wasicatu de wahike o sininga 
ma kanako, la una eko muna magena 
aku ma ngale o Gikimoi Awi demo gena 
yodedemo itiai. 

20 nyawa moi kali kanaga o Gurumi 
gena wasicatu o piricaya, la una eko 
muna magena aku o Jou Yesus wipiricaya 
gaputuru. De o nyawa moi kali kanaga 
o Gurumi gena wasicatu o kuasa, la 
una eko muna magena aku o nyawa 
manga panyake yasiloha. O bi moi-moi 
wosicocatuka qangodu gena ma sihino 
Una o Gurumino. 

10 De o nyawa moi kali kanaga wasicatu 
o kuasa, la una eko muna magena aku 
o nonako ihahairani yaaka. O nyawa 

moi kali kanaga wasicatu, la una eko 
muna magena aku o Gikimoi Awi demo 
yosingangasu. O nyawa moi kali kanaga 
wasicatu, la una eko muna magena aku 
o kia naga o Gikimoi Awi Gurumino de 
o kia naga o gurumi ma somoano gena 
yahiri itiai. De o nyawa moi kali kanaga 
wasicatu, la una eko muna magena aku 
o bi bahasa irupa-rupa o Gikimoi Awi 
Gurumino isibicara. De lo o nyawa moi 
kali kanaga wasicatu, la una eko muna 
magena aku o bi bahasa Awi Gurumino 
ma ngale gena yodedemo. 

11 Magena gangodu ka o Gurumi 
womatetengo Awi manara de Una 
o cocatu moi-moi magena wositoku 
o nyawaka, mote to Una Awi dupa 
masirete. 

1? De ngaroko o bi cocatu ngone 
moi-moi pamamake gena imaketerowa, 
duma ngone ma Kristus powipiricaya so 
inangodu gena he pomarimoika. Sababu 

ngone gena aku inasitero maro o rohe 
moi de ma bobolo ka idala. 

13 De lo ngone ma binuka gena o 
Yahudika ma nyawa, de ma binukali 
yasowo. Ngone ma binuka gena 
pogogilalo, de ma binukali yasowo. 
Duma ngone moi-moi gena inangodu 
o Gikimoi Awi Gurumi magena 
wonasirimoika, la ma ngale ngone 
podadi maro ka o rohe moi. Ngone 
inangoduka gena o Gikimoi Awi Gurumi 
ka ka moi magena wonahikeka, la ma 
ngale ngone o Gurumi Una magena 
wonangaho. 

14 Komagena lo o bi cocatu o Gurumi 
Una magenano moi-moi imaketerowa 
de lo kanaga o cocatu ma manara gena 
irupa-rupa. So nako posiade-ade gena, 
ngone o nyawa nanga rohe ka imatengo, 
duma nanga rohe ma bobolo magena ka 
idala. 

15 De nako o rohe ma gohu itemo, 
"Ngohi o gia isowo, so ngohi o rohe 
magena ma bobolo moi lo gena 
gasowo." Komagenawa bai! O qohu 
magena kanaga igogou nanga rohe ma 
bobolo moi. 

16 De nako o rohe ma ngau itemo, 
"Ngohi o lako isowo, so ngohi o rohe 
magena ma bobolo moi lo qasowo." 
Komagenawa bai! O ngau magena 
kanaga lo igogou nanga rohe ma bobolo 
mol. 

17 Sababu nakoso nanga rohe la idadi 
ka o lako ma rehe-rehe imatengoka, 
de idadi kawa ngone gena poise. De 
nakoso nanga rohe la idadi ka o ngau ma 
rehe-rehe imatengoka, de idadi kawa 
ngone gena pohame. 

18 Ngaroko, ka galoha o rohe ma bobolo 
moi-moi gena o Gikimoi wositatapu ma 
riho itotiaika kiaka maro to Una Awi 
dupa masirete. 

19 So nakoso nanga rohe gena kanaga 
o bobolo ka imatengoka, de magena o 
rohe qasowo bai! 

20 So igogou nanga rohe ma bobolo 
gena kanaga he idala, duma nanga rohe 
gaasu-asu gena ka ngai moika. 

21 So idadiwa o ngau itemo o giaka, 
"Ngohi ngona tonipakewa bai!" De 
komagena lo idadiwa o sahe itemo o 
gohuka, "Ngohi ngona tonipakewa bai!" 
Upa komagena. 

22 Nakoso o rohe ma bobolo la kanaga 
panano moi ikurangi eko kanaga o 
bobolo moi gena ihiwa, de igogou ngone 
asa paakuwa pooho. 

23 De o rohe ma bobolo la kanaga 
pananano maro qgatorou, gena 
posidodiahi so o baju galoloha 
positibaku. De lo o rohe ma bobolo la 
kanaga itiaiwa, gena patalake posidiahi 
so O nyawa yanano itotiai. 

24 Duma o rohe ma bobolo la kanaga 
pananano maro galoha, gena hika 
pogohaka. Igogou, o Gikimoi nanga rohe 
ma bobolo gena wofato wosidodiahi 
la o bobolo gatotorou magena panano 
itotiai, 

25 la nanga rohe ma bobolo gena asa 
imakitinga kawa. O bi bobolo gangodu 
gena bilasu ka imatekesidiahi moi de 
moika. 

26 So nakoso o bobolo moi kanaga 
gasiri, de o rohe ma bobolo gangodu 
lo yamalo. De nakoso o bobolo moi 
kanaga yahoromati, de o rohe ma bobolo 
gangodu magegena asa isanangi. 

27 Nako ngini gena ningodu o bolu moi 
maro ma Kristus Awi rohe, de ma ngale 
komagena so ngini moi-moi lo maro Awi 
rohe ma bobolo. 

28 So maro komagena lo o Gikimoi 
Awi gogobu manga sidongirabaka 
kanaga wasitatapuka la ngone paaka 

o bi manara gena ma rupa idala. Ma 
nonomaka, kanaga o nyawa wasitatapu 
Awi sosulo-sosulo, ma sinotoka kanaga 
o nyawa wasitatapu la Awi demo 
yosingongangasu, ma saangeka kanaga 
ona wasitatapu la yododoto. Ma 
duuruka, kanaga lo ona de o kuasa la aku 
o nonako ihahairani yaaka. Kanaga lo 
ona de o kuasa wasicatu la aku o nyawa 
manga panyake isiloha, o nyawa yariwo, 
o nyawa yapareta de lo o bi bahasa 
irupa-rupa isibicara. 

29 Igogou! O sosulo-sosulo gena kanaga 
ona yangoduwa. O Gikimoi Awi demo 
yosingongangasu gena kanaga ona 
yangoduwa. Ona la yododoto gena lo 
kanaga ona yangoduwa. Ona de o kuasa 
la aku o nonako ihahairani yaaaka gena 
kanaga ona yangoduwa bai! 

30 Ona de o cocatu o kuasa, la aku o 
nyawa manga panyake isiloha gena, 
kanaga ona yangoduwa. Ona o bi 

bahasa irupa-rupa yosibobicara gena 
kanaga ona yangoduwa. De lo ona o bi 
bahasa Awi Gurumino ma ngale gena 
aku yodedemo, magena lo kanaga ona 
yangoduwa. 

31 So, ka galoha nakoso ngini gena 
nikaeli nidupa la o bi cocatu foloisi 
ilalamo magena niamake. Duma, ma 
duuruka, o orasi manena nagaka o ngeko 
moili ngohi asa tinisikelelo nginika, de 
magena igogou galoha icarawa. 

1 Hika tosiade-ade. Ngaroko 
13 ngohi kanaga o dunia ma nyawa 
manga bahasa de lo o malaikat manga 
bahasa irupa-rupa o Gurumi Qatetebino 
gena aku tosibicara, duma ai dodara o 
nyawaka gena ihiwa, de to ngohi ai demo 
moi-moi gena qangodu asa ma faida 
ihiwa. So ai demo moi-moi gena kanaga 
imatero maro ka o lipa eko o gosoma ma 
ili iqoqo-qoqo gena ma ngale lo ihiwa. 

2 De ngaroko ngohi lo kanaga o Gikimoi 
Awi demo aku tosingangasu, de sininga 
ma kanako o Gikimoino gena qangodu 
tamakeka sidago lo o bi moi-moi kiaka 
o nyawa yananakowa gena qangodu ka 
tanako, de lo ai piricaya qaputuru sidago 
lo o tala moi aku tosulo imasituluru, 
duma ai dodara o nyawaka gena he 
ihiwa, de to ngohi ai cho gena asa ma 
faida ka ihiwa. 

3 De lo ngaroko ngohi kanaga ai arata 
gangodu tahike o nyawa isususaka de 
lo ma ngale o Jou Yesus towipiricaya 
so ngohi ai rohe tahike la o nyawa aku 
yatupu, duma ai dodara o nyawaka gena 
he ihiwa, de ngohi ai oho gena asa ma 
faida ka ihiwa. 

40 nyawa la kanaga o nyawa ma somoa 
yadodara, ona magena manga sabari 
ilamo de lo manga sininga qaloha. 

Ona lo kanaga o nyawa yaduhuduwa, 

manga giliri masirete isimanewa, de lo 
imasihiewa. 

> Ona lo kanaga o nyawa yasimaqgewa, 
imasilamo ifoloiwa de o nyawa ma 
binuka, qataiwa yatoosa de lo o nyawa 
ona yatotorouka gena yaetowa. 

6 O nyawa la kanaga o nyawa ma somoa 
yadodara, ona magena nakoso o gogoho 
gatorou yakelelo gena yosanangiwa, 
duma nakoso o gogoho itiai yakelelo 
gena asa yosanangi. 

70 bi moi-moi la kanaga idadadi 
gangodu manga oho ma rabaka gena, 
ona ka yapoha. Ma ngale o nyawamoi- 
nyawamoi gena ona ipiricaya qaputuru 
de lo ingongano qaputuru. So o sangisara 
moi-moi gena gangodu ona aku yamoku. 

8 O dodara gena ma bati lo ¡hiwa 
de lo magena idadiwa isisa. Ngaroko 
kanaga o cocatu o Gikimoi Awi demo 
yosingongangasu, duma magena o orasi 
ma simaka done asa isisa, sababu Awi 

demo qangodu gena done wosiganapu. 
De ngaroko kanaga o cocatu o bi bahasa 
irupa-rupa yosibobicara, duma magena 
o orasi ma simaka done asa isisa, sababu 
done upa he yosibicara. De lo ngaroko 
kanaga o cocatu sininga ma kanako 

o Gikimoino, duma magena o orasi 

ma simaka done asa isisa, sababu o bi 
moi-moi gangodu done ka panako so 
upa he o nyawa yadoto. 

3 Sababu, o orasi manenaka, nako o bi 
cocatu sininga ma kanako o Gikimoino 
eko Una Awi demo posingongangasu 
gena, qangodu kanaga de ma bati. 

10 Duma ma orasi done imasidiadoka, 
de o Gikimoi o bi moi-moi gangodu 
wosiganapu qaasu-asu so itiai qangodu, 
de asa o bi cocatu magena ma bati yaado 
so ka isisa. 

11 Hika tosiade-ade, ma orasi iqomaka 
ngohi ka o ngopa moi ka iecesi, de ngohi 
tobicara maro ka o ngopa, de ai sininga 

lo maro o ngopa ma sininga de lo ai 
tagapi maro ka o ngopa ma tagapi. Duma 
o orasi manena ngohi kanaga ilamoka, so 
o ngopa ma manara gena ngohi taqoha 
so taaka kawa. 

12 O orasi manenaka o kia naga ngone 
pakokelelo gena imatero maro o nyawa 
moi kanaga awi bio o kasinangaka 
wanano duma qamarasa. Duma o orasi 
ma simaka ngone done asa pakelelo 
itiai, imatero maro o nyawa imarisimano 
so imatekekelelo. O orasi manenaka o 
kia naga ngohi tanako gena de ma bati 
so qaasu-asu waasi, duma o orasi ma 
simaka done ngohi asa o bi moi-moi 
qangodu tanako igogou, imatero maro o 
Gikimoi ngohi woinako igogouka. 

13 So o bi cocatu gena qangodu done 
asa isisa, duma o kia naga de ma bati 
ihihiwa gena kanaga ngai saange la 
bilasu paaka: ena gena, o piricaya o 
Gikimoika, o ngongano Awi jajika, de 

o dodara o nyawaka. So kagena ngai 
saange ma rabaka o kia naga foloisi 
ilalamo de galoha icarawa gena o dodara 
o nyawaka. 

1 So hika ngini nia sininga gena 

14 ma meta ngai moika foloisi ilamo, 
ena gena bilasu o nyawa niadodara 
nikaeli. De lo nako o bi cocatu gena, hika 
ngini niodupa niamake de ma boboloi 
gena o cocatu o Gikimoi Awi demo 
posingongangasu. 

2 Sababu o nyawa nakoso kanaga 
yosibicara o bi bahasa irupa-rupa o 
Gurumi Qatetebino, de ona magena 
yobicara o nyawaka qasowo, duma ka 
o Gikimoika iwibicara. Ka cawali de o 
Gurumi Qatetebi ma kuasa so o kia naga 
o nyawa yananako waasi gena, ona aku 
yosibicara. 

3 Duma nakoso o nyawa kanaga o 
Gikimoi Awi demo yosingangasu, ona 
magena asa ibicara ma ngale o dunia 


1 KORINTUS 14 102 


ma nyawaka, so to ona manga sininga 
magena aku yasiputuru de yasiduduga. 

40 nyawa la kanaga yosibicara o bahasa 
moi o Gurumi Qatetebino kiaka o nyawa 
yananakowa, de ona magena asa cawali 
manga piricaya masirete yosiputuru. 
Duma o nyawa la kanaga o Gikimoi Awi 
demo yosingangasu, ona magena asa O 
Jou Yesus Awi gogobu yadadala manga 
piricaya lo yasiputuru. 

> Ngohi tongongano gena kanaga ngini 
ningodu o bi bahasa irupa-rupa o Gurumi 
Qatetebi noaku nisibicara, duma ifoloisi 
qaloha la ngini asa o Gikimoi Awi demo 
nisingangasu. Sababu o nyawa la kanaga 
o Gikimoi Awi demo isingongangasu o 
nyawaka, magena ma faida foloisi ilamo. 
Duma o nyawa la kanaga o bi bahasa 
irupa-rupa o Gurumi Qatetebino gena 
isibobicara, magena ma faida moi lo 
ihiwa, ka cawali nakoso o bahasa magena 

aku yodedemo ma ngale o gogobuka la 
manga piricaya lo isiputuru. 

6 So, ai dodiao nipipiricaya, nako 
tosiade-ade gena ngohi tahika nginika 
de o bi bahasa irupa-rupa o Gurumi 
Qatetebino de kagena tosibicara, 
magena ma faida moi lo ihiwa nginika, 
ka cawali nakoso ngohi lo taaho o kia 
naga o Gikimoi woisikokelelo ngohika, 
de tinisingangasu eko Awi demo moi 
tinidoto. 

7 Nako tosiade-ade gena o musik ma 
pake koloko o suling eko o kecapi, nakoso 
o lugo kanaga isiwuwu eko isilui itiaiwa, 
de o nyawa asa yoise duma yanakowa. 

8 De lo nako o trompet gena yawuwu 
ma ngale o bi prajurit yaaso la itagi 
ikudoti, duma yawuwu gena kanaga 
itiaiwa, de igogou o prajurit moi lo 
yahiwa la imasidailako manga lawangi 
yakudoti. 

3 Komagena lo ngini nakoso o bi bahasa 
irupa-rupa o Gurumi Qatetebino gena 
kanaga nisibicara, de igogou nia dodiao 
asa nia demo moi lo yosihodawa. De 
nia demo gena ma faida lo ihiwa, maro 
koloko nisibicara o paroka. 

10 O dunia manena ma rabaka o bi 
bahasa kanaga foloi idala, de o bahasa 
moi-moi gena de ma ngale. 

11 Duma nakoso o nyawa kanaga 
inabicara ngoneka de manga bahasa 
magena ma ngale ngone panakowa, 
igogou ngone asa potemo ona magegena 
ka o nyawa ma somoa. De komagena lo 
ona asa ngone nanga bahasa ma ngale 
gena yanakowa, so yotemo ngone lo ka 
O nyawa ma somoa. 

1? Maro komagena lo kanaga dede 
ngini. Nakoso ngini kanaga nisibobicara 
o bi bahasa irupa-rupa o nyawa 
yananakowa, de igogou ma ngale gena 
ngini nia dodiao asa yanakowa. Sababu 

ngini niodupa ifoloi o bi cocatu o Gurumi 
Qatetebino niamake, so hika niodupa la 
aku niaaka o bi cocatu kiaka o gogobu 
manga piricaya foloisi nisiputuru. 

13 Komagena so o nyawa nagoona la 
kanaga o bi bahasa irupa-rupa o Gurumi 
Qatetebino gena isibicara, ona magena 
bilasu yogolo la o cocatu moili yamake so 
o bahasa ma ngale gena aku yadedemo 
manga dodiaoka. 

14 Sababu nakoso ngone posumbayang 
de o bi bahasa irupa-rupa o Gurumi 
Qatetebino, kanaga de nanga gurumi 
ma dupa ngone posumbayang, duma to 
ngone nanga sininga ma rabaka nanga 
sumbayang gena ma sopo ihiwa. 

15 So igogou ngone bilasu de o bi bahasa 
irupa-rupa o Gurumi Qatetebino ka 
nanga sininga ma rabaka posumbayang, 
duma ngone lo bilasu posumbayang de 
o bahasa kiaka o nyawa yananakoka. 
Ngone bilasu nanga sininga ma rabaka 

lo de o bi bahasa irupa-rupa o Gurumi 
Qatetebino gena ponyanyi la o Gikimoi 
powigiliri, duma ngone lo bilasu 
ponyanyi de o bahasa kiaka o nyawa 
yananakoka. 

16 Sababu nakoso ngone nanga sininga 
ma rabaka kanaga o bi bahasa irupa-rupa 
o Gurumi Qatetebino aku posibicara la o 
Gikimoi Awi ronga posilamo, de o nyawa 
yoiise ona magena yaakuwa isimote 
itemo, "Amin! Igogou de itero!" Sababu 
ona gena nanga demo ma ngale gena 
asa yanakowa. 

17 Ngaroko nanga sumbayang gena 
igogou qaloha, duma ma ngale o 
nyawa ma somoa magena ma faida asa 
ihiwa, sababu manga piricaya gena he 
posiputuruwa. 

18 Ngohi ai sukuru kanaga tatide o 
Gikimoika, sababu o cocatu o bi bahasa 
irupa-rupa o Gurumi Qatetebino gena 

ngohi asa tamakeka ifoloi dede ngini 
ningodu. 

13 Ngaroko komagena, o nyawa 
ipipiricaya manga dolomu ma rabaka 
de foloisi qaloha la ngohi o demo ngai 
muruo naga o nyawa yananakoka gena 
tosibicara ma ngale ona tadoto. Duma 
ma faida ihiwa nakoso pamake ka o 
demo o bi bahasa irupa-rupa de ma 
cala-cala o Gurumi Qatetebino. 

20 Ai dodiao nipipiricaya, upa nia sininga 
maro o ngopa-ngopa, so hika nia sininga 
gena idadi itiai maro o dodihimoka. 
Duma nako o dorou gena, ngini bilasu 
nimasitero maro o ngopa ma ceceke la 
yanako waasi o dorou yaaka. 

21 Kanaga isilelefo o Gikimoi Awi 
Jaji ma Buku ma rabaka itemo o Jou 
wotemo komanena, "O nyawa ma 
somoa o Yahudika yasowo ona magena 
asa tangaho o Yahudi ma nyawaka, 
so ona asa yosibicara de o bi bahasa 

kiaka o Yahudi ma nyawa yananakowa. 
Komagena Ngohi tosibicara o Yahudi ma 
nyawaka, duma ngaroko komagena ona 
Ai demo magena isidoohawa." 

22 Komagena so ngone panakoka o 
cocatu la isibobicara o bi bahasa irupa- 
rupa o Gurumi Qatetebino, magena o 
Gikimoi wahike maro Awi kuasa ma 
nonako moi o nyawa wipipiricayawa 
ona magenaka, so ma ngale o nyawa 
wipipiricayaka gena ihiwa. Duma nako 
o cocatu Awi demo posingongangasu 
magena, wahike maro Awi kuasa ma 
nonako moi o nyawa wipipiricaya ona 
magenaka, so o nyawa wipipiricayawa 
gena ihiwa bai! 

23 Hika tosiade-ade, ma orasi ngini o 
gogobu nimatolomu, de nakoso ningodu 
kanaga nisibicara o bi bahasa irupa-rupa 
o Gurumi Qatetebino, de kanaga lo o 
nyawa ma somoa o Gikimoi Awi demo 
yananakowa eko o nyawa ipipiricaya 

waasi iwosa, igogou ona magena asa 
itemo ngini ningodu nitogosa bai! 

24 Duma nakoso ngini ningodu kanaga 
o Gikimoi Awi demo nisingangasu, de 
kanaga lo o nyawa ma somoa o Gikimoi 
Awi demo yananakowa eko o nyawa 
ipipiricaya waasi iwosa, de ma ngale 
ngini nia singangasu ma demo so ona 
magena manga sininga ma rabaka asa 
yanako igogou ona de manga salaka de 
lo manga dorouka. 

25 So o bi moi-moi manga siningaka 
imamingihu gena asa isikelelo, sidago 
ona imabukuku o Gikimoi Awi simaka 
itemo, "Igogou! O Gikimoi kanaga nia 
sidongirabaka." 

26 So, ai dodiao nipipiricaya, to ngohi ai 
ngale gena ma orasi ngini nimatolomu 
nisumbayang la nisuba o Gikimoika, 
ngini moi-moi kanaga de nia manara. 
Ngini ma binuka ninyanyi, ma binukali 
nidoto, de ma binukali o kia naga moi 

o Gikimoino nisingangasu. De kanaga 
ma binuka o bi bahasa irupa-rupa 
nisibicara de ma binukali o bahasa ma 
ngale gena niodedemo. Nia manara 
moi-moi magena qangodu-ngodu bilasu 
niaaka ma ngale o nyawa manga piricaya 
nisiputuru. 

27 Nakoso kanaga o nyawa yodupa o 
bi bahasa irupa-rupa isibicara, bilasu 
ka cawali yasinoto, eko yaruwange de 
upa ifoloi, de ona moi-moi bilasu ibicara 
imamomoi. De lo bilasu o nyawa la 
kanaga yaaku o bahasa ma ngale gena 
yodedemo. 

28 De nakoso o nyawa yahiwa la 
yaakuwa o bahasa ma ngale gena 
yodedemo, de o nyawa ona magena 
kanaga manga dupa o bi bahasa irupa- 
rupa yosibicara, ona magena bilasu o 
dolomu ma rabaka gena imapopongo. 
Qohaka, la cawali manga sininga ma 


1 KORINTUS 14 111 


rabaka o bahasa magena yosibicara o 
Gikimoika. 

23 Komagena lo o nyawa la kanaga 
yodupa o Gikimoi Awi demo 
yosingangasu, ka galoha la cawali 
yasinoto eko yaruwange ibicara, 
de manga demo gena hika ona ma 
binuka yatailako idodooha, magena o 
Gikimoino, eko hiwa. 

30 Duma hika tosiade-ade, nakoso o 
nyawa moili la kanaga o dolomu magena 
ma rabaka womatami de imatodoka una 
magena o demo o Gikimoino wamake, 
de ona yobicara igogoma gena bilasu 
imatogu, ma ngale manga dodiao una 
magena wihike o orasi la aku wobicara. 

31 Nako komagena, de ngini ningodu 
niaaku o Gikimoi Awi demo moi de 
moika niasingangasu, la ma ngale ngini 
ningodu aku niapipiricaya o dodoto 
niagehe de lo nia sininga moi-moika aku 
nisiputuru. 

32 |sogou, o nyawa la kanaga de 
manga cocatu o Gikimoino so aku Awi 
demo isingangasu, ona magena ibicara 
eko isibobicara imatogu gena yaaku 
yapareta, mote to ona manga dupa 
masirete. 

33 Sababu o Gikimoi Awi dupa gena 
ngone poruwahewa de nanga manara 
ma rabaka gena ka cawali o rimoi de o 
sohi. Maro o kia naga yaaaka o Gikimoi 
Awi gogobu manga dolomu ma somoa 
ma rabaka, 

34 komagena lo ngini bilasu niaaka. So 
o bi ngopegeka bilasu nia dolomu ma 
rabaka gena nimarihi-rihi. Sababu ona 
yasimahawa kagena o nyawa manga 
simaka ibicara, duma ka yoise, mote o 
Gikimoi Awi bobita o Musa wosilelefoka. 

35 Nakoso kanaga o sano o kia naga moi 
la yodupa yosano, de ona magena bilasu 
manga roka masirete to ona manga 
tahuka de asa mowisano. Sababu nakoso 

ona o nyawa manga simaka isibicara 
gena, itiaiwa. 

36 Pei! Idodooha, ngini kanaga o 
bobita magena niamote, eko hiwa. 
Nimasosininga! O Gikimoi Awi demo 
magena ma sihino nginino qasowo bai! 
De o demo magegena inisihabari ka 
cawali nginika hiwa bai! 

37 Nakoso o nyawa la kanaga itemo 
ona masirete o nyawa o Gikimoi Awi 
demo isingongangasu eko Awi cocatu 
moi yamakeka, igogou ona magena lo 
bilasu yanako o demo manena, la ngohi 
masirete talelefo gena, o bi sulo o Jou 
Yesusno. 

38 Duma nakoso ona to ngohi ai demo 
magena yosidoohawa, de ona manga 
demo magena lo nisidoohawa. 

39 So, ai dodiao nipipiricaya, hika ngini 
niamode ifoloi o cocatu o Gikimoi Awi 
demo nisingongangasu gena niamake. 

De upa sidago ngini nisimahawa o nyawa 
isibicara de o bi bahasa irupa-rupa. 

40 Duma to ngini nia manara moi-moi 
ma rabaka, ma dodagi gena bilasu 
niaaturu itiai de ifato galoha. 

15 15o, ai dodiao nipipiricaya, 

nako o habari galoloha ngohi 
tinisihohabari nginika gena, ngohi 
todupa la ngini niosininga kali. O habari 
magena ngini niagehe galohaka, de 
sidago o orasi manena naga to ngini nia 
piricaya gena igogou qgaputuru. 

2 De ma ngale o habari galoloha 
magegena so ngini aku nia dorouno 
nisisalamati, hitilahi ngini nimasigocoho 
gaputuru o demo kiaka ngohi 
tinisihohabari nginika. Upa sidago to 
ngini nia piricaya gena ma faida ihiwa. 

3 Sababu o dodoto foloisi ilalamo gena 
ngohi tamake iqomaka, magena tatota 
tinisidiado nginika. Ena gena, ma ngale 
to ngone nanga dorou gena ma Kristus 

kanaga wosoneka, maro o kia naga 
isilelefo o Gikimoi Awi Jaji ma Buku ma 
rabaka. 

4De lo ma Kristus Una magena 
wipoosuka, de o wange saangeka de o 
soneno iwisioho kali, maro o kia naga 
isilelefo o Gikimoi Awi Jaji ma Buku ma 
rabaka. 

> Qabolo de Una womasimane o 
Petruska, de lo Awi nyawa wimomote 
yamogiowo de sinoto yangoduka. 

6 De ipasaka, Una womasimane Awi 
nyawa wimomote o bolu moi gena 
yaratu motoha ifoloika. Ona gena 
ngaroko yamuruo naga isoneka, duma 
o orasi manena naga ona ma binuka ka 
¡ohosi. 

7 pasaka, de Una lo womasimane 
o Yakobuska, de kagena o bi rasul 
yangoduka. 

8 De ma dodoguka, Una lo womasimane 
ngohi masireteka, ngaroko ngohi gena 

imatero maro o ngopa moi awi orasi 
yaado waasi de wisibuoka. 

3 Sababu ma ngale igomaka ngohi o 
Gikimoi Awi gogobu tasangisaraka, so 
nakoso ngohi de ai dodiao o bi rasul ona 
magena, ngohi manena bilasu ihoromati 
ikurangi de lo itiaiwa ngohi manena 
isironga o rasul moi. 

10 Duma ma ngale o Gikimoi Awi laha 
so ngohi kanaga aku todadi maro o 
Jou Yesus Awi rasul moika. De lo to 
Una Awi laha gena, to ngohi ai oho 
ma rabaka kanaga de ma sopo. Ngohi 
gena tomanara foloisi gatubuso de o bi 
rasul ma binuka. Ngaroko igogou ngohi 
tomanara qatubuso, magena to ngohi 
ai buturu qasowo, duma o Gikimoi Awi 
laha kanaga ngohi isiputuru. 

11 So ngaroko ngohi masirete o habari 
galoloha ngini tinisihabari eko o rasul 
ma somoa lo inisihabarika gena, 
qadoohawa. Duma ma lamo gena o 

habari galoloha magegena kanaga ngini 
niopiricayaka. 

12 So nakoso o habari ma ngale ma 
Kristus o soneno wisioho kali gena ngomi 
minisihabari nginika, de igogou idadiwa 
ngini magena nitemo o nyawa la kanaga 
isoneka, ona magena yaakuwa ioho kali. 

13 Nako igogou o nyawa la kanaga 
isoneka, ona magena done akuwa ioho 
kali, magena ma ngale lo ma Kristus 
yaakuwa wisioho kali. 

14 De nakoso yaakuwa ma Kristus 
o soneno wisioho kali, de o habari 
galoloha misihohabari gena ma faida 
ihiwa, de komagena lo nia piricaya lo ma 
faida ihiwa. 

15 De ma boboloi, nako o demo magena 
itiai, de ma ngale gena ngomi asa 
mitodamato, sababu ngomi mitemoka 
o Gikimoi ma Kristus o soneno iwisioho 
kali. Duma nako posiade-ade, igogou 
o nyawa isosone yaakuwa ioho kali, 

gena de ma ngale o Gikimoi ma Kristus 
iwisioho kali gena qasowo. 

16 Sababu nakoso o nyawa isosone 
yaakuwa isioho kali, de igogou yaakuwa 
ma Kristus lo wisioho kali. 

17 De nakoso yaakuwa Una wisioho kali, 
de to ngini nia piricaya gena ma faida ka 
ihiwa, de ngini ka o dorou ma raba kasi. 

18 De lo o nyawa wipipiricaya la isoneka, 
ona magena de manga ngongano 
ihiwaka, so ona dede o Gikimoi gena 
imakitingaka. 

19 Nakoso ngone nanga ngongano ma 
Kristuska gena de ma faida ka cawali ma 
orasi o dunia manenaka de ka poohosi, 
de o nyawa o duniaka yangodu gena 
kanaga ngone popiricaya manena foloisi 
pobodito. 

20 Duma ma Kristus igogou-gogou o 
soneno iwisioho kali. De Una iwisioho 
kali wogomaka la wodadi maro o jaji 

moi, kiaka to Gikimoi Awi nyawa nakoso 
isone de done asa ona lo wasioho kali. 

21 Sababu ma ngale o nyawa moi awi 
dorou so o dunia ma nyawa yangodu 
bilasu isone. So komagena lo ma ngale o 
nyawa moi awi manara so o dunia ma 
nyawa aku o soneno yasioho kali. 

22 Ena gena, ma ngale o Adam awi 
dorou inadahe ngone inangoduka, so o 
dunia ma nyawa yangodu bilasu isone. 
So komagena lo ma ngale o nyawa 
aku imarimoi de ma Kristuska, so ona 
yangodu asa o soneno yasioho kali. 

23 Duma o nyawa isosone la kanaga 
yasioho kali gena moi qabolo de asa 
moili, so ma nonomaka magena ma 
Kristus, de ma duuruka ma orasi done 
Una wahino kali de to Una Awi nyawa 
asa yasioho kali. 

24 Magena gabolo de o dunia ma 
dodogu ma orasi gena asa imasidiado. 
Gena ma orasi ma Kristus o bi bobareta 

de o bi kuasa gangodu-ngodu wasisaka, 
gabolo de to Una Awi kolano ma kuasa 
gena wosidoa o Baba Gikimoika. 

25 Sababu ma Kristus bilasu wopareta 
maro o kolano moi sidago ma orasi 
to Una Awi lawangi yangodu gena o 
Gikimoi watura kasi. 

26 So done ma orasi Awi nyawa yangodu 
wasioho kali de ona asa yosone kawa 
gena, aku ngone potemo Una Awi 
lawangi kiaka kanaga watutura ma 
dodoguka, ena gena o sone. 

27 Ngone panako igogou ma Kristus 
bilasu o bi moi-moi qangodu wakolano, 
sababu kanaga isilefo o Gikimoi Awi Jaji 
ma Buku ma rabaka itemo, "O Gikimoi 
waaka so o bi moi-moi gena gangodu 
iwisigise Unaka." Igogou, magena ma 
rabaka iwosawa o Gikimoi masirete, 
sababu Una magegena waaka so o 
moi-moi gangodu gena ma Kristus 
wisigise. 

28 So ma orasi done waaka so o moi-moi 
gangodu gena ma Kristus wisigise, de ma 
Ngopa gena Una masirete asa o Gikimoi 
wisigise, sababu maro ngohi iqomaka 
totemo, o Gikimoi gena ka womatengo 
waaka so o moi-moi qangodu gena Una 
wisigise. So o orasi manena de isikahika, 
o Gikimoi asa o bi moi-moi o kia naga 
gena qangodu-ngodu wapareta de lo 
Awi ronga asa foloisi ilamo. 

23 So nakoso igogou o Gikimoi o nyawa 
o soneno wasioho kali gena qasowo, de 
igogou o nyawa la kanaga yaosi isitagali 
o nyawa isosone, gena ma faida he ¡hiwa 
bai! Awadede! Nako komagena, magena 
de ma ngale upa he ma gogosi isitagali 
isosone yaaka komagena. 

30 De lo nako ngomi gena, kanaga o 
orasi isigeto-geto ma ngale mia manara, 
o habari qaloloha misihohabari gena, asa 
o sangisara ma rabaka mitagi. Nakoso 
igogou isosone done yasioho kawa, 

de mia sangisara magena lo ma faida 
kanaga ihiwa bai! 

31 Ai dodiao nipipiricaya, o wange 
isigeto-geto ngohi totemo ma ngale ai 
manara, o habari galoloha tosihohabari 
gena, nagala igogou ngohi asa itooma 
bai! O Gikimoi wanako ma ngale ngini 
nanga Jou Yesus Kristus niwipiricayaka, 
so igogou to ngohi ai siningaka foloi 
isanangi. De komagena lo o Gikimoi 
wanako igogou-gogou to ngohi ai 
sangisara kanena foloisi ilamo. 

32 Kanena o Efesus ma kotaka ma 
moiku de ngohi kanaga o bi nyawa ma 
dorou tamake, manga edekati gena 
ngohi ilawangi, maro o haiwani ilalago 
la kanaga asa igoli. So nakoso ngohi 
ai oho o dunia manenaka kanaga o 
sangisara maro komagena tamake de, 
kodo, magena ma faida asa ihiwa, hitilahi 
ngohi de ai ngongano la done o soneno 
asa isioho kali. Duma nakoso idadiwa o 

nyawa isosone done yasioho kali, igogou 
foloisi qaloha la ngone pooho imatero 
maro o nyawa itemo komanena, "Hino 
la o wange manena poogo de poudo la 
foloi posanangi, sababu nagala ilangi de 
ngone asa posone." 

33 Upa sidago ngini gena inikulaika. Hika 
nisosininga! Nakoso ngone pomadodiao 
dede o nyawa ma dorouka, igogou 
ngone done to ona manga gogoho 
asa pamote. Ma ngale gena, nakoso 
ngini niamote o nyawa la kanaga ¡temo 
isosone done yasioho kawa, de ngini 
gena asa inikulaika. 

34 Asitagala! Hika nia sininga gena itiai 
kali. Bilasu o dorou niaaka kawa bai! 
Kanaga ngini nimuruo naga o Gikimoi 
niwinako itiai waasi. Magena totemo la 
ma ngale ngini tinisimage. 

35 Igogou, nagala kanaga o nyawa 
itemo, "Idodooha so o nyawa manga 
sone ma bake gena yasioho kali. Nakoso 

ona yasioho kali, de to ona manga rohe 
gena idodooha." 

36 We! De nia demo komagena nifuma 
bai! Nako o kia naga moi o tonaku 
niodadato gena, asa ioho waasi, ka 
cawali o gisisi magena o tonaku isone 
igoma. 

37 De o kia naga niodadato gena, ka 
cawali o gisisi imatengo, ngaroko o tamo 
ma gisisi eko o gisisi ma somoali. De ioho 
gaasu-asu gena, hiwa bai niodato, ka 
cawali ma gisisi. 

38 Duma o gisisi niodadato gena o 
Gikimoi kanaga wasioho sidago idadi 
o goho de ma roheka eko ma tageka, 
imatero maro to Una Awi dupa, so O 
gisisi la ioho gena yamote moi-moi de 
ma sihino. 

39 De komagena lo o bi moi-moi o 
duniaka iooho, ma rohe ma jamani gena 
he imaterowa. Nako o nyawa gena, 
to ona manga rohe de manga jamani 

paramoi. Nako o namo gena, maena 
ma rohe ma jamani o paramoili. Nako 
o nao gena, maena ma rohe de ma 
jamani paramoi kali. O haiwani moi-moi 
kanaga to ena ma rohe de ma jamani 
ipaparamoi. 

40 De lo o bi moi-moi o dipaka, maro o 
wange, o ngoosa, de o ngoma-ngoma 
magena imaterowa de o kia naga o 
tonaka. O kia naga o dipaka gena de ma 
loha paramoi, de o kia naga o tonaka 
gena de ma loha paramolli. 

410 wange kanaga de ma loha moi, de 
o ngoosa lo kanaga de ma loha moili. De 
o ngoma-ngoma kanaga lo de ma loha 
moi kali, de o ngomamoi-ngomamoi 
gena kanaga de ma loha ipaparamoi. 

42 So komagena lo o nyawa manga sone 
ma bake la kanaga yasioho kali. O sone 
ma bake la kanaga yapoosuka, magena 
asa iwaro de ibaka. Duma nakoso o sone 

ma bake gena isioho kali, de magena asa 
iwaro de ibaka kawa. 

43 O sone ma bake yapopoosu gena, 
de ma buturu la imanara gena isisa de 
lo panano qatorou, duma nakoso isioho 
kali, magena asa idadi qgaputuru de 
pananano qaloha. 

44 O kia naga yapopoosu gena, o rohe 
magena ka o duniaka, duma nakoso 
yasioho kali, magena de o Gurumi 
Qatetebi ma kuasa imadadi o rohe 
qamomuane ma ngale ioho o sorogaka. 
Nakoso o rohe la kanaga o duniaka, de 
igogou kanaga lo o rohe ma ngale icho o 
sorogaka. 

45 Kanaga isilelefo o Gikimoi Awi Jaji 
ma Buku ma rabaka itemo, "O nyawa 
ma nonoma, gena o Adam, o Gikimoi 
Awi woma gena wosiwuwu o nyawa 
magenaka so una woohoka." Duma 
ma Kristus, Una magena wisironga lo o 

Adam ma dodogu, ka Una magena done 
wonahihike o oho ka sidutu ikakali. 

46 Duma o rohe ma nonomaka, o 
Gikimoi wosidadadi gena, upa o rohe 
itotiai o sorogaka. Una wosidadi igomaka 
o rohe itotiai o duniaka. Qabolo de 
Una done asa o rohe itotiai o sorogaka 
magena wosidadi. 

47 O nyawa ma nonoma gena o tonano 
wosidadi la icho o dunia manenaka. 
Duma ma Kristus, Una maro o Adam ma 
sinotoka, Una magena Awi sihino ka o 
sorogano. 

48 O nyawa moi-moi o duniaka kanaga 
de manga rohe maro o Adam awi rohe, 
una magena o nyawa ma nonoma o 
tonano wisidadika. Komagena lo ma 
Kristus Awi nyawa moi-moi done o orasi 
ma simaka asa kanaga de manga rohe 
o sorogano maro Una Awi rohe lo o 
sorogano. 

49 So komagena lo ngone o orasi 
manenaka de nanga rohe maro o Adam 
awi rohe la o duniaka pooho. De o orasi 
ma simaka ngone done asa de nanga 
rohe maro ka ma Kristus Awi rohe la 
pooho o soroga ma rabaka. 

50 Ai dodiao nipipiricaya, to ngohi ai 
ngale gena komanena: to ngone nanga 
rohe kiaka de o lake de lo o au gena done 
ibaka, so idadiwa o Gikimoi Awi pareta 
o sorogaka pooho, sababu o soroga 
magena kanaga ikakali. 

51 Nimasidodiahi! Ngohi asa ngini 
tinisingangasu o kia naga moi o nyawa 
yananako waasi de o orasi manena o 
Gikimoi kanaga wonasimane ngoneka. 
Done ma orasi o Jou Yesus wahino kali 
gena, ngone posone inangodu waasi, de 
ngaroko poohosi eko posoneka, duma 
inangoduka asa o rohe gamomuane 
pamake. 

52 Magena asa inasitodokano idadi, ma 
deka gena maro nanga lako itawi ka ma 
moi, de ma orasi o dunia ma dodoguka o 
Gikimoi Awi trompet yawuwu. Sababu o 
trompet magena yawuwuka, de isosone 
asa yasioho kali de o rohe kiaka ibaka 
kawa, so aku ioho ka sidutu ikakali. De 
ngone la kanaga poohosi nanga rohe asa 
inatagali. 

533 Sababu ngone nanga rohe la kanaga 
done isosone de ibabaka, magena asa 
yatagali idadi maro o rohe kiaka kanaga 
isone kawa de ibaka kawa. 

54 De ma orasi nanga rohe gena igogou 
yatagalika, de magena asa isiganapu o 
demo o kia naga isilelefo o Gikimoi Awi 
Jaji ma Buku ma rabaka gena komanena, 
"O Gikimoi kanaga o sone wasisa, so o 
sone gena imahiwaka!" 

>> "So, o sone! Ngona gena he ituraka! 
O sone ma buturu gena ihiwaka o nyawa 
yasangisara!" 

56 O dunia ma nyawa bilasu isone, 
sababu ona de manga dorou. De ma 
ngale manga dorou so ona bilasu 
yasangisara, sababu ona o Gikimoi Awi 
bobita yatilakuka. 

37 Duma hino la ngone nanga sukuru 
patide o Gikimoika bai! Una magegena o 
dorou ma kuasano ngone wonapalakoka, 
maro nanga saturu waturaka, sababu 
nanga Jou Yesus Kristus Awi manara 
ngoneka. 

38 So, ai dodiao nipipiricaya, ngini 
tinidododara so hika nia piricaya 
gena nisiputuru, sidago nia piricaya lo 
nisitatapu igogou. De lo o Jou Yesus Awi 
manara gena hika nikaeli niaaka, sababu 
ngini nianako ma ngale ngini de Una 
nimarimoika, so nia manara gatotubuso 
gena bilasu de ma faida de lo ma sopo. 

1 So, ai dodiao nipipiricaya, nako 

16 o pipi la nimatolomu ma ngale 

nanga dodiao o Gikimoi Awi nyawa 

isususa O Yerusalemka gena, ngini 
bilasu niaaka imatero maro o kia naga 
ngohi tasulo o bi gogobu o Galatia ona 
magenaka. 

2 Ena gena, o Nahadi ma Wange 
isigeto-geto ngini ningodu bilasu o pipi 
nia tahuka niadiahi, ngini moi-moi nia 
regu gena imomote o kia ma lamo 
niamamake. O pipi magena niadiahi 
sidago ma orasi ngohi done tahino 
nginika. Upa sidago ngohi kagena 
tomasidiado, de o orasi magena asa o 
pipi nitolomu. 

3 So ma orasi ngohi tomasidiado, de 
kagena ngini nia dodiao yamuruo naga 
niahihirika gena ngohi asa o surati tahike, 
gabolo de tasulo la ona itagi o pipi nia 
ngongike magena yatota o Yerusalemka. 

4 De nakoso ngini nitemo ka galoha de 
ngohi lo tomote, la ngomi asa mitagi 
mimakangaho. 

> Ngohi todupa o Makedonia ma 
daeraka takiloli kagena takurumi. 
Qaboloka, de ngohi asa tahino nginika. 

6 Nagala ma deka o orasi muruo naga 
ngohi asa togoge dede ngini, sidago lo o 
alo ma orasi ipasaka, la ma ngale ngini 
aku ngohi niriwo ma ngale to ngohi ai 
dodagi tadofa o riho ma somoaka. 

7 Ngohi ai edekati qalohawa nako ka 
jai-jai bato totulu nginika. Nako o Jou 
woisimaha, de ngohi todupa dede ngini 
togoge ma orasi gena sutu iteka. 

8 Duma kanena o Efesus ma kotaka 
ngohi bilasu togogesi sidago o Pentakosta 
ma Wange ilalamo imasidiado kasi, 

3 sababu ka idadi kanena o manara de 
ma faida idala gena aku taaka, ngaroko o 
nyawa he yadala kanaga ngohi ilawangi. 

10 Nakoso o Timotius wahika nginika, de 
hika ngini niwingaho galoha la ma ngale 
una gena to ngini nia sidongirabaka 
upa he niwimodo, sababu ngomi mia 

manara, o Jou Yesuska miaaaka gena, ka 
imaketero. 

11 So, upa sidago o nyawa la kanaga 
una iwiduhudu. Duma una niwiriwo ma 
ngale to una awi dodagi aku wadofa 
galoha la woliho kali ngohika, sababu 
ngohi kanena towidamaha una dede awi 
dodiao ipipiricayaka. 

12 So nako nanga dodiao wopipiricaya 
moi, o Apolos, una magena towigolo 
de towibaja ifoloi la una de o dodiao 
ma binuka itagi ngini inikurumi. Duma 
una o orasi manenaka woholu, so ka o 
dongoho moili de asa wotagi. 

13 Nimasidodiahi! Hika nia piricaya gena 
nisiputuru bai! Ngini bilasu nimaputuru 
de o kia bato upa nimodo. 

14 O kia bato niaaaka gena hika niaaka 
de o dodara. 

15 Ai dodiao nipipiricaya, igogou ngini 
nianakoka o Stefanus de awi tahu moi, 
ona magena ma nonoma o Akhayaka ma 

nyawa de o Jou Yesus wipiricayaka, de 
lo ona imasitatapu bilasu o Gikimoi Awi 
nyawa yaleleani. So ngohi tinigolo de 
tinibaja nginika, 

16 la o nyawa maro ona magegena ngini 
asa niasigise qaloha, de komagena lo 
o nyawa moi-moi la kanaga imanara 
qatubuso o Jou Awi manara ma rabaka. 

17 Ngohi kanaga de ai nalika, ma orasi 
o Stefanus, o Fortunatus, de o Akhaikus 
imasidiado kanena ngohika, sababu ona 
magena kanena idadi to ngini dagali la 
ngohi iriwo. 

18 Sababu ona magegena kanaga ngohi 
isiwoma so ai sininga idadi isanangika, 
imatero iqomaka de ona ngini lo 
inisiwoma so nia sininga isanangika. 
Komagena so ngohi ngini tinigolo la o 
nyawa maro ona magenena niahoromati 
bai! 

19 O bi gogobu o Asia ma daeraka 
ona magena manga salam yosidingo 

nginika. O Akwila de ma pegeka ongo 
Priskila lo de kanaga o nyawa ipipiricaya 
la imatotolomu manga tahuka, ona 
magena yangodu manga salam idala 
yosidingo nginika. 

20 De kanena o dodiao ipipiricaya 
yangodu manga salam idala yosidingo 
nginika. De lo nia salam de nia siboso lo 
tanu nimatekesidiado o nyawa moi de o 
nyawa moika. 

21 Ma duuruka, maro ai surati moi-moi 
qangodu gena ngohi, Paulus, de ai gia 
masirete tosilefo: ai salam tosidingo 
nginika. La komagena ngini aku nianako 
o surati ma demo manena igogou ngohi 
masirete, ngaroko de ai gia masirete 
tosilefowa, duma ngohi asa tosidingoka. 

220) nyawa la kanaga o Jou Yesus 
widodarawa, ona magena o Gikimoi 
bilasu wakutuku. Maranata, mia Jou, 
nahino! 

23 Ngohi togolo tanu nanga Jou 
Yesus asa Awi laha foloi wodogo ngini 
ningoduka. 

24 Ngohi tinidodara ngini ningodu la 
kanaga de o Yesus Kristus nimarimoika. 
Sidago kanena. Ngohi Paulus O Efesus 
ma kotaka 


2 Korintus 


1 Ngini o Gikimoi Awi gogobu 
1 ningodu kagena o Korintus ma 
kotaka, de ona o Gikimoi Awi nyawa 
yangodu o Akhaya ma daeraka. Ngohi, 
Paulus, o Gikimoi Awi dupa masirete 
wositatapu la todadi maro o Yesus 
Kristus Awi sosulo moi, de kanaga o 
Timotius to ngone nanga dodiao moi 
wopipiricayaka, ngomi o surati manena 
minisidingo nginika. 

2 Ngohi togolo nanga Baba Gikimoi de o 
Jou Yesus Kristus tanu inidogo nginika o 
laha ifoloi, la nia sininga yaaka so foloisi 
isanangi. 

3 Hika la o Gikimoi, nanga Jou Yesus 
Kristus ma Baba, Una magena Awi ronga 
ngone posilamo. Una magena, o Baba, 

Awi sininga igagalusiri de to ngone nanga 
sininga ma buturu moi. 

4 Una magegena ngomi mia sangisara 
de mia susa moi-moi gangodu ma 
rabaka kanaga to ngomi mia sininga 
wosiputuruka, so maro Una ngomi mia 
sininga wosiputuruka, komagena lo o 
nyawa la kanaga o sangisara de lo o susa 
ma rabaka ona magena manga sininga lo 
ngomi aku misiputuru. 

> Igogou, ma Kristus igomaka 
wisangisara ifoloika de ma ngale ngomi 
miwimote so ngomi lo he imisangisara 
ifoloi, duma ma ngale ngomi de ma 
Kristus mimarimoika so ngomi mia 
sininga lo o Gikimoi wosiputuru ifoloi. 

6 Ngomi gena nakoso imisangisara, 
magena idadi ma ngale to ngini nia 
sininga aku ngomi misiputuru la aku 
ngini nisalamati. De nakoso ngomi mia 
sangisara eko lo mia susa ma rabaka 
mia sininga isiputuruka, gena idadi ma 

ngale ngini nia sininga magena lo aku 
isiputuru, la o sangisara, kiaka imatero 
de ngomi miamamake, magena ma 
rabaka asa ngini lo nia sabari ilamo. 

7 Nakoso ma ngale ngini gena ngomi 
lo miangongano qaputuru. Sababu 
o sangisara kiaka imatero de ngomi 
miamamakeka, magena ngini lo niamake, 
so ngomi mianako imatero maro de 
ngomi komagena igogou o Gikimoi lo asa 
to ngini nia sininga wosiputuru. 

8 Ai dodiao nipipiricaya, bilasu nianako 
iqomaka ngomi o Asia ma daeraka, de 
kanaga o sangisara foloi qatotubuso 
imidahe ngomika, sidago lo ngomi 
mitemo, "Kodo! Nagala mia buturu gena 
yaadowa so miamomoku miaakuwa, de 
done asa ka misone bai!" 

3 De ngomi mia sininga ma rabaka 
miamalo igogou mia sone ma orasi 
he idumuka. Duma idadi komagena la 
ngomi gena mia buturu masirete upa 

miopiricaya, de miopiricaya ka cawali o 
Gikimoika, sababu Una wokokuasa so 
aku o nyawa isosone wasioho kali. 

10 So iqomaka gena ngomi o bodito 
foloi qatotubuso ma rabaka sidago he 
misone, de Una ngomi womisalamatika 
so misone kawa. De komagena lo 
miopiricaya igogou o sangisara idadadi o 
orasi manena de lo o orasi ma simaka, 
qangodu magena ma rabano asa 
womisalamati. 

11 De igogou ngomi de ngini lo kanaga 
aku pomatekemanara moi de moika, 
sababu ma ngale ngomi gena ngini lo 
nisumbayangka. De ma ngale ngomi 
kanaga o nyawa yadala lo isumbayangka, 
so O Gikimoi Awi laha womisidumu 
sidago o nyawa yadadala lo asa itemo, 
"Ya, Jou! Ani laha ka ilamo poli." 

12 Ngomi mia giliri misimane, sababu 
mia sininga masireteno kanaga ibao de 
itemo igogou to ngomi mia gogoho gena 

ka qaloha. Upa de o dunia ma nyawa 
manga cawaro, duma de ka o Gikimoi 
Awi laha so ngomi aku miaaka de mia 
sininga igogou de ibolowo o nyawa 
yangoduka, de ma boboloi miaaka 
nginika. 

13 (1:12) 

14 Sababu o surati milelefo kagena 
ma rabaka ka cawali o kia naga ngini 
aku niabaca de aku lo nisihoda. O orasi 
manena kanaga to ngomi mia ngale 
nginika, gena nianako itiai waasi. Duma 
ngohi tongongano done o orasi ma 
simaka de mia ngale gena ngini done asa 
igogou nianako itiai, la ma orasi o Jou 
Yesus done wahino kali, de ngini lo asa 
to ngomi mia giliri gena aku nisimane 
imatero ngomi lo asa to ngini nia giliri 
aku misimane. 

15 So ngohi totemo igogou ngini gena 
ngohi nipiricayaka, so ngohi ai edekati 
iqomaka gena ma para ma sinotoka 

asa ngini tinikurumi kali, la ma ngale ai 
sininga ma loha gena kanaga ngai sinoto 
magena aku ngini niamake. 

16 Igoqomaka, ma orasi ngohi o Asia 
ma daeraka de totagi o Makedonia 
ma daeraka, de ai dodagi magena ma 
rabaka de to ngohi ai edekati gena ngini 
tinikurumi igoma la upa ka ma moi. 
Duma done ma orasi o Makedoniaka 
de toliho gena nagala ngini tinidulu la 
tinikurumi kali, so ngini aku ngohi niriwo 
ma ngale to ngohi ai dodagi tadofa o 
Yudea ma daera ma rabaka, ena gena o 
Yerusalem ma kotaka. 

17 Duma ai dodagi ma dailako gena 
itagali, so ma ngale magegena nagala 
ngini nitemo ngohi ai sininga he ipelu. 
Eko ngini asa nitemo to ngohi ai dailako 
gena tosigogou de tositero maro ka ai 
dupa masirete sidago ma moi totemo, 
"Komagena," de ma moili totemo, 
"Komagenawa." 

18 Ai dodiao nipipiricaya, ngaroko upa 
he komagena. So ka idadi o Gikimoi Una 
magena ngone powipiricayaka, de Una 
wanakoka to ngomi mia demo nginika 
magena lo aku niopiricaya. Ngomi mia 
sininga gena ipeluwa, so idadiwa ma 
moi mitemo, "Komagena," de ma moili 
mitemo, "Komagenawa." 

19 Sababu o Gikimoi ma Ngopa o Yesus 
Kristus, kiaka ngomi o Silwanus de lo 
o Timotius miwisihohabari nginika, 

Una gena wongaliwa. Una Awi sininga 
ipeluwa, de idadiwa la ma moi wotemo, 
"Komagena," de ma moili wotemo, 
"Komagenawa." To Una Awi ngale 
ngoneka magena lo itagaliwa de aku 
popiricaya. 

20 Sababu ma ngale Una magegena so o 
Gikimoi Awi jaji moi-moi gena qangodu 
asa isiganapu. Komagena so ngone la 
kanaga de ma Kristus pomarimoika gena 
aku potemo, "Amin! O Gikimoi Awi jaji 

gena igogou de itero bai!" De magena 
idadi la o Gikimoi asa iwihoromati de lo 
iwigiliri. 

21 0 Gikimoi Una masirete ngone 
inangodu wonasitatapu la ngone de ma 
Kristus pomarimoika de lo podadi maro 
to Una Awi nyawa masirete. 

22 Una Awi Gurumi lo wosingosa to 
ngone nanga sininga ma rabaka, maro 
o nonako moi igogou ngone gena Awi 
nyawa masirete. To Una Awi Gurumi 
pamakeka, gena ma ngale isigogou 
o Gikimoi Awi jaji ngoneka magena 
gangodu done asa wosiganapu. 

23 Igogou, o Gikimoi masirete wanako 
de wakelelo o kia naga to ngohi ai sininga 
ma rabaka, ena gena igomaka gena 
idadiwa ngohi o Korintus ma kotaka 
tahika kali la ngini tinikurumi, sababu 
todupawa ngini gena tinisitiari foloi 
gatubuso sidago nia sininga magena 
tosipeleso kali. 

24 Upa sidago ngomi minisulo ifoloi de 
nia piricaya miapareta, sababu ngini nia 
piricaya qaputuru ma Kristuska. Ngomi 
mia ngale gena maro de nia dodiao so 
mimanara la ngini asa igogou ninali. 

1 Mutuwade o orasi magena ngohi 

tositatapuka la maro iqoqomaka 
ngohi tinisitiari foloi gatubuso nginika, 
komagena upa idadi kali, so ngohi tahika 
kawa nginika. Upa sidago ngini nia 
sininga gena tosipeleso kali. 

2 Sababu nakoso ngohi gena nia sininga 
tosipeleso, de igogou ngini o nyawa moi 
lo nihiwa la aku ngohi nisinali, sababu 
ningodu nia sininga gena tapelesoka. 

3 So ngohi igoma o surati tolefo 
komagena nginika la ma orasi ngohi 
done tahika nginika, de ngini gena upa 
he ai sininga nisipeleso. Sababu igogou 
ngini bilasu niaaka so ngohi ai sininga 
aku ganali. Ngohi tanako igogou nakoso 

ngohi la kanaga de ai nalika, de ngini lo 
aku de nia nali kali. 

4 Ma orasi o surati manena tolefo 
nginika, de ngohi ai sininga kanaga 
ipeleso de lo isusa sidago lo ai kongo 
itura. Ai ngale gena ngaroko upa he 
nia sininga tosipelesoli, duma ngohi 
tongongano ngini aku nianako to ngohi 
ai dodara nginika gena igogou ilamo. 

> So nakoso igomaka o nyawa moi 
o beleso waaakaka, una magena 
wosipeleso to ngohi ai siningawa, 
duma igogou to ngini nia sininga gena 
wosipelesoka. Ngaroko, upa sidago ai 
demo gena foloisi qatubuso, so galohaka 
la totemo ngini nia sininga wosipopeleso 
gena ningoduwa. 

6 Ngini o Korintuska he ningodu una 
gena niwifanggali gabolo de o dorou. So 
o orasi manena de ngohi totemo nginika 
nia fanggali unaka gena iadoka. 

7 Bilasu ngini o nyawa una magena 
ka niwisiapongu de lo awi sininga 
nisiputuru. Upa sidago una done de awi 
sininga ma beleso ifoloi idogo de awi 
ngongano itola. 

8 Komagena so ngohi tinibaja de togolo 
nginika, ngini nia dodara unaka gena 
nisigogou. 

3 To ngohi ai surati igogoma kanaga ma 
rabaka ngohi ngini tinisulo la una gena 
niwifanggali de o dorou. Komagena ngini 
tinidelefo la ngohi tanano idodooha, 
ngini asa ai beseso moi-moi gena 
gangodu nisigise, eko hiwa. So ipasaka, 
de igogou ngini asa nisigise qaloha. 

10 Duma o orasi manena de ngohi 
totemo nginika, ma ngale una 
niwifanggali de o dorou gena bilasu 
ngini niaaka kawa. Nakoso ngini gena 
una niwisiapongu, de ngohi lo asa 
towisiapongu. De lo nakoso igogou una 
kanaga de awi sala ngohika, de ngohi 

asa towisiapongu. Ma Kristus gena 
wanakoka to ngohi ai sininga ma edekati 
la ngini aku nimarimoi kali. 

11 Upa sidago o Iblis gena o orasi moi 
bato de ngone wonasitura, sababu to 
una awi sihaga magena ngone lo panako 
gaboloka. 

12 Ma orasi igomaka o Efesus ma 
kotaka, de ngohi tomajobo takahika o 
Troas ma kotaka la kagena o habari ma 
ngale ma Kristus gena tosihabari. Kagena 
de o Jou o ngeko moi wapelengaka ma 
ngale ngohi kagena tomanara. 

13 Ngaroko komagena, duma to ngohi 
ai sininga ma rabaka iruwahe, sababu 
nanga dodiao wopipiricaya o Titus 
kagena towimake waasi de o habari 
woaho ma ngale ngini gena toise waasi. 
Komagena so ngohi o Troaska ma nyawa 
gena tadongosa de totagi tomajobo 
kanena o Makedonia ma daeraka. 

14 Duma ngohi ai sukuru tatide o 
Gikimoika, sababu ngone de ma Kristus 
pomarimoika, so Una de Awi kuasa 
foloisi ilamo salalu wonangaho so nanga 
lawangi waturaka de ona yahiwaka, so 
ngone dede Una o nali de o more ma 
rabaka. So ngomi gena kekiaka mitagi 
de miwisihabari ma ngale Una magena 
la o nyawa aku iwinako, de o habari 
magegena ma bou galoloha so o paro 
yaaho sidago yaado kekiaka bato. 

15 (2:14) 

16 Sababu o Gikimoi Awi simaka ngomi 
manena imatero maro o manyanyi 
yatutupu gena o nyawa yangodu 
yahame. Ena gena, ngomi gena 
womisulo la mitagi o habari ma ngale 
ma Kristus magena miasihabari o nyawa 
yangoduka. Nako o nyawa la kanaga 
o habari magena yopiricayaka, ngomi 
gena maro o kia naga moi ma bou 
galoha, sababu ngomi miasihabarika 

de ona yopiricaya so yamake o oho ka 
sidutu ikakali. Duma o nyawa la kanaga 
o habari magena yaholu, ngomi gena 
maro o kia naga moi ibabaka so ma bou 
gatorou, sababu ngomi miasingangasu 
onaka done o Gikimoi asa ona magena 
wafanggali de o sangisara o narakaka. O 
habari moi-moi maro komagena o nyawa 
ka manga buturu masirete bato yaakuwa 
isihabari bai! 

17 Ngaroko, ngomi lo mimaketerowa 
de o nyawa ma somoa la o Gikimoi Awi 
demo yosihohabari de kanaga manga 
edekati o pipi yamake. Salanta ngomi 
mia edekati gena ka ibolowo o Gikimoi 
Awi simaka, sababu ngomi gena Una 
womisulo la Awi demo misihabari de ma 
Kristus Awi kuasa. 

1 Asitagala! Upa nitemo ngomi 

kanaga mia giliri masirete misimane 
kali. Ngomi gena mimaketerowa de o 
nyawa yamuruo naga yahino nginika de o 

giliri ma surati yoaho ma ngale ngini ona 
niagehe galoha, eko nia kotaka de ona 
isidailako imajobo so nginino o giliri ma 
surati yogolo. O surati maro komagena, 
ngaroko, upa he ngomi manena miaho, 
2 sababu ngini masirete gena imatero 
maro to ngomi mia sigiliri ma surati. 
Ngini magena maro o surati moi isilelefo 
to ngomi mia sininga ma rabaka, kekiaka 
o nyawa yangodu aku yabaca de yanako. 
3 De ma ngale lo to ngini nia gogoho 
so o nyawa aku yakelelo igogou ngini 
nipiricayaka. De nia piricaya gena maro 
to ngomi mia manara, ena gena ma 
Kristus Awi demo miaaaho nginika so 
magena ma sopo. So ngini gena aku 
positero maro to ngomi mia giliri ma 
surati ma Kristus masirete walelefoka. O 
surati magena walefo de o tinta gasowo, 
duma de o Gikimoi woooho to Una Awi 
Gurumi. De lo o surati magena wagarade 

o teto ma gokuka qasowo, duma to ngini 
nia sininga ma rabaka. 

4 Ngomi o Gikimoi Awi simaka mibarani 
mibicara komagena, sababu ma Kristus 
Awi kuasa kanaga ngomika. 

> Ngomi o manara magena miaaka 
miaakuwa de ka mia buturu masirete 
bato. Duma ka o Gikimoi womatetengo 
kanaga womisiputuru ngomika. 

6 Una magegena ngomi womisiputuru 
la midadi maro to Una Awi sosulo so 
mitagi misihabari Awi jaji qamomuane 
o nyawaka. Awi jaji qamomuane gena 
gasowo de o bi bobita isilelefoka, duma 
Awi Gurumi ma manara o nyawaka. 
Sababu nako o bobita isilelefo gena, 
itemo o nyawa ma dorou bilasu de o 
Gikimoi imakitinga, duma o Gikimoi Awi 
Gurumi magena wahike o oho ka sidutu 
ikakali. 

7 O Jou Awi bobita, kiaka itemo o nyawa 
ma dorou bilasu de o Gikimoi imakitinga, 

gena wagarade o teto ma qokuka de 
wihike o Musaka. O orasi magenaka de 
o Gikimoi Awi kuasa kanaga o Musa awi 
bioka yodisiwa, so ngaroko ma nita gena 
isolano imehe-mehe so ikurangi sidago 
irongo, duma awi bio ma leto magena o 
bi Yahudika ma nyawa yaakuwa yanano. 
So nako komagena, ma orasi o bi bobita 
o Musa wamakeka kanaga o Gikimoi Awi 
kuasa lo yakeleloka, 

8 de igogou Awi jaji gamomuane ma 
kuasa kiaka Awi Gurumi womanara, 
magena asa foloisi ilamo bai! 

3 So ngaroko o bi bobita igogomaka 
kiaka itemo o nyawa bilasu yasifanggali 
de o dorou gena kanaga de ma kuasa, 
duma o jaji qamomuane magena lo 
kanaga de ma kuasa foloisi ilamo so 
nanga sininga idadi itiai o Gikimoi Awi 
simaka. 

10 O bi bobita igogomaka magena foloi 
ilamo. Duma nakoso ma lamo magena 

positero de o jaji qamomuane ma lamo, 
ngone aku potemo o bi bobita igogoma 
magena ma lamo he ikurangi. 

11 Nakoso o bi bobita gena, ngaroko 
isieto kawa, duma kanaga de ma kuasa, 
de igogou o jaji qamomuane magena ka 
sidutu ikakali so asa de ma kuasa foloisi 
ilamo. 

12 So ma ngale ngomi foloisi 
miongongano o Gikimoi Awi jaji 
qamomuane, so ngomi lo kanaga 
mibarani o habari galoloha misihabari. 

13 Ngomi manena gena o kia naga moi 
lo ihiwa maro nginika de minigiihu, 
so ngomi mimaketerowa de o Musa. 
Igoqomaka, de una awi bioko kanaga 
de o baro wosisaoka, la upa sidago o 
Jou Awi nita ma siwa awi bioka magena 
isisisa de o Yahudika ma nyawa yakelelo. 

14 De o Yahudika ma nyawa ona magena 
manga sininga la gatogoika. Ena gena, 
manga sininga magena lo imatero maro 

de o baro isisasao so yatalakeka. Sidago 
o orasi manena lo nakoso o Gikimoi Awi 
bobita iqogomaka magena ona yabaca, 
de o demo yababaca ma ngale gena 
ona isihodawa, maro o baro so manga 
sininga yasaoka. O nyawa la kanaga 
manga sininga yasasao de yatalakeka, 
gena yaakuwa yahoi, ka cawali nakoso 
ona de ma Kristus imarimoika. 

15 Sidago o orasi manena, nakoso o bi 
bobita o Musa wosilelefoka gena yabaca, 
de ona manga sininga magena maro 
kanaga o baro yasaoka. 

16 Duma nakoso ona manga dorou 
yodongosa de imatoba so o Jou 
iwipiricaya, de ona manga sininga 
magena asa maro o baro yahoika so 
yatalake kawa. 

17 Sababu kiaka totemo Jou, to ngohi 
ai edekati gena to Una Awi Gurumi. De 
nakoso o Jou Awi Gurumi Una magena 
kanaga nanga sininga ma rabaka, de 

igogou ngone de o Jou pomarimoika 
maro o kia naga inasibabatika gena 
inapilikuwa. 

18So ngone, o Jou powipipiricaya, 
nanga sininga gena o baro isitalakewa. 
Ngone gena o Jou Awi kuasa magena 
panakoka, ena gena to Una Awi Gurumi. 
De lo o orasi manena de isikahika, 
kanaga Awi kuasa gena idogo-dogo, so 
nanga sininga asa yatagali sidago ngone 
aku podadi ka pomaketero maro de 
Unali. 

1So ma ngale ngomi mia manara o 

habari qaloloha misihohabari gena 
mia sininga upa he qaceke, sababu o 
manara magena o Gikimoi womigalusiri 
so womihike ngomika. 

2 Duma o manara kiaka ngomi 
misimamagqe gena gangodu miamotewa, 
de o nyawa miakulaiwa, de lo o Gikimoi 
Awi demo gena miatagali miholu. O 
Gikimoi masirete kanaga wanano igogou 

ngomi gena cawali o dodoto o kia naga 
itotiai magena misihabari itiai, ma ngale 
o nyawa yadadala yatailako de asa 
yanako igogou so aku ngomi imipiricaya. 

3 De o habari galoloha miasihohabari 
gena nakoso o nyawa la kanaga 
yopiricayawa, ona magena cawali ka o 
nyawa kiaka yohoholu so done dede o 
Gikimoi imakitingaka. 

4 Ona gena yopiricayawa, sababu 
o Iblis o dunia manena wapopareta 
gena manga sininga wosigamamu, de 
lo wosipilo la o habari qaloloha ma 
nita magena asa yakelelowa. So ona 
yanakowa ma Kristus wokokuasa, kiaka 
wisitetero de o Gikimoi. 

> O habari kiaka ngomi misihohabari, 
gena o habari ma ngale ngomi masirete 
gena qasowo. Duma o habari magegena 
itemo o Yesus Kristus Una magena 
kanaga o Jou, de lo ngomi gena o Jou 

Yesus womisuloka la mitagi so ngini 
minileleani. 

6 Ma orasi iqoqomaka o Gikimoi o 
dunia gena wosidadika, de wotemo, 
"He! Nita o bubutu ma rabano nodadi." 
De o Gikimoi Una magegena lo o nita, 
so wodisiwa to ngone nanga sininga 
ma rabaka la aku panako de lo pakelelo 
o Gikimoi Awi kuasa gena igogou 
ilamo, kiaka kanaga o Yesus Kristuska 
de pakokelelo, maro igogomaka de o 
Yahudika ma nyawa o Gikimoi Awi nita 
ma siwa yakelelo gena o Musa awi bioka. 

70 Gikimoi Awi kuasa kanaga imanara 
ngomika, ngaroko ngomi gena ka o 
nyawa de mia buturu ikurangi. Ngomi 
gena maro o boso isiaaka o tonano, kiaka 
ma rabaka de o kia naga ihahali-hali moi 
gena iwedo-wedoka. O Gikimoi waaka 
komagena la ma ngale o nyawa asa 
yanako o kuasa ihahairani gena ngomi 

masireteno qasowo, duma magegena 
ma sihino igogou Unano. 

8 lgogou, o susa de o sangisara ma 
bio idala so moi-moi qangodu magena 
ngomi imidaheka, so ngomi o nyawa 
imisidipito, duma miturawa. De ngomi 
kanaga migamamu, duma mia ngongano 
o Gikimoika itolawa. 

3 De kanaga lo ngomi o nyawa 
imisisangisara, duma o Gikimoi he 
womidongosa kawa. De lo kanaga ngomi 
o nyawa imingapo sidago imiruba, duma 
ngomi gena misonewa. 

10 To ngomi mia dodagi ma rabaka 
gena kekiaka bato, ngomi manena o 
orasi isigeto-geto kanaga miamalo maro 
o soneku he mitura, imatero de o Jou 
Yesus. Magena idadi la o Yesus Awi oho 
gena ma kuasa ngomika asa isikelelo o 
nyawaka, so yanako igogou kanaga Una 
wooho kali. 


2 KORINTUS 4 24 


11 Ena gena, ngomi ka miohosi o dunia 
manenaka de o nyawa kanagasi manga 
dupa ngomi imitooma, sababu o Jou 
Yesus miwipiricaya. Komagena imadadi 
la isikelelo igogou o Jou Yesus wooho 
kali, sababu Awi kuasa gena kanaga ma 
ngale ngomi mia rohe isiputuru. 

12 Mutuwade ngomi imatero maro o 
soneku he mitura, ma ngale ngini aku o 
oho ka sidutu ikakali gena niamake. 

13 Kanaga o Gikimoi Awi Jaji ma Buku 
ma rabaka isilelefoka itemo, "Ma ngale 
ngohi towipiricaya, so tobarani tobicara." 
Komagena lo ngomi, ngaroko o soneku 
he mitura, duma kanaga o Gikimoi 
miwipiricaya so mibarani mibicara 
nginika. 

14 |sogou, o Jou Yesus o soneno o 
Gikimoi iwisioho kali. Komagena so 
ngomi mianako igogou maro ka o 
Yesus, so done ngomi lo asa o soneno 

womisioho kali, de ngomi dede ngini lo 
asa wonangoso to Una Awi simaka. 

15 O sangisara miamomokuka magena 
gangodu de ma ngale ngini magenenaka, 
la aku o Gikimoi Awi laha niamake. 
Sababu nakoso o nyawa O habari 
galoloha la yoiiseka gena kanaga manga 
dala foloisi idogo-dogo, de o bi nyawa 
foloisi idogo-dogo ma ngale manga 
sukuru yatide o Gikimoika, so Awi ronga 
lo foloisi isilamo. 

16 Mutuwade ngomi gena upa mia 
sininga qaceke. Ngaroko mia rohe 
manena kanaga ma buturu gena sutu 
ikurangi, duma o wange isigeto-geto 
ka mia sininga ma buturu magena asa 
foloisi ifero de idogo kali. 

17 Sababu o sangisara o orasi manena 
o duniaka ngomi miamamake, magena 
ka gagoguui de lo itekawa. De ma ngale 
ngomi o sangisara magena miamoku, 
so asa idadi ngomi gena miamake o 

oho qgaloloha de ka sidutu ikakali. Nako 
o oho magena de o sangisara ngomi 
miamamake, o oho o orasi ma simaka 
gena asa foloisi ilamo de lo qaloha 
icarawa. 

1850 o susa de o sangisara o dunia 
manenaka la kanaga ngomi miakokelelo, 
magena ngomi ngaroko upa he 
miososininga, duma ngomi miososininga 
ka cawali o loha kekiaka miakokelelo 
waasi gena isidailako gabolo ngomika. 
Sababu o kia naga o dunia manenaka aku 
miakokelelo magena ma deka ikuruwa, 
duma o loha kekiaka miakokelelo waasi 
magena asa ka sidutu ikakali. 

1So to ngone nanga rohe o dunia 
manenaka gena tosiade-ade imatero 
maro o dadaru, kiaka ma nonomaka 
de pomasidododogu. Nakoso o dadaru 
magena ibiauka, de done o tahu galoloha 
asa paaka. Komagena lo ngone nanga 
rohe, nakoso isone, de ngone panako 

done o sorogaka de o rohe qamomuane 
gena o Gikimoi asa wonahike ngoneka, 
kiaka o dunia ma nyawa manga gia 
isiaaka qasowo de ka sidutu ikokakali. 

2 Duma ngone kanaga o dunia 
manenaka de poohosi, de ngone 
gena o sangisara ma rabaka pogogesi 
sidago pomaridemo, "Ayoo!" De ngone 
de nanga ngongano foloi ilamo asa 
podamaha ma orasi o sorogaka, de o 
rohe qamomuane done asa pamake. 

3 Upa sidago ma orasi ngone nanga 
rohe o dunia manenaka done isisa, de 
nanga rohe gamomuane o sorogaka 
gena pamakewa so ka pomawatoka. 

4|gogou, o dunia manenaka de 
poohosi gena ngone pomaridemo, 
sababu nanga momoku magena foloi 
qatubuso. Ngaroko, upa he podedemo 
ngone pomode posone ma ngale 
nanga rohe bilasu padongosa, sababu 
ngone pomode o sorogaka de o rohe 

qamomuane done asa pamake, la ma 
ngale nanga rohe isosone gena aku 
yatagali de o rohe iooho ka sidutu ikakali. 
> O Gikimoi Una masirete wosidailakoka 
ma ngale o rohe gamomuane gena aku 
pamake, de lo Awi Gurumi magena 
ngone wonahike maro o nonako moi la 
panako igogou done o orasi ma simaka, 
ena gena o sorogaka, done asa o rohe 
qamomuane wonahike ngoneka. 

6 Ma ngale komagena so igogou kanaga 
to ngone nanga sininga foloisi qaputuru 
de posabari. Ngaroko, ngone panakoka 
igogou, nakoso de nanga rohe ngone 
kanena pogoge ka o dunia kasi, de ma 
soa ka ikurusi kiaka ngone dede o Jou 
Yesus kadaku o sorogaka. 

7 Sababu ngone manena o dunia kasi, 
ngaroko Una powikelelo waasi, duma 
ma ngale Una powipiricayaka so aku 
powimote. 

8 So igogou ngone nanga sininga gena 
foloisi gaputuru. Ngone done foloisi 
posanangi ma orasi nanga rohe manena 
podongosa, de asa pokahika pogoge 
dede o Jou Yesus o sorogaka. 

3 Komagena so ngone kanaga de nanga 
sininga ma edekati gena pomasidodiahi 
la Una magena powisisanangi, bai ma 
orasi ngone manena o dunia kasi, bai ma 
orasi ngone lo o dunia manena done asa 
podongosa. 

10 Sababu done ngone inangodu asa 
inangoso inasirisima ma Kristuska ma 
ngale nanga loha de nanga dorou 
gena Una wahiri. Wahiri gaboloka, de 
ngone moi-moi nanga manara o dunia 
manenaka kanaga nanga loha de nanga 
dorou ma sopo asa wafanggali de o loha 
eko o dorou. 

11 So ma ngale ngomi mianakoka ma 
Kristus Awi simaka ngone inangodu 
nanga manara done wahiri, so ngomi 

gena miwihoromati de bilasu Una 
magena miwisisanangi. Komagena so 
ngomi kanaga o nyawa miabaja ma ngale 
ona o Jou Yesus bilasu iwipiricaya. O 
Gikimoi masirete kanaga lo wanako to 
ngomi mia edekati qatorou gena ihiwa 
bai! De komagena tanu ngini lo igogou 
nianakoka. 

12 Upa nitemo ngomi kanaga mia giliri 
masirete misimane kali. Duma ngohi ai 
ngale o kia naga igogou ma ngale ngomi, 
magena nginika tinisingangasu la ngini 
aku mia giliri nisimane itiai o nyawaka, 
nakoso ona kanaga nginika manga giliri 
masirete isimane de ngomi imiholu. Ona 
manga giliri magena, igogou de manga 
sininga itotiai la o Gikimoi iwisisanangi 
hiwa bai! Duma manga manara ka cawali 
yasisanangi o nyawaka. 

13 Nakoso o nyawa itemo ngomi 
gena mitogosa, magena ma ngale ka 
o Gikimoika, sababu Una magegena 

Awi manara miaaka. De nakoso itemo 
ngomi mia sininga gena ka itiai, de ngini 
nianako igogou mia managa magena ma 
ngale ka nginika. 

14 Ma ngale ma Kristus Awi dodara o 
nyawaka, so ngomi gena imibaja bilasu 
Awi habari gena misihabari. Sababu 
ngomi mianako igogou ma Kristus 
wosone ma ngale o nyawa yangodu 
manga dagali moi, so aku potemo 
magena imatero maro ngone inangodu 
posone. 

15 De ma Kristus igogou wosone maro o 
nyawa yangodu manga dagali moi, so ma 
ngale ngone la kanaga pooohosi o dunia 
manenaka gena ka cawali nanga dupa 
masirete gena pamote kawa. So Una 
gena maro nanga dagali moi so wosone 
de wisioho kali la ngone aku pooho gena 
bilasu paaka ma Kristus Awi dupa. 

16 So ngomi gena de o dunia ma nyawa 
manga duduga magena miapake kawa. 

Maro komagena ipapasaka, ma moiku 
de ma Kristus gena ngomi miwituga de o 
dunia ma nyawa manga duduga, duma o 
orasi manena miapake kawa. 

17 Ena gena, nakoso o nyawa la kanaga 
de ma Kristus imarimoika, de igogou 
ona magena asa imadadi o nyawa 
yamomuaneka. Ma orasi ona ipiricaya 
waasi de manga oho igogoma gena 
ipasa de isisaka, de igogou manga oho 
qamomuane gena yamake gaboloka. 

18 O Gikimoi Awi manara magegena 
gangodu waaka ngoneka. Una Awi 
Ngopa wisulo la wosone, so Una 
dede ngone asa pomarimoika de 
pomakadameka. De kanaga ngomika o 
manara womihikeka la mitagi o habari 
magena misihabari o nyawaka, ma ngale 
ona lo aku dede Una imarimoika de 
imakadame kali. 

19 Ena gena, ngomi o nyawa 
miasingangasu ma Kristus Awi 

manara magena o ngeko moi o Gikimoi 
waaka ma ngale o dunia ma nyawa gena 
aku dede Una imarimoi de imakadame 
kali. To ona manga dorou moi-moi gena 
Una he waeto kawa. De Una magenena 
ngomi o manara womihikeka la mitagi 
o habari magena misihabari o nyawaka, 
ma ngale ona lo aku dede Una imarimoi 
de imakadame kali. 

20 So ngomi manena maro ma Kristus 
Awi dagali, so nakoso mibicara gena, 
koloko o Gikimoi masirete winibaja de 
wogolo nginika. So de ma Kristus Awi 
ronga gena ngomi ngini minibaja, hika 
ngini dede o Gikimoi nimarimoi de 
nimakadame bai! 

21 Ma Kristus Una gena o dorou moi 
lo waakawa, duma maro to ngone 
nanga dagali Una magena o Gikimoi asa 
wisieto koloko o nyawa ma dorou moi. O 
Gikimoi waaka komagena, la ma ngale 
ngone, nakoso ngone de ma Kristus 

pomarimoika, de o Gikimoi aku wonaeto 
maro to Una Awi nyawa la manga sininga 
itiai Awi simaka. 

1 So nakoso ngomi gena, o Gikimoi 

Awi manara ma rabaka ngomi Una 
miwimote la Awi demo gena misihabari 
o nyawaka. So ngomi minibaja de 
migolo nginika, o Gikimoi Awi laha 
kiaka niamamakeka, magena upa ka 
niagohaka la nitura o dorouku. 

2 Sababu kanaga isilelefo o Gikimoi 
Awi Jaji ma Buku ma rabaka itemo, "Ma 
orasi moi, kiaka Ngohi tositatapuka, 
gena imasidiadoka, de asa ngona 
nomatotoore gena toiseka, so 
tonisisalamati." So ngini gena 
nimasidodiahi. De o orasi manena 
gabolo, kiaka o Gikimoi wositatapu 
gaboloka. O orasi manena qabolo, Una 
wodupa ngini winisalamati bai! 

3 Ngomi manena mia manara ma rabaka 
mimasidailako, la o sababu moi lo upa 

miaaka sidago o demo miosihohabari 
gena o nyawa yaholu. 

4 Mia manara ma rabaka o bi moi-moi 
miaaaka gena kanaga itotiai de qaloloha, 
la minisikelelo igogou ngomi manena 
o Gikimoi Awi nyawa wileleleani. 
Komagena so ngomi o susa de o 
sangisara ma rupa idala moi-moi 
gangodu magena asa miamokuka. 

> Ngomi gena o nyawa mingangapoka, 
de o buika miumoka, de lo o nyawa 
yadala iroruwahe gena ngomi 
imisikangamoka. Ngomi mimanara 
gatubuso, sidago lo mamoi-mamoi 
miaakuwa mimaidu eko lo miogo. 

60 moi-moi magena gangodu ma 
rabaka misikelelo igogou ngomi magena 
o Gikimoi Awi leleleani, sababu ngomi 
gena kanaga mia sininga de mia gogoho 
ibolowo, so o Gikimoi Awi dupa aku 
mianako la miaaka, de mia sabari lo 
ilamo, de lo miodupa o loha miaaka 

o nyawaka. De mia sininga ma rabaka 
kanaga o Gurumi Qatetebi womanara 
de lo o nyawa miadodara de mia sininga 
igogou. 

7 De miasikelelo ngomi manena o 
Gikimoi Awi leleani, sababu ngomi lo 
kanaga o dodoto itotiai misihabarika. 
De mia manara ma rabaka gena kanaga 
Awi kuasa wosikelelo, de ngomi lo ma 
ngale o moi-moi itotiai miaaakaka so 
aku miasinako itiai o nyawa yangodu 
imikokalaki ngomika. 

8 Kanaga o nyawa ma binuka ngomi 
gena imihoromatiwa de lo mia ronga ma 
dorou yogaka, duma kanaga lo o nyawa 
ma binukali ngomi imihoromati de lo 
mia ronga isilamo. Kanaga o nyawa ma 
binuka itemo ngomi gena mikokulai, 
duma kanaga lo o nyawa ma binukali 
itemo mia demo gena ka itiai. 

3 Kanaga o nyawa ma binuka ngomi 
gena imisidoohawa, duma kanaga lo 

o nyawa ma binukali imiqehe qaloha. 
O orasi isigeto-geto ngomi gena maro 
he misone, duma igogou ngomi ka 
miohosi! Kanaga ngomi gena o nyawa 
imisangisara, duma kanaga lo igogou 
ngomi imitoomawa. 

10 Kanaga ngomi gena mia sininga 
ipeleso, duma kanaga o orasi isigeto- 
geto lo ngomi mia sininga ka ganali. 
Kanaga ngomi gena o nyawa isususa, 
duma kanaga lo ma ngale ngomi o 
Gikimoi Awi laha gena misihabari o 
nyawa yadadalaka, so ona aku idadi 
maro ikakaya. De kanaga lo ngomi 
gena maro o kia-kiawa miamake, duma 
kanaga ngomi lo o bi moi-moi qangodu 
de maena o Gikimoi womisitodihike so 
gaboloku idadi ka to ngomi masirete. 

11 Ngini o Korintus ma nyawa, ngomi 
gena minisayangi maro ka to ngomi mia 
kusi-kusi de igogou ngomi mia demo 
ibolowo de mia sininga itotiai nginika. 

12 To ngomi mia sayangi nginika gena 
ilamo, duma igogou to ngini nia sayangi 
ngomika gena sutu ikurangi. 

13 Ngohi tobicara nginika gena, 
imatero maro to ngohi ai ngopa-ngopa 
masireteka. Ena gena, maro ngomi 
minisayangi ilamo nginika, komagena lo 
hika ngini nimisayangi ilamo ngomika 
bai! 

14 Ngini gena upa de o nyawa ma 
Kristus wipipiricayawa de nimarimoi 
maro nia dodiao nimomanara. Magena 
itiaiwa. Sababu o nyawa kiaka o moi-moi 
itotiai la yaaaka de kiaka o nyawa o 
moi-moi gatotorou la yaaaka, ona 
magena imaketerowa. Komagena lo 
idadiwa nakoso o nita de o bubutu gena 
isikacapu. 

15 De lo idadiwa ma Kristus de o Iblis 
imatekefakati. So idodooha ka qaloha 
nakoso o nyawa ipipiricaya kanaga 
imarimoi dede o nyawa ipipiricayawa. 

16 Hiwa! Idadiwa, nakoso bai o Gikimoi 
Awi Tahuka bai lo o bi seri ma tahuka 
pasuba. Ngaroko, he ngone manena 
maro o Gikimoi Awi tahu, sababu o 
Gikimoi Woooho Una magena kanaga 
nanga sininga ma rabaka. O Gikimoi 
masirete igomaka wotemo komanena, 
"Ngohi Ai goge asa kanaga ona manga 
sidongirabaka. Ngohi masirete asa 
togoge dede ona imatero maro to ona 
manga Gikimoi masirete, de ona magena 
asa yodadi to Ngohi Ai nyawa." 

17 So ngone bilasu paaka imatero 
maro isilelefo o Jou Awi Jaji ma Buku 
ma rabaka itemo, "O Jou wotemo 
komanena, 'Ngini bilasu o nyawa Ngohi 
ipipiricayawa ona magena niadongosa, 
de ngini nimatingaka. Hika o manara 
gatotorou gena qangodu niholu niaaka. 
Nako komagena, de Ngohi asa ngini 
tinigehe qaloha. 

18 Ngohi asa todadi to ngini nia Baba, 
de ngini gena asa nidadi to Ngohi 
Ai ngopa-ngopaka.' Komagena o Jou 
Wokokuasa Awi demo." 

1 Ai dodiao tinidododara, o bi jaji 

moi-moi gena gangodu kanaga 
inadahe ngoneka. So ngone bilasu o 
bi moi-moi qatotorou kanaga nanga 
siningaka de lo nanga gogoho gatotorou 
gena qangodu pomasirese. Sababu o 
Gikimoi gena ngone powihoromati, so 
ngone bilasu pomasirese komagena la, 
maro Una witebi, komagena ngone lo 
done asa inatebi. 

2 Ngomi mingongano ngini gena asa 
ngomi nimigehe galoha bai! O orasi moi 
lo ihiwa la ngomi o sala minigaka nginika, 
eko ngini minisirugi, eko lo minikulai. 

3 Ngohi tinidedemo komagena, upa de 
ai ngale ngini tinisisala. Sababu, maro 
totemo igomaka, ngomi gena ngini foloi 

minisininga, ngaroko misone eko lo 
mioho. 

4 Ngohi tanako igogou ngini gena 
nisimote ngohika de lo ngohi ngini 
tinisininga gena de ai nalika. So ngaroko 
o sangisara idala ngomi miamake, duma 
ma ngale ngini gena idadi to ngohi ai 
sininga ma buturu de lo ai nali gena de 
ma boloika. 

> Maro todedemo iqomaka, kagena 
ngomi o Troas ma kotaka de kanena 
miahino o Makedonia ma daeraka, duma 
ma orasi ngomi kanena mimasidiadoka 
gena, miamakewa to ngomi mia oho ma 
dame de ma sohi, sababu kiaka bato 
miahika o sangisara kanaga imidahe 
ngomika. Kanaga lo o nyawa ngomi 
imisiholu, de lo mia sininga ma rabaka 
lo ngomi de miamodoka. Igogou! Ngomi 
mia ngongano gena he isisa. 

6 Duma o nyawa la kanaga manga 
ngongano he isisa, ona magena manga 


2 KORINTUS 7 42 


sininga o Gikimoi aku wasiputuru, de Una 
ngomi mia sininga lo asa wosiputuru, 
sababu o orasi magenaka o Titus una 
magena womasidiado ngomika. 

7 Ma ngale una ngomi miwikelelo 
so ngomi mia sininga ma buturu aku 
miamake. De ma boboloi lo, ngomi mia 
sininga kanaga una wasiputuru, sababu 
ma orasi una kanaga dede nginika, 
de igogou ngini gena una awi sininga 
nisiputuruka. Una womisingangasu 
ngomika ngini kanaga de nia dupa 
foloi qaputuru la tanu ngohi de ngini 
pomakamake kali, de nia sininga ma 
beleso ma ngale nia sala ngohika gena 
nimatoba de nimatoduba, de lo kanaga 
nia edekati qaloloha ilamo ngohika. So 
gangodu magena toiseka de ngohi asa 
inali de ai more ifoloi kali. 

8 Ngaroko to ngohi ai surati igogoma 
ma raba magena to ngini nia sininga 
isipelesoka, duma o surati tolefoka 

de magena ngohi tomatodubawa. 

Ma nonomaka, ma ngale nia sininga 
ipopeleso gena asa tanako so ngohi 
tomatoba de tomatodubaka. Duma nia 
beleso gena ka o orasi ma cunu. 

3 Komagena so o orasi manena ngohi 
asa de ai nalika bai! Ngohi inali sababu 
ngini nia sininga ipopeleso gena hiwaka. 
Duma ma ngale nia sininga ma beleso so 
aku nia sala nimatoba de nimatodubaka, 
komagena so ngohi asa de ai nalika. 
Sababu mote o Gikimoi Awi edekati nia 
sininga ma beleso gena kanaga de ma 
ngale nimatoba de nimatoduba, so ai 
surati magena asa ngini inisirugi gena 
hiwa. 

10 Nako o sininga ma beleso kiaka 
pamomote o Gikimoi Awi edekati, 
gena ma ngale nanga dorou pomatoba 
de pomatoduba, so done aku ngone 
wonasisalamati. De o sininga ma 
beleso maro komagena gena upa he 

pomatoduba. Duma nako o sininga 

ma beleso kiaka kanaga o nyawa O 
Gikimoi wihoholuka, gena ma ngale 

lo ihiwa la nanga dorou pomatoba de 
pomatodubaka, so idadi ka cawali ngone 
dede o Gikimoi pomakitingaka. 

11 To ngini nia sininga ma beleso, kiaka 
ai surati igomaka niababaca, magena 
igogou kanaga yamote o Gikimoi Awi 
edekati. Hika niakelelo kiaka nia sininga 
ma beleso ma sopo. Ma ngale nia 
sininga ma beleso, so ngini nia siningaka 
foloi niodupa o kia naga itotiai magena 
niaaka. Ngini nitemo o nyawa la kanaga 
ngohi ihoholu ona magena niamotewa. 
Ngini o sala o nyawa yaaaka magena 
nioduhudu de ona manga gogoho 
komagena ngini niomodo. Ngini kanaga 
de nia dupa foloi qaputuru ngohika, 
de ai demo niamote qaputuru, de lo 
niasidailako o nyawa isasala ona magena 
niafanggali de o sangisara. So o bi 

moi-moi gangodu magena ma rabaka 
kanaga ngini nisimane igogou nia sala 
moi lo ihiwaka. 

12 So ngohi o surati tolelefo igomaka, 
gena ma ngale komagenawa o nyawa 
wosasala una magena towisitobio 
eko lo ona ipopeleso, sababu o sala 
yaakaka gena manga sininga tosiputuru. 
Komagenawa. Duma igomaka ngohi 
o surati tolelefo magena ma ngale o 
Gikimoi Awi simaka gena ngini asa 
nianako igogou kanaga ngini lo ngomi 
nimimote nikaeli. 

13 So ma ngale ngini to ngohi ai surati 
magena niaqehe qalohaka, komagena so 
ngini asa ngomi mia sininga nisiputuruka. 
Ngomi mia sininga nisiputuruka, de lo 
ifoloili ngomi minali miwikelelo o Titus 
kanaga de awi nalika. Una gena awi 
sininga isusa kawa nginika, sababu una 
wanako itotiai igogou ngini nia sininga 
galoha ngomika. 

14 Una wotagi waasi ngini winikurumi, 
de to ngini nia giliri gena tosingangasu 
unaka. De ma duuruka, ka galoha de 
to ngini nia gogoho, una wakokeleloka 
gena, ngohi nisimaqewa. To ngomi mia 
demo kiaka nia giliri misingangasu unaka 
gena itiaika, ka imatero maro mia demo 
moi-moi nginika gena qangodu ka itiai 
de moiwa isala. 

15 De una awi sayangi nginika gena 
foloisi ilamo, sababu wosininga idodooha 
ngini gena nimasidailako so awi beseso 
niamoteka, ngini gena de nia sininga 
igogou niwisigise de niwigehe foloisi 
galoha. 

16 So ngohi manena foloisi inali, sababu 
o moi-moi gangodu ma rabaka ngini 
gena aku tinipiricaya. 

1 hi dodiao nipipiricaya, ngomi 
bilasu minisingangasu nginika o 
kia naga idadadi kanena o Makedonia 
ma daeraka. O Gikimoi Awi laha o bi 

gogobu kanena wasidumuka sidago ona 
lo o nyawa yariwo de manga sininga 
galoloha. 

2 Ona magena kanaga manga sangisara 
foloisi qatubuso de ona masirete foloi 
isususa. Ngaroko komagena, kanaga ona 
lo manga nali foloisi idogo-dogo sidago 
ona asa o nyawaka yahike lo de manga 
sininga foloisi qaloha. 

3 Ngohi masirete takeleloka, ngaroko 
moiwa yasulo, duma ona magena ngo 
yahike imamote de to ona manga 
buturu, de ka ifoloili de manga buturu. 

4 Ona imibaja de yogolo ngomika, la 
ngomi miasimaha ma ngale ona magena 
lo o roriwo o pipi gena yahike o Gikimoi 
Awi nyawa o Yerusalemka. 

> De manga ngongike gena, kiaka ngomi 
miongongongano magena yahike de ma 
boloika. Manga ngongike gena upa ka o 
pipi. Duma, ma nonomaka, ona manga 
rohe asa yahike o Jou Gikimoika. Qabolo 

de ma ngale Awi dupa yosigise, so ona lo 
asa manga rohe de manga sininga yahike 
ngomika la ngomi lo imisigise. 

650 ma ngale o Makedoniaka ma 
nyawa manga sininga galoloha gena 
miakeleloka, so ngomi o Titus miwibaja 
de migolo unaka la una wotagi wokahika 
kali nginika. Sababu una gena igomaka 
dede ngini o roriwo o pipi magena 
nitolomu. Komagena so una miwisulo la 
o manara galoloha magena wosidofa. 

7 Nako ngini, o bi moi-moi magena 
ngini niaaaka ka qaloha. Nia piricaya 
ma Kristuska gena gaputuru. Nibicara 
gena de nia cawaro. O dodoto itotiai 
gena nianako. O orasi isigeto-geto o 
nyawa niariwo. De nia dodara ngomika 
gena ilamo. Komagena lo ngohi tinigolo 
nginika, la o manara kiaka o nyawa 
isususa bilasu pariwo, magena lo 
niodupa niaaka foloisi qaloha. 

8 To ngohi ai demo nginika, magena 
maro o bi sulo ma demo gena hiwa. Ai 
ngale gena, ngini tinisingangasu ona 
magena o Makedoniaka manga dodara 
gena igogou ilamo, kiaka manga roriwo o 
pipi ikaeli yahike o nyawaka, la ma ngale 
ngohi aku tanano nakoso igogou ngini lo 
o nyawa niadodara. 

3 Upa ngohi ngini tinisulo, sababu ngini 
masirete nianako nanga Jou Yesus Kristus 
Awi laha gena ilamo poli ngoneka. 
Ngaroko o sorogaka Una igogou wokaya, 
duma Awi kaya gena gangodu ka 
wapalako ma ngale womadadi o nyawa 
wosususa moi. Komagena waaka la 
ngone gena aku o Gikimoi Awi simaka 
asa podadi pokaya. 

10 Nako o roriwo o pipi magena, to 
ngohi ai demo gena komanena: O 
taungu ipapasaka ngini gena o nyawa 
ma nonomaka kanaga nimode de lo 

nisidailako so o roriwo o pipi gena 
nitolomu. 

11 So ka qaloha orasi manena o manara 
magena ngini nisidofa sidago lo nisibolo. 
So, ma ngale nia gaeli la nisidailako, 
komagena lo ngohi tongongano kanaga 
de nia gaeli la o manara magena aku 
nisidofa sidago nisibolo, de nisimote to 
ngini nia buturu masirete. 

12 Qadoohawa, nakoso ngini niaakuwa. 
Sababu nakoso ngone nanga buturu 
masirete pamomote gena ka pokaeli 
pahike de nanga sininga itotiai, de nanga 
ngongike magena o Gikimoi asa waqehe 
galoha. 

13 Upa nitemo ngohi ai edekati ngini 
niamomoku tositubuso la o nyawa ma 
somoa tasiguui. Gena hiwa bai! Duma 
tongongano bai ona de ngini, nia oho 
gena asa imaketero. 

14 Ngini o orasi manena de maenaka, so 
ka itiai la ona magena ngini asa niariwo. 

Nakoso ngini kanaga nikurangi de ona 
de manga enaka, done aku iniriwo 
ngini. Komagena nia oho gena asa ka 
imaketero. 

15 Magena imatero maro o kia 
isilelefo o Gikimoi Awi Jaji ma Buku ma 
rabaka itemo, "O bi nyawa ma binuka 
imadolomu ilamo gena, ona lo ifoloiwa. 
De o bi nyawa ma binukali imadolomu 
ka ma cunu gena, ona lo ikurangiwa." 

16 Ngomi mia sukuru miatide o 
Gikimoika, sababu Una magena waaka 
so maro ngomi mikaeli komagena lo o 
Titus de awi gaelika so womode ngini 
winiriwo. 

17 Una awi gaeli de awi dupa ilamo ma 
ngale ngini aku winiriwo, gena nisidofa 
o roriwo o pipi nitolomu, so ma orasi 
ngomi miwibaja de migolo unaka la una 
wotagi nginika, de magena una waqehe 
galoha. De o kia moili una wosigogou la 
bilasu wotagi nginika. 

18 De ngomi lo kanaga mia dodiao 
wopipiricaya moili miwisulo la o Titus 
awi dodagi nginika gena wimote. Mia 
dodiao una magena igogou o bi doku ma 
gogobu yangodu iwihoromati, sababu 
awi manara gena o habari galoloha 
wosihohabari. 

19 O kia moili una magena lo o bi 
gogobu kanena ona yangodu iwihirika, la 
ma ngale ngomi mia dodagi ma rabaka o 
Yerusalemka kanaga una lo womimote 
ma ngale to ngini nia roriwo o pipi gena 
miaaho. To ngomi mia dodagi ma ngale 
gena o Jou Awi ronga asa isilamo, de lo 
ngone nanga dodiao ipipiricaya isususa 
kagena o Yerusalemka, ona magena aku 
yanako igogou ngone kanaga de nanga 
gaeli so ona aku pariwo. 

20 Komagena una gena ngomi miwisulo 
la o Titus wimote ma ngale ngomi 
mimasirese o sababu moi sidago o 
nyawa itemo, o dodara ma ngongike 

de cawali o pipi ma lamo manena gena 
ngomi miaaturu de mia sininga qatorou. 

21 Sababu ngomi miadupa miaaka o kia 
naga itotiai o Jou Awi simaka, de upa 
ka Unaka, duma de o nyawa lo manga 
simaka. 

22 De kanaga lo mia dodiao wopipiricaya 
moili ngomi miwisuloli la wotagi o Titus 
de o dodiao moi magena wamote la 
yaruwange ikahika nginika. De una 
magena he ma para ma dala wasikelelo 
igogou una de awi gaelika o nyawa 
wariwo. De o orasi manena una de awi 
gaeli ifoloi so ngomi miaaturu o roriwo 
O pipi magena yatotolomu, sababu una 
igogou wongongano ngini gena asa o 
nyawa isususa niariwo. 

23 Nako o Titus, una magena to ngohi 
ai dodiao mimomanara ma ngale ngini 
miniriwo. So nako ona yasinoto de una 
wimomote, ona magena o bi gogobu 
kanena asa yasuloka ma ngale ona 

O roriwo o pipi yatotolomu magena 
yaaturu. Ma ngale ona manga gogoho so 
ma Kristus Awi ronga isilamoka. 

24 So ona yaruwange gena hika ngini 
niagehe qaloha de niasikelelo onaka 
igogou ngini gena kanaga de nia 
dodaraka, la o bi gogobu yadala asa 
nia dodara gena yakelelo de lo yanako 
mia demo igomaka, kiaka nia giliri 
misimamane onaka, magena itiai de 
itero. 

1 [gogou, o kia naga moi ma ngale o 
9 roriwo o pipi o Gikimoi Awi nyawa 
o Yerusalemka gena ngohi upa he 
tinidelefo nginika. 

2 Sababu ngohi tanako qaboloka, 
kanaga to ngini nia gaeli gena foloisi 
gaputuru la ona niariwo, de nia giliri 
tosimane gabolo o Makedonia ma 
nyawaka. Ngohi totemo onaka, "Nanga 
dodiao ipipiricaya o Akhayaka ona 
magena o taungu ipapasaka isidailako 

gabolo so manga roriwo o pipi gena 
yahikeka." De ngini nia sininga ma loha 
la nihike gena ona yoiseka, de ona O 
Makedoniaka yasigaro la yadadala lo 
yomode o roriwo o pipi yohike. 

3 Ngaroko komagena, ka galoha o Titus 
de ma dodiao yasinoto ona magena 
ngohi tasulo la ikahika igoma nginika, ma 
ngale ona ngini iniriwo la nia roriwo o 
pipi gena niaaturu. So ngohi tongongano 
done ma orasi tomasidiado nginika, 
de ngini nia aturu qaboloka, maro 
ngohi totemo qabolo o Makedonia ma 
nyawaka. Upa sidago ai demo kiaka nia 
giliri tosimamane gena ka ma demo 
bato. 

4 Sababu nagala o Makedoniaka ma 
nyawa asa ngohi imote done ma orasi 
ngohi tahika nginika, de nakoso ngini nia 
roriwo o pipi gena niaaturu waasi de, 
awadede, ngomi asa de mia mageka de 

komagena lo ngini nimage, sababu ngohi 
igomaka nia giliri tosimane qaboloka. 

> Komagena so ngohi tosininga ka 
galoha ona yaruwange tasulo la ikahika 
igoma nginika, ma ngale ngini nia roriwo 
o pipi kiaka o ngongike nijajajika gena 
ona aku yaaturu. Komagena taaka la ma 
orasi ngohi tahino de qangodu magena 
asa isidailako qabolo, de isikelelo nia 
roriwo o pipi gena kanaga nihike de nia 
sininga isosanangi, upa de nigegego. 

6 Niosininga o demo manena: O nyawa 
la kanaga yodato ma cunu, done ma 
sopo lo asa ka ma cunu. De o nyawa la 
kanaga yodato ilamo, done asa ma sopo 
lo ka ilamo. 

7 Ngone o nyawamoi-nyawamoi bilasu 
pahike de nanga sininga isosanangi, maro 
o kia naga iqomaka ngone pasitatapu 
gaboloka. Upa pohike de nanga sininga 
gatubuso de upa lo ka ma ngale inasulo 
sidago ngone posininga bilasu pahike. 

Sababu o Gikimoi wadodara o nyawa 
kiaka kanaga yahihike manga sininga de 
ma nalika. 

8 De o Gikimoi de Awi kuasa aku ngini 
winidogo o bi moi-moi qaloloha gena 
gangodu, so nginika o kia naga ikurangi 
gena qangodu niamake sidago nia 
kurangi moi lo asa ihiwa. La o bi loha 
moi-moi gena gangodu ngini aku niaaka 
ma ngale o nyawa niariwo. 

3 O nyawa la kanaga yahike de manga 
sininga qaloloha imatero maro o kia naga 
isilelefo o Gikimoi Awi Jaji ma Buku ma 
rabaka itemo, "O Gikimoi de Awi sininga 
galoloha wahike o nyawa isususaka, Awi 
sininga ma loha gena ma bati lo ihiwa." 

10 O Gikimoi o gisisi wonahike ngone 
pototoroka de lo o doro ma sopo 
wonahike maro nanga ino. So komagena 
lo igogou Una asa o kia naga de maena 
nginika gena wodogo, sidago ngini aku 

nifoloi la niahike kanaga o nyawa de 
manga kurangika. 

11 De o ngeko moi-moi idala o Gikimoi 
asa ngini winihike de ma boloili la 
ngini aku de nia sininga foloisi qaloloha 
niahike o nyawaka. So done ma orasi 
to ngini nia roriwo o pipi gena ngomi 
miatota o nyawa isususa O Yerusalemka, 
de o nyawa yadala asa manga sukuru 
yatide o Gikimoika. 

12 To ngini nia roriwo o pipi nihihike 
gena upa cawali o Gikimoi Awi nyawa 
yariwo, duma magena ma ngale lo o 
nyawa yadadala asa manga sukuru 
yatide o Gikimoika. 

13 Sababu ma orasi ona magena to 
ngini nia roriwo o pipi gena yakelelo, de 
ona asa o Gikimoi iwigiliri. Sababu ona 
asa aku yakelelo igogou ngini o habari 
galoloha ma ngale ma Kristus gena 
niopiricaya de lo niosigise, sidago lo de 

nia sininga qaloloha niahike onaka de lo 
o nyawa ma somoaka. 

14 De ma ngale ngini gena ona de 
manga sayangi ilamo so isumbayang, 
sababu kagena nginika kanaga o Gikimoi 
Awi laha ilalamo gena imanara foloisi 
gaputuru. 

15 Hino la ngone nanga sukuru patide 
o Gikimoika, sababu igogou to Una Awi 
ngongike gena qaloha icarawa. 

10 1 Ai dodiao nipipiricaya, manena 
ngohi, Paulus, o kia naga moi 
tinibaja de togolo nginika. Kanaga 
O nyawa ma binuka kagena itemo, 
ngohi ai surati ma rabaka tolelefo gena 
tobarani, duma nakoso ngohi de ngini 
pomakisimaka de ngohi ka tomahadoku, 
maro imodo de ai barani ihiwa ma ngale 
tobicara nginika. So maro ma Kristus Awi 
sininga qamuuqu, komagena ngohi lo ai 
sininga qamuuqu, 

2 la tongongano ngini nia sidongirabaka 
o nyawa asa yahiwaka ma ngale ngohi 
ai kuasa gena yaholu, la ma orasi done 
ngohi kagena tomasidiado, de ngohi he 
tiningamo kawa. Sababu kanaga o nyawa 
itemo ngomi gena mia gogoho maro o 
nyawa O Gikimoi wipipiricayawa. llaha! 
Done kagena taado, de ona masirete asa 
ai ngamo yoise bai! 

3 lgogou, ngomi gena ka o nyawa o 
duniaka bato. Duma nakoso o nyawa 
ihoholu o Gikimoi iwipiricaya, ona 
magena ngomi asa miasiholu gena upa 
de o nyawa manga buturu. 

4 Sababu ngomi asa miasiholu gena mia 
buturu ma sihino o Gikimoino, so maro o 
nyawa o Gikimoi wipipiricayawa manga 
buturu gena hiwa. Ngomi kanaga de o 
Gikimoi Awi buturu la to ona manga 
siholu gena miasisa, maro o bi prajurit 
la kanaga manga lawangi yafafati gena 
yaruba kasi. 

> Ngomi kanaga lo miasitura o nyawa 
kiaka imacacaralamo so o dodoto itotiai 
yahoholu sidago lo o nyawa ma somoa 
yafati so ona yaakuwa o Gikimoi winako. 
Ona ihoholu manga sininga gena ngomi 
de o Gikimoi Awi kuasa miatagali la aku 
ona miangaho, so ona magena asa ma 
Kristus wisigiseka. 

6 So nakoso ngini gena igogou ma 
Kristus niwisigiseka, de ngomi manena 
asa miasidailako nakoso ona iwisigise 
iholu so ona magena miafanggali de o 
dorou. 

7 He! O kia naga niakokelelo gena hika 
ngini niamalo. Nakoso kanaga o nyawa 
itemo ona gena igogou ma Kristus Awi 
nyawa, de ona bilasu yosininga ngomi lo 
ma Kristus Awi nyawa imatero maro ona. 

8 Nakoso ngohi lo bilasu ai giliri ifoloi 
tosimane, de ngohi asa upa image. 
Sababu ai giliri gena ma ngale o kuasa 
kiaka o Jou woihihike ngohika la ngini 

nia piricaya magena upa tasisa, duma ka 
tosiputuru. 

3 So upa nitemo ngohi de ai surati 
magena ma edekati ngini tinisimodo. 

10 Sababu kanaga o nyawa ma binuka 
ngohi isibicara itemo, "To una awi surati 
ma rabaka kanaga awi demo qadoto 
de gaputuru, duma nako una masirete 
kanaga nanga sidongirabaka de, cedeke, 
una awi buturu ikurangi de lo wobicara 
gena wanakowa." 

11 Ona magena bilasu yanako, nakoso 
ngomi done miahika nginika, de ngomi 
asa miaaka ka imatero maro mia demo 
kiaka mia surati ma rabaka. 

1? Nako ngomi manena mimasitero 
dede ona ihoholu gena, ngo kanaga 
nginika manga giliri masirete isimaneka, 
gena upa bai! Ngomi mimasitero 
dede ona gena miholu. Ilaha! Mitemo, 
ngaroko, idodooha ona gena manga giliri 

masirete isimane de nagala yamote ka 
cawali manga duga masirete. 

13 Duma ngomi de ona gena 
mimaketerowa bai! Nako ngomi 
de ka mia giliri masirete misimane gena, 
ngomi mia bati asa upa he miatilaku. 
Ngomi mia giliri masirete misimamane 
gena ma ngale o manara kiaka o Gikimoi 
wositatapu ngomika. De nakoso ngomi 
mia manara gena, igogou ngini o 
Korintuska ningodu kanaga ma rabaka, 
sababu Una ngomi womisulo la mitagi o 
habari galoloha misihabari sidago lo to 
ngini nia kotaka. 

14 So nakoso ma ngale ngomi mia 
manara nginika gena mia giliri masirete 
misimane, de mia bati gena asa miatilaku 
waasi. Sababu nakoso to ngini nia kotaka 
de miaado waasi, de igogou mia manara 
nginika ma ngale ihiwa so itiaiwa ma 
ngale mia manara nginika de mia giliri 
masirete misimane. Duma kanaga itiaika 

ma ngale mia manara nginika gena mia 
giliri masirete misimane, sababu ngomi 
gena igogou ngini nia kota miadoka so o 
habari qaloloha lo misihabarika. 

15 De lo nakoso o nyawa ma somoa 
manga manara gena ma bati ngomi 
asa miatilakuwa so mia giliri masirete 
lo misimanewa. To ona manga manara 
gena ngomi miaaka waasi. Duma ngomi 
lo miongongano nakoso kanaga ifoloi 
ngini niopiricaya, de to ngomi mia 
manara to ngini nia sidongirabaka gena 
ma sopo lo asa ifoloisi ilamo. 

16 Qabolo de ngomi aku o habari 
galoloha misihabari sidago kadoka o bi 
doku ma somoaka. Ngomi mia edekati 
gena hiwa o habari galoloha misihabari 
o nyawa kiaka o habari qaloloha yoise 
gaboloka. Upa sidago ngomi mia manara 
kiaka o nyawa ma somoa manga manara 
ma daeraka kagena miaaka de ma ngale 
ka magena mia giliri masirete misimane. 

17 Kanaga o Gikimoi Awi Jaji ma Buku 
ma rabaka isilelefoka itemo, "O nyawa la 
kanaga yodupa o giliri o kia bato isimane, 
de lebelaha ona magena isigiliri o kia 
naga o Jou waaakaka." 

18 Sababu o nyawa kiaka o Jou waqehe 
galohaka gena, upa ona lo kagena manga 
giliri masirete isimane, duma kanaga 
ona magena lo manga giliri gena ka Una 
wosimane. 

1 Tanu ngini de nia sabari ilamo 
1 1 la niise o kia naga ngohi asa 
tinidedemo nginika. Ngaroko, ngohi 
manena ai giliri tosimane maro sutu 
tofuma, so tanu ngini de nia sabari 
ngohika. 

2 lgogou, ngohi kanaga ai edekati 
galoloha foloisi ilamo nginika, imatero 
de o Gikimoi lo kanaga Awi edekati 
galoloha foloisi ilamo nginika bai! Ngohi 
manena ma nonoma ngini tinidoto la ma 
Kristus ngini niwipiricaya, de tongongano 

ka Una niwipiricaya gaputuru. Ngini 
gena maro o jojaru moi imabobaika de 
yanau moi. De muna magena ngohi 
tomingosoka to una awi simaka, ena 
gena ma Kristus Awi simaka. 

3 Duma ngohi foloi tohawateri, upa 
sidago ngini gena o nyawa inikulai so 
ngini ma Kristus niwipiricaya duma nia 
sininga igogou kawa. Maro ongo Hawa 
iqoqomaka o ngihia ma cawaro wogaka 
de ma edekati gatorou so imibaja de 
moturaka. 

41qomaka, ngomi ma ngale o Yesus 
minidoto qabolo nginika, de ngini lo 
o Gurumi Qatetebi niwimakeka, de lo 
o habari galoloha ngini niopiricayaka. 
Duma o orasi manena naga de ngohi 
tanakoka ngini kanaga ma ngale o Yesus 
ma somoali, o nyawa inidodoto gena, 
nisanangi so niagehe galoha. De ngini lo 
nimasidailako niagehe qaloha o kuasa 

ma somoali de lo niopiricaya o habari 
ma somoano. 

> So nakoso ngini niiseka o bi sosulo ma 
somoano ona magena yahino la kagena 
manga ronga masirete isilamo, de ngohi 
tongongano o orasi manena ngini lo asa 
to ngohi ai demo niise, sababu ngohi 
foloi iceke de ona magena ngohi toholu 
bai! 

6 Ngaroko igogou ngohi gena o nyawa 
manga simaka tobicara tocawarowa, 
duma ngohi lo tofumawa. Ce! Ngohi 
igogou o dodoto itotiai tanakoka. De 
komagena iqomaka to ngomi mia 
manara moi-moi gena qangodu ma 
rabaka ngini masirete niise de lo 
niakeleloka. 

7 Ma orasi igomaka ngohi o habari 
galoloha tinisihabari nginika, de ngohi 
asa ma moi waasi o gaji sutu togolo 
nginika. Ngohi tomahadoku la asa o 
manara ma somoa tomasari la ngini 

gena aku nia dorou ma rabano tinitide. 
Awadede! Komagena de ngini nitemo 
ngohi gena isala. 

8 Ma orasi ngohi kanaga nia kotaka la 
ngini tiniriwo, de o bi doku ma somoa 
manga gogobu ona magena o pipi 
isidingo ngohika. Gena aku potemo ona 
gena tasirugi la ma ngale ngini tinileleani. 

20 orasi magenaka ngaroko ngohi 
kanaga de ai kurangi, lebelaha upa he o 
pipi togolo nginika. Sababu ai kurangi 
o kia bato gena o nyawa ipipiricaya 
ona magena o Makedonia ma daeraka 
de yahino asa ihike ngohika. Ngohi 
tomajaga la o orasi magena upa nginika 
togolo, ma ngale ngini gena upa he 
tinisitubuso. Orasi manena de isikahika, 
ngohi lo asa taaka komagena, la upa 
nginika togolo. 

10 Maro ma Kristus Awi demo kanaga 
itiaika, komagena lo to ngohi ai demo 
magena itiaika. Komagena so igogou 

ma ngale upa ngini tinigolo gena, asa 
ngohi ifatiwa la ngohi ai giliri tosimane o 
Akhaya ma daera ma sigilolika. 

11 Nagala ngini kanaga nitemo ngohi 
ngini tinigolowa, sababu ngini gena 
ngohi tinidodarawa. Komagenawa! O 
Gikimoi masirete wanako igogou ngohi 
ngini tinidodara bai! 

12 So ngohi ai edekati lo o gaji nginika 
tinigolowa gena igogou tacoho, la ma 
ngale o bi sosulo ma somoa ona magena 
yaakuwa manga giliri isimane itemo ona 
manga manara imatero de ngomi mia 
manara. 

13 O bi sosulo ona magena o sosulo 
ikokulai. Ona nia sidongirabaka imanara, 
imasitero maro ona igogou ma Kristus 
Awi sosulo, ena momongo ona ka 
yokokulai. 

14 Ngaroko, ona manga manara 
komagena lo ngomi miahairaniwa, 
sababu o Iblis masirete aku womatagali 

la wodadi de womasitero maro o 
malaikat moi o sorogano o nita waaaho. 

15 So upa he ngone pohairani, nakoso o 
Iblis awi nyawa wileleleani ona magena 
inasihaga so idadi maro o nyawa o 
Gikimoi wileleleani itotiai. Ma dodoguka, 
done asa ona yafanggali de o sangisara 
kiaka isitetero de to ona manga manara 
ma sopo. 

16 So, maro igomaka totemo, ngaroko 
ngohi ai demo manena maro tofufuma 
moi, duma tanu ngohi nigehe galoha, 
la ngohi manena hitilahi ka ma cunu ai 
giliri tosimane. Upa nitemo ngohi igogou 
tofufuma. Duma nakoso kanaga ngini 
ma binuka la nitemo ngohi tofufuma 
de ngohi lo nigehe qaloha la maro o bi 
sosulo ikokulai ona magena, komagena 
lo ngohi hitilahi ka ma cunu ai giliri 
masirete tosimane. 

17 |gogou, nakoso ngohi kanena ai giliri 
masirete tosimane gena, o Jou ngohi 


2 KORINTUS 11 71 


woisulowa la tobicara komagena, duma 
ngohi ai bicara kiaka ai giliri tosimamane 
magena maro ka o nyawa tofufuma moi. 

18 O nyawa ma somoa yadala manga 
giliri masirete isimane, gena ma ngale 
idedemo o kia naga moi yamanara de 
manga buturu masirete, so komagena lo 
ngohi asa ai giliri masirete tosimane. 

19 Hika bai! Takelelo to ngini de nia 
sabari o nyawa ifufumaka, ena gena o bi 
sosulo ikokulaika, sababu ngini nitemo 
foloi nicawaro. 

20 Ena gena, ngini lo de nia sabari o 
nyawaka nakoso ona inikuasa la niaka 
maro o gilalo, de inibaja eko inisihaga, 
de imasihie ona foloi iqoku de ngini eko 
lo iningangapo bai! 

21 Cel Ngomi he mimage kawa de 
mitemo, maro ona magena imasihihie 
so manga manara magena upa he 
miaaka nginika. Duma nakoso kanaga 
ona lo yobarani manga giliri masirete 

isimamane, de ngohi lo aku tobarani 

ai giliri masirete tosimane bai! We! 
Ngohi manena naga tobicara maro ka o 
nyawa ifufuma, so hika ai giliri masirete 
moi-moi tosingangasu maro komanena: 

22 |dodooha ona gena o Yahudika ma 
nyawa. Ngohi lo o Yahudika ma nyawa. 
Ona gena o Israelka ma nyawa? Ngohi 
lo o Israelka ma nyawa. Ona gena o 
Abraham awi ngopa de awi danoku? 
Ngohi lo o Abraham awi ngopa de awi 
dano moi. 

23 Ona gena ma Kristus Awi nyawa 
wileleleani? (We! Ai demo gena maro o 
nyawa witotogosa moi.) Ngohi igogou 
ma Kristus Awi nyawa ileleleani ifoloi 
qaloha de ona yangodu bai! Ngohi 
tomanara ifoloi. Ngohi isingosa o bui ma 
rabaka isidadu-dadu. Ngohi ingangapo 
foloi de lo mamoi-mamoi he dangade 
tosone bai! 

24 O Yahudika ma nyawa gena kanaga 
o ngangapo ngai moruwange de siwo 
ngohika isingapo, magena sidago isipara 
lo ma motoha. 

25 O Romaka ma nyawa de o gota ngohi 
isingangapo, komagena ¡aka sidago 
isipara lo ma saange. Ma moiku de o 
teto ngohi isipapaka ma ngale itooma. 
O teoka so kiaka ngohi kanaga o deru 
ma rabaka de itorihi gena mia deru lo 
iletaka, magena idadi sidago isipara lo 
ma saange, de lo o wange moi de o putu 
moi ngohi lo kanaga o teoka igasi-gasi. 

26 Ma para ma dala ngohi ai dodagi ma 
rabaka tobodito. Kanaga o bi nguuhi. 
Kanaga o nyawa ikokoora. Kanaga o 
Yahudika ma nyawa de lo o Yahudika ma 
nyawa yasowo gena ngohi isangisara. 
Kanaga ngohi tobodito o bi dokuka, de 
o doku ma soaka, de lo o teoka. Kanaga 
lo ngohi tobodito o bi nyawa manga 

sidongirabaka kiaka isihaga itemo ona o 
nyawa ipipiricaya. 

27 To ngohi ai gia ma manara gena 
foloi ilamo de gatubuso. Ma para idala 
idadiwa ngohi tomaidu, toogo, eko 
toudo. Ma para idala lo ngohi isapi, ialo, 
de lo ai baju ikurangi. 

28 De lo ma binukali, ngohi de ai 
momoku qatotubuso gena o wange 
isigeto-geto tohawateri, tasininga o 
gogobu o bi doku qangoduka. 

23 Nakoso kanaga o dodiao ipipiricaya 
de manga buturu ikurangi, manga buturu 
ikukurangi gena ngohi lo tamalo. Nakoso 
kanaga ona ma binuka o dorouku itura, 
ngohi lo ai sininga ipeleso. 

30 Nakoso ngohi gena bilasu ai giliri 
tosimane, de ngohi asa ka tosimane ai 
buturu sutu ikurangi. 

31 To ngohi ai demo gena itiaika, ngohi 
itodamatowa. O Jou Yesus ma Baba, 
gena o Gikimoi, Una magena wanako 

bai! Hika Awi ronga posilamo ka sidutu 
ikakali! 

32 Ma orasi ngohi kagena o Damsyik ma 
kotaka, de ma gubernur kiaka o Kolano 
Aretas wisitatapu la una wokokuasa, 
una magena wodupa ngohi itooma. So 
una awi prajurit wasulo la o kota ma bi 
ngoraka yojaga la ngohi itago. 

33 Duma to ngohi ai dodiao gena o 
karajaku ingado la o kota ma boberesu 
ma duduka kugena ma busuneku isiha 
de isiguti, so aku tologaka. 

12 1 lgogou, ngone nanga giliri 

masirete posilalamo gena, 
kanaga ma faida ihiwa. Duma ngaroko 
komagena, ngohi ai giliri masirete asa 
ka tosilamo. Ma nonomaka, ngohi asa 
tinidedemo nginika o bi gogelelo kiaka o 
Jou woisikelelo ngohika. 

2 Ngohi tanakoka, o taungu mogiowo 
de iha ipasaka kanaga o nyawa yanau 
ma Kristus wipipiricaya moi witide idaku 

o Gikimoi Awi riho o sorogaka. Ngohi 
tanakowa nakoso igogou awi rohe yatide 
eko hiwa so ka cawali o kia naga moi 
wisikelelo. Ka ka o Gikimoi wanako. 

3 Ngaroko, ngohi tanakowa nakoso una 
kagena de awi rohe eko hiwa de ka o 
Gikimoi wanako, duma ngohi manena 
igogou tanako 

4una magena kanaga witide idaku o 
riho moika, kiaka qaloha icarawa gena 
isironga o Firdaus. Kagena de una woise 
o demo kiaka ngone o nyawa podedemo 
de poise gena idadiwa. 

> So itiaika, ma ngale o nyawa moi la 
kanaga de awi gogelelo komagena, una 
magena awi giliri tosimane. Duma nako 
ai giliri gena, ngohi tosimane toholu, ka 
cawali to ngohi ai buturu ma kurangi 
bato. 

6 Nakoso ngohi lo todupa ai giliri 
tosimane gena, idadiwa potemo ngohi 
tobicara maro tofufuma moi, duma 

igogou ai giliri o kia naga tosimamane 
gena asa itiaika. Duma ai giliri masirete 
tosimane gena asa todupawa. Upa 
sidago ma orasi ai jarita magena o nyawa 
yoise, de ona ai giliri magena yosimane. 
Nakoso o nyawa la kanaga yodupa ai 
giliri yosimane, de ona magena bilasu ka 
ai manara yanano de ai demo yoise. 

7So ma ngale ngohi ai gogelelo 
gangodu gena galoha icarawa, so o 
Gikimoi woihike ngohika o sangisara ma 
rupa moi, la idadiwa ngohi tomasihie. 

O sangisara gena maro o totopo moi to 
ngohi ai lakeka, de lo maro o Iblis ma 
sosulo moi ngohi isisususa. 

8 Ngohi towibaja de togolo o Jouka 
sidago tosipara lo ma saange la o 
sangisara magenano Una woipalako. 

3 Duma Una wotemo ngohika, "Hiwa! 
Ngohi Ai laha ngonaka gena yaadoka. 
Sababu nakoso ngona ani buturu gena 
ikurangi, de to Ngohi Ai kuasa ilalamo 

magena asa foloisi imanara ngonaka." 
Komagena so ngohi manena asa kanaga 
de ai nalika, la ngohi ai giliri tosimane 
kiaka ai buturu ikukurangi gena isikelelo, 
sababu nakoso ngohi iputuruwa, de 
igogou ma Kristus Awi kuasa gena 
kanaga imanara ngohika. 

10 So nakoso ngohi ai buturu ikurangi, 
de ngohi gena asa tosanangi. Ngohi 
tosanangi nakoso ai ronga ma dorou 
yogaka eko ngohi de ai kurangi, de lo 
nakoso ngohi o sangisara de o susa 
ma rabaka ma ngale ma Kristus gena 
towipiricaya qaputuru. Sababu nakoso 
ngohi kanaga de ai buturu sutu ikurangi, 
de ma Kristus Awi kuasa asa ngohi 
isiputuruka. 

11 To ngohi ai demo kangano manena, 
kiaka ai giliri tosimamane gena, maro o 
nyawa wofufuma moi awi demo. Duma 
ma ngale ngini so ngohi bilasu totemo 
komagena. Igogou de itiai la ngini gena 

ngohi nigiliri bai! Nakoso ngohi gena ai 
faida ihiwa gena, qadoohawa. Sababu 
nako ngohi isitero de o bi sosulo ma 
somoa ona magena, ngaroko manga 
ronga masirete isilalamo, duma ngohi 
asa ai kurangi moi lo ¡hiwa. 

12 Ena gena, ma orasi ngohi kagena 
nginika, de ai sabari ilamo so ngohi o 
bi nonako taakaka, kiaka isinako itiai 
ngohi gena o Jou Yesus Awi sosulo 
moi. Komagena ngohi taaka o nonako 
ihahairani la o Gikimoi Awi kuasa nginika 
tinisikelelo. 

13 So maro o bi moi-moi magena o 
bi gogobu ma somoaka lo taaakaka, 
gangodu magena lo asa nginika taakaka. 
Ka cawali o kia naga moili kanaga taaka 
waasi, ena gena o gaji nginika togolowa 
bai! Nako ngohi taaka waasi komagena 
gena, idodooha. Ngini niosininga ngohi o 
sala moi taaka, eko hiwa. We! Ihiwa bai! 

14 Nimasosininga. O orasi manenaka 
ngohi tomasidailako la ma para ma 
saangeka tahika ngini tinikurumi, de 
igogou ngohi asa o gaji moi lo upa 
togolo nginika. O kia naga ngohi tasasari 
gena, upa nitemo nia arata, duma ma 
ngale ngini tinisari la asa ngohi nigehe 
galoha kali. Sababu o ngopa-ngopa 
yasowo bilasu o arata yadiahi ma ngale 
o dodihimoka, duma cawali o dodihimo 
bilasu o arata yadiahi ma ngale o 
ngopa-ngopaka. 

15 So ngohi de ai nalika asa o kia 
de maena ngohika sidago lo ai rohe 
gangodu, magena ngohi masirete lo aku 
nginika ngaroko komagena, duma 
ngini gena nia dodara ngohika gena ka 
gacekesi. 

16 Ngini masirete nianakoka, ma moi 
waasi ma ngale ngohi ai oho ma kurangi 
gena ngini tinisimoku. Duma kanaga o 

nyawa itemo, ngohi gena tinisihahaga 
maro o nyawa icocawaro moi. Ona lo 
itemo ngohi ngini tinikulaika la o pipi 
tomamake. 

17 Hiwa! Ngini nianakoka, o bi 
nyawa tasididingo nginika, manga 
sidongirabano gena moi lo yahiwa ngini 
inisihaga so ngohi o pipi tamake. 

18 Ngohi igomaka o Titus towibaja de 
togolo unaka la una wotagi winikurumi 
kali nginika, de kanaga lo o dodiao 
wopipiricaya moili una magena towisulo 
la una womote. Idodooha o Titus 
una magena ngini winisihagaka. 
Komagenawa bai! Ngini masirete 
nianakoka, ngomi misinoto kanaga 
mimasininga moi de lo mia manara ka 
imaketeroli. 

19 Upa sidago nitemo gena maro 
komanena: ngomi mia demo moi-moi 
gangodu o surati manena ma rabaka ma 
ngale ngomi masirete miasinako itiai. 

Ai dodiao tinidododara, o bi moi-moi 
gangodu manena gena mitemo sababu 
ngomi de ma Kristus mimarimoika de 
o Gikimoi masirete lo kanaga ngomi 
wominanano. O bi moi-moi kiaka 
miaaakaka gena, ngomi miaaka la ma 
ngale to ngini nia piricaya magena asa 
misiputuru. 

20 Ngohi totemo komagena, sababu 
ngohi tohawateri upa sidago, nakoso 
ngohi done tahika nginika la ngini 
tinimake, de kagena nginika maro o 
kia ngohi tongongano gena ihiwa, de 
ngohi lo ai sininga nginika gena asa 
maro ngini niongongano gena ihiwa. 
Upa sidago ma orasi ngini tinimake, 
de ngini gena nimatekekangamo, eko 
nimatekedoosa, eko nimatekeduhudu 
de nimatekesikoholu. Upa sidago ma 
orasi ngini tinimake, de ngini gena nia 
ronga ma dorou nimatekekagaka, eko lo 
nimacaralamo de nimatekeruwahe. 

21 Ngohi tohawateri upa sidago, nakoso 
ngohi tahika kali nginika, de ngini nia 
simaka o Gikimoi asa ngohi woisimaqe. 
Upa sidago ngohi toari ma ngale ngini 
nia sidongirabano kanaga nidala o 
dorou niaakasi. Sababu ngini gena 
nimatoba de nimatoduba waasi nia 
dorou iqoqomano, gena nisundali de o 
nyafusu ma dorou niaaka, de o moi-moi 
gatotorou niodupa sidago lo nia rohe 
maro ka o haiwani so o mage gena 
niodupa niaaka. 

1 De manena so he ma para 
13 ma saangeka ngohi tahika ngini 
tinikurumi. Kanaga o Gikimoi Awi Jaji 
ma Buku ma rabaka isilelefoka itemo, 
"Nakoso o nyawa moi ona de manga sala 
eko hiwa gena yatailako, bilasu kanaga 
o saksi yasinoto eko yaruwangeka la 
ma ngale ona magena manga demo 
gena imaketero, la o hali magena aku 
isitatapu." 

2 Ma orasi ipapasaka, ma para ma 
sinotoka de ngohi kanaga nginika, de o 
dorou yaaaka ona magenaka ngohi asa 
tasisitiari. So o orasi manenali ngaroko 
ngohi kanena de ma soa ikuruka, to 
ngohi ai sitiari gena asa tapeto kali ona 
magenaka de lo ngini ningoduka. Ena 
gena, ma orasi done ngohi tomasidiado 
nginika, de nakoso ngini la kanaga o 
dorou niaaakasi, ngohi asa tinigalusiri 
kawa, duma igogou tinifanggali de o 
dorou. 

3 Magena maro nia gogolo igomaka 
gena, o nonako moi isikelelo igogou 
ngohi ma Kristus woisuloka la Awi demo 
tosingangasu. So nakoso ngohi o nyawa 
ma dorou tafanggali de o dorou, de 
ngini asa nianako igogou ngohi gena 
tomadadi ma Kristus Awi uru ma dagali 
bai! Sababu ma Kristus Awi sitiari kiaka 
ngohi tinisidodiado nginika gena ma 
buturu ikurangi gena ihiwa, duma Awi 

kuasa magena igogou ngini masirete asa 
niamalo. 

4 Ma orasi ma Kristus wisidasangahadika 
gena, igogou Awi buturu kanaga sutu 
ikurangi. Duma Una lo asa wisioho kali 
sababu o Gikimoi Awi kuasa. Komagena 
lo ngomi kanaga de mia buturu ikurangi, 
imatero de ma Kristus iqomaka. Duma 
ngomi lo asa mioho de o Gikimoi Awi 
kuasa, imatero de ma Kristus, de nakoso 
ngomi done to ngini nia simaka, de o 
Gikimoi Awi kuasa womihihike ngomika 
gena ngini asa niakelelo. 

> Ai dodiao nipipiricaya, ngohi 
tongongano ngini asa nimatailako igogou 
ngini o Gikimoika niwipiricaya, eko 
hiwa. Nia sininga masirete hika nianano. 
Idodooha ngini nianako igogou o Yesus 
Kristus kanaga nia sininga ma rabaka, eko 
hiwa. Awadede! Upa sidago nia piricaya 
gena ka cawali nia uru ma kahika. 

6 Ngohi tongangano ngini nianako 
gaboloka, igogou ngomi gena ma Kristus 
Awi sosulo. 

7 Ngomi migolo o Gikimoika tanu ngini 
gena o dorou upa he niaaka. Gena upa 
sidago mia ngale misikelelo ngomi gena 
igogou ma Kristus Awi sosulo. Duma 
ngomi mia ngale ngini gena kanaga o 
loha niaaka qaputuru. Ngaroko o nyawa 
ona magena kagena nagasi itemo ngomi 
ma Kristus Awi sosulo misowo gena, 
gadoohawa, hitilahi ngini o loha niaaka 
gaputuru. 

8 Ngomi ma Kristus Awi sosulo gena 
aku ngini miniholu kawa, hitilahi ngini 
lo o dodoto itotiai niamote. So ngomi 
miadupa ngini miniriwo la o dodoto 
itotiai niamote. 

3 Ngomi kanaga de mia nalika, nakoso 
ngomi mia buturu sutu ikurangi, hitilahi 
ngini gena niputuruka. Ngomi migolo o 

Gikimoika tanu ngini winiriwo la o loha 
niaaka qaputuru. 

10 Komagena so ngohi tomasidiado 
waasi nginika, de o surati manena ngohi 
asa talefo, la ma orasi done kagena 
tomasidiado, de upa he de o kuasa 
o Jouno ngini nia gogoho ma dorou 
magena tositiai de lo ngohi he tiningamo 
kawa. Sababu o Jou Awi kuasa woihike 
ngohika la ngini nia piricaya magena, upa 
tasisa, duma ka tosiputuru. 

11 Ai dodiao nipipiricaya, ai demo ma 
dodogu talefoka tanu ngini nimore de 
ninali. Hika nia gogoho nisitiai, de ai 
sitiari gena niaaka galoha, de to ngini 
moi-moi nia sininga ma rabaka aku 
nisiketero la kagena naga lo cawali ka o 
rimoi de o sohi. De o Gikimoino kanaga 
o dodara de o sanangi wonahihike, Una 
magena asa wogoge dede ngini. 

12 To ngini nia salam de nia siboso lo 
tanu nimatekesidiado o nyawa moi de o 
nyawa moika. 

13 (13-12b) De kanena o Gikimoi Awi 
nyawa yangodu manga salam idala 
yosidingo nginika. 

14 (13-13) Ngohi togolo tanu o Jou 
Yesus Kristus Awi laha asa foloi wodogo 
nginika, de o Gikimoi Awi dodara asa 
foloi wodogo nginika, de lo o Gurumi 
Qatetebi asa ngini winisirimoi so aku 
wogoge dede ngini ningoduka. Sidago 
kanena. Ngohi Paulus O Makedonia ma 
daeraka 


Galatia 


1 Ngini o Yesus niwipipiricayaka o 

1 gogobu o bolumoi-bolumoi nigoge 
O Galatia ma daeraka. Ngohi, Paulus, o 
surati moi tolefo nginika de ai dodiao 
ipipiricaya mingodu ona de ngohi mia 
salam minisidingo nginika. Ngohi kanaga 
de ai manara moi ma ngale o Yesus 
Kristus gena o nyawaka tosihabari, 
magena upa nitemo ngohi gena o nyawa 
isulo eko upa nitemo ngohi gena o 
nyawa moi isitatapu la taaka. Duma o 
Yesus Kristus de lo nanga Baba Gikimoi, 
Una o Yesus o sone ma rabano wisioho 
kali, asa ngohi isitatapuka maro o rasul 
moi de isulo la tosihabari o nyawaka. 

2 (1:1) 

3 Ngohi togolo o Gikimoi nanga Baba de 
o Jou Yesus Kristus tanu inidogo nginika 

o laha ifoloi, la nia sininga yaaka so foloisi 
isanangi. 

4 Sababu nanga Baba Gikimoi masirete 
Awi dupa so ma ngale to ngone nanga 
dorou gena ma Kristus Awi rohe wahike 
isone, la o nyawa o orasi manena o 
Gikimoi wihoholu, to ona manga dorou 
magena ma rabano asa ngone Una 
wonapalako. 

> Tanu o Gikimoi Una magena Awi ronga 
posilamo ka sidutu ikakali. Amin. 

6 Awa kodo! Ngohi masirete ai sininga 
ma rabaka gena tomahairani. Asitagala! 
Ngaroko ngohi kadoka nginika de 
tinidongosa iteka waasi, de qadoohaso 
o Gikimoi gena ngini niwidongosa de 
niwiwosaka. Una magena Awi sininga ka 
galoha so, ngaroko ngini kanaga o dorou 
ma rabaka, duma nakoso ma Kristus 
niwipiricayaka o Gikimoi winiaso maro to 
Una Awi nyawa masirete. De gadoohaso 
niamote o dodoto ma somoa moili, 

ngaroko o dodoto ma ngale ma Kristus 
gena ngohi tinisingangasu igomaka. 

70 dodoto ma somoa moili magena upa 
lo nitemo o dodoto itotiai eko qaloloha. 
Duma kanaga o nyawa yamuruo naga to 
ngini nia sininga ma raba yaruwahe de 
ona manga edekati lo o dodoto itotiai ma 
ngale ma Kristus gena yodupa yatagali. 

8 Upa sidago kanaga ngomino moi 
eko lo o malaikat moi o sorogano la 
nginika nisingangasu o dodoto ma 
somoa moili de o dodoto o kia maro 
igomaka ngomi minisingangasu qabolo 
nginika. La nakoso idadi komagena, de 
o Gikimoi masirete Una asa ngomi eko 
lo o malaikat magegena watinga de 
womiumo o naraka ma rabaka. 

3 So ngomi gena minidedemo igomaka, 
so komagena o orasi manena de ngohi 
tinidedemo kali. Nakoso kanaga o nyawa 
la nginika inisingangasu o dodoto ma 
somoa moili, so imaterowa de o dodoto 

o kia ngomi minihike igoma nginika, 
de o Gikimoi masirete asa ona magena 
watinga de waumo o naraka ma rabaka. 

10 Ngohi totemo komagena, sababu 
ngohi ai edekati ma ngale upa o nyawa 
manga dupa gena tamote. Hiwa! To 
ngohi ai edekati ma ngale o Gikimoi 
masirete Awi dupa gena tamote. Upa 
sidago o bi moi-moi ngohi taaaka gena, 
kanaga ai edekatika ma ngale o nyawa 
gena ka ngohi idupa. Nakoso to ngohi 
ai edekati la komagena, de ngohi ma 
Kristus Awi leleani moi isowo. 

11 Ai dodiao nipipiricaya, ngohi 
tinidedemo nginika o habari ma ngale 
ma Kristus tinisingongangasuka gena, 
upa nitemo ma sihino gena o nyawa 
manga siningano. 

12 De upa lo nitemo o nyawa moi 
woidoto ngohika. Hiwa! Duma o Yesus 
Kristus masirete Una asa o habari 
galoloha magena woisimane ngohika. 

13 lgogou! Ngini niise qaboloka, ma 
orasi igogomaka ngohi o Yahudika ma 
nyawa manga bobita o Gikimoino maro 
o Musa walelefo gena tamote, ma ngale 
ai siningaka nagala taaka itiai so o bi 
moi-moi magegena ka taaka. Komagena 
so idodooha ngohi o nyawa o Yesus 
wipipiricayaka de tasangisara qatubuso, 
ai edekati gena ona tasisa. 

14 De nioiseka maro o gohiduuru yadala 
o Yahudika ma nyawa manga bobita o 
Gikimoino gena yaaka, komagena lo 
ngohi ifoloi taaka la nagala ai sininga itiai. 
Komagena maro ai ete de topora manga 
adati de manga galepu gena tacoho 
gaputuru de magena tadoto tokaeli. 

15 Ngaroko taaka komagena, duma ma 
orasi ngohi isibuo waasi, de o Gikimoi 
to Una Awi laha woihike ngohika, so 
woihirika de woiasoka la ma ngale Una 
asa towileleani. 

16 So, ipasaka, de Una asa wositatapuka 
la bilasu ngohika isimane to Una Awi 
Ngopa gena naguuna, la ma ngale ngohi 
totagi Awi Ngopa magena towisihabari 
o Yahudika ma nyawa yasowo. So ma 
orasi magegena ngohi asa o nyawa 
moika lo tomasano kawa eko totemo, 
"Tadodooha la o Gikimoi Awi Ngopa 
gena towisihabari." 

17 De komagena lo ngohi asa totagiwa 
o Yerusalemka ma ngale o bi sosulo 
o Gikimoi wasitotatapu iqomaka, ona 
magena takurumi kasi. Upa he o nyawa 
moi asa woidoto ngohika. Duma ngohi 
asa ka totagi tokahika o Arab ma tonaka, 
gabolo de ngohi toliho kali o Damsyik 
ma kotaka. 

18 So he o taungu saange ipasaka, de 
ngohi totagi takahie o Yerusalemye ma 
ngale de o Petrus gena mimarinako, de 
kagena unaka asa ngohi togoge sidago o 
wange mogiowo de motoha. 

19 De o rasul ma binukali o Gikimoi 
wasitotatapuka, duma ngohi tamakewa, 
ka cawali o Yakobus, o Jou Yesus ma 
nongoru ma duhutu. 

20 Ngohi ai demo moi-moi tinidelefo 
nginika gena, qangodu igogou de itiai. 
De o Gikimoi lo woinako ngohi manena 
itodamatowa. 

21 Kagena o Yerusalemka de ngohi asa 
tomajobo totagi o Siria ma daeraka de lo 
o Kilikia ma daeraka. 

22 Komagena, ngaroko o bi gogobu ma 
Kristus wipipiricaya o Yudea ma daeraka, 
ona magena asa ngohi masirete gena 
imake waasi. 

23 Ma ngale ngohi gena asa ona 
magena yogiise isidadu-dadu kanaga o 
nyawa itemo, "O nyawa una magena 
iqoqoma gena ngone wonasangisara 
de awi edekati gena wonasisaka, so 
ngone ma Kristus powipipiricayaka 
gena he powipiricaya kawa. Duma 

ngaroko komagena, o orasi manena 
wonasangisara kawa de una lo o nyawa 
wosihohabari moi, o habari galoloha ma 
ngale ma Kristus bilasu powipiricaya." 

24 So ma orasi o bi gogobu yanako ma 
ngale to ngohi ai sininga itagalika, de ona 
magena o Gikimoi Awi ronga yogiliri de 
isilamo. 

1So o taungu mogiowo de iha 
2 ipasa, de ngohi totagi takahie kali 
o Yerusalemye. Kanaga ngohi de o 
Barnabas mitagi mimakomote de o Titus 
lo towingaho. 

2 De o nyawa moi lo ngohi isulowa 
totagi, duma o Gikimoi Una masirete 
ngohi woisinako, so tanako bilasu ngohi 
totagi o Yerusalemye. So kagena ngohi 
dede o gogobu manga bi roriri ona 
magegena asa mimatolomu o riho 
moika. De kagena ai manara ma ngale 
o habari galoloha o Yahudika ma nyawa 
yasowoka tasihabari so magena ngohi 

tasingangasu onaka. Upa sidago ai 
manara igoma taaka qaboloka de o orasi 
manena taaka kali gena, o roriri ona 
magena yangodu yaholu. 

3So ngaroko o Titus o Yahudika ma 
nyawa wisowo, duma una magena ai 
dodiao womomanara moi so ona upa he 
wigegego la una bilasu wisuna, ma ngale 
o Yahudika manga bobita o Gikimoino 
magena upa he wamote. 

4 De komagena lo ma orasi mimatolomu 
o riho moika, kagena o nyawa yamuruo 
naga gena yodupa yagegego la o 
Yahudika ma nyawa yasowo bilasu 
imasuna kasi ma ngale manga sininga 
itiai o Gikimoika. O bi nyawa ona 
magena, ma Kristus wipipiricayaka gena, 
yasihaga so iwosa to ngomi mia dolomu 
ma dongirabaka de imasipongoka, 
ona magena imisidadase la mia 
edekati aku yanako ma ngale imikalaki. 
Sababu ngomi gena o Yesus Kristus 


GALATIA 2 10 


miwipiricayaka, so o Yahudika manga 
bobita o Gikimoino upa he mipareta, so 
magena he miamote kawa ma ngale mia 
sininga itotiai o Gikimoika. Ona manga 
edekati gena ma ngale bilasu ngomi o 
Yahudika manga bobita o Gikimoino 
magena miamote kali, maro o sapi moi 
ipopalakoka bilasu yapiliku kali. 

> Ngaroko komagena, to ona manga 
edekati gena ma moi waasi miamote 
de ngomi gena miholu, maro o prajurit 
bilasu manga lawangi ma edekati gena 
yamote iholu. Ka ma ngale ngini gena 
ngomi bilasu o habari qaloloha ma 
diai magena miojaga, upa sidago ona 
magena yatagali. 

6 Ngohi o gogobu manga roriri gena 
tasingangasuka, de ona asa ngohika 
upa igolo la ma ngale o habari ngohi 
tosihohabarika gena patagali. Nakoso 
ona magena o nyawa yahoromati gena 
tadoohawa, sababu o Gikimoi gena 

wahiriwa manga jamani, so ngone o 
nyawa gena upa moi patide de moi 
pasikahuku. 

7 Ona ngohi igolowa, duma o Yakobus, 
o Petrus, de lo o Yohanes ona magena 
asa igogou inako ka o Gikimoi ngohi 
woipiricaya so o habari galoloha 
gena woihike ngohika, ma ngale totagi 
tosihabari o bi nyawa o Yahudika yasowo. 
Gena ka imatero wisipiricaya o Petruska 
so O habari galoloha gena wihikeli unaka, 
ma ngale wotagi wosihabari o Yahudi ma 
nyawaka. 

8 Gena ma ngale o Gikimoi o Petrus 
wiaso, so o Petrus gena maro Awi 
sosulo moi ma ngale wotagi Awi habari 
wosihabari o Yahudi ma nyawaka. 
Komagena lo o Gikimoi woiaso ngohi 
maro to Una Awi sosulo moi ma ngale 
totagi Awi habari tosihabari ona magena 
o nyawa o Yahudika yasowo. 

?So o roriri ona magena yamaloka o 
manara maro o kia kanaga o Gikimoi de 
Awi laha woihike ngohika. Komagena 
so ona ngini niahohoromati maro nia 
roriri foloi yolamo gena, ona de ngohi 
de o Barnabas lo mimakocoho giaka. 

La komagena isikelelo ona de ngomi 
mimatekefakati de mimarimoi maro o 
dodiao mimomanara, ma ngale ngomi 
gena mitagi o habari qaloloha misihabari 
o nyawa o Yahudika yasowo de o roriri 
ona magena yotagi o habari qaloloha 
yosihabari o Yahudi ma nyawaka. 

10 Komagena de kanaga ona manga 
gogolo cawali ngai moi gena, ma 
ngale o Yahudika ma nyawa manga 
sidongirabaka la kiaka ona isususa gena 
tanu ngomi miariwo. De magegena maro 
o kia naga moi ngohi todudupa so o orasi 
isigeto-geto gena taaka qaboloka. 

11 Ngaroko komagena, ma orasi ngohi o 
Antiokhia ma kotaka, qabolo de o Petrus 

wahino de una asa o sala waaka, so 
ngohi bilasu o nyawa manga simaka de 
una towisidapano. 

12 Sababu ma orasi o Petrus kagena o 
Antiokhiaka, de igomaka una wodupa 
woogo de ona o nyawa ma Kristus 
wipipiricaya o Yahudika ma nyawa 
yasowo. Duma ma duuruka, o Yakobus 
o nyawa yamuruo naga o Yerusalemka 
wasulo la itagi o Antiokhiaka, de ma 
orasi ona imasidiado, de o Petrus una 
magena asa he wodupa kawa woogo de 
o nyawa ipipiricaya o Yahudika yasowo. 
Una wimodo, sababu o nyawa o Yakobus 
wasusulo gena yodupawa nakoso pooqo 
dede o nyawa ma Kristus wipipiricaya O 
Yahudika yasowo so imasuna waasi, gena 
yamotewa o Yahudika manga bobita o 
Gikimoino. 

13 De o Petrus waaka komagena, 
so O Yahudika ma nyawa ma binuka 
o Antiokhiaka, ona magena lo asa 

yaaka, sidago o Barnabas una magena 
wisabatolo so o sala magegena lo asa 
una waaka. 

14 Ma orasi kagena de asa ngohi 
tosihoda ona yangodu o Gikimoi Awi 
habari galoloha magena yaaka he itiai 
kawa, de ngohi ona yangodu manga 
simaka de asa o Petruska totemo, 
"Ngaroko ngona gena o Yahudika ma 
nyawa moi, ngona iqomaka de ma 
dekaka maro o Yahudika ma nyawa 
nisowo so o Yahudika ma nyawa manga 
bobita o Gikimoino gena, o kia naga 
moi lo naaka kawa. Nako komagena, de 
upa sidago ngona nagegego so o nyawa 
ipipiricaya o Yahudika yasowo, ona 
magena bilasu o Yahudika manga bobita 
o Gikimoino yamote la ma ngale manga 
sininga itiai o Gikimoika. Ce! Magena 
igogou o sala moi naakaka." 

15 Ngomi gena mia sihino o Yahudika 
ma nyawa de upa mia sihino o nyawa 

o Yahudika yasowo, ona o Yahudika 
manga bobita o Gikimoino yamotewa so 
mitemo ona gena yatotorou. 

16 Ngaroko komagena, duma ngomi lo 
o Yesus Kristus miwipiricayaka. Sababu 
ngomi misihodaka o Gikimoi masirete 
asa waaka la o nyawa manga sininga 
gena itiai. Upa he o Yahudika mia bobita 
o Gikimoino gena miamote, ka cawali 
o nyawa ona magegena la ma Kristus 
wipiricayaka. O Gikimoi wotemo, "Upa 
o Yahudika manga bobita Ngohino gena 
yamote la asa Ngohi taaka o nyawa 
manga sininga itiai." Komagena so 
ma ngale o Gikimoi waaka to ngomi 
mia sininga itiai gena, ngomi bilasu 
ma Kristus miwipiricaya, de upa he 
o Yahudika mia bobita o Gikimoino 
miamote. 

17 Nakoso ngomi miwipiricayaka 
de kanaga o Yahudika mia bobita o 
Gikimoino gena miamote kawa, de 

ngomi lo asa imisitero igogou maro o 
nyawa yatotorou. Komagena ngomi gena 
ka mimatero de o nyawa o Yahudika 
yasowo, ona lo o Yahudika mia bobita 

o Gikimoino yamotewa so aku mitemo 
ona yatotorou. Duma nako mitemo 
komagena, de nagala o nyawa asa itemo 
ma ngale ma Kristus womisulo ngomika, 
so ngomi he o dorou miaakaka. We! 
Komagenawa. 

18 Ngohi manena o Gikimoi waaka ai 
sininga itiaika, so o Yahudika manga 
bobita o Gikimoino todongosaka de 
tamote kawa, komagena so upa ngohi 
tamote kali ma ngale ai sininga itotiai 
taaka. Imatero maro o tahu moi tarubaka 
so ioko kawa, duma done ngohi tosigoko 
kali. Nakoso ngohi taaka komagena 
de igogou ngohi maro o sala moi asa 
taakaka. 

19 Sababu ngohi manena maro o 
nyawa moi kanaga wosone de o bi 

moi-moi o duniaka waaka kawa de 
witingaka, komagena lo ngohi o Yahudika 
manga bobita o Gikimoino asa tamote 
kawa de tatingaka ma ngale o Gikimoi 
Una magena ngohi aku towileleani. 
Magena imatero lo maro ma Kristus o 
sangahadika wosone de o bi moi-moi 
qangodu wadongosaka so wamake 
kawa, komagena lo ngohi ma ngale ai 
sininga itiai so o Yahudika manga bobita 
o Gikimoino todongosaka so tamake 
kawa. 

20 Komagena so o orasi manena gena 
upa ngohi ai buturu masirete so ali 
sininga itiai, duma cawali de ma Kristus 
Awi oho ma buturu asa aku ai sininga 
itiai. La ma ngale o orasi manena 
ngohi tooho de o Gikimoi Awi Ngopa 
towipiricayaka, la Una magena asa aku ai 
sininga itotiai gena waaka. Sababu Una 
magena ngohi woidodara de ma ngale 
ngohi lo Una wodupa wosone. 

21 Ngohi toholu totemo o kia naga o 
Gikimoi Awi laha so waaka de magena 
ma ngale lo ihiwa ngohika. Nako ngone 
o nyawa o Yahudika manga bobita o 
Gikimoino magena pamote so o Gikimoi 
waaka nanga sininga itiai de, kodo, ma 
Kristus Una wosone gena ma ngale lo 
ihiwa ngoneka. 

1 Ilaha! Totemo, ngaroko, idodooha 

3 ngini o Galatia ma nyawa, O Yesus 
Kristus o sangahadika wodupa wosone 
gena tinidoto gaboloka, duma nia sininga 
ma rabaka asa itiai waasi so ka isalasi. 
Cedeke! Nagala kanaga o nyawa gena to 
ngini nia siningaka igogou isigamamuka. 

2So komagena ngohi todupa ngini 
niosininga o Gurumi Qatetebi niamake 
gena, upa nitemo ma sababu o Yahudika 
manga bobita o Gikimoino niamote ma 
ngale niaaka nia sininga itotiai, duma 
ma sababu ngini asa o habari qgaloloha 
niiseka de ma Kristus niwipiricayaka. 

3 Qadoohaso cawali magegena de ngini 
nigamamuka. Ce! Ngini nifuma sidago 
nia sininga ma rabaka nitemo, ngaroko 
igoma niwipiricayaka o Gikimoi de Awi 
Gurumi lo niamakeka so magena nia 
sininga waparetaka, duma ma duuruka 
de ngini asa nitemo nia buturu masirete 
so nagala aku nia sininga niapareta de 
niaaka foloisi qalohaka. 

4 Ce! Komagena ma faida ihiwa. Tanu 
upa nimaaka komagena. Ngaroko o 
nyawa nisisangisara ilamo de nia piricaya 
gaputurusi, duma nagala ngini nisihoda 
waasi, ena gena ka cawali o Gikimoi Awi 
Gurumi ma buturu. 

> Mutuwade hika nisihodaka la upa 
sababu o Yahudika manga bobita o 
Gikimoino niamote, duma ngini o 
Gikimoi Awi habari qaloloha gena 
niiseka de lo ma Kristus niwipiricayaka, 
so O Gikimoi Awi Gurumi asa wodupa 
winihike nginika de lo nia sidongirabaka 

o Gikimoi Awi nonako ihahairani 
waakaka. 

6 Ngini bilasu niosininga ma ngale 
o Abraham una magena kanaga o 
Gikimoi Awi Jaji ma Bukuka isilelefo 
itemo, "O Abraham una magena o 
Jou wipiricayaka, so o Jou wotemo o 
Abraham gena awi sininga itiai Unaka." 

70 Gikimoi Awi demo komagena, so 
ngini bilasu nisihoda nakoso o nyawa la 
kanaga o Gikimoi wipiricayaka imatero 
maro o Abraham awi piricaya, ona 
magena igogou o Abraham awi ngopa de 
awi danoku. 

8 De lo igomaka o Gikimoi Awi Bukuka 
isilefo done o nyawa o Yahudika yasowo, 
nako Una wipiricayaka, done Una asa 
to ona manga sininga waaka itiai. De 
iqogoma Una o habari galoloha asa 
o Abraham wisingangasuka wotemo, 
"Sababu ma ngale ngona done Ngohi 

asa O bangsa yangodu o duniaka Ai laha 
gena tasidumu." 

3 Komagena so ngini aku nisihoda maro 
o Gikimoi wojaji o Abrahamka ma orasi 
una o Gikimoi wipiricayaka, komagena 
lo o Gikimoi asa Awi laha wosidumu o 
nyawa yangoduka nakoso ona magena 
wipiricaya Unaka. 

10 Sababu nakoso o nyawa kanaga 
itemo "Nako ngohi ka cawali o Yahudika 
manga bobita moi-moi o Musa walelefo 
gena qangodu tamote, de asa ai sininga o 
Gikimoi waaka gena itotiai," ona magena 
o Gikimoi asa wakutuku. Sababu ma 
ngale o nyawa la maro ona magegena 
Una wasisala gaboloka. Una Awi Bukuka 
isilelefo, "O nyawa nakoso o Yahudika 
manga bobita o Gikimoino isilelefo o 
Buku ma rabaka la kanaga ngai moi 
yatilaku, de o Gikimoi asa ona wasisala 
lo gaboloka." 

11 Komagena igogou o Gikimoi 
wositatapuka o nyawa la o Yahudika 
manga bobita o Gikimoino yamomoteka, 
ona magena manga sininga itotiai gena 
Una upa he waaka. Sababu o Gikimoi 
Una masirete wotemo iqomaka, "O 
nyawa nakoso Ngohi ipiricayaka so 
manga sininga itiai gena Ngohi taakaka, 
de ona magenaka asa Ngohi tahike la 
ona yooho dede Ngohi ka sidutu ikakali." 

12 Duma o ngeko o Yahudika manga 
bobita o Gikimoino yamote gena, 
imaterowa de o ngeko o Gikimoi 
powipiricaya. Sababu ngone panakoka 
o Gikimoi Awi Bukuka isilelefo itemo, 
"O nyawa nakoso o bobita o Gikimoino 
moi-moi isilelefoka gena qangodu 
yaakaka, de ona magena asa o oho 
yamake, sababu o bobita moi-moi 
isusuloka gena ona yaakaka." Komagena 
ngone o nyawa moi lo waali aku paaka 
itiai, sababu o bobita gangodu akuwa 

paaka, duma mamoi-mamoi ngone 
patilakuka. 

13 Ngaroko o Gikimoi wakutuku o bi 
nyawa yangodu nakoso ona o Yahudika 
manga bobita o Gikimoino yaakawa, 
duma nakoso ngone la kanaga o Yahudika 
manga bobita o Gikimoino pamotewa, 
tanu Una upa wonakutuku. Sababu ma 
Kristus Una magena asa to ngone nanga 
kutuku ma dagali, so ngaroko o bobita 
o Gikimoino itemoka, duma asa ngone 
inakutuku kawa de kanaga o bobita 
gena inapalakoka. Gena igogou sababu 
iqoqoma o Musa walefoka wotemo, "O 
nyawa nakoso yatooma o sangahadika, 
de Gikimoi asa ona magena wakutuku 
gaboloka." 

14 De ma ngale ma Kristus o bobita 
magenano ngone wonapalako komagena 
la o Gikimoi Awi laha wosidumu o 
Abrahamka, ma ngale magena so o bi 
bangsa ma nyawa yangodu o duniaka lo 

yamake. De lo sababu ngone ma Kristus 
powipiricayaka, so o Gikimoi Awi Gurumi 
wonasijajaji magena lo pamakeka. 

15 Ai dodiao nipipiricayaka, idodooha o 
Gikimoi wojaji o Abrahamka gena hika 
ngini ngohi tinisikelelo. Hino la ngone 
posiade-ade de positero maro o kia 
naga moi de o orasi isigeto-geto asa 
idadika. Nakoso o nyawa yasinoto de 
kanaga ma ngale o kia naga moi gena 
imatekekajajika de lo o jaji magena 
isitatapu lo qgaboloka, ngaroko ona 
magena ka o nyawa, duma o nyawa 
nagoona bato yaakuwa o jaji magena 
yasisa eko lo o jaji magena yatagali. 

16 So komagena lo ma orasi o Gikimoi 
wojaji o Abrahamka, de wosingangasu 
done asa o bi moi-moi idala wahike 
unaka de lo Una o Abraham awi ngopa 
de awi dano moiku. Duma ma ngale 
ona yadala o Gikimoi wotemowa, cawali 
wotemo, "ani ngopa de ani dano moiku," 

gena ka ma ngale o nyawa womatetengo 
Una magegena ma Kristus. 

17 De magegena ngohi ai edekati la o 
Gikimoi wijaji o Abrahamka de o jaji 
magena wositatapu qaboloka wotemo, 
"Igogou! Ngohi Ai jaji ngonaka gena asa 
taganapuka." Qabolo so o taungu 430 
ipasaka, de ma ngale Una Awi bobita 
o nyawa bilasu yamote gena wahike. 
Duma ngaroko komagena, igogoma 
asa Una Awi jaji o Abrahamka magena 
upa watilaku. Upa sidago Awi jaji o 
Abrahamka magena wapiki. Hiwa! O 
kia naga o Gikimoi wojaji de wosasi lo 
gaboloka, magena yaakuwa itagali. 

18 Nako o nyawa kanaga o bobita 
magena yamoteka so o Gikimoi Awi jaji 
wosiganapu onaka, so upa de o sababu 
magegena so Una wojaji ma ngale Awi 
jaji magena yamake. Mutuwade upa 
ma sababu o Gikimoi Awi bobita gena 
o Abraham wamoteka so o Gikimoi 

Awi jaji unaka gena wosiganapu, duma 
ma sababu Una Awi laha asa wodupa 
wosidumu o nyawaka. 

19 Nako magena igogou de itiai, 
de nagala o nyawa moi asa wosano 
wotemo, "Qadoohaso o Gikimoi Awi 
bobita ma ngale o Yahudika ma nyawa 
yamomoteka gena wahike." Ngohi 
tosango o Gikimoi Awi bobita wahike la 
ma ngale o nyawa aku yanako igogou 
Awi bobita magena ona yatilakuka. De 
ma ngale komagena so ona la o dorou 
yaaka gena itiai de itero, de lo igogou 
Una wotemo ona magena bilasu Una 
wasangisara. Komagena o Gikimoi o 
nyawa manga dorou wasikelelo sidago 
ma orasika done o Yesus Kristus wahino, 
gena Una o Abraham awi ngopa de 
awi dano moiku. O Gikimoi Awi bobita 
wahike gena, upa Una masirete, duma 
o bi malaikat wasulo la itagi o Musaka 
wisingangasu de una magena maro o 

Gikimoi Awi dagali moi so o nyawaka 
wasingangasu. 

20 Duma ma orasi o Gikimoi Awi 
jaji wihike o Abrahamka, awi dagali 
wasulowa, duma Una masirete asa 
wisibicara o Abrahamka. Komagena o 
Gikimoi masirete Awi jaji gena wihike 
o Abrahamka, de o jaji magena asa 
wosiganapuka. 

21 Nagala o nyawa moili asa wosanoli, 
"O Gikimoi wodupa wojaji, de asa 
o kia naga moi Unano pamake gena 
imaterowa, nakoso o Gikimoi Awi 
bobita gena bilasu pamote. So idodooha 
o Gikimoi Awi jaji de o Gikimoi Awi 
bobita kanaga imatekekalawangi.” Ngohi 
tosango, hiwa bai! Nakoso potemo o 
Gikimoi Awi bobita o nyawa wahike so 
aku yamake o oho ka sidutu ikakali, de 
igogou sababu ona Awi bobita gena 
yamoteka, de magena asa Una to ona 
manga sininga itotiai gena bilasu waaka. 

22 Duma, ngaroko, itiaiwa. We! Kanaga 
o Gikimoi Awi Bukuka isilelefoka, o 
bi nyawa ona yangodu o Gikimoi Awi 
bobita yamotewa, de sidago manga 
siningaka o dorou yaaka magena ma 
rabaka akuwa yapalako. So o nyawa 
nakoso kanaga imamangaku igogou ona 
yamote yaakuwa o Gikimoi Awi bobita, 
duma o Yesus Kristus wipiricayaka, 
cawali ona magena asa o Gikimoi Awi jaji 
o Abrahamka gena yamake. 

23 Ma orasi o habari galoloha 
imasidiado waasi, de o Gikimoi Awi 
bobita he kanagaka so magena bilasu 
inatago, maro o nyawa yatago so bilasu 
ka o bui ma rabaka igoge. Awi bobita 
magena itemo nakoso o nyawa yatilaku, 
de ona magena bilasu yosone. Komagena 
o Gikimoi Awi bobita inatago, sidago 
ma orasika done asa Una wonasikelelo 
ngoneka, nakoso ngone ka o Yesus 
Kristus powipiricaya, de ngone o Gikimoi 

Awi sangisarano inasisupu de nanga 
sininga itotiai gena waaka. 

24 Komagena o Gikimoi de Awi bobita 
gena ngone wonajaga sidago done ma 
Kristus wahino, de nakoso ngone Unaka 
powipiricaya, de ngone nanga sininga 
itotiai gena aku o Gikimoi waaka. Maro 
o bi ngopa bilasu manga dodihimo ona 
yajaga sidago ma orasi yalamoka, done 
he yajaga kawa. 

25 Duma ma orasi gena yaadoka, so ma 
Kristus aku powipiricayaka so o Gikimoi 
de Awi bobita lo ngone he inajaga kawa, 
maro o ngopa la yalamoka so manga 
dodihimo he yajaga kawa. 

26 So ma orasi ngini gena o Yesus 
Kristus niwipiricayaka, de ngini gena 
ningodu asa maro o Gikimoi Awi 
ngopa-ngopaka, sababu ngini de o Yesus 
Kristus nimarimoika. 

27 Magena igogou de itero, sababu ma 
orasi ngini niosi, de ngini asa nidadi 

maro ma Kristus Awi nyawa masirete 
so Una Awi Gurumi wogoge nia sininga 
ma rabaka. So ngini maro o Gikimoi Awi 
ngopaka de o Yahudika manga bobita o 
Gikimoino gena he inijaga kawa. 

28 Nakoso kanaga ngini de o Yesus 
Kristus nimatekerimoika gena, ma 
edekati kanaga o Yahudika ma nyawa 
eko o Yahudika ma nyawa yasowo 
lo ka nimaketero, eko yanau eko 
ngopeqeka lo ka nimaketero, de 
lo o bi gilalo eko igogilalowa lo ka 
nimaketero. Sababu ngini ningodu gena 
ka nimaketero nakoso dede o Yesus 
Kristus nimatekerimoika. 

29 De sababu ngini ma Kristus 
niwipiricayaka, so o Gikimoi wotemo 
ngini maro o Abraham awi ngopa de awi 
danoku, so o Gikimoi Awi jaji qangodu o 
Abrahamka gena aku niamake. 

1 Komagena so ngohi tagogou 
totemo nginika, kanaga o ngopa moi 

ngaroko ma baba awi pusaka wapareta, 
duma ma orasi o ngopa magegena 
wilamo waasi, de una wiaka imatero 
maro ka o gilalo womomanara moi so ka 
wisigimina. 

2 Una wipareta sidago awi umuru yaado 
kasi maro awi baba wositotatapuka. 

3 Komagena lo ngone ipapasaka kiaka o 
Yesus wisibuo waasi, de ngone maro o 
ngopa ma ceceke moi, so ma ngale o bi 
adati de o galepu moi-moi gena bilasu 
ngone posigise so ngone imatero maro o 
kuasa inaparetaka. 

4 Ngaroko komagena, duma o Gikimoi 
Awi orasi yaadoka, de Una masirete lo 
asa Awi Ngopa wisuloka la Una wahino 
o duniaku woutika. Una magena o 
ngopegeka moi mowisibuoka imatero 
maro o Yahudika ma nyawa, so manga 
bobita o Gikimoino gena bilasu waaka. 

> La ma ngale ngone, o bobita o 
Gikimoino inapoparetaka gena, Una aku 

wonapalako de lo ngone podadi maro o 
Gikimoi Awi ngopa masirete. 

650 ngini gena o Gikimoi Awi ngopa- 
ngopa, so ma ngale Una masirete Awi 
Gurumi kanaga ma Ngopaka wogogoge 
magena wasulo la ngone nanga sininga 
ma rabaka lo wogoge. De o Gurumi 
magegena ngone wonaaka so nanga 
nali positoore potemo o Gikimoika, 
"Awalele! Ngona gena to ngohi ai Baba 
masirete." 

7 So o bi moi-moi o Gikimoi waaakaka 
gena, ma ngale kanaga ngini maro o 
gilalo moi ma tuangi winipopareta 
gena he ihiwaka, de upa o bobita o 
Gikimoino nisigise kali. Duma ngini 
ningodu gena nidadika maro o Gikimoi 
Awi ngopa masirete. De lo ngini Awi 
ngopa-ngopaka, so kanaga Una Awi 
moi-moi gangodu maro Awi pusaka gena 
done asa winihike nginika. 

8 Duma igogoma ma Kristus niwipiricaya 


waasi de ngini lo o Gikimoi niwinako 
waasi, maro o bi gilalo o tuangi moi 
winipopareta so ngini lo o bi giki 
ikokulaika de kagena nisuba. 

3 Duma o orasi manenaka de 
ngini magena asa igogou o Gikimoi 
niwinakoka. eko ngini gena o Gikimoi lo 
wininakoka. Komagena de gadodooha 
so nia sininga ma rabaka asa itiaiwa, 
so nisisala de sidago o Yahudi manga 
bobita o Gikimoino, ngaroko nia sininga 
yaakuwa yaaka itiai, duma magena 
niamote kali. Upa sidago magena 
niamote kali so ngini maro igogomaka 
inipareta kali. 

10 Ce! Upa nimakiliho de magena 
niamote kali so o bi wange de o bi 
ngoosa ma rarame, de o bi musung ma 
orasi ma rarame, de lo o bi taungu ma 
rarame gena gangodu niamote de lo 
bilasu niaaka. 

11 Ma ngale ngini gena ngohi manena 
asa ifoloisi tohawateri. Upa sidago o bi 
moi-moi ngohi taaka tokangela ma ngale 
ngini tiniriwo, duma gangodu magena 
ma faida lo ihiwa. 

12 Ai dodiao nipipiricayaka, ngohi 
tongongano de tinigegego la tanu ngini 
gena maro ngohi manena. Ma ngale o 
bi bobita moi-moi o Gikimoino magena 
maro ngohi ipalako komagena lo ngini 
inipalako. Sababu, ipapasaka, ngohi 
masirete lo maro ka ngini o Yahudika ma 
nyawa nisowo so o bi bobita gena ngohi 
tamote kawa. So ma orasi magena ngohi 
kagena nginika, de ngini gena o sala moi 
lo niaaka waasi ngohika. 

13 Ngini niosininga de nianako igogou, 
kanaga ngohi ai siri ma rabaka so ngini 
nia dokuka bilasu totulu de o habari 
galoloha asa tinisihabari nginika. 

14 De kanaga lo ngohi ai siri magena ma 
rabaka tinisitubuso nginika, duma ngohi 

gena ngini he nilekiwa. Salanta ngini asa 
nisimore ngohi de nia nalika, imatero 
de o malaikat moi o Gikimoino yahino 
de nisimore, eko maro o Yesus Kristus 
wahino de Una lo niwisimoreka. 

15 So o orasi manena gena ngohi ai 
sininga asa itura, sababu nagala ngini 
gena niosininga kawa iqoqoma ngini 
nitemo, sababu ngohi o habari qaloloha 
tinisihabarika, so asa ngini nisanangika. 
Nisanangika, sidago lo ngohi tanako 
igogou to ngini nia kia naga qangodu 
sidago lo nia lako masirete aku niapeleu 
de ngohi nihikeka, nakoso o hali magena 
ngini aku niaaka. 

16 Awadede! O kiaso o orasi manena 
naga de ngohi o bi moi-moi itotiai 
tinisingangasuka, de ngini o orasi 
manena nitemo ngohi gena maro to 
ngini nia lawangi moi. 

17 Ma ngale o nyawa o bobita o 
Gikimoino yacocohoka gena, manga 

sininga yaaka itiai magena ka ikulai, ona 
gena manga edekati qatotorou ilamo 
nginika. Manga edekati gena ma ngale 
ngini de ngohi inasikitinga la niadupa 
onaka de ma ngale ona niamote. 

18 Igogou, ka galoha nakoso o nyawa 
kanaga de manga edekati ilamo nginika 
ma ngale ngini niamote onaka. Duma 
bilasu o nyawa de manga edekati 
gena ka cawali ngini iniriwo galoha. Ai 
ngopa-ngopa tinisosininga, nako ngohi 
gena done komagena. De upa ka cawali 
ma orasi ngohi kanaga dede ngini, duma 
komagena lo o wange isigeto-geto 

19 ngohi ai sininga ma rabaka ma siri 
ifoloi, maro o ngopegeka moi ma orasi 
mopuo de ami siri gena komagena. Gena 
ma ngale ngini gena, kodo, nisihoda 
waasi idodooha ma Kristus nia sininga 
itotiai gena waaka. 

20 Igogou-gogou, ngohi tosanangi nako 
o orasi manena qabolo kadoka nginika 

de asa pomakamake kali, la ma ngale ai 
bicara lo ialusu de ai sininga lo qamuuqu 
nginika. Sababu ngohi o orasi manena 
ma ngale ngini gena igamamu ka ilamo 
bai! 

21 Ngini nimuruo naga niodupa o 
Yahudika manga bobita o Gikimoino 
gena niapareta, de ngini magegenaka 
ngohi totemo bilasu ngini nisihoda itiai o 
kia naga moili o Musa walefo o Gikimoi 
Awi Buku ma rabaka. 

22 Walefoka, o Abraham kanaga de to 
una awi ngopa gena yanau yasinoto. Awi 
ngopa woriria gena awi ronga o Ismael 
de wononongoru awi ronga o Ishak. 
Nako woriria gena, ma peqeka ongo 
Sara ami nyawa moi momigogilalono 
ongo Hagar muna magena mowisibuo, 
de nako wononongoru gena, ma peqeka 
ma duhutu muna magena mowisibuo. 

23 De lo woriria una wisibuo sababu 
maro o nyawa manga dupa. Duma 

wononongoru una ma pegeka masirete 
mowisibuo sababu igogou magena 

o Gikimoi Awi jaji wosiganapu o 
Abrahamka so idadi komagena. 

24 O bi moi-moi idadadi magena o 
ade-ade moi inadodoto ngoneka. O 
ngopeqeka yasinoto gena imatero 
de igomaka o Gikimoi de o nyawa 
imatekekajajika, gena o jaji ngai sinoto. O 
jaji ma nonoma gena, o Yahudika manga 
bobita o Gikimoino o Sinai ma Talaka 
yamamake de sababu o bobita magena 
bilasu o nyawa yosigise, so o bobita 
magena yaaka so ona yogogilaloka, maro 
muna mogogilalo gena mopuo de ma 
ngopa gena lo done iwipareta. So o jaji 
magena imatero de muna mogilalo, 

25 sababu o Sinai ma Talaka de kiaka o 
jaji ma nonoma yaaka o tala magenaka 
isitero lo de muna mogilalo. Gena o Arab 
ma daera ma rabaka, kiaka o Arab ma 
nyawa ona mogilalo ami ngopaku to 

una awi ngopa de awi danoku kagena 
igogoge. De muna mogogilalo imatero lo 
de o Yerusalem ma kota o orasi manena. 
O Yerusalem o duniaka gena imatero 

de awi pegeka mogogilalo moi, sababu 
o nyawa yogogoge kagena yangodu 
maro o nyawa yogogilalo. Ona bilasu 

o Yahudika manga bobita o Gikimoino 
gena yamotesi imatero maro de o bi 
kuasa yapareta. 

26 Ngaroko komagena, o Yerusalem 
qamomuane kadaku o sorogaka 
magena asa imatero de ma pegeka 
ma duhutu, sababu ngone ma Kristus 
powipipiricayaka, ngone gena inangodu 
maro to Abraham ma pegeka ma duhutu 
ami ngopa. Sababu ma ngale o Gikimoi 
nanga sininga itotiai waaka gena ngone 
upa he o bobita pamote maro ma 
peqeka ma duhutu ma ngopa gena ona 
upa he o bobita yapareta. 

27 Gena imatero de o kia iqomaka 
isilelefo o Gikimoi Awi Jaji ma Buku 
ma rabaka itemo, "Ngona o ngopegeka 
moi, ngaroko o ngopa moi lo naakuwa 
nosibuo, duma hika ngona de ninalika. 
Ngaroko ngona ani buo ma siri gena 
nidahe waasi, hika nomatoore de lo 
nomasagaga. Sababu ngaroko ngona 
gena ani roka ihiwa, duma itekawa de 
ngona gena asa ani ngopa ifoloisi yadala 
de to muna magena de ami roka ka 
imasikogogesi." 

28 Ai dodiao nipipiricayaka, ngini gena 
igogou ma pegeka ma duhutu ami 
ngopa de ami danoku so ngini gena o 
ngopa-ngopa maro o Gikimoi wojajaji 
o Abrahamka. Sababu ma ngale o 
Gikimoi Awi jaji ngoneka gena ngini 
niopiricayaka, so nidadi maro to Una Awi 
ngopa. Gena maro o Gikimoi wojajika, so 
wononongoru wodadi gena o Abraham 
to una awi ngopa. 

23 Ma orasi igomaka de o Abraham 
awi ngopa woriria, una ma baba awi 
dupa so wisibuo gena, wisangisara ma 
baba awi ngopa wononongoruka, una 
maro o Gikimoi wojajika so wisibuo. 
Maro komagena lo o orasi manena 
idadika, ena gena ona o Yahudika manga 
bobita o Gikimoino yodupa yamomote 
so yasisangisara ona o Gikimoi Awi 
Gurumi yamamake ma orasi ma Kristus 
wipiricayaka. 

30 Duma o Gikimoi Awi Jaji ma Buku ma 
rabaka itetemo lo, "Muna mogogilalo 
gena de ami ngopa yanau lo bilasu 
nonena yasisupu kasi. Ma ngale ma 
ngopa magena ma baba awi pusaka 
moi lo upa wamake. Duma awi pusaka 
magegena ka ma peqeka ma duhutu ami 
ngopa una magena asa wamake." Gena 
ma ngale o nyawa kanaga ona magena 
yodupa o Yahudika manga bobita o 
Gikimoino yamote, de done o bi moi-moi 

o Gikimoi wojaji o Abraham awi ngopa 
de awi danoku gena asa ona magena 
upa yamake. 

31 Mutuwade ai dodiao nipipiricayaka, o 
bi moi-moi idadi igomaka gena, gangodu 
inisikelelo nginika gena upa maro ka 
ma peqeka mogogilalo ami ngopa, 
duma ngone manena asa maro ma 
peqeka ma duhutu to muna magena ami 
ngopa-ngopa. Magena de ma ngale so 
ngone nakoso ma Kristus powipiricayaka, 
de upa he o Yahudika manga bobita o 
Gikimoino magena pamote la ngone lo 
maro o gilalo so inapareta. 

5 1So ngone manena igogou-gogou 
inapalakoka, de upa he o bi bobita o 
Gikimoino pamote kali ma ngale nanga 
sininga paaka itiai. Ma Kristus waakaka 
so ngone napalakoka, maro o sapi moi 
yapopiliku gena yasose so ma bobiliku 
ipalakoka. Magena igogou so ngini gena 
bilasu nimapalako de upa lo nimasimaha 

sidago ngini o bobita magena niamote 
kali so nisitubuso, maro o nyawa moi o 
gina qatotubuso watahi so wisikangela. 

2 Ngohi, Paulus, tinisingangasu nginika 
de ngini o Galatiaka ma nyawa hika 
nimasosininga kasi, nakoso kanaga 
ngini de nimasimaha la nisuna, de o bi 
moi-moi ma ngale ngini gena ma Kristus 
waaka qabolo de magena gangodu ma 
faida lo ihiwa. 

3 De lo o nyawa moi nakoso 
womasimaha la womasuna, una 
magenaka ngohi o sitiari moi towihike 
la una magena lo o Yahudika manga bi 
bobita o Gikimoino moi-moi qangodu 
bilasu waaka. 

4De nakoso o bobita gena ka waakasi 
gena, una dede ma Kristus done 
imarimoi kawa, sababu una gena 
wotemo nakoso o Yahudika manga 
bobita o Gikimoino tamote, de nagala 
o Gikimoi ai sininga itotiai gena aku 

waaka. So una magena o Gikimoi Awi 
laha waholuka, so o Gikimoi waaku kawa 
to Una Awi laha wosidumu unaka de awi 
sininga itotiai gena waaka. 

> Sababu nako ngohi de lo ngini 
manena, ma ngale nanga sininga itotiai 
gena ngone pongongano done asa o 
Gikimoi waaka. O wange moiku done 
o Gikimoi asa waaka wosibolo, de ma 
ngale magegena ngomi miodamahasi. 
Sababu o Gurumi Qatetebi asa waakaka, 
so done o Gikimoi waaka gena igogou 
ngomi aku miopiricaya. 

6 Sababu nakoso ngone de o Yesus 
Kristus pomarimoika, de o nyawa moi 
una womasunaka eko hiwasi gena o 
Gikimoi he iwitailako kawa. Duma o 
Gikimoi asa watailako nakoso o nyawa 
la kanaga ma Kristus iwipiricayaka. De o 
nyawa nakoso manga sininga itotiai ma 
Kristus waakaka gena yopiricayaka, de 
ona magena aku o Gikimoi wileleani de 

o bobita o Gikimoino upa yamote, duma 
ka o nyawa yadodara. 

7 |gomaka, de o Gikimoi Awi habari 
ma ngale ma Kristus itotiai gena 
ngini niopipiricayaka, maro o nyawa 
moi womagogora galoha. Ngaroko 
komagena, duma qadoohaso o nyawa 
ngini nia sininga yageheka, maro o 
nyawa moi womagogora de iwifatika so 
womagogora kawa. Ma ngale komagena 
o orasi manena de o Gikimoi Awi habari 
itotiai gena ngini he niopiricaya kawa. 

8 Nagoona ngini inibaja sidago 
niapiricaya he itiai kawa. Upa nitemo 
o Gikimoi winibaja, sababu Una ngini 
winiasoka la ngini maro to Una Awi 
nyawa. 

3 O dodoto la ikokulai maro komagena 
nagala maro o kia naga moi ka qacekesi, 
duma itekawa de o bi moi-moi itotiai 
niopipiricaya gena, ma ngale idodooha 
o Gikimoi o nyawa manga sininga itotiai 

waaka gena, gangodu asa itagalika. 
Maro potemo, "Ngona bilasu o ragi ka 
ma cunu o bokol ma rabaku nongado, de 
itekawa asa ifero so ma raba yawedoka." 

10 Sababu ngaroko komagena, ngone 
inangodu o Jou Awi nyawa, so ngohi 
manena asa ngini tinidodato toholu la 
ngini de ngohi aku pomatekekomote kali. 
Gena ma ngale ngini lo asa nia sininga 
ma rabaka nitemo o dodoto la o bobita 
o Gikimoino pamote so o Gikimoi aku 
nanga sininga itotiai waaka, magena ka 
ikulai de qasowo. De nakoso o nyawa la 
kanaga ngini inisigamamu, ona magena 
ngaroko yolamo, duma o Gikimoi done 
asa Wasangisara. 

11 Ai dodiao nipipiricaya, nakoso ngohi 
manena de o nyawa itemo ngohi tadoto 
la ngone inangodu bilasu inasuna la 
nanga sininga itiai o Gikimoika, de 
magena ngohi tobicarawa. Nako tadoto 
komagena, de ngohi asa o nyawa 

he isisangisara kawa. Duma ngohi 
isisangisarasi, upa sababu tadoto o 
bobita o Gikimoino so o nyawa gena 
bilasu yamote, duma sababu tadotosi 
ma Kristus o sangahadika wosone so asa 
aku o nyawa manga sininga itotiai gena 
o Gikimoi waaka. 

12 Cedeke! Ona imasusuna magena 
ngini inisigogamamu kali gena yaaka 
la ona moi-moi manga dorari, upa ka 
ma kahi, duma lebelaha de ma lake 
qaasu-asu yaoguka. 

13 Nako ngini ai dodiao nipipiricaya 
gena, o Gikimoi ngini winiasoka la 
ngini Awi nyawa masirete, ma ngale 
aku ngini winipalako la o bobita o 
Gikimoino gena upa he niamote. So 
ngaroko winipalakoka, duma kanaga de 
ma batika. Upa sidago lo winipalako ma 
ngale o dorou nia sininga ma rabaka 
gena niaaka. Duma ngini winipalakoka 
ma ngale niadodara o nyawaka, de 

komagena bilasu nimatekeleleani moi de 
moika. 

14 Sababu ngini gena o bi moi-moi o 
Gikimoi Awi bobita ngone inasusuloka 
gena, gangodu niaakaka, nakoso igogou 
ngini niaaka o kia naga moi o Gikimoi 
wonasusuloka gena wotemo, "Maro 
ngini nia rohe masirete niadodara, 
komagena nia dodiaoka lo bilasu 
niadodara." 

15 Duma nakoso ngini gena o dorou 
nimatekekagaka, maro o haiwani 
ilalago o bolu moi imatekekogoli de 
imatekekooqo gena, upa. Done ngini 
kagena asa o nyawa ipipiricaya o bolu 
moi gena nibiau so nimakokitingaka. 

16 So ngohi tinidedemo nginika, maro 
o Gikimoi Awi Gurumi winidoto de 
winisiminiko nginika gena, bilasu ngini 
niaaka nikaeli. Nako niaaka komagena, 
de nia sininga ma rabaka o dorou ma 
dupa moi lo he niaaka kawa. 

17 Sababu nako o nyawa manga sininga 
ma dupa de o Gikimoi Awi Gurumi ma 
dupa gena imatekekalawangi, so ngini 
gena yaakuwa nia sininga niamote. 
Igogou! Magena maro o orasi moiku bai 
o nyawa bai lo to una awi lawangi gena 
yaakuwa pamote. 

18 So nakoso ngini la o Gurumi 
niparetaka, de o Yahudika manga bobita 
o Gikimoino gena asa nipareta kawa. 

13 Ngone o nyawa kanaga gena nanga 
sininga ma rabaka o dorou ma dupa, 
so O nyawa gena yaakaka so aku ngini 
gena nianako ma diai. O bi nyawa kanaga 
manga siningaka o dorou komagena, 
so ona isundali de o nyafusu ma dorou 
yaaka, de o moi-moi qatotorou yodupa 
sidago lo manga rohe maro ka o haiwani 
so o mage gena yodupa yaaka, 

20 de manga suba yatide o bi giki 
ikokulaika de imagogomahate, de 
yolawangi de imakangamo, de o doosa 

de yatodoosa poli sidago imatoore, de 
imatekesikoholu la yaaka so manga 
siningaka ma dupa gena ma ngale ka ona 
masirete imasihie de foloisi imasilamo 
de o nyawa ma binuka sidago lo o 
ritinga idadi he o bolu sinotoka de 
imatekesikoholu, 

21 de imatekeduhudu de o nyawa 
yatooma, de yatobadalu sidago lo 
yodupa irarame, de lo o dorou moi-moi 
maro komagena de ma binukasi. Maro 
iqomaka, so ngohi o orasi manena lo 
tinisingangasu nginika la nakoso o nyawa 
o dorou maro komagena yodupa yaaka, 
de ona magena upa he o Gikimoi Awi 
paretaka iwosa. 

22 Duma nakoso o Gikimoi Awi Gurumi 
gena o nyawa manga sininga ma rabaka, 
de kanaga Una lo Awi sopo so o nyawa 
gena aku imatekedodara moi de moika, 
de manga sininga foloisi ganali de isohi, 
de manga sabari ilamo de manga sininga 

galoha o nyawaka so yodupa o loha 
yaaka o nyawaka, de o nyawa aku ona 
yapiricaya, 

23 de manga sininga qamuuqu o 
nyawaka, de manga sininga de manga 
rohe ma nyafusu gena yapareta galoha. 
O sopo moi-moi maro magegena kanaga 
o bobita moi lo yafatiwa. 

24 De o Yesus Kristus Awi nyawa ona 
magena o dorou ma dupa moi-moi 
kanaga manga sininga ma rabaka gena 
gangodu yaaka kawa, maro o nyawa la 
kanaga yasangahadika so yooho kawa. 

25 O Gikimoi Awi Gurumi gena o oho 
gamomuane o Gikimoino magena ngone 
wonahikeka, so ngone manena maro 
o kia naga Awi Gurumi wonasulo la 
komagena bilasu paaka posidodiahi. 

26 Komagena so upa sidago ngone gena, 
ngaroko ma sababu o kia naga moi lo 
ihiwa, duma pomacaralamo sidago lo 

pomatekesigaro so pomatekeduhudu 
moi de moika. 

1 De lo ai dodiao nipipiricaya, nakoso 
6 ngini nia sidongirabaka lo de o nyawa 
la kanaga o dorouku yoturaka, de ngini o 
Gurumi Qatetebi ma demo niaaaka gena 
bilasu o nyawa ona magena niangoho 
la aku o dorou gena yaaka kawa. De 
ma boboloi niasibicara de nia sininga 
lo qamuuqu de o moi-moi niaaka ma 
rabaka gena ngini lo bilasu nimajaga 
galoha, upa sidago ngini lo o dorouku 
nitura. 

2 Nakoso kanaga o nyawa de manga 
susa ilamo so qgatubusoka de ona 
magegena, kodo, bilasu ngini niagalusiri 
de niariwo. De komagena ngini asa o bi 
moi-moi ma Kristus wonasusuloka gena 
niaakaka. 

3 Sababu nakoso ngini lo nia sininga 
ma rabaka nitemo ngini masirete ifoloi 

nilamo de o nyawa ma somoa, de kanaga 
ngini magena asa nitodamato. 

4 Ngini moi-moi bilasu ka nimatailako to 
ngini nia manara masirete gena qaloha, 
eko gatorou. Nako galoha, de ma ngale 
nia manara masirete magegena aku 
niamalo nia sininga ma rabaka maro 
nilamoka. Upa sidago nia manara gena 
he nisitero de nia dodiao manga manara. 

> Sababu o nyawamoi-nyawamoi gena 
bilasu nanga manara magegena pamoku 
masirete. 

6 Nakoso kanaga o nyawa la ona o 
Gikimoi Awi dodoto itotiai inidoto 
nginika, de ona magegenaka bilasu 
kanaga o moi-moi qaloloha de ikurangi 
onaka gena ngini niahike. 

7 Upa sidago ngini nitodamatoko so 
nia siningaka nitemo, "Ngohi ngaroko 
ai nyafusu gatotorou masirete taaka, 
duma tanu o Gikimoi asa upa woifanggali 
de o dorou." Nako komagena, ma 

orasi nisone de ngini o Gikimoi asa 
winitingaka. Sababu o Gikimoi gena 
kanaga ngone o nyawa moi lo akuwa 
powisihaga. 

8 Duma nakoso o Gurumi Qatetebi ma 
demo gena niaaka, de ma orasi ngini 
nisone done ngini dede o Gikimoi nioho 
ka sidutu ikakali. Maro o gugutuka so o 
kia ngone podato, komagena lo done asa 
pautu. 

?So ma ngale ngone gena nakoso o 
bi loha moi-moi paakaka gena, bilasu 
upa nanga sininga qaceke. Nakoso 
komagena, de igogou done o Gikimoi 
asa ngone wonafanggali de o loha, maro 
ngone lo o kia podatoka de done asa 
ngone pautu. 

10 La ma ngale komagena, nakoso 
paaku, de ngone bilasu o loha paaka 
pokaeli o bi nyawa yangoduka, de 
ma boboloi o bi nyawa ma Kristus 
wipipiricayaka ona magena maro ka to 

ngone nanga gianongoru o tahu moi ma 
rabaka. 

11 Ma duuruka, ngohi tolefo gena de ai 
gia masirete so ma lefo ilalago manena 
ma ngale ngini gena tanu niosininga 
galoha. 

12 O bi nyawa ona magena inigegego 
la ngini bilasu nisuna, ona magena 
kanaga de manga edekati gena igogou 
yodupa ma ngale o nyawaka manga giliri 
isimane. Ona iholu yadoto ma Kristus 
o sangahadika wosone so aku o nyawa 
manga sininga itotiai gena o Gikimoi 
waaka. Sababu upa ma ngale o dodoto 
itotiai de ona yasangisara. 

13 Ona manga edekati igogou 
komagena, sababu ona imasusuna 
masirete lo o bi bobita o Gikimoino 
yatilakuka. Duma ona yodupa la ngini 
nipipiricaya gena nisuna, la ma ngale 
ngini lo nimode nisuna gena asa aku ona 

manga giliri masirete isimane o Yahudi 
ma nyawaka. 

14 De upa sidago ma ngale komagena 
so ka ngohi masirete lo ai giliri tosimane. 
Hiwa! Duma ngohi ai giliri gena, 
tobaranika tosihabari qaputuru o Jou 
Yesus Kristus gena wisimage de witooma 
o sangahadika ma ngale o Gikimoi 
aku ngohi manena woisisalamati. So 
nako to ngohi ai sininga ma dupa 
gena, imaterowa de o nyawa o Gikimoi 
wihoholu to ona manga dupa, de 
komagena lo to ona manga sininga ma 
dupa imaterowa de to ngohi. 

15 Sababu nako o Gikimoi Awi simaka 
kanaga o nyawa moi wisusuna eko 
wisusunawa gena, qadoohawa. Duma 
kanaga o kia foloisi ilamo Awi sininga ma 
rabaka gena, nakoso o nyawa la kanaga 
manga sininga qamuaneka, sababu ona 
magena yodadika maro ma Kristus Awi 
nyawa. 

16 O bi nyawa manga manara maro 
komagena de yaaka, ma ngale ona 
magegenaka ngohi togolo tanu o Gikimoi 
asa wadogo o galusiri ifoloi onaka, so 
manga sininga ma rabaka foloisi isanangi 
de ona lo o Gikimoi Awi nyawa yangodu 
itotiaika. 

17 Nako o nyawa ma somoa la ngohi 
isisusa gena, ngohi asa ona tasidapano 
de totemo, "Upa ngohi nisisusa kali," 
sababu o bi nabo to ngohi ai roheka gena 
isinako ngohi manena igogou o Yesus to 
Una Awi nyawa masirete wileleleani. 

18 Ngohi togolo tanu ngone nanga 
Jou Yesus Kristus Una magena de Awi 
laha asa ngini ai dodiao nipipiricaya nia 
sininga ma rabaka wosiputuru. Amin. 
Ngohi Paulus O Antiokhia ma kotaka o 
Siria ma daeraka 


Efesus 


1 Ngini o Gikimoi Awi nyawa kagena 
1 o Efesus ma kotaka gena, ningodu nia 
piricaya qaputuru Unaka de ngini lo dede 
ma Kristus nimarimoika. Ngohi, Paulus, 
nanga Gikimoi Awi dupa so wositatapu 
ngohi maro o Yesus Kristus Awi sosulo 
moi la tosihabari o nyawaka, ngohi o 
surati manena tinisidingo nginika. 

2 Ngohi togolo o Gikimoi nanga Baba de 
o Jou Yesus Kristus tanu inidogo nginika 
o laha ifoloi, la nia sininga yaaka so foloisi 
isanangi. 

3 Ngohi kanaga totemo nanga Jou Yesus 
Kristus ma Baba gena o Gikimoika, "Ya, 
Jou! Ani laha ka ilamo poli.” Sababu 
ma ngale ngone dede ma Kristus 
pomarimoika, so Una Awi laha moi-moi 

kanaga o sorogaka gena qangodu 
wonahike qaboloka. 

4Igoqomaka, de o dunia manena o 
Gikimoi wasidadi waasi, de ma gola kiaka 
ma Kristus womanara so ngone gena 
wonahiri gaboloka la podadi to Una Awi 
nyawa masirete. Ngone wonahirika ma 
ngale to Una Awi simaka ngone nanga 
sininga asa foloi ibolowo so nanga sala 
moi lo ihiwa. 

> Ma nonomasi, de ma sababu 
Una ngone wonadodara, so Una 
wositatapuka la bilasu o Yesus Kristus 
wosone ma ngale ngone wonatide la 
podadi to Una Awi ngopa masirete. 
Imamote de kanaga o Gikimoi Awi 
edekati de Awi dupa masirete gena 
komagena. 

6 So magena itiaika de galoha la ngone 
bilasu o Gikimoi powigiliri, sababu to Una 
Awi dodara ngoneka gena foloisi ilamo 
bai! To Una Awi laha ma rabano kanaga 

Una Awi dodara gena wosifoloi ngoneka, 
sababu dede Awi Ngopa widododara 
magena ngone pomarimoika. 

7 Sababu ma Kristus gena wisulo la 
ma ngale nanga dorou ma ija gena 
Una wosone de Awi au ikopola, so 
ngone nanga dorouno o Gikimoi aku 
wonapalako, de lo nanga dorou gena 
wosiaponguka. Idadi komagena sababu 
Una Awi laha magena foloisi ilamo. 

8 To Una Awi laha gena ma bati lo 
ihiwa, de magena lo Una wonasikelelo 
ngoneka igogou to Una Awi cawaro ifoloi 
so qangodu ka wanako. 

3 Una Awi edekati gena igoqomaka 
wosimane waasi, duma o orasi 
manena de asa wonasimane gabolo 
ngoneka. Igogomaka, maro to Una 
Awi dupa masirete, Una Awi edekati 
magena wositatapu la ma Kristus asa 
wosiganapu. 

10So done ma orasi itotiai gena 
imasidiadoka, de o Gikimoi asa Awi 
edekati qangodu gena waaka. Ena gena, 
o bi moi-moi o kia naga o sorogaka de 
lo o duniaka gena qangodu-ngodu asa 
isirimoi la ma Kristus wapareta. 

11 0 bi moi-moi o Gikimoi waaaka ma 
rabaka gena, gangodu wamote ka to 
Una Awi ngale de Awi dupa masirete. 
Ma nonomaka, de o kia naga ma Kristus 
wamomanara ma ngale ngoneka, so Una 
ngone wonahirika la podadi to Una Awi 
nyawa masirete. 

12 So gangodu magena itiaika la o 
Gikimoi powigiliri, sababu to Una Awi 
laha wonasidumu so ngone podadi 
o nyawa ma nonoma ma Kristus 
powingongongano. 

13 De komagena lo ngini magena 
nidadi o Gikimoi Awi nyawaka. Ma 
orasi o dodoto itotiai, ena gena o 
habari qaloloha nihike o ngeko la aku 

ngini nisalamati, magena inisihabari 

so ngini niiseka, de ngini lo ma Kristus 
niwipiricayaka. So o Gikimoi asa ngini 
winihike o Gurumi Qatetebi kiaka 
winijajajika. Magena idadi o nonako moi 
igogou ngini gena nidadi to Una Awi 
nyawa. 

14 Una Awi Gurumi Qatetebi pamamake 
magena lo maro o jaji ma nonako moi 
isigogou, la o orasi ma simaka ngone 
asa pamake kali o bi moi-moi o Gikimoi 
Awi nyawa wajajajika, sidago ngone Awi 
nyawa gena nanga dorou lo wapalako 
gabolo. De magena waaka itiaika, la ma 
ngale o Gikimoi Awi laha ngoneka so 
Una bilasu powigiliri. 

15 So nakoso ngohi tososininga o bi laha 
moi-moi gena gangodu ngini niamakeka, 
de ngohi bilasu o Gikimoika totemo, "Ya, 
Jou! Ani laha ka ilamo poli.” Ma orasi 
o habari ma ngale ngini niwipiricaya 
gaputuru o Jou Yesuska de lo nia dodara 


EFESUS 1 6 


o Gikimoi Awi nyawa yangodu gena 
ngohi toiseka, 

16 sidago lo o orasi manena ngohi 
tomatoguwa ai sukuru tatide o 
Gikimoika, de ma ngale ngini ningodu ai 
sumbayang ma rabaka gena tiniwosawa. 

17 Ngohi togolo o Gikimoika, Una gena 
nanga Jou Yesus Kristus ma Baba de lo to 
ngone nanga Baba Wokokuasa, tanu de 
Awi Gurumi ma buturu so ngini winihike 
o cawaro la aku o Gikimoi niwinako 
galoha. 

18 Ngohi lo togolo tanu wosikelelo nia 
sininga ma rabaka la aku nianako itiai, 
ma orasi ka iqoqomasi ngini winihirika, 
de o kia naga aku niongongano. Ena 
gena, o bi loha moi-moi wojajaji so 
niongonganoka gena asa idadi foloisi 
ilamo Awi nyawaka. 

19 De ngohi lo togolo tanu ngini aku 
nianako itiai, to Una Awi kuasa ma 
manara kanaga ngone popipiricaya 

bilasu pamalo, magena foloisi ilamo. O 
kuasa magena imatero de Awi kuasa 
foloisi ilalamo 

20 magena womanara ma orasi ma 
Kristus o soneno wisioho kali de to Una 
Awi girinaka wisitamiye la kagena o 
sorogaka Awi horomati wamake. 

21 De kagena ma Kristus gena foloi 
wolamoli de o bi kolano, eko o bi gurumi, 
eko lo yangodu nagoona bato ikokuasa 
de ipopareta, so bai o orasi manenaka 
de lo o orasi ma simaka, to Una Awi 
kuasa gena ifoloi ilamo de o bi kuasa ma 
somoano. 

22 Q Gikimoi waaka so o bi moi-moi 
gangodu gena ma Kristus iwisigise. De 
ma Kristus gena witide la o bi gogobu 
yangodu wapareta, 

23 imatero maro o sahe de o rohe so 
o sahe gena o rohe yapareta. De kiaka 
bato Una magegena kanaga, bai o dipaka 
de lo o duniaka. So maro o bi moi-moi 

gangodu gena o kia bato dede Una, 
komagena lo qangodu gena kanaga dede 
ngone Awi nyawaka. 

1 Iqomaka, kanaga ngini gena o Jou 
Yesus niwipiricaya waasi, so ngini 
kanaga pinisitero maro nisosone, sababu 
niodupa nia sala de nia dorou ma rabaka 

nigoge. 

2O orasi magenaka ngini o wange 
isigeto-geto niamote o ngeko qatotorou 
gena maro de o nyawa o Gikimoi 
wihoholu so o dorou yodupa yaaka, ena 
gena kanaga ngini lo niaaka o Iblis awi 
dupa. O Iblis gena o kuasa qatotorou 
o ngawa-ngawaka wapopareta, de lo 
sidago o orasi manena nagasi o nyawa 
o Gikimoi wisigogiisewa to ona manga 
siningaka womanara. 

3 De maro ona magegena, komagena 
ngone inangodu lo iqomaka paaka de 
pamote nanga sininga ma dupa de 
o nyafusu qatotorou gena qangodu. 

Igogou, o orasi magenaka so itiai nakoso 
ngone o Gikimoi wonadoosa, sababu 
ngone gena ka pomaketero de ona o 
nyawa ma binuka lo de manga dorou. 

4 Ngaroko komagena, o Gikimoi Awi 
galusiri de lo Awi dodara gena foloisi 
ilamo ngoneka bai! 

> Ma orasi ngone kagenasi pomasitero 
maro pososone, sababu podupa nanga 
sala de nanga dorou ma rabaka pogoge, 
de ma sihino ma Kristus Una magena 
wonatupu so ngone wonasioho kali. So 
ka cawali o Gikimoi Awi laha so ngone 
aku nanga dorouno wonasisalamati. 

6 De ngone dede ma Kristus 
pomarimoika, so o Gikimoi ngone 
wonasioho kali la kadaku o sorogaka de 
ma Kristus wonasitamiye la ngone de 
Una nanga horomati pamake. 

7 Komagena o Gikimoi waaka la o orasi 
manena de isikahika, ma ngale to Una 
Awi laha ngoneka so aku wosikelelo Awi 

dodara gena foloisi ilamo wonasimeta 
ngoneka, sababu ngone de o Yesus 
Kristus pomarimoika. 

8 lgogou, nakoso ngone kanaga o Jou 
Yesus powipiricaya, de ka ma ngale o 
Gikimoi Awi laha so asa ngone nanga 
dorouno wonasisalamatika. Magena 
nanga manara ma sopo gasowo, duma 
ka cawali ma ngale o Gikimoi Awi 
laha so wonasitodihike ngoneka la 
wonasisalamati. 

3 Ngone de nanga manara masirete 
la pomasisalamati gena idadiwa. So o 
nyawa yaakuwa imasihie itemo, "Ngohi 
de ai manara masirete so tosalamatika." 

10 Sababu ngone de ma Kristus 
pomarimoika de o oho gamomuane 
pamakeka gena, cawali o Gikimoi Awi 
manara ma sopo masirete la ngone o bi 
moi-moi qaloloha aku paaka, maro o kia 
naga ka ma nonomasi ma ngale ngone 
gena wositatapu qaboloka. 

11 So hika ngini niososininga igogomaka 
ngini nia oho idodooha. Ngini gena 
o Yahudika yasowo manga ngopa de 
manga danoku de o Yahudika ma nyawa 
kanaga niaso nginika, "o nyawa yasusuna 
yasowo,” ena gena o Gikimoi Awi nyawa 
lo yasowo. O Yahudika ma nyawa gena 
itemo ona masirete o nyawa yasusunaka, 
ena gena nagoona idadi o Gikimoi Awi 
nyawaka. Duma igogou gena ka cawali 
o adati o suna ma nonako moi yaaka 
manga roheka. 

12 O orasi magenaka de ngini gena 
kanaga de ma Kristus nimarimoi 
waasi, so maro o nyawa ma duduno 
so nimatingaka de o Yahudika ma 
nyawa, ona gena o Gikimoi Awi nyawa 
wahihirika. De o kia naga Una Awi nyawa 
wajajajika gena moi lo ngini niamake 
waasi, sababu ngini de Una gena 
nimakitingaka so upa he niongongano 
bai! 

13 Duma o orasi manena kanaga 
maro igogoma gena komagena kawa, 
sababu ngini de o Yesus Kristus gena 
nimarimoika. Igogoma ngini de o 
Gikimoi gena ma soa ikuruka, duma 
o orasi manena naga de ma ngale 
ma Kristus Awi au ikopola de wosone 
so ngini asa inisikadate qabolo de o 
Gikimoika. 

14 (2:13) 

15 Ma Kristus Una masirete gena ngone 
wonasirimoi de wonasikomote. Ma orasi 
Una o sangahadika wosone, de Una o 
Yahudika manga adati de manga galepu, 
ena gena manga bobita de manga sulo, 
magena gangodu watupuka. Waaka 
komagena so o Yahudika ma nyawa 
de o Yahudika ma nyawa yasowo asa 
imarimoika. Ngaroko igomaka ona 
imatekekalawangi, maro o boberesu moi 
kanaga inasikitingaka, duma magena 
Una wasisaka. Komagena ma ngale 

ngone inangodu aku wonasirimoi la 
podadi maro o nyawa qamomuane o 
bolu moi, so ngone de Una pomarimoika. 
So komagena Una ngone wonasirimoi de 
wonasikomote. 

16 To Una Awi ngale lo ngone gena 
wonasirorimoi, de komagena lo asa 
pomarimoi la pomakadame dede 
o Gikimoi. Ma orasi ma Kristus o 
sangahadika wosone, de nanga sikoholu 
dede o Gikimoi gena asa yasisaka. 

17 Komagena so ma Kristus kanena 
wahino gabolo la ma ngale o rimoi ma 
habari gena wonasingangasu ngone 
inangoduka, bai ngini o Yahudika ma 
nyawa nisowo ma soa ikukuruka dede 
o Gikimoi, bai lo ngomi o Yahudika 
ma nyawa ma soa idudumuka dede o 
Gikimoi. 

18 Sababu ma ngale ma Kristus Awi 
manara gena, bai o Yahudika de lo o 
Yahudika yasowo, ngone inangodu gena 

de o Gurumi Qatetebi ma kuasa aku 
pobicara o Baba Gikimoi Awi simaka. 

19 So ngini nipipiricaya o Yahudika ma 
nyawa nisowo, ngaroko iqomaka ngini 
inisieto maro o nyawa ma duduno, duma 
o orasi manena naga de ngini lo inisieto 
maro o Gikimoi Awi nyawa manga 
dodiao. Ngini nigoge ka o tahu moi dede 
to Una Awi ngopa-ngopa yangodu. 

20 Nako ngone popipiricaya, ngone 
pomatero maro o tahu moi o Gikimoi 
wosigogoko. De o Jou Yesus Awi sosulo- 
sosulo de lo o Gikimoi Awi nabi-nabi 
ona magena imatero maro o tahu 
magena ma sosoqe. Nako o Jou Yesus 
Awi sosulo-sosulo de lo o Gikimoi Awi 
nabi-nabi, ona magena imatero maro o 
tahu ma sosoqe. De ngone popipiricaya, 
ngone pomatero maro o tahu moi o 
Gikimoi wosigogoko ma sosoqe ma 
gokuka. De o Yesus Kristus Una magena 
womasitero maro ma sosoqe gena o teto 

ilalamo moi, de ngone gena pomasitero 
maro o tahu kiaka o Gikimoi wosigoko o 
sosoqe magena ma qgokuka. 

21 Ngone de ma Kristus pomarorimoika, 
gena pomasitero maro o tahu moi la 
kanaga isigoko gena yafato qaasu-asu 
sidago lo idadi o tahu qatetebi moi, kiaka 
ma rabaka qaloha so o Jou Gikimoi aku 
wogoge. 

22 De ngini lo o Yahudika nisowo de 
ma Kristus nimarorimoika, ngini gena lo 
dede o nyawa ipipiricaya ma binukasi 
ningodu kanaga nisigoko maro o tahu 
moi, kiaka ma rabaka o Gikimoi Awi 
Gurumi asa wogoge. 

10 Yahudika ma nyawa de o Yahudika 

ma nyawa yasowo ona magena o 
Gikimoi wasirimoi qaboloka, komagena 
so ngohi, Paulus, ma ngale ngini gena 
togolo Unaka. Ngohi kanaga ibuika, 
sababu ma ngale o Yesus Kristus ngaroko 

ngini o Yahudika ma nyawa nisowo gena 
tinisihabarika. 

2 lgogou, ngini niise qaboloka ma ngale 
nginika gena idodooha o Gikimoi o 
manara moi woihike ngohika, so kanaga 
o habari galoloha ma ngale Awi laha 
gena bilasu tinisihabari nginika. 

3 Magena Una Awi ngale, kiaka ma 
nonomaka de wosikokelelo waasi, 
gena Una masirete kanaga ngohi 
woisingangasuka, de kanaga lo ngohi 
iqomaka kanaga ma cunu talefoka. 

4De nakoso o kia naga talelefo 
magena ngini niabaca, de ngini asa 
nianako igogou ngohi tosihoda qabolo 
o Gikimoi Awi ngale kiaka ma Kristus 
wosiganapuka. 

> Igoqomaka, kanaga Awi ngale magena 
o nyawaka wasikelelo waasi. Duma o 
orasi manena naga de Awi ngale magena 
kanaga to Una Awi Gurumi wosikelelo 

o Jou Yesus Awi sosulo-sosuloka de lo o 
Gikimoi Awi nabi-nabika. 

6 O Gikimoi Awi ngale magena, maro 
o Yahudika ma nyawa, komagena lo o 
Yahudika ma nyawa yasowo ona magena 
asa O bi laha o Gikimoino yamake, de 
lo idadi maro o bolu moi dede ona 
Yahudika, de ona magena lo yamakeka 
o kia naga o Gikimoi wajajajika. Ona 
yamake sababu o habari galoloha 
magena yopiricayaka so de o Yesus 
Kristus imarimoika. 

7 Ngohi ai manara o habari qaloloha 
tosihohabari gena o cocatu moi foloi 
ilamo, sababu o Gikimoi Awi laha so 
asa ngohi woitide la todadi to Una Awi 
nyawa womomanara moi. So Una de 
Awi kuasa lo asa ngohi woisiputuru la 
magena aku taaka. 

8 Nako ngohi de o Gikimoi Awi nyawa 
ma binuka, de igogou ona magena foloisi 
yolamo de ngohi. Ngaroko komagena, 

duma ngohi gena o Gikimoi Awi laha 
so asa woihike o manara la o habari 
galoloha tosihabari ngini o Yahudika 
ma nyawa nisowo. O habari ma ngale 
gena ma Kristus Awi laha foloisi ilalamo 
kekiaka paakuwa patuga. 

3 O Gikimoi, o bi moi-moi o duniaka 
wosidadadi, Una magena wodupa la 
ngohi lo o nyawa yangodu tasingangasu 
ma ngale idodooha to Una Awi ngale 
wosiganapu, kekiaka ma nonomaka de 
wosikelelo waasi. 

10 La o orasi manenaka de ma ngale 
o gogobu manga manara, so to Una 
Awi cawaro gena o moi-moi qangodu 
wosiaaturu magena asa isikelelo o bi 
malaikat de lo o bi dodadi o kia bato o 
sorogaka ipopareta. 

110 bi moi-moi qangodu magena 
maro ma nonomaka de kiaka ma ngale 
nanga Jou Yesus Kristus womanara so 
to Gikimoi Awi ngale wositotatapuka lo 

waaka, kagena de isikahino, la o Gikimoi 
Awi jaji magena aku isiganapu. 

1? Ngone ma Kristus powipiricayaka 
de lo ngone dede Una pomarimoika, 
so ngone asa pobarani o Gikimoi Awi 
simaka pahika de asa panako igogou Una 
ngone wonagqehe gqalohaka. 

13 So ngini gena ngohi tinigolo, ma ngale 
o habari galoloha tinisihabari nginika 
so ngohi ibuika, gena tanu upa ngini nia 
sininga qaceke. Sababu ngohi isangisara 
gena igogou ma ngale ngini lo done aku 
inisimulia. 

14 So, ai dodiao nipipiricaya o Yahudika 
ma nyawa nisowo, nakoso ngohi 
tososininga ma ngale ngini de ma Kristus 
nimarimoika so o bi laha moi-moi gena 
gangodu kanaga niamakeka, de ngohi 
tobukuku towisuba o Baba Gikimoi Awi 
simaka. 

15 Una magegena o bi dodadi moi-moi, 
kiaka kanaga o duniaka de lo o sorogaka 
gena, gangodu-ngodu manga baba. 

16 Ngohi togolo Unaka, maro Awi laha 
de Awi kuasa kanaga foloisi ilalamo, 
de Awi Gurumi masirete magena lo 
tanu igogou to ngini nia sininga asa 
wosiputuru. 

17 Nako komagena, de ma ngale ngini 
nia piricaya so ma Kristus gena kanaga 
wogoge nia sininga ma rabaka. De ngohi 
lo togolo la tanu ngini nia oho ma gola 
gena o dodara, maro o gota moi o 
tonaku isibelo so ma ngutu isupu de 
icho gaputuru. So o dodara nia siningaka 
lo tanu imasingutu la ifoloisi qaputuru, 
maro o tahu moi isigoko ma sosoqe 
gapoputuruka. 

18 (3:17) 

19 Ma Kristus Awi dodara gena ngone 
dede Awi nyawa yangodu aku panako, 
duma nanga sininga ma kanako gena de 

ma batika, so paakuwa Awi dodara gena 
ngone patuga idodooha ma ngoha, eko 
ma gaku, eko ma guruye eko lo ma luku. 
Ngaroko komagena, ngohi togolo kali 
tanu ngini aku ma Kristus Awi dodara 
gena niamalo de nianako qaputuru, la 
o Gikimoi Una masirete de Awi boloi 
gangodu gena imasitauho nginika, so 
wogoge to ngini nia siningaka gena 
iwedo-wedo. 

20 O Gikimoi Awi kuasa la kanaga 
imanara to ngone nanga siningaka, 
gena foloisi itiai. De Awi kuasa gena o 
Gikimoi aku waaka ifoloi de o bi moi-moi 
gangodu ngone pogogolo de podudupa. 

21 Komagena ngone gena to Una 
Awi gogobu sababu de ma Kristus lo 
pomarimoika, so hika la o Gikimoi Awi 
ronga posilamo ka sidutu ikakali. Amin. 

1 Mutuwade, ai dodiao nipipiricaya, 
kiaka kanena ngohi ibuika ma ngale 
taaka o Jou Awi manara gena, tinibaja 

de togolo nginika la tanu ngini o kia naga 
moi-moi niaaka bilasu imatero maro o 
nyawa o Jou wahihirika yaaka. 

2So hika ngini kanaga de nia sininga 
qamuuqu moi de moika de nia 
sabari lo ilamo, so ngini upa ka jai-jai 
de nimatekedoosa duma o nyawa 
niadodara. 

3 La nimatekesidiahi nigoge o rimoi 
ma rabaka. O Gikimoi Awi Gurumi nia 
sininga waaka so aku nimarimoi, so 
magena bilasu niojaga galoha. 

4 Ngone ma Kristus powipipiricaya 
gena, ngone inangodu podadi ka o bolu 
moi, de o Gurumi Qatetebi lo ka ka moi 
so kanaga he to ngone inangodu nanga 
sininga ma rabaka. To ngone nanga 
ngongano lo ka moika, ena gena ma 
orasi iqomaka ngone wonahirika, de 
pongongano o bi laha moi-moi o Gikimoi 
wojajajika gena idadi foloisi ilamo Awi 
nyawaka. 

> Ngone inangodu powipiricaya ka 
o Jou womatetengoka, o ngeko ma 
Kristus powipiricaya gena ka ngai moi, 
de komagena lo o nonako ka ngai moi 
isikelelo igogou ngone powipiricayaka, 
ena gena de o ake inasiosi. 

6 O Gikimoi ka womatengo de wodadi 
ngone inangodu nanga Baba. Una gena 
o bi moi-moi gangodu wakolano de 
lo gangodu ma rabaka womanara de 
wodogoge. 

7 Ngaroko ngone nanga moi-moi gena 
ka imaketero, duma o bi cocatu moi-moi 
ma Kristus ngone wonahihike gena 
kanaga imaterowa. Ngone moi-moi o 
cocatu pamake la ma ngale Awi manara 
paaka, de o cocatu ilalamo magena 
inasikelelo igogou to Una Awi sininga 
gena qaloha. 

8 Ma sababu magegena so o bi cocatu 
kiaka ma ngale isingongangasu gena 
kanaga isilefo igomaka o Gikimoi Awi Jaji 

ma Buku ma rabaka itemo, "Ma orasi 
Una Awi lawangi yadadala waturaka, 

so wodola o riho ikukuruye moika, de 
Awi ngongike moi-moi wositoku Awi 

nyawaka." 

3 Nakoso magena itemo "wodola," gena 
ma ngale igogou igoqoma Una gena o 
dipaka de asa wouti o dunia manenaku. 

10 De Una lo kanaga woutika, Una 
magena lo o riho ikukuruye moi asa 
wadolaka, o riho kiaka foloisi ikukuruye 
de o bi moi-moi qangodu o dipaka, la o 
riho kekiaka naga bato to Una Awi kuasa 
lo kagena naga. 

11 Una magegena o bi cocatu ngone o 
nyawa wonasitokuka. O cocatu kanaga 
wonahike ngone ma binuka la podadi 
o bi sosulo, de ma binukali kanaga o 
cocatu wonahike la Awi demo gena 
posingangasu, de ma binukali kanaga o 
cocatu wonahike la o habari galoloha 
posihabari, de lo ma binukali kanaga o 

cocatu wonahike la o gogobu padoto de 
lo pajaga. 

12 Una o bi cocatu ngone wositokuka 
ma ngale ngone Awi nyawa inangodu 
wonasidailakoka la Awi manara 
magena paaka, so ngone ma Kristus 
powipipiricaya o bolumoi-bolumoi gena 
asa pomatekesiputuru moi de moika. 

13 Nako komagena, de ma dodoguka 
ngone inangodu asa nanga sininga 
imarimoika, sababu ngone o Gikimoi ma 
Ngopa powinakoka de lo powipiricayaka. 
De ngone nanga cawaro de nanga buturu 
gena foloisi idogo sidago lo ma kurangi 
o kia naga moi lo ihiwa, de ngone lo 
podadi ka imatero maro ma Kristus 
masirete, Awi cawaro de Awi buturu 
kanaga ngoneka de ma boloika. 

14 Nakoso ngone pomaaka komagenaka, 
de ngone asa pomasitero kawa maro 
de o ngopa-ngopa so jai-jai yakulai de 
o dodoto o kia bato gena ka yamote, 

maro o deru o moku-moku de o rato 
gasosihilo yadahe so ikole hika de hino. 
O dodoto magena o nyawa yokokulai 
gena yaaho de manga edekati gena o 
nyawa yasihaga. 

15 Duma ngone aku inakulai kawa, 
sababu ngone gena de o dodara kanaga 
nanga siningaka, so o dodoto itotiaika 
pomasigocoho sidago igogou o bi 
moi-moi qangodu kanaga ma rabaka 
ngone nanga rimoi dede ma Kristus gena 
ma buturu asa idogo-dogo. Nako ma 
Kristus gena, posiade-ade Una maro 
nanga sahe. 

16 De ngone popipiricaya manena 
maro to Una Awi rohe ma bobolo. 

O rohe ma sahe gena kanaga o rohe 
gaasu-asu yapareta, so aku yapalihara 
de o bobolo imasigocoho lo qaputuru 
sidago ifero galoha. Komagena lo ngone 
ma Kristus powipipiricayaka. So nakoso 
ngone de o buturu o Jou wonahihikeka 

so pomatekedodara moi de moika, 
ngone nanga rimoi gena asa idadi foloisi 
gaputuru de ifero galoha. 

17 So ngohi de o Jou Awi kuasa tinigolo 
de tinibaja, la ngini niaaka kawa maro 
o nyawa o Gikimoi wipipiricayawa bai! 
Sababu o bi moi-moi gangodu manga 
sininga ma rabaka kanaga ma faida 
ihiwa. 

18 Una gena yaakuwa ona iwinako, maro 
o nyawa o bubutu ma rabaka de itagi. 
De ona yamakewa o oho o Gikimoino, 
sababu to ona manga sininga qatogoika 
so o dodoto itotiai gena yanako kawa. 

19 De lo ona o mage gena yanako kawa, 
so imaqohaka manga nyafusu moi-moi 
gatotorou gena o kia bato yodupa de 
yododesere, sidago manga rohe lo maro 
ka o haiwani so o mage gena yodupa 
yaaka. 

20 Duma nako ngini gena, ma Kristus 
winidoto maro komagenawa. 

21 |gogou, o habari ma ngale o Yesus 
gena ngini niiseka de lo to Una Awi 
dodoto itotiai gena inidotoka. 

22 Ena gena, ngini inidotoka la ngini 
bilasu niholu de nisigise kawa to ngini nia 
dupa gatotorou de lo o manara moi-moi 
iqoqoma niaaakaka, magena he niaaka 
kawa de niaumoka. Nia dupa igoqoma 
niamomoteka gena ka inisitura o ngeko 
isasalaku de nia gogoho isitorou. 

23 De lo ngini inidotoka la o orasi 
manena kanaga nia sininga magena idadi 
gamuane, 

24 sababu o Gikimoi nia sininga 
wamuaneka. Una waaka la ngini nia 
sininga gena igogou aku idadi imatero 
maro to Una Awi sininga masirete, 
kekiaka itotiai de lo qatetebi. 

25 So igogou ngini bilasu nia gogoho 
ma manara igoqomaka gena niaaka 
kawa de niaumoka, so nitodamato 
kawa. Lebelaha o kia naga itotiai gena 

niadedemo o nyawaka, sababu ngone 
inangodu maro ma Kristus Awi rohe 
gena kanaga pomarimoika, so bilasu 
pomatekekokiriwo. 

26 Nakoso o nyawa niadoosaka, upa 
sidago nia doosa gena o dorouku 
inisitura. Nia doosa gena upa niadiahi 
ma bati o wange itumu, 

27 la ma ngale o Iblis gena o orasi ma 
cunu lo upa niwihike la ngini winibaja. 

28 O nyawa itotosi bilasu upa itosi kali. 
Duma ona bilasu de manga gia masirete 
imanara ikaeli manga oho isisari, la aku o 
nyawa isususa lo yahike. 

23 Nakoso ngini nibicara gena, upa 
sidago o demo gatotorou nia uruno 
isupu. Duma nako nibicara gena bilasu 
o demo itotiai, kiaka o loha niaaaka 
o nyawaka, la manga sininga aku 
nisiputuru. 

30 De o Gurumi Qatetebi gena ngini upa 
niwisipeleso. Niososininga! O Gikimoi 

Awi Gurumi asa winihike la idadi o 
nonako moi igogou ngini gena nidadi to 
Una Awi nyawa, sidago ma orasi done 
asa yaado de to ngini nia dorouno aku 
winipalako. 

31 So nia sininga ma rabaka ma siri 
moi-moi bilasu niasisa, ena gena O 
duhudu, o doosa, de o gangamo. Upa 
lo nimatekedotoore moi de moika de o 
ronga ma dorou nimatekekagaka. De lo 
upa o dorou o kia bato o nyawa niagaka. 

32 Duma ngini bilasu nimatekegalusiri 
moi de moika, de niadupa ka cawali 
o loha niaaka de lo nimasikaapongu 
moi de moika, imatero maro o Gikimoi 
winisiapongu qabolo nginika, sababu 
igogou ngini de ma Kristus nimarimoika. 

1 So ma ngale ngini nidadi o Gikimoi 

Awi ngopa winidododaraka, so hika 
ngini niamote imatero maro to Una 
Awi gogoho masirete, maro o ngopa la 

kanaga imadoto manga dodihimo manga 
gogoho itotiai. 

2 O orasi isigeto-geto ngini niadupa 
bilasu niadodara o nyawaka, imatero 
maro ma Kristus ngone wonadodaraka. 
Ena gena, ma ngale ngone Una wodupa 
wosone maro o suba qaloloha moi 
watide o Gikimoika de Una waqehe 
galoha. 

3 So ma ngale ngini o Gikimoi Awi 
nyawa, so upa sidago o sababu moi 
idadi so done o nyawa aku ¡temo 
ngini gena kanaga nisundali, de o bi 
moi-moi qatotorou niodupa, de lo o 
arata niodesere. 

4 Komagena lo itiaiwa nakoso ngini o 
nyawa niadodoa, eko niatemo ifufuma, 
eko lo o demo qatotorou la o nyawa 
niasimaqe. Duma foloi galoha la ngini 
kanaga nia uruno isupu nia sukuru ma 
demo niatide o Gikimoika. 

> Igogou-gogou, o nyawa la kanaga 
isundali eko o bi moi-moi gatotorou 
yodupa, de ona magena yaakuwa ma 
Kristus de o Gikimoi Manga pareta ma 
rabaka o bi laha o Gikimoi wajajajika 
moi lo yamake. Komagena lo o nyawa 
la kanaga o arata yodesere, ngone aku 
potemo yosuba ka cawali o kia naga 
yodudupa. 

6 So upa sidago o nyawa de manga 
bicara ma faida ihihiwa gena, ngini 
inikulai de inibaja la o gogoho ma 
manara maro komagena de niaaka. 
Sababu igogou o nyawa nakoso yaaka 
komagena de o Gikimoi wisigisewa, ona 
magegena asa Una wangamo. 

7 Komagena so nakoso o nyawa 
yaaka komagena, de ngini upa lo ona 
niadodiao. 

8 |qoqomaka, de ngini maro o nyawa 
o bubutu ma rabaka de itagi, duma 
o orasi manenaka de ngini de o Jou 

nimarimoika so ngini lo kanaga nitagi o 
nita ma rabaka. So ngini bilasu nitagi de 
nia gogoho kiaka itotiai, maro o nyawa la 
kanaga o nita ma rabaka itagi. 

3 Sababu nakoso nitagi o nita ma rabaka 
gena, kanaga niaaka o manara de ma 
sopo moi-moi qangodu kiaka galoloha, 
itotiai, de lo igogou. 

10 Hika niatailako la nianako o manara 
kia gena kanaga o Gikimoi niwisisanangi. 

11 Upa sidago o nyawa la kanaga manga 
manara ma sopo qatotorou gena ngini 
niamote, maro o bubutu ma rabaka 
itagi. Duma manga manara qatotorou 
magena ngini bilasu nisikelelo de to ngini 
nia manara galoloha, maro o nita moi 
kagena o bubutu ma rabaka isiwa. 

12 Sababu manga manara magena kiaka 
gatotorou ona isipongoka, so nakoso 
posibicara de ona asa yamage. 

13 Duma o kia bato kanaga o nita lo 
yododisiwaka gena done asa yakelelo 
itiai. 

14 De o kia bato la kanaga aku yakelelo 
itiai komagena, gena asa itagali la 
idadi o nita. Magena ma ngale o demo 
ma duuruka manena itemo, "Ngona 
nikokiolo gena hika nomomi, o sone ma 
rabano nosupu kasi, de ma Kristus Awi 
nita asa nidisiwa ngonaka." 

15 Komagena so ngini nimasidodiahi. 
Upa niaaka maro o nyawa ifufuma, duma 
maro ka o nyawa icocawaro la magena 
bilasu niaaka. 

16 O orasi de o riho kiaka bato nakoso 
ka idadi o loha niaaka, de hika la niaaka 
bato. Sababu o bi orasi manena naga asa 
o nyawa yodupa o dorou yaaka. 

17 So ngini gena upa nifuma, duma o 
kia naga o Jou wodudupa gena igogou 
nisihodaka. 

18 De upa nidalu, sababu o nyafusu ma 
dorou done isibao. Ka galoha nakoso 
nginiku la o Gurumi Qatetebi ma kuasa 
gaasu-asu gena iwosa de nipareta, 

19 de ma ngale o Jou gena ngini ninyanyi 
la niwigiliri, de lo ngini de nia mazmur de 
nia giliri lo nisinyanyi so nia sininga gena 
nimatekesiputuru. 

20 De ma sababu nanga Jou Yesus 
Kristus Awi manara nginika, so o kia bato 
nia oho ma rabaka hika ngini salalu nia 
sukuru niatide o Baba Gikimoika. 

21 De nginika o Gurumi Qatetebi ma 
kuasa gena nipareta, so ngini lo bilasu 
nimatekesigiise, sababu komagena ngini 
asa ma Kristus niwihoromati. 

22 Ngini o ngopegeka gena nako nia 
roka, hika niasigise, sababu ngini kanaga 
o Jou niwipiricayaka. 

23 Sababu ma Kristus gena ngone 
nanga dorouno wonasisalamatika de 
posiade-ade Una o gogobu nanga sahe 

de ngone gena Awi rohe, so maro Una 
gena ngone wonapareta komagena lo 
asa o roka de ma pegeka. Sababu una 
kanaga ma peqgeka womipareta, imatero 
maro o rohe so o sahe gena o rohe 
yapareta. 

24 So maro ngone o gogobu inangodu 
kanaga ma Kristus powisigise, komagena 
lo o ngopegeka moi bilasu ma roka 
modupa mowisigise. 

25 Nako ngini o roka gena, bilasu nia 
peqeka nimidodara, imatero maro 
ma Kristus ngone o gogobu gena 
wonadodaraka sidago Awi rohe lo 
wahike la witooma ma ngale ngone 
posalamati. 

26 Una Awi ngale gena, ngone podadi to 
Una Awi nyawa masirete. Ngone gena 
Awi demo popiricayaka so de o ake 
inasiosi gena, koloko wonatebi dede o 
ake so isinonako igogou nanga dorou 
Una wapikika. 

27 Waaka komagena la ma orasi ngone 
wonangoso to Una Awi simaka, de Awi 
nita ma rabaka ngone gena inatebika 
de nanga sala eko nanga dorou moi lo 
ihiwa, so o nyawa moi lo yaakuwa ngone 
inakalaki. 

28 So maro ma Kristus Awi dodara 
ngoneka, komagena lo o roka bilasu 
ma peqeka womidodara ka imatero 
maro to una awi rohe masirete so 
wododaraka. Naguuna la kanaga ma 
peqeka womidodara gena ma ngale awi 
rohe masirete so wododaraka. 

23 O nyawa la kanaga manga rohe 
masirete de yoduhudu gena pamakewa, 
duma ona imasidodiahi manga rohe 
gena yapalihara de yojaga, ka imatero 
maro ma Kristus lo ngone Awi gogobu 
wonapalihara de wonajaga, 

30 sababu ngone gena maro to Una Awi 
rohe masirete. 


EFESUS 5-6 38 


31 O Gikimoi Awi Jaji ma Buku ma 
rabaka isilelefo itemo, "Komagena so, 
ipasaka, de o nyawa yanau bilasu ma 
baba de ma awa wadongosa, la una de 
awi pegeka gena ona asa idadi ka ka 
moi." 

32 O demo manena gena ma ngale 
ilamo. Magena tositero maro ma Kristus 
dede o gogobu. 

33 Ngaroko, o demo manena yadahe 
o bi roka yangoduka. O bi roka bilasu 
ma pegeka womidodara imatero maro 
de awi rohe masirete wododara, de 
lo ma peqeka bilasu ma roka gena 
mowihoromati. 

1 Ngini o ngopa gena nako nia 
dodihimo hika niasigise, sababu 
ngini kanaga o Jou Yesus niwipiricayaka, 

so itiaika la magena bilasu niaaka. 

2(6:1) 

3 Nia baba de lo nia awa magena bilasu 
niahoromati la ma ngale ngini gena aku 

nioho qaloha de nia umuru lo ikaku o 
dunia ma qokuka de nia taungu foloi ka 
idogo. Magegena o jaji qaloloha moi ma 
nonomaka kanaga o Gikimoi Awi bobita 
ngai mogiowono. 

4 De ngini nidadi o ngopa ma baba gena 
nako nia ngopa, hika upa niaaka so ona 
yatoosa, duma de o Jou Awi dodoto de 
Awi sitiari gena hika ona niasipalihara. 

> De lo ngini nako o gilalo gena, hika 
nia tuangika gena nia sininga itotiai 
de igogou niahoromati de lo niasigise, 
imatero maro ngini gena ma Kristus 
niwisigise. 

6 Upa ka cawali ma orasi kanaga ona 
ininanano maro nia edekati gena nia 
giliri nisimane, duma nia manara gena 
niaaka foloisi nikaeli de galoha, maro ma 
Kristus Awi gilalo moi so o Gikimoi Awi 
dupa niamote. 

7 Nia manara gena, hika niaaka de 
nia sininga igogou de qanali, nimanara 


EFESUS 6 40 


upa maro ka o nyawa nialeleani, duma 
nimanara maro ka o Jou niwileleani. 

8 Sababu ngini nianako igogou nagoona 
la kanaga o loha o kia bato yaaaka, 
ngaroko o gilalo eko o gilalowa, gena asa 
o Jou Gikimoi wafanggali de o loha. 

3 De ngini magena lo nakoso o gogilalo 
manga tuangi moi, upa niasimodo, 
duma hika nimasidiahi de niaaka galoha. 
Sababu nianakoka ngini lo kanaga de 
nia Tuangi moi kadaku o sorogaka, de 
lo Una gena upa o nyawa moi wasiguui 
de o nyawa moili wasitubuso, duma ona 
manga manara wafanggali ka itiai. 

10 Ma dodoguka, sababu ngini gena 
kanaga de o Jou nimarimoika de to Una 
Awi kuasa ma buturu lo niamamakeka, 
so bilasu nia piricaya magena hika 
nisiputuru. 

110 kudoti ma bi dahe moi-moi, 
kekiaka o Gikimoi wosidodailakoka, gena 
gangodu-ngodu hika ngini niacoho la ma 

ngale o Iblis awi sihaga moi-moi gena 
akuwa niamote. 

12 Sababu ngone nanga kudoti ma 
rabaka gena o nyawa pasiholuwa. 
Duma ngone posiholu o kuasa moi-moi 
gatotorou de ipopareta o ngawa- 
ngawaka gena o bi kuasa ma jako 
gangodu, koloko o toka, de o gurumi 
gatotorou, de lo o kia bato o Gikimoi 
wihoholu. 

13 Komagena so hika niacoho o kudoti 
ma bi dahe moi-moi kekiaka o Gikimoi 
gena qangodu-ngodu wosidodailakoka. 
La o kudoti ma orasi yaado la idadi, de 
ngini nia lawangi manga canga gena 
niorisima sidago o kudoti ma dodoguka 
de ngini gena nisiturawa. 

14 So hika nia lawangi niorisima 
gaputuru bai! De o Gikimoi Awi kudoti 
ma bi dahe moi-moi gena bilasu 
nimasidailako la nikudoti. So ngini bilasu 
o dodoto itotiai gena niacoho qgaputuru, 

magena maro nia doi ma bobiliku. 
Ngini bilasu o moi-moi o kia itotiai gena 
niaaka, magena maro nia baju besi la 
nimasijaga ma ngale upa nitura. 

15 O habari galoloha, kekiaka o nyawa 
de o Gikimoi wasikadame, gena bilasu 
ngini niodupa de nisihabari, magena 
maro nia capato. 

16 De lo ngini bilasu o Jou niwipiricaya 
gaputuru, magena maro nia salawaku. 
Bilasu magena niocoho qaputuru la o 
ngami ma doto gangodu lo aku niasone, 
kiaka o Iblis winisimemeta nginika. 

17 De ngini bilasu niongongano 
gaputuru gena igogou o Gikimoi 
winisalamatika, magena maro nia 
sarau besi nia saheku nisitotalake. De 
o Gikimoi Awi demo gena lo bilasu 
niacoho, maro nia sumarangi moi Awi 
Gurumi winihihikeka. 

18 O moi-moi gena niaaka de magena 
ma rabaka ngini de Awi Gurumi ma 

buturu bilasu nia sumbayang o Gikimoika 
gena upa itogu, la salalu nimajaga de 
nimasidailako ma ngale Awi nyawa 
yangodu so aku nigolo Unaka. 

19 De komagena hika ngohi lo 
nisisumbayang Unaka, la tanu Una 
asa o demo woihike, ma ngale ngohi 
aku tobarani tasingangasu o nyawaka 
o habari qaloloha, kiaka ma orasi 
iqoqomaka o Gikimoi wosimane waasi. 

20 Sababu magena ma ngale ngohi 
maro Awi dagali moi so tosingangasu 
o nyawaka, sidago ngohi kanaga 
ipiliku o bui ma rabaka. So tanu ngohi 
nisisumbayang Unaka la igogou ngohi 
tasingangasu gena tomatoguwa. 

21 Ngohi asa o Tikhikus towisulo wahika 
nginika, la ai habari ma ngale ngohi de lo 
ai manara gena gangodu winisingangasu 
kasi nginika. Una gena nanga dodiao 
wopipiricaya de womomanara moi so 
ngohi towidodara ifoloi. 

22 Una magena towisulo nginika 
gena ai edekati ngini winikurumi la ai 
habari winisiado so aku lo nia sininga 
wosiputuru. 

23 Ngohi tongongano o Baba Gikimoi 
de o Jou Yesus Kristus ngini ai dodiao 
nipipiricaya nia sininga yaaka so foloisi 
isanangi, de lo nia dodara de nia piricaya 
gena qangodu yosiputuru kali. 

24 Ngohi togolo tanu o Jou Awi laha 
ifoloi wodogo o nyawa yangoduka 
kekiaka to ona manga dodara nanga Jou 
Yesus Kristuska gena qamatawa. Ngohi 
Paulus O Roma ma kotaka 


Filipi 


1 Ngini ningodu o Gikimoi 
1 niwipipiricaya so nimarimoika 
de o Yesus Kristus kagena o Filipi ma 
kotaka, de ngini o gogobu ma bobareta, 
de lo ma leleani. Ngomi misinoto, ena 
gena o Paulus de o Timotius, o Yesus 
Kristus womisitatapuka midadi to Una 
Awi sosulo. 

2 Ngomi migolo o Gikimoi nanga Baba 
de o Jou Yesus Kristus tanu inidogo 
nginika o laha ifoloi, la nia sininga yaaka 
so foloisi isanangi. 

3 Nakoso ma ngale ngini gena 
tinisosininga de salalu o Gikimoika 
tosumbayang totemo, "Ya, Jou! Ani laha 
ka ilamo poli." 

4 Ngohi ai sumbayang ma rabaka, 
nakoso o moi-moi ma ngale ngini gena, 
ai siningaka asa de ma nalika. 

> Sababu o orasi ma nonomaka o Jou 
Yesus niwipiricayaka, sidago o orasi 
manena de ngini lo aku niriwo ngohi so o 
habari galoloha lo ngini aku nisihabarika. 

6 De lo ngohi tanako igogou-gogou to 
ngini nia sininga ma rabaka o moi-moi 
galoloha o Gikimoi waaka iqomaka, so 
asa waaka wosigila-gila sidago lo ma 
orasi o Yesus Kristus wahino kali de Awi 
manara nginika gena wosiboloka. 

7 Ma ngale ngini gena ngohi tinisininga 
galoha, sababu ngini gena maro ka 
to ngohi ai kusi-kusi. Ngini magena, 
nako o Gikimoi Awi manara gena 
ngohi wositatapu la taaaka, de igogou 
ngini ningodu lo to ngohi ai dodiao 
pomomanara, bai o orasi manena ngohi 
o bui ma rabaka, bai lo ipasaka ma ngale 

o habari galoloha gena ngohi o nyawa 
ihoholu manga simaka tasinako itiai. 

8 O Gikimoi wanako gena igogou ngohi 
todupa tinisayangi nginika imatero maro 
o Yesus Kristus lo wodupa winisayangi. 

3 De ma ngale ngini gena ngohi 
ai sumbayang la tanu ngini foloisi 
nimatekedodara moi de moika, de 
komagena ngini aku nianako de niahiri 
foloi qaloha o kia itotiai de o kia ikokulai, 

10 sidago lo o bi moi-moi igogou itotiai 
gena nianako de aku niaaka. La ma ngale 
magegena to ngini nia sininga ma rabaka 
asa ibolowo de qaloha, la nia sala moi 
lo ihiwa ma orasi ma Kristus done asa 
wahino kali. 

11 Komagena o Yesus Kristus winiaka 
so to ngini nia sininga gena aku itiai de 
o moi-moi o kia itotiai gena aku niaaka 
la nia oho ifero, maro o bi gota ma 
goho so ma sopo ifoloi qaloha. Ngohi 
tosumbayang la ma ngale o bi nyawa 


FILIPI 1 4 


tanu iwisihoromati o Gikimoika de lo Awi 
ronga isilamo. 

12 Ai dodiao nipipiricaya, ngohi 
todupa tanu ngini gena asa nisihoda, 
ngaroko kanena o Romaka ngohi o 
sangisara tamake, duma idadi de imaaka 
komagena so o bi nyawa gena foloi 
yadala o habari qaloloha yoise. 

13 Komagena ma kolano awi kadato ma 
bi prajurit de lo o bi nyawa ma binuka o 
kota ma raba moi ona kanena lo yangodu 
yanako, sababu ma Kristus towileleani so 
ngohi isingosa o bui ma rabaka. 

14 De lo o bi nyawa o Jou Yesus 
wipipiricaya kanena, ona lo yangodu he 
yamodo kawa de manga barani foloi 
idogo la o habari qaloloha isihabari, 
sababu ona o Jou Awi buturu yopiricaya 
ifoloi koloko o Jou woiriwo ma orasi 
ngohi o bui ma rabaka. 

15 Ngaroko kanaga manga 
sidongirabano ona magena ngohi 

iduhudu sababu ma binuka o habari 
ma ngale ma Kristus gena isihabari de 
manga edekati ona masirete imasihie, 
duma kanaga o nyawa ipipiricaya ma 
binuka gena manga sininga itotiai de 
igogou qaloha so o habari ma ngale ma 
Kristus gena isihabari. 

16 Ona magena manga edekati galoloha, 
sababu ona ngohi idodara de lo yanako o 
Gikimoi woisitatapu ngohika la o bui ma 
rabaka ma ngale o habari qaloloha gena 
igogou de itero sidago ngohi lo bilasu 
tosango. 

17 Duma ona de manga dupa qatotorou 
gena isihabari ma ngale ka ona masirete 
imasihie, la ma ngale foloi yolamo de o bi 
nyawa ma binuka, sidago kanaga ngohi o 
bui ma rabaka de tanu ai sangisara gena 
foloi yodogo. 

18 Nakoso ngohi gena, gadoohawa. 
Kanaga ma lamo gena o habari ma 
ngale ma Kristus gena isihabarika, bai 

de manga edekati galoloha bai lo de 
manga edekati qatotorou. Komagena so 
to ngohi ai sininga isanangi. De igogou to 
ngohi ai sininga foloisi isanangi, 

19 ma sababu magena ngohi tanakoka, 
done ngohi ma kolano awi hakim ma 
simaka, ma ngale ngohi manena ngaroko 
o sangisara qangodu ma rabano gena 
aku isisupu eko hiwa, ngohi asa tamake 
o utungu. Sababu ma ngale ngohi 
ngini niasumbayang ma rabaka gena 
niwosawa de o Yesus Kristus Awi Gurumi 
lo aku ngohi woiriwo. 

20 Magena imatero maro ngohi ai 
ngongano foloi ilamo gena, ngohi 
manena o orasi moi lo upa he image. De 
ngohi ka ma nonomasi sidago lo o orasi 
manena bai tooho bai lo tosone gena, 
ngohi de ai baranika tobicara de taaka la 
ma Kristus bilasu wisihoromati. 

21 Nakoso ngohi tooho de ai manara 
ma meta ilamo ma ngale ma Kristuska 

toleleani, so nakoso tosone gena ifoloisi 
galoloha. 

22 Cel Qadoohaso ngohi tahiri gena 
tanakowa. Nako ngohi ka toohosi gena, 
ma ngale ai manara galoloha asa taaka 
tosigila-gila, maro o gota moi so de ma 
sopoli. 

23 Komagena so o kia naga moi ngohi 
tahiri gena asa tanako waasi. Sababu 
nako ngohi tonyafusu so o duniano 
tosupu de tokahika ma Kristuska togoge, 
magena ifoloisi qaloha. 

24 Ngaroko komagena, ma ngale ngini 
tiniriwo lebelaha ngohi gena ka toohosi. 

25 De magena igogou ifoloi galoha. 
Mutuwade ngohi tanako toohosi so 
togoge nginika, la ngohi aku tiniriwo 
ma ngale o Gikimoi niwipiricaya foloisi 
gaputuru de komagena so nia nali foloi 
idogo-dogo. 

26 Komagena so ngini aku nia giliri 
ifoloisi ilamo o Yesus Kristuska, sababu 
Una aku ngohi woingaho kadoka nginika. 

27 Hika niakelelo o kia naga moi ifoloi 
ilamo gena, ka cawali o habari ma ngale 
ma Kristus gena niamote. La bai ngohi 
kanaga nginika bai ngohi ihiwa gena, 
gadoohawa. Ngohi asa tanako ngini gena 
nia sininga ka ka moi nimasigocohosi 
maro o bolu moi, so o nyawa O habari 
galoloha yahoholu gena upa ona 
magena niamaha-maha, ma ngale ngini 
upa sidago nibaja de o habari galoloha 
niopiricaya kawa. 

28 De lo ngohi tanakoli ona gena bilasu 
upa niamodo. Sababu nako nibarani 
komagena, de ngini asa niasikelelo 
onaka gena done o narakaku yaumo de 
ka cawali ngini nisisalamati, sababu o 
Gikimoi winisiputuru la o bi moi-moi 
magena aku niaaka. 

23 De Una magena Awi laha 
winisidumuka so ma ngale ma 
Kristus gena, upa nitemo ka cawali 
ngini niwipiricaya, duma ngini lo asa 
nisangisara. 

30 Komagena so o nyawa ona magena 
ngini nisangisara, imatero o kia naga 
iqomaka ma orasi ngini nikelelo 
ngohi kagena o Filipika de isangisara, 
komagena lo ngini niiseka o orasi 
manena naga lo ngohi isangisara kali 
kanena o Romaka. 

1 Ma Kristus ngini winisayangi de 

winigalusiri, sidago Awi buturu 
winihikeka de lo Una winidodara nginika, 
so ngini inisidudugaka de nia sininga aku 
isanangi. De Awi Gurumi gena wogoge 
to ngini moi-moi nia sininga ma rabaka. 

2 Ma gola komagena so ngohi togolo 
hika ngini nia sininga nisirimoi, de ngini 
gena nimatekedodara moi de moika, 
de lo to ngini nia sininga ma meta gena 

ka ka moi. De tanu magena niaaka la ai 
sininga ifoloi qanali. 

3 Ma ngale komagena upa ngini niaaka, 
so nako ngini de o nyawa ma binuka, 
de ka ngini masirete foloisi nimasihie 
eko ngaroko kanaga ma sababu o kia 
naga moi lo ihiwa, duma nimasihie. 
Upa sidago maro komagena de ngini 
niaaka. Duma tanu ngini asa nia sininga 
qamuuqu sidago lo nako ngini masirete 
de o nyawa ma somoa gena, de ona 
magena niahoromati foloisi ilamo. 

4 De ngini ningodu moi de moika tanu o 
nyawa ma somoa to ona magena manga 
dupa lo niosininga, upa ka cawali to ngini 
nia dupa masirete. 

> So nia sininga ma rabaka bilasu 
imatero maro de o Yesus Kristus Awi 
sininga. 

6 Ma nonomasi Una magena Awi 
jamani imatero maro o Gikimoi, duma 
wodupawa Awi horomati maro o 

Gikimoi upa kagena womasitouna eko 
womasigocoho. 

7 Duma Una asa wodupa Awi horomati 
gena wahadoku so Una maro o Gikimoi 
Awi leleani moi sidago womadadi de 
womasitero maro ka o nyawa yanau mol. 

8 So Una asa wodupa womahadoku 
la ifoloi o Gikimoika wisigise sidago lo 
wosone o sangahadika. 

3 Komagena so o Gikimoi asa Una 
magena wisimulia ifoloi so to Una Awi 
kuasa magena ifoloi ilamo de o kuasa ma 
somoa. 

10 So o Yesus Una magegenaka bai ona 
o sorogaka de o duniaka de lo o sone 
ma rihoka gena ona yangodu ibukuku de 
manga suba yatide Unaka, 

11 sidago lo ona yangodu gena asa 
imangaku moi de moika itemo, "Igogou, 
o Yesus Kristus Una magena nanga Jou," 
so komagena ona yangodu iwisihoromati 
o Baba Gikimoika. 

12 So, ai dodiao tinisiboboso, maro o 
Jou Yesus gena Awi Babaka wisigise 
komagena lo ngini. So imatero ngini lo 
o orasi isigeto-geto niwisigise Unaka, 
so komagena bilasu ngini ifoloisi 
nikaeli. Maro o Gikimoi o dorouno 
winisalamatika, so tanu ngini masirete 
lo nia horomati ilamo Unaka so o bi 
moi-moi itotiai gena gangodu niaakaka, 
so upa sidago o dorouku nitura kali. Gena 
upa ka cawali ma orasi ngohi kagena 
dede nginisi, duma o orasi manena naga 
ngaroko ngohi ihiwa bilasu ngini foloisi 
nikaeli. 

13 Aku niaaka komagena, sababu o 
Gikimoi Una masirete asa ngini nia 
sininga ma rabaka womanara so o bi 
moi-moi maro o kia Una wodudupa 
magena lo ngini niodupa. 

14 O bi moi-moi gangodu nia manara 
ma rabaka gena, upa ngini nifeto eko lo 
nimatekesikoholu moi de moika. 

15 La ma ngale ngini gena nia sininga 
ibolowo de o nyawa moi lo yaakuwa 
inikalaki so, ngaroko ngini kanaga o bi 
nyawa ma dorou manga sidongirabaka, 
duma ngini maro o Gikimoi Awi ngopa- 
ngopa so niamanara qaloha de itiai. O 
nyawa ona magenaka ngini o bi moi-moi 
itotiai niasikelelo, maro o bi ngoma ma 
nita yodisiwa o dunia gapopuputuka. 

16 Komagena so o habari qaloloha ma 
ngale o oho ka sidutu ikakali aku yamake 
gena, ngini asa niadedemo onaka. 
Kanaga ma ngale ngini gena ma orasi ma 
Kristus Awi wange imasidiado de aku 
ngohi inali. Upa sidago ngohi ai manara 
to ngini nia sidongirabaka gena ma faida 
ihiwa. 

17 Ma ngale ngohi o orasi manena 
nakoso ai rohe yatooma sidago lo 
ai au ipola magena, maro o anggur 
kanaga o imamka moi woguse o suba 
ma dokuku magena imatero awi suba 

moi o Gikimoika wosisubaka. De nako 
ngini magena to ngini nia piricaya ma 
Kristuska qaputuru so ngini ningodu nia 
rohe gaasu-asu niwihike o Gikimoika 
gena, imatero maro kanaga ma imam 
moi o suba moi wosisuba qabolo o 
Gikimoika. Ma ngale komagena ngohi 
dede ngini ningodu lo nanga rohe 
gaasu-asu powihike o Gikimoika, so 
ngaroko ngohi itooma duma ai sininga 
asa ifoloi isanangi. 

18 Komagena ngone lo o Gikimoi 
powihikeka, so tanu ngini lo nia sininga 
ifoloisi isanangi imatero de ngohi. 

13 Nako ngohi, o orasi manena 
tongongano tanu o Jou Yesus o ngeko 
woihike la itekawa de asa o Timotius una 
magena towisulo la wahika winikurumi 
nginika. So nia habari ma ngale ngini 
kagena idodooha done asa una woliho 
de woisingangasu ngohino, de komagena 
ngohi lo ma orasi o habari ma ngale 

ngini gena toise asa ai sininga ma rabaka 
foloisi qaputuru de isanangi. 

20 Ka cawali o Timotius una magena 
ngini winisosininga maro ngohi lo ngini 
tinisosininga. 

21 Kanaga ona ma binuka yoholu o Yesus 
Kristus Awi dupa yososininga, duma ka 
cawali to ona manga dupa masirete. 

22 Ngini nianako masirete cawali 
o Timotius una magena o Gikimoi 
iwileleani galoha. Una womanara dede 
ngohi mitagi ma ngale o habari galoloha 
misihabari de maro o ngopa moi so 
womanara dede awi baba masirete. 

23 So una magena ngohi towingongano 
tanu itekawa de towisulo la una asa 
wotagi winikurumi nginika, hitilahi 
potamaha ma ngale ngohi tanako kasi ai 
oho o bui ma rabaka. 

24 De ngohi towipiricaya o Jouka la Una 
asa waaka so itekawa de ngohi lo aku 
tahika tinikurumi nginika. 

25 Nakoso o Epafroditus, una magena 
ai dodiao wopipiricaya de womomanara 
gena, bilasu ngohi towisitatapuka de asa 
towisulo wokahika woliho kali nginika. 
Una magena lo ngaroko ngohi de ai 
sangisara ilamo, duma una dede ngohi 
mimakomote imatero o prajurit moi 
de awi dodiao so imakangaho la itagi 
yokudoti. Una magena ngini niwisulo 
la wahino ngohino ma ngale ngohi ai 
kurangi ma rabaka de woileleani. 

26 Bilasu una towisigiliho kali, sababu 
una winisiningaka de awi sininga ma 
dupa gena ka woliho. De lo una awi 
sininga isusa, sababu wanako ma ngale 
to una awi panyake gena ngini lo 
niogiiseka so ngini lo nihawateri. 

27 |gogou, una gena wopanyake sidago 
he wosone. Duma de o Gikimoi Awi 
galusiri unaka, komagena lo ngohika, so 
una wisilohaka. Upa sidago ma ngale una 
gena ngohi ai sininga ipeleso ifoloi poli. 

28 Mutuwade ngohi bilasu o Epafroditus 
gena towisigiliho gacapati nginika, la ma 
orasi ngini niwikelelo de nia sininga asa 
ifoloi isanangi de ngohi lo ai sininga ma 
beleso foloi isiguui. 

23 So ngini gena tanu una niwingaho 
galoha dede nia nalika, maro nia dodiao 
o Jou Yesus wipipiricayaka. De o nyawa 
yangodu maro una magegena tanu ngini 
asa niahoromati. 

30 Sababu ma ngale ma Kristus Awi 
manara waaka, ngaroko una magena awi 
bodito ilamo, duma awi rohe wosibataru 
sidago lo wodupa wosone. Waaka 
komagena ma ngale una aku ngohi 
woiriwo maro to ngini nia dagali moi. 

1 Ai dodiao nipipiricaya, nako ai surati 

ma dofa manena tolefo kali gena, 
hika ngini nia siningaka ifoloi isanangi 
sababu ngini de o Jou nimatekerimoika. 
Ngaroko iqomaka tinidelefo qaboloka, 
duma ma ngale to ngini nia lawangi ona 

lo kagena naga so ngohi asa tinidelefo 
tosidadu kali. Nakoso ngohika gena, 
gatubusowa, de nakoso nginika gena, 
tinijaga so upa sidago o nyawa ma somoa 
inikulai. 

2 De ma ngale nia lawangi ona magena 
yodupa o dorou yaaka, so bilasu ngini 
nimasitiari. Ona manga edekati ma 
ngale ngini nibaja la nimasuna. Upa he 
nimasuna la nidadi o Gikimoi Awi nyawa. 

3 Sababu o Gikimoi wotemo upa 
dede ona magena, duma cawali ngone 
manena asa maro to Una Awi nyawa 
ma duhutu. Ngone manena Awi Gurumi 
wonasiputuru so o Gikimoika poleleani. 
De ma ngale o Yesus Kristus Awi manara 
to ngone nanga siningaka so nanga 
giliri asa posimane. So o bobita o 
Gikimoino maro o Musa walelefo ma 
ngale pomasuna gena, upa he papiricaya 
kali. 

4So ngohi lo topiricayawa maro nanga 
rohe lo bilasu de ma bobita, ngaroko aku 
potemo ngohi de ai sababu la topiricaya. 
Duma nako o nyawa moi de kanaga 
aku yotemo, "Ngohi topiricaya nanga 
rohe ma bobita de ma sihino so tanu o 
Gikimoi asa woisininga maro Awi nyawa 
moi," de magena ngohi lo aku foloisi 
tasitemo. 

> Sababu ngohi gena iqomaka ai umuru 
asa o minggu moi de isunaka. De ngohi 
lo ai sihino o Israelka ma nyawa moi, ai 
suku o Benyaminno, de lo ai jojoho o 
Ibrani ma bahasa de ma adati. De ngohi 
asa maro Farisika moi o Yahudika manga 
adati de manga galepu gena tacoho 
tokaeli de qaputuru. 

6 Ngohi ai gaeli gena ifoloi gaputuru 
sidago lo o bi nyawa ma Kristus 
wipipiricaya tasangisaraka. Nako o 
bobita pamote so nanga sininga itiai o 

Gikimoika, o bobita magena qangodu 
ngohi taakaka de ma moi waasi ikalaki. 

7 Ngaroko komagena, o bi moi-moi 
magegena iqomaka ngohi tamote de 
totemo de ma faida, duma igogou 
gangodu magena ngohi ifati so taaku 
waasi towipiricaya ma Kristus, so o orasi 
manena de totemo ngohi torugi so ma 
ngale magena tacoho kawa la aku ma 
Kristus igogou towinako. 

8 De upa ka o bi moi-moi magegena 
ngohi he tacoho kawa, duma o orasi 
manena o bi moi-moi ma somoasi la 
nakoso isimahawa ngohi ma Kristus 
towipiricaya, gangodu magena tamalo 
maro o rugi ilalamo moi ngohika. Ka ma 
ngale Yesus Kristus to ngohi ai Jou igogou 
ngohi towinakoka, de komagena la ngohi 
asa o kia naga moi tamake foloisi ilamo 
Unaka. Ma ngale Una magegena so o bi 
moi-moi qangodu magena ai rugi moi de 
imatero maro ka o remo moi ai simaka, 

la ma ngale ngohi aku Una magena 
igogou towimake 

3 de lo mimatekerimoi dede Una. 
Komagena so ma ngale ngohi upa he 
o bobita tacoho de taaka la ai sininga 
itiai o Gikimoika, duma ma Kristus 
towipiricayaka so asa ai sininga itiai o 
Gikimoika. Ka o Gikimoi Una masirete 
woisiputuru la ai sininga itiai Unaka 
sababu ngohi ma Kristus towipiricayaka. 

10 Ngohi todupa cawali ma Kristus 
towipiricaya de lo mimatekerimoi 
dede Una, la ma ngale Una aku ngohi 
igogou-gogou towinako. Ma orasi Una o 
soneno wisioho kali ma ngale o Gikimoi 
Awi kuasa wihike Unaka. So ma ngale 
ngohi lo todupa Una towileleani, la tanu 
Awi kuasa magena ngohi lo aku woihike. 
De ma orasi Una lo o duniaka wooho, 
wodupa o Gikimoi wisigise sidago Una 
wisangisaraka sidago lo wosone. So 
ngohi ai dupa gena, maro Una komagena 

lo ngohi la ngaroko isangisara sidago lo 
tosone gena, qadoohawa. 

11 La komagena to ngohi ai ngongano o 
Gikimoika tanu ngohi lo aku o sone ma 
rabano woisioho kali. 

12 De upa sidago ngohi lo totemo, ai 
sininga ma rabaka imatero maro de 
ma Kristus Awi sininga gena komagena 
gabolo. Duma ngohi ai ngale gena, 
ngohi de ai buturu qaasu-asu asa O 
Yesus Kristus towimote sidago ai sininga 
idadi maro Una wodudupa, la to Una 
Awi edekati ma orasi ngohi woihiri de 
towimote gena kanaga itero de itiai. 
Maro o nyawa moi la kanaga o gogitina 
ma rabaka de womagogora qaputuru so 
womatoguwa sidago ma batika waado. 

13 Ai dodiao nipipiricaya, igogou-gogou 
ngohi ai sininga ma dupa maro Una 
wodudupa gena, ihiwasi ma ngale 
ngohi gena o hadiah tamake. Duma 
ma ngale ngohi ai manara magena 

taaaka qaboloka, ngohi o orasi manena 
tosininga kawa, cawali tosininga de 
tosidailako tokaeli o manara moi-moi 
kiaka ngohi taaka waasi. Maro o nyawa 
moi la kanaga o gogitina ma rabaka, 

de bilasu una womagogora de upa 
womaginano ma duduka eko upa lo 
womatogu, duma una womaginano awi 
simaka la womagogora sidago ma batika 
waado. 

14 Ona lo yomagogora yaputuru ma 
ngale ma batika yaado la o hadiah 
yamake. Komagena lo ngohi tomanara 
tokaeli ma ngale ai sininga ma dupa 
maro o Gikimoi wodudupa, so kadaku o 
sorogaka o hadiah asa woihike ngohika, 
sababu o Yesus Kristus wosone ma ngale 
ngohi. 

15 Mutuwade nakoso podupa o Gurumi 
Qatetebi powimote, de ngone inangodu 
bilasu nanga sininga ma dupa maro 
Una wodudupa lo pacoho qaputuru. De 

nako ngini la kanaga niatagapi eko nia 
sininga ipapara moi gena, o Gikimoi lo 
asa winisimane la aku ngini nianako itiai. 

16 So ka cawali o kia naga ngone 
paaka imatero de o bobita o Gikimoi 
wonasimane qaboloka, sidago o orasi 
manena naga ngone paaka gena bilasu 
posigila-gila. 

17 Ai dodiao nipipiricaya, o kia maro 
ngohi o bi moi-moi taaakaka, komagena 
lo bilasu ngini ningodu niaaka. De ngini 
lo niamote o bi nyawa, nakoso yaaka 
maro o kia ngomi miaaaka ma orasi 
ngomi kagenasi nginika. 

18 Nimasidodiahi, sababu kanaga o 
nyawa yadadala gena itemo o Jou Yesus 
wipiricayaka, duma ona magena ka 
yokulai de lo manga nyafusu qatotorou 
yamote. Komagena so ona iholu imadoto 
ma ngale ngone o nyawa nanga dorou 
aku podongosa, so ma ngale ma Kristus 
wisidasangahadi sidago lo wosone 

magena ona isiholu. So o nyawa maro 
ona komagena iqomaka ngohi he ma 
para ma dalaka tinisingangasu nginika, so 
o orasi manena ngohi ai sininga ipeleso 
sidago lo ai kongo iuhi de tinisingangasu 
kali nginika. 

19 Ona magena done asa o Gikimoi 
waumo o narakaku ma bati ka sidutu 
ikakali. Sababu ona magena o Gikimoi 
Awi dupa gena yaakawa duma ona 
manga rohe ma nyafusu gena yodupa 
yaaka. De o bi moi-moi inasimamaqe 
magena ona yaaka de imacaralamo so 
manga giliri isimane. De lo ona manga 
siningaka moi-moi imatero de o nyawa o 
Gikimoi iwihoholu. 

20 Ngaroko komagena, duma ma ngale 
ngone manena inasieto o soroga ma 
kawasa. De ngone lo powidamaha de 
pongongano o riho magegenaka de o 
Jou Yesus Kristus asa wahino kali. Una 

magena asa wonasisalamati to ngone 
nanga dorou moi-moi ma rabano. 

21 De Una lo o orasi magena done to 
ngone nanga rohe o duniaka asa watagali 
la idadi de imatero maro to Una Awi 
rohe o sorogaka gena ifoloi galoloha. 
Sababu Una de Awi kuasa o bi moi-moi 
gangodu aku wapareta. 

1 Ai dodiao nipipiricaya, ngini 
tinisiboboso so tinisiningaka de 
todupa tinikelelo kali. Ma ngale o Yesus 
Kristus gena ngini tinidotoka so ma orasi 

ngohi toise ngini o Jou niwingongano, 
de ngohi ai sininga asa ganali imatero 
de o hadiah tamake. Maro o nyawa moi 
womagogora sidago waado ma batika so 
una asa o gogitina ma hadiah wamake 
de awi nalika. So o bi moi-moi igomaka 
tinidelefo nginika tanu komagena ngini 
asa o Jouka nimasigocoho gaputuru de 
upa niwipalako. 

2 Ngini, Euodia de lo Sintikhe o 
ngopeqeka nisinoto gena, ngohi tinibaja 
de togolo tanu ngini nia sininga idadi ka 
moi, sababu ngini nisinoto gena nidadi 
gabolo o Jou Awi nyawa. 

3 De ngona lo Sunsugos, sababu ngona 
gena to ngohi ai dodiao nomomanara 
magena igogou naakaka de ngona 
lo nodupa o nyawa nariwo qaloha, 
so ngohi tonigolo tanu o ngopegeka 
yasinoto magena aku ngona nariwo la 
upa he ona imaridoosa. Ona magena 
igogoma yomanara dede ngohi de lo ona 
yomanara yokaeli so o habari galoloha 
misihabarika. Komagena yomanara de o 
Klemens de lo ona ai dodiao ma binukasi 
imomanara. Ona yangodu manga ronga 
moi-moi o Gikimoi to Una Awi oho 
ma buku ma rabaka walefoka, so ona 
yangodu done ioho ka sidutu ikakali. 

4 Ngini o Jou Awi nyawa nipipiricayaka, 
ngohi todupa o orasi isigeto-geto tanu 

ninali de nia sininga ifoloi isanangi. Ma 
moisi ngohi totemo, "Hika ninali de nia 
sininga ifoloi isanangi." 

> So o orasi isigeto-geto lo hika ngini 
de nia sabarika la niadodara o bi nyawa 
yangoduka. Upa niawosa iteka kawa de 
o Jou asa wahino kali. 

6 De ngohi todupa lo ma ngale ngini 
gena o kia naga moi lo upa nihawateri, 
duma o hali moi-moi ma rabaka o orasi 
isigeto-geto nia sumbayang niatide o 
Gikimoika, la kanaga o kia ikurangi gena 
nigolo de nitemo, "Ya, Jou! Igogou, 
Ngona asa ngomi nomiriwo sababu Ani 
laha ka ilamo poli!" 

7 Nako komagena, de o Gikimoi asa 
winijaga so to ngini nia sininga ma 
rabaka asa isanangi, sababu ngini o Yesus 
Kristus niwipiricaya. Maro o prajurit 
moi gena kanaga o ngoraka wojaga so 
o lawangi moi lo upa iwosa. Ngaroko 
ngini asa nianakowa idodooha o Gikimoi 

waaka, duma Una winijaga so nia sininga 
isanangi de ngini nia sininga ma rabaka 
asa iruwahe kawa. 

8 Ai dodiao nipipiricaya, ma dodoguka, 
hika niosininga ka cawali o bi moi-moi 
gangodu qaloloha gena bilasu posilamo. 
Komagena o bi moi-moi maro o kia 
itetero de itotiai, de o kia o nyawa aku 
yahoromati de yodudupa, de lo o kia 
bato o Gikimoi wosulo bilasu paaka. 

3 De lo tanu ngini asa nikaeli niaaka 
o bi moi-moi o kia ngohi tinidodotoka 
de ngini lo niagehe qalohaka, de lo ai 
demo moi-moi o kia ngini nioiiseka 
de ai manara moi-moi o kia ngini 
niakokeleloka. Nakoso niaaka komagena, 
done o Gikimoi, kiaka o sanangi 
wonahihike ngoneka, Una magena asa 
wogoge dede ngini. 

10 Ngohi de ai sininga isosanangi ai 
sukuru tatide o Jouka, sababu ngaroko 
ma orasi he ma deka ipasaka, de o orasi 

manena ngini asa ma moili nisikelelo kali 
ngohika ma ngale nisosininga. Igogou, 
ngini ngohi nisosininga de lo niwosawa. 
Ngaroko ngini ka niosiningasi, duma ma 
ngeko maro komagena nisikelelo gena 
akuwa niamake. 

11 Ngohi tinidedemo komagena nginika, 
upa de ma sababu ngohi ai oho ma 
kurangi ilamo, duma ma sababu ngohi 
tomadoto qgaboloka la o kia de maena, 
magena ngohi tosanangika. 

12 Ngohi tanakoka idodooha nakoso 
ngohi tokurangi de tosusa, eko de ali 
boloika eko de maena, kanaga ma rabaka 
gangodu ka tosanangi. 

13 O bi moi-moi o kia bato ma rabaka 
kanaga ngohi aku de ai buturu so 
tososanangi, sababu ngohi de ma Kristus 
mimatekerimoika so Una woisiputuru. 

14 Ngaroko komagena, duma ngini 
gena niaaka foloi galohaka, sababu ma 

orasi ngohi o sangisara ma rabaka ngini 
kanaga o ririwo nihike. 

15 Ngini o Filipi ma nyawa, ngini 
masirete lo nianako ma orasi ma 
nonomaka ngohi o Makedonia ma 
daeraka o habari galoloha tosihabari 
gena nginika, la qaboloka de asa 
tinidongosa de tomajoboka, de cawali 
kagena ngini o gogobu moi gena imatero 
de to ngohi ai dodiao nimomanara so 
aku o pipi nitolomu de nisidingo ngohika. 

16 Ngini lo ma orasi ngohi kanaga o 
Tesalonika ma dokuka o Makedonia ma 
daera kasi, de nisidadu ma para ma 
muruo naga ma ngale to ngohi ai oho 
ma kurangi so o pipi nitolomu kali de 
nisidingo ngohika. 

17 Komagena ngohi tinidedemo, upa 
de ma sababu ngohi tasari ma ngale o 
pipi ngohi nihike, duma sababu ngohi 
asa tasari la tanu ngini nihike ngohika 
gena, kanaga ma ngale maro o nagi ma 

bobangu moi magena o Gikimoi Awi laha 
ifoloisi idala winisidumu nginika. 

18 So ngohi todupa tinisingangasu 
nginika la to ngini nia pipi niatotolomu 
gena, qangodu ngohi tamakeka de 
kanaga de ma boloika. Ngohi kanena ai 
oho ma kurangi moi lo ihiwa, sababu to 
ngini nia ngongike moi-moi nisididingo 
gena o Epafroditus una watota gabolo 
ngohika. Nia ngongike ngohika niaaka 
gena, aku o Gikimoi iwisisanangi, maro 
o suba galoloha moi niatide o Unaka de 
Una waqehe galoha. 

19 O Gikimoi ngohi towileleleani gena, 
Una Awi kaya ifoloi ilamo de ngini lo 
nia oho ma kurangi moi-moi qangodu 
asa Una winihike de ma boloika, sababu 
ngini de o Yesus Kristus nimarimoika. 

20 Hino la ngone nanga Baba Gikimoi 
Awi ronga posilamo de ma bati lo ¡hiwa. 
Amin. 


FILIPI 4 33 


21 Ona la kanaga o Yesus Kristus 
wipiricayaka so idadika maro o 
Gikimoi Awi nyawa masirete gena, ona 
yangoduka ai salam tosidingo. Ngohi de 
ai dodiao mimomanara mingodu kanena 
misidingo o salam tanu asa pomakamake 
de ngini. 

22 De lo to ngohi ai dodiao ipipiricaya 
kanena ma binukasi lo manga salam 
yosidingo tanu asa nimakamake kali de 
ngini, ma boboloi ona kanaga ma Kaisar 
awi kadatoka yomomanara. 

23 Ngohi togolo tanu to ngone nanga 
Jou Yesus Kristus asa Awi laha foloi 
wodogo ngini ningoduka. Ngohi Paulus 
O Roma ma kotaka o bui ma rabaka 


Kolose 


1 1 Ngini o Gikimoi Awi nyawa kagena 
o Kolose ma kotaka, de ai dodiao 
ningodu gena nia piricaya qaputuru 
Unaka de ngini lo dede ma Kristus 
nimarimoika. Ngohi, Paulus, nanga 
Gikimoi Awi dupa so wositatapu ngohi 
maro o Yesus Kristus Awi sosulo moi 
la tosihabari o nyawaka, de o Timotius 
to ngone nanga dodiao wopipiricaya 
moi, ngomi o surati manena minisidingo 
nginika. Ngomi migolo o Gikimoi nanga 
Baba tanu winidogo nginika o laha ifoloi, 
la nia sininga waaka so foloisi isanangi. 

2(1:1) 

3 Ngomi gena ma orasi misumbayang 
ma ngale ngini ningodu, de mia 
sumbayang ma rabaka kanaga o Gikimoi, 

ena gena o Jou Yesus Kristus ma Babaka 
mitemo, "Ya, Jou! Ani laha ka ilamo poli. 
4Sababu ngomi asa miise ngini lo 
niwipiricaya o Yesus Kristuska de 

lo niadodara o Gikimoi Awi nyawa 

yangoduka. 

> Ma orasi ipapasaka o dodoto itotiai, 
ena gena o habari galoloha niiseka 
sidago o kia naga ma ngale ngini o 
Gikimoi wosidadailako o sorogaka, 
magena ngini lo niongongano de 
niodamaha. Ma gola komagena so ngini 
lo kanaga nia piricaya ma Kristuska 
de lo niadodara o Gikimoi Awi nyawa 
yangoduka. 

6 (1:5) 

7 Maro o habari galoloha gena isopo 
so yosihabari o dunia ma bi nyawaka 
so O bi nyawa ipipiricaya manga dala 
gena foloisi idogo-dogo o dunia ma 
sigilolika, komagena lo idadi to ngini 
nia sidongirabaka, sidago lo ma noma- 

noma o dodoto magena o Epafras 

ngini winidoto so o Gikimoi Awi laha 
aku nianako itiai de kanaga ngini lo 

asa niopiricaya. Una o Epafras gena 
miwidodaraka, de una lo mia dodiao moi 
mimomanara de lo ma ngale ngini ma 
Kristus iwileleani wokaeli. 

8 Una womidedemo ngomika gena 
igogou ngini kanaga dede o Gurumi 
Qatetebi ma buturu so niadodara o 
nyawaka. 

9 Ma orasi o habari ma ngale ngini 
gena ngomi miiseka sidago lo o orasi 
manena ngomi misumbayang ma ngale 
ngini ningodu gena mimatoguwa. De 
mia sumbayang gangodu ma rabaka 
kanaga migolo o Gikimoika tanu ngini 
aku nianako itiai o bi moi-moi gangodu 
maro o kia Una wodudupa la niaaka. Ena 
gena, tanu ngini nia cawaro ifoloi de lo 
Awi Gurumi ma buturu so aku nianako 

o moi-moi kiaka o dodoto itotiai de o 
moi-moi kiaka o dodoto ikokulai. 

10 Mia gogolo komagena la ngini lo 
asa o moi-moi niaaka maro o kia o Jou 
wodudupa, ma ngale o orasi isigeto-geto 
aku Una niwisisanangi. Magegena maro 
to ngini nia sopo, so o moi-moi galoloha 
qangodu aku niaaka de lo o Gikimoi Una 
niwinako foloisi itiai. 

11 De Awi kuasa gapoputuru winihihike 
nginika gena, nia siningaka aku foloisi 
wosiputuru ma ngale de nia nalika aku o 
sangisara niamoku foloisi qaputuru, 

12 sidago lo nia sukuru niatide o Baba 
Gikimoika. Sababu Una waaka la asa 
idadi, ma orasi ngini o soroga ma nita 
ma rabaka nigoge, de o moi-moi maro o 
kia Una wojajajika done asa Awi nyawa 
yamake o sorogaka, magena lo aku 
niamakeli. Maro o ngopa moi ma baba 
awi warisi aku wamake. 

13 O Gikimoi Una magegena o 
Iblis ma kuasa ma rabano ngone 
wonasisalamatika, maro o bubutuno o 
nyawa wasisupuka, de wonatuluru so ma 
Ngopa widododara to Una Awi pareta 
ma rabaka kagena powosa. 

14 Ma ngale nanga dorou ma ija, ena 
gena Awi Ngopa wosone, so ngone 
nanga dorouno asa wonapalako de 
nanga dorou lo aku wosiapongu. 

15 Ma Kristus Una Awi jamani gena 
imatero de ka to Gikimoi, gena Una 
powikokelelowa. Nako o moi-moi 
isidadadika qangodu, ma Ngopa Una 
womatetengo kanaga foloisi wolamo. 

16 Sababu ka Una magena so o bi moi- 
moi gangodu idadika, o moi-moi kanaga 
o sorogaka so qangodu pakokelelowa, 
de o moi-moi gangodu o duniaka so 
paaku pakeleloka, komagena o bi gurumi 
lo gangodu ikokuasa de ipopareta lo. 
Una gena foloisi wolamoli ma sababu o 

moi-moi gangodu wosidadi ma ngale 
Una iwisigiliri. 

17 Magena igogou de itetero, sababu ka 
ma nonomasi o kia naga moi lo ihiwasi 
de Una masirete he kanagaka, de sababu 
Una Awi kuasa so o moi-moi gangodu 
wosirimoika. 

18 Una gena foloi wolamo kali, sababu 
Una masirete o bi gogobu asa waparetali, 
maro o rohe so ma sahe gena o rohe 
yapoparetali. Una gena kanaga ma 
nonomaka o Gikimoi ma Ngopa 
womatetengo so o sone ma rabano 
wisiohoka. La o moi-moi qangodu lo 
kagena ma dongirabaka ka cawali Una 
foloisi wolamo. 

19 Una manena lo kanaga imatero 
de ka o Gikimoi, sababu o Gikimoi 
wositatapuka Una masirete gena bai 
bilasu wogoge ma Ngopaka de Awi boloi 
gangodu imasitauho Unaka. 

200 Gikimoi ngone wonatuluru 
so powosa ma Ngopa Awi pareta 
ma rabaka, sababu ma ngale ngone 
wositatapu ma Ngopa wisulo la wosone 
so ngone dede o Gikimoi aku pomarimoi 
de pomakadame. De upa ka cawali 
ngone bato, duma kanaga o sorogaka 
de lo kanaga o duniaka ngodu de Una 
imakadame galoha. 

21 Nako ma orasi ipapasaka, ngini 
gena bai nia sininga ma rabaka de bai 
lo niaaakaka kanaga o bi moi-moi ka 
gatotorou, so o Gikimoi niwiholu sidago 
lo ngini de Una nimatekekitingaka. 

22 Ngaroko komagena, duma Una 
magena asa ma Ngopa wisulo so wahino 
womadadi maro o nyawa moi de 
wosone, so Una o Gikimoi dede ngini 
gena aku nimakadameka. La ma orasi 
ngini winingoso to Una Awi simaka gena 
nitebika de o nyawa moi lo yaakuwa 
ngini inikalaki. 

23 Ngini asa nitebika, hitilahi o dodoto 
itotiai gena ngini niapiricaya qaputuru 
sidago lo nia piricaya gena nisitatapu 
igogou. Upa sidago nia ngongano o 
dodoto itotiai inisihohabarika gena ngini 
niodongosa. O dodoto itotiai magena 
isihabari qabolo o nyawa yadadala o 
dunia ma qokuka, de ma ngale o dodoto 
magena ngohi manena Paulus lo ai 
manara tosihohabari moi. 

24 Igogou, ngohi asa inali nakoso ma 
ngale ngini so ngohi aku isangisara. Ena 
gena, o gogobu yangodu magena maro 
ma Kristus Awi rohe masirete, la ma 
ngale ona gena imatero de igomaka Una 
iwisangisaraka, komagena lo ngohi o 
orasi manena ai rohe isangisara gena aku 
ona tariwo maro to Una Awi dagali moi. 

25 Ngohi gena o Gikimoi woisitatapuka 
ma ngale to Una Awi gogobu ma leleleani 
moi, la ngaroko ngini o Yahudika ma 
nyawa nisowo lo o Gikimoi Awi dodoto 

ma ngale ma Kristus gena qaasu-asu 
tinisingangasu nginika. 

26 O dodoto magena o nyawa o orasi 
iqoqoma-qomaka o Gikimoi wasimane 
waasi, duma o orasi manena to Una Awi 
nyawa masirete wasimane gaboloka. 

27 Ena gena, o Gikimoi wodupa onaka 
wasingangasu kanaga to Una Awi 
laha ka idala asa wahike, upa ka o 
Yahudika ma nyawa, duma o Yahudika 
ma nyawa yasowo, ena gena o bi bangsa 
yangoduka. De Awi laha ka idala, magena 
iqoqomaka wasimane waasi gena, ma 
Kristus done wogoge to ngini o Yahudika 
ma nyawa nisowo nia sininga ma rabaka, 
so niongongano igogou ngini lo aku 
winisimulia. 

28 De ma ngale Una ma Kristus gena 
ngomi misihabari o bi nyawa he 
yangoduka, bai o Yahudika ma nyawa 
bai lo o Yahudika ma nyawa yasowo 
gena, qangodu de mia cawaro ifoloi 

so miasisitiari de miadoto. La ma 

ngale o nyawa nagoona de ma Kristus 
imarimoika, done ma orasika ona 
magena miasirisima o Gikimoika, de 
maro ma Kristus wdudupa komagena lo 
to ona manga sininga ma dupa. 

29 Ma ngale magena so ngohi lo 
tamanara tokaeli. Ena gena, ngohi ma 
Kristus woisiputuru foloisi ilamo so aku 
tomanara iputuru. 

1 So ngohi todupa tinisingangasu 
2 nginika ma ngale ngini o Koloseka 
gena ngohi asa tomanara tagogou, de 
upa ka ma ngale ngini, duma ma ngale 
lo o nyawa ipipiricaya o Laodikia ma 
dokuka, de lo kanaga ona ipipiricaya 
ma binukali kiaka ona dede ngohi 
mimakamake waasi. 

2 Ngohi taaka komagena la ma ngale 
ma noma-noma ngini ningodu, nakoso 
nimatekedodara moi de moika sidago 
lo nimarimoika, so nia sininga aku 


KOLOSE 2 11 


gaputuru. De ma ngale ma sinotoka ngini 
aku nianako de foloisi nisihoda, igogou 
o dodoto ma ngale ma Kristus kiaka o 
orasi igogomaka o Gikimoi wonasimane 
waasi. 

3 Ngini aku foloisi nianako igogou 
hitilahi ngini nimarimoika de ma Kristus 
gena, maro o arata galoloha-loha moi 
kanaga ngini niamakeka. 

40 moi-moi qangodu magena ngohi 
tinisingangasuka la ma ngale o dodoto 
ikokulai, ngaroko poise qaloha, duma 
magena upa ngini inibaja de lo nikulai. 

3 Sababu ngohi dede ngini gena, 
ngaroko ma soa ikuruka, duma ngohi 
ifoloi tinisininga nginika. De ngohi lo 
inali, sababu tanako ngini kanaga de 
ma Kristus gena nimarimoika de lo 
niwipiricaya qaputuruka. 

650 ngini magegena o Yesus Kristus 
niwigehe qalohaka de wodadi gabolo 
to ngini nia Jou. Komagena so tanu 

ngini lo nia manara moi-moi ma rabaka 
gena imatero maro ngini dede Una 
nimarimoika. 

7 Ena gena, maro ngini inidoto qaboloka 
so komagena tanu ngini Una niwipiricaya 
gaputuru, maro o gota moi ma ngutu 
kanaga o tonaku isibelo de iwosa, so nia 
piricaya lo ma buturu gena tanu ifoloisi 
idogo. De kanaga moili bilasu lo nia 
sukuru ifoloi niatide o Baba Gikimoika. 

8 Hika ngini nimasitiari. Upa sidago o 
dodoto ikokulai gena ngini inisabatolo. O 
dodoto magena ma sihino ka o nyawano 
so ma faida ihiwa de ikulai. Sababu 
magena ma Kristusno qasowo, duma 
ona inidoto o adati de o galepu nanga 
ete de nanga toporano, de lo o kuasa ma 
buturu ma sihino ka o duniano. 

9 Bilasu o dodoto magena nimasirese, 
sababu kanaga o Gikimoi gena Una 
masirete de Awi boloika asa wogoge ma 
Kristus Awi roheka. 

10 De ngini lo nimarimoika dede ma 
Kristus, Una magena o dodadi ikokuasa 
gangodu wapareta so to Una Awi Gurumi 
masirete gena kanaga nia siningaka de 
ma boloika. 

11 Ngini nimarimoi dede Una, so 
Una magegena asa to ngini nia dupa 
gatotorou nia sininga ma rabaka gena 
gangodu wapikika, maro ngone nakoso 
pomasuna de nanga kahi pahoi. So 
to ngini nia dupa gatotorou gena aku 
niaholu de nisigise kawa. 

12 De lo ma orasi ngini iniosika gena, 
isinonako ngini dede o dorou asa 
nimarimoi kawa, maro o nyawa moi 
yosone so yapoosuka gena imarimoi 
kawa dede o kia naga o duniaka. De lo 
ngini niopiricayaka o Gikimoi Awi kuasa 
gena wasikelelo ma orasi ma Kristus o 
soneno wisioho kali, so asa ngini o oho 
ma duhutu niamake, maro o nyawa O 

sone ma rabano yasimomi de yasioho 
kali. 

13 De ngini o Yahudika ma nyawa 
nisowo gena, ngaroko nia dupa 
gatotorou nisigise so de o Gikimoi 
nimarimoiwa, duma ma orasi ma Kristus 
wisioho kali, de ngini magena lo asa 
maro winisioho kali. De lo ngone nanga 
dorou gangodu asa wosiaponguka. 

14 Gena imatero maro Awi bobita ngone 
patotilakuka de nanga sala moi-moi 
magena walefoka, de ma lefo magena 
wapikika. De lo ma Kristus wosone 
so ma lefo magena aku o Gikimoi 
wasisaka, maro o nyawa moi kanaga 
yasidasangahadi so yosoneka. 

15 De komagena lo sababu ma Kristus 
o sangahadika wosone, so o bi gurumi 
ipopareta gena qangodu waturaka. De 
lo aku o nyawaka wasikelelo nako o 
gurumi magena ma kuasa de to Una 
Awi kuasa, de igogou-gogou Awi kuasa 

magena foloisi ilamo de qaputuru, 
maro o prajurit kanaga manga lawangi 
yaturaka so kanaga o rarame ma rabaka, 
de manga lawangi lo idadi o dafaka de 
ona magena yasikelelo o nyawa manga 
simaka. 

16 So bilasu ngini gena upa niasimaha 
o nyawa kanaga nisisala so bilasu 
ngini inifanggali de o dorou, nakoso 
nisidoohawa o bobita o kia naga ngini 
niaogo de niaudo, eko o rarame o kia 
bato koloko o taungu isigeto ma rarame, 
eko ma orasi o ngoosa ma nisa ma 
rarame eko lo o Yahudika manga Sabat 
ma wange. 

17 Sababu o bobita gena pacohosi de 
podamaha ma orasi ma Kristus wahino, 
so magena imatero maro o nyawa moi 
nakoso una nonena wotagi wokahino 
de ka cawali awi gurumi awi simaka 
iqoma so pakelelo o tonaka. Duma 
sababu ma Kristus igogou kanaga wahino 

gaboloka, so o moi-moi gangodu ma 
duhutu de kanaga galoloha gena igogou 
pamakeka, maro o nyawa moi upa cawali 
manga gurumi duma manga rohe lo aku 
pakelelo. 

18 So bilasu ngini gena upa he niasimaha 
o nyawa ona magena inibaja kali de 
inikulai so ma Kristus niwipiricaya kawa 
de nia hadiah Unano niamake kawa. 
Sababu o nyawa ona magena yahino 
imatero de youule so imahadoku, ena 
momongo ona imasihie, de lo o bi 
malaikat yasuba. Ona itemo manga 
kuasa ma sihino gena o moi-moi o 
kia naga yakokelelo manga doguruga 
masirete ma rabaka, de ngaroko ma 
sababu ihiwa, duma imasihie de cawali 
yamote manga dupa qgatotorou manga 
sininga ma rabaka. 

19 De lo o dodoto itotiai ma ngale ma 
Kristus gena yodotowa. Ma Kristus Una 
magena kanaga o nyawa iwipipiricaya 

yangodu ona wapareta, so o Gikimoi Awi 
simaka aku ona imatekerimoika de lo o 
moi-moi itetero de itotiai foloisi yaaka. 
Gena imatero maro o nyawa moi manga 
sahe kanaga manga rohe qaasu-asu 
yapareta, so aku yapalihara de o bobolo 
imasigocoho lo qaputuru sidago ifero 
qaloha. 

20 De ngini manena dede ma Kristus 
gena nimarimoika so o bi kuasa ma 
buturu ma sihino o duniano gena 
niaholuka. Mutuwade bilasu nisigise 
kawa o bobita moi-moi ifufuma, maro 
kanaga o dunia ma bi nyawa ma binuka 
yosigise, ena gena, 

21 "Upa o ino magena niapaqa," eko 
"Upa o ino manena lo niadahake," eko lo 
"Upa o ino manena lo niatigi." 

22 Sababu o bobita magena ma ngale 
o ino paoogo eko o moi-moi o duniaka 
papapake gena igogou isisa gila-gilaka, 

de ma sihino ka cawali o nyawa manga 
sulo de manga dodoto. 

23 De o bobita magena upa lo o nyawa 
itemo ma sihino o cawarono, duma 
ka cawali o nyawa manga agamano. 
Sababu kanaga imatero de youule so 
imahadoku, ena momongo ona imasihie, 
de lo manga edekati o dorou yaholu 
sidago lo imasangisara, yaaka ma ngale 
o nyawa itemo ona yatebi. Duma de 
manga buturu masirete igogou yaakuwa 
manga dupa gatotorou yapareta. 

1 lgogou, ma orasi ma Kristus 

3 o soneno wisioho kali, magena 
imatero de ngini lo o sone ma rabano 
nisioho kali dede Una. Komagena so 
ngini bilasu nia sininga nisimeta o bi 
moi-moi o kia naga maro kadaku o 
sorogaka, kiaka kanaga ma Kristus o 
Gikimoi Awi girinaka womatamiye la Awi 
horomati wamake. 

2 Bilasu nia sininga ma meta gaputuru 
o bi moi-moi kagena o sorogaka, de upa 
nia sininga ma dupa niaaka maro o bi 
moi-moi gatotorou o nyawa kanena o 
duniaka yaaaka. 

3 Sababu ngini gena o bi moi-moi 
iqomaka niaaaka asa niamote kawa de 
niodongosaka, maro o nyawa kanaga 
yosone de o bi moi-moi o duniaka 
yaaka kawa de yatingaka. De to ngini 
nia oho ma duhutu, ngaroko o nyawa 
yakelelowa, duma magena niamakeka, 
sababu ngini nimarimoika dede ma 
Kristus kanaga o Gikimoi Awi simaka. 

4 De lo ma Kristus, nanga oho ma 
hutu gena, done ma orasika Una 
magegena wisimane o dunia ma bi 
nyawa yangoduka, de igogou asa ngini 
manena lo kanaga Awi mulia ma rabaka 
nimakomote dede Una. 

3 So bilasu ngini o bi dorou moi-moi 
upa niaaka, maro o nyawa kanaga 

wosoneka. Ena gena, niholu niaaka o 
dupa gatotorou de o nyafusu ma dorou 
gangodu, de lo niholu o arata niodesere. 
Nakoso magena niodesere gena, imatero 
de o Gikimoika nisubawa so ka o serika 
niasuba. 

6 Sababu o nyawa nakoso yaaka 
komagena de o Gikimoi wisigisewa, de 
ona magegena asa Una wangamo. 

7 De komagena ngini manena lo o 
orasi igogoma gena niadupa masirete 
niamote de niaaka. 

8 Duma o orasi manena hika ngini 
niaholu de nisigise kawa to ngini nia 
dupa gatotorou moi-moi magena 
so niaaka kawa: ena gena, o dorou 
maro o nyawa niangamo de niadoosa, 
de o nyawaka nia edekati qatotorou 
niasipake, de komagena lo o ronga ma 
dorou o nyawa niagaka eko o nyawa 
niadodoa. 

9 De lo upa nitodamatoko moi de 
moika. Sababu to ngini nia sininga ma 
dupa gatotorou de o manara iqoqoma 
niaaakaka, magena niaaka kawa de 
niaumoka. 

10 De lo o orasi manena nia sininga 
magena idadi qamuaneka, sababu 
o Gikimoi nia sininga wamuaneka. 

Una waaka la ngini nia sininga gena 
idadi imatero maro to Una Awi sininga 
masirete, ma ngale aku ngini foloisi 
niwinako igogou. 

11 Komagena so ma edekati kanaga 
bai ngini o Yahudika ma nyawa eko 
bai o Yahudika ma nyawa nisowo 
de ngaroko nimatekeketerowa gena, 
qadoohawa. Eko o bi nyawa nimasusuna 
eko nimasusunawa de ngaroko 
nimatekeketerowa gena, qadoohawa. 
Eko o nyawa ma somoano eko o 
nyawa o adati niananakowa de ngaroko 
nimatekeketerowa gena, qadoohawa. De 

lo o bi gilalo eko nigogilalowa de ngaroko 
nimatekeketerowa gena, qadoohawa. 
Sababu ma lamo gena ka cawali ma 
Kristus de Una lo kanaga imatekerimoika 
dede ngini, so ngini ningodu gena ka 
nimaketero. 

12 Ngini magegena o Gikimoi 
winihihirika so nidadi to Una Awi 
nyawa masirete wadododara, so de nia 
sininga qamomuane gena tanu ngini 
nimatekegalusiri moi de moika, de 
niadupa o loha nimatekekagaka, de nia 
sininga qamuuqu moi de moika de nia 
sabari lo ilamo. 

13 De lo upa nimatekedoosa, duma 
nakoso o nyawa moi nia sidongirabaka 
kanaga de manga galaki moi manga 
dodiaoka, hika ngini nimatekesikaapongu 
moi de moika gena ka galoha ma rehe- 
rehe, imatero maro ma Kristus 
winisiapongu qabolo nginika. 

14 De ma boboloili gena tanu ngini 
ningodu magena nimatekedodara moi 
de moika, sababu nakoso ngini niaaka 
komagena de ngini asa nimatekerimoi 
gena ka igogou de itiai. 

15 Ngini gena o Gikimoi waaka so 
nia sininga foloisi isanangi, so bilasu 
nimakadame qaputuru moi de moika. 
Sababu Una winihiri nginika, la ma ngale 
ngini aku nimakadame o gogobu moi ma 
rabaka. De bilasu ngini salalu nia sukuru 
niatide Unaka. 

16 De nakoso igogou o Gikimoi Awi laha 
ma lamo gena niososininga, so ma ngale 
Una ninyanyi la niwigiliri, de ngini de 
nia mazmur de nia giliri lo nisinyanyi, 
de lo o nyanyi magena Awi Gurumino 
so tanu nimacocawaro la nimakodoto 
de nimatekesitiari. La tanu o dodoto ma 
ngale ma Kristus magegena ngini aku 
foloisi nianako igogou de qaloha. 

17 De lo o kia bato nitetemo de 
niamomanara gena ma rabaka hika ngini 
niaaka imatero maro o Jou Yesus Awi 
nyawa so bilasu yaaka. De komagena lo 
sababu o Yesus Awi manara nginika, so 
hika ngini lo salalu nia sukuru niatide o 
Baba Gikimoika. 

18 Ngini o ngopeqeka gena nako nia 
roka, hika niasigise, sababu ngini kanaga 
o Jou Yesus niwipiricayaka. 

13 De ngini yanau gena nako nia pegeka, 
hika niadodara, ena gena upa niadoosa. 

20 De ngini o ngopa gena nako nia 
dodihimo, hika salalu niasigise, sababu 
nia manara komagena o Jou asa wodupa. 

21 De ngini nidadi o ngopa ma baba 
gena nako nia ngopa, hika upa niasiceke. 
Upa sidago manga sininga gena itura. 

22 De lo ngini gena nako o gilalo, hika 
nia tuangi ona gena salalu niasigise. Upa 
ka cawali ma orasi kanaga ona ininanano, 
maro nia edekati gena nia giliri nisimane, 

duma bilasu ngini ona niasigise gena de 
nia sininga igogou. Sababu ngini gena 
kanaga o Jou niwihoromati. 

23 De ngini lo o manara o kia bato gena 
hika niaaka foloisi nikaeli de galoha, upa 
nia manara maro o nyawa nialeleani, 
duma nia manara maro o Jou niwileleani. 

24 Sababu ngini nianako igogou ma 
Kristus gena o Jou niwileleani, so Una 
magegena done asa ngini winifanggali 
itiai de o kia naga o Gikimoi winijajajika, 
maro o baba moi ma ngopa awi pusaka 
wihike. 

25 De lo ngini o nyawa moi lo nakoso 
kanaga o sala yodupa yaaka, de igogou 
ona manga sala magena asa o Gikimoi 
wafanggali de o dorou, sababu Awi 
fanggali gena upa o nyawa moi wasiguui 
de o nyawa moili wasitubuso, duma 
magena ka imatero. 

1 De ngini magena lo nako nidadi 
4 igogilalo manga tuangi moika, hika 

to ngini nia gilalo nisidiahi de niaaka 
galoha, sababu nianakoka ngini lo 
kanaga de nia Tuangi moi kadaku o 
sorogaka. 

2 Ngini nia sumbayang o Gikimoika gena 
bilasu upa itogu, la salalu nimasidailako 
ma ngale nitemo, "Ya, Jou! Igogou, 
Ngona gena ngomi nomiriwo sababu Ani 
laha ka ilamo poli!" 

3 (4:2) 

4De komagena hika ngomi lo 
nimisisumbayang Unaka, la tanu Una 
asa o ngeko womihike ma ngale ngohi 
aku tasingangasu o nyawa manga 
simaka o dodoto ma ngale ma Kristus 
gena ma orasi igoqgomaka o Gikimoi 
wosimane waasi. Sababu ma ngale 
magena tosingangasu o nyawaka, so 
ngohi kanaga ipiliku o bui ma rabaka, 
duma igogou ngohi tasingangasu gena 
tomatoguwa. 

> De nakoso o nyawa o Jou Yesus 
wipiricaya waasi ona magena de ngini 
nimakamake, de o moi-moi niaaka onaka 
gena ma rabaka hika ngini gena salalu 
niaaka de nia sininga icocawaro. 

6 Bilasu nia demo onaka gena salalu 
qamuuqu de galoha, so ona yangodu 
moi de moika aku nisidemo ngini gena 
galoha. 

7 Ngohi asa o Tikhikus towisulo la 
wahika nginika ai habari ma ngale ngohi 
gena gangodu nginika winisingangasu. 
Una gena mia dodiao wopipiricaya de 
womomanara moi so ngomi miwidodara 
ifoloi de lo o Jou Yesus wileleani wokaeli. 

8 Una magena towisulo nginika gena ai 
edekati ngini winikurumi la mia habari 
winisiado de aku winisidudugali. 

3 Kanaga una done asa imakangaho de 
o Onesimus, una magena o nyawa moi 
nginino nanga dodiao wopipiricaya moi 
so ngomi miwidodara ifoloi de lo aku 

powipiricaya. So ona yasinoto gena ma 
ngale o kia naga idadi kanena ngohika 
asa qangodu inisingangasu nginika. 

10 O Aristarkhus lo o bui ma rabaka 
wisangisara dede ngohi, una asa 
awi salam wosidingo nginika tanu 
nimakamake kali. De kanaga o Markus, 
gena o Barnabas ma ngopa moi, una lo 
asa awi salam wosidingo nginika tanu 
asa nimakamake kali. (Ma ngale una 
gena igomaka ngohi tobeseso nginika 
nakoso una wahino nginika, de bilasu 
niwigehe galoha.) 

11 De lo kanagali o Yesus, wisiaso o 
Yustus, una asa awi salam wosidingo 
nginika tanu nimakamake kali. So ma 
ngale o nyawa la manga dupa o Gikimoi 
wapareta gena, kanaga to ngohi ai 
dodiao mimomanara de nakoso mia 
sidongirabaka gena cawali ka yaruwange 
ona magena o Yahudika ma nyawa. De 

ona magena kanaga ngohi ai sininga 
ifoloi isiputuru. 

12 O Epafras lo, una gena o nyawa 
moi nginino, una lo o Yesus Kristus Awi 
leleleani moi asa awi salam wosidingo 
nginika tanu nimakamake kali. Ma orasi 
ngini winisisumbayang gena, qangodu 
ma rabaka kanaga una awi sininga de ma 
buturuka wogolo o Gikimoika, tanu ngini 
asa o moi-moi o Gikimoi wodudupa gena 
gangodu aku nianako igogou, de o kia 
naga maro Una wodudupa komagena lo 
asa to ngini nia sininga ma dupa sidago 
lo niaaka itiai. 

13 Sababu o Epafras una magena ngohi 
towinako igogou ma ngale ngini de ona 
igogoge o Laodikia de o Hierapolis ma 
bi dokuka gena, una kanaga womanara 
gaputuru de lo wokaeli. 

14 De kanaga ma dokter o Lukas, 
una miwidododara, de lo o Demas 

manga salam inisidingo nginika tanu 
nimakamake kali. 

15 Mia salam misidingo o nyawa 
ipipiricaya o Laodikiaka, de lo ongo 
Nimfaka de ona o gogobu imatotolomu 
kagena to muna ami tahuka. 

16 De o surati manena o gogobu 
manga simaka niabaca qabolo, de 
tanu nisidailako la o surati manena 
niasidingoli o gogobu o Laodikiaka 
ma ngale ona manga simaka lo aku 
yabaca kali. De komagena lo o surati moi 
tosidingo onaka, magena lo tanu ngini 
niamake de niabaca. 

17 De lo niwisingangasu o Arkhipuska 
nitemo, "Ani manara igomaka o Jou 
wositatapu la ngona naaka gena, bilasu 
nosibolo de nositiai gabolo kasi." 

18 Ma duuruka maro ai surati moi-moi 
gangodu gena ngohi, Paulus, de ai gia 
masirete tosilefo: ai salam tosidingo 
nginika. La komagena ngini aku nianako 

o surati ma demo manena igogou ngohi 
masirete, ngaroko de ai gia masirete 
tosilefowa, duma ngohi asa tosidingoka. 
Upa niawosa ngohi gena ka ipilikusi o bui 
ma rabaka. Ngohi togolo tanu to ngone 
nanga Jou asa Awi laha foloi wodogo 
ngini ningoduka. Ngohi Paulus O Roma 
ma kotaka de o bui ma rabaka 


1 Tesalonika 


1 Ngini o gogobu kadoka o 

Tesalonikaka, o Baba Gikimoi de 
o Jou Yesus Kristus manga nyawa 
ipipiricaya. Ngomi, Paulus, de Silwanus, 
de lo Timotius o surati manena 
minisidingo nginika. Ngomi migolo o 
Gikimoi nanga Baba de o Jou Yesus 
Kristus tanu inidogo nginika o laha ifoloi, 
la nia sininga yaaka so foloisi isanangi. 

2 Ngomi gena ma orasi mia sumbayang 
miatide ma ngale ngini ningodu, de mia 
sumbayang qangodu ma rabaka kanaga 
mitemo, "Ya, Jou! Ani laha ka ilamo poli." 

3 Sababu mia sumbayang nanga Baba 
Gikimoika gena, ma rabaka minisosininga 
idodooha ma ngale ngini nia gogoho, 
ena gena ngini igogou niwipiricayaka 
so nimanara nikaeli o nyawa niariwo 

maro niadodara onaka, de lo o sangisara 
niamoku sababu niongongano nanga Jou 
Yesus Kristus done asa wahino kali. 

4 Ngini to ngomi mia dodiao o Gikimoi 
winidododara so ngomi mia sukuru o 
Gikimoika, sababu mianako ngini lo Una 
winihirika so nidadi to Una Awi nyawa. 

> Ngomi mianako komagena, sababu 
ma orasi o habari qaloloha ngomi 
minisingangasu nginika de iniado nia 
sidongirabaka, upa cawali de ka o demo 
so ngini asa o habari magena niaqehe. 
Duma ngini niaqeheka, sababu ma orasi 
o Gikimoi Awi nonako ihahairani de 
Awi kuasa winisikelelo nginika, de lo o 
Gurumi Qatetebi asa winisiputuru sidago 
niopiricaya o habari magegena igogou 
de itiai. Komagena lo ma orasi ngomi 
kagena ngini kasi, de ngini nianako 
idodooha maro to ngomi mia oho de 
lo mia bicara nginika ma ngale ngomi 
miniriwo qaloha. 

6 So mianako igogou o Gikimoi ngini 
winihirika, sababu maro igomaka nanga 
Jou de Awi nalika de maro ngomi lo 
igoma de mia nalika, komagena ngini lo 
ma orasi o habari magena niaqeheka. 
Ngaroko o nyawa asa ngini nisisangisara, 
duma ngini de o Gurumi Qatetebi ma 
buturu so ngini lo de nia nalika. 

7 La ngini niaaka komagena so o nyawa 
o Jou Yesus wipipiricaya o Makedonia 
ma daera de o Akhaya ma daeraka, ona 
yangodu manga siningaka gena yanako 
itiai la o sangisara ma rabaka, de ona lo 
bilasu de manga nalika. 

8 Yanako itiaika gena ngini niwipiricaya 
gaputuruka, so o Jou Awi habari itagi 
isihabari, upa ka cawali o Makedonia ma 
daera de o Akhaya ma daera ma rabaka. 
Duma o riho moi-moi ikukuruka kagena 
lo asa o nyawa yogiise ma ngale igogou 
ngini asa o Gikimoi niwipiricayaka. 
Komagena so upa he misihabari kali. 

3 Sababu o bi nyawa kagena asa 
isingangasu idodooha ma orasi ngomi 
mimasidiado nginika, de ngone 
pomakamake de pomatekesikomore moi 
de moika, de lo ngini gena nimatogu nia 
suba niatide o bi giki ikokulaika, de asa 
nia sumbayang niatide o Gikimoika. So 
o orasi manena o Gikimoi wooohoka, 
igogou Una magena niwileleani 

10 de Awi Ngopa o Yesus, o sone 
ma rabano witideka, la Una magena 
niwidamaha done o sorogano wahino 
kali. So o bi nyawa gatotorou de o 
Gikimoi wadodoosa o orasi ma simaka 
ona wafanggali de o dorou, de o Yesus lo 
asa ngone wonasisalamati. 

1 hi dodiao nipipiricaya, ngini 

lo nianako la ma orasi ngomi 
mimasidiado nginika, de mia manara asa 
itagi qaloha. 

2 Ngini nianako ngaroko ngomi igoma o 
Filipi ma kotaka de o nyawa misisangisara 

de misimaqe, duma nanga Gikimoi mia 
sininga wosiputuru so ngomi asa 
mibarani, de lo ngaroko o Tesalonikaka 
o nyawa imilawangi, duma o habari 
galoloha lo aku minisingangasu nginika. 

3 Ma orasi ngomi miaaso la o nyawa o 
habari galoloha yopiricaya gena, ngomi 
de mia sininga igogou la upa o moi-moi 
ikokulai misibicara eko upa o moi-moi 
gatotorou miodupa, so mia edekati lo 
ihiwa ma ngale o nyawa de miasihaga. 

4 Duma o Gikimoi mia sininga wanano 
gabolo, so igogou wanako Una aku 
womipiricaya la o habari qaloloha gena 
womihike ma ngale mitagi misihabari. So 
komagena upa ngomi mibicara ma ngale 
o nyawa isanangi duma ngomi mibicara 
la ma ngale asa o Gikimoi miwisisanangi 
gena, nanga sininga ka wanako. 

> De ngini nianako la ngomi 
minisingangasu de minisibicara, de 
upa mia edekati ma ngale ngini nimidupa 

ngomi so ka mia bicara qamumuti 
nginika. Eko lo ngomi mia siningaka upa 
lo o pipi miodesere de misipongoka. 

O moi-moi magena igogou o Gikimoi 
wanako gena ngomiwa. 

6 (2:5) 

7 De ngomi manena ma Kristus Awi 
sosulo, so igogou qaloha nakoso minisulo 
de minisimoku la ngini eko o nyawa ma 
somoa lo bilasu ngomi imihoromati. 
Duma ma moi waasi asa komagena 
to ngomi mia edekati nginika. Sababu 
ma orasi ngomi kagenasi nginika, de 
maro o awa moi ami ngopa ma ceceke 
mapalihara de majaga, komagena lo 
ngomi asa mia sininga qamuuqu nginika. 

8 Komagena ngomi de mia sayangi 
ilamo nginika, so upa mia dupa gena ka 
cawali o Gikimoi Awi habari minihike, 
duma mia dupa lo mimasidailako so o kia 
bato kanaga ngomika minihike nginika 

sidago lo mia rohe masirete, sababu 
ngini magegena o nyawa minidodara. 

? Ai dodiao nipipiricaya, ngini niosininga 
idodooha igogomaka de to ngomi mia 
gia ma manara gena foloi ilamo de 
gatubuso. Ma orasi ngomi o wange 
isigeto-geto mimamanara iteka gena, ma 
ngale upa he o pipi minigolo nginika de 
ngomi ka o habari galoloha o Gikimoino 
minisihabari nginika. 

10 Komagena so ngini de o Gikimoi lo 
nianako igogou ma orasi ngomi kadokasi 
nginika, de ngomi asa ngini o Jou Yesus 
niwipipiricayaka gena minileleani, de 
maro o Gikimoi Awi sininga komagena 
lo ngomi mia sininga qatetebi de itotiai, 
de ngomi mia dorou moi lo ihiwa so o 
nyawa moi lo yaakuwa imisisala. 

11 De lo nianako maro o baba moi 
idodooha waaka awi ngopaka, so 
komagena ngomi lo miaaka nginika. 

12 Komagena so ngomi minibaja de 
minigolo la ngini o Yesus niwipiricaya 
gaputuru de nia sangisara ma rabaka 
gena nia sininga misiputuru, de lo 
minigegego la ngini lo o moi-moi niaaka 
ma ngale o Gikimoi niwisisanangi. 
Sababu Una winiaso ma orasi o habari 
galoloha niise la Awi pareta de Awi mulia 
ma rabaka gena ngini lo aku niwosa. 

13 De lo mia sumbayang ma rabaka 
gangodu kanaga lo mitemo, "Ya, Jou! 
Ani laha ka ilamo poli.” Sababu ma orasi 
o Gikimoi Awi demo minisihabari so 
niise gena, ngini niagehe galoha, sababu 
nianako o demo magena to nyawa 
manga demowa, duma ngini nianako 
igogou-gogou magena to Gikimoi Awi 
demo, de Awi demo magena imanara to 
ngini nipipiricaya nia sininga ma rabaka. 

14 Ai dodiao nipipiricaya, ngini ningodu 
nimaketero maro o gogobu moi-moi 
o Gikimoi wipipiricaya gena o Yesus 

Kristus Awi nyawa o Yudea ma daeraka, 
sababu maro ona magegena isangisara 
komagena lo ngini. Sababu to ngini nia 
nyawa masirete lo ngini nisisangisara, 
imatero maro o Yahudika ma nyawa 
kagena manga nyawa o Yudea ma 
daeraka igogoge lo yasisangisara 
gaboloka. 

15 O Yahudika ma nyawa manga 
bobareta, ona magena itagi itooma bai o 
Jou Yesus bai lo o bi nabi iqoqomaka. De 
ona lo imisangisara ngomi so misisupu 
de miloga. Komagena ona o Gikimoi 
iwilawangi de lo o nyawa ma somoa 
yangodu yaholu. 

16 Komagena ona imilawangi ma ngale 
ngomi o habari galoloha upa misihabari 
o Yahudika ma nyawa yasowo la ona lo 
upa o Gikimoi wasisalamati. So maro 
o rube moiku la o ake poguse sidago 
iwedoka, komagena lo ona manga dorou 
lo foloisi imadogo sidago o dorou idala 

gena yaakaka. De ma ngale magegena 
igogou O Gikimoi wadoosa so asa 
wasisangisara foloisi qatubuso onaka. 

17 Ai dodiao nipipiricaya, maro o 
ngopa moi de kanaga awi baba 
de awi awa ngaroko iwidongosaka 
duma ka wasosiningasi, komagena 
lo ngomi minidongosaka so ngini 
he minikelelo kawa. So ngaroko o 
orasi ma cunu ngini de ngomi nanga 
rohe asa imakitingaka, duma o orasi 
isigeto-getoka minisosininga de ngomi 
mia dupa foloi qaputuru. De mia 
edekati foloi ilamo la aku miahikali la 
pomatekekamakeli. 

18 Sababu mia dupa la miahika la 
pomakamake kali gena, ngohi, Paulus, ai 
orasi tatagali he ma muruo naga gena ai 
edekati tahikali nginika. Duma miahika 
waasi, sababu o Iblis imifati so o nyawa 
imilawangi sidago lo mimasidiado waasi 
nginika. 

13 Ngomi mia dupa komagena nginika, 
sababu ma orasi ngone nanga Jou Yesus 
wahino kali, de to Una Awi simaka de 
ngini gena lo kanaga dede ngomi, sababu 
ngini o Jou Yesus niwipiricayaka ma 
orasi o Gikimoi Awi demo minisihabari 
nginika. So ngomi asa mia ronga isilamo 
de lo asa o hadiah miamake. Komagena 
so ma ngale o Jou Awi hino ma orasika 
gena ngomi de mia ngongano de mia 
nalika. 

20 Sababu ka ma ngale ngini gena asa 
mia ronga isilamo de mia siningaka o 
more de o nali. 

1 So kagena de ngini de ngomi 
3 pomakitingaka gena miapohawa, so 
ngomi misitatapu o Atena ma kotaka de 
ngomi bilasu kagena migoge 

2 la miwisulo o Timotius wotagi 
wakahika nginika. Una magena mia 
dodiao o Yesus wipipiricaya de o Gikimoi 
wileleleani so o habari ma ngale ma 

Kristus wosihabari. De una miwisulo 

la wakahika nginika ma ngale nia 
sininga wosiputuru. So ngini ma Kristus 
niwipiricaya foloisi qaputuru, 

3 ma ngale ma orasika done o nyawa 
inisisangisara, de ngini o nyawa moi lo 
upa he o habari galoloha niodongosa. O 
Gikimoi Awi dupa ma ngale ngoneka la 
o nyawa done inasisangisara gena, ngini 
masirete nianako gabolo. 

4Sababu ma orasi ngomi kagenasi 
nginika de o nyawa inasisangisara waasi, 
so ngomi minisingangasu igoma nginika 
gena done asa igogou imaaka ngoneka. 
So ngini nianako qaboloka de komagena 
igogou so asa ngone lo inasisangisara 
gaboloka. 

> Ngone pomakitingaka de ngohi he 
tapoha kawa, so towisulo la o Timotius 
wakahika nginika ma ngale ai edekati 
gena bilasu tanako nakoso igogou ngini 
o Yesus niwipiricaya qaputurusi. Sababu 

ngohi tohawateri upa sidago o Iblis 
ngini inibaja qaboloka so o Yesuska 
niwipiricaya kawa, so to ngomi mia 
manara qatotubuso gena ma faida de 
ma sopo lo ihiwa. 

60 Timotius kadoka nginika de o 
orasi manena asa woliho ngomino 
de o habari galoloha ma ngale ngini 
gena womisingangasu. Komagena 
womisingangasu la ngini niadupa gena 
ma Kristus niwipiricaya qaputuru de o 
bi nyawa yangoduka niadodara. De lo 
o orasi isigeto-geto asa nimisosininga 
ngomi, so maro kia to ngomi mia 
dupa komagena lo ngini nia dupa foloi 
gaputuru la aku pomakamake kali. 

7 Mia dodiao nipipiricaya, sababu ngini 
gena asa ka o Jou Yesuska niwipiricaya 
gaputuru so ngomi kanena lo, ngaroko 
mia susa ilamo de lo o nyawa asa 
imisisangisara, duma mia sininga ma 
rabaka lo aku de ma buturusi. 

8 So nakoso ngini nimasigocohosi la o 
Jouka niwipiricayasi, de o orasi manena 
ngomi de mia sininga ma rabaka aku 
isanangi de ganali so foloisi qaputuruli. 

3 Komagena so ma ngale ngini gena to 
ngomi mia nali de mia more he ka ilamo 
poli, sidago lo mia sukuru miatitide o 
Gikimoika gena, ngaroko ilamo, duma 
magena lo yaado waasi. 

10 De mia sininga igogou so mia 
sumbayang misidadu-dadu ma ngale aku 
ngomi de ngini pomakamake kali de lo 
o bi dodoto, o moi-moi o kia minidoto 
waasi gena, aku minidotoli ma ngale nia 
piricaya ma dogo o Gikimoika. 

11 So ngomi migolo tanu o Gikimoi 
nanga Baba Una masirete de lo nanga 
Jou Yesus asa o ngeko moi isidailako ma 
ngale ngomi aku miahika kali nginika. 

12 De lo migolo tanu o Jou asa winiriwo 
la maro ngomi minidodara ngini, so 
ngini lo nia dodara ifoloisi idogo de 

gaputuru la nimatekedodara moi de 
moika sidago lo nia dodara magena o bi 
nyawa yangoduka. 

13 Komagena so tanu winiriwo la nia 
sininga asa wosiputuru kali so ma orasi 
o Jou Yesus wahino kali dede to Una 
Awi malaikat yatetebi, de nanga Baba o 
Gikimoi Awi simaka asa ngini nia sininga 
lo qatebi de o nyawa moi lo akuwa nia 
sala yamake. 

1 Ai dodiao nipipiricaya, ai demo ma 

dodogu talefoka, o kia ngini niaaka 
gaboloka de igoma ngomi minidotoka 
bilasu niaaka gena, ma ngale o Gikimoi 
Awi dupa aku yamote. Igogou, bai 
ngomi bai ngini lo o Jou Yesus Awi 
dupa pamote, duma ngomi minibaja de 
migolo nginika bilasu qangodu magena 
niaaka foloisi nikaeli. 

2 Sababu o beseso moi-moi, kiaka o Jou 
Yesus womisiputuru la aku minidotoka 
gena, ngini nianako gaboloka. 

3 So komagena o Gikimoi Awi dupa de 
Awi edekati ma ngale nginika gena asa 
nileleani nikaeli Unaka. So o nyafusu ma 
dorou upa ngini niaaka. 

4 Duma ngini ningodu bilasu nianako 
idodooha la nia rohe masirete niapareta 
gaputuru ma ngale nia gogoho itiai o 
Gikimoi Awi simaka de lo o nyawa manga 
simaka. 

>So upa ngini nia rohe niaaka la ngini 
o nyafusu ma dorou niamote, maro o 
nyawa o Gikimoi iwinanakowa gena ona 
yaaka. 

6 Sababu nakoso o nyawa la ona 
masirete o nyafusu ma dorou yaaka 
manga dodiao ma pegekaka, de ona 
masirete o sala yagaka de lo yakulai 
manga dodiaoka. Upa lo sidago o nyawa 
o sala moi-moi magena yaaka, sababu 
o nyawa manga dorou maro komagena 
done asa o Jou wafanggali de o dorou. 
O moi-moi maro komagena iqomaka 

ngomi minisingangasu de minisisitiari 
gabolo nginika. 

7 0 Gikimoi Awi dupa ma ngale nginika 
gena asa nia gogoho foloi itiai, sababu 
Una wonahirika, upa ma ngale o nyafusu 
ma dorou paaka, duma ma ngale nanga 
gogoho foloisi itiai. 

8 So nakoso nginika de kanaga o nyawa 
nagoona la o dodoto moi-moi manena 
yaholu gena, upa nitemo ona ka o nyawa 
yaholu, duma o Gikimoi, Awi Gurumi 
Qatetebi wahihikeka lo, Una magena 
wiholu. 

9 De lo nako ngone popipiricaya 
pomatekedodara gena, ma ngale 
magegena o surati moi upa he milefo 
nginika, sababu magena o Gikimoi 
winidoto gaboloka, 

10 de lo nia dodiao o Yesus wipipiricaya 
o Makedonia ma daera ma sigilolino 
ona yangodu ngini niadodara gaboloka. 
Ngaroko upa he milefo komagena, 

duma, mia dodiao nipipiricaya, ngomi 
minibaja de migolo nginika la ngini bilasu 
niadodara foloisi ilamo o nyawaka. 

11 Komagena so bilasu ngini nia sininga 
ma edekati gena imakadame de o nyawa 
yangodu, de lo o nyawa manga aturu 
moi-moi kanaga upa ngini nicapu, so 
ngini ningodu asa nia oho masirete 
nisisari. O bi moi-moi magena iqomaka 
ngomi minisibeseso qaboloka. 

12 Bilasu ngini niaaka komagena la ma 
ngale ona o Yesus wipipiricaya waasi 
asa ngini inihoromati, de lo ma ngale 
ngini nia oho ma kurangi upa he o nyawa 
nagoonaka bato lo nimagolo. 

13 Ai dodiao nipipiricaya, ngomi midupa 
la nianako o kia moi-moi itero ma ngale 
o nyawa nagoona o Yesus wipipiricaya 
de isone. La ngini upa he nia gari de nia 
sininga ipeleso maro o nyawa ma somoa, 
la kanaga ma orasi isone de manga 
ngongano lo ihiwaka. 

14 Ngone popiricaya igogou ma orasi 
o Yesus wosoneka, de o Gikimoi asa 
wisioho kali. Mutuwade ngone lo 
popiricaya o nyawa nagoona o Yesus 
iwipiricayaka la isone, ona magena done 
asa O Gikimoi wasioho kali de lo o Yesus 
watolomu so ona wangaho. 

15 Komagena so ngomi minisingangasu 
maro o Jou to Una Awi dodoto gena 
itemo ma orasi o Jou wahino kali, 
upa ngomi ka miohosi ma ngale o Jou 
powimake kasi, duma igomaka o nyawa 
nagoona isosoneka gena asa yasioho 
kali, de gabolo asa ona dede ngone ka 
pooohosi tanu ngone inangodu de o Jou 
pomakamake. 

16 Sababu o Jou Una masirete asa o 
sorogaka, de wouti so wosulo womaili-ili, 
de o malaikat ilalamo moi waaso, de lo 
o Gikimoi Awi trompet moi yawuwu. 
Qabolo de ma Kristus Awi nyawa 
nagoona isosone asa yasioho igoma kasi. 

17 Imatodoka de o nyawa ona magena 
dede ngone ka pooohosi asa o Gikimoi 
wonangoso de wonatide o lobi-lobi ma 
rabaka, la kagena o dipaka asa o Jou 
pomakamake. So komagena de o Jouka 
asa ngone inangodu pogoge de pooho 
ka sidutu ikakali. 

18 De o demo moi-moi magenena ngini 
nimatekesiduduga la ningodu asa nia 
sininga gaputuru. 

1 Ai dodiao nipipiricaya, ma ngale ma 
5 orasi o kia eko muruoka gena upa 
lo o surati tolefo nginika, la nianako ma 
wange eko muruoka de o Jou asa wahino 
kali. 

2 Sababu ngini masirete nianako itiai 
maro o nyawa wototosi moi so o putu 
itongirabaka de wahino, komagena lo 
ma wange yaado o Jou wahino kali gena 
asa isitodokano. 

3 Komagena lo nakoso o nyawa o Jou 
wipipiricayawa ona magena asa itemo, 

"Igogou ngone posanangi poli.” Qabolo 
de maro o ngopeqeka moi mitotilibu la 
ma orasi o siri qatubuso imidahe gena, 
ma ngale ami siri ma rabano akuwa 
misisupu sidago lo mopuo, komagena 
lo ma wangeka o Jou asa ona magena 
wasangisara foloi gatubuso gena, ma 
ngale manga sangisara ma rabano akuwa 
yasisupu. 

4 Ai dodiao nipipiricaya, o wange 
magena asa upa ngini inisitodokano 
de yahino maro o nyawa wototosi 
moi, sababu ngini magegena o Gikimoi 
niwinakoka de ngini nimaketerowa de o 
nyawa o bubutu ma rabaka, so o kia naga 
moi lo yakelelo kawa de akuwa yanako. 

> Ona magena o Gikimoi iwinakowa so 
o nyawa ona magena maro o bubutu ma 
rabaka yogoge. Duma ngini upa maro 
o nyawa ona magegena, sababu ngini 
ningodu o Gikimoi to Una Awi nyawa 
de ngini niaaka o moi-moi maro Una 

wodudupa. So ngini de ngomi imatero 
gena pogoge o wange ma nita ma 
rabaka. 

6 Upa sidago ngone o orasi moi lo 
paaka maro o nyawa ma somoa, de ona 
maro o nyawa yakioloka de imajagawa 
so yosidailako waasi ma orasi o Yesus 
wahino kali. Duma ngone o bubutu ma 
rabaka pogogewa, so ngone bilasu maro 
o nyawa yakokiolowa la pomajaga de 
pomasidailako gaboloka, de lo maro 
o nyawa yadadaluwa so nanga sininga 
de nanga rohe ma nyafusu gena aku 
papareta galoha. 

70 nyawa la nakoso yakiolo gena bilasu 
o puputu de asa aku yakiolo, de lo 
nakoso yatobadalu gena bilasu o puputu 
de asa aku yadalu. 

8 Ma ngale komagena so nakoso ngone 
maro o nyawa la o wange ma nita ma 
rabaka pogoge, de ngone bilasu paaka 
maro o nyawa manga sininga de manga 


1 TESALONIKA 5 23 


rohe ma nyafusu gena yapareta galoha. 
Komagena so ngone bilasu pomajaga 

la ma Kristus powipiricaya qaputuru de 
lo o nyawaka nanga dodara ilamo, ma 
ngale upa sidago o dorouku asa potura. 
Maro o nyawa yanau moi asa de awi 
salawaku wacohono la womasijaga, 

ma ngale una witudu eko wingami de 
upa awi mamatako yabolo. De bilasu 
ngone pongongano igogou o Gikimoi asa 
wonasisalamati so o oho ka sidutu ikakali 
pamake. Komagena maro o nyawa moi 
asa o helm womasitibaku la womasijaga, 
ma ngale upa he awi sahe ganabo. 

3 Upa sidago o Gikimoi Awi edekati 
gena nanga dorou wodoosa so 
wonasisangisara, duma Una Awi 
edekati ma ngale dede nanga Jou 
Yesus Kristus wosone so o Gikimoi aku 
wonasisalamati. 

10 O Yesus wosoneka ma ngale o orasi 
ma simaka Una wahino kali, de bai ngone 

pooohosi bai ngone pososoneka, ngone 
inangodu asa pooho dede Una. 

11So ma ngale magegena ngini 
bilasu nia sininga moi de moika 
nimatekesiduduga de lo komagena 
nimariwo, la ngini ningodu aku o Jou 
Yesus niwinako de niwidodara maro o 
kia niaaka qaboloka. 

12 Ai dodiao nipipiricaya, ngomi migolo 
tanu ngini niahoromati to ngini nia 
bobareta, ona magena to ngini nia 
roriri yomomanara gatubuso ma ngale 
inisitiari de lo o Jou Awi demo moi-moi 
inidoto. 

13 De lo ma ngale ona manga manara 
gena ngomi minigolo tanu ngini asa 
niadodara onaka de galoha ilaku ona 
magena manga ronga foloi niasilamo. So 
komagena ngini nia oho ma rabaka gena 
asa ka cawali o rimoi de o sohi. 

14 Ai dodiao nipipiricaya, ngomi 
minibaja de migolo nginika, la o nyawa 

ibobusengi so yomomanarawa ona 
magena niasitiari, de o nyawa la manga 
sininga ituturaka ona magena niariwo 
manga sininga nisiputuru, de lo o nyawa 
la manga sininga yacoho qaputuruwa so 
yodupa o dorou yasibaja eko lo manga 
piricaya qaputuru waasi, ona magena 
bilasu ngini niariwo. So komagena ngini 
lo bilasu de nia sabari ilamo o nyawa 
yangoduka. 

15 De komagena ngini nimajaga la 
ngaroko o nyawa ma somoa o dorou 
moi yaaka nginika, upa sidago ngini lo o 
dorou moili niaaka onaka. Duma o orasi 
isigeto-geto to ngini nia edekati bilasu ka 
o loha niaaka moi de moika komagena lo 
niaaka o nyawa yangoduka. 

16 De lo migolo la o orasi isigeto-geto 
ngini nia sininga ma rabaka ka cawali o 
nali de o more, 

17 de lo nia sumbayang niatide o 
Gikimoika, 


1 TESALONIKA 5 26 


18 de o susa eko lo o loha o kia naga ma 
rabaka bato niadupa nisumbayang, "Ya, 
Jou! Ani laha ka ilamo poli.” Sababu o 
Yesus Kristus wonasikeleloka o moi-moi 
magegena o Gikimoi wodupa so bilasu 
ngone paaka. 

19 De upa lo ngini o Gikimoi Awi 
Gurumi niwisigisewa la Awi manara gena 
niatogu, imatero maro o nyawa moi de o 
uku wasone. 

20 Komagena so upa o Gikimoi Awi 
demo o nyawa isingongangasu gena 
nisiceke. 

21 Duma o bi demo moi-moi gangodu 
magena bilasu ngini niatailako qaloha, 
la nakoso o Gikimoino gena aku nisigise 
gaputuru, 

22 de komagena lo nimasirese o bi 
dorou moi-moi ma gia ma sohano. 

23 So ngomi migolo tanu o Gikimoi, o 
sanangi wonahihikeka, Una masirete 
gena asa waaka so maro Una Awi sininga 

komagena lo ngini nia sininga qangodu 
qatetebi. Ena gena, migolo tanu ngini 
ningodu nia fikiri, de nia dupa, de lo nia 
manara qaasu-asu gena Una asa wojaga, 
la ma ngale ma orasi nanga Jou Yesus 
Kristus done asa wahino kali, de nia sala 
moi lo akuwa wamake. 

24 O Gikimoi winiaso la ngini nidadi to 
Una Awi nyawa masirete, Una gena aku 
niwipiricaya igogou, sababu Una aku 
winijaga qgaloha. 

25 Ai dodiao nipipiricaya, bilasu ma 
ngale ngomi asa ngini nia sumbayang 
niatide o Gikimoika. 

26 De nia salam de nia siboso lo tanu 
nimatekesidiado nia dodiao o Yesus 
wipipiricaya ona yangoduka. 

27 De ngohi togolo nginika bilasu o Jouka 
nijaji la o surati manena asa niabaca o 
nyawa ipipiricaya ona yangoduka. 

28 Ngohi togolo tanu to ngone nanga 
Jou Yesus Kristus asa Awi laha foloi 

wodogo ngini ningoduka. Ngohi Paulus 
O Korintus ma kotaka 


2 Tesalonika 


1 Ngini o gogobu kadoka o 
Tesalonikaka, o Baba Gikimoi de 
o Jou Yesus Kristus manga nyawa 
ipipiricaya. Ngomi, Paulus, de Silwanus, 
de lo Timotius o surati manena 
minisidingo nginika. 

2 Ngomi migolo o Gikimoi nanga Baba 
de o Jou Yesus Kristus tanu inidogo 
nginika o laha ifoloi, la nia sininga yaaka 
so foloisi isanangi. 

3 Mia dodiao nipipiricaya, ma orasi 
mia sumbayang miatide, de ma ngale 
ngini de mia sumbayang qangodu ma 
rabaka kanaga mitemo, "Ya, Jou! Ani 
laha ka ilamo poli.” De ngomi mia sukuru 
gena itiai de itero, sababu ngini gena o 
Jou Yesus niwipiricaya foloisi qaputuru 

de lo ngini nia oho ma rabaka foloisi 
nimatekedodara moi de moika. 

4 Sidago ngomi lo to ngini nia ronga 
misilamo o gogobu moi-moi o Gikimoi 
iwipipiricayaka. De komagena lo asa 
miasingangasu onaka igogou ngaroko 
o orasi isigeto-geto ngini o nyawa 
nisangisara de o susa niamake, duma 
magena ngini asa niamoku de ka o Jou 
Yesus niwipiricaya qaputuru. 

> Mia dodiao nipipiricaya, ngini 
nisangisara duma o Jou Yesus 
niwipiricaya qaputurusi gena, inasinako 
de inasikelelo ngoneka igogou done 
asa O Gikimoi o nyawa yangodu manga 
dorou de manga loha ma sopo lo 
wafanggali itotiai. De komagena lo ngini 
nisangisara sababu o orasi manena o 
Gikimoi niwisimaha la Una winipareta 
gena, ma ngale o orasi ma simaka done 
asa O nyawa yangodu manga simaka o 
Gikimoi wositatapu gena igogou ngini 

nia sininga itiai de itero, so bilasu ngini 
niwosa to Una Awi pareta ma rabaka. 

50 Gikimoi asa o nyawa yangodu 
manga dorou de manga loha ma sopo 
wafanggali itotiai. Sababu Una asa o bi 
moi-moi itotiai gena waaka, so nakoso o 
nyawa asa inisisangisara nginika, de Una 
lo bilasu wasisangisara onaka. 

7 De lo nakoso ngini la kanaga o nyawa 
inisisangisaraka, de nginika gena bilasu 
Una winifanggali de o loha, so komagena 
ngini de ngomi lo asa nanga sangisara 
gena wositogu. De Awi fanggali nginika, 
magena Una wanako gena igogou 
galoha de itiaika. O Gikimoi asa o nyawa 
yangodu manga dorou de manga loha 
ma sopo wafanggali itotiai, ma orasika 
done o Jou Yesus wisimane o sorogaka 
de Una wouti wokahuku, Una dede o 
malaikat ikokuasa lo so kanaga de o uku 
ma sora yasigilolino. 

8 So kagena de o Jou Yesus manga 
dorou ma sopo wafanggalika de o 
sangisara o nyawa nagoona la o Gikimoi 
iwihoromatiwa de lo o habari galoloha 
ma ngale o Jou Yesus gena yosigisewa. 

3 Komagena ona magegena asa manga 
sopo ma dagali itotiai yamake so 
yasangisara ma bati lo ihiwa. Ena gena, o 
Jou Awi simaka ona magena asa watinga 
de to Una Awi kuasa isisiru-siru ma leto 
gena yakelelo kawa. 

10 O bi moi-moi qangodu magegena 
done asa o Gikimoi waaka ma orasi 
o Jou Yesus asa wahino kali. Una asa 
wahino kali la ma ngale Awi ronga 
isilamo de lo o bi moi-moi galoloha 
ma ngale Unaka foloi isibicara, sababu 
Una o loha moi-moi qangodu waakaka 
ma ngale o nyawa nagoona bato bilasu 
iwipiricaya Unaka. Komagena ngini 
lo niwosa to ona magegena manga 
sidongirabaka, sababu o moi-moi ma 

ngale Una minisingongangasu gena ngini 
niopiricayaka. 

11 La ma ngale o Yesus Awi ronga 
aku isilamo komagena, so ngomi lo o 
orasi isigeto-geto asa mia sumbayang 
miatide o Gikimoika. So ma ngale ngini 
gena migolo nanga Gikimoika, tanu 
Una magena asa waaka so bilasu ngini 
nidadi maro to Una Awi nyawa la kanaga 
Awi dupa gena niaaka. Komagena so o 
Gikimoi Awi kuasa asa ngini inisiputuru 
la nia edekati ma rabaka ma ngale o 
loha niaaka gena, moi-moi gangodu 
aku niaaka. De lo winisiputuru la kiaka 
o manara moi-moi qaloloha gena aku 
niaaka, sababu o Yesus niwipiricayaka. 

12 Ngomi mia sumbayang ka 
komagenaka, la ma ngale nanga 
Gikimoi de o Jou Yesus Kristus gena 
ngini o laha inihikeka, so nanga Jou 
Yesus to Una Awi ronga aku isilamo de 

lo ma ngale Una aku ngini nia ronga lo 
wosilamo. 
1So mia dodiao nipipiricaya, igogou 
done asa nanga Jou Yesus Kristus 
wahino kali, de ngone inangodu asa o 
Gikimoi wonatolomu la pogoge dede 
Una. 

2 Duma nakoso kanaga o habari itemo 
la o Jou Yesus Awi hino ma wange gena 
imasidiadoka, ngomi migolo nginika la 
upa he cai-cai nisawangi de nia sininga 
ma rabaka iruwahe, ngaroko o nyawa 
itemo o habari magena igogou o Gurumi 
Qatetebi womisingangasu qabolo 
ngomika, eko itemo ngomi masirete 
misibicara qaboloka, eko itemo ngomi o 
surati ma rabaka mialefo lo gaboloka. 

3 O habari maro komagena o nyawa 
inikulai nginika, gena upa niomaha- 
maha. O Jou Yesus Awi hino ma wange 
gena asa yaadoka, cawali o orasi ma 
simaka done o nyawa yadala o Gikimoi 

iwiholu gena asa pakelelo gaboloka, 
de lo nako o nyawa moi de kanaga o 
dorou waaka imatero maro to una awi 
ake de awi ino, una magena o Gikimoi 
lo wisikelelo iqomaka. O nyawa una 
magena igogou done o Jou Yesus asa O 
narakaka wiumo so wisisa. 

4 Sababu una magena asa o Gikimoika 
wilawangi de lo womacaralamo sidago 
wotemo una wolamo maro o giki 
womatengo, so una foloisi womasilamo 
de womasitetero koloko o nyawa manga 
giki de manga moi-moi yasusuba. So 
komagena una asa o Gikimoi Awi Tahu 
ilalamoka o Yerusalem ma kotaka 
wowosa de kagena womatamiye, so 
womasilamo de o nyawa yadadala 
manga simaka wokulai de wotemo una 
masirete igogou o Gikimoi. 

> De ngohi tanako igogou ngini aku 
niosininga ma orasi ngohi kagenasi 
nginika, de o moi-moi gangodu igoma 

talelefoka gena ngohi tosingangasu 
nginika tosidadu-dadu. 

6 De ngini lo nianako o nyawa awi 
dorou ilalamo una magena iwisimaha 
waasi, ma ngale ma orasi o Gikimoi 
wositatapuka, de o Gikimoi masirete 
done o nyawa de awi dorou ilalamo una 
magena asa iwisimane la powikelelo. 

7So ngaroko o Iblis waaka wosipongoka 
so o nyawa asa o Gikimoi Awi demo 
yaholuka, duma o orasi manena o kuasa 
ma somoa moili yasimahawa, so ma 
ngale o nyawa ma dorou una magena o 
Gikimoi upasi iwisimane de lo wisimaha 
waasi ma bati o kuasa ma somoa magena 
o Gikimoi wasisa kasi. 

8 O orasi magena de asa o nyawa 
ma dorou de lo o Gikimoi Awi demo 
wahoholu gena o Gikimoi iwisimane. De 
o nyawa ma dorou una magena witooma 
de ka cawali o Jou Yesus Awi sulo so ka 
o demo o dola moi de witoomaka, de 

o orasi magenaka Una wahino de Awi 
muliaka la ma ngale o nyawa ma dorou 
una magena awi buturu lo isisaka. 

3 O Jou Yesus asa o nyawa ma dorou 
magena wosulo witooma, sababu o 
nyawa una magena wahino de o Iblis ma 
kuasa ilalamo wisiputuru. De una aku 
waaka o nonako ihahairani la awi kuasa 
o bi nyawaka wasikelelo, de lo wokulai 
de wotemo magena o Gikimoi iwisulo so 
una aku waaka. 

10So o nyawa ma dorou una magena 
de awi manara gatotorou asa ona O 
nyawa dede o Gikimoi imakitingaka la 
foloisi wakulai. Sababu ona magena asa 
o demo itotiai de itetero gena yodupa 
kawa yacoho la ona upa yasisalamati. 

11 Komagena so o Gikimoi Awi kuasa 
asa wasulo la onaka yasihaga, sidago lo 
o moi-moi o nyawa ma dorou wakokulai 
gena asa ona yopiricayaka. 

12 La ma ngale o nyawa, ona magena 
o demo itotiai de itetero gena yoholu 
yapiricaya de lo manga sininga ma 
rabaka isisanangi la o moi-moi qatotorou 
ka yaaka, ona magena yangodu asa 
manga dorou ma sopo o Gikimoi wahiri 
gena igogou bilasu yasifanggali de lo o 
dorou. 

13 Mia dodiao nipipiricaya de kanaga o 
Jou Yesus winidododaraka, ma orasi mia 
sumbayang miatide, de ma ngale ngini 
de mia sumbayang gangodu ma rabaka 
kanaga mitemo, "Ya, Jou! Ani laha ka 
ilamo poli.” Sababu ngini gena igogoma 
o dunia wosidadi waasi, de o Gikimoi asa 
winihiri la o orasi ma simaka ma ngale de 
o Gurumi Qatetebi ma kuasa nia sininga 
gatebi de lo o dodoto itotiai niopiricaya, 
so ngini asa nisalamatika. 

14 De ma orasi ngomi o habari galoloha 
minisihabarika, o Gikimoi ngini winiaso 

la komagena lo nanga Jou Yesus Kristus 
Awi mulia gena dede nginika. 

15 Mutuwade mia dodiao nipipiricaya, 
ngini bilasu niopiricaya de nimasigocoho 
gaputuru o dodoto itotiai kiaka ngomi 
minidotoka, bai o dodoto misibobicaraka 
bai lo o dodoto mialelefoka. 

16 (2:15) 

17 So ngomi migolo tanu nanga Jou 
Yesus Kristus Una masirete de o 
Gikimoi nanga Baba asa nia sininga 
isiputuruli de lo iniriwoli, la ngini o 
moi-moi galoloha qangodu aku niaaka 
de nisibicara. Sababu o Jou Yesus asa 
ngone wonadodara, de nanga sininga 
wosiputuru, de lo Awi laha ngone 
wonahikeka la aku nanga ngongano foloi 
gaputuru. 

1 Mia dodiao nipipiricaya, ngohi ai 

demo ma binukali talefo de tinigolo 
tanu ma ngale ngomi gena ngini asa 
nia sumbayang niatide o Gikimoika, la 

itekawa de o nyawa foloisi yadala o 
habari ma ngale o Jou Yesus asa yoise de 
lo yopiricaya, maro ngini lo niopiricaya 
igomaka. 

2 De lo tanu ma ngale ngomili asa 
ngini nia gogolo o Gikimoika la ngomi 
womiriwo ma ngale o nyawa ma dorou 
ona magena manga sidongirabano aku 
ngomi womisisupu. Sababu kanaga o 
nyawa yangodu waasi asa o habari ma 
ngale o Jou Yesus gena yopiricaya. 

3 Duma o Jou Yesus Una magena maro 
o kia ngone aku powipiricaya, so aku 
lo panako igogou Una asa nia sininga 
wosiputuru de lo winijaga ngini la o 
nyawa awi dorou ilalamo upa winidahe. 

4 De lo ngomi aku mianako, sababu o 
Jou asa winiriwo ngini, so igogou ngini 
gena o moi-moi qangodu o kia ngomi 
minisuloka o orasi manena niaakaka de 
lo ngini niaaka he nimatogu kawa. 

> Komagena so ngomi migolo tanu 
o Jou asa winidoto la nia sininga ma 
rabaka aku nianako igogou o Gikimoi 
gena winidodara nginika de lo nianako 
maro ma Kristus so o sangisara lo ngini 
niamoku de nia sabari ka ilamo. 

6 Mia dodiao nipipiricaya, ngomi de o 
Jou Yesus Kristus Awi kuasa asa minisulo 
ngini, la bilasu ngini lo niaholu o dodiao 
yangodu o Jou wipipiricaya de nakoso 
ona magena ibusengi so yomanarawa 
de ma ngale o dodoto itotiai so ngomi 
minidotoka gena iholu yaaka. 

7 Komagena asa ngomi minisulo, 
sababu ngini masirete nianako, ma 
orasi ngomi kagenasi nginika, de ngomi 
upa mibobusengi de mimomanarawa. 
So maro o moi-moi ngomi miaakaka, 
komagena lo bilasu ngini niaaka. 

8 Komagena lo nakoso ngomi o nyawa 
manga ino miafangu waasi, gena upasi 
ngomi miaoqo. Duma ngomi gena mia 

manara foloi ilamo de gatubuso, sababu 
mimanara gena o putu de o wange ma 
ngale upa lo nginika eko nagoona nagaka 
de o pipi migolo. 

2 Nakoso ngomi o pipi migolo nginika 
gena, qadoohawa de isalawa. Duma upa 
ngomi migolo, sababu ngomi mia edekati 
maro o kia moi-moi ngomi miaaka de 
miamanara komagena bilasu lo ngini 
niaaka. 

10 De komagena asa ngomi minisulo, 
sababu ma orasi ngomi kagenasi nginika, 
de ngomi asa minisulo nakoso ngini o 
nyawa moi la woholu womanara, de una 
magena bilasu upa ngini niwisimaha 
woogo. 

11 De ngomi o habari miise gena ngini 
nimuruo naga nibusengi so nimanarawa 
so o manara moi lo niaakawa, de ka 
cawali o nyawa manga aturu moi-moika 
kanaga ngini lo nicapu. 

12 Nanga dodiao yomomanarawa de 
o Jou Yesus Kristus iwipiricayaka, ona 
magenaka ngomi misulo de miagegego 
la ona bilasu manga edekati gena 
imakadame de o nyawa yangodu de lo 
yomanara ma ngale manga oho masirete 
isidailako. 

13 De ngini mia dodiao ningodu 
nipipiricayaka, upa sidago nia sininga 
gaceke so o moi-moi itotiai gena he 
niodupa kawa niaaka. 

14 Nakoso o dodiao moi la 
womomanarawa o moi-moi iqoqoma 
ngomi mialefoka gena woholu wosigise, 
una magena bilasu ngini o nyawa 
yadadala manga simaka de nisingangasu 
la ona yanako. Ma ngale upa he 
iwidodiaoli, so wanako una asa de awi 
mageka. 

15 De upa nia sininga ma rabaka itemo 
una magena ngini niwilawangi, duma 

ngini bilasu una magenaka niwiaka maro 
nia dodiao moi la niwisidapano. 

16 Ngomi migolo tanu o Jou Yesuska, 

o sanangi wonahihike, Una masirete 

asa winiriwo ngini, so ngini lo o orasi 
isigeto-geto asa nia sininga foloi isanangi. 
De lo migolo tanu o Jou kanaga wogogesi 
dede ngini ningoduka. 

17 De maro ai surati moi-moi gangodu 
gena ngohi, Paulus, de ai gia masirete 
tosilefo: ai salam tosidingo nginika. La 
komagena ngini aku nianako o surati ma 
demo manena igogou ngohi masirete, 
ngaroko de ai gia masirete tosilefowa, 
duma ngohi asa tosidingoka. 

18 Ngohi togolo tanu to ngone nanga 
Jou Yesus Kristus asa Awi laha foloi 
wodogo ngini ningoduka. Ngohi Paulus 
O Korintus ma kotaka 


1 Timotius 


1 Timotius tonisiboboso. Ngohi, 
Paulus, o surati tolelefo gena o 
Yesus Kristus Awi sosulo. Ngohi manena 

o sosulo moi o Gikimoi, Una magena 
ngone wonasisalamatika, de o Yesus 
Kristus isitatapuka. O Yesus Kristus Una 
magena powingongongano Una asa 
wahino kali o duniaka de waaka o kia 
moi-moi qangodu ngone pododamaha. 
2 O surati manena tolefo ngonaka maro 
ai ngopa masirete tonisiboboso. Sababu 
maro o ngopa moi awi rohe ma sihino 
ma babano, so to ngona ani piricaya lo 
ma sihino ngohino, ma orasi o habari 
galoloha tonisingangasu ngonaka. Ngohi 
togolo o Gikimoi nanga Baba de o Yesus 
Kristus to ngone nanga Jou tanu inidogo 

ngonaka o laha de o galusiri ifoloi, la ani 
sininga yaaka so foloisi isanangi. 

3 Ma orasi ngohi he tomajobo o 
Makedonia ma daeraka de ngohi 
tonibaja de togolo qabolo ngonaka, 
ngona bilasu nogogesi o Efesus ma 
kotaka. La nasulo o nyawa yamuruo naga 
o bi dodoto ikokulai gena o nyawaka 
bilasu upa he yadoto. 

4De lo nadedemo upa ona yodupa 
isigise o dodoto ma jarita ifufuma de 
o ete manga sihino gena ma jarita 
itogu-toguwa, sababu o nyawa maro ona 
komagena yodupawa ngone panako o 
Gikimoi Awi habari qaloloha popiricaya. 
Duma o jarita ifufuma magena ona 
yodupa isigise de ma duuruka asa ona 
masirete imatekesiholu. 

> Bilasu nasulo komagena, so ona asa 
manga sininga ibolowo de ka yaaka o 
manara kia ona yanako magena itiai de 
lo yopiricaya igogou o dodoto itotiai, la 

de manga manara komagena aku ona lo 
yadodara o bi nyawaka. 

6 Duma o moi-moi gangodu magegena 
ona yatilakuka so ka cawali isibicara o 
moi-moi ma faida ihihiwa. 

7 Ngaroko o Gikimoi Awi bobita o Musa 
wolelefoka gena ona de manga barani 
yodupa yadoto o nyawaka, duma ona 
manga dodoto de manga demo-demo 
gena ona masirete lo ma ngale isihoda 
waasi. 

8 Ngone panakoka o Gikimoi Awi bobita 
o Musa wolelefo magena galoha, nakoso 
o bobita magena paaka itotiai. 

3 De magena paaka itotiai nakoso ngone 
lo panako upa o bobita moi-moi magena 
o Gikimoi waaka ma ngale o nyawa 
manga sininga itiai Unaka, duma waaka 
ma ngale o bi nyawa qatotorou, maro o 
nyawa ona manena: Ona o Gikimoi Awi 
bobita yatotilaku de iholu Una wisigise, 
de ona Una iwihoromatiwa de ona cawali 


1 TIMOTIUS 1 4 


o dorou gena yodupa yaaka. Komagena 
so ona Una wadudupawa de ona manga 
agama ihihiwa, de ona manga baba de 
manga awa de lo o nyawa ma somoa 
yatotooma. 

10 De lo ona de manga nyafusu ma 
dorou de yanau de yanau imasikiidu, 
de ona o nyawa yatosi la yasiija maro o 
gilalo, de ona yatotodamatoko, de lo ona 
manga sasi isigoguule. O demo magena 
o Gikimoi waaka ma ngale ona magena 
yaaaka o moi-moi o kia bato imaterowa 
de o dodoto itotiai. 

11 Sababu o demo itotiai magena 
imatero de o habari galoloha inadotoka. 
O habari magena o Gikimoi woihike o 
haku ngohika la tosihabari. So ngone 
o Gikimoi Awi laha de Awi mulia gena 
posilamo. 

12 Ngohi o Paulus tosumbayang to 
ngone nanga Jou Yesus Kristuska, "Ya, 
Jou! Ani laha ka ilamo poli." Una o 

buturu woihike ngohika sidago o habari 
galoloha aku tosihabari, sababu Una 
woipiricaya ngohi, so woitide la o bi 
nyawa aku taleleani. 

13 Ngaroko, igogoma ngohi manena o 
Jou Yesus Awi ronga ma dorou togaka, 
de Awi nyawa wipipiricaya tasisangisara, 
de Una masirete lo towisicekeka. Sababu 
o orasi magena ngohi towipiricaya waasi 
so tanakowa o kia ngohi taaaka magena 
o Gikimoi towilawangi, so ma Kristus 
ngohi woigalusiri. 

14 So ngaroko ai dorou gena ilamo, 
duma nanga Jou Gikimoi Awi laha foloi 
ilamo ngohika, sidago o orasi manena 
ngohi o Yesus Kristus towipiricaya 
qaboloka. De idodooha Una o bi 
nyawaka wadodara, komagena ngohi lo 
o bi nyawa tadodara. 

15 O demo maro ma duuruka manena, 
gena igogou so bilasu o nyawa inangodu 
pagehe qaloha: "O Yesus Kristus wahino 

o dunia ma gokuka la o bi nyawa de 
manga dorouka wasisalamati." De o bi 
nyawa yangodu manga sidongirabaka 
ngohi foloisi ai dorou ilamo. 

16 Ngaroko ngohi ai dorou ilamo dede 
o bi nyawa ma somoa, duma o Yesus 
Kristus Awi sabari woisidumu ngohika, 
so aku Una Awi galusiri tamake de 
woisisalamatika. De Una Awi sabari 
woisidumu ngohika, la igogou Awi 
sabari ilamo o nyawaka gena wasikelelo 
ma ngale o nyawa nagoona done asa 
wipiricaya O Yesus Kristuska, gena 
yamake o oho ka sidutu ikakali. 

17 Eh, Gikimoi! Una o Kolano moi so 
Awi pareta ma dodogu ihiwa. De Una 
magenaka ngohi togolo tanu o nyawa 
yangodu asa Una magena iwihoromati 
de lo Awi ronga isilamo ma bati lo 
ihiwa. Una powikokelelowa, Una ka 
sidutu ikakali. De cawali Una o Gikimoi 
womatetengo de wotetero bai! Amin. 

18 Timotius, ngona maro ai ngopa 
masirete. Ngohi maro o bobareta de 
awi prajurit moi, so tonisidumu la to 
ngohi ai beseso iqoma talelefoka bilasu 
nodedemo, so o bi dodoto ikokulai gena 
o nyawaka upa he yadoto. Nososininga 
o nabi isingangasu igomaka ma ngale 
ngona gena nihirika la ma Kristus 
nowileleani. De o nabi manga demo 
gena o orasi manena nososininga la aku 
ani sininga isiputuru, so maro o prajurit 
moi ngona de o dodoto itotiai naaho la 
notagi nakudoti ani lawangi, ena gena o 
guru ikokulai. 

19 Ani kudoti ma rabaka gena bilasu 
nopiricaya qaputuru o dodoto itotiaika 
de naaka bato o kia ngona nanako igogou 
magena itiai. Kanaga o nyawa yamuruo 
naga iholu yaaka o kia bato ona yanako 
igogou magena itiai, de ka yopiricaya o 
dodoto ikokulaika. So komagena manga 


1 TIMOTIUS 1-2 8 


piricaya itotiai isisaka, maro o deru 
ilalamo moi o teoku galutu so isisaka. 

200 nyawa ona magena manga 
dongirabaka kanaga o Himeneus de o 
Aleksander. Ona magena ngohi tahikeka 
o Ibliska la ona wasisangisara, so ona 
magena bilasu imatogu o Gikimoi o 
ronga ma dorou iwigaka. 

1 Ngohi ma noma-noma tabaja 

de tabeseso o nyawa o Jou Yesus 
iwipipiricayaka, ma ngale o nyawa 
yangodu bilasu manga sumbayang de 
manga sukuru yatide o Gikimoika de lo 
ona manga gogolo isibicara Unaka. 

2 Ma boboloi yosumbayang ma ngale 
o bi kolano de o bi nyawa ma binuka 
ipopareta. La nakoso ngone de nanga 
sininga igogou paaka itotiai maro kia 
o Gikimoi wodudupa de o nyawa aku 
yahoromati, de ngone nanga oho ma 
rabaka isanangi de isohi. 

3 Nakoso nanga sumbayang ma ngale 
o nyawa yangodu gena, galoha de 
iwisisanangi o Gikimoi, gena to ngone 
nanga Salamati, 

4sababu Awi edekati o nyawa yangodu 
wasisalamati. De Una Awi edekati lo o 
nyawa yangodu yanako o dodoto itotiai. 

> Sababu o nyawa yangodu gena manga 
Gikimoi ka womatengo, de ka cawali o 
nyawa womatengo wodadi Awi dagali 
ma ngale o nyawa yangodu, Una magena 
o Yesus Kristus de Una masirete lo o 
nyawa mol. 

6 De Una Awi rohe wahike isone la 
ma ngale wodadi o nyawa yangodu 
manga dagali. De komagena o orasi 
isitatapu iqomaka magena yaadoka, la 
asa inasikelelo o Gikimoi Awi dupa gena 
o nyawa yangodu wasisalamati. 

7Ma ngale o habari magegena so ngohi 
isitatapu todadi o sosulo moi la totagi 
tosihabari, la o kia ngohi totetemo 

gena itero de tinikulaiwa. Komagena 

ngohi bilasu tasihabari o habari itotiai 
o Yahudika ma nyawa yasowo, la ona 
magena lo bilasu yopiricaya. 

8 Mutuwade ngohi todupa o riho kiaka 
bato o nyawa o Jou Yesus wipiricayaka so 
imatotolomuka, o bi nyawa yanau gena 
yodupa o Gikimoika manga sumbayang 
yatide. Yanau ona magena bilasu manga 
sininga ma rabaka o dorou ihiwa, de 
aku manga gia yatide la yosumbayang 
Unaka, de ona manga doosa moi lo ihiwa 
o nyawaka de lo yongongano Una asa 
manga sumbayang magena wasango. 

3 De lo ngohi todupa o bi ngopegeka 
manga manara qaloha. So upa imasipake 
o baju galoloha la yanau ona foloi 
yadupa, duma bilasu imasipake o baju 
itotiai la o nyawa aku yahoromati 
onaka. So upa sidago manga baju ma 
ija ihahali-hali, de manga hutu yaaka 
galoha poli, de lo manga guule de 

manga ngati-ngati o guraci eko o mutiara 
imasipake la manga edekati yanau asa ka 
ona yadupa. 

10 Duma maro o nyawa yodupa 
yosumbayang o Gikimoika komagena, 
ona magena lo bilasu manga manara 
galoha de itiai. La manga edekati o 
moi-moi magena yaaka itotiai so o 
nyawa ma somoa lo asa yodupa o 
Gikimoi iwimote. 

11 0 bi ngopeqeka gena bilasu manga 
sigogise qaloha de yomarihi-rihi la 
yomadoto. 

12 Ngohi tasimahawa o ngopegeka 
moi de modoto o nyawa ipipiricayaka 
eko lo yanau mapareta, duma bilasu 
momarihi-rihi de mosigise bato. 

13 Sababu o Adam wisidadi igoma kasi, 
qabolo de asa ongo Hawa kali. 

14 De lo o Adam gena wisowo, duma o 
Iblis o ngopeqeka muna magena mikulai 

de o Gikimoi Awi beseso he mamote 
kawa so o dorouku moturaka. 

15 Ngaroko o dorouku moturaka, 
duma o bi ngopeqeka bilasu o ngopa 
yasibuo de lo ona aku isalamati, nakoso 
ona imanara yokaeli, de ma Kristuska 
iwipiricaya qaputuru, de o bi nyawa ma 
somoaka yadodara, de manga gogoho 
ibolowo de lo imabaju imasidodiahi ma 
ngale o nyawa lo aku yahoromati. 

10 demo ma duuruka manena, gena 
3 o nyawa inangodu bilasu paqehe 
galoha: "Nakoso o nyawa la yodupa 
yoleleani maro o nyawa ipipiricaya 
manga bobareta moi, o manara 
yodudupa gena kanaga o manara moi 
ma faida foloisi ilamo." 

2So o bobareta moi bilasu awi moi-moi 
waaaka ma rabaka gena o nyawa lo 
yaakuwa iwikalaki. Komagena una 
bilasu ma peqeka ka momatengo 
de upa o ngopegeka ma somoa 

wadupali, de awi sininga de awi rohe ma 
nyafusu gena wapareta galoha, de awi 
sininga wapareta itiai so o nyawa aku 
iwihoromati, de wodupa waaso o nyawa 
ma somoa imasidodogu awi tahuka de lo 
una aku o nyawa wadoto itiai. 

3 Komagena lo una bilasu upa 
witobadalu de upa witobangamo. Duma 
una bilasu o bi nyawa wadodara de awi 
sabari ilamo, de o nyawa ma somoa moi 
lo upa wasibicara qatorou, de upa sidago 
O pipi wodesere. 

4 De lo maro o baba moi awi dailako 
galoha awi tahu ma rabaka, komagena 
bilasu awi ngopa-ngopa wadoto la ona 
wisigise de wihoromati manga baba. 

> Sababu nakoso o nyawa moi de 
wanakowa wosidailako galoha awi tahu 
ma rabaka, igogou una lo waakuwa 
wosidailako o Gikimoi Awi gogobu. 

6 De lo una magena idadiwa 
wopopareta nakoso o Jou Yesus 

iwipiricaya iteka waasi, sababu nako 
komagena done una asa womacaralamo 
ifoloi de wotemo gangodu ka wanako, 
de ma duuru o Gikimoi asa wisisala. 
Magena imatero de o Iblis lo igomaka asa 
womacaralamo so o Gikimoi iwisisala. 

7 Ma ngale komagena o bobareta moi 
bilasu o moi-moi waaka qaloha de itiai, 
la o nyawa ipipiricaya waasi aku isibicara 
una magena igogou awi manara qaloha. 
Upa sidago maro o Iblis ma sabatolo 
wipilikuka so awi ronga ma dorou 
wogaka. 

8 O gogobu ma leleani bilasu lo o 
moi-moi yaaka maro o nyawa aku 
yahoromati. Komagena upa manga lage 
isago, upa yotobadalu, de upa o pipi 
yodesere. 

3 Ona bilasu yopiricaya qaputuru o 
dodoto itotiai, kiaka o orasi manena o 
Gikimoi wosimaneka, de ona lo yaaka o 
manara o kia aku yanako magena itotiai. 


1 TIMOTIUS 3 15 


10 De lo ileleani ona magena bilasu 
manga manara yatailako kasi, la nakoso 
manga dorou moi lo ihiwa, de asa 
aku ona magena yatide idadi o nyawa 
ipipiricayaka manga leleani. 

11 Komagena lo manga peqeka bilasu 
o moi-moi yaaka maro o nyawa aku 
yahoromati. So upa o nyawa ma somoa 
yasibicara qatorou, duma ona bilasu 
manga sininga de manga rohe ma 
nyafusu yapareta qaloha, la o nyawa lo 
aku ona yapiricaya. 

12 De o bi nyawa ileleleani ona magena 
bilasu manga peqeka ka imatengo de 
upa o ngopeqeka ma somoa yadupali, de 
lo bilasu manga ngopa-ngopa de manga 
tahu ma raba yaaturu qaloha. 

13 Nakoso ona la o nyawa ipipiricaya 
yaleleani galoha, de o nyawa asa 
yahoromati de ona lo aku yobarani 
isibicara ma ngale to ona manga piricaya 
o Yesus Kristuska. 


1 TIMOTIUS 3 16 


14 O moi-moi iqomaka ngohi talefoka, 
ngaroko tongongano itekawa ngohi asa 
tahika kali ngonaka, 

15 uma nako ngohi iteka so ihiwasi, 
ngona bilasu nanako idodooha o gogobu 
bilasu manga sininga de manga manara, 
sababu ona de o Gikimoi maro ka o tahu 
ma raba moi. O gogobu magena ka o 
Gikimoi woooho Awi nyawa yangodu 
wipipiricaya Unaka, de maro o tahu ma 
golingasu ma sosoge qapoputuru moi, 
so komagena ona imasigocoho gaputuru 
o dodoto itotiaika. 

16 O dodoto magena o Gikimoi 
wonasikeleloka, de o dodoto magena 
lo inasidumu idodooha nanga moi-moi 
paaka qaloha la Una wodupa. So o 
dodoto magena igogou foloisi ilamo. 

O dodoto foloisi ilamo, gena ma 
ngale o Yesus Kristus, Una masirete 
womasimane maro o nyawa moi, de o 
Gurumi Qatetebi wosigogou Una Awi 

sininga itiai. De o bi malaikat lo Una 
wikelelo. De o habari ma ngale Una 
isinabari o dunia ma batika so o nyawa O 
dunia ma qokuka lo iwipiricayaka. De asa 
o Gikimoi Una magena witide o sorogaye 
de Awi muliaka. 

10 Gurumi Qatetebi wotemoka 
4 igogou done kanaga o orasi 
ma simaka o dodoto itotiai ngone 
papipiricaya gena o nyawa asa he 
yopiricaya kawa, de ona isigise o gurumi 
qatotodamato. Komagena so o toka ma 
dodoto o nyawaka yadoto. 

20 dodoto ikokulai magena o nyawa 
yodoto so asa yatodamatoko de manga 
laqe isago, de ona manga sininga ma 
rabaka itemo manga sala ihiwa. De 
manga demo komagena ona imatero 
maro o nyawa moi de awi siri qatubuso, 
duma una he wamalo kawa. 

3 So komagena ona manga dodotoka 
itemo o nyawa upa he ikawi, de ona 

yasulo o ino ma binuka upa yaogo. 
Duma o bi dodoto magena isala, sababu 
o bi ino gangodu gena o Gikimoi 
wosidadi ma ngale o nyawa nagoona ma 
Kristus iwipipiricaya de o dodoto itotiai 
yamomote. La bilasu o ino magena 
yaoqo de manga sukuru yatide ka o 
Gikimoika. 

4 Ngone panakoka o ino moi-moi 
galoha, sababu o bi moi-moi gangodu o 
Gikimoi wosidadadika gena qaloha. So 
nakoso o nyawa yaogo de manga sukuru 
yatide gabolo Unaka, o ino magena upa 
he ona yaholu. 

> Komagena ona yosumbayangka de o 
Gikimoi lo wotemo qaboloka, so o bi ino 
gangodu gena galoha so aku yaogo. 

50 bi moi-moi gangodu iqomaka ngohi 
talefoka gena, ngona bilasu nadoto 
nanga dodiao o Yesus wipipiricayaka. La 
ma ngale o dodoto itotiai, maro ngone 
papipiricayaka de ngona namomoteka 

gena, ngona ani sininga ma rabaka asa 
foloisi qaputuru, so ngona maro o Yesus 
Kristus Awi roriwo moi asa ona magena 
aku naleleani qaloha. 

7 Ngona bilasu nomasirese o dodoto 
ma jarita ifufuma, gena imaketerowa 
de o dodoto o Gikimoi wodudupa. 
Duma maro o nyawa moi awi roheka 
wosiputuru, so komagena ngona lo 
bilasu ani siningaka nosiputuru. La ani 
moi-moi naaaka gena maro kia o Gikimoi 
wodudupa. 

8 (4:7) 

3 Sababu o demo ma duuruka manena, 
gena igogou so bilasu o nyawa inangodu 
pagehe galoha, ena gena, "O nyawa 
la cawali manga rohe isiputuru gena 
ma faida ka ma cunu, duma o nyawa la 
yaaka qaloha maro o Gikimoi wodudupa 
gena, ma faida foloisi ilamo. Magena ma 
faida ilamo, sababu o orasi manena o 
Gikimoi asa Awi laha wosidumu onaka 

de o orasi ma simaka ona asa yamake o 
oho ka sidutu ikakali." 

10 Komagena ngone pongongano o 
Gikimoi Awi jaji o oho ka sidutu ikakali 
pamake gena asa wosiganapuka, sababu 
Una magena ka sidutu ikakali de o nyawa 
nagoona ma Kristus wipiricayaka igogou 
ona yangodu wasisalamati. Magena 
ngone pongongano, so ngona de ngohi 
bilasu paleleani pokaeli o nyawa o Jou 
Yesus wipipiricayaka. 

1150 o bi moi-moi gangodu magena 
ngona nadoto onaka bilasu ona yamote. 

12 Sababu ngona ka nogohiduurusi, upa 
sidago o nyawa nisiceke. So ngona bilasu 
nomaaka qaloha la nibicara lo qaloha, 
de ani dodara o nyawaka, de ani piricaya 
ma Kristuska qaputuru de lo ani sininga 
ibolowo. Ngona naaka komagena, la o 
nyawa ma Kristus wipipiricayaka manga 
sininga ma rabaka yanako itiai la o 

moi-moi maro komagena bilasu ona 
yaaka. 

13 O orasi manena sidago ngohi 
tomasidiado gena, ngona o nyawa 
ipipiricaya manga simaka bilasu o 
Gikimoi Awi Jaji ma Buku nabaca, so ma 
ngale nasinako de nadoto onaka. 

14 Ma orasi ipapasaka, o nyawa 
ipipiricaya manga bobareta lo manga gia 
yahado qabolo ngonaku la inisikelelo 
ngonaka ma ngale o Gikimoi Awi manara 
naaka, maro o bi nabi lo isingangasu 
qabolo ngonaka. So magena upa 
nomarihika, duma o Gikimoi Awi Gurumi 
ma buturu wonihike qabolo ngonaka, so 
ngona bilasu Awi manara naaka nokaeli. 

15 O manara moi-moi qangodu bilasu 
ngona naaka nokaeli, la o nyawa yangodu 
nikelelo gena igogou ngona ani manara 
moi-moi magena aku naaka foloisi ilamo 
de galoha. 

16 Nomajaga igogou la ngona ani sininga 
de ani moi-moi naaka gena galoha de 
igogou ngona nadoto o dodoto itotiai. 
Nako komagena naaka nokaeli, ngona 
masirete aku o Gikimoi wonisalamati, 
de lo o nyawa nagoona inisigogigise 
ngonaka so yopiricaya, ona lo aku 
wasisalamati. 

1 Timotius, ngona gena maro o 
5 gogobu manga guru moi so ngohi 
tonisitiari. Upa ngona nangamo o 
dodihimo yanau de foloisi yoriria 
dede ngona, duma aku nabaja de 
nogolo onaka imatero maro ani baba 
masirete. De aku lo nasidapano yanau 
inonongoruku imatero maro ani nongoru 
masirete. 

2 De aku lo nasidapano o bi ngopeqeka 
foloi yoriria dede ngona, imatero maro 
ani awa masirete. De upa o bi ngopeqeka 
inonongoruku ngona foloi nadupa, la 

aku ona lo nasidapano imatero maro ani 
bira masirete. 

3 Ibabalo imatengoka de manga 
gianongoru lo ihiwa so igogou manga 
susa ilamo, ona magena bilasu ngone o 
Jou Yesus powipipiricaya pahoromati de 
padupa pariwo. 

4 Nakoso mobabalo moi la kanaga 
de ami ngopa de ami danoka, ona 
magena bilasu imadoto igoma ma ngale 
yahoromati manga nyawa o tahu ma 
rabaka. So komagena o dodihimo manga 
ngopa-ngopa yapalihara iqomaka gena 
bilasu o ngopa de o danoku yatagali de 
yariwo onaka, sababu magena o Gikimoi 
wodupa. 

> Mobabalo moi la igogou muna ka 
momatengoka gena, ami ngongano o 
Gikimoika de mogolo mokaeli ma ngale 
Una asa womiriwo so o putu de o wange 
mosumbayang Unaka. 

6 Nakoso mobabalo moi la ami edekati 
cawali mamote poli ami sininga ma dupa 
de ami nyafusu masirete, ngaroko igogou 
muna ami rohe ¡oho, duma o Gurumi 
Qatetebi mowimote kawa. 

7 Komagena ngohi tongongano ngona 
o nyawa ipipiricayaka nasulo, bilasu 
ibabalo ona magenaka manga ngopa 
eko manga dano yariwo. Upa sidago ona 
yariwo iholu de o nyawa ma somoa aku 
o ngopa eko o dano magena yasisala. 

8 Sababu nakoso mobabalo moi la ami 
ngopa masirete eko muna masirete ami 
gianongoru o tahu ma rabaka lo miriwo 
iholu, ona magena imatero de o nyawa 
o dodoto itotiai, ngone papipiricayaka, 
gena yaholu. Manga manara komagena 
foloi qatorou dede o nyawa ma Kristus 
iwipipiricaya waasi, sababu ona maro 
manga piricaya magena yodongosa. 

3 Mobabalo moi nakoso ami ronga 
isingosa qabolo ibabalo ma gegeto ma 

bukuka la ngone popipiricaya pomiriwo, 
muna magena bilasu ami umuru he o 
taungu moributanga eko ifoloi, de lo 
bilasu muna mokawi asa ka ma moi. 

10 De bilasu muna magena lo o 
nyawa minako o orasi isigeto-geto 
ka o loha maaka. Komagena bilasu 
muna ami ngopa-ngopa mapalihara 
galohaka, de modupa maaso o nyawa 
ma somoa imasidodogu ami tahuka, de 
lo modupa maleleani o bi nyawa o Yesus 
wipipiricaya de ami sininga ma loha o 
bi nyawa isususaka. So komagena muna 
foloi modupa o loha moi-moi qangodu 
gena maaka mokaeli. 

11 Nakoso ibabalo yapereki waasi, 
o gegeto ma bukuku upasi manga 
ronga isingosa. Sababu ma orasi manga 
nyafusu qapoputuru ibao, ona he widupa 
kawa ma Kristus wileleani de ka yodupa 
ikawi kali. 

12 So nako komagena, ona manga 
sala ilamo, sababu ona ma Kristus he 
iwipiricaya kawa. 

13 De lo upasi manga ronga isingosa 
sababu manga orasi yaumo. Komagena 
so o wange isigeto-geto itagi ikahika 
ikahino, o bi tahumoi-tahumoika iwosa 
de isupu. De foloisi qatorou ona asa o 
nyawa manga ronga ma dorou yogaka 
de o nyawa manga aturu moi-moi 
kanaga ona lo yocapu, sidago lo o 
moi-moi isibicara ngaroko o bicara maro 
komagena akuwa posibicara. 

14 So ngohi todupa ibabalo de yapereki 
waasi tanu ikawi kali, so manga orasi 
yaumo kawa de o ngopa yamake de 
manga tahu ma raba gena bilasu ona 
masirete yaaturu. La ma ngale o sababu 
moi upa lo yaaka so ngone o nyawa 
popipiricayaka kanaga nanga lawangi 
gena nanga ronga ma dorou upa lo 
yogaka. 

15 Ngohi todupa komagena, sababu 
kanaga ibabalo yapereki waasi gena ma 
Kristus iwisigise kawa de manga sigogise 
cawali ka o Ibliska. 

16 Nakoso o ngopegeka moi ma Kristus 
mowipipiricayaka de kanaga ami tahu 
ma rabaka la ibabalo moi mogoge gena, 
upa sidago muna motemo o gogobu 
bilasu imiaturu. Duma bilasu muna 
masirete momasiaturu de momariwo, la 
ma ngale ibabalo ma binuka igogou ona 
imatengoka so manga susa ilamo gena, 
o gogobu asa ona yasiaturu de yariwo la 
manga oho upa isusa. 

17 Nakoso o nyawa ipipiricaya manga 
bobareta la o nyawa ipipiricaya manga 
oho moi-moi yaaturu galoha, de ma 
boboloi ona o nyawa ipipiricaya manga 
bobareta isihohabari o Gikimoi Awi 
demo de manga bobareta yododoto, 
ona magenaka bilasu o nyawa ipipiricaya 

yahoromati de manga gaji lo yafangu la 
yariwo. 

18 Nakoso manga gaji yafanguwa gena, 
imatero de o kia o Gikimoi Awi Jaji 
ma Buku ma rabaka itemo, "Nakoso o 
sapi ma nau moi imanara so kanaga 
o gandum ma dodopusa itagi de 
yapito-pito la yarudu, upa sidago ma uru 
papilikuka so ioqo lo yaakuwa." De lo 
itemo, "O nyawa imomanara gena bilasu 
manga gaji pafangu." 

19 O nyawa ipipiricaya manga bobareta 
moi la kanaga o nyawa wikalaki, manga 
galaki gena upasi niaqehe qaloha. Ka 
cawali nakoso kanaga o saksi yasinoto 
eko yaruwange aku ikalaki igogou una 
magena de awi salaka. 

20 O nyawa ipipiricaya manga bobareta 
la de manga dorouka gena, bilasu 
niasidapano o nyawa ipipiricaya yangodu 
manga simaka, ma ngale manga 

bobareta ma binuka lo yamodoka o 
dorou yaaka. 

21 De o Gikimoi de o Yesus Kristus de 
o malaikat o sorogaka to Ona Manga 
simaka ngohi tonisingangasu tagogou 
bilasu ngona naaka ai beseso magegena. 
Duma upa manga bobareta natahe ¡sala 
sidago moi nasitubuso de moi nasiguui. 

22 Upa nojai-jai la o nyawaku ani gia 
nahado de nasitatapu ona magena 
yodadi o nyawa ipipiricaya manga 
bobareta. Sababu manga bobareta 
nakoso natailako waasi duma ka nojai-jai 
la natide de manga dorouka, de ngaroko 
ngona masirete lo nanakowa, duma o 
dorou magena ngona lo o Gikimoi Awi 
simaka asa nisisala. So nomasidiahi upa 
sidago o dorou maro komagena naaka. 

23 (Bilasu tonisingangasu kasi ngonaka 
ma ngale ani poko gena kanaga masoa- 
masoa de asa qasiri, so upa ka o ake 

naudo, duma o anggur lo sutu naudo la 
aku nisiloha kali.) 

24 Upa nojai-jai la o nyawa nasitatapu 
ona yodadi o nyawa ipipiricaya manga 
bobareta. Sababu o nyawa kanaga de 
manga dorou pakokelelo, so ngaroko 
patailako waasi de manga dorou magena 
aku pakelelo. Duma kanaga lo o nyawa 
de manga dorou pakokelelo waasi, so 
bilasu patailako igoma de manga dorou 
magena asa pakelelo. 

25 Komagena lo nakoso o nyawa kanaga 
de manga manara galoloha, gena aku 
panako itiai. Duma o nyawa kanaga lo de 
manga manara galoloha imasipongoka, 
duma o orasi ma simaka done asa manga 
manara qaloloha magegena aku panako 
itiai. 

1 Nakoso o nyawa o Jou Yesus 
6 iwipipiricayaka, de kanaga maro o 
gilalo so manga tona masirete ihiwa 
so bilasu o nyawa ma somoa una awi 

tonaka imanara la manga oho yamake, 
gena bilasu ona yangodu imanako la 

o tona ma duhutu una magena ka 
iwihoromati o orasi isigeto-geto. La 

ma ngale o Gikimoi Awi ronga de to 
ngone nanga dodoto itotiai upa o nyawa 
isidemo gatorou. 

2So nakoso ona de o tona ma duhutu 
lo o Jou Yesus wipiricayaka, so una 
dede ona imatekedodiao qaloha, 
ngaroko ona magena upa una he 
wisigise kawa. Duma ona magena bilasu 
o tona ma duhutu iwileleani foloisi 
galoha, sababu o tona ma duhutu una 
magena asa wopiricayaka, so ona de 
una imatekedodara. O dodoto moi-moi 
gangodu ngohi talelefoka gena ngona 
bilasu nadoto de nasisitiari onaka. 

3 Nakoso kanaga nagoona inidoto o 
dodoto itotiaiwa, so imaketerowa de o 
dodoto ma ngale nanga Jou Yesus Kristus 
eko o dodoto ma ngale idodooha o bi 

moi-moi maro o Gikimoi wodudupa gena 
bilasu paaka, 

4 ona magena imacaralamo de yotemo 
gangodu ka yanako, duma ma ngale 
o kia gena yosihodawa. Ona dede 
manga nyafusu ma dorou yodupa 
imatekesikoholu de o moi-moi to ona 
manga demo sidago lo o nyawa manga bi 
moi-moi yonyafusu poli so imakangamo, 
o ronga ma dorou imatekekagaka, de 
imatekekokalaki ngaroko ma tero moi lo 
ihiwa. 

> Ona imatekekangamo, sababu ona 
magena manga siningaka o dorou 
iwedoka so yanako kawa o dodoto 
itotiai. Ona manga sininga ma rabaka 
itemo bilasu o bi moi-moi maro o kia o 
Gikimoi wodudupa gena yaaka, duma 
manga edekati ma rabaka cawali ka o 
pipi yamake. 

6 Nakoso igogou o nyawa de manga 
moi-moi yaaka maro o Gikimoi 

wodudupa, gena manga sininga isanangi 
so ona yamake ma faida ilamo. 

7 Ma orasi ngone inasibuo o kia naga 
moi lo paahowa, de komagena lo ma 
orasi ngone posone o kia naga moi lo 
paahowa. 

8 Mutuwade nakoso kanaga de nanga 
ino de nanga baju gena aku posanangika. 

? Duma o nyawa kanaga de manga 
sininga ma rabaka yodupa ikaya, so ona 
magena o dupa qatotorou yasibaja. 
Duma de manga fuma magena ona o 
bi moi-moi yonyafusu so yasangisara. 
Komagena so ona lo o dorou yasabatolo 
sidago lo o Gikimoi wisigise kawa, 
de manga dorou ma sopo done asa 
wafanggali. 

10 Sababu ma gola o pipi yonyafusu, 
so o dorou idala ibao manga sininga 
ma rabano. Kanaga o nyawa de manga 
edekati lo o pipi ma babaja yanihi sidago 
lo ngone nanga dodoto popipiricaya 

gena ona he yamote kawa, de ona 
imaaka masirete so manga sininga foloisi 
qasiri. 

11 Duma ma ngale ngona gena maro 
o Gikimoi Awi sosulo moi, so o dodoto 
de o nyafusu maro komagena bilasu 
nomasirese. Ani sininga ma meta gena 
hika la ani sininga asa itiai Awi simaka, 
de ani manara moi-moi naaka maro Una 
wodudupa, de ani piricaya qaputuru 
Unaka, de ani dodara ilamo o nyawaka, 
de o sangisara namoku de ani sininga lo 
qamuuqu o bi nyawaka. 

12 Manena maro o goguule moika 
de nomagogora sidago ma bati naado 
la o hadiah namake. So ngona bilasu 
de ani sininga igogou nomasigocoho 
gaamo-amo o dodoto nopipiricayaka, la 
ani siningaka nositatapu igogou ngona 
asa o oho ka sidutu ikakali gena namake. 
Sababu ma ngale o oho magegena, 
so ngona o Gikimoi wonihirika de lo 

nomasingangasu o nyawa yadadala 
manga simaka igogou ngona o Yesus 
nowipiricayaka. 

13 O Gikimoi gena, o moi-moi gangodu 
wosidadadika, to Una Awi simaka de o 
Yesus Kristus to Una Awi simaka, Una 
magena wobarani wasitemo o Pontius 
Pilatuska o kia igogou de itero, so ngohi 
lo tonisulo ngonaka, 

14 bilasu ngona o Gikimoi Awi manara 
naaka nokaeli de nowipiricaya qaputuru, 
ma ngale o nyawa moi upa lo inikalaki. 
O moi-moi manena naaka sidago nanga 
Jou Yesus Kristus wahino kali. 

15 O Gikimoi masirete wositatapu la ma 
orasika de asa o Yesus Kristus wisulo 
wahino kali. O Gikimoi Una magena 
Awi ronga posilamo, de Una magena 
womatetengo la o moi-moi gangodu 
wapareta de o bi kolano de lo o bi nyawa 
ma binuka ipopareta ona yangoduka. 

16 Cawali Una womatetengo gena ka 
sidutu ikakali. Una wogoge maro o nita 
isosora ma rabaka, de o nyawa moi lo 
yaakuwa iwitorifa. De ka o nyawa moi 
lo iwikelelo waasi eko o nyawa moi 
lo iwinano yaakuwa. So ngohi togolo 
tanu Awi ronga posilamo de o horomati 
Unaka, de lo tanu Awi pareta ma bati lo 
ihiwa. Amin. 

17 Ngona nasulo o bi nyawa ikakaya 
upa ona imacaralamo, de nadoto 
upa lo manga kaya magenaka ona 
imasingongano. Sababu o nyawa lo 
yahiwa manga kaya ma deka gena aku 
yanako. Duma manga ngongano gena 
bilasu o Gikimoika, sababu Una de to 
Una Awi moi-moi wonahike gangoduka 
ma ngale ngone inanali. 

18 De ona lo bilasu o loha yaaka o 
nyawaka de manga manara idala gena ka 
o loha ma rehe-rehe. Ona isidailako so o 

kia naga onaka gena aku o nyawa yahike 
de manga sininga qaloloha. 

19 So komagena ona yaaka imatero 
maro o nyawa de manga moi-moi 
yadiahi la o orasi ma simaka idadi manga 
pusaka. Ma ngale magegena so o orasi 
ma simaka done asa yamake o oho ka 
sidutu ikakali de o oho ma duhutuka 
yOgoge. 

20 Timotius, o kia o Gikimoi wonihihike 
ngonaka bilasu nojaga nosidiahi. 
Nomasirese o demo ma faida ihiwa, de o 
demo maro o Gikimoi wodudupawa, de 
lo o dodoto ikokulai so imaketerowa de 
o dodoto itotiai de ona ¡temo magena 
"O Demo foloi icawaro". 

21 Ngohi totemo komagena, sababu 
kanaga o nyawa o demo gena 
imasigocoho, so nanga dodoto itotiai 
gena ona yapiricaya kawa. Sidago 
kagena. Ngohi togolo tanu o Gikimoi 
Awi laha foloi wodogo ngini o bi nyawa 

nipipiricaya ningoduka. Ngohi Paulus O 
Laodikia ma kota o Frigia ma daeraka 


2 Timotius 


1 Timotius tonisiboboso. Ngohi, 

Paulus, o surati tolefo ngonaka. 
Kanaga nanga Gikimoi Awi dupa so 
wositatapu ngohi maro o Yesus Kristus 
Awi sosulo moi la tosihabari o nyawaka. 
Sababu o Gikimoi Awi jaji ngoneka, 
nakoso to ngone nanga oho ma rabaka 
imarimoi dede o Yesus Kristus, done asa 
pooho ka sidutu ikakali. 

20 surati manena tolefo ngonaka 
imatero ai ngopa masirete tonisiboboso. 
Ngohi togolo o Gikimoi nanga Baba de o 
Yesus Kristus to ngone nanga Jou tanu 
inidogo ngonaka o laha de o galusiri 
ifoloi, la ani sininga yaaka so foloisi 
isanangi. 

3 O Gikimoi Una magena towileleani 
de ai sininga ibolowo, imatero maro 

igogoma ai ete de ai topora lo 
iwileleanika. De Una magenaka ma ngale 
ngona ani piricaya o Yesuska gena ngohi 
tosumbayang, "Ya, Jou! Ani laha ka ilamo 
poli.” O putu de o wange ma ngale o 
nyawa o Yesus wipipiricaya ngohi togolo 
o Gikimoika, tanu o orasi isigeto-geto 
gena tonisininga so ai sumbayang ma 
rabaka ngona toniwosawa. 

4 Sababu tosininga ipapasaka ma orasi 
ngohi totagi de ngona tonidongosaka, 
kanaga de ani kongo de ani sirangu. So 
ngohi ai dupa foloi gaputuru tanu ngona 
de ngohi aku pomakamake kali la ai 
sininga foloisi qanali. 

> Ngohi tosiningaka ani piricaya o Yesus 
Kristuska gena igogou, so imatero de ani 
ege ongo Lois de ani awa ongo Eunike 
gena ona iwipiricaya igomaka. So ngohi 
tonakoka igogou ngona lo o Yesus Kristus 
nowipiricayaka. Sababu magena ngohi 

tosumbayang o Gikimoika, "Ya Jou! Ani 
laha ka ilamo poli." 

6 Sababu tanako igogou ngona 
nowipiricaya Unaka, so ngohi 
tonidedemo bilasu nososininga la 
ngona naaka nokaeli o manara o kia 
o Gikimoi wonihikeka ma orasi ai gia 
tahado ngonaku so namakeka. 

7 Una Awi manara magegena aku naaka 
nokaeli. Sababu o Gikimoi wodupawa 
ngone inamodo, duma Awi Gurumi 
Qatetebi ma buturu wonahike la ngone 
de o Gurumi ma kuasa Awi manara 
magena aku paaka, de powidodara 
Unaka de o bi nyawaka, de lo nanga 
siningaka patailako itiai so o moi-moi 
galoloha gena aku ka paaka. 

8 La komagena so upa ngona nimage 
nosihabari ma ngale to ngone nanga 
Jou. De upa nimage ma ngale ngohi 
ngaroko o habari galoloha tosihabari 
so ngohi itago de ibuika, de lo ngaroko 

ngona nosangisara, duma imatero maro 
ngohi so de o Gikimoi Awi buturu ngona 
lo bilasu notagi la o habari galoloha 
nosihabari. 

3 Sababu Una wonasisalamati de 
wonahirika maro to Una Awi nyawa 
masirete. So upa lo potemo sababu de to 
ngone nanga manara masirete patagali 
so Una wonahiri de wonasisalamati, 
duma Una Awi dupa masirete so 
wositatapu asa Awi laha wonahike 
ngoneka. Komagena igogoma o dunia 
wosidadi waasi, de Una Awi edekati 
gaboloka la o orasi ma simaka de Awi 
laha wonasidumu so o Yesus Kristus asa 
ngone wonasisalamati. 

10 De o orasi manena o Gikimoi Awi laha 
wonasikelelo qabolo, sababu o Yesus 
Kristus nanga Salamati gena wahinoka. 
Komagena o Gikimoi Awi habari qaloloha 
wonasingangasu gabolo ngoneka ma 
ngale o Yesus Kristus, so o sone ma 

rabaka pogoge kawa de asa pooho ka 
sidutu ikakali. 

11 De ngohi masirete isitatapuka maro o 
sosulo moi la o habari qaloloha magena 
tosihabari de tadoto, 

12 so ngaroko ngohi o bui ma rabaka 
isangisara, duma ngohi imagewa. 
Sababu igogou ngohi o Yesus Kristus 
towipiricaya de towingaku igogou Una 
aku wadiahi o habari qaloloha kiaka Una 
woihihike ngohika la tosihabari sidago 
ma orasi Una wahino kali. 

13 Sababu o Yesus Kristus woniriwo 
ngona, so aku nowipiricaya Unaka de aku 
ani dodara o Gikimoika de o nyawaka, 
komagena bilasu nosingangasu nokaeli o 
dodoto itotiai imatero noiise ngohino. 

14 De o Gurumi Qatetebi ma kuasa 
icho nanga sininga ma rabaka so 
inariwo ngoneka la o nyawa moi lo upa 
nowisimaha watagali o habari galoloha, 

sababu magena o Gikimoi wadiahi 
ngonaka. 

15 Ngona nanakoka o nyawa ipipiricaya 
o Asia ma daera ma rabaka gena 
he yangodu ngohi idongosaka, de 
komagena lo o Figelus de o Hermogenes. 

16 Duma ngohi ai dodiao o Onesiforus 
una magena he ma para ma dala ai 
sininga wosiputuru so isanangi kali. De 
ngaroko lo ngohi o bui ma rabaka, duma 
una wimagewa ma ngale ngohi, so ma 
orasi una wahino o Roma ma kotaka 
una woisari womatoguwa sidago lo 
woimake. De igogou ngona masirete lo 
nanako itiai o Efesus ma kotaka idodooha 
una wodupa ngohi woileleani. So ngohi 
togolo o wange ma simaka ma orasi 
o Jou wahino kali la o nyawa yangodu 
manga loha eko manga dorou ma sopo 
wafanggali, de tanu Awi galusiri dede 
una de awi tahu ma raba moika. 

17 (1:16) 

18 (1:16) 

1 Timotius, ngona maro ai ngopa 

masirete tonisiboboso, de ngonaka 
o Yesus Kristus Awi laha wosidumu so 
bilasu ani sininga aku nahike o Gikimoika 
la Una wosiputuru. 

2 De o dodoto o kia ma orasi o nyawa 
yadadala manga simaka noiise ngohino, 
magena bilasu nahike o nyawa nagoona 
manga sininga galolohaka de ngona aku 
napiricaya, de ona lo aku yodoto itiai o 
nyawa ma somoaka. 

3 Maro o prajurit moi wosabari o 
sangisara wamoku, komagena lo ma 
orasi o Yesus Kristus nowileleani de 
bilasu ngona nosabari o sangisara 
namoku. 

4De maro o prajurit moi una upa 
womote o manara ma somoa la waaka 
to una awi oho de awi dupa masirete, 
duma bilasu una awi sininga ma edekati 
gena waaka maro o kia wopopareta 


2 TIMOTIUS 2 8 


wodudupa. So komagena ngona ani 
sininga ma rabaka cawali nodupa o Yesus 
Kristuska nowisigise. 

> De maro o goguule moi ma rabaka 
de o nyawa moi womagogora la ma 
ngeko ma dodagi wamotewa de una 
magena o hadiah wamakewa, so ngona 
bilasu namote qaloha moi-moi gangodu 
o Yesus Kristus wosuloka, gena done o 
Gikimoi Awi hadiah namake. 

6 De wototoro moi nakoso una 
womanara wokaeli, una magena asa ma 
noma-noma ma sopo wautu. So nakoso 
ngona lo o Yesus Kristus Awi manara 
naaka nokaeli, ma duuruka asa ngona 
ani manara ma sopo namake. 

7 Ai demo moi-moi magena ani sininga 
ma rabaka nadiahi, sababu nanga Jou 
asa wonihike o cawaro ngonaka, ma 
ngale ngona bilasu nosabari o sangisara 
namoku gena, aku ngona nanako. 

8 Bilasu ngona nosininga o Yesus 
Kristus, Una magena ma Kolano Daud 
awi ngopa de awi danoku, wosoneka 
de o Gikimoi wisioho kali. De o habari 
magegena tosingongangasu qabolo o 
nyawaka. Nakoso ani sininga komagena 
done ngona aku niputuru de nosabari o 
sangisara namoku. 

3 Ngaroko o habari galoloha 
tosingangasu o nyawaka so ngohi 
asa isangisara maro o nyawa itotooma 
moi sidago irate de o buika isingosa, 
duma igogou o Gikimoi Awi habari gena 
akuwa yarate so asa isihabari kali. 

10 Mutuwade ngona bilasu o sangisara 
namoku. Sababu o sangisara qangodu 
magena ngohi lo tamokuka ma ngale 
o Gikimoi Awi nyawa wahihirika. La o 
nyawa o Yesus Kristus iwipipiricayaka, 
ona magena asa Una wasisalamati de 
ona asa igoge ka sidutu ikakali to Una 
Awi mulia ma rabaka. 

11 Sababu o demo ma duuruka manena 
gena igogou, so bilasu o nyawa inangodu 
popiricaya, ena gena, "Nakoso ngone 
posone dede Una, magena ma ngale 
nanga dorou moi-moi iqoqoma gena 
podongosaka, so ngone lo asa pooho ka 
sidutu ikakali dede Una. 

12 De nakoso ngone o sangisara 
pamoku qaputuru, asa o nyawa ngone lo 
popareta dede Una. Duma nakoso ngone 
potemo Una powinakowa, asa Una lo 
wotemo ngone wonanakowa. 

13 De lo ngaroko ngone powipiricayawa, 
duma Una Awi sininga igogou qaloha ma 
ngale Awi jaji dede ngone Awi nyawaka, 
sababu Una wokokulaiwa so Awi jaji 
ma ngale Awi nyawa wasisalamati gena 
bilasu wosiganapu." 

14 Ngona bilasu nasisininga o bi nyawa 
ipipiricaya ma ngale o bi moi-moi 
gangodu ngohi tolelefo ngonaka. Ngona 
nadoto nasitotiai igogou o Gikimoi 

wodupawa to ona manga gangamo 
ma ngale o bi demo-demo. Sababu 
nakoso ona imakokangamo gena, o loha 
yaakawa, duma o nyawa isigogigise 
manga piricaya yaruwahe sidago lo isisa. 

15 Nakoso o nyawa la o Gikimoi Awi 
manara yaaka galoha, de ma ngale o 
kia bato yaaka gena upa yamage. So 
komagena lo bilasu ngona de ani sininga 
igogou o habari galoloha magena nadoto 
itotiai, la o Gikimoi Awi simaka upa 
nimage duma ngona o nyawa moi maro 
o Gikimoi wonidudupa. 

16 Bilasu ngona nomasirese o bicara ma 
faida ihiwa de o bicara ma dorou maro o 
Gikimoi wodudupawa. Sababu nagoona 
ibobicara maro komagena done asa 
manga manara maro Una wodudupawa 
gena foloisi yodogo. 

17 De manga dodoto ikokulai magegena 
asa o nyawa ma somoa yamote koloko o 
panyake manga rohe ma kahika itagi so 


2 TIMOTIUS 2 12 


o nyawa ma somoaka lo ma siri yadahe. 
De kanaga o dodoto ikokulai yododoto 
manga sidongirabaka gena o Himeneus 
de o Filetus lo imasimote. 

18 Ona magena o dodoto itotiai 
yadongosaka, de itagi yadoto itemo 
upa o orasi ma simaka de o Gikimoi o 
nyawa manga rohe isosone gena asa 
wasioho kali, duma wasioho qaboloka. 
So de manga dodoto magegena o nyawa 
ipipiricaya ma binuka yanako waasi kiaka 
bilasu ona yopiricaya. 

19 Ngaroko komagena, duma o Gikimoi 
Awi dodoto itotiai gena isiputuru o 
nyawa manga piricaya ma Kristuska. 

So imatero maro o tahu moi de ma 
sosoqge qapoputuru so akuwa yaruba, 
de o dodoto ma rabaka yalefo itemo, 
"O Jou Gikimoi wanako nagoona igogou 
to Una Awi nyawa masirete," de lo "O 
nyawa nagoona la itemo o Jou Yesus 
Una magena to ona manga Jou, ona 

magena bilasu manga manara qatotorou 
yodongosa." 

20 Kanaga o tahu ilalamo moi ma rabaka 
o lelenga ma binuka isiaka o guraci eko 
o salakano, duma ma binuka isiaka de 
o gota eko o tonano. Ma nonoma o 
lelenga magena isioqo nakoso o nyawa 
yahohoromati yahino, duma ma duuru 
gena ka ona o tahu moi ma rabaka 
isiogo. 

21 Komagena lo nakoso o nyawa la 
yodupa yadongosa o dorou moi-moi, 
ona magena o Gikimoi Awi manara aku 
yaaka, de ona maro o lelenga qatetebi 
ma ngale o nyawa yahohoromati 
isioqo. De maro o lelenga gatetebi 
yatingaka ma ngale o tahu ma duhutu 
awi pake masirete, so ona magena o Jou 
wasitatapuka la o manara qaloloha o 
kia bato o Jou wodudupa gena ona asa 
yaaka. 

22 Ma ngale magegena nomasirese o 
dorou moi-moino, upa naaka koloko o bi 
gohiduuru ma somoa ona o nyafusu ma 
dorou gena yodupa yaaka o nyawaka. 
Duma ngona bilasu ani sininga nosimeta 
la ani sininga asa itiai o Jou Awi simaka, 
de ani piricaya gaputuru Unaka, de ani 
dodara gaputuru o bi nyawaka, de ngona 
bilasu nimakadame de o nyawa nagoona 
gena igogou manga sumbayang yatide o 
Jouka de manga sininga ibolowo. 

23 Bilasu nimasirese o bicara de ma 
faida ihiwa. O nyawa manga bicara 
maro komagena ona o kiawa yanako. 
Ngona nanako de to ona manga bicara 
moi-moi magena ma duuruka ona 
imatekekangamo. 

24 O nyawa nakoso igogou o Jou Gikimoi 
Awi manara yaaka, upa imatekekangamo 
de o nyawa ma somoa, duma ona 
bilasu manga sininga qaloha o nyawa 

yangoduka, de ona aku o nyawa yadoto 
itiai, de lo manga sabari ilamo o nyawaka. 

25 Komagena de awi sininga qamuuqu 
bilasu o bi nyawa wilalawangi gena 
manga sala wosidiahi. La ma ngale tanu 
o Gikimoi wariwo so done ona magena 
manga sininga ma rabaka imakiliho o 
dodoto itotiai yamote. 

26 Nako komagena, de ona manga 
sininga gena asa itiai kali de o Iblis ma 
sabatolo yapopilikuka gena aku ona 
imasose, o sabatolo yapilikuka gena ma 
ngale o Iblis wasihagaka so to una awi 
dupa yamote. 

1 Bilasu ngona nanako done ma orasi 
3 o dunia ma dodoguka o nyawa O 
bi dorou moi-moi yaaaka gena foloisi 
yadala so magena yasisusa o bi nyawa 
ma somoa o manara itotiai yaaka. 

2 Sababu o bi nyawa ma dorou 
magegena asa yodupa yaaka o dorou 
maro ka to ona manga rohe masirete 

isiboso de cawali ka o pipi yonyafusu, 
komagena lo o dorou yodupa yaaka 
gena imacaralamo, so manga demo 
masireteka lo ona imasihie, sidago lo 
yobicara maro o nyawa manga agama 
ihihiwa, de yoholu yasigise manga 
dodihimoka, de yoholu manga sininga 
ma loha yahike so manga sininga gena o 
Gikimoi wodupawa, 

3 komagena lo o siboso de o dame gena 
ihiwa manga gianongoruka eko manga 
dodiaoka, de o nyawa ma somoa manga 
ronga yoaka gatorou, de to ona manga 
sininga masirete yaparetawa, de ona 
yatobadoosa de lo o loha yahoholu, 

4 de ngaroko o kia naga moi manga 
sininga ma rabaka yafikiri qatorou, duma 
ka yaaka sidago yodupa o nyawa ma 
somoa yaaniaya de qangodu itemo ka 
yanako. So o bi nyawa maro komagena 
manga dupa o Gikimoika gena ihiwa, 

duma ka yodupa yamote to ona manga 
nyafusu masirete. 

> De ngaroko ona magena itemo 
aku yaaka o moi-moi maro o Gikimoi 
wodudupa, duma iholu o Gikimoi Awi 
kuasa yariwo la aku manga oho gqaloha. 
Bilasu nomasirese ikuruka de o bi nyawa 
maro ona komagena. 

6 Bilasu nomasirese, sababu o orasi 
manena naga o nyawa o dorou yaaaka 
ona magena o nyawa manga bi tahuka 
yowosa, de ona o bi ngopeqeka ifufuma 
yasihaga ma ngale manga sininga 
yapareta, la manga demo gatotorou 
magena asa o bi ngopegeka yamote. 

O bi ngopegeka ona magegena manga 
nyafusu ma dorou idala iqoqoma 
yaakaka gena, ka yososininga de ka 
yodupa yacohosi. 

7So ngaroko yodupa o dodoto moi-moi 
magena isigise galoha, duma ma moi 

waasi aku ona itemo o dodoto itotiai 
gena igogou de itero. 

8 Maro igogoma o Yanes de o Yambres 
o Musa iwilawangi, so o orasi manena 
naga o nyawa ma dorou ona magegena o 
dodoto itotiai lo yalawangi. Ona magena 
manga sininga ma rabaka gena cawali 
o dorou de o dodoto itotiaika gena 
yopiricayawa, so o Gikimoi waholu o 
nyawa ona magena. 

3 Ngaroko komagena, duma to ona 
manga manara qatotorou magena 
yaakuwa isigila-gila, sababu o bi nyawa 
he yangodu yanakoka igogou o nyawa 
gatotorou maro ona magena igogou 
ifuma. Maro kanaga o nyawa yanako 
igomaka igogou o Yanes de o Yambres 
ona magena o nyawa ifufuma. 

10 Duma ngona masirete nanakoka 
idodooha to ngohi ai dodoto, de o 
moi-moi taaaka, de ai sininga ma edekati 
ai manara ma rabaka, de ai piricaya O 

Gikimoika, de lo ai sabari de ai dodara 
o nyawaka, de lo idodooha to ngohi ai 
sabari ma lamo 

11 ma orasi ai sangisara ma rabaka de ai 
siri tamoku. Ai sangisara imatero maro 
ma orasi ngohi o Antiokhia ma kota, de o 
Ikonium ma kota, de o Listra ma kotaka, 
de o nyawa ona magena ilawangi so 
ngohi isisangisara. Duma ngohi ai sabari 
ilamo, de ngohi ai sangisara moi-moi 
gangodu magena ma rabano igogou 
ngohi asa o Jou woisisalamati. 

12 |sogou de itero, o nyawa nagoona 
maro ngohi la manga dupa imarimoi de 
o Yesus Kristus so yaaka itotiai maro o 
kia o Gikimoi wodudupa, ona magena lo 
o bi nyawa ma somoa asa yasisangisara. 

13 So o bi nyawa yatotodamatoko 
de ikokulai manga dorou asa foloisi 
yodogo sidago manga ohoka ona asa ka 
imatekekokulai. 

14 Ngaroko komagena, duma o bi moi- 
moi ngomi minidodotoka de nanakoka, 
magena itiai so ngona masirete bilasu 
nopiricaya gaputuru. Sababu ngona 
nanako ngomi minidoto itiai, 

15 de lo ma orasi ngona ka o ngopasi 
ngona nanakoka o Gikimoi Awi Jaji ma 
Bukuka. Kagena o cawaro namake la 
ngona nowipiricaya O Yesus Kristus so o 
Gikimoi asa wonisisalamati. 

16 O bi moi-moi yalelefo o Gikimoi Awi 
Jaji ma Buku ma rabaka gena Una Awi 
kuasa so aku o nyawa yalefo. So magena 
galoha ma ngale o bi moi-moi itotiai 
gena inadoto ngoneka, la ngone aku 
nanga sala panako de aku nanga oho 
isidiahi, de lo inadoto ngoneka idodooha 
nanga sininga qaloha de itiai maro o 
Gikimoi wodudupa. 

17 Inadoto ngoneka maro komagena, 
so o nyawa la yodupa yomanara o 
Gikimoika, ona aku yomadoto qgaboloka 

ma ngale manga manara moi-moi bilasu 
yaaka. So yomasidailakoka la o manara o 
kia bato galoloha aku ona yaaka. 
1 Ma orasika de o Yesus Kristus done 

4 asa wahino kali, la o nyawa iooho 
bai o nyawa isosone manga loha de 
manga dorou ma sopo wafanggali de 
o loha eko o dorou, de lo o bi nyawa 
yangodu wapareta maro o kolano moi. 
So o Gikimoi de o Yesus Kristus Manga 
simaka ngohi totemo tagogou ngonaka, 

2 bilasu o nyawaka ngona nasihabari o 
dodoto itotiai. O orasi isigeto-geto bilasu 
nomasidailako la nosihabari nokaeli, 
ngaroko o nyawa yodupa yoise eko iholu 
yoise. Komagena nakoso o nyawa de 
manga sala ona magenaka nasingangasu 
la aku manga sala yanako de nadedemo 
bilasu imatogu o sala yaaka, qabolo de 
ona nasiduduga ma ngale o bi moi-moi o 
kia bilasu yaaka. Ma orasi nadoto bilasu 
ani sabari lo ka ilamo onaka. 

30 demo moi-moi talelefoka magena 
bilasu naaka, sababu ma orasi asa 
imasidiado de o bi nyawa asa o dodoto 
itotiai gena isigise kawa, duma ona 
manga edekati gena o kia bato ona 
yodupa magena isigise. So ona asa o bi 
guru ikokulai yangaho de yasingosa la o 
bi guru magena isingangasu yamote to 
ona masirete manga nyafusu ma dorou, 
sababu o moi-moi magena manga 
siningaka yadahe so ona lo yodupa 
yasigise. 

4 Komagena ona asa yoise iholu o 
dodoto itotiai de cawali yodupa isigise 
ka o dodoto ma jarita ifufuma. 

> Duma ngona gena, ngaroko o 
sangisara ma rabaka eko lo o loha ma 
rabaka, bilasu ani sininga de ani rohe ma 
nyafusu gena napareta galoha. Bilasu 
ngona o sangisara namoku, de o habari 
ma ngale Yesus Kristus gena notagi 
nosihabari. So ani manara ma rabaka o 

kia o Gikimoi wonisitatapuka qangodu 
magena bilasu namanara. 

6 Komagena so ma orasi he idumuka 
ngohi bilasu tosone maro o suba moi o 
Gikimoi Awi simaka. 

7 De ma ngale o habari galoloha 
tosihabari o bi nyawaka gena ngohi 
tomaaka maro o goguule moi ma rabaka 
tamote so tomagogora sidago lo ma 
bati taado. Maro o goguule magena 
tosiboloka, so ngohi lo o dodoto itotiai 
gena topiricaya qaputuruka de tadiahi 
galoha. Upa sidago magena itagali. 

8 Ma dodoguka, ngohi o bi moi-moi 
itotiai ka taaka, maro o nyawa o goguule 
ma rabaka tamomote so bilasu ngohi 
o hadiah tamake. La ma orasi o nyawa 
yangodu manga loha de manga dorou 
ma sopo o Jou Yesus wafanggali itotiai 
de to ona manga sopo, de ngohi asa 
o hadiah woihike de ngohi ai sininga 
itotiai waaka, so komagena o oho ka 

sidutu ikakali tamake. De ka cawali 
ngohi tomatengowa, duma o nyawa 
nagoona bato o Jou widodara so yodupa 
widamaha sidago Una wahino kali, ona 
lo asa o oho ka sidutu ikakali yamake. 

3 Tanu nomataika nomasidailako la upa 
iteka de nahino kasi ngohino. 

10 Sababu o Demas winyafusu ilamo 
o bi moi-moi o duniaka kiaka o 
Gikimoi wodudupawa, so una ngohi 
woidongosaka de wotagi o Tesalonika 
ma kotaka. De o Kreskes una magena 
lo womajoboka la wotagi wosihabari 
o Galatia ma daeraka, de o Titus 
womajoboka la wotagi wosihabari o 
Dalmatia ma daeraka. 

11 So ona yamuruo naga ngohi iririwo 
gena ka cawali o Lukas womatengo 
wogogesi dede ngohi. So, Timotius, ma 
orasi ngona nahino tanu o Markus lo 
nowingaho wahino ngohino, sababu una 
aku ngohi woiriwo, 

12 de lo o Tikhikus ai roriwo igogoma 
gena wihiwa, sababu towisulo so wotagi 
womajoboka o Efesus ma kotaka. 

13 De lo ma orasi ngona nahino tanu ai 
juba kanaga tododongosa o Karpus awi 
tahuka gena naaho, una magena o Troas 
ma kotaka. De lo naaho o bi buku-buku, 
ma boboloi ai buku kanaga isiaka de o 
haiwani ma kahi gena ma faida ilamo. 

14 Kanaga o nyawa moi una o bi 
moi-moi o tabagano waaaka de awi 
ronga O Aleksander, una magena ma 
para ma dala woiaka o dorou ngohika, 
so o Jou done asa una wisisangisara ma 
ngale o dorou woiaka ngohika. 

15 So ngona bilasu nomajaga qaloha 
ma ngale una upa o dorou wonigaka 
ngonaka, sababu una magena to 
ngone nanga dodoto itotiai walawangi 
gaputuru. 

16 Ma nonomaka gena, ma orasi 
ipapasaka de o bobareta manga hakim 

ma simaka, de ma ngale manga dailako 
kagena ngohi tasinako itiai de o nyawa 
moi lo yahinowa ngohi ai dateka la 
iriwo, duma yangodu idongosaka. Tanu 
o Gikimoi upa ona wasisala duma ona 
wasiapongu. 

17 Ngaroko imaaka komagena, duma o 
hakim manga simaka o Jou kanaga dede 
ngohi. So Una aku ai sininga wosiputuru 
sidago lo o dodoto itotiai gangodu 
tosihabari so o bi hakim ma nyawa o 
bangsa idadalano lo yoise. So komagena 
o Jou woisisalamati o bodito ma rabano, 
imatero maro ngohi o singa ma uru ma 
rabaka de ipalakoka. 

18 Mutuwade ngohi aku Una 
towipiricaya asa woisisalamati o nyawa 
moi-moi manga edekati gatotorou ma 
rabano de woingaho o sorogaye, kiaka 
Una kagena wopareta. Hino la ngone o 
Gikimoi Awi ronga posilamo de ma bati 
lo ihiwa! Amin. 

13 Ai salam tosidingo ongo Priskila de o 
Akwila, komagena lo o Onesiforus de to 
una awi tahu ma raba moika. 

20 O Erastus kanaga wogoge o 
Korintus ma kotaka. O Trofimus ngohi 
towidongosa o Miletus ma kotaka 
sababu wigoga. 

21 Tanu ngona nomasidailako qaloha 
la o alo de o rato ma orasi itagi waasi 
de ngohino nokahinoka. De lo o Ebulus, 
de o Pudes, de o Linus, de o Klaudia 
de yadalasi nanga dodiao o Jou Yesus 
iwipipiricaya ona lo manga salam isidingo 
ngonaka. 

22 De ngohi togolo o Jouka la, Timotius, 
tanu ngona ani sininga wosiputuru. De 
to Una Awi laha foloi wodogo ngini o 
bi nyawa nipipiricaya ningoduka. Ngohi 
Paulus O Roma ma kotaka 


Titus 


1 Titus tonisiboboso. Ngohi manena, 

Paulus, o Gikimoi wositatapu todadi 
maro to Una Awi sosulo moi de o Yesus 
Kristus woisulo maro to Una Awi rasul 
moi. Ngohi isulo ma ngale o nyawa 
o Gikimoi wahihirika so idadi to Una 
Awi nyawa, la ona magenaka taleleani 
ma ngale manga piricaya gaputuru o 
Yesuska. De lo ngohi isulo ma ngale 
ona tadoto la yanako o Gikimoi Awi 
dodoto itotiai, kiaka kanaga imadoto o 
bi moi-moi wodudupa, la magena bilasu 
yaaka, 

2so ona yongongano asa yamake o oho 

ka sidutu ikakali. Komagena ma orasi ka 
o dunia lo wosidadi waasi, de o Gikimoi 
wojaji qaboloka asa Awi nyawa gena 

ioho ka sidutu ikakali. Una ma moi waasi 
wokulai. 

3 De o orasi moi wahirika Una asa 
wasingangasu o bi nyawaka to Una 
Awi habari galoloha, so kagena de Awi 
sosulo itagi isihabari. Komagena o habari 
galoloha o Gikimoi nanga Salamati 
woidedemo ngohika, magena woisulo la 
ngohi totagi tosihabari o bi nyawaka. 

40 surati manena tolefo ngonaka 
maro ai ngopa masirete tonisiboboso, 
sababu ngona nopiricayaka o Gikimoi 
Awi dodoto imatero maro de ngohi. 
Ngohi togolo o Gikimoi nanga Baba de o 
Yesus Kristus to ngone nanga Salamati 
tanu inidogo ngonaka o laha de o galusiri 
ifoloi, la ani sininga yaaka so foloisi 
isanangi. 

3 Ngohi asa totagika, de ngona kagena 
o Kretaka nogoge la ma ngale o nyawa 
o Yesus iwipipiricaya manga manara de 
manga dodoto isasala nositiai, de ma 

ngale notagi o bi doku nageto la o bi o 
nyawa ipipiricaya manga bobareta nahiri 
de natide, maro ngohi tonisulo ngonaka. 

6 So nakoso o nyawa ipipiricaya o 
bolu moika manga bobareta nahiri, 
bilasu komanena: Nakoso o nyawa 
moi la wodadi o nyawa ipipiricaya 
manga bobaretaka gena, o nyawa una 
manena ma moi waasi o nyawa iwikalaki. 
Komagena una bilasu ma peqeka ka 
momatengo de upa o ngopeqeka ma 
somoa wadupali, de awi ngopa-ngopa 
yangodu bilasu iwisigise qaloha de o 
nyawa ma somoa lo yanako awi ngopa 
manga oho ma rabaka yodupawa O 
dorou yaaka. 

7 Bilasu ma moi waasi iwikalaki, sababu 
o nyawa ipipiricaya manga bobareta 
moi gena maro o Gikimoi Awi sosulo 
ma ngale o nyawa ipipiricaya waleleani. 
Komagena upa womacaralamo, upa 

witobatoosa, upa witobadalu, upa 
witobangamo de upa o pipi wodesere. 

8 Duma una bilasu wodupa o nyawa 
ma somoa wasigaro la imasidodogu 
awi tahuka, awi sininga de awi rohe ma 
nyafusu gena wapareta galoha, de awi 
dupa o orasi isigeto-geto cawali o kia 
naga galoloha, awi sininga watuga itotiai, 
so o dorou moi lo upa waaka duma o 
moi-moi o kia itotiai wodupa waaka. 

3 Manga bobareta una magena bilasu 
wopiricaya igogou o habari qaloloha 
ma ngale o Yesus Kristus maro o kia 
ngohi dede ngona powidotoka. La una 
o dodoto itotiai o nyawa ipipiricayaka 
wadoto womatoguwa, de wasiduduga so 
ona asa yamote. Una magena bilasu awi 
piricaya gaputuru o Yesuska la igogou 
una lo wobarani wasidapano o nyawa 
nagoona o dodoto itotiai yahoholu, so 
ona asa yanako igogou ona masirete 
isala. 

10 O nyawa ipipiricaya manga bobareta 
moi una magena bilasu wopiricaya 
gaputuru o Yesuska, sababu o dodoto 
itotiai de yahoholu gena ma nyawa 
yadala, ma boboloi ona o bi Yahudika 
ma nyawa o Yesus wipipiricayaka. Ona 
manga bi guru ikokulai de manga dodoto 
ifufuma gena o nyawa yadomatoko de 
yakulai. 

11 Ona magena o nyawaka yadoto 
de manga dodoto itotiaiwa, la yakulai 
ma ngale o nyawa asa o pipi yahike 
onaka. Sababu manga dodoto itotiaiwa 
o nyawaka yadoto, so o bi tahumoi- 
tahumoi ma rabaka asa manga piricaya 
itotiai yodongosa. O bi guru ikokulai 
gena bilasu pasidapano la o nyawaka 
imatogu yadoto. 

12 Kanaga o nabi moi o Kretano lo 
idedemoka, "O bi Kreta ma nyawa gena 
yodupa yatodamatoko, de maro o bi 
haiwani ifofufuru isusa podoto so ona 

o dodoto itotiai gena yamotewa, de lo 
yatesere de imomanarawa." 

13 So o kia ma nabi o Kretano wotetemo 
gena itero. Mutuwade ngona bilasu 
nasidapano foloisi qaputuru ma ngale 
yanako igogou ona isala, la ona asa 
yopiricaya gaputuru o dodoto itotiaika, 

14 de upa lo yamote o bi guru ikokulai 
to ona manga boboso masirete de o 
Yahudika manga dodoto ma jarita. 

15 Nakoso o nyawa manga sininga 
ibolowo, asa manga manara moi-moi 
qangodu magena itiai o Gikimoi Awi 
simaka. Duma nakoso ona o Yesus 
Kristus iwipiricayawa, manga sininga asa 
qatorou so manga manara moi-moi lo 
qangodu gena asa gatorou o Gikimoi 
Awi simaka. Komagena lo o guru ikokulai 
ona manga siningaka cawali yasosininga 
o dorou de lo manga sininga ma rabaka 
gatogoi sidago lo itemo manga manara 
gatotorou gena gangodu itiai. 

16 Nakoso o manara qaloloha yaakuwa 
yaaka de o Gikimoi iwisigisewa so manga 
manara gangodu gatorou, de o Gikimoi 
ona waleki de wadupawa. So ngaroko 
ona itemo o Gikimoi iwinakoka, duma 
ngone panako magena ikulai de igogou 
ona o Gikimoi iwinakowa. So bilasu 
nasidapano onaka ma ngale yanako 
igogou ona isala. 

1 Duma ngona, Titus, bilasu o bi 
2 nyawa o Yesus iwipipiricaya nasidoto 
la yaaka o dodoto kiaka itetero de itotiai. 

2 So nakoso o nyawa ipipiricaya nadoto 
bilasu komanena: O bi dodihimo yanau 
nadoto bilasu manga sininga de manga 
rohe ma nyafusu gena yapareta qaloha 
de lo manga sininga yatuga itotiai, so 
manga moi-moi yaaaka gena maro o 
nyawa aku yahoromati. De nadoto ona 
bilasu o dodoto itotiai yopiricaya igogou, 
de manga dodara ilamo o nyawaka, de 
ona lo o sangisara yamoku. 

3 Komagena lo o bi dodihimo o 
ngopeqeka nadoto bilasu manga sininga 
de o bi moi-moi yaaka itiai de galoha 
maro o Gikimoi wodudupa, so upa O 
nyawa ma somoa manga ronga ma 
dorou yogaka de upa yatobadalu. De 
bilasu ona yodupa yadoto o bi moi-moi 
galoloha o ngopegeka ma somoaka. 

4 Gena ma ngale ona o ngopegeka asa 
ikakawiku lo yadoto la manga roka de 
manga ngopa-ngopa yasiboso, 

> de maro o awa moi ami dailako galoha 
ami tahu ma rabaka de mowisigise 
galoha ma rokaka, de lo ami sininga 
matuga itotiai la kanaga ami cho ma 
rabaka gena o dorou moi lo upa maaka. 
So o bi ngopeqeka asa ikakawiku gena 
upa o moi-moi gatotorou yaaka, la 
o nyawa ma somoa moi lo yaakuwa 
o Gikimoi Awi habari galoloha yaaka 
gatorou. 

6 De komagena lo o bi gohiduuru 
nadoto bilasu ona manga sininga yatuga 
itotial. 

7 De ngona masirete lo o orasi isigeto- 
geto bilasu o moi-moi qaloloha naaka, 
la o nyawa ma somoa manga sininga 
ma rabaka yanako itiai la o moi-moi 
maro komagena bilasu ona yaaka. Bilasu 
nadoto de ani dodoto itotiai de itetero la 
o nyawa aku yahoromati, 

8 de o nyawa moi lo akuwa ani demo 
ma sala yamake. Naaka komagena la 
to ngona ani lawangi gena o kia naga 
moi lo upa ona yamake ma ngale ngona 
nisisala, so ona masirete asa imasimage. 

3 De komagena lo nakoso o nyawa 
igogilalo de kanaga maro manga tona 
masirete ihiwa, so bilasu o nyawa ma 
somoa una awi tonaka imanara la 
manga oho yamake, ona magenaka 
nadoto bilasu manga manara moi-moi 
ma rabaka iwisigise qaloha o tona ma 

duhutu una magenaka. Komagena bilasu 
o bi kia naga o tona ma duhutu wosusulo 
upa isiholu, duma ka yaaka la awi sininga 
isanangi. 

10 De nadoto la o tona ma duhutu 
awi moi-moi upa ona yatosi, duma ona 
bilasu o wange isigeto-geto isimane ona 
manga manara moi-moi yaaka de manga 
sininga qaloha, la o tona ma duhutu 
magena igogou aku wapiricaya. Bilasu o 
moi-moi yaaka komagena, la done asa 
o bi nyawa o Yesus wipipiricaya waasi 
yanako de isihoda gena igogou qaloha 
ma ngale o dodoto o Gikimoi asa ngone 
wonasisalamati. 

11 Komagena bilasu o nyawa ipipiricaya 
o moi-moi qaloloha yaaka, sababu de o 
Gikimoi Awi laha o nyawaka so wisulo o 
Yesus Kristus wouti o duniaku ma ngale 
o Gikimoi Awi edekati la o bi nyawa 
yangodu aku wasisalamati. 

12 De lo o Gikimoi de Awi laha ngoneka 
asa wonadoto la pomatogu paaka o bi 
moi-moi o Gikimoi wodudupawa de 
pomatogu o dunia ma nyafusu gatorou 
pomote, de o orasi manena ngone bilasu 
nanga sininga itiai la paaka o moi-moi o 
kia itotiai de o Gikimoi wodudupa. 

13 Bilasu paaka komagena, sababu 
ngone podamaha de pongongano done 
asa ifoloi posanangi, ma orasi nanga 
Gikimoi Wilalamo Una magena to ngone 
nanga Salamati o Yesus Kristus asa wouti 
kali o duniaku, maro o kolano moi de 
Awi kuasaka. 

14 Una Awi rohe wahike isone ma ngale 
ngone nanga dorou ma ija so ma rabano 
aku wonapalako de wonariwo so nanga 
dorou isisa de nanga sininga galoha. La 
ngone podadi maro to Una Awi nyawa 
masirete de maro lo o nyawa podupa O 
loha paaka. 

15 So o bi moi-moi gangodu igoma 
ngohi talelefoka gena nadoto o 
nyawa ipipiricayaka, de manga sininga 
nasiputuru la bilasu ona yaaka, de lo 
nasidapano nagoona yamomotewa. 
Naaka komagena maro o Yesus Kristus 
Awi sosulo moi, so o nyawa moi lo upa 
nasimaha ngona nisigisewa. 

1 Ngona ani nyawa o Yesus 
3 iwipipiricaya o Kretaka nadoto 
nosidadu-dadu, la yososininga bilasu 
ona yasigise qaloha o nyawa yangodu 
ipopareta, de lo ona bilasu manga 
sininga ma dupa isidailako la o kia bato 
galoloha gena yodupa yaaka. 

2 De ona bilasu o nyawa ma somoa 
moi lo upa yasibicara gatorou de upa lo 
imakangamo. Duma ona bilasu de manga 
sabari ilamo la o bi nyawa yadodara de lo 
bilasu o orasi isigeto-geto manga sininga 
qamuuqu o bi nyawaka. 

3 Sababu igogomaka ngone masirete lo 
pofuma, so poholu o Yesus powipiricaya, 
de pamote ka o ngeko isasala, sidago 
lo o nyafusu ma dorou gena foloi 
podupa so bilasu ka paaka. So o orasi 
isigeto-geto ngone ka o dorou paaka 
de nanga edekati o nyawa manga bi 
moi-moi panyafusu poli, sidago lo o 
nyawa inaduhudu so ngone de o nyawa 
ma somoa pomatekesikoholu. 

4 Ngaroko ngone o bi moi-moi 
qatotorou magena paaka, duma 
ma orasi yaadoka de o Gikimoi asa 
wonasidumu Awi laha de lo Awi dodara 
so ngone wonasisalamatika. 

> De to ngone nanga dorou Una wapiki 
de wasisaka, de lo Awi Gurumi Qatetebi 
nanga sininga wamuane so nanga oho 
qamomuane koloko asa inasibuo kali. 
De upa Una wonasisalamati sababu 
ngone o moi-moi itotiai paaka, duma 
Una masirete wonagalusiri ngoneka, 

so komagena asa Una wodupa ngone 
wonasisalamati. 

650 o Gikimoi Awi Gurumi Qatetebi 
wonasitodihike ngoneka la o Yesus 
Kristus aku ngone wonasisalamati. 

7 Sababu Una Awi laha ilamo ngoneka, 
so aku o Gikimoi waaka nanga sininga 
itiai, la igogou ngone maro Awi ngopa- 
ngopa masirete so pongongano done 
asa pooho ka sidutu ikakali. 

80 demo moi-moi igoma ngohi 
tolelefoka gena igogou de itero. 
Mutuwade ngohi todupa o moi-moi 
qangodu magena ngona nadoto o bi 
nyawa o Gikimoi iwipipiricayaka de 
ani sininga igogou, la ma ngale ona lo 
yodupa manga loha yaaka o nyawaka. O 
demo moi-moi igoma ngohi tolelefoka 
gena qaloha de aku lo o bi nyawa 
yangodu yariwo, 

3 duma nakoso o nyawa la 
imatekekoholu koloko o nyawa 

ifufuma, ma ngale o Gikimoi Awi bobita 
o Musa wolelefoka de o dodoto ma jarita 
ka manga etesi imatekekangamo gena, 
ma faida ihiwa. So magena upa ngona 
nomaha-maha. 

10 Nakoso o nyawa la kanaga o dodoto 
isasala yadoto o nyawa ipipiricayaka 
ma ngale o nyawa ipipiricaya manga 
sininga iruwahe sidago o dodoto itotiai 
yodongosa, ngona bilasu nasidapano ma 
moi eko nosidadu ma sinoto sidago lo 
imatogu. Duma nako imatogu yoholu, de 
o nyawa ona magena upa he nasimaha 
yodotoli. 

11 Ngona nanakoka o nyawa maro 
komagena igogou o dodoto itotiai yaholu 
de ona masirete lo yanako o manara 
isasala yaakaka, so igogou nanako ona 
manga manara lo gatorou o Gikimoi Awi 
simaka. 

12 To ngohi ai edekati kanena o 
Nikopolis ma kotaka togogesi sidago 

O alo de o rato ma orasi ipasa, so ma 
orasi o Artemas eko o Tikhikus la kagena 
imasidiado ngonaka, de ngohi tonisulo 
ngona tanu nomasidailako qaloha la 
nakahino ngohino o Nikopoliska. 

13 De ma ngale o Zenas, una o doku 
ma adati ma sahe moi, de lo o Apolos 
ona o Kreta ma guraka, de ma orasi ona 
imajobo bilasu ngona nariwo qaloha la 
manga dodagi ma rabaka manga oho 
upa lo ikurangi. 

14 De lo nanga dodiao o Yesus 
iwipipiricayaka upa sidago ona manga 
oho magena ma faida ihiwa, so bilasu 
imadoto la o manara qaloloha yodupa 
yaaka igogou, ma boboloi o nyawa 
isususa yariwo. 

15 Ngohi de ai dodiao mingodu kanena 
misidingo o salam tanu asa pomakamake 
de ngona o Kretaka. So nosidiado to 
ngomi mia salam pomakamake dede 
ona yangodu o Kretaka, ona o nyawa 

imisiboboso ngomika de lo yopipiricaya 
o Gikimoi Awi dodoto maro de ka 
ngone. De ngohi togolo tanu to ngone 
nanga Yesus Kristus asa Awi laha foloi 
wodogo ngini ningoduka. Ngohi Paulus 
O Nikopolis ma kotaka o Makedonia ma 
daeraka 


Filemon 


1 Filemon, ngona gena ngomi mia 
dodiao o manara moi ma rabaka so 
minidododara. Ngohi, Paulus, ma ngale 
o Yesus Kristus towileleani so o bui ma 
rabaka, de o Timotius nanga dodiao ma 
Kristus wipipiricaya, o surati manena 
ngomi minisidingo ngonaka. 
2 De ngomi lo misidingo o salam tanu 
asa pomakamake de ona yasinoto 
to ngomi mia dodiao ma Kristus 
wipipiricaya, ona magena o Apfia de 
lo o Arkhipus. Una o Arkhipus maro o 
prajurit moi o komandan ma beseso 
waaka wokaeli, sababu una lo ma Kristus 
wileleani wokaeli. De lo misidingo o 
salam tanu asa pomakamake de o bi 
gogobu ona yangodu kagena Filemon ani 
tahuka yodupa imatotolomu. 

3 Ngomi migolo o Gikimoi nanga Baba 
de nanga Jou Yesus Kristus tanu inidogo 
nginika o laha ifoloi, la nia sininga yaaka 
so foloisi isanangi. 

4 Ngohi ma orasi ai sumbayang tatide 
o Gikimoika ma ngale ngona, de 
tonisininga ai sumbayang gangodu ma 
rabaka. Totemo, "Ya, Jou! Ani laha ka 
ilamo poli." 

> Sababu ngohi asa toise ngona ani 
piricaya qaputuru o Jou Yesuska de 
lo nadodara o Gikimoi Awi nyawa 
yangoduka. 

6 De ngohi tosumbayang o Gikimoika 
togolo tanu ngona asa ma Kristus 
nowipiricaya gaputurusi. De lo o laha 
moi-moi gangodu o Gikimoi ngone 
wonahihikeka gena igogou asa nanako. 
So komagena ngona aku o loha naaka 
Awi nyawa yangodu maro nanga dodiao, 
la ma ngale ma Kristus asa iwihoromati. 

7So ngohi foloi inali de ai sininga lo 
foloi qaputuru, sababu ngona ai dodiao 
nopipiricaya asa nadodara o Gikimoi Awi 
nyawaka de komagena ngona lo manga 
sininga nosiputuru. 

8 Komagena so ngaroko ngohi maro ma 
Kristus Awi sosulo moi so de o kuasa 
ma ngale ngohi aku tonisulo ngonali la 
naaka, 

3 duma tosininga ngona gena o Gikimoi 
Awi nyawa nadodara. So ka ngonali ngohi 
asa tonibaja de tonigolo. Mutuwade 
ngohi manena o Yesus Kristus Awi dagali 
moi so ibuika ma ngale Una towileleani, 

10 so asa togolo ngonaka la tanu kanaga 
ai ngopa moi gena asa ngona nowiriwo. 
Una magena maro ai ngopa masirete. 
Sababu ma orasi ngohi o bui ma rabaka 
de o habari qaloloha towisingangasu 
unaka, de maro o ngopa moi awi rohe 
ma sihino ma babano so to una awi 
piricaya lo ma sihino ngohino. Una 

magena awi ronga o Onesimus (de awi 
ronga ma ngale gena faida qaloha). 

11 Ngaroko iqoqomaka asa una awi riwo 
gatorou de ma faida ihiwa ma ngale 
ngonaka, duma o orasi manena ma 
ngale awi riwo ngona de ngohika gena 
ka galohaka so awi faida lo qaloha. 

12 So o Onesimus una foloisi towisayangi 
maro ka to ngohi ai kusi-kusi de una 
magena asa towisulo la wotagi woliho 
ngonaka. 

13 Ma orasi ngohi ibuika sababu o habari 
galoloha tosihabari, de ka todupasi 
towisulo la maro to ngona ani dagali moi 
gena una wogoge de woileleani ngohi. 

14 Duma ngona tonigolowa de 
noisimaha waasi, so ngohi tositatapuka 
upa lo towisulo sidago una aku wogoge 
dede ngohili. Upa sidago lo una wogoge 
de woiriwo ngohi duma ngona asa 
nosimaha waasi. Lebelaha kanaga de ani 

dupaka la aku ngona asa ngohi noiriwo 
kali. 

15 Nagala o Gikimoi Awi dupa so o 
Onesimus wonidongosa, la ma ngale una 
magena asa o Jou Yesus wipiricayaka, de 
itekawa done woliho kali la una wogoge 
dede ngona de ma deka ma bati lo ihiwa. 

16 O Onesimus towidodara, duma 
igogou ngona asa nowidodara foloisi 
galoha. Sababu una gena upa ka to 
ngona ani gilalo ileleleani kali, duma una 
foloisi qaloha maro o gilalo woleleleani 
moi, sababu una magena lo to ngona ani 
dodiao o Jou Yesus wipipiricayaka. 

17 So ngohi tonigolo ngonaka, nakoso 
ngona noisininga ngohi maro to ngona 
ani dodiao o Jou Yesus powipipiricaya 
de powileleanika, de tanu ma orasi o 
Onesimus womasidiado ngonaka, de una 
asa nowisimore imatero maro ngona de 
ngohi pomatekesikomore. 

18 De lo nakoso una de awi sala moi 
ngonaka eko lo una de awi nagi moi 
ngonaka, tanu awi sala magena ngona 
noisisala ngohika maro ai sala de ai nagi 
masirete. 

19 Ngohi, Paulus, de ai gia masirete 
talefo: o moi-moi magena asa ngohika 
isimoku de lo awi nagi ngonaka asa 
tafangu. (So komagena, ngaroko, upa 
he tonisininga la ngona ani nagi foloisi 
ilamo ngohika, sababu ma orasi o 
habari galoloha tonisihabari de ngona 
o Jou Yesus asa nowipiricayaka de o 
oho ka sidutu ikakali gena namake, so 
magegena maro to ngona ani nagi moi 
ngohika.) 

20 Ai dodiao ma Kristus nowipipiricaya, 
ma ngale o Jou so igogou ngohi todupa 
la tanu ngona o loha moi naaka 
ngohika, so tonisulo la ngona dede 
o Onesimus nimatekesikomore la de 

magegena ngona aku to ngohi ai sininga 
nosiputuru. 

21 Ngohi tobarani o surati manena 
talefo ngonaka, sababu tanako ngona 
asa ai gogolo moi ngonaka gena nosigise, 
de tanako igogou asa naaka foloisi de 
o kia naga moi gena ngohi tonigolo 
ngonaka. 

22 De kanaga ai gogolo moili gena tanu 
o ngihi moi nosidailako ma ngale ani 
tahuka asa tomasidodogu. Sababu ngini 
nia sumbayang niatide o Gikimoika ma 
ngale ngohi, so ngohi tongongano Una 
asa O bui ma rabano woisisupu la aku 
tokahika kali nginika. 

23 O Epafras lo o bui ma rabaka 
wisangisara dede ngohi sababu una o 
Yesus Kristuska woleleleani moi, una 
asa o salam wosidingo ngonaka tanu 
nimakamake kali. 

24 De kanaga o Markus, de o Aristarkhus, 
de o Demas de lo o Lukas ona ai dodiao 

ileleleani lo o salam yosidingo ngonaka 
tanu asa nimakamake kali. 

25 De ngohi togolo o Jou Yesus Kristus 
tanu Awi laha foloi wodogo ngini 
ningoduka. Ngohi Paulus O Roma ma 
kotaka o bui ma rabaka 


Ibrani 


1 1 |qoqoma-qomaka, kanaga he ma 
para ma dalaka de o bi ngeko lo 
ma bio idala o Gikimoi Awi demo asa 
wosingangasu gena o bi nabika, so ona 
magena lo aku yasingangasuli to ngone 
nanga ete de nanga topora igogomaka. 

2 Duma o orasi manena gena kanaga o 
orasi ma dodoguka, to Una Awi demo 
gena Awi Ngopa masirete Una magena 
asa wonasingangasu ngoneka. Una Awi 
Ngopa gena wisitatapuka la o bi moi-moi 
o kia naga gangodu gena to Una, o bi 
moi-moi kiaka sababu ka Una magena so 
o dunia de o dipa lo qangodu idadika. 

3 Una Awi Ngopa magena o Gikimoi 
Awi nita, ena gena Una o Gikimoi Awi 
mulia wosikelelo, de ma ngale Una 
gena de o Gikimoi ka imaketero. Una 

magegena de Awi demo ikokuasa so 
kanaga o bi moi-moi o kia naga gena 
qangodu wapaliharaka. Una o bi nyawa 
o duniaka manga dorou ma rabano 
wasisupu qaboloka, de asa Una witide 
o sorogaye so kadaku womatamiye o 
Gikimoi Wokokuasa Awi girinaka la Awi 
horomati wamake. 

4lgogou, Una magena wodadi foloisi 
wolamo de o Gikimoi Awi malaikat- 
malaikat, de o ronga kiaka o Gikimoika 
wamamake gena ma horomati foloisi 
ikuruye de to bi malaikat manga ronga. 

> Komagena igogou, sababu ma moi 
waasi o Gikimoi wotemo Awi malaikatka 
komanena, "Ngona gena Ai Ngopa. 
O wange manena Ngohi tadedemo 
yangoduka, igogou Ngohi gena to Ngona 
Ani Baba." De lo ma moi waasi o Gikimoi 
ma ngale Awi malaikat gena wotemo 
komanena, "Ngohi gena to Una Awi 
Baba, de Una gena lo to Ngohi Ai Ngopa." 

De o bi demo magena ma meta ka cawali 
o Gikimoi ma Ngopaka. 

6 De ma ngale o Gikimoi ma Ngopa 
womatetengo gena kanaga foloisi 
wolamo so ma orasi wisulo Una gena 
wouti o duniaku, de o Gikimoi lo wotemo 
komanena, "To Ngohi Ai malaikat ona 
yangodu bilasu Ai Ngopa magena 
iwisuba." 

7 Nakoso ma ngale Awi malaikat gena, o 
Gikimoi wotemo komanena, "O Gikimoi 
Awi malaikat ona wileleleani gena waaka 
la ona yodadi maro o paro, de lo maro o 
uku ma sora." 

8 Duma ma Ngopa magenaka o Gikimoi 
witemo komanena, "Ngona gena o 
Gikimoi, de asa nopareta ka sidutu 
ikakali, de Ngona lo asa Ani nyawa 
nakolano de Ani sininga itotiai. 

3 Ngona o manara itotiai gena nododara 
de o manara ma dorou noduhudu. 
Komagena so Ngohi, Ani Gikimoi, asa 

o gososo toniguse Ngonaku maro o 
nonako moi Ngona tonitide la nodadi o 
kolano moi foloisi nihohoromati de Ani 
dodiao." 

10 De lo o Gikimoi ma Ngopa magenaka 
witemo, "Ngona, Jou, gena ma solano 
Ngona o dunia nosidadi, de Ani gia 
masirete gena o dipa lo naaka. 

11 Magena gangodu igogou done isisa, 
duma Ngona gena kanaga ka sidutu 
ikakali. O dunia de o dipa gena done 
idadi qapereki maro o baju done idadi 
gatorou, 

12 de lo maro o baju Ngona asa napake 
kawa eko naumoka de nositagali so moili 
gena qamomuane. Duma Ngona ka ma 
moi lo nongaliwa, de Ani oho magena 
ma dodogu lo ihiwa." 

13 De komagena lo o Gikimoi asa o 
malaikat moi waasi onaka wotemo 
komanena, "Nomatamiye to Ngohi Ai 
girinaka la Ai horomati namake sidago 


IBRANI 1-2 5 


Ani lawangi taaka la yahino de nisigise ka 
ka Ngonaka." Duma Awi demo magena 
wotemo cawali ka ma Ngopaka. 

14 So nako o bi malaikat ona magena, 
yangodu o Gikimoi Awi leleani kiaka 
wasusulo la ona itagi ma ngale o nyawa 
nagoona done Una wasisalamati gena, 
ona yaleleani. 

1 Mutuwade ma ngale o Jou Yesus 

foloisi wolamo de o bi malaikat, so 
ngone bilasu pomasidodiahi o dodoto 
ma ngale Una gena, kiaka poiise, magena 
pomasigocoho gaputuru de posigise 
gaputuru, la ma ngale upa ngone he 
kagena o ngeko itotiaika de pamote kali 
o ngeko isasalaka. 

? Sababu o Gikimoi Awi bobita 
kiaka igogomaka o bi malaikat 
yosingongangasu nanga ete de nanga 
toporaka gena itagaliwa. Ce! O nyawa 
la kanaga yosigisewa eko yatilaku, ona 

magena yangodu asa manga dorou ma 
fanggali yamake. 

3 So nakoso ngone o habari galoloha 
gena posidoohawa, de igogou nanga 
dorou ma fanggali magena asa akuwa 
inapalako. O habari magena foloisi 
galoha de o demo kiaka igogomaka o 
bi malaikat isingongangasu. De magena 
lo o Jou Yesus masirete wosihabari 
woqomaka de o nyawa lo kanaga 
yoiseka, ona magena done o habari gena 
inasinako itiai ngoneka. 

4De o Gikimoi masirete o demo ona 
isingongangasuka gena wosiputuru, 
sababu waaka o nonako moi-moi 
ihahairani la Awi kuasa wosikelelo, de 
lo mote to Una Awi dupa masirete o 
Gurumi Qatetebi o cocatu moi-moi 
magena wositoku onaka. 

> Nakoso posiade-ade o dunia manena 
kiaka done gamomuane o orasi ma 
simaka, ma ngale yapopareta gena o 

Gikimoi Awi kuasa wahike o bi malaikat 
gena yasowo. 

6 Duma o bi nyawa ona magenaka Awi 
kuasa gena asa wahike, de ma ngale 
magena kanaga to Una Awi Jaji ma Buku 
ma rabaka o demo isingangasu itemo, 
"Jou Gikimoi, kanaga o bi nyawa gena 
nagoona sidago Ngona bilasu nasininga. 
Ona gena ka o nyawa duma Ngona 
namaha-maha bai! 

7 Ngona gena, o orasi ma cunu naaka 
so manga kuasa gena sutu ikurangi de o 
malaikat. Ngona gena nasihoromati de 
nahike o kuasa de o mulia. 

8 Ngona gena o kuasa nahike la o 
bi moi-moi gangodu yapareta." So 
nakoso itemo o Gikimoi o kuasa wahike 
o nyawaka la o bi moi-moi gangodu 
yapareta, magena igogou de ma ngale o 
kia naga moi-moi gangodu ona yapareta. 
Ngaroko komagena, o orasi manena 
de o nyawa la o bi moi-moi gangodu 

yapopareta gena, kanaga ngone pakelelo 
waasi. 

? Duma ngone powikelelo o Yesus 
kanaga de Awi kuasa bai! Ma orasi Una 
kanaga o dunia ma gokuka, de kanaga 
wiaka so Una sutu wiceke de o malaikat. 
Sababu ma ngale o Gikimoi Awi laha 
ngone inangoduka so Una wisangisara 
sidago lo wosone, so Una gena wisimulia 
de wisihoromati. 

10 Komagena o Gikimoi Una gena, o 
bi moi-moi o kia naga gangodu gena 
wosidadika de magena ma ngale Una 
masirete wigiliri. So itiaika la Una gena 
wasimaha la o Jou Yesus wisangisara ma 
ngale Una womatengo gena womaaka 
o Salamati wololoa moi, kiaka o ngeko 
wasidumu Awi nyawaka ma ngale 
ona wasisalamati so aku imakomote 
yasimulia Una dede ona. 

11 Komagena lo o Yesus Una magena to 
ngone nanga dorou qangodu wasisaka 

ma ngale nanga sininga aku qatebi. De 
Una o dorou wasisisa moi de to ngone 
nanga sininga ma dorou lo wasisaka, so 
ngone inangodu kanaga nanga Baba ka 
womatengo. Komagena so o Jou Yesus 
wimagewa so wotemo ngone gena to 
Una Awi tahu ma raba moi. 

1? Komagena igogou, sababu igomaka 
o Yesus wotemo o Gikimoika, "Ma ngale 
Ngona gena, Ngohi asa tasingangasu de 
tonigiliri to Ngohi Ai tahu ma raba moika 
de lo Ani gogobu ma dolomu manga 
sidongirabaka." 

13 De lo o Yesus wotemo, "Ngohi Ai 
ngongano gena ka cawali o Gikimoika." 
De moili wotemo, "Ngohi kanena naga, 
dede o bi ngopa-ngopa lo kiaka o Gikimoi 
ona magena woihihike Ngohika." 

14 So nako ngone kiaka o Gikimoi 
wonaeto maro Awi ngopa-ngopa gena, 
imatero maro ka o nyawali so nanga 
rohe done isone o duniaka. Komagena lo 

o Jou Yesus, Una masirete lo, imaketero 
maro dede ona, so ipapasaka gena 

Una wosoneka la ma ngale o Iblis awi 
kuasa kiaka o sone wapopereta gena aku 
wasisa. 

15 De Una lo wosone la ma ngale o 
nyawa o sone ma rabano wapalako. 
Sababu igomaka ma ngale ona o sone 
yomodo, so manga oho o duniaka gena, 
gangodu ma rabaka ona maro ka o bi 
gilalo. 

16 O Jou Yesus wodadi maro o nyawa 
moi o duniaka, sababu Una wososininga 
ona magena o bi malaikat yasowo, duma 
ka o Abraham awi ngopa de awi danoku. 

17 So Una bilasu womadadi maro ona 
magena, la imatero dede to Una Awi 
tahu ma raba moi, la Una lo asa aku 
wodadi o Imam Wilalamo la kanaga 
de Awi galusiri de lo o Gikimoi Awi 
manara gena waaka wokaeli. Sidago Una 

masirete iwitooma ma ngale o nyawa 
manga dorou qgangodu gena watupu. 

18 Komagena la kanaga o nyawa 
yababaja gena Una aku wariwo, sababu 
Una masirete lo wibaja iqomaka ma 
orasi Una wisangisara. 

1 Ai dodiao, ngini o nyawa o Gikimoi 

Awi nyawa winiaasoka la o sorogaka 
niwosa. Ma ngale o Yesus gena hika 
nimasosininga. Una gena o Gikimoi asa 
wisulo la wahino ngoneka, wodadi o 
Imam Wilalamo de powipipiricayaka. 

20 Gikimoi Awi manara, kiaka 
wositatapuka gena, Una magena lo asa 
waaka wokaeli, ka imatero maro ma 
nabi Musa waaka wokaeli o Gikimoi Awi 
tahu waleleani, ena gena o Yahudika ma 
nyawa yadadalaka. 

3 Ka itiai o Yesus gena foloisi wihoromati 
de o Musa, maro o nyawa moi la kanaga 
o tahu wosigokoka, una magena foloisi 
wihoromati de o tahu kiaka wosigokosi. 

4 Sababu o bi tahu moi-moi yosigogoko 
gena kanaga ka o nyawa yagaka, duma 
naguuna o bi moi-moi o kia naga gena 
gangodu wosidadadika, Una magena o 
Gikimoi masirete. 

> Nako o Musa gena, waaka wokaeli 
o Gikimoi Awi tahuka ona magena 
waleleani, duma una gena ka cawali o 
leleani moi. Una wasingangasu onaka 
ma ngale o kia naga done o orasi ma 
simaka o Gikimoi asa wosikelelo. 

6 Duma nako ma Kristus gena, upa ka o 
leleani moi, Una he o Gikimoi ma Ngopa 
la kanaga waaka wokaeli o Gikimoi 
Awi tahu ma raba magena waaturu. 

De ngone gena to Una Awi tahu ma 
raba moi, hitilahi nanga siningaka asa 
pobarani pomasigocoho qaputuru la 
powingongano ma Kristuska. 

7So hika ngini nimasosininga o 
sidapano ma demo o Gurumi Qatetebi 
wodedemo, kiaka igomaka isilelefo o 

Gikimoi Awi Jaji ma Buku ma rabaka 
itemo, "Nakoso o wange manena ngini o 
Gikimoi Awi ili niise gena, 

8(3:7) 

3 upa nia sininga niatogoi maro nia 
ete de nia topora iqoqomaka so ona 
Ngohi iholu, ma orasi o Musa o Mesir 
ma tonano wasisupuka, so yahika o 
tona ibobeleuka. Ngaroko ma deka o 
taungu moruha o bi nonako ihahairani 
lo Ngohi taaaka so ona o moi-moi 
magena yakelelo, duma ona magena asa 
isidadu-dadu Ngohi idahake de itailako. 

10 Komagena so ma ngale ona magena 
Ngohi totemo, 'llaha! To Ngohi Ai dupa 
gena ona yamotewa, de yoholu Ai ngeko 
gena yamote.' 

11 So Ngohi manena tongamo de tosasi 
totemo, 'Ce! Kagena o Kanaan ma tona 
lo tahihikeka, igogou ona gena asa 
tasimahawa yowosa de yogoge dede 
Ngohi.'" 

12 Ai dodiao nipipiricaya, hika 
nimasidodiahi. Upa sidago ngini moi lo 
de nia sininga ma dorou so nipiricaya 
kawa komagena, sidago o Gikimoi 
wooohoka gena niwidongosa. 

13 Duma ngini manena, nia orasi 
ma deka kanaga de maenasi, so 
ngini o wange isigeto-geto bilasu ka 
nimatekesiduduga moi de moika. Upa 
sidago o dorou inikulaika so ngini nia 
sininga idadi qatogoi. 

14 Sababu ngone de ma Kristus 
pomakangaho qaloha maro o dodiao 
moi, hitilahi igogou o kia naga ma 
nonomaka ngone popipiricayaka gena 
pomasigocoho qaputuru sidago o orasi 
ma dodoguka. 

15 Komagena o demo magena ma 
edekati, kiaka o ayati igomaka pababaca 
itemo, "Nakoso o wange manena ngini o 
Gikimoi Awi ili niise gena, upa nia sininga 

niatogoi, maro nia ete de nia topora 
iqoqomaka so ona Ngohi iholu." 

16 Sababu nako o Yahudika ma nyawa 
la igomaka o Musa o Mesir ma tonano 
wasisupuka, ona magena ngaroko 
o Gikimoi Awi ili yoiseka, duma ma 
duuruka ona asa iwiholu. 

17 Komagena so ma deka o taungu 
moruha gena Una asa ona wangamo. 
Ma ngale ona yangodu manga dorou, so 
kagena o tona ibobeleuka de yosoneka. 

18 lgogou, iqomaka o Gikimoi Awi sasi 
ma demo gena ma ngale o Yahudika ma 
nyawa, so ona magenaka wotemo, "Ce! 
Ona gena tasimahawa yowosa la yogoge 
dede Ngohi." Una ona wasimahawa, 
sababu ona magegena Una wisigise 
iholu. 

19 So ngone panako itiai ona 
yasimahawa yowosa la yogoge 
dede Una, sababu ona magena iholu 
iwipiricaya Unaka. 

1So o Gikimoi Awi jaji magena de 

maenasi, la ngone aku powosa la 
pogoge dede Una. Komagena so ngone 
bilasu pomasidodiahi, la upa sidago 
nanga sidongirabaka done o nyawa moi 
lo idadiwa o jaji magena yamake. 

2 Sababu ngone lo o habari galoloha 
gena poiseka, ka imatero de nanga ete 
de nanga topora ona magena iqomaka. 
Duma o habari kiaka yoiiseka gena ona 
magena asa yopiricayawa, so ma faida 
ihiwa onaka. 

3 Ka cawali ngone manena la kanaga 
popipiricayaka asa aku powosa la 
pogoge dede o Gikimoi. Nakoso o 
nyawa la kanaga yopiricayawa, ona 
magena asa yasimahawa, ma ngale 
maro o Kanaan ma tona kagena igoma 
o Gikimoi wotemo, "So Ngohi manena 
itoosa de tosasi totemo, 'Kagena igogou 
asa ona gena tasimahawa yowosa de 
yogoge dede Ngohi.'" So ona yamakewa, 

ngaroko o orasi ma solano o Gikimoi o 
dipa de o dunia wosidadika so o wange 
ma tumudingika de asa wosidailako 
gabolo la aku wogogeku womawoma. 

4Sababu ma ngale o wange ma 
tumudingi gena kanaga isilelefo to 
Una Awi Jaji ma Buku ma rabaka 
itemo, "O wange ma tumudingika de 
o Gikimoi womanara kawa duma Una 
womawoma." 

> De lo kanaga o Gikimoi igomaka 
wotemo, "Ona gena tasimahawa yowosa 
la yogoge dede Ngohi." 

6So ona gena Una wisigisewa, so 
wasimahawa la yowosa de yogogewa 
dede Una. Ngaroko komagena, duma 
to Una Awi ngale de maenasi, ena gena 
bilasu o nyawa lo kanaga ma binuka aku 
yogoge dede Una. 

7 So komagena o dongoho moili o 
Gikimoi asa wositatapu, la o nyawa 
aku yogoge dede Una. De o dongoho 

magena, eko o orasi manena, de o 
wange kia to Una Awi ili gena poiise. 
Sababu ma nabi Musa de o taungu 

o ratu muruo naga ipapasaka, de ma 
Kolano Daud o demo wolefo, kiaka o 
ayati igomaka yaeetoka itemo, "Nakoso 
o wange manena ngini o Gikimoi Awi ili 
niise gena, upa nia sininga niatogoi." 

8 Igoqomaka, de o Yosua una magena 
nanga ete de nanga topora gena 
wangaho la yowosa o Kanaan ma 
tonaka, kiaka o Gikimoi wajajajika. 
Duma posidodoguwa maro igogou ona 
gena yowosa de kagena yogoge dede o 
Gikimoi, sababu ipasaka de Una done 
wotemo kanaga o dongoho moili kiaka 
aku yogoge dede Una. 

3 So de maenasi o dongoho la ngone o 
Gikimoi Awi nyawa gena aku powosa la 
pogoge dede Una, maro iqomaka de Una 
o wange ma tumudingika womanara 
kawa de womawoma. 

10 Maro Una womanara kawa de 
womawoma, komagena lo o nyawa la 
kanaga yowosa la yogoge dede Una, ona 
magena manga manara gangodu asa 
yagoha so yomawoma. 

11 Komagena so hino la ngone paaka 
ifoloisi pokaeli de powosa la pogoge 
dede Una. Upa sidago ngone nanga 
sidongirabaka o nyawa moi potura so 
powipiricaya kawa, maro nanga ete de 
nanga topora iqoqomaka. 

12 Sababu o Gikimoi Awi demo gena 
o demo foloisi ilalamo sababu ioho ka 
sidutu ikakali de lo ikokuasa. O demo 
magena ifoloi qadoto de o sumarangi ma 
doto sinotoka, sababu o demo magena 
aku isuru sidago o nyawa manga jiwa de 
manga gurumi ma batika, maro kanaga 
o sumarangi moi lo aku isuru de isioto 
ma bati o kobo de lo ma nihaka. O demo 
magegena aku o bi nyawa moi-moi o 

bi moi-moi manga sininga ma rabaka 
isipelenga de yatailako. 

13 O dodadi moi lo ihiwa la kanaga o 
Gikimoika imamingihu, duma gangodu- 
ngodu magena aku wakelelo, maro 
Awi simaka kanaga ipelengaka. Una 
magenaka ngone bilasu nanga gogoho 
posinako itiai. 

14 |sogou, ngone kanaga de nanga 
Imam Wilalamo moi la o sorogaka 
wowosa sidago waado o Gikimoi Awi 
simaka, la ma ngale ngone gena Una 
wogolo, ena gena o Yesus o Gikimoi 
ma Ngopa. Ma ngale komagena so 
ngone nanga piricaya Unaka gena bilasu 
pomasigocoho qaputuru. 

15 Sababu igogou, nanga Imam 
Wilalamo manena ma ngale ngone 
nanga buturu ikurangi gena waaku 
wamalo. Wamaloka, sababu maro o 
tailako ma bi ngeko moi-moi gena 
gangodu inadahe ngoneka, komagena lo 

Unaka o tailako ma ngeko magena lo asa 
iwidahe qaboloka, duma Una ka o dorou 
moi lo waakawa. 

16 So upa he ngone inamodo kali. O 
Gikimoi kanaga de Awi lahaka, so hino 
la ngone pobarani pahika pomasidate 
Unaka, la Una aku ngone wonagalusiri 
de lo Awi laha wonasidumu, ma ngale 
ngone nakoso de nanga kurangika de 
Awi roriwo magena asa pamake. 

1 Nako o imam yalalamo moi gena, o 
5 nyawa manga sidongirabano kanaga 
wihiri de witideka la wodadi to ona 
manga dagali moi o Gikimoi Awi simaka. 
To una awi manara magena, ona manga 
gaso o haiwani de lo manga suba ma 
somoa gena watide o Gikimoika la idadi 
manga dorou ma ija. 

2 Una gena asa de awi sininga qamuuqu 
o nyawaka kiaka o ngeko itotiai gena 
yananakowa, sababu una masirete lo 

ka o nyawa moi de awi buturu moi-moi 
gena ma kurangi ka idala. 

3 Komagena so ma ngale una masirete 
lo bilasu o suba watide o Gikimoika, so 
maro o nyawa ma binuka manga suba, 
komagena lo una awi suba masirete 
bilasu watide o Gikimoika la idadi to una 
awi dorou ma ija. 

4 De lo o nyawa moi lo womatidewa 
la wodadi o Imam Wilalamo moi. O 
nyawa moi la kanaga wodadi o Imam 
Wilalamoka, una magena cawali ka 
o Gikimoi asa witide de wiaso ma 
ngale o manara magena waaka, maro 
iqogomaka o kia naga idadadi o Harunka. 

> So komagena lo de ma Kristus. Una 
magena wisowo womatide la wodadi o 
Imam Wilalamo moi la wihohoromati. 
Duma ma ngale Una gena o Gikimoi 
masirete asa wiaso de witide, so ma 
Ngopa Una magenaka witemo, "Ngona 
gena Ai Ngopa. O wange manena Ngohi 

tadedemo yangoduka, igogou Ngohi 
gena to Ngona Ani Baba." 

6 De lo kiaka o ayati moi kali wotemo, 
"Ngona gena o Imam moi ka sidutu 
ikakali, ka imatero maro iqoqomaka o 
Melkisedek awi manara." 

7 Ma orasi o Yesus kanaga o dunia 
manenaka, de Una wosumbayang de 
Awi gari-garika de womatoore wogolo 
o Gikimoika. Una wanakoka o Gikimoi 
de Awi kuasa aku o soneno wipalako, 
duma Una lo Awi dupa masirete gena 
wamotewa de wosigise ka o Gikimoi Awi 
dupa. Komagena so o Gikimoi asa Una 
Awi gogolo gena woise. 

8 Ngaroko igogou Una gena o Gikimoi 
ma Ngopa, duma Una magena lo 
wisangisara sidago lo wosone, so 
komagena wosikelelo igogou Una lo o 
Gikimoi wisigise. 

3 De ma ngale to Una Awi sigogise, so 
Una gena wodadi wososalamati moi la 

kanaga Awi kurangi moi lo ihiwa, de lo 

wodadi o oho ka sidutu ikakali ma gola 

ma ngale o nyawa Una wisigogigise ona 
magena yangodu. 

10 De Una magena o Gikimoi asa 
wisitatapuka la wodadi o Imam 
Wilalamo ka imatero de o Melkisedek 
igogomaka. 

11 Ma ngale o Jou Yesus de lo o 
Melkisedek o bi moi-moi gena de 
maenasi la ngohi todupa tinisingangasu 
nginika, duma ka isusa, sababu ngini 
gena gataiwa nisihoda maro ka nimehe 
poli. 

12 |gogou, o orasi imasidiado qaboloka 
ma ngale ngini o nyawa ma somoa gena 
niadoto, sababu itekaka de ngini o Jou 
Yesus niwipiricaya. Duma ngini gena 
bilasu inidoto kali o Gikimoi Awi demo 
o dodoto ma nonoma de nimasidailako 
waasi o dodoto gatotubuso la niaqehe. 
Ce! Ngini nimatero maro ka o ngopa so 

kanaga yacekesi, kiaka yaaaku waasi O 
ino yoogo duma ka yosusu bai! 

13 Sababu nagoona la kanaga ka 
yosususi, gena ma ngale ona magena ka 
o ngopa. Ona yanako waasi idodooha o 
kia naga itotiai de o kia naga qatotorou 
gena yatuga yaado waasi. 

14 Duma o ino gatotogoi gena ma ngale 
o nyawa la kanaga yalamoka, ena gena 
ona la kanaga o dodoto itotiai magena 
yososininga, sidago lo ona aku yanako 
itiai de lo o kia naga itotiai de o kia naga 
isasala gena lo aku yatuga itiai. 

1 Mutuwade lebelaha o dodoto 
6 ifofoloi gena pomadoto, so upa ka o 
dodoto ma nonoma ma ngale ma Kristus 
gena pososininga so posidadu-dadu, ena 
gena o dodoto maro gogoho qatotorou 
de ma faida lo ihihiwa gena pomatoba 
de pomatoduba, de lo o dodoto kiaka 
ma ngale o Gikimoi powipipiricaya. 

2 De upa posidadu-dadu o dodoto 
kiaka ma ngale pomaosi de o Jou Yesus 
Awi ronga, eko o dodoto kiaka ma 
ngale nanga gia pahado o nyawaka. 

De lo upa posidadu-dadu o dodoto 
kiaka ma ngale posoneka de aku pooho 
kali, eko lo o dodoto kiaka ma ngale o 
fanggali o bi nyawa ma dorouka gena 

o sangisara ka sidutu ikokakali. Upa o 
dodoto ma nonoma maro komagena ka 
posidadu-dadu, duma magena de bilasu 
podogo kali bai! 

3 Hino la ngone posigila-gila la o dodoto 
foloisi ilalamo gena pomadoto, hitilahi o 
Jou wonasimaha la paaka. 

4 Nimasosininga, o nyawa la kanaga 
manga piricaya yodupa yododongosaka, 
ka idadiwa ona magena yariwo la 
imakiliho manga dorou gena imatoba 
de imatoduba kali. Sababu ma moi 
gaboloka o Gikimoi Awi nita ma rabaka 
ona yooho, de Awi laha gena yamakeka, 


IBRANI 6 27 


de lo ona magenaku o Gurumi Qatetebi 
wowosaka. 

> Ona yanakoka o Gikimoi Awi demo 
gena igogou qaloha, de lo yamaloka o 
kuasa ilalamo, kiaka imatero de o kuasa 
done o orasi ma simaka asa iuuti. 

6 Nakoso ona manga piricaya 
yodongosaka, ngaroko o bi moi-moi 
gangodu gena yanakoka, ka idadiwa ona 
magena yariwo la imakiliho manga dorou 
gena imatoba de imatoduba kali. Ce! 
Sababu maro komagena ona o Gikimoi 
ma Ngopa gena iwisidasangahadi kali, de 
lo o nyawa manga simaka iwisimage. 

7 Sababu ngone o nyawa gena maro o 
tona. De o tona la kanaga masoa-masoa 
kugena isidadu-dadu yodomuura de 
kanaga lo de ma sopo, kiaka de ma faida 
o nyawa itotoroka, de o tona magenaka 
asa O Gikimoi Awi laha wosidumu. 

8 Duma nakoso o tona magena de 
kanaga cawali o daara qatototopo de 

lo o ngangaru, maena gena ma faida 

lo ihiwa. O tona magena he dangade o 
Gikimoi wakutuku, de ma dodoguka asa 
ka yatupu. 

3 Ai dodiao tinidododara, ngaroko 
ngohi ai demo gena komagena, duma 
ngomi manena miangongano qaputuru 
ngini gena nimaterowa de o tona O 
Gikimoi wakokutuku komagena. Ngomi 
mianakoka ngini gena de nia sopo foloisi 
galoha, ena gena nia piricaya de lo nia 
gogoho magena ka itiai, imatero de o 
nyawa la kanaga o Gikimoi wasalamatika. 

10 Sababu o Gikimoi o bi moi-moi 
gangodu igogou waaka itiai. Una asa 
wawosawa to ngini nia manara de lo 
nia dodara kiaka nisikokelelo Unaka, ma 
orasi igomaka sidago o orasi manena 
naga ngini nia dodiao o Jou Yesus 
wipipiricaya ona magena niariwo. 

11 Ngomi miongongano la ngini moi-moi 
ningodu asa nikaeli niaaka komagena 

sidago ma dodoguka, la igogou o bi 
moi-moi o Gikimoino niongongongano 
gena gangodu ngini niamake. 

12 Upa sidago ngini gena nikaeliwa, 
duma hika ngini niomote imatero maro o 
nyawa ona magena la kanaga yopiricaya 
de lo yodamaha de manga sabari so asa 
o kia naga o Gikimoi wojajajika gena 
yamake. 

13 (6:12) 

14 Ma orasi iqoqomaka de o Gikimoi 
wijaji o Abrahamka wotemo, "Igogou- 
gogou, Ngohi Ai laha asa tonisidumu 
la to ngona ani ngopa de ani dano asa 
yadala." De Una Awi jaji gena ma ngale 
wosiputuru so asa wosasi dede Awi 
ronga masirete, sababu moi lo yahiwa 
ifoloi wikukuruye de Una. 

15 Ma ngale wosasi komagena, so o 
Abraham wodamaha de awi sabari 
sidago o kia naga o Gikimoi wijajaji 
unaka gena asa wamakeka. 

16 Nakoso ngone o nyawa kanaga 
posasi, de ngone gena posasi de o ronga 
moi kiaka ifoloi ikukuruye de ngone 
masirete, ma ngale nanga demo gena 
isiputuru de o nyawa yoholu kawa. 

17 Komagena lo de o Gikimoi. Ma orasi 
Una igomaka wijaji o Abrahamka de 
lo awi ngopa de awi danoka, de Una 
magena wodupa wasinako itiai onaka 
Awi jaji gena akuwa itagali. Komagena 
so ma ngale Awi jaji gena wosiputuru so 
asa wosasi. 

18 Awi jaji magena de lo Awi sasi 
magena akuwa itagali. Idadiwa o Gikimoi 
witodamato. Una wojaji komagena ma 
ngale ngone polologa de pomataru 
kanaga Unaka aku nanga sininga 
gena wosiputuru, la ngone nanga 
ngongano o kia naga wonajajajika gena 
pomasigocoho qaputuru. 

19 Ngone nanga ngongano gena 
pomasigocoho qaputuru, so to ngone 

nanga ngeko gena akuwa pangopu, 
imatero maro o deru moi la kanaga 
yatapuka so akuwa qagasi. Ngone nanga 
ngongano gena akuwa itagali, sababu 
Una powingongongano gena ka o 
Gikimoi masirete. Una magena kanaga o 
ngihi gatetebi o sorogaka, imatero maro 
igogomaka de Awi Suba ma Dadaru ma 
rabaka o ngihi foloi gatetebi kanaga de 
ma baro isiperesu la idadiwa o nyawa 
yowosa, ka cawali o Imam Wilalamo 
una magena aku wowosa. Duma o orasi 
manena ngone gena o kia moi lo ihiwa 
la asa inafati ma ngale de o Gikimoi 
pomakamake. 

20 Ngone pobarani powimake, sababu 
o Yesus Una magena kagena wowosa 
woqomaka, de o ngora wapelengaka 
ma ngale ngone aku potuuru. Una gena 
witide wodadi nanga Imam Wilalamo 
ka sidutu ikakali, ka imatero de o 
Melkisedek igoqgomaka. 

10 Melkisedek manena o Salem 

ma kolano moi de lo o Gikimoi 
Wikukuruye ma imam moi. Ma orasi 
o Abraham awi lawangi o bi kolano 
wasitura qaboloku de womabulutu so 
woliho kali, o Melkisedek una magena 
kanaga o Abraham wisibubusu de 
wogolo o Gikimoi Awi laha wisidumu o 
Abrahamka. 

2 Qaboloka de o Abraham awi arata 
wakokoora o kudotika gena o regu 
mogiowoka kanaga o regu moi wahike o 
Melkisedekka. Awi ronga o Melkisedek 
magena ma ngale "o kolano la kanaga 
o moi-moi o kia itotiai gena waaka" 
de lo, sababu una lo o Salem ma doku 
ma kolano de o Salem gena ma ngale o 
dame, so awi ronga moili gena "o Dame 
ma Kolano." 

3 Nakoso awi jarita gena pabaca, de ma 
baba eko ma awa, eko lo awi ete de awi 
topora gena yodedemowa, de o kia naga 

moi lo ihiwa la yodedemo awi oho ma 
solano eko awi oho ma dodogu. Ngone 
aku potemo o Melkisedek manena 
imatero de o Gikimoi ma Ngopa, sababu 
una wodadi o imam ka sidutu ikakali. 

4So o jarita manena ma rabaka, hika o 
Melkisedek awi lamo gena niososininga. 
Nako o Abraham, una magena lo 
wolamo, sababu una gena ngone o 
Yahudika ma bi nyawa inangodu nanga 
baba. Duma ngaroko komagena, una asa 
o Melkisedek iwihoromati de iwihike 
awi arata wakokoora o kudotika ma regu 
mogiowoka. 

> Maro o bobita o Musa wosilelefoka 
itemo, o Yahudika ma bi nyawa yangodu 
bilasu o kia bato yamamakeka gena 
yaregu la ma gimina ma mogiowoka 
magena yahike o bi imam o Lewi awi 
ngopa de awi danoku. Ngaroko o 
Yahudika ona yangodu o Abraham awi 
ngopa de awi danoku, duma ma imam 

gena bilasu manga dodiao magena o 
Yahudino asa o gimina gena yamake. 

6 O Melkisedek gena o Lewi awi ngopa 
de awi dano moiku gena wisowo. 
Ngaroko komagena, una o regu ma 
mogiowoka o Abraham wakokoorano 
gena asa wamake. De ngaroko lo o 
Abraham gena o Gikimoi Awi jaji asa 
wihike qaboloka, duma ka o Melkisedek 
magena asa wogolo o Gikimoi Awi laha 
wisidumu o Abrahamka. 

7 De ngone panako igogou o nyawa 
la kanaga yogolo o Gikimoi Awi laha 
wosidumu komagena, ona magena 
foloisi yolamo de o bi nyawa la kanaga 
yamamakeka. 

8 Komagena lo o Melkisedek foloisi 
wolamo de o bi imam o Lewi awi ngopa 
de awi danoku. Nakoso o bi imam la 
kanaga o nyawa manga gimina mogiowo 
gena o gimina moi yamake, de ona 
magena lo ka o nyawa so done asa 

isone. Duma maro o kia naga isilelefo 
o Gikimoi Awi Jaji ma Buku ma rabaka, 
o Melkisedek la kanaga o Abraham awi 
gimina ma mogiowoka gena wamake, 
una magena asa wosonewa duma ka 
woohosi. 

3 O bi imam o Lewi awi ngopa de awi 
danoku ona magena o nyawa manga 
gimina ma mogiowoka yamake. Duma 
ngone aku potemo, o bi imam ona 
magena lo o gimina ma mogiowoka 
wihike o Melkisedekka. 

10 Sababu o Lewi gena o Abraham awi 
ngopa de awi dano moiku. Ma orasi o 
Melkisedek o Abraham gena wimake, 
de o Lewi una magena wisibuo waasi, 
una o Abraham awi rohe ma raba 
kasi. So nakoso o Abraham wihike o 
Melkisedekka, igogou o Melkisedek una 
magena foloisi wolamo de o Lewi de 
lo una awi ngopa de awi danoku ona 
magena o imam. 

11 Ma orasi o Gikimoi Awi bobita wahike 
o Yahudi ma nyawaka, de o Lewi awi 
ngopa de awi danoku ona magena 
watide la yodadi o bi imam, ma ngale 
ona gena yamote o bi bobita magena 
asa aku o nyawa yapareta. Duma o bi 
imam manga manara magena yaakuwa 
o Gikimoi Awi simaka o nyawa yatebi. 
Komagena so o imam moili bilasu witide. 
O imam wititide magena imatero maro o 
Melkisedek, de imatero kawa de o Lewi 
awi ngopa de awi danoku maro o Harun. 

12 So nakoso o bi imam o Lewi awi 
ngopa de awi danoku ona magena 
yatagalika de o imam moili, de igogou 
bilasu o bobita magena lo yatagali. 

13 (7:12) 

14 O imam moili kanena todedemo 
gena ma ngale nanga Jou. Sababu ngone 
panako nanga Jou Una magena o Yehuda 
awi ngopa de awi dano moiku, de o Lewi 
awi ngopa de awi dano moiku wisowo. 

De o Yehuda awi ngopa de awi dano 

la yodadi o imam gena moi lo wihiwa, 
sababu o Yehuda awi ngopa de awi dano 
done idadi o imamka gena ma moi waasi 
o Musa wotemo komagena. 

15 So ma ngale o bi bobita o Musa 
wosilelefoka de lo o bi imam o Lewi awi 
ngopa de awi danoku gena gangodu 
yatagalika, magena kanaga isikelelo 
ifoloi, sababu kanaga o orasi manenaka 
o imam moi imatero maro o Melkisedek, 
ena gena, Una o Lewi awi ngopa de awi 
dano moiku wisowo. 

16 Upa ma ngale ma bobita gena Awi 
sihino naguunano, duma ma ngale Awi 
oho ka sidutu ikakali ma kuasa so Una 
magena asa wodadi o imam moi. 

17 Sababu kanaga isilelefo o Gikimoi 
Awi Jaji ma Buku ma rabaka itemo, 
"Ngona gena o Imam ka sidutu ikakali, ka 
imatero maro igoqomaka o Melkisedek 
awi manara." 

18 (7:17) 

19 O bi bobita o Musa wosilelefo kanaga 
de ma kuasa gena ihiwaka de lo ma faida 
ihiwaka, so ma ngale idadiwa o bobita 
magena ngone posigise so nanga sininga 
done itiai o Gikimoika. Komagena so o bi 
bobita iqoqomaka gena yapalakoka de 
yatagalika de o ngongano moi kiaka o 
ngeko foloisi qaloloha. Ena gena, o Jou 
Yesus o ngeko moi ngone wonahihikeka 
la ngone aku pahika pomasidate o 
Gikimoika. 

20 De foloili, ma orasi o Yesus witideka la 
wodadi ma Imam Wilalamoka, magena o 
Gikimoi de Awi sasi asa waaka. Ma orasi 
o Lewi awi ngopa de awi danoku yatide 
la idadi o imamka, de o Gikimoi Awi sasi 
gena ihiwa. 

21 Duma ma orasi o Yesus witideka la 
wodadi ma Imam Wilalamoka, o Gikimoi 
kanaga wosasi wotemo Unaka, "Ngohi, 
o Jou Gikimoi, manena tosasi, de lo o 

kia naga tositatapuka gena igogou de 
idadiwa tatagali, Ngona gena o imam 
moi ka sidutu ikakali." 

22 So de o Gikimoi Awi sasi komagena, 
gena isikelelo igogou ma ngale o Yesus 
so kanaga o Gikimoi Awi jaji qamomuane 
ngoneka magena qaputuruka de lo 
foloisi qaloloha de Awi jaji iqoqoma o bi 
Yahudika. 

23 De kanaga moili, ena gena o bi 
imam o Lewi awi ngopa de awi danoku 
gena yadala, sababu ona lo ka o nyawa 
so ipasa de ona yangodu isoneka de 
moi-moi manga manara gena he yaaka 
kawa. 

24 Duma o Yesus wooho ka sidutu 
ikakali. Komagena so Una lo Awi manara 
maro o imam moi magena waaka ka 
sidutu ikakali, de lo imatuluruwa o 
nyawa ma somoaka. 

25 Mutuwade Una de Awi kuasa aku o 
soneno ngone wonapalako de lo Awi 

laha wonahihike gena asa ikurangiwa, 
nakoso ngone kanaga Una powipiricaya 
so pomasidate o Gikimoika. Sababu Una 
wooho ka sidutu ikakali la ma ngale 
ngone gena wonasigolo o Gikimoika. 

26 So o Yesus gena ma Imam Wilalamo 
moi ngoneka. Komagena Una gena o 
Gikimoi ka wisisanangi, de lo Awi sala 
eko Awi dorou gena moi lo ihiwa. De 
Una de o nyawa ma dorou imakitingaka, 
de witide o riho moika kiaka foloisi 
ikukuruye so foloisi ikuru de o bi moi-moi 
o kia naga o dipaka, ena gena o sorogaka. 

27 Komagena lo Una wisiterowa de o 
imam wilalamo ma somoa. O imam 
magena o wange isigeto-geto bilasu 
manga gaso o haiwani gena wosisuba o 
Gikimoika, ma nonomaka o gaso la idadi 
awi dorou masirete ma ija, gabolo de 
o gaso la idadi o nyawa yadala manga 
dorou ma ija. Duma o Yesus gena ka 
ma moi o gaso wosisuba o Gikimoika, 

ma orasi Una Awi rohe masirete wahike 
so wosone. De Una Awi suba ma gaso 
magena upa he wosidadu wahike kali. 

28 So o nyawa la kanaga maro o bi 
bobita o Musa wosilelefoka gena yodadi 
o imam wilalamo, ona magena asa ka o 
nyawa de manga buturu ikurangi. Duma 
ma duuruka de o Gikimoi de Awi sasi 
ma demo so asa ma Ngopa masirete 
witide la wodadi o Imam Wilalamo de 
Awi kurangi gena moi lo ihiwa ka sidutu 
ikakali. 

1 To ngohi ai demo ma ngale 
8 gena komanena: Igogou ma ngale 
ngone gena kanaga de nanga Imam 
Wilalamo masirete, Una magena kadaku 
o sorogaka womatamiye o Gikimoi 
Wokokuasa Awi girinaka la Awi horomati 
wamake. 

2 De Una maro o Imam Wilalamo gena 
womanara o tahu qatetebika, ena gena o 
Gikimoi Awi Suba ma Dadaru o sorogaka, 

kiaka o nyawa yaakawa duma o Gikimoi 
de Awi gia masirete wosiakaka. 

3 Nakoso o nyawa moi witide wodadi o 
imam wilalamoka, una magena bilasu o 
nyawa to ona manga gaso o haiwani de 
lo manga suba ma somoa gena wosisuba 
o Gikimoika. So o Yesus lo, nanga Imam 
Wilalamo, bilasu o gaso moi kanaga la 
Una magena wosisuba o Gikimoika, ena 
gena to Una Awi rohe masirete. 

4Ena momongo, nakoso Una kanaga 
o dunia manena kasi, de Una asa 
wodadiwa o imam, sababu kanena naga 
gabolo o bi imam la o nyawa manga gaso 
o haiwani gena yosisuba o Gikimoika 
maro o bi bobita o Musa wosilelefoka. 

> Ona manga manara yaaaka gena 
ka cawali o kia naga o sorogaka ma 
dulada eko ma gurumi moi. Komagena 
so ma orasi igogomaka ma nabi 
Musa wosidailako o Gikimoi Awi 
Suba ma Dadaru waaka, de o Gikimoi 

wotemo unaka, "Nomasidodiahi! Ngona 
bilasu gangodu naaka maro o dulada 
moi kiaka o tala ma qokuka ngona 
tonisikokeleloka." 

6 Duma o orasi manena naga o manara 
la kanaga wihihike o Yesuska, gena foloisi 
galoha de o manara kiaka yahihike o 
bi imam ma somoaka. Komagena lo o 
jaji qamomuane la kanaga Una maro o 
Gikimoi Awi dagali moi wasidodiado o 
nyawaka, gena foloisi galoha de o jaji 
igogoma o Musa waaahoka, sababu o 
kia naga o Yesus maro o Gikimoi Awi 
dagali gena wonajajaji ngoneka, magena 
foloisi qaloha. 

7 Sababu o jaji ma nonoma gena kanaga 
de ma kurangi, de ma duuruka bilasu 
isitagali de o jaji ma somoa. 

8 O Gikimoi Awi nyawa manga 
sala wakeleloka, de Una wotemo, 
"Niososininga! Ma orasi he idumuka, 
Ngohi asa o jaji qamomuane moi taaka o 

bi Yahudika ma nyawa yangoduka, bai o 
Israelka de lo o Yehudaka. 

3 O jaji qamomuane magena imaterowa 
de o jaji iqoqoma, kiaka taaaka to ona 
manga ete de manga toporaka ma 
orasi o Mesir ma tonaka de Ngohi ona 
tatuda de tasisupu. Ona yokaeliwa o jaji 
iqoqoma magena yomote, so ona gena 
Ngohi tasidodooha kawa. 

10 So manena o jaji kiaka done o orasi 
ma simaka de Ngohi asa taaka o Israel 
ma nyawaka: Ngohi Ai bobita gena asa 
to ona manga sininga ma rabaka tahado 
so ona aku yosihoda de igogou yanako. 
Ngohi asa todadi to ona manga Gikimoi 
masirete de ona asa yodadi to Ngohi Ai 
nyawa. 

11 De ona asa manga gianongoru eko 
manga doku moi gena upa he imakodoto 
la Ngohi inako. Sababu bai o bereki de 
lo o ngopa ona yangodu asa ka inako 
Ngohi. 

12 O orasi magenaka de Ngohi asa ona 
tagalusiri, so tasisala kawa de tosininga 
kawa to ona manga dorou." Komagena o 
Gikimoi wodedemo. 

13 So de Awi demo magena igomaka 
o Gikimoi wodedemo kanaga o jaji moi 
qamomuane, de lo o jaji iqoqoma gena 
bilasu itagali sababu maena kanaga 
itetekaka. So o jaji itetekaka magena 
asa ma faida ihiwaka, de igogou he 
dangade yaumo so isitagali de o jaji moili 
gamomuane. 

1 Nako o Gikimoi Awi jaji iqoqomaka 

magena, kanaga de ma bobita ma 
ngale o suba ma ngeko de lo o suba ma 
tahu kiaka o nyawa yaaaka. 

2 Komagena o dadaru ilalamo moi 
isigoko de o baro isiperesuka, de ma 
rabaka lo kanaga o ngihi ngai sinoto 
magena lo de o baro isiperesu kali. O 
ngihi ma nonoma gena isironga o Ngihi 
Qatetebi. Kagena ma rabaka kanaga o 


IBRANI 9 46 


silo ma dadami de lo ma meja kiaka ma 
qokuka manga suba o roti yahado la 
isisuba o Gikimoika. 

30 ngihi magena ma rabaka kanaga 
o ngihi ma sinotoka lo de o baro 
isipoperesu, gena isironga o Ngihi Foloi 
Qatetebi. 

40 ngihi magena ma rabaka kanaga o 
manyanyi yatutupu ma riho o guracino 
de lo o Gikimoi Awi jaji ma borua isilape 
de o guraci. De o borua magena ma 
rabaka kanaga o momolo moi o guracino 
ma ngale o ino manna kagena yadiahi, de 
o Harum awi didiki igogoma itotoorika, 
de lo o teto o leta sinoto ma qokuku 
yalefo o sulo ngai mogiowo o Gikimoino. 

> De lo o borua ma qokuku gena kanaga 
o kia naga ngai sinoto de o malaikat 
ma jamani, isironga o kerub. O kerub 
magena manga golupupu yodososeka 
o borua ma dadanu isitaru, sababu 
ma dadanu magena ma gokuka o 

Gikimoi Awi siru ma leto asa isimane. 
Ma dadanu magena isironga o dorou 
ma ija ma dadanu. Duma magena 
moi-moi qangodu o orasi manena upa 
he podedemo. 

6 Komagena igogomaka o sidailako 
ma ngale o Jou Awi suba ma dadaruka. 
Qangodu isidailako qaboloka, de o 
wange isigeto-geto o bi imam ona 
magena o ngihi ma nonomaka yowosa la 
manga manara yaaka. 

7 Duma nako o ngihi ma sinotoka, kiaka 
isironga o Ngihi Foloi Qatetebi, kagena 
cawali ka o taungu moi gena ka ma 
moi ma Imam Wilalamo womatengo 
kagena aku wowosa. De una wowosa, 
hitilahi o au waaho ma ngale wosisuba 
o Gikimoika la idadi awi dorou masirete 
ma ija de lo ma ija kiaka o nyawa manga 
dorou yananakowa. 

8 De o bi bobita komagena o Gurumi 
Qatetebi ngone wonadoto, nakoso o 

ngihi ma nonoma de maenasi, gena ma 
ngale o ngeko moi ihiwasi la o nyawa aku 
o ngihi ma sinotoka, ena gena o Ngihi 
Foloi Qatetebika, kagena aku yowosa ma 
ngale o Gikimoi iwidate. 

3 0 orasi manena magena maro ka o 
nonako moi. Nakoso ngone nanga gaso 
o haiwani de lo nanga suba ma somoa 
gena posisuba o Gikimoika, maro o jaji 
iqogoma ma bobitaka, gena yaakuwa 
nanga sininga isitiai la idadi pomasidate 
Unaka. 

10 Ena gena, o bi bobita magena ka 
ma ngale o oqo, o udo, de lo o nyawa 
manga adati de manga galepu ma bio 
idala gena yatebi. O bi bobita la ma ngale 
cawali nanga rohe, magena de ma faida 
sidago ma orasi yaado o Gikimoi Awi jaji 
gamomuane gena waaka. 

11 Duma o orasi manenaka de ma 
Kristus womasidiadoka wodadi o jaji 
qamomuane ma Imam Wilalamo 

la kanaga womanara o bi moi-moi 
kiaka qaloloha. Una wowosa o Suba 
ma Dadaru o sorogaka, kiaka foloisi 
galoha de foloi qatebi de o Suba ma 
Dadaru iqoqoma o Musa wosigogokoka. 
Sababu o suba ma dadaru ma Kristus 
wowowosaka gena o nyawa yaakawa, 
ena gena o dunia manena nowa. 

12 Una o dadaru magenaka wowosa 
wakahika o Ngihi Foloi Qatetebi ma 
rabaka o Gikimoika womasidateka. De 
o au la kanaga wowosa waaho, gena O 
kabi ma nau eko o sapi ma ngopa ma au 
gena hiwa. Una asa ka Awi au masirete 
waaho. Ka ma moi wowosa, de upa he 
wosidadu kali, sababu Una de Awi au 
gena ma ngale ngone nanga dorouno 
wonapalako ka sidutu ikakali. 

13 Maro o jaji igogomaka o bi bobita o 
Musa wosilelefo gena, nakoso o nyawa 
la kanaga o kia naga qatotorouka yatigi 
sidago yasisalaka, de ona magenaku 


IBRANI 9 50 


bilasu o kabi ma nau eko o sapi ma nau 
yatotola la ma au ikopola. De onaku lo 
bilasu o sapi ma ngopa yatutupu gena 
ma gaapo yasihaja. So nakoso o au de 
o gaapo magena aku o nyawa isasala 
manga rohe yatiodo so gatebika, 

14 de ma boboloili ma Kristus Awi au 
bai! De o Gurumi Qatetebi wokokakali 
gena Awi buturu, ma Kristus Awi rohe 
wahike o Gikimoika maro o suba moi de 
ma kurangi moi lo ihiwa. De Una Awi au 
gena ngone nanga sininga watiodo so 
asa gatebi sidago lo nanga manara de 
ma faida ihiwa, gena asa isisaka la ma 
ngale ngone aku o Gikimoi woooho gena 
powisuba de Awi manara paaka. 

15 Komagena so ma Kristus gena asa 
wodadi maro o Gikimoi Awi dagali moi o 
jaji qamomuane waaturu, la ma ngale o 
nyawa o Gikimoi waaasoka, ona magena 
aku yamake o moi-moi wojojajajika 
magena gangodu, kiaka Awi warisi 

ikokakali wosidailako onaka. Sababu 
ma Kristus asa wosoneka ma ngale ona 
manga dorou, kiaka o jaji iqoqomaka 
yatilakuka, so magenano aku wapalako. 

16 Nako o pusaka ma surati, igogou 
o nyawa o surati yaaaka gena bilasu 
yosone kasi, qabolo de o pusaka magena 
aku isiregu. 

17 Sababu nakoso o nyawa la kanaga 
o pusaka ma surati waaka la woohosi, 
de idadi waasi o pusaka ma surati 
akuwa itagali la iregu. Duma ma orasi 
wosoneka, de asa ka idadi o pusaka ma 
surati magena itagali la isikeregu. 

18 So maro o pusaka ma surati moi, 
komagena lo o jaji iqogomaka gena idadi 
waasi, nakoso o au o haiwani yatotola 
gena ikopola waasi. 

19 Ma nonomaka, o Musa o bi sulo 
moi-moi gangodu kiaka o Gikimoi Awi 
bobita ma rabaka gena wasingangasu o 
bi Yahudi ma nyawaka. Qabolo de o kabi 

de o sapi ma ngopa yatolaka la ma au 
magena una waqehe de o ake wosicapu. 
Qabolo de una o ngangaru ma bi uma 
ma ronga o hisop isipopilikuka de o duba 
ma gogo qasosawala gena waqehe, so 

o au magenaku watono de wakopola o 
Bobita ma Bukuka de lo o nyawa yadala 
ona magenaka. 

20 De una onaka wotemo, "Manena o 
au la kanaga o Gikimoi Awi Jaji isiputuru 
nginika, ma ngale ngini niamote." 

21 De komagena lo una o au gena 
wakopolali o Gikimoi Awi Suba ma 
Dadaruka de lo o suba ma moi-moi 
gangoduka. 

22 |sogou, maro o bi bobita o Musa 
wosilelefo gena o bi moi-moi he 
gangodu bilasu de o au isitebi. Nakoso o 
au ikopolawa, de idadiwa ngone nanga 
dorou gena akuwa isiapongu. 

23 So nako o Suba ma Dadaru o dunia 
manenaka de lo o suba ma moi-moi 

gena, gangodu maro ka o nonako o kia 
naga o sorogaka. O dadaru magena 
yatebi kasi bilasu komagena. Duma nako 
o Suba ma Dadaru o sorogaka gena, 
bilasu ma suba foloisi qaloha. 

24 Sababu o Suba ma Dadaru kiaka ma 
Kristus wowowosaka magena, upa o 
nyawa manga gia siaaka gena isinonako o 
Suba ma Dadaru ma duhutu o sorogaka. 
Ka igogou Una wowosa o sorogaka 
de kagena o orasi manena wirisima o 
Gikimoika ma ngale ngone wonasigolo. 

25 So ma Kristus Una magena Awi 
rohe asa upa he o Gikimoi wihike 
wosidadu-dadu, gena imaterowa de 
o Yahudika manga Imam Wilalamo la 
kanaga o taungu moi ma moi o Ngihi 
Foloi Qatetebi ma rabaka wowosa cawali 
ka o haiwani ma au waaho. 

26 Sababu nako komagena, de igogou 
ma solanoka o Gikimoi o dunia 
wasidadiku de kanaga he ma para ma 

dalaka Una bilasu wisangisara sidago lo 
wosone. Duma igogou o orasi manena 
he yadangade o dunia ma dodoguka 
de bilasu ka ma moi Una wahino 
womasimaneka, so Awi rohe wahike 
wosone la ma ngale ngone o nyawa 
nanga dorou gena wapiki. 

27 O Gikimoi wositatapuka bilasu o 
nyawa yosone ka ma moi, qabolo de ona 
manga loha de manga dorou ma sopo 
wahiri. 

28 So komagena lo ma Kristus. Ka 
ma moi wosone Awi rohe wahike o 
Gikimoika la o nyawa manga dorou 
wamoku. De o orasi moi done asa 
imasidiado de Una asa wahinoli ma 
sinotoka, upa ma ngale o dorou 
wamokuli, duma o nyawa Awi hino 
yododamaha ma ngale ona magena asa 
wasisalamati. 

10 Jou Awi bobita o Musa 
10 wosilelefoka gena ka imatero 

de o nonako moi. O bobita ma rabaka 

o nyawa yanako waasi o bi moi-moi 
galoloha ma Kristuska gena aku yamake. 
Duma o bobita ma rabaka gena ona 
yakelelo ka cawali o bi moi-moi qaloloha 
ma Kristuska gena ka ma gurumi, so ma 
jamani ma duhutu gena yakelelo waasi. 
Maro o nyawa moi nakoso una nonena 
wotagi wokahino de ka cawali awi 
gurumi awi simaka igoma so pakelelo 

o tonaka. So o suba kiaka isitatapu o 
bobita magena ma rabaka, ngaroko 

o taungu moi de o taungu moili ma 
simaka ona yahino manga suba-suba ka 
imakoketero yaaho isisuba o Gikimoika, 
duma o nyawa manga siningaka o dorou 
gena yasisa lo yaaka yaaku waasi. 

2 Sababu nako manga suba magena 
yaaku yaaka manga sininga itotiai o 
Gikimoi Awi simaka, de igogou ona asa 
manga suba-suba yaaho kawa, sababu 

ona manga dorou gena ipikika so manga 
sala magena yosininga kawa. 

3 Duma komagenawa. Igogou, ma 
ngale ona manga suba o taungumoi- 
taungumoi manga suba yaaho, so to ona 
manga dorou ka yosiningasi. 

4 Sababu o sapi ma nau de lo o kabi ma 
nau gena ma au yaakuwa o dorou yapiki. 

> (10:4) 

6 Komagena so ma orasi ma Kristus 
wahino o duniaka, de Una wotemo o 
Gikimoika, "Ngona o gaso o haiwani de 
o suba ma ngongike magena nodupawa, 
o suba ma ngongike yatutupu de o gaso 
o haiwani yatotola, gena inisisanangiwa. 
Duma Ngohi Ai rohe magena Ngona asa 
nosidailako qaboloka ma ngale o suba 
moi nodudupa. 

7 Komagena so Ngohi totemo, 'O Jou 
Gikimoi, Ngohi kanena naga, Ngohi 
tahino tomasidailako Ani dupa gena 
taaka, ka imatero de o kia kanaga ma 


IBRANI 10 57 


ngale Ngohi gena isilelefo Ani Jaji ma 
Buku ma rabaka.'" 

8 So komagena o Jou Awi bobita o Musa 
wosilelefo gena, itemo ma ngale manga 
dorou gena bilasu o gaso o haiwani 
de o suba yahihike magena yosisuba. 
Ngaroko komagena yaaka, duma ma 
Kristus wotemo o Gikimoi wodupawa de 
Una wosanangiwa. 

9 Ma Kristus Awi demo, "Ngohi tahino 
tomasidailako Ani dupa gena taaka," de 
magena Awi ngale o gaso o haiwani, to 
ona manga ngongike isisusuba gena, 
bilasu isisa de itagali de ma Kristus Awi 
suba moi. 

10 O Yesus Kristus, igogou Una magena 
o Gikimoi Awi dupa gena waaka. Sababu 
ka ma moi Una Awi rohe wahike isone 
maro o gaso moi isisuba o Gikimoika, so 
ngone Awi nyawa yatetebi sababu nanga 
dorou gena qangodu watupu so ka moi 
de ihiwaka. 

11 O Yahudika ma bi imam magena, o 
wange isigeto-geto o suba ma rihoka 
imaoko manga manara yaaka, de manga 
suba-suba ka imakoketero yaaho isisuba 
o Gikimoika isidadu-dadu duma manga 
suba magena yaakuwa o dorou yapiki. 

12 Duma ma Kristus, ka ma moi Awi 
rohe wahike la ma ngale o nyawa manga 
dorou gena asa witoomaka, de Awi 
manara magena upa he isidadu kali 
sidago ka sidutu ikakali. Awi rohe wahike 
gaboloka, de Una womatamiye o Gikimoi 
Awi girinaka la Awi horomati wamake. 

13 O orasi manena de Una wodamaha 
sidago Awi saturu o Gikimoi waaka la 
yahino de wisigise ka Unaka. 

14 So ma ngale Una Awi sone kiaka ka 
ma moi, so Una magena ngone nanga 
dorou gangodu wasisaka, ma ngale 
nanga sininga aku qatebi de nanga sala 
gena moi lo ihiwa ka sidutu ikakali. So 
upa he o suba ma somoali nanga dorou 

yatupu kali, duma ka o Yesus bato de 
wasisaka. 

15 De o dodoto manena gena o Gurumi 
Qatetebi lo wosiputuru. O Gikimoi Awi 
Jaji ma Buku ma rabaka itemo o Jou 
wotemo komanena, 

16 "O orasi ma simaka, de o jaji manena 
Ngohi done asa taaka onaka. Ngohi Ai 
bobita gena asa to ona manga sininga 
ma rabaka tahado so ona aku yosihoda 
de igogou yanako." De lo wotemo, 

17 "To ona manga dorou de lo manga 
sala, gena asa tasisala kawa de lo 
tosininga kawa." 

18 So nakoso igogou o dorou de o 
sala yaaponguka, de ma ngale o dorou 
yatupu gena, upa he manga suba yatide 
kali. 

19 Ai dodiao nipipiricaya! Nako ma 
Imam Wilalamo kagena o Ngihi Foloi 
Qatetebika wowosa, de bilasu o haiwani 
ma au waaho. So komagena ngone 

lo, ma ngale o Jou Yesus Awi sone ma 
au, so ngone gena asa inamodo kawa 
de ka pobarani pahino pomasidate o 
Gikimoika. 

20 Ngone aku Unaka pomasidate, 
sababu ngone panonu o ngeko moi 
qgamomuaneka. O ngeko magena kiaka o 
Yesus wosiaaka ngoneka la inasidumu o 
oho galolohaka so magena ngone aku 
pamake. O Jou Awi Suba ma Dadaru 
iqoqoma ma rabaka, kiaka kanaga 
o Ngihi Foloi Qatetebi de ma baro 
isipoperesuka, kagena idadiwa o nyawa 
yowosa. Duma o orasi manena o kia 
naga isipoperesu magena moi lo ihiwaka, 
so o ngeko de maena la ngone masirete 
pomasidate o Gikimoika. Sababu o Yesus 
Awi rohe wahike la witooma so maro 
o baro isipoperesu gena wapelenga 
ngoneka, la o Gikimoika aku pomasidate. 

21 De o Yesus gena wodadi ma Imam 
Wilalamo la kagena ngone de o Gikimoi 

maro o baba so Awi nyawa o tahu ma 
raba moi waaturu. 

22 De Awi au gena, ngone nanga sininga 
isitiai la aku panako kanaga ngone gena 
nanga sala ihiwaka. De o ake qaloloha 
nanga rohe wosiosi maro o nonako moi 
ngone wonatebika. Komagena so hino 
la ngone de nanga sininga igogou de lo 
nanga piricaya itotatapu gena powisidate 
o Gikimoika. 

23 Hino de to ngone nanga ngongano 
la pobarani pasingongangasu o nyawa 
manga simaka, gena pomasigocoho 
gaputuru, sababu panako igogou o 
Gikimoi Awi jaji ngoneka gena asa 
wosiganapuka. 

24 De hino la ngone nyawamoi- 
nyawamoi pomatekesisininga la 
aku pomatekesigaro inangodu asa 
pomatekedodara moi de moika de lo o 
manara galoloha paaka. 

25 Upa sidago ngone podupa kawa 
pomatolomuno la posumbayang, maro 
o nyawa yamuruo naga yaakasi. Ngone 
bilasu igogou pomatolomuno so moi 
de moika aku pomatekesiputuru de 
ma boloika, sababu panako ma orasi 
he idumuka o Yesus Kristus Awi wange 
imasidiado. 

26 Upa ngini nia piricaya gena niapalako. 
Sababu nakoso ngone o dodoto itotiai 
gena poise de panako qabolo, duma ka 
podupasi o dorou paaka, de ma ngale 
nanga dorou magena o suba moi lo asa 
yapikiwa. 

27 Nako komagena, de igogou ngone 
asa pomodo podamaha ma orasi done o 
Gikimoi nanga loha de nanga dorou ma 
sopo wahiri gena, pomodo Awi sangisara 
ngoneka gena imatero maro o uku 
isora-sora sababu Awi sangisara ilalamo 
asa wabodito o nyawa ona magena o 
Gikimoi wihoholu. 

28 Sababu o nyawa la kanaga igogomaka 
o bobita o Musa wosilelefo gena yaholu, 
de asa ona magena yatoomaka, de lo 
o galusiri he ihiwaka, hitilahi o saksi 
yasinoto eko yaruwange kanaga ma 
ngale ona gena manga demo magena 
imaketero. 

23 So komagena lo itiaika o sangisara 
foloisi qatotubuso he yadahe o nyawaka, 
nakoso ona magena kanaga o Gikimoi 
Awi Ngopa iwiholu. Ce! Ona itemo Awi 
au magena ma faida ihiwa, ngaroko Awi 
au gena o Gikimoi Awi jaji isiputuruka 
de lo manga dorou yapikika. De Awi 
Gurumi lo Awi laha wosidudumu, kiaka 
Una magena Awi ronga ma dorou gena 
ona yogaka. 

30 lsogou, ona magena o Gikimoi asa 
wasangisara, sababu ngone panako Awi 
Jaji ma Buku ma rabaka wotemo, "Ngohi 
manena asa tafanggali. Ngohi gena asa 
tasangisara." De lo wotemo, "O Jou 

Awi nyawa ona magena manga loha de 
manga dorou ma sopo wahiri." 

31 Awa kodo! Nakoso igogou ngone 
nanga sala komagena, de o Gikimoi 
woooho Una magena wonasangisara. 

32 Niososininga, ma orasi ipapasaka de 
o nita o Jouno ngini niamakeka, de o 
sangisara de lo o susa lo gena he idala 
niamake, duma magena ka niamoku de 
ma Kristuska nipiricaya qaputuru. 

33 Mamoi-mamoi o nyawa manga 
simaka de ngini nia ronga ma dorou 
yogaka de lo inisisangisara. Komagena lo 
ma orasi ngini nimuruo naga nia dodiao 
lo yasangisaraka de manga susa magena 
lo niamoku. 

340 nyawa ma ngale o Yesus 
wipiricayaka so yabubui, ona magena lo 
ngini niasayangi de niariwo. De lo ma 
orasi nia arata o nyawa yakoora, de ngini 
ka ninali, sababu nianako ngini de nia 

arata kadaku o sorogaka ifoloi galoloha 
de ka sidutu ikakali. 

35 So, ai dodiao nipipiricaya, ngini 
nia piricaya gapoputuru gena upa 
he niapalako eko niaumo, duma hika 
niacoho qaputuru. Nako komagena, 
gena igogou done nia fangu ifoloi ilamo 
o sorogaka. 

36 Ngini bilasu nipiricaya qaputuru la 
ma ngale o Gikimoi Awi dupa niaakaka, 
so done o kia naga Una winijajajika gena 
aku niamake. 

37 Sababu to Una Awi Jaji ma Buku 
ma rabaka isilefoka itemo, "Ka o orasi 
ma cunusi, Una done wahihino gena 
igogou asa wahino kali, de Una upa he 
wotamaha. 

38 De Ai nyawa, nakoso Ngohi 
ipiricayaka so manga sininga itiai gena 
Ngohi taakaka, de ona magenaka asa 
Ngohi tahike la yooho dede Ngohi 
ka sidutu ikakali. Duma nakoso ona 

imakiliho so ipiricaya kawa, de ona 
magenaka asa Ngohi tosanangi kawa." 

39 Duma ngone manena gena inasowo o 
nyawa la kanaga imakokiliho de ipiricaya 
kawa, gena done ona yasangisara. Duma 
ngone o nyawa la kanaga o Gikimoi 
powipiricaya, gena asa pooho ka sidutu 
ikakali. 

1 1 1 Nako o piricaya gena ma ngale o 

kia pongongongano o Gikimoika 
gena, ngone panako igogou-gogou done 
asa pamake. Ngaroko o moi-moi magena 
pakelelo waasi, duma ka panako itiai 
nanga siningaka de igogou magena done 
asa idadi. 

2 Komagena nanga ete de nanga topora 
iqoqomaka, ma ngale to ona manga 
piricaya, so O Gikimoi Awi sininga 
yageheka. 

3 Komagena lo ngone, ma ngale 
nanga piricaya, so panako o dipa de o 
dunia gena o Gikimoi de Awi demo so 

wosidadika. So de o kia naga pakokelelo 
waasi magena wosidadi so o bi moi-moi 
qangodu magena pakeleloka. 

4 Ma ngale o Habel awi piricaya so una 
watide awi suba moi o Gikimoika kiaka 
ifoloisi qaloloha de awi ria o Kain awi 
suba. Ngone panako una wopiricayaka, 
sababu ma orasi awi suba gena o 
Gikimoi waqehe qaloha, de Una wotemo 
igogou o Habel gena awi sininga itiai. 
De ngaroko ipasaka de una wosoneka, 
duma awi piricaya sidago o orasi manena 
so idadi o simodoto moi ngoneka. 

> Ma ngale o Henokh awi piricaya so 
una asa wosonewa, duma o duniaka de 
iwitide o sorogaye so una asa iwihiwaka, 
sababu una magena o Gikimoi asa o 
duniano witideka. Witide waasi, de o 
Gikimoi wotemo o Henokh gena kanaga 
iwisisanangi. 

6 Ka idadiwa o Gikimoi powisisanangi, 
hitilahi ngone powipiricaya. Sababu o 

nyawa la kanaga yodupa imasidate o 
Gikimoika, ona magena bilasu yopiricaya 
igogou o Gikimoi kanaga, de lo yopiricaya 
igogou Una wafanggali qaloha o nyawa 
iwisasari la iwinakoka. 

7Ma ngale o Nuh awi piricaya so una 
asa wisigise o Gikimoika. O Gikimoi 
wisingangasu unaka done asa o nguuhi 
ilalamo moi waaka sidago idadi o taufani 
de o bi moi-moi iooho o duniaka gena 
gangodu wasisa so isoneka. So ngaroko 
ma moi-moi maro komagena o Nuh 
wamake waasi, una asa o Gikimoi Awi 
beseso wosigise de o deru ilalamo-lamo 
moi waaka, la ma ngale una de awi 
tahu moi ma raba upa isone. Ma ngale 
awi piricaya so o nyawa ma binuka 
ipipiricayawa ona magena asa de manga 
salaka, duma o Gikimoi waaka so o Nuh 
awi sininga itiai Unaka. 

8Ma ngale o Abraham awi piricaya 
so una lo asa wisigise o Gikimoika. O 

Gikimoi una wiaso de wisulo la una 
wotagi wokahika o tona ma somoa 
moika kiaka o Gikimoi wisijajaji unaka. 
So ngaroko una wanakowa o tona kiaka 
wotatagi, duma una wosigise so awi 
dokuka de womatuluru womajobo ka 
wokahika. 

3 Ma ngale awi piricaya so o tona 
kiaka o Gikimoi wijajaji unaka so una 
asa womasidiadoka, de wogoge maro 
ka o nyawa ma somoano moi. So awi 
dadaru ma dodalake lo ka o barono de 
kagena wogoge, de komagena lo to una 
awi ngopa de awi danoku o Ishak de o 
Yakub, ona lo yamake o jaji magena ka 
imaketero de o Gikimoi wahihike. 

10 Kagena o tona ma somoaka o 
Abraham wogoge, sababu wodamahasi 
done wogoge o doku moi o sorogaka de 
ma sosoqe gapoputuru, kiaka o Gikimoi 
masirete asa wosidailako de wosigoko. 

11 Ma ngale ongo Sara ami piricaya, so 
ngaroko miperekika, duma ka maakusi 
o ngopa mamake. Komagena idadi, 
sababu manakoka o Gikimoi Awi jaji asa 
wosiganapu so igogou Una gena aku 
mowipiricaya. 

12 Komagena so, ngaroko o Abraham 
foloi wiperekika, duma o ngopa moi 
wamake sidago to una awi ngopa de awi 
danoku gena foloi yadala, imatero maro 
o bi ngoma o dipaka de lo o dowongi o 
teo ma dateka so paeto lo pamatawa. 

13 Ona magena yangodu manga piricaya 
gaputuru sidago ma orasi ona done 
isone. Ngaroko ona masirete o kia naga 
o Gikimoi wajojajajika gena yamakewa, 
duma ona isanangi de yanako itekaka 
o orasi ma simaka Awi jaji gena done 
asa wosiganapu. Ona imangaku itemo 
o dunia manena gena manga riho ma 
duhutu qasowo de ona o dunia manena 

ma rabaka maro ka o nyawa so ka 
itatagino. 

14 O nyawa la kanaga itemo komagena, 
ona magena isinako igogou o tona moi 
ona yasarisi, kiaka aku idadi to ona 
manga tona ma duhutu. 

15 O tona la kanaga ona yososininga, o 
tona kiano yahihino magena qgasowo. 
Nakoso komagena la ka idadi, de kagena 
asa ona iliho kali. 

16 Duma igogou ona kanaga foloisi 
yososininga o tona moi qaloloha, ena 
gena kadaku o sorogaka. Komagena 
so O Gikimoi asa wimagewa nakoso 
ona wiaso Una to ona manga Gikimoi, 
sababu igogou Una o doku moi o 
sorogaka wosidailako lo qaboloka. 

17 (11:16) 

18 Ma ngale o Abraham awi piricaya 
o Gikimoi una witailako, so ma orasika 
de o Abraham wosidailako awi ngopa o 
Ishak la wiaka maro o suba moi yatutupu 

la wosisuba o Gikimoika. Igomaka, o 
Gikimoi o Abrahamka wotemo, "De ma 
ngeko o Ishak so ngona ani ngopa de ani 
dano ma duhutu asa namake maro kia 
tonijajajika." Duma ngaroko komagena, 
o Abraham wosidailako o Ishak awi 
ngopa womatetengo gena, wihike la 
witupu maro o suba moi. 

19 Una wanako igogou o Gikimoi waaku 
o bi nyawa isosoneka wasioho kali, so 
aku potemo, una awi ngopa gena o sone 
ma rabano asa wiqehe kali. 

20 Ma ngale o Ishak awi piricaya so awi 
ngopa o Yakub de o Esau wasigolo o 
Gikimoika, la to Una Awi laha o orasi ma 
simaka done asa idogo. 

21Ma ngale o Yakub awi piricaya so ma 
orasi he yadangade wosone, de o Yusuf 
awi ngopa yasinoto wasigolo o Gikimoika 
la to Una Awi laha idogo, so una awi 
didikika womasigocoho de wosuba o 
Gikimoika. 

22 Ma ngale o Yusuf awi piricaya so 
ma orasi he yadangade wosone, de 
una wosingangasu o orasi ma simaka 
ona o Israel awi ngopa de awi danoku 
done o Mesir ma tonaka de asa yangaho 
yasisupu. De lo wobeseso wotemo, "So 
done asa winiriwo de winingaho, de to 
ngohi ai sone ma bake lo bilasu ngini 
niatota." 

23 Ma ngale o Musa awi dodihimo 
manga piricaya so una wisibuoka, de 
ona asa iwingihuka ma deka o ngoosa 
saange. Sababu ona iwinano o ngopa 
una magena wiloha poli, so ona lo he 
yomodo kawa o Mesirka manga Kolano 
awi pareta gena yatilaku, kiaka o Israelka 
ma nyawa manga ngopa yanau asa 
isibubuo gena yangodu bilasu yatooma. 

24 Ma ngale o Musa awi piricaya so ma 
orasi wilamoka, de una woholu iwisieto 
o Mesirka manga Kolano awi danoka. 

25 Una lo wodupawa o orasi ma cunu 
de o dorou ma sanangi gena ma rabaka 
wooho, duma una ka wodupa wamote 
o Gikimoi Awi nyawa to ona manga 
sangisara de manga beleso. 

26 Una o arata o Mesir ma tonaka 
gena woholu wamake de waetoka ifoloi 
galoha wosangisara, sababu imatero de 
o Salamati ma Kolano, kiaka o orasi ma 
simaka asa Una womasidiado. Sababu 
una o Musa gena womasosininga awi 
piricaya ma fanggali o sorogaka done o 
orasi ma duuruka de wamake. 

27 Ma ngale una awi piricaya so o 
Mesir ma tonaka gena una wodongosa. 
Una wimodowa de o Mesirka manga 
Kolano awi doosa. Sababu una gena o 
Gikimoi wikokelelowa he iwikeleloka, so 
womakilihowa duma wotagi wokahika 
awi simaka. 

28 Ma ngale una awi piricaya so una o 
Paskah ma rarame ilalamo gena waaka 

ma nonomaka. Una wosulo la o Yahudika 
ma nyawa ona magena o duba ma goho 
yatotolaka gena, ma au manga tahu ma 
ngoraka yosiese, la ma ngale o Jou Awi 
malaikat itotooma asa ka wogila-gila 

so manga ngopa-ngopa ma gori upa he 
yatooma de isone. 

23 Ma ngale o Yahudika ma bi nyawa 
manga piricaya iqogomaka, so o Laut 
Merah gena asa itola so itagi yakahika, ka 
imatero maro o tona gaduduka yamote. 
Duma o Mesirka ma nyawa, ma orasi 
ona kanaga itolasi, de yangodu yalutu o 
teo ma rabaku. 

30 Ma ngale ona magena manga piricaya 
so o Yerikho ma doku ma boberesu 
o wange tumudingi ma deka yogiloli 
sidago lo ma boberesu gena asa irubaka. 

31 De lo ma ngale ongo Rahab ami 
piricaya so muna upa mosone dede 
o Yerikhoka ma bi nyawa o Gikimoi 
wisigogiisewa. Sababu o ngopeqeka 

muna magena, ngaroko mosusundali 
de ami rohe momasiiija moi, duma o 
Yahudika ma nyawa kanaga yamuruo 
naga yasidadase la o doku magena 
yatailako de ona magena muna magehe 
galoha ami tahuka mamingihuka. 

32 Kanaga o piricaya ma jarita de 
maenasi so ngohi aku tinidedemo 
nginika, duma ai orasi gena asa ipasaka. 
Duma ngohi tosingangasu waasi o 
Gideon, o Barak, o Simson, o Yefta, o 
Daud, o Samuel de lo o bi nabi ma binuka 
ona magena yangodu manga jarita. 

33 Ma ngale ona gena manga piricaya 
so ona o bi kolano yatura, manga nyawa 
yapareta itiai, o kia naga o Gikimoi 
wasijajaji onaka, magena yagehe, o singa 
ma ingino wasirese, 

34 9 uku ma sora isisiru-siru gena 
yasone, o nyawa itotooma de o 
sumarangi manga gia ma sohano 
wasirese, manga buturu ikurangi duma 

wasiputuru kali, o kudoti ma rabaka 
ona manga nonau de manga barani, de 
lo ona gena manga lawangi o doku ma 
somoano yautungu de yaginihi. 

35 Ma ngale ona manga piricaya so o bi 
ngopegeka to ona manga nyawa isosone 
gena yasioohoka de yamake kali. Kanaga 
o nyawa ma binukali ma ngale manga 
piricaya so yasangisara sidago yosone. 
Ona yapalako gena yoholu, sababu ona 
yomode nakoso yasioho kali ma ngale o 
oho foloisi qaloloha yamake. 

36 Kanaga lo yamuruo naga yagagaka de 
yangangapo, de ma binukali yabuika de 
o rate yasipiliku. 

37 De ma binukali de o teto yasisosariwi 
sidago yosone, de ma binukali yagaragaji 
so yatola sinotoka, de lo ma binuka 
kali de o sumarangi yasitoomaka. Ma 
binukali isususa gena manga baju ka o 
duba eko o kabi ma kahi. Ona igogou 

de manga oho ma kurangi ilamo, de 
yasisusa de yasisangisara. 

38 Ona itagi iloga o tona ibobeleuka de 
o bi talaka, de o bi diaru ma rabaka ioho. 
So, igogou, o dunia manena iwedo de 
o dorou so o goge itototiai gena ihiwa 
onaka bai! 

39 Igogou! O bi nyawa ona magena 
yangodu ma ngale manga piricaya 
so O Gikimoi asa wadupa. Ngaroko 
komagena, duma ona gena o kia naga o 
Gikimoi wasijajajika magena gangodu 
ona yamake waasi. 

40 Ona yamake waasi, sababu o Gikimoi 
wosidailako ngoneka o kia naga moi 
foloisi qaloloha, la ka ma moi ngone 
dede ona asa pamake o laha kanaga ma 
kurangi moi lo ihiwa. 

17 1 So nako ngone gena, kanaga 

inasigilolino ona yadalali 
igogomaka isingangasu igogou o Gikimoi 
wipiricayaka. So komagena lo ngone 

nanga piricaya posiputuru o Gikimoika, 
imatero maro o goguule ma rabaka de 
o bi moi-moi o kia naga inafafati gena 
gangodu ngone paumo la pomagogora. 
So hino la o dorou lo paumo, upa sidago 
ngone jai-jai bato inasabatolo. De o 
ngeko kiaka o Gikimoi wositatapu nanga 
simaka gena, ngone lo bilasu nanga 
sininga posiputuru la pomagogora. 

2 Bilasu ngone popiricaya la 
pomagogora powimeta o Yesuska, 
sababu Una magegena o gogora manena 
ma ngeko wosidumu ngoneka de lo 
womagogora itiai sidago ma batika 
womasidiado. Una o sangisara wamoku 
sidago lo wisangahadika. Ma ngale 
wisangahadi so wisimage komagena 
o nyawa manga simaka, duma Una 
wosidoohawa, sababu wososininga o 
nali kiaka done asa wamake o orasi ma 
simaka. De o orasi manena kadaku o 


IBRANI 12 80 


sorogaka Una womatamiye o Gikimoi 
Awi girinaka la Awi horomati wamake. 

3 (12:2) 

4 Komagena ma orasi o Yesus o nyawa 
ma dorou iwiholu gena, o sangisara foloi 
qatubuso wamoku sidago lo witooma. 
Nako ngini gena, igogou kanaga lo o 
nyawa ma dorou ngini iniholu, duma nia 
kudoti kiaka o dorou niahoholu gena 
ma rabaka ngini moi lo nitooma waasi, 
imatero maro o Yesus. So hika o Yesus 
niwisosininga, la upa ngini nia sininga 
qaceke eko lo nia ngongano itola. 

> Upa niawosa o siduduga ma demo 
kiaka o Gikimoi Awi Jaji ma Buku ma 
rabaka wodedemo nginika maro Awi 
ngopa masireteka, so wotemo, "Ai 
ngopa, hika o Jou Awi dodoto nosininga 
qaloha, de nakoso Una wonisidapano, 
de upa ani sininga qaceke. 

6 Sababu o nyawa la kanaga Una 
wadododara de waqeqehe maro Awi 

ngopa, ona yangodu wadoto de lo 
wasangisara gena foloi icarawa." 

7So ngini o sangisara niamoku la ma 
ngale o Gikimoi aku ngini winidoto. 
Komagena Una ngini winiaka maro to 
Una Awi ngopa masirete, sababu panako 
igogou o bi ngopa yangodu o dunia 
manenaka, gena manga baba bilasu 
yadoto. 

8 So Una lo Awi ngopa yangodu wadoto, 
duma nakoso ngini winidotowa, gena 
ma ngale ngini Awi ngopa ma duhutu 
nisowo. 

?De lo o dunia manena nanga 
baba ngone inadoto, de ngone ona gena 
pahoromati de pasigise. Nako komagena, 
igogou ngone bilasu powisigise o Gikimoi 
de ma boloika, Una gena nanga Baba o 
sorogaka, la ngone aku pooho ka sidutu 
ikakali. 

10 Sababu ngone nanga baba o duniaka 
ona magena inadoto ka o orasi ma cunu, 

mote ka o ngeko o kia naga ona yamalo 
galoha. Duma o Gikimoi Una magena 
ngone wonadoto, sababu magena 

o ngeko foloisi qaloha ngoneka, ma 
ngale ngone nanga sininga idadi qatebi 
imatero maro to Una Awi sininga. 

11 |sogou, nakoso ngone inadoto gena 
inasisanangiwa, duma ka to ngone nanga 
sininga yapeleso. Ngaroko komagena, 
ma duuruka nakoso ngone o dodoto 
magena paqehe qalohaka, de nanga oho 
de nanga manara gena kanaga asa de 
ma sopoka kiaka isosanangi de itotiai. 

12 Komagena so ngini nia sininga gena 
upa qaceke, duma hika nisilamo kali. 

13 De lo o ngeko ibobolowo gena hika 
niaaka de niomote. La nakoso to ngini nia 
dodiao kanaga manga piricaya qaputuru 
waasi, de ona magena asa upa itura, 
duma tanu manga piricaya ma buturu 
gena aku idogo-dogo. 

14 Ngini bilasu niaaka ifoloisi nikaeli la 
nia oho ma rabaka gena idadi ka cawali 
nimakadame de o nyawa yangodu. 

De lo bilasu nileleani ifoloisi nikaeli o 
Gikimoika, sababu nako ihiwa done 
idadiwa o Jou niwikelelo. 

15 De lo bilasu nimasidodiahi. Upa 
sidago nginino kanaga o nyawa moi 
nimakiliho so o Gikimoi Awi laha gena 
niaholu. Upa sidago lo niadoosa o 
nyawaka, sababu o doosa gena asa foloi 
idogo so nia rimoi yabiau de nidadala o 
dorou niaakaka, maro o gisisi moi ioho 
sidago ilamo kanaga idadi ka o raci moi 
so o nyawa yadala yasibodito. 

16 De lo nimasidodiahi la upa sidago 
nginino kanaga o nyawa moi lo o nyafusu 
ma dorou nidupa niaaka. De upa sidago 
lo niaaka maro o Esau iqoqomaka, 
sababu o Gikimoi Awi laha unaka he 
wafaduliwa, so awi ria ma haku o Gikimoi 

Awi laha wamake gena wositagali de ma 
nongoru awi ino o kupuo. 

17 Komagena ngini nianakoka, ipasaka, 
de una ma babaka wogolo la o Gikimoi 
Awi laha gena una widogo, duma asa 
una wihike kawa. Ngaroko una wogolo 
gena woari womatotoore, duma una 
o ngeko wamake kawa ma ngale awi 
manara igogoma kiaka gatotorou gena 
watagali. 

18 Ngini gena nimaketerowa de nia ete 
de nia topora igoqomaka, ona magena o 
Yahudika ma nyawa. Ma orasi o Gikimoi 
Awi jaji iqoqoma wadedemo onaka, de 
ona yahino yorisima o Sinai ma Talaka 
gena, o kia naga moi gena aku ka papaga. 
We! Kagena yakelelo o uku isora-sora 
la ma gopo yasao, o lobi gatataro, de 
gakokipiri so o bubutu yatalakeka de lo o 
paro gasosihiloka. 

19 Ona yoise o trompet ma ili de ma 
kuguru foloi ilamo de lo o ili moi yoise 

yadedemo onaka. Awadede! Ma orasi 
o ili magena yoise, de ona gena foloisi 
yamodo imasidotirineku, so itemo o 
ili magenaka, "Kodo! Upa he ngomika 
nomidedemo." 

20 Ona yapohawa yoise o bobita 
kiaka o ili magena itetemo, gena 
komanena, "Nagoona bato yahino o 
tala manena yapaga, bai o nyawa eko lo 
manga haiwani, de ona magena bilasu 
yasifanggali de ka o teto yasipapaka 
sidago isone." 

21 Ona igogou yamodo. We! O Musa lo 
wimodo womasidotirineku. 

22 Duma nako ngini gena, ka 
komagenawa. O Gikimoi o sorogaka de 
ma Ngopa Awi ili winidedemo nginika. 
Magena maro ngini niahino Awi simaka 
o Sion ma Talaka de lo o Yerusalem ma 
kota o sorogaka, kiaka o Gikimoi woooho 
Awi goge. Ngini niarisima o bi malaikat 

yadala icarawa la kagena imatolomu de 
manga nalika. 

23 De ngini lo niarisima o dolomu moi 
kali o bi nyawa o Gikimoi wipipiricaya 
ona gena maro Awi ngopa ma domo de 
manga ronga kanaga isilefo o sorogaka 
to Una Awi buku ma rabaka. Ngini lo 
niwirisima o Gikimoika, Una o nyawa 
yangodu manga manara ma sopo 
wahihiri. Ngini niarisima lo o bi nyawa 
de manga sininga itotiai to ona manga 
gurumi, ona gena kanaga isone igomaka 
de manga siningaka o dorou yasisa. 

24 De ngini lo niwirisima o Yesuska, 
Una magena wodadi maro o Gikimoi 
Awi dagali moi o jaji gamomuane 
gena waaturu. O Yesus wosone de Awi 
au ikopolaka, de Awi au gena foloisi 
galoha de o Habel awi au igoqomaka, 
sababu o Habel awi au gena isinako 
bilasu yafanggali, duma o Yesus Awi au 

magena isinako igogou nanga dorou aku 
yaaponguka. 

25 So ngini gena bilasu nimasidodiahi. 
Upa sidago ngini o Gikimoi 
winidedemoka de Una gena niwiholu 
bai! Sababu o Yahudika ma nyawa 
iqoqomaka, ma orasi o Sinai ma Talaka 
o Gikimoi Awi sitiari ma demo onaka 
gena yoholu yoise, de ona magena asa 
yasangisaraka. So, ma boloika, ngone 
o orasi manena bilasu poise o Gikimoi 
o sorogaka to Una Awi demo ngoneka. 
Igogou! Nakoso ngone to Una Awi demo 
poholu poise gena, de ngone lo asa upa 
o sangisara ma rabano inasirese. 

26 Igoqomaka, o Sinai ma Talaka o 
Gikimoi Awi ili walamo-lamo, so o dunia 
manena lo asa yahiti. Duma o orasi 
manena de kanaga Awi jaji moi itemo, 
"Ma moili done Ngohi asa o dunia tahiti 
sidago maena lo isisa. De upa ka o dunia 
gena tahiti, duma komagena lo o dipa." 

270 demo "ma moili" gena ma ngale 
o bi moi-moi wosidadadika magena o 
wange moiku asa wahiti de lo wasisa. So 
cawali o bi kia naga kiaka yaakuwa yahiti 
magena asa kanaga ka sidutu ikakali. 

28 Mutuwade, ngone gena hika potemo, 
"Ya Jou! Ani laha ka ilamo poli." Sababu 
Una Awi pareta, kiaka yaaakuwa yahiti, 
magena ngone wonahike la aku podadi 
Awi pareta ma nyawa. So hino la ngone 
o Gikimoi powisuba, pamote o ngeko 
Una masirete wodudupa, ena gena Una 
powisigise de powihoromati. 

29 Sababu igogou o Gikimoi powisusuba, 
Una magena asa o nyawa ona Awi laha 
yahoholu gena wasangisara, imatero 
maro o uku la kanaga o bi moi-moi 
gangodu yatupu. 


13 1 Ngini gena o dodiao 
nipipiricaya so hika la niadupa 


nimatekesikoboso qaloha. 

2 Upa niawosa la niodupa o nyawa 
ma somoa niaaso imasidodogu nia 
tahuka, sababu kanaga o nyawa 
yamuruo naga gena o Jou Awi malaikat 
yaaso imasidodogu manga tahuka, 
duma igogou o malaikat magena ona 
yanakowa. 

3 Hika la niasininga nia dodiao o bui 
ma rabaka, maro ngini masirete lo nibui 
dede ona. De niasininga ona ma ngale 
manga piricaya so yasisangisaraka, maro 
ngini masirete lo nisangisara dede ona. 

40 kawi ma adati gena ngini ningodu 
bilasu nisigise. Upa niatilaku, sababu o 
nyawa la kanaga o nyafusu ma dorou 
yaaka eko yosundali, ona magena o 
Gikimoi asa wafanggali de o dorou. 

> De lo upa o pipi foloi niodesere, duma 
o kia de maena bilasu nisanangi. Sababu 
kanaga o Gikimoi wotemoka, "Ngohi asa 
ma moiwa tonidongosa ngona." 

6 Komagena so ngone de nanga piricaya 
foloisi gaputuru potemo, "O Jou Una 
magena ngohi woiriwo, so ngohi gena 
imodowa. O kia bato o nyawa yaaka 
ngohika gena, ngohi imodowa." 

7 Upa ngini niawosa nia bobareta 
idodoto, ona magena igomaka o 
Gikimoi Awi demo yosihabari nginika. 
Niasosininga to ona manga manara kiaka 
yaaaka sidago ma orasi yosoneka, de 
maro ona yopiricaya, komagena ngini lo 
hika niopiricaya. 

8 O Yesus Kristus igogou ka womatero 
bai o orasi ipapasa, de sidago o orasi 
manena, de lo ka sidutu ikakali. 

3 O dodoto kiaka imakoketerowa de 
nanga piricaya gena, upa sidago ngini 
inisihaga. Nako o bobita ma ngale o 
ino gena, idala o bi Yahudika ma nyawa 
yamote, duma o bobita magena asa 
yaakuwa o laha isidumu o nyawa ona 
magena o bobita yamomoteka. So 

ifoloisi qaloha ngone pososininga o 
Gikimoi Awi sininga ma laha la aku nanga 
sininga isiputuru. 

10 Ngone gena o orasi manena kanaga 
de o Yesus, Una magena maro nanga 
suba moi ifoloisi galoha. La ma moiku 
Una Awi rohe wahike wosone maro o 
suba moi o Gikimoika la ngone nanga 
dorou gena qangodu watupuka. Duma o 
nyawa ngaroko kanaga cawali o Yahudika 
manga galepu gena yamote, ona magena 
manga dorou yaakuwa yatupu. Maro o 
bi imam iqoqomaka o Gikimoi Awi Suba 
ma Dadaruka o gaso o haiwani yatolaka, 
duma yasimahawa o gaso magena 
yoogo. 

11 Nako o gaso o haiwani yatotolaka ma 
ngale o dorou yatupu, magena ma au 
o Imam Wilalamo waaho o Ngihi Foloi 
Qatetebika, duma ma rohe gena yaaho o 
doku ma duduka de yatupu. 

12 Komagena lo idadi o Yesuska. Una lo 
o doku ma ngoraka wingaho de kagena 
o doku ma duduka asa witoomaka, la 
ma ngale de Awi au masirete gena aku 
wosiaka ngone Awi nyawa nanga sininga 
gatebika, imatero maro Una Awi sininga 
lo gatebi. 

13 Komagena so bilasu ka o Yesus 
powipiricaya. Gena maro o kia naga 
o doku ma rabaka pamomote gena, 
podongosa de posupu pahika Unaka o 
doku ma duduka, de maro Una wisimaqe 
komagena lo ngone bilasu o mage 
pamoku. 

14 Sababu o dunia manenaka ngone 
nanga goge kiaka ikakali ma riho 
gena ihiwa, duma o goge ma riho 
maro komagena igogou ngone kanaga 
podamaha, kiaka asa pamake o orasi ma 
simaka. 

15 So powimote o Yesus, de hino la to 
ngone nanga suba patide o Gikimoika, 

ena gena nanga sukuru patide de nanga 
demo la ka Una Awi ronga posilamo. 

16 De upa sidago ngone pawosa o loha 
o nyawaka paaka de lo o kia naga de 
maena ngoneka gena pahike o nyawaka, 
sababu o manara magena maro o suba 
moi kiaka o Gikimoi wodudupa. 

17 Ngini nia bobareta idodoto ona 
magena, bilasu manga sulo niamote de 
ona niasigise, sababu ona gena kanaga 
to ngini nia sininga magena yojajaga, de 
done asa ona manga manara magena 
bilasu widedemo o Gikimoika la Una 
wahiri. So ona gena bilasu niasigise, la 
ona aku o manara magena yaaka de 
manga nalika. Nakoso ngini niasigisewa, 
de ona magena asa ka de manga sininga 
gatubuso, de ma duuruka ngini gena asa 
o loha niamakewa. 

18 Ngomi gena migolo tanu ngini 
nimisumbayang o Gikimoika. Ngomi 
mianako to ngomi mia sininga gena 

ibolowo, sababu o bi moi-moi ma rabaka 
gena gangodu o kia naga itotiai magena 
ngomi miodupa miaaka. 

19 De ma boboloika ngohi manena 
togolo tanu ngini ngohi nisisumbayang o 
Gikimoika la taika ngohi woisigiliho kali 
nginika. 

20 Ngone nanga Jou Yesus Una magena 
Awi au ikopola gena,isiputuruka o 
Gikimoi Awi jaji kiaka ikokakali ngoneka. 
Una gena o Gikimoi asa o sone ma 
rabano wisioho kali de Una wodadi o 
Sowohi Wilalamo, de ngone gena Awi 
duba-duba wajojajaga. Komagena so 
ngohi togolo o Gikimoika, Una o sanangi 
ma gola, tanu Una masirete 

21 asa ngini winisidailako o bi loha 
moi-moi gangodu wodogo gaasu-asu 
nginika, la ngini o bi moi-moi maro 
o kia Una wodudupa magena aku 
niaaka. Sababu o Yesus Kristus Awi 
manara nginika, so ngohi togololi tanu o 

Gikimoi asa o bi moi-moi maro o kia Una 
wodudupa magena to ngini nia sininga 
ma rabaka womanara. Tanu Una magena 
Awi ronga posilamo ka sidutu ikakali. 
Amin. 

22 Ai dodiao nipipiricaya, ngohi tinibaja 
de togolo nginika la ai siduduga ma demo 
manena ngini de nia sabari nisigise, 
sababu ai surati ma demo manena gena 
he ikakuwa. 

23 Bilasu nianako ngone nanga dodiao 
wopipiricaya moi, o Timotius, una 
magena o buino wisisupuka. Nakoso una 
taika womasidiado kanena de ma orasi 
ngohi ngini tinikurumi gena, ngohi asa 
una towingaho. 

24 Mia salam misidingo ngini nia 
bobareta idodoto ona yangoduka de 
lo kagena o bi nyawa ipipiricaya ona 
yangoduka. De o bi nyawa ipipiricaya 
O Italia ma daerano, ona magena 

kanaga isidingo o salam nginika tanu asa 
pomakamake. 

25 De ngohi togolo tanu o Jou asa Awi 
laha foloi wodogo ngini ningoduka. 
Sidago kanena. 


Yakobus 


1 Ngini o Jou Yesus niwipipiricaya o 

Israelka ma nyawa o soa yamogiowo 
de sinoto manga ngopa de manga 
danoku, de nitagi so niodobiau o tona 
ma somoaka la kagena nigoge. Ngohi, 
Yakobus, o Gikimoi de o Jou Yesus Kristus 
isitatapu todadi Manga sosulo moi, 
mutuwade o surati manena talefo ngini 
ningoduka. Salamati pomakamake. 

2 Ai dodiao nipipiricaya, ngaroko o 
sangisara eko o susa kia bato niamake, 
hika ngini ka ninali. 

3 Sababu ngini nianako ma orasi o 
sangisara de o susa niamake, de magena 
asa ngini initailako igogou ngini o Gikimoi 
niwipiricaya qaputuru eko hiwa, ma 
ngale ngini inidoto sidago o sangisara 
gena aku niamoku. 


YAKOBUS 1 2 


4De lo o sangisara de o susa niamake 
ma rabaka gena hika ngini niamoku 
gaputuru, sidago ngini ningodu asa nia 
sininga foloisi qaputuru, la gangodu ka 
itiai de ma kurangi moi lo ihiwa. 

> So nakoso nginika la kanaga o 
sangisara ma rabaka de ngini akuwa 
nianako idodooha bilasu niaaka itotiai, 
de hika la tanu ngini nigolo o Gikimoika. 
Sababu Una Awi sininga foloi qaloha 
so wodupa wahike ilamo o nyawa 
yangoduka. So komagena o Gikimoi asa 
winidotoka la ngini lo aku nianako. 

6 Duma ma orasi ngini nigolo gena, hika 
nipiricaya igogou o Gikimoi asa winihike 
de winidoto nginika, ma ngale nia sininga 
ma rabaka o Gikimoika upa niwidodato. 
Sababu o nyawa nakoso o Gikimoika la 
iwidodato, de ona magena asa manga 
piricaya o Gikimoika gena itatapuwa, 
gena maro o deru o moku-moku de o 

rato gasosihilo yadahe so ikole hika de 
hino. 

7(1:6) 

8 O nyawa ona magena manga sininga 
iregu sinotoka so o kia naga yaaka 
gangodu gena moi lo yositatapuwa. 
Komagena so upa manga sininga ma 
rabaka yongongano nagala o Jouno asa 
o kia naga moi yamake. Gena itiai waasi. 

3 Nakoso o dodiao o Jou Yesus 
wipiricayaka de ona yosusa, sababu 
manga alamu ikurangi so o nyawa 
yahoromatiwa, ona magena bilasu 
yanali. Sababu igogou o Gikimoi Awi 
simaka o nyawa ona magena ka yolamo. 

10 De o nyawa yokakaya la o Jou Yesus 
wipiricayaka, ona magena lo asa de 
manga nalika. Sababu upa manga 
kaya gena, duma o Gikimoi Awi laha 
wasidumu onaka so aku Una Awi 
simaka ona lo yolamo. O nyawa ikakaya 
manga alamu moi-moi gangodu gena 

yodongosa, ma orasi ona yangodu done 
isone. Maro o leru so icho itekawa de 
isone so asa isisaka. 

11 Komagena ma orasi o nyawa ikakaya 
ona manga kaya isiaturu ma rabaka, de o 
sone yahino isitodokano, so manga kaya 
o kia bato magena asa yodongosaka. 
Imatero de o wange ibao so ma siwa 
foloi gasahu, de o bunga asa gamalai 
sidago ma sopo itura de ma loha lo 
isisaka. 

1? Nakoso o nyawa la o sangisara eko 
o susa yamake de kanaga yamoku lo, 
ona magena asa yososanangi. Sababu o 
orasi magena ona yatailakosi, so qabolo 
de ona magena asa o Gikimoika manga 
piricaya foloi qaputuru. So ona magena 
o Gikimoi asa manga piricaya ma sopo 
wofanggali de o oho ka sidutu ikakali, 
maro Awi jaji onaka, nakoso igogou 
ona widodara Unaka. Gena imatero o 
goguule ma rabaka de o nyawa moi 

womagogora la ma bati waado woqoma, 
so una asa o hadiah wamake. 

13 So nakoso o nyawa la kanaga o dorou 
yabaja gena, upa lo yotemo, "Nagala 
o Gikimoi woibaja la ma ngale ngohi o 
dorouku totura." Sababu o dorou gena 
yaakuwa o Gikimoi iwibaja de wisitura. 
Komagena lo Una Awi edekati ihiwa 
la o nyawa wabaja ma ngale ona lo o 
dorouku itura. 

14 Sababu ka o dupa gatotorou gena o 
nyawa manga sininga ma rabaka ibao, 
de ona asa yabaja ma ngale o dorou 
yamote, maro o titi yabaja la o sabatolo 
yapiliku. 

15 So ma nonomaka o nyafusu ma 
dorou manga siningaka ibao, qabolo de 
yacoho komagena so ona asa o dorou 
yaaka. Komagena so nako ona la yodupa 
o dorou yamotesi, done ma dodoguka 
ona asa isone de o narakaku yaumo. 
Gena maro o ngopa moi awi oho ma 

sihino gena, kanaga ma awa ami poko 
ma raba kasi bolo de asa wisibuo, de o 
ngopa magena done asa wilamo de lo 
ma dodoguka done asa una wosone. 

16 So, ai dodiao nipipiricaya de 
tinidododara, upa sidago ngini lo inikulai. 
O Gikimoi de o nyawa o dorou wasibaja 
gena pamakewa. 

17 De o moi-moi qaloloha de itotiai 
kanaga ngone inahikeka, qangodu 
magena ma sihino nanga Baba 
Gikimoino. De lo Una magena Awi 
sininga de Awi edekati ngoneka gena 
ingaliwa, so o dorou moi lo upa ngone 
wonasidumu. Sababu ka Una magena 
qabolo o nita moi-moi isisiwa o dipaka 
gena, Una wosidadika. De Una gena upa 
powisitero de o wange, sababu o wange 
lo done asa itumu de ngone gena o 
bubutu ma rabaka inadongosaku. Duma 
o Gikimoi gena asa o orasi isigeto-geto 

ngone Awi laha wonasidumu, sababu 
Awi sininga ma edekati ingaliwa. 

18 Ma ngale Una Awi dupa masirete 
gena, so Awi demo itotiai asa isihabari 
la Una powipiricaya. De komagena lo 
ngone asa Una o cho gamomuane 
wonahikeka, so ngone maro to Una Awi 
nyawa masirete. Una waaka komagena, 
ma ngale o bi moi-moi gangodu 
wosidadadika gena o kia naga gangodu 
to Una masirete, so ngone gena foloi 
wonadupa. 

19 He! Ngini ai dodiao nipipiricaya de 
tinidododara, o moi-moi igomaka o 
surati manena ma rabaka talefo gena 
bilasu ngini niosininga. So ngini ningodu 
o orasi isigeto-geto upasi jai-jai nitoosa, 
duma bilasu nia dodiao niasigise qaloha 
de lo upasi jai-jai nibicara, duma bilasu 
igoma nimasosininga kasi. 

20 Sababu nakoso ngone la inatodoosa 
gena, o moi-moi o kia itotiai maro o 

Gikimoi wodudupa magena poholu 
paaka. 

21 Komagena so o dorou moi-moi 
gangodu la kanaga nia sininga ma 
rabaka icho gena, bilasu niaumo, maro 
o dumule la nia doroka icho de magena 
bilasu niatumule. De o Gikimoi Awi demo 
la nia sininga ma rabaka wosingosaka, 
magena maro o gisisi o doroka podato. 
So Awi demo magena upa niaholu to 
ngini nia sininga ma rabaka, duma hika 
de nia sininga qamuuqu niodupa nisigise 
galoha. Sababu de o Gikimoi Awi demo 
ma buturu gena aku o dorouno ngone 
inasalamati de pamake o oho ka sidutu 
ikakali. 

22 De magena upa lo ka niise, duma 
hika ngini o Gikimoi Awi demo magena 
niaaka. Upa sidago ngini ka niise, de 
magegena asa ngini masirete lo ka 
nikulai. 

23 (1:22) 

24 Sababu o Gikimoi Awi demo la o 
nyawa ka yoise duma yaakawa, magena 
maro o nyawa moi awi bio masirete o 
kasinanga worisimaka so asa wakelelo la 
wanako, duma ma orasi wotagi wosupu 
de gila-gila awi bio he wakelelo kawa so 
wawosaka. 

25 So o Gikimoi Awi dodoto itotiai gena 
o nyawa manga dorouno yapalako de 
yasiputuru la aku Unaka iwisigise. De 
nakoso magena ngone pasikelelo igogou 
de ngone pomadoto pomatoguwa de lo 
upa ka poiseka de gila-gila pawosaka, 
duma o moi-moi gangodu magena la 
paaka pokaeli, de igogou o moi-moi 
paaaka magena ma rabaka o Gikimoi 
Awi laha asa wonasidumu ngoneka. 

26 So komagena o nyawa la manga 
sininga ma rabaka yotemo, "O moi-moi 
taaaka gena igogou maro de o Gikimoi 
wodudupa," duma nakoso manga lage 
gena yojagawa, so igogou ona masirete 

imakulai. Komagena so o moi-moi 
yaaakaka gena gangodu ma faida ihiwa. 
27 So nakoso o nyawa la o Gikimoi 

widodara, so manga moi-moi yaaaka 
gena igogou qaloha de manga dorou 
moi lo ihiwa nanga Baba Gikimoi Awi 
simaka. So ona magegena bilasu yaaka 
maro komanena: Nakoso ibabalo eko o 
ngopa imagogoosi la kanaga ona o susa 
yamake, done asa ona magena yariwo. 
De ona lo asa imajaga, ma ngale o nyawa 
o Gikimoi wihoholu gena manga dorou 
moi lo akuwa he yososininga, upa sidago 
magena lo ona yaaka. 

1 Ai dodiao nipipiricaya, nanga Jou 

Yesus Kristus Una o kolano moi 
de Awi kuasaka de Una magena ngini 
niwipiricayaka, so ngohi tinisulo la ngini 
upa he o nyawa moi niwisiguui de o 
nyawa moili niwisitubuso. 

2 Magena imatero maro ngini, 

sababu ngini gena nakoso o orasi moi 

nimatolomuno, de kanaga o nyawa 
wokakaya moi wowosa de awi baju 
galoloha de lo o ali-ali guraci awi gia 
ma raragaka, bolo de kanaga lo o nyawa 
moili wosususa wowosa so una asa de 
awi baju itotola-tola, 

3 de ngini asa foloi niwihoromati o 
nyawa una magena awi baju qalolohaka. 
So nitemo unaka, "Baba, hino la ngona 
nomatami ma simaka," duma asa o 
nyawa wosususa una magenaka nitemo, 
"He! Ngona kagena nomaokoye," eko 
"He! Ngona nomatami ma duduka." 

4 Ngini niaaka komagena la o nyawa 
ikakaya lo paramoi de o nyawa isususa 
lo paramoi, de komagena so asa nia 
edekati gatorou sidago moi niwisiguui 
de moi niwisitubuso. 

> Ai dodiao nipipiricaya de tinidododara, 
hika ngini niososininga o nyawa ona 
magena la kanaga o nyawa o Jou Yesus 
wipipiricaya waasi asa yasiceke sababu 

manga alamu idalawa. Ona magena o 
Gikimoi wahiri gaboloka. To ona manga 
piricaya o Jou Yesuska magena idadi to 
ona manga kaya moi, imatero o nyawa 
moi la awi alamu idala magena idadi to 
una awi kaya. De ona maro o Gikimoi 
Awi ngopa so ona done asa yowosa de 
yogoge to Una Awi pareta ma rabaka. 
Magena maro Awi jaji moi o nyawa ona 
magenaka, nakoso igogou widodara 
Unaka. 

6 Duma ngini gena gadoohaso o nyawa 
isususaka de niasiceke. Ce! Nianakoka o 
nyawa ikakaya gena manga dupa ngini lo 
inisidipito, so asa ona nisangisara, sidago 
lo ningaho la nisirisima o bobareta 
manga hakimka. 

/ De o kia naga moili kanaga ifoloisi 
gatorou gena, ona ma Kristus Awi ronga 
galoha de lo o ronga o kia nisiaso ma 
orasi niwipiricaya, kiaka to Una Awi 

ronga ma dorou ona masirete asa 
yogaka. 

8 De o Gikimoi Awi dodoto ifoloi ilamo 
gena maro Awi Jaji ma Buku ma rabaka 
itemo, "Maro ngini nia rohe masirete 
niadodara, komagena nia dodiaoka lo 
bilasu niadodara.” De nakoso igogou 
ngini o demo ilamo magegena la niaaka, 
de ngini asa niaaka o moi-moi galoloha 
de itotiai. 

3 Duma o demo ilamo magegena 
ngini asa inisisala, sababu ngini asa o 
nyawa moi niwisiguui de o nyawa moili 
niwitubuso, de komagena o Gikimoi Awi 
bobita gena niamotewa. 

10 Sababu o nyawa la o Gikimoi Awi 
bobita qangodu de kanaga ngai moi 
yamotewa, ngaroko Una Awi bobita 
ma binuka yaaka gaboloka, duma ona 
magena maro o nyawa ma somoa la o 
moi-moi gangodu gena yatilakuka. 

11 De lo o Gikimoi wotemo, "Upa ngini 
nisundali," de asa wotemoli, "Upa ngini 
o nyawa niatooma." De nakoso ngini 
niaakawa o sundali duma ngini o nyawa 
asa niatoomaka, ngini magena igogou 
asa O Gikimoi Awi bobita lo niamotewa 
de niaakawa. 

12 Komagena so o Gikimoi Awi dodoto 
itotiai gena ngone nanga dorouno 
inapalako de inasiputuru so aku Una 
powileleanika, so ngone gena igogou 
done asa nanga sopo ma dagali 
pamake Unano. Mutuwade bilasu ngini 
niabicaraka de niamanaraka lo maro o 
nyawa o Gikimoi Awi dagali moi-moi 
magegena yosininga galoha. 

13 De lo nakoso ngone la poholu o 
nyawa pagalusiri, de o Gikimoi lo asa 
woholu wonagalusiri ngone, done ma 
orasika asa o nyawa yangodu manga laha 
de manga dorou ma sopo ma fanggali 
yamake. Duma igogou nakoso ngone la 

podupa o nyawa pagalusiri, de o Gikimoi 
lo asa wonagalusiri ngoneka, so tanu upa 
lo wonasisala. Magena maro o goginano 
moi ngoneka, so lebelaha nakoso ngone 
upa o nyawa pasisala duma podupa o 
nyawa pagalusiri. 

14 Ai dodiao nipipiricaya, nakoso ngini 
la o nyawa de yotemo, "Ngohi o Jou 
Yesus towipircaya gabolo," duma ona 
asa O loha moi-moi o nyawaka yaakawa, 
de ona manga piricaya gena asa ma 
faida ihiwa so o Gikimoi lo woholu ona 
wasisalamati. 

15 Komagena so nakoso o nyawa yanau 
moi eko ngopeqeka moi la o Jou Yesus 
iwipiricayaka de kanaga manga baju eko 
manga ino asa ikurangi, 

16 de ngini nitemo onaka, "Notagi 
nogila-gilaka, de tanu nomasisari galoha 
la aku o rijiki ngona masirete namake 
ma ngale nosanangi kali," so manga oho 

ma kurangi lo niariwowa. Ce! Nia demo 
magena asa ma faida lo ihiwa. 

17 Komagena nakoso ngone lo o Jou 
Yesus powipiricayaka duma o loha moi- 
moi o nyawaka paakawa, ngone nanga 
piricaya gena koloko imatetengoka de 
ma faida lo ihiwaka. Maro o nyawa moi la 
awi rohe isoneka so awi buturu ihiwaka, 
de o manara kia naga moi lo waaku kawa 
waaka. 

18 Nagala ai demo igoqomaka gena o 
nyawa ma somoa yaholu, so yotemo 
nginika, "O nyawa moi womasigocoho 
cawali awi piricaya o Jou Yesuska, de o 
nyawa moili asa womasigocoho cawali 
o loha waaka o nyawaka." Duma ngohi 
asa totemo, "Sababu ngini nia loha 
o nyawaka ihiwa, so ngini lo akuwa 
nisikelelo nia piricaya magena ngohika. 
Duma ngohi gena o loha taaka o 
nyawaka, so komagena lo ai piricaya aku 
tinisikelelo nginika. 

19 So galoha la kanaga ngini nipiricaya 
igogou o Gikimoi womatetengoka, duma 
maro o bitoka lo kanaga asa yopiricayaka 
sidago lo gamodo de gatirine. 

20 Ngini gena nifumaka. Nakoso o 
nyawa la ona o Jou Yesus wipiricayaka, 
duma ona la o loha moi-moi yaakawa, 
manga piricaya gena asa ma faida ihiwa. 
Maro o nyawa moi la awi rohe isone 
so awi buturu ihiwaka de o manara kia 
naga moi lo waaku kawa waaka. Maro 
komagena hika ngohi tinisikelelo nginika. 

21 Ngini bilasu niososininga ma orasi 
ipapasaka nanga ete moi o Abraham 
awi manara gena, kanaga ma ngale awi 
ngopa Ishak gena o suba ma rihoka 
wihadoku. De ngaroko awi sininga 
isusa, duma una asa o kia o Gikimoi 
wotetemo gena wimote so wodupa awi 
ngopa witooma, la idadi awi suba moi 
o Gikimoika. De o Gikimoi asa wotemo, 
'Igogou! O Abraham una magena 

to Ngohi Ai dupa gena asa wamote 
de waaka, so una awi sininga itotiai 
Ngohika.' 

22 Komagena ngini asa nianakoka o 
Abraham o Gikimoi wipiricayaka, so 
una asa o bi moi-moi kiaka o Gikimoi 
wodudupa gena ka waaka. De awi 
manara magegena so una asa awi 
piricaya o Gikimoika gena igogou 
wosikeleloka. 

23 Sababu maro komagena o Gikimoi 
Awi Jaji ma Bukuka itemo qabolo, 

'O Abraham una magena o Gikimoi 
wipiricayaka, so o Gikimoi wotemo o 
Abraham awi sininga gena itiai Unaka.' 
De lo una asa wisiaso maro o Gikimoi 
Awi dodiao." 

24 So ngone panako gaboloka, kanaga 
o nyawa nakoso ona yotemo, "Igogou, 
o Gikimoi towipiricayaka," duma o loha 
moi-moi yaakawa, de o Gikimoi asa 
wotemo, "Ona manga sininga gena 


YAKOBUS 2 19 


itiai waasi." Duma o nyawa nakoso 
yopiricayaka de ona lo asa yodupa o loha 
moi-moi yaaka, ma ngale ona magena 

o Gikimoi lo asa wotemo, "Ona manga 
sininga gena itotiai Ngohika." 

25 Maro kanaga lo o ngopegeka moi 
ami ronga ongo Rahab, ngaroko muna 
gena o ngopegeka mosusundali de ami 
rohe momasiiija moi, duma o Gikimoi 
asa wotemo munaka, "Ngona ani sininga 
lo itotiai Ngohika." Sababu muna asa o 
Yosua awi sosulo gena masidodogu ami 
tahuka de lo o ngeko masidumu onaka 
la aku ona iliho de yamote o ngeko ma 
somoa, la manga lawangi upa lo ona 
yatago. 

26 So komagena ngone lo nakoso o 
Jou Yesus powipiricayaka duma o loha 
moi-moi paakawa, ngone nanga piricaya 
gena asa ma faida lo ihiwa. Maro o 
nyawa moi la awi rohe isoneka so awi 

buturu ihiwaka, de o manara kia naga 
moi lo waaku kawa waaka. 

1 Ai dodiao nipipiricaya, upa ngini 
3 nidadala gena niadupa nidadi o 
guru la o nyawa niadoto. Sababu ngini 
nianakoka done ma orasi o nyawa 
yangodu manga dorou ma sopo ma 
fanggali yamake o Gikimoino de nakoso 
ngone poguru la ngone de nanga 
dorouka gena, Una wonafanggali nanga 
dorou ma sopo foloisi qatubuso. 

2 De ngone inangodu lo o sala idala 
paakaka. Duma o nyawa nakoso manga 
bicara ma rabaka o dorou moi lo ihiwa, 
de ona magena igogou maro o nyawa 
manga sininga gangodu itiai. Komagena 
lo nakoso manga bicara qangodu gena 
aku yapareta, de ona manga sininga 
gangodu lo aku yapareta. 

3 So komagena to ngone nanga lage 
gena itimisi duma aku ipareta gaputuru, 
maro o bobiliku ma ceceke moi duma o 

sapi ma ngunuka posipiliku la to ngone 
nanga dupa gena yamote, so o sapi 
ma rohe ilalamo gena aku lo papareta 
galoha. 

4 Maro komagena lo o deru ilalamo moi 
ngaroko ma galema ma ceceke, duma 
o deru magena o rato gasosihilo de o 
moku-moku isipapaka lo ma galema 
magena aku yapareta, la imote o nyawa 
waaaho awi dupa kiaka wosikahika. 

> So komagena ngone nanga lage lo, 
ngaroko itimisi, duma ka o demo moi 
lo ma kuasa ilamo so ipareta gaputuru. 
Maro idodooha lo o uku, ngaroko ma 
nonomaka gaceke, duma kanaga o 
ponga ilalamo lo aku yatupu. 

6 De lo maro o uku so ngone nanga lage 
lo aku o moi-moi yatupu. Sababu o Iblis 
una masirete asa nanga lage gena ma 
sigaro la pobicara gatorou, so o nyawa la 
de manga lage manga sininga ma rabaka 
gena asa ifoloisi gatorou. So o moi-moi 

manga sininga ma rabaka sidago lo o 
moi-moi gangodu yaaaka de yamamake 
manga oho ma rabaka gena, qangodu lo 
gatorou. 

7 |gogoma sidago lo o orasi manena o bi 
haiwani ilalago, de o bi namo isososo, de 
o bi haiwani itatase o dududuka de lo o 
bi moi-moi o teoka iooho gena moi-moi 
gangodu o nyawa aku yapalihara. 

8 Duma o nyawa lo yaakuwa manga 
laqe yapareta. Ngone nanga lage gena o 
dorou isibicara imatoguwa, komagena 
lo iholu ngone papareta. De lo o bicara 
gatotorou gena iwedoka so o nyawa 
pasisangisara, maro o raci so o nyawa 
pasisone. 

3 De to ngone nanga lage gena asa o Jou 
Una nanga Baba Awi ronga posilamo. De 
o nyawa lo Una wosidadika de manga 
jamani gena imatero de ka to Una, duma 
de to ngone nanga lage lo o nyawa 
manga ronga asa pogaka qatorou. 

10 So komagena lo to ngone nanga uru 
ka ngai moi, duma kanaga lo bai o ronga 
posilamo bai lo o ronga pogaka qatorou. 
Ce! Magena itiaiwa. He! Ai dodiao 
nipipiricaya, o kia naga maro komagena, 
gena isala so bilasu paholu. 

11 Sababu o ake ma jobubu ngai moi 
nogenano yaakuwa o ake de o teo lo 
isupu. 

12 De lo o bole ma hutuno yaakuwa 
ma sopo o igo lo icho, de lo o igo ma 
hutuno yaakuwa ma sopo o bole lo ¡oho. 
Komagena lo o sumu qatotorou yaakuwa 
isupu o ake qaloloha. Magena maro 
o goginano moi ngoneka, so ma orasi 
ngone posumbayang de o Gikimoi Awi 
ronga posilamo qaboloka, de upa ngone 
gena asa o nyawa lo manga ronga paaka 
gatorou. 

13 Ai dodiao nipipiricaya, ngini kanaga 
nimuruo naga asa niacawaro galoha de 
lo nianako o loha moi-moi maro o kia la 

bilasu paaka de o dorou moi-moi maro 
o kia la upa paaka. So ngini bilasu o loha 
moi-moi niaaka de niasikelelo gena to 
ngini nia sininga qamuuqu o nyawaka so 
igogou ngini nicawaro. 

14 Duma kanaga ngini nia sidongirabaka 
la nakoso o nyawa manga siningaka de o 
nyawa yalalago asa yaholu de yadoosa 
ifoloi, de manga dupa gena ma ngale 
ka ona masirete imasihie de foloisi 
imasilamo de o nyawa ma binuka, upa 
lo o nyawa ona magena yotemo, "Ngohi 
manena o nyawa tococawaro moi." 
Nakoso manga bicara komagena, ona 
magena asa ka yokulai so yamotewa o 
dodoto itotiai. 

15 So nako ngini la o moi-moi maro 
komagena niaaka, de o cawaro 
magegena upa nitemo isupu ma sihino 
o Gikimoino, duma magegena asa 
isupu ma sihino o nyawa manga sininga 
gatotorouno de lo o tokano. 

16 So ma orasi o nyawa la kanaga o 
nyawa yalalagoka yaholu de yatoosa, de 
lo manga ngale gena ka ona masirete 
imasihie de foloisi imasilamo de o nyawa 
ma binuka, de kanaga lo asa imarimoi 
kawa so imatekesikoholu de lo ka yaaka 
maro o moi-moi gangodu gatotorou. 

17 Duma nakoso o cawaro ma sihino 
o Gikimoino la wonahike ngoneka, de 
ngone nanga sininga ma rabaka asa 
ibolowo de o dorou moi lo ihiwa. So to 
ngone nanga oho o dame ma rabaka, 
sababu ngone asa o nyawa pagalusiri de 
nanga sininga asa qamuuqu la o nyawa 
manga dupa lo posigise qaloha. De o 
nyawaka lo asa ngone o loha moi-moi 
idala paaka onaka. De lo ngone asa upa 
o nyawa pohihiri sidago moi pasitubuso 
de moi pasiguui, de lo nanga demo o 
nyawaka asa igogou de itiai. 

18 So nakoso ngone la kanaga de nanga 
sininga qamuuqu o nyawaka la o dame 

de o sohi posigokoka, gena asa ma 
dodoguka o moi-moi paaka itotiai de 
galoha. So maro o goho moi la o doroka 
yadato asa icho de ma dodoguka lo asa 
isopo galoha. 

1 Nakoso ngini la nimatekekangamo 

de nimatekekudubu gena, sababu 
ngini ningodu ngaroko nianako nia 
nyafusu ma dorou gena moi-moi itiaiwa, 
duma ngini magena nia sininga ma 
rabano o nyafusu ma dorou he nisigaro. 

2 Komagena ngini asa o kia naga moi 
nionyafusu, de ma ngale niamake waasi 
so ngini asa ka o nyawa niatooma. 
De lo asa o nyawa manga moi-moi 
nionyafusu, duma niaakuwa niagehe 
so ngini lo nimatekekangamo de 
nimatekekudubu. O moi-moi kanaga 
nionyafusu gena niamakewa sababu o 
Gikimoika nigolowa. 
3 De nakoso ngini la o Gikimoika 

nigolo de o moi-moi nigogolo gena 

asa niamakewa, sababu nigolo de nia 
edekati gatorou. Ngini nigolo de nia 
edekati ma ngale o moi-moi nionyafusu 
gena niapake la aku ka ngini masirete 
nimasisanangi. 

4 He! Ngini gena o Gikimoi niwiholu 
duma o duniaka niodupa nimasidorifa, 
maro o ngopegeka moi la ma 
roka mowidupawa duma yanau 
moili mowidupa de mowisiidu so 
mosundalika. Ngini nianako nakoso 
o nyawa la imasidodiao o nyawa 
ona magena o Gikimoi iwiholu, so 
igogou o nyawa ona magena o Gikimoi 
iwilawangika. 

> O Gikimoi Awi Jaji ma Buku ma demo 
gena igogou de itero itemo, "Una Awi 
Gurumi ngone nanga sininga ma rabaka 
wosingosaka, magena foloi wonadupa 
ngoneka la podadi to Una Awi nyawa 
masirete. So upa sidago o Gikimoi 

Awi nyawa masirete de ngone Una 
powidongosa." 

6 De lo Una Awi laha asa ifoloisi ilamo 
ngoneka la wonariwo, so upa sidago 
ngone Una powidongosa, maro o 
Gikimoi Awi Jaji ma Buku ma rabaka 
isilefo itemo, "O Gikimoi asa o nyawa 
imacacaralamo ona magena walawangi, 
duma ona manga sininga qamomuuqu, 
ona magenaka asa wodupa Awi laha 
wosidumu de wariwo." 

7 La komagena ngini bilasu niwisigise 
de niwimote o Gikimoika. So ngini 
bilasu o Iblis niwiholu de una asa ngini 
winidongosaka. 

8 De nakoso ngini la o Gikimoi 
niwidateku, done Una lo asa ngini 
winidateku. Komagena nakoso ngini 
o dorou niaakaka, de bilasu o dorou 
niaaaka magena lo niagohaka so nia 
sininga lo ibolowo de o dupa qatotorou 
lo ihiwa. So nakoso ngini o Gikimoi 

niwimoteka, duma ngini o dorou 
niamote kali so nia sininga ngai sinotoka 
gena, ngini bilasu o dorou magena 
niagoha de niamote kawa. 

3 De nakoso ngini la kanaga de nia 
dorouka gena, bilasu niagoha la 
nimatoduba sidago lo niari de nidodora. 
De nakoso ngini lo kanaga de nia nali de 
nia moreka gena, bilasu nia sininga ma 
rabaka niatagali de o gari de o dodora 
isiuku-uku. 

10 Komagena so nakoso ngini la kagena 
o Jou Awi simaka de upa nia sininga 
imahie, done Una lo asa ngini winitide. 

11 So, ai dodiao nipipiricaya, ngini 
gena moi de moika bilasu upa 
nimatekesibicara gatorou. Sababu 
nakoso ngini nia dodiaoka niasibicara 
gatorou de lo niasisala gena, igogou ngini 
lo asa o Gikimoi Awi bobita nisibicara 
gatorou de lo nisisala. De nakoso Awi 
bobita nisisala gena, ngini lo asa Awi 

demo magena niaakawa so niahiri Awi 
bobita kiaka gena isala. 

12 Cawali o Gikimoi womatengo de 
aku wosulo o moi-moi o kia paaka de 
o kia upa paaka, so o nyawa manga 
laha de manga dorou ma sopo lo aku 
wafanggali. De Una womatengo aku lo 
ngone wonasisalamati eko wonasisa. 
So ma ngale ngini gena nia kuasa ihiwa 
sidago lo aku o nyawa niasisala. 

13 He! Ngini o alamu nimasiiijaka gena, 
upa ngini nitemo, "O wange manena 
eko ilangi ngomi mimajobo la mitagi o 
kota moika, de kagena ngomi migoge o 
taungu moi la asa mimasiija ma ngale o 
pipi miamake ilamo." 

14 Sababu to ngini nia oho ma rabaka 
o kia ilangi asa idadi, magena lo akuwa 
nianako. Sababu ngone inangodu nanga 
oho asa iteka eko idumu, magena lo 
akuwa panako. De lo nanga oho gena 
igogou asa itekawa, imatero de o ake ma 

sangu pakelelo duma cai-cai asa qasisaka 
so he pakelelo kawa. 

15 Lebelaha ngini nitemo, "Ngone asa 
pooho de o bi moi-moi kia manena eko 
magena paaka, de ka cawali magena de 
asa igogou o Gikimoi wodupa." 

16 Duma ngini nimasiiija gena nia 
edekati ma ngale o moi-moi asa 
niaaturu, de o Gikimoika nigolowa so 
ngini nimacaralamo. So de to ngini nia 
caralamo magena asa nisisala. 

17 La komagena so o moi-moi itotiai 
de bilasu paaka nakoso magena ngini 
nianakoka, duma magena niaakawa, 
so igogou imatero de ngini o dorouku 
nituraka. 

1 He! Ngini nikakaya de o pipi 
5 niodesere, kanaga to ngohi ai demo 
moi ma ngale nginika. Orasi manena 
ngini bilasu niari de nidodora. Sababu o 
sangisara asa nidahe nginika. 

2To ngini nia kaya done asa iwaro so 
ma faida lo ihiwa, de nia baju qaloloha 
done asa o lupu yaogo. 

3 De to ngini nia kaya lo asa isisa, maro 
o besi lo aku qakeho so ibaka. De lo 
ma orasika o Gikimoi done asa o nyawa 
manga laha de manga dorou ma sopo 
wafanggali, de ngini nia kaya maro o 
besi qakekehoka gena asa isikelelo ngini 
gena kanaga de nia salaka. Sababu 
ngaroko de nia kayaka, duma o bi nyawa 
isususaka gena niholu niariwo. So de 
to ngini nia dorou gena nia sininga ma 
sanangi lo yasisaka, maro o keho asa 
o besi yabaka sidago lo qamata. Gena 
maro o uku la o kia naga moi patupu 
so magena lo asa qamata. Ngini asa nia 
kaya niadiahi, ngaroko o Gikimoi asa o 
nyawa manga sopo wafanggali gena ma 
orasi he idumuka. 

4 De lo to ngini nia doro ma tamo o 
nyawa yautu de yakobuka, de kanaga to 

ona manga sewa gena niholu niahike. 
Hika niisesi. Ona asa imatoore de manga 
ridemo o Jou Wilalamo lo Una magena 
woiseka. 

> De ngini o orasi manena nioho de nia 
kaya idalaka de ka o kiasi nionyafusu, 
so gangodu magena nisitogegeheka. 
Komagena ngini nimasidailako so done 
ma orasi ma dodoguka asa nitooma, 
maro o sapi moi yapiara la gasaki gena 
done asa yatola. 

6 De ngini kanaga o nyawa qaloloha de 
asa nitemo ona magena o nyawa ma 
dorou, sidago ona magena o hakimka 
niasirisima de niagulai gaputuru sidago 
lo ona magena asa yatoomaka. De 
ngaroko ona magena ngini nialawangi 
komagena, duma ona magena asa 
iniholuwa. 

7So ngini ai dodiao nipipiricaya, bilasu 
nia sabari ilamo, ngaroko o sangisara ma 
rabaka, sidago o Jou done wahino kali 

de asa niamake o oho ka sidutu ikakali. 
Hika niakelelo o nyawa itotoro gena 
asa de manga sabarika, ona yodamaha 
manga doro done asa ma sopo yautu 
de yatolomuka, sababu o ino magegena 
ma faida ilamo. Ona yodamaha sidago o 
muura ma orasika asa yodato de sidago 
lo o muura ma orasika asa isopo de 
magena asa qabolo gangoduka. 

8 Komagena lo ngini bilasu de nia 
sabari ilamo. Hika ngini upa nimatogu 
ngaroko nia sangisara ma rabaka, 
duma nia sininga ma rabaka gena o 
Jou niwipiricaya qaputuru. Sababu Una 
done asa wahino kali gena ma orasi he 
idumuka. 

3 De lo ngini gena upa nimaridemo, upa 
sidago o Gikimoi winisisala de to ngini 
nia dorou ma sopo gena wafanggali. 
He! Kanaga o loha de o dorou ma sopo 
gangodu wafafanggali de Una magena 
gabolo Awi orasi he idumuka. 


YAKOBUS 5 35 


10 Sababu ngini bilasu niososininga 
de niamote o Jou Gikimoi Awi nabi 
iqoqoma, ona magena lo asa o sangisara 
ma rabaka de manga sabari ilamo. 

11 De niososininga lo ngone 
popipiricayaka gena potemo igogou o 
nyawa nagoona la o sangisara yamoku, 
ona magena manga sininga lo asa 
isanangi. Ngini nianakoka o Ayub una 
magena igogomaka la o sangisara ma 
rabaka de una lo aku wamoku, de lo 
nianako ma orasi o Ayub awi sangisara 
itoguka de o Jou asa wofanggali de o 
loha. Sababu o Jou Una magena Awi 
galusiri de lo Awi laha gena asa ilamo o 
nyawaka. 

12 De ai dodiao nipipiricaya, ai demo 
foloisi ilamo gena asa tinidedemo 
nginika. Ma orasi ngini o nyawa niajaji, 
de ngini upa nisasi de o Gikimoi o 
sorogaka Awi ronga, eko o kia naga o 
duniaka ma ronga, eko lo o kia naga 


YAKOBUS 5 36 


bato ma ronga. Duma ngini nakoso o 
nyawa niajaji, de hika ka nia demo bai 
"Komagena" bai "Komagenawa" gena 
asa itotiai de upa lo niakulai. Nakoso 
niakulai, de o Gikimoi done asa winisisala 
de nia dorou ma sopo gena wafanggali. 

13 Nakoso ngini o Jou Yesus 
niwipipiricaya nia sidongirabaka la 
kanaga o nyawa o sangisara yamake, 
hika ona manga sumbayang yatide o 
Gikimoika. De lo nakoso ngini la kanaga 
o nyawa manga sininga foloi gaputuru, 
de hika ona yonyanyi la o Jou Awi ronga 
yosilamo. 

14 De lo nakoso nginika la kanaga o 
nyawa yopanyake, de hika o gogobu 
manga bobareta niaaso. La ona asa 
yahino de ma ngale ona magena asa 
manga sumbayang yatide de lo manga 
saheku o gososo isiese de o Jou Yesus 
Kristus Awi kuasa. 


YAKOBUS 5 37 


15 Sababu o nyawa nakoso manga 
sumbayang yatide de o Jou Gikimoi 
iwipiricayaka, de o nyawa yopopanyake 
asa aku yaloha kali, sababu o Jou 
masirete asa manga panyake wosiloha. 
De nakoso ona lo kanaga de manga 
dorouka, magena Una upa wasisala kali. 

16 So nakoso kanaga ngini la de nia 
dorouka, hika ngini nimangaku kasi moi 
de moika, komagena lo ngini moi de 
moika gena hika nimasumbayang, la 
ma ngale o Jou aku winisiloha. Sababu 
o nyawa nakoso kanaga manga sininga 
itotiai de manga sumbayang yatide o 
Jouka, gena ma ngale Awi laha foloisi 
ilamo aku idadi. 

17 De nianako maro igogoma o Elia, 
ngaroko una lo o nyawa ka pomaketero 
dede ngone, ma ngale o orasi magena 
asa upa imuura so una ka awi sumbayang 
watide. De sidago lo ma deka o taungu 

saange de o ngoosa butanga gena o 
tonaku o muura lo ihiwa. 

18 Qabolo asa una awi sumbayang 
watide kali de wogolo tanu sutu imuura, 
so kagena asa imuura sidago o bi 
moi-moi o tonaka iooho de asa isopo 
kali. 

13 Ai dodiao nipipiricaya, nakoso nginika 
kanaga o nyawa de ona magena o Jou 
Awi dodoto itotiai he yamote kawa, 
duma manga dodiao done asa yariwo la 
imakiliho yomote kali, igogou magena o 
loha yaakaka. 

20 Sababu ngini ningodu bilasu nianako, 
nakoso o nyawa ona magena o nyawa 
yatotorou de yariwo ma ngale ona 
imakiliho so o dorou moi-moi he yaaka 
kawa, gena o nyawa ona magena o 
nyawa yatotorou asa yasalamati so ona 
de o Gikimoi imakitinga kawa. So manga 
dorou moi-moi magena o Jou he wanano 

kawa de ona lo wasisala kawa. Ngohi 
Yakobus 


1 Petrus 


1 Ngini ningodu o Gikimoi winihihirika 

1 so nidadi to Una Awi nyawa, la nitagi 
niodobiau o bi propinsi moi-moika, 
ena gena o Pontuska, o Galatiaka, o 
Kapadokiaka, o Asiaka, de o Bitiniaka, 
de kagena manga sidongirabaka nigoge 
maro o nyawa itatagino. Ngohi, Petrus, 
o surati tolelefo gena o Yesus Kristus 
woisitatapuka so todadi o rasul moi. 

2 Ngini gena o Baba Gikimoi winihirika 
sababu ma orasi ma nonomasi de 
Una magena kanaga de Awi edekati 
komagena. Una winihirika dede Awi 
Gurumi asa winiaka so ngini nidadi to 
Una Awi nyawa masirete, la ma ngale 
ngini gena o Yesus Kristus niwisigise, 
de ma ngale nia dorou so sidago Una 
wosone de Awi au ikopola ma ngale 

winisiapongu. Ngohi togolo tanu o 
Gikimoi winidogo nginika o laha ifoloi de 
nia sininga waaka so foloisi isanangi. 

3 Powigiliri o Gikimoi, Una nanga Jou 
Yesus Kristus ma Baba. Sababu to Una 
Awi galusiri gena foloisi ilamo, so nanga 
oho waaka gamomuane koloko asa 
inasibuo kali. Waaka komagena sidago 
lo o Yesus Kristus o sone ma rabano 
wisioho kali, so ngone nanga ngongano 
gena asa igogou foloisi gaputuruli. 

4 De lo waaka nanga oho gamomuane 
nakoso ngone maro o Gikimoi Awi 
ngopa-ngopa, so Awi moi-moi qangodu 
maro Awi warisi wosidadailako o 
sorogaka magena aku pongongano 
ngone asa pamakeli, de Awi warisi gena 
maro o kia naga moi so isisawa eko lo 
ibakawa. 

> De ngone lo powigiliri o Gikimoika 
la ma ngale ngini gena niwipiricaya o 
Yesuska, so Una asa ngini winipalihara 

Awi buturu ma rabaka, sidago ma 
orasi Una winisalamatika. Magena 
wosidailako qabolo la done wosikelelo 
de waaka o orasi ma dodoguka. 

6 Komagena so bilasu ngini gena igogou 
ninali. Ngaroko o orasi manena de ma 
cunusi kanaga ngini nia siningaka isusa 
sababu o bi sangisara foloi idala inidahe 
nginika, duma nia sininga de ma nalisi. 

7 Magena de ma ngale la inisinako 
igogou o Gikimoi niwipiricaya gaputuru. 
Ma orasi o sangisara de o susa niamake, 
de magena asa ngini nia piricaya gena 
yatailako, maro de o uku aku o guraci 
yatailako la panako magena o guraci ma 
duhutu, eko hiwa. De nako nia piricaya, 
magena ifoloisi ihali de o guraci, sababu 
o guraci gena done asa isisaka. So 
nakoso ngini nia piricaya magena igogou 
gaputuru, de done ma orasika o Yesus 
Kristus womasimane o duniaku wouti 

de wahino kali, so ngini magegena asa o 
Gikimoi winigiliri de winisimulia. 

8 De ngaroko o Yesus Kristus gena 
iqomaka niwikelelo waasi, duma ngini 
asa niwidodaraka. De lo ngaroko o orasi 
manena niwimake waasi, duma ngini 
niwipiricayaka sidago lo to ngini nia nali 
gena igogou foloisi ilamo, so ma ngale 
nia nali ma lamo gena o demo moi lo 
nisimakewa nisingangasu de nia uru 
masirete. 

3 Ngini de nia nali gena, sababu nia 
piricaya ma sopo magena igogou asa 
niamakeka, ena gena ngini masirete 
niamakeka o oho ka sidutu ikakali. 

10 Ma ngale o Gikimoi o nyawa manga 
dorouno wasisalamati la o oho ka 
sidutu ikakali yamake gena, idodooha 
asa wosiganapu, magena o bi nabi 
isingongangasu iqomaka gena ona 
yanakowa so asa yatailakosi. 

11 Kanaga ma Kristus Awi Gurumi 
manga sininga ma rabaka wasingangasu 
onaka, Una done asa o sangisara widahe 
de ma duuruka lo asa o loha widahe 
ifoloisi idala. So magena muruoka de ma 
dongoho kiaka ona yodupa yanako, so 
ona yatailako isidodiahi. 

12 Ona magegenaka o Gikimoi 
wasingangasu, la Awi demo kiaka 
ona isingongangasu magena ma meta 
gena ona kawa, duma ma ngale ngini 
manenaka gena inileleani. De Awi demo 
isingongangasu magena, o orasi manena 
naga asa inisingangasu nginika, ma orasi 
Awi sosulo-sosulo o habari galoloha 
isihabari gena, de o Gurumi Qatetebi 
Awi kuasa gena o Gikimoino. Awi laha 
winisidudumu nginika, magena o bi 
malaikat lo manga dupa foloi qaputuru 
la tanu yatailako. 

13 So, igogou, kanaga nia ngongano 
ilamo komagena, so bilasu ngini gena nia 

sininga ma rabaka nisidailako qaboloka 
de lo nia sininga de nia rohe ma nyafusu 
gena niapareta galoha. La ngini asa 
niongongano igogou-gogou o Gikimoi 
Awi laha asa winisidudumu nginika, ma 
orasika o Yesus Kristus womasimane o 
duniaka gena wahino kali. 

14 O Gikimoi wotemo ngini gena to Una 
Awi ngopa-ngopa masirete, komagena 
so bilasu ngini niwisigise qaloha. Upa 
sidago o dorou gena niodupa niaaka, 
maro igomaka o habari qaloloha ma 
ngale o Yesus Kristus gena nionako waasi 
so o dorou niodupa niaaka. 

15 Duma maro o Gikimoi winihihirika 
Una magena witebi de Awi sininga ma 
rabaka o dorou moi lo ihiwa, komagena 
so bilasu ngini lo nitetebi de nia manara 
moi-moi ma rabaka o dorou moi lo 
niaakawa. 

16 Sababu Awi Jaji ma Buku ma rabaka 
isilelefo itemo, "Bilasu nitebi, sababu 
Ngohi gena itebi." 

17 Bilasu ngini niaaka komagena, sababu 
nakoso nisumbayang o Gikimoika de 
ngini asa nitemo Una magena to ngini 
nia Baba. De Una lo wahihiri itiai o 
nyawa yangodu manga loha de manga 
dorou. So ma deka idodooha ngini o 
dunia manenaka nigoge maro o nyawa 
itatagino, de bilasu nimasitiari so o 
Gikimoi gena niwisihoromati foloisi 
qaloha. 

18 Sababu to ngini nia gogoho de nia 
manara iqoqomaka, kiaka nia ete de nia 
topora inidoto nginika, magena ma ngale 
lo ihiwa, de nia dorou magena ma rabano 
kanaga o Gikimoi winipalakoka de ma ija 
lo wafangu qabolo. De ngini nianako nia 
dorou ma ija so aku winipalakoka gena, 
upa maro o salaka de o guraci so done 
iwaro de isisaka. 

13 Duma ma ija gena kanaga o kia 
naga moi foloisi ihahali, ena gena ma 
Kristus Awi au masirete. Ma Kristus 
gena ngaroko Awi sala moi lo ihiwa, 
duma witooma ma ngale nia dagali moi. 
Una maro o duba ma goho moi de ma 
sala eko ma kurangi moi lo ihiwa, la o 
Yahudika yatola de isisuba o Gikimoika 
ma ngale manga rohe ma dagali moi la o 
apongu yamake. 

20 Ma orasi o Gikimoi o dunia wosidadi 
waasi, de wositatapu igomaka ma 
ngale nia dorou ma ija gena, ma Kristus 
bilasu wosone done asa komagena. 
Duma manena he yadangade orasi ma 
dodoguka de Una igogou o duniaka 
wahinoka ma ngale to ngini nia dagali 
moi. 

21 Ma ngale Una magegena so ngini 
aku o Gikimoi niwipiricaya. O Gikimoi 
gena ma Kristus o soneno wisioho 
kali de lo wisimuliaka, ma ngale ngini 

gena niwipiricaya de niwingongano o 
Gikimoika. 

22 So ngini gena kanaga o dodoto 
itotiai nisigise galoha, so nia sininga asa 
ibolowo la nia dodiao ipipiricaya ona 
magenaka igogou niadodara. Komagena 
so bilasu ngini de nia sininga ibobolowo 
gena nimatekedodara moi de moika. 

23 Sababu o Gikimoi waaka, so nia 
oho gamuane koloko asa inisibuo kali. 
De ngini nia oho qamuane gena, upa 
ma sihino maro o nyawa kiaka bilasu 
isosoneno, duma o Gikimoi masireteno 
Una magena woooho wokokakali. De 
nia oho qamuane gena niamake sababu 
niopiricayaka Awi demo, kiaka o habari 
ma ngale o oho ka sidutu ikakali, de lo 
Awi demo magena ikokakali de akuwa 
itagali. 

24 Maro o kia naga isilelefo igomaka 
o Gikimoi Awi Jaji ma Buku ma rabaka 
itemo, "O nyawa manga rohe done 

isone, maro o dumule asa gamalai, so 
maena ioho itekawa de isone. De o 
nyawa manga giliri masirete done isisa, 
maro ma doori ipago so ituraka. 

25 Duma o Jou Awi demo gena itiai de 
ikokakali." O kia naga o Jou wodedemo 
magena o habari qaloloha ma ngale o 
oho ka sidutu ikakali aku pamake, maro 
kiaka inisihohabari nginika. 

1So ngini o oho ka sidutu ikakali 
2 niamamakeka. Komagena so bilasu 
nia dorou moi-moi gena gangodu 
niapalako. Ena gena, bilasu ngini upa de 
nia edekati qatotorou o nyawaka, de upa 
nitodamato, de upa nia lage isago de 
nitemo nia sala ihiwa, komagena lo upa 
o nyawa niaduhudu de upa niogaka o 
nyawa manga ronga ma dorou. 

2 Duma ngini magegena bilasu foloi 
niodupa o Gikimoi Awi demo nisigise, 
maro o ngopa asa isibubuoku so kanaga 
foloi yodupa yosusu. Bilasu niaaka 

komagena la ngini nia piricaya Unaka 
gena aku idadi foloisi gaputuru, sidago 
ma dodoguka de ngini magena o Gikimoi 
winisalamati lo gaboloka. 

3 Bilasu ngini foloi nidupa la o Gikimoi 
Awi demo niosigise komagena, sababu 
ngini masirete nianakoka o Jou Una 
magena Awi sininga igogou galoha. 

4(2:3) 

? Ngini gena nakoso o Yesus niwipiricaya 
de niwisigise komagena, de o Gikimoi 
o oho gamomuane winihike nginika. 
De o Yesus Una magena de woooho 
wokokakali, ngaroko Una lo o nyawa 
wiholuka, duma o Gikimoi asa wihirika 
de wihoromatika, maro o teto moi 
o tukang yahoholu de yapapakewa 
duma o Gikimoi wotemo magena 
ihahali, so wahirika idadi o tahu ma 
sosoge ma teto ilalamo. De o Gikimoi 
Awi tahu masirete kanena o duniaka 
waaka so ngohi tongongano ma ngale o 

oho gamomuane niamakeka, so ngini 
moi-moi gena nidadi maro o bi teto kiaka 
wapapake la Awi tahu gena wosiaka. De 
ngini lo Una winitingaka la ma ngale ngini 
gena o Yesus Kristus wosone so ngini 
nileleani o Gikimoika la aku o Gikimoi 
niwisisanangi. So ngini nimaketero maro 
o Yahudika ma bi imam gena manga 
haiwani yaaho maro o suba moi Unaka. 
6 Ma ngale ma Kristus wisitetero maro 
o teto moi o Gikimoi wahihirika, gena 
igogou, sababu iqomaka o Gikimoi Awi 
demo so ma nabi Yesaya awi buku ma 
rabaka wosilefo itemo, "He! Kagena o 
Sionka Una towisulo wokahuku maro 
o teto ilalamo de ihahali moi, magena 
tahirika so tahadoku idadi o tahu ma 
sosoge ma teto ilalamo. So o nyawa 
nagoona nakoso iwipiricaya Unaka, 
igogou ma moi lo ihiwa manga sininga 
isitura." 

7So ma ngale ngini ma Kristus 
niwipipiricayaka gena Una magena maro 
o teto moi igogou ihali. Duma ma ngale 
o nyawa iwipiricayawa ona magena 
done igogou asa o bodito yamake, maro 
isilelefo o Gikimoi Awi Jaji ma Buku ma 
rabaka itemo, "O teto o tukang yahoholu 
de yapapakewa magena done asa isiaka 
de idadi o tahu ma sosoge ma teto ma 
nonoma." 

8 De lo o gimina moili itemo, "O teto 
ilalamo magena yahado kugena o 
ngekoku so o nyawa isepele de iruba de 
itagi lo yaaku kawa." O nyawa isosepele 
ona magena ma Kristus iwiholu, sababu 
ona O habari qaloloha magena yoholu 
yosigise. De ma ngale ona gena idadi 
komagena, sababu iqomaka o Gikimoi 
Awi dupa so wositatapu gaboloka bilasu 
yosigisewa. 

3 Duma nakoso ngini magegena, kanaga 
o nyawa kiaka o Gikimoi wahihirika. De 

ngini magena la kanaga niwileleani kiaka 
Una wokolano, maro o imamka ona 
wisuba Unaka. De ngini lo maro o bangsa 
moi watingaka ma ngale Una masirete, 
de lo ngini gena nidadi ka to Una Awi 
nyawa masirete. O Gikimoi waaka 
komagena, la ma ngale Awi kuasa ma 
manara galoloha de foloisi ilalamo gena 
aku nisihabari o bi nyawa yangoduka. 
Una magegena ngini winiasoka la 
niwipiricaya Una, maro o bubutuno 
winisisupu de winituluruka la to Una Awi 
nita ma siwa icarawa kagena ma rabaka 
aku niwosa. 

10 Ngaroko igogomaka igogou ngini 
gena o Gikimoi Awi nyawa nisowo, duma 
O orasi manena naga igogou ngini asa 
nidadi to Una Awi nyawa masirete. 

De ngaroko ngini iqogomaka Una 
winigalusiri waasi, duma o orasi manena 
naga ngini gena Una igogou winigalusiri. 

11 Ai dodiao tinidododara, ngone 
popipiricaya gena o nyawa ipipiricayawa 
manga sidongirabaka pogogesi de lo o 
dunia manenaka maro o nyawa itatagino. 
So ngohi tinibaja de togolo nginika bilasu 
nia sininga ma dupa qatotorou moi lo 
upa niaaka, sababu magena isiholu o kia 
naga nia sininga ma dupa asa niamake o 
Gikimoika. 

12 De o nyawa ma somoa ipipiricayawa, 
ona manga sidongirabaka bilasu ngini 
nia oho de nia manara ma rabaka cawali 
ka o loha o nyawaka niaaka. La ngaroko 
ma ngale ngini gena ona nisibicara 
gatorou, duma nakoso ona yakelelo 
igogou ngini o loha niaaka o nyawaka, de 
ma ngale ngini gena done ma orasi Una 
wahino la o nyawa manga loha de manga 
dorou wafanggali, de ona magena aku o 
Gikimoi iwigiliri. 

13 Ma ngale o Jou niwisihoromati, 
so ngini bilasu niasigise nia bobareta 

yangodu. Ena gena, bilasu niwisigise nia 
kolano wilalamo, sababu una wapareta 
nia bobareta yangodu. 

14 De lo bilasu niasigise nia gubernur, 
sababu ona gena nia kolano watideka 
la ma ngale ona magena yopareta, so O 
nyawa o dorou yaaaka gena yafanggali 
de o dorou de lo o nyawa o loha yaaaka 
gena yagiliri. 

15 Sababu magena o Gikimoi wodupa la 
ma ngale o loha niaaakaka, so o nyawa o 
Gikimoi winanakowa de wihoholu, ona 
magena o bicara ma dorou he nigaka 
kawa. 

16 lgogou, ngini nia dorou ma fanggali 
gena o Gikimoi winipalakoka, so bilasu 
o dorou niaaka kawa. Sababu ngini 
winipalakoka gena ma ngale nidadi maro 
to Una Awi gilalo masirete winipopareta, 
so upa lo ma ngale o dorou gena nia 
sininga ma rabaka nitemo aku magena 
niaaka. 

17 De bilasu ngini gena o nyawa yangodu 
niahoromati itiai. De nanga dodiao ma 
Kristus wipipiricaya ona magena bilasu 
niadodara. De lo bilasu nia kolano 
wilalamo niwihoromati, de bilasu ifoloisi 
niwisihoromati galoha o Gikimoika. 

18 De komagena lo nakoso ngini o bi 
gilalo, bilasu de nia horomati ilamo 
de niasigise galoha nia tuangi. De upa 
ka to ngini nia tuangi manga sininga 
qamomuuqu de qaloloha gena niasigise, 
duma ngini lo bilasu niasigise galoha nia 
tuangi, qadoohawa nakoso ona manga 
sininga gatorou so nisidipito. 

13 Sababu o Gikimoi asa wosanangi 
nakoso o nyawa moi la ma ngale o 
Gikimoi wisininga, so ngaroko ma orasi 
manga sala ihiwa, duma kanaga manga 
tuangi asa ona yasisangisara de magena 
asa ka yamoku. 

20 Ena gena, nakoso ma ngale ngini o 
sala niaaka so nisangisara de magena 

kanaga niamoku, de ngini magena o 
Gikimoi winisigiliriwa. Duma nakoso ma 
ngale o loha niaaka so nisangisara de 
magena bilasu niamoku gena, o Gikimoi 
igogou wosanangika. 

21 Ma ngale o sangisara niamoku gena 
o Gikimoi winihirika la niaaka komagena. 
Sababu ma ngale ngini gena ma Kristus 
Una lo Awi sangisara wamokuka, so 
maro Una o loha waakaka so wisangisara 
komagena lo bilasu ngini ningodu niaaka. 
Gena maro o pongaka wotagi so Awi 
gohu ma riho pasari la powisiduuru. 

22 Una Awi sangisara wamoku, maro 
kanaga o Gikimoi Awi Jaji ma Buku ma 
rabaka isilefoka itemo, "Una gena o 
dorou moi lo waakawa, de o damato moi 
lo wapetowa." 

23 Ngaroko Una iwisimageka, duma 
qangodu asa Una gena wabisangowa. 
De ngaroko lo Una wisisangisaraka, 
duma Una gena wangamowa bai, de 

lo wotemowa done ona wafanggali. Ka 
cawali womasidoa o Gikimoi Awi gia ma 
sohaka, sababu Una kanaga so done asa 
o nyawaka gena wafanggali itiai. 

24 Komagena lo ma orasi Una o 
sangahadika witooma, de to ngone 
nanga dorou gangodu wositagalika de 
to Una Awi rohe masirete. La ma ngale 
nanga sininga ma dupa qatotorou gena 
he pomaha-maha kawa, maro o sone 
ma bake so o beseso moi lo yaakuwa 
isigise, de lo o bi moi-moi itotiai gena ka 
paaka, maro o ngeko qamomuane ma 
rabaka pooho. Gena o kiali maro kanaga 
o Gikimoi Awi Jaji ma Buku ma rabaka 
isilefoka itemo, "Sababu Una wiqabo de 
wosone la ma ngale ngini gena nia dorou 
he nisangisara kawa, maro nia nabo 
galohaka so nigabo kawa." 

25 Ngini gena iqoqomaka ma Kristus 
niwipiricayawa, duma o orasi manena 
ngini Una niwipiricayaka la Una aku ngini 

winijaga. Imatero maro o duba-duba o 
ngeko yamake kawa, duma done isigiliho 
kali la ma sowohi gena aku wajaga de 
wapalihara kali. 

1 De komagena lo ngini o ngopegeka 
3 gena nako nia roka, bilasu niasigise. 
La ma ngale ona nakoso o habari ma 
ngale ma Kristus de iholu wipiricaya, 
de ma orasi o bi moi-moi o kia naga 
ngini niaaka magena ona yakelelo, de 
ona magena asa wipiricayaka. Sababu 
ngaroko o demo moiwa niasihabari, 

2 duma ma orasi ona yakelelo igogou 
o bi moi-moi niaaaka gena ma rabaka 
de nia sininga ibolowo de lo o Gikimoi 
niwisihoromati, de ona asa o habari 
magena yopiricaya igogou. 

3 So ma ngale ngini ngopeqeka 
niloha gena, upa niatuga ka nia 
rohe ma duduno, koloko nia hutu 
niaaka galoha poli de lo nia guule o 

guracino nimasipake eko nia baju ma ija 
ihahali-hali. 

4Duma bilasu niatuga nia loha ma 
duhutu la kanaga nia sininga ma rabaka, 
ena gena nia sininga qamuuqu de isohi 
gena itotagaliwa. Magena o Gikimoi 
watuga de wakelelo igogou ma faida 
gena foloisi ilamo. 

> Sababu komagena lo igoqomaka o 
bi ngopegeka manga sigogise galoha 
o Gikimoika de wingongongano gena 
imadadi to ona manga loha masirete. So 
nako manga roka gena, ona de manga 
sigogise unaka so komagena ona idadi 
galoha. 

6 Maro ongo Sara, muna lo o 
Abraham mowisigise de lo ma ngale 
mowisihoromati so muna mowiaso ami 
tuangi. De ngini lo nidadi maro to muna 
ami ngopa-ngopa, nakoso nimimote 
so O loha niodupa niaaka de lo nako 
nisangisara gena upa nimodo. 

7 De komagena lo ngini yanau gena nako 
nia peqeka, bilasu nianako idodooha la 
nigoge o rimoi ma rabaka, sababu muna 
gena ami buturu imaterowa de yanau 
manga buturu. Bilasu de nia horomati 
munaka, sababu ma ngale o Gikimoi Awi 
laha, so maro ngini komagena lo muna 
gena o oho ka sidutu ikakali wosijajajika 
magena mamake. Nakoso ngini nia 
horomati munaka ihiwa, de ma orasi 
niwisumbayang de Una asa wosigisewa. 

8 Mutuwade ngini ningodu bilasu 
nimatekekaaka qaloha, ena gena nia 
sininga nisirimoi de nimatekesayangi, 
de nimatekedodara, de nimatekegalusiri 
de lo nia sininga qamomuuqu moi de 
moika. 

9 Nakoso o nyawa kanaga o dorou 
inigaka nginika, de upa sidago ona gena 
niagaka eko niafanggali de o dorou, 
duma ngini bilasu nigolo tanu o Gikimoi 
asa Awi laha wasidumu onaka. Sababu 

Una magena ngini winihirika la niaaka 
komagena, la ma ngale ngini gena to Una 
Awi laha wosijajajika asa niamake. 

10 Bilasu niaaka komagena, sababu o 
Gikimoi Awi Jaji ma Buku ma rabaka 
kanaga isilefoka itemo, "Nakoso o nyawa 
la kanaga yodupa manga sininga de ma 
nalika ma deka maro yooho kanena 
o duniaka de lo o loha yamake, ona 
magena bilasu manga bicara yapareta 
galoha la upa sidago o demo qatotorou 
eko ikokulai manga uruno isupu. 

110 dorou yaaaka gena bilasu 
yodongosa de ka o loha yaaka. Bilasu 
yagogou la yodupa o ngeko isisari la aku 
imakadame de o nyawa yangodu. 

12 Sababu ona de manga sininga itotiai 
magena o Jou asa wanano de wajaga la 
Awi laha onaka wasidumu de lo manga 
sumbayang gena asa Una wosigise, 
duma ona o dorou yaaaka gena Una asa 
waholu de wadoosa." 

13 Nakoso ngini o loha niaaka nikaeli, de 
nagala o nyawa moi lo yahiwa o dorou 
inigaka nginika. 

14 Ngaroko komagena, duma nakoso o 
manara o moi-moi itotiai gena niaaka so 
nisangisaraka, de ngini gena asa ifoloi 
nisanangi. Upa sidago ma ngale ona 
inisangisara de magena ngini nimodo 
eko nia sininga qasiri. 

15 Duma to ngini nia sininga ma rabaka 
bilasu nisitatapu ka cawali ma Kristus 
gena to ngini nia Jou niwisigogigise. 
Bilasu nimasidailako igoma kasi ma ngale 
nia piricaya de nia ngongano qaputuru 
o Gikimoika, la o nyawa nagoona bato 
inisano nginika gena aku niasinako itiai. 

16 De ngini gena bilasu de nia sininga 
qgamomuuqu de lo nia horomati onaka. 
De lo bilasu igogou ngini nia oho de 
nia manara ma rabaka kanaga nia sala 
lo ihiwa. To ngini nia gogoho gena 
bilasu imatero maro o nyawa ma Kristus 

wipipiricayaka manga gogoho, la nakoso 
o nyawa inisibicara qatorou de ona 
masirete asa yamage. 

17 Sababu, nakoso o Gikimoi wodupa 
de asa ifoloisi galoha ma ngale o loha 
niaaka so nisangisaraka. Upa sidago o 
dorou niaaka so nisangisarali. 

18 Komagena igogou sababu ma Kristus 
Una magena, ngaroko Awi dorou moi lo 
ihiwa, duma wisangisara de wosone ka 
ma moi ma ngale o nyawa manga dorou 
qangodu. Una magena wotiai so wodadi 
o nyawa manga dorou ma dagali moi, la 
ma ngale ona magena dede o Gikimoi 
aku imatekekomote. Ma Kristus Awi rohe 
gena yatoomaka, duma de o Gikimoi Awi 
Gurumi ma kuasa Una wisioho kali. 

19 So de o Gurumi Qatetebi ma kuasa 
Una wotagi o Gikimoi Awi habari 
wosihabari o bi gurumi ka o bui ma raba 
kasi. 

20 Ona yabuika, sababu igogoma- 
gomaka ona iholu iwisigise o Gikimoi 
ma orasi o Nuh ka woohosi. O orasi 
magenaka, de ma deka idodooha una o 
deru ilalamo gena waakasi, de o Gikimoi 
Awi sabari foloisi wosikuru wodamaha 
la o nyawa ma binuka gena aku imatoba 
de imatoduba. Duma iholu so o taufani 
imasidiado, de o ake idola foloi ilamo so 
yangodu yalutuka, so ka cawali o nyawa 
yatupaange ipane o deru ma rabaku so 
ka ona magena isalamati. 

210) ake ma orasi o taufani o Nuh 
wisisalamati magena aku positero 
de o orasi manena ngone o salamati 
pamake, so o ake inasiosi gena, upa ma 
ngale nanga rohe ma faja yatebi, duma 
isinonako igogou o Yesus powipiricayaka. 
So upa isinonako ma ngale nanga rohe, 
duma ma ngale nanga sininga igogou so 
powimote o Gikimoika, sababu o Yesus 

Kristus wisioho kali so igogou nanga 
dorou isisaka. 

22 Una wisioho kali de asa Una wodola 
o sorogaye, de kagena o Gikimoi 
Awi girinaka womatamiye ma ngale 
bilasu o bi malaikat de lo o bi kuasa 
gangodu-ngodu ka Ona yasinoto 
yasigise. 

1 Ma Kristus gena wisangisara 

komagena, so ngini lo bilasu 
nimaputuru la nimote Unaka. So maro to 
Una Awi sininga ma rabaka, komagena 
lo to ngini nia sininga ma rabaka, ena 
gena nimasidailako la asa o sangisara 
niamoku. Sababu o nyawa la kanaga 
yasangisara, ona magena yapalakoka 
o dorou ma kuasano so o dorou gena 
yaaka kawa. 

2 So ma deka o dunia manenaka 
nigogogesi, de o nyawa manga dupa 
gena niamote kawa, de ka cawali o 
Gikimoi Awi dupa magena niamote. 

3 Bilasu nimasidailako la ma ngale o 
Gikimoi Awi dupa niamote so o sangisara 
niamoku. Sababu maro o nyawa ma 
somoa ipipiricayawa o bi moi-moi 
yodupa yaaaka, komagena lo iqoqomaka 
ngini lo ma dekano o dorou niaaka. 
Igoqomaka gena ngini o moi-moi o 
nyafusu ma dorou nidupa, sidago lo nia 
rohe maro ka o haiwani so o maqe gena 
niodupa niaaka, so initobadalu sidago lo 
nirarame poli, de lo nia suba niatide o bi 
giki ikokulaika gena foloisi qatorou. 

4 Ona nia dodiao ipipiricayawa 
iqogomaka manga manara gafafaja de 
ma bati lo ihiwa, gena ngini niamote 
kawa sidago he niadupa kawa, so ona 
yohairani de inisibicara qatorou. 

> Ma ngale yaaka komagena, so done 
ona bilasu o Gikimoika iwisango bai! 
Igogou, o Gikimoi womasidailakoka 
done o orasi ma simaka Una asa o 

nyawa iooho bai o nyawa isosone manga 
manara ma sopo wahiri. 

6 Ma ngale yangodu manga manara 
wahiri komagena, so o nyawa iqomaka 
isosone ona magena lo o habari galoloha 
yasihabarika la yoiseka. Sababu ma 
ngale ona magena lo ngaroko maro o 
Gikimoi Awi fanggali o nyawa yangoduka 
so isoneka, duma o nyawa ona magena 
de Awi Gurumi ma kuasa lo aku ioho ka 
sidutu ikakali, maro Una wodupa. 

70 dunia ma dodogu gena he yaadoka. 
Komagena so hika to ngini nia nyafusu 
niapareta qaloha de lo nia siningaka 
niatuga itiai la foloi nia sumbayang lo 
aku niatide. 

8 De ma boboloi bilasu qaputuru 
nimatekedodara moi de moika, sababu 
nakoso padodaraka, de o nyawa manga 
dorou ngoneka gena gangodu ngone he 
panano kawa de ona lo pasisala kawa. 

3 De upa nimaridemo, duma bilasu 
niadupa o nyawa ma somoa niasigaro la 
imasidodogu nia tahuka. 

10 Ngini moi-moika gena o Gikimoi 
o bi cocatu winisitokuka, so de nia 
cocatu moi-moi nginika magena hika o 
nyawa nialeleani, la ma ngale Awi laha 
winisicatuka magena aku niaaka nikaeli. 

11 Komagena o nyawa nakoso de 
manga cocatuka ma ngale aku o nyawa 
yadoto, hika yodoto imatero maro de o 
dodoto gena igogou o Gikimoi Awi demo 
masirete wapepeto. O nyawa nagoonali 
nakoso de manga cocatu ma ngale yaaku 
yaleleani, hika de o Gikimoi Awi buturu 
o manara magena bilasu yaaka. Ka ma 
ngale ngini gena o Yesus Kristus wosone, 
so ma ngale ngini lo nia manara moi-moi 
gangodu ma rabaka gena asa o Gikimoi 
wigiliri. Igogou de itero, ma Kristus gena 
foloi wolamo de lo wokokuasa ka sidutu 
ikakali. Amin. 

12 Ai dodiao tinidododara, upa 
niohairani ma ngale o sangisara de 
o susa gena asa niamake, sababu 
magena ka o biasa moi la ma ngale ngini 
initailako igogou nia piricaya o Gikimoika 
gaputuru, eko hiwa. 

13 So ngini gena upa niohairani 
duma bilasu ka ninali de nia moreka, 
sababu maro ma Kristus wisangisaraka 
komagena ngini lo kanaga nisangisara. 
La done ma orasi Una wahino kali de 
Awi mulia gena o Gikimoi wosikelelo, de 
ngini nia nali gena foloisi ilamo. 

14 Nakoso o nyawa kanaga ngini 
inikalekono sababu ma Kristus 
niwipipiricayaka, de ngini magena 
igogou ka nisosanangi. Sababu magena 
ma ngale igogou o Gikimoi Awi Gurumi 
ma kuasa ilalamo kanaga igoge nginika. 

15 Upa sidago ngini o nyawa moi o 
sangisara niamake ma sababu gena 
nitotooma, eko nitotosi, eko lo o dorou 

moili niaaaka, koloko de o nyawa manga 
aturu moi-moi gatotorou de kanaga 
ngini lo nicapu. 

16 Duma nakoso ngini nisangisara ma 
sababu gena ma Kristus niwipiricaya, 
de ngini magena bilasu upa nitemo ma 
ngale magena so nimaqe. Duma bilasu 
ngini o Gikimoi niwigiliri ma ngale ngini 
gena asa iniaso ma Kristus Awi nyawa 
wipipiricaya. 

17 Sababu ma ngale o Gikimoi Awi 
nyawa masirete to ona manga manara 
ma sopo wahiri, magena ma orasi 
yaadoka. Duma nakoso wogoma to 
ngone nanga manara ma sopo wahiri la 
magena qaboloka, de igogou Una asa 
wasangisara foloisi qatubuso o nyawa 
ona magena nakoso Awi habari qaloloha 
de yosigise iholu. 

18 To Una Awi Jaji ma Buku ma rabaka 
isilefoka itemo, "Nako o nyawa manga 
sininga itotiai, ona lo bilasu o sangisara 

yamoku igoma de asa isalamati. Ma 
boboloi o nyawa kekiaka o bi moi-moi 
gatotorou o Gikimoi wodudupawa yaaka, 
ona magena asa foloisi yasangisara." 

19 Mutuwade o nyawa nakoso o Gikimoi 
wadupa la kanaga yasangisara, ona 
magena hika o loha yaaka ikaeli, de ma 
rabaka magena bilasu iwipiricaya igogou 
la Una asa ona wapalihara, sababu Una 
gena ona wasidadika de Awi jaji lo gena 
salalu wosiganapu. 

1 Ngini o gogobu manga roriri 
5 gena, ngohi kanaga de ai sitiari moi 
bilasu tinisidumu nginika. Sababu ngohi 
masirete lo o roriri moi de ma ngale ma 
Kristus Awi sangisara, kiaka ngohi de ali 
lako masirete tosikeleloka, de magena 
o nyawaka tasingongangasu, de lo ma 
orasi Una wahino kali de maro Awi mulia 
gena inasikelelo ngoneka, de ngohi lo 
tomoteka. Ngohi tinisisitiari nginika, 

20 Gikimoi Awi gogobu la kanaga 
nginika bilasu ona magena niajaga, maro 
o sowohi moi wojaga de wapalihara to 
una awi duba. Ngini niajaga ona gena, 
upa nitemo maro o momoku qatotubuso 
moi, duma ma sababu magena maro o 
Gikimoi Awi dupa, komagena lo to ngini 
nia dupa de nia edekati masirete so ona 
niajaga. De lo upa ona niajaga de nia 
ngale gena o pipi niodesere, duma ka nia 
sininga ma loha so nialeleani. 

3 Upa ma ngale ona inisitoku nginika 
la nimaaka maro to ona manga tuangi 
wilalamo moi wokokuasa onaka, duma 
manga sidongirabaka o moi-moi niaaka 
gena ma ngale niasikelelo la ona lo bilasu 
yamote maro o kia ngini niaaka. 

4De ma orasika la ma Kristus maro 
o Sowohi Wokokuasa moi wahino kali 
gena inangodu aku powikelelo, de ngini 
magegena asa niamake o hadiah gena o 
horomati he yakokoora kawa. 

? Komagena lo ngini nigohiduurusi 
tinisisitiari, ngini bilasu niasigise nia 
roriri ona magenaka. De ngini o bi 
gogobu ningodu bilasu nimatekeleleani 
de nia sininga qamuuqu moi de moika. 
Sababu o Gikimoi Awi Jaji ma Buku ma 
rabaka isilefoka itemo, "O Gikimoi asa o 
nyawa imacacaralamo de imasihie ona 
magena walawangi, duma ona manga 
sininga qamomuuqu, ona magenaka asa 
wodupa Awi laha wosidumu de wariwo." 

6 So ngini ningodu upa nimacaralamo, 
duma de nia sininga qamomuuqu bilasu 
nimahadoku o Gikimoi wokokuasa Awi 
simaka, la done ma orasi wositotatapuka 
imasidiado, Una done asa ngini 
winisihoromati. 

7 De nia hawateri gangodu niahike 
Unaka, sababu igogou Una masirete 
ngini winisosininga de to ngini nia oho 
wapaliharaka. 

8 De lo ngini bilasu nia sininga de 
nia rohe ma nyafusu gena niapareta 
galoha de lo nimajaga so nimasidailako 
gaboloka. Sababu nia lawangi o Iblis 
gena o ngeko womasisari ma ngale ngini 
nipipiricaya winisitura, maro o singa moi 
yakahika yakahino ka imuru-muru yasari 
ma ino la aku yaogo. 

3 Duma una magena bilasu niwiholu de 
ka o Gikimoi niwipiricaya de niwisigise 
gaputuru, sababu ngini nianako maro 
komagena ngini nia dodiao ipipiricaya 
ona yangodu lo yasangisara o dunia 
manena ma rabaka. 

10 Mutuwade ngini magena bilasu 
niapiricaya gaputuru, sababu nianako 
igogou ngaroko o sangisara bilasu 
niamoku, duma ma orasi gena ikuru 
kawa. Qabolo de o Gikimoi masirete asa 
nia kurangi moi-moi watiai ma ngale 
ngini gena niloha kali, de nia sininga 
wosiputuru ifoloisi, de nia piricaya 

wositatapu, de wodogo ifofoloi nginika 
so upa nitura. O Gikimoi asa nia sininga 
wosiputuru gena igogou, sababu Una 
Awi sininga magena ifoloisi galoha de 
Una magegena winiasoka la ma ngale 
ngini dede ma Kristus nimarimoika, so 
maro Una komagena lo asa ngini nigoge 
o horomati yakokoorawa ma rabaka. 

11 Igogou de itero, o Gikimoi gena foloi 
wokuasa ka sidutu ikakali. Amin. 

12 O surati manena ma ngale ngohi 
o Silas woiriwo so tinisidingo nginika, 
una nanga dodiao wopipiricaya gena 
totemo aku powipiricaya. Ngohi o 
surati ma demo idalawa manena talefo 
nginika, la ma ngale ngini tinibaja 
de tinisingangasu o Gikimoi Awi laha 
wonasidudumu ngoneka gena ka igogou 
de itero, komagena maro ipapasaka 
ngini tinidedemo qaboloka. So ngohi 
togolo nginika bilasu magena niopiricaya 
gaputuru. 


1 PETRUS 5 38 


13 O dodiao ipipiricaya o bolu moi la 
kanaga o Babilon ma dokuka, ona lo o 
Gikimoi wahihirika. Ona kanena yangodu 
manga salam isidingo nginika. De o 
Markus lo una towisiboboso maro to 
ngohi ai ngopa masirete gena, awi salam 
winisidingo nginika. 

14 De lo nia salam de nia dodara lo tanu 
nimatekesidiado moi de moika. Ngohi 
togolo o Gikimoika o sanangi winihike 
ngini ningoduka la kanaga ngini de ma 
Kristus nimarimoika. Amin. Ngohi Petrus 


2 Petrus 


1 Ngini ningodu nipipiricayaka maro 

ka ngomi. Sababu ma Yesus Kristus 
gena nanga Gikimoi de Una lo nanga 
dorouno wonasisosalamati, Una magena 
Awi sininga itotiai, so maro ngomi 
komagena lo ngini winitide la o loha 
foloisi ilamo winihike, la ma ngale Una 
magegena ngini aku niwipiricaya. Ngohi, 
Simon Petrus, o surati tolelefo gena o 
leleani moi de o rasul moi o Yesus Kristus 
woisitatapuka. 

2 Ngohi togolo tanu o Gikimoi asa Awi 
laha foloi winidogo de waaka so to ngini 
nia sininga ma rabaka foloi isanangi, 
sababu o Gikimoi de lo o Yesus nanga 
Jou gena igogou ngini nianakoka. 

3 O Gikimoi gena wolamo de Awi 
sininga foloi qaloha so wonaaso la ngone 

podadi to Una Awi nyawa masirete 
sidago lo Una magena igogou ngone 
powinako. Komagena so Una magena de 
Awi buturu masirete asa o bi moi-moi 
gangodu wonahike ngoneka la ma ngale 
ngone aku pooho ka sidutu ikakali de 

lo o moi-moi paaka imatero de Una 
wodudupa. 

4 Una gena wolamo de Awi sininga 
foloi qaloha, so wonajajika ma ngale 
ngone gena Una asa waaka o manara 
moi-moi foloisi ilamo de lo qaloloha. 
Waaka komagena, la ma ngale Awi 
gogoho masirete gena kanaga to ngone 
nanga sininga ma rabaka la magena 
asa pamote, sababu ngone gena Una 
wonapalakoka de ngone podupa kawa 
pamote o nyafusu ma dorou, gena maro 
o nyawa ma Kristus wihoholu ona yaaka 
so yasibodito de magena ngone pamote 
kawa. 


2 PETRUS 1 3 


> Komagena so nako ngini gena upa ka 
cawali niwipiricaya ma Kristuska, duma 
ngohi tongongano ngini lo asa niaaka 
ifoloisi nikaeli sidago lo nia gogoho 
gena igogou imatero maro o Gikimoi 
wodudupa. Ena gena, ma ngale to ngini 
nia manaraka lo hika o loha foloisi niaaka 
o nyawaka. De upa ka cawali o loha o 
nyawaka niaaka, duma ma ngale lo ngini 
kanaga o moi-moi niaaaka ma rabaka 
gena foloisi nicawaro. 

6 De upa ka cawali niacawaro, duma 
ngini lo bilasu nia sininga de nia rohe 
ma nyafusu foloisi niapareta galoha. De 
komagena bilasu ngini lo o sangisara 
niamoku, de o moi-moi niaaka maro o 
Gikimoi wodudupa, 

7 de lo nia dodiao ipipiricaya ifoloisi 
niadodara. De upa ka cawali nia dodiao 
ipipiricaya, duma ngini lo ifoloisi 
niadodara o bi nyawa yangoduka. 

8 Nakoso to ngini nia gogoho komagena 
de kanaga lo niaaka de ma boloika, 
magena niasikelelo o nyawaka igogou 
ngini gena nanga Jou Yesus Kristus 
niwinako sidago lo nia leleani Unaka 
gena ma faida de ma sopo ilamo. 

3 Duma nakoso kanaga o nyawa manga 
gogoho komagenawa, de ona magena o 
Gikimoi Awi dupa magena asa yanakowa 
koloko ipipilo so ona imasigogelelowa, 
sababu ona yawosaka manga dorou 
iqoqomaka gena qangodu o Gikimoi 
wasisaka ma ngale manga sininga qatebi. 

10 Ai dodiao nipipiricaya, ngini upa 
komagena. Duma ngohi tongongano 
ngini nia gogoho maro o Gikimoi 
wodudupa gena bilasu foloisi niaaka 
nikaeli, la komagena niasikelelo o 
nyawaka igogou Una ngini winiasoka de 
winihirika la ma ngale nidadi to Una Awi 
nyawa. Nako nikaeli niaaka komagena, 
de igogou ngini o dorou he niaaka kawa. 

11 De lo o ngeko moi foloisi qaloloha 
Una asa winisidailako la ngini aku niwosa 
nanga Jou Yesus Kristus Awi pareta ma 
rabaka. Una magena wonasisalamati de 
lo wonapareta ka sidutu ikakali. 

12 Ngohi ai edekati gena ngaroko ma 
ngale o hali magegena ngini nianakoka 
de lo o dodoto itotiai inidodoto gena 
nimasigocoho qaputuruka, duma 
tinidedemoli bilasu o hali magena 
niososininga. 

13 (1:12) 

14 Sababu ngohi tanako iteka kawa de 
ngohi asa tosone, maro nanga Jou Yesus 
Kristus woisingangasu qabolo ngohika. 
So magena ngohi tamalo ma orasi ngohi 
ka toohosi de igogou ngohi tinidedemoli 
ma ngale tinisigaro nginika o hali magena 
bilasu niososininga. 

15 Igogou, ngohi tokaeli tinidedemo 
nginika. Upa sidago ma orasi ngohi 

tosoneka, de o hali magegena niawosaka 
de niosininga kawa. 

16 Sababu ngomi manena igomaka 
ngini minidoto qaboloka nanga Jou 
Yesus Kristus wokokuasa gena done 
asa wahino kali o duniaka. Mia dodoto 
magegena upa lo nitemo o jarita 
ifufuma. Komagenawa! Ngomi mianako 
o dodoto magena igogou, sababu ma 
orasi ipapasaka, ngomi de Una o talaka, 
de ngomi masirete miwikeleloka Una 
Awi kuasa foloisi ilamo. 

17 Una Awi horomati de Awi mulia ma 
Baba Gikimoino sidago lo miakelelo 
Awi baju isisiru-siru. De lo miise nanga 
Baba foloi wisimulia Una magena, so 
Awi ili kudaku o sorogaku wotemo, 
"Una manena to Ngohi Ai Ngopa 
towidododara. De Una magena Ngohi 
towidupa." 

18 O demo magena ngomi masirete 
miiseka ma orasi ngomi lo kagena de 
Una o tala qatetebi ma gokuka. 

19 De lo kanaga o bi nabi manga demo 
isilelefo iqomaka ngone aku popiricaya, 
sababu magena ka igogou. Ngohi 
tongongano o lefo ma demo magena 
ngini bilasu nisigise de niamote, sababu 
manga demo magena aku inisikelelo 
nako o dodoto itotiai eko o dodoto 
ikokulai. Maro o nita moi o bubutu ma 
rabaka isiwaka so o ngeko aku pakelelo 
itiai. Tanu o demo magena nisigise 
sidago lo ma orasi nanga Jou Yesus 
Kristus wahino kali de ngini lo aku Una 
niwinako igogou. Ena gena, imatero 
maro o wange ibaoka eko lo o ngoma 
koru moi, ngaroko ma orasi o wange ibao 
de kanaga o ngoma magena ka isiwasi. 

20 Tanu o demo magena aku nisigise 
ifoloi, sababu ma lamo gena bilasu 
ngini niosininga o demo kiaka o bi 

nabi isilelefo magena upa lo patagapi 
magena ma sihino to ona manga sininga 
masirete. 

21 Sababu o Gikimoi Awi nabi igogoma 
o demo isingongangasu magena upa o 
nyawa manga dupa masirete, duma ka 
Una Awi Gurumi Qatetebi ma dupa so 
yodedemo. 

1 Ngaroko komagena, duma 
2 igomaka o Israel ma nyawa manga 
sidongirabaka lo kanaga de o bi nabi 
ikokulai. So komagena to ngini nia 
sidongirabaka lo done asa kanaga de 
o bi guru ikokulai. Ona magena asa 
imasipongoka to ngini nia dolomu ma 
dongirabaka de o dodoto ikokulai gena 
ngini inisihaga, so nakoso niasigise de 
o Yesus niwipiricaya kawa so done o 
narakaku niumo. Duma o guru ikokulai 
ona magena ma ngale o Jou Yesus Kristus 
waijaka de kanaga ona imanosu, so 

cai-cai bato de ona magena o narakaku 
yaumo. 

2 De o nyawa ipipiricaya yadala lo asa to 
ona manga manara gatotorou yamoteka, 
so ma ngale idodooha bilasu ngone o 
dodoto itotiai pamote gena, ma ngeko 
magena aku ona yasiceke. 

3 Ona o guru ikokulai magena o pipi 
yodesere so de manga demo ikokulai 
ngini inisihaga la ma ngale o kaya 
yamake. Duma iqomaka o Gikimoi 
wositatapu qaboloka done bilasu ona 
manga dorou wafanggali, so he iteka 
kawa de ona magena asa wasisa bai! 

40 bi malaikat ma dorou lo iqomaka 
o Gikimoi wasisa, ena gena waumo de 
wabui kagena o naraka gena o busune 
iluluku-luku de qapopuputuka, ma 
ngale gena itamaha sidago ma wange 
yaado done asa manga dorou ma sopo 
wafanggali de o dorou. 

> Komagena lo o bi nyawa iqoqoma- 
qomaka Una wasisaka, ena gena de 
o nguuhi ilalamo moi waaka sidago 
idadi o taufani, ma ngale o bi nyawa 
o duniaka yodupa yaaka o bi moi-moi 
Una wodudupawa gena, yangodu wasisa 
so isoneka. Ka cawali una magena 
o Nuh, o nabi moi o Gikimoi Awi 
demo wosingongangasu, de o nyawa 
yatumudingili wasisalamati, sababu o 
Nuh gena awi sininga itiai Unaka. 

6 Komagena lo o bi kota o Sodom de 
o Gomora lo Una wasisa kali, ena gena 
wafanggali de o dorou sidago watupu so 
idadi lo o gaapoka, magena maro o sitiari 
moi o nyawa nagoona la yodupa yaaka o 
bi moi-moi Una wodudupawa. 

7(2:6) 

8 De lo to ona manga sidongirabaka lo 
kanaga o Lot wogoge, una awi sininga 
itiai o Gikimoika. O wange isigeto-geto 
una foloisi wopeleso, sababu una wogiise 


2 PETRUS 2 11 


de lo wakelelo o nyawa o nyafusu ma 
dorou yaaka sidago ona o bobita moi lo 
yosigise kawa. So o Gikimoi asa una o Lot 
o sangisara magenano wisisupu. 

3 Sababu o Jou waaka komagena, so 
ngini aku nianako igogou-gogou Una 
gena ka waaku nakoso o nyawa yodupa 
yaaka o bi moi-moi maro Una wodudupa 
gena, o sangisara ma rabaka lo wasisupu, 
de nakoso o nyawa yodupawa yaaka O 
bi moi-moi maro Una wodudupa gena, 
wabui ma ngale yodamaha ma wange 
yaado done manga dorou ma sopo 
wafanggali de o dorou. 

10 Ona yabui ma ngale yafanggali de 
o dorou ma boboloi ona magena ka 
cawali yosininga manga rohe ma dupa 
masirete, ena gena manga nyafusu 
ma dorou yamote so manga sininga 
qafaja de lo o nyawa yangodu ipopareta 
gena yasiceke. O guru ikokulai ona 
magena imacaralamo ifoloi de ibarani 

so ipopareta o sorogaka gena yasibicara 
gatorou. 

11 Ena momongo, ngaroko o bi malaikat 
lo ifoloisi ikuasa, duma nakoso o Jou Awi 
simaka gena, ma ngale o guru ikokulai 
gena yakalakiwa de manga dorou lo 
isibicarawa. 

12 |gogou, o bi guru ikokulai manena 
gena ngaroko o bi moi-moi kanaga ona 
yanako waasi, duma magena yasibicara 
gatorou. Ona magena o Gikimoi asa 
wasisa maro o haiwani, so yanakowa 
kanaga isibuo ma ngale asa yatago de 
yaogo. 

13 Fna gena, ona yodupa yaaka o bi 
moi-moi kia bato wodudupawa, so 
manga dorou gena Una asa wafanggali 
de o dorou. De ona lo yodupa ngaroko o 
wange itotiai, duma yorarame de ikalala 
poli so ona manga mage gena ifoloisi 
ilamo. Ena gena, ma orasi ngini o gogobu 
nia dolomu ma ogo ilalamo ma rabaka, 

de ona ka manga rohe ma nyafusu 
masirete yamote de yaaka, sidago lo ma 
ngale ona magena ngini lo nimage de nia 
ronga ma dorou o nyawa yogaka. 

14 De ona o dorou yaaka imatero maro 
to ona manga ake de manga nao. Ona 
nakoso kanaga o ngopeqeka ma somoa 
bato imikelelo de imakajai-jai iminyafusu 
gatorou, de nako o nyawa kanaga manga 
piricaya qaputuru waasi gena yasihaga. 
De kanaga lo nakoso o pipi gena ona 
ifoloisi yodesere. Ilaha! Ona magena 
igogou yakutuku de asa yabodito. 

15 Ma ngeko idodooha la ngone aku o 
dodoto itotiai pamote, de ona magena 
yaholu de yopiricaya kawa. Yaaka de 
yamote maro iqoqoma o Beor ma 
ngopa o Bileam awi manara gena o 
dorou waaaka, la o pipi wamake sababu 
magena wodesere. 

16 Awi gogoho itiaiwa komagena, 
so O Gikimoi bilasu una wisisala de 

wisidapano. Ena gena, una awi keledai 
ngaroko o haiwani moi, duma o Gikimoi 
maenaka wahike o cawaro ma ngale 
yaaku ibicara maro o nyawa, de maena 
aku o Bileam awi dorou isidapano 

de iwisimahawa awi manara ifufuma 
magena upa he waaka kali. 

17 O guru ikokulai ona magena ngaroko 
itemo manga dodoto yadoto ma ngale 
o nyawa gena yanako idodooha aku 
ipiricaya de lo yaaka itiai maro o Gikimoi 
wodudupa, duma igogou komagenawa. 
Kanaga maro o bi ake ma jobubu, 
duma ma ake lo ihiwa, de lo maro o bi 
lobi qataroka, duma o paro gasosihilo 
yaahoka so imuurawa. We! Imaakaka 
maro komagena, so ma ngale ona 
magena manga riho kanaga o Gikimoi 
wosidailako lo qaboloka, ena gena o 
naraka qapopuputuka. 

18 Ona gena de manga bicara ma 
faida ihihiwa ma ngale manga manara 


2 PETRUS 2 15 


masirete gena imasicaralamo, la yabaja 
o nyawa nagoona kangano asa o dorou 
yapalako gena yaaka kawa maro manga 
dodiao manga gogoho gatotorou. Ena 
gena, yasibaja la yaaka o nyafusu ma 
dorou maro to ona manga ake de manga 
nao. 

19 Itemo, "Nakoso to ngomi mia dodoto 
gena ngini niamote, de igogou ngini 
asa o Gikimoi Awi bobitano nipalakoka 
sidago lo o bi kia naga niodudupa gena 
he gangodu aku niaaka." Ngaroko manga 
demo komagena, duma ona masirete 
maro o gilalo, sababu o nyafusu ma 
dorou gena kanaga o nyawa ma Kristus 
wihoholu yodupa yaaka so yaparetaka. 
Gena maro o nyawa moi la kanaga 
awi lawangi iwisituraka, so wodadi 
manga gilalo moi bilasu o manara 
qatotubuso waaka, sababu una magena 
ona iwiparetaka. 

20 Komagena ngaroko ona igoqomaka 
nanga Jou Yesus Kristus igogou iwinakoka 
so o dunia ma bi nyawa manga dorouno 
Una wapalakoka, duma ona magegena o 
dorou gena he yapiliku kali sidago lo o 
dorou magena ka yaparetasi. Komagena 
so ma ngale ona magena o dorou 
yapopiliku, kodo, ma duuruka gena 
kanaga foloisi gatubuso onaka dede 
iqoqomaka, ma orasi ona nanga Jou 
Yesus Kristus iwipiricaya waasi. 

21 | ebelaha o nyawa ona magena 
yanakowa ma ngeko idodooha ngone 
nanga sininga itotiai aku pamake. 
Sababu ngaroko ona magena yanako 
igomaka, duma o orasi manena ona 
yopiricaya kawa de lo o bobita yaholu 
ngaroko o Gikimoi Awi sosulo-sosulo 
isingangasuka. 

22 Kanaga o ade-ade moi gena itemo, 
"O kaso ngaroko imangunaka, duma ma 
nguna magena yodupa yaogo kali, de lo 

o titi ngaroko imaosika, duma yodupa 
itagi o pepekeku so imagawa kali." O 
ade-ade magena igogou imaketero de o 
guru ona magena, sababu igoqoma o 
dorou yododongosaka de yogiliho kali. 

1 Ai dodiao tinidododara, manena ai 
3 surati ma sinotoka tinidelefo nginika. 
O surati ngai sinoto magena ngohi talefo 
nginika, la ma ngale tinisigaro la ngini 
asa de nia sininga ibobolowo o dodoto 
itotiai gena niososininga. 

2 Komagena la ma ngale tanu nanga 
Jou Awi demo niososininga, kiaka Awi 
nabi-nabi iqoqoma gena isingangasuka 
de lo nanga Jou, Una nanga dorouno 
wonapopalakoka, magena to Una 
Awi sulo, de ngomi Awi rasul-rasul lo 
womisulo misingangasu nginika. 

3 De o kia naga foloi ilamo so ngini 
bilasu niososininga, ena gena ma orasi 
he yadangade yaado ma Kristus wahino 
kali de o nyawa asa kanaga la manga 

nyafusu ma dorou o kia bato magena 
yaaka. Ona magena lo asa yahino de 
ngini inigagaka de inisiihe, 

4 de ma ngale nanga Jou gena itemo, 
"Cel Ngaroko Una wojaji done asa 
wahino kali, duma Una gena he wahino 
kawa, so magena miopiricayawa. 
Sababu nanga baba de nanga ete isone 
gaboloka sidago o orasi manena de o bi 
moi-moi qangodu o dunia ma qokuka 
itagali waasi. Igogou, ma orasi o dunia 
wosidadika sidago lo o orasi manena 
gena o bi moi-moi qangodu ka imatero." 

> Ona itemo komagena, sababu manga 
ngale manga sininga ma rabaka gena ona 
iholu yosininga qadoohaso igogomaka 
o Gikimoi wosulo so o bi moi-moi o 
dipaka imaaka, de lo o ake de o tona asa 
imaritinga so o tona idadi de ibao. 

6 De Una lo wosuloka so o nguuhi 
ilalamo moi idadi sidago lo itaufani de 

o bi moi-moi iooho o duniaka o orasi 
magena asa isisaka. 

7 De lo ma ngale o dipa de o dunia 
o orasi manenaka Una wosulo kali 
so magena watingaka de wodamaha 
sidago ma wange yaadoka, la nakoso o 
nyawa yodupa yaaka o bi moi-moi Una 
wodudupawa, ona magena done manga 
dorou ma sopo wafanggali de o dorou. O 
orasi magenaka de asa o dipa de o dunia 
manena wosibodito de o uku la ma ngale 
o bi nyawa ma dorou gena wasisa. 

8 Ai dodiao tinidododara, tanu ngini 
gena upa lo niawosa nakoso o Jou 
Gikimoika gena, kanaga o wange moi eko 
o taungu cala moi gena ka imaketero. 

3 So upa nitemo sababu o Jou Yesus 
Kristus wahino waasi ma sinotoka, 
nagala o Jou Gikimoi wisimaha waasi de 
wosidatusi Awi jaji gena wosiganapu. 
Ngaroko kanaga o nyawa ¡temo 
komagena, duma ngini bilasu nianako 

cawali to Una Awi sabari nginika so Awi 
jaji gena wosiganapu waasi. Upa lo o 
nyawa moi bilasu isisa, duma wodupa o 
nyawa yangodu manga dorouno imatoba 
de imatoduba kasi. 

10 Ngaroko Awi sabari komagena, duma 
igogou wahino gena maro o nyawa moi 
wototosi o putu itotongirabaka so ka 
inasitodokano, komagena lo ma wange 
wositotatapuka o Jou Yesus Kristus 
wahino kali gena ma orasi yaado, ma 
ngale o nyawa manga dorou wafanggali 
de o dorou. De o wange magenaka o 
dipaka done asa o kuguru ilalamo poise, 
de o bi moi-moi o dipaka asa isisa, de o bi 
moi-moi o kia bato gena gangodu-ngodu 
asa yatupu de yabodito, de lo o dunia 
manena de ma raba moi-moi yaaakaka 
lo gangodu asa de o uku isitupu la isisa. 

11 Ma sababu o bi moi-moi gangodu 
magena igogou done isisa, so ngohi 
tongongano ngini bilasu nileleani nikaeli 

o Gikimoika de niodupa niaaka o bi 
moi-moi Una wodudupa bai! 

12 Bilasu niaaka komagena, nakoso de 
nia ngongano ilalamo la niodamaha ma 
wange Una wositatapuka o Jou Yesus 
Kristus wahino kali, gena ma orasi yaado. 
Sababu o wange magegenaka o dipa 
asa yatupu so o bi moi-moi kagena 
yosibodito, de komagena lo o bi moi-moi 
o kia bato gena qgangodu-ngodu asa 
yatupu sidago lo ¡uhi. 

13 Ngaroko komagena, duma ngone 
aku pongongano gena igogou done 
kanaga o dipa qamomuane de lo o dunia 
qamomuane maro o Gikimoi wojajika, 
kagena ma rabaka o nyawa la manga 
sininga itotiai gena aku yogoge. 

14 Ai dodiao tinidododara, ma sababu o 
bi moi-moi magegena ngini niodamahasi, 
so ngohi tongongano bilasu nikaeli la asa 
niodupa niaaka de niamote o bi moi-moi 
o kia o Gikimoi wodudupa, ma ngale 

ma wange magena yaado done Una 
aku wotemo ngini moi-moika, "Ngona 
manena ani dorou iqoqoma gena moi lo 
ihiwa de lo tonisisala kawa, so igogou 
aku pomatekerimoi." 

15 De lo bilasu ngini niosininga nanga 
Jou wosabari, sababu wodupa o nyawa 
manga dorouno wasisalamati, so upa 
he o nyawa moi lo wafanggali de o 
dorou de wabodito. Komagena lo nanga 
dodiao moi powidododara, o Paulus, 
una magena lo wolefo nginika, sababu 
magena o Gikimoi wisingangasu so una 
lo wanako. 

16 Awi surati qangodu kanaga ma 
rabaka lo walefo o dodoto imatero maro 
tinidodedemo igomaka. Kanaga awi 
dodoto muruo naga lo isusa posihoda. O 
dodoto magena o nyawa nakoso imadoto 
waasi de manga piricaya gaputuruwa, 
ona magena yatagali so yadoto isasala, 
maro o Gikimoi Awi Jaji ma Buku ma 

raba gena ma binuka lo yatagali. Sababu 
manga sininga komagena so ona magena 
done asa yasisa. 

17 Ai dodiao tinidododara, komagena 
tinisitiari qaboloka. So ngohi 
tongongano bilasu ngini gena nimajaga 
nimasidodiahi. Upa sidago o guru 
ikokulai manga dodoto gena niopiricaya 
de o ngeko isasala niamote sidago 
lo nitura so o dodoto itotiai gena 
niopiricaya gaputuru kawa. 

18 Duma tanu ngini magegena aku 
nianako ifoloi o Yesus Kristus, gena nanga 
Jou de nanga dorouno wonasisosalamati, 
Una magena winidogo gabolo o loha 
ifoloi ilamo la Una lo foloisi niwinako. 
Jou, igogou Ngona gena foloi nolamo ka 
sidutu ikakali. Amin. Ngohi Petrus 


1 Yohanes 


1 Ngini ningodu o Gikimoi ma Ngopa 
1 niwipipiricaya. Ngohi o surati moi 
manena tolefo nginika, ma ngale o Yesus 
Una ma orasi o bi moi-moi gangodu 
manena icho waasi, de Una magena 
he kanaga wooho woqomaka. De Una 
magena wooho ka sidutu ikakali de 
Una magena lo o habari galoloha. Una 
magena ngomi masirete miwigiiseka 
de miwikokeleloka de mia gia lo 
miwisipagaka. 
2 Nako Una gena, o Baba Gikimoi 
asa womisimane ngomika so ngomi 
Una miwikeleloka. De komagena so 
ngomi asa miwinakoka sidago ngomi lo 
minisingangasu nginika. Minisingangasu 
Una miwikokeleloka gena, igogou Una 
magena asa wooho ka sidutu ikakali. 

Komagena Una magena kanaga de o 
Baba de o Baba masirete womisimane 
ngomika. 

3 Ma ngale Una miwikokeleloka de 
miwigogiiseka gena, ngomi lo asa 
minisingangasu nginika, la ma ngale 
ngini de ngomi lo aku pomatekerimoi. 
De igogou-gogou komagena ngone de 
lo o Baba de Awi Ngopa o Yesus Kristus 
pomatekerimoika. 

40 bi moi-moi magegena ngomi milefo 
nginika, la ma ngale ngomi dede ngini 
igogou pomore de nanga nalika. 

> Ma Kristus Awi demo mioiseka de lo 
minisingangasu nginika gena, maro ma 
duuruka magenena: O Gikimoi Una Awi 
sininga ma rabaka gena o dorou moi lo 
ihiwa, maro o nita so kanaga o bubutu lo 
ihiwaka. 

650 nakoso ngone la kanaga nanga 
sininga ma rabaka o Gikimoi powinakowa 
so o dorou podupa paakasi, upa sidago 

ngone lo potemo, "Ngohi dede o Gikimoi 
gena mimarimoika." Nako komagena, de 
ngone ka powisihaga de lo paakawa Una 
Awi dodoto itotiai. Gena imatero bato o 
bubutu ma rabaka pogogesi. 

7 Duma maro Una Awi siningaka o 
dorou moi lo ihiwa, komagena lo ngone, 
nakoso ngone nanga sininga ma rabaka 
Una ka powinakosi so o moi-moi o 
kia itotiai gena igogou podupa paaka. 
Magena maro o nita ma rabaka pogoge. 
De nakoso paaka komagenaka, ngomi de 
ngini aku pomatekerimoi de lo ma ngale 
nanga dorou so ma Ngopa, o Yesus, 
wodupa wosone ma ngale o Gikimoi 
ngone nanga dorou ma rabano asa 
wonasisupu, so ngone gena nanga sala 
ihiwaka. 

8 De lo nakoso ngone potemo, "Ngohi ai 
sininga ma rabaka o dorou moi lo ihiwa," 
de ngone masirete gena pomakulai de 

lo poholu paaka o Gikimoi Awi dodoto 
itotiai. 

3 Duma nakoso ma ngale ngone la nanga 
dorou magena igogou de pomamangaku 
Unaka, de Una asa wonasiapongu de 
nanga dorou ma rabano wonasisupu so 
ngone nanga sala lo ihiwaka. Sababu o 
Gikimoi Una o moi-moi o kia itotiai gena 
igogou waaka, so Awi jaji ngoneka lo 
bilasu waaka. 

10 Ngini gena maro ai ngopa-ngopa 
tosiboboso. O Gikimoi wotemoka o 
bi nyawa yangodu gena de manga 
dorouka. So upa sidago ngone potemo, 
"Ngohi gena ma moi waasi o dorou 
taaka." Sababu nako potemo komagena, 
de ngone aku lo potemo Una gena 
witodamato de Awi demo gena nanga 
sininga ma rabaka lo ihiwa. 

150 o bi moi-moi igomaka gena 
2 o orasi manena ngohi tolefo kali 
nginika, la tinisulo tanu upa he o dorou 

niaaka. Duma hika idodooha, nakoso 
kanaga nginika de o nyawa nagoona 

o dorou gena niaakaka. De kanaga 
ngoneka cawali o nyawa moi de ka ma 
ngale ngone Una magena asa wogolo o 
Baba Gikimoika, o nyawa Una magena o 
Yesus Kristus gena Awi sininga itotiai. 

2 Komagena lo ma Kristus Una wodupa 
wosone ma ngale ngone nanga dorou, 
so o Gikimoi gena he wonasisala kawa, 
maro iqoqoma o haiwani lo yatola ma 
ngale Una gena he wasisala kawa. De 
upa ka to ngone nanga dorou, duma o bi 
nyawa yangodu manga dorou lo aku he 
wasisala kawa. 

3 Nakoso ngone gena, o bi moi-moi o kia 
naga o Gikimoi wosusulo gena podupa 
paaka, de magena igogou aku powinako 
Una. 

4 Sababu nakoso o nyawa nagoona 
la kanaga yotemo, "Ngohi manena o 
Gikimoi towinakoka," duma o orasi 

magena de o bi moi-moi o kia naga 
Una wosusulo gena yoholu yaaka, ona 
magena yatodamatoko. So komagena 
lo igogou yaholu Una Awi dodoto itotiai 
gena yopiricaya. 

> Duma nakoso o nyawa nagoona la 
kanaga o bi moi-moi Una wosusulo 
gena yodupa yaaka, ona magena manga 
dodara o Gikimoika gena ma kuranig moi 
lo ihiwa. Komagena so ngone aku panako 
itiai ngone de Una pomatekerimoika. 

6 So nakoso o nyawa nagoona la kanaga 
yotemo, "Ngohi de o Gikimoi mia rimoi 
gena itoguwa," de ona magena bilasu 
manga manara ma rabaka, o bi moi-moi 
yaaka gena, imatero maro o kia o bi 
moi-moi o Yesus Awi manara. 

7 Ai dodiao tinidododara, o kia kanaga 
isuloka, ena gena bilasu nanga dodiao 
padodara so ngohi tinidelefo kali nginika, 
manena upa nitemo o hali gamomuane 
moi. Duma manena maro o hali moi 

itetekaka, sababu manena maro o kia 
naga ngini niopiricaya igomaka, ena 
gena O habari galoloha niise gaboloka. 

8 Duma o kia kanaga isuloka gena 
ngohi tinidelefo nginika, magena lo o 
hali qamomuane moi. Sababu magena 
aku panako ma ngale ngone so ma 
Kristus wisangisara qaboloka, de ngini 
nia manara ma dorou iqoqomaka gena 
niodongosaka, de o orasi manena 
nimatekedodara moi de moika. Magena 
maro o bubutu so ipasaka, de o orasi 
manena o nita ma siwa itotiai inidisiwa 
gaboloka. 

2 Nakoso o nyawa la kanaga yotemo, 
"Ngohi manena o moi-moi o kia 
itotiai gena todupa taaka, maro o nita 
ma rabaka togoge," duma ma orasi 
magena yaduhudu manga dodiao moi 
ipipiricayaka, ona magena o dorou 
yodupa yaakasi maro ka o bubutu ma 
rabaka yogogesi. 

10So nakoso o nyawa la kanaga de 
yadodara manga dodiao ipipiricayaka, 
de ona magena o moi-moi o kia itotiai 
gena yodupa yaaka, so maro ka o nita 
ma rabaka yogoge. De lo manga sininga 
ma rabaka o dorou moi lo asa ihiwa, so 
yomasitiari qaloha la o nyawa ma somoa 
lo upa o dorouku yasitura. So ngini gena 
bilasu nia dodiao ipipiricaya niadodara. 

11 Duma o nyawa nagoona nakoso 
manga dodiao moi ipipiricayaka 
yaduhudu, ona magena o nyawa ma 
dorou de ka yodupasi o bubutu ma 
rabaka yogoge. Komagena so o dorou 
yodupa yaaka de lo igogou o Gikimoi 
iwinakowa, imatero maro yooho o 
bubutu ma rabaka so yomasigelelo 
kawa. So yomanakowa ma duuru de o 
narakaku yaumo. 

1? Ngini maro ai ngopa-ngopa 
tososininga, sababu igogou ma Kristus 
wosoneka de o Gikimoi asa nia dorou 

wosiaponguka, so ngohi o orasi manena 
nginika asa tinidelefo kali. 

13 Ngini baba-babaka, ngohi asa o 
orasi manena tolefo kali, sababu ma 
Kristus o orasi ma nonomasi wooho 
sidago o orasi manena, Una magena 
ngini igogou niwinakoka. Ngini o bi 
gohiduuruka, ngohi asa o orasi manena 
tolefo kali, sababu o Iblis una magena 
ngini niwidusuka. 

14 Ngini maro ai kusi-kusi tososininga 
gena ngohi tolefo ngini kali, sababu o 
Gikimoi ngini gena igogou niwinakoka. 
Baba-babaka tolefo kali, sababu 
ma Kristus o orasi ma nonomasi 
wooho sidago o orasi manena, Una 
magena ngini igogou niwinakoka. O 
bi gohiduuruka tolefo kali, sababu 
nia sininga ma rabaka gaputuru, so o 
Gikimoi Awi demo nisigise nikaeli sidago 
o Iblis lo aku niodusuka. 

15 (2:14) 

16 Kanaga o bi nyawa o Gikimoi 
iwihoholu eko o dunia ma bi moi-moi 
ona yonyanyafusu gena, upa lo ngini 
niodupa. Magena maro o nyafusu ma 
dorou nanga sininga ma rabano ibao, eko 
o kia naga moi pakokelelo de ponyafusu, 
eko lo ma ngale de nanga arata so ngone 
pomacaralamo. Nakoso o bi moi-moi 
magena la niodupaka, de o Gikimoi gena 
ngini asa niwidodara kawa. Sababu o bi 
moi-moi o duniaka magena upa nitemo 
ma sihino o Baba Gikimoino, magena 
gasowo. Duma ma sihino gena o bi 
nyawa Una iwihoholuno. 

17 O orasi manena o bi nyawa ona 
magena de o dunia ma bi moi-moi 
yonyanyafusu gangodu asa isisa, duma 
o nyawa la kanaga o moi-moi o Gikimoi 
wodudupa gena yodupa yaaka, ona 
magena asa manga oho isisawa duma 
iooho ka sidutu ikakali. 

18 Ai ngopa-ngopa tososininga, o orasi 
ma dodogu he idumuka. Sababu ngini 
niise qaboloka, igogou-gogou o nyawa 
ma Kristus wihoholu ona magena asa 
yahino. De o orasi manena kanaga o 
nyawa yadadala lo ma Kristus wiholuka. 
O nonako komagena idadi, so ngone asa 
panakoka o orasi ma dodogu igogou he 
idumuka. 

19 O nyawa ma Kristus wihoholu 
gena, ngaroko igomaka dede ngone 
pomatekekomote, duma ona magena 
de ngone la o gogobu ka ka moi gena 
hiwa, sidago ona itagi so ngone inatinga 
de inadongosaka. Nakoso ona de ngone 
la igogou o gogobu ka ka moi, de ona 
bilasu igoge dede ngone. Duma ona 
gena ngone inadongosaka, la ma ngale o 
nyawa yangodu aku yanako ona magena 
o nyawa moi lo upa imasicapu dede 
ngone o gogobu moi. 

20 Ngini ningodu o kia naga ikokulai de 
o kia naga itetero gena aku nianako, 
sababu ngini ma Kristus niwipiricayaka 
so o Gurumi Qatetebi ma kuasa gena 
niamake qaboloka. 

21 Tanu ngini nianako ma diai o surati 
manena tolefo nginika, upa nitemo 
ngini o Gikimoi Awi dodoto itotiai gena 
nianako waasi. Duma ngohi tolefo 
sababu ngini gena nianakoka Una Awi 
dodoto itetero de lo nianakoka o dodoto 
ikokulai gena ma moi waasi ma sihino o 
dodoto itotiaino. 

22 O nyawa la kanaga itemo o Yesus 
gena wisowo o Gikimoi Awi Salamati ma 
Kolano, ona magena manga damatoko 
foloisi ilamo. O nyawa maro komagena 
igogou ma Kristus iwilawangi de lo 
yoholu iwinako o Baba Gikimoi de ma 
Ngopa. 

23 Nakoso o nyawa la kanaga yomanosu 
o Baba ma Ngopaka gena, ona dede o 

Baba lo imarimoiwa. Duma nakoso o 
nyawa la kanaga o Baba ma Ngopa lo 
iwiqgehe qaloha gena, ona dede o Baba 
lo imarimoika. 

24 Sababu magegena, bilasu ngini upa 
o dodoto itotiai gena nimatogu niaaka, 
o kia naga iqoqoma ngini niopiricayaka 
de lo niise qaboloka. Sababu nakoso 
o dodoto itotiaika gena nimasigocoho 
nikaeli, de ngini, de o Baba Gikimoi, 
de lo ma Ngopaka asa nimatekerimoi 
gaputuru. 

25 De kanaga ma Kristus masirete 
wonajajika done asa ngone pamake o 
oho ka sidutu ikakali. 

26 O surati manena ngohi tolefo nginika 
gena kanaga o nyawa ona magena 
manga edekati qatorou ma ngale asa 
inikulai nginika. 

27 Duma ngini gena ma Kristus o Gurumi 
Qatetebi winihikeka de to ngini nia 
sininga ma rabaka Awi Gurumi gena 

wogogeka, so ma ngale ngini gena upa 
he o nyawa lo inidoto. Sababu Una Awi 
Gurumi magegena witiai de o gulai moi 
lo ihiwa, so o bi moi-moi o kia bilasu 
nianako gena qangodu asa winidoto 
nginika. Komagena so ngohi tongongano 
o kia moi-moi Awi Gurumi winidoto 
iqomaka, magena ngini niaaka nikaeli 

la ngini de ma Kristus niarimoi gena 
gaputuru. 

28 Komagena so, ai ngopa-ngopa 
tinisosininga, ngohi tongongano to ngini 
nia rimoi dede ma Kristus foloi qaputuru. 
Nakoso paaka komagena, done ma orasi 
Una wahino kali o duniaka, de ngone asa 
powimake de nanga baranika de nanga 
mage lo ihiwa. 

23 Sababu ngini lo nianako o Gikimoi 
o orasi isigeto-geto o moi-moi itotiai 
gena wodupa waaka, so igogou nakoso 
o nyawa la kanaga o bi moi-moi itotiai 

gena yodupa yaaka, de igogou ona 
magegena to Una Awi ngopa-ngopaka. 
1 We! O Baba Gikimoi to Una Awi 
dodara ngoneka, gena foloisi ilamo 
sidago lo wotemo ngone manena maro 
ka to Una Awi ngopa-ngopa masirete, 
so ngone manena gena igogou to Una 
Awi ngopa-ngopaka. Duma ma ngale 
ngone Awi ngopa-ngopa kanaga o bi 
nyawa wihoholu ona magena yanakowa, 
sababu ona magena winako waasi. 

2 Ai dodiao tinidododara, ngone 
ngaroko o orasi manena maro o 
Gikimoi Awi ngopa-ngopa, duma o orasi 
ma simaka de ngone manena gena 
podadi imatero maro o kia naga moi 
de inasikelelo waasi so posidodogu 
waasi. Ngaroko komagena, duma ngone 
lo panako de pongongano ma orasi 
ma Kristus wahino kali, de ngone asa 
inasitero maro Una, sababu Una magena 

maro o kia naga moi gena done ngone 
aku powikelelo de powinako igogou. 

3 So o nyawa yangodu nakoso to ona 
manga ngongano ma Kristuska qaputuru, 
de kanaga lo ona yojaga qaloha so manga 
sininga ma rabaka o dorou moi lo ihiwa. 
De magena imatero maro to Una Awi 
sininga ma rabaka gena o dorou ihiwa. 

4Duma o nyawa nagoona la kanaga o 
dorou yodupaka yaakasi, de ona magena 
lo o Gikimoi Awi bobita yaholu, sababu o 
dorou podupa gena imatero de Una Awi 
bobita paholu. 

> De ngini nianakoka ma Kristus 
wahinoka la ma ngale o bi dorou 
moi-moi qangodu gena wasisaka, de lo 
nako Una gena Awi sininga ma rabaka o 
dorou moi lo ihiwa. 

6 So nakoso o nyawa la kanaga ona dede 
Una imarimoi qaputuru so Awi dodoto 
itotiai ona yodupa yaaka yokaeli, de ona 
yangodu lo asa yodupa kawa o dorou 

yaaka. Duma nakoso o nyawa la kanaga 
yodupa o dorou yaaka, de ona yangodu 
manga sininga ma rabaka ma moi waasi 
Una iwinako. 

7 Komagena so, ai ngopa-ngopa 
tinisosininga, upa sidago kanaga ngini 
lo o nyawa nagoona bato inikulai so o 
dorou gena niodupa niaaka. Nakoso o 
nyawa la kanaga o bi moi-moi o kia itotiai 
gena yodupa yaaka, ona magena manga 
sininga itiai imatero maro ma Kristus lo 
Awi sininga itiai. 

8 Duma nakoso o nyawa la kanaga o 
dorou yodupa yaakasi, de ona magena 
o Iblis ma dupa gena yamoteka. Sababu 
o orasi ma nonoma kasi sidago o orasi 
manena de o Iblis o dorou gena wodupa 
waaka. O Gikimoi ma Ngopa wahinoka 
ma ngale o Iblis ma manara wasisa. 

3 So o nyawa nagoona nakoso igogou o 
Gikimoi Awi ngopaka, de ona yangodu 
o dorou gena he yodupa kawa yaaka. 

Sababu o Gikimoi masirete Awi oho de 
Awi gogoho kanaga ioho gaputuru to 
ona manga sininga ma rabaka. Ma ngale 
magegena ona o dorou yodupa kawa 
yaaka, sababu ona magena ka to Una 
Awi ngopa-ngopa. 

10So nakoso o nyawa nagoona la 
kanaga o bi moi-moi o kia itotiai 
yodupawa yaaka, de ona magena o 
Gikimoi Awi ngopa qasowo. Eko nakoso 
o nyawa nagoona la kanaga manga 
dodiao yopipiricaya la yadodarawa, de 
ona magena lo o Gikimoi Awi ngopa 
gasowo. Komagena so ngone aku panako 
igogou nagoona Awi ngopa-ngopa de 
nagoona o Iblis ma bi ngopa-ngopa. 

11 O dodoto itotiai ngini nioise de 
niopiricaya iqomaka, gena itemo ngone 
bilasu pomatekedodara moi de moika. 

12 Upa sidago ngone gena imatero 
de o Kain, so una asa o Iblis ma dupa 
gena wamoteka. Komagena so una awi 

nongoru masirete de witooma, sababu 
una woriria o bi dorou moi-moi gena 
wodupa waaka de una wononongoruku 
o bi moi-moi itotiai gena wodupa waaka. 

13 So, ai dodiao ma Kristus 
niwipipiricaya, upa he niohairani 
nakoso o bi nyawa la o dorou yaaaka 
gena ngini iniduhudu. 

14 Ngone lo panakoka ena gena ngone 
inatagalika, so o dorou ngone igogoma 
paaakaka gena padongosaka de igogou 
o oho ma duhutu inahikeka, ena gena 
o oho ka sidutu ikakali. Ngone panako 
komagena, sababu ngone padodara 
nanga dodiao ma Kristus wipipiricayaka. 
Duma nakoso o nyawa la kanaga manga 
dodiao ma Kristus wipipiricaya de 
yadodarawa, ona magena imatero de o 
dorou igoqgoma yaaakaka gena, yoholu 
yodongosa so o oho ma duhutu yamake 
waasi. 

15 Sababu o nyawa nakoso kanaga 
manga dodiao ma Kristus wipipiricayaka 
de yaduhuduka, ona yangodu koloko 
o nyawa yototooma moi. De ngini lo 
nianakoka igogou o nyawa yototooma 
moi gena o oho ka sidutu ikakali 
yamakewa. 

16 Ngone asa panako o dodara itotiai 
gena ma ngale idodooha, sababu 
ka cawali ma ngale ngone gena ma 
Kristus wodupa wosone. Mutuwade 
ma ngale ona nanga dodiao ma Kristus 
wipipiricayaka gena padodara itotiai, 
so bilasu ngone lo o sangisara podupa 
pamoku ma bati posone. 

17 Nakoso ngone nanga sidongirabaka 
la kanaga o nyawa nagoona yokakaya 
so manga oho ma rabaka manga kia 
naga moi lo ma kurangi ihiwa, de 
ngaroko yanako manga dodiao ma 
Kristus wipipiricayaka kanaga moi de 
manga kurangi ilamo, duma ona yoholu 

yagalusiri de yariwo, gena igogou ona 
magena manga sininga ma rabaka manga 
dodara o Gikimoika gena ihiwa. 

18 Ai ngopa-ngopa tososininga, ma 
ngale o nyawa padodara gena togolo 
ngoneka, tanu upa ka ma bicara. Duma 
tanu ngone paaka de lo o nyawa asa 
padupa pariwo, la komagena to ngone 
nanga dodara gena igogou de itiai onaka. 

13 Bilasu ngone nanga sininga parihi-rihi 
kanaga o Gikimoi Awi simaka la upa 
inamodo, sababu nako ngone de nanga 
dodara igogou de itiai o nyawaka gena, 
aku panako igogou-gogou ngone lo 
pamoteka o dodoto itotiai. 

20 Nanga siningaka gena ngaroko ngone 
inasisala, duma o Gikimoi Awi galusiri 
de to ngone nanga galusiri gena, to Una 
foloisi ilamo. So nanga dupa o nyawa 
padodara igogou nanga sininga ma 
rabaka, qangodu gena ka wanako so he 
wonasisala kawa. 

21 So, ai dodiao tinidododara, nakoso 
nanga sininga inasisalawa o Gikimoi Awi 
simaka, ngone bilasu pobarani de upa he 
powimodo. 

22 De lo nakoso pogolo Unaka, done 
asa wonahike ngoneka so nanga gogolo 
asa pamake, sababu to Una Awi sulo 
ma demo gena posigise galoha de lo o 
moi-moi o kia wodudupa gena ngone ka 
paaka. 

23 De o kia Una wosusulo la paaka gena, 
ngone bilasu popiricaya igogou to Una 
Awi Ngopa o Yesus Kristus ena gena 
igogou-gogou o Salamati ma Kolano. De 
lo ngone bilasu pomatekedodara moi de 
moika, imatero maro o Gikimoi ngone 
wonasulo qaboloka. 

24 O bi nyawa nagoona la kanaga Una 
Awi moi-moi wosusulo gena ona yodupa 
yaaka, ona magena manga oho o orasi 
isigeto-geto asa imarimoi dede Unaka. 
De lo Una Awi Gurumi ngone wonahike 

la wogoge nanga siningaka, magena 
wonasinako igogou Awi oho o orasi 
isigeto-geto imarimoi dede ngoneka. 

1 Ai dodiao tinidododara, o bi dodoto 

moi-moi la itemo manena ma sihino 
o Gikimoino la kanaga niogiise, magena 
tanu upasi niopiricaya, duma o dodoto 
moi-moi bilasu niatailako kasi, la ma 
ngale ma sihino Unano eko gasowo gena 
aku nianako ma diai. Sababu kanaga o 
dunia ma dokuka o bi nabi ikokulai gena 
he yadalaka. 

2 De ma ngeko ma duuruka manena 

gena aku patailako de panako igogou 
o nyawa moi awi dodoto ma sihino o 
Gikimoi Awi Gurumino eko qgasowo: 
Nakoso o nyawa la kanaga yotemo o 
Yesus Kristus wahino de womasitero 
maro o nyawa moi gena, igogou ona 
magena manga dodoto ma sihino o 
Gikimoino. 

3 Duma o nyawa wododoto moi la 
ma ngale o Yesus womasitero maro o 
nyawa moi gena yoholu yopiricaya, de 
igogou ona magena manga dodoto gena 
gasowo ma sihino o Gikimoino. O nyawa 
yododoto maro ona magegena igogou 
kanaga ma Kristus iwihoholu manga bi 
nyawa. O nyawa maro ona magegena 
ngini lo niogiiseka done asa yahino de o 
orasi manena naga o dunia ma sigilolika 
he yomanaraka. 

4 Ai ngopa-ngopa tososininga, ngini o 
Gikimoi Awi nyawa. De ngini lo kanaga 
o nyawa ikokulai gena niadusuka, 
sababu Una Awi Gurumi Qatetebi ngini 
winisipoputuru gena, Una foloisi wolamo 
de o Iblis, una magena o bi nyawa O 
Gikimoi wihoholu gena wapopareta. 

> Nakoso o bi guru ikokulai gena, ona 
magena maro o bi nyawa o Gikimoi 
wihoholu. So to ona manga sininga ma 
dorou magegena lo asa o nyawa ona 

magena ka yamote la isibicara, de ona 
manga bicara magena o bi nyawa ma 
somoa o Gikimoi wihoholu lo yosigiseka. 

6 Duma nakoso ngomi gena, igogou 
ngomi manena o Gikimoi Awi nyawa. 
So nakoso o nyawa la kanaga dede o 
Gikimoi imadodiaoka, ona magena asa 
to ngomi mia demo yosigise. So nakoso 
kanaga o nyawa la Una wihoholu, de 
ona magena upa lo to ngomi mia demo 
yosigise. Komagena so idodooha ngone 
aku panako o bi dodoto itotiai de o bi 
dodoto ikokulai. 

7 Ai dodiao tinidododara, ngohi 
tongongano ngone o bi nyawa yangodu 
padodara. Sababu o Gikimoi Awi dodara 
wonahike la ma ngale ngone aku 
pomatekedodara moi de moika. De lo 
o nyawa la nakoso kanaga de manga 
dodara o nyawaka, de ona magena 
igogou iqomaka idadi to Una Awi 
ngopaka de lo Una iwinakoka. 

8 Duma o nyawa nagoona la kanaga 
manga dodara ihiwa, ona magena dede 
o Gikimoi lo imatekerimoi waasi, sababu 
o Gikimoi Una magena Awi manara ma 
rabaka cawali ka o dodara waaka. 

20 Gikimoi wisulo ma Ngopa 
womatengo la Una wahino de o dunia 
ma rabaka wogoge ma ngale wosone, 
la ngone inangodu aku pamake o oho 
ka sidutu ikakali. Komagena ma lamo o 
Gikimoi wonasikelelo ngoneka igogou 
Una wonadodara. 

10 So o dodara igogou gena komanena: 
Upa lo o nyawa ngone nanga dodara o 
Gikimoika, duma ma ngale Una masirete 
wonadodara ngoneka so wisulo ma 
Ngopa yanau sidago wodupa wosone 
la nanga dorou qangodu o Gikimoi asa 
wonasimoku kawa. 

11 Ai dodiao tinidododara, sababu 
komagena ma lamo o Gikimoi 
wonadodara ngoneka, so hika ngone 

inangodu lo bilasu pomatekedodara moi 
de moika. 

12 Kanaga o nyawa moi lo waasi 
o Gikimoi gena iwikelelo. Ngaroko 
komagena, duma nakoso ngone la 
pomatekedodara moi de moika, de 
o Gikimoi Awi rimoi dede ngone lo 
gaputuru sidago Awi dodara ngoneka 
komagena, so aku ngone lo padodara o 
nyawaka. 

13 Ngone aku panako igogou ngone 
nanga rimoi de o Gikimoi magena lo 
Una Awi rimoi de ngone, sababu Una 
Awi Gurumi Qatetebi wonahike qabolo 
ngoneka. 

14 De lo ngomi miakeleloka de 
miasingangasu qabolo o bi nyawaka 
gena o Baba Gikimoi wisulo ma Ngopa 
yanau wahino la wasisalamati o bi nyawa 
yangodu. 

15 So nakoso kanaga o nyawa nagoona 
la iwingaku o Yesus Una magena igogou 

o Gikimoi ma Ngopa, de o Gikimoi asa 
dede o nyawa ona magena imarimoi de 
komagena ona lo imarimoika dede o 
Gikimoi. 

16 De lo ngomi mianakoka de 
miopiricayaka igogou o Gikimoi 
womidodara ngomika. Una magena Awi 
sininga ma rabaka ka cawali o dodara. 
So nakoso o nyawa nagoona la yodupa 
o nyawa yadodara, de ona magena 
imarimoi dede Una de Una lo imarimoika 
dede ona. 

17 Nakoso ngone lo o orasi manena 
o dunia ma bi dokuka asa nanga 
dodara o nyawaka maro ma Kristus lo 
wonadodaraka, de done ma orasi o 
Gikimoi o nyawa yangodu manga dorou 
de manga loha ma sopo asa wafanggali 
itotiai, de o orasi magenaka ngone asa 
de nanga baranika de upa lo inamodo. 

18 Komagena lo nakoso o nyawa la 
kanaga Una widodaraka, de ona magena 

Awi simaka lo akuwa wimodo. So 
nakoso ona igogou Una widodaraka, 
de asa Unaka ona he wimodo kawa. 
Sababu nakoso ona de manga modosi 
Unaka, magena ma ngale done asa 
Una wafanggali de o dorou. So nakoso 
o nyawa la kanaga Unaka wimodosi, 
ona magena manga dodara itotiai gena 
ihiwasi. 

19 Mutuwade ngone gena aku podupa 
padodara, sababu o Gikimoi ngone 
wonadodara iqomaka. 

20 So nakoso o nyawa la kanaga yotemo, 
"Ngohi o Gikimoi towidodara," duma 
to ona manga dodiao moi ma Kristus 
wipipiricayaka yaduhudu, ona magena 
ka yatodamatoko. Sababu o nyawa 
nagoona nakoso kanaga manga dodiao 
moi yakokeleloka lo yadodarawa, de 
idodooha o Gikimoi wikokelelo waasi de 
widodara. 

21 Komagena so o Gikimoi wonasulo 
ngoneka nakoso o nyawa nagoona la 
kanaga yodupa o Gikimoi widodara, 
de o nyawa ona magena bilasu to ona 
manga dodiao ma Kristus wipipiricayaka 
lo yadodara. 

5 1 Nakoso kanaga o nyawa la 

yopiricaya igogou o Yesus Una 
magena manga Salamati ma Kolano, 
de ona yangodu igogou o Gikimoi Awi 
ngopa-ngopaka. De lo nakoso o Gikimoi 
Awi ngopa ona magena la kanaga 
yodupa ma Baba o Gikimoi widodara, 
de ona manga dodiao ma binuka lo, ma 
Baba Awi ngopa-ngopa, ona magena 
bilasu yadodara. 

2 Nakoso ngone podupa o Gikimoi 
powidodara de lo o bi moi-moi Una 
wonasusulo gena paaka pokaeli, de 
ngone magena igogou padodara to 
Gikimoi Awi ngopa-ngopa. Gena ngone 
aku panako itiai, 

3 sababu nakoso o bi moi-moi 
wonasusulo la ngone podupa paaka, 
magena imatero maro ngone o 
Gikimoi powidodara. De o bi moi-moi 
wonasusulo la ngone paaka magena 
gatubusowa. 

4De ngone gena o Gikimoi Awi 
ngopa-ngopaka de inangodu aku o 
dorou o duniaka magena palawangi, 
sababu ma Kristus Una magena ngone 
powipiricayaka. 

> So nakoso o nyawa nagoona la 
yopiricaya igogou o Yesus Una magena o 
Gikimoi ma Ngopa, de ona magena asa O 
dorou o duniaka gena aku yalawangi. 

60 Yesus Kristus Una o duniaku 
wisuloka, so ma orasi Una wahino, Una 
wiosi de o ake ma ngale womanara. 
De ma orasi wosone, de Una Awi au 
gena ikopola ma ngale nanga dorou. 
Komagena upa ka cawali wiosi de o 
akeka. Duma Una asa wahino de Awi 

ngale wiosi de o ake bai, sidago wosone 
de Awi au lo ikopolaka bai. De lo o 
Gikimoi Awi Gurumi wosingangasu O 

bi moi-moi ma ngale ma Kristus gena 
igogou, sababu o Gurumi gena ka 
wotero. 

7 So komagena ma ngale ma Kristus 
gena isingangasu, kanaga o hali ngai 
saange. 

8 Kanaga o hali moi o Gikimoi Awi 
Gurumi, de o ake ma orasi ma Kristus 
wiosi, de lo o au ma orasi wosone. 
So kanaga o hali ngai saange magena 
gangodu ka itemo ma Kristus gena 
igogou o Gikimoi ma Ngopa. 

3 Sababu ngone gena o kia naga o 
nyawa manga singangasu magena aku 
popiricaya, duma ifoloi popiricaya o 
kia naga o Gikimoi Awi singangasu 
ngoneka, de ma ngale ma Ngopa gena 
Una wonasingangasuka. 

10 Komagena so o nyawa nagoona 
nakoso o Gikimoi ma Ngopa wipiricayaka, 
de ona asa manga sininga ma rabaka 
yanako itiai o bi moi-moi ma ngale o 
Gikimoi ma Ngopa gena igogou. Duma 
nakoso kanaga o nyawa nagoona la 
ona magena yoholu wipiricaya, de 
magena ona asa yotemo o Gikimoi 
gena wonakulai, sababu o kia Una 
wosingangasuka ma ngale ma Ngopa 
gena ona yoholu yapiricaya. 

11 Sababu komagena, so o Gikimoi 
wonasingangasu ngoneka Una asa 
wonahike ngoneka o oho ka sidutu 
ikakali. De o oho ka sidutu ikakali 
magena pamakeka ma orasi ma Ngopa 
magena ngone powipiricaya. 

1? Nakoso o nyawa nagoona de o 
Gikimoi ma Ngopa imarimoika, de ona 
asa yamake o oho ka sidutu ikakali. 
Duma nakoso kanaga o nyawa nagoona 

la yoholu imarimoi de Una, ona magena 
o oho ka sidutu ikakali gena yamakewa. 

13 Ngini niopiricayaka igogou o Gikimoi 
ma Ngopa Una magena o Salamati ma 
Kolano, so nginika o surati manena ngohi 
tolefoka de kanaga ma lamo gena ngini 
asa nianako igogou o oho ka sidutu 
ikakali gena niamakeka. 

14 Ngone gena de nanga barani to 
Gikimoi Awi simaka, sababu ngone o bi 
kia naga moi-moi maro to Una Awi dupa 
gena pogolo Unaka de Una asa wonahike 
ngoneka. 

15 Komagena ngone panako o bi kia 
naga moi-moi pogogolo gena kanaga 
Una ka woise, so ngone lo panako 
nanga gogolo maro moi-moi magena asa 
waaturu qaboloka. 

16 (5:15) 

17 O nyawa nagoona la to ona manga 
dodiao yopipiricayaka, nakoso kanaga o 
dorou moi yaaka de ma dodiao manga 

manara qatotorou yakokelelo gena, 
bilasu ona magena o Gikimoika wisigolo, 
so O Gikimoi asa manga dodiao ona 
magenaka wasisala kawa. Ma ngale so o 
dorou moi-moi qangodu gena gatubuso, 
duma kanaga o dorou para moili nakoso 
paaka de magena igogou Una wonasisala 
ngoneka. Nakoso kanaga o bi nyawa la o 
dorou magegena de yaakaka, so bilasu 
ona magena dede Una imakitingaka, 

de upa sidago ma ngale ona magegena 
de bilasu ngini Unaka nigolo. Maro 
komagena ngohi gena tinisulowa. 

18 Ngone panako o nyawa yangodu 
nakoso yodadi o Gikimoi Awi ngopa, de 
ona magena asa o dorou yaaka kawa. 
Inya! O Gikimoi ma Ngopa Una gena ona 
wajagaka, so o Iblis asa waaku kawa ona 
wasitura bai! 

19 Ngone lo asa panako gena igogou 
ngone o Gikimoi to Una Awi ngopa- 

ngopa. De o bi nyawa Una wihoholu ona 
magena yangodu lo o Iblis yapareta. 

20 De ngone lo panako o Gikimoi 
ma Ngopa wahino qaboloka, de Una 
lo wonasinako ngoneka la ngone 
gena de o Gikimoi wototiai igogou 
powinakoka. Ngone de o Gikimoi 
gena pomatekerimoika, de ngone lo 
dede ma Ngopa o Yesus Kristus lo 
pomatekerimoika. So, ai ngopa-ngopa 
tinisosininga, igogou-gogou ma Kristus 
Una magena o Gikimoi wototiai de Una 
magena lo o oho ka sidutu ikakali. 

21 Ma ngale komagena so ngini, ai 
ngopa-ngopa tinisosininga, tanu ningodu 
asa nimajaga qaloha, la upa sidago o 
bi giki ma somoali de kagena niasuba, 
duma ka o Gikimoika nisuba bai! Ngohi 
Yohanes O Efesus ma kotaka 


2 Yohanes 


1 Ngini ningodu o gogobu o bolu 

moi. Ngini gena maro o ngopeqeka 
moi o Gikimoi womihihirika, de muna 
kanaga de ami ngopa-ngopa so ona 
imatekesikoboso moi de moika. Ngohi 
manena to ngini nia roriri ipopereki moi 
de ma ngale ngini gena igogou tinidodara 
bai! De tinisingangasu nginika, upa ka 
ka ngohi, duma kanaga o bi nyawa o 
Gikimoi Awi dodoto itotiai yananako ona 
yangodu lo ngini inidodara. 

2 Ngomi ngini minidodara, sababu 
ngone inangodu gena Awi dodoto 
itotiai magena popiricaya pagogou de lo 
popiricaya ka sidutu ikakali. 

3 Sababu ngone o Gikimoi Awi dodoto 
itotiai gena popiricayaka de lo Una 
wonadodara ngoneka, so ngohi togolo 

o Gikimoi nanga Baba de lo Awi Ngopa 
o Yesus Kristus tanu inadogo ngoneka o 
laha de o galusiri ifoloi, la nanga sininga 
yaaka so foloisi isanangi. 

4 Ngohi manena ai sininga ifoloi 
isanangi, sababu asa tanako ngini o 
gogobu nimuruo naga o Gikimoi Awi 
dodoto itotiai gena niodupa niamote. 
Ngini niamote komagena, ka imatero de 
o Baba Gikimoi ngone wonasusuloka 
bilasu paaka. 

> Ngini o gogobu moi, imatero maro o 
ngopeqeka moi, ngohi manena bilasu 
o kia naga moi tinigolo nginika. Gena 
bilasu ngone pomatekedodara moi de 
moika maro o Gikimoi wonasuloka. O kia 
naga tinisulo magena, upa nitemo o kia 
naga gamomuane moi, duma o kia ngohi 
tinigolo nginika gena ka imatero de o kia 
ngone popiricaya iqomaka. 

6 Nakoso ngone la kanaga o moi-moi 
kia o Gikimoi wosusuloka podupa paaka, 

magena ngone lo pomatekedodara moi 
de moika. So o kia naga Una wosusuloka 
gena ka imatero de o kia naga ngini 
iqomaka nioise so niopiricayaka. Gena 
Una wonasulo ngoneka la bilasu ngone 
podupa pomatekedodara moi de moika. 
7 Ngohi togolo komagena nginika, 
sababu o nyawa manga dupa ikokulai 
ona yadala isupu de itagi o dunia ma 
bi dokuka. Ona magena o Yesus Kristus 
womasitero maro o nyawa moi de 
wahino o duniaka gena, yopiricayawa so 
ona o nyawa yakulai de Una iwilawangi. 
8 Ngini gena bilasu nimasidiahi de lo 
nimasitiari qaloha bai ma ngale ngini 
ningodu asa ma Kristus niwipiricaya 
gaputuru la niamake o fanggali gena o 
oho ka sidutu ikakali. Upa sidago ngini 
Una niwipiricayaka de niwipalako so 
niwipiricaya kawa, gena imatero maro 
to ngone nanga manara de ma gangela 
isisa. 

3 Nakoso o nyawa la kanaga ma Kristus 
Awi dodoto igoge kawa manga sininga 
ma rabaka de lo Una Awi dodoto gena 
yodupa kawa, o nyawa ona magena 
manga rimoi de o Gikimoi gena ihiwaka. 
Duma nakoso o nyawa la ma Kristus Awi 
dodoto gena yodupa yopiricaya galoha, 
ona magena igogou de o Baba Gikimoi 
de ma Ngopa lo imarimoika. 

10 De nakoso o nyawa nagoona la 
nginika yahino duma o Yesus Kristus Awi 
dodoto gena yodotowa, ona magena 
bilasu nia tahu ma rabaka upa niangaho 
de upa lo o salam niahike onaka. 

11 Sababu nakoso ngini la kanaga o 
nyawa nagoonaka de o salam niahike 
onaka, de ngini magena lo asa nidadi o 
nyawa ma dorou imatero de ka onali. 

12 Ngaroko ngohi kanaga de ai beseso 
ma binukali bilasu tinisingangasu nginika, 
duma ngohi tamalo ngaroko upa de o 
surati eko de ai pena tosilefoli. Sababu 

nagala itekawa de tanu ngohi asa tahika 
kagena nginika de asa pomakamake 
kali. La ma ngale ngohi de ngini gena de 
nanga nali de nanga more foloi ilamo. 
13 Ngini gena maro o ngopegeka moi 
o Gikimoi womihihirika. Komagena lo 
ngomi o bolu moi de o gogobu kanena 
maro lo ka o ngopegeka moi Una 
womihihirika de muna kanaga de ami 
ngopa-ngopa. So ngomi de ngini maro 
ka o awabira yasinoto gena, ngomi 
mingodu ngo kanena misidingo salam 
nginika tanu ngone asa pomakamake 
kali. Ngohi Yohanes O Efesus ma kotaka 


3 Yohanes 


1 Gayus tonidododara. Ngohi 

manena to ngona ani roriri ipopereki 
moi de ma ngale ngona gena igogou 
tonidododara bai! 

2 Ai dodiao tonidododara, maro o 
orasi igomaka ngohi togolo o Gikimoika 
tanu nososanangi, so komagena o 
orasi manena lo togolo tanu ani 
rohe gamomagawe de ani sininga lo 
isosanangi. 

3 Sababu ona nanga dodiao ipipiricaya 
yahino kanena de imisingangasu 
ngomika idodooha ngona gena naaka 
itiai imatero maro o Gikimoi Awi dodoto 
itotiai gena namote komagena, so ngohi 
ai siningaka asa ifoloi isanangi. 

4 Ngona gena ani piricaya ma sihino 
ngohino ma orasi o habari qaloloha 

ngohi tonisingangasu ngonaka, so ngona 
maro ai ngopa masirete. So o orasi 
manena to ngohi ai nali de ai more ilamo 
gena he podedemo kawa, sababu ngona 
ai ngopa gena asa o dodoto itotiai ka 
nodupa namote. 

3 Ai dodiao tonidododara, ngona 
gena aku ngohi tonipiricaya qaputuru, 
sababu ngaroko ona o nyawa ma Kristus 
wipipiricaya gena nanako waasi, duma 
nakoso ona nikurumi de ngona gena asa 
nodupa nariwo. 

6 Ona magena o gogobu manga simaka, 
ma ngale ona gena ngona nadodaraka, 
magena yosingangasu qabolo. Ona 
magena ma orasi ngona inikurumi, 
de tanu ngona asa manga dodagi ma 
kurangi magena nariwo nomatoguwa de 
naaka maro o Gikimoi wodudupa. 

7 Sababu ma orasi ona isupu de itagi 
ikuru la o habari ma ngale ma Kristus 
gena isihabari o nyawaka, de o nyawa 

ipipiricayawa ona magena lo manga 
maru yodupawa yogolo. 

8 Komagena so ngone ma Kristus 
powipipiricayaka gena bilasu ona itagi 
isihohabari, magena pangaho de podupa 
pariwo. La ma ngale ngone dede ona 
pomakangaho ma orasi ona o dodoto 
itotiai yodoto. 

3 Ma ngale podupa pariwo komagena, 
ngohi o surati tolefo o gogobu moika. 
Duma kanaga o nyawa moi awi ronga o 
Diotrefes gena, una wodupa womasihie 
so o gogobu gena wapareta de to ngomi 
mia kuasa magena una ka waholu. 

10 Komagena so done ma orasi kadoka 
tomasidiado asa ngohi o bi nyawa manga 
simaka, de ma ngale to una awi manara 
moi-moi magena asa ngohi takalaki. Awi 
manara o gulai magena ma ngale ngomi 
womikalaki de awi edekati gena o ronga 
ma dorou womigaka. De lo magegena 
una awi sininga isanangi waasi so 

nakoso o nyawa ipipiricaya kanaga 
inakurumi so ngone bilasu pangaho 
galoha gena, una masirete ka woholu. 
De lo o nyawa ma binuka nakoso kanaga 
yodupa imakangaho qaloha, de una 
wasimahawa de lo wodupa o gogobu 
manga rimoi ma rabano ona magena 
wasisupu. 

11 Mutuwade, ai dodiao tonidododara, 
maro to una awi manara gatotorou 
magena tanu upa ngona naaka. Duma 
tanu o bi moi-moi qaloloha maro 
kamagena bilasu nokaeli naaka. Sababu 
o nyawa nagoona nakoso kanaga o loha 
yodupa yaaka, ona magena lo igogou 
maro ka o Gikimoi Awi nyawa. Duma o 
nyawa nagoona nakoso kanaga o dorou 
yodupa yaaka, de ona magena igogou o 
Gikimoi iwinakowa. 

1? Komagena so tanu ngona asa o 
Demetrius una magena nowingaho 
galoha de lo nowiriwo. Sababu o bi 

nyawa ipipiricaya gena una iwinakoka, 
ona magena yangodu itemo, "O 
Demetrius una magena awi sininga 
galoha." De lo to una awi manara gena 
maro o dodoto itotiai. De ngomi lo 
mitemo una magena awi sininga ka 
galoha, ngona lo nanako to ngomi mia 
demo gangodu ka itiai. 

13 Ngaroko ngohi kanaga de ai beseso 
ma binukali bilasu tonisingangasu 
ngonaka, duma ngohi tamalo, ngaroko, 
upa de o surati eko de ai pena tosilefoli. 

14 Sababu nagala itekawa de tanu 
ngohi asa tahika kagena ngonaka de asa 
pomakamake kali. (1-15) Tanu ngona 
ani sininga ma rabaka foloi isanangi. 
Ngone nanga dodiao ipipiricaya kanaga 
isidingo o salam ngonaka tanu asa 
pomakamake. So nosingangasu to ngomi 
mia salamati pomakamake dede mia 
dodiao ipipiricaya moi-moi ona kagena 

naga yangodu. Ngohi Yohanes O Efesus 
ma kotaka 


Yudas 


1 Ngini ai dodiao ningodu o Baba 

Gikimoi winihihirika la nidadi 
Awi nyawa masirete. Ngini gena Una 
winidododara de lo o Yesus Kristus 
winijaga winisidodiahi so nia piricaya 
Unaka gena aku qaputuru. Ngohi, Yudas, 
o surati tolelefo gena o sosulo moi o 
Yesus Kristus woisitatapuka de lo o 
Yakobus awi nongoru. 

2 Ngohi togolo tanu o Gikimoi asa Awi 
galusiri de Awi dodara foloi winidogo de 
waaka so to ngini nia sininga ma rabaka 
foloi isanangi. 

3 (1:2) 

4 Ai dodiao tinidododara, ngohi 
manena ai edekati igomaka gena, 
tokaeli tinisingangasu nginika ma 
ngale o loha kiaka ngone inangodu 

pamake pomakangaho sababu o 
Gikimoi wonasisalamatika. Duma o 
orasi manena naga de ngohi tamalo 
kanaga ai sininga ma rabaka isigaro, 
bilasu ai ngale magena tatagali. Sababu 
kanaga o nyawa asa imapongo-pongo 
de iwosaka to ngini nia dolomu ma 
dongirabaka de o dodoto ikokulai gena 
yaaho la yodoto. Komagena so bilasu 
ngohi totemo de ai surati manena, 

la ngini nia sininga tosiputuru de ma 
ngale ngini lo aku o dodoto ikokulai 
yaaaho, ona magena niasiholu gaputuru. 
Upa sidago o dodoto itotiai gena ona 
yatagali, o dodoto magegena kiaka o 
Gikimoi wonahihike ngone inangodu 
Awi nyawa masireteka de ngone lo 
popiricayaka. O nyawa o dodoto ikokulai 
yaaaho ona magena yowosa to ngone 
nanga dolomu ma dongirabaka, de 
itemo ona gena to ngone nanga dodiao 
ipipiricaya. Ngaroko komagena, ona 

magegena yodupa yaaka o bi moi-moi 
o Gikimoi wodudupawa, de itemo ma 
ngale Una wonadodaraka so ngone o 
bi nyafusu ma dorou gena aku paaka. 
To ona manga dodoto magegena foloi 
gatotorou, sababu o dodoto ma ngale 
o Gikimoi Awi laha gena ona yabulutu 
de lo imanosu o Yesus Kristuska, Una 
womatengo nanga Jou Wokokuasa. So 
ma ngale ona magegena igomaka o 
Gikimoi wositatapu lo gaboloka done to 
ona manga dorou bilasu wafanggali bai! 
> So, ai dodiao nipipiricaya, ngaroko ma 
ngale o hali magegena ngini nianakoka, 
duma tinidedemo kali. Niososininga! O 
Gikimoi bilasu o nyawa manga dorou 
done asa wafanggali de o dorou. 
Igomaka, o Jou asa Awi nyawa kanaga O 
Mesirka, ona magena wasisupu so ona 
wasisalamati. Duma ipasaka de kanaga 
ona ma binuka asa Una wipiricayawa, so 

ona magena watooma de wasisa o tona 
ibobeleuka. 

6 Bilasu niososiningali o bi malaikat lo 
iqomaka kanaga o sorogaka, ma binuka 
yamote kawa manga kuasa ma manara o 
Gikimoino de manga goge o sorogaka lo 
yodongosaka. O bi malaikat magegena 
Una wabui o riho qapopuputuka de o 
rate wasipilikuka so imasose lo yaaku 
kawa. Kagena wacohono, de itamaha 
sidago ma wange yaado done asa manga 
dorou ma sopo wafanggali de o dorou. 

7 De lo bilasu niososiningali o Sodom 
ma kota de o Gomora ma kota de ma 
bi doku isigogilolino. O bi doku magena 
ma nyawa lo o nyafusu ma dorou 
ifoloisi yaaka sidago lo yanau de yanau 
imatekesikiidu, maro o bi malaikat ona 
magena. So ona gena wafanggali de 
wasibodito de o uku la idadi o sitiari moi 
o nyawa yangoduka, imatero de o naraka 

ma uku ikokakali la Awi lawangi gena 
wabodito. 

8 Komagena lo ona la kanaga o orasi 
manena o dodoto ikokulai yaaho. Ona 
manga doguruga gatotodamato manga 
sininga masirete yasigaro, so manga 
dodoto ikokulai gena ka yamotesi so 
yasifaja de manga nyafusu ma dorou. 
Ona o Gikimoi Awi kuasa yaholu de o kia 
bato ikokuasa o sorogaka gena isibicara 
gatorou. 

2 Awadede! O Mikhael, o malaikat 
ilalamo, una masirete lo komagena 
waakawa, so ma orasi i¡qoqomaka 
ma ngale o Musa awi sone ma bake 
gena una de o Iblis imatekesikoholu 
naguuna aku waaho. O Mikhael gena 
wosibicara qatorouwa eko wosisalawa, 
duma ka wotemo, "O Jou masirete asa 
wonisidapano ngonaka bai!" 

10 Duma igogou o bi guru ikokulai 
ona magegena, ngaroko o bi moi-moi 

kanaga ona yanako waasi, duma ibarani 
yosibicara qatorou. De o bi moi-moi 
kanaga ona gena ka yanako, duma maro 
ka o haiwani so yosiningawa. So ma 
ngale manga sininga de manga gogoho 
komagena, so ona magena done o 
Gikimoi asa wasisa. 

11 Ona yobodito, awalele! Sababu o 
ngeko igogomaka o Kain wamomote ona 
lo yamote. De sababu o pipi yodesere, 
so ona lo o dorou yaaka de yamote 
maro o Bileam awi sala. De lo maro o 
Korah igogomaka, komagena ona lo o 
Gikimoi wiholu so done asa ona dede 
Una imakitingaka. 

12 Ma orasi ngini o gogobu nia dolomu 
ma ogo ma rabaka la o Jou Yesus Awi 
sone nisosininga, de ona magena ibarani 
yorarame de ikalala poli, sidago lo ma 
ngale ona magena ngini lo nimage de nia 
ronga ma dorou yogaka. De ona yooqo 
ilamo poli, ka manga rohe masirete 

yojaga. Kanaga ona manga manara ma 
sopo ihiwa, maro o bi lobi gataroka 
duma o paro isisaika so imuurawa. 

De lo ona maro o gota isosopowa, de 
ma ngutu lo imasidarapuka so idadi 
gatololeka. 

13 Ona manga manara lo yasimage- 
mageka, maro o moku-moku gasosihilo 
irama o teoka so o geko de o reremo 
yaaho. De ona lo o nyawa yakulai so 
o Gikimoi lo wimote kawa, maro o bi 
ngoma so ma dodagi lo itiaiwa. So ma 
ngale ona magena manga riho kanaga 
o Gikimoi wosidailako lo gaboloka, ena 
gena o naraka gapopuputuka. 

14 Kanaga o demo moi ma nabi Henokh 
wosingongangasu igomaka, gena igogou 
ma ngale o bi guru ikokulai la kanaga 
yooho o orasi manena, ona magenaka o 
Gikimoi done asa wafanggali de o dorou. 
O Henokh gena o Adam awi dano ¡uti 
yakahuku ma para ma butangaku, de 

una magena lo wotemo, "Igogou-gogou, 
o Jou asa wahino de Awi malaikat ma 
dala de ma cala-cala. 

15 Una wahino la ma ngale o bi nyawa 
yangodu gena manga loha de manga 
dorou ma sopo wahiri. De lo ma ngale 
o bi nyawa la kanaga yodupa yaaka 
o bi moi-moi Una wodudupawa, ona 
manga dorou de manga demo lo 
iwisihoholu, ona magena asa wafanggali 
de o dorou." Komagena o Henokh 
iqomaka wodedemo o Gikimoi done 
asa wafanggali de o dorou o nyawa, 
nakoso yodupa yaaka o bi moi-moi Una 
wodudupawa. 

16 O bi guru ikokulai ona magena 
yodupa imaridemo de ifeto o Gikimoika. 
De to ona manga dupa masirete gena 
yamote de yaaka. De lo ma ngale ona 
manga manara masirete gena imasihie 
de lo o nyawa yalalago yasisanangi la 

yabaja ma ngale ona masirete lo aku o 
loha yamake. 

17 Ngaroko komagena, duma ngini ai 
dodiao tinidododara, bilasu niososininga 
ma ngale o kia igogomaka nanga Jou 
Yesus Kristus Awi rasul-rasul isingangasu 
gaboloka. 

18 Ona ¡temo nginika, "Done o orasi 
ma dodoguka la kanaga o nyawa asa 
yoholu yaaka o bi moi-moi o Gikimoi 
wodudupa, duma manga dupa masirete 
bato magena yaaka de yamote. So ona 
magena asa yahino de inigagaka de 
inisiihe nginika." 

19 O nyawa maro komagena, gena 
kanaga yahino ngini inisigaro so ngini 
nimatekekokitingaka. Ona magena 
manga sininga ma rabaka o Gurumi 
Qatetebi wogogewa de ka to ona manga 
sininga ma dupa o dunia manenaka 
yapareta onaka. 

20 Duma ai dodiao tinidododara, nako 
ngini gena ngohi tongongano bilasu nia 
sininga nimatekesiputuru moi de moika, 
la komagena nia piricaya foloisi qaputuru 
o dodoto itotiaika kekiaka o Gikimoi 
winihihikeka. De bilasu nisumbayang de 
o Gurumi Qatetebi ma kuasa ma rabaka. 

21 De lo bilasu nigoge o Gikimoi Awi 
dodara ma rabaka. De ngini lo bilasu 
niodamaha de niongongano foloisi 
qaputuru ma ngale nanga Jou Yesus 
Kristus wonagalusirika, so o oho ka 
sidutu ikakali done asa Una masirete 
winihike nginika. 

22 Ngohi tongongano nakoso kanaga o 
nyawa ipipiricaya gena manga sininga 
ma rabaka o dodoto itotiaika yododatosi, 
ona magena bilasu ngini niagalusiri. 

23 De lo nakoso kanaga ona ma binuka 
manga piricaya gena he yodongosa so 
done o naraka ma rabaku he yaumo, 
ena gena o uku isosora-soraka, ona 

magenaka bilasu ngini niasiduduga la 
aku o Jou Yesus iwipiricaya qaputuru 
kali de Una asa ona wasisalamati. Duma 
kanaga ma binuka lo manga dorou foloisi 
ilamo, ona magena manga sininga ma 
dupa qatotorou gena yamomote. Ona 
magenaka lo bilasu niagalusiri, duma ma 
ngale onaka bilasu nimasidodiahi la upa 
sidago manga dorou ma rabaku ngini lo 
nitura. Komagena o nyawa ma dorou 
niagalusiri, duma to ona manga dorou 
magena niaholu, maro o baju gafafaja so 
niaholu. 

24 O Gikimoi Una gena de Awi kuasa 
aku ngini winijaga winisidodiahi la upa 
sidago nitura de niwipiricaya kawa. La 
ma orasi ngini winingoso kagena to Una 
Awi simaka, de Awi nita ma rabaka gena 
o nyawa moi lo yaakuwa ngini inikalaki 
so nia nali foloisi ilamo. 

25 Sababu ngohi tanako igogou de 
itero, Una magena foloi wolamo de 

lo wokokuasa ka ma nonomasi de 
isikahika ka sidutu ikakali. So ma 
ngale o Yesus Kristus to ngone nanga 
Jou wonasiputuru, so o Gikimoi 
womatetengo de lo wonasisosalamati 
hika Una magena Awi ronga igogou 
posilamo. Amin. Ngohi Yudas 


Wahyu 


10 hali o bi moi-moi gangodu 
manena idadi waasi, de o Gikimoi 
wisikelelo igoma o Yesus Kristuska. 
Ma ngale gena o Yesus masirete asa O 
Gikimoi Awi sosulo-sosuloka wosimane o 
bi moi-moi o kia naga magena iteka kawa 
de asa idadi. So o Yesus Awi malaikat moi 
wasulo la itagi iuti Awi sosulo moili gena 
o Yohaneska, la ma ngale o bi moi-moi 
O kia asa idadadi ma orasi o dunia ma 
dodoguka gena wisikelelo de widdedemo 
unaka. 
2 De kanaga o bi moi-moi o Yohanes 
wakokeleloka, magena qangodu 
lo o buku magenena ma rabaka 
wosingangasuka. So komagena o lefo 
manena gena ma ngale o Gikimoi Awi 
demo de lo ma ngale o Gikimoi gena o 

Jou Yesus Kristus Awi singangasu gena 
itotiai. 

3 O nyawa nakoso o demo o Gikimoino 
isingongangasu o buku manena ma 
rabaka gena ma ngale yabacaka de 
yosigiseka de lo yodupa yaakaka, done 
ona magena asa yosanangi. Sababu 
ma orasi he idumuka de o bi moi-moi 
magegena qangodu asa idadi. 

4 Ngini o gogobu tumudingi o Asia 
ma daeraka. Ngohi Yohanes. Tanu o 
laha ifoloi nidogo nginika so nia sininga 
ma rabaka foloi isanangi, ma ngale 
magegena so ngohi togolo o Gikimoika, 
de o gurumi ngai tumudingi, de lo o 
Yesus Kristus. Sababu o Gikimoi kanaga 
o orasi manena de Una lo kanaga o 
orasi igogomaka de sidago lo o orasi ma 
simaka done wouti kali, de o gurumi ngai 
tumudingi magena o Gikimoi Awi pareta 
ma kursi ma simaka ileleani, 

> de lo o Yesus Kristus aku powipiricaya 
la Una Awi dodoto ma ngale o Gikimoi 
gena asa wosingangasu. Una gena o 
Gikimoi ma Ngopa womatetengo gena 
o sone ma rabano wisioho kali de lo 
nako o bi kolano o dunia ma bi dokuka 
manga kuasa gena, Una Awi kuasa 
foloi ilamo. Yesus, Ngona magena asa 
ngomi nomidodaraka de nosone de 
Ani au ikopola ma ngale mia dorouno 
nomipalakoka. 

6 De lo Ngona nositatapu mia manara 
gena Ngona minisihabari de mipareta 
dede Ngona, de ma ngale Ani Baba 
Gikimoi to ngomi mia Kolano gena 
miwileleani. Ngomi mianako igogou de 
itero Ngona gena foloi nolamo de lo 
nokuasa ka sidutu ikakali. 

7 Hika ngini niakelelo! Una magena 
kanaga wahino wouti o lobi-lobi ma 
rabaku. De o bi nyawa yangodu lo 
Una gena iwikelelo komagena ona 


WAHYU 1 4 


iwitotooma lo. So o dunia ma bi soa 
gangodu ma ngale Una ¡ari de yododora. 
Igogou! Una asa wahino. 

8 O Jou Gikimoi wotemo, "Ngohi 
manena Ai kuasa foloisi ilamo, Ngohi 
gena ma nonomaka de lo ma dodoguka, 
de asa tooho ka sidutu ikakali, de 
kanaga tooho o orasi manena, de o orasi 
iqoqgomasi, de done asa tahino kali." 

3 Ngohi manena o Yohanes to ngini nia 
dodiao moi o Yesus wipipiricayaka. So 
maro ngini komagena lo ngohi o Gikimoi 
Awi pareta todamaha so ngaroko ngohi 
isisangisara, duma o sangisara gena 
ngohi tamoku. Komagena so o Gikimoi 
Awi demo de lo ma ngale Una gena o 
Yesus wosingangasu itotiai, de magena 
ngohi lo tosihabarika so asa iumo o 
Patmos ma guraka. 

10 De ma orasi magena, o Minggu ma 
Wangeka, de o Gurumi Qatetebi ngohi ai 
sininga wapareta so tamote. Kagena de 

o gogelelo moi tamake so kanaga ngohi 
ai duduno o ili ilalamo moi toise maro o 
trompet ma ili, 

11 de o ili magena itemo, "Yohanes, 
hika ngona nalefo o bi moi-moi o kia 
asa nakokelelo. Qaboloka, de ani lefo 
magena nasidingo o gogobu tumudingi 
o bi kota o Asia ma daeraka, ena gena o 
Efesuska, o Smirnaka, o Pergamuska, o 
Tiatiraka, o Sardiska, o Filadelfiaka de o 
Laodikiaka." 

12 Magena de ngohi tomakiliho de 
takelelo ma ngale tatailako nagoona 
ibicara ngohino. Ato tomaginano gena, 
kanaga o silo ngai tumudingi de ma 
dadami lo ka o guracino, 

13 de kanaga ma dongirabaka Una 
magena maro o nyawa moi kagena 
womaokoye. Una womasitibaku o juba 
ikukuruku sidago lo Awi gohuku de to 
Una Awi mamata ma sangi lo ka o guraci. 

14 De Una Awi sahe ma hutu gena 
qaare maro o duba ma gogo de imatero 
o namo gotola ma gogo, de Awi lako 
magena isiwa-siwa maro o uku ma sora. 

15 To Una Awi qohu gena ileto-leto lo 
imatero maro o tembaga kanaga o uku 
ma rabaka so gatebi, de Awi ili ma lamo 
maro ake o denetaku itutura. 

16 To Una Awi gia ma girinaka wacohono 
o bi ngoma ngai tumudingi, de Awi 
uruno isupu o sumarangi moi ma doto 
sinotoka. De Una Awi bio gena ileto 
de ma leto ma buturu magena maro o 
wange itotiai. 

17 (1:16) 

18 So ma orasi Una ngohi towikelelo, 
de ngohi asa tobukuku de tosuba to 
Una Awi simaka, tobicara taakuwa de 
tomomi lo taakuwa koloko o nyawa 
isosone. Kagena de Una Awi gia ma 
girina wahado ngohiku, de wotemo, 
"Ngohi manena o oho ma nonomaka 

de lo ma dodoguka asa ka tooho sidutu 
ikakali. Sababu Ngohi lo Una Woooho so 
ngaroko igoma tosoneka, duma Ngohi 
gena asa tooho ka sidutu ikakali. Ngohi 
tapareta o sone ma buturu de lo o nyawa 
manga sone ma orasi. Komagena so, 
ngaroko, ngona upa nimodo. 

19 Duma hika o bi moi-moi nakokelelo 
magena nalefo kasi, bai o bi moi-moi 
idadadi o orasi manena naga bai lo o bi 
moi-moi asa idadadi o orasi ma simaka. 

20 Komagena o ngoma ngai tumudingi 
Ai gia ma girinaka de lo o silo ngai 
tumudingi ma dadami o guracino 
magena, ngaroko nakeleloka, duma ma 
ngale gena nanakowa. So hika Ngohi 
tonisingangasu ngonaka: O silo ngai 
tumudingi ma ngale gena o gogobu 
tumudingi, de lo o ngoma ngai tumudingi 
ma ngale gena o bi malaikat, ena gena 
o bi gogobu tumudingi manga bobareta 


yajajaga." 

1 "Yohanes, bilasu o surati moi nalefo 
de nosidingo o gogobu o Efesuska de 
to ona manga bobaretaka nasingangasu: 
Ngohi manena gena Una Awi gia 
ma girinaka o bi ngoma tumudingi 
wacocoho de lo o silo de ma dadami 
o guracino tumudingi ma dongirabaka 
wotagi-tagi. De Ngohi manena Ai demo 
tinisingangasu nginika. 

2 Ngohi tanakoka o bi moi-moi o kia 
asa ngini niaakaka. Komagena ngaroko o 
sangisara nidahe, duma ma ngale Ngohi 
so ngini nimanara ka nikaeli sidago 
Ngohi nipiricaya qaputurusi. De ngini o 
bi nyawa ma dorou nialawangi de lo o 
nyawa itemo ona o Gikimoi Awi sosulo 
magena niatailako kasi sidago nianako 
ona magena o nyawa ikokulai. 

3 Ngini de nia sabari ilamo ngaroko 
o nyawa nisisangisara, duma ngini nia 
piricaya Ngohika gena niaqohawa de nia 
sininga lo gaputurusi so nimatoguwa. 

4 Ngaroko niaaka komagenaka, duma 
Ngohi ngini tinisisalasi, sababu ngini 
gena ngaroko igoqoma nipiricaya Ngohi 
de nia dodara qaputuru, duma nia 
dodara o orasi manena qamalaika. 

> Mutuwade Ngohi tinisidapano nginika 
bilasu ngini asa niososininga maro 
idodooha ma nonomaka ngini nidodara 
Ngohika de o orasi manena ngini nia 
dodara Ngohika gena ihiwaka. Tanu ngini 
asa nimatoba de nimatoduba ma ngale 
nia dodara ma nonoma gena iliho kali, 
maro iqoqoma la komagena aku Ngohi 
nidodara kali. Nakoso komagenawa, de 
Ngohi bilasu togila-gila tahika nginika, 
la to ngini nia silo ma dadami magena 
tarapu so ma nita he isiwa kawa. 

6 Ngaroko komagena, duma kanaga o 
loha moili nginika, gena maro Ngohi, 
komagena lo ngini so o nyawa o Nikolaus 
iwimomote manga manara gena ngini 
nioduhuduka. 

7 He! Ngini nakoso de nia ngauka, tanu 
niise o kia Ngohi de o Gurumi Qatetebi 
so mitemo o bi gogobu-gogobuka. O 
nyawa nagoona nakoso o dodoto ikokulai 
yaholu de Ngohi ipiricaya qaputuru 
maro o prajurit moi imakudubu sidago 
lo watura, so ona magena asa Ngohi 
tasimaha o oho ma gota ma sopo, kiaka 
o Gikimoi Awi goge qaloloha (eko o 
Firdaus) ma rabaka, yagehe la yaogo so 
yooho ka sidutu ikakali." 

8 "Bilasu o surati moi nalefo kali de 
nosidingo o gogobu o Smirnaka de to 
ona manga bobaretaka nosingangasu: 
Ngohi manena o oho ma nonoma de lo 
ma dodogu, de ngaroko tosoneka, duma 
tooho kali. De o demo manena gena 
Ngohi tinisingangasu nginika. 

2 Ngohi tanako, ngaroko, ngini gena ma 
ngale nia piricaya Ngohika so o nyawa 
asa nisisangisara. De tanako nia moi-moi 
gena asa ikurangi, ena momongo nia 

kaya igogou gena kanaga o sorogaka. De 
tanako lo o Yahudika ma nyawa ngaroko 
itemo ona masirete o Gikimoi wisigise, 
duma ona magena asa nia ronga ma 
dorou yogaka, ena momongo maro ona 
lo o gogobu moi de o Ibliska wisigise. 

10 He! Niisesi. Ngaroko, ngini upa he 
nimodoli. Sababu igogou-gogou sutusi 
de o Iblis asa yaaka so ngini nimuruo 
naga o bui ma rabaka nisingosa la inibaja 
ma ngale Ngohi upa he nipiricaya. 
Komagena de asa nisangisara, duma 
ma deka cawali o wange mogiowo. La 
ngaroko kagena de ona yodupa nitooma, 
tanu ngini asa niapiricaya qaputuru 
Ngohika. Nako niaaka komagena, de 
ma fanggali asa taaka nginika so ngini 
dede Ngohi asa nioho ka sidutu ikakali. 
Komagena so ngaroko kanaga ngini 
nisangisara ifoloi, tanu upa he nimodoli. 

11 He! Ngini nakoso de nia ngauka tanu, 
niise o kia Ngohi de o Gurumi Qatetebi 

so mitemo o bi gogobu-gogobuka. O 
nyawa nagoona nakoso o dodoto ikokulai 
yaholu de Ngohi ipiricaya qaputuru 
maro o prajurit moi imakudubu sidago lo 
watura, so ona magena ngaroko manga 
rohe isoneka, duma upa sidago ona asa 
isone ma sinoto kali. Gena upa sidago o 
narakaka yaumo." 

12 "Bilasu o surati moi nalefo kali de 
nosidingo o gogobu o Pergamuska de to 
ona manga bobaretaka notemo: Ngohi 
manena de Ai sumarangi moi gena ma 
doto sinotoka. De o demo manena gena 
Ngohi tinisingangasu nginika. 

13 Ngohi tanakoka o riho kiaka 
ngini nigoge gena o riho o Iblis 
wopoparetaka. De ngaroko ma orasi 
to ngini nia sidongirabaka gena kiaka 
o Iblis wogogeka de o Antipas una Ai 
dodoto wosihabari womatoguwa so 
witoomaka, duma to Ngohi Ai dodoto 

gena niawosawa de ngini niapiricaya 
gaputurusi Ngohika. 

14 Ngaroko komagena, duma kanaga o 
hali muruo naga Ngohi tinisisala nginika. 
Ena gena, ngini nia sidongirabaka 
nimuruo naga niasimaha o Bileam awi 
dodoto yacoho. O Bileam una magena o 
Balak iwidoto la una o Israel ma nyawa 
wagegego so ona o dorouku ituraka. 
Ena gena, manga giki o gia isiaaka ma 
ino isisusubaka gena yaogo de lo o bi 
nyafusu ma dorou yaaka. 

15 Komagena lo kanaga ngini nimuruo 
naga lo o Nikolaus awi dodoto niacoho, 
magena imatero de o Bileam awi dodoto. 

16 Sababu magegena Ngohi tinisidapano 
nginika bilasu ngini nimatoba de 
nimatoduba. Nako niaaka komagenawa, 
de Ngohi bilasu togila-gila tahika nginika, 
la o dodoto ikokulai yododoto ona 
magena done de to Ngohi Ai sumarangi 
Ai uruka asa talawangi de takudoti. 

17 He! Ngini nakoso de nia ngauka, tanu 
niise o kia Ngohi de o Gurumi Qatetebi 
so mitemo o bi gogobu-gogobuka. O 
nyawa nagoona nakoso o dodoto ikokulai 
yaholu de Ngohi ipiricaya qaputuru 
maro o prajurit moi imakudubu sidago 
lo watura, so ona magenaka asa Ngohi 
tahike o ino manna yaiihu, ena gena o kia 
yadodiahi o sorogaka de lo tahike o teto 
gaaare moi. O teto magenaka kanaga 
yalefo o ronga gamomuane de magena 
o nyawa nagoona lo yanakowa ka cawali 
ona masirete yamamake asa yanako." 

18 "Bilasu o surati moi nalefo kali de 
nosidingo o gogobu o Tiatiraka de 
to ona manga bobaretaka notemo: 
Ngohi manena o Gikimoi ma Ngopa. 

Ai lako ma siwa gena maro o uku ma 
sora. To Ngohi Ai qohu lo ileto-leto 
gena maro o tembaga eko o uku ma 
ngabo. De o demo manena gena Ngohi 
tinisingangasu nginika. 

13 Ngohi tanako o bi moi-moi o kia 
ngini asa niaaka. Komagena ngini Ngohi 
nidodara, de nimatoguwa Ngohi nisigise, 
de ma ngale Ngohi gena o nyawaka 
nisihabari, so ngaroko o sangisara 
niamake, ngini gena ka niamoku. Igogou, 
ngini iqomaka Ai manara niaaka de 
sidago o orasi manena gena ifoloika. 

20 Ngaroko niaaka komagenaka, duma 
Ngohi ngini tinisisalasi. Sababu ngini 
gena asa kanaga nia dongirabaka o 
ngopeqeka moi ongo Izebel, de muna 
masirete minisihaga motemo muna gena 
o Gikimoi Awi nabi moi. Muna magena 
nimimaha-maha so o dodoto ikokulai 
aku modoto. Komagena so masihagaka 
to Ngohi Ai sosulo-sosulo, sidago ona 
lo manga giki o gia isiaaka de ma ino 
isisusubaka gena yaogo de o bi nyafusu 
ma dorou lo yaakaka. 

21 De ngaroko lo Ngohi tomigohaka ma 
dekano totemo nagala muna asa ami 

dorouno momatoba de momatoduba, 
duma sidago o orasi manena muna 
gena moholu ami nyafusu ma dorou 
modongosa. 

22 Komagena so Ngohi manena taaka 
ma ngale muna magena done asa 
mipanyake qatubuso, de to muna ami 
dodiao lo nakoso o nyafusu ma dorou 
yaakaka gena to ona manga sangisara 
ifoloi. Komagena so cawali Ngohi 
taakawa gena ka ona magena, nakoso de 
manga nyafusu ma dorou duma imatoba 
de imatodubaka. 

23 Igogou, Ngohi asa tatooma o nyawa 
ona magena nakoso to muna ami dodoto 
gena yamote de yacoho. Komagena so 
o bi gogobu yangodu gena asa yanako 
igogou-gogou Ngohi manena gena o 
nyawa ngini ningodu nia sininga ma raba 
tatailako, de tanako ma ngale nia loha de 
nia dorou ma sopo done tafanggali de o 
loha eko lo de o dorou. 

24 Duma ngini ma binuka o Tiatiraka 
Ngohi nipipiricaya o dodoto magena 
niamotewa eko niacohowa, kiaka itemo 
o Iblis ma dodoto icocawaro. Ngini 
gena Ngohi tinisingangasu ningoduka 
maro o babati moi ma ngale upa Ngohi 
tinisitubuso nginika, upa sidago nia 
momoku gatubuso. 

25 Duma done ma bati Ngohi tahino kali, 
de bilasu ngini gena nipiricaya qaputuru 
Ngohika de lo niodupa Ai manara niaaka. 

26 O nyawa nagoona nakoso ona 
o dodoto ikokulai yaholu de Ngohi 
ipiricaya qaputuru maro o prajurit moi 
imakudubu sidago lo watura de to Ngohi 
Ai demo lo yaaka sidago o orasi ma 
dodoguka, ona magenaka asa Ngohi 
o kuasa tahike la ona asa o bi bangsa 
gangodu yapareta. 

27 O kuasa magena imatero maro Ai 
Baba Awi kuasa Ngohi tamake, so maro 
Ngohi, komagena lo o kuasa magena 

tahike onaka. 'Una asa o bi bangsa 
wapareta ona gena wasidipito, maro o bi 
boso o tonano Una wapolote de wasisa.' 

28 De una magena asa Ngohi towihike 
kali o ngoma koru moi, ngaroko ma 
orasi o wange ibao de kanaga o ngoma 
magena ka isiwasi. 

29 He! Ngini nakoso de nia ngauka, tanu 
niise o kia Ngohi de o Gurumi Qatetebi 
so mitemo o bi gogobu-gogobuka." 

1 "Bilasu o surati moi nalefo kali de 
3 nosidingo o gogobu o Sardiska de to 
ona manga bobaretaka nosingangasu: 
Ngohi manena de o Gikimoi Awi gurumi 
tumudingi tapareta de lo o bi ngoma 
tumudingi gena tacoho. So o demo 
manena gena Ngohi tinisingangasu 
nginika. Ngohi tanako ngaroko o nyawa 
itemo o oho gamomuane Ngohino 
gena ngini niamake, duma igogou ngini 
niamake kawa. 

2 Wewe! Upa nikiolo komagena. Hika 
nimomi kali. De nia sininga nisiputuruli 
ma ngale Ngohi nisigise galoha. Upa 
sidago nia sigogise ka ma cunu de 
magena asa isisa, maro isosone. Sababu 
Ngohi tanakoka o bi moi-moi ngini 
niaaaka gena itiai waasi o Gikimoi Awi 
simaka. 

3 So bilasu ngini niosininga kali o bi moi- 
moi o kia inidodotoka de lo nioiiseka. 
De tanu kagena ngini nimasigocoho 
gaputuru de lo nia dorouno nimatoba 
de nimatoduba. Nakoso ngini gena 
nidamahawa, de done asa Ngohi tahino 
nginika, maro o nyawa wototosi moi, 
de ma orasi gena ngini asa nianakowa 
muruoka de Ngohi tahino nginika. 

4 Ngaroko komagena, duma ngini o 
Sardiska ma nyawa kanaga nimuruo 
naga nia baju gena niafaja waasi eko nia 
sininga niapareta itotiai. Komagena so 
ngini gena done nitagi nimakomote dede 

Ngohi de nia baju lo ka qaaare, sababu 
ma ngale ngini magenena o Gikimoi 
wotemo bilasu komagena. 

>O nyawa nagoona nakoso ona o 
dodoto ikokulai yaholu de Ngohi 
ipiricaya qaputuru, ona maro o prajurit 
moi imakudubu sidago lo yatura so ona 
magena asa o baju qaaare yasitibaka. 
Komagena so Ngohi to ona magena 
manga ronga upa tapiki o oho ma buku 
ma rabaka, ena gena o nyawa ioho ka 
sidutu ikakali ma bukuka, de Ai Baba 
de lo Awi malaikat-malaikat manga 
simaka asa tosibicara totemo igogou ona 
magena lo to Ngohi Ai nyawa. 

6 He! Ngini nakoso de nia ngauka, tanu 
niise o kia Ngohi de o Gurumi Qatetebi 
so mitemo o bi gogobu-gogobuka." 

7 "Bilasu o surati moi nalefo kali de 
nosidingo o gogobu o Filadelfiaka de 
to ona manga bobaretaka notemo: 
Ngohi manena itetebi eko Ai sininga 

ma rabaka o dorou moi lo ihiwa de ka 

o tero, so Ngohi aku ipiricaya. Ngohi 
ma Kolano Daud awi pareta ma kukuci 
tacoho. De nakoso Ngohi la kanaga o 
ngora tapelengaka gena, o nyawa moi 
lo yaakuwa yaperesu. De kanaga lo o 
ngora taperesuka gena, o nyawa moi lo 
yaakuwa yapelenga. De o demo manena 
gena Ngohi tinisingangasu nginika. 

8 Ngohi tanakoka o bi moi-moi gena 
ngini asa niaakaka. Ngaroko ngini gena 
nia buturu ka ma cunu, duma to Ngohi 
Ai dodoto gena niiseka, de Ngohi 
nimoteka, de lo nidongosa waasi. He! 
Tanu niakelelo! Kanaga nia simaka o 
ngeko moi Ngohi tinibelengaka, la ma 
ngale Ai manara aku ngini niaaka de 
magena o nyawa moi lo yaakuwa yafati. 

9 De o nyawa nagoona o Iblis wimomote 
gena yatodamatoko de itemo igogou 
ona gena o Yahudika ma nyawa, ena 
momongo ona o Yahudika yasowo, ona 

magena asa Ngohi tasulo la bilasu yahika 
nginika. De to ngini nia simaka bilasu 
ona ibukuku, de ona asa yanako gena 
igogou-gogou Ngohi manena tinidodara 
nginika. 

10 Ai dodoto nginika gena, ngaroko o 
sangisara ma rabaka, duma niopiricaya 
gaputuru. So ma orasi he iteka kawa o 
nyawa yangodu yabaja, de o Gikimoi 
asa watailako de wafanggali o nyawa 
wihoholu o dunia ma bi dokuka gena, 
Ngohi manena qabolo asa ngini tinijaga 
de tinisiputuru. Upa sidago Ai lawangi 
nibaja de ngini lo Ngohi he nipiricaya 
kawa. 

11 |teka kawa, de Ngohi asa tahino, so 
tanu ngini gena asa Ngohika nipiricaya 
gaputuru. La o hadiah asa Ngohi tinihike 
nginika ma ngale nioho dede Ngohi 
ka sidutu ikakali, gena o nyawa moi lo 
yaakuwa yakoora. 


WAHYU 3 23 


12 Sababu nakoso o nyawa la o 
dodoto ikokulai yaholu de Ngohi 
ipiricaya qaputuru maro o prajurit moi 
imakudubu sidago lo watura, de ona 
magena asa Ngohi tasitatapu, maro 
idadi o Gikimoi Awi Tahu ma didiki. 

De ona magena asa o riho magena 
yadongosa kawa. De ona magenaka lo 
asa Ngohi talefo o Gikimoi Awi ronga de 
Awi kota ma ronga, gena o Yerusalem 
qamomuane o Gikimoi Awi pareta ma 
rabaka gena o sorogaku asa iuti. De asa 
lo to Ngohi Ai ronga gamomuane moi 
manga bioka talefo. 

13 He! Ngini nakoso de nia ngauka, tanu 
niise o kia Ngohi de o Gurumi Qatetebi 
so mitemo o bi gogobu-gogobuka." 

14 "Bilasu o surati moi nalefo kali de 
nosidingo o gogobu o Laodikiaka de to 
ona manga bobaretaka nosingangasu: 
Ngohi manena o bi moi-moi o Gikimoi 
wosidadadika qangodu gena ma gola. 

Ngohi Ai sininga itotiai de itetero, 
de Ai dodoto ma ngale o Gikimoi 
tosingongangasu magena lo itetero de 
lo aku niopiricaya. De o demo manena 
gena Ngohi tosingangasu nginika. 

15 (3:14) 

16 Ngohi tanako o bi moi-moi o kia asa 
ngini niaakaka. Ma ngale ngini gena 
de Ngohika de lo Ai dodotoka gena 
kanaga nimalawa eko lo nisahuwa, 
duma lebelaha ngini nimala eko nisahu. 
So ngini manena gena ka Ngohi Ai 
simano gena he tinisisupu, maro o ake 
so gamalawa de lo gawakawa, duma 
gagitipi sahu so ka tosinguna. 

17 De lo ngini nitemo, 'Ngomi mikaya 
so mia oho ma kurangi moi lo ¡hiwa.' 
Duma ngini gena nianakowa idodooha 
ngini nisangisara so ifoloisi nipeleso, 
komagena lo maro nisusa, eko nia lako 
ipiloka, de lo ka nimawatoka. 

18 So Ngohi todupa tanu ngini Ngohika 
o guraci ma duhutu nimaija, la ma ngale 
ngini igogou nikaya. Bilasu Ngohika 
lo o baju qaaare nimaija ma ngale 
nimasitiba, la upa sidago nimawatoka de 
aku nisimaqe. De hika la o sou nimaija 
Ngohika ma ngale nia lako ipipilo nisisou, 
la aku ngini igogou nimasigelelo kali. 

19 Sababu o nyawa Ngohi tasiboso 
ona magena, so Ngohi tasidapano de 
manga sala tositiai. So ngini magena upa 
nisihaga, duma bilasu igogou nikaeli de 
nia dorouno nimatoba de nimatoduba. 

20 He! Nikelelo. Ngohi manena kanaga 
o ngora ma simaka tomaokoye de tiniaso 
ngini. Ngohi tinidamaha la nakoso 
kanaga o nyawa o tahu ma rabaka Ai 
ili yoise de manga ngora yapelenga, de 
Ngohi isimaha towosa la tomatamiye de 
ngomi asa miogo de miudo. 

210 nyawa nagoona nakoso ipiricaya 
qaputuru Ngohika, ona magena imatero 

de Ngohi igomaka Ai lawangi tasitura so 
tokolano dede Ai Baba so kagena Awi 
pareta ma kursi ma dateka tomatami, 
komagena lo Ngohi asa ona magena 

lo tasimaha yokolano dede Ngohi o 
sorogaka la Ai pareta ma kursi ma dateka 
tasitami. 

22 He! Ngini nakoso de nia ngauka, tanu 
niise o kia Ngohi de o Gurumi Qatetebi 
so mitemo o bi gogobu-gogobuka." 

1 Qabolo de ngohi takelelo o gogelelo 

moili kagena o sorogaka o ngora moi 
ipelenga. De ngohi o ili ilalamo toise kali 
maro o trompet yawuwu, de magena 
itemo, "Hino nodolaye kanena, de asa 
Ngohi tonisikelelo ngonaka o bi moi-moi 
o kia bilasu imaaka o orasi ma simaka." 

2 De gila-gila o Gikimoi Awi Gurumi 
ngohi ai sininga wapareta so tamote 
kali. De kagena o sorogaka takelelo o 
pareta ma kursi moi ma gokuka Una 
womatengo womatamiye. 

3 Una womatengo gena Awi jamani ma 
siru maro paramata o teto gabobole 
ma soka gena o yaspis de o paramata 
gasosawala, maro o dowora ma silo gena 
o delima. De kanaga lo o pareta ma kursi 
ma gilolika o ngawate moi ileto-leto, 
maro o teto paramata qabobole ma soka 
moili gena o zamrud. 

4De ma gilolika lo kanaga o pareta 
ma kursi monahalo de iha gena o roriri 
yamonahalo de yaruha, ona o bi gogobu 
manga bobareta gena yodupa o Gikimoi 
Awi dodoto yamote, de ona magena ma 
gokuka imatamiye. Ona magena o baju 
gaaare imasitibaku de manga saheka o 
mahkota o guracino. 

> De o pareta ma kursi moi ma 
nonomaka magenano toise o kuguru 
de o diwotu, de lo takelelo o tatawi. 

De kagena ma simaka o obor ngai 
tumudingi isora-sora, ena gena o gurumi 

ngai tumudingi qgaloloha o Gikimoi Awi 
leleleani. 

6 De kagena lo koloko o ngoloto moi 
idodo, imatero de ka o kaca. De kagena 
o pareta ma kursi ma gilolika kanaga o 
dodadi iooho ngai iha, gena kanaga ma 
simaka de lo ma duduka gangodu de ma 
lakoka so o lako gena idala. 

70 dodadi iooho ma nonoma gena 
maro o haiwani moi o singa, ma sinotoka 
maro o sapi ma nau, ma saangeka ma 
bio gena maro o nyawa ma bio, ma ihaka 
maro o namo muludu isoso-soso. 

8 O dodadi iooho magena moi-moi de 
to ona manga golupupu ngai butanga, 
de manga golupupu magena qangodu 
de ma lakoka. O putu de o wange ona 
magena inyanyi imatogu-toguwa itemo, 
"Jou Gikimoi, o orasi manena naga de o 
orasi iqoqomaka kanaga noohosi, done 
lo nahino kali. Jou nokokuasa, Ngona ka 

nitebi bato. Ani dorou moi lo asa ihiwa 
Ngonaka." 

3 Komagena o dodadi iooho magena 
wisimulia de wisihoromati, de lo manga 
sukuru yatide Una magena womatetengo 
Awi pareta ma kursika de woooho ka 
sidutu ikakali. 

10 De kanaga o roriri yamonahalo de 
yaruha gena Una woooho ka sidutu 
ikakali Awi simaka imabukuku de manga 
suba yatide Unaka. De kagena Awi pareta 
ma kursi ma simaka manga mahkota 
isipakaka la yatagali to ona manga giliri 
masirete gena qangodu iwihike Unaka, 
de itemo, 

11 "Igogou, Jou, Ngona mia Gikimoi! 

Ka Ngona notero bilasu nisigiliri de 
nisihoromati, de lo nokuasa so Ani 
ronga isilamo. Sababu Ngona gena o bi 
moi-moi gangodu nosidadi, de to Ngona 
Ani dupa so qangodu gena idadi de 
icho." 

1 De kagena de ngohi takelelo Una o 
5 pareta ma kursika kanaga Awi gia ma 
girinaka o buku o lolo moi wacohono. 
O buku magena ma raba de ma dudu 
gangodu de ma lefoka, de o segel 
tumudingi gena isigapalaka. 

2 De lo takelelo o malaikat wipoputuru 
moi de una kanaga wosingangasu 
womaili-ilika wotemo, "O buku o lolo 
moi ma segel manena o nyawa nagoona 
yamalo manga sininga itiai la o segel 
manena yaraca de o buku manena 
yapelenga." 

3 Duma bai ona kanaga o sorogaka, de 
o duniaka, eko lo o dunia ma litimiku 
o dodadi moi lo ihiwa ma ngale manga 
sininga itiai de o buku o lolo moi manena 
aku yapelenga de ma raba yanano. 

4So ngohi asa toari tomatotoore, 
sababu kanaga o nyawa yangodu gena 
moi lo waali manga sininga itiai ma ngale 

o buku o lolo moi ma raba manena aku 
yonano de isingangasu. 

> Kagena de o roriri moi wotemo 
ngohika, "Upa noari. Hika nanano de 
nakelelo. Una o Yehuda ma soano ma 
Kolano Daud awi ngopa de awi dano 
moiku, Una magena wolamo de wokuasa 
maro ka o singa ma nau moi so Awi 
lawangi wasitura qaboloka. So Una 
magena asa waaku o buku o lolo moi ma 
segel ngai tumudingika magena waraca 
de lo wapelenga." 

6 De ato tomaginano Una maro o Duba 
ma Goho moi kanaga womaokoye. Una 
magena womaokoye o pareta ma kursi 
ma dateka gena wisigilolino o bi dodadi 
iooho ngai iha de lo o roriri yamonahalo 
de yaruha. Una o Duba ma Goho gena 
koloko witola qaboloka. De Una lo Awi 
tadu ngai tumudingi. Una de Awi lako 
ngai tumudingili, ena gena o Gikimoi Awi 

gurumi galoloha ngai tumudingi wasulo 
itagi sidago o dunia ma ngoguka. 

7 So kagena de Una womatetengo o 
pareta ma kursika de Awi giaka o Duba 
ma Goho asa wahino de o buku o lolo 
moi gena wagehe. 

8 So ma orasi o Duba ma Goho magena 
wagehe de Awi simaka o dodadi ngai 
iha de o roriri yamonahalo de yaruha 
ona magena asa imabukuku de manga 
suba yatide Unaka. O roriri moi-moi 
gena yacohono o kecapi de lo o udo-udo 
o guracino de ma raba gena iwedo de 
o manyanyi, ena gena o Gikimoi Awi 
nyawa yatide manga sumbayang Unaka. 

3 De ona kagena yangodu inyanyi gena 
o nyanyi gamomuane moi itemo, "Ngona 
notiai o buku o lolo moi nagehe ma 
segel-segel gena aku naraca. Sababu 
Ngona gena nitoomaka Ani au ikopola 
sidago nosone. Ma ngale lo o Gikimoi 
yangodu Ngona naija o nyawa ona 

manga sihino o bi bangsa o dunia ma 
gilolino o bi soa moi-moi lo de lo o bi 
bahasa moi-moino. 

10 Ona naaso la idadi Ani habari 
isingongangasu ma ngale o Gikimoi 
iwileleani, ipareta dede Una o dunia ma 
bi doku." 

11 Qabolo de ngohi takelelo de toise kali 
o malaikat kanaga de ma cala-cala foloisi 
idala. Ona de o dodadi ngai iha de lo o 
roriri kanaga o pareta ma kursi magena 
isigilolino. 

12 De ona inyanyi imaili-ilika itemo, 

"Ka o Duba ma Goho nitotooma cawali 
Ngona gena notiai. Nokuasa, nokaya, de 
nocawaro foloisi nolamo, Ngonaka bilasu 
nisinoromati de ka nisimulia. So Ngonaka 
bato nanga sukuru lo bilasu patide." 

13 Qabolo de toise kali o bi dodadi 
yangodu bai ona o sorogaka, bai ona o 
duniaka, bai ona o sone ma rihoka de 
bai lo ona o ngolotoka, ona o dunia ma 

sigilolika gena yangodu-ngodu inyanyi 
itemo, "Hino la ngone Una womatetengo 
O pareta ma kursika de lo Una o Duba ma 
Goho gena Manga ronga de lo Manga 
kuasa posilamo, de Onaka pasihoromati, 
de lo nanga sukuru patide ka sidutu 
ikakali." 

14 Magena de o dodadi ngai iha magena 
itemo, "Komagena itero de igogou!" 
De o roriri ona magena imabukuku de 
manga suba yatide o Gikimoi de lo o 
Duba ma Gohoka. 

1 Manga suba yatideka, de takelelo 

6 o Duba ma Goho magena o buku 
ma segel ma nonoma asa waracaka. 
Waracaka, de ngohi toise o dodadi ngai 
iha manga sidongirabano magena o 
dodadi ma nonomaka ibicara de ma ili 
ilamo koloko o diwotu idupuru itemo, 
"Hino nosupusi!" 

2 Tomatodoka de ngohi takelelo kali. 
Wewe! O jara qaaare moi isupu de una 

kugena wopapane, de awi giaka o ngami 
ma awa moi wacohono. De una awi 
saheka wisitibaku o mahkota moi, gena 
ma ngale una wotagi wokudoti de awi 
lawangi lo yangodu waturaka. 

3 Qabolo de Una o segel ma sinoto asa 
waraca kali. Waraca kali de ngohi toise 
o dodadi ngai iha magena ma sinotoka 
itemo, "Nahino nosupu!" 

40 jara qasosawala moi isupu kali. De 
una kugena wopapane de wikuasaka 
so wotagi o nyawa o duniaka manga 
dame wakoora, ma ngale ona asa 
imateketooma. So una magenaka wihike 
o sumarangi ikakaku moi. 

> Qabolo de Una asa o segel ma saange 
waraca kali. Waracaka, de ngohi toise o 
dodadi ngai iha magena ma saangeka 
itemo, "Hino nosupusi!" De Ngohi 
takelelo kali. Wewe! O jara qatataro moi 
isupu kali. De una de awi kuasaka kugena 
wopane, de awi giaka o timbangan moi 

wacohono ma ngale o bare o duniaka 
waaka. 

6 Ato toise o ili moi nagala o dodadi ngai 
iha ma dongirabano wopapaneka gena 
itemo, "Bilasu natuga o gandum gaoosa 
o liter moi, ma ija gena ihali imatero 
de o nyawa moi awi sewa womanara 
o wange moi. De natuga o gandum 
ma somoa moili o liter saange, ma ija 
gena ihali imatero de o nyawa moi awi 
sewa Womanara o wange moi. Ngaroko 
komagena, duma upa sidago o gososo 
ma gota o zaitun gena natoga de lo o 
anggur ma doro-doro gena upa naredi." 

7 Qabolo de Una asa o segel ma ihaka 
waraca kali. Waracaka, de ngohi toise o 
dodadi ngai iha gena ma ihaka itemo, 
"Hino nosupusi!" 

8 Ngohi takelelo kali. Wewe! O jara 
gakokurati moi isupu kali. De una kugena 
wopapane gena awi ronga o Sone, de 
una moili wototuuru gena awi ronga o 

Sone ma Riho. Ona magenaka yasikuasa 
la yaaka o bi nyawa o dunia ma rabaka, 
kanaga gaasu-asu de koloko yabati ihaka, 
so o bati moi gena ona asa yakudoti, o 
bare imasidiado so manga ino qamataka, 
o panyake gatotubuso yadahe de lo 

o haiwani ilalago yagoli sidago ona 
yangodu magena yatoomaka. 

9 Kagena de Una asa o segel ma 
motohaka waraca kali. Waraca kali 
de ngohi takelelo o riho moi o suba 
o haiwani yatotolaka, de kanaga ma 
litimika o bi nyawa isosone manga jiwa. 
Ena gena, ma ngale ona o Gikimoi Awi 
demo yopiricaya de o Yesus Kristus Awi 
dodoto itotiai isihohabari ona magena 
yatoomaka. 

10 Ona imanere itemo, "Inya! Jou 
Nokokuasa, de Ngona gena nitetebi de lo 
Ngonaka aku minipiricaya. So upa iteka 
de tanu o nyawa ngomi imitotoomaka 

manga dorou gena Ngona asa nafanggali 
de o dorou." 

11 Qabolo de ona magena moi-moika 
yahike de yasitoku o juba gaaare. Qabolo 
de ibeseso onaka o orasi ma cunu 
itamahasi, sidago ona manga dodiao o 
Gikimoi Awi sosulo-sosulo gena yatooma 
kali la manga dala gena itiai yamote 
maro o Gikimoi wositatapuka. 

12 Kagena de Una asa o segel ma 
butangaka waraca kali, de ngohi takelelo 
kanaga idadi o osu gapoputuru. De o 
wange asa gataroka, imatero maro o 
bakili ma sasao, de o ngoosa itokola lo 
gasawalaka koloko o au. 

13 De o bi ngoma o dipaku asa itura, 
maro o ara ma sopo qaom waasi de itura 
ma orasi o rato qasosihilo yagiwi. 

14 De o dipa asa iholo de imasisa koloko 
o jongutu yalolo, de o bi tala de o bi gura 
moi-moi lo ma rihono ituluruka. 

15 Komagena o bi nyawa yangodu o 
duniaka de o bi kolano, o bi kapita, o 
nyawa yalalago, yokakaya, yokokuasa, 
yogogilalo, de yogogilalowa de lo o 
nyawa ma binukali ona magena yangodu 
imagogora iloqa o tala ma risoasa de o bi 
diaru ma rabaka imamingihu. 

16 Imamingihuka, de o tala de o 
tetoka igolo de itemo, "Hika nimitalake 
ngomiku. Ngomi mimangihuka ma ngale 
Una o pareta ma kursika womatatami 
gena upa ngomi womikelelo de lo o 
Duba ma Goho magena womidoosa, 
so upa sidago mia dorou wafanggali de 
womisisangisara ngomika. 

17 Sababu Awi doosa so o sangisara ma 
wange wositotatapuka gena yaadoka, 
la kanaga o nyawa nagoona lo yaakuwa 
icho." 

7 1 Kagena de ngohi tokelelo o malaikat 
yaruha kanaga imaokoye o dunia ma 
pupuku ihaka. Ona magena o paro ma 

gola ngai iha yafati. Yafati la ma ngale o 
paro upa he iwuwu o dududuka eko o 
teoka, de o gota moi lo upa ihiti. 

2 Kanaga lo ngohi tokelelo o malaikat ma 
somoa moili kagena o wange ma siwaye 
wosupu. O malaikat magena wacohono o 
Gikimoiwoooho to Una Awi cap masirete 
ma ngale Awi nyawa wasusuloka manga 
nonako. De o malaikat yaruha o Gikimoi 
wasikokuasaka la o dududu de o teo 
yodobiau, gena waaso womaili-ilika 

3 wotemo, "O dududuka, o teoka, de 
lo o gota-gotaka gena upasi niabodito. 
Bilasu ngomi migoma o Gikimoi Awi 
nyawa wasusuloka to ona manga bioko 
miacap kasi." 

4 Magena de o malaikat de lo awi 
dodiao magena itagi o Gikimoi Awi 
sosulo-sosuloka ona yangodu yabicap 
kasi. Yacapka, de ngohi toise kanaga 
yaeto manga dala gena yacala 144, gena 
manga sihino o Israelka manga ngopa de 

manga danoku yamote manga soa de 
manga doku qangodu. 

> Ona magena manga soa moi-moino 
yacala 12 gena manga soa o Yehudano, o 
Ruben, o Gad, 

6 o Asyer, o Naftali, o Manasye, 

70 Simeon, o Lewi, o Isakhar, 

8 o Zebulon, o Yusuf de lo o Benyamin. 

3 Magena qaboloka, de ato takelelo kali 
o nyawa kanaga he ka yadadala poli so, 
ngaroko, paeto lo paakuwa. Ona gena 
manga sihino o bi bangsa moi-moi, de 
o bi soa moi-moi, de lo o bi bahasa 
moi-moino. De kagena o Duba ma Goho 
de Awi pareta ma kursi ma simaka ona 
imaokoye, de o juba qaaare imasitibaku 
de lo o tano ma bi soka yacohono. 

10 De ona yadadala magena imanere 
itemo, "To ngone nanga Gikimoi o pareta 
ma kursika wotatamiye kanaga lo o 
Duba ma Goho magena ngone ona 
inasisalamati." 

11 Kagena de o malaikat yangodu dede o 
dodadi ngai iha de lo o roriri yamonahalo 
de yaruha ona magena kanaga o pareta 
ma kursi isigilolino de ibukuku manga 
suba yatide o Gikimoika. 

12 So itemo kali, "Ngomi minisuba 
igogou! Ngona o Gikimoi nomatetengo 
ka Ani ronga misilamo. Nokuasa de 
nocawaro ngodu ka nanako. Bilasu 
Ngona minisimulia de minisihoromati, 
Niputuru de nopareta, bilasu mia sukuru 
miatide Ngonaka. Ngona minigiliri ka 
sidutu ikakali." 

13 Kagena de o roriri moi woisano 
ngohika wotemo, "He! O nyawa o 
juba gaaare imasititibaku, ona magena 
nanako kiano ma nyawa." 

14 De ngohi tosango totemo, "Baba, 
ngona noinako ngohi manena gena 
o kia-kiawa tosihoda, duma o hali 
moi-moi idadadi magena igogou ngona 
ka nanako." Kagena de una wotemo, 

"O nyawa magena ngaroko o sangisara 
ilalamo yatapaquka, duma manga 
piricaya o Yesuska gena yodongosawa, 
so ona manga juba magena isitiodo de o 
Duba ma Goho Awi au so idadi qgaareka. 

15 Komagena so ona kanaga o Gikimoi 
Awi pareta ma kursi ma simaka 
imaokoye, de kagena Awi Tahuka o 
wange de o putu ona iwisuba Unaka. 
So kagena Una o pareta ma kursika 
womatatami gena, Una dede ona 
yangodu igoge ma ngale Una asa ona 
wajaga. 

16 Mutuwade ona magena he yasapi 
kawa de manga kiri lo gadudu kawa, de 
lo o wange ma sahu eko o sahu maro o 
uku ma sahu lo he yadahe kawa. 

17 Sababu o Duba ma Goho Una kanaga 
O pareta ma kursi ma dateka, Una 
magena asa ona wajaga de watuda, de 
lo o ake ma jobubuka wangaho so yaudo 
la ona asa o Gikimoi Awi dateka ioho 

ka sidutu ikakali. Gena imatero maro o 
sowohi moi so awi duba-duba wajaga de 
lo watuda o ake ma jobubuka la wosiudo 
lo qamatawa. De o Gikimoi Una magena 
to ona manga kongo manga lakoka 
gangodu gena asa wapiki." 

1 Qabolo de Una asa o segel ma 

tumudingika waraca kali. Waraca de 
kanaga o soroga lo irihika ma deka o 
orasi ma sononga. 

2 De ngohi takelelo o malaikat 
yatumudingi o Gikimoi Awi simaka 
imaookoye, de asa yahike onaka o 
trompet ngai tumudingi. 

3 Kanaga lo o malaikat ma somoa moili 
gena wahino waaho o manyanyi ma ngihi 
moi o guracino, de o manyanyi yatutupu 
ma riho ma simaka kagena womaokoye. 
De una magenaka o manyanyi wihike 
idala la de o Gikimoi Awi nyawa yangodu 
manga sumbayang magena lo maro o 
suba moi wongado kiaka o manyanyi 

ma riho o guracino magena ma gokuka, 
kagena o pareta ma kursi ma simaka. 

4 So una awi giaka o manyanyi watutupu 
gena, ma gopo de lo o Gikimoi Awi 
nyawa manga sumbayang gena asa idola 
o Gikimoi Awi simaye. 

> Kagena de o malaikat magena o 
manyanyi ma ngihi o guracino magena 
waqehe de kugena ma rabaku o uku 
ma ngabo wangadoka. Qabolo de o 
manyanyi ma ngihi de ma raba gena 
wosipaka o duniaku. Ato toise o kuguru 
ilalamo de o diwotu ma dupuru, de lo 
takelelo o tatawi, de o osu lo idadi. 

6 Magena qabolo de kanaga lo o 
malaikat yatumudingi o trompet o 
ngai tumudingi yacocoho, ona magena 
imasidailakoka ma ngale yawuwu. 

7 Kanaga o malaikat moi ma nonoma 
awi trompet wawuwu, de imatodoka o 
muura o es de o uku imakacapu de o au 
¡uhi de ikopola o duniaku. O dunia koloko 

ibati saangeka so o bi moi-moi iooho 
gangodu gena, o bati moi gena qaukuka, 
bai o bi gota, o dumule eko o ngangaru, 
de hitilahi o kia iooho o duniaka gena 

o regu moi qaukuka. Ma soohu o regu 
sinoto kasi. 

8 Qabolo de o malaikat ma sinotoka 
awi trompet wawuwu kali, de kanaga o 
kia naga ilalago koloko o tala ilalamo de 
ka isora-sora gena yaumo de isipaka o 
teoku. So o teo lo koloko ibati saangeka, 
de o bati moi imadadi o au, 

3 de kanaga o bi nao-nao lo isoneka, de 
o bi deru eko o deru ilalamo lo qalutuka. 

10 Qabolo de o malaikat ma saange 
awi trompet wawuwu kali, de kanaga o 
ngoma ilalamo moi ka isora-sora, koloko 
o obor,o dipaku itura so o bi selera, 
gena koloko ibati saange, magena o bati 
moika de lo o bi ake ma jobubu o bati 
moi gena yatapaquka. 

11 O ngoma ma ronga gena o Apsintus 
(eko o Mali). So ma ake magena lo 
imadadi qamali, de o ake qamamali la o 
nyawa yadadala yaudo gena ka isone. 

12 Qabolo de o malaikat ma ihaka awi 
trompet wawuwu kali, de kanaga o 
wange de o ngoosa imatero maro o naga 
yalowola so komagena o wange de o 
ngoosa ma siwa irongoka, de komagena 
lo o bi ngoma ma siwa qaoroka. 

13 Kagena de ngohi takelelo kali o namo 
muludu moi isososo o ngawa-ngawako, 
de toise ma ili ilamo itemo, "O bodito! O 
bodito! Kodo! O bodito qatotorou foloi 
ilamo asa yadahe o nyawa igogogoge o 
duniaka, sababu o orasi manena asa o 
malaikat yaruwangeli manga trompet 
magena yawuwu." 

1 Magena de o malaikat ma 

motohaka awi trompet wawuwu kali, 
de kanaga ngohi takelelo o ngoma moi 
o sorogaka gena itura o duniaku. De o 

busune iluluku-luku o dunia ma litimiku 
ma ngora ma boberesu ma kukuci o 
ngoma magenaka yahike. 

2 Kagena de o ngoma magena ma ngora 
ma boberesu yapelenga, de ma rabano 
o gopo isupu koloko o kalero ilalamo 
moi ma qopo. Ma gopo ilamo sidago lo 
o wange de o ngawa-ngawa gangodu lo 
gapuputuka. 

3 De o qopo magena ma rabano o 
bi galasosoko-galasosoko isupu de o 
duniaku iuti, de o buturu yahike imatero 
de o hai sosolota ma buturu. 

4Yasuloka, duma upa ona o bi dumule, 
o bi gaahu, eko lo o bi gota yabodito, 
cawali ka o nyawa, nakoso ona magena 
manga bioko o Gikimoi Awi cap wosicap 
waasi gena bilasu yabodito. 

> De ona yasimahawa o nyawa ona 
magegena yatooma, duma bilasu ka 
yasisangisara ma deka o ngoosa motoha. 
O sangisara ma siri gena imatero maro o 

hai sosolota nakoso o nyawa yagoli de 
yabisa ma siri gena komagena. 

6 Ma deka o ngoosa motoha o nyawa 
ona magena o ngeko imasisari ma ngale 
isone, duma ngaroko komagena ona 
magena isonewa. 

70 galasosoko ma goko de ma bane 
gena koloko o jaraku o nyawa ipapane so 
imasidailako itagi ikudoti. Manga saheka 
kanaga koloko de manga mahkota moi o 
guracino, de manga bio gena koloko o 
nyawa manga bio. 

8 To ena ma hutu koloko o ngopeqeka 
ma hutu, de lo ma ingi gena koloko de ka 
o singa ma ingl. 

2 To ena ma mamataka takelelo o kia 
naga moi koloko o baju o besi isitibaku, 
de isoso manga golupupu ma kuguru 
koloko o padati idadala de ma jara-jaraka 
so itagi imagogora la ikudoti. 

10 De ma pego koloko o hai sosolota 
so de ma pego gena yaaku o nyawaka 

yasibisa. So de ma pego gena aku o 
nyawa yasisangisara ma deka o ngoosa 
motoha. 

11 Kanaga onaka o malaikat ma dorou 
moi una wapopareta o busune iluluku- 
lukuku o dunia ma litimika. Awi ronga de 
o Ibranika manga demo gena o Abadon, 
de o Yunanika manga demo gena o 
Apolion (ma ngale gena "Wototooma"). 

12 So o bodito ma nonoma gena 
ipasaka, de kanagali done o bodito 
sinotoli gena asa ituuru. 

13 Magena de o malaikat ma butangaka 
awi trompet wawuwu kali, de ngohi toise 
o ili moi. O ili magena yahino o manyanyi 
yatutupu ma riho ma pupuku ihano, 
kiaka kagena o Gikimoi Awi simaka. 

14 De o ili magena isulo o malaikat 
ma butangaka gena itemo, "Notagi o 
malaikat yaruha yapopiliku o Efrat ma 
Selera ilalamoka, la manga bobiliku 
nasose de napalako." 

15 So una wotagi wasose o malaikat 
yaruha magena. Ona magena igomaka 
yapilikuka, de itamaha la ma ngale ma 
orasi magenena yaado o nyawa o regu 
saange gena o regu moi o duniaka asa 
yatooma. 

16 Ngohi toise gena o prajurit o jaraku 
ipapane la ikokudoti gena manga dala 
yaeto, so manga dala gena o juta 200. 

17 O gogelelo ma rabaka gena ngohi 
takelelo o jara-jara magena de lo ona 
ipapaneku. Gena ona manga mamataka 
isipake o baju o besi de ma hoqa gena 
koloko o uku ma sora isisosawala gena 
igogou, qabibisi koloko o qopo, de 
gakurati koloko o walira. Manga jara-jara 
ma sahe koloko o singa ma sahe, de ma 
uruno isupu o bodito saange gena o uku, 
o qopo, de lo o walira yatutupu. 

18 De o bodito magena idadi o nyawa o 
duniaka koloko ibati saangeka, de o bati 
moi gena isoneka. 

19 O jara-jara ma buturu gena de to 
ona manga uru de lo manga pego gena 
o nyawa yasitooma. Ma pego magena 
imadadi maro de ma sahe, koloko o 
ngihia ma sahe, so de magena o bi nyawa 
aku yasisangisara. 

20 Duma o nyawa ma binukali 
yatotooma waasi, ona magena ¡toba de 
imatoduba iholu. O toka ona magena 
imatoguwa yasuba. To ona manga giki 
manga gia masirete isiaaka o guracino, 
o salakano, o tembagano, o bi tetono 
de lo o gotano ngaroko inakelelowa 
eko lo itagiwa, duma ona magena iholu 
yapalako. 

21 De ona lo iholu yadongosa o manara 
gatotorou yaaka, ena gena itotooma, 
imagogomahate, o nyafusu ma dorou 
yaaka de lo itotosi. 

1 Kagena de ngohi takelelo 
10 o malaikat ma somoa moili 
wonononau, una magena o sorogaku 

wouti. Una magena o lobi-lobi iwisaono, 
de awi saheka kanaga o ngawate 
yalalono, de awi bio ma siwa maro o 
wange ma siwa de lo awi qohu maro o 
uku ma golingasu. 

2 Kanaga awi giaka o buku ma ceceke o 
lolo moi de o buku magena ipelengaka. 
So una awi qohu ma girina o teoku 
womasigipitoku de awi qohu ma gubali 
o dududuka womasigipitoku. 

3 De una womatoore womaili-ilika maro 
o singa imatoore. Womatooreka, de o 
diwotu iwisango ma dupuru isidadu ma 
para tumudingi ma ili ka ilamo poli. 

4 So o diwotu magena idupuruka, de 
ngohi ai edekati o demo magena talefo, 
duma toise o ili moi o sorogaku itemo, 
"O diwotu ngai tumudingi ma demo 
gena upa nalefo, de magena bilasu 
nosipongoka so upa nosingangasu." 

> Kagena de o malaikat una gena awi 
gia ma girina watide o sorogaye, 


WAHYU 10 54 


6 de wosasi o Gikimoi Awi ronga Una 
magena wooho ka sidutu ikakali o 
soroga, o dunia, o ngoloto de lo ma raba 
o bi moi-moi gangodu gena wosidadika. 
So o malaikat magena wosibobeto 
wotemo, "He! O Gikimoi asa wotamaha 
kawa ma orasi gena yaadoka. 

7 Kanaga o malaikat ma tumudingika 
done ma orasika awi trompet magena 
wawuwu, de o Gikimoi Awi edekati 
waiihu gena asa waaka ma ngale 
Awi dupa wosiboloka. Awi edekati 
magena imatero de o kia wasingangasu 
Awi sosulo-sosuloka, ena gena o bi 
nabi-nabika." 

8 De ma ili o sorogano magena ibicara 
ngohika itemo kali, "Notagi o malaikat 
una womasigogipito o teoka de o 
dududuka, la o buku o lolo moi awi giaka 
magena naqehe kasi." 

3 Ngohi totagi o malaikat magenaka, de 
togolo totemo, "Tanu o buku ilolo ma 

ceceke magena noihike ngohika." So una 
wotemo ngohika, "Nagehe de naoqo 
namata-mataka o buku magena. Done 
asa ani uru ma rabaka ma jame qamuti 
maro o madu, duma ani poko ma rabaka 
de asa idadi gamali." 

10 Kagena de o buku ma ceceke o lolo 
moi magena o malaikat awi giaka ngohi 
taqehe de lo taogoka. To ngohi ai uru 
ma rabaka tajame qamuti maro o madu, 
duma ma orasi taqasika, de ai poko ma 
rabaka de asa idadi qamalika. 

11 Qabolo de isulo ngohika, "Ngona 
gena bilasu nasingangasu kali o Gikimoi 
Awi demo manena ma ngale o bi bangsa 
moi-moika, de o bi soa moi-moika, o bi 
bahasa moi-moika de lo manga kolano 
yangoduka." 

1 1 1 So kagena de ihike ngohika o 
gota ma depi moi, imatero de o 

didiki moi, la idadi maro ka o duduga 

moi de itemo, "Notagi o Gikimoi Awi 

Tahu o Yerusalemka de magena natuga, 
de kagena ma rabaka lo o manyanyi 
yatutupu ma riho gena natuga, de lo o bi 
nyawa isusuba manga dala naeto. 

2 (11:1) 

3 Naaka komagena duma o Gikimoi 
Awi Tahu ma loloha upa natuga. Sababu 
magena asa o bi bangsa ma nyawa O 
Gikimoi wipipiricayawa gena wahikeka, 
so done asa ona O Yerusalem eko o 
kota qatetebi magena itagi yakokiloli 
de iruwahe ma deka o ngoosa moruha 
de sinoto. De ma deka o wange 1,260 
o nabi yasinoto Ngohi tasitotatapuka 
ona magena asa o Gikimoi Awi demo 
yasingangasu. Ona magena o sone ma 
baju imasitibaku maro o sone ma nonako 
moi o kota magegenaka." 

4 Ona yasinoto magena imatero de o 
zaitun hutu sinoto de lo o silo ma dadami 
ngai sinoto o Jou o dunia wapopareta 
Awi simaka imaokoye. 

> Ona yasinoto magena nakoso o nyawa 
la kanaga manga edekati yabodito, 
de yasinoto magena manga uruno o 
uku asa isupu so manga lawangi gena 
yabodito. Komagena o nyawa nakoso 
manga edekati ona yabodito de yasinoto 
magena asa ka yatooma. 

6 Ona yasinoto magena de manga 
kuasa o Gikimoino la o dipa yapareta, 
so asa imuura kawa ma bati o Gikimoi 
Awi demo yosingangasu kasi. De ona 
yamake o kuasa lo o bi ake gena aku 
yaaka imadadi o au, de lo yamake o 
kuasa la o dunia ma raba gangodu aku 
yasisangisara, de o bodito moi-moi gena 
o orasi o kia bato ona itemo gangodu ka 
idadi mote to ona manga dupa. 

7 Ma orasi o demo magena ona 
isingangasu qaboloka, de o haiwani 
ilalago moi o dorou ma busune iluluku- 
lukuku o dunia ma litimino isupu, de 

maena ona yalawangi sidago lo yaninihi 
de yatoomaka. 

8 So ona yasinoto manga sone ma 
bake magena o ngeko o kota ilalamo 
ma rabaka kagena ka irubasa. O kota 
magena imatero de o kota kiaka nanga 
Jou wisasangahadika, so isiade-ade maro 
o Sodom ma kota eko lo o Mesir ma kota 
kiaka ona magena o nyawa ma dorou. 

3 So kagena de o bi nyawa yangodu 
ona o bi bangsa moi-moino, o bi soa 
moi-moino, de lo o bi bahasa moi-moino 
gena yahino manga sone magena 
yanano ma deka o wange saange de 
ma sononga. Qabolo de asa ona manga 
sone magegena tanu yapoosu duma 
yasimahawa. 

10 De o orasi magena o nyawa o duniaka 
igogoge, ona yangodu o nabi manga 
sone yakokelelo gena, ona asa yanali 
de imore so irarame, sababu igomaka 

o nabi yasinoto ona magena o nyawa O 
duniaka gena yasisangisaraka. 

11 Kagena de o wange saange de ma 
sononga magena ipasaka, de o Gikimoi 
de Awi woma masirete asa o nabi 
yasinoto manga sone ma bake magena 
wasioho kali. So ona asa imomi de ioho 
kali, so ona magenaka nakoso o nyawa la 
o nabi magena yakelelo, de ona yangodu 
yatirine de yamodo. 

12 De o nabi yasinoto ona magena asa 
o ili ilalamo moi o sorogano yoise gena, 
itemo onaka, "Niahinosi de nidolaye 
kanena." So ona yasinoto o sorogaye 
yodola de o lobi-lobi yasaono, so to ona 
manga lawangi gena he ka yadomina. 

13 De kanaga o orasi magena asa o osu 
isitodokano sidago lo o kota magena, o 
regu mogiowo so o regu moi yasiwaroka, 
de o nyawa manga dala yacala tumudingi 
isoneka. So o nyawa ma binukali gena 
asa ka yamodo de itemo, "Igogou! O 

Gikimoi o sorogaka gena ka Una magena 
wolamo." 

14 So o bodito ma sinoto gena ipasaka. 
Itekawa de, kodo, o bodito ma saange 
imasidiado kali! 

15 De o malaikat ma tumudingi awi 
trompet asa wawuwu kali, de kanaga 
o sorogaka o bi ili ilalamo, de itemo, 
"Wokokuasa o dunia ma bi doku 
qangodu gena, wakuasa de wapareta 
maro o kolano, gena o orasi manena 
kanaga to ngone nanga Gikimoi Awi 
gia ma sohaka de lo o Salamati ma 
Kolano wonasijajajika. Una magena asa 
wopareta ka sidutu ikakali." 

16 Magena de o roriri yamonahalo 
de yaruha ona magena o Gikimoi Awi 
simaka imatatami, to ona manga pareta 
ma kursika ona ibukuku de manga suba 
yatide Unaka. 

17 De ona itemo, "O Jou Gikimoi, 
Ngona gena Ani kuasa ma bati lo ¡hiwa. 

Ngona lo salalu kanaga o orasi manena 
de igogomaka. Ani buturu ka ilamo 
magena Ngona napake ma ngale o 
dunia napareta. So mia sukuru miatide 
Ngonaka. 

18 O bi bangsa ma nyawa inisigogigisewa 
manga doosa foloisi ilamo. Duma ma 
orasi yaadoka, ona asa Ngona nangamo. 
Isosone manga manara natailako. 
Nasilamo o bi nabi gena Ani sosulo, 

Ani nyawa yauqu eko yalago, nako 
inihoromati Ngona, yangodu nasifanggali 
de o dodara. O nyawa o dorou yaaaka 

o duniaka Ngona asa ka nasisa de 
nabodito." 

19 Kagena de o sorogaka o Gikimoi Awi 
Tahu ma ngora ipelenga, so kagena ma 
rabaka Awi jaji ma borua o guracino gena 
aku pakelelo. De kanaga o bodito idadi 
ma ngale o tatawi, o diwotu idupuru, o 
kuguru ma ili, o tona ihiti sidago lo o osu 
de o es ilalago isimuura. 

1 Awi jaji ma borua gena 

12 takeleloka, de kagena o dipaka 
o kia naga moi ihahairani, ena gena o 
nonako ilalamo moi, asa isimane so 
takeleloka. O nonako ilalamo magena 
kanaga o ngopeqeka momatengo gena 
o wange imisaono so ma siwa koloko 
momasibajuka. De o ngoosa gena to 
muna ami qohu ma litimika, de ami 
saheku o ngoma ngai mogiowo de sinoto 
gena imisimahkotaka. 

2 Muna magena morohe so he 
yadangade mopuo, de ami poko qasiri so 
moari momatotoore. 

3 De kagena o dipaka o kia naga moi 
o nonako ihahairani moili isimane 
de takelelo. Ce! Magena ngaroko lo 
O lalahekana ilalamo, ena momongo 
ka o naga gasosawala moi, de maro 
isitero ma sahe ngai tumudingika de ma 
tadu ngai mogiowoka. Kanaga ma sahe 

moi-moiku gena o mahkota ma ceceke 
moi isitibaku. 

4De ma pego magena o ngoma o 
dipaka, gangodu koloko ibati saangeka, 
so o bati moi magena ma pego isipari 
de yaumo o duniaku. O naga magena 
imirisimano de ma edekati o ngopegeka 
mororohe muna magena, nakoso 
mopuoka, de ami ngopa magena asa 
yaogo. 

? Kagena de mosibuo o ngopa yanau 
moi. Una magena ka womatengo de 
wokolano o bi bangsa qangodu o 
duniaka, de awi pareta ma rabaka o 
nyawa yangodu ka isangisara. Duma o 
ngopa una magena wiogo kawa, sababu 
iwikoora de iwingaho wisikahie o Gikimoi 
Awi pareta ma kursika. 

6 So o ngopegeka muna magena 
mologa mokahika o tona ibobeleuka. O 
riho magena kiaka o Gikimoi wosidailako 

iqomaka ma ngale muna mipalihara ma 
deka o wange 1,260. 

7 Mologaka, de imatodoka idadi o 
kudoti ilalamo o sorogaka. O malaikat 
wopopareta moi, o Mikhael, de awi 
malaikat-malaikat imatekekudoti de 
o naga lo de ma malaikat-malaikat 
imakiriwo. 

8 Kagena de asa ma naga itura so o naga 
magena o sorogaka he igoge kawa, 

?s0 o duniaku yaumoka. O naga ma 
nonomaka gena o ngihia so wiaso lo o 
Toka eko lo o Iblis. Una o nyawa o dunia 
ma dokuka wakulaika. Una magena de lo 
to una awi malaikat-malaikat qangodu lo 
o duniaku yaumoka. 

10 O duniaku wiumoka, de ngohi toise 
o sorogaka o ili ilalamo moi itemo, 
"Manena ma orasi yaado nanga Gikimoi 
Awi nyawa masirete wadodara de 
wasisalamati. Awi kuasa he foloisi ilamo 
kagena asa Una wisitatapuka ma ngale o 

dunia ma bi doku gangoduka wokolano. 
Awi Salamati ma Kolano lo Una wikuasa 
wosidumuka. Sababu wokokalaki o 
wange de o putu o Gikimoi Awi simaka 
wakalaki nanga dodiao ipipiricaya so una 
magena o sorogano wiumoka. 

11 Ona isihohabari lo wisituraka, sababu 
ona o Duba ma Goho wosone de Awi 
au ikopola, sababu o diai lo isihabarika 
ngaroko done ona he yatooma. 

1? Mutuwade ngini o sorogaka nia 
sininga ifoloi isanangi. We, o bodito! O 
tona de lo o teo. Sababu kugena nginiku 
o Iblis wokahuku. Awi doosa wosibataru 
womanara de o duhudu awi orasi ka ma 
cunu." 

13 Ma orasi o naga magena imanako o 
duniaku yaumoka, o ngopegeka o ngopa 
yanau mosibubuo magena iminihi. 

14 Kagena de o ngopegeka muna 
magenaka imihike ka o koqoba ilalamo 
ma golupupu ngai sinoto, la ma ngale 

muna aku mososo o tona ibobeleuka 
kiaka o riho moi imisidailakoka. Kagena 
muna asa imipalihara ma deka o ngoosa 
moruha de sinoto gena o taungu saange 
de ma sononga. La o naga magena muna 
upa imimake. 

15 Mososo o tona ibobeleuka, de o naga 
magena asa ma uruno o ake iuse koloko 
o selera moi inguuhi qasosihilo, so 
imimeta o ngopegeka muna magenaka 
la ma ngale imisigasi. 

16 Kagena de o ngopegeka muna 
magena asa o tona imiriwo. So o ake o 
naga ma uruno iuuhi magena o tona ma 
uru ipelenga so yasoduka. 

17 So o tona yasoduka, de o naga 
magena asa foloi imidoosa munaka, 
sidago o naga magena itagi yalawangi 
to muna ami ngopa-ngopa yangodu. 
Ona yangodu gena o Gikimoi Awi demo 
isigogise de lo o Yesus Kristus Awi dodoto 
itotiai isihohabari. 

1 (12-18) Ma ngale magegena so 

13 kagena o teo ma dateka o naga 
magena imaokoye itemo, "Cedeke!" 
(13-1) De kagena ngohi takelelo o teoye 
o haiwani ilalago moi isupu kali. Kanaga 
maena ma sahe ngai mogiowo de ma 
tadu ngai tumudingi. Ma tadu moi-moi 
ma qokuku kanaga de ma mahkotaka, 
de ma sahe moi-moika ma lefo gena o 
Gikimoi Awi ronga ma dorou yogaka. 

2 Ma rohe gena imatero maro o 
harimau. Ma qohu ilamo koloko o 
beruang ma qohu. De ma uru koloko 
o singa ma uru. O haiwani magenaka 
yahike o naga ma buturu masirete de lo 
ma kuasa ilamo-lamo, gena ma ngale o 
nyawa yangodu bilasu ona yasinotoka 
yasigise. 

3 De o haiwani ma sidongirabano 
moi kanaga ma saheka qagaboka so 
he yadangade isone, duma ma nabo 
magena galohaka. So o haiwani magena 

o bi nyawa o dunia ma bi dokuka 
yangodu gena yakelelo de yamote de 
manga hairanika. 

4 Komagena so o naga magena o 
haiwani moika isikuasaka, so asa o naga 
magena ona yasuba de lo o haiwani 
magena yasuba kali de itemo, "He! 

O kuasa moi lo ihiwa imatero maro o 
haiwani magena ma kuasa. O nyawa 
nagoona lo yaakuwa yokudoti ma ngale 
yalawangi o haiwani magena." 

> O haiwani ilalago magena isimaha 
ibicara la ma ngale imacaralamo de lo 
o Gikimoi Awi ronga ma dorou yogaka. 
Komagena isimaha lo o nyawa yapareta 
gena ma deka o ngoosa moruha de 
sinoto. 

6 O haiwani magena ibicara ma ngale 
o Gikimoi Awi ronga ma dorou yogaka, 
Awi goge, de ona lo igogoge o sorogaka 
gena yasiceke. 

/ De o haiwani magena isimahaka 
o Gikimoi Awi nyawa yakudoti de 
yalawangi sidago lo yaturaka. De lo aku 
yapareta de yakuasa o bi nyawa ona o bi 
bangsa moi-moika, o bi soa moi-moika, 
de lo o bi bahasa moi-moika. 

8So o nyawa o duniaka igogoge ona 
yangodu asa o haiwani magenaka isuba, 
ka cawali ona magena ma orasi o Gikimoi 
o dunia wosidadi waasi, de kanaga ona 
manga ronga isilelefo o oho ma buku 
ma rabaka. O buku magena o Duba ma 
Goho witotolaka gena to Una Awi buku. 

3 Nakoso ngini de nia ngauka, tanu 
niise: 

10 O nyawa nagoona la kanaga bilasu 
yatago, magena igogou ona asa yatago. 
Komagena lo nakoso bilasu yatooma 
de o sumarangi, igogouli ona magena 
done asa yasitooma de o sumarangi. 
Komagena so o Gikimoi Awi nyawa, 
ngaroko o sangisara ma rabaka, bilasu 

manga sabari ilamo de bilasu wipiricaya 
gaputuru Unaka. 

11 Kagena de o ngohi takelelo kali, 

o tona ma rabaye o haiwani ilalago 

ma somoa moili isupu kali. Maena ma 
saheka kanaga de ma tadu ngai sinotoka 
de ma tadu koloko o duba ma goho ma 
tadu, duma ma bicara koloko o naga ma 
bicara. 

1? Kagena o haiwani ilalago ma nonoma 
magena ma simaka de o haiwani ma 
sinotoka manena yamake ma kuasa 
gena, imatero de o haiwani ma nonoma 
ma kuasa. So ipareta de isulo bilasu o 
nyawa o duniaka igogoge gena o haiwani 
ma nonomaka yasuba, o haiwani kiaka 
kanaga de ma naboka so he isone duma 
galohaka. 

13 De o haiwani ma sinotoka maena lo 
o nonako ihahairani yaaka koloko o uku 
gena o dipaku itura ma ngale o bi nyawa 
yangodu yakelelo. 

14 So komagena o haiwani ma 
nonomaka ma simaka de o nonako 
ihahairani yaaka gena, isimaha so o 
haiwani ma sinotoka magena asa o bi 
nyawa ona o duniaka igogoge gena 
yakulai. De asa o haiwani maena isulo o 
nyawa ona magenaka la ma ngale bilasu 
isihoromati o giki de manga gia isiaka ma 
dulada gena de ma bio maro o haiwani 
ma nonomaka, kiaka o sumarangi 
yagaboka duma ka ¡ohosi. 

15 De yasimahaka so o haiwani ma 
sinotoka, kiaka o giki yatotulada 
magenaka, o woma isingosa so ioho. 

La ma ngale o giki magena aku ibicara 
de isulo la kanaga o nyawa nagoona 
la nakoso yosuba yoholu, ona magena 
bilasu yatooma. 

16 O haiwani ma sinotoka magena lo 
isulo so o bi nyawa moi-moi gangodu 
nagoona bato, bai ikokuasa bai lo 
ikokuasawa, bai ikakaya bai lo isususa, 

bai igogilalo bai lo igogilalowa, yangodu 
manga gia ma girinaka eko manga bioka 
bilasu de manga nonakoka. 

17 La ma ngale o nyawa nagoona lo 
yaakuwa o kia naga moi yoija eko yosiija, 
ka cawali ona la kanaga de manga 
nonako moi yagakaka, ena gena de 
o haiwani magena ma ronga eko ma 
gegeto ma ronga. 

18 Komagena so kanaga ngini bilasu 
de nia cawaro la ma ngale aku niaeto o 
haiwani magena ma gegeto ngai muruo. 
O gegeto magena kanaga o nyawa 
womatengo awi ronga ena gena 666. 

1 Kagena de ngohi o gogelelo 
14 moili takelelo kali, kanaga o Duba 
ma Goho gena womaokoye o Sion ma 
talaka, komagena lo o nyawa yacala 144. 
De o nyawa ona magena moi-moi manga 
bioka Awi ronga de lo ma Baba Awi 
ronga isilefoka. 

2 Ato toise o ili moi o sorogano. O ili ma 
kuguru gena koloko o ake qasosihilo, o 
diwotu ma dupuru eko koloko o bi kecapi 
isigoguule ma ili. 

3 O nyawa ona magena ma simaka so 
kagena imaokoye o pareta ma kursi de 
o dodadi iooho ngai iha de lo o bi roriri 
gena yogilolino, so inyanyi de manga 
nyanyi qamomuane moi. De manga 
nyanyi magena o nyawa nagoona lo 
yaakuwa yosinyanyi, ka cawali o nyawa 
yacala 144 ona magena. O nyawa ona 
magena o Duba ma Goho manga dorou 
wafanggali o dunia ma dongirabano. 

4 Ona magena manga sininga ma 
rabaka o dorou moi lo ihiwa eko lo 
o nyawa yanako waasi o nyafusu ma 
dorou yaakawa. Ona magena o Duba 
ma Goho kiaka wotagi ona lo kagena 
wimote-mote. De ona magena o dunia 
ma nyawa manga sidongirabaka manga 
dorou o Duba ma Goho wafangu 

gaboloka, so ma ngale ona magena ma 
nonoma-noma o Gikimoi wileleani la 
idadi maro o suba moi o Gikimoika de lo 
o Duba ma Gohoka. 

> So ma ngale ona magena ma moi 
waasi yotodamatoko de lo manga sala 
moi lo ihiwa. 

6 Kagena de ngohi takelelo o malaikat 
ma somoa moili una magena wososo 
o ngawa-ngawaku wouti, de waaho 
o Gikimoi Awi habari qaloloha gena 
isihabari ka sidutu ikakali. Waaho la ma 
ngale wasihabari o bi nyawa igogoge 
o duniaka, ona magena o bi bangsa 
moi-moi, o bi soa moi-moi, de lo o bi 
bahasa moi-moika. 

7 Una de awi ili ilamo-lamo wotemo, 
"He! O Gikimoi gena wolamo so ngini o 
nyawa ningodu bilasu ka Una magenaka 
niwihoromati de niwisigiliri. Sababu 
o Gikimoi o nyawa yangodu gena asa 
wafanggali manga loha eko manga dorou 


WAHYU 14 75 


gena ma orasi he yaadoka. So ngini lo 
bilasu ka o Gikimoi niwisuba, sababu 
Una magegena o soroga, o dunia, o teo 
de lo o bi ake ma jobubu qangodu gena 
wosidadika." 

8 Kagena de o malaikat ma somoa moili 
ma sinotoka magena wahino wotuuruno, 
de wotemo, "He! O Babel o kota ilalamo 
gena asa he iwaroka. Sababu o kota 
ma nyawa yangodu gena o nyafusu ma 
dorou yaakaka, ma ngale magegena o 
bi soa gangodu ma bi nyawa lo yodupa 
yaaka gena, maro o nyawa yodupa o 
dalu yaudo sidago manga dodiao lo 
yadaluka." 

9 Kagena de o malaikat ma somoa moili 
gena ma saangeka wahino wotuuru noli, 
de awi ili walamo-lamo wotemo, "He! O 
nyawa nagoona nakoso o haiwani ilalago 
de o giki yatotulada magenaka la yosuba 
de lo imasimaha la manga bioka eko 
manga giaka o nonako yogakaka, 

10 ona magenaka asa yamake o Gikimoi 
Awi doosa foloisi ilamo. Gena maro o 
dalu qacucuka yasiudo. Komagena so 
kagena Una Awi malaikat-malaikat de lo 
o Duba ma Goho manga simaka de asa 
ona ifoloi yasisangisara o uku de o walira 
ma sora ma rabaka. 

1150 o uku ma qopo magena 
yasisangisara gena, ma dodogu lo ihiwa, 
komagena o qopo idola o wange de 
o putu so manga sangisara ifoloi de 
itogu-toguwa. Komagena ma ngale 
O nyawa nagoona, nakoso o haiwani 
ilalago de o giki yatotulada magena 
yasuba de lo isimaha la manga bioka eko 
manga giaka o nonako yagakaka." 

1? Komagena so o Gikimoi Awi nyawa, 
ngaroko o sangisara ma rabaka, bilasu 
manga sabari ilamo o Gikimoi Awi 
demo yaaka de lo imatoguwa wipiricaya 
gaputuru o Yesus Kristuska. 

13 Bolo, de o ili moi ilalamo toise o 
sorogaku itemo, "Hika nalefo o demo 
manena: O nyawa nagoona nakoso 
yasisangisara de lo yosone, duma o 
Jou Yesus Kristus wipiricayasi, de ona 
magena o orasi kangano manena de 
isikahika asa ka yososanangi." O Gurumi 
Qatetebi wotemo, "Igogou de itiai! De 
lo asa Awi laha ilamo wasidumu onaka, 
sababu to Una Awi manara yaaka ikaeli, 
so ona asa imawomaka de o manara 
gatubuso he yaaka kawa." 

14 Kagena de ngohi o gogelelo moili 
tamake kali, kanaga o lobi qaaare de ma 
gokuka Una womatetengo womatamiye, 
Una maro o nyawa yanau moi. Una 
Awi saheku kanaga de Awi mahkota o 
guracino, de Awi giaka o rarari qadodoto 
moi wacohono. 

15 Womatamiku de o malaikat moili 
o Gikimoi Awi Tahuno wosupu, de awi 
ili ilamo-lamo wotemo Unaka, "De Ani 

rarari qadodoto magena hika o duniaka 
notagi la nautu, sababu o sopo qaomuka 
so o gugutu ma orasi he yaadoka so 
naredi." 

16 So Una o lobi ma qokuka de Awi rarari 
qadodoto magena wotagi o duniaku 
wouti de wosiwewa la qangodu magena 
waredi. 

17 O malaikat moi kali o Gikimoi 
Awi Tahuno wosupuli de una o rarari 
qadodoto moili wacohono. 

18 Wacohono, de o malaikat moili una 
o uku wapopareta o suba yatutupu 
ma rihono wosupu kali. De awi ili 
walamo-lamo wosulo o malaikat o rarari 
wacocohono gena wotemo, "De ani 
rarari qadodoto magena hika notagi 
o duniaku de nosiwewa, la naredi de 
natolomu o anggur ma hutu, sababu ma 
sopo gena qaomuka." 

19 So una de awi rarari qadodoto 
magena wotagi wouti de wosiwewa la 

o anggur o duniaka gangodu waredi 

de watolomuka, de wosipaka o anggur 
isiteteho ma bosoku. O anggur yateteho 
ma boso ilalamoku ma ngale gena o 
Gikimoi Awi doosa kanaga o nyawa 

la de manga dorouka ona magena 
wasisangisara. 

20 O kota magena ma duduka o nyawa 
o anggur isitetehoka de ma bosoku iuhi 
gena ikakuka, imatero maro o bi nyawa 
ma dorou watoomaka de manga au iuhi, 
sidago ma gaku he o kilo ratu saangeka 
de ma luku magena he o meter sinotoku. 
15 1 Qabolo kagena o dipaka o 

nonako ihahairani moili de foloisi 
ilamo asa ngohi takelelo. Kanaga o 
malaikat yatumudingi gena asa yaaka 
o bodito tumudingi kiaka ma dodogu. 
Magena yaaka qabolo, de igogou asa o 
Gikimoi wodoosa kawa. 

2 Kagena de ngohi takelelo kali o 
ngoloto moi imatero de o kaca imaricapu 

de o uku. De kagena ma dateka o nyawa 
imaokoye o kecapi-kecapi yacohono, ona 
magenena o haiwani ilalago yakudoti de 
yaturaka, ma buturu yasisaka, de ma giki 
yatotulada de lo ma ronga ma gegeto 
gena ona yoholu yosinonako. 

3 De ona isinyanyi ma ngale o Musa, 
o Gikimoi Awi sosulo, de lo o Duba ma 
Goho de ona yonyanyi gena itemo, "Jou 
Gikimoi! Ngona nokokuasa, Ani manara 
ifoloisi yohairani, Ani moi-moi naaaka 
gena ka galoha. Ngona o bi bangsaka 
nokolano, o moi-moi o nyawaka lo 
naaka, qangodu igogou de itiai. 

4 Jou! O nyawa yangodu ka 
nisihoromati, o nyawa yangodu 
bilasu nisigiliri, ka ka Nonga nomatengo 
bato gena Ani sininga qatebi. Ngona o 
nyawa yangoduka nasikelelo to Ngona 
Ani manara itetero, de o dunia ma bi 
nyawa ngodu done hino Ani simaka 
isuba." 

> Bolo, de ngohi takeleloli kanaga o 
sorogaka o Gikimoi Awi Suba ma Dadaru 
ma ngale o nyawa winako gena ma 
boberesu ipelengaka. 

6 Ipelengaka, de o malaikat yatumudingi 
gena o bodito tumudingi yaaaho de 
ona magena isupu manga ngihino. To 
ona manga baju qaaare de isisiru-siru, 
de manga mamata ma bobiliku gena o 
guraci. 

7So o dodadi iooho ngai iha manga 
sidongirabano moi o malaikat 
yatumudingika wahike o udo-udo 
ngai tumudingi o guracino. De kugena 
moi-moi ma rabaku kanaga iwedo de 
o doosa ilalamo, ena gena o Gikimoi 
woooho ka sidutu ikakali Awi doosa 
ilalamo. 

8 O Gikimoi Awi Suba ma Dadaru 
magena o qopo yasaoka Una maro o 
kolano moi de Awi kuasaka. So kugena 
ma rabaku o nyawa moi lo yaakuwa 

yowosa yodamaha ma bati o bodito 
tumudingi o malaikat yatumudingi yaaho 
gena yaaaka isibolo kasi. 

1 Kagena de ngohi toise o Gikimoi 
16 Awi Suba ma Dadaru ma rabano 
o ili ilalamo moi itemo o malaikat 
yatumudingika, "He! Hika nitagi la 
kiaka o Gikimoi Awi doosa o udo-udo 
tumudingi ma rabaka magena niakopola 
kugena o duniaku." 

2So o malaikat ma nonomaka asa 
wotagi awi udo-udo ma raba magena 
o duniaku wakopola. De tomatodoka o 
bi nyawa o haiwani ilalago, ena gena o 
giki yatotulada magenaka yasusuba de 
ona o nonako yamamake, ona magena 
yangoduka asa yadahe o guwu ilalago de 
qasisiri. 

3 So o malaikat ma sinotoka magena awi 
udo-udo ma raba magena o ngolotoku 
wakopola kali. De tomatodoka o ngoloto 
qangodu magena imadadi o auka, maro 

o nyawa isosone manga au, sidago lo o 
bi moi-moi iooho o ngolotoka qangodu 
gena isoneka. 

4So o malaikat ma saangeka magena 
awi udo-udo ma raba gena o bi selera 
de lo o bi ake ma jobubuku wakopola 
kali. De tomatodoka o bi ake qangodu 
magena imadadi o auka. 

? Kagena de ngohi toise kali o malaikat 
ma somoa moi, una magena o bi ake 
qangodu wakokuasa, gena wotemo, 
"Jou, ka Nonga nomatengo Ani sininga 
itotiai. Ngona lo kanaga o orasi 
manena bai lo igogomaka. De o bodito 
magenena ma ngale o nyawa manga 
dorou nafanggali gena ka itiai. 

6 Sababu ona gena to Ngona Ani 
nyawa de lo Ani nabi-nabi yatoomaka, 
so manga au yakopola, komagena lo 
ona magegenaka Ngona o au nahikeka 
la bilasu yaudo. Ma ngale o bodito 

nasikahika onaka Ani fanggali magena lo 
itiai onaka." 

7 Ato toise o suba o haiwani yatotola ma 
rihono o ili moi itemo, "Igogou-gogou! 
Jou Nokokuasa, Ngona gena nako o 
dorou nositagali lo de o dorou gena, itiai 
de igogou." 

8 So o malaikat ma ihaka magena awi 
udo-udo ma raba magena o wangeku 
wakopola kali. De tomatodoka o Gikimoi 
waaka so o wange magena ma sahu 
gasosihilo o bi nyawa yatupu so ma sahu 
galodi ifoloi. 

20 nyawa ona magena yatupu de o 
wange ma sahu koloko o uku, sidago 
lo ona imatadahewa imatoba de 
imatoduba eko ona lo iwisigiliri iholuka. 
Duma ona asa o Gikimoi Awi ronga ma 
dorou yogaka de widoosa, sababu o 
bodito-bodito magena Una masirete 
wosulo. 

10So o malaikat ma motohaka awi udo- 
udo ma raba magena o haiwani ilalago 
ma pareta ma rihoku gena wakopola 
kali. De tomatodoka o haiwani ma bi 
nyawa yapopareta o duniaka manga 
goge gangodu gena idadi qapuputuka. 
So o bi nyawa magena lo asa yasiri ifoloi 
sidago manga lage lo yagoli. 

11 Kagena de ona asa o Gikimoi Awi 
ronga ma dorou wigaka, sababu ona 
yasirika de o guwu ilalago yadaheka. 
Ngaroko to ona manga dorou ma lamo 
komagena, duma imatoba de imatoduba 
iholu. 

12 So o malaikat ma butangaka wotagi 
awi udo-udo ma raba magena o Efrat 
ma Selera ilalamoku wakopola kali. 

De tomatodoka o selera magena asa 
gaduduka ma ngale isidailako o ngeko la 
o bi kolano o wange ma siwaka nogena 
yakahino. 

13 Kagena de ngohi takelelo o toka ngai 
saange ma jamani koloko o bi pedeke. 
De ona moi-moi magena o naga ma 
uruno, de o haiwani ilalago ma uruno, 
de lo o nabi wokokulai awi uruno isupu. 

14 Ena gena, o toka lo aku o nonako 
ihahairani yaaka. Ona magena itagi o 
dunia ma bi kolano yangodu yatolomu 
ma ngale o Gikimoi Wokokuasa Awi 
Wange ilalamoka de ona imatekekudoti. 

15 O Yesus wotemo, "He! Ngohi asa 
tahino nginika gena maro o nyawa 
wototosi moi. O nyawa nagoona gena 
asa yososanangi, nakoso manga oho 
yosidailako de manga baju gena salalu 
yahadoku manga dateka. Upa sidago ma 
orasika yotagi o nyawa manga simaka de 
ona ka imawatoka so done ona masirete 
yamage." 

16 So o toka magena itagi o bi kolano 
yangodu yatolomu o riho moika isigronga 

o Harmagedon, gena o Ibrani manga 
demo. 

17So o malaikat ma tumudingika 
wotagi awi udo-udo ma raba gena 
o ngawa-ngawaku wakopola kali. De 
tomatodoka o Gikimoi Awi Suba ma 
Dadaru ma rabaka kagena Awi pareta ma 
kursino toise o ili ilalamo moi itemo, "O 
Gikimoi o nyawa wihoholu wasisangisara 
gena he gaboloka." 

18 So kanaga lo o tatawi, o diwotu ma 
dupuru, o kuguru ma ili de lo o osu so o 
tona ihiti, gena o osu maro komagena 
idadi waasi ma orasi o nyawa o Gikimoi 
wasidadiku ma bati o orasi manena. So 
magena ifoloisi ilamo de qaputuru. 

13 Kagena de o Babel o kota ilalamo 
magena asa ileta o regu saangeka, de 
lo o bangsa o Gikimoi wihoholu manga 
bi kota qangodu asa irubaka. Sababu 
o Gikimoi wososininga o kota ilalamo 
magena manga dorou moi-moi ilamo, so 

ona bilasu Una Awi doosa foloisi ilalamo 
yamake, gena maro o dalu gacucuka de 
gamamali yasiudo. 

20 De lo o bi gura moi-moi qangodu asa 
isisaka, de o bi tala lo asa ihiwaka idadi 
ka o pido so qamaahika. 

21 De o es ilalamo, moi ma duduga 
he o kilo moritoha, gena asa o dipaku 
isimuura de o bi nyawa yatapaqu. So o 
nyawa magena asa o Gikimoi Awi ronga 
ma dorou yogaka, sababu o es ilalamo 
maro o muura gena igogou o bodito 
ifoloisi qatorou. 

1 Qabolo de o malaikat o udo-udo 
17 iaaho yatumudingi magena 
manga sidongirabano moi wahino 
ngohino, de wotemo, "Nahinosi, la 
ngohi tonisikelelo ngonaka idodooha o 
Gikimoi asa wafanggali de o sangisara o 
ngopeqeka mosusundali, muna magena 
milalamo de mogogogeku o ake de o 
selera idala ma dateka. 

2 Muna de o bi kolano o duniaka o 
nyafusu ma dorou yaakaka, de ma ngale 
muna lo o bi nyawa o duniaka igogogoge 
lo manga sininga ka qanali, maro ami 
dalu qamumuti yaudoka so yanali." 

3 Kagena de o Gikimoi Awi Gurumi 
idahe de ai sininga wapareta kali, de 
o malaikat una magena woingaho o 
tona ibobeleu moika. De kagena ngohi 
takelelo o haiwani ilalago qasosawala de 
o ngopegeka moi mopaneku. O haiwani 
magena ma sahe ngai tumudingi de ma 
tadu lo ngai tumudingi, de lo ma rohe 
ma sigilolino isilefo o ronga-ronga ma 
dorou idadala isimeta o Gikimoika. 

40 ngopeqeka muna magena 
momasitibaku o baju qauungu de 
gasosawala, de lo misijojora o guraci, o 
paramata, de lo o mutiara. Ami giaka 
mocohono o udo-udo o guraci, de ma 
rabaka iwedo gena maro ami manara o 

bi nyafusu ma dorou de o bi moi-moi o 
mage ma manara maakaka. 

> Ami bioka kanaga yalefo o ronga moi, 
ngaroko magena o nyawaka yasimane 
waasi itemo: Manena o Babel o kota 
ilalamo kanena o bi nyawa o duniaka o 
nyafusu ma dorou de o mage yaaaka 
gena imatero maro to ona manga ake de 
manga nao. 

6 Ngohi lo takelelo muna magena minali 
ma ngale o Gikimoi Awi nyawa de lo 
ma ngale o nyawa o Yesus wisihohabari 
gena ona matoomaka de manga au lo 
mosidaluka. Ma orasi ngohi tomikelelo 
maaka komagena, de asa ngohi ai hairani 
munaka itogu-toguwa. 

7 De ngohika o malaikat magena 
itemo, "Upa nohairani. Sababu ngohi 
asa tonisingangasu ngonaka ma ngale 
idodooha o ngopegeka muna magena 
de lo tonisingangasu ma ngale o haiwani 


WAHYU 17 91 


ilalagoku mopapaneku gena, kiaka ma 
sahe tumudingi de ma tadu mogiowoka. 

8 O haiwani magena iqomaka ioho de, 
ngaroko isone, duma magena ma cunusi 
o dorou ma busune iluluku-luku o dunia 
ma litimino isupu, de magena asa O 
Gikimoi watooma. O bi nyawa o duniaka 
igogoge manga ronga o oho ma bukuka 
yalefo waasi, ma orasi o Gikimoi o dunia 
wosidadi sidago lo o orasi manena, ona 
magena asa yohairani ifoloi, sababu o 
haiwani magena, ngaroko igomaka ioho 
de isoneka, duma asa ioho de yahino 
kali. 

? Ngona bilasu kanaga ani sininga ma 
rabaka de nicawaro la nosidodogu o 
haiwani ma sahe tumudingi magena 
koloko o tala tumudingi so kagena ma 
gokuka o ngopegeka muna magena 
mogogeku. De lo ma sahe tumudingi 
magena koloko o kolano yatumudingi. 

10 Ona manga sidongirabano yamotoha 
gena ituraka, womatengo wokolanosi, 
de kanaga womatengoli wokolano waasi. 
Done ma orasi witideka, wokolano una 
magena wopareta itekawa. 

11 De o haiwani magena isoneka, duma 
asa ioho de yahino kali, una magena o 
kolano ma tupaangeka, de lo o kolano 
yatumudingi manga sidongirabano. Una 
magena done asa o Gikimoi wisisa. 

12 De ma tadu mogiowo nakokeleloka 
magena o kolano yamogiowo, duma 
ona ipareta waasi. Ona magena done 
asa O haiwani ma kuasa yamake la de 
o haiwani imatekerimoi la ikolano de 
ipareta ma deka cawali ka o orasi moi. 

13 O kolano ona magena manga edekati 
isirimoi so to ona manga kuasa maro o 
kolano gena yahike o haiwani ilalagoka. 

14 Kagena ona dede o haiwani magena 
asa ikudoti iwilawangi o Duba ma 
Gohoka. Una magena o Jou wilalamo 

de o Kolano wipoputuru, so Una de to 
Una Awi nyawa wimomote gena aku to 
ona manga buturu yalawangi de asa lo 
yasisa. O nyawa ona wimomote gena o 
Gikimoi wahirika, so ngaroko yatooma, 
duma manga piricaya Unaka gaputuru." 

15 "De ngohi lo tonisingangasu kali o 
selera idala ma dateka o ngopeqeka 
mosusundali kagena momagogeku, 
magena o bi nyawa yadadala o bi bangsa 
moi-moi, o bi soa moi-moi, de lo o bi 
bahasa moi-moino. 

16 O tadu mogiowo eko o kolano 
yamogiowo de o haiwani ifofufuru ona 
magena asa yaaka so o ngopeqeka 
mosusundali gena imidanggutu. So ona 
asa muna mikoora de lo imiwatoka, 
sidago ami lake yaogo de o uku misitupu 
so mihiwaka. 

17 Sababu o Gikimoi to ona 
manga siningaka waaka so ona asa 
imatekesikomote Una Awi edekati 

yaaka la manga kuasa yahike o haiwani 
magenaka, sidago lo o moi-moi o kia 
Una wotetemo gena qangodu idadika so 
o Babel isisaka. 

18 O ngopeqeka nomikokelelo muna 
magena maro o kota ilalamo moi so 
yapareta o bi kolano yangodu o duniaka." 

1 Qabolo de takelelo o malaikat 
18 moili o sorogaku woutili. Una 
wikuasa ilamo, de to una awi nita 
ileto-leto sidago lo o duniaku yodisiwa. 

2 Woutiku de womatoore womaili-ilika 
wotemo, "He! O Babel o kota ilalamo 
magena ituraba de ibiau qaboloka. 
Kagena naga o bi gurumi ma dorou de 
o bi namo maro o kawi de o kogoba 
yangodu yahino, kagena de o bi sone ma 
bake magena yaogo. 

3 Sababu o bi soano o nyawa yangodu 
yahino la o kota ma nyawa magena 
manga nyafusu ma dorou ilalamo yodupa 
so yaaka maro o dalu gapoputuru gena 

yaudoka so yanali. De komagena lo o bi 
kolano o duniaka de o nyawa imasiiija 

la o kaya asa yamake, sababu manga 
sininga ma dupa o kaya yodesere so 
manga sininga yapareta he yaaku kawa." 

4 Kagena de ngohi asa toise o ili moili 
o sorogano ibicara kugena o Gikimoi 
Awi nyawa o Babel ma rabaka, gena 
itemo, "He! Hika ngini Ai nyawa taika 
nisupu. Upa sidago o Babel ma dorou 
niamote so ngini lo niaaka komagena, 
de niamake o dorou ma fanggali gena o 
bodito qatotorou. 

3 Sababu o Babel manga dorou magena 
ilamo, maro o teto patopu so itopu ifoloi 
sidago he yaado o dipaye. So o Gikimoi 
wososininga so bilasu manga dorou 
magena wosifanggali de o sangisara 
gatotubuso. 

6 Maro o Babel manga dorou o 
nyawaka, komagena lo hika o dorou 
paaka o Babelka, ma ngale manga 

manara ma dorou moi-moi gangodu 
hika onaka lo pafanggali ma para ma 
sinoto kali la ifoloisi qatubuso. Maro o 
dalu gacucuka o udo-udoku posicapu, so 
o cuka posipara ma sinotoli posicapu la 
foloisi qaputuru. 

7 Maro to ona manga sininga ma 
nyafusu la manga kaya yamake de foloisi 
imasihoromatika, ma lamo komagena so 
hika pasisangisara sidago ona idodora 
imatogu-toguwa. Sababu ona manga 
sininga ma rabaka itemo, 'Ngohi manena 
maro o kolano o ngopeqeka o pareta 
ma kursika mopopareta moi. Ngohi 
tobabalowa de done o orasi moi lo ihiwa 
asa o dodora tajamewa.' 

8 Manga sininga komagena so ato 
imatodoka de o bi bodito yatapaqu 
onaka, ena gena o panyake, o sone so 
yododora, o bare eko o ino ihiwa de lo 
o uku yasidutupu so yaukuka. Sababu o 
Gikimoi asa o dorou wasifanggali, Una 

magena o Jou wipoputuru so aku ona 
wasisangisara. 

3 O bi kolano de o Babel ma kota ma 
nyawa, ena gena o nyafusu ma dorou 
ilalamo yaaaka de lo manga sininga ma 
nyafusu ilamo so o kaya yododesere, 
ona magena asa manga kota yogari de 
yododora. Yoari sababu yakelelo manga 
kota yatupu de iqopo de qasisaka. 

10 Ma ngale o kota magena ma 
sangisara ifoloi so ona yamodo de 
yatirine, so ma soa ikakakuka imaokoye. 
De ona imatoore itemo, 'O bodito! O 
bodito! Kodo! O Babel gena o kota 
ilalamo de qapoputuru. We! Qadoohaso 
ma orasi ka o orasi moi ma raba de o 
Gikimoi wafanggalika to ngini nia dorou 
so o sangisara ilalamo lo niadoka.' 

11 0 nyawa imasiiija ona magena lo 
kanaga asa ¡ari ma ngale o Babel, sababu 
to ona manga alamu o kia naga yosiiija 
gena o nyawa lo asa yaija, gena ihiwa. 

12 Ena gena, manga alamu yaaaka 
o guraci, o salaka, o paramata de lo 
o mutiarano, o baro lenan galoloha 
gena de o baro qauungu, sutera de lo 
gasosawala, o gota gabobou de galoloha 
ma rupa idala, de o arata yaaaka o 
gadingno ma rupa idala de lo o gota 
ihahali, o tembaga, o besi de lo o teto 
marmer, 

13 o gota ma kahi gamumuti, o rapa- 
rapa, o manyanyi, o gososo gabobou de 
lo o silo gamumuti, o anggur, o gososo 
o zaitun ma hutu ma sopono, o terigu 
tepung ihahali de lo o gandum, o sapi, o 
duba, o jara, o padati de lo o bi gilalo o 
manara qatotubuso yaaaka. 

14 So ona imasiiija gena asa itemo 
kali o Babel ma nyawaka, 'Awa kodo! 

O bi moi-moi galoloha nia sininga ma 
dodungo de ma nyafusu gena gangodu 
asa isisaka. De lo to ngini nia alamu de 

nia arata gangodu lo he qamataka so 
akuwa niamake kali.' 

15 Ona o arata isiiij 
nyawaka sidago o kaya yamake gena asa 
yamodoka maro kiaka o kota magena 
manga sangisara komagena upa sidago 
ona lo asa yadahe. So ka ma gakuka 
imaokoye de ka yoari de yododora. 

16 De imatoore ¡temo kali, 'O bodito! 
O bodito! Kodo! O Babel gena o kota 
ilalamo de qapoputuru. Igogoma o baju 
o baro lenan galoloha, de lo o baro 
qauungu de gasosawala nimasipake, 
de lo nimasisao o bi jojora o guraci, o 
paramata, de lo o mutiara. 

17 Duma ka o orasi moi ma deka de 
nimatodoka gena to ngini nia kaya gena 
gangodu isisaka de niamake kawa.' O 
nyawa o deruka wopopareta, o deruku 
ipapane, o deruka imomanara de lo o 

ona yangodu de o Babel gena ma soa ma 
gakuka kagena imaokoye, 

18 o uku o kota Babel yatutupu ma qopo 
gena ona yakelelo, de imatoore ¡temo 
kali, 'He! O kota moi lo ihiwa imatero 
maro o kota ilalamo manena.' 

19 Magena de ona iari de idodora kali, 
de ma ngale manga sininga ma peleso 
ifoloi poli gena ona manga saheku o 
gaapo imasihaja, de lo imatoore kali 
itemo, 'O bodito! O bodito! Kodo! O 
Babel o kota ilalamo de gapoputuru. 
Kagena o deru ma rabaka o nyawa 
yalalago asa o kaya yamake, sababu 
manga arata gena idala de ma ija lo ihali. 
Duma kanaga ma deka cawali o orasi moi 
de o kota magena lo iturabaka. 

20 We! Hika ngini o sorogaka nigogoge, 
o Gikimoi Awi sosulo-sosulo de lo Awi 
nabi-nabi ningodu tanu nia sininga foloi 
isanangi. Sababu ma ngale igomaka ngini 
nisisangisara gena o Gikimoi o Babelka 


WAHYU 18 101 


manga dorou gena wafanggalika de o 
sangisara gatotorou, sidago lo o kota 
magena yabiauka.'" 

21 Kagena de o malaikat wipoputuru 
moi asa o teto gatotubuso moi waqehe 
de wosipaka womapela-pelaka o ngoloto 
ma rabaku galutu, de wotemo, "Maro o 
teto qalutu komagena lo o Babel o kota 
ilalamo manena gangodu asa yaturaba 
so ihiwaka, sidago lo o kota magenaka 
yamake kawa. 

22 O kota magena asa isisaka so poise 
kawa o musik ma ili o kecapi, o bangseli, 
de o trompet, de lo o nyanyi ma ili de ma 
lugo lo paise kawa. De pamake kawa o 
gia ma jojobo moi-moi eko lo o gandum 
yotututu. 

23 De lo kanaga pakelelo kawa o silo 
ma sora, eko lo poise kawa o kawi 
ma rarame. Maro komagena imadadi 
sababu o kotaka imasiiija o dunia ma 
rabaka ona gena ifoloisi yolamo, de 

ona magena kanaga de manga alamu 
moi-moi galoloha ona yasihaga o nyawa 
yangodu o dunia ma bi dokuka so ona lo 
o Gikimoi he iwidupa kawa, duma ka o 
arata yodupa. 

24 De lo o kota magena ma rabaka 
kanaga o bi nabi-nabi de o Gikimoi 
Awi nyawa de lo o dunia ma bi nyawa 
yatotooma gena yangodu kagena 
yatoomaka sidago manga au lo yauhika." 

1 Qabolo de ngohi toise o kia 
19 naga moi maro o nyawa yadadala 
o sorogaka imanenere, "Awalele! 
O Gikimoi Awi ronga posilamo. To 
ngone nanga Jou Una magena o nyawa 
wasisosalamati, Una lo wisimulia de Awi 
kuasa ilamo. 

2 Sababu Una nako o dorou wafanggali 
de o sangisara magena, itiai de itero. 
Muna ami sundali ifofoloi gena de o bi 
nyawa o duniaka o nyafusu ma dorou 
magaka, to muna magena ami dorou 

asa Una de o sangisara wosifanggali 
qaboloka. De to muna ami dorou 

ma ngale to Una Awi sosulo-sosulo 
matotoomaka, so muna magenena asa 
Una womisangisara qaboloka. 

3 Awalele! O Gikimoi Awi ronga 
posilamo. De o uku o kota ilalamo 
magena yatupu so qaukuka de ma qopo 
idola, gena itogu-toguwa." 

4 Magena de o roriri yamonahalo 
de yaruha de lo o dodadi iooho ngai 
iha magena ibukuku de manga suba 
yatide o Gikimoika, Una o pareta ma 
kursika wotatamiye. De itemoli, "Wewe! 
O Gikimoi Awi ronga posilamo. Una 
magena powigiliri igogou." 

> De kagena o pareta ma kursino o 
ili ilalamo moi itemo, "He! Ngini o 
Gikimoi Awi sosulo-sosulo, bai ikakaya 
bai lo isususa, ningodu gena Una 
niwihohoromati hika Una Awi ronga 
nisilamo." 

6 Qabolo de ngohi toise kali o ili moi 
koloko o nyawa yadadala manga ili, eko o 
selera ma ake de ma deneta ma kuguru, 
eko lo o diwotu ilalamo ma dupuru, gena 
itemo, "Hika! O Jou Gikimoi Awi ronga 
posilamo, sababu Una Wokokuasa de lo 
o nyawa yangodu wakolano. 

7 Hino la ngone gena nanga siningaka 
cawali o nali de o more ka ka Una 
magena powisigiliri de powisihoromati. 
Sababu o Duba ma Goho Awi kawi ma 
wange he yaadoka de lo ma peqeka 
momasidailako qaboloka. 

8 Muna gena o Gikimoi womisimaha la 
o baju lenan qaaare de ma are isiru-siru 
aku magena momasitiba." (O baju lenan 
gaaare ma ngale ona gena o Gikimoi 
Awi nyawa masirete o bi moi-moi itotiai 
yaaaka.) 

3 Qabolo de o malaikat moili wotemo 
ngohika, "O nyawa la kanaga yakoro de 
yahino o Duba ma Goho Awi kawi ma 

rarameka, ona magena igogou de manga 
sininga isosanangi. Magena hika nalefo. 
O demo magena ka igogou o Gikimoi 
Awi demo." 

10 So kagena de ngohi asa to una awi 
simaka tobukuku la ai suba tatide unaka. 
Duma una wosibicara wotemo ngohika, 
"Upa! Ngohi gena ka to ngini nia dodiao 
moi o Gikimoi Awi sosulo, imatero maro 
ngona de lo ani dodiao ona o habari 
ma ngale o Yesus Kristus yosihohabari. 
So tanu ka o Gikimoi Una magenaka 
asa ngona nosuba. Sababu o bi nabi 
ona yangodu lo, bai o orasi manena 
bai o orasi ipapasaka, ma ngale o Yesus 
Awi dodoto itotiai gena yosingangasu 
gaboloka." 

11 De kagena de ngohi takelelo o 
gogelelo moili tamake kali o soroga ma 
ngora ipelenga. Kanaga o jara gaaare moi 
de kugena wopapaneku, Una magena 
wisironga Una Wotetero de Wototiai so 

aku wipiricaya. Una wahiri itiai o nyawa 
manga loha de manga dorou ma sopo 
wafanggali de o loha eko de o sangisara, 
de lo nakoso o kudoti ma rabaka, o kia 
naga itiai magena lo Una waaka. 

12 Una Awi lako gena isora-sora maro 
o uku ma sora. Awi saheka o mahkota 
idala, de Una Awi roheka yalefo o ronga 
moi, duma Awi ronga magena o nyawa 
nagoona lo yanakowa, ka cawali Una 
masirete. 

13 O juba Una womasititibaka gena 
yatono kasi o auku. Una wisironga lo o 
Gikimoi Awi Demo. 

14 Una o Gikimoi Awi prajurit-prajurit 
gena wimomote so ona o bi jara 
gaaareku yopane de imasitibaku o baju 
lenan qaaare, gena ma are ka isiru-siru. 

15 Una Awi uruno isupu o sumarangi 
moi qadodoto la ma ngale o bi nyawa 
Una wihoholu ona yangodu asa 
watooma. Una manena de Awi kuasa 

foloisi ilamo so asa ona wakolano 
wasidipito de lo o bi nyawa ma dorou 
wasisangisara. O Gikimoi Awi doosa 
foloisi ilalamo o nyawa ma dorouka, 
gena maro o anggur yateteho ma riho 
ma dodopusa wotagi so wosidodipitoku. 

16 So to Una Awi jubaka de lo Awi uguka 
kanaga yalefoka o ronga moi, ena gena, 
O Jou Wilalamo de o Kolano Wokokuasa. 

17 Magena de ngohi takelelo kali 
o malaikat moi kanaga womaokoye 
kagena o wangeka. De una magena asa 
woaso womaili-ilika o bi namo isososo 
gangoduka wotemo, "He! Niahinosi la 
nimatolomuno o Gikimoi to Una Awi oqo 
ma rarame ilalamoka. 

18 Niahino niaogo isosone ona yangodu 
manga lake, komagena lo o bi kolano 
isosone manga lake de lo o bi kapita, o 
bi nyawa ikudoti yapoputuru, o bi jara 
de ma nyawa ipapane, bai ikokuasa 


WAHYU 19 108 


bai lo ikokuasawa, bai igogilalo bai lo 
igogilalowa ona magena yangodu." 

13 De ngohi takelelo kali kanaga o 
haiwani ilalago magena, de o bi kolano 
o duniaka, de lo to ona manga prajurit- 
prajurit ona yangodu imatolomuka la 
ma ngale yokudoti de iwilawangi Una 
magena o jara wopapane de to Una Awi 
prajurit. 

20 Kagena de asa o haiwani magena 
de lo o nabi wokokulai ona magena 
yatagoka. O nabi wokokulai gena una o 
nonako ihahairani o haiwani magena ma 
simaka waakaka. Komagena o bi nyawa 
o haiwani ma nonako yamamake de lo 
o giki yatotulada yasusuba ona magena 
yakulaika. So o haiwani de lo o nabi ona 
magena asa Una o jaraku wopapane ka 
waumo o uku ma talaga ma rabaku la 
yatupu de o walira. 

21 De lo ona manga prajurit-prajurit 
magena asa watooma de to Una Awi 

sumarangi Awi uruno isusupu. So kagena 
de to ona manga sone de manga lake o 
bi namo qangodu yaoqoka. 

1 Kagena de takelelo o malaikat 
20 moi kali o sorogaku woutiku. 
Una awi giaka o busune iluluku-luku ma 
ngora ma kukuci gena wacohono de lo o 
rate gatotubuso moi. 

2So o malaikat magena wotagi watago 
o naga, eko ma nonomaka gena o ngihia 
de wisiaso lo o Toka eko o Iblis, una 
magena de o rate wisipilikuka ma deka o 
taungu o cala moi gena upa wipalako. 

3 Wipilikuka, de wiumo o busune 
iluluku-luku o dunia ma litimiku, de ma 
ngora lo una waperesuka eko wakucika, 
la ma deka o taungu o cala moi gena 
o nyawa nagoona lo akuwa yapelenga. 
Magena ma ngale upa o Iblis una o 
nyawa o duniaka wakulai kali. Ma deka 
o taungu o cala moi ipasaka, de asa ka 

o orasi ma cunu bilasu una magena 
wipalako. 

4 Kagena de ngohi takelelo kali o bi 
pareta ma kursika kanaga o bi nyawa 
imatamiye. Ona magena yahike o kuasa 
ma ngale o nyawa o duniaka manga loha 
de manga dorou gena asa ona yafanggali. 
Kanaga lo o nyawa isosoneka manga 
jiwa, gena asa ioho kali so o nyawa ona 
magena yokolano dede o Yesus Kristus 
ma deka o taungu cala moili. Ona gena o 
Gikimoi Awi demo yopiricaya de o Yesus 
Kristus Awi dodoto itotiai yosihohabari 
so ona yatoomaka. Ona lo yoholu o 
haiwani ilalago de o giki yatotuladaka 
magena yasuba, de lo manga bioka eko 
manga giaka o nonako yamakewa. 

> (20:4) 

6 Komagena ma nonomaka o nyawa 
isosoneka de yasioho kali. Ona magena 
nakoso ma nonomaka ioho kali gena, 
ona asa isosanangi de lo yatetebi eko 

manga sininga ma rabaka o dorou moi 
lo ihiwa. Ona magena ngaroko isoneka, 
duma upa ona asa yosone ma sinotoka. 
Gena upa o narakaka yaumo. Ona ka 
idadi ma ngale o Gikimoi de lo o Yesus 
Kristus gena Manga nyawa isihohabari 
maro to Ona Manga sosulo, de ona lo 
asa ikolano dede o Yesus Kristus ma deka 
o taungu cala moi ma rabaka. (Duma ona 
isosone ma binuka yasioho waasi, gena 
yodamaha ma orasi o taungu cala moi 
magena ipasa kasi.) 

7 Kagena de ma orasi o taungu cala 
moi gena ipasaka, de asa o Iblis magena 
iwipalako awi bobilikuno. 

8 lwipalakoka, de una asa wosupu 
wotagi la o nyawa o dunia ma bi dokuka 
wakulai, o bi doku o dunia ma gilolika 
gena o Gog de lo o Magog. Una awi 
edekati asa ona watolomu la yokudoti. 
O bi doku ma nyawa foloisi yadala gena 

maro o dowongi o teoka ma dala so 
paakuwa paeto. 

?So ona o bi doku ma nyawa magena 
asa itagi ikiloli o tona ma qoku 
gangoduka. De o Gikimoi Awi nyawa 
gena ka o riho moi imasidodogu kagena 
o kota moi Una wodododara so ona 
magena yasigilolika. Kagena de o uku asa 
o Gikimoi wosulo so o sorogaku ¡uti de 
ona yangodu yatupu so isoneka. 

10 De lo o Iblis wakokulai una magena 
asa wiumoku o uku ma talaga ma rabaka, 
so wisidutupu de o walira. Kugena lo 
o haiwani ilalago de o nabi wokokulai 
ona lo yaumo qabolo. Komagena so 
ona magena o putu de o wange asa 
yasangisara sidago ka sidutu ikakali. 

11 Kagena de ngohi takelelo kali kanaga 
o pareta ma kursi qaare moi ifoloisi 
ilamo, de ma qokuka Una womatetengo 
gena womatamiye. Una Awi simaka o 

dunia de o soroga gena ihiwaka, sidago 
lo he pakelelo kawa. 

12 Kanaga lo to Una Awi simaka isosone, 
bai ikokuasa bai lo ikokuasawa, ona 
yangodu yasioho kali so imaokoye, de 
o buku-buku asa wosulo la ipelengaka. 
O buku moi ipelengaka gena o oho ma 
buku, de ma rabaka o nyawa yoooho 
ka sidutu ikakali to ona manga ronga 
isilefoka. So mote o moi-moi o kia 
ilelefo o buku-buku magena ma rabaka, 
komagena isosone gena to ona manga 
loha de manga dorou ma sopo wahiri la 
wafanggali de o loha eko o sangisara. 

13 Komagena lo isosone o ngoloto ma 
rabaku de lo o Sone ma Rihoku ona 
magena lo yasioho kali, de manga loha 
de manga dorou wafanggalika. 

14 So kagena de o Sone de lo o Sone ma 
Riho magena ma buturu asa ihiwaka, 
maro o uku ma talaga ma rabaku 
yatupuka. Nako o nyawa la o talaga 


WAHYU 20-21 114 


magenaku yaumo, de ona magena 
yosone ma sinotoka. 

15 De lo nakoso o nyawa la to ona 
manga ronga kugena o oho ma buku ma 
rabaka ihiwa, de ona magena asa yaumo 
o uku ma talaga ma rabaku la yatupu. 

1 Kagena de asa ngohi takelelo 
2 1 he kanaga o soroga qamomuane 
moi de lo o dunia qamomuane moi. 
Sababu o soroga de o dunia igogoma 
gena ihiwaka, komagena lo o ngoloto. 

2 De kanaga lo o kota moi de o bi dorou 
qatotorou moi lo ihiwaka so qatetebi, 
de takelelo gena o kota gamomuane 
moi, ena gena o Yerusalem asa iuti o 
sorogaku. Magena isidailako maro o 
ngopegeka moi mokakawi ma ngale ami 
roka gena o baju galoloha-loha imihike 
la momasitiba. O kota magena o Gikimoi 
kagena o sorogaka de asa wosigutiku. 

3 De lo asa toise o pareta ma kursino 
o ili ilalamo moi itemo, "He! O Gikimoi 

Awi goge o orasi manena asa kanaga o 
nyawa manga sidongirabaka. Komagena 
so o nyawa ona magena asa yodadi to 
Una Awi nyawa de Una masirete lo asa 
wogoge dede ona, imatero maro to ona 
manga Gikimoi masirete. 

4So Una asa to ona manga sininga ma 
susa eko to ona manga o kongo gena, 
gangodu wapiki so wasisaka. De ona 
nagoona lo asa yosone kawa, yododora 
kawa, yoari kawa eko lo yasangisara 
kawa. Sababu o bi moi-moi igogoma 
gangodu asa isisaka." 

> Magena de Una o pareta ma kursika 
womatatami gena asa wotemo, "He! 
Ngohi asa taaka so o bi moi-moi 
qangodu gamuaneka. Hika o demo 
moi-moi magena nalefo iqoma, sababu 
o demo-demo gangodu magena igogou 
so aku popiricaya. 

6 De Ngohi lo tonidedemo o bi moi-moi 
taaaka gangodu itiai de qaboloka. Ngohi 

manena Ai kuasa ma bati lo ihiwa, de 
Ngohi lo kanaga ma nonomaka, de lo ma 
dodoguka de lo asa tooho ma dodogu lo 
ihiwa. So Ngohi o oho ma gola gena asa 
taaka, so nakoso o nyawa la Ngohi gena 
idupa, de Ai dateka ona magena asa icho 
ka sidutu ikakali. Maro o nyawa la kanaga 
manga kiri qadudu done tahike la o ake 
youdo, de o ake ma jobubuno magena 
yahike ma ngale upa he ona yafangu. 

7De lo o nyawa nakoso ona o 
dodoto ikokulai yaholu de Ngohi 
ipiricaya qaputuru maro o prajurit moi 
imakudubu sidago lo watura, de ona 
magena asa Ngohi o bi moi-moi qangodu 
tahike onaka. De lo Ngohi asa todadi to 
ona manga Gikimoi, de ona asa yodadi 
to Ngohi Ai ngopaka. 

8 Duma nakoso o bi nyawa ma dorou, 
ona magena asa yaumo o uku ma talaga 
ma rabaku la kagena asa yasidutupu 
de o walira, de komagena ona magena 

asa yosone ma sinotoka. O bi nyawa 

ma dorou ona yaumo gena, nakoso 
yobaraniwa, duma yoholu o Yesus Kristus 
wipiricaya qaputuru. Ona magena manga 
manara gangodu qatorou, ena gena 
ona yototooma, ona manga nyafusu 
gatotorou yaaaka, ona igogomahate, 
ona o kia naga de manga gia isiakaka 
gena yasuba, de lo ona yatotodamato de 
hitilahi o manara qatotorou yaaaka." 

3 Qabolo de o malaikat yatumudingi 
ona igomaka o udo-udo de o bodito ma 
dodogu tumudingi iaaho, ona magena 
manga sidongirabano wimoi wahino 
ngohino, de wotemo, "Nahinosi, la ngohi 
tonisikelelo ngonaka mokakawi muna 
magena o Duba ma Goho to Una Awi 
peqeka." 

10 Kagena de o Gikimoi Awi Gurumi 
idahe ngohika ai sininga wapareta kali, 
so o malaikat una magena woingaho 
o tala ma goku ikukuru-kuruye. De 


WAHYU 21 118 


kagena woisidumu o kota ilalamo moi de 
kagena o dorou moi lo ihiwa, ena gena 
o Yerusalem ma kota o sorogaka de o 
Gikimoi wosigutiku. 

11 lutiku, de kanaga de to Una Awi 
kuasa ma mulia so ma nita gena maro o 
paramata gabobole ma soka moi ifoloisi 
galoha, gena o yaspis ma pudaki, de ma 
dodo koloko o kaca so ileto-leto. 

12 O kota magena kanaga ma sigilolino 
ma boberesu foloisi ikukuruye de ma 
ngora lo ngai mogiowo de sinoto. De 
ma ngoramoi-ngoramoika magena 
lo kanaga o malaikat yamogiowo de 
sinoto yojajaga. Kagena ma ngoramoi- 
ngoramoika lo isilefo o Israelka manga 
soa yamogiowo de sinoto ma ronga, so o 
ngora moika gena isilefo o ronga moi. 

13 Ma boberesu o wange ma siwako 
kanaga o ngora saange de lo ma 
koremiaku o ngora saange, ma 

koresaraye o ngora saange de lo o wange 
ma dumusa o ngora saange. 

14 O boberesu magena imaoko ma 
sosoge o teto ngai mogiowo de sinoto 
ma qokuka. O sosoge ma teto moi-moi 
magenaka kanaga o Duba ma Goho Awi 
sosulo yamogiowo de sinoto manga 
ronga moi-moi gena isilefoka. 

15 O malaikat una magena to una awi 
giaka wacohono o didiki moi o guracino, 
la o kota magena watuga wakiloli, bai 
ma boberesu bai lo ma bi ngora-ngora. 

16 So wotagi de o didiki o kota magena 
watugaka. O kota magena ipasagi iha so 
ma doduga gena ma gaku imatero lo de 
ma ngoha. Watugaka, de waeto ma gaku 
o stadia 12,000 (eko o kilo 2,400), de 
komagena lo ma ngoha bai lo ma gaku 
gena ka imaketero. 

17 De lo watuga kali, ma boberesu waeto 
so ma gakuye o meter moributangaka, 

o malaikat ma doduga gena kanaga lo o 
nyawa ma biasa yapapake. 

18 Ma boberesu magena isiaka de o 
teto paramata qabobole ma soka, o 
yaspis ma pudaki, o kota magena isiaka 
de o guraci ma duhutu, so isiru de idodo 
imatero de o kaca. 

19 Ma boberesu magena ma sosoqe 
ma teto isiporomu de o paramata ma 
bio idala gena he gangodu. O sosoqe 
ma teto ma nonoma gena o paramata 
qabobole ma soka, o yaspis pudaki 
isiaka. Ma sinotoka o paramata foloi 
ihali de qabisi ma duhutu koloko o 
nao lidanga, ena gena o nilam. Ma 
saangeka o paramata qaaare de gatataro 
yatuo-tuo maro o kumo, gena o mirah. 
Ma ihaka o paramata qabobole ma sokali 
gena o zamrud. 

20 Ma motohaka o paramata yaliri-liri 
maro o karianga, duma gaaare de 
gasosawala, gena o baiduri sepah. Ma 

butangaka o paramata gasosawala maro 
o dowora ma ake, gena o delima. Ma 
tumudingika o paramata qakokurati 
gena o ratna cempaka, ma tupaangeka 
o paramata gabibisili gena o pirus, ma 
siwoka o paramata gakokuratili gena 

o topas, ma mogiowoka o paramata 
idodo maro o marigapi gena o krisopras, 
ma mogiowo de moika o paramata 
gabibisi kali gena o lazuardi, de lo o teto 
ma mogiowo de sinotoka o paramata 
qauungu gena o kecubung. 

21 Ma boberesu ma ngora mogiowo 
de sinoto magena gena o mutiara ngai 
mogiowo de sinoto so o ngora moi o 
mutiara ngai moika. O kota magena ma 
ngeko isiaka de o guraci ma duhutu, 
gena ma dodo maro o kaca ileleto-leto. 

22 Kagena o kotaka asa ngohi tamakewa 
o Gikimoi Awi Tahu, sababu o Jou 
Wokokuasa de lo o Duba ma Goho Ona 
igogoge o kota ma rabaka. 

23 De o kota magenaka ngaroko upa he 
o wange eko o ngoosa ma siwa, sababu 
o Gikimoi gena Awi mulia ilamo so de to 
Una Awi nita ma siwa magena sidago lo 
o kotaka yodisiwa, komagena lo o Duba 
ma Goho Awi nita ma siwa. 

24 De o kota magena maro o nita 
yadisiwa o bi moi-moi gangoduka, so o bi 
nyawa yangodu o bi moi-moi itotiai gena 
aku yaaka. De lo o bi kolano yangodu asa 
yahino la iwosa, to ona manga horomati 
de manga kaya masirete magena yaaho 
de yatide isuba o Gikimoika de lo o Duba 
ma Gohoka. 

25 Sababu ngaroko o puputu kanaga 
iqomaka so kota ma ngora-ngora ma 
boberesu asa iperesuka, duma o riho 
magenaka asa he qapuputu kawa so o 
ngora magena he yaperesu kawa. 

26 So komagena asa o nyawa o bi 
doku qgangodu yahino la to ona manga 
horomati de manga kaya masirete gena 

yaaho de yatide isisuba o Gikimoika de 
lo o Duba ma Gohoka. 

27 So ka o nyawa nagoona lo yahiwa 
la kanaga manga sininga ma rabaka de 
o dorou, eko manga manara maro o 
Gikimoi waleleki, eko lo yatodamatoko. 
Duma kanaga ona magena ka cawali 
manga ronga isilefo kugena o buku ma 
rabaku, kiaka o nyawa ona magena 
yooho ka sidutu ikakali. 

1 Kagena de o malaikat una 
22 magena asa ngohino woisidumu 
kali o selera moi, de ma ake nakoso o 
nyawa yaudo de aku yasioho so isone 
kawa. Ma ake gena idodo maro o kaca, 
de o Gikimoi de o Duba ma Goho Manga 
pareta ma rihono iuhi itagi 

2 yakahika o kota magena ma ngeko 
ma sidongirabako. O selera magena ma 
dateno kanaga ma harisosonongaka o 
oho ma gota gena ma sopo, nakoso o 
nyawa yaogo, de aku ioho ka sidutu 

ikakali. De o gota magena o taungu moi 
isopo gena ma para mogiowo de sinoto 
so O ngoosa moi gena isopo ma moi. De 
ma soka gena idadi o nyawa o bi dokuka 
manga sou ma ngale yasiloha. 

3 Kagena o kota ma rabaka o kutuku moi 
lo yapetowa, duma kanaga o Gikimoi 
de lo o Duba ma Goho to Ona Manga 
pareta ma kursika. So o Gikimoi Awi 
sosulo-sosulo asa wisuba Unaka. 

4 Komagena lo asa Una magenena 
iwikelelo, gena igogou de itiai. De ona 
moi-moi magena kanaga manga bioka 
Awi ronga wosilefoka. 

> Kagena asa he qaputu kawa. De asa 
upa he o silo eko o wange ma siwa, 
sababu de ka o Jou Gikimoi to Una Awi 
nita masirete sidago lo onaka yadisiwa. 
De ona magegena asa ikolano ma deka 
ka sidutu ikakali. 

6 Kagena de o malaikat magena asa 
ngohika wotemo kali, "O demo moi-moi 

iqomaka magena gangodu igogou so aku 
popiricaya. O Jou Gikimoi de Awi Gurumi 
o bi nabi iqoqoma watudaka, de Una 
magena lo Awi malaikat moi wasuloka 
la una asa to Una Awi sosulo-sosulo 
wasikelelo o bi moi-moi o kia naga o 
orasi ma simaka jai-jai bato asa idadi." 

7 O Yesus watemo, "He! Niisesi! Itekawa 
de Ngohi manena asa tahino. So o nyawa 
nakoso o buku manena ma rabaka o 
Gikimoi Awi demo yosingongangasu 
gena yodupa yacoho de yaaka, de ona 
magena asa ka yososanangi." 

8 Ngohi manena, Yohanes, o bi moi-moi 
iqomaka gena gangodu toiseka de 
lo takeleloka. Toiseka, de o malaikat 
woisikokeleloka una magena awi simaka 
gena ngohi todupa tomabukuku ai suba 
tatide unaka. 

3 Duma una wosibicara ngohika 
wotemo, "Upa! Upa ngohika nosuba, 
duma ka o Gikimoika nosuba. Sababu 

ngohi lo o Gikimoi Awi sosulo moi, 
imatero maro ngona de ani dodiao 
ipipiricaya ona o nabi-nabi de lo ona 
o beseso o buku manena ma rabaka 
yodupa yaaka. 

10 O Gikimoi Awi demo o buku ma 
rabaka wosingongangasuka gena, O 
demo magena upa nosipopongoka, 
duma bilasu o nyawaka nadedemo. 
Sababu ma orasi he idumuka de o bi 
moi-moi qangodu magegena asa idadi. 

11 Komagena so o nyawa nakoso manga 
sininga qatorou so o dorou yodupa 
yaakasi, qohaka la ona yaaka. De o 
nyawa nakoso maro o Gikimoi Awi 
sininga komagena lo to ona manga 
sininga gatebi so yodupa o loha yaakasi, 
gohaka la ona magena o loha yaaka o 
Gikimoi Awi simaka." 

12 Kanaga o Yesus wobicara wotemo, 
"Nimasosininga! Ma orasi gena ¡teka 
kawa de Ngohi manena asa tahino. Ma 

ngale Ngohi asa o nyawa tafanggali, 
mote de kanaga to ona manga manara 
moi-moi ma sopo, so nakoso o loha 
yaaka done asa o loha yamake de o 
dorou yaaka done asa o dorou yamake. 

13 Ngohi manena Ai kuasa ma bati lo 
ihiwa, de Ngohi manena kanaga ma 
nonomaka, de lo ma dodoguka de asa 
tooho ka sidutu ikakali. 

14 Nakoso o nyawa ona magena kanaga 
manga juba yapoka la qatebika, maro 
o Duba ma Goho Awi auku yapoka so 
gaare-areka eko Una Awi sone so manga 
dorou yapikika, done ona magena asa 
yosanangi. Sababu ona yasimaha o kota 
ma ngora yapelenga la iwosa, de o oho 
ma gota ma sopo la o nyawa aku yasioho 
ka sidutu ikakali gena yaogo. 

15 Duma kagena o kota ma duduka 
kanaga igoge o nyawa yangodu la de 
manga manara qatotorou, komagena 
ona yototooma, o nyafusu ma dorou 

yaaaka, igogomahate, o kia naga manga 
gia isiaaka de kagena yasusuba de lo 
yatotodamatoko. 

16 Ngohi manena, Yesus, la to Ngohi Ai 
malaikat towisulo una wotagi o bi moi- 
moi qangodu magena winisingangasu 
o bi gogobu ningoduka. Ngohi manena 
o Daud awi ngopa de awi dano, de lo 
maro o ngoma o koru ngaroko ma orasi 
o wange ibaoka de kanaga o ngoma 
magena ka isiwasi." 

17 O Gurumi Qatetebi de o jojaru 
muna o Duba ma Goho womijajaji 
done wokawi, ona magena asa itemo, 
"Niahinosi!" De o nyawa la kanaga o 
demo moi-moi gena yoiseka, bilasu ona 
magena lo itemo, "Niahinosi!" De o 
nyawa nagoona la kanaga manga kiri 
qadududu, hika ona magena yahinosi. 
So o nyawa nagoona bato la nakoso 
ponyafusu, hika o oho ma ake ma jobubu 

gena o nyawa yaudo la yasioho ka sidutu 
ikakali, de magena pofangu lo waali. 

18 Kanaga ngini moi-moika la o 
Gikimoi Awi demo o buku manena 
isingongangasu gena niiiseka, ngohi 
manena, Yohanes, tobeseso nginika: 
Nakoso o nyawa la o Gikimoi Awi demo 
magena de kanaga moili yodogo, de ona 
magenaka o Gikimoi lo asa Awi bodito 
wodogo de o bodito magena maro o kia 
isilefo o buku manena ma rabaka. 

19 De lo nakoso o nyawa la o Gikimoi Awi 
demo manena de kanaga o yosikurangi, 
de onaka done asa o Gikimoi lo manga 
gimina maro o kia itemo o buku manena 
ma rabaka wosikurangi, ena gena 
wasimahawa o kota gatetebika upa 
yogoge de lo o oho ma gota ma sopo 
upa yaogo, so yamakewa o oho ka sidutu 
ikakali. 

20 O Jou Yesus o bi moi-moi igomaka 
wosingongangasuka, Una magena 

wotemo, "Igogou de itero, iteka kawa 
de Ngohi manena asa tahino." De ngohi 
manena, Yohanes, totemo, "Iya, Jou 
Yesus, komagena bato. Tanu nahinoka." 

21 Ngohi togolo tanu to ngone nanga 
Jou Yesus Kristus asa Awi laha foloi 
wodogo ngini ningodu niwipipiricayaka. 
Amin. 

